
Rezumatul volumului întâi al trilogiei MOŞTENIREA 


Eragon 


Eragon, un băiat de cincisprezece ani, crescut la o fermă, se află la 
vânătoare în lanţul muntos numit Şira, când o piatră albastră, şlefuită, îi apare 
în cale, umplându-l de nelinişte. El duce piatra la ferma unde locuieşte, 
împreună cu unchiul său, Garrow şi cu vărul său, Roran. Garrow este cel care l- 
a crescut pe Eragon, împreună cu soţia sa Marian, acum moartă. Despre tatăl 
său nu se ştie nimic; mama sa, Selena, era sora lui Garrow şi nu mai fusese 
văzută de la naşterea băiatului. 

Ceva mai târziu, piatra se crapă şi din ea iese un puişor de dragon, 
femelă. Când Eragon o atinge, în palmă îi apare un semn argintiu, iar minţile lor 
se unesc pe vecie; astfel, el devine unul dintre legendarii Cavaleri ai 
Dragonilor. 

Aceştia fuseseră creaţi cu mii de ani înainte, ca urmare a războiului 
necruţător dintre elfi şi dragoni, pentru ca între cele două neamuri să nu mai 
existe vreodată vreun conflict. Cavalerii deveniseră păstrătorii păcii, dascăli, 
vindecători, învăţaţi şi magicieni dintre cei mai pricepuţi - căci unirea cu 
dragonii îi făcea pe toţi să dobândească această putere. Sub conducerea şi 


protecţia lor, ţinutul se bucurase de vârsta de aur. 

După ce în Alaga&sia sosiseră şi oamenii, fuseseră şi ei incluşi în acest 
ordin de elită. După mulţi ani de pace, monstruoşii urgali, făpturi războinice, 
uciseseră dragonul unui tânăr Cavaler din rândul oamenilor numit Galbatorix. 
Înnebunit de această pierdere şi de refuzul mai-marilor săi de a-i hărăzi un alt 
dragon, acesta se ridicase împotriva Cavalerilor. 

Furând un alt dragon, pe care-l botezase Shruikan şi-l silise să-l slujească, 
folosindu-se de vrăji malefice, îşi adunase împrejur un grup de treisprezece 
credincioşi: Trădătorii. Cu ajutorul acestor slujitori nemiloşi, Galbatorix îi 
înlăturase pe Cavaleri, îl ucisese pe Vrael, conducătorul lor, şi se proclamase 
rege în Alaga&sia. Nu izbutise pe de-a-ntregul ceea ce-şi dorea, căci elfii şi 
piticii rămăseseră neatârnaţi în sălaşurile lor tainice, iar unii oameni se 
stabiliseră într-un regat independent, Surda, undeva la miazăzi. După optzeci 
de ani de lupte iscate de distrugerea Cavalerilor, veniseră douăzeci de ani de 
relativă linişte. Aceasta este, aşadar, situaţia delicată în mijlocul căreia este 
aruncat Eragon. El îşi dă seama, cu groază, că este în primejdie de moarte, căci 
toată lumea ştie că Galbatorix i-a omorât pe toţi Cavalerii care nu-i juraseră 
credinţă, aşa că se vede silit să-şi crească dragonul pe ascuns de familie. În 
acest timp, îi dă numele de Saphira, după un dragon pomenit de povestitorul 
satului, Brom. Curând, Roran părăseşte ferma, pentru a-şi lua o slujbă care să-i 
îngăduie să strângă bani pentru a se căsători cu Katrina, fiica măcelarului. 

După ce Saphira creşte, ajungând mai înaltă ca Eragon, în Carvahall 
sosesc doi străini înfricoşători, cu înfăţişare de insecte, numiţi Ra'zac, care sunt 
în căutarea oului. Speriată, Saphira îl răpeşte pe Eragon şi fuge în munţi. El 
izbuteşte s-o convingă să se întoarcă, dar, până atunci, casa lui fusese deja 
rasă de pe faţa pământului de către cei doi. Eragon îl găseşte printre 
dărâmături pe Garrow, torturat şi grav rănit. Apoi Garrow moare, iar Eragon 
jură să-i urmărească şi să-i ucidă pe cei doi Ra'zac. Tocmai atunci, îi iese în faţă 
Brom, care ştie de existenţa Saphirei şi-i cere să-l însoţească, fără să-i 
dezvăluie de ce. Eragon încuviinţează, iar Brom îi dăruieşte sabia Za'roc, care 
fusese odinioară a unui Cavaler, deşi refuză să-i spună cum o dobândise. 

În cursul călătoriei, Eragon află multe lucruri de la Brom, printre care 
meşteşugul luptei cu sabia şi cel al folosirii magiei. Până la urmă, pierzând 
urma duşmanilor, se abat înspre oraşul Teirm, unde locuieşte Jeod, un prieten 
de-al lui Brom, despre care acesta crede că-i poate ajuta să dea de bârlogul 
celor doi. În Teirm, o ciudată negustoreasă de leacuri pe nume Angela îi 
ghiceşte soarta lui Eragon, prevestindu-i că mai multe forţe se înfruntă pentru 
a-i controla viaţa, că va avea parte de o mare poveste de dragoste cu cineva 
de viţă nobilă, că va veni o vreme când va pleca din Alaga&sia pentru a nu se 
mai întoarce niciodată şi că va fi trădat de cineva din familia sa. Solembum, 
pisica fermecată care o întovărăşeşte pe Angela, îi dă şi ea câteva sfaturi. Apoi 
Eragon, Brom şi Saphira pleacă înspre Dras-Leona, în nădejdea de a-i găsi pe 
cei doi Ra'zac. Până la urmă, Brom dezvăluie că este un agent al vardenilor, un 


grup de răzvrătiți care şi-au închinat viaţa răsturnării lui Galbatorix, şi că 
trebuise să rămână ascuns în satul lui Eragon, în aşteptarea unui nou Cavaler. 
Cu douăzeci de ani înainte, împreună cu Jeod, el furase de la Galbatorix oul 
Saphirei, ucigându-l în acelaşi timp pe Morzan, primul şi ultimul dintre 
Trădători. Pe lume există încă două ouă de dragon, ambele aflate în stăpânirea 
lui Galbatorix. 

În apropiere de Dras-Leona, cei doi Ra'zac îi surprind pe Eragon şi pe 
tovarăşii săi, iar Brom este rănit de moarte, încercând să-l apere. Duşmanii 
sunt puşi pe fugă de un tânăr misterios numit Murtagh, care le spune că se 
luase pe urmele lor. În noaptea următoare, Brom moare. Cu ultima suflare, 
mărturiseşte că fusese cândva Cavaler, iar dragonul său, care căzuse ucis, se 
numea tot Saphira. Eragon îl îngroapă într-un mormânt de granit, pe care 
Saphira îl preschimbă în diamant curat. 

Rămaşi fără Brom, Eragon şi Saphira hotărăsc să se alăture vardenilor. 
Din nenorocire, Eragon este luat prizonier în apropierea oraşului Gil'ead şi adus 
în faţa Umbrei numite Durza, omul de încredere al lui Galbatorix. Cu ajutorul lui 
Murtagh, el scapă din temniţă, luând-o cu sine şi pe Arya, o elfă, căzută şi ea 
prizonieră. Între Eragon şi Murtagh se leagă o strânsă prietenie. Fără să-şi 
recapete cunoştinţa, Arya îi spune lui Eragon cu ajutorul gândurilor că ea 
fusese cea însărcinată să transporte oul Saphirei de la elfi la vardeni, în 
speranţa că puiul ar putea ieşi la lumină pentru unul dintre copiii lor. În cursul 
ultimei călătorii, atacată prin surprindere de Durza, elfa se văzuse silită să 
trimită oul în altă parte, cu ajutorul magiei; astfel, acesta ajunsese la Eragon. 
Acum, Arya este grav rănită şi are nevoie de ajutorul vardenilor. Proiectându-i 
imaginile în minte, ea îi arată lui Eragon cum să-i găsească pe răzvrătiți. 
Urmează o fugă îndârjită. Eragon şi prietenii săi străbat întreaga distanţă în opt 
zile, urmăriţi de o ceată de urgali, care-i ajung din urmă în uriaşii munţi Beor. 
Murtagh, care nu dorise să ajungă la vardeni, se vede silit să-i dezvăluie lui 
Eragon că este chiar fiul lui Morzan, căruia, însă, nu i-a călcat pe urme, ci a 
fugit de sub protecţia lui Galbatorix pentru a-şi făuri singur soarta. Arătându-i o 
cicatrice mare care-i brăzdează spinarea, îi dezvăluie lui Eragon că aceasta 
fusese provocată chiar de tatăl său, care aruncase în el cu sabia Za'roc, pe 
când el era doar un copil. Astfel, Eragon află că sabia aflată în posesia lui 
aparținuse cândva celui care-i trădase pe Cavalerii lui Galbatorix şi-şi ucisese 
mulţi dintre foştii tovarăşi. 

Chiar când sunt pe cale să fie copleșiți de urgali, Eragon şi prietenii săi 
sunt salvaţi de vardeni, care par să iasă chiar din piatră. De fapt, sălaşul 
răzvrătiţilor se găseşte în Farthen Dur, un munte uriaş, scobit, unde se află şi 
Tronjheim, capitala piticilor. Ajuns înăuntru, Eragon este dus la Ajihad, 
conducătorul vardenilor, în timp ce Murtagh este întemnițat din pricina originii 
sale. Ajihad îi explică multe lucruri, printre care şi faptul că vardenii, elfii şi 
piticii căzuseră de acord ca, după apariţia unui nou Cavaler, acesta să fie la 
început instruit de Brom, apoi trimis să-şi desăvârşească învăţătura printre elfi. 


Acum, Eragon trebuie să hotărască dacă să urmeze sau nu această cale. 

El se întâlneşte pe rând cu Hrothgar, regele piticilor, şi cu Nasuada, fiica 
lui Ajihad. Este pus la încercare de către Gemeni, doi magicieni spâni şi destul 
de răuvoitori, care-l slujesc pe Ajihad, îşi măsoară forţele cu Arya, după ce 
aceasta îşi revine, şi se întâlneşte din nou cu Angela şi Solembum, care s-au 
alăturat vardenilor. De asemenea, Eragon şi Saphira binecuvântează o copilă 
orfană, din rândul vardenilor. 

Şederea lui Eragon este întreruptă de veştile că o armată de urgali se 
apropie prin tunelele săpate de pitici. Urmează o bătălie, în cursul căreia 
Eragon este despărţit de Saphira şi silit să se lupte cu Durza de unul singur. 
Acesta din urmă este cu mult mai puternic decât un om, şi-l învinge cu uşurinţă 
pe Eragon, despicându-i spinarea de la umăr la şold. În clipa aceea, Saphira şi 
Arya sfărâmă tavanul încăperii - o stea de safir de şaizeci de picioare - şi-i 
distrag atenţia lui Durza, îndeajuns de mult pentru ca Eragon să-l străpungă în 
inimă. Scăpaţi de vrăjile acestuia, urgalii sunt respinşi şi alungaţi în tunele. 

Zăcând fără cunoştinţă de pe urma bătăliei, Eragon intră în legătură, cu 
ajutorul gândurilor, cu o fiinţă care se recomandă drept Togira lkonoka - 
Schilodul-Nevătămat. Acesta se oferă să-i răspundă la toate întrebările şi-l 
îndeamnă să-l caute în Ellesmera, sălaşul elfilor. 

Când se trezeşte, Eragon descoperă că, în ciuda eforturilor Angelei, a 
rămas cu o cicatrice uriaşă, precum cea a lui Murtagh. Descumpănit, el îşi dă 
seama şi că uciderea lui Durza a fost doar un noroc nesperat şi că are multă 
nevoie de învăţătură. 

La sfârşitul cărţii întâi, Eragon se hotărăşte să-l găsească pe Togira 
lkonoka şi să înveţe de la el. Căci Soarta cea mohorâtă îl ajunge din urmă, 
peste pământuri răsună primele acorduri ale războiului şi se apropie momentul 
în care Eragon va trebui să iasă în faţă şi să-şi înfrunte adevăratul şi singurul 
duşman: regele Galbatorix. 


Nenorociri îngemănate 


„Cântecele celor morţi sunt bocetele celor rămaşi în viaţă.” 

Aşa se gândea Eragon, păşind peste trupul mutilat şi diform al unui urgal, 
şi ascultând bocetele femeilor care-şi adunau morţii iubiţi de pe câmpia 
îmbibată de sânge din Farthen Dur. În urma lui păşea Saphira, ocolind cu multă 
grijă cadavrul; lucirea solzilor ei albaştri era singura lumină care se întrezărea 
în caverna de sub munte. 

Trecuseră trei zile de când vardenii şi piticii luptaseră cu urgalii pentru 


stăpânirea din Tronjheim, oraşul de formă conică, înalt de o milă, cuibărit în 
centrul craterului. Câmpul de luptă era încă înţesat de rămăşiţele măcelului. 
Eforturile de a îngropa morţii fuseseră zădărnicite tocmai de numărul mare al 
acestora. În depărtare, o pălălaie de foc ardea mocnit, lângă peretele 
craterului, însemnând locul în care erau arse trupurile urgalilor, fără să aibă 
parte de vreo ceremonie sau de un loc de veci onorabil. 

De trei ori, de când se trezise şi descoperise că Angela îi vindecase rana, 
Eragon voise să fie de ajutor în această încercare de a repara urmările 
dezastrului. De fiecare dată însă, se simţise copleşit de dureri îngrozitoare, care 
păreau să-i explodeze de pe şira spinării. Vindecătorii îi dăduseră să bea 
felurite licori. Arya şi Angela spuneau că este perfect sănătos. Şi totuşi, el se 
chinuia. Nici Saphira nu-l putea ajuta, şi nu făcea decât să-i împărtăşească 
durerea, care ajungea până la ea prin intermediul legăturii mentale care-i 
unea. 

Eragon îşi trecu palma peste faţă, apoi ridică privirea spre stelele care se 
ițeau prin vârful îndepărtat al muntelui; suprafaţa lor părea pătată de fumul 
gros înălţat din rug. „Trei zile.” Trecuseră trei zile de când îl omorâse pe Durza; 
trei zile de când oamenii începuseră să-l numească Biruitorul-Umbrei; trei zile 
de când fărâmelele de gânduri ale vrăjitorului îi prăpădiseră mintea şi de când 
fusese salvat de misteriosul Togira lkonoka, Schilodul-Nevătămat. Nimeni, cu 
excepţia Saphirei, nu auzise povestea despre această viziune. Lupta cu Durza 
şi cu spiritele întunecate care-l stăpâneau îl transformase pe Eragon, deşi nici 
el nu ştia dacă era mai bine sau mai rău aşa. Se simţea fragil, ca şi cum o 
lovitură bruscă ar fi fost îndeajuns pentru a-i fărâma trupul şi mintea, de-abia 
puse laolaltă. 

lar acum venise pe câmpul de luptă, împins de o dorinţă bolnăvicioasă de 
a-i vedea urmele. Ajuns acolo, nu întâlnise decât umbra neliniştitoare a morţii 
şi a putreziciunii, nu a gloriei, aşa cum se aştepta, din pricina tuturor poemelor 
eroice pe care el auzise. 

În urmă cu câteva luni, înainte să-şi vadă unchiul, pe Garrow, ucis de cei 
doi Ra'zac, faptele de violenţă la care ajunsese să devină martor, cruzimile 
oamenilor, ale piticilor şi ale urgalilor i-ar fi schilodit sufletul. Acum se simţea 
doar ametit şi lipsit de vlagă. Cu ajutorul Saphirei, el îşi dăduse seama că 
singura cale de a nu-şi pierde minţile în mijlocul unui asemenea chin era să fie 
mereu ocupat cu ceva. Dincolo de asta, îşi pierduse credinţa că viaţa ar mai 
avea vreun sens sau vreo menire, după ce văzuse oameni măcelăriți de kulli, o 
rasă de urgali uriaşi, şi mormanele de măruntaie care acopereau câmpul de 
luptă, pământul îmbibat de sânge care i se strecura prin talpa încălţărilor. Nu 
exista niciun aspect onorabil al războiului, conchisese el, cu excepţia faptului 
că luptai pentru a-i apăra pe alţii. 

Se aplecă şi culese de pe jos un dinte - un molar. Jucându-se cu el, dădu 
ocol câmpului răvăşit cu paşi înceţi, urmat de Saphira. Amândoi se opriră la 
margine, văzându-l pe Jârmundur, locţiitorul lui Ajihad în rândul vardenilor, care 


venea grabnic spre ei, dinspre Tronjheim. Ajungându-i din urmă, el făcu o 
plecăciune - un gest care, din câte credea Eragon, nici nu i-ar fi trecut prin 
minte cu câteva zile în urmă. 

— Mă bucur că te-am găsit la vreme, Eragon, zise JSrmundur, strângând 
în mână o bucată de pergament. Ajihad se întoarce şi ar dori să fii acolo când 
soseşte. Ceilalţi îl aşteaptă deja la poarta de apus a oraşului. Va trebui să ne 
grăbim ca să ajungem la vreme. 

Eragon încuviinţă şi se îndreptă spre poartă, cu o mână pe spinarea 
Saphirei. Ajihad lipsea de aproape trei zile, plecat în urmărirea urgalilor care 
izbutiseră să fugă în tunelele săpate de pitici, ce străbăteau încoace şi încolo 
temeliile de stâncă ale munţilor Beor. O singură dată izbutise Eragon să-l 
întâlnească în tot acest răstimp, găsindu-l mâniat pentru că aflase că fiica sa, 
Nasuada, îi încălcase porunca de a pleca împreună cu celelalte femei şi cu 
copiii înainte de bătălie. În loc de asta, ea luptase în taină printre arcaşii 
vardenilor. 

Murtagh şi Gemenii îl însoţiseră pe Ajihad: cei din urmă, pentru că era o 
treabă primejdioasă, iar conducătorul vardenilor trebuia apărat prin mijloacele 
magice de care ei dispuneau, iar Murtagh pentru că era dornic să demonstreze 
în continuare că nu avea niciun gând rău la adresa vardenilor. Eragon era 
surprins să constate cât de mult se schimbase atitudinea oamenilor faţă de 
Murtagh, ţinând cont că tatăl acestuia fusese Cavalerul Morzan, care-i trădase 
pe tovarăşii săi lui Galbatorix. Cu toate că Murtagh îşi ura tatăl şi-i era devotat 
lui Eragon, vardenii nu avuseseră încredere în el. Acum însă, nimeni nu era 
dispus să-şi risipească energia pe o duşmănie fără importanţă, câtă vreme mai 
aveau încă atâta treabă de făcut. Lui Eragon îi era dor de discuţiile cu Murtagh, 
şi de-abia aştepta să-i vorbească despre tot ce se petrecuse, odată ce-l vedea 
întors. 

Când Eragon şi Saphira trecură de un colţ al oraşului, zăriră câteva 
persoane care se adunaseră în conul de lumină al lămpii din faţa porţii de 
scânduri. Printre ei erau Orik, care se bâţâia nerăbdător de pe un picior pe 
altul, şi Arya. Bandajul alb de pe braţul ei sclipea în beznă, răsfrângând o 
lumină slabă pe partea de jos a pletelor. Eragon simţi un fior ciudat, ca de 
fiecare dată când o zărea. Ea îi privi pe el şi pe Saphira, cu ochii verzi şi 
strălucitori, apoi se întoarse să-l aştepte pe Ajihad. 

Sfărâmând lIsidar Mithrim - uriaşa stea de safir sculptată în formă de 
trandafir -, Arya îi îngăduise lui Eragon să-l omoare pe Durza şi, astfel, să 
câştige bătălia. Cu toate acestea, piticii erau mâniaţi pe ea pentru că le 
distrusese cea mai scumpă comoară. Nimeni nu se atinsese de rămăşiţele 
nestematei, pe care le lăsaseră îngrămădite în încăperea centrală din oraş. 
Eragon păşise şi el prin mijlocul lor şi împărtăşise jalea piticilor pentru 
frumuseţea care se pierduse pentru totdeauna. 

El şi Saphira se opriră lângă Orik şi priviră ţinutul pustiu care înconjura 
oraşul, întinzându-se spre poalele muntelui, aflate la cinci mile depărtare în 


toate direcţiile. 

— De unde o să apară Ajihad? întrebă Eragon. 

Orik îi arătă un mănunchi de lămpi aranjate împrejurul unui tunel larg, 
care se deschidea ceva mai departe de ei. 

— Ar trebui să vină curând. 

Eragon aşteptă răbdător împreună cu ceilalţi, răspunzând remarcilor 
care-i erau adresate, dar preferind să-i vorbească Saphira în liniştea gândurilor. 
Tăcerea care umplea peştera de sub munte era numai bună pentru el. 

Trecu o jumătate de ceas înainte ca, în tunelul îndepărtat, să apară o 
umbră de mişcare. Zece oameni ieşiră la suprafaţă, apoi se întoarseră cu toţii 
pentru a da ajutor tot atâtor pitici. Unul dintre ei - Eragon presupuse că era 
Ajihad - ridică mâna, iar războinicii se adunară în spatele său, pe două rânduri. 
La un semn, grupul începu să înainteze falnic către Tronjheim. 

Nu apucaseră să facă mai mult de câţiva paşi, când în tunelul din urma 
lor se iscă o tulburare, şi din el ţâşniră alte siluete. Eragon îşi miji ochii, 
neputând vedea limpede de la aşa mare depărtare. 

„Urgali!” strigă Saphira, cu trupul încordat ca o coardă de arc. 

Eragon nu-i puse vorbele la îndoială. 

— Urgali! strigă şi el, cu glas tare, apoi sări pe spinarea Saphirei, 
dojenindu-se pentru că nu-şi luase sabia, ci o lăsase în dormitor. Nimeni nu se 
aştepta la un atac, acum că armata urgalilor fusese izgonită. 

Prin rana de la spate îi trecu un fior, când Saphira îşi ridică aripile azurii, 
apoi flutură din ele şi sări înainte, înălțându-se cu fiecare clipă mai sus şi 
zburând din ce în ce mai iute. Dedesubtul lor, Arya o luă la fugă înspre tunel, 
izbutind aproape să ţină pasul cu Saphira. Orik era pe urmele ei, împreună cu 
câţiva bărbaţi, în timp ce Jârmundur alerga îndărăt spre cazarmă. 

Eragon nu avu altceva de făcut decât să privească neajutorat cum urgalii 
năvăleau peste ariergarda războinicilor lui Ajihad; la aşa depărtare, nu putea 
folosi magia. Monştrii îi luaseră pe ceilalţi prin surprindere şi izbutiseră să culce 
iute la pământ patru bărbaţi, silindu-i pe ceilalţi, oameni şi pitici laolaltă, să se 
strângă în jurul lui Ajihad, încercând să-l apere. Săbiile şi topoarele se izbiră 
unele de altele, când cele două grupuri se apropiară. Dinspre unul din Gemeni 
ţâşni un fulger, iar un urgal căzu la pământ, apucându-şi cu mâna ciotul 
celuilalt braţ, care-i fusese retezat din umăr. 

O clipă, se păru că apărătorii erau în stare să le ţină piept urgalilor, dar 
apoi prin văzduh trecu un vârtej de mişcare, ca o perdea subţire de ceaţă care 
se strânse în jurul luptătorilor. După ce se risipi, numai patru războinici mai 
rămăseseră în picioare: Ajihad, Gemenii şi Murtagh. Urgalii se năpustiră asupra 
lor, împiedicându-l pe Eragon, care se holba cu o groază din ce în ce mai mare, 
să mai zărească ceva. 

„Nu! Nu! Nu!” 

Înainte ca Saphira să poată ajunge la locul luptei, ceata de urgali se 
scurse la loc în tunel şi dispăru pe sub pământ, lăsând în urma ei numai trupuri 


întinse pe jos. 

În clipa în care Saphira atinse pământul, Eragon sări jos, apoi şovăi, 
copleşit de jale şi de mânie. „Nu pot s-o fac.” îi amintea prea tare de clipa în 
care se întorsese la fermă şi-l găsise pe unchiul său Garrow pe moarte. 
Luptându-se la fiecare pas cu senzaţia de groază, începu să-i caute pe 
supraviețuitori. 

Locul avea o asemănare stranie cu câmpul de luptă pe care-l cercetase 
mai înainte, numai că aici sângele era proaspăt. 

În mijloc zăcea Ajihad, cu cămaşa de zale străpunsă în mai multe locuri, 
înconjurat de cinci urgali pe care-i ucisese. Răsufla încă, dar cu foarte mare 
greutate. Eragon îngenunche lângă el şi-şi plecă ochii, pentru ca lacrimile care-i 
curgeau să nu cadă pe pieptul sfâşiat al celuilalt. Nimeni nu putea vindeca 
asemenea răni. Alergând spre ei, Arya şovăi şi se opri în loc; jalea i se oglindi 
pe chip când văzu că Ajihad nu mai putea fi salvat. 

— Eragon... 

Numele se scurse de pe buzele lui Ajihad, ca o şoaptă slabă. 

— Da, aici sunt. 

— Ascultă-mă, Eragon... am o ultimă poruncă să-ţi dau. Eragon veni mai 
aproape ca să audă ultimele cuvinte ale muribundului. 

— Trebuie să-mi făgăduieşti ceva: că n-ai să îngădui ca vardenii să se 
dezbine. Ei sunt ultima nădejde de a ţine piept Imperiului... Trebuie să rămână 
puternici. Făgăduieşte-mi. 

— Făgăduiesc. 

— Atunci, pacea fie cu tine, Eragon, Biruitorul-Umbrei... Dându-şi ultima 
suflare, Ajihad închise ochii, cu liniştea oglindită pe chipul său nobil, şi muri. 

Eragon lăsă capul în jos. Avea un nod tare şi dureros în gât, din pricina 
căruia nu putea răsufla. Arya îl binecuvântă pe Ajihad, cu o frază melodioasă în 
limba străveche, apoi spuse, cu glasul său bine temperat: 

— Vai, moartea lui va isca multe certuri. A avut dreptate cu ce ţi-a spus, 
trebuie să faci tot ce e cu putinţă pentru a evita o luptă pentru putere. O să te 
ajut cât pot. 

Rămas fără cuvinte, Eragon cercetă celelalte trupuri. Ar fi dat orice să fie 
în altă parte. Saphira adulmecă trupul unui urgal şi spuse: „Nu trebuia să se 
întâmple asta. E o ticăloşie, cu atât mai mult cu cât acum trebuia să ne simţim 
în siguranţă, după ce am învins”. Ea cercetă un alt trup, apoi îşi plimbă privirea 
de jur împrejur. „Unde sunt Gemenii şi Murtagh? Nu sunt printre cei morţi.” 

Eragon se uită printre cadavre. „Ai dreptate!” însufleţit, el se grăbi spre 
gura tunelului. Bălţi de sânge închegat umpleau golurile din treptele străvechi 
de marmură, ca nişte oglinzi întunecate, lucioase şi ovale, de parcă mai multe 
trupuri sfâşiate ar fi fost târâte de-a lungul lor. „Pesemne că i-au luat urgalii! 
Dar de ce? Ei nu iau prizonieri sau ostatici.” Pe dată, senzaţia de deznădejde se 
întoarse. „N-are a face. Fără întăriri, nu ne putem lua după ei; tu nici n-ai 
încăpea prin deschizătură.” 


„S-ar putea să fie încă în viaţă. Vrei să-i părăseşti?” 

„Şi ce te-aştepţi să fac? Tunelurile piticilor sunt un labirint fără capăt. N- 
aş face decât să mă rătăcesc. lar pe urgali nu-i pot ajunge din urmă pe jos; 
numai Arya ar putea.” 

„Atunci cere-i-o.” 

„Arya!” Eragon şovăi, sfâşiat între dorinţa de a întreprinde ceva şi teama 
de a nu o pune în primejdie. Cu toate acestea, ea era singura dintre vardeni 
care le putea ţine piept urgalilor. Gemând, el îi explică ce descoperiseră. 

Sprâncenele arcuite ale Aryei se încruntară. 

— N-are niciun sens. 

— Te rog, ia-te după ei. 

Ea îl sfredeli cu privirea o clipă, apoi răspunse: 

— Wiol ono. „Pentru tine.” 

Apoi ţâşni cu sabia în mână şi dispăru în adâncul pământului. 

Arzând de mânie neputincioasă, Eragon se aşeză cu picioarele încrucişate 
lângă Ajihad, veghindu-i trupul. Aproape că nu-i venea să creadă că acesta era 
mort, iar Murtagh - dispărut. „Murtagh.” Fiul unuia dintre Trădători - cei 
treisprezece Cavaleri care-l ajutaseră pe Galbatorix să-i distrugă pe ceilalţi şi să 
se înscăuneze rege în Alaga&sia - şi prieten cu Eragon. Fuseseră momente 
când el şi-ar fi dorit ca Murtagh să nu mai existe, dar acum, după ce acesta 
fusese răpit cu forţa, pierderea lui era ca un gol neaşteptat. Rămase nemişcat 
în loc, în timp ce Orik se apropia împreună cu războinicii. 

Văzându-l pe Ajihad, piticul bătu din picior şi blestemă pe limba lui, 
înfigându-şi toporul în trupul unui urgal. Ceilalţi rămaseră împietriţi în loc. 
Luând o mână de praf şi strecurând-o printre degete, Orik mârâi: 

— Of, de-acum cuibul de viespi s-a răsturnat; după asta, n-o să mai fie 
pace printre vardeni. Barzil/n, ce complicat e totul de-acum! Ai ajuns la vreme 
ca să-i auzi ultimele cuvinte? 

Eragon îi aruncă o privire Saphirei. 

— N-am să le rostesc decât în faţa persoanei cuvenite. 

— Aşa. lar Arya unde-i? 

Eragon îi arătă cu degetul. 

Orik blestemă din nou, apoi clătină din cap şi se aşeză pe călcâie. 

În curând sosi şi Jörmundur, cu o trupă de soldaţi, cărora le făcu semn să 
aştepte la câţiva paşi de grămada de leşuri, în timp ce el înainta de unul singur. 
Se aplecă şi-l atinse pe Ajihad pe umăr. 

— Cum de soarta poate fi atât de crudă, vechi prietene? Aş fi ajuns mai 
repede, dacă muntele ăsta blestemat n-ar fi fost aşa de mare, iar atunci poate 
că te-aş fi putut salva. În loc de asta, iată-ne răniţi, pe când eram în culmea 
izbânzii. 

Cu glas scăzut, Eragon 
Gemenilor şi a lui Murtagh. 

— Nu trebuia să se ducă, spuse Jârmundur, ridicându-se, dar acum nu 


Ap 


îi povesti despre Arya şi despre dispariţia 


mai e nimic de făcut. O să las aici oameni de pază, dar o să mai treacă cel 
puţin un ceas până să găsim alţi pitici care să ne călăuzească iar prin tunele. 

— Aş putea să vă conduc eu, se oferi Orik. 

Jörmundur se uită spre Tronjheim, cu privirea pierdută în depărtare. 

— Nu, Hrothgar va avea nevoie de tine acum; va trebui să plece 
altcineva. Îmi pare rău, Eragon, dar toţi cei de vază trebuie să rămână aici până 
ce este ales succesorul lui Ajihad. Arya va trebui să-şi poarte singură de grijă... 
Oricum, n-o puteam ajunge din urmă. 

Eragon încuviinţă, împăcându-se cu gândul că nu era nimic de făcut. 

Jörmundur îşi roti privirile de jur împrejur, apoi spuse cu glas tare, ca să-l 
audă cu toţii: 

— Ajihad a murit ca un războinic! Priviţi, a ucis cinci urgali, în timp ce 
altul mai nevolnic ar fi putut fi învins numai de unul singur. O să-l cinstim cum 
putem şi să nădăjduim că spiritul său îi va mulţumi pe zei. Duceţi-i şi pe el, şi 
pe tovarăşii noştri îndărăt în Tronjheim, purtându-i pe scuturi... şi să nu vă fie 
ruşine să plângeţi, căci aceasta este o zi de jale, pe care nimeni n-o va uita. Fie 
să avem în scurtă vreme bucuria de a străpunge cu săbiile bestiile care ne-au 
ucis conducătorul! 

Ca unul, războinicii îngenuncheară, cu capul gol, în cinstea lui Ajihad. 
Apoi se ridicară şi-l luară cu mult respect pe scuturi, cărându-l la înălţimea 
umerilor. Deja, mulţi dintre vardeni plângeau; lacrimile le curgeau în barbă, dar 
îşi făcură datoria şi nu-l scăpară la pământ. Cu paşi solemni, ei se întoarseră în 
Tronjheim; Eragon şi Saphira erau în mijlocul alaiului. 


Sfatul Fruntaşilor 


Eragon se trezi şi se rostogoli până la marginea patului, privind de jur 
împrejurul încăperii scăldate în lumina difuză a lămpii cu oblonul tras. Se ridică, 
privind-o pe Saphira cum dormea. Pieptul său musculos se ridica şi cobora, în 
ritmul în care plămânii, ca nişte foale uriaşe, sorbeau aer prin nările solzoase. 
Eragon se gândi că, de-acum, ea putea oricând ar fi dorit să scoată pe nări un 
adevărat potop de foc. Atunci când flăcările care puteau topi până şi metalul i 
se revărsau de pe limbă, printre colții ca de fildeş, fără să le facă vreun rău, ea 
oferea o imagine cu adevărat impresionantă. Din clipa în care reuşise pentru 
prima oară să scuipe foc, în timp ce el se lupta cu Durza, iar ea se prăvălea din 
înaltul bolţii oraşului, Saphira se arătase îngrozitor de mândră de noua sa 
putere. Scotea adesea câte o mică pală de foc şi profita de fiecare prilej pentru 
a aprinde diverse lucruri de prin jurul său. 


După distrugerea Stelei de Safir, Isidar Mithrim, Eragon şi Saphira nu mai 
avuseseră cum să rămână să locuiască în sălaşurile de deasupra acesteia. 
Piticii le oferiseră găzduire într-o veche cameră de gardă aflată la nivelul cel 
mai de jos din Tronjheim. Era o încăpere mare, dar cu tavanul jos şi cu pereţi 
întunecaţi. 

Amintindu-şi ce se întâmplase în ziua precedentă, Eragon se simţi cuprins 
de jale. Ochii i se umplură de lacrimi care i se scurgeau pe obraji; una îi picură 
pe palmă. Nu mai avuseseră nicio veste de la Arya până seara târziu, atunci 
când ea ieşise din tunel, sfârşită de oboseală. În ciuda faptului că făcuse tot ce- 
i stătea în putere - şi în ciuda vrăjilor pe care le folosise -, urgalii îi scăpaseră. 
„lată ce-am găsit, le spusese ea, arătându-le una dintre robele violete pe care 
le purtau Gemenii, ruptă şi însângerată, precum şi surtucul, dar şi ambele 
mănuşi de piele ale lui Murtagh. Erau înşirate la marginea unui hău întunecat, 
pe fundul căruia nu ajunge niciun tunel. Pesemne că urgalii le-au furat armura 
şi armele şi le-au aruncat trupurile în puț. Am încercat să-i caut cu mintea şi pe 
Murtagh, şi pe Gemeni, dar n-am văzut decât umbrele din abis.” Ajunsă aici cu 
povestea, ochii ei îi căutaseră privirea lui Eragon. „Îmi pare rău. S-au dus.” 

Acum, în străfundurile minţii sale, Eragon îl jelea pe Murtagh. Senzaţia 
pierderii suferite era îngrozitoare. | se strecura în suflet ca un şarpe, şi cel mai 
rău era că, în cursul lunilor din urmă, această senzaţie îi devenise din ce în ce 
mai familiară. 

Privind lacrima care-i cursese pe palmă - o picătură mică şi sclipitoare -, 
se hotărî să încerce chiar el să-i caute cu mintea pe cei trei. Ştia că este o 
încercare disperată şi zadarnică, dar trebuia s-o facă pentru a se convinge că 
Murtagh era, într-adevăr, pierdut. Chiar şi aşa, nu era sigur dacă voia cu 
adevărat să izbutească acolo unde Arya dăduse greş, dacă vederea trupului 
sfâşiat al lui Murtagh zăcând la poalele vreunei culmi, undeva în străfundurile 
muntelui, l-ar fi făcut să se simtă ceva mai bine. 

— Draumr kopa, şopti el. 

Picătura se acoperi de întuneric, devenind un strop de noapte care 
contrasta cu argintiul palmei sale. Prin ea trecu o umbră de mişcare, ca zborul 
nevăzut al unei păsări peste discul lunii, acoperit de nori, apoi nu se mai 
întâmplă nimic. 

O nouă lacrimă se adăugă celei dintâi. 

Eragon trase adânc aer în piept, se lăsă pe spate şi încercă să se 
liniştească. Revenindu-şi de pe urma rănii pe care i-o făcuse Durza, îşi dăduse 
seama - deşi era extrem de umilitor - că izbânda lui se datora în întregime 
norocului. „Dacă mă mai întâlnesc vreodată cu o Umbră, sau cu cei doi Ra'zac, 
sau cu Galbatorix, trebuie neapărat să fiu mai puternic, altfel nu pot câştiga. 
Brom mă putea învăţa mai multe, sunt sigur de asta. Fără el, nu am de ales: 
îmi rămân doar elfii.” 

Respirația Saphirei se înteţi, iar ea deschise ochii, căscând larg. „Bună 
dimineaţa, micuţule.” 


„Aşa să fie, oare?” Eragon lăsă ochii în jos şi se sprijini pe palme, 
apăsând salteaua. „E îngrozitor... şi Murtagh, şi Ajihad... De ce străjile din tunel 
nu ne-au prevenit de venirea urgalilor? N-ar fi trebuit să se poată ţine după 
ceata lui Ajihad fără a fi observați... Arya are dreptate, nimic nu se leagă.” 

„S-ar putea să nu aflăm niciodată adevărul, zise blând Saphira. Ea se 
ridică, ştergând pereţii cu aripile. Întâi trebuie să mănânci, apoi să aflăm ce 
pun la cale vardenii. Să nu pierdem nicio clipă; în câteva ore, ei îşi pot alege 
deja un alt conducător.” 

Eragon încuviinţă, gândindu-se la momentul în care se despărţiseră de 
ceilalţi, în ziua precedentă. Orik se grăbea să-i ducă veştile regelui Hrothgar, 
iar Jârmundur ducea trupul lui Ajihad în locul în care urma să zacă până la 
înmormântare. Arya rămăsese singură, în picioare, privind la tot ce se 
întâmpla. 

Se ridică şi-şi strânse sabia la cingătoare, îşi luă arcul, apoi se aplecă şi 
luă şaua pentru Văpaia-Zăpezii. În acea clipă, pieptul îi fu străbătut de un fulger 
de durere care-l făcu să se prăbuşească pe podea, zvârcolindu-se şi încercând 
în zadar să-şi cuprindă spinarea cu mâinile. Se simţea de parcă cineva l-ar fi 
tăiat în două. Saphira gemu, atinsă şi ea de senzaţia de sfâşiere. Încercă să-l 
liniştească, folosindu-şi propriile gânduri, dar nu izbuti să-i aline suferinţa. Din 
instinct, ea îşi înălţă coada, parcă pregătindu-se de luptă. 

Criza dură câteva minute, apoi dispăru încet, până la ultima zvâcnire 
dureroasă, lăsându-l pe Eragon cu răsuflarea întretăiată. Chipul îi era scăldat 
de sudoare, părul i se lipea de cap, iar ochii îl înţepau, întinse mâna şi atinse 
încet capătul de sus al cicatricei de pe spate. Era fierbinte, iritată şi sensibilă la 
orice atingere. Saphira îşi lăsă botul în jos şi-i atinse braţul. „Vai, micuţule...” 

„De data asta a fost şi mai rău”, zise el, ridicându-se cu greutate. Se 
sprijini de Saphira, care-l lăsă să se rezeme de ea, şi-şi şterse sudoarea cu o 
cârpă, apoi făcu un pas şovăielnic spre uşă. 

„Poţi să mergi? Nu eşti prea slăbit?” 

„Trebuie. Dragon şi Cavaler, amândoi suntem obligaţi să ne spunem în 
mod public părerea despre următorul conducător al vardenilor, şi poate chiar 
să influenţăm alegerea lui. Avem o poziţie puternică, pe care nu vreau s-o trec 
cu vederea; de-acum ne bucurăm de mare autoritate printre vardeni. Măcar nu 
sunt şi Gemenii aici, să îşi însuşească pentru ei această funcţie. E singurul lucru 
bun.” 

„Aşa o fi, dar, pentru ce ţi-a făcut, Durza ar trebui să îndure o mie de ani 
de chin.” 

El gemu înfundat. „Orice-ar fi, rămâi prin preajma mea.” 

Împreună, îşi găsiră drumul prin Tronjheim spre cea mai apropiată 
bucătărie. Pe coridoare şi în sălile de trecere, oamenii se opreau în loc şi se 
înclinau în faţa lor, murmurând „Argetlam” sau „Biruitorul-Umbrei”. Chiar şi unii 
pitici făceau la fel, deşi acest lucru nu se întâmpla prea des. Eragon rămase 
impresionat de expresiile sumbre, pline de nelinişte de pe chipurile oamenilor 


şi de îmbrăcămintea lor cernită prin care îşi arătau jalea. Multe femei erau 
înveşmântate în întregime în negru, cu feţele acoperite de văluri lungi, din 
dantelă de aceeaşi culoare. 

Ajuns în bucătărie, Eragon luă un platou de piatră cu mâncare şi-l duse 
pe o măsuţă joasă. Saphira îl urmărea cu grijă, temându-se că ar fi putut avea 
o nouă criză. Mai multe persoane încercară să se apropie de el, dar ea îşi ridică 
buza de sus şi mârâi, ceea ce-i puse de îndată pe fugă pe intruşi. Eragon 
ciugulea din mâncare şi încerca să nu bage de seamă tulburările. În cele din 
urmă, căutând să-şi abată gândurile de la Murtagh, el întrebă: „Acum, că Ajihad 
şi Gemenii au dispărut, cine crezi tu că ar avea mijloacele necesare pentru a 
prelua şefia vardenilor?” 

Saphira şovăi. „S-ar putea să le ai şi tu, dacă ultimele cuvinte ale lui 
Ajihad ar fi interpretate ca un soi de binecuvântare, menită să te desemneze 
conducător. Aproape nimeni nu ţi s-ar opune. Totuşi, asta nu pare o cale prea 
înţeleaptă de urmat. De-a lungul ei văd numai necazuri.” 

„Aşa cred şi eu. În plus, Aryei nu i-ar fi pe plac, iar ea ar putea deveni un 
duşman periculos. Dacă vorbesc pe limba lor străveche, elfii nu pot minţi, dar 
în a noastră nu există asemenea piedici - ea ar putea să spună că Ajihad nu a 
rostit acele vorbe, dacă astfel îşi atinge scopurile. Nu, nu vreau acest rang... 
Dar ce zici de Jormundur?” 

„Ajihad îl numea mâna sa dreaptă. Din nefericire, nu ştim mare lucru 
despre ceilalţi conducători ai vardenilor. De când am venit aici, a trecut foarte 
puţin timp. Va trebui să ne formăm o părere pe baza sentimentelor şi a 
impresiilor, fără să cunoaştem ce s-a-ntâmplat în trecut cu ei.” 

Eragon, absent, împingea de colo-colo prin farfurie bucata de peşte şi 
tuberculii sfărâmaţi. „Nu uita de Hrothgar şi de clanurile de pitici; nici ei nu vor 
sta degeaba. În afară de Arya, elfii nu au niciun cuvânt de spus în privinţa 
succesiunii - hotărârea va fi luată înainte chiar ca vestea să ajungă până la ei. 
Dar piticii nu pot fi trecuţi cu vederea - nu se vor lăsa. Hrothgar este de partea 
vardenilor, dar dacă i se opun îndeajuns de multe clanuri, ar putea fi constrâns 
să sprijine o persoană nepotrivită pentru a prelua puterea.” 

„La cine te gândeşti?” 

„La cineva care este uşor de manevrat.” El închise ochii şi se lăsă pe 
spate. „Ar putea fi oricine, absolut oricine din Farmen Dur.” 

Pentru lungă vreme, amândoi rămaseră tăcuţi, gândindu-se la 
problemele cu care se confruntau. Apoi Saphira spuse: „Eragon, e aici cineva 
care vrea să te vadă. Nu izbutesc să-l fac să plece”. 

„Ce?” Eragon întredeschise ochii, mijindu-i, până se obişnui cu lumina. În 
picioare, lingă masă, stătea un băietan cu chipul palid, care o privea pe Saphira 
cu teamă, de parcă se gândea că ea va încerca să-l înghită. 

— Ce s-a-ntâmplat? întrebă fără asprime Eragon. Băiatul tresări, se 
fâstâci, apoi făcu o plecăciune. 

— Argetlam, ai fost chemat să vorbeşti în faţa Sfatului Fruntaşilor. 


— Cine sunt ei? 

Întrebarea îl puse pe băiat într-o încurcătură şi mai mare. 

— Sfatul e... adică sunt... oamenii pe care noi - adică vardenii - îi alegem 
ca să vorbească în numele nostru cu Ajihad. Erau sfetnicii lui de încredere, iar 
acum doresc să te întâlnească. E o mare cinste! sfârşi el, zâmbind scurt. 

— Tu eşti cel care trebuie să mă conducă la ei? 

— Da, eu sunt. 

Saphira îl privi întrebător pe Eragon. El ridică din umeri şi lăsă mâncarea 
pe jumătate neatinsă, făcându-i semn băiatului să-i arate calea. În timpul 
drumului, acesta se uită cu ochi scăpărători şi plini de admiraţie la sabia 
Za'roc, apoi, timid, îşi plecă privirea. 

— Cum te numeşti? întrebă Eragon. 

— Jarsha, domnule. 

— E un nume frumos. Ţi-ai îndeplinit bine însărcinarea. Poţi fi mândru de 
tine. 

Jarsha se lumină la faţă, şi porni mai departe în pas vioi. Astfel, ajunseră 
la o uşă de piatră, uşor rotunjită în afară, pe care băiatul o deschise. Încăperea 
în care pătrunseră era rotundă, cu un tavan albastru precum cerul, împodobit 
cu constelații. În mijlocul încăperii se afla o masă rotundă de marmură, 
încrustată cu blazonul clanului Dârgrimst Ingeitum - un ciocan aşezat vertical şi 
înconjurat de douăsprezece stele. La masă erau aşezaţi Jârmundur şi alţi doi 
bărbaţi, unul înalt, celălalt solid, precum şi două femei: una cu buze subţiri, 
ochii apropiaţi şi obrajii vopsiți cu mare meşteşug, iar a doua cu părul cărunt, 
foarte lung şi strâns într-un coc mare, şi un chip blând, contrazis însă de 
mânerul pumnalului care i se itea din corsetul voluminos. 

— Poţi să pleci, îi spuse Jârmundur lui Jarsha, la care băiatul făcu o 
plecăciune grăbită şi dispăru. 

Dându-şi seama că toate mişcările îi erau supravegheate, Eragon îşi roti 
privirile prin încăpere, apoi se aşeză în mijlocul unei înşiruiri de scaune rămase 
neocupate, astfel încât toţi membrii sfatului se treziră siliţi să se întoarcă 
pentru a-l putea vedea. Saphira se ghemui chiar în spatele lui; băiatul îi simţea 
răsuflarea fierbinte drept în creştetul capului. 

Jormundur se ridicase de pe scaun şi era gata să facă o plecăciune, apoi 
îşi dădu seama şi se aşeză la loc. 

— Îţi mulţumim, Eragon, pentru că ai venit, cu toate că şi tu ai suferit o 
mare pierdere. Acesta este Umerth - era vorba de bărbatul cel înalt -, iar 
acesta, Falberd - bărbatul cel solid. lată-le şi pe Sabrae şi Elessari, încheie el, 
arătând spre cele două femei. 

Eragon îşi înclină fruntea, apoi întrebă: 

— Făceau şi Gemenii parte din acest sfat? 

Sabrae scutură energic din cap şi lovi în masă cu unghia lungă de la unul 
dintre degete. 

— N-aveau nimic de-a face cu noi. Erau nişte gunoaie - chiar mai rău de- 


atât - erau nişte lipitori care nu lucrau decât spre folosul lor. Nu aveau nicio 
dorinţă de a-i sluji pe vardeni. Aşa că nu aveau de ce să facă parte din sfat. 

Parfumul ei, puternic şi greu, precum cel al unei flori intrate în 
putrefacție, ajungea până la Eragon, aflat de cealaltă parte a mesei. El simţea 
că-i vine să zâmbească la acest gând, dar se abţinu. 

— Gata cu asta. Nu ne-am adunat aici ca să vorbim despre Gemeni, zise 
Jârmundur. Ne confruntăm cu o criză care trebuie rezolvată repede şi bine. 
Dacă noi nu alegem un succesor pentru Ajihad, o va face altcineva. Hrothgar a 
şi luat legătura cu noi, pentru a ne transmite condoleanţe. S-a arătat mai mult 
decât politicos, numai că e limpede că are propriile intenţii pe care încearcă să 
le pună în practică fără întârziere. Mai trebuie să ne gândim şi la Du Vrangr 
Gata, ceata vrăjitorilor. Cei mai mulţi sunt credincioşi vardenilor, dar, chiar şi în 
clipele cele mai favorabile, acţiunile lor sunt imprevizibile. S-ar putea să ia 
hotărârea de a se opune autorităţii noastre, în folosul lor direct. De-aceea avem 
nevoie de ajutorul tău, Eragon; tu poţi să arăţi că persoana care urmează să-i 
ia locul lui Ajihad este îndreptăţită să o facă. 

Falberd se ridică încetişor, lăsându-şi mâinile grele pe masă. 

— Noi cinci am ales deja persoana pe care dorim s-o sprijinim. Nu ne 
îndoim de dreptatea noastră. Numai că, adăugă el, ridicându-şi un deget 
îndesat, înainte să-ţi dezvăluim despre cine e vorba, trebuie să ne dai cuvântul 
de onoare că, fie că eşti sau nu de acord cu noi, nu vei sufla o vorbă despre 
ceea ce vei auzi aici. 

„De ce oare îmi cer asta?” o întrebă Eragon pe Saphira. 

„Nu-mi dau seama, răspunse ea, pufnind dispreţuitor pe nări. Ar putea fi 
o capcană... Trebuie să-ţi asumi riscul. Totuşi, nu uita că mie nu mi-au cerut să 
promit nimic. Dacă trebuie, îi pot dezvălui Aryei ce s-a vorbit aici. Proştii de ei, 
au uitat că sunt la fel de isteaţă ca un om.” 

Simţindu-se fericit la acest gând, Eragon zise: 

— Bine, atunci, vă dau cuvântul meu. Cine vreţi voi să-i conducă pe 
vardeni? 

— Nasuada. 

Uimit, Eragon lăsă ochii în jos; prin minte îi treceau tot felul de gânduri. 
Nu se gândise că Nasuada i-ar fi putut lua locul tatălui ei, mai întâi de toate 
pentru că era prea tânără - numai cu câţiva ani mai în vârstă decât. Fireşte că, 
la urma urmei, nu exista niciun motiv pentru care ea să nu poată lua 
conducerea, dar de ce s-o fi ales Sfatul Fruntaşilor? Ce foloase aveau de tras? 
Îşi aminti sfaturile lui Brom şi încercă să privească lucrurile din toate unghiurile 
posibile, ştiind că trebuia să ia repede o hotărâre. 

„Nasuada e tare ca piatra, comentă Saphira. Îi va semăna tatălui ei.” 

„Aşa o fi, dar de ce s-o vrea şi ei?” 

Încercând să câştige timp, Eragon întrebă: 

— Dar tu de ce nu vrei, Jârmundur? Ajihad te considera mâna lui dreaptă. 
Asta nu înseamnă, oare, că tu ar trebui să-i iei locul, după ce s-a prăpădit? 


Membrii sfatului se cutremurară, ca şi când ar fi fost străbătuţi de un val 
nevăzut de nelinişte; Sabrae se ridică încă şi mai mult în scaun, încleştându-şi 
mâinile în poală; Umerth şi Falberd se priviră încruntaţi, în schimb Elessari se 
mulţumi să zâmbească, făcându-şi pumnalul să-i tresalte pe piept. 

— Motivul este, zise Jörmundur, alegându-şi cu grijă cuvintele, că Ajihad 
vorbea numai despre treburile soldăţeşti. Mai mult, eu sunt membru al sfatului, 
care se bucură de autoritate numai pentru că noi ne sprijinim unul pe altul. Ar fi 
un lucru prostesc şi periculos ca unul dintre noi să caute să ajungă mai presus 
decât ceilalţi. 

Auzindu-i vorbele, ceilalţi membri ai sfatului se liniştiră; Elessari chiar îl 
mângâie pe Jörmundur pe braţ. 

„Ce să zic! pufni Saphira. Pesemne că ar fi pus mâna pe putere, dacă ar fi 
izbutit să-i silească pe ceilalţi să-l sprijine. Uită-te cu ce ochi îl privesc. Parcă-i 
un lup în mijlocul lor.” 

„Un lup în mijlocul unei cete de şacali, poate.” 

— Dar oare Nasuada are suficientă experienţă? întrebă Eragon. Elessari 
se aplecă înainte, frecându-se de marginea mesei. 

— Eu am venit aici cu şapte ani înainte ca Ajihad să se alăture vardenilor. 
Am privit-o pe Nasuada crescând; a fost o fetiţă drăgălaşă, acum e o femeie 
adevărată. E drept că uneori e cam aiurită, dar este chiar omul potrivit pentru 
a-i conduce pe vardeni. Oamenii o vor îndrăgi. Câte despre mine, adăugă ea, 
mângâindu-se pe piept, şi prietenii mei, noi vom fi aici s-o călăuzim prin aceste 
vremuri tulburi. Va avea mereu pe cineva care să-i arate drumul. Lipsa de 
experienţă nu ar trebui să fie o piedică din pricina căreia ea să nu ocupe un loc 
care-i aparţine de drept. 

Eragon înţelese brusc totul. „Vor o marionetă!” 

— Înmormântarea lui Ajihad va avea loc peste două zile, interveni 
Umerth. Imediat după, intenţionăm s-o numim pe Nasuada noul nostru 
conducător. Încă nu i-am cerut-o, dar suntem siguri că va accepta. Am vrea să 
fii şi tu de faţă la această numire - nimeni, nici măcar Hrothgar, nu s-ar mai 
putea plânge apoi de ea - şi să juri credinţă vardenilor. Asta va reda oamenilor 
încrederea pe care le-a răpit-o moartea lui Ajihad şi-i va împiedica pe cei care 
doresc să ne determine să ne scindăm. 

„Credinţă!” 

De îndată, Saphira atinse mintea lui Eragon. „Ai observat că nu ţi-au 
cerut să-i juri Nasuadei, ci numai vardenilor.” 

„Da, şi vor ca ei s-o numească pe Nasuada, ceea ce va arăta că sfatul are 
mai multă putere decât ea. l-ar fi putut cere Aryei sau nouă s-o numim, dar 
asta ar fi însemnat că persoana care face numirea se află mai presus de toţi 
vardenii. Aşa însă, ei îşi arată superioritatea faţă de Nasuada, pe noi ne supun 
cu ajutorul jurământului şi mai au parte şi de folosul de a vedea un Cavaler 
susţinând-o public pe Nasuada.” 

— Şi dacă mă hotărăsc să nu vă accept propunerea? întrebă el. 


— Propunerea? întrebă Falberd, cu o expresie de uimire. Păi, ce să se- 
ntâmple, nimic. Numai că ar fi o mare insultă să nu fii de faţă la alegerea 
Nasuadei. Dacă eroul luptei din Farthen Dur nu o bagă în seamă, ce poate ea 
să creadă altceva decât că un Cavaler a socotit-o demnă de dispreţ, şi nu a 
primit să se pună în slujba vardenilor. Cine ar putea îndura o asemenea ruşine? 

Nici că se putea un mesaj mai limpede decât atât. Pe sub masă, Eragon 
strânse în pumn mânerul săbiei, de-abia abţinându-se să strige în gura mare că 
nu era nevoie să-l silească nimeni să-i sprijine pe vardeni şi că oricum ar face- 
o. Totuşi, în acea clipă, el simţea, parcă din instinct, nevoia de a se răzvrăti, de 
a încerca să scape de lanţurile în care ceilalţi doreau să-l prindă. 

— De vreme ce Cavalerii sunt aşa de bine priviţi, aş putea ajunge la 
concluzia că lucrul cel mai bun ar fi să-i conduc eu însumi pe vardeni. 

Toţi cei din încăpere se cufundară într-o dispoziţie mohorâtă. 

— N-ar fi un lucru prea înţelept, declară Sabrae. 

Eragon se gândea febril, căutând o cale să scape din situaţia creată. 

„După moartea lui Ajihad, zise Saphira, s-ar putea să nu mai fie cu 
putinţă să rămâi în afara tuturor facţiunilor, aşa cum ar fi vrut el. Nu-i putem 
supăra pe vardeni, iar dacă acest sfat urmează să deţină controlul după 
înscăunarea Nasuadei, atunci trebuie să le facem pe plac. Nu uita că şi ei, la fel 
ca noi, fac ceea ce fac din dorinţa de a scăpa cu viaţă.” 

„Dar oare ce-o să ne ceară, după ce vor fi pus mâna pe noi? Au de gând 
să respecte pactul dintre vardeni şi elfi, şi astfel să ne trimită în Ellesmera 
pentru învăţătură, sau să ne poruncească altceva? JSrmundur îmi pare un om 
de onoare, dar de ceilalţi nu ştiu ce să zic.” 

Saphira îi atinse creştetul cu botul. „Primeşte să fii de faţă la ceremonie, 
împreună cu Nasuada; în privinţa asta, cred că e cel mai bun lucru de făcut. 
Cât despre jurământ, încearcă să-l eviţi. Poate că, de-acum şi până atunci, se 
va întâmpla ceva care să ne schimbe situaţia... poate găseşte Arya vreo 
soluţie.” 

Fără veste, Eragon încuviinţă şi spuse: 

— Cum doriţi; voi fi de faţă la numirea Nasuadei. Jörmundur părea uşurat. 

— Ce bine, ce bine. Atunci ne mai rămâne un singur lucru de făcut, şi- 
apoi puteţi pleca: trebuie să obţinem consimţământul Nasuadei. Dacă tot 
suntem cu toţii aici, nu avem niciun motiv de întârziere. O să trimit de îndată 
după ea. Şi după Arya - avem nevoie şi de aprobarea elfilor, înainte să 
anunţăm public hotărârea. N-ar trebui să ne vină prea greu s-o obţinem; Arya 
nu se poate opune şi sfatului, şi ţie, Eragon. Va trebui să fie de acord cu 
judecata noastră. 

— Aşteaptă, porunci Elessari, cu o sclipire oţelită în privire. Vreau să ştiu, 
Cavalere, dacă vei jura supunere vardenilor, în timpul ceremoniei. 

— Da, trebuie s-o faci, încuviinţă Falberd. Ar fi o dezonoare pentru 
vardeni dacă nu ţi-am putea oferi toate mijloacele de apărare cu putinţă. 

„Ce-au mai adus-o din condei!” 


„Merita încercat, zise Saphira, dar mi-e teamă că de-acum nu mai ai de 
ales.” 

„N-ar îndrăzni să ne facă rău, nici dacă refuz.” 

„Nu, dar ne-ar putea face o mie de necazuri. Nu pentru mine te sfătuiesc 
să primeşti, ci pentru tine însuţi. Sunt multe primejdii de care eu nu te pot 
apăra, Eragon. Acum că Galbatorix e pornit împotriva noastră, ai nevoie de 
aliaţi în jurul tău, nu de duşmani. Nu ne permitem să luptăm şi împotriva 
Imperiului, şi a vardenilor.” 

În cele din urmă, Eragon spuse: 

— Voi jura. 

Toţi cei din jurul mesei dădură semne de uşurare - lui Umerth îi scăpă 
chiar un oftat slab, pe care nu prea izbuti să-l ascundă. „Le e teamă de noi!” 
„Şi aşa şi trebuie”, spuse răstit Saphira. 

Jârmundur îl chemă pe Jarsha şi-l expedie de îndată să le caute pe 
Nasuada şi pe Arya. După plecarea băiatului se lăsă o tăcere stânjenitoare. 
Eragon nici nu-i băga în seamă pe membrii sfatului, concentrându-se în schimb 
asupra încercărilor de a-şi găsi o cale de scăpare, numai că nu-i venea niciuna 
în minte. 

Când uşa se deschise din nou, cu toţii se întoarseră cu sufletul la gură 
spre ea. Prima intră Nasuada, cu bărbia ridicată şi cu privirea calmă. Rochia ei 
brodată era neagră ca noaptea, mai întunecată chiar decât culoarea pielii sale; 
singura pată de culoare era o bandă roşie de purpură care i se întindea de la 
umăr la şold. În spatele ei venea Arya, cu mersul ei grațios şi uşor, ca al unei 
pisici, şi Jarsha, cu totul căzut în admiraţie. 

Băiatului i se porunci să plece, apoi Jârmundur o conduse pe Nasuada să 
se aşeze. Eragon se grăbi să facă acelaşi lucru pentru Arya, dar ea refuză 
scaunul care i se oferea şi rămase în picioare, la o oarecare distanţă de masă. 

„Saphira, gândi Eragon, povesteşte-i ce s-a-ntâmplat. Am senzaţia că 
sfatul nu-i va spune că m-au silit să le ofer vardenilor credinţa mea.” 

— Arya, o salută JSrmundur printr-o aplecare a capului, apoi se întoarse 
spre Nasuada. Nasuada, fiică a lui Ajihad, Sfatul Fruntaşilor doreşte să-ţi ofere 
în mod public condoleanţe pentru pierderea pe care tu, mai mult ca alţii, ai 
suferit-o... La asta se adaugă şi regretele fiecăruia dintre noi, adăugă el cu 
vocea mai scăzută. Ştim cu toţii ce înseamnă ca un membru al familiei să-ţi fie 
ucis de Imperiu. 

— Vă mulţumesc, murmură Nasuada, plecându-şi ochii migdalaţi. Ea 
rămase aşezată, timidă şi retrasă, pălind atât de vulnerabilă încât Eragon îşi 
dorea s-o poată încuraja în vreun fel. Purtarea ei era dureros de schimbată faţă 
de energia tinerei femei care-l vizitase, pe el şi pe Saphira, în cuibul de dragoni, 
înaintea luptei. 

— Cu toate că acum eşti în doliu, trebuie să ne scoţi dintr-o încurcătură. 
Acest sfat nu-i poate conduce pe vardeni. lar cineva trebuie să-i ia locul tatălui 
tău, după înmormântare. Îţi cerem să primeşti această sarcină. Fiind 


moştenitoarea lui, îţi revine de drept - asta aşteaptă vardenii de la tine. 
Nasuada îşi lăsă capul în jos, cu ochii sclipitori. Atunci când vorbi, din glas 
îi răzbătea jalea: 
— N-am crezut vreodată că, la o vârstă aşa de fragedă, mi se va cere să-i 
iau locul tatălui meu. Totuşi... dacă îmi spuneţi că asta mi-e datoria... am să 
primesc slujba. 


Adevărul iese la lumină 


Membrii Sfatului Fruntaşilor radiau de bucuria izbândei obţinute, încântați 
că Nasuada le făcuse pe plac. 

— Da, zise Jormundur, insistăm chiar, şi pentru binele tău, şi pentru al 
vardenilor. 

Ceilalţi fruntaşi îşi exprimară şi ei cuvintele de îmbărbătare, pe care 
Nasuada le primi cu un zâmbet trist pe chip. Văzându-l pe Eragon că nu li se 
alătură, Sabrae îi aruncă o privire mânioasă. 

În tot acest timp, el o privise pe Arya, aşteptând să o vadă reacţionând 
fie la veştile pe care i le dăduse, fie la anunţul făcut de sfat. Totuşi, niciuna, nici 
alta nu o făcură să-şi schimbe expresia de nepătruns de pe faţă. Saphira îi 
spuse doar atât: „Vrea să ne vorbească după aceea”. 

Înainte ca Eragon să-i poată răspunde, Falberd se întoarse şi el spre Arya. 

— Este această hotărâre pe placul elfilor? 

Ea îl privi fix, până ce bărbatul începu să se foiască sub privirea ei 
pătrunzătoare, apoi ridică dintr-o sprânceană. 

— Nu pot vorbi în numele reginei mele, dar eu, una, nu am nimic de 
obiectat. Nasuada are binecuvântarea mea. 

„Ce altceva ar fi putut spune, după ceea ce i-am povestit? se întreba 
Eragon cu amărăciune. Suntem puşi la zid cu toţii.” 

Răspunsul Aryei se dovedi limpede pe placul celor din sfat. Nasuada îi 
mulţumi, apoi îl întrebă pe Jörmundur: 

— Mai trebuie discutat ceva? sunt obosită. Jormundur clătină din cap. 

— Nu. Ne vom ocupa noi de tot ce trebuie făcut. Îţi promit că nu vei mai fi 
deranjată până la înmormântare. 

— Vă mulţumesc din nou. Pot să vă cer acum să mă lăsaţi singură? Am 
nevoie de timp pentru a mă gândi care-i cea mai bună cale să-mi cinstesc 
părintele şi să-i slujesc pe vardeni. Mi-aţi dat multe de cântărit, încheie 
Nasuada, lăsându-şi palmele în poală, cu degetele desfăcute, pe materialul 
întunecat al rochiei. 


O clipă, Umerth păru că vrea să protesteze împotriva chipului în care 
membrii sfatului fuseseră poftiţi să plece, dar Falberd îl readuse la tăcere, 
fluturându-şi mâna. 

— Desigur, facem tot ce putem pentru a te ajuta să te linişteşti. Dacă ai 
nevoie de ajutor, suntem gata şi dornici să ţi-l oferim. 

Făcându-le şi celorlalţi semn să-l urmeze, el se strecură pe lângă Arya şi 
ajunse la uşă. 

— Eragon, vrei, te rog, să rămâi? 

Uimit, Eragon se aşeză la loc pe scaun, ocolind privirile îngrijorate ale 
celor din sfat. Falberd şovăia în dreptul uşii, de parcă, dintr-odată, nu mai voia 
să părăsească încăperea, apoi se hotărî şi ieşi. Ultima plecă Arya. Înainte să 
închidă uşa, ea îl privi pe Eragon cu ochii plini de îngrijorarea şi de teama pe 
care, până atunci, le ţinuse ascunse. 

Nasuada şedea puţin întoarsă, fără să-i privească direct pe Eragon sau pe 
Saphira. 

— Aşadar, Cavalere, iată că ne-ntâlnim din nou. Nu m-ai salutat. Oare te- 
am insultat cu ceva? 

— Nu, Nasuada. Nu doream să vorbesc de teamă să nu mă arăt grosolan 
sau nătâng. Împrejurările de faţă nu sunt potrivite pentru vorbe pripite. 

În timp ce vorbea, Eragon se simţi cuprins de teama bolnăvicioasă că 
altcineva ar putea trage cu urechea la discuţia lor. Trecând de obstacolul din 
minte, el atinse magia şi intona: 

— Atra nosu waise vardo fra eld hôrnya... gata, de-acum putem vorbi fără 
să fim auziţi de vreun om, pitic sau elf. 

Atitudinea Nasuadei se îndulci. 

— Îţi mulţumesc, Eragon. Nici nu ştii cât de mult îmi dăruieşti. 

Vorbele ei deveniseră mai puternice şi mai sigure decât fuseseră cu 
câteva clipe înainte. Saphira, care rămăsese în spatele scaunului lui Eragon, 
tresări, apoi ocoli cu grijă masa pentru a ajunge în faţa Nasuadei. Îşi plecă 
uriaşul cap, până ce unul dintre ochii săi albaştri ca safirele întâlni ochii negri ai 
fetei. O privi fix timp de un minut întreg, apoi pufni uşor şi-şi îndreptă gâtul. 
„Spune-i, îi zise lui Eragon, că inima mi-e plină de jale pentru ea şi pentru ceea 
ce-a pierdut. Şi că, atunci când îi va lua locul lui Ajihad, va trebui să împrumute 
tuturor vardenilor tăria spiritului său. Ei au nevoie de o călăuză sigură.” 

Eragon repetă toate acestea, adăugând: 

— Ajihad a fost un om mare - numele său va dăinui pe vecie... Trebuie 
să-ţi spun ceva. Înainte să moară, el mi-a dat însărcinarea - ba chiar porunca - 
de a nu-i lăsa pe vardeni pradă haosului. Astea au fost ultimele lui cuvinte. Le-a 
auzit şi Arya. Aş fi dorit să păstrez taina asupra lor, din pricina eventualelor 
urmări, dar tu ai dreptul să le cunoşti. Nu înţeleg exact ce a vrut Ajihad să 
spună, dar sunt sigur de un lucru: îmi voi folosi mereu puterile pentru a-i apăra 
pe vardeni. Am vrut ca tu să înţelegi asta, ca şi faptul că nu am nicio intenţie 
de a uzurpa conducerea. 


Nasuada râse aspru. 

— Conducere care, de altfel, nu-mi va aparţine nici mie, nu-i aşa? De- 
acum, sfiala ei pierise, înlocuită de calm şi de hotărâre. 

— Ştiu de ce-ai fost chemat aici înaintea mea şi ce încearcă sfatul să 
facă. Crezi oare că, în toţi anii în care i-am slujit tatălui meu, nu am vorbit 
niciodată despre această posibilitate? Sfatul a făcut exact ceea ce aşteptam să 
facă. lar acum totul este pregătit, şi eu pot prelua conducerea vardenilor. 

— Deci nici nu te gândeşti să le îngădui să te domine, spuse Eragon, cu 
admiraţie. 

— Nu. Cât despre tine, păstrează taina cu privire la cuvintele lui Ajihad. 
Ar fi o nechibzuinţă să le aducem la lumină, căci s-ar putea crede că el şi-a 
exprimat dorinţa ca tu să-i urmezi, iar asta mi-ar submina autoritatea şi i-ar 
destabiliza pe vardeni. Ajihad a spus ceea ce-a crezut că trebuie să spună, 
pentru a-i apăra. Şi eu aş fi făcut la fel. Tatăl meu... aici ea şovăi şi se 
întrerupse o clipă, munca tatălui meu nu va fi în zadar, chiar dacă mă duce şi 
pe mine la moarte. Asta-ţi cer eu ţie să înţelegi, Cavalere. Toate planurile, toată 
strategia şi ţelurile lui Ajihad sunt de-acum ale mele. Nu-l voi necinsti, 
arătându-mă slabă. Imperiul va fi până la urmă distrus, Galbatorix detronat, iar 
în locul lui va fi instaurată o putere îndreptăţită. 

Când îşi termină vorba, pe obraz îi alunecă o lacrimă. Eragon o privea fix, 
înțelegând situaţia grea în care se afla ea şi observându-i profunzimea 
caracterului, pe care până atunci nu reuşise s-o întrevadă. 

— lar cu mine ce va fi, Nasuada? Ce voi face eu printre vardeni? 

Ea îl privi drept în ochi. 

— Poţi să faci tot ceea ce vrei. Dacă membrii sfatului cred, într-adevăr, că 
te-ar putea face să joci după cum cântă ei înseamnă că nu-şi dau seama de 
nimic. Pentru vardeni şi pitici, tu eşti un erou şi chiar şi elfii îţi vor celebra 
izbânda asupra lui Durza, după ce vor afla despre ea. Dacă mi te opui mie sau 
sfatului, vom fi nevoiţi să ne supunem, căci oamenii te vor sprijini din toată 
inima. În această clipă, eşti cel mai puternic în rândul vardenilor. Totuşi, dacă 
primeşti să te supui autorităţii mele, vei merge pe drumul pe care-l hotărâse şi 
Ajihad - vei pleca la elfi, împreună cu Arya, îţi vei desăvârși educaţia şi te vei 
întoarce după aceea la vardeni. 

„Oare de ce se arată aşa de deschisă cu noi? se întrebă Eragon. lar, dacă 
ea are dreptate, asta înseamnă oare că puteam refuza ce ne cerea sfatul?” 

Saphira se gândi o clipă înainte să-i răspundă: „Oricum ar fi, acum e prea 
târziu. Ai căzut deja de acord să faci ce-ţi cereau ei. Cred că Nasuada vorbeşte 
pe faţă atât pentru că vraja ta îi permite s-o facă, dar şi pentru că speră să ne 
câştige de partea ei şi împotriva sfatului”. 

Lui Eragon îi veni dintr-odată o idee, dar înainte să o împărtăşească, 
întrebă: „Putem oare să avem încrederea că ea nu va dezvălui nimănui ce 
discutăm aici? E foarte important”. 

„Asta da, zise Saphira. Ce ne-a spus, ne-a spus din inimă.” 


Atunci Eragon îi împărtăşi planul său. Saphira îl încuviinţă, aşa că el îşi 
scoase sabia din teacă şi se apropie de Nasuada. În timp ce se apropia, 
observă în ochii ei o sclipire de teamă; fata aruncă o privire spre uşă şi-şi 
strecură o mână în cuta rochiei, apucând ceva ascuns acolo. Eragon se opri în 
faţa ei şi îngenunche, ţinându-şi sabia întinsă pe palme. 

— Nasuada, eu şi Saphira nu suntem de multă vreme aici, dar tot am 
ajuns să-i purtăm un mare respect lui Ajihad, iar acum şi ţie, prin el. În timp ce 
alţii, chiar şi cele două femei din sfat, au fugit, tu ai rămas să lupţi în Farthen 
Dur, iar cu noi te-ai purtat deschis şi nu ai căutat să ne înşeli. Pentru toate 
acestea, îţi ofer sabia mea... şi credinţa mea de Cavaler. 

Rostindu-şi vorbele, Eragon simţea că se angajase pentru totdeauna; ştia 
foarte bine că, înainte de luptă, nimeni nu l-ar fi putut sili să spună aşa ceva. 
Fusese însă marcat de faptul că văzuse atâţia oameni căzând şi murind în jurul 
său. De-acum, nu se mai lupta cu Imperiul numai în folosul său, ci şi pentru 
vardeni şi pentru toţi cei aflaţi încă sub jugul lui Galbatorix. Îşi închinase 
întreaga viaţă acestui ţel, oricât l-ar fi costat. Pe moment, cel mai bun lucru 
care-i rămânea de făcut era să-şi ofere ajutorul. 

Cu toate acestea, el şi Saphira riscau enorm punându-se în slujba 
Nasuadei. Sfatul nu se putea împotrivi, căci Eragon le promisese numai că va 
jura credinţă, dar nu spusese cui. Şi totuşi, nici el, nici Saphira nu aveau vreo 
garanţie că Nasuada urma să devină o bună conducătoare. „E mai bine să fii în 
slujba unui om nătâng şi cinstit, decât a unuia deştept şi mincinos”, hotărî în 
cele din urmă Eragon. 

Pe chipul Nasuadei apăru o expresie de uimire. Ea apucă sabia de mâner 
şi o ridică - privindu-i fix lama stacojie -, apoi atinse cu vârful său creştetul lui 
Eragon. 

— Jurământul tău de credinţă mă onorează, Cavalere; la rândul tău, 
responsabilităţile care-ţi revin odată cu acesta îţi fac o mare cinste. Ridică-te şi 
ia-ţi sabia; eşti, de-acum, vasalul meu. 

Eragon făcu întocmai, şi zise: 

— Acum, că-mi eşti stăpână, îţi pot spune deschis că sfatul m-a silit să 
promit că voi jura credinţă tuturor vardenilor, după numirea ta. Asta a fost 
singura cale prin care eu şi Saphira le puteam zădărnici intenţiile. 

Nasuada râse, arătându-se cu adevărat încântată. 

— Aha, văd c-aţi învăţat deja cum se joacă jocul. Ei, foarte bine atunci, în 
calitate de vasal al meu - cel mai nou, şi singurul, de altfel - vei primi oare să- 
mi juri din nou credinţă, dar în faţa tuturor, atunci când sfatul îţi va cere să-ți 
rosteşti făgăduiala? 

— Fireşte. 

— Bun, atunci cu sfatul am terminat. Acum vă rog să mă lăsaţi singură, 
până vine momentul. Trebuie să rânduiesc multe lucruri şi să mă pregătesc 
pentru înmormântare. Să nu uiţi, Eragon, că lanţul cu care ne-am unit ne 
strânge pe-amândoi; şi eu sunt răspunzătoare pentru faptele tale, aşa cum tu 


trebuie să-mi slujeşti. Nu mă face de ruşine. 

— Nici tu pe mine. 

Nasuada tăcu, îl privi drept în ochi şi adăugă, cu un glas ceva mai blând: 

— Condoleanţele mele, Eragon. Îmi dau bine seama că şi alţii au motive 
să jelească, nu numai eu; mi-am pierdut tatăl, dar şi tu ţi-ai pierdut un prieten. 
Murtagh îmi plăcea mult, şi mă întristează să-l ştiu dispărut... La revedere, 
Eragon. 

Eragon încuviinţă din cap, simțind un gust amar, şi părăsi încăperea, 
urmat de Saphira. Coridorul în care ieşiră, lung şi mohorât, era pustiu. El îşi 
puse mâinile în şolduri, dădu capul pe spate şi respiră adânc. Ziua de-abia 
începuse, dar era deja stors de puteri din pricina tuturor emoţiilor care-l 
cuprinseseră. 

Saphira îl înghionti cu botul şi-i spuse: „Pe aici”. Fără să-i mai dea vreo 
explicaţie, ea o apucă pe coridor, spre dreapta. Ghearele sale bine lustruite 
ţăcăneau pe podeaua tare, de piatră. 

Eragon se încruntă, dar porni după ea. „Unde mergem? întrebă el, fără să 
primească răspuns. Te rog, Saphira, spune-mi. Ea nu făcu însă decât să dea din 
coadă. Împăcându-se cu gândul că va trebui să aibă răbdare, el îi spuse: 
Situaţia noastră s-a schimbat cu totul. De-acum, nici de pe-o zi pe alta nu mai 
ştiu la ce să mă aştept - poate doar la jale şi la vărsare de sânge.” 

„Nu-i chiar aşa de rău, răspunse ea cu reproş. lzbânda noastră a fost cu 
adevărat măreaţă. Ar trebui s-o sărbătorim, nu să jelim.” 

„Trebuie să ţin piept atâtor absurdităţi, încât asta nu-mi mai e de niciun 
folos.” 

Saphira pufni mânioasă, scoțând pe nări o pală subţire de foc, care-i pârli 
umărul lui Eragon. El făcu un salt în spate, scoțând un strigăt scurt şi de-abia 
abţinându-se să dea glas unui şir de blesteme. „Ho-pa!”, zise Saphira, 
scuturând din cap ca să risipească fumul. 

„Atâta ştii să zici?! Mai că nu mi-ai prăjit coastele!” 

„Nu mă aşteptam la asta. Tot n-am învăţat că, dacă nu am mare grijă, 
scuip foc fără să vreau. la gândeşte-te cum ar fi ca, de câte ori ridici braţul, să 
țâşnească un trăsnet. Ce uşor ar fi să faci vreo mişcare nechibzuită şi să 
distrugi ceva fără să vrei.” 

„Mda, aşa-i... îmi pare rău că m-am răstit.” 

Ea îi făcu semn cu ochiul, mişcându-şi pleoapa solzoasă cu un zgomot 
sec. 

„N-are a face. Nu încercam decât să te fac să pricepi că nici măcar 
Nasuada nu te poate sili să faci ceea ce nu vrei.” 

„Mi-am dat cuvântul de Cavaler!” 

„Aşa o fi, dar, dacă eu trebuie să-l încalc, ca să te salvez sau ca să nute 
las să faci ceva greşit, să ştii că n-am să şovăi. Asemenea povară o pot duce cu 
uşurinţă. Sunt legată de tine, aşa că şi onoarea mea depinde de jurământul pe 
care l-ai făcut; dar nu suntem totuşi o singură fiinţă, aşa că nu mă pot lăsa 


încătuşată. Dacă trebuie, te iau pe sus, iar atunci nu va mai fi vina ta dacă nu 
te supui.” 

„N-ar trebui să ajungem la asta. Dacă numai aşa vom putea face ceea ce 
trebuie, înseamnă că Nasuada şi vardenii îşi vor fi pierdut toată buna-credinţă.” 

Saphira se opri. Ajunseseră în faţa arcadei sculptate care dădea în 
biblioteca din Tronjheim. Încăperea largă şi tăcută părea goală, deşi ar fi putut 
fi pe-acolo mulţi oameni, ascunşi de rândurile de biblioteci, sprijinite spate în 
spate şi întretăiate de coloane. Lămpile revărsau o lumină slabă asupra 
pereţilor acoperiţi de suluri de pergament, dar şi asupra nişelor pentru citit, 
aflate în josul acestora. 

Strecurându-se printre rafturi, Saphira îl conduse pe Eragon către o nişă 
în care o găsiră pe Arya, aşezată pe un scaun. El se opri în loc, privind-o. Părea 
mai nervoasă decât o văzuse vreodată până atunci, deşi asta nu se vedea 
decât în încordarea cu care se mişca. Îşi luase şi sabia la cingătoare, spre 
deosebire de celelalte daţi în care o întâlnise, şi ţinea o mână pe mânerul 
acesteia. 

Eragon se aşeză şi el la masa de marmură, pe partea opusă ei. Saphira îşi 
găsi un loc la mijloc, din care îi putea vedea pe amândoi fără greş. 

— Ce-ai făcut? întrebă Arya, cu o neaşteptată încrâncenare. 

— Adică? 

Ea-şi ridică bărbia şi continuă: 

— Ce le-ai făgăduit vardenilor? „Ce-ai făcut?” 

Ultima întrebare ajunse la Eragon şi prin intermediul gândurilor, făcându-l 
să-şi dea seama că elfa nu mai avea mult până să-şi piardă stăpânirea de sine. 
Se simţi uşor înfricoşat. 

— Am tăcut numai ce trebuia, amândoi. Nu cunosc tradiţiile elfilor, aşa 
că-mi cer iertare dacă faptele noastre te-au supărat. Dar n-ai de ce să te mânii. 

— Prostule, nu ştii nimic despre mine! Mi-am petrecut şaptezeci de ani 
din viaţă aici, în numele reginei mele - şi cincisprezece dintre ei plimbând oul 
Saphirei de la vardeni la elfi. Tot timpul m-am zbătut ca vardenii să aibă parte 
de conducători înţelepţi şi puternici, care să-i poată ţine piept lui Galbatorix şi 
să ne poată îndeplini ţelurile. Brom m-a ajutat şi el, încheind înţelegerea cu 
privire la Cavalerul care urma să apară - adică tu. Ajihad se angajase să 
vegheze ca tu să rămâi neatârnat, pentru ca echilibrul de forţe să nu se strice. 
lar acum dau peste tine la masă cu cei din Sfatul Fruntaşilor; că ai vrut-o sau 
nu, te-ai dat de partea lor ca să puneţi mâna pe Nasuada. Mi-ai zădărnicit 
eforturile de-o viaţă întreagă! „Ce-ai făcut?” 

Tulburat, Eragon îşi uită toate reţinerile. În cuvinte simple şi puţine, îi 
explică de ce căzuse de acord cu dorinţele sfatului şi cum încercase, împreună 
cu Saphira, să le submineze. Când termină, Arya spuse numai: 

— Aşa. 

— Aşa, îngână el. 

„şaptezeci de ani.” Ştia că elfii trăiau enorm de mult, dar nu bănuise 


niciodată că Arya ar fi putut fi atât de în vârstă (şi poate chiar mai mult); ea nu 
părea să fi trecut cu mult de douăzeci. Singurul semn care i-ar fi putut atrage 
atenţia pe chipul ei lipsit de riduri erau ochii verzi ca smaraldul - adânci, 
ştiutori şi cel mai adesea foarte gravi. 

Arya se lăsă pe spate, cercetându-l din priviri. 

— Situaţia ta nu e chiar cea pe care aş fi dorit-o, dar e mai bună decât 
nădăjduiam. Nu m-am purtat aşa cum trebuia; şi Saphira... şi tu... înţelegeţi 
mai multe lucruri decât credeam eu. Aţi găsit o cale de mijloc, pe care elfii o 
vor încuviinţa - dar ţine minte: ne vei fi mereu dator pentru Saphira. Fără noi, 
n-ar mai exista niciun Cavaler. 

— Această datorie îmi arde ca o flacără în suflet şi în palmă, răspunse 
Eragon. Se lăsă un răgaz de tăcere, în care el căută cu disperare un nou 
subiect, dorind ca discuţia lor să nu mai ia sfârşit şi nădăjduind să afle mai 
multe despre ea. Ai stat atâta vreme departe de Ellesmera. Nu-i duci lipsa? Sau 
poate că trăiai în altă parte? 

— Ellesméra a fost căminul meu, şi aşa va fi mereu, zise ea, cu privirea 
aţintită undeva, dincolo de el. Nu am mai trăit în casa familiei mele de când am 
plecat să mă alătur vardenilor - pe-atunci, pereţii şi ferestrele erau împodobite 
de primele flori de primăvară. M-am mai întors, dar n-am rămas decât câteva 
zile - după socoteala noastră, niciuna dintre ele nu a însemnat mai mult decât 
o amintire fugară. 

Încă o dată, el îi simţi parfumul - mirosul proaspăt al acelor de pin, de- 
abia strivite. Era o mireasmă difuză, dar puternică; îi aţâţa simţurile şi-i 
împrospăta gândurile. 

— Pesemne că e greu să trăieşti printre oameni şi pitici, fără nimeni din 
neamul tău. 

Ea îşi lăsă capul pe-o parte. 

— Vorbeşti despre oameni de parcă n-ai fi de neam cu ei. 

— Poate că..., începu el, apoi şovăi. Poate că sunt altceva - un amestec al 
celor două neamuri. Saphira trăieşte în mine la fel de mult precum şi eu trăiesc 
în ea. Ne împărtăşim totul - simţuri, sentimente, gânduri; ajungem să fim mai 
degrabă o singură fiinţă, nu două. 

Încuviinţând, Saphira îşi aplecă uşor capul, cât pe ce să lovească masa cu 
botul. 

— Şi aşa şi trebuie, încuviinţă Arya. Vă leagă un pact mai vechi şi mai 
puternic decât vă puteţi da seama. Până nu-ţi termini educaţia de Cavaler, nu 
vei putea înţelege pe deplin ce înseamnă asta. Dar mai întâi înmormântarea. 
Între timp, fie ca stelele să vegheze asupra ta. 

Cu aceste vorbe, ea plecă, pierzându-se în străfundurile întunecoase ale 
bibliotecii. Eragon clipi surprins. „Mi se năzare mie, sau toată lumea azi e 
tulburată? Uită-te la Arya - ba se supără, ba se linişteşte şi mă 
binecuvântează!” 

„Până ce situaţia nu revine la normal, nimeni nu poate rămâne 


netulburat.” 
„Normal? la spune-mi, ce înţelegi prin asta?” 


Roran 


Roran urca pieptiş coasta dealului. 

La un moment dat, se opri şi privi soarele, mijindu-şi ochii, printre firele 
de păr care-i cădeau vâlvoi peste faţă. „Mai sunt cinci ore până la apus. N-o să 
pot sta prea mult.” Oftând, îşi continuă drumul pe sub un şir de ulmi, 
înconjurați, fiecare, de petice de iarbă deasă. 

Era prima dată când mergea la fermă după ziua în care el, Horst şi alţi 
şase bărbaţi din Carvahall scoseseră din casa distrusă şi din hambarul 
incendiat toate lucrurile care mai meritau păstrate. Trecuseră aproape cinci 
luni până să înceapă să se gândească la posibilitatea de a se-ntoarce acolo. 

Ajuns în vârful dealului, Roran se opri şi-şi încrucişă braţele pe piept. În 
faţa lui se aflau ruinele căminului copilăriei sale. Un colţ al casei rămăsese încă 
în picioare - sfărâmat şi murdar de funingine -, dar tot restul se făcuse una cu 
pământul şi era deja acoperit de iarbă şi buruieni. Din hambar nu se mai vedea 
nicio urmă. Cele câteva petice de pământ pe care izbuteau în fiecare an să le 
cultive erau acum acoperite cu păpădii, muştar sălbatic şi iarăşi iarbă. Ici-colo 
se vedea câte o sfeclă sau un nap care izbutise să reziste, dar atâta tot. 
Imediat în spatele fermei, un pâlc des de copaci ascundea albia râului Anora. 

Roran îşi strânse pumnii, simţindu-şi fălcile cum se încleştează dureros 
din pricina mâniei şi a jalei pe care încerca să le stăpânească. Rămase 
nemişcat în loc mai multă vreme, cutremurându-se ori de câte ori îi venea în 
minte vreo amintire plăcută. Locul acesta fusese pentru el viaţa însăşi, şi poate 
şi mai mult. Fusese trecutul... dar şi viitorul său. Odinioară, tatăl lui, Garrow, îi 
spusese: „Pământul este ceva special. Îngrijeşte-l şi va avea şi el grijă de tine. 
E ceva rar şi nepreţuit”. lar Roran plănuise să urmeze întocmai aceste cuvinte, 
până în clipa în care lumea sa se prăbuşise din pricina unei veşti pe care i-o 
şoptise Baldor. 

Cu un geamăt, el se întoarse şi o porni cu paşi mari spre drum, simțind 
încă în suflet tulburarea care-l cuprinsese în acel moment din trecut. Toţi 
oamenii pe care-i iubea îi fuseseră răpiți într-o singură clipă, iar asta fusese 
pentru el o cumpănă care-l transformase într-un fel din care nu-şi mai putea 
reveni vreodată. | se strecurase în fiecare amănunt din purtare şi din înfăţişare. 

De asemenea, îl silise pe Roran să gândească mai mult decât o făcuse 
vreodată. S-ar fi zis că, până atunci, mintea îi fusese strânsă în nişte chingi 


care plesniseră dintr-odată, permițându-i să cântărească gânduri care mai 
înainte i s-ar fi părut de neconceput - de exemplu, gândul că era posibil să nu 
mai devină, până la urmă, fermier sau că dreptatea - cea mai puternică efigie 
din vechile poeme şi legende - nu avea prea multă importanţă în lumea reală. 
Din când în când, astfel de gânduri i se adunau în minte în număr atât de mare, 
încât de-abia se mai putea ridica din pat dimineaţa, simțindu-se tras în jos sub 
povara lor. 

Ajungând la drum, el o apucă spre miazănoapte, străbătând valea 
Palancar, şi îndreptându-se spre Carvahall. Munţii plini de creste aflaţi de 
ambele părţi ale drumului erau încărcaţi de zăpadă, în ciuda primelor semne de 
primăvară care se întinseseră peste pământul din vale, în săptămânile din 
urmă. Deasupra lui, un nor cenuşiu, singuratic, plutea înspre munţi. 

Roran îşi trecu o mână peste bărbie, pipăindu-şi resturile ţepoase de 
barbă. „Eragon e de vină pentru toate astea - din cauza curiozităţii lui 
blestemate; el a adus piatra din Şiră.” Aceasta era concluzia la care ajunsese, 
după mai multe săptămâni de cugetare. Ascultase poveştile tuturor. O pusese 
pe Gertrude, vindecătoarea din sat, să-i citească de câteva ori, cu voce tare, 
scrisoarea pe care i-o lăsase Brom. Şi nu exista nicio altă explicaţie. „Pesemne 
că piatra aia, ce-o mai fi fost şi ea, i-a atras pe străini.” Numai pentru acest 
motiv el punea moartea lui Garrow în seama lui Eragon, deşi fără să i-o 
reproşeze cu adevărat; ştia că Eragon nu urmărise să facă vreun rău. Nu, ceea 
ce-l înfuria cel mai mult era faptul că Eragon îl lăsase pe Garrow neîngropat, 
fugise din valea Palancar, fără să-i pese de răspunderile pe care le avea, şi se 
pierduse în lume împreună cu bătrânul povestitor, pornind în cine ştie ce 
călătorie nechibzuită. „Cum de i-o fi păsat aşa puţin lui Eragon de cei pe care-i 
lăsa în urma lui? O fi plecat pentru că se simţea vinovat? Înfricoşat? Oare Brom 
l-o fi amăgit cu ceva poveşti aventuroase? Dar de ce să plece urechea la astfel 
de poveşti, într-un moment ca acela?... Nici nu ştiu dacă acum mai trăieşte sau 
a şi murit.” 

Roran se încruntă şi-şi scutură umerii, încercând să-şi limpezească 
gândurile. „Scrisoarea lui Brom... Ce să zic!” Era cea mai caraghioasă înşiruire 
de insinuări şi recomandări misterioase şi de rău augur pe care o auzise 
vreodată, în viaţa lui. Singurul lucru limpede era că trebuia să se ferească de 
străini - ori asta era, pentru oricine, un lucru de bun-simţ. „Era nebun moşul”, 
hotărî el. 

Surprinzând cu coada ochiului o umbră de mişcare, Roran se întoarse şi 
văzu doisprezece cerbi - printre care un mascul tânăr cu coarne încă moi şi 
catifelate - pierzându-se în fugă printre copaci. Îşi întipări bine în minte locul, 
asigurându-se că-l poate găsi şi a doua zi. Se mânadrea cu faptul că putea vâna, 
astfel încât să-şi poată duce traiul în casa lui Horst, deşi nu fusese niciodată la 
fel de înzestrat ca Eragon. 

Apucând-o din nou la drum, continuă să-şi pună ordine în gânduri. După 
moartea lui Garrow, el renunţase la slujba de la moara lui Dempton din 


Therinsford şi se întorsese în Carvahall. Horst se învoise să-l găzduiască şi, în 
următoarele luni, îi dăduse şi de lucru la fierărie. Jalea îl făcuse pe Roran să-şi 
amâne deciziile cu privire la viitor; numai cu două zile înainte se hotărâse, în 
cele din urmă, asupra unei căi de urmat. 

Dorea s-o ia de soţie pe Katrina, fiica măcelarului. De-asta şi plecase la 
Therinsford, ca să câştige banii cu care să-şi poată începe viaţa împreună fără 
probleme. Acum însă, fără fermă, fără adăpost, fără mijloacele cu care s-o 
întreţină, nu-i putea cere Katrinei mâna cu conştiinţa împăcată. Mânaria lui de 
bărbat nu-i dădea voie. De altfel, el nu credea nici că Sloan, tatăl fetei, ar fi 
îngăduit un peţitor atât de prăpădit. Chiar să se fi aflat într-o situaţie mult mai 
bună, Roran tot s-ar fi aşteptat să aibă dificultăţi în a-l convinge pe Sloan să i-o 
dea pe Katrina - ei doi nu se înţeleseseră niciodată prea bine. lar s-o ia de soţie 
fără consimţământul tatălui ei - asta era cu neputinţă; ar fi însemnat să-i 
distrugă familia, să mânie tot satul, încălcându-i tradiţiile şi, aproape sigur, să 
facă din Sloan un duşman pentru totdeauna. 

Cântărindu-şi situaţia, el ajunsese la concluzia că nu-i rămânea decât să- 
şi clădească ferma la loc, chiar dacă asta ar fi însemnat să zidească de unul 
singur casa şi hambarul. Era greu de făcut, de vreme ce nu avea nimic de la 
care să pornească, dar, odată ce-şi asigura traiul, putea să meargă să-i 
vorbească lui Sloan fără niciun motiv de ruşine. „Dar asta nu se poate mai 
devreme de primăvara viitoare”, se gândi Roran, posomorât. 

Ştia însă că sigur Katrina îl va aştepta - cel puţin o vreme. 

Îşi continuă drumul într-un ritm susţinut şi ajunse în sat la căderea serii. 
Printre cele câteva clădiri înghesuite laolaltă, rufele atârnau la uscat pe frânghii 
întinse de la o fereastră la alta. Bărbaţii se îndreptau spre casele lor, părăsind 
câmpurile dimprejur, deja pline de grâul pentru iarnă. Dincolo de sat, măreaţa 
cascadă Igualda sclipea în lumina amurgului, prăvălindu-se din Şiră în râul 
Anora. Priveliştea atât de firească şi de familiară îi încălzi sufletul lui Roran. Să 
vezi că toate lucrurile se află la locul lor, neatinse, era cel mai încurajator lucru 
din lume. 

leşind de pe drum, el se îndreptă spre ridicătura de pământ pe care se 
afla casa lui Horst, cu ferestrele îndreptate spre munţii Şirei. Uşa era deja 
deschisă. Roran intră repede şi se duse în bucătărie, de unde se auzea zgomot 
de voci. 

înăuntru se afla Horst, care stătea sprijinit de masa cea mare, împinsă 
într-unui din colţurile încăperii, cu mânecile suflecate până la coate. Lângă el 
era Elain, soţia sa, însărcinată în aproape cinci luni, care zâmbea, liniştită şi 
mulţumită. În faţa lor erau Albriech şi Baldor, cei doi băieţi. 

Intrând, Roran îl auzi pe Albriech zicând: 

— ... și eu nici măcar nu plecasem încă de la fierărie. Thane se jură că m- 
a văzut, numai că atunci eram în cealaltă parte a satului. 

— Ce se-ntâmplă? întrebă Roran, lăsându-şi desaga jos. 

Elain şi Horst schimbară o privire. 


— la, hai să-ţi dau de mâncare, îi spuse ea; îi aşeză în faţă o bucată de 
pâine şi un castron cu tocană rece, apoi îl privi în ochi, de parcă ar fi căutat în 
ei ceva anume. Cum a fost? 

Roran ridică din umeri. 

— Lemnul este fie ars, fie putrezit - nu se mai poate folosi nimic din el. 
Fântâna a scăpat neatinsă - lucru bun, zic eu. Va trebui să tai cât mai repede 
lemnele pentru casă, dacă vreau să am un acoperiş deasupra capului până la 
semănat. Acuma spuneţi-mi ce s-a-ntâmplat. 

— Ce să-ţi zic! exclamă Horst. A fost o ditamai cearta. Lui Thane îi 
lipseşte o coasă şi crede că i-a luat-o Albriech. 

— Pesemne că a scăpat-o în iarbă şi a uitat unde-a lăsat-o, pufni Albriech. 

— Pesemne, încuviinţă Horst, zâmbind. 

Roran muşcă din pâine. 

— N-are niciun sens să dea vina pe tine. Dacă-ţi trebuia o coasă, puteai 
să ţi-o meştereşti singur. 

— Ştiu, zise Albriech, aşezându-se, numai că, în loc să-şi caute unealta, 
Thane a început să zbiere cum că a văzut pe cineva care pleca de pe ogorul lui, 
cineva care aducea cu mine la înfăţişare... şi cum eu nu semăn cu nimeni de 
prin sat, hoţul coasei nu puteam fi decât eu. 

Ceea ce spusese tânărul despre el însuşi era perfect adevărat. Albriech 
moştenise statura de la tatăl său şi părul blond, de culoarea mierii, de la Elain, 
şi era o raritate printre locuitorii din Carvahall care aveau, cel mai adesea, 
părul şaten. Spre deosebire de el, Baldor era mai slab şi brunet. 

— O s-o găsească, precis, zise liniştit Baldor. N-ai de ce să te superi 
atâta. 

— Ţie ţi-e uşor să vorbeşti. 

După ce-şi termină pâinea şi se apucă de tocană, Roran îl întrebă pe 
Horst: 

— Ai vreo treabă pentru mine mâine? 

— Nu, nimic special. Eu o să mă ocup de căruţa lui Quimby. Nenorocitul 
de coviltir tot strâmb stă. 

Mulţumit, Roran încuviinţă din cap. 

— Bun. Atunci mâine mă duc la vânătoare. Sunt câţiva cerbi în josul văii 
care nu par prea slăbănogi. Măcar nu li se vedeau coastele. 

Baldor se înveseli dintr-odată. 

— Nu ţi-ar prinde bine un însoțitor? 

— Ba da, fireşte. Plecăm odată cu zorii. 


x k x 


După ce termină de mâncat, Roran se spălă bine pe faţă şi pe mâini şi 
ieşi la o plimbare, pentru a-şi limpezi gândurile. Mergând alene, se îndreptă 
spre mijlocul satului. 


Pe la jumătatea drumului, atenţia îi fu atrasă de o discuţie însufleţită care 
se auzea din faţa hanului Şapte Roţi. Curios, se îndreptă într-acolo şi ajunse la 
han, unde dădu cu ochii de o privelişte neobişnuită. Un bărbat de vârstă 
mijlocie, îmbrăcat cu o haină peticită de piele, şedea în pridvor. Lângă el se afla 
o desagă pe care se vedea brodată o capcană de oţel, însemnul vânătorilor de 
blănuri şi piei. Sătenii, în număr destul de mare, ascultau ce spunea însoţindu- 
şi vorbele cu gesturi largi. 

— Şi când am ajuns în Therinsford m-am dus la unul Neil. Un om bun, de 
ispravă. Primăvara şi vara muncesc şi eu pe ogoarele lui. 

Roran încuviinţă. Vânătorii de blănuri îşi petreceau iarna pierduţi prin 
munţi şi se întorceau primăvara să-şi vândă prada unor pielari, ca Gedric, iar 
apoi să-şi găsească de lucru, cel mai adesea pe ogoare. Carvahall era una 
dintre aşezările aflate cel mai la miazănoapte în munţii Şirei, aşa că pe-acolo 
treceau mulţi dintre aceşti vânători. Tocmai de aceea în sat se găseau şi un 
han, o fierărie şi o pielărie. 

— După o duşcă, două de bere - ca să-mi ung beregata, pricepeţi voi, 
după ce juma' de an n-am rostit nicio vorbuliţă, decât poate să fi blestemat 
lumea asta şi toate din ea când îmi pierdeam câte-o capcană pentru urşi -, mă 
duc deci la Neil, cu barba încă albă de spumă, şi începem să povestim. Şi, în 
timp ce ne făceam socotelile, îl întreb aşa, din vorbă în vorbă, ce se mai aude 
cu Imperiul şi cu regele - vedea-l-aş mâncat de cangrenă şi de bube. S-a mai 
născut cineva important, a mai murit cineva, a mai fost cineva alungat? ŞI, ce 
să vezi? Neil al meu se apleacă spre mine, cu o mutră foarte serioasă, şi-ncepe 
să-mi spună că vin tot felul de veşti, din Dras-Leona şi Gil'ead, despre 
întâmplări ciudate cam peste tot prin Alaga&sia. Urgalii au dispărut de tot din 
ţinuturile civilizate şi... ducă-se, numai că nimeni nu ştie pe unde sau de ce au 
plecat. Negoţul din Imperiu a ajuns la juma' din cât era, din pricina tâlhăriilor şi 
a atacurilor şi, din câte am auzit, nu-i vorba de nişte tâlhari de doi bani, căci 
asalturile lor se întind mult prea departe şi sunt foarte bine puse la punct. Nu 
fură nimic, doar ard şi pustiesc. Şi nu-i asta totul, nu, frăţâne, nici pe departe. 
Vânătorul clătină din cap şi mai trase un gât din ploscă, apoi continuă: se 
zvoneşte că a apărut şi o Umbră care bântuie prin ţinuturile de la miazănoapte. 
A fost văzută pe la marginea codrilor Du Weldenvarden şi pe lângă Gil'ead. Se 
zice că are dinţii ascuţiţi ca briciul, ochii roşii ca vinul şi părul tot roşu, ca 
sângele. Şi mai rău, se pare că şi pe regele nostru, scumpul şi nebunul de el, |- 
a muşcat ceva de nas. Acu' cinci zile a trecut prin Therinsford un bufon venit 
din miazăzi, care mergea de unul singur la Ceunon, şi mi-a zis că a văzut trupe 
de soldaţi mărşăluind şi adunându-se; numai că nu pricepea de ce, adăugă el, 
ridicând din umeri. Cum mi-a zis mie tătâne-meu pe când eram copil de ţâţă, 
nu iese fum fără foc. Poate că-i din pricina vardenilor. l-au făcut ei multe 
necazuri, de-a lungul anilor, lui moş Oase-Tari. Sau poate că Galbatorix s-a 
hotărât în sfârşit să nu mai rabde nesupunerea din Surda. Măcar ştie unde s-o 
găsească, în timp ce pe răzvrătiți - nu. O să strivească Surda ca un urs care 


calcă pe-o furnică, ascultaţi-mă pe mine. 

Roran închise ochii, în timp ce în jurul său o mare de întrebări se revărsa 
asupra vânătorului. Nu-i prea venea să creadă poveştile despre Umbră - 
aduceau cu basmele născocite de vreun pădurar beţiv -, dar restul părea 
îndeajuns de rău ca să fie şi adevărat. „Surda...” în Carvahall nu ajungeau prea 
multe veşti despre ţara aceea îndepărtată, dar Roran ştia totuşi că, deşi Surda 
trăia aparent în pace cu Imperiul, locuitorii de-acolo se temeau mereu ca 
vecinul lor de la miazănoapte, mai puternic, să nu-i cotropească. Se spunea că, 
tocmai din acest motiv, regele lor, Orrin, îi sprijinea pe vardeni. 

Dacă vânătorul avea dreptate în ceea ce-l privea pe Galbatorix, asta 
putea însemna că-i păştea un război odios, însoţit de greutăţile izvorâte din 
mărirea birurilor şi din recrutările cu de-a sila. „Aş prefera să trăiesc într-o 
epocă fără fapte măreţe. Tulburările astea fac traiul nostru, şi-aşa chinuit, să 
devină aproape cu neputinţă de dus.” 

— Şi, mai mult, se tot vorbeşte despre... vânătorul se opri şi, luându-şi o 
expresie ştiutoare şi misterioasă, îşi atinse nasul cu arătătorul... despre un nou 
Cavaler apărut în Alaga&sia. 

Cu aceste vorbe, el izbucni într-un râs sănătos, legănându-se pe pridvor 
şi lovindu-şi stomacul cu palmele. Roran începu şi el să râdă. O dată la câţiva 
ani mai apărea câte o poveste despre vreun Cavaler. Primele dăţi, asemenea 
poveşti izbutiseră să-i trezească un oarecare interes, dar învățase curând să nu 
se încreadă în ele, căci nu duceau nicăieri. Asemenea zvonuri erau doar 
expresia năzuinţelor ascunse ale celor care-şi doreau un viitor mai puţin 
înnegurat. 

Era pe punctul să plece, când o văzu pe Katrina care stătea la colţul 
hanului, îmbrăcată într-o rochie lungă de postav, împodobită cu panglici verzi. 
Îl privea la fel de fix cum o privea şi el. Apropiindu-se, o atinse pe umăr, şi 
plecară împreună. 

Merseră până la ieşirea din Carvahall şi rămaseră acolo, cu ochii la stele. 
Cerul strălucea puternic, luminat de miile de flăcări. Deasupra lor, arcuindu-se 
dinspre miazănoapte spre miazăzi, se întindea dunga lăptoasă şi sclipitoare 
care lega orizonturile, ca praful de diamant presărat dintr-un vas. 

Fata îşi lăsă capul pe umărul lui Roran, fără să-l privească, şi-l întrebă: 

— Cum ţi-a mers azi? 

— M-am dus până acasă, răspunse el, simţind-o cum se încordează. 

— Cum a fost? 

— Groaznic. 

Cuvintele îi rămaseră în gât, aşa că tăcu, ţinând-o strâns în braţe. 
Mireasma părului ei arămiu, care-i mângâia obrazul, era ca o licoare din vin 
amestecat cu mirodenii şi parfumuri. | se strecura adânc în trup, dându-i o 
senzaţie de căldură şi linişte. 

— Casa, hambarul, ogoarele sunt toate căzute în paragină... dacă n-aş fi 
ştiut unde să le caut, nici nu le-aş fi văzut. 


În cele din urmă, ea se întoarse cu faţa spre el; stelele i se reflectau în 
ochi, iar pe chip i se putea citi tristeţea. 

— Vai, Roran. 

Îl sărută, atingându-i o clipă buzele cu buzele ei. 

— Ai pierdut atât de mult, şi totuşi eşti la fel de tare ca înainte. Ai de 
gând să te întorci la fermă? 

— Da. Asta-i tot ce ştiu să fac. 

— Şi cu mine ce se-ntâmplă? 

El şovăi. Din clipa în care începuse s-o curteze, între ei existase un pact 
nerostit - se vor căsători. Nu fusese nevoie să-şi discute intenţiile; era limpede. 
Întrebarea ei îl neliniştea. | se părea şi necuviincios să abordeze problema într- 
un fel aşa de deschis, mai ales când el nu se simţea pregătit să-i facă 
propunerea. E/ - nu ea - trebuia să facă primul pas, vorbind întâi cu Sloan şi 
doar după aceea cu Katrina. Totuşi, ţinând cont că ea dăduse glas neliniştii, 
trebuia să-i răspundă. 

— Katrina... nu pot merge la tatăl tău să-i vorbesc, aşa cum voiam. Mi-ar 
râde în faţă, şi pe bună dreptate. Trebuie să mai aşteptăm. După ce fac rost de 
un loc în care să putem trăi şi-mi adun prima recoltă, atunci va trebui să mă 
asculte. 

Ea îşi întoarse din nou privirea către cer şi şopti ceva, cu un glas atât de 
slab încât el nu izbuti s-o audă. 

— Poftim? 

— Te-am întrebat dacă ţi-e frică de tata. 

— Fireşte că nu! Doar că... 

— Atunci trebuie să-i vorbeşti chiar mâine şi să fixezi logodna. Fă-l să 
înţeleagă că, deşi acum nu ai nimic, o să-mi poţi oferi o casă bună şi vei fi 
ginerele pe care şi-l doreşte şi cu care să se mândrească. N-avem niciun motiv 
să ne pierdem vremea departe unul de celălalt. Ne iubim. 

— Nu pot să fac asta, răspunse el, cu disperare în glas, dorind s-o facă să 
priceapă. Nu pot avea grijă de tine, nu pot să... 

— Chiar nu pricepi? strigă ea, îndepărtându-se la un pas de el şi 
vorbindu-i cu încordare. Te iubesc, Roran, şi vreau să-ţi fiu alături, dar tata are 
alte gânduri cu mine. Există şi alţi bărbaţi, pe care el îi consideră mult mai 
potriviţi decât tine şi, cu cât şovăi mai mult, cu atât el mă sileşte să primesc să 
mă mărit cu cineva care-i este pe plac. Se teme să nu rămân fată bătrână, şi 
mă tem şi eu de acelaşi lucru. În Carvahall nu am prea mult timp şi nici de 
unde alege... Dacă voi fi silită să-l iau pe altul, am s-o fac. 

Katrina îl privea cu lacrimi în ochi, adânc şi scrutător; o vreme rămase 
aşa, aşteptându-i răspunsul, apoi îşi sumeţi poalele rochiei şi o luă la fugă 
îndărăt, înspre sat. Roran rămase pe loc, împietrit de uimire. Dispariţia ei era la 
fel de dureroasă ca pierderea fermei - lumea se răcise dintr-odată, devenindu-i 
duşmană. Se simţea sfâşiat. 

După mai multe ceasuri, izbuti în sfârşit să se întoarcă la Horst şi să se 


bage în pat. 


Vânătorul devine vânat 


Cu pământul scrâşnindu-i sub picioare, Roran deschidea drumul prin 
valea răcoroasă şi scăldată în lumina palidă a zorilor unei zile mohorâte. Baldor 
venea pe urmele lui, ţinându-se aproape; amândoi îşi luaseră arcurile, deja 
încordate. Nu vorbeau între ei, ci cercetau împrejurimile, căutând semne ale 
trecerii cerbilor. 

— Uite, zise Baldor cu voce scăzută, arătând o urmă care ducea spre un 
desiş aflat pe malul râului. 

Roran încuviinţă şi se îndreptă spre urma care părea să fie veche de o zi; 
văzând că nu era rost să găsească vreun cerb prin apropiere, el se încumetă să 
vorbească: 

— Pot să-ţi cer sfatul, Baldor? Mi se pare că te pricepi să judeci oamenii. 

— Fireşte. Ce s-a-ntâmplat? 

O lungă perioadă nu se auzi decât zgomotul paşilor lor. 

— Sloan vrea s-o mărite pe Katrina, dar nu cu mine. Cu fiecare zi, cresc 
şansele ca el să aranjeze o logodnă care să-i fie pe plac. 

— Şi Katrina ce spune? 

Roran ridică din umeri. 

— E tatăl ei, la urma urmei. Nu are cum să-l înfrunte, atâta vreme cât nu 
s-a prezentat bărbatul pe care ea să-l vrea cu adevărat. 

— Adică tu. 

— Da. 

— Şi de-asta ai venit pe-aici aşa devreme, îi răspunse Baldor - ca o 
afirmaţie, nu o întrebare. 

De fapt, Roran nu izbutise să doarmă deloc, din pricina îngrijorării, îşi 
petrecuse întreaga noapte cu gândul la Katrina, încercând să găsească o cale 
de ieşire din încurcătură. 

— N-aş putea îndura s-o pierd. Dar nu cred că Sloan ne va da 
binecuvântarea, ţinând cont de situaţia mea şi de toate cele. 

— Nu, nici eu nu cred, încuviinţă Baldor, privindu-l cu coada ochiului. Şi 
totuşi ce sfat voiai să-ţi dau eu? 

Roran pufni în râs. 

— Ce-aş putea să fac ca să-l conving pe Sloan? Cum să rezolv problema 
fără să isc între noi o duşmănie sângeroasă? întrebă el, ridicându-şi braţele. Ce 


să fac? 

— Nu-ţi vine nicio idee? 

— Ba da, dar niciuna prea plăcută. M-am gândit că noi doi, eu şi Katrina, 
am putea pur şi simplu să anunţăm că ne-am logodit - nu că am fi făcut-o, încă 
- şi să nici nu ne mai gândim la urmări. Atunci Sloan ar fi silit să cadă de acord. 

Baldor căzu pe gânduri, apoi zise, alegându-şi cuvintele cu multă grijă: 

— Aşa o fi, numai că asta ar isca foarte multă supărare în Carvahall. 
Puţini sunt cei care ar încuviinţa fapta voastră. N-ar fi înţelept nici s-o sileşti pe 
Katrina să aleagă între tine şi familia ei; s-ar putea să te ţină de rău mai târziu. 

— Ştiu, dar ce altceva pot face? 

— Înainte să iei o măsură aşa de serioasă, te-aş sfătui să încerci să-l 
câştigi pe Sloan de partea ta. Cine ştie, poate că până la urmă vei izbuti, dacă-l 
faci să priceapă limpede că nimeni altcineva nu va dori s-o ia de soţie pe 
Katrina fără voia ei. Mai ales că vei fi şi tu prin preajmă, s-o ispiteşti să-şi înşele 
bărbatul. 

Roran se încruntă, lăsându-şi privirile în pământ. Baldor scoase un hohot 
de râs. 

— Dacă nu izbuteşti, atunci, ce să zic, poţi merge înainte cu încredere, 
ştiind că într-adevăr nu ţi-a mai rămas altă cale. Atunci lumea nu va mai fi aşa 
de înclinată să dea vina pe tine, şi va spune că Sloan şi-a făcut-o cu mâna lui, 
din pricina încăpăţânării. 

— Niciuna din căi nu e uşoară. 

— Ştiai asta de la-nceput, zise Baldor, posomorându-se din nou. Fără 
îndoială că, dacă-l provoci pe Sloan, o să-ţi auzi vorbe grele, dar până la urmă 
totul se va aranja - şi vei putea să te împaci cu situaţia, chiar dacă n-o să-ți 
vină prea uşor. În afară de Sloan, singurii oameni pe care ai să-i superi cu 
adevărat sunt moraliştii de felul lui Quimby - cu toate că eu, unul, nu pricep 
cum poate Quimby să fabrice băuturi aşa tari, când el însuşi este aspru şi 
înăcrit. 

Roran încuviinţă; înţelegea foarte bine. În Carvahall, astfel de supărări 
puteau ţine o veşnicie. 

— Mă bucur că am putut vorbi despre asta. A fost... 

Se opri din vorbă, amintindu-şi de toate discuţiile pe care le purtase cu 
Eragon. Ei doi fuseseră cu adevărat ca fraţii, deşi nu aveau acelaşi sânge - aşa- 
i spusese odată Eragon. Era o mare uşurare să ştii că exista cineva care să te- 
asculte, în orice clipă şi în orice împrejurare. Şi că omul acela te va sprijini 
mereu, oricât l-ar costa. 

Lipsa unei asemenea legături îl făcea pe Roran să se simtă gol pe 
dinăuntru. 

Baldor nu-l sili să-şi termine vorba, ci se opri în loc să tragă un gât din 
plosca plină cu apă. Roran mai făcu câţiva paşi, apoi se opri şi el, simțind un 
miros neobişnuit. Era mirosul greu de carne uscată şi de foc făcut din crengi de 
pin. „Cine să mai fie pe aici în afară de noi?” Trăgând adânc aer în piept, el 


făcu un ocol, încercând să descopere de unde venea fumul. Din josul drumului 
veni o pală slabă de vânt, care ducea cu ea o adiere încinsă şi miros de fum. 
Mireasma mâncării era îndeajuns de puternică pentru a-l face să-i lase gura 
apă. 

Îi făcu semn lui Baldor, care veni repede lângă el. 

— Simţi mirosul? 

Baldor făcu semn că da. Împreună, se întoarseră la drum şi o apucară 
spre miazăzi. Nu cu mult mai departe, drumul ocolea un desiş de plopi dincolo 
de care nu-l mai puteau vedea. Apropiindu-se de cot, auziră voci care se 
înălţau şi coborau, înăbuşite de ceața deasă care acoperea valea. 

La marginea desişului, Roran se opri. Era o prostie să apari dintr-odată în 
preajma unor oameni care ar fi putut fi, şi ei, plecaţi la vânătoare. Totuşi, ceva 
îl îngrijora. Poate numărul glasurilor - păreau să fie mai mulţi decât membrii 
oricărei familii din vale. Din instinct, el ieşi de pe drum şi se strecură prin iarba 
înaltă care înconjura desişul. 

— Ce faci? șopti Baldor. 

Roran îşi duse un deget la buze şi continuă să se strecoare pe lângă 
drum, încercând să păşească neauzit. După ce dădură colţul, rămase împietrit 
în loc. 

Ochii îi căzuseră pe o tabără de soldaţi, care se opriseră pe pajiştea de la 
marginea drumului. O grămadă formată din treizeci de coifuri scânteia în 
lumina slabă a zorilor, în timp ce stăpânii acestora hăpăiau carnea friptă şi 
fierturile care se încălzeau deasupra mai multor vetre. Bărbaţii aveau hainele 
pătate de noroi, de pe urma călătoriei, dar pe tunicile lor roşii se mai putea 
încă desluşi însemnul lui Galbatorix - o flacără care se răsucea, înconjurată de 
o margine aurită. Pe sub tunici, soldaţii purtau apărători din piele, întărite cu 
câte un rând de zale pătrate, cămăşi tot din zale pe dedesubt, iar apoi nişte 
veşminte bine căptuşite. Cei mai mulţi dintre ei erau înarmaţi cu săbii late, dar 
erau şi vreo şase arcaşi şi alţi şase care aveau halebarde, lungi şi fioroase. 

lar în mijlocul lor, aşezate într-o poziţie ghemuită, se aflau două siluete 
întunecate pe care Roran le recunoscu din numeroasele descrieri ale sătenilor, 
pe care le auzise de la întoarcerea sa din Therinsford: străinii care-i 
distruseseră ferma. Sângele îi îngheţă în vine. „Sunt slujitori de-ai Imperiului.” 
Se pregătea să înainteze, căutând deja o săgeată cu mâna, când Baldor îl 
apucă de surtuc şi-l trase la pământ. 

— Stai. Dacă o faci, ne omori pe amândoi. 

Roran îl privi urât şi-i spuse răstit: 

— Sunt ei... sunt cei doi ticăloşi...s-au întors! adăugă, apoi se opri, 
observând că-i tremurau mâinile. 

— Roran, şopti Baldor cu multă fermitate, nu poţi face nimic. Sunt în 
slujba regelui, nu vezi? Chiar dacă reuşeşti să scapi de-aici, vei ajunge un 
proscris care să nu se poată adăposti nicăieri şi vei aduce numai necazuri în 
Carvahall. 


— Oare ce mai vor? Ce-ar mai putea să vrea? „Regele. De ce a poruncit 
Galbatorix ca tatăl meu să fie torturat?” 

— Dacă de la Garrow n-au putut obţine ce voiau, iar Eragon a fugit cu 
Brom, pesemne că după tine vin, zise Baldor, apoi se opri o clipă, pentru ca 
vorbele sale să-şi poată atinge ţinta. Trebuie să ne-ntoarcem şi să-i prevenim 
pe săteni. Apoi tu trebuie să te ascunzi. Vezi că numai străinii au cai, soldaţii 
nu. Dacă o luăm la fugă, putem ajunge înaintea lor. 

Roran se holba printre crengile unui tufiş la soldaţii care nici nu ştiau că 
el era acolo. Inima îi bătea puternic, cerând răzbunare, îndemnându-l să atace 
şi să se lupte, să-i vadă pe cei doi aducători ai nenorocirii străpunşi cu săgețile 
şi să facă dreptate pe loc. Şi dacă murea şi el nu mai avea nicio importanţă, 
atâta vreme cât îşi putea răscumpăra toată durerea şi jalea printr-o singură 
clipă funestă. Nu trebuia decât să iasă din ascunzătoare. Restul venea de la 
sine. 

Nu trebuia decât să facă un pas. 

Înăbuşindu-şi un suspin, el îşi strânse pumnul şi îşi plecă fruntea. „Nu pot 
s-o părăsesc pe Katrina.” Rămase împietrit în loc - închizând ochii bine -, apoi, 
cu o încetineală dureroasă, se sili să dea înapoi. 

— Să mergem acasă, atunci. 

Fără să-l mai aştepte pe Baldor, se strecură printre copaci cât putea de 
repede. După ce se îndepărtă de tabără, se năpusti spre drum şi o luă la fugă 
pe pământul bătătorit, adunându-şi toată energia pe care i-o dădeau neputinta, 
mânia şi chiar teama şi transformând-o în iuţeală. 

Baldor se chinuia să-l ajungă, câştigând teren pe porțiunile de drum 
drept. Roran încetini, până ce ajunse la un ritm mai firesc şi, după ce veni 
lângă el, îi spuse: 

— Eu mă duc să vorbesc cu Horst, tu du-le vestea celorlalţi. Baldor 
încuviinţă şi îşi continuară fuga. După ceva timp, se opriră puţin ca să bea apă 
şi să se odihnească. Odată ce respiraţia le reveni la normal, o porniră din nou, 
printre deluşoarele care străjuiau intrarea în sat. Pământul accidentat îi 
încetinea destul de mult, dar, chiar şi aşa, ajunseră îndeajuns de repede. 

Roran se îndreptă de îndată spre fierărie, în timp ce Baldor o apuca spre 
centru. În timp ce alerga printre case, prin mintea lui Roran trecea un vârtej de 
gânduri; se tot întreba cum ar fi putut izbuti să scape din ghearele celor doi sau 
să-i omoare fără să rişte duşmănia Imperiului. 

Dădu buzna în fierărie, găsindu-l pe Horst ocupat cu coviltirul căruţei lui 
Quimby şi cântând: 


... Hei ho! 

Şi ce zgomot şi ce clinchet! 

Zăngăne fierul, fierul străvechiul. 

E osul pământului; lovind şi cântându-i 
Se-nmoaie fierul străvechiul. 


Văzându-l pe Roran, se opri cu barosul ridicat deasupra capului. 

— Ce-i, flăcău? A păţit Baldor ceva? 

Roran făcu semn că nu şi se aplecă de şale, trăgându-şi cu greutate 
respiraţia. În reprize scurte, îi povesti fierarului tot ce văzuse şi posibilele 
urmări, lucrul cel mai important fiind că devenise de-acum limpede că străinii 
cei doi erau în slujba Imperiului. 

Horst îşi trecu degetele prin barbă. 

— Trebuie să pleci din Carvahall. la ceva mâncare de-acasă şi iapa mea - 
e la Ivor, mi-a cerut-o ca să scoată buturugi cu ea - şi du-te înspre dealuri. 
După ce aflăm ce vor soldaţii, o să-l trimit pe Albriech sau pe Baldor cu veşti. 

— Şi ce le spui dacă-ntreabă de mine? 

— Că ai plecat la vânătoare şi că nu ştim când te-ntorci. E aproape 
adevărat, şi mă cam îndoiesc că o să rişte să o ia după tine prin pădure, de 
teamă să nu te piardă. Asta dacă într-adevăr după tine au venit. 

Roran încuviinţă, se întoarse şi alergă spre casa lui Horst. Luă şaua şi 
desagii atârnaţi pe un perete, făcu iute o boccea din mai multe pături şi vâri în 
ea câţiva napi, sfecle, carne uscată şi o pâine, înşfăcă şi un vas de aramă şi se 
năpusti afară, oprindu-se doar cât să-i explice lui Elain ce se petrecuse. 

Alergă, îngreunat de proviziile pe care le purta în braţe, îndreptându-se 
spre răsărit, către ferma lui Ivor. Îl găsi pe acesta din urmă în spatele casei, 
îmboldind cu o nuia de salcie iapa care se încorda să scoată din pământ 
rădăcinile răsfirate ale unui ulm. 

— Ei, hai, hai! striga fermierul. Mai cu vlagă! 

Calul tremura din cauza efortului, muşcând căpăstrul, dar, cu o sforţare 
supremă, izbuti să culce buturuga pe o parte, astfel că rădăcinile se ridicau 
spre cer, ca un mănunchi de degete zbârcite. Ivor opri animalul, smucindu-i 
uşor frâul, şi îl mângâie cu blândeţe. 

— Aşa, aşa... te-ai descurcat bine. 

Roran îl strigă din depărtare şi, apropiindu-se, arătă spre iapă. 

— Am nevoie de ea, trebuie să ţi-o iau. Apoi îi explică motivele. 

Ivor blestemă şi se grăbi să dezlege animalul, bombănind. 

— Când apuc şi eu să fac un pic de treabă, tocmai atunci apare câte 
ceva. Mereu e la fel. 

Îşi încrucişă braţele pe piept şi se-ncruntă, în timp ce Roran puse şaua pe 
cal, fără să mai zăbovească. După ce termină, se urcă în şa cu arcul în mână. 

— Îmi pare rău pentru greutăţile pe care ţi le fac, dar n-am încotro. 

— Ei, nu-ţi face griji. Mai bine vezi să nu te prindă. 

— Aşa am să fac. 

Îndemnându-şi calul cu călcâiele, Roran îl auzi pe Ivor strigându-i: 

— Şi să nu-ţi dea prin gând să te ascunzi pe lângă izvorul meu. Roran 
rânji şi clătină din cap, culcându-se pe gâtul iepei. Ajunse de îndată la dealurile 
de la poalele Şirei şi-şi croi drum în sus, spre munţii care închideau la 


miazănoapte valea Palancar. De acolo, se caţără într-un loc de unde putea 
vedea satul, fără să fie observat. Priponi calul şi se puse pe aşteptat. 

Privind trunchiurile întunecate ale pinilor, fu străbătut de un fior. Nu-i era 
pe plac să fie atât de aproape de Şiră. Mai nimeni din Carvahall nu îndrăznea 
să pună piciorul în munţi, iar cei care-o făceau adesea nu se mai întorceau. 

Nu trecu mult şi Roran văzu soldaţii care mărşăluiau pe drum, înşiraţi pe 
două coloane, conduşi de cele două siluete întunecate şi sumbre. La marginea 
satului, fură opriţi din drum de o ceată prăpădită de bărbaţi, unii dintre ei 
înarmaţi cu târnăcoape. Cele două grupuri schimbară câteva vorbe, apoi 
rămaseră pur şi simplu unii cu ochii la ceilalţi, ca doi câini care mârâie şi 
aşteaptă să vadă care din ei va ataca primul. După un lung răstimp, bărbaţii 
din Carvahall se dădură la o parte şi le făcură loc străinilor. 

„Şi-acum?” se întrebă Roran, legănându-se pe călcâie. 


x k x 


Până la căderea serii, soldaţii îşi făcuseră deja tabăra pe o pajişte de 
lângă sat. Corturile lor alcătuiau un pătrat scund şi cenuşiu, pe care fluturau 
umbre ciudate, când străjerii treceau în patrulare prin tabără, în mijloc se 
făcuse un foc mare, care trimitea în văzduh fuioare de fum. 

Roran îşi făcuse şi el un loc de stat, iar acum nu făcea altceva decât să 
privească şi să se tot frământe. De la bun început, crezuse că străinii 
obţinuseră ce urmăreau prin distrugerea fermei - puseseră, aşadar, mâna pe 
piatra găsită de Eragon în Şiră. „Pesemne că totuşi n-au găsit-o, hotărî el. Poate 
că Eragon a izbutit să fugă, cu piatră cu tot... Poate că de-asta a şi plecat, ca s- 
o apere.” Se încruntă, spunându-şi că asta ar fi fost o bună explicaţie pentru 
fuga lui Eragon, deşi încă i se părea o ipoteză exagerată. „Oricare-ar fi pricina, 
piatra aia pesemne că este o comoară nespus de prețioasă, de vreme ce regele 
a trimis atâţia oameni după ea. Dar nu înţeleg ce-o făcea aşa de nepreţuită. 
Poate-i vrăjită.” 

Trase adânc în piept aerul răcoros, ascultând strigătul unei bufniţe. 
Atenţia îi fu atrasă de o mişcare de-abia întrezărită. Privind în josul muntelui, 
văzu un bărbat care se apropia prin pădure. Roran se adăposti după un 
bolovan, cu arcul la-ndemână. Aşteptă până ce asigură că era Albriech, apoi 
fluieră încet. 

În scurtă vreme, Albriech ajunse şi el lângă bolovan. Ducea în spate o 
boccea plină ochi, pe care o lăsă la pământ, icnind din cauza greutăţii. 

— Credeam că nu mai ajung odată la tine. 

— Mă mir că m-ai găsit. 

— Ce să zic, nu mi-a picat prea bine să trebuiască să rătăcesc prin 
pădure după apusul soarelui. Mă tot aşteptam să dau peste vreun urs sau 
vreun lup. Şira nu-i locul potrivit pentru oameni; eu aşa zic. 

Roran privi îndărăt, spre Carvahall. 


— Până la urmă, de ce-au venit? 

— Să te prindă. Sunt dispuşi să aştepte cât o fi nevoie, numai să te-ntorci 
de la „vânătoare”. 

Roran se aşeză, lăsându-se greu la pământ, simțind în stomac o nelinişte 
rece. 

— Au spus şi de ce? Au pomenit de piatră? 

Albriech clătină din cap. 

— N-au spus decât că-i treaba regelui. Toată ziua au tot pus întrebări 
despre tine şi despre Eragon - numai de asta le pasă, zise el, şovăind. Aş sta cu 
tine, dar mâine îmi vor observa lipsa. Ti-am adus o groază de mâncare şi 
pături, şi nişte licori de la Gertrude, în caz că ţi se-ntâmplă vreun rău. Nu cred 
să ai vreun necaz pe aici. 

Adunându-şi toate puterile, Roran zâmbi. 

— Mulţumesc de ajutor. 

— N-ai de ce, zise Albriech, ridicând stânjenit din umeri; se sculă să 
plece, apoi adăugă, întorcându-şi capul spre celălalt: Că veni vorba, celor doi 
străini... li se spune Ra'zac. 


Făgăduinţa Saphirei 


În dimineaţa de după întâlnirea cu Sfatul Fruntaşilor, Eragon tocmai 
curăța şi ungea cu ulei şaua Saphirei - având grijă să nu facă prea mult efort -, 
când primi vizita lui Orik. Piticul aşteptă ca Eragon să termine de curăţat una 
dintre curele, apoi întrebă: 

— Ţi-e mai bine azi? 

— Ceva mai bine. 

— Perfect, avem cu toţii nevoie de puterile tale. Am venit mai întâi ca să 
te-ntreb de sănătate, dar şi pentru că Hrothgar vrea să-ţi vorbească, dacă ai 
răgaz. 

Eragon zâmbi slab. 

— Pentru el, am mereu răgaz. Pesemne că ştie asta. 

Orik râse. 

— Aşa-i, dar e mai politicos să întrebi cu binişorul. 

În timp ce Eragon aşeza şaua la locul ei, Saphira se descolăci din colţul 
adăpostit în care dormea şi-l salută pe Orik cu un mârâit prietenos. 

— Bună dimineaţa şi ţie, răspunse el, făcându-i o plecăciune. 

Piticul îi conduse pe unul dintre cele patru mari coridoare din Tronjheim, 
către sala cea mare şi cele două rânduri de scări aidoma care coborau în 


spirală în sala tronului. Totuşi, înainte să ajungă acolo, el se întoarse şi o apucă 
pe nişte scări mai mici şi mai ascunse. După un timp, Eragon îşi dădu seama că 
Orik alesese un drum ocolit, ca să nu dea cu ochii de ceea ce mai rămăsese din 
Isidar Mithrim. 

Se opriră în faţa uşilor de granit, pe care fusese sculptat însemnul 
coroanei cu şapte vârfuri. De fiecare parte a uşilor erau şapte pitici, care loviră 
la unison podeaua cu coada securilor cu care erau înarmaţi. Uşile se deschiseră 
spre înăuntru, cu zgomotul răsunător al lemnului frecat de piatră. 

Eragon îi făcu un semn lui Orik, apoi intră în încăperea slab luminată, 
împreună cu Saphira. Înaintară spre tronul aflat undeva, în spatele sălii, 
trecând pe lângă hirna, statuile solemne ale foştilor regi ai piticilor. Ajuns la 
picioarele tronului negru şi masiv, Eragon făcu o plecăciune. La rândul său, 
regele îşi înclină capul cărunt; rubinele încrustate în coiful său aurit sclipeau 
slab în lumină, ca nişte picături de fier încinse. Regele era îmbrăcat în zale şi 
ţinea în poală marele ciocan de luptă, botezat Volund. 

— Bine-ai venit în încăperile mele, Biruitorul-Umbrei, rosti Hrothgar. De 
când ne-am întâlnit ultima oară, ai înfăptuit multe. Şi, după cât se pare, m-am 
înşelat în privinţa săbiei tale. Za'roc, sabia lui Morzan, va fi bine-venită în 
Tronjheim atâta timp cât tu eşti cel care-o stăpâneşte. 

— Vă mulţumesc, Maiestate, zise Eragon, ridicându-se în picioare. 

— De asemenea, spuse piticul pe un ton grav, aş vrea ca tu să păstrezi 
armura pe care ai purtat-o în lupta de la Farthen Dur. Le-am cerut celor mai 
buni meşteri făurari s-o repare, şi ei se ocupă de asta chiar acum. La fel se 
întâmplă şi cu armura pentru dragoni; după ce o veţi primi la loc, Saphira o 
poate folosi de câte ori doreşte, sau cel puţin până ce-i devine prea mică. 
Măcar atâta putem face pentru a ne arăta recunoştinţa. Dacă n-am fi în război 
cu Galbatorix, ţi s-ar închina ospeţe şi sărbători... dar, pentru asta, va trebui să 
aştepţi un moment mai potrivit. 

Vorbind şi pentru el, dar şi pentru Saphira, Eragon răspunse: 

— Dărnicia Maiestăţii Voastre ne întrece aşteptările. Vom preţui mereu 
aceste daruri măreţe. 

Vădit mulţumit, Hrothgar nu uită totuşi să se încrunte, apropiindu-şi 
sprâncenele stufoase. 

— N-avem însă timp de pierdut cu politeţurile. Sunt asaltat din toate 
părţile cu cereri - mi se spune să fac una sau alta pentru alegerea urmaşului lui 
Ajihad. leri, Sfatul Fruntaşilor a anunţat că o va sprijini pe Nasuada, iar asta a 
iscat aşa o tulburare cum n-am mai văzut de când m-am urcat pe tron. Şefii de 
clan trebuie să hotărască dacă s-o accepte pe Nasuada sau să caute un alt 
pretendent. Cei mai mulţi au căzut de acord că ea este cea căreia ar trebui să-i 
revină conducerea, dar, înainte să-mi spun şi eu părerea, aş vrea să ţi-o ştiu pe 
a ta, Eragon. Cel mai rău lucru pentru un rege este să se facă de râs. 

„Cât de multe îi putem spune?” o întrebă grabnic Eragon pe Saphira. 

„Cu noi, regele s-a purtat întotdeauna cu onestitate, dar nu putem şti ce 


le-a făgăduit altora. Mai bine s-avem grijă până ce Nasuada preia puterea.” 

„Aşa să fie.” 

— Eu şi Saphira am primit s-o ajutăm, îi răspunse Eragon regelui. Şi, 
adăugă el, întrebându-se dacă nu cumva mergea prea departe, o rog şi pe 
Maiestatea Voastră să facă la fel. Vardenii nu-şi pot îngădui lupte interne. Au 
nevoie de unitate. 

— Oei, zise Hrothgar, lăsându-se pe spate, vorbeşti cu mai multă 
siguranţă decât înainte. Propunerea ta e bună, dar tot te va costa ceva, şi 
anume răspunsul la o întrebare: Crezi că Nasuada va fi un conducător bun şi 
înţelept sau mai sunt şi alte motive pentru care o preferi? 

„Te pune la încercare, îl preveni Saphira. Vrea să ştie adevăratele motive 
pentru care suntem de partea Nasuadei.” 

Eragon simţi cum pe faţă i se aşterne o umbră de zâmbet. 

— Deşi e tânără, Nasuada este înţeleaptă şi iscusită. Va fi o alegere bună 
pentru vardeni. 

— Şi de-asta eşti de partea ei? 

— Da. 

Hrothgar încuviinţă, scuturându-şi barba lungă şi albă ca zăpada. 

— Mă simt uşurat. În ultima vreme, prea puţini s-au preocupat să facă 
lucruri bune şi drepte; cei mai mulţi au preferat să acţioneze astfel încât să-şi 
asigure puterea personală. E greu să vezi asemenea purtări prosteşti fără să te 
mânii. 

În încăpere se aşternu o linişte apăsătoare şi grea. Pentru a rupe tăcerea, 
Eragon întrebă: 

— Ce-i de făcut cu cuibul de dragoni? | se va fauri o podea nouă? 

Pentru prima dată, privirea regelui deveni tristă; ridurile de la ochi, care 
se întindeau în toate direcţiile, ca spiţele unei roţi, se adânciră. 

Eragon nu văzuse niciodată un pitic care să fie atât de aproape să 
izbucnească în plâns. 

— Înainte de a înfăptui ceva, e nevoie să ne sfătuim îndelung. Arya şi 
Saphira au făcut un lucru îngrozitor. Necesar, poate, dar îngrozitor. Ah, poate c- 
ar fi fost mai bine ca urgalii să ne cucerească, înainte ca Isidar Mithrim să 
păţească ceva. Inima oraşului s-a frânt, şi a noastră la fel. 

Hrothgar îşi duse mâna, strânsă pumn, la piept, apoi desfăcu încet palma 
şi apucă strâns mânerul învelit în piele al ciocanului Volund. 

Saphira atinse mintea lui Eragon. El o simţi pradă mai multor emoţii 
printre care - ceea ce-l miră peste măsură - remuşcarea şi vinovăția. Îi părea 
cu adevărat rău de pierderea Stelei de Safir, deşi nu putuse fi evitată. 
„Micuţule, zise ea, ajută-mă. Trebuie să vorbesc cu Hrothgar. Întreabă-l dacă 
piticii pot reconstitui Isidar Mithrim din bucăţile care au rămas.” 

Auzindu-l pe Eragon repetând întrebarea, Hrothgar mormăi ceva pe limba 
lui, apoi spuse: 

— Da, avem acest meşteşug, dar ce-i cu asta? Munca ne-ar lua luni de 


zile sau chiar ani, iar rezultatul ar fi o jalnică batjocură a frumuseţii care era 
cândva mândria şi podoaba oraşului. Nu voi îngădui asemenea monstruozitate. 

Saphira îl privea fix pe rege, fără măcar să clipească. „Spune-i aşa: Dacă 
Isidar Mithrim este pusă la loc, bucăţică cu bucăţică, exact aşa cum era înainte, 
am credinţa că eu o pot face să fie întreagă, ca la-nceput.” 

Eragon rămase mai întâi cu gura căscată, uitând până şi de Hrothgar. 
„Saphira! Nu-ţi dai seama de câtă putere ar fi nevoie?! Tu însăţi mi-ai spus că 
nu poţi folosi magia după dorinţă. De unde eşti aşa de sigură că poţi face 
asta?” 

„Pot s-o fac, dacă nevoia este îndeajuns de mare. Acesta va fi darul meu 
pentru pitici. Aminteşte-ţi de mormântul lui Brom şi nu te mai îndoi. Şi ţine-ţi 
gura închisă. Eşti caraghios, iar regele te priveşte.” 

Când Eragon dădu glas propunerii Saphirei, Hrothgar se aşeză mai drept 
pe tron şi exclamă: 

— Este cu putinţă? Nici măcar elfii nu ar putea încerca o asemenea faptă. 

— Saphira se arată încrezătoare în puterile ei. 

— Atunci vom reconstitui Isidar Mithrim, chiar dacă ne ia o sută de ani. 
Vom fauri un cadru în care vom aşeza nestemata, cu fiecare bucăţică la locul 
său. Nicio sfărâmătură cât de mică nu va rămâne pe dinafară. Chiar dacă va 
trebui ca bucăţile mai mari să fie tăiate, ca să le putem duce, o vom face cu tot 
meşteşugul de lucrători în piatră pe care-l avem, ca să nu pierdem niciun pic. 
Apoi, după ce terminăm, veţi veni să vindecaţi Steaua. 

— Vom veni, încuviinţă Eragon, cu o plecăciune. 

Zâmbetul lui Hrothgar era asemenea crăpăturilor care se întind pe un 
perete de granit. 

— Mi-ai făcut o mare bucurie, Saphira. Simt din nou că am pentru ce să 
trăiesc şi să domnesc. Dacă faci asta, piticii din toate colţurile lumii îţi vor cinsti 
numele, în vecii vecilor. Acum plecaţi, cu binecuvântarea mea, iar eu voi da de 
veste clanurilor. Puteţi să răspândiţi şi voi vestea, fără să mai aşteptaţi 
proclamația mea, căci niciun pitic nu ar trebui să întârzie să o afle. Fie ca sălile 
să răsune de bucuria neamului nostru. 

Făcând încă o plecăciune, Eragon şi Saphira plecară, lăsându-l pe rege pe 
tron, zâmbind în continuare. leşind din sală, Eragon îi povesti lui Orik ce se- 
ntâmplase. Pe dată, piticul se aplecă şi sărută pământul de la picioarele 
Saphirei. Apoi se ridică rânjind şi apucă strâns braţul lui Eragon, spunându-i: 

— E cu adevărat o minune. Ne-ai oferit întocmai nădejdea de care aveam 
nevoie, pentru a ţine piept întâmplărilor din ultima vreme. La noapte o să se 
bea din plin, pun rămăşag. 

— lar mâine este înmormântarea. 

Orik se întunecă o clipă. 

— Mâine, da. Dar până atunci, nu ne vom lăsa tulburaţi de gânduri le 
triste. Hai! 

Luându-l de mână, piticul îl trase pe Eragon după el, prin Tronjheim, până 


ce ajunse la o sală mare de ospeţe în care se aflau mai mulţi pitici, aşezaţi la 
mese de piatră. Orik se aşeză şi el, dintr-o mişcare, şi cu glas răsunător le 
spuse celorlalţi veştile despre lIsidar Mithrim. Uralele şi strigătele care se- 
nălţară aproape că-l asurziră pe Eragon. Toţi piticii ţinură cu încăpățânare să se 
apropie de Saphira şi să sărute pământul aşa cum făcuse Orik. După asta, îşi 
lăsară mâncarea deoparte şi-şi umplură stacanele de piatră cu bere şi mied. 

Eragon se alătură petrecerii cu o înfrigurare la care nu se aştepta, îl ajuta 
să scape de melancolia care i se adunase apăsătoare în suflet. Totuşi, încercă 
să nu-şi piardă de tot stăpânirea de sine, fiind conştient de îndatoririle care-l 
aşteptau a doua zi şi dorind să aibă capul limpede. 

Până şi Saphira luă o înghiţitură de mied, descoperind că-i place gustul. 
Atunci piticii aduseră un butoi întreg, pe care i-l oferiră. Strecurându-şi cu grijă 
fălcile puternice prin deschizătura acestuia, ea îl goli din trei sorbituri mari, 
apoi îşi dădu capul pe spate şi slobozi o pală uriaşă de foc. Lui Eragon îi trebui 
mult să-i convingă pe pitici că nu păţesc nimic dacă se apropie de ea; după ce 
se convinseră însă, ei îi aduseră încă un butoi - în ciuda protestelor bucătarului 
- şi priviră cu uimire cum îl dădu gata şi pe acesta. 

Pe măsură ce Saphira se ameţea, emoţiile şi gândurile ei îl străbăteau pe 
Eragon cu din ce în ce mai multă putere. Începu să-i fie greu să se mai încreadă 
în propriile simţuri: viziunea ei se amesteca peste a lui, tulburând contururile şi 
transformând culorile. Până şi mirosurile se schimbau din când în când, 
devenind mai ascuţite şi mai puternice. 

Piticii începură să cânte în cor. Clătinându-se pe loc, Saphira fredona şi 
ea melodia, însoţind fiecare vers cu un răget. Eragon deschise gura ca să se 
alăture la rândul său şi constată cu uimire că, în loc de vorbe, de pe buze i se 
revărsa zgomotul răguşit şi aspru al glasului de dragon. „Asta-i prea de tot, se 
gândi el clătinând din cap. Poate m-am îmbătat?” Hotări că n-avea importanţă 
şi începu să cânte şi el din toţi rărunchii; glas omenesc sau glas de dragon, nu 
mai conta. 

Pe măsură ce veştile despre Isidar Mithrim se răspândeau, în sală se 
revărsau din ce în ce mai mulţi pitici. În scurtă vreme, mai multe sute se 
înghesuiau la mese, mai ales în jurul lui Eragon şi al Saphirei. Orik aduse nişte 
muzicanți care îşi făcură loc într-un colţ şi-şi traseră acoperitorile de catifea 
verde de pe instrumente. Pe dată, harpe, lăute şi flaute de argint începură să-şi 
reverse melodiile peste mulţime. 

Trecură multe ceasuri până ce zgomotul şi entuziasmul mulţimii începură 
să se domolească. Apoi Orik se urcă din nou pe masă. Rămase acolo o vreme, 
cu picioarele crăcănate ca să-şi poată ţine echilibrul, cu o stacană în mână şi 
tichia întărită cu fier aşezată strâmb, şi strigă: 

— Ascultaţi la mine! În sfârşit am sărbătorit cum se cuvine. Urgalii s-au 
dus, Umbra a murit, iar noi am câştigat! 

Toţi piticii loviră cu stacanele în masă, în semn de aprobare. Fusese un 
discurs potrivit - scurt şi la obiect. Numai că Orik nu terminase încă. 


— Pentru Eragon şi Saphira! tună el, ridicându-şi stacana. 

Această urare fu, la rândul ei, bine primită. 

Eragon se ridică în picioare şi făcu o plecăciune, ceea ce iscă încă un val 
de urale. Lângă el, Saphira se ridică pe labele din spate şi-şi duse una din cele 
din faţă la piept, încercând să-i imite mişcările. Se împiedică, iar piticii, dându- 
şi seama de primejdie, se îndepărtară grăbiţi. Nici nu avură prea mult timp la 
dispoziţie; cu un zgomot puternic, Saphira căzu pe spate, pe una din mesele de 
ospăț. 

Eragon simţi o durere puternică în spate şi căzu leşinat lângă coada ei. 


Recviem 


— Trezeşte-te, Knurlhiem! Nu-i vreme de dormit. E nevoie de noi la 
poartă - altfel nu pot începe. 

Eragon se chinui să deschidă ochii, descoperind că-l doare şi capul şi, de 
altfel, tot trupul. Observă că zăcuse pe o masă rece de piatră. 

— Ce-i? întrebă el, strâmbându-se din pricina gustului amar de pe limbă. 

Orik se trase de barba castanie. 

— Alaiul lui Ajihad. Trebuie să luăm parte la ceremonie! 

— Nu, te întrebam cum mi-ai zis... 

Se aflau încă în sala de ospeţe, dar nu mai era acolo nimeni în afară de 
Orik, de el şi de Saphira, care zăcea între două mese, întinsă pe o parte. Ea 
tresări şi-şi înălţă capul, privind împrejur cu ochii mijiţi. 

— Cap-Tare! Meriţi să ţi se zică aşa, că doar încerc de aproape un ceas 
încheiat să te trezesc. 

Cu o sforţare, Eragon se ridică şi se dădu apoi jos de pe masă. Îi veniră în 
minte frânturi de amintiri din noaptea precedentă. „Saphira, cum te simţi?” 
întrebă el, apropiindu-se cu paşi împleticiţi. 

Ea clătină din cap, trecându-şi fără încetare limba stacojie peste dinţi, ca 
o pisică după ce a mâncat ceva ce nu i-a căzut bine. „Sunt întreagă... pare-mi- 
se. Simt ceva ciudat în aripa stângă. Cred că am căzut pe ea. lar în cap am 
vreo mie de săgeți de foc.” 

— A făcut vreun rău cuiva când a căzut? întrebă Eragon, îngrijorat. 

Pieptul voluminos al piticului tresaltă din pricina unui hohot puternic de 
râs. 

— Da, celor care s-au prăvălit de pe scaune de-atâta râs, văzând un 
dragon beat şi făcând plecăciuni. Precis că secole de-a rândul se vor cânta 
poeme pe tema asta. 


Saphira flutură din aripi şi privi stânjenită într-o parte. 

— Nu puteam să te urnim din loc, aşa că te-am lăsat acolo, Saphira. Asta 
l-a supărat groaznic pe şeful bucătar - se temea să nu-i goleşti încă vreo 
câteva butoiaşe din miedul cel mai bun pe care-l avea, pe lângă cele patru de 
azi-noapte. 

„Tii minte că mi-ai făcut odată morală pentru că băusem? Dacă aş fi dat 
pe gât patru butoiaşe, aş fi murit pe loc.” 

„De-asta eşti om, nu dragon.” 

Orik îi aruncă lui Eragon o grămadă de haine. 

— la şi îmbracă-te. E ceva mai potrivit pentru o înmormântare decât ce ai 
acum pe tine. Grăbeşte-te, că n-avem prea mult răgaz. 

Eragon se supuse pe dată - purta acum o cămaşă albă şi înfoiată, cu 
mânecile strânse cu şnur, un surtuc roşu brodat cu fireturi aurii, pantaloni negri 
şi încălțări la fel de negre şi lucioase care se loveau cu zgomot de podea, 
precum şi o mantie largă, strânsă la gât cu o broşa ţintuită în fier. În locul 
cingătorii simple de piele pe care o purta de obicei, avea acum una bogat 
împodobită pe care îşi prinse sabia. 

Stropindu-se cu apă pe faţă, el încercă să-şi aranjeze părul. Apoi, fără 
zăbavă, Orik îi luă şi pe el, şi pe Saphira pe sus şi-i conduse afară din sala de 
ospeţe, către poarta de miazăzi a oraşului. 

— De-aici se pleacă, le explică el, mişcându-se cu o iuţeală uimitoare pe 
picioarele sale bondoace, pentru că aici s-a oprit acum trei zile alaiul care purta 
trupul lui Ajihad. Drumul său spre mormânt nu poate fi întrerupt, altfel spiritul 
n-o să-şi găsească odihna. 

„Ce obicei ciudat”, remarcă Saphira. 

Eragon încuviinţă, observând însă că ea se mişca şovăielnic. În Carvahall, 
înmormântările aveau în general loc la ferme sau într-un cimitir minuscul 
pentru oamenii care locuiseră chiar în sat. Ceremonia consta numai în recitarea 
câtorva versuri din balade şi într-un ospăț de pomenire, la care erau de faţă 
rudele şi prietenii celui răposat. „Crezi că poţi să rezişti la toată ceremonia?” 
întrebă el, văzând-o din nou pe Saphira împiedicându-se. 

Ea îi răspunse, schiţând o strâmbătură. „Da, mai ales că urmează şi 
numirea Nasuadei, dar după aceea trebuie să dorm. La naiba cu tot miedul din 
lume!” 

Întorcându-se spre Orik, Eragon întrebă. 

— Unde o să fie înmormântat Ajihad? 

Orik încetini şi-l privi cu îngrijorare: 

— Asta a fost o pricină de ceartă printre clanuri. Când moare unul dintre 
noi, credinţa spune că trebuie închis în piatră, altfel nu poate ajunge în rândul 
strămoşilor săi... E ceva foarte complicat, iar un străin n-are cum să-nţeleagă... 
dar ne-am străduit din răsputeri să aibă şi el parte de asta. Clanul sau familia 
care îngăduie ca unul dintre ai lor să zacă pe vecie în vreun alt loc se acoperă 
de ruşine. Jos, în Farthen Dur, se află o încăpere care-i adăposteşte pe toţi 


knurlan, piticii care au murit prin aceste locuri. Acolo va fi dus şi Ajihad. Nu 
poate fi înmormântat la un loc cu noi, căci e vorba de un om, dar i-a fost 
hărăzită una dintre nişele sfinţite. Acolo, vardenii pot veni să-i vadă mormântul, 
fără să intre în vreuna dintre peşterile noastre sacre, iar Ajihad se va bucura de 
tot respectul cuvenit. 

— Regele vostru a făcut multe pentru vardeni, observă Eragon. 

— Unii zic că a făcut chiar prea multe. 


În faţa porţii masive - care fusese ridicată pe lanţurile sale nevăzute, 
dezvăluind zorii palizi care se strecurau în Farthen Dur - găsiră un alai rânduit 
cu grijă. În faţă se afla trupul lui Ajihad care zăcea, palid şi rece, pe o lespede 
albă de marmură purtată de şase oameni în armuri negre. Avea pe cap un coif 
încrustat cu pietre preţioase. Mâinile îi fuseseră împreunate pe piept, strângând 
mânerul de fildeş al sabiei scoase din teacă; capătul ei se zărea dedesubtul 
scutului care-i acoperea pieptul şi picioarele. Cămaşa de zale, o împletitură de 
semiluni din fier, îi acoperea tot trupul, întinzându-se pe lespede. 

În spatele lui, la mică distanţă, se afla Nasuada - tristă, învăluită într-o 
mantie cenuşie, şi totuşi fermă, în ciuda lacrimilor care-i udau obrajii. Lângă ea 
era Hrothgar, înveşmântat în negru, apoi Arya, apoi Sfatul Fruntaşilor - cu toţii 
păreau cuprinşi de regrete, aşa cum se şi cuvenea. La urmă veneau oamenii de 
rând care-l jeleau pe Ajihad - şirul lor se întindea mult dincolo de oraş. 

Toate uşile şi ferestrele încăperii de patru niveluri care dădea spre sala 
centrală din Tronjheim - aflat la ceva distanţă în spate - fuseseră deschise şi 
forfoteau acum de oameni şi pitici, la un loc. Tapiseriile aflate în spatele 
şirurilor de chipuri posomorite se clătinară, din pricina sutelor de oftaturi şi 
şoapte iscate atunci când Saphira şi Eragon apărură pe poartă. 

J&rmundur le făcu semn să vină lângă el. Încercând să nu strice 
rânduiala, Eragon şi Saphira se strecurară printre ceilalţi, ajungând în locul care 
le fusese rezervat, dar atrăgându-şi o privire de reproş de la Sabrae. Orik se 
duse în spatele lui Hrothgar. 

Rămaseră o vreme în aşteptare, fără ca Eragon să înţeleagă de ce. 

Obloanele tuturor lămpilor erau pe jumătate coborâte, aşa că împrejurul 
lor se întindea un semiîntuneric răcoros, care făcea ca întreaga ceremonie să 
capete un aer nefiresc şi străin. S-ar fi zis că nimeni nu se mişca şi nu respira: o 
clipă doar, Eragon îşi imagină că erau cu toţii statui, împietrite pe vecie. 
Dinspre lespedea de marmură se înălța un fuior singuratic de fum aromat, care 
se răsucea către vârful pierdut în ceaţă al muntelui, răspândind miros de cedru 
şi ienupăr. Era singurul lucru care se mişca - o dungă subţire unduindu-se de 
pe o parte pe alta. 

Undeva în străfundurile oraşului se auzi un zgomot de gong. „Buuum.” 
Sunetul grav şi puternic le pătrunse în oase, făcând oraşul-munte să tremure şi 
să răsune, ca un clopot uriaş de piatră. 

Cu toţii făcură un pas înainte. 


„Buuum.” Celui de-al doilea gong i se adăugă un sunet mai jos care se 
uni cu el, rostogolindu-se neînduplecat în caverna de sub munte. Puterea 
sunetului îi puse în mişcare, cu paşi solemni. Astfel, fiecare pas căpăta 
importanţa lui, un scop şi o măreție care se potriveau momentului. Toate 
gândurile se rătăceau din pricina ecourilor care-i înconjurau; rămânea doar o 
emoție mereu crescândă, pe care tobele o călăuzeau după dorinţă, iscând 
lacrimi, dar şi o senzaţie de bucurie amestecată cu jale. 

„Buuum.” 

La capătul tunelului, cei care-l duceau pe Ajihad se opriră între coloanele 
de onix, înainte de a pătrunde în sala cea mare. Ajunşi acolo, Eragon observă 
că piticii deveneau şi mai gravi, văzând ceea ce rămăsese din Isidar Mithrim. 

„Buuum.” 

Păşiră într-un cimitir de cristal. În mijlocul vastei încăperi zăceau 
mormane de sfărâmături, care înconjurau semnul încrustat cu ciocanul şi 
pentagoanele. Multe bucăţi erau mai mari decât însăşi Saphira. Pe unele se 
vedea încă sclipirea razelor stelei de safir, iar pe altele - conturul petalelor care 
alcătuiau trandafirul încrustat. 

„Buuum.” 

Alaiul îşi urmă drumul, pătrunzând prin strălucirea miilor de muchii 
sfărâmate. Apoi se întoarse şi cobori pe scările largi, ajungând în tunelele de 
dedesubt. Străbătură multe peşteri, trecând pe lângă sălaşuri de piatră în care 
se aflau copiii piticilor, strânşi la pieptul mamelor şi privindu-i cu ochii căscaţi. 

„Buuum.” 

Cu acest ultim sunet, mai răsunător decât toate celelalte, se opriră 
dedesubtul stalactitelor care se întindeau, acoperind o peşteră imensă, 
presărată cu nişe. În fiecare dintre acestea se afla un mormânt, împodobit cu 
numele şi cu blazonul celor răposaţi. Mii de pitici - ba chiar sute de mii - 
fuseseră înmormântați aici. Totul era cufundat în întuneric - cu excepţia 
lămpilor cu lumină roşie, aflate din loc în loc, care licăreau stins printre umbre. 

După un timp, cei care duceau lespedea ajunseră într-o încăpere mică şi 
care se deschidea înspre sala principală. În mijloc, pe un piedestal înălţat pe 
trepte, se afla o criptă rămasă deschisă, în întunericul care părea că-şi aşteaptă 
prada. Deasupra ei se afla o inscripţie, în rune: 


Fie ca toţi - Knurlan, 

Oameni şi Elfi 

Să-şi amintească De acest Om. 

Căci el a fost Nobil, Puternic şi înţelept. 
Giântera Arina 


După ce tot alaiul se adună împrejur, trupul lui Ajihad fu coborât în criptă, 
iar celor care-l cunoscuseră în persoană li se îngădui să se apropie. Eragon şi 
Saphira erau în rândul al cincilea, în spatele Aryei. Urcând treptele de marmură 


pentru a putea privi trupul, Eragon se simţi cuprins de o jale care-l năucea - 
mai ales că, pentru el, aceasta era nu numai înmormântarea lui Ajihad, ci şi a 
lui Murtagh. 

Oprindu-se lângă mormânt, el îl privi pe Ajihad. Părea mai liniştit şi mai 
împăcat decât în timpul vieţii, ca şi cum moartea i-ar fi recunoscut măreţia şi l- 
ar fi cinstit, îndepărtându-i de pe chip orice urmă a grijilor lumeşti. Eragon îl 
cunoştea pe Ajihad numai de scurtă vreme, dar ajunsese să-i poarte un mare 
respect, şi ca om, şi pentru ceea ce-i evoca: libertatea care se împotrivea 
tiraniei. Mai mult, Ajihad fusese primul care-i oferise lui Eragon siguranţa, după 
ce el şi Saphira plecaseră din valea Palancar. 

Puternic mişcat, încercă să găsească cea mai potrivită laudă pe care i-o 
putea închina. Până la urmă, şopti, înghiţindu-şi nodul sufocant din gât: 

— Ajihad, lumea îşi va aminti de tine. Ţi-o jur. Odihneşte-te în pace, ştiind 
că Nasuada îţi va duce munca mai departe, şi că Imperiul va fi distrus datorită 
realizărilor tale. 

Simţind atingerea Saphirei pe braţ, Eragon cobori de pe platformă, 
lăsându-i locul lui Jörmundur. 

În sfârşit, după ce cu toţii îşi prezentaseră omagiile, Nasuada se aplecă 
spre trupul lui Ajihad şi mângâie mâna tatălui ei, cu multă blândeţe şi jale. Cu 
un oftat dureros, ea începu să cânte într-o limbă ciudată, tristă, umplând 
peştera cu bocetele sale. 

Apoi apărură doisprezece pitici care strecurară o lespede de marmură 
peste locul în care zăcea Ajihad, cu faţa în sus. lar el dispăru dintre cei vii. 


Jurământul de credinţă 


Eragon duse mâna la gură, ca să-şi ascundă un căscat. În jurul său, o 
mulţime de oameni intrau şi se aşezau pe treptele amfiteatrului aflat undeva, 
sub pământ. Sala uriaşă răsuna de glasurile amestecate care vorbeau despre 
înmormântarea ce de-abia se încheiase. 

Eragon se aşeză pe treapta cea mai de jos, la acelaşi nivel cu podiumul. 
Împreună cu el erau Orik, Arya, Hrothgar, Nasuada şi cei din Sfatul Fruntaşilor. 
Saphira se aşezase pe scara care urca spre rândurile de sus ale amfiteatrului. 
Aplecându-se spre el, Orik îi spuse: 

— Toţi regii noştri, începând cu Korgan, au fost aleşi aici, în această sală. 
Pare potrivit ca şi vardenii să facă la fel. 

„Rămâne de văzut, se gândi Eragon, dacă preluarea puterii se va face în 
linişte.” Se frecă la ochi, ştergându-şi lacrimile; ceremonia înmormântării îl 


tulburase. 

Durerii i se adăugase în plus o nelinişte nouă, care îi făcea stomacul să se 
strângă dureros. Era îngrijorat cu privire la rolul pe care-l avea de jucat în ceea 
ce urma să se petreacă. Chiar dacă totul mergea bine, el şi Saphira erau pe 
cale de a-şi face nişte duşmani puternici. Mâna i se lăsă pe mânerul săbiei, pe 
care-l strânse în pumn. 

După un timp, când amfiteatrul se umplu, Jârmundur se urcă pe podium. 

— Popor al vardenilor, ultima dată când ne-am aflat aici a fost acum 
cincisprezece ani, la moartea lui Deynor. Urmaşul lui, Ajihad, a făcut mai mult 
împotriva Imperiului şi a lui Galbatorix decât oricare altul dintre cei de dinainte. 
A câştigat lupte fără număr împotriva unor forţe superioare. L-a biruit şi 
aproape că l-a omorât pe Durza, reuşind să însemne sabia Umbrei cu o 
zgârietură. Şi, lucrul cel mai important dintre toate, l-a primit în Tronjheim pe 
Cavalerul Eragon şi pe Saphira. Totuşi, acum trebuie ales un alt conducător, 
unul care să se acopere de şi mai mare faimă. 

Cineva aflat pe una din treptele de sus strigă: 

— Biruitorul-Umbrei! 

Eragon încercă să rămână absolut nemişcat - se bucură să vadă că 
JOrmundur nici măcar nu clipi, ci răspunse pe dată: 

— Poate în anii care vor veni, dar acum el are alte îndatoriri şi 
responsabilităţi. Nu, Sfatul Fruntaşilor s-a gândit îndelung la asta: avem nevoie 
de cineva care ne înţelege nevoile şi dorinţele, care a trăit şi a suferit printre 
noi. Cineva care a refuzat să fugă, chiar atunci când lupta stătea să înceapă. 

În clipa aceea, Eragon simţi cum ascultătorii înţeleseră şi numele celui 
ales se desprinse ca o şoaptă de pe buzele miilor de oameni, rostit apoi cu 
voce tare de însuşi Jörmundur: 

— Nasuada. 

Făcând o plecăciune, Jârmundur cobori de pe podium. În locul lui veni 
Arya. Ea îşi roti privirile asupra celor adunaţi, apoi spuse: 

— În această seară, elfii îl cinstesc pe Ajihad. lar eu, în numele reginei 
Islanzadi, recunosc alegerea Nasuadei şi îi ofer acelaşi sprijin şi aceeaşi 
prietenie pe care i le-am oferit şi tatălui ei. Fie ca stelele să vegheze asupră-i. 

Hrothgar se urcă pe podium şi declară scurt: 

— Şi eu o sprijin pe Nasuada, la fel şi clanurile. 

Apoi coborî. Venise rândul lui Eragon. În picioare, în faţa mulţimii, cu toţi 
ochii aţintiţi spre el şi spre Saphira, zise: 

— Şi noi o sprijinim pe Nasuada. 

lar Saphira mâărâi, încuviinţându-i spusele. Odată rostite toate acestea, 
membrii sfatului se înşiruiră de-o parte şi de alta a podiumului, cu JSrmundur în 
frunte. Ţinând capul sus, cu mândrie, Nasuada se apropie şi îngenunche în faţa 
lui; purta o rochie neagră, strălucitoare şi înfoiată. Înălţându-şi glasul, 
Jormundur spuse: 

— Prin drept de moştenire şi succesiune, am ales-o pe Nasuada. După 


meritul dobândit de tatăl său prin faptele lui şi cu binecuvântarea apropiaților 
ei, am ales-o pe Nasuada. Acum vă întreb: am ales bine? 

— Da! strigară cu toţii, într-un zgomot asurzitor. 

Jörmundur încuviinţă: 

— Atunci, în virtutea puterii încredințate acestui sfat, trecem privilegiile şi 
responsabilităţile deţinute de Ajihad asupra singurului său urmaş, Nasuada. Cu 
mişcări blânde, el aşeză pe fruntea fetei o coroniţă simplă de argint. Luându-i 
mâna, o ajută să se ridice şi spuse: lat-o pe noua voastră conducătoare! 

Vreme îndelungată, vardenii şi piticii aclamară, exprimându-şi cu zgomot 
aprobarea şi făcând încăperea să răsune. După ce strigătele se potoliră, Sabrae 
îi făcu semn lui Eragon, şoptindu-i: 

— E vremea să-ţi împlineşti făgăduinţa. 

Atunci, lui Eragon i se păru că în jurul lui se lăsase o tăcere deplină, îi 
dispăruse şi neliniştea, înghițită de entuziasmul clipei. Trase aer în piept şi îşi 
adună puterile, apoi, împreună cu Saphira, porni spre Jârmundur şi Nasuada. 
Fiecare pas i se părea că durează o veşnicie. Din mers, privi lung spre Sabrae, 
Elessari, Umerth şi Falberd - observându-le zâmbetele schiţate, trufia şi, în 
ceea ce-o privea pe Sabrae, disprețul care i se oglindea limpede pe chip. În 
spatele lor se afla Arya, care-i făcu un semn din cap, arătând că-l sprijinea. 

„Suntem pe cale să schimbăm istoria”, zise Saphira. 

„Ne aruncăm de pe o stâncă, fără să ştim cât este de adâncă apa de 
dedesubt.” 

„Aşa-i, dar ce cădere splendidă!” 

Aruncând o privire pe furiş spre chipul liniştit al Nasuadei, Eragon făcu o 
plecăciune şi îngenunche. Scoţându-şi sabia din teacă, o luă pe palme şi o 
ridică, pregătindu-se parcă să i-o ofere lui Jormundur. O clipă, sabia parcă şovăi 
între acesta şi Nasuada, clătinându-se pe muchia subţire care despărţea două 
destine. Eragon simţi cum i se opreşte respiraţia - o clipă atât de scurtă, pentru 
o alegere de care depindea o viaţă. Şi mai mult, chiar - un dragon, un rege şi 
un Imperiu! 

Apoi simţi cum începe din nou să respire, umplându-şi plămânii şi 
reintegrându-se în curgerea timpului, şi se întoarse spre Nasuada. 

— Din adâncul respect... şi din înţelegerea greutăților care te aşteaptă... 
eu, Eragon, primul Cavaler al vardenilor, Biruitorul-Umbrei şi Argetlam, îţi ofer 
sabia şi credinţa mea, Nasuada. 

Vardenii şi piticii rămaseră cu gura căscată de uimire. În aceeaşi clipă, 
zâmbetele triumfătoare ale celor din Sfatul Fruntaşilor se transformară în 
strâmbături de mânie neputincioasă. În ochii lor ardea otrava puternică a celor 
trădaţi. Chiar şi Elessari, atât de liniştită şi prietenoasă de obicei, îşi lăsă furia 
să iasă la lumină. Jormundur era singurul care - după o scurtă tresărire de 
uimire - părea să fi primit vestea cu inima împăcată. 

Nasuada zâmbi şi apucă sabia de mâner, atingând cu vârful ei fruntea lui 
Eragon, la fel cum o mai făcuse. 


— Sunt onorată că ai ales să mă slujeşti, Cavalere Eragon. Primesc, aşa 
cum primeşti şi tu responsabilităţile care-ţi revin odată cu aceasta. Ridică-te şi 
ia-ţi sabia. Eşti de-acum vasalul meu. 

Eragon făcu întocmai şi se retrase, împreună cu Saphira. Mulțimea se 
ridică în picioare, cu strigăte de încuviinţare; piticii tropăiau din încălţările lor 
cu tălpile ţintuite în fier, iar oamenii îşi loveau săbiile de scuturi. 

Întorcându-se pe podium, Nasuada se sprijini cu amândouă mâinile şi 
privi în sus, către toată lumea din amfiteatru. Le zâmbi fericită, cu chipul 
luminat de o imensă bucurie. 

— Războinici ai vardenilor! se lăsă liniştea. La fel cum a făcut-o tatăl 
meu, vă ofer viaţa mea - vouă şi cauzei noastre. Nu voi înceta lupta înainte ca 
urgalii să fie învinşi, Galbatorix să fie ucis, iar Alaga&sia - eliberată! Se auziră 
din nou urale şi aplauze. Aşadar, vă spun că este momentul să vă pregătiţi. 
Aici, în Farmen Dur - după hărţuieli nenumărate - am câştigat cea mai 
importantă luptă de până acum. E momentul să lovim şi noi. Galbatorix e 
slăbit, după ce şi-a pierdut atâţia oşteni - e un prilej pe care nu-l vom mai avea 
nicicând. Aşa că vă spun din nou - este momentul să vă pregătiţi, ca să putem 
izbândi încă o dată! 

După mai multe discursuri, din partea diverşilor oameni - printre care 
Falberd, care tot mai fierbea de supărare -, amfiteatrul începu să se golească. 
Eragon dădu să plece, dar Orik îl prinse de braţ şi-l opri, privindu-l cu ochii 
mari. 

— Eragon, hotărâseşi să faci asta dinainte? 

Vreme de o clipă, Eragon se gândi dacă era bine să-i spună adevărul sau 
nu, apoi încuviinţă. 

— Da. 

Orik respiră adânc, clătinând din cap. 

— A fost o faptă îndrăzneață, zău aşa. l-ai oferit, de la bun început, 
Nasuadei un sprijin puternic. E totuşi primejdios, dacă e să mă iau după felul în 
care au reacţionat cei din sfat. Arya a fost de acord cu asta? 

— A fost de acord că era necesar. 

Piticul îl cercetă îngândurat. 

— Pesemne că aşa era. Tocmai ai schimbat echilibrul puterii, Eragon. De- 
acum înainte, după ceea ce-ai făcut, nimeni nu te va mai subestima... Ai grijă la 
piatra putredă pe dinăuntru. Azi ţi-ai câştigat nişte duşmani puternici. 

ÎI lovi prieteneşte pe umăr şi plecă. Saphira privi în urma lui, apoi spuse: 
„Ar trebui să ne pregătim să plecăm din Farthen Dur. Sfatul e însetat de 
răzbunare. Cu cât mai repede scăpăm de ei, cu atât mai bine”. 


Vrăjitoarea, şarpele şi pergamentul 


Când Eragon se întoarse de la baie în seara aceea, constată cu uimire că 
în coridor îl aştepta o femeie înaltă şi zveltă, cu părul negru, ochii albaştri 
strălucitori şi cu un zâmbet ştiutor şi uşor strâmb. La încheietura unei mâini 
avea o brățară de aur în formă de şarpe, cu gura deschisă şi limba scoasă. 
Văzând-o, Eragon nădăjdui că nu venise să-i ceară sfaturi, aşa cum făceau 
mulţi dintre vardeni. 

— Argetlam, zise ea, făcându-i o reverență elegantă. La rândul său, 
Eragon înclină din cap. 

— Vă pot ajuta cu ceva? 

— Nădăjduiesc că da. Mă cheamă Trianna, sunt vrăjitoare şi fac parte din 
Du Vrangr Gata. 

— Chiar aşa? Vrăjitoare? întrebă el, intrigat. 

— Da. Pot lua parte şi la lupte şi pot spiona - depinde numai de nevoile 
vardenilor. Nu sunt prea mulţi cei care pot folosi magia, aşa că fiecare dintre 
noi se alege cu o sumedenie de sarcini, zâmbi ea, dezvelindu-şi dinţii albi şi 
foarte egali. De-asta am şi venit. Am fi onoraţi dacă aţi accepta să vă puneţi în 
fruntea noastră. Numai Domnia Voastră poate lua locul Gemenilor. 

Aproape fără să vrea, Eragon îi întoarse zâmbetul. Era atât de 
prietenoasă şi de fermecătoare încât n-ar fi vrut s-o refuze. 

— Mi-e teamă că nu pot; eu şi Saphira vom pleca în curând din 
Tronjheim. Mai mult, ar trebui, în orice caz, să mă consult mai întâi cu Nasuada. 
„Şi nu mai vreau să mă amestec în jocurile politice... mai ales nu s-o apuc pe 
urmele Gemenilor.” 

Trianna îşi muşcă buzele. 

— Îmi pare rău să aud aşa ceva, spuse ea, venind mai aproape. Poate că 
putem petrece ceva timp împreună, înainte să plecaţi. V-aş putea arăta cum să 
chemaţi şi să stăpâniţi spiritele... Ar fi o... lecţie... pentru amândoi. 

Eragon simţi cum chipul i se încinge şi roşeşte. 

— Vă mulţumesc pentru ofertă, dar acum sunt cu adevărat prins până 
peste cap. 

În ochii Triannei străluci un licăr de mânie, care dispăru însă atât de 
repede încât el se întrebă dacă nu cumva se înşelase. Ea oftă uşor şi răspunse: 

— Da, înţeleg. 

Părea aşa de dezamăgită - şi arăta cu totul pierdută -, încât Eragon se 
simţi vinovat că o repezise. „Şi ce dacă discut cu ea câteva minute?” se 
întrebă. 

— De curiozitate, de unde aţi învăţat să folosiţi magia? 

Trianna se însenină. 

— Mama era vindecătoare în Surda. Avea ceva puteri şi m-a putut învăţa 
şi pe mine, arătându-mi străvechile căi. Fireşte că nu sunt nici pe departe aşa 


puternică precum un Cavaler. Niciun vrăjitor din Du Vrangr Gata nu ar fi putut 
să-l înfrângă pe Durza de unul singur, aşa ca Domnia Voastră. A fost cu 
adevărat o ispravă eroică. 

Eragon se foi stânjenit. 

— Dacă nu era Arya, nu scăpăm cu viaţă. 

— Sunteţi prea modest, Argetlam, îl dojeni ea. Domnia Voastră i-aţi dat 
duşmanului lovitura de graţie. Ar trebui să fiţi mândru de ce-aţi realizat. E o 
ispravă demnă de însuşi Vrael, adăugă ea, aplecându-se spre el; inima lui 
Eragon îşi înteţi bătăile, când îi simţi parfumul puternic, de mosc, în care se 
amestecau nuanţe exotice. Aţi auzit vreunul din cântecele despre Domnia 
Voastră? În fiecare noapte, vardenii se adună în jurul focurilor şi cântă. Se 
spune că aţi venit să vă urcați pe tron, în locul lui Galbatorix. 

— Nu! spuse repede şi grav Eragon; nu avea de gând să îngăduie 
asemenea zvonuri. Aşa s-o fi spunând, dar nu-i adevărat. Oricare mi-ar fi 
soarta, nu-mi doresc niciun tron. 

— Aşa e şi înţelept. La urma urmei, un rege nu este decât un om 
împovărat de responsabilităţi. O soartă tristă pentru ultimul dintre Cavalerii 
liberi şi pentru dragonul său. Nu, Domniei Voastre i se cuvine libertatea de a 
merge unde doreşte, de a face tot ce doreşte şi, astfel, de a fauri viitorul lumii 
noastre. Mai aveţi rude în Alagae&sia? întrebă Trianna, după un scurt moment 
de tăcere. 

„Poftim?” 

— Da, am un văr. 

— Şi nu sunteţi logodit, aşadar? 

Întrebarea îl luă pe nepregătite. Nimeni nu-l mai întrebase vreodată aşa 
ceva. 

— Nu, nu sunt logodit. 

— Dar pesemne că există cineva la care ţineţi... zise ea, venind un pas 
mai aproape şi atingându-i braţul cu mâneca împodobită cu panglici. 

— Nu aveam pe nimeni în Carvahall, răspunse el şovăielnic, iar de când 
am plecat de-acolo, sunt mereu pe drumuri. 

Trianna se trase puţin mai în spate, apoi ridică braţul, arătându-i brăţara 
în formă de şarpe. 

— Vă place? întrebă ea. 

Eragon clipi şi dădu din cap că da, deşi, la drept vorbind, era un lucru mai 
degrabă neliniştitor. 

— Îi spun Lorga. Este animalul meu de casă, apărătorul meu, îi explică 
ea; aplecându-se şi suflând asupra brăţării, murmură: Sé orum thornessa hăvr 
sharjalvi lifs. 

Cu un foşnet sec, şarpele se însufleţi. Eragon privi fascinat făptura care 
se încolăcea pe braţul alb al Triannei şi care apoi se ridică şi-şi îndreptă asupra 
lui ochii tulburi de rubin, scoțând mereu limba către el. Ochii păreau să i se 
facă din ce în ce mai mari, până ce ajunseră cât pumnul lui Eragon. El se 


simţea pierdut în abisurile lor fierbinţi; oricât de mult se chinuia, nu-şi putea 
întoarce privirea. 

Răsună o poruncă scurtă şi şarpele împietri la loc şi-şi reluă poziţia de la 
început. Oftând, ostenită, Trianna se sprijini de perete. 

— Multă lume nu înţelege ce facem noi, cei care ştim să folosim magia. 
Am vrut doar ca Domnia Voastră să vadă că mai sunt şi alţii aşa şi că vom fi de 
ajutor, dacă putem. 

Dintr-un imbold neaşteptat, Eragon îi atinse braţul. Nu mai încercase 
niciodată până atunci să se apropie de o femeie în acest fel, dar se simţea 
împins înainte de o forţă instinctuală care-l provoca să profite de prilejul oferit. 
Era înfricoşat şi, în acelaşi timp, însufleţit. 

— Dacă vreţi, putem merge undeva să mâncăm. E o bucătărie pe-aici, 
prin apropiere. 

Ea îşi puse mâna peste a lui, cu degetele netede şi reci, atât de diferite 
de strânsorile aspre cu care se obişnuise. 

— Mi-ar face plăcere. Poate am putea să... 

Dar Trianna se opri brusc, când uşa din spatele ei se trânti de perete. 
Vrăjitoarea se răsuci pe călcâie şi ţipă surprinsă, dând nas în nas cu Saphira, 
care, mai întâi de toate, rămase neclintită locului, încreţindu-şi doar, uşor, buza 
de sus şi arătându-şi dinţii zimţaţi. Apoi scoase un mârâit prelung, uimitor de 
reuşit - în el se citeau din plin disprețul şi ameninţarea - care tinu, urcând şi 
coborând, mai bine de un minut. Răsuna precum o tiradă usturătoare, o dojana 
care-ţi zbârlea părul pe ceafa. 

În tot acest timp, Eragon îi arunca priviri prelungi şi mânioase. 

După ce totul se isprăvi, Trianna rămase cu ambele mâini încleştate pe 
rochie, cu chipul palid şi înfricoşat. Îi făcu o plecăciune grăbită Saphirei apoi, 
de-abia putându-se stăpâni, se întoarse şi o luă la fugă. Purtându-se de parcă 
nu s-ar fi întâmplat nimic, Saphira îşi ridică un picior şi-şi linse ghearele. „Nu 
puteam să deschid uşa”, chicoti ea. 

Eragon nu se mai putu stăpâni: „De ce-ai făcut asta? izbucni el. Nu aveai 
niciun motiv să te bagi.” 

„Aveai nevoie de ajutor”, continuă ea, netulburată. 

„Dacă aveam într-adevăr, te-aş fi chemat.” 

„Nu striga la mine”, îi răspunse ea răstit, scrâşnind din fălci. Eragon 
simţea că era la fel de tulburată ca el. „N-am de gând să-ţi îngădui să te-ncurci 
cu o dezmăţată, căreia îi pasă mai mult de Eragon Cavalerul, nu de tine ca 
persoană.” 

„Nu-i o dezmăţată, tună Eragon, lovind mânios cu pumnul în perete. De- 
acum sunt bărbat, Saphira, şi nu-s pustnic. Doar nu te-aştepţi să nu bag în 
seamă nicio femeie... numai pentru că sunt ceea ce sunt. Şi, oricum, nu-i 
treaba ta. Puteam măcar să am parte de o discuţie plăcută, deosebită de toate 
tragediile cu care am avut de-a face în ultimul timp. Îmi cunoşti gândurile şi ştii 
cum mă simt. De ce nu m-ai lăsat în pace? Ce rău făceam?” 


„Nu pricepi nimic”, răspunse ea, fără să-l privească în ochi. 

„Nu pricep? Ai de gând să mă împiedici să am şi eu nevastă şi copii? Să 
am o familie?” 

„Eragon, zise ea, privindu-l, în cele din urmă, cu unul dintre ochii săi 
imenşi. Noi doi suntem strâns legaţi unul de celălalt.” 

„Fireşte.” 

„lar dacă tu te îndrăgosteşti, cu sau fără voia mea, şi astfel te... ataşezi 
de cineva, şi simţămintele mele vor fi afectate. Să nu uiţi asta. Aşadar - vezi că 
n-am de gând să-ţi spun de două ori -, ai grijă pe cine alegi, căci asta ne va 
implica pe amândoi.” 

El se gândi o clipă la cele auzite. „Totuşi, legătura noastră funcţionează şi 
invers. Dacă ţie nu-ţi place cineva, nu-mi va plăcea nici mie... Acum îţi înţeleg 
îngrijorarea. Deci nu erai numai geloasă?” 

Ea îşi linse din nou gheara. „Poate eram... dar numai puţin.” 

De data aceasta, veni rândul lui Eragon să mârâie. Trecu pe lângă ea, 
intră în dormitor, îşi apucă sabia, dintr-o mişcare, şi-o legă la brâu şi se 
îndepărtă cu paşi mari. 

Rătăci mai multe ceasuri prin Tronjheim, ferindu-se de toată lumea. Ceea 
ce se-ntâmplase era foarte dureros pentru el, deşi nu putea nega adevărul din 
vorbele Saphirei. Aveau multe lucruri în comun, dar acesta era cel mai delicat 
şi cel asupra căruia nu puteau cu uşurinţă cădea de acord. În noaptea aceea, 
pentru prima oară de când plecaseră din Gil'ead, dormi departe de Saphira, 
într-una dintre cazărmile piticilor. 

Se întoarse la locuinţa lor a doua zi dimineaţă. Nici el, nici Saphira, 
înţelegându-se fără să-şi vorbească, nu deschiseră discuţia despre ziua 
precedentă; n-avea rost să se mai certe, de vreme ce niciunul din ei nu dorea 
să cedeze. Mai mult decât atât, erau mult prea uşuraţi să se regăsească, şi nu 
doreau să-şi pună iar în pericol prietenia. 

Tocmai îşi luau prânzul - Saphira devora o bucată de carne însângerată -, 
când apăru Jarsha. La fel ca înainte, rămase cu ochii mari, holbându-se la ea şi 
urmărindu-i fiecare mişcare, pe când ea ciugulea un capăt de os. 

— Da, ce e? întrebă Eragon, ştergându-se pe bărbie şi întrebându-se dacă 
nu cumva Sfatul Fruntaşilor trimisese iar după el. Nu mai primise nicio veste de 
la ei, de la înmormântare încoace. 

Jarsha se îndură să-şi ia o clipă ochii de la Saphira şi spuse: 

— Nasuada ar vrea să vă vorbească, domnule. Vă aşteaptă în camera de 
lucru a tatălui ei. 

„Domnule!” Lui Eragon îi veni aproape să râdă. Nu cu mult timp în urmă, 
el era cel care le vorbea celorlalţi aşa, nicidecum invers, îi aruncă o privire 
Saphirei. 

„Ai terminat, sau să mai aşteptăm puţin?” 

Dându-şi ochii peste cap, ea-şi îndesă restul de carne în gură şi sfărâmă 
osul cu un trosnet răsunător. „Am terminat.” 


— Perfect, zise Eragon, ridicându-se. Jarsha, poţi pleca. Ştim drumul. 

Le luă aproape jumătate de ceas să ajungă, din pricina întinderii oraşului- 
munte. La fel ca în timpul vieţii lui Ajihad, uşa era păzită, numai că în loc de doi 
bărbaţi, acum se afla acolo o brigadă întreagă de războinici încercaţi, atenţi la 
fiecare semn de primejdie. Era limpede că erau gata să-şi dea viaţa pentru 
noua lor stăpână, ferind-o de vreo capcană sau de vreun atac. Cu toate că toţi 
îl recunoscuseră pe Eragon şi pe Saphira, nu le dădură drumul să treacă înainte 
ca Nasuada să fie anunţată de sosirea lor. Numai atunci li se îngădui să intre. 

Eragon observă de îndată o schimbare: în încăperea de lucru se afla un 
vas cu flori mici, purpurii. Nu săreau în ochi, dar umpleau aerul dinăuntru cu un 
parfum cald care lui Eragon îi evoca verile în care culegea mure proaspete, în 
timp ce ogoarele de-abia secerate se aureau de la soare. Trase aer în piept, 
apreciind iscusinţa cu care Nasuada îşi făcuse simțită personalitatea, fără să 
şteargă amintirea lui Ajihad. 

Ea se afla aşezată în spatele unei mese mari, îmbrăcată tot în doliu. 
Aşteptându-l să se aşeze, cu Saphira lângă el, îi spuse: 

— Eragon. 

Era un salut simplu, fără ură, dar şi fără prietenie. Câteva clipe privi în 
altă parte, apoi se întoarse spre el, cu privirea fermă şi alertă. 

— În ultimele zile, am evaluat situaţia în care se află vardenii în acest 
moment. N-a fost deloc plăcut. Suntem săraci, osteniţi de-atâta trudă, nu avem 
provizii şi nu ni se alătură prea multă lume din Imperiu. Intenţionez să schimb 
toate acestea. Piticii nu ne mai pot ţine mult aici, căci anul care-a trecut nu a 
fost bun pentru recolte şi au suferit şi ei pierderile lor. Aşa că m-am hotărât să-i 
trec pe vardeni în Surda. E un lucru greu de înfăptuit, dar cred că e necesar 
pentru a fi în siguranţă. Ajunşi în Surda, vom fi îndeajuns de aproape de 
Imperiu pentru a-l putea ataca. 

Chiar şi Saphira tresări de uimire. „Gândeşte-te de câtă trudă va fi 
nevoie, îi spuse Eragon. Ar putea trece luni de zile pentru deplasarea tuturor 
poverilor în Surda, ca să nu mai vorbim de oameni. lar pe drum vor fi probabil 
atacați.” 

— Credeam că regele Orrin nu îndrăzneşte să se opună lui Galbatorix pe 
faţă, obiectă el, cu glas tare. 

Nasuada zâmbi posomorâtă. 

— Şi-a schimbat poziţia, de când i-am înfrânt pe urgali. O să ne dea 
adăpost, de-ale gurii şi o să lupte alături de noi. Mulţi vardeni sunt deja acolo - 
mai ales femeile şi copiii care nu puteau sau nu voiau să lupte. Şi ei ne vor 
sprijini, altfel am de gând să-i scot din rândurile noastre. 

— Şi cum ai luat legătura aşa de repede cu regele Orrin? întrebă Eragon. 

—  Piticii au un sistem de oglinzi şi de focuri cu ajutorul căruia trimit 
veştile prin tunele. Un mesaj ajunge de-aici şi până la capătul de apus al 
munţilor Beor în mai puţin de-o zi. Apoi, curierii îl duc în Aberon, capitala 
Surdei. Merge repede, e-adevărat, dar tot nu e îndeajuns, de vreme ce 


Galbatorix ne poate lua prin surprindere cu o armată de urgali, fără să avem 
mai mult de-o zi pentru a ne pregăti. Am de gând să aranjez ceva mult mai 
folositor, înainte să plecăm, între Du Vrangr Gata şi magicienii lui Hrothgar. 

Deschizând un sertar, Nasuada scoase de-acolo un sul gros de 
pergament. 

— Vardenii vor pleca din Farthen Dur într-o lună. Hrothgar a fost de acord 
să ne acorde dreptul de liberă trecere prin tunele. Mai mult, a trimis o armată 
la Orthiad, pentru a scăpa de ultimii urgali şi pentru a închide tunelurile, ca 
nimeni să nu mai poată năvăli peste pitici, pe acel drum. S-ar putea însă ca 
asta să nu fie îndeajuns pentru siguranţa vardenilor, aşa că am să te rog ceva. 

Eragon încuviinţă. Se aşteptase să i se ceară sau să fie rugat ceva. Era 
singurul motiv pentru care putea fi chemat. 

— Sunt la dispoziţia ta. 

— Aşa o fi, zise ea, aruncându-i o privire fugară Saphirei. Oricum, nu e 
vorba de-o poruncă, şi vreau să te gândeşti bine înainte să-mi răspunzi. Pentru 
a putea aduna oameni care să sprijine cauza vardenilor, aş vrea să răspândesc 
veşti în Imperiu că un nou Cavaler - pe nume Eragon, Biruitorul-Umbrei - şi 
dragonul său, Saphira, ni s-au alăturat. Aş avea totuşi nevoie de îngăduinţa 
voastră. 

„E prea primejdios”, se opuse Saphira. 

„Oricum zvonurile despre noi vor ajunge în Imperiu, îi replică Eragon. Toţi 
vardenii vor dori să se mândrească, povestind despre izbânda lor şi despre 
moartea lui Durza. De vreme ce asta se va întâmpla cu sau fără voia noastră, 
ar trebui să primim să fim de ajutor.” 

Saphira fornăi uşor. „Mă îngrijorează Galbatorix. Până acum, nu am 
anunţat clar de partea cui suntem.” 

„Isprăvile noastre au fost îndeajuns de limpezi.” 

„Da, dar chiar şi când Durza se lupta cu tine aici, în Tronjheim, nu căuta 
să te omoare, ci să te prindă. Dacă începem să ne împotrivim pe faţă 
Imperiului, Galbatorix nu va mai fi aşa de îngăduitor. Cine ştie ce forţe sau ce 
planuri are el, ţinute ascunse până acum, câtă vreme încerca să ne ia în 
stăpânirea lui? Dacă rămânem ascunşi, nu va şti ce să facă.” 

„Vremea tainelor a trecut, spuse hotărât Eragon. Ne-am luptat cu urgalii, 
l-am ucis pe Durza, iar eu i-am jurat credinţă conducătoarei vardenilor. Totul e 
limpede. Cu voia ta, am să-mi dau acordul pentru ce mi-a cerut Nasuada.” 

Saphira rămase multă vreme pe gânduri, apoi încuviinţă, aplecându-şi 
capul. „Fie cum vrei tu.” 

Ţinând o mână pe spinarea ei, Eragon se întoarse cu faţa spre Nasuada 
şi-i spuse: 

— Fă cum crezi că e mai bine. Dacă aşa putem fi de ajutor vardenilor, 
atunci aşa rămâne. 

— Îţi mulţumesc. Ştiu că vă cer mult. Acum, aşa cum am vorbit înainte de 
înmormântare, aş vrea să pleci la Ellesmera pentru învăţătură. 


— Cu Arya? 

— Fireşte. De când ea a fost luată prizonieră, elfii au refuzat să mai ia 
legătura cu noi sau cu piticii. Arya este singura fiinţă care-i poate convinge să 
iasă iar la lumină. 

— Nu poate folosi magia pentru a le spune că a fost eliberată? 

— Din păcate nu. Când elfii s-au închis în Du Weldenvarden, după 
căderea Cavalerilor, ei au înconjurat pădurea cu vrăji de apărare, astfel încât 
niciun gând, niciun obiect şi nicio fiinţă nu poate pătrunde acolo pe căi tăinuite 
- deşi, dacă am înţeles bine ce mi-a explicat Arya, de ieşit se poate ieşi. Aşa că 
Arya trebuie să meargă chiar ea în Du Weldenvarden, pentru ca regina 
Islanzadi să afle că e în viaţă, să afle de tine şi de Saphira şi despre multele 
lucruri care s-au petrecut cu vardenii în ultimele luni. 

Nasuada îi dădu sulul de pergament, pecetluit cu un sigiliu de ceară. 

— lată un mesaj pentru regină, în care i-am explicat situaţia vardenilor şi 
intenţiile mele. Păzeşte-l cu preţul vieţii; căzut în alte mâini, ar putea aduce 
mult rău. Nădăjduiesc că, după tot ce s-a petrecut, Islanzadi se va îndupleca şi 
va relua legăturile cu noi. Ajutorul ei ar putea fi hotărâtor pentru izbândă. Arya 
ştie şi a primit să pledeze pentru noi, dar aş vrea să înţelegi şi tu acest lucru, 
ca să poţi profita de orice prilej care s-ar ivi. 

Eragon îşi vâri pergamentul în surtuc. 

— Şi când plecăm? 

— Mâine-dimineaţă... dacă nu aveţi alte planuri. 

— Nu avem. 

— Bun, zise ea, împreunându-şi mâinile. Trebuie să aflaţi că va veni cu 
voi şi altcineva. 

Eragon o privi uimit, iar ea continuă: 

— Regele Hrothgar a ţinut neapărat ca, pentru ca totul să fie echitabil, la 
învăţătura ta să asiste şi un reprezentant al piticilor, pentru că asta priveşte şi 
neamul lor. Aşa că vine şi Orik cu voi. 

La început, Eragon se mânie. Dacă erau numai Arya şi cu el, puteau 
zbura până în Du Weldenvarden cu Saphira, scăpând de săptămâni întregi 
irosite pe drum. În schimb, trei pasageri erau prea mult pentru spinarea 
Saphirei. Din pricina lui Orik, erau siliţi să o ia pe jos. 

Gândindu-se totuşi mai mult, el îşi dădu seama că dorinţa lui Hrothgar 
era înţeleaptă. Pentru el şi pentru Saphira era important să arate că nu luau 
partea nici unui neam împotriva celorlalte. Zâmbi. 

— Cinstit să fiu, mă bucur că vine şi Orik. Era oarecum înfricoşător să 
călătoresc prin toată Alagaesia singur cu Arya. E... 

— E altfel decât noi, surâse şi Nasuada. 

— Aşa-i, încuviinţă el, devenind din nou serios. Chiar vrei să porneşti un 
atac împotriva Imperiului? Vardenii sunt slabi, chiar tu ai spus-o, şi nu pare o 
cale prea înţeleaptă. Poate dacă mai zăbovim... 

— Dacă mai zăbovim, zise ea necilintită, Galbatorix va deveni şi mai 


puternic. E limpede. E prima dată, de la moartea lui Morzan, când avem o 
şansă cât de mică să-l luăm pe nepregătite. Pesemne că el era convins că 
urgalii ne vor învinge - ceea ce, mulţumită ţie, nu s-a-ntâmplat, aşa că precis 
nu s-a pregătit pentru o năvală a noastră în Imperiu. 

„Năvală?! exclamă Saphira. Şi ce plan o fi având, mă rog, pentru a-l 
omori pe Galbatorix, odată ce el se hotărăşte să se pună în fruntea armatei, ca 
să-i distrugă prin magie?” 

Eragon dădu glas observaţiei, dar Nasuada se mulţumi să clatine din cap. 

— După cum îl cunoaştem, nu va porni la luptă decât dacă însăşi 
capitala, Urû'baen, este ameninţată. Lui nu-i pasă nici dacă-i distrugem 
jumătate din Imperiu, câtă vreme nu-l silim să ne urmărească, ci venim chiar 
noi spre el. Şi, oricum, de ce s-ar chinui? Chiar dacă reuşim să ajungem până la 
el, armatele noastre vor fi slăbite şi împuţinate, aşa că îi va veni şi mai lesne să 
ne distrugă. 

— Tot nu ai răspuns la întrebarea Saphirei, protestă Eragon. 

— Pentru că încă n-am cum. Va fi o campanie îndelungată. Până la urmă, 
poate că tu vei ajunge îndeajuns de puternic pentru a-l învinge pe Galbatorix 
sau poate că ni se vor alătura elfii, care au cei mai puternici magicieni din toată 
Alaga&sia. Orice s-ar întâmpla, nu trebuie să mai zăbovim. Este momentul să 
jucăm totul pe-o carte şi să îndrăznim să facem ceea ce nimeni nu crede că 
putem duce la îndeplinire. Vardenii s-au ascuns prea multă vreme în întuneric - 
trebuie fie să-l înfruntăm pe Galbatorix, fie să ne supunem şi să dispărem. 

Grandoarea planului Nasuadei îl tulbura pe Eragon. Erau la mijloc atâtea 
riscuri şi primejdii nebănuite încât părea aproape absurd să pună la cale o 
asemenea aventură. Totuşi, hotărârea finală nu-i revenea lui - înţelegea asta, 
şi nu se împotrivea. Nici nu avea de gând să prelungească discuţia. „De-acum, 
trebuie să ne încredem în judecata ei.” 

— Dar tu, Nasuada? Vei fi oare în siguranţă cât timp lipsim noi? Trebuie 
să mă gândesc şi la jurământul pe care l-am făcut. De-acum, este 
responsabilitatea mea să fac în aşa fel încât să nu trebuiască să asistăm şi la 
înmormântarea ta. 

Încleştându-şi fălcile, ea făcu un gest spre uşă, cu gândul la războinicii 
aflaţi dincolo de ea. 

— Nu te teme, sunt bine apărată, rosti ea, cu ochii plecaţi. Recunosc... 
unul dintre motivele pentru care plec în Surda este că Orrin mă cunoaşte de 
mult şi îmi va oferi mijloace de apărare. După plecarea ta şi a Aryei, nu mai pot 
zăbovi aici, atâta vreme cât Sfatul Fruntaşilor se mai bucură încă de putere. Nu 
mă vor accepta drept conducătoare până ce nu le arăt, fără urmă de îndoială, 
că eu, şi nu ei, îi stăpânesc pe vardeni. 

Dintr-odată, ea păru să-şi găsească noi surse de tărie sufletească; îşi 
îndreptă umerii şi-şi ridică fruntea, părând distantă şi reţinută. 

— Acum duceţi-vă, Eragon. Pregăteşte-ţi calul, ia provizii, iar mâine în 
zori să fiţi la poarta de miazănoapte. 


Atmosfera devenise din nou rigidă şi oficială. Eragon nu protestă, ci îi 
făcu Nasuadei o plecăciune adâncă şi plecă împreună cu Saphira. 

După cină, cei doi porniră într-o plimbare prin văzduh. Se înălţară cu mult 
deasupra oraşului, acolo unde ţurţuri zgrunţuroşi atârnau de pereţii muntelui, 
alcătuind o centură lată şi albă care-i înconjura din toate părţile. Erau încă 
multe ceasuri până la căderea nopţii, dar înăuntrul muntelui se lăsase deja 
întunericul. 

Eragon îşi dădu capul pe spate, bucurându-se de aerul rece care-i 
mângâia faţa. Îi lipsea adierea vântului - vântul care şuiera prin iarbă şi mişca 
norii, răvăşind şi împrospătând totul în jur. Vântul care aducea ploaia şi 
furtunile şi făcea copacii să se aplece până la pământ. „De fapt, mi-e dor şi de 
copaci, se gândi el. Farthen Dur este un loc uimitor, dar pustiu ca mormântul 
lui Ajihad. Nu-i nimic pe-aici... nici o plantă şi niciun animal.” 

Saphira încuviinţă. „S-ar zice că, pentru pitici, pietrele preţioase ţin locul 
florilor.” Ea rămase tăcută, în timp ce se făcea tot mai întuneric. Atunci când 
Eragon ajunsese să nu mai poată vedea nimic înjur, ea spuse: „E târziu. Hai să 
ne-ntoarcem”. 

„Bine.” 

Ea pluti spre pământ în cercuri largi şi domoale, apropiindu-se tot mai 
mult de Tronjheim, care strălucea în mijlocul craterului ca o făclie. Erau încă 
departe de oraşul-munte, când ea îşi răsuci gâtul, spunându-i: „la uite”. 

Eragon îi urmări privirea, dar nu reuşi să zărească decât câmpia cenuşie 
şi monotonă de dedesubt. „Ce e?” 

În loc să răspundă, Saphira flutură din aripi şi plană spre stânga, 
strecurându-se până la unul dintre cele patru drumuri care porneau din 
Tronjheim, înspre miazănoapte, miazăzi, apus şi răsărit. Coborând pe pământ, 
Eragon observă o umbră albă, pe unul dintre deluşoarele din apropiere. Umbra 
fâlfâia ciudat în lumina slabă a amurgului, ca o lumânare, până ce, apropiindu- 
se, deveni Angela, îmbrăcată într-o tunică de lână, de culoare deschisă. 

Vrăjitoarea ducea cu ea un coş de răchită, foarte mare şi umplut cu tot 
felul de ciuperci, cele mai multe necunoscute lui Eragon. După ce ajunse lângă 
ei, el îi făcu semn spre coş şi întrebă: 

— Aduni ciuperci râioase!? 

— Bine v-am găsit, râse Angela, lăsându-şi povara la pământ. Nu, 
„ciuperci râioase” e mult prea vag. Oricum, ar trebui să li se spună pur şi 
simplu ciuperci, nu „râioase”, adăugă ea, arătându-le pe fiecare în parte. Asta 
e smoc de pucioasă, asta - căciula şarpelui, asta - buricel, scutul piticului, 
coadă tare din cele roşii, ineluş sângeriu... cât despre asta de-aici - este hoț- 
pătat. Nu-i aşa că-s minunate? 

Vorbind aşa, le arăta ba una, ba alta dintre ciuperci, terminând cu una pe 


1 Urmează un joc de cuvinte intraductibil. Cuvântul folosit pentru „ciuperci otrăvitoare” 
este toadstool, în componenţa căruia intră toad - termenul pentru „broască râioasă”. (n.tr.) 


a cărei pălărie se vedeau dungi colorate în roz, liliachiu şi galben. 

— Dar aia? întrebă Eragon, arătând spre una cu picior albastru, peri 
portocaliu-închis şi o pălărie dublă, neagră şi strălucitoare. 

Angela o privi cu duioşie. 

— Asta-i Fricai Andlât, cum îi spun elfii. Dacă muşti din picior, te omoară 
pe loc, dar pălăria te scapă de cele mai multe otrăvuri. Din astea se fabrică 
nectarul lui Tunivor. Fricai Andlât creşte numai în peşterile din Du 
Weldenvarden şi Farthen Dur, iar aici nu s-ar putea înmulţi dacă piticii şi-ar 
duce bălegarul în altă parte. 

Eragon privi movila şi observă că exact asta şi era - o grămadă de 
bălegar. 

— Salve, Saphira, zise Angela, întinzând mâna pe lângă el şi mângâind-o 
pe bot. Saphira clipi, părând foarte fericită şi dând uşor din coadă. Chiar atunci, 
Solembum apăru din întuneric, ţinând strâns în bot un şobolan mort. Fără 
măcar să fluture din mustăţi, pisica fermecată se aşeză pe jos şi începu să-şi 
roadă prada, arătându-le celorlalţi trei că nu-i păsa de ei câtuşi de puţin. 

— Aşa, zise Angela, aranjându-şi o buclă din părul voluminos. Deci plecaţi 
spre Ellesmera? 

Eragon încuviinţă, fără să se mai obosească s-o întrebe de unde aflase; 
ea părea să ştie întotdeauna ce se petrecea. Văzându-l că tace, Angela îi 
dojeni: 

— Hei, nu mai fi aşa posomorât. Doar nu te duci la tăiere! 

— Ştiu. 

— Atunci zâmbeşte, că ar trebui să fii fericit dacă nu te taie. Eşti pleoştit 
ca şobolanul lui Solembum. P/eoştit. Ce cuvânt frumos, nu credeţi? 

Toată flecăreala asta izbuti să-i smulgă lui Eragon un zâmbet; cât despre 
Saphira, ea chicoti înăbuşit, foarte amuzată. 

— Nu-s convins că totul e aşa de minunat cum crezi dumneata, dar 
înţeleg oricum ce vrei să spui. 

— Mă bucur că înţelegi. E bine să fii deştept. Cu sprâncenele ridicate, ea 
îşi strecură o unghie sub pălăria unei ciuperci şi o întoarse cu josul în sus, 
cercetându-i sporii, apoi continuă: E nimerit că ne-am întâlnit acum, pentru că 
voi sunteţi pe punctul să plecaţi, iar eu... eu îi voi însoţi pe vardeni în Surda. V- 
am mai spus că-mi place să fiu acolo unde se întâmpla câte ceva, aşa că acolo 
mi-e locul. 

Rânjetul lui Eragon se lărgi. 

— Păi, atunci înseamnă că vom avea parte de o călătorie lipsită de 
peripeții, altfel veneai şi dumneata cu noi. 

Angela ridică din umeri, apoi spuse cu o voce gravă: 

— Aveţi grijă când ajungeţi în Du Weldenvarden. Elfii nu-şi dau 
simţămintele pe faţă, dar asta nu înseamnă că nu se mânie şi ei sau că nu-i 
încearcă aceleaşi emoţii ca pe noi, muritorii. De-asta şi sunt aşa de primejdioşi, 
pentru că le pot ascunde ani de-a rândul. 


— Ai fost şi dumneata pe-acolo? 

— Cândva, demult. 

După un scurt răstimp, Eragon întrebă: 

— Ce crezi de intenţiile Nasuadei? 

— Mmmm... soarta ei este pecetluită. Soarta tuturor este pecetluită, 
hohoti ea, îndoindu-se de şale; apoi, îndreptându-se brusc, continuă: Observati 
că n-am precizat de ce soartă e vorba, aşa că, orice s-ar întâmpla, să ştiţi că eu 
am prevăzut totul. Vai, că ştiutoare mai sunt! 

Îşi luă din nou coşul, sprijinindu-l pe o coapsă. 

— Pare-mi-se că n-o să ne mai vedem o vreme, aşa că rămâneţi cu bine, 
vă doresc mult noroc, aveţi grijă cu varza călită, nu puneţi gura pe ceara de 
urechi şi zâmbiţi, că viaţa e frumoasă! 

Făcându-le voioasă cu ochiul, ea se îndepărtă, lăsându-l pe Eragon 
clipind ameţit de uimire. 

După un răgaz cuvenit, Solembum îşi luă masa de seară în dinţi şi plecă 
şi el, cu mersul foarte solemn. 


Darul lui Hrothgar 


Mai era o jumătate de ceas până la revărsatul zorilor, când Eragon şi 
Saphira ajunseră la poarta de miazănoapte a oraşului. Aceasta era ridicată 
îndeajuns de sus pentru ca Saphira să poată trece, aşa că se grăbiră să iasă şi 
rămaseră să aştepte în zona îngrădită de dincolo de ea, într-un loc în care se 
înălţau coloane de jasp, roşii ca sângele, printre care se zăreau chipurile 
schimonosite ale fiarelor sculptate. Trecând şi de coloane, chiar la marginea 
oraşului, erau doi grifoni de aur, uriaşi, de mai multe ori cât înălţimea unui om - 
la fiecare dintre porţi era câte o pereche aidoma. Totul în jur era pustiu. 

Eragon îl ţinea pe Văpaia-Zăpezii de căpăstru. Armăsarul fusese ţesălat, 
potcovit şi înşeuat; desagii erau plini de tot felul de lucruri. El lovea nerăbdător 
cu copita în pământ; Eragon nu-l mai călărise de mai bine de o săptămână. 

Nu trecu mult şi apăru Orik, cu o boccea mare în spate şi cu alta în mână. 

— N-ai cal? îl întrebă Eragon, uşor surprins. „Doar n-o să mergem pe jos 
până în Du Weldenvarden.” 

Orik mormăi: 

— Urmează să ne oprim la Tarnag, foarte aproape de aici, spre 
miazănoapte. De acolo, coborâm cu plutele pe Az Ragni până la Hedarth, o 
aşezare mică în care făceam negoţ cu elfii. Înainte să ajungem acolo, nu avem 
nevoie de cai, aşa că picioarele o să-mi fie îndeajuns. 


Cu un zgomot puternic, el lăsă la pământ bocceaua pe care o ducea în 
braţe şi o dezveli, dând la iveală armura lui Eragon. Scutul fusese pictat la loc - 
astfel că stejarul din mijloc se vedea foarte bine şi curăţat de toate petele şi 
zgârieturile. Sub el se afla o cămaşă de zale, lungă, curățată şi unsă cu ulei, 
care scânteia puternic. Nu se vedea nicio urmă a tăieturii făcute de Durza, 
atunci când îl rănise pe Eragon la spate. Acoperământul de zale pentru cap, 
mănuşile, apărătorile de la braţe şi coapse, precum şi coiful fuseseră cu toatele 
reparate. 

— Cei mai buni meşteri făurari ai noştri s-au ocupat de astea, zise Orik, 
precum şi de armura ta, Saphira. Dar nu putem căra cu noi armura de dragon, 
aşa că le-a fost dată vardenilor, care o să aibă grijă de ea până vă întoarceţi. 

„Te rog să-i mulţumeşti din partea mea”, zise Saphira. 

Eragon făcu întocmai, apoi îşi trase pe el apărătorile pentru braţe şi 
coapse, punând celelalte piese în bagaj. La urmă, dădu să ia şi coiful, dar îl 
văzu pe Orik cu el în mână, învârtindu-l gânditor. Acesta îi spuse: 

— Aşteaptă puţin, Eragon, înainte să iei asta. Mai întâi, ai o alegere de 
făcut. 

— Şi anume? 

Ridicând coiful, Orik îi arătă partea de deasupra frunţii care, după cum 
observă Eragon, fusese modificată - în oţel fuseseră încrustate ciocanul şi 
stelele, însemnul clanului lui Hrothgar şi Orik, Ingeitum. Orik se încruntă, 
părând fericit şi tulburat în acelaşi timp, şi spuse, cu un glas foarte solemn: 

— Regele meu, Hrothgar, doreşte să-ţi ofer acest coif ca simbol al 
prieteniei pe care ţi-o poartă. Odată cu el, Hrothgar îţi propune să te adopte în 
rândul clanului Dârgrimst Ingeitum, ca membru al propriei familii. 

Eragon rămase cu ochii holbaţi la coif; nu-i venea să creadă că Hrothgar 
putea face un asemenea gest. „Oare asta înseamnă să mă supun şi eu puterii 
sale?... în ritmul ăsta, tot adunând la jurăminte de credinţă şi de supunere, în 
curând n-am să mai pot face nimic, fără să ajung să încalc vreunul!” 

„Nu eşti obligat să primeşti”, îi spuse Saphira., 

Adică să risc să-l insult pe Hrothgar? lar suntem prinşi în capcană.” 

„Totuşi, ar putea fi vorba doar de un cadou, o altă dovadă de bună- 
credinţă, de otho - nu de o capcană. Aş zice că regele încearcă să ne 
mulţumească pentru făgăduinţa de a reconstitui Isidar Mithrim.” 

Eragon nu se gândise la asta, fiind prea preocupat cu încercarea de a-şi 
da seama cum putea regele piticilor să dobândească putere asupra lor. 
„Adevărat. Dar cred că e şi o încercare de a recâştiga avantajul pierdut atunci 
când i-am jurat credinţă Nasuadei. Era cu neputinţă ca piticilor să le fi căzut 
bine acea întâmplare.” îl privi din nou pe Orik, care aştepta nerăbdător, şi-l 
întrebă: 

— S-a întâmplat adesea aşa ceva? 

— Cu un om? Niciodată. Hrothgar s-a confruntat o zi şi o noapte cu 
familiile Ingeitum, până să-i convingă să te primească. Dacă accepţi să porţi 


însemnul nostru, vei avea drepturi depline, ca toţi membrii clanului. Vei putea 
lua parte la sfaturile noastre şi îţi vei putea spune părerea despre orice subiect. 
Şi, adăugă piticul, întunecându-se la faţă, dacă vei dori, vei putea fi 
înmormântat printre morţii noştri. 

De-abia acum îşi dădu Eragon seama de importanţa gestului lui Hrothgar. 
Era cea mai mare cinste pe care i-o puteau oferi piticii. Dintr-o mişcare iute, el 
luă coiful de la Orik şi şi-l puse pe cap. 

— Mă simt onorat să mă alătur clanului Dârgrimst Ingeitum. Orik 
încuviinţă bucuros şi spuse: 

— Atunci ia această Knurlnien, Inima-de-Piatră, şi ţine-o în palmele făcute 
căuş - da, aşa. Fii tare, acum, şi crestează-ţi o venă, ca să scurgi câteva 
picături de sânge pe piatră. Nu-i nevoie să fie multe... lar la sfârşit, zi după 
mine: Os îl dom qirânû carn dur thargen, zeitmen, oen grimst vorformv edaris 
rak Skilfz. Narho is belgond... 

Jurământul le luă mult timp, mai ales că Orik se oprea la fiecare două 
propoziţii să-i traducă. Odată terminat, Eragon făcu iute o vrajă şi-şi vindecă 
încheietura. 

— Orice-ar spune clanurile despre asta, observă Orik, te-ai purtat cu 
cinste şi cu respect. Trebuie să ţină şi ei seama de asta. Apoi rânji. Şi-acuma 
suntem din acelaşi clan... Suntem fraţi vitregi! În împrejurări mai fireşti, 
Hrothgar ţi-ar fi oferit el însuşi coiful, şi ar fi avut loc o sărbătoare îndelungată 
care să însoţească primirea ta în clan, dar n-avem vreme acum pentru aşa 
ceva. Să nu crezi însă că ai fost tratat cu dispreţ. Când tu şi Saphira vă 
întoarceţi în Farthen Dur, adopţia ta va fi sărbătorită cu tot dichisul. O să vă 
ospătaţi, o să dansaţi, şi o să trebuiască să semnaţi multe documente, ca să 
devină totul oficial. 

— De-abia aştept, răspunse Eragon, care încă se chinuia să-şi 
limpezească în minte toate urmările posibile ale adopţiei sale. 

Aşezându-se cu spatele lipit de o coloană, Orik îşi dădu bagajul jos de pe 
spate şi-şi scoase securea, pe care apoi începu s-o răsucească în mâini. După 
un timp, se aplecă înainte, privind mânios înspre Tronjheim. 

— Barzul knurlari Ce-o fi cu ei? Arya spunea că vine imediat. Când e 
vorba de timp, elfii nu ştiu decât două lucruri: „cu întârziere” şi „cu mare 
întârziere”. 

— Ai avut mult de-a face cu ei? întrebă Eragon, aşezându-se lângă el. Şi 
Saphira îi privea cu mare interes. 

Piticul scoase un hohot scurt de râs. 

— Eta. Numai cu Arya şi nu grozav de mult, pentru că era mereu pe 
drumuri. În şaptezeci de ani, un singur lucru am aflat despre ea: elfii nu pot fi 
zoriţi. Dacă încerci, e ca şi cum ai lovi cu ciocanul într-o pilă - poţi s-o frângi, 
dar nu s-o îndoi. 

— Nu-i la fel şi cu piticii? 

— Ei, da, dar până şi piatra se mai şlefuieşte, dacă ai răbdare cu ea, 


răspunse Orik, oftând şi clătinând din cap. Dintre toate neamurile, elfii se 
schimbă cel mai puţin, şi ăsta-i unul dintre motivele pentru care nu plec în 
călătoria asta cu dragă inimă. 

— Dar o să o cunoaştem pe regina Islanzadi, o să vedem Ellesméra şi 
cine ştie ce alte lucruri. De când n-a mai fost un pitic invitat în Du 
Weldenvarden? 

Orik se încruntă la el. 

— Peisajele nu înseamnă nimic. Mai sunt atâtea de făcut, şi în Tronjheim, 
şi în celelalte oraşe ale noastre, dar eu sunt nevoit să străbat toată Alaga&sia, 
numai ca să fac schimb de politeţuri şi apoi să stau degeaba şi să mă-ngraş cât 
timp tu eşti la învăţătură. Ar putea ţine ani de zile! 

„Ani de zile!... Oricum, dacă de asta am nevoie pentru a mă putea lupta 
cu Umbrele şi cu cei doi Ra'zac, am să mă supun.” 

„Mă îndoiesc că Nasuada ne va îngădui să stăm mai mult de câteva luni 
în Ellesmera, zise Saphira, atingându-i gândurile. După ce ne-a spus, cred că va 
avea în curând nevoie de noi.” 

— În sfârşit! strigă Orik, ridicându-se dejos. 

Din depărtare se apropiau Nasuada - ai cărei conduri se iţeau de sub 
poalele rochiei ca şoarecii care scot nasul dintr-o bortă -, Jormundur şi Arya, 
care avea cu ea un bagaj ca al lui Orik şi purta acelaşi costum negru, din piele, 
în care Eragon o văzuse prima dată; la şold îşi încinsese sabia. 

În acea clipă, Eragon îşi dădu seama că se putea ca Aryei şi Nasuadei să 
nu le fie pe plac faptul că el intrase în Ingeitum. Străpuns de remuşcări şi de 
nelinişte, înţelese că era de datoria sa să se gândească mai întâi la Nasuada. 
„Şi la Arya!” Se făcu mic, amintindu-şi cum se mâniase aceasta din urmă după 
prima lui întâlnire cu Sfatul Fruntaşilor. 

Aşa că, atunci când Nasuada se opri în faţa lui, el îi ocoli, ruşinat, 
privirea. Dar ea, cu glasul blând şi reţinut, spuse doar: 

— Ai primit. 

Cu ochii în pământ, el încuviinţă. 

— Nu eram sigură dacă ai s-o faci sau nu. De-acum, eşti din nou legat de 
toate cele trei neamuri. Piticii sunt îndreptăţiţi să-ţi ceară sprijinul, ca membru 
al clanului Dârgrimst Ingeitum, elfii te vor creşte şi te vor educa - iar influenţa 
lor s-ar putea dovedi cea mai puternică, de vreme ce tu şi Saphira v-aţi unit 
prin magia lor - dar mi-ai jurat credinţă şi mie... Poate că aşa e cel mai bine - 
loialitatea ta este împărţită în mod egal între noi. 

Văzându-i mirarea, ea zâmbi slab, apoi îi puse în mână o pungă mică, 
plină cu bani, şi se îndepărtă. Jörmundur îi întinse mâna şi Eragon i-o strânse, 
simțindu-se uşor ameţit. 

— Drum bun, Eragon. Ai grijă de tine. 

— Haideţi, zise Arya, strecurându-se pe lângă ei şi apucând-o spre 
Farthen Dur. E vremea să plecăm. Aiedail a apus şi avem mult de mers. 

— Aşa-i, încuviinţă Orik, scoțând o lampă cu făclie roşie dintr-un buzunar 


al bagajului. 

Nasuada le aruncă o ultimă privire. 

— Foarte bine. Eragon şi Saphira, plecaţi cu binecuvântarea vardenilor, şi 
a mea. Fie să aveţi parte de o călătorie ferită de primejdii. Amintiţi-vă că toate 
nădejdile şi aşteptările noastre sunt cu voi şi ridicaţi-vă la înălţimea lor. 

— Ne vom strădui, făgădui Eragon. 

Apucându-şi calul strâns de căpăstru, el o porni pe urmele Aryei, care 
străbătuse deja o bună bucată de drum. După el venea Orik, iar la urmă 
Saphira. Eragon observă cum, oprindu-se lângă Nasuada, Saphira o linse uşor 
pe obraz, în semn de rămas-bun. Apoi zori pasul şi ajunse lângă el. 

Pe măsură ce-şi continuau calea spre miazănoapte, poarta din urma lor 
se făcea din ce în ce mai mică, până ajunse doar o scânteie de lumină, în faţa 
căreia rămăseseră două siluete, Nasuada şi Jormundur, care-i urmăreau 
îndepărtându-se. 

Ajunşi în cele din urmă la peretele muntelui, găsiră acolo o pereche de 
uşi uriaşe - cam de treizeci de picioare -, care stăteau deschise, de parcă-i 
aşteptau. În faţă erau trei pitici care stăteau de strajă şi care, la vederea lor, 
făcură o plecăciune şi se traseră la o parte. Dincolo de uşi era un tunel pe 
potriva lor, a cărui bucată de început era presărată cu coloane şi lămpi. De la 
un punct însă, era gol şi tăcut ca un mormânt. 

Arăta la fel ca intrarea de apus din Farthen Dur, dar Eragon îşi dădu 
seama că nu era aşa. Acest tunel nu străpungea peretele gros al muntelui 
pentru a ieşi la lumină, ci trecea pe dedesubt, culme după culme, şi se întindea 
până la oraşul Tarnag al piticilor. 

— Pe-aici e drumul nostru, zise Orik, ridicând lampa. 

El şi Arya trecură pragul, dar Eragon rămase pe loc, simțindu-se dintr- 
odată nesigur. Nu-i era frică de întuneric, dar nici nu-i convenea să se cufunde 
în bezna veşnică, până ajungea la Tarnag. Odată intrat în tunelul pustiu, urma 
să plonjeze din nou în necunoscut, părăsind puţinele lucruri cu care se 
obişnuise, câtă vreme trăise printre vardeni, în schimbul unei sorţi nesigure. 

„Ce-i?” întrebă Saphira. 

„Nimic.” 

Trase aer în piept şi o porni înainte cu paşi mari, lăsându-se înghiţit în 
străfundurile muntelui. 


Ciocan şi cleşte 


Trecuseră trei zile de la sosirea duşmanilor. În tabăra sa din munţi, Roran 


se tot plimba de colo-colo, fără să se mai poată stăpâni. Nu mai auzise nicio 
veste de la sosirea lui Albriech, şi nu avea cum să obţină informaţii, privind 
satul de la depărtare. Se uită cu ură spre corturile în care dormeau soldaţii, 
apoi reîncepu să dea târcoale focului. 

La amiază mâncă un pic de carne uscată. Ştergându-se la gură cu dosul 
mâinii, se întrebă: „Cât or avea cei doi de gând să aştepte?” Dacă totul se 
reducea la o întrecere a răbdărilor, era hotărât să câştige. 

Ca să-şi mai treacă timpul, făcea exerciţii de tras cu arcul, pe un buştean 
putrezit; se opri însă atunci când una din săgeți se sfărâma, lovindu-se de o 
piatră ascunsă în miezul buşteanului. După aceea nu-i mai rămase nimic de 
făcut, decât să-şi reia plimbarea - înainte şi înapoi, înainte şi înapoi, de-a lungul 
potecii care ducea de la un bolovan spre locul pe care şi-l alesese pentru 
dormit. 

În cursul unuia dintre aceste drumuri, auzi zgomot de paşi răsunând din 
pădurea de dedesubt. Apucându-şi arcul, se ascunse şi aşteptă, simțindu-se 
cuprins de uşurare când în faţa ochilor îi apăru chipul lui Baldor. Roran îi făcu 
semn să se apropie şi, după ce se aşezară, îl întrebă: 

— De ce n-a mai trecut nimeni pe-aici? 

— N-am avut cum, răspunse Baldor, ştergându-şi sudoarea de pe frunte. 
Soldaţii ne-au vegheat fără încetare. Am profitat de primul prilej pe care l-am 
avut şi am zbughit-o, dar nu pot sta mult. Întorcându-şi privirile spre culmea 
care se înălța deasupra lor, se cutremură şi continuă: Eşti mai curajos ca mine, 
de poţi sta aici atâta vreme. Ai avut vreun necaz? Lupi, urşi, pisici sălbatice? 

— Nu, nu, totul e bine. Ce-aţi mai aflat de la soldaţi? 

— Unul dintre ei a trecut azi-noapte pe la cârciuma lui Morn şi s-a fălit că 
escadronul lor a fost ales special pentru această însărcinare. 

Roran se încruntă. 

— N-au fost prea liniştii. În fiecare noapte, cel puţin doi sau trei se fac 
pulbere. Chiar din prima zi i-au distrus lui Morn sala cea mare de la han. 

— Şi-au plătit stricăciunile? 

— Fireşte că nu. 

Privind spre sat, Roran se foi în loc. 

— Tot nu-mi vine să cred că Imperiul se dă atâta peste cap ca să mă 
prindă tocmai pe mine. Ce le pot eu da? Oare chiar li se pare că le sunt cumva 
de folos? 

Baldor îi urmări privirea. 

—  Azi-dimineaţă, cei doi Ra'zac au tras-o de limbă pe Katrina. Nu ştiu 
cine le-a pomenit că voi doi sunteţi apropiaţi, şi pesemne că erau curioşi să afle 
dacă ştie unde-ai dispărut. 

Roran îşi întoarse iar privirile spre chipul onest al lui Baldor. 

— l-au făcut vreun rău? 

— Nu, nu se sperie ea de unii ca ăştia doi, îl linişti celălalt, apoi continuă 
cu mare grijă, de parcă l-ar fi pus la încercare. Poate c-ar trebui să te gândeşti 


să te predai. 

— Mai degrabă mă spânzur şi-i iau şi pe ei cu mine! Roran se ridică şi o 
apucă pe calea obişnuită, păşind iritat. 

— Cum poţi să spui aşa ceva, când ştii cum l-au torturat pe taică-meu? 

Prinzându-l de braţ, Baldor îi spuse: 

— Şi dacă rămâi ascuns, iar soldaţii nu se dau bătuţi şi rămân şi ei aici, 
ce se-ntâmplă? O să ajungă la concluzia că am minţit şi te-am ajutat să scapi. 
Imperiul nu-i iartă pe trădători. 

Roran se smuci şi se întoarse, bătând din picior, apoi, brusc, se aşeză pe 
jos. „Dacă nu mă arăt, cei doi Ra'zac o să dea vina pe oamenii pe care-i au la 
îndemână. lar dacă încerc să-i fac să plece din sat...” Numai că el nu se 
descurca aşa de bine prin pădure încât să poată scăpa de treizeci de oameni, la 
care se adăugau şi cei doi. „Eragon ar izbuti, eu nu.” Totuşi, dacă situaţia nu se 
schimba în vreun fel, s-ar fi putut să nu-i mai rămână altă cale. Se uită la 
Baldor şi-i spuse: 

— Nu vreau să păţească cineva ceva din cauza mea. Deocamdată mai 
aştept, dar dacă ăia doi îşi pierd răbdarea şi încep să amenințe... văd eu ce-mi 
rămâne de făcut. 

— Oricum ar fi, e tare rău, răspunse Baldor. 

— Dar am de gând să scap cu viaţă. 

Nu mult după aceea, Baldor plecă, lăsându-l pe Roran singur cu gândurile 
şi cu drumurile sale nesfârşite. Păşea fără încetare, apăsat de povara 
nehotărârii, săpând un şanţ pe potecă. La căderea amurgului răcoros, îşi 
scoase încălţările - de teamă să nu le tocească - şi continuă să se plimbe 
desculţ. 

Era aproape lună plină. Chiar atunci când ea se înălţă pe cer şi topi 
umbrele nopţii, transformându-le în raze sidefii, Roran observă că în Carvahall 
se întâmpla ceva. Prin satul cufundat în beznă se plimbau în sus şi în jos zeci 
de lămpi cu flăcări tremurânde, care apăreau şi dispăreau de după case. 
Punctele galbene se adunară în mijlocul satului, ca un nor de licurici, apoi se 
revărsară în dezordine spre margine, întâlnindu-se acolo cu un şir de făclii 
puternice care înaintau din tabăra soldaţilor. 

Vreme de două ceasuri, Roran privi cum cele două tabere se înfruntară 
faţă în faţă - luminiţele lămpilor adunându-se neajutorate pe lângă una sau alta 
dintre zdravenele făclii. În cele din urmă, cetele sclipitoare se destrămară şi se 
strecurară înapoi, spre corturile sau casele lor. 

Văzând că nu se mai întâmpla nimic important, Roran îşi desfăcu 
aşternutul şi se strecură sub pături. 

În ziua următoare, peste tot în Carvahall era o forfotă neobişnuită. 
Diverse siluete se plimbau de la o casă la alta, ba chiar, observă Roran cu 
uimire, o porneau călare prin valea Palancar, către ferme. La amiază, văzu doi 
bărbaţi pătrunzând în tabăra soldaţilor şi dispărând în cortul celor doi Ra'zac, 
unde rămaseră aproape un ceas. 


Era atât de captivat de tot ce se-ntâmpla, încât aproape că nu se mişcă 
din loc ziua întreagă. Tocmai îşi lua masa de seară când, aşa cum nădăjduia, se 
întoarse Baldor. 

— Ţi-e foame? întrebă Roran, făcându-i semn să se aşeze. Baldor clătină 
din cap şi se lăsă pe jos, pălind stors de puteri; 

Cearcănele întunecate de sub ochi îi făceau pielea să capete un aspect 
subţire, de parcă era plină de vânătăi. 

— A murit Quimby. 

Roran scăpă strachina, care se lovi cu zgomot de pământ; blestemă, 
ştergându-şi urmele de mâncare rece de pe picior, apoi întrebă: 

— Cum aşa? 

— Aseară, doi soldaţi au început să se lege de Tara... Tara era soţia lui 
Morn. 

— N-au necăjit-o prea tare, numai că au început să se certe pe cine să 
servească ea mai întâi. Era şi Quimby acolo - se uita la un butoi despre care 
Morn îi spusese că se stricase - şi a încercat să-i despartă. 

Roran încuviinţă. Aşa fusese Quimby dintotdeauna; mereu se băga în 
vorbă, ca nu cumva cei din jur să se poarte necuviincios. 

— Numai că un soldat a aruncat în el cu o stacană şi l-a lovit la tâmplă. L- 
a ucis pe loc. 

Roran rămăsese cu mâinile în şolduri şi cu ochii în pământ, tot chinuindu- 
se să-şi tragă răsuflarea. Se simţea de parcă Baldor i-ar fi tras un pumn în 
stomac. „Nu pare cu putinţă... Quimby, mort?” Bărbatul, fermier şi berar de 
ocazie, făcea parte din peisaj la fel ca munţii care înconjurau satul, o prezenţă 
netăgăduită care se integra adânc în țesătura din care se alcătuia acesta. 

— Ce pedeapsă vor primi soldaţii? 

Baldor ridică un braţ. 

— De îndată ce-a murit Quimby, cei doi Ra'zac i-au furat trupul din 
cârciumă şi l-au dus în corturile lor. Am încercat să-l luăm înapoi azi-noapte, 
dar n-au vrut să stea de vorbă cu noi. 

— Am văzut. 

Frecându-se pe faţă, Baldor mormăi: 

— Tata şi Loring s-au întâlnit astăzi cu cei doi şi i-au convins să ne dea 
trupul înapoi. Totuşi, soldaţii nu vor păţi nimic, adăugă el, apoi făcu o scurtă 
pauză. Tocmai plecam, când trupul a fost adus înapoi. Ştii ce mai rămăsese din 
el? Nişte oase. 

— Oase?! 

— Da. Toate erau curățate de cea mai mică urmă de carne - şi se mai 
vedeau şi urmele de muşcături; ba unora li se supsese şi măduva. 

Scârba puse stăpânire pe Roran, împreună cu o groază profundă, la auzul 
sorții lui Quimby. Era bine ştiut că sufletul unui om nu se putea odihni cu 
adevărat până ce trupul lui nu primea o înmormântare cuvenită. Revoltat de o 
asemenea profanare, el întrebă: 


— Şi ce... sau cine l-a devorat? 

— Soldaţii erau la fel de îngroziţi ca noi. Pesemne că au fost cei doi 
Ra'zac. 

— De ce? Cu ce scop? 

— Eu, unul, răspunse Baldor, nu cred că ăştia sunt oameni cu adevărat. 
Tu nu i-ai văzut niciodată de-aproape, dar află că respiraţia lor miroase foarte 
urât, şi umblă mereu cu chipurile acoperite cu pânză neagră. Sunt cocoşaţi şi 
strâmbi şi îşi vorbesc între ei cu nişte zgomote ca un cloncănit. Până şi 
oamenilor din escadron pare să le fie frică de ei. 

— Dacă oameni nu-s, atunci ce soi de făpturi să fie? întrebă Roran. Nu-s 
nici urgali. 

— Cine ştie? 

Scârba lui Roran se amestecă dintr-odată cu teamă - teama de făpturile 
nefireşti, pe care o văzu reflectată şi pe chipul lui Baldor, când îşi strânseră 
mâinile. În ciuda tuturor poveştilor despre cruzimile lui Galbatorix, tot nu se 
puteau obişnui cu ideea că ticăloşia lui se cuibărise de-acum printre casele lor. 
Dându-şi seama că se confrunta cu nişte puteri despre care nu mai auzise până 
atunci decât din poveşti şi balade, Roran se simţi cuprins de gândul că nu mai 
avea de ales. 

— Trebuie făcut ceva, murmură el cu voce joasă. 


În timpul nopţii, văzduhul se încălzi, iar a doua zi la amiază valea 
Palancar fierbea şi năduşea din pricina neaşteptatei arşiţe de primăvară. Satul 
părea liniştit, sub cerul înalt, albastru şi gol, dar Roran putea simţi, chiar şi de 
la depărtare, duşmănia mocnită care-i cuprindea pe locuitori, din ce în ce mai 
tare şi mai dureroasă. Liniştea din jur era ca un cearşaf bine întins, în spatele 
căruia vuia furtuna. 

În ciuda încordării care creştea, ziua se dovedi îngrozitor de plicticoasă. 
Roran îşi petrecu cea mai mare parte a vremii ţesălând iapa lui Horst. În cele 
din urmă se culcă, privind dincolo de pinii care se înălţau spre cer, către lumina 
tulbure a stelelor care împodobeau cerul pe timpul nopţii. Păreau atât de 
aproape încât i se părea că se loveşte de ele, prăbuşindu-se în gura unui hău. 


Când se trezi, luna tocmai apunea; îşi simţea gâtul uscat din cauza 
fumului. Tuşi şi se răsuci pe o parte, ridicându-se şi clipind des; ochii îi lăcrimau 
şi-l înţepau. Din pricina trâmbelor groase de fum, aproape că nu mai putea 
respira. 

Îşi adună aşternutul şi puse şaua pe iapa înspăimântată, îndemnând-o cu 
călcâiele să urce mai sus pe munte, cu nădejdea de a găsi un loc cu aer mai 
curat. Îşi dădu curând seama că fumul urca laolaltă cu el, aşa că se întoarse şi 
o apucă de-a curmezişul prin pădure. 

După un timp în care bâjbâi prin beznă, reuşi să ajungă într-un loc mai 
liber şi ieşi din pădure, dând de un prag de piatră aflat în bătaia vântului uşor. 


Respirând adânc, pentru a-şi curăța pieptul, Roran cernu valea din priviri, 
căutând locul în care izbucnise incendiul. Îl găsi într-o clipă. 

Marele hambar din Carvahall ardea cu o lumină palidă, înconjurat de un 
vârtej de flăcări care-i preschimbau preţioasa încărcătură într-un şuvoi de 
picături ca de ambră. Privind cum proviziile satului se duceau pe apa sâmbetei, 
Roran începu să tremure. Voia să strige şi să o ia la fugă prin pădure, ca să dea 
o mână de ajutor la stingerea focului, dar nu se putea hotărî să se pună singur 
în primejdie. 

O scânteie aprinsă pluti până la acoperişul lui Delwin. În câteva clipe, 
întregul acoperiş de stuf izbucni într-o mare de flăcări. 

Roran blestemă şi începu să-şi smulgă părul din cap, cu chipul şiroind de 
lacrimi. Tocmai din pricina caselor care se puteau aprinde foarte uşor, oamenii 
din Carvahall puteau plăti cu viaţa dacă nu erau atenţi la mânuirea focului. 
„Oare a fost un accident? Sau poate soldaţii? Poate că asta e pedeapsa celor 
doi Ra'zac, pentru că oamenii din sat m-au apărat... Poate că totul e din vina 
mea.” 

Casa lui Fisk se aprinse la rândul ei. Împietrit în loc, Roran nu putu decât 
să-şi ascundă chipul, duşmănindu-se pentru propria laşitate. 


x k x 


Până în zori, toate focurile fuseseră înăbuşite sau se stinseseră de la sine. 
Numai norocul şi lipsa vântului salvase restul satului de la distrugere. 

Roran aşteptase să se asigure de deznodământ, apoi se întorsese la 
vechea sa tabără şi se aruncase pe jos, încercând să doarmă. Din zori până la 
asfinţit, el zăcu fără simţire; singura sa legătură cu realitatea erau coşmarurile 
care-l chinuiau. 

Revenindu-şi în simţiri, se puse să aştepte întâlnirea de care, de data 
aceasta, era convins că urma să vină. Într-adevăr, apăru cineva - Albriech, de 
astă dată. Sosi odată cu amurgul, cu o înfăţişare posomorâtă şi istovită. 

— Vino cu mine, îi spuse el. 

Roran se încorda. 

— De ce? 

„Oare s-au hotărât să mă dea pe mâna soldaţilor?” Dacă, într-adevăr, 
focul fusese pus din pricina lui, era de înţeles că sătenii doreau să-l vadă 
plecat. Până şi el înţelegea că nu mai avea ce face. Nu se putea aştepta ca toţi 
locuitorii din Carvahall să primească să se sacrifice pentru el. Chiar şi aşa, asta 
nu însemna că va îngădui să fie pur şi simplu lăsat pradă celor doi Ra'zac. 
Ştiind ce-i făcuseră lui Quimby, Roran se hotărâse să lupte până la moarte, mai 
degrabă decât să devină prizonierul lor. 

— Pentru că, zise Albriech, scrâşnind din dinţi, soldaţii sunt cei care-au 
pus focul. Morn nu i-a mai primit în han, dar tot s-au îmbătat criţă, cu berea pe 
care-o aduseseră cu ei. Ducându-se la culcare, unul şi-a scăpat torţa în 


hambar. 

— A păţit cineva ceva? întrebă Roran. 

— Numai câteva arsuri. Gertrude s-a ocupat de ele. Am încercat să 
negociem cu cei doi Ra'zac, dar nici nu le-a păsat când le-am cerut ca Imperiul 
să ne răscumpere pierderile, iar cu vinovaţii să se facă dreptate. N-au primit 
nici măcar să le ceară soldaţilor să rămână în corturi. 

— Atunci de ce m-aş întoarce? 

Albriech chicoti sumbru. 

— Să-ţi iei ciocan şi cleşte. Avem nevoie de ajutorul tău ca să-i... scoatem 
pe cei doi din sat. 

— Sunteţi dispuşi să faceţi asta pentru mine? 

— Nu numai pentru tine înfruntăm primejdia. De-acum, asta ne priveşte 
pe toţi. Vino măcar să vorbeşti cu tata şi cu ceilalţi, ca să afli ce gândesc... Aş 
zice că ar trebui să fii mulţumit să mai cobori şi tu din munţii ăştia blestemaţi. 

Roran căzu pe gânduri şi cugetă îndelung la propunerea lui Albriech, 
până să se hotărască să plece cu el. „Ori primesc, ori o iau la fugă... iar de fugit 
pot să fug şi mai târziu.” Îşi luă calul, legă desagii la şa, apoi se luă după 
Albriech, coborând în vale. 

Pe măsură ce se apropiau de Carvahall îşi încetiniră mersul, ascunzându- 
se pe după copaci şi tufişuri. Strecurându-se în spatele unui butoi în care se 
aduna apa de ploaie, Albriech verifică dacă era cineva pe uliţă, apoi îi făcu 
semn şi lui Roran. Împreună înaintară pe nesimţite de la un colţ întunecos la 
altul, veghind mereu să nu apară slujitorii Imperiului. Ajunşi la fierărie, Albriech 
deschise una dintre uşile duble, crăpând-o îndeajuns pentru ca Roran şi calul să 
se poată strecura înăuntru. 

încăperea era luminată de flacăra unei singure lumânări, care îşi arunca 
strălucirea tremurată peste chipurile care se adunaseră roată în întunericul 
dimprejur. Era acolo Horst - cu barba sa deasă care umbrea flacăra luminării -, 
iar alături Delwin, Gedric şi Loring, toţi cu chipuri posomorâte şi grave. Pe lângă 
ei erau şi bărbaţi mai tineri: Baldor, cei trei fii ai lui Loring, Parr, precum şi 
Nolfavrell, băiatul lui Quimby, care avea doar treisprezece ani. 

Când Roran intră, cu toţii se întoarseră spre el. Horst îi spuse: 

— Ai reuşit s-ajungi, văd. Ai avut vreun necaz cât ai stat în Şiră? 

— Nu, am avut noroc. 

— Atunci putem începe. 

— Ce să începem, adică? întrebă Roran, priponindu-şi iapa de o nicovală. 

Cel care-i răspunse fu Loring, cizmarul; chipul său livid era ca un ghem 
de riduri şi noduri răspândite pe ici şi colo. 

— Am încercat să vorbim omeneşte cu aceşti doi Ra'zac... care-au năvălit 
peste noi. Se opri, întregul său trup fiind scuturat de un fior neplăcut, care-i 
răsuna metalic în piept, apoi continuă: N-au vrut s-asculte. Ne-au pus pe toţi în 
primejdie şi n-au dat niciun semn de căinţă sau de regret. 

Dregându-şi vocea, el conchise cu multă seriozitate: 


— Trebuie... să... dispară. Asemenea făpturi... 

— Nu, îl întrerupse Roran. Nu-s făpturi. Sunt bestii... 

Toate chipurile se încruntară şi se înclinară, încuviinţând. Delwin luă 
cuvântul: 

— Ceea ce contează este că vieţile tuturor sunt în primejdie. Dacă focul 
s-ar fi răspândit mai mult, ar fi murit mulţi oameni, iar cei scăpaţi cu viaţă ar fi 
pierdut totul. Aşa că ne-am hotărât să-i alungăm pe duşmani din Carvahall. Eşti 
şi tu cu noi? 

Roran şovăi. 

— Dar dacă se întorc sau cheamă întăriri? Nu putem înfrânge întregul 
Imperiu. 

— Nu, spuse Horst, cu multă seriozitate şi cu solemnitate, dar nici nu 
putem rămâne aşa, pur şi simplu, în timp ce soldaţii ne omoară şi ne distrug 
agoniseala. Vine o vreme când omul nu mai poate îndura, şi trebuie să 
lovească la rândul său. 

Loring râse, dându-şi capul pe spate, astfel că flacăra lumânării îi făcu 
rămăşiţele dinţilor să lucească. 

— Întâi ne pregătim, şopti el cu însufleţire, apoi lovim. O să-i facem să le 
pară rău că le-au căzut ochii scârboşi pe Carvahall. Ha, ha! 


Riposta 


După ce Roran se declară de acord cu planurile lor, Horst începu să 
împartă lopeţi, furci, îmblăcie - tot ce putea fi folosit pentru a-i alunga pe 
soldaţi şi pe cei doi Ra'zac. 

Roran cântări în mână un târnăcop, apoi îl lăsă deoparte. Cu toate că 
poveştile lui Brom nu-i plăcuseră niciodată prea mult, exista una, Cântecul lui 
Gerand, care-l răscolea de fiecare dată când o auzea. Era vorba de Gerand, cel 
mai mare războinic al vremii sale, care renunţase la luptă de dragul soţiei, 
plecând să cultive pământul la o fermă. Totuşi, nu-şi putea găsi liniştea, căci un 
nobil invidios iscase o duşmănie pe viaţă şi pe moarte împotriva neamului său, 
silindu-l să verse iar sânge. Dar nu mai lupta cu sabia, ci cu un simplu ciocan. 

Apropiindu-se de zid, Roran luă un ciocan de mărime mijlocie, cu mânerul 
lung şi cu o lamă rotundă pe o parte. Îl trecu dintr-o mână în cealaltă, apoi 
merse la Horst şi-l întrebă: 

— Pot să iau ăsta? 

Horst se uită întâi la unealtă, apoi la Roran şi răspunse: 

— Foloseşte-l cu înţelepciune. Apoi se adresă celorlalţi: Ascultaţi-mă. 


Vrem să-i speriem, nu să-i omorâm. Frângeţi-le câteva oase, dacă vreţi, dar nu 
întreceţi măsura. Orice-aţi face, nu rămâneţi pe loc, ca să vă luptaţi cu ei. 
Oricât de curajoşi şi de puşi pe fapte mari v-aţi simţi, nu uitaţi că ei sunt 
războinici încercaţi. 

După ce toată lumea se înarmă, părăsiră fierăria şi o luară pe căi ocolite, 
prin Carvahall, spre marginea taberei duşmanilor. Soldaţii se duseseră deja la 
culcare, în afară de patru străji care se plimbau printre corturile cenușii. Caii 
celor doi Ra'zac erau priponiţi alături de o vatră mică. 

Horst le dădu ordine cu glas scăzut, trimiţându-i pe Albriech şi pe Delwin 
să ia prin surprindere două dintre străji, iar pe Pair şi pe Roran la celelalte 
două. 

Pornind pe urmele soldatului care nu bănuia nimic, Roran îşi ţinu 
răsuflarea. Inima începu să-i bată mai tare, pe măsură ce trupul i se umplea de 
energie. Se ascunse după colţul unei case, tremurând, şi aşteptă semnalul lui 
Horst. 

„Răbdare, răbdare.” 

Scoţând un strigăt puternic, Horst ieşi din ascunzătoare, conducând 
atacul asupra corturilor. Roran se năpusti şi el şi, rotindu-şi ciocanul, lovi 
soldatul de strajă în umăr, cu un zgomot înăbuşit. 

Omul ţipă de durere şi scăpă halebarda din mână. Se împletici, iar Roran 
îl lovi în coaste şi în spate; când dădu să ridice iar ciocanul, omul se trase 
înapoi şi ţipă după ajutor. 

Roran o luă la fugă după el, strigând ceva de neînțeles. Lovi pânza de 
lână a unui cort, strivind ce era înăuntru, apoi sfărâmă vârful unui coif pe care-l 
văzu ieşind din alt cort. Metalul răsună ca un clopot. Roran aproape că nu-l 
observă pe Loring care trecu iute pe lângă el - bătrânul hohotea în noapte, 
împungând soldaţii cu o furcă. Peste tot era o mare de trupuri încleştate. 

Răsucindu-se în spate, Roran văzu un soldat care încerca să-şi încordeze 
arcul. Se năpusti spre el şi-i lovi coada arcului cu ciocanul de oţel, sfărâmând 
lemnul în două. Soldatul o luă la fugă. 

Cei doi Ra'zac ieşiră din cortul lor, scoțând ţipete ascuţite şi 
înfricoşătoare, cu săbiile în mână. Înainte ca ei să poată ataca, Baldor dezlegă 
caii şi-i trimise în galop înspre cele două siluete, ca două sperietori. Cei doi se 
despărţiră, apoi se adunară la loc, dar soldaţii care renunţaseră la luptă şi o 
luaseră la fugă îi luară pe sus şi-i duseră cu ei. 

Apoi totul se termină. În liniştea care se lăsase, Roran strângea în mâini 
coada ciocanului şi gâfâia. După un timp, îşi croi drum printre corturile şi 
păturile căzute la pământ şi se duse la Horst. Fierarul rânjea în barbă. 

— De ani de zile n-am mai avut parte de aşa o hărţuială izbutită. 

În spatele lor, satul se trezea la viaţă. Cu toţii încercau să descopere de 
unde venise zgomotul. Roran văzu lămpile care se aprindeau în spatele 
ferestrelor cu obloanele trase; auzi în spatele lui pe cineva suspinând uşor, şi 
se întoarse să vadă. 


Băiatul, Nolfavrell, stătea în genunchi lângă trupul unui soldat, lovindu-l 
ritmic în piept cu un pumnal, cu obrajii scăldaţi în lacrimi. Gedric şi Albriech se 
apropiară în grabă şi-l traseră mai departe de cadavru. 

— N-ar fi trebuit lăsat să vină cu noi, zise Roran. 

— Era dreptul lui, zise Horst, ridicând din umeri. 

„Cu toate astea, acum că unul dintre oamenii celor doi e mort, o să ne 
vină şi mai greu să scăpăm de bestiile profanatoare.” 

— Ar trebui să blocăm drumul şi să ridicăm întăriri printre case, ca să nu 
ne ia pe nepregătite. 

Uitându-se la ceilalţi să vadă dacă n-aveau vreo rană, Roran observă că 
pe braţul lui Delwin se întindea o tăietură lungă, pe care fermierul o legă cu o 
fâşie ruptă din cămaşa murdară pe care-o purta. 

Din câteva strigăte, Horst le dădu fiecăruia câte o însărcinare. Îi trimise 
pe Albriech şi pe Baldor să ia de la fierărie căruţa cu coviltir a lui Quimby, iar pe 
Pair şi pe fiii lui Loring - să caute prin Carvahall tot felul de obiecte care puteau 
folosi la apărarea satului. 

Nici nu terminase de vorbit, când oamenii se şi adunaseră la marginea 
câmpului, privind cu ochii mari la ceea ce mai rămăsese din tabăra celor doi 
Ra'zac şi la cadavrul soldatului. 

— Ce s-a-ntâmplat? strigă Fisk, tâmplarul. 

Loring veni lângă el şi-l privi drept în ochi. 

— Ce s-a-ntâmplat? Îți spun eu ce s-a-ntâmplat. l-am alungat pe 
nemernici... i-am luat pe sus şi le-am tras o scărmăneală bună. 

— Mă bucur, se auzi glasul puternic al lui Birgit, o femeie cu părul roşu 
care-l strângea la piept pe Nolfavrell, fără să-i ia în seamă chipul stropit cu 
sânge. Merită să moară ca nişte laşi pentru ce i-au făcut soţului meu. 

Sătenii scoaseră murmure de încuviinţare, dar apoi se auzi şi glasul lui 
Thane: 

— Horst, ai înnebunit? Chiar dacă acum ai izbutit să-i sperii pe cei doi 
Ra'zac şi pe soldaţi, Galbatorix n-are decât să trimită mai mulţi în locul lor. 
Imperiul nu se va lăsa niciodată păgubaş până ce nu va pune mâna pe Roran. 

— Ar trebui să-l predăm, mârâi Sloan. 

Horst ridică braţele. 

— Sunt de acord că nimerii nu preţuieşte mai mult decât satul întreg. Dar 
şi dacă-l predăm pe Roran, chiar credeţi că Galbatorix ne va lăsa nepedepsiţi 
pentru că i-am ţinut piept? În ochii lui, suntem aidoma vardenilor. 

— Şi-atunci de ce i-ai atacat? întrebă Thane. Cine ţi-a dat voie să iei 
această hotărâre? Ne-ai pierdut pe toţi. 

De această dată îi răspunse Birgit. 

— Adică tu le-ai îngădui să-ţi omoare soţia? Apucă strâns în palme obrajii 
băiatului său, apoi îi arătă lui Thane sângele de pe mâini, ca o acuzaţie. Le-ai 
îngădui să ne ardă de vii?... Unde ţi-e bărbăţia, scormonitor în lut ce eşti? 

Bărbatul îşi plecă privirea, neputând suporta vederea chipului ei neclintit. 


— Mi-au ars ferma, zise Roran, pe Quimby l-au devorat şi aproape că ne- 
au distrus satul. Astfel de crime nu pot scăpa nepedepsite. Ce suntem noi? 
lepuri? Să ne culcăm cu urechile la pământ şi să ne aşteptăm soarta? Avem 
dreptul să ne apărăm. Văzându-i pe Albriech şi pe Baldor care veneau încet pe 
uliţă, trăgând căruţa după ei, se întrerupse şi spuse: Putem discuta mai târziu. 
Acum trebuie să ne pregătim. Cine ne dă o mână de ajutor? 

Se oferiră mai bine de patruzeci de bărbaţi. Împreună, se înhămară la 
treabă - era lucru greu să baricadeze satul. Roran muncea fără încetare, 
bătând scânduri de la o casă la alta, îngrămădind butoaie pline cu pietre din 
care ridicau ziduri improvizate şi aducând buşteni lungi pe drumul principal, pe 
care-l închiseseră cu ajutorul a două căruţe răsturnate. 

În timp ce dădea zor de la o treabă la alta, se întâlni cu Katrina, care-l 
trase pe o uliţă lăturalnică, îl îmbrăţişa şi-i zise: 

— Mă bucur că te-ai întors teafăr. 

El o sărută uşor pe buze. 

— Katrina... de îndată ce isprăvim, trebuie să-ţi vorbesc. 

Ea zâmbi, de parcă nădăjduia să audă ceva, dar nu era sigură. 

— Aveai dreptate. E o prostie să pierdem vremea. Fiecare clipă petrecută 
împreună e prețioasă, şi n-am de gând să irosesc timpul pe care-l mai avem, 
când orice capriciu al sorții ne poate despărţi. 


Roran tocmai arunca apă pe stuful de pe casa lui Kiselt - ca să nu se 
poată aprinde -, când îl auzi pe Parr strigând: 

— Ra'zac! 

Lăsând găleata din mână, Roran alergă spre căruțe, unde-şi lăsase 
ciocanul. Apucându-şi arma, îl văzu pe un Ra'zac - unul singur - aşezat în şaua 
unui cal, undeva mai în josul drumului, aproape ieşit din bătaia săgeţilor. 
Făptura ducea în mâna stângă o torţă, cu care făcea lumină împrejur, iar 
dreapta şi-o dusese peste umăr, de parcă se pregătea să arunce cu ceva. 
Roran izbucni în râs. 

— Ce face, vrea să arunce cu pietre în noi? E prea departe ca să ne- 
ajungă... 

Dar se întrerupse, văzând cum duşmanul îşi coboară braţul, iar un flacon 
mic de sticlă vine în zbor spre ei, sfărâmându-se de căruţa din dreapta. O clipă 
mai târziu, o minge de foc făcu într-o clipă căruţa să zboare de la pământ, 
înălțându-se în văzduh, în timp ce o pală de aer fierbinte îl săltă pe Roran, 
izbindu-l cu spatele de un perete. 

Ameţit, el căzu pe brânci, gâfâind. Pe deasupra ţiuitului din urechi, auzi 
zgomot de copite. Se sili să se ridice în picioare şi se întoarse într-acolo, dar se 
lăsă pe dată la pământ, văzându-i pe cei doi Ra'zac năvălind în Carvahall, prin 
spărtura acoperită de flăcări dintre căruţe. 

Cei doi traseră de hăţurile cailor şi-şi scoaseră săbiile; lamele de metal 
sclipeau prin aer, în timp ce ei îi loveau pe oamenii adunaţi împrejur. Roran 


văzu trei bărbaţi căzând morţi la pământ, apoi Horst şi Loring ajunseră lângă 
duşmani şi începură să-i împingă îndărăt cu furcile. Înainte ca sătenii să se 
poată aduna, soldaţii năvăliră prin spărtură, ucigându-i pe toţi pe care-i 
întâlneau prin întuneric, fără să pregete. 

Roran îşi dădu seama că trebuie să-i oprească, înainte ca satul să fie 
cucerit. Sări la un soldat, luându-l pe neaşteptate, şi-l lovi în faţă cu lama 
ciocanului. Bărbatul căzu la pământ fără să scoată nici cel mai mic sunet. 
Tovarăşii lui se năpustiră spre Roran, care smulse scutul din mina moale a 
cadavrului. De-abia reuşi să-l ridice la timp pentru a putea ţine piept primului 
atac. 

Mişcându-se lateral către locul în care se aflau cei doi Ra'zac, Roran pară 
o lovitură de sabie, apoi îşi roti ciocanul prin aer, lovindu-l pe soldat sub bărbie 
şi culcându-l la pământ. 

— La mine! strigă el. Apăraţi-vă casele! La mine! 

Cinci soldaţi încercară să-l înconjure, dar el izbuti să le scape. Primul 
care-i răspunse la chemare fu Baldor, urmat de Albriech. După câteva clipe li se 
alăturară şi fiii lui Loring, apoi mulţi alţii. Femeile şi copiii, adunaţi pe ulițele 
lăturalnice, aruncau în soldaţi cu pietre. 

— Stati aproape, le porunci Roran, oprindu-se în loc. Suntem mai mulţi ca 
ei. 

Soldaţii se opriră şi ei, văzând cum grupul de săteni din faţa lor se tot 
îngroşa. Având în spate mai bine de o sută de oameni, Roran începu să 
înainteze. 

— Atacaţi-i, proşştilor, şuieră un Ra'zac, căutând să scape de furca lui 
Loring. 

O săgeată pluti prin aer spre Roran, care o prinse pe scut, râzând. De- 
acum, cei doi Ra'zac ajunseseră în dreptul soldaţilor, scuipând neputincioşi, ca 
nişte pisici, şi aruncându-le priviri fioroase sătenilor pe sub glugile lor negre 
precum cerneala. Dintr-odată, Roran se simţi ameţit şi neputincios; nu mai 
izbutea să se mişte şi îi venea greu şi să gândească. S-ar fi zis că oboseala îi 
înlănţuise mâinile şi picioarele în loc. 

Apoi, de undeva din Carvahall, Roran auzi ţipătul ascuţit al lui Birgit. O 
clipă mai târziu, peste capul său zbură o piatră care se îndreptă spre unul din 
cei doi duşmani, aflat mai în faţă; acesta se feri de lovitură cu o iuţeală 
nefirească. O clipă de distragere îi fu îndeajuns lui Roran pentru a-şi elibera 
gândurile de puterea adormitoare. „Oare asta a fost o vrajă?” se întrebă el. 

Lăsând scutul la pământ, apucă ciocanul cu ambele mâini şi-l ridică sus 
deasupra capului - aşa cum făcea Horst când lucra metalul. Se ridică pe 
vârfurile picioarelor, îşi aplecă întregul trup în spate, apoi îşi aduse braţele 
înainte, gemând din greu. Ciocanul o porni răsucindu-se prin aer şi se lovi de 
scutul unuia din cei doi Ra'zac, lăsând o urmă adâncă. 

Cele două atacuri se dovediră îndeajuns pentru a risipi şi ultimele 
rămăşiţe ale ciudatei puteri a duşmanilor. Ei schimbară câteva vorbe, 


cloncănind, în timp ce sătenii scoaseră un strigăt puternic şi se năpustiră 
înainte, apoi smuciră frâiele cailor şi le întoarseră spatele. 

— Retragerea! mârâi unul dintre ei, trecând cu calul pe lângă soldaţi. 
Războinicii îmbrăcaţi în stacojiu ieşiră posomoriţi din Carvahall, încercând să-i 
lovească pe cei care veneau prea aproape. Doar după ce se îndepărtară 
îndeajuns de căruţa care ardea, îndrăzniră să întoarcă spatele şi să o ia la fugă. 

Roran oftă şi-şi recupera ciocanul, simţindu-şi vânătăile de pe şold şi din 
spate, în locurile în care se lovise de perete. Rămase o clipă cu capul plecat, 
văzând că explozia îl ucisese pe Parr. Muriseră şi alţi nouă bărbaţi; femeile şi 
mamele lor sfâşiau deja bezna nopţii cu bocete de jale. 

„Cum să se întâmple aici aşa ceva?” 

— Veniţi cu toţii, le strigă Baldor. 

Roran clipi şi veni împleticit spre mijlocul drumului, lângă el. La mică 
distanţă se afla un Ra'zac, ghemuit ca un gândac pe spinarea calului. Făptura 
ridică un deget strâmb şi arătă spre Roran, spunându-i: 

— Tu... miroşşi la fel ca văru-tău. Noi nu uităm niciodată mirossurile. 

— Ce vreţi? strigă el. De ce-aţi venit? 

Duşmanul scoase un hohot de râs oribil, ca de insectă. 

— Vrem... informaţii, răspunse el, privind peste umăr, în direcţia în care îi 
dispăruseră tovarăşii, apoi adăugă: Dacă ni-l daţi pe Roran, veţi fi vânduți ca 
ssclavi. Dacă-l apăraţi, vă mâncăm pe toţi, bucăţică cu bucăţică. Ne daţi 
răsspunssul când ne întoarcem. Aveţi grijă ce hotărâre luaţi. 


Az Sweldn rak Anhuin 


De îndată ce se deschiseră uşile, lumina năvăli în tunel. Eragon clipi; ochii 
îl dureau - se dezobişnuiseră cu lumina, după atâta vreme petrecută sub 
pământ. Lângă el, Saphira şuieră şi-şi arcui gâtul, ca să poată privi mai bine 
împrejurimile. 

Le luase două zile întregi să străbată tunelul subteran prin care plecaseră 
din Farmen Dur; de fapt, lui Eragon i se păruse şi mai mult de-atât, din pricina 
semiîntunericului nesfârşit care-l înconjura şi din pricina tăcerii în care se 
învăluiseră cu toţii. Nu credea să fi schimbat mai mult de zece vorbe cu totul, în 
timpul drumului. 

Nădejdea lui era că va putea afla mai multe despre Arya, de vreme ce 
călătoreau împreună, dar până acum nu izbutise să scoată nimic de la ea, ci 
doar să observe, cu propriii ochi, o noutate. Nu mai mâncase la un loc cu ea 
până atunci, şi rămăsese uimit să vadă că-şi adusese provizii separate şi nu 


mânca niciun pic de carne. Întrebând-o de ce, ea îi răspunsese: 

— După ce-ţi sfârşeşti învăţătura, nici tu nu vei mai vrea să mănânci 
carnea vreunei fiinţe vii, decât, eventual, cu nişte prilejuri foarte speciale. 

— Şi de ce să renunţ la carne? întrebase el, răstit. 

— Nu-ţi pot explica în cuvinte, dar aşteaptă să ajungem în Ellesméra. 

Acum însă, pe când se grăbea să ajungă la ieşire, dornic să vadă unde se 
aflau, uitase de toate acestea. Tunelul ducea la un prag de granit, aflat undeva 
foarte sus, deasupra unui lac care sclipea în tonuri purpurii, scăldat de soarele 
care asfinţea. Semăna cu lacul K6stha-merna, căci apele sale se întindeau de la 
un munte la celălalt, umplând capătul văii. Din depărtare izvora Az Ragni, care 
curgea spre miazănoapte, şerpuind printre munţi până ce - undeva, la mare 
depărtare - ieşea în câmpiile aflate la răsărit. 

Înspre dreapta lui Eragon, munţii erau pustii, cu excepţia câtorva poteci, 
dar înspre stânga... înspre stânga era Tarnag, oraşul piticilor. Acolo, ei 
izbutiseră să transforme munţii Beor, de care părea că nimeni nu se putea 
atinge, într-o înşiruire de terase. Cele de jos erau mai ales ferme - petice 
întunecate de pământ, aşteptând semănatul - presărate cu clădiri mici care, din 
câte îşi putea da seama, erau făcute în întregime din piatră. Deasupra acestor 
etaje pustii se înălţau şiruri de clădiri unite între ele, iar deasupra tuturor se 
afla o cupolă uriaşă albă-aurie. S-ar fi zis că întregul oraş era doar un şir de 
trepte care duceau la cupolă; aceasta scânteia ca marmura şlefuită - un glob 
lăptos plutind deasupra unei piramide de granit cenuşiu. 

Orik prevăzu întrebarea lui Eragon şi-i spuse: 

— Aici e Celbedeil, cel mai mare templu din lumea piticilor, locuinţa 
clanului Quan - Dârgrimst Quan -, slujitori şi mesageri ai zeilor. 

„Ei sunt cei care stăpânesc oraşul?” întrebă Saphira, iar Eragon repetă cu 
voce tare. 

— Nu, spuse Arya, trecând pe lângă ei. Clanul Quan este puternic, dar 
puţin numeros, cu toată stăpânirea lor asupra lumii de apoi... şi asupra aurului. 
Oraşul este condus de Ragni Hefthyn - Straja Râului. Câtă vreme rămânem aici, 
vom locui împreună cu şeful lor de clan, Undin. 

În timp ce se ţineau după elfa, coborând de pe pragul de stâncă prin 
pădurea deasă care acoperea coasta muntelui, Orik îi şopti lui Eragon: 

— N-o băga în seamă. De mulţi ani se tot ceartă cu cei din clanul Quan. 
De câte ori vine prin Tarnag şi vorbeşte cu un preot, iese o dispută aşa de 
încinsă, că ar băga în sperieţi până şi un kull. 

— Arya? 

Orik încuviinţă, întunecându-se la faţă. 

— Nu ştiu prea multe despre asta, dar am auzit că ea se opune aprig 
multora dintre obiceiurile clanului Quan. S-ar părea că elfilor nu le e pe plac „să 
ceară ajutor din văzduh”. 

Eragon privea cu ochi mari spatele Aryei, în timp ce coborau, întrebându- 
se dacă Orik îi spusese adevărul şi, atunci, care erau credinţele elfei. Trase 


adânc aer în piept, încercând să nu se mai gândească la asta. Se simţea 
minunat ajuns din nou în aer liber, simțind mirosul muşchiului de pe copaci, al 
ferigilor şi al rădăcinilor, simțind pe chip mângâierea caldă a razelor de soare şi 
auzind băzâitul molcom al albinelor şi al altor gâze. 

Drumul îi duse până la marginea lacului, apoi începu să urce iarăşi spre 
porţile larg deschise ale oraşului. 

— Cum de aţi izbutit să ţineţi oraşul ferit de privirile lui Galbatorix? 
întrebă Eragon. Cu Farthen Dur mai înţeleg, dar Tarnag... n-am văzut niciodată 
ceva care să semene cu el. 

Orik râse încet. 

— Să-l ferim? Ar fi cu neputinţă. După căderea Cavalerilor, am fost siliţi 
să părăsim toate oraşele aflate la suprafaţă şi să ne retragem în tunele, pentru 
a putea scăpa de Galbatorix şi de Trădători. Ei obişnuiau să treacă adesea prin 
munţi, în zbor, omorându-i pe toţi cei pe care-i întâlneau. 

— Credeam că piticii au trăit dintotdeauna sub pământ. Sprâncenele 
groase ale lui Orik se întâlniră încruntate. 

— Şi ce rost ar fi avut, mă rog? E adevărat că suntem foarte legaţi de 
piatră, dar ne place şi cerul liber, la fel de mult ca elfilor sau oamenilor. Totuşi, 
numai de vreo cincisprezece ani încoace, de când a murit Morzan, am îndrăznit 
să ne întoarcem în Tarnag şi în altele dintre străvechile noastre aşezări. O fi 
Galbatorix nefiresc de puternic, dar nici măcar el nu ar îndrăzni să atace un 
întreg oraş de unul singur. Fireşte că el şi dragonul lui ar putea să ne facă 
foarte multe necazuri, dacă ar vrea, dar în ultima vreme nu prea mai ies din 
Urâ'baen, nici măcar pentru drumuri scurte. Nici nu e cu putinţă să strecoare o 
armată până aici, înainte să cucerească Buragh sau Farthen Dur. 

„Ceea ce mai-mai că a izbutit”, observă Saphira. 

Căţărându-se pe o movilită de pământ, Eragon tresări surprins la vederea 
unui animal care se năpusti prin ierburi şi ieşi în cărare. Era o făptură 
slăbănoagă, aducând cu o capră de munte din Şiră, numai că era ceva mai 
mare şi avea două coarne uriaşe, curbate, pe lângă care coarnele urgalilor 
păreau mici cât un cuib de rândunică. Şi mai ciudat era că animalul fusese 
înşeuat, iar pe spinarea lui călărea ţeapăn un pitic, cu un arc pe jumătate 
încordat, ţintind în văzduh. 

— Hert dur grimst? Fild rastm strigă piticul necunoscut. 

— Orik Thrifkz menthiv oen Hrethcarach Eragon rak Durgrimst Ingeitum, 
răspunse Orik. Wharn, az vanzali-carhardg Arya. Né oc Undinz grimstbelarădn. 

Capra o privea cu fereală pe Saphira. Eragon observă că animalul avea 
ochi strălucitori şi inteligenţi, deşi chipul său părea oarecum caraghios din 
pricina bărbuţei albe şi a expresiei mohorâte. Îi amintea de Hrothgar; aproape 
că izbucni în râs, gândindu-se că animalul era numai bun pentru pitici. 

— Azt jok jordn rast, veni răspunsul. 

Fără să fi primit vreo poruncă din partea călăreţului - sau, cel puţin, aşa 
părea -, capra făcu un salt înainte, cu atâta forţă încât o clipă păru să-şi ia 


zborul. Apoi şi ea, şi piticul dispărură printre copaci. 

— Ce-a fost asta? întrebă Eragon, uluit. Orik o porni din nou la drum. 

— Feldânost, una dintre cele cinci specii de animale care se găsesc 
numai prin munţii ăştia. Fiecare dintre ele a dat numele unui clan. Dintre toate 
însă, se prea poate ca Dûrgrimst Feldânost să fie cei mai curajoşi şi cei mai 
respectaţi. 

— De ce? 

— Avem nevoie de feldûnost pentru lapte, lână şi carne. Fără ele, nu am 
putea trăi aici, în munţi. În timp ce Galbatorix şi Cavalerii lui cei ticăloşi ne 
vânau, cei din clanul Feldânost şi-au pus vieţile în primejdie pentru a îngriji 
turmele şi păşunile. Şi asta fac şi acum, aşa că le suntem îndatoraţi. 

— Şi toţi piticii călăresc pe feldânost? mai întrebă Eragon, pronunţând 
poticnit cuvântul de-abia învăţat. 

— Numai în munţi. Feldânost sunt animale rezistente şi cu pasul sigur, 
dar sunt mai potrivite pentru locuri stâncoase, decât pentru şes. 

Saphira îl înghionti pe Eragon cu botul, făcându-l pe Văpaia-Zăpezii să 
tresară speriat. „Ei, asta ar fi cu adevărat o pradă minunată, mai bună decât 
tot ce-am vânat prin Şiră sau prin alte locuri în care am fost. Dacă am răgaz, în 
Tarnag... ,„ 

„Nu, îi răspunse el. Ar fi o mare insultă pentru pitici.” 

Ea pufni supărată. „Aş putea să le cer mai întâi voie.” 

De-acum, cărarea care-i purtase atâta vreme pe sub adăpostul crengilor 
întunecate ieşi în marele luminiş care înconjura oraşul. Pe ogoare începuseră 
deja să se adune grupuri de privitori; deodată, şapte feldûnost, cu căpestre 
aurite, se apropiară în salturi din Tarnag. Călăreţii lor aveau lănci împodobite 
cu panaşe, care fluturau prin văzduh ca nişte cozi de bici. Strângând frâiele 
ciudatului său animal, piticul din frunte zise: 

— Sunteţi bine-veniţi în oraşul Tarnag. În numele lui Undin şi al lui 
Gannel, eu, Thorv, fiul lui Brokk, vă ofer cu bunăvoință adăpost în sălaşurile 
noastre. 

Vorbea cu un accent mormăit şi aspru, pronunţând puternic anumite 
sunete, cu totul altfel decât Orik. 

— lar noi, cei din clanul Ingeitum, în numele lui Hrothgar, vă primim 
găzduirea, răspunse Orik. 

— Şi eu la fel, în numele reginei Islanzadi, adăugă Arya. 

Cu un aer mulţumit, Thorv făcu un semn celorlalţi călăreţi care-l însoțeau, 
iar ei îşi îmboldiră animalele cu călcâiele şi se aşezară în şir, de-o parte şi de 
alta a celor patru. Făcându-le o uşoară plecăciune, o porniră cu toţii, 
conducându-i spre Tarnag, prin porţile deschise. 

Zidul exterior al oraşului era gros de patruzeci de picioare şi apărea ca un 
tunel întunecat care dădea spre prima din multele ferme aflate de jur împrejur. 
Străbătură încă cinci niveluri - fiecare apărat de o poartă bine întărită - până să 
treacă de ogoare şi să ajungă propriu-zis în Tarnag. 


Spre deosebire de fortificațiile solid construite, clădirile dinăuntru, deşi 
erau tot din piatră, erau atât de meşteşugit gândite, încât să dea impresia de 
graţie şi de lejeritate. Casele şi prăvăliile erau împodobite cu sculpturi 
frumoase şi îndrăzneţe, în general de animale. Însă şi mai uimitoare era piatra 
în sine: bucăţile de stâncă erau colorate în nuanţe vii, de la stacojiu-aprins la 
cele mai delicate umbre de verde. 

Pe ici, pe colo prin oraş se vedeau lămpile fără flacără ale piticilor, ale 
căror scântei multicolore aminteau de amurgul şi de noaptea îndelungate din 
străfundurile munţilor. 

Spre deosebire de Tronjheim, Tarnag era un oraş construit pe măsura 
piticilor, fără vreo concesie făcută oaspeţilor, fie ei oameni, elfi sau dragorii. 
Uşile aveau cel mult cinci picioare în înălţime, cel mai adesea numai patru şi 
jumătate. Eragon nu era foarte înalt, dar acum se simţea ca un uriaş, ajuns ca 
prin minune într-un teatru de păpuşi. 

Străzile erau largi şi foarte aglomerate. Piticii din diverse clanuri se 
plimbau de colo-colo, cu treburi, sau intrau în prăvălii să se tocmească pentru 
una sau alta. Cei mai mulţi purtau veşminte ciudate, care săreau în ochi - 
precum un grup de pitici cu părul negru şi înfăţişare fioroasă, care purtau 
coifuri de argint în formă de capete de lup. 

Cel mai mult şi mai mult, Eragon se holba la femei, căci în Tronjheim nu 
izbutise să le vadă decât foarte puţin. Erau mai lătăreţe decât bărbaţii, cu 
trăsături aspre, dar ochii le străluceau, aveau părul foarte bine îngrijit, şi-şi 
ţineau blând de mână mărunţeii copii. Nu se dădeau în vânt după podoabe, ci 
purtau numai broşe foarte meşteşugite din piatră şi metal. 

Auzind zgomotul răsunător al copitelor caprelor, piticii se întorceau să-i 
vadă pe oaspeţi. Nu izbucniră în urale, aşa cum se aştepta Eragon, ci îi făcură 
doar plecăciuni, murmurând: „Biruitorul-Umbrei”. Văzând ciocanul şi stelele de 
pe coiful său, admiraţia lor se transforma în uimire şi, adesea, în iritare. Câţiva 
dintre cei mai supăraţi se adunară în jurul alaiului, aruncându-i lui Eragon priviri 
mânioase, printre coarnele caprelor, şi strigându-i diverse dojeni care-l făcură 
să i se ridice părul pe ceafa. „Pesemne că adopţia mea nu a fost una dintre 
cele mai populare hotărâri ale lui Hrothgar.” 

„Aşa-i, încuviinţă Saphira. Te-o fi legat mai strâns de el, dar cu asta şi-a 
înstrăinat mulţi supuşi... Ar trebui să mergem mai repede, înainte să înceapă 
vărsarea de sânge.” 

Thorv şi celelalte străji călăreau nepăsători, de parcă mulţimea nici nu 
exista, croindu-le drum prin încă şapte niveluri, până ce o singură poartă îi mai 
despărţea de Celbedeil. Apoi Thorv se întoarse la stânga, către o clădire mare, 
înghesuită în coasta muntelui, apărată de o poartă dublă şi flancată de turnuri 
crenelate. 

La apropierea lor, o ceată de pitici înarmaţi ieşi dintre case şi se adună 
într-un şir gros, tăindu-le calea. Piticii aveau chipurile acoperite cu văluri lungi, 
purpurii, care le cădeau pe umeri, ca glugile de zale. 


Pe dată, străjile traseră de hăţuri şi-şi opriră animalele în loc, cu feţele 
încruntate. 

— Ce este? îl întrebă Eragon pe Orik, dar piticul nu făcu decât să clatine 
din cap şi să înainteze, cu o mână pe coada toporului. 

—  Etzil nithgech! strigă un pitic cu chipul acoperit de văl, ridicând 
pumnul. Formv Hrethcarach... formv Jurgencarmeitder nos eta goroth bahst 
Tarnag, dur encesti rak kythn! Jok is warrev az barzilegir dur dărgrimst, Az 
Sweldn rak Anhiâin, môgh tor rak Jurgenvren? Né ûdim etal os rast knurlag. 
Knurlag ana... 

Şi continuă aşa încă o vreme, părând din ce în ce mai nervos. 

— Vrronl se răsti Thorv, întrerupându-i vorba. 

Cei doi pitici începură să se certe. În ciuda schimbului dur de cuvinte, 
Eragon observă că Thorv părea să-i poarte respect celuilalt. Se trase mai într-o 
parte - încercând să vadă mai bine, dincolo de animalul pe care călărea Thorv, 
iar piticul cu văl tăcu brusc, holbându-se la coiful său cu groaza întipărită pe 
chip. 

— Knurlag qana girâni Dûrgrimst Ingeitum! strigă el. Qarziul ana 
Hrothgar oen volfila... 

— Jok is frekk durgrimstvren? îl întrerupse Orik cu glas scăzut, trăgându- 
şi toporul de la brâu. Neliniştit, Eragon privi spre Arya, dar ea era mult prea 
atentă la dispută pentru a-l băga în seamă. Pe ascuns, el lăsă braţul în jos şi 
apucă mânerul bogat împodobit al sabiei pe care o purta la cingătoare. 

Piticul străin se uită fix la Orik, apoi scoase din buzunar un inel de fier, îşi 
smulse trei fire din barbă pe care le legă în jurul acestuia şi-l aruncă pe stradă, 
cu un sunet pătrunzător, scuipând după el. Fără vreun cu vânt, ceata cu văluri 
purpurii se retrase. 

Thorv, Orik şi ceilalţi războinici se înfiorară la vederea inelului care sălta 
pe pavajul de granit. Până şi Arya părea înspăimântată. Doi dintre piticii mai 
tineri păliră şi-şi duseră mâinile la mânerul săbiilor, dar şi le retraseră, auzind 
porunca răstită a lui Thorv: 

— Etal 

Toate aceste reacţii îl tulburară pe Eragon cu mult mai mult decât 
izbutise s-o facă schimbul aspru de cuvinte. Văzându-l pe Orik cum înaintează 
de unul singur, ridică inelul şi-l puse bine într-o pungă de piele, el întrebă: 

— Şi asta ce înseamnă? 

— Înseamnă, îi răspunse Thorv, că ţi-ai făcut duşmani. Trecură grăbiţi pe 
sub poarta dublă, pătrunzând într-o curte largă, în care se aflau trei mese lungi 
de ospăț, împodobite cu lămpi şi steaguri. În faţa lor stătea un grup de pitici, 
conduşi de unul cu barbă căruntă, înveşmântat în piele de lup. El îşi desfăcu 
braţele şi le spuse: 

— Fiţi bine-veniţi în Tarnag, sălaşul clanului Dârgrimst Ragni Hefthyn. Am 
auzit multe lucruri bune despre tine, Eragon, Biruitorul-Umbrei. Eu sunt Undin, 
fiul lui Derând, căpetenia clanului. 


Un alt pitic înainta şi el; avea pieptul şi umerii laţi, ca de războinic, şi doi 
ochi negri şi încercănaţi care nu se dezlipeau de pe chipul lui Eragon. 

— lar eu sunt Gannel, fiul lui Orm, Secure-însângerată, şeful clanului 
Quan. 

— E o cinste pentru mine să vă fiu oaspete, răspunse Eragon, înclinând 
din cap. Simţind-o pe Saphira supărată că nu fusese băgată în seamă, el îi 
şopti: „Răbdare”, silindu-se să zâmbească. 

Ea pufni iritată pe nări. 

Şefii de clan îi salutară apoi pe Arya şi pe Orik, dar acesta din urmă, fără 
să răspundă politeţurilor, nu făcu decât să întindă palma deschisă, pe care se 
zărea inelul de fier. 

Undin făcu ochii mari şi ridică uşor inelul, cu două degete, ca şi cum ar fi 
avut de-a face cu un şarpe veninos. 

— Cine ţi l-a dat? 

— Az Sweldn rak Anhûin. Şi nu mie, ci lui Eragon. 

Văzându-le feţele tulburate, Eragon se simţi cuprins de nelinişte, la fel ca 
mai înainte. Văzuse pitici care înfruntau de unii singuri o ceată de kulli, fără să 
dea înapoi. Pesemne că inelul simboliza ceva groaznic, de vreme ce, văzându-l, 
le pierea curajul. 

Ascultând ce-i şopteau sfetnicii săi, Undin se încruntă şi spuse: 

— Trebuie să ne sfătuim mai mult. Biruitorul-Umbrei, în cinstea ta a fost 
pregătit un ospăț. Dacă le îngădui slujitorilor mei să te conducă în camerele 
care ţi-au fost hărăzite, putem începe de îndată ce te vei fi refăcut după drum. 

— Fireşte. 

Eragon lăsă frâiele calului în mâna unui pitic care aştepta să-l slujească, 
apoi îşi urmă călăuza, pătrunzând în clădire. Trecând pragul, privi peste umăr 
şi-i văzu pe Arya şi pe Orik apropiindu-se de şefii de clan şi aplecându-şi 
capetele pentru a putea discuta nestingheriţi. „N-o să dureze mult”, îi făgădui 
el Saphirei. 

După ce străbătu mai multe coridoare construite pentru pitici, fiind silit 
să se cocoşeze, constată cu uşurare că încăperea care-i fusese hărăzită era 
îndeajuns de mare pentru a-i îngădui să stea drept. Slujitorul făcu o plecăciune 
şi spuse: 

— Mă întorc de îndată ce Grimstborith Undin e gata. 

După plecarea piticului, Eragon rămase pe loc, trăgând adânc aer în 
piept, mulţumit de tăcerea care-l înconjura. Gândindu-se întruna la conflictul cu 
piticii cu văluri pe faţă, nu se putea linişti. „Măcar n-o să rămânem prea multă 
vreme în Tarnag, aşa că nu ne vor putea face prea multe necazuri.” 

Scoţându-şi mănuşile, se duse spre un vas de marmură aşezat pe jos, 
lângă patul scund. Îşi cufundă mâinile în apă, apoi tresări şi, fără să vrea, 
scoase un țipăt de uimire. Apa era aproape clocotită. „Pesemne că ăsta-i 
obiceiul piticilor”, îşi dădu el seama. Aşteptă să se mai răcească un pic, apoi îşi 
udă faţa şi gâtul, frecându-le serios; din piele i se înălţau aburi. 


Împrospătat, el îşi scoase pantalonii şi tunica şi-şi puse în loc veşmintele 
pe care le purtase la înmormântarea lui Ajihad. O clipă se gândi să-şi ia sabia 
Za'roc la cingătoare, dar apoi îşi dădu seama că n-ar fi făcut decât să-l insulte 
pe Undin, aşa că se mulţumi cu un cuţit de vânătoare. 

Apoi scoase din bagaj pergamentul pe care Nasuada îl însărcinase să i-l 
ducă reginei Islanzadi şi-l cântări în palmă, gândindu-se unde să-l ascundă. 
Mesajul era prea important pentru a-l lăsa la vedere; ar fi putut fi citit sau furat. 
Nu izbuti să descopere un loc mai bun, aşa că şi-l strecură în mânecă. „Aici va 
fi în siguranţă, dacă nu mă iau la bătaie cu cineva, iar atunci voi avea necazuri 
şi mai mari pe cap.” 

Când, într-un târziu, servitorul se întoarse să-l ia, trecuse numai un ceas 
sau două de la amiază, dar soarele dispăruse deja în spatele munţilor uriaşi, 
cufundând oraşul în penumbră. leşind din încăpere, Eragon rămase uimit de 
schimbarea pe care o observa. Odată cu sosirea timpurie a serii, lămpile 
piticilor demonstrau o calitate uimitoare, scăldând străzile într-o lumină 
puternică şi limpede, care făcea să strălucească întreaga vale. 

Undin şi ceilalţi pitici se aflau adunaţi în curte, împreună cu Saphira, care 
se şi aşezase în capul unei mese, de unde nimeni nu părea dispus s-o alunge. 
„S-a-ntâmplat ceva?” întrebă Eragon, grăbindu-se spre ea. 

„Undin a mai chemat războinici şi a pus să se ferece porţile.” 

„Oare se aşteaptă la vreun atac?” 

„în orice caz, nu crede că ar fi cu neputinţă.” 

— Eragon, vino, te rog, lângă mine, îi spuse Undin, arătându-i jilţul de la 
dreapta sa. 

Şeful de clan se aşeză în acelaşi timp cu el, iar restul lumii se grăbi să le 
urmeze exemplul. 

Eragon observă mulţumit că Orik ajunse să ocupe un loc chiar lângă el, în 
timp ce Arya se afla în faţa lui, de cealaltă parte a mesei; amândoi aveau figuri 
posomorite. Înainte să aibă răgazul de a-l întreba pe Orik despre inel, Undin 
lovi masa cu palma şi tună: 

— Ignh az voth! 

Pe dată, slujitorii se revărsară înăuntru, aducând platouri din aur 
străvechi, încărcate cu cărnuri, plăcinte şi fructe. Se împărţiră în trei grupuri, 
câte unul pentru flecare masă, şi le aşezară în faţa celor adunaţi, cu gesturi 
largi. 

Li se serviră supe, fierturi din diverse rădăcinoase, vânat fript, bucăţi 
mari de pâine neagră şi rânduri întregi de plăcinte cu miere, înecate în 
dulceţuri de mure. Pe un aşternut de verdeţuri se aflau păstrăvi curăţaţi de 
oase, garnisiţi cu pătrunjel; alături, tiparii marinaţi priveau fix şi pierdut către 
castroanele pline cu brânză, ca şi cum nădăjduiau să găsească o cale dea 
ajunge îndărăt în râu. Pe fiecare masă se afla câte o lebădă, înconjurată de un 
alai de potârnichi, gâşte şi rațe umplute. 

Peste tot erau ciuperci; tăiate în bucăţi, zemoase şi fripte, aşezate ca o 


bonetă pe capul vreunei păsări sau tăiate în formă de castele, prin ale căror 
şanţuri de apărare curgeau diverse sosuri. Erau fel de fel - unele albe şi 
pufoase, cât pumnul lui Eragon, altele care ar fi putut fi luate drept bucăţi de 
scoarță de copac, şi altele mici şi firave, tăiate frumos în două pentru a-şi da la 
iveală carnea albastră. 

În cele din urmă, se descoperi şi piesa de rezistenţă a ospăţului: un 
mistreţ uriaş, fript, care mustea de grăsime. Mistreţ trebuia să fie, se gândi 
Eragon, cu toate că era cât Văpaia-Zăpezii, şi era nevoie de şase pitici ca să-l 
poată duce. Avea colții mai lungi ca antebraţele sale şi ritul cât capul întreg. 
Mirosul pe care-l răspândea le întrecea pe toate celelalte - era atât de 
înţepător încât îi făcea pe toţi să lăcrimeze. 

— Nagra, şopti Orik. Un mistreţ uriaş. Undin îţi face cu adevărat o mare 
cinste în noaptea asta, Eragon. Doar cei mai curajoşi dintre pitici îndrăznesc să 
vâneze o asemenea fiară, şi numai persoanele foarte importante ajung să se 
înfrupte din carnea ei. Cred că ăsta e şi un fel de a arăta că e de partea ta, 
împotriva celor din Dârgrimst Nagra. 

Eragon se aplecă spre el, pentru ca nimeni altcineva să nu-i poată auzi. 

— Deci ăsta e un alt animal care se găseşte numai prin munţii Beor. ŞI 
celelalte ce sunt? 

— Lupi de pădure, îndeajuns de mari pentru a vâna un Nagra şi îndeajuns 
de iuți pentru a prinde feldânost. Apoi urşii de peşteră, pe care noi îi numim 
urzhadn, iar elfii, beorn - după care au dat şi numele acestor munţi, un nume 
pe care, de fapt, noi nu-l folosim. 

Adevărata lor denumire este o taină pe care n-o dezvâăluim celorlalte 
neamuri. Şi... 

— Smer voth, porunci Undin, zâmbindu-le oaspeţilor. 

Pe dată, servitorii scoaseră cuțite mici şi curbate, tăind bucăţi de nagra 
pe care le aşezară în farfuriile fiecăruia - în afară de Arya; şi Saphirei îi reveni o 
halcă zdravănă. Undin zâmbi iarăşi, luă un pumnal şi tăie un pic din carne. 

Eragon se întinse la rândul lui după cuţit, dar Orik îl apucă de braţ. 

— Aşteaptă. 

Undin mestecă grijuliu dumicatul, dându-şi ochii peste cap şi încuviinţând 
cu gesturi largi, exagerate, apoi înghiţi şi spuse solemn: 

— Ilfgauhnith! 

— Acum e momentul, spuse Orik, întorcându-se spre masa de ospăț, în 
timp ce în jurul lor, la mese, toată lumea începuse să vorbească. 

Eragon nu mai gustase niciodată ceva care să se asemene la gust cu 
carnea mistreţului. Era zemoasă, moale şi picantă - într-un chip ciudat, ca şi 
cum ar fi fost îmbibată cu miere şi cidru; aroma era şi mai puternică datorită 
mentei cu care fusese garnisit. „Mă întreb cum de-au izbutit să frigă ceva atât 
de mare.” 

„Cu multă răbdare”, comentă Saphira, ronţăindu-şi porţia. 

Printre îmbucături, Orik îi explică: 


— Din vremurile în care otrăvirile erau ceva obişnuit printre clanuri, 
există tradiţia ca gazda să guste mai întâi din mâncare, demonstrându-le 
oaspeţilor că nu-i nicio primejdie. 

În timpul ospăţului, Eragon îşi împărţi timpul între degustarea 
nenumăratelor feluri şi discuţia cu Orik, cu Arya şi cu piticii aflaţi la aceeaşi 
masă cu ei. Astfel trecură multe ceasuri, căci ospăţul era atât de bogat încât se 
făcu aproape seară până ce se aduse şi ultimul fel, se înghiţi ultima îmbucătură 
şi se goli ultima cupă. În timp ce slujitorii strângeau resturile, Undin se întoarse 
spre Eragon şi-l întrebă: 

— Ospăţul ţi-a fost pe plac, da? 

— A fost nemaipomenit. Undin încuviinţă. 

— Mă bucur că ţi-a priit. Am pus de ieri să se scoată mesele afară, pentru 
ca dragonul să poată fi alături de noi. 

În timp ce rosti toate acestea, nu-şi luă nicio clipă ochii de la Eragon, care 
simţi că îngheaţă pe dinăuntru. Cu voia sau fără voia lui, Undin o tratase pe 
Saphira ca pe o fiară oarecare. Deşi avusese intenţia de a nu aduce vorba în 
public despre ceata de pitici cu văluri pe chip, simţea acum nevoia de a-l 
tulbura pe Undin, aşa că-i spuse: 

— Îţi mulţumim, seniore, şi eu, şi Saphira. Dar de ce mi s-a aruncat în 
faţă inelul acela? 

Întreaga curte se cufundă într-o tăcere dureroasă. Din colţul ochiului, 
Eragon îl zări pe Orik tresărind. Arya, dimpotrivă, părea că-şi dă seama ce se- 
ntâmpla. 

Undin îşi lăsă pumnalul pe masă, încruntându-se aprig. 

— Piticii pe care i-ai întâlnit fac parte dintr-un clan care a avut parte de o 
soartă tristă. Înainte de căderea Cavalerilor, se numărau printre cele mai vechi 
şi mai bogate familii din regat. Au făcut însă două greşeli, care le-au pecetluit 
soarta: locuiau pe partea de apus a munţilor Beor şi şi-au oferit cei mai vrednici 
războinici, pentru a intra în slujba lui Vrael. Prin glasul său spart începea să 
răzbată o mânie surdă. Galbatorix şi Trădătorii aflaţi în slujba lui, blestemaţi să 
fie în vecii vecilor, i-au măcelărit în luptă, în oraşul vostru, Uri'baen. Apoi au 
venit în zbor peste noi, ucigând mulţi pitici. Din rândul acelui clan au scăpat cu 
viaţă numai Grimstcarvlorrs Anhâin şi străjile ei. La scurtă vreme, ea a murit cu 
inima frântă de jale, iar bărbaţii din neam şi-au luat numele Az Sweldn rak 
Anhûin, Lacrimile lui Anhâin, şi şi-au acoperit chipurile pentru a-şi aminti pe 
vecie de pierderea suferită şi de dorinţa lor de răzbunare. 

Eragon îşi simţi obrajii arzând de ruşine şi se luptă cu sine însuşi pentru a 
nu da nimic la iveală. 

— Astfel, continuă Undin, uitându-se urât la un platou cu plăcinte, de-a 
lungul veacurilor ei şi-au refăcut clanul, cu multă răbdare, oferindu-şi mereu 
serviciile. lar acum ai sosit tu, purtând însemnul lui Hrothgar. Pentru ei, asta 
este cea mai mare jignire dintre toate, în ciuda tuturor isprăvilor tale din 
Farthen Dur. Aşa că ţi-au aruncat inelul, semn al duşmăniei veşnice. El vrea să 


spună că Dûrgrimst Az Sweldn rak Anhâin ţi se va împotrivi cu toate mijloacele, 
în fiecare privinţă, fie ea măruntă sau nu. Ţi s-au pus împotrivă cu totul; între 
tine şi ei este de-acum o duşmănie pe viaţă şi pe moarte. 

— Asta înseamnă că vor să-mi facă vreun rău cât timp mă aflu aici? 
întrebă Eragon, cu asprime. 

Undin şovăi o clipă, privindu-l pe Gannel, apoi clătină din cap şi râse scurt 
- un hohot care părea mai jovial decât o cerea momentul. 

— Nu, Biruitorul-Umbrei! Nici măcar ei nu ar îndrăzni să se atingă de un 
oaspete. Aşa ceva nu este îngăduit. Vor numai să te vadă plecat departe, 
departe, departe. 

Eragon nu era încă foarte convins, dar Undin spuse: 

— Cu voia ta, hai să nu mai vorbim despre astfel de lucruri neplăcute. Eu 
şi Gannel ţi-am oferit mâncare şi băutură, în semn de prietenie; nu asta 
contează? 

Preotul încuviinţă printr-un murmur. 

— Vă sunt recunoscător, răspunse într-un târziu Eragon. Saphira îi aruncă 
o privire gravă şi-i spuse: „Eragon, le e frică. Sunt înspăimântați şi regretă că 
au fost siliţi să primească ajutorul unui Cavaler”. 

„Aşa-i. Chiar dacă luptă împreună cu noi, nu sunt cu adevărat de partea 
noastră.” 


Celbedeil 


Dis-de-dimineaţă, Eragon se afla în sala cea mare a lui Undin, ascultându- 
| pe şeful de clan care vorbea cu Orik pe limba piticilor. La apropierea lui, 
discuţia se întrerupse şi Undin îl întrebă: 

— Ah, Biruitorul-Umbrei. Ai dormit bine? 

— Da. 

— Bine, răspunse piticul, arătând apoi spre Orik. Ne-am gândit la şederea 
ta aici. Nădăjduisem că vei putea petrece o vreme cu noi, dar, în situaţia de 
faţă, pare preferabil să vă reluaţi drumul chiar mâine-dimineaţă, devreme, 
când nu va fi nimeni pe străzi să vă facă necazuri. Chiar acum vi se pregătesc 
provizii şi mijloace de transport. Hrothgar a poruncit să aveţi şi străji care să vă 
însoţească până la Ceris. Era vorba de trei, dar le-am mărit numărul la şapte. 

— Şi până atunci? 

Undin ridică din umerii acoperiţi cu o mantie îmblănită. 

— AŞ fi vrut să-ţi arăt frumuseţile oraşului, dar acum ar fi o prostie din 
partea ta să te plimbi prin Tarnag. Totuşi, Grimstborith Gannel te-a poftit să-ţi 


petreci ziua în Celbedeil. Dacă nu ţi-e cu supărare, ar fi bine să primeşti. Cu el 
vei fi în siguranţă. 

Şeful de clan părea să fi uitat ce spusese în ziua precedentă - că nici 
măcar Az Sweldn rak Anhiin nu ar face vreun rău unui oaspete. 

— Îţi mulţumesc, aşa am să fac, răspunse Eragon. Apoi, plecând din sală, 
îl luă pe Orik la o parte şi-l întrebă: Cât e de serios conflictul ăsta, la urma 
urmei? Trebuie să-mi spui adevărul. 

Orik îi răspunse, cu o evidentă strângere de inimă: 

— În vremurile trecute, era ceva firesc ca o duşmănie pe viaţă şi pe 
moarte să ţină mai multe generaţii. Din cauza asta au pierit familii întregi. Az 
Sweldn rak Anhâin s-au pripit, invocând obiceiurile străvechi; aşa ceva nu s-a 
mai întâmplat de la ultimul dintre războaiele clanurilor... Până ce nu-şi iau 
jurământul înapoi, trebuie să te păzeşti de ei; poate să ţină un an sau un veac. 
Îmi pare rău că prietenia ta cu Hrothgar a dus la asta, Eragon. Dar să ştii că nu 
eşti singur. Durgrimst Ingeitum sunt de partea ta. 

Ajuns afară, Eragon se grăbi la Saphira, care-şi petrecuse noaptea 
încolăcită în curte. „Ai ceva împotrivă să mă duc să vizitez Celbedeil?” 

„Dacă trebuie, trebuie. Dar ia-ţi şi sabia cu tine.” El îi urmă sfatul, 
vârându-şi în surtuc şi pergamentul Nasuadei. 

Când se apropie de porţile incintei întărite, cinci pitici deschiseră uşile 
grosolane apoi se adunară în jurul lui, cercetând strada, cu mâinile încleştate 
pe săbii şi topoare. Rămaseră cu el tot drumul până la intrarea ferecată dinspre 
ultimul nivel al oraşului. 

Eragon se înfiora. Străzile păreau nefiresc de pustii. Uşile erau închise, 
ferestrele cu obloanele trase, iar puţinii trecători care se vedeau îşi fereau 
privirile şi o apucau pe uliţe lăturalnice, ca să nu treacă pe lângă el. „Le e 
teamă să fie văzuţi alături de mine, îşi dădu el seama. Pesemne că ştiu că Az 
Sweldn rak Anhûin vor lua măsuri împotriva tuturor celor care mă ajută.” 
Dorind să plece cât mai repede din spaţiul deschis, Eragon ridică braţul, 
pregătindu-se să bată în poartă, dar nu apucă să o facă - una dintre uşi se şi 
deschisese în afară, iar un pitic în robă neagră îi făcu semn să intre. 
Strângându-şi cingătoarea sabiei, Eragon intră, lăsându-şi străjerii afară. 

Primul lucru care-l impresiona fu explozia de culoare. Întinderea 
presărată cu coloane era acoperită de o pătură verde-aprins, ca o mantie 
drapată pe dealul pe care fusese înălţat templul. Străvechile ziduri ale clădirii 
erau sufocate de corzi dese şi lungi de iederă, pe frunzele cărora încă sclipeau 
picături de rouă. lar deasupra lor, acoperind totul, în afară de crestele munţilor, 
era marea cupolă albă, încrustată cu aur. 

A doua impresie - mirosurile. Florile şi ofrandele din templu îşi amestecau 
miresmele, creând una atât de intensă încât Eragon se gândi că ar fi putut trăi 
pe vecie, hrănindu-se numai cu aceasta. 

La urmă - liniştea. În ciuda faptului că grupuri de preoţi se plimbau pe 
cărările acoperite de mozaic şi prin întinsele grădini, singurul zgomot care 


răsuna în urechile lui Eragon era foşnetul înăbuşit al aripilor unei ciori care 
trecea în zbor, pe deasupra lor. 

Piticul care-l întâmpinase la intrare îi făcu din nou semn şi o apucă pe 
drumul principal, către Celbedeil. Trecând pe sub arcade, Eragon nu putea 
decât să se minuneze de bogăţia şi de meşteşugul pe care-l vedea în jurul său. 
Zidurile erau înţesate cu pietre preţioase de diverse culori şi forme, toate 
desăvârşite; în sus şi în jos, pe tavanele de piatră, pe pereţi şi pe podele, se 
încrucişau benzi încrustate de aur roşu. Din loc în loc, se vedeau perle şi 
podoabe de argint. Unele dintre panourile pe lângă care treceau erau cu totul 
şi cu totul din jad. 

Templul nu avea decoraţiuni de pânză. Pentru a nu li se simţi lipsa, piticii 
îl umpluseră cu statui, dintre care cele mai multe înfăţişau monştri şi zeități, 
încleştaţi în aprige bătălii. 

Urcând câteva etaje, Eragon şi călăuza sa dădură de o uşă de aramă, 
plină de pete verzi de rugină, încrustată cu un brâu de noduri meşteşugit 
sculptate, dincolo de care se afla o încăpere goală, cu podea de lemn. Pereţii 
erau înţesaţi de armuri şi de rânduri întregi de toiege cu lame la capăt, aidoma 
celui cu care luptase Angela în Farthen Dur. 

Acolo se afla Gannel, care făcea exerciţii de luptă împreună cu alţi trei 
pitici, ceva mai tineri. Şeful de clan îşi ridicase roba deasupra genunchilor, 
pentru a nu-l stânjeni în mişcări, şi se încrunta puternic, răsucind în mâini o 
bucată de lemn, ale cărei muchii neascuţite ţâşneau în toate direcţiile ca nişte 
viespi înfuriate. 

Doi dintre pitici dădură să-l lovească, dar se treziră întâmpinați de un 
potop de lovituri. El se răsuci pe lângă ei, într-un zgomot puternic de lemn lovit 
de metal, şi-i izbi peste genunchi şi peste ceafa, culcându-i la podea. Eragon 
rânji, văzându-l pe Gannel dezarmându-şi ultimul duşman, cu o înşiruire 
măiastră de lovituri. 

În cele din urmă, şeful de clan îl observă şi-i lăsă pe ceilalţi pitici să plece. 
În timp ce-şi aşeza arma într-un suport, Eragon îl întrebă: 

— Toţi cei din clanul Quan sunt aşa de pricepuţi la luptă? Pare un 
meşteşug neobişnuit pentru preoţi. 

Gannel se întoarse cu faţa spre el. 

— Trebuie să ne putem apăra şi noi, nu? Ţinutul e înţesat de duşmani. 

Eragon încuviinţă. 

— Sunt nişte săbii cu totul deosebite. Nu le-am mai văzut decât la o 
vânzătoare de ierburi, care s-a luptat aşa în bătălia de la Farthen Dur. 

Piticul îşi ţinu o clipă respiraţia, apoi dădu aerul afară din piept cu un 
şuierat. 

— Angela, zise el, cu un aer posomorit. Şi-a câştigat toiagul de la unul 
dintre preoţii noştri, într-o întrecere de cimilituri. N-a fost un lucru prea frumos, 
ţinând cont că numai noi avem voie să folosim hdthvirn. Ea şi Arya... Apoi se 
întrerupse şi se duse la o măsuţă pe care se afla un vas cu bere. Umplu două 


căni şi-i oferi una lui Eragon, continuând: Te-am invitat astăzi aici la dorinţa lui 
Hrothgar, care mi-a cerut ca, dacă primeşti să devii Ingeitum, să-ţi arăt câteva 
dintre obiceiurile piticilor. 

Eragon sorbi din bere, fără vorbe, privind chipul scăldat de soare al lui 
Gannel, cu obrajii umbriţi din cauza pomeţilor osoşi. Şeful de clan adăugă: 

— Nu s-a mai întâmplat niciodată ca un străin să afle credinţele noastre 
tainice; iar ţie nu îţi este îngăduit să vorbeşti despre asta cu niciun om sau elf. 
Totuşi, fără aceste învățături, nu poţi înţelege ce înseamnă să fii knurla. De- 
acum eşti Ingeitum: sânge din sângele nostru, carne din carnea noastră şi 
cinste din cinstea noastră. Pricepi? 

— Da. 

— Atunci vino. 

Cu cana de bere în mână, Gannel îl conduse pe Eragon afară din 
încăperea cea goală; străbătură cinci coridoare largi, apoi se opriră sub o 
arcadă care dădea într-o încăpere slab luminată, plină de fum de la ofrande. În 
faţa lor se afla o statuie masivă, care se înălța de la podea până în tavan. O 
lumină slabă cădea pe chipul posomorit al piticului sculptat cam grosolan dintr- 
un bloc de granit brun. 

— Cine este? întrebă Eragon, intimidat. 

— Gintera, regele zeilor. Războinic şi înţelept, dar destul de capricios, 
aşa că, pentru a-i dobândi bunăvoința, îi aducem ofrande la solstiţii, înainte de 
semănat şi cu prilejul morţilor şi al naşterilor. 

Gannel îşi răsuci palma, într-un chip ciudat, făcând o plecăciune în faţa 
statuii. 

— Lui ne rugăm înainte de bătălii, căci el este cel care a făurit acest ţinut, 
din oasele unui uriaş, şi tot el menţine rânduiala în lume. Giântera stăpâneşte 
toate regatele. 

Apoi, Gannel îl învăţă pe Eragon cum să-l venereze pe zeu aşa cum 
trebuia, explicându-i semnele şi cuvintele folosite pentru a-l cinsti. Îi explică şi 
semnificaţia ofrandelor arse pe altar, care simbolizau viaţa şi fericirea, şi 
petrecu multă vreme povestindu-i legende despre Giântera - cum zeul, aflat 
deja în floarea vârstei, se născuse dintr-o lupoaică, odată, pe când stelele de- 
abia răsăreau, cum se luptase cu monştri şi uriaşi pentru ca neamul său să 
poată dobândi un loc în Alaga&sia şi cum o luase de soţie pe Kilf, zeiţa râurilor 
şi a mării. 

Trecură apoi chiar la statuia acesteia din urmă, sculptată cu mult 
meşteşug dintr-o piatră de un albastru-palid. Părul îi cădea pe umeri în bucle 
lungi şi moi, dezmierdându-i ceafa şi scoţându-i în evidenţă ochii veseli, de 
ametist. Ţinea în palme o floare de nufăr şi o piatră roşie, poroasă, pe care 
Eragon nu putu s-o recunoască. 

— Ce-i asta? întrebă el, arătând-o cu degetul. 

— Coral adus din adâncurile mării care mărgineşte munţii Beor. 

— Coral? 


Gannel luă o înghiţitură de bere şi spuse: 

— Scufundătorii noştri au dat peste el în timp ce căutau perle. Se pare că 
unele soiuri de piatră cresc asemenea plantelor, în apă sărată. 

Eragon se uita fix şi cu uimire la piatră. Nu se gândise niciodată la 
bolovani ca la nişte fiinţe vii, dar aici avea dovada că nu le trebuia decât apă şi 
sare, pentru a se înmulţi. În sfârşit îşi explică faptul că, în valea Palancar, 
pietrele continuau să apară chiar şi după ce pământul fusese bine curăţat, în 
fiecare primăvară. „Şi ele cresc!” 

Trecură la Urûr, stăpânul văzduhului şi al cerurilor, şi la fratele său 
Morgothal, zeul focului. Ajunşi la statuia acestuia din urmă, colorată în roşu- 
aprins, preotul îi povesti că fraţii se iubeau atât de mult, încât niciunul din ei nu 
putea vieţui de unul singur. De aceea, Morgothal avea un palat încins în foc, 
care apărea pe cer în timpul zilei, la fel cum scânteile din fierăria sa învăluiau 
cerul în fiecare noapte. Şi tot de aceea, Urûr îşi hrănea fără încetare fratele, 
care altfel ar fi pierit. 

Le rămăseseră numai doi zei: Sindri, maica pământului, şi Helzvog. 
Statuia celui din urmă era diferită de celelalte. Zeul, gol, era aplecat pe 
jumătate asupra unei bucăţi de cremene cenuşie, de mărimea unui pitic, pe 
care o mângâia cu vârful arătătorului. Muşchii spatelui i se încordau, ca şi cum 
făcea un efort supraomenesc, dar chipul său era extrem de blând şi de 
afectuos, de parcă s-ar fi uitat la un prunc abia născut. 

Gannel vorbi cu glasul aspru şi coborât: 

— Chiar dacă Gintera este regele zeilor, Helzvog ne este nouă cel mai 
drag. El a fost cel care şi-a spus că ţinutul trebuie populat, după înfrângerea 
uriaşilor. Ceilalţi zei s-au împotrivit, dar Helzvog nu i-a băgat în seamă şi, în 
taină, l-a făurit pe primul pitic, din rădăcinile unui munte. Când fapta sa a fost 
descoperită, ceilalţi zei au fost cuprinși de gelozie, iar Gântera le-a dat naştere 
elfilor, pentru ca, prin ei, să stăpânească el însuşi Alaga&sia. Apoi, Sindri i-a 
scos pe oameni din pământ, iar Urur şi Morgothal, folosindu-şi puterile 
împreunate, au slobozit în lume dragonii. Kilf a fost singura care n-a contribuit. 
Aşa au apărut pe lume primele neamuri. 

Eragon sorbea cuvintele lui Gannel, fără să pună la îndoială sinceritatea 
lui, dar şi fără să-şi poată reţine o întrebare care nu-i dădea pace: „De unde 
ştie?” Totuşi, simțind că l-ar fi putut stânjeni pe preot, nu-i dădu glas, ci 
continuă să asculte şi să încuviinţeze. 

— Şi asta, spuse Gannel, terminându-şi berea, ne aduce spre cel mai 
important obicei al nostru, despre care ştiu că ai mai discutat cu Orik... Toţi 
piticii trebuie înmormântați în stâncă, altfel spiritele noastre nu vor ajunge 
niciodată alături de Helzvog, în palatele sale. Noi nu suntem făcuţi din pământ, 
aer, foc, ci din piatră. Fiind Ingeitum, este răspunderea ta să ai grijă ca fiecare 
pitic care moare lângă tine să aibă parte de un loc cuvenit de odihnă. Dacă nu 
izbuteşti - în afară de cazul în care ai fi rănit sau copleşit de duşmani -, 
Hrothgar te va alunga şi niciun pitic nu-ţi va recunoaşte prezenţa până după ce 


mori, adăugă el, îndreptându-şi umerii şi privindu-l fix pe Eragon. Mai ai încă 
multe de învăţat, dar respectă tradiţiile pe care ţi le-am înfăţişat azi şi te vei 
descurca aşa cum trebuie. 

— N-am să uit, răspunse Eragon. 

Mulţumit, Gannel se îndepărtă de sala statuilor, călăuzindu-l pe o scară în 
spirală. Urcând, şeful de clan îşi vâri mâna într-un buzunar al robei şi scoase un 
colier foarte simplu, un lanţ petrecut prin agăţătoarea unui ciocan de argint în 
miniatură, pe care i-l oferi lui Eragon. 

— Hrothgar mi-a mai cerut un lucru, îi explică Gannel. Se teme ca nu 
cumva Galbatorix să fi aflat cum arăţi, din mintea lui Durza, a celor doi Ra'zac 
sau a soldaţilor din Imperiu care te-au zărit. 

— Şi de ce m-aş teme de asta? 

— Pentru că atunci te-ar putea vedea cu ajutorul magiei. Poate c-a şi 
făcut-o. 

Un fior de teamă îl străbătu pe Eragon, ca un şarpe de gheaţă. „Ar fi 
trebuit să mă gândesc şi singur la asta, se dojeni el.” 

— Colierul va împiedica pe oricine caută să te vadă de la distanţă, pe tine 
sau pe dragonul tău. Eu însumi am ţesut vraja, aşa că ar trebui să ţină piept 
chiar şi celei mai puternice minţi. Te previn totuşi că, atunci când acţionează, 
îţi va consuma puterea până ce fie îl scoţi de la gât, fie trece primejdia. 

— Şi dacă dorm? Să însemne oare că îmi va seca toată puterea înainte 
să-mi dau seama? 

— Nu. Teva trezi. 

Eragon răsuci ciocanul între degete. Era un lucru foarte greu să ţii piept 
vrăjilor făcute de altul, mai ales de Galbatorix. „Dacă Gannel este aşa de 
puternic, ce alte farmece s-or mai tăinui în darul său?” Observă un şir de rune 
încrustate pe coada ciocanului - Astim Hefthyn. Ajuns pe treapta cea mai de 
sus, întrebă: 

— Cum se face că piticii folosesc în scris aceleaşi rune ca oamenii? 
Pentru prima dată de când se întâlniseră, Gannel râse; umerii i se scuturau, iar 
glasul îi răsuna prin templu: 

— Este exact pe dos; oamenii folosesc runele noastre. Când strămoşii tăi 
au venit în Alaga&sia, erau neştiutori ca nişte iepuri. Totuşi, în scurtă vreme, 
ne-au luat alfabetul şi l-au folosit pentru graiul lor. Chiar şi unele cuvinte vin de 
la noi, precum „tatăl?” care era, la origine farthen. 

— Deci Farthen Dur înseamnă...? întrebă Eragon, petrecându-şi colierul 
peste cap şi strecurându-l sub surtuc. 

— Tatăl nostru. 

Oprindu-se în faţa unei uşi, Gannel îi făcu semn să pătrundă într-o galerie 
arcuită, aflată chiar sub cupolă. Coridorul dădea ocol întregii incinte; de aici se 
putea vedea, prin arcadele largi ale munţilor, până dincolo de Tarnag, dar şi 


? în engleză father. Pronunţat aproximativ la fel cu Farthen (n.tr.) 


toate terasele care se întindeau dedesubt. 

Eragon nici nu avu însă răgaz să privească peisajul, căci peretele interior 
al galeriei era împodobit cu o singură frescă, neîntreruptă, o sene de tablouri 
care începea cu descrierea naşterii piticilor, făuriţi de Helzvog. Siluetele şi 
diversele obiecte ieşeau în relief de pe suprafaţa zidului, făcând toată pictura 
să pară însufleţită, datorită culorilor intense, strălucitoare şi multelor amănunte 
minuţios înfăţişate. 

Cu sufletul la gură, Eragon întrebă: 

— Cum aţi putut făuri aşa ceva? 

— Fiecare imagine este tăiată din bucăţi mici de marmură, acoperite cu 
email şi unite între ele. 

— N-ar fi fost mai uşor să folosiţi vopsea obişnuită? 

— Ba da, răspunse Gannel, dar atunci n-ar mai fi dăinuit neatinsă timp de 
veacuri - chiar milenii întregi. Emailul nu se murdăreşte şi nu-şi pierde 
strălucirea, spre deosebire de uleiul folosit în pictură. Prima bucată a fost 
făurită la doar zece ani după ce-a fost descoperit Farthen Dur, cu mult înainte 
ca elfii să fi pus piciorul în Alaga&sia. 

Preotul îl luă de braţ şi-l conduse de-a lungul frescei. Cu fiecare pas, 
străbăteau ani nenumărați din istoria piticilor. Eragon află că, la început, 
aceştia erau nomazi, rătăcind pe o câmpie care părea nesfârşită, până ce 
ţinutul din jurul lor devenise atât de fierbinte şi de pustiu încât se treziseră siliţi 
să o apuce spre miazăzi, spre munţii Beor. „Aşa a luat naştere deşertul 
Hadarac”, îşi dădu el seama, uluit. 

Urmărind fresca şi înaintând spre partea din spate a incintei, Eragon fu 
martor la tot ce se-ntâmplase, de la domesticirea primelor feldânost, la făurirea 
Stelei de Safir, Isidar Mithrim, la prima întâlnire dintre pitici şi elfi şi încoronările 
fiecăruia dintre regii din vechime. Adesea apăreau şi dragonii care pârjoleau şi 
măcelăreau. Eragon izbuti cu greu să se abţină de la comentarii despre acele 
bucăţi. 

Ajungând la ceea ce nădăjduia să întâlnească, îşi încetini paşii: dăduse 
peste războiul dintre elfi şi dragoni. Piticii dedicaseră un spaţiu vast prăpădului 
care cuprinsese Alagaesia din pricina celor două neamuri. Eragon se cutremură 
de groază, văzând elfi şi dragoni ucigându-se unii pe ceilalţi. Lupta se întindea 
pe o distanţă foarte mare; fiecare imagine era şi mai sângeroasă decât 
precedenta, până ce, în cele din urmă, bezna se risipi şi apăru imaginea unui 
elf tânăr, îngenunchiat pe marginea unei stânci, ţinând în mână un ou alb de 
dragon. 

— Să fie...? șopti Eragon. 

— Da, este Eragon, Primul Cavaler. Seamănă foarte bine, căci el a fost de 
acord să le pozeze artiştilor noştri. 

Atras ca de un magnet, Eragon studie chipul tizului său. „Mi-l imaginam 
mai în vârstă.” Elful avea ochi migdalaţi care priveau în jos, dincolo de nasul 
arcuit şi bărbia mică, dându-i o înfăţişare fioroasă. Era un chip străin, cu totul 


deosebit de al lui... dar poziţia umerilor, puternic încordaţi, îi amintea de ceea 
ce simţise el însuşi în clipa în care descoperise oul Saphirei. „Noi doi nu suntem 
chiar aşa diferiţi, se gândi el, atingând emailul rece. Odată ce voi ajunge de 
vârsta ta, vom fi cu adevărat fraţi peste timp... mă întreb dacă ai fi de acord cu 
faptele mele.” Ştia că făcuseră cel puţin un lucru aidoma; amândoi păstraseră 
oul. 

Auzi o uşă care se deschidea şi, întorcându-se, o zări pe Arya care venea 
din capătul îndepărtat al galeriei. Ea cercetă zidul cu acelaşi chip lipsit de 
expresie pe care Eragon i-l observase şi atunci când stătuse în faţa Sfatului 
Fruntaşilor. Oricare i-ar fi fost simţămintele, el îşi dădea seama că situaţia i se 
părea de prost gust. 

Arya îşi înclină fruntea. 

— Grimstborith. 

— Arya. 

— Înţeleg că l-ai învăţat pe Eragon câte ceva despre mitologia voastră. 

Gannel zâmbi uşor. 

— Cu toţii ar trebui să înţelegem credinţele neamului de care aparţinem. 

— Dar înţelegerea nu înseamnă şi împărtăşirea acestora, răspunse ea, 
pipăind piatra unei coloane din arcadă. Nu înseamnă nici că aceia care ne oferă 
astfel de credinţe o fac din alt motiv... decât din dorinţa unui câştig material. 

— Adică vrei să spui că piticii din clanul meu nu au făcut niciun sacrificiu 
pentru a oferi consolare neamului nostru? 

— Nu vreau să spun nimic; întreb doar dacă nu s-ar face un mare bine 
prin împărţeala agoniselii voastre în rândul celor nevoiaşi, al celor înfometați şi 
fără adăpost şi chiar al vardenilor, care n-au cu ce-şi cumpăra provizii. În loc de 
asta, v-aţi strâns tot aurul într-un monument închinat dorințelor voastre 
nostalgice. 

— Gata! Piticul îşi încleşta pumnii, cu chipul strâmbat de mânie. Fără noi, 
recoltele s-ar usca pe timp de secetă. Râurile şi lacurile s-ar revărsa. În turmele 
noastre s-ar naşte numai fiare cu un singur ochi. Până şi cerurile s-ar frânge 
sub povara mâniei zeilor! 

Arya zâmbi. 

— Nu se întâmpla aşa, numai datorită rugăciunilor şi slujbelor noastre. 
Dacă n-ar fi fost Helzvog, unde... 

În scurtă vreme, Eragon nu mai izbuti să urmărească disputa. Nu 
înţelegea argumentele vagi cu care Arya îi critica pe cei din Dârgrimst Quan, 
dar din răspunsurile lui Gannel îşi dăduse seama că, pe căi ocolite, ea dăduse 
de înţeles că zeii piticilor nu existau cu adevărat, pusese la îndoială 
deşteptăciunea tuturor piticilor care pătrundeau în templu şi-i arătase punctele 
slabe ale argumentelor lui - totul cu un glas măsurat şi politicos. 

După o vreme, Arya îşi ridică braţul, oprindu-l pe Gannel, şi-i spuse: 

— Asta-i deosebirea dintre noi, Grimstborith. Tu ţi-ai închinat viaţa 
lucrurilor în care crezi, dar pe care nu le poţi demonstra. Aici, trebuie să cădem 


de acord că nu avem cum să ne-nţelegem vreodată. 

Apoi se întoarse spre Eragon. 

— Az Sweldn rak Anhûin i-a întărâtat pe locuitorii din Tarnag împotriva ta. 
Undin crede că ar fi mai bine să rămâi în locuinţa lui până plecăm. Şi eu sunt 
de aceeaşi părere. 

Eragon şovăi. Ar fi dorit să vadă mai multe din Celbedeil, dar, dacă era să 
apară vreun necaz, locul său era lângă Saphira. Îi făcu o plecăciune lui Gannel 
şi îşi ceru iertare pentru că-l părăsea fără de veste. 

— Nu te scuza, Biruitorul-Umbrei, răspunse şeful de clan, uitându-se urât 
la Arya. Fă ce ai de făcut şi du-te cu binecuvântarea lui Gântera. 

Eragon şi Arya plecară împreună din templu şi străbătură oraşul în goană, 
înconjurați de o duzină de războinici. La un moment dat, Eragon auzi strigătele 
mânioase ale unei mulţimi adunate pe o terasă de dedesubt. O piatră ricoşa pe 
un acoperiş din apropiere. Mişcarea îi atrase atenţia asupra unei trâmbe 
întunecate de fum care se ridica de la marginea oraşului. 

Ajuns înăuntru, Eragon se grăbi spre camera sa. Acolo îşi îmbrăcă platoşa 
de zale, îşi legă apărătorile la picioare şi la braţe, îşi trase repede pe cap tichia 
de piele, gluga şi coiful şi-şi luă scutul. Adunându-şi bagajul şi desagii, alergă 
înapoi în curte şi se aşeză cu spatele sprijinit de laba din faţă a Saphirei. 

„Tarnag e ca un roi de albine stârnit”, comentă ea. 

„Să sperăm că nu ne muşcă vreuna şi pe noi.” 

Nu după multă vreme, Arya veni lângă ei, împreună cu un grup de 
cincizeci de pitici, bine înarmaţi, care se postară în mijlocul curţii şi rămaseră în 
aşteptare, netulburaţi, vorbind în tonuri joase şi înăbuşite, cu ochii la poarta 
ferecată şi la muntele care se înălța în faţa lor. 

— Se tem, spuse Arya aşezându-se lângă Eragon, că mulţimea va încerca 
să ne împiedice să ajungem la râu. 

— Ne poate duce Saphira, în zbor. 

— Dar Văpaia-Zăpezii? Dar străjile lui Undin? Nu, dacă ni se împotriveşte 
cineva, va trebui să aşteptăm ca furia piticilor să se potolească, răspunse ea, 
privind cerul care se întuneca. E neplăcut că ai izbutit să-i faci pe atâţia pitici să 
se simtă insultaţi, dar poate că era de neocolit. Clanurile au fost dintotdeauna 
puse pe harţă; ce le place unora îi întărâtă pe alţii. 

El îşi pipăi marginile cămăşii de zale. 

— Mi-aş dori să nu fi primit propunerea lui Hrothgar. 

— A, da. La fel ca în cazul Nasuadei, cred că ai făcut singura alegere cu 
putinţă. Nu eşti tu de vină. De vină, dacă se poate spune aşa, este Hrothgar, 
pentru că ţi-a oferit asta. Pesemne că-şi dădea şi el bine seama de urmări. 

O vreme, toată curtea se cufundă în tăcere. Vreo şase pitici se plimbau 
încoace şi încolo, dezmorţindu-şi picioarele. În cele din urmă, Eragon întrebă: 

— Ai familie acolo, în Du Weldenvarden? 

Trecu mult până ce Arya îi răspunse: 

— Da, dar nu sunt apropiată de ei. 


— De ce? 

Ea şovăi iarăşi. 

— Hotărârea mea de a deveni mesagera reginei nu le-a fost pe plac; li s-a 
părut nepotrivită. N-am ţinut seama de împotrivirea lor şi am pus să mi se 
încrusteze pe umăr yawë - semnul care arată că mi-am pus viaţa în slujba 
neamului meu, la fel ca inelul pe care îl ai de la Brom; ca urmare, familia mea a 
refuzat să mă mai vadă vreodată. 

— Dar au trecut mai mult de şaptezeci de ani de atunci, obiectă el. Arya 
se uită în altă parte, ascunzându-şi chipul după o şuviţă de păr. Eragon încercă 
să-şi închipuie cum trebuie să se fi simţit ea, alungată de familie şi trimisă să 
locuiască printre două neamuri cu totul deosebite. „Nu-i de mirare că-i atât de 
închisă în sine”, descoperi el. 

— Mai sunt şi alţi elfi afară din Du Weldenvarden? 

— Eram trei plecaţi din Ellesmera, răspunse ea, tot cu chipul acoperit. 
Făolin şi Glenwing mă însoțeau întotdeauna când duceam oul Saphirei din Du 
Weldenvarden în Tronjheim. Doar eu am scăpat cu viaţă din capcana lui Durza. 

— Ei cum erau? 

— Erau războinici aleşi. Lui Glenwing îi plăcea să stea de vorbă cu 
păsările, cu ajutorul gândurilor. Obişnuia să stea în mijlocul pădurii, înconjurat 
de stoluri cântătoare, şi îşi petrecea ceasuri întregi ascultându-le trilurile. După 
aceea, ne cânta şi nouă nişte melodii minunate. 

— Dar Făolin? 

De data aceasta, Arya nu-i mai răspunse, deşi mâinile i se încleştară pe 
arc. Eragon nu dădu înapoi, ci căută un alt subiect. 

— De ce-ţi displace Gannel atât de mult? 

Ea se întoarse cu faţa spre el şi-i atinse obrazul cu degete blânde, 
făcându-l să clipească surprins. 

— Ăsta e un lucru pe care-l vom discuta altă dată. 

Apoi se ridică şi se duse liniştită în altă parte a curţii. Încurcat, Eragon îi 
privea fix spatele, în timp ce ea se îndepărta. 

„Nu-nţeleg nimic”, spuse el, lăsându-se pe stomacul Saphirei. Ea pufni 
amuzată, apoi îşi încolăci gâtul şi coada în jurul lui şi adormi de îndată. 

În timp ce valea se cufunda în beznă, Eragon se chinui să rămână treaz. 
Scoase colierul de la Gannel şi-l cercetă de mai multe ori cu ajutorul magiei, 
dar nu găsi decât vraja de apărare ţesută de preot. Lăsându-se păgubaş, îşi 
puse colierul la loc, se acoperi cu scutul şi se puse să aştepte trecerea nopţii. 

De îndată ce văzu prima sclipire de lumină pe cerul de deasupra lui - cu 
toate că valea însăşi era încă întunecată şi aşa rămânea până aproape de 
amiază -, Eragon o trezi pe Saphira. Piticii se treziseră deja şi se ocupau să-şi 
acopere armele, pentru a se putea strecura prin Tarnag în cea mai deplină 
taină. Undin îl puse pe Eragon până şi să lege ghearele Saphirei şi copitele 
calului cu cârpe. 

După ce totul fu gata, Undin şi războinicii săi se adunară în număr mare 


în jurul celor trei - Eragon, Saphira şi Arya. Porţile se deschiseră cu grijă - iar 
balamalele bine unse nu scoaseră nici măcar un scârţâit - şi tot grupul o porni 
spre lac. 

Oraşul părea părăsit; străzile goale erau mărginite de casele în care 
locuitorii zăceau visând netulburaţi. Puţinii pitici care le ieşiră în cale îi priviră în 
tăcere, apoi se pierdură în noapte, ca umbrele din amurg. 

La porţile care duceau dintr-un nivel într-altul, străjerii le făceau semn să 
treacă fără să pregete. În scurtă vreme lăsară clădirile în urmă şi intrară de-a 
curmezişul ogoarelor pustii de la poale. După aceea, ajunseră la cheiul de 
piatră aflat la malul apei liniştite şi cenuşii. 

În aşteptarea lor se aflau două plute mari, legate la un ponton. Pe prima 
se zăreau trei pitici, aşezaţi pe vine, iar pe a doua - patru. Văzându-l pe Undin, 
se ridicară. 

Eragon îi ajută să-l priponească şi să-l lege la ochi pe Văpaia-Zăpezii, apoi 
ademeni calul, care şovăia pe cea de-a doua plută, unde animalul se văzu silit 
să îngenuncheze, lăsându-se bine legat în loc. Între timp, Saphira se strecurase 
de pe ponton şi coborâse în lac, unde înota voioasă, lăsându-şi numai capul la 
suprafaţă. 

Undin apucă braţul lui Eragon. 

— Aici ne despărţim. Ai cu tine cei mai buni războinici ai mei; te vor 
apăra până ce ajungi în Du Weldenvarden. 

Eragon dădu să-i mulţumească, dar Undin clătină din cap. 

— Nu, nu e vorba de recunoştinţă aici. Este de datoria mea. Îmi este 
ruşine numai pentru că şederea voastră aici a fost umbrită de duşmănia celor 
din Az Sweldn rak Anhiin. 

Eragon se înclină, apoi urcă pe prima plută, împreună cu Orik şi Arya. 
Piticii dezlegară frânghiile cu care erau legaţi şi împinseră plutele în larg 
folosind bețe lungi. La apropierea zorilor, cele două plute se îndreptau spre 
gura râului Az Ragni; Saphira înota între ele. 


Sclipiri în noapte 


„Imperiul mi-a invadat căminul.” 

Aşa se gândea Roran, ascultând gemetele chinuite ale bărbaţilor care 
fuseseră răniţi cu o noapte înainte, în cursul luptei cu soldaţii şi cu cei doi 
Ra'zac. Tremura de teamă şi mânie; tot trupul îi era scuturat de valuri de febră, 
care-l lăsau cu obrajii în flăcări şi cu răsuflarea tăiată. Şi era trist, atât de trist... 
ca şi cum faptele celor doi Ra'zac murdăriseră nevinovăția locurilor copilăriei 


sale. 

Lăsând-o pe Gertrude, vindecătoarea, să se ocupe de răniţi, Roran se 
duse acasă la Horst, privind în drum obstacolele improvizate care umpleau 
locul liber dintre case: scânduri, butoaie, grămezi de pietre şi ceea ce mai 
rămăsese din cele două căruţe distruse de focul magic al duşmanilor. Totul 
părea jalnic de fragil. 

Puţinii oameni care se mai vedeau pe uliţe aveau priviri sticloase din 
cauza emoţiilor, a jalei şi a ostenelii. Şi Roran era obosit, mai mult decât fusese 
vreodată în viaţa lui. Nu dormise de două nopţi, iar braţele şi spatele îl dureau 
din cauza luptei. 

Intră în casa lui Horst şi o văzu pe Elain care stătea în pragul uşii 
deschise ce dădea în sala de mese, ascultând discuţia aprinsă dinăuntru. Ea îi 
făcu semn să se apropie. 

După ce ţinuseră piept contraatacului celor doi, locuitorii de frunte din 
Carvahall se închiseseră aici, încercând să hotărască ce le rămânea de făcut şi 
dacă Horst şi tovarăşii lui ar fi trebuit pedepsiţi pentru că dăduseră prima 
lovitură. Discuţia le luase aproape toată dimineaţa. 

Roran aruncă o privire înăuntru. Acolo, aşezaţi la o masă lungă, se aflau 
Birgit, Loring, Sloan, Gedric, Delwin, Fisk, Morn şi alţi câţiva. Horst era în capul 
mesei, conducând discuţia. 

— ... iar eu vă spun că a fost o prostie şi o nechibzuinţă! strigă Kiselt, 
proptindu-se în palme şi ridicându-se. N-aţi avut nicio pricină să puneţi în 
primejdie... 

Morn făcu un semn cu mâna. 

— Am mai spus asta. Nu mai are nicio importanţă dacă trebuia sau nu să 
facă ce-au făcut; asta nu se mai poate schimba. Întâmplător, eu sunt de acord 
- Quimby a fost şi prietenul meu, ca al tuturor, şi mi-e groază să mă gândesc la 
ce i-ar face bestiile lui Roran. Dar... dar ce vreau eu să ştiu este cum putem 
scăpa din încurcătura asta. 

— Uşor, omorându-i pe soldaţi, răspunse sec Sloan. 

— Şi-apoi? O să vină alţii pe urmele lor, până ce o să se reverse peste noi 
un potop întreg de tunici roşii. Nici dacă-l dăm pe Roran nu ne ajută cu nimic; 
aţi auzit ce-au spus cei doi - ne omoară dacă-l apărăm şi ne vând ca sclavi 
dacă-l dăm prins. Poate că voi sunteţi de altă părere, dar eu unul aş prefera să 
mor decât să-mi petrec restul vieţii în sclavie, spuse Morn, clătinând din cap, cu 
o înfăţişare posomorâtă. Nu putem scăpa cu viaţă. 

Fisk se aplecă înainte. 

— Am putea pleca de-aici. 

— N-avem unde, răspunse Kiselt. În spate e Şira, soldaţii au închis 
drumul, iar dincolo de ei se află restul Imperiului. 

— E numai vina ta, strigă Thane, arătându-l pe Horst cu un deget 
tremurător. O să ne ardă casele şi o să ne ucidă copiii, din pricina ta. Tu eşti de 
vină! 


Horst se ridică în picioare atât de iute încât îşi răsturnă scaunul pe spate. 

— Omule, unde ţi-e simţul onoarei? Vrei să le îngădui să ne mănânce pe 
toţi fără să te împotriveşti? 

— Da, dacă orice altă cale înseamnă sinucidere. 

Thane aruncă priviri aprige în jurul mesei, apoi ieşi valvâărtej, făcându-şi 
loc pe lângă Roran. Pe chip i se oglindea o expresie de groază pură, deplină. 

Atunci, Gedric îl zări pe Roran şi-l chemă înăuntru. 

— Haide, haide, te-aşteptam. 

Sub privirile zecilor de ochi, Roran îşi duse mâinile la spate. 

— Cum pot fi de ajutor? 

— Cred, zise Gedric, că am căzut cu toţii la învoială că n-am rezolva nimic 
dacă te-am da acum pe mâna Imperiului. Ce-ar fi fost înainte nu mai contează. 
Tot ce putem face este să ne pregătim pentru un alt atac. Horst va fauri vârfuri 
pentru sulițe - şi alte arme, dacă mai are răgaz -, iar Fisk a acceptat să 
făurească scuturi. Din fericire, atelierul lui de tâmplărie n-a ars. Avem nevoie 
de cineva care să supravegheze apărarea şi am dori să fii tu acela. Vei avea 
multă lume să te-ajute. 

Roran încuviinţă. 

— Voi face tot ce pot. 

Tara, soţia lui Morn, care şedea alături de el, se ridică în picioare. Era o 
femeie solidă, mult mai masivă decât bărbatul ei, cu părul negru uşor încărunţit 
şi mâini puternice, la fel de pricepute şi în a suci gâtul unui pui, şi în a despărţi 
o pereche de bătăuşi. Ea spuse: 

— Ai grijă, Roran, altfel vom avea şi mai multe înmormântări. Apoi se 
întoarse spre Horst. Înainte de orice, trebuie să ne îngropăm morţii. lar copiii 
trebuie trimişi în siguranţă, poate la ferma lui Cawley sau la pârâul Nost. Şi tu 
ar trebui să pleci, Elain. 

— Nu-l părăsesc pe Horst, răspunse aceasta, netulburată. 

Tara se zbârli. 

— Ăsta nu-i un loc potrivit pentru o femeie însărcinată în cinci luni. Dacă 
mai fugi de colo-colo, ca pân-acum, ai să-l pierzi. 

— Mi-ar face mult mai mult rău să stau acolo, fără să ştiu nimic, moartă 
de îngrijorare. Am mai purtat copii în pântece; rămân aici, aşa cum ştiu că veţi 
face şi tu, şi toate nevestele din Carvahall. 

Horst dădu ocol mesei şi luă mâna soţiei sale, cu o expresie blândă pe 
chip. 

— Nici eu n-aş vrea să te găseşti nicăieri altundeva, ci numai alături de 
mine. Dar copiii ar trebui să plece. Cawley va avea grijă de ei, dar trebuie să 
fim siguri că drumul care duce la fermă e liber. 

— Nu numai atât, spuse Loring, cu glasul răguşit, dar niciunul dintre noi, 
niciun sufleţel nenorocit de pe-aici nu are voie să mai aibă de-a face cu familiile 
din vale, în afară de Cawley, fireşte. Ei nu ne pot ajuta cu nimic, şi nu vrem ca... 
bestiile să le facă şi lor vreun necaz. 


Cu toţii încuviinţară, apoi discuţia se termină şi ei se împrăştiară prin sat. 
Nu după multă vreme se adunară iarăşi - împreună cu aproape toţi locuitorii - 
în micul cimitir de lângă casa lui Gertrude. Zece trupuri, învăluite în pânză albă, 
fuseseră rânduite alături de morminte, cu câte o tulpină de cucută pe pieptul 
neînsufleţit şi o amuletă de argint la gât. 

Gertrude înainta şi rosti numele celor morţi: 

— Parr, Wyglif, Ged, Bardrick, Farold, Hale, Garner, Kelby, Melkolf şi 
Albem. 

Le puse pietricele pe pleoapele închise, îşi ridică braţele şi chipul către 
cer şi începu cântecul tremurător de moarte. Din colţurile ochilor închişi îi 
ţâşneau lacrimi, pe măsură ce vocea i se ridica şi cobora în ritmul străvechilor 
fraze, oftând şi bocind odată cu întregul sat. Cânta despre pământ şi noapte şi 
despre suferinţa veşnică a umanităţii de care nimeni nu putea scăpa. 

După ce şi ultimul sunet jalnic se topi în văzduh şi se lăsă liniştea, rudele 
celor morţi înaintară şi începură să laude faptele şi firea acestora. Apoi le 
îngropară trupurile. 

În timp ce asculta, privirea lui Roran căzu asupra movilei pustii şi 
singuratice sub care fuseseră îngropaţi cei trei soldaţi. „Pe unul l-a ucis 
Nolfavrell, pe ceilalţi doi - eu însumi.” îşi amintea încă felul în care muşchii şi 
oasele se cutremuraseră din străfunduri, căzând... trosnind... strivite de 
ciocanul său. Simţi cum i se făcea greață şi trebui să se chinuie ca să nu-i vină 
rău chiar acolo, în văzul întregului sat. „Eu i-am ucis.” Nu se aşteptase 
niciodată la asta şi nu avea nicio dorinţă să omoare, dar ajunsese să ia mai 
multe vieţi decât oricine altcineva din Carvahall. | se părea că are chipul stropit 
cu sânge. 

Se îndepărtă iute - fără măcar să stea să discute cu Katrina - şi se căţără 
până într-un loc din care putea vedea întregul sat, gândindu-se cum să-l apere 
mai bine. Din păcate, casele erau prea îndepărtate una de alta pentru a putea 
alcătui o zonă întărită numai prin blocarea spaţiilor dintre ele. De altfel, nu i se 
părea o idee bună ca soldaţii să lupte pe lângă zidurile caselor, călcându-le 
grădinile în picioare. „Râul Anora ne apără pe latura dinspre apus, se gândi el, 
cât despre restul... 

Nici măcar un copil n-ar putea fi împiedicat să intre... Putem noi, în 
câteva ceasuri, clădi un obstacol îndeajuns de puternic?” 

Câteva clipe mai târziu, dădu buzna în mijlocul satului şi strigă: 

— Toată lumea care n-are nimic de făcut să se apuce de tăiat copaci! Pe 
dată, oamenii începură să iasă din case şi să umple ulițele. 

— Haideţi, mai mulţi, mai mulţi! Cu toţii trebuie să punem umărul! Roran 
aşteptă, văzând cum grupul din jurul său se tot măreşte. 

Darrnmen, unul dintre fiii lui Lorand, se înghesui lângă el. 

— Ce-ai pus la cale? 

Roran ridică glasul, pentru a putea fi auzit de către toţi. 

— Trebuie să construim un zid de jur împrejurul satului. Cu cât mai gros, 


cu atât mai bine. Mă gândesc că, dacă luăm nişte trunchiuri mari de copaci, le 
culcăm pe o parte şi le ascuţim crengile, celor doi Ra'zac n-o să le vină prea 
uşor să treacă de ei. 

— Şi de câţi copaci crezi că o s-avem nevoie? întrebă Orval. 

Roran şovăi, încercând să socotească suprafaţa întregului sat. 

— De cel puţin cincizeci. Poate şaizeci, ca s-o facem cum trebuie. 
Oamenii blestemară şi începură să se certe. 

— Stati! 

Roran îi numără pe toţi cei care veniseră; erau patruzeci şi opt. 

— Dacă fiecare dintre voi izbuteşte să taie câte un copac într-un ceas de- 
acum încolo, vom fi aproape gata. Puteţi s-o faceţi? 

— Da' drept cine ne iei? răspunse Orval. Nu mi-a mai luat un ceas să tai 
un copac de când aveam zece ani. 

Darrnmen vorbi şi el: 

— Ce ziceţi de mărăcini? Am putea să-i împrăştiem peste copaci. Nu ştiu 
pe nimeni care să se poată trece prea uşor printr-un desiş de mărăcini. 

Roran rânji. 

— Da, e o idee minunată. lar pe cei care au băieţi, puneţi-i să pună frâiele 
la cai, ca să putem aduce copacii înapoi. 

Bărbaţii încuviinţară şi se împrăştiară prin Carvahall ca să-şi adune 
topoarele şi fierăstraiele. Roran îl opri pe Darrnmen şi-i spuse: 

— Ai grijă să alegeţi copaci care au crengi pe tot trunchiul, altfel nu ne 
sunt de niciun folos. 

— Tu unde vei fi? întrebă Darrnmen. 

— Mă voi apuca de lucru la al doilea rând de fortificaţii. 

îndepărtându-se de el, Roran fugi spre casa lui Quimby, unde-o găsi pe 
Birgit care tocmai îşi bătea ferestrele în cuie. 

— Ce-i? întrebă ea, privindu-l. 

În câteva cuvinte, el îi explică ce-avea de gând cu copacii. 

— Aş mai vrea şi să sap un şanţ înăuntrul cercului de copaci, ca să-i 
încetinesc pe cei care izbutesc să treacă. Am putea să aşezăm pe fund şi nişte 
țepuşe ascuţite şi... 

— Unde vrei s-ajungi, Roran? 

— Te-aş ruga să aduni toate femeile şi copiii şi pe cine se mai nimereşte, 
ca să-i pui să sape. E prea multă muncă şi nu mă pot ocupa eu însumi de toată, 
şi nu avem prea mult răgaz... zise Roran privind-o drept în ochi. Te rog. 

Birgit se încruntă. 

— De ce eu? 

— Pentru că îi urăşti pe Ra'zac la fel ca mine şi ştiu că vei face tot ce-ţi 
stă în putinţă ca să-i opreşti. 

— Aşa-i, şopti Birgit, apoi bătu scurt din palme. Foarte bine, fac cum vrei 
tu. Dar să ştii, Roran, fiu al lui Garrow, că n-am să uit că din pricina ta şi a 
familiei tale mi-a fost ucis bărbatul. 


Înainte ca Roran să-i poată răspunde, ea se îndepărtă. Duşmănia cu care 
îl privea era de înţeles, ţinând cont de ceea ce pierduse. Era chiar norocos că 
nu-i declarase o duşmănie pe viaţă şi pe moarte. Cugetând astfel, căzuse pe 
gânduri, dar se trezi la realitate şi dădu fuga spre locul în care drumul cel mare 
intra în Carvahall. Era locul cel mai vulnerabil din sat şi trebuia să fie de două 
ori mai bine apărat. „Nu le putem îngădui duşmanilor să năvălească din nou pe 
aici.” 

Îl găsi pe Baldor şi-l luă cu el să-l ajute; împreună, începură să sape un 
şanţ de la un capăt la celălalt al drumului. 

— Nu pot sta mult, îl preveni Baldor, printre loviturile cu târnăcopul. Tata 
are nevoie de mine la fierărie. 

Fără să-şi ridice ochii, Roran încuviinţă printr-un mormăit. În timp ce 
trudea, prin minte îi treceau din nou amintirile despre soldaţi: chipul lor 
schimonosit, în momentul în care-i lovise, şi senzaţia, oribila senzaţie a 
trupurilor pe care le sfărâma ca pe nişte buturugi putrezite. Se opri o clipă, 
simțind că-i venea rău, şi observă că tot satul era în fierbere; locuitorii se 
pregăteau cu toţii pentru un nou atac. 

După plecarea lui Baldor, Roran termină şanţul, în care intra până la 
coapse, de unul singur, apoi se duse la atelierul lui Fisk. Cu îngăduinţa 
tâmplarului, alese cinci buşteni din grămada de lemne vechi şi îi trase cu caii 
până la drumul cel mare. Ajuns acolo, îi răsturnă vertical în şanţ, făcând din ei 
o piedică de netrecut la intrarea în Carvahall. Pe când tocmai aşeza la loc 
pământul în jurul lor, apăru Darmmen. 

— Am strâns copacii. Tocmai îi aducem. 

Roran se duse cu el în partea de miazănoapte a satului, unde dădu peste 
doisprezece bărbaţi care se străduiau să pună cap la cap patru trunchiuri de 
pin, verzi şi pline de crengi, în timp ce caii de povară se întorceau spre dealuri, 
conduşi de un băietan. 

— Când am plecat eu, cei mai mulţi ajutau la transportul copacilor. Câţiva 
se simt însă în formă şi s-au pus pe treabă de parcă aveau de gând să taie 
toată pădurea. 

— E bine, nu ne strică s-avem lemne în plus. 

Darmmen îi arătă o grămadă mare de mărăcini, adunată la marginea 
unuia din ogoarele lui Kiselt. 

— l-am adunat de pe malul râului. Fă ce vrei cu ei. Mă duc să mai găsesc 
şi alţii. 

Roran îl lovi prieteneşte cu palma peste braţ şi se întoarse spre latura de 
răsărit, unde un şir lung de femei, copii şi bărbaţi trudeau în noroi. Se apropie 
de ei şi dădu de Birgit care le dădea porunci ca un general şi le împărțea apă 
de băut. Şanţul avea deja cinci picioare în lăţime şi două în adâncime. Când 
Birgit se opri o clipă să răsufle, el îi spuse: 

— Sunt de-a dreptul uimit să văd ce-ai izbutit să faci. 

Fără să-l privească, ea îndepărtă părul care-i cădea pe faţă. 


— Am început prin a ara pământul. A fost mai uşor aşa. 

— Mai ai o lopată şi pentru mine? întrebă el. 

Birgit îi arătă o grămadă de unelte, aflată la celălalt capăt al şanţului, 
îndreptându-se într-acolo, Roran zări sclipirea roşiatică a părului Katrinei, 
printre celelalte trupuri gheboşate la muncă. Lângă ea, Sloan lovea pământul 
moale cu mişcări aprige, ca un apucat, de parcă încerca să sfâşie pielea 
pământului, să-i jupoaie stratul de lut de deasupra pentru a scoate la iveală 
muşchii din străfunduri. Avea privirea rătăcită şi un zâmbet strâmb, care-i 
descoperea dinţii rânjiţi, în ciuda petelor de noroi şi de praf de pe buze. 

Roran se cutremură văzându-l, şi trecu în grabă pe lângă el, ca să nu 
trebuiască să-i înfrunte ochii injectaţi. Apucă o lopată şi o înfipse pe dată în 
pământ, muncind din răsputeri ca să uite de griji. 

Cu toţii trudiră fără încetare până la căderea nopţii; nu se opriră nici 
măcar să mănânce sau să se odihnească. Şanţul se lungi şi se adânci, până ce 
ajunse să cuprindă două treimi din sat, până la malul râului. Tot pământul scos 
era adunat pe partea dinăuntru, pentru ca nimeni să nu poată sări peste el şi 
să nu se poată căţăra, odată ce coborâse înăuntru. 

Zidul de copaci se isprăvi de ridicat la începutul după-amiezii. Atunci 
Roran se opri din săpat, pentru a da o mână de ajutor la ascuţitul 
nenumăratelor crengi, pe care le adunară unele peste altele şi le înghesuiră 
laolaltă cât se putea de mult, şi la acoperirea lor cu mărăcini. Din când în când, 
se treziră nevoiţi să dea în lături câte un copac, pentru ca Ivor şi alţi fermieri 
să-şi aducă vitele în siguranţă în Carvahall. 

Până seara, întăriturile erau mai puternice şi mai întinse decât îndrăznise 
Roran să nădăjduiască, deşi mai era încă nevoie de vreo câteva ceasuri de 
muncă pentru a se putea declara cu adevărat mulţumit. 

El se aşeză pe jos, ronţăind un codru de pâine veche, cu ochii la stele. 
Privirea i se tulburase din cauza oboselii. O mână i se aşeză pe umăr şi, 
întorcându-şi capul, îl zări pe Albriech. 

— la, îi spuse acesta, întinzându-i un scut grosolan, făcut din scânduri 
fixate una de alta, şi o suliță lungă de şase picioare. 

Roran le primi cu recunoştinţă, iar Albriech trecu mai departe, 
împărțindu-le arme tuturor celor care-i ieşeau în cale. 

Roran se chinui să se ridice de la pământ, îşi luă ciocanul de la casa lui 
Horst şi, astfel înarmat, se duse la intrarea de pe drumul mare, unde-i găsi pe 
Baldor şi alţi doi bărbaţi stând de veghe. 

— Treziţi-mă când nu mai puteţi rămâne treji, le spuse Roran, culcându- 
se pe iarba moale de sub streaşină unei case din apropiere, îşi puse armele 
lângă el, ca să le poată găsi pe întuneric, şi închise ochii, de-abia aşteptând 
apropierea somnului. 

— Roran, se auzi o şoaptă la urechea sa dreaptă. 

— Katrina? întrebă el, ridicându-se în şezut şi clipind des, după ce ea 
ridică lampa ale cărei raze de lumină îi cădeau pe coapsă. Ce faci pe aici? 


— Voiam să te văd. 

Ochii ei i se distingeau pe chip, mari şi tainici, plini de umbrele nopţii. Îl 
luă de braţ şi-l conduse la un pridvor pustiu, la mare distanţă de Baldor şi de 
celelalte străji. Îi luă obrajii în mâini şi-l sărută uşor, dar el era prea obosit şi 
tulburat pentru a-i putea răspunde. Ea se trase deoparte şi-l cercetă. 

— Ce s-a-ntâmplat, Roran? 

Lui îi scăpă un hohot de râs mohorât. 

— Ce s-a-ntâmplat? Lumea-ntreagă s-a-ntors cu josul în sus, s-a strâmbat 
ca o ramă de tablou răsturnată pe-o parte, spuse el, adunându-şi braţele strâns 
pe lângă corp. Şi cu mine însumi se întâmpla ceva rău. De câte ori mă aşez la 
odihnă, văd soldaţii care sângerează din cauză că i-am lovit cu ciocanul. l-am 
omorât, Katrina. lar ochii lor... ochii lor! Ştiau că sunt pe moarte şi că nu le mai 
rămânea nimic de făcut, adăugă, cutremurându-se în întuneric. Ştiau... ştiam şi 
eu... şi tot a trebuit s-o fac. Nu putea fi altfel... 

Rămase fără cuvinte, simțind lacrimile fierbinţi care-i scăldau obrajii. 
Katrina îi luă capul în braţe, în timp ce el plângea, jelind tot ce i se-ntâmplase 
în ultimele zile. Plângea pentru Garrow şi Eragon; plângea pentru Parr, Quimby 
şi ceilalţi morţi; plângea pentru el însuşi şi pentru soarta întregului sat. Suspină 
aşa până ce toate emoţiile i se domoliră, lăsându-l pustiit şi gol pe dinăuntru, 
ca un pai uscat. 

Silindu-se să tragă adânc aer în piept, Roran o privi pe Katrina, observând 
că plângea şi ea. Îi şterse lacrimile cu degetul mare; sclipeau în noapte ca nişte 
diamante. 

— Katrina... dragostea mea, îi spuse el, apoi repetă, savurând fiecare 
cuvânt. Dragostea mea. Nu-ţi pot oferi nimic decât dragostea mea. Totuşi... 
trebuie să te-ntreb. Vrei să te măriţi cu mine? 

În lumina slabă a lămpii, îi văzu bucuria şi uimirea reflectate pe chip. Apoi 
ea şovăi, părând tulburată şi neliniştită. Nu era corect ca el să i-o ceară, iar ea 
să primească, fără îngăduinţa lui Sloan. Dar lui Roran nu-i mai păsa; trebuia să 
afle dacă era sortit să-şi petreacă restul vieţii alături de Katrina. 

Apoi veni, şoptit, răspunsul: 

— Da, Roran, vreau. 


Sub cerul întunecat 


În noaptea aceea plouă. 
O pătură de nori groşi se întinse peste valea Palancar, agăţându-se cu 
încăpățânare de munţi şi umplând văzduhul cu o ceaţă grea şi rece. Roran 


privea dinăuntru cum şiragurile de picături cenușii loveau frunzele care luceau 
de umezeală, umplând de noroi şanţul care înconjura satul şi lovind cu degete 
nervoase acoperişurile de stuf şi streşinile, în timp ce toţi norii îşi descărcau 
povara. Nimic nu se mai vedea limpede, totul era tulbure, ascuns în spatele 
şiroaielor neînduplecate. 

Furtuna se domoli pe la mijlocul dimineţii, deşi ploaia nu încetă cu totul, 
ci continuă să cadă, domol, prin ceaţă. Când îi veni rândul să facă de strajă la 
intrarea în sat, Roran se trezi în scurtă vreme ud până la piele. Se ghemui 
lângă bugştenii proptiţi unul de altul, îşi scutură mantia şi-şi trase gluga peste 
faţă, încercând să nu se gândească la cât îi era de frig. 

În ciuda vremii, simţea că pluteşte de fericire, amintindu-şi de Katrina. Se 
logodiseră! Lumea i se păruse până atunci nedesăvârşită, iar acum se 
întregise; se simţea plin de încredere, ca un războinic de neînvins. Nu-i mai 
păsa de soldaţi, de cei doi Ra'zac, de Imperiu, ci numai de dragostea lor. Toţi 
ceilalţi nu erau decât nişte aşchii în bătaia focului. 

Şi totuşi, în ciuda fericirii sale, nu se putea gândi decât la ceea ce 
devenise cea mai importantă problemă din viaţa lui: cum să izbutească să o 
ferească pe Katrina de furia lui Galbatorix. De când se trezise, nu se gândise la 
nimic altceva. „Cel mai bine ar fi ca ea să meargă la Cawley, hotărî el, privind 
în lungul drumului bătut de ploaie... numai că n-o să vrea, decât dacă i-o cere 
Sloan. Poate aş izbuti să-l conving; sunt sigur că vrea s-o ştie afară din calea 
primejdiei, la fel ca mine.” 

În timp ce el se tot gândea cum să-i vorbească măcelarului, norii se 
adunară din nou şi ploaia îşi reîncepu atacul asupra satului, curgând în valuri 
înţepătoare. Jur-împrejurul lui Roran, bălțile se treziră la viaţă, în timp ce 
picăturile grele de apă le loveau cu zgomot, împrăştiindu-se ca nişte lăcuste 
speriate. 

Când i se făcu foame, Roran îi lăsă locul lui Larne - fiul cel mic al lui 
Loring - şi se duse să mănânce, alergând de la o streaşină la alta. Trecând de 
un colţ, dădu de o privelişte care-l nedumeri - Albriech stătea în pridvor, 
certându-se aprig cu o ceată de bărbaţi. 

Ridley ţipa: 

— ... Eşti orb - dacă o luăm pe după plopi n-au cum să ne vadă. Tu te-ai 
dus ca prostul. 

— Ei, n-ai decât să încerci, răspunse Albriech. 

— Păi aşa o să fac! 

— Bun! Să-mi spui şi mie cum te simţi când se trage în tine cu săgețile. 

— Cine ştie, spuse Thane, poate că noi nu suntem aşa neîndemânatici ca 
tine. 

Albriech se răsti la el: 

— Merge gura fără tine! Eu nu-s aşa de prost să-mi pun familia în 
primejdie, ascunzându-mă după nişte frunzuliţe amărâte pe care nu le-am mai 
văzut până acum în viaţa mea. 


Thane îl privi cu ochii ieşiţi din orbite, înroşindu-se puternic la faţă. 

— Ce-i? îl batjocori Albriech. Ai rămas mut? 

Thane urlă şi-l lovi cu pumnul în obraz. Albriech râse. 

— Ai braţul moale ca de femeie, îi spuse el, apucându-l de umăr şi 
aruncându-l de pe pridvor, în noroi, unde celălalt rămase culcat pe o parte, fără 
nicio vorbă. 

Ţinându-şi sulița ca pe un toiag, Roran se năpusti lângă Albriech, 
împiedicându-i pe Ridley şi pe ceilalţi să pună mâna pe el. 

— Gata, mormăi el, mânios. Avem şi alţi duşmani. O să ne strângem şi o 
să alegem judecători care să spună cine-i de vină - Albriech sau Thane. Până 
atunci însă, n-are niciun rost să ne batem între noi. 

— Da, ţie ţi-e uşor să vorbeşti, scuipă Ridley. N-ai nevastă şi copii. Apoi îl 
ajută pe Thane să se ridice dejos şi plecară cu toţii. Roran îl sfredeli cu privirea 
pe Albriech, pe obrazul căruia se întindea o vânătaie urâtă. 

— De la ce v-aţi luat? întrebă el. 

— Păi, eu... începu Albriech, oprindu-se apoi cu o strâmbătură şi 
pipăindu-şi falca. Am fost cu Darrnmen să cercetăm împrejurimile. Cei doi 
Ra'zac au pus soldaţi de pază în mai multe locuri, pe dealuri, de unde pot 
vedea până dincolo de Anora; au toată valea sub ochi. Poate că unul sau doi 
dintre noi ar izbuti să treacă de ei fără să fie observați, dar nu putem duce 
copiii la Cawley fără să omorâm soldaţii, şi asta ar însemna să le arătăm 
duşmanilor fără greş unde mergem. 

Roran se simţi cuprins de teama care-i curgea prin vine şi îi îngheţa 
inima, ca o otravă. „Ce pot să fac?” | se părea că sfârşitul se apropie; era o 
senzaţie care-l îmbolnăvea. Luându-l pe Albriech de umeri, îi spuse: 

— Haide la Gertrude; trebuie să te vadă. 

— Nu, lasă, îi răspunse celălalt, dându-i mâinile la o parte. Sunt alţii şi 
mai rău ca mine de care trebuie să se ocupe. 

Trase aer în piept - de parcă se pregătea să se arunce în lac - și o luă la 
fugă prin ploaie, înspre fierărie. Roran se uită în urma lui, apoi clătină din cap şi 
intră. O găsi pe Elain aşezată pe jos, înconjurată de o ceată de copii, ascuţind 
vârfuri de suliță cu pile şi bucăţi de gresie, îi făcu un semn, iar ea îl urmă în altă 
încăpere, unde îi povesti ceea ce se întâmplase. Elain blestemă aprig - 
uimindu-l, căci nu o auzise niciodată vorbind aşa -, apoi îl întrebă: 

— Crezi că Thane ar putea să iște o duşmănie pe viaţă şi pe moarte între 
noi? 

— Cine ştie? Poate, recunoscu Roran. Amândoi s-au jignit, dar cel mai rău 
a vorbit Albriech... Totuşi, Thane a sărit la bătaie. Puteţi şi voi să-i cereţi 
socoteală. 

— Nici vorbă, spuse Elain, trăgându-şi şalul pe umeri. Asta o s-o 
hotărască judecătorii. Dacă ne pun să plătim, fie, numai să nu se verse sânge. 

Ea se îndreptă spre uşă, ducând în mână o suliță de-abia terminată. 
Tulburat, Roran se duse în bucătărie, găsind ceva carne şi o bucată de pâine, 


apoi le dădu copiilor o mână de ajutor la ascuţitul armelor. După ce sosi Felda, 
mama unuia dintre ei, el îi dădu copiii în grijă şi se îndreptă din nou spre 
intrarea în sat, tropăind prin ploaie. 

Ghemuit în noroi, văzu o rază de lumină care răzbătu pe sub pătura de 
nori, făcând perdeaua de ploaie să sclipească aidoma unor picături limpezi de 
foc. Rămase cu ochii holbaţi, minunându-se, fără să mai bage în seamă 
şiroaiele care-i curgeau peste faţă. Norii se îndepărtară şi mai mult; trei sferturi 
din suprafaţa văii, spre apus, rămăseseră acoperite de un strat gros de nori 
negri, de furtună, dar în faţa lor se întindea o bucată de cer limpede şi albastru. 
Din pricina negurii şi a razelor de soare care cădeau dintr-o parte, pământul 
bătut de ploaie era puternic luminat pe jumătate şi scăldat în umbră din partea 
opusă; ogoarele, tufişurile, copacii, râul şi munţii se înveşmântaseră în culori 
nemaivăzute. S-ar fi zis că lumea întreagă se preschimbase într-o sculptură din 
metal poleit. 

Chiar în acea clipă, Roran zări o mişcare cu coada ochiului şi-şi întoarse 
privirea, observând un soldat care stătea în mijlocul drumului; armura îi sclipea 
de parcă ar fi fost acoperită cu un strat de gheaţă. Bărbatul rămăsese cu gura 
căscată, văzând întăriturile din Carvahall; apoi se întoarse pe călcâie şi o luă la 
fugă prin ceața argintie. 

— Soldaţii! strigă Roran, sărind în picioare. Îi părea rău că nu-şi luase 
arcul, pe care-l lăsase înăuntru ca să nu se strice. Partea bună era că soldaţilor 
le venea, pesemne, şi mai greu să-şi ferească armele de ploaie. 

O seamă de bărbaţi şi femei ieşiră în fugă din case, adunându-se la 
marginea şanţului şi trăgând cu ochiul prin zidul de pini înghesuiți unul peste 
altul. Crengile lungi erau acoperite cu mărgele de apă, ca nişte nestemate în 
stare brută în care se reflectau sclipirile ochilor neliniştiţi. 

Roran se trezi alături de Sloan. Măcelarul avea în stânga un scut 
grosolan, din cele făurite de Fisk, iar în dreapta un satâr arcuit, ca o semilună. 
La cingătoare ducea cam douăsprezece cuțite, toate mari şi ascuţite ca briciul. 
Îi făcu un semn scurt din cap, iar Roran îi răspunse, apoi se întoarseră amândoi 
spre locul în care dispăruse soldatul. 

Nu trecu mult, şi glasul unuia dintre cei doi Ra'zac ajunse până la ei, prin 
ceaţă: 

— Fiindcă tot nu ne lăssaţi ssă intrăm în Carvahall, însseamnă că aţi aless 
şşi v-aţi pecetluit ssoarta. O ssă muriţi cu toţii! 

Loring îi răspunse: 

— Dacă aveţi curaj, arătaţi-vă chipurile mâncate de viermi, strigoi laşi, cu 
picioare strâmbe şi ochi de şarpe! O să vă sfărâmăm capetele şi o să ne 
îngrăşăm scroafele cu sângele vostru! 

O siluetă întunecată pluti spre ei, urmată de zgomotul înfundat al unei 
sulițe care se înfipse într-o uşă, chiar lângă braţul stâng al lui Gedric. 

— Adăpostiţi-vă! strigă Horst de undeva din mijlocul şirului. Roran 
îngenunche, apărându-se cu scutul, şi trase cu ochiul printr-o crăpătură subţire 


cât un vârf de ac, dintre două scânduri. Era şi timpul, căci, pe dată, şase sulițe 
veniră în zbor peste zidul de copaci şi se înfipseră printre sătenii înspăimântați. 

De undeva din ceaţă se înălţă un strigăt sfâşietor. 

Inima lui Roran tresări dureros. Începu să gâfâie, deşi nu se mişcase de 
pe loc, iar palmele i se acoperiră de sudoare. Auzi zgomotul slab scos de un 
geam spart, undeva la marginea de miazănoapte a oraşului... apoi izbucnirea 
unei explozii şi lemnul care se sfărâmă. 

Răsucindu-se pe călcâie, el şi Sloan o luară la goană prin Carvahall, dând 
în calea lor peste o ceată de şase soldaţi care dădeau la o parte ceea ce mai 
rămăsese dintr-un trunchi de copac. În spatele lor se aflau cei doi Ra'zac pe caii 
lor negri, palizi ca nişte strigoi, în mijlocul rafalelor de ploaie. Fără să 
încetinească, Roran se năpusti asupra unui soldat, încercând să-l străpungă cu 
sulița. Celălalt reuşi să se ferească de două ori, cu braţul ridicat, apoi însă 
Roran îl lovi în şold şi, după ce se împiedică, îi străpunse beregata. 

Sloan urlă ca o fiară turbată şi îşi aruncă satârul, străpungând coiful şi 
craniul unuia dintre soldaţi. Alţi doi veniră spre el cu săbiile trase, dar 
măcelarul se feri, râzând, şi se apără cu scutul. Unul dintre soldaţi lovi atât de 
tare încât sabia îi rămase înfiptă între scânduri. Sloan îl trase mai aproape şi-l 
ucise, lovindu-l în ochi cu un cuţit pe care şi-l trase de la cingătoare. Scoţând al 
doilea cuţit, începu să-i dea târcoale celuilalt duşman, rânjind ca un nebun. 

— Să te tai şi să te fac bucăţi? întrebă el, de parcă era cât pe ce să 
înceapă să ţopăie de colo-colo, cuprins de o bucurie îngrozitoare şi sângeroasă. 

Alţi doi duşmani se îndreptară spre Roran, făcându-l să-şi scape sulița din 
mâini. De-abia reuşi să-şi ia ciocanul la timp pentru a para o lovitură de sabie 
care ameninţa să-i reteze piciorul. Soldatul care-i smulsese sulița încercă acum 
să-l lovească în piept, dar Roran lăsă ciocanul din mână, îi apucă sulița din aer 
- ispravă care-l uimi la fel de mult ca pe soldaţi -, o răsuci şi-i străpunse armura 
duşmanului, lovindu-l în coaste. Rămas de-acum fără arme, Roran se văzu silit 
să se retragă din faţa soldatului care mai rămăsese. Se împiedică de un 
cadavru şi căzu, lovindu-se la călcâi în lama unei săbii, apoi se răsuci, ferindu- 
se de duşmanul care încerca să-l lovească, ridicându-şi sabia în ambele mâini. 
Cu răsuflarea tăiată, începu să bâjbâie prin noroi căutând ceva, orice, cu care 
să poată lupta. Dădu peste un mâner pe care-l înşfacă, smulse sabia de pe jos 
şi lovi braţul soldatului, retezându-i degetul mare. Duşmanul rămase împietrit, 
privindu-şi ciotul împurpurat de sânge, apoi spuse: 

— Aşa păţeşti dacă nu te aperi. 

— Aşa-i, zise Roran, retezându-i capul de pe umeri. 

Ultimul soldat rămas în viaţă se sperie şi o luă la fugă înspre locul în care 
stăteau umbrele nemişcate ale celor doi Ra'zac, în timp ce Sloan arunca după 
el un şir de blesteme şi înjurături. Soldatul reuşi să străpungă perdeaua 
sclipitoare de ploaie, iar Roran văzu îngrozit cum cele două siluete întunecate, 
aplecându-se pe grumazul cailor, îl apucară de gât, fiecare de pe o parte. 
Degetele se strânseră neînduplecate, iar bărbatul începu să strige şi să se 


clatine, până ce rămase fără suflare. Unul din cei doi Ra'zac luă trupul 
neînsufleţit pe şa, apoi amândoi îşi îndemnară caii şi plecară. 

Roran se cutremură şi-l privi pe Sloan, care-şi curăța cuţitele de sânge. 

— Te-ai luptat bine, îi spuse el. 

N-ar fi crezut niciodată că măcelarul putea deveni atât de sălbatic. 

— N-o să pună mâna pe Katrina, spuse măcelarul cu glas scăzut. 
Niciodată, nici dacă trebuie să-i jupoi pe toţi sau să mă lupt cu o mie de urgali 
şi cu regele pe deasupra. O să fărâm şi cerul, şi o să înec tot Imperiul în sânge, 
dar ea n-o să aibă nici măcar o zgârietură. 

Apoi tăcu, îşi înfipse cuţitele la cingătoare şi începu să care la loc cele trei 
trunchiuri de copaci. În acest timp, Roran trase cadavrele soldaţilor prin noroiul 
călcat în picioare, undeva mai departe de întărituri. „De-acum am ucis cinci 
oameni.” După ce-şi termină treaba, se îndreptă de spate şi aruncă o privire 
înjur, uimit, căci nu auzea decât ploaia care curgea. Peste tot era linişte. „De ce 
oare n-au venit să ne-ajute?” 

Întrebându-se ce se mai întâmplase, se întoarse, împreună cu Sloan, la 
locul primului atac. Doi soldaţi atârnau fără viaţă, înfipţi în crengile ascuţite din 
zidul de copaci, dar nu asta le atrase atenţia. Horst şi ceilalţi săteni 
îngenuncheaseră în jurul unui trup chircit. Roran îşi ţinu răsuflarea. Era Elmund, 
fiul lui Delwin; avea numai zece ani. Fusese lovit în coaste cu o suliță. Părinţii 
se aşezaseră lângă el, în noroi, cu feţele împietrite. 

„Trebuie făcut ceva”, se gândi Roran, căzând în genunchi şi sprijinindu-se 
în suliță. Nu mulţi copii treceau de cinci, şase ani. Dar să-ţi pierzi fiul, după ce 
crescuse şi totul spunea că va ajunge un bărbat înalt şi puternic, care să-i ia 
locul tatălui său în Carvahall - era îngrozitor. „Katrina... copiii... cu toţii trebuie 
apăraţi.” 

„Dar unde?... Unde?... Unde?... Unde?” 


În jos pe râu 


În prima zi de după plecarea din Tarnag, Eragon se chinui să înveţe 
numele străjilor trimise de Undin. Erau Ama, Trihga, Hedin, Ekksvar, Shrrgnien 
- pe care Eragon nu-l putea pronunţa cu niciun chip, deşi i se spusese că 
însemna Inimă-de-Lup - Dûthmér şi Thorv. 

În mijlocul fiecărei plute se afla câte o cabină mică. Eragon prefera să-şi 
treacă timpul aşezat pe margine, privind munţii Beor care alunecau pe lângă 
ei. Cormorani şi stăncuţe zburau în sus şi în jos pe râu, în vreme ce bâtlanii 
albaştri stăteau ca împietriţi pe malul mlăştinos, smălţuit cu petice de lumină 


care străpungeau umbrarele de alun, fag şi salcie. Când Orik se aşeză lângă el, 
Eragon îi spuse: 

— E minunat. 

— Aşa-i, încuviinţă piticul, aprinzându-şi pipa cu mişcări domoale şi 
lăsându-se pe spate să pufăie. 

Eragon rămase pe gânduri, ascultând scârţâitul scos de lemne şi de 
frânghii, pe când Trihga făcea pluta să cârmească, folosindu-se de lopata lungă 
de la coadă. 

— Orik, poţi să-mi spui de ce-a venit Brom la vardeni? Ştiu aşa puţine 
despre el. Aproape toată viaţa mea l-am cunoscut ca fiind povestitorul satului. 

— Nu a venit la vardeni; a fost unul dintre cei care i-au creat, spuse Orik, 
făcând apoi o pauză pentru a-şi scutura ceva scrum în apă. După ce Galbatorix 
a devenit rege, Brom rămăsese singurul Cavaler încă în viaţă, în afara 
Trădătorilor. 

— Dar nu mai era Cavaler, de-acum. Dragonul îi fusese ucis la Doru 
Araeba. 

— Mă rog, Cavaler prin educaţia primită. Brom a fost primul care să-i 
unească pe aliaţii şi prietenii Cavalerilor, care fuseseră siliţi să plece în exil. El l- 
a convins pe Hrothgar să-i primească pe vardeni în Farthen Dur, şi a obţinut şi 
ajutorul elfilor. 

O vreme se lăsă tăcerea. 

— Şi de ce a renunţat Brom la poziţia de conducător? întrebă Eragon, iar 
Orik îi zâmbi şiret. 

— Cred că n-a dorit-o niciodată. Asta s-a-ntâmplat înainte ca Hrothgar să 
mă adopte, aşa că nu prea l-am văzut pe Brom prin Tronjheim... Era mereu 
plecat să se lupte cu Trădătorii sau punând câte ceva la cale. 

— Părinţii tăi sunt morţi? 

— Da, de ciumă; au murit pe când eram foarte tânăr, iar Hrothgar a fost 
îndeajuns de bun încât să mă primească în casa lui şi, fiindcă nu avea copii, să 
mă facă moştenitorul lui. 

Eragon se gândi la coiful pe care-l purta pe cap, împodobit cu însemnele 
clanului Ingeitum. „Hrothgar a fost bun şi cu mine.” 

După ce soarele trecu de amiază şi începu să se lase amurgul timpuriu, 
piticii agăţară câte o lampă rotundă la fiecare colţ al plutei. Lămpile erau roşii, 
pentru a se putea vedea mai uşor înjur, pe timp de noapte, după cum îşi aminti 
Eragon. El veni lângă Arya şi rămase cu privirea pierdută în străfundurile 
limpezi şi nemişcate ale unei lămpi. 

— Ştii cumva cum au fost făurite astea? întrebă el. 

— Printr-o vrajă pe care le-am dăruit-o piticilor cu multă vreme în urmă. 
O folosesc cu mare meşteşug. 

Eragon ridică braţul şi-şi scarpină obrazul şi bărbia, pipăindu-şi tuleiele 
care începuseră să mijească ici şi colo. 

— N-ai vrea să mă mai înveţi câte ceva despre magie, cât timp 


călătorim? 

Ea îl privi, rămânând perfect nemişcată, în ciuda buştenilor care săltau pe 
valuri. 

— Asta nu-i treaba mea. La capătul drumului te aşteaptă un învăţător. 

— Atunci spune-mi măcar un lucru, insistă el. Ce înseamnă numele sabiei 
mele? 

Arya răspunse, cu glasul foarte blând: 

—” Jale”, aşa se cheamă. Şi aşa a şi fost, până să ajungă la tine. 

Eragon privi cu duşmănie sabia Za'roc. Cu cât afla mai multe despre 
această armă, cu atât îi părea mai de rău augur, ca şi cum putea să aducă 
nenorociri în jurul ei cu de la sine putere. „Nu numai că Morzan a ucis cu ea alţi 
Cavaleri, dar până şi numele este rău.” Dacă nu i-ar fi fost dăruită de Brom şi 
dacă n-ar fi fost faptul că nu se tocea niciodată şi nu putea fi frântă, ar fi 
aruncat-o chiar atunci în apele lacului. 

Înainte să se facă şi mai întuneric, Eragon se duse înot până la Saphira. 
Zburară împreună pentru prima dată de când plecaseră din Tronjheim şi se 
înălţară sus de tot, deasupra râului, pe unde văzduhul se subţiase, iar apa de 
dedesubt se vedea numai ca o panglică roşie. 

Eragon nu-şi luase şaua, ci strângea puternic spinarea Saphirei cu 
genunchii, simţindu-i solzii care se frecau de cicatricele rămase de la primul lor 
zbor. 

La un moment dat, după ce ea se roti spre stânga, înălțându-se cu 
ajutorul curenților de aer, văzură trei punctişoare brune care îşi luară zborul de 
pe coasta muntelui, de undeva de dedesubt, şi urcară iute spre ei. La început, 
Eragon crezu că ar fi putut fi şoimi, dar, pe măsură ce se apropiau, îşi dădu 
seama că aveau aproape douăzeci de picioare în lungime, cozi scurte şi aripi 
de piele. De fapt, semănau cu dragonii, deşi erau mai mici, mai slabi şi mai 
asemănători cu şerpii decât era Saphira. Nici solzii nu le străluceau, ci erau de 
o culoare stinsă, verzi şi bruni. 

Încântat, Eragon îi arătă şi Saphirei: „Crezi că ar putea fi dragoni?” 

„Nu ştiu”, răspunse ea, rămânând pe loc şi cercetându-i pe nou-veniţii 
care le dădeau târcoale. Făpturile păreau uimite de apariţia Saphirei. Se 
năpusteau spre ea, dar în ultima clipă se răsuceau, scuipau şi-i treceau pe 
deasupra capului. 

Eragon rânji şi-şi întinse gândurile spre ei, încercând să intre în legătură. 
Pe dată, cele trei fiare se dădură înapoi şi scoaseră ţipete ascuţite, căscându-şi 
fălcile, ca nişte şerpi mânioşi. Strigătul pătrunzător îi răsuna şi în minte, nu 
doar în urechi, lovindu-l cu o putere sălbatică şi căutând să-l istovească. 
Saphira simţi şi ea. Ţipând fără încetare, fiarele porniră la atac, cu ghearele lor 
ascuţite. 

„Ține-te bine”, îl preveni Saphira, strângându-şi aripa stângă şi 
răsucindu-se pe jumătate, ferindu-se astfel de două dintre ele, apoi fluturând 
blând din aripi şi înălțându-se deasupra celei de-a treia. În aceeaşi clipă, 


Eragon atacă la rândul său, căutând să blocheze ţipătul. De îndată ce-şi limpezi 
mintea, dădu să apuce magia. „Nu le omori, spuse Saphira. Vreau să-mi încerc 
puterile.” 

Deşi făpturile erau mai agile decât Saphira, ea era mai mare şi mai 
puternică. Una dintre fiare dădu s-o atace de deasupra, dar ea se răsuci cu 
burta-n sus - prăbuşindu-se pe spate - şi o lovi cu labele în piept. Bestia dădu 
înapoi, rănită, iar zbieretul scăzu în intensitate. 

Saphira flutură din aripi, se răsuci spre dreapta şi ajunse cu faţa la 
celelalte două rămase, care se grupau şi se năpusteau asupra ei. Îşi arcui gâtul, 
Eragon auzi un zgomot ca de tunet ieşindu-i dintre coaste, şi scuipă o pălălaie 
de flăcări. O aură albastră îi învălui capul, sclipindu-i prin solzii ca de diamant; 
strălucea atât de tare încât părea luminată pe dinăuntru. 

Cele două fiare chelălăiră abătute şi îi întoarseră spatele. Pe măsură ce 
se îndepărtau, întorcându-se spre munte, încetă şi atacul lor mental. 

„Aproape că m-ai făcut să cad”, spuse Eragon, desprinzându-şi braţele 
amorţite de pe gâtul Saphirei. 

Ea îl privi încrezută. „Şi totuşi n-ai căzut.” 

„Aşa-i”, râse el. 

Încântaţi de biruinţă, se întoarseră la plute. În timp ce Saphira se lăsa pe 
apă, făcând-o să se tulbure, Orik strigă: 

— Aţi păţit ceva? 

— Nu, îi răspunse Eragon, tot printr-un strigăt; apa rece ca gheaţa i se 
învârtejea la picioare, în timp ce Saphira venea înot spre una din plute. Nu-mi 
spune: o altă specie de animale care se găsesc numai prin munţii ăştia. 

Orik îl ajută să urce pe plută. 

— Mda, noi le spunem fanghur. Nu sunt aşa inteligenţi ca dragonii şi nu 
pot scuipa foc, dar rămân nişte duşmani de temut. 

— Am văzut, răspunse Eragon, masându-şi tâmplele, încercând să-şi 
uşureze durerea de cap cu care-l lăsase atacul celor trei fiare. Şi totuşi, Saphira 
le-a ţinut piept cu uşurinţă. 

„Fireşte”, comentă ea. 

— Aşa vânează ele, îi explică Orik. Îşi folosesc forţa gândurilor pentru a 
face prada să se oprească în loc, în timp ce se năpustesc asupra ei. 

Saphira lovi apa cu coada, împroşcându-l pe Eragon. „Bună idee. Poate 
încerc şi eu, data viitoare când plec la vânătoare.” El încuviinţă. „S-ar putea să 
ne fie de folos şi într-o luptă.” 

Arya se apropie de marginea plutei. 

— Mă bucur că nu le-aţi omorât. Sunt nişte animale destul de rar 
întâlnite; lipsa celor trei ar fi fost puternic simțită. 

— Puţine, puţine, dar tot izbutesc să se înfrupte din turmele noastre, 
mârâi Thorv, aflat înăuntrul cabinei; apoi, piticul veni spre Eragon, pufnind 
supărat în barba înnodată. Nu mai zburaţi pe nicăieri câtă vreme nu ieşim din 
munţii ăştia, Biruitorul-Umbrei. E şi-aşa greu să vă ferim de primejdii pe apă, 


darmite dacă tu şi dragonul tău vă mai luaţi şi la bătaie cu şerpii văzduhului. 

— N-o să mai zburăm până nu ajungem în câmpie, făgădui Eragon. 

— Bun. 

Când se opriră pentru înnoptat, piticii traseră plutele la mal printre nişte 
pini sălbatici, aflaţi la gura unui pârâiaş. Ama făcu focul, în timp ce Eragon îl 
ajută pe Ekksvar să-l aducă şi pe Văpaia-Zăpezii pe uscat. Armăsarul fu priponit 
într-o poieniţă. Thorv se ocupă să înalțe şase corturi mari. Hedin adună 
vreascuri, îndeajuns de multe pentru a le ajunge până dimineaţa, iar Dûthmér 
aduse provizii de pe cea de-a doua plută şi se puse pe gătit. Arya se duse să 
stea de veghe la marginea taberei; Ekksvar, Ama şi Trihga veniră şi ei, după 
ce-şi terminară treaba. 

Dându-şi seama că nu avea nimic de făcut, Eragon se lăsă pe vine lângă 
foc, împreună cu Orik şi Shrrgnien. Acesta din urmă îşi scoase mănuşile şi-şi 
întinse mâinile pline de cicatrice spre foc, iar Eragon observă că, pe spatele 
fiecărei falange, cu excepţia celei a degetului mare, piticul avea înfiptă câte o 
măciulie din oţel lustruit, lungă de aproape un sfert de inch. 

— Ce-s astea? întrebă el. 

Shrrgnien îl privi pe Orik şi râse. 

— Ascudgamln... pumnii mei de oţel. Fără să se ridice, el se răsuci Şi lovi 
trunchiul unui pin, lăsând în el patru urme la distanţe egale între ele. Râse din 
nou şi continuă: Sunt bune să loveşti, nu? 

Eragon se simţi curios şi invidios în acelaşi timp. 

— Cum sunt făcute? Adică în ce chip ţi-ai înfipt ţepuşele în mână? 

Shrrgnien şovăi, încercând să-şi găsească vorbele potrivite. 

— Un vindecător te adoarme, ca să nu simţi durere. Apoi ţi se face o... 
gaură, sau cum s-o fi spunând... o gaură, da? Prin încheietură... ajuns aici, el se 
întrerupse şi începu să vorbească iute cu Orik, pe limba piticilor. 

— În fiecare gaură se înfige un soclu mic de metal, îi explică Orik. Pentru 
a-l fixa în loc se foloseşte magia. lar când războinicul şi-a revenit pe de-a- 
ntregul, îşi poate înşuruba în fiecare soclu câte o ţepuşă de diverse mărimi. 

— Vezi, spuse Shrrgnien, rânjind şi apucând măciulia de deasupra 
arătătorului stâng, pe care o deşurubă cu grijă şi i-o dădu lui Eragon. 

El zâmbi, pipăind bucata ascuţită de metal. 

— Mi-ar plăcea şi mie să am pumni de oţel, spuse, înapoindu-i măciulia 
piticului. 

— E primejdios, îl preveni Orik. Nu mulţi knurlan îşi pun asciadgami!n, 
pentru că poţi să rămâi cu uşurinţă fără mâini, dacă se merge prea adânc. 
Ridicându-şi pumnul şi arătându-i-l, continuă: Oasele noastre sunt mai groase 
decât ale voastre. La oameni s-ar putea să nu meargă. 

— O să ţin minte asta, răspunse Eragon, care totuşi nu se putea abţine 
să-şi imagineze cum ar fi să lupte cu ascidgamin, să poată lovi cu pumnul 
orice dorea, chiar şi un urgal în armură, fără să păţească ceva. Gândul îi plăcea 
la nebunie. 


După ce mâncă, Eragon intră în cort. Focul lumina îndeajuns pentru a 
putea zări silueta Saphirei care se cuibărise alături, ca o imagine decupată din 
hârtie neagră şi lipită pe un perete de pânză. 

Eragon se aşeză, trăgându-şi păturile peste picioare şi rămase nemişcat, 
cu ochii în poală, somnoros, dar încă nedorind să adoarmă. Fără veste, 
gândurile i se întoarseră către locurile natale. Se întrebă ce făceau Roran, Horst 
şi ceilalţi săteni din Carvahall şi dacă vremea din valea Palancar se încălzise 
îndeajuns pentru ca fermierii să înceapă semănatul. Se simţi dintr-odată 
cuprins de dor şi de jale. Luând din bagaj o strachină de lemn, o umplu ochi cu 
apă din burduful pe care-l purta cu sine. Apoi se gândi la imaginea lui Roran şi 
şopti: 

— Draumr k6pa. 

Ca de obicei, apa se întunecă şi apoi se limpezi, dând la iveală obiectul 
pe care căuta să-l vadă cu ajutorul magiei. Eragon îl văzu pe Roran şezând, de 
unul singur, într-un dormitor luminat de o luminare; recunoscu casa lui Horst. 
„Roran trebuie să fi renunţat la slujba din Therinsford.” Vărul său se lăsase pe 
genunchi şi-şi încleştase mâinile una de alta, privind neclintit spre un perete; 
după figură, Eragon îşi dădu seama că se frământa din cauza unei probleme 
dificile. Părea totuşi sănătos, deşi cam slab, ceea ce-l făcu pe Eragon să se 
simtă mai împăcat. După câteva clipe, dădu drumul magiei, punând capăt vrăjii 
şi lăsând apa să se liniştească. 

Îmbărbătat, goli strachina şi se culcă, trăgându-şi păturile până sub 
bărbie. Închise ochii şi se cufundă în amurgul fierbinte care despărţea trezia de 
somn, acolo unde realitatea se modifică şi tremură în bătaia vântului gândurilor 
şi unde imaginaţia înfloreşte liberă de orice îngrăditură, iar totul este cu 
putinţă. 

Adormi curând. O lungă vreme se odihni netulburat, dar chiar înainte să 
se trezească, în locul viselor obişnuite avu o viziune atât de limpede şi de 
intensă de parcă ar fi fost aievea. 

Văzu un cer frământat, negru şi stacojiu din pricina fumului. Corbi şi 
vulturi se roteau prin văzduh, zburând pe deasupra săgeților care țâşneau într- 
o parte şi în cealaltă. Se purta o luptă aprigă. În noroiul întărit zăcea un bărbat, 
purtând un coif ciobit şi armură însângerată, cu chipul ascuns de brațul ridicat. 

În fata ochilor îi apăru un brat acoperit de zale. Era atât de aproape, încât 
nu mai izbutea să zărească aproape nimic, în afară de oţelul lucios. Precum un 
mecanism nemilos, degetul mare şi ultimele trei se strânseră în pumn, lăsând 
întins numai arătătorul care se îndrepta spre omul prăbuşit, într-un gest 
imperios, ca şi cum soarta însăşi l-ar fi silit să privească. 

Viziunea încă nu i se ştersese din minte, atunci când ieşi, aplecându-se, 
din cort. O găsi pe Saphira la ceva distanţă de tabără, ronţăind un animal micuţ 
pe care tocmai îl vânase. După ce-i povesti ce văzuse, ea se opri din mâncat, 
îşi dădu capul pe spate şi înghiţi o bucată de carne, apoi spuse: „Ultima dată 


când s-a-ntâmplat aşa, s-a dovedit a fi o profeție adevărată despre ceea ce se 
petrecea în altă parte. Crezi că undeva în Alagas&sia are loc o luptă?” 

El lovi cu piciorul într-o creangă căzută la pământ. „Nu ştiu ce să zic... 
Brom mi-a spus că nu poţi vedea cu ajutorul magiei decât oameni, locuri şi 
lucruri pe care le cunoşti deja. Şi totuşi eu n-am văzut niciodată locul acela. 
Nici pe Arya n-o văzusem, atunci când am visat-o prima dată, în Teirm.” 

„Poate Togira lkonoka va izbuti să ne explice.” 

În timp ce făceau pregătirile de plecare, piticii păreau mult mai liniştiţi, 
acum că se îndepărtaseră binişor de Tarnag. După ce împinseră plutele înapoi 
în apă, Ekksvar - care se afla la cârma celei în care fusese urcat Văpaia-Zăpezii 
- începu să cânte, cu un glas profund şi aspru: 


Plutind pe apa-nvolburată, 
Sângele lui Kilf ţâşnind, 
Călărim scânduri răsucite 
Pentru vatră, clan şi onoare. 


Pe sub văzduhul brăzdat de vulturi 
Prin pădurile lupilor de gheaţă 
Călărim lemnul ascuţit 

Pentru fier, aur şi nestemate. 


Fie să-mi ajung prada din urmă 

lar vatra să nu mi-o cotropească duşmanii 
Când părăsesc casa strămoşilor mei 
Pentru pustiul care se-ntinde în depărtare. 


| se alăturară şi ceilalţi pitici, continuând cântecul pe limba lor. Însoţit de 
ritmul profund al glasurilor, Eragon se duse cu grijă spre partea din faţă a 
plutei, acolo unde şedea Arya, cu picioarele încrucişate. 

— Am avut o... viziune în somn, îi spuse el; Arya îl privi cu interes, iar el îi 
povesti ce văzuse. Dacă asta înseamnă că am văzut la distanţă, atunci... 

— Nu, nu-i asta, răspunse Arya, vorbindu-i foarte răspicat, ca şi cum ar fi 
dorit să fie sigură că se face bine înţeleasă. M-am gândit mult la felul în care m- 
ai zărit pe când eram întemniţată în Gil'ead şi uite ce cred: pe când zăceam 
fără simţire, spiritul meu căuta ajutor, de oriunde s-ar fi putut ivi. 

— Dar cum de m-ai găsit pe mine? 

Arya făcu un semn din cap spre Saphira care se unduia prin apă. 

— În cei cinsprezece ani în care străjuisem oul Saphirei, mă obişnuisem 
cu prezenţa ei. Căutam ceva care să-mi fie cât de cât cunoscut, şi aşa am ajuns 
să-ţi ating visele. 

— Chiar ai atâta putere încât să poţi contacta pe cineva din Gil'ead în 
Teirm? Ca să nu mai spun că ţi se dăduse şi licoarea care să te-ameţească. 


Pe buzele Aryei flutură o urmă de zâmbet. 

— Aş putea să fiu lângă porţile din Vroengard, şi totuşi să-ţi vorbesc la fel 
de limpede ca acum. Dar dacă ce-ai făcut în Teirm, continuă ea după o scurtă 
pauză, nu era o vrajă prin care să vezi la distanţă, atunci nici visul de-acum n-a 
fost. Pesemne că este o premoniţie. Astfel de lucruri s-au mai întâmplat în 
rândul neamurilor înzestrate cu rațiune, şi mai ales în rândul celor care folosesc 
magia. 

Pluta se clătină, iar Eragon se prinse de plasa cu care era legată o boccea 
cu provizii. 

— Dar dacă tot ce-am văzut se va şi întâmpla înseamnă că noi nu mai 
putem schimba nimic. Atunci ce importanţă mai au hotărârile noastre? Ce-ar fi 
dacă m-aş arunca chiar acum de pe plută şi m-aş îneca? 

— N-ai s-o faci, răspunse Arya, cufundându-şi arătătorul mâinii stângi în 
apa râului şi privind fix o picătură care-i rămăsese pe piele, ca o lentilă 
tremurătoare. Cândva, demult, elful Maerzadi a avut o premoniţie care i-a 
arătat că, fără să vrea, îşi va ucide fiul într-o luptă. Decât să trăiască şi să 
ajungă s-o facă, a preferat să-şi ia viaţa - astfel şi-a salvat copilul şi a 
demonstrat că viitorul nu este de neschimbat. Totuşi, dacă nu te omori, nu 
prea ai cum să-ţi schimbi soarta, căci nu ştii precis pe ce cale vei ajunge la 
momentul pe care l-ai zărit, continuă ea, scuturând din mână; picătura de apă i 
se desprinse de pe piele şi căzu pe buşteanul aflat între ei. Ştim că e cu putinţă 
să obţii anumite cunoştinţe din viitor - ghicitorii pot adesea să simtă calea pe 
care se îndreaptă unul sau altul - dar n-am izbutit până acum să alegem fără 
greş imaginea, locul sau timpul pe care dorim să le vedem. 

Pentru Eragon, toate acestea erau foarte neliniştitoare, pentru că ridicau 
prea multe semne de întrebare cu privire la realitatea înconjurătoare. „Fie că 
soarta există sau nu, tot ce-mi rămâne de făcut este să mă bucur de prezent şi 
să trăiesc într-un chip cât mai onorabil.” Totuşi, nu se putu abţine şi întrebă: 

— Dar este ceva care să mă oprească să-mi cercetez amintirile, cu 
ajutorul magiei? Toate lucrurile de-acolo îmi sunt cunoscute... aşa că ar trebui 
să izbutesc. 

Pe dată, Arya îşi ridică ochii spre el. 

— Dacă pui vreun preţ pe viaţa ta, n-o face. Cu mulţi ani în urmă, câţiva 
vrăjitori de-ai noştri şi-au închinat viaţa pentru descifrarea tainelor timpului. 
Când au încercat să-şi invoce trecutul, n-au izbutit decât să facă să apară în 
oglindă o imagine tulbure care le-a secat toate puterile şi i-a omorât. De-atunci, 
nimeni din neamul nostru n-a mai încercat. Se spune că vraja ar izbuti, dacă ar 
lua parte mai mulţi magicieni, dar nimeni nu vrea să-şi asume riscul, aşa că nu 
s-a putut dovedi nimic. Şi chiar să izbuteşti, nu ţi-ar fi de prea mare folos. Cât 
despre viitor, pentru a-l putea vedea ar trebui să ştii precis ce se va-ntâmpla, 
unde şi când... şi-atunci ce rost ar mai avea? Premoniţiile din timpul somnului 
rămân o taină; cum de cineva, fără să vrea, poate izbuti un lucru care s-a 
dovedit cu neputinţă pentru cei mai mari înţelepţi ai noştri? S-ar putea ca 


premoniţiile să ţină chiar de alcătuirea cea mai profundă a magiei... sau ar 
putea fi asemănătoare cu amintirile strămoşeşti ale dragonilor. Nu se ştie. 
Multe căi ale magiei rămân încă necercetate, conchise ea, ridicându-se în 
picioare, cu o mişcare aproape imaterială. Ai grijă să nu te pierzi printre ele. 


Duşi de ape 


Pe măsură ce dimineaţa se scurgea, valea se tot lărgi, iar plutele se 
apropiară din ce în ce mai mult de o deschizătură bine luminată dintre munţi, la 
care ajunseră pe la amiază; ieşind din umbră, aveau de-acum în faţă o câmpie 
joasă, arsă de soare, care se topea înspre miazănoapte. 

Curentul de apă îi împinse dincolo de culmile îngheţate şi lumea îşi 
deschise porţile în faţa lor, dând la iveală un cer uriaş care se turtea înspre linia 
orizontului. Aerul se încălzi pe dată. În faţa lor, râul făcea o curbă spre răsărit, 
mărginit pe o parte de dealurile joase de la poalele şirului de munţi, pe de alta 
de câmpie. 

Piticii păreau tulburaţi de spaţiul deschis; discutau între ei cu voce joasă 
şi aruncau priviri pline de nostalgie spre culmile prăpăstioase pe care le lăsau 
în urmă. În schimb, lui Eragon lumina soarelui i se păru înviorătoare. 
Petrecându-ţi trei sferturi de zi în penumbră, era greu să te mai simţi treaz. În 
spatele plutei pe care se afla el, Saphira ţâşni din apă şi se înălţă deasupra 
câmpiei, din ce în ce mai sus, până ce rămase din ea numai o pată mică de 
culoare, pierdută în albastrul care se întindea deasupra lor. 

„Ce vezi?” o întrebă el. 

„Turme bogate de gazele, undeva spre miazănoapte şi răsărit. Spre apus, 
deşertul Hadarac. Asta-i tot.” 

„Nimic altceva? Urgali, negustori de sclavi, nomazi?” 

„Nu. Suntem numai noi.” 


x k x 


În seara aceea, Thorv hotărî să-şi facă tabăra într-o mică dumbravă, în 
timp ce Dûthmér pregătea mâncarea, Eragon curăță locul de lângă cortul său, 
îşi scoase sabia din teacă şi luă poziţia pe care i-o arătase Brom, pe când de- 
abia începeau să se dueleze; ştiind că nici nu se putea măsura cu elfii, îşi dorea 
măcar să ajungă în Ellesmera în cea mai bună formă. 

Cu mişcări foarte lente, roti Za'roc pe deasupra capului şi o cobori la loc, 
cu ambele mâini, ca şi cum ar fi străpuns coiful unui duşman. Rămase o clipă 


nemişcat, apoi, cu multă grijă, se roti spre dreapta - răsucind vârful sabiei, ca 
şi cum s-ar fi apărat de loviturile unui duşman nevăzut - şi se opri cu braţele 
împietrite. Îi zări cu colţul ochiului pe Orik, pe Arya şi pe Thorv care-l priveau. 
Nu-i băgă în seamă, ci se concentra numai asupra lamei rubinii pe care o avea 
în mână. O ţinea ca pe un şarpe care putea oricând să-i scape din mână şi să-l 
muşte de braţ. 

Răsucindu-se la loc, începu o serie de exerciţii, schimbându-şi iar şi iar 
poziţia, cu uşurinţă, dar şi cu multă rigoare, mişcându-se din ce în ce mai 
repede. | se părea că nu se mai găseşte în dumbrava umbroasă, ci undeva în 
mijlocul unei cete de urgali şi de kulli sălbatici. Se lăsa la pământ şi lovea, para, 
riposta, sărea într-o parte şi răsucea sabia fără încetare. Nu mai ţinea cont de 
nimic în afara luptei, aşa cum făcuse şi în Farthen Dur; nu-i păsa de sine însuşi, 
ci doar de duşmanii nevăzuţi pe care-i sfâşia şi-i dobora la pământ. 

Îşi roti sabia - încercând s-o treacă dintr-o mână într-alta -, apoi o scăpă 
pe jos, în clipa în care un fulger de durere îi străpunse spatele. Se împletici şi 
căzu. Îi auzea pe pitici şi pe Arya care spuneau ceva, undeva deasupra lui, dar 
nu putea vedea decât o ceaţă roşie, sclipitoare, ca un văl însângerat care se 
lăsase deasupra lumii. Nu mai simţea nimic în afara durerii care-i înăbuşea 
gândurile şi mintea, preschimbându-l într-o fiară căzută în capcană, care urla 
după libertate. 

Când îşi reveni îndeajuns pentru a putea zări ce era în jurul său, observă 
că fusese dus în cort şi învelit bine în pături. Arya şedea lângă el, iar capul 
Saphirei se iţea la intrare. 

„Am zăcut mult?” întrebă el. 

„Destul. La sfârşit ai dormit un pic. Am încercat să te iau în trupul meu, 
ca să te apăr de durere, dar erai leşinat şi n-am izbutit cine ştie ce.” 

Eragon încuviinţă şi închise ochii. Tot trupul îi zvâcnea. Trăgând adânc 
aer în piept, se uită la Arya şi o întrebă: 

— Cum să fac să mă menţin în formă?... Cum să mă lupt, cum să folosesc 
magia?... Sunt ca un vas spart, din care picură apa. 

Vorbind, îşi simţea chipul greu, ca şi cum ar fi fost împovărat de ani. 

Ea îi răspunse cu multă blândeţe: 

— Poţi să stai şi să priveşti. Poţi să asculţi, să citeşti şi să înveţi, în ciuda 
vorbelor încurajatoare, el simţi nesiguranța, chiar teama, care răsuna în glasul 
ei. Pentru a nu-i mai vedea privirea, se răsuci pe o parte. Îl umplea de ruşine 
faptul că ea îl văzuse atât de neajutorat. 

— Ce mi-a făcut Umbra? 

— Nu ştiu, Eragon. Nu-ţi pot răspunde. Nu sunt nici cea mai înţeleaptă, 
nici cea mai puternică din neamul nostru. Cu toţii facem tot ce putem, iar tu nu 
poţi fi învinuit pentru ceea ce-ai păţit. Poate că timpul îţi va vindeca rana. 

Atingându-i fruntea cu degetele, Arya murmură: 

— Sé mor 'ranr ono finna. Apoi plecă din cort. 

Eragon se ridică şi se încruntă simţindu-şi muşchii amorţiţi ai spatelui 


cum se întindeau. Îşi privea fix mâinile, fără să le vadă. „Mă întreb dacă 
cicatricea lui Murtagh l-a chinuit vreodată aşa cum mă chinuie pe mine.” 

„Nu avem cum să ştim”, spuse Saphira. 

Urmă o clipă de tăcere profundă, apoi el spuse: „Mi-e frică”. 

„De ce?” 

„Pentru că... începu el, apoi şovăi. Pentru că, orice-aş face, nu pot 
preveni o altă criză. Nu ştiu când şi unde se va-ntâmpla, dar ştiu că este de 
neocolit. Aşa că aştept, şi mereu mă tem că, dacă ridic ceva prea greu sau mă 
întind într-un anume fel, durerea se va întoarce. Propriul trup mi-a devenit 
duşman.” 

Saphira începu să toarcă din străfundul gâtului. „Nici eu n-am ce să-ţi 
răspund. Viaţa este şi plăcere, şi chin. Dacă ăsta-i preţul pe care trebuie să-l 
plăteşti pentru ceasurile fericite, crezi că e prea mult?” 

„Da”, se răsti el. Îşi trase păturile la o parte şi trecu iute pe lângă ea, 
împleticindu-se până în mijlocul taberei, acolo unde Arya şi piticii şedeau în 


jurul focului. 
— A mai rămas ceva de mâncare? întrebă el. 
Fără nicio vorbă, Dâthmer umplu un castron şi i-l întinse. Cu multă 


reţinere şi politeţe, Thorv îl întrebă: 

— Ţi-e mai bine, Biruitorul-Umbrei? 

Şi el, şi ceilalţi pitici păreau profund tulburaţi de ceea ce văzuseră. 

— Da, n-am nimic. 

— Porţi o povară grea, Biruitorul-Umbrei. 

Eragon se încruntă şi se duse cu paşi mari lângă corturi, aşezându-se 
undeva, în întuneric. Simţea că Saphira se afla prin apropiere, dar ea îl lăsă în 
pace. Blestemă cu voce scăzută şi înfipse mânios furculiţa în mâncarea pe care 
i-o oferise Dâthmer. Tocmai când mesteca, Orik apăru în spatele lui şi-i spuse: 

— N-ar trebui să te porţi aşa. 

Eragon îi privi urât chipul ascuns de umbrele nopţii. 

— Poftim? 

— Thorv şi ai lui au fost trimişi să vă apere pe tine şi pe Saphira. Dacă-i 
nevoie, au să şi moară pentru tine, primejduindu-şi viaţa veşnică de dragul tău. 
Ţine minte. 

Lui Eragon îi venea să-i dea un răspuns brutal, dar se abţinu şi rămase cu 
ochii aţintiţi asupra oglinzii întunecate a râului - mereu în mişcare, fără să se 
oprească vreodată -, încercând să se liniştească. 

— Ai dreptate. Mi-am ieşit din fire. 

Orik zâmbi; dinţii săi albi sclipeau în noapte. 

— Fiecare conducător trebuie să înveţe lecţia asta, mai devreme sau mai 
târziu. Hrothgar mi-a tras o mamă de bătaie după ce-am aruncat cu cizma 
după un pitic care-şi lăsase halebarda undeva unde oricine putea călca pe ea 
din greşeală, şi-aşa am învăţat. 

— Măcar l-ai nimerit? 


— l-am spart nasul, chicoti Orik. 

Fără să vrea, Eragon râse şi el. 

— O să ţin minte să nu fac asta vreodată, răspunse la rândul său, ţinând 
castronul cu ambele mâini, ca să şi le încălzească; auzi un clincănit de metal, 
apoi Orik îi întinse ceva ce scosese dintr-un buzunar. 

— Poftim, îi spuse piticul, punându-i în palmă un şirag mic, alcătuit din 
zale de aur, petrecute unele prin altele. Cu asta ne punem la încercare 
deşteptăciunea şi îndemânarea. Sunt opt zale. Dacă le aranjezi cum trebuie, 
alcătuiesc un singur inel. Mi-a fost de folos ca să-mi distragă atenţia când eram 
tulburat. 

— Îţi mulţumesc, spuse Eragon, deja captivat de meşteşugimea şiragului 
sclipitor. 

— Dacă-l faci la loc, poţi să-l păstrezi. 

Întorcându-se în cort, Eragon se întinse pe burtă şi cercetă obiectul, în 
lumina slabă a focului care pătrundea prin pânza de la intrare. Erau patru zale, 
prinse de celelalte patru. Fiecare dintre ele era foarte netedă în partea de jos, 
în timp ce sus, acolo unde se prindea de celelalte, era neregulată şi încâlcită. 

Încercând diverse combinaţii, Eragon se lovi în scurtă vreme de un fapt 
simplu: părea cu neputinţă să facă cele două rânduri de zale să stea unul lângă 
altul, pentru a se uni într-un singur inel. Absorbit de această taină, uită clipele 
de groază prin care trecuse. 

Se trezi chiar înainte de revărsatul zorilor. Frecându-se la ochi ca să-şi 
alunge somnul, ieşi din cort şi se întinse. Din pricina aerului răcoros al 
dimineţii, îi ieşeau aburi din gură. Îl salută fără vorbe pe Shrrgnien, care stătea 
de strajă lângă foc, apoi se duse la malul apei şi se spălă pe faţă, înfiorându-se 
la atingerea apei. 

Cu ajutorul gândurilor, o găsi pe Saphira şi, legându-şi sabia la 
cingătoare, se duse către ea, trecând printre fagii care se înşirau pe lângă râu. 
Nu trecu mult, şi chipul şi palmele i se umeziră de rouă, din pricina unui rug 
stufos de mure care-i stătea în cale. Izbuti să treacă de crengile încâlcite şi ieşi 
în câmpia cufundată în tăcere. În faţa lui se înălța un deal rotund. Pe creasta 
sa, ca două statui străvechi, stăteau Saphira şi Arya, uitându-se una la alta, în 
timp ce o strălucire roşie se strecura pe cer şi colora toată câmpia. 

În clipa în care razele limpezi căzură asupra celor două siluete, Eragon îşi 
aminti cum Saphira stătuse şi privise răsăritul, cocoţată pe stâlpul de la capul 
patului său, la doar câteva ceasuri după ce ieşise din ou. Arăta ca un şoim sau 
un uliu, cu ochii săi adânci şi sclipitori, adăpostiţi în orbitele osoase, cu arcuirea 
mândră a gâtului şi impresia de putere degajată de fiecare trăsătură. Era o 
fiară de pradă, înzestrată cu toată frumuseţea sălbatică pe care o conţinea 
expresia. Trăsăturile ascuţite ale Aryei şi graţia şi uşurinţa cu care se mişca se 
potriveau şi ele de minune. Nu exista nicio diferenţă între ele, aşa cum stăteau 
în vârful dealului, scăldate în primele raze de lumină. 

Eragon se simţi străbătut pe şira spinării de un fior de bucurie şi de 


admiraţie. Era Cavaler, şi aici îi era locul. Din toate câte existau în Alagaăsia, 
avusese norocul să dea tocmai peste asta. Superba privelişte îi aduse lacrimi în 
ochi, iar pe chip un zâmbet de încântare sălbatică; acesta izbuti să-i spulbere 
toate îndoielile şi temerile, umplându-l de emoție adevărată şi pură. Zâmbind 
întruna, urcă dealul şi se duse lângă Saphira ca să contemple amândoi noua zi. 

Arya se uită la el, iar Eragon îi întoarse privirea; înăuntrul său, ceva 
tresări. Fără să ştie de ce, se înroşi la faţă, simțindu-se dintr-odată legat de ea, 
de parcă ea îl înţelegea mai bine decât oricine, în afara Saphirei. Reacţia îl 
tulbură, căci nimeni nu mai avusese până atunci aşa o influenţă asupra lui. 

Tot restul zilei, Eragon nu trebuia decât să-şi amintească scena, pentru a 
începe să zâmbească şi a-şi simţi sufletul tulburat din pricina unui amestec de 
senzaţii ciudate, pe care nu le putea deosebi. Îşi petrecu majoritatea timpului 
aşezat lângă peretele cabinei, chinuindu-se cu inelul lui Orik şi privind peisajul 
care aluneca pe lângă ei. 

Pe la amiază, trecură de gura unei văi şi dădură peste un alt râu care se 
vărsa în Az Ragni, făcându-l de două ori mai mare şi mai iute; între maluri era 
de-acum o distanţă de vreo milă. Piticii de-abia mai izbuteau să ţină plutele 
drepte, ca să nu se răstoarne din pricina curentului neînduplecat şi să nu se 
izbească de copacii pe lângă care treceau din când în când. 

La ceva vreme după confluenţa cu celălalt râu, Az Ragni făcu un cot spre 
miazănoapte şi trecu pe lângă un pisc singuratic, cu vârful învăluit de nori, care 
stătea despărţit de lanţul munţilor Beor, ca un uriaş turn de pază, clădit pentru 
a veghea câmpia. 

Văzându.-l, piticii îi făcură o plecăciune, iar Orik îi explică lui Eragon: 

— lată-l pe Moldân cel Mândru. Este ultimul munte adevărat pe care-l 
vom vedea în cursul călătoriei. 

În acea seară, după ce plutele fură trase la mal, Eragon îl văzu pe Orik 
desfăcând o cutie lungă şi neagră, încrustată cu sidef, rubine şi desene răsucite 
de argint. Piticul trase o siguranţă, apoi ridică şi capacul, dând la iveală un arc 
neîncordat, cuibărit în catifea roşie. Pe suprafaţa sa de culoarea fildeşului se 
vedea un desen meşteşugit, alcătuit din corzi de viţă, flori, animale şi rune, 
toate de aur curat. Era o armă atât de elegantă, încât Eragon se întrebă cum 
de cineva putea îndrăzni s-o folosească. 

Orik încorda arcul, care era aproape la fel de înalt ca el - şi tot nu părea 
mai mare decât cele pentru copii, după socoteala lui Eragon -, dădu cutia la o 
parte şi spuse: 

— Mă duc să caut de mâncare. Mă întorc într-un ceas. 

Cu aceste cuvinte, dispăru printre tufişuri. Thorv mârâi furios, dar nu 
încercă să-l oprească. Într-adevăr, piticul se întoarse cu mai multe gâşte 
sălbatice, cu gâtul lung. 

— Am găsit un stol care-şi făcuse culcuş într-un copac, spuse el, 
aruncându-i păsările lui Dûthmér. 

Pe când Orik îşi căuta cutia împodobită cu nestemate, Eragon îl întrebă: 


— Din ce soi de lemn e făcut arcul? 

— Lemn? Râse Orik, clătinând din cap. Nu poţi face din lemn un arc aşa 
de scurt, dacă vrei să tragi cum se cuvine cu el. Ori se rupe, ori rămâne fără 
coardă după câteva săgeți. Asta însă e făcut din corn de urgal. 

Eragon îl privi bănuitor, crezând că piticul voia să-şi bată joc de el. 

— Coarnele nu sunt îndeajuns de flexibile ca să faci arcuri din ele. 

— Oho, chicoti Orik, zici asta pentru că nu ştii cum să le prelucrezi. Noi 
am învăţat mai întâi cu coarnele de feldinost, dar merge la fel de bine şi cu 
cele de urgal. Cornul trebuie tăiat în două, pe lungime, apoi pilit pe dinafară, 
până ce capătă grosimea cuvenită. După care se fierbe şi se toarnă în formă, 
apoi se lipeşte pe o coardă de frasin, cu clei topit din solzi de peşte şi din pielea 
de pe cerul gurii păstrăvilor. După care coarda se acoperă cu mai multe straturi 
de vine, cu ajutorul cărora arcul se încordează aşa cum trebuie. În cele din 
urmă, se împodobeşte. Toată treaba poate să dureze chiar şi zece ani. 

— N-am auzit niciodată de un arc aşa de meşteşugit, spuse Eragon; pe 
lângă celălalt, al lui părea numai o creangă grosolan tăiată. Cât de departe 
bate? 

— Vezi şi singur, spuse Orik, oferindu-i arcul, pe care Eragon îl luă cu 
multă grijă, temându-se să nu-l zgârie; Orik îşi scoase o săgeată din tolbă şi i-o 
întinse, spunându-i: Vezi că-mi rămâi dator cu o săgeată. 

Eragon o puse în arc, ţinti undeva dincolo de malul râului şi trase. Arcul 
nu se încorda mai mult de două picioare, dar era mai mult mai greu decât al 
său; văzu cu uimire că de-abia putea să-l ţină. Dădu drumul săgeţii, care se 
desprinse cu un zgomot puternic, reapărând undeva departe, deasupra apei. 
Eragon o privi uimit cum se pierdea într-un vârtej de apă, în mijlocul râului. 

Pe dată, îşi străpunse obstacolul din minte, lăsându-se cuprins de magie, 
şi spuse: 

— Gath sem oro un lam iet. 

Câteva clipe mai târziu, săgeata zbură înapoi prin văzduh şi se opri în 
palma sa întinsă. 

— lată săgeata pe care ţi-o datoram, spuse el. 

Orik se lovi cu pumnul în piept, apoi luă arcul şi săgeata cu multă 
bucurie. 

— Minunat! Deci am rămas cu două duzini întregi. Altfel, trebuia să 
aştept să ajungem la Hedarth ca să-mi refac proviziile. 

Cu mult meşteşug, el desfăcu arcul şi-l puse bine, învelind cutia în cârpe 
ca s-o apere de lovituri. Eragon o văzu pe Arya care-i privea şi o întrebă: 

— Elfii folosesc şi ei arcuri din corn? La cât sunteţi de puternici, cred că 
un arc din lemn s-ar sfărâmă dacă ar fi să fie făurit pe potriva voastră. 

— Arcurile noastre sunt din lemn descântat, care nu creşte, răspunse ea, 
îndepărtându-se. 

Trecură mai multe zile în care plutiră fără încetare, străbătând câmpiile 
acoperite cu iarbă fragedă, în timp ce munţii Beor se pierdeau într-un zid alb de 


negură, rămânând în urma lor. Adesea, malurile erau înţesate de turme de 
gazele şi de căprioare mici şi roşietice, care-i priveau cu ochi sclipitori. 

Acum că nu se mai temeau de fanghur, Eragon şi Saphira zburau 
împreună aproape tot timpul. Era primul prilej, de la plecarea din Gil'ead, 
pentru a petrece mai multă vreme în văzduh, iar ei profitau cât puteau. Pentru 
Eragon era bine-venită şi ocazia de a scăpa din temniţa plutei, unde se simţea 
nelalocul lui şi tulburat, având-o pe Arya atât de aproape. 


Arya Svit - Kona 


Eragon şi tovarăşii săi urmară cursul lui Az Ragni până ce acesta se uni 
cu râul Edda, şi se pierdură împreună în răsăritul plin de taine. La confluenţa 
râurilor, vizitară aşezarea de negoţ a piticilor şi-şi schimbară plutele pe 
măgăruşi; piticii nu foloseau niciodată cai, din pricina mărimii lor. 

Arya refuză „bidiviul” care-i fusese oferit, declarând: 

— N-am de gând să mă întorc în ţinutul strămoşilor mei pe spinarea unui 
măgar. 

Thorv se încruntă. 

— Şi cum ai să faci să ţii pasul cu noi? 

— Am să alerg. 

Şi-aşa şi făcu, întrecându-i pe Văpaia-Zăpezii şi pe măgari şi oprindu-se 
să-i aştepte pe câte un deal sau în vreo dumbravă. În ciuda acestui efort, 
seara, când se opriră, ea nu dădu niciun semn de oboseală; de asemenea, nu 
avea nici cea mai mică dorinţă de a scoate mai mult de câteva cuvinte pe zi. 
Cu fiecare pas, părea să devină şi mai încordată. 

Din Hedarth o apucară spre miazănoapte, urmând cursul râului Edda, 
spre lacul Eldor, din care izvora. După trei zile, Du Weldenvarden le apăru în 
faţa ochilor, mai întâi ca o pată tulbure pe linia orizontului, apoi crescând din ce 
în ce mai mult, până ajunse ca o mare de smarald alcătuită din stejari 
străvechi, fagi şi arţari. De pe spinarea Saphirei, Eragon văzu că pădurea se 
întindea neîntreruptă până la orizont, atât spre miazănoapte, cât şi spre apus, 
dar ştia că, de fapt, era încă şi mai mare, lungă cât toată Alaga&sia. 

Umbrele de sub arcadele copacilor i se păreau pline de taine şi 
ispititoare, dar şi primejdioase, de vreme ce acolo locuiau elfii. Ascunsă undeva 
în inima pestriță a pădurii se afla Ellesméra - locul în care urma să-şi 
desăvârşească învăţătura, dar şi Osilon, precum şi alte oraşe de-ale elfilor; 
niciunul dintre ele nu fusese vizitat de prea mulţi străini, de la căderea 
Cavalerilor. Eragon simţea că pădurea era un loc primejdios pentru muritori, cu 


siguranţă îmbibat de vrăji neobişnuite şi plin de făpturi încă şi mai ciudate. 

„Parc-ar fi o altă lume”, observă el, privind doi fluturi care îşi dădeau 
târcoale unul altuia prin văzduh, înălțându-se din adâncul întunecat al codrului. 

„Nădăjduiesc, zise Saphira, să fie loc îndeajuns şi pentru mine printre 
copaci sau pe cărările pe care le folosesc elfii. Nu pot să zbor atâta.” 

„Sunt convins că au găsit ei o cale de a le face loc dragonilor, pe timpul 
când existau Cavalerii.” 

„Mmm.” 

În acea noapte, chiar când Eragon se pregătea să se culce, Arya apăru 
lângă el, ca un spirit care se întrupa din văzduh. Agilitatea ei îl făcu să tresară; 
nu putea, pur şi simplu, să priceapă cum de se mişca atât de neauzit. Înainte 
să apuce s-o întrebe ce dorea, mintea ei i-o atinse pe a lui şi îi spuse: 
„Urmează-mă cât de uşor poţi”. 

Contactul mental îl surprinse la fel de mult ca rugămintea. Li se mai 
întâmplase şi în drumul spre Farthen Dur să comunice cu ajutorul gândurilor - 
era singura cale prin care Eragon îi putea vorbi, din cauza leşinului în care se 
cufundase elfa -, dar, de când Arya îşi revenise, el nu mai făcuse nicio 
încercare de a-i atinge mintea. Era o senzaţie foarte intimă. De câte ori atingea 
conştiinţa altcuiva, i se părea că o faţetă a sufletului său, rămas descoperit şi 
fără apărare, se amesteca în sufletul celuilalt. Părea un lucru foarte grosolan şi 
nepoliticos să provoci o atingere atât de intimă fără să fii poftit s-o faci; de 
asemenea, în cazul Aryei, ar fi însemnat să-i distrugă încrederea, care şi-aşa nu 
era prea mare. Nu în ultimul rând, Eragon se temea că o astfel legătură i-ar da 
la iveală sentimentele noi şi tulburi pentru ea, şi nu avea de gând să se facă de 
râs din pricina acestora. 

Luându-se pe urmele ei, se strecurară amândoi la o oarecare distanţă de 
corturi, îl ocoliră cu mare grijă pe Trihga, care făcea primul de strajă, şi se 
duseră într-un loc din care piticii nu-i mai puteau auzi. Fără să-i fie alături, 
Saphira îl urmărea totuşi cu multă atenţie, gata să vină la el într-o clipită, dacă 
ar fi fost nevoie. 

Arya se aşeză pe vine, pe un buştean acoperit de muşchi, şi-şi strânse 
genunchii cu palmele, fără să-l privească. 

— Sunt câteva lucruri pe care trebuie să le afli, înainte să ajungem în 
Ceris sau în Ellesmera, ca să nu te faci de ruşine nici pe tine, şi nici pe mine, 
din pricina neştiinţei. 

— Cum ar fi? întrebă el, ghemuindu-se curios în faţa ei. 

Arya şovăi. 

— În toţi anii ăştia pe care i-am petrecut ca trimisă a reginei Islanzadi, 
am băgat de seamă că oamenii şi piticii sunt foarte asemănători. Aveţi cam 
aceleaşi credinţe şi pasiuni. Foarte mulţi oameni au trăit printre pitici, în largul 
lor, pentru că le puteau înţelege cultura, aşa cum şi ei o înţeleg pe-a voastră. 
Ambele neamuri iubesc, doresc, urăsc, se luptă sau creează într-o manieră 
foarte asemănătoare. Prietenia ta cu Orik şi intrarea în Dârgrimst Ingeitum o 


dovedesc. 

Eragon încuviinţă, deşi diferenţele dintre el şi pitici i se păreau mai mari 
decât sugera ea. 

— Pe de altă parte, elfii nu sunt ca toate celelalte neamuri. 

— Vorbeşti de parcă n-ai fi una dintre ei, spuse el, cu aceleaşi vorbe pe 
care le auzise de la ea, în Farthen Dur. 

— Am trăit îndeajuns printre vardeni ca să ajung să le cunosc tradiţiile, 
răspunse Arya, pe un ton răstit. 

— Aha... deci vrei să spui că elfii nu au aceleaşi simţăminte ca piticii şi ca 
oamenii? Mi se pare greu de crezut. Toate fiinţele vii au cam aceleaşi nevoi şi 
dorinţe. 

— Nu asta voiam să spun! 

Eragon dădu înapoi, se încruntă şi rămase cu ochii la ea, privind-o 
cercetător. Nu-i stătea în fire să se răstească astfel. Arya închise ochii şi-şi duse 
mâinile la tâmple, trăgând adânc aer în piept. 

— De vreme ce elfii trăiesc atât de mult, pentru noi politeţea este cea 
mai mare înzestrare. Nu-ţi permiţi să jigneşti pe cineva, când o duşmănie poate 
dura şi zeci sau sute de ani. Politeţea este singura cale pentru ca ostilitatea să 
nu se adune. Nu izbuteşte întotdeauna, dar, oricum, noi ne ţinem cu îndârjire 
de ritualurile noastre, căci ele ne ajută să menţinem o cale de mijloc. Elfii nu 
sunt nici foarte fecunzi, aşa că este foarte important să evităm conflictele 
dintre noi. Dacă am avea la fel de multe crime precum voi sau piticii, am 
dispărea curând. Există un fel anume în care trebuie să saluţi străjile din Ceris, 
alte reguli pe care trebuie să le ţii minte pentru momentul în care te prezinţi în 
faţa reginei Islanzadi, precum şi alte o sută de chipuri în care să-i saluţi pe cei 
din jur - asta dacă nu cumva hotărăşti că ar fi mai bine să taci. 

— Cu toate obiceiurile astea, îndrăzni Eragon să spună, parcă devine mai 
uşor, nu mai greu, să insulţi pe cineva. 

Pe buzele ei flutură un zâmbet fugar. 

— Aşa o fi. Ştii şi tu la fel ca mine că vei fi judecat după cele mai înalte 
standarde. Dacă faci vreo greşeală, elfii vor crede că ai făcut-o dinadins. lar 
dacă află că ai făcut-o din neştiinţă, vor ieşi numai necazuri. E cu mult mai bine 
să fii considerat grosolan, dar şiret, decât grosolan şi nepriceput; altfel, rişti să 
fii manevrat precum Şarpele într-un joc de Rune. Politica noastră se mişcă în 
cercuri nebănuite şi largi. Ceea ce auzi de la un elf într-o zi anumită poate fi, 
pur şi simplu, o mişcare gândită dinainte într-un plan care se construieşte de 
veacuri întregi şi s-ar putea să n-aibă nicio legătură cu ce va face el în ziua 
următoare. Jocul acesta îl jucăm cu toţii, dar puţini sunt cei care-l conduc; iar tu 
eşti pe cale să pătrunzi în el. Poate că acum îţi dai seama de ce spuneam că 
elfii nu sunt ca alte neamuri. Şi piticii trăiesc mult, dar sunt mai numeroşi ca 
noi şi nu atât de retraşi; nici nu au aplecarea noastră spre intrigi. lar oamenii... 
sfârşi ea, lăsându-şi glasul să se stingă într-o tăcere politicoasă. 

— Oamenii, spuse Eragon, fac şi ei ce pot cu ce li s-a dat. 


— Chiar aşa. 

— De ce nu-i spui toate astea şi lui Orik? O să rămână şi el în Ellesméra, 
la fel de mult ca mine. 

Arya îi răspunse, pe un ton ceva mai aspru: 

— El e deja oarecum familiarizat cu eticheta noastră. În plus, fiind 
Cavaler, nu strică să pari mai bine educat decât el. 

Eragon îi primi dojana fără să protesteze. 

— Şi ce trebuie să învăţ? 

Aşa că Arya începu să-i explice politeţurile folosite în societatea elfilor; 
prin intermediul său, le află şi Saphira. Mai întâi de toate, le spuse că atunci 
când doi elfi se întâlneau, ei se opreau şi-şi duceau primele două degete la 
buze, pentru a-şi arăta unul altuia că „în cursul discuţiei noastre nu vom spune 
niciun neadevăr”. Urma fraza de salut: „Atra estemi ono thelduin „, la care se 
răspundea cu: „Atradu evarinya ono varda ,„. 

— lar dacă vrei să fii şi mai ceremonios, continuă Arya, trebuie dat şi un 
al treilea răspuns: „Un atra mor'ranr Ufa unin hjarta onr’. Adică: „Fie ca pacea 
să-şi facă sălaş în inima ta”. Aceste vorbe au fost adaptate după 
binecuvântarea rostită de un dragon, în momentul încheierii pactului dintre 
neamurile noastre, şi care sună aşa: 


Atra estemi ono thelduin 
Mor 'ranr Ufa unin hjarta onr 
Un du evarinya ono varda. 


— Adică: „Fie să ai parte de soartă bună, pacea să-şi facă sălaş în inima 
ta şi stelele să vegheze asupră-ţi”. 

— Şi de unde ştii cine trebuie să vorbească primul? 

— Dacă te întâlneşti cu cineva superior ţie sau dacă doreşti să-ţi cinsteşti 
un inferior, atunci vorbeşti tu primul. Dacă însă te întâlneşti cu cineva mai puţin 
important ca tine, vorbeşti ultimul. Dacă nu eşti sigur de poziţia ta, atunci dă-i 
celuilalt prilejul să vorbească, şi dacă nu o face, vorbeşte tu. Cam astea ar fi 
regulile. 

„E valabil şi pentru mine?” întrebă Saphira. 

Arya culese de pe jos o frunză uscată şi o rupse între degete. În spatele 
ei, tabăra se cufunda în umbră, în timp ce piticii acopereau focul cu un strat de 
pământ, pentru ca jăraticul să ardă mocnit până a doua zi dimineaţă. 

— În cultura noastră, nimeni nu este mai presus de dragoni. Nici măcar 
regina nu ar putea pretinde că ti-ar fi superioară. Tu poţi face ce-ţi place şi poţi 
vorbi oricum. Nu le cerem dragonilor să ne respecte legile. 

În continuare, ea îi arătă lui Eragon cum să-şi rotească palma dreaptă, 
atingându-şi pieptul într-un gest ciudat. 

— Aşa vei face, îi spuse ea, când te întâlneşti cu Islanzadi. Astfel îi arăţi 
că-i oferi credinţa şi ascultarea ta. 


— Este un jurământ, precum cel pe care l-am făcut Nasuadei? 

— Nu, e doar un gest de politeţe, şi încă unul destul de mic. Eragon se 
chinui să ţină minte feluritele moduri de adresare pe care i le explicase Arya şi 
care difereau de la bărbaţi la femei, de la adulţi la copii, de la fete la băieţi, dar 
şi în funcţie de rang şi prestigiu. Era mult de învăţat, dar ştia că n-avea de ales 
şi că trebuia să reţină totul fără greş. După ce învățase cât putea de mult, Arya 
se ridică şi-şi scutură palmele de praf. 

— Dacă nu uiţi nimic, ai să te descurci îndeajuns de bine, zise ea, dând să 
plece. 

— Aşteaptă, îi spuse Eragon; întinse mâna s-o oprească, apoi şi-o trase 
înapoi, înainte ca Arya să-i observe neobrăzarea. Ea se uită peste umăr, cu o 
privire întrebătoare în ochii întunecaţi, iar stomacul lui se strânse, în timp ce 
încerca să găsească o cale pentru a-şi exprima gândurile; în ciuda tuturor 
sforţărilor, nu izbuti să spună decât: Arya, ţi-e bine?... De când am plecat din 
Hedarth pari tulburată şi indispusă. 

Chipul Aryei se înăspri, devenind o mască de nepătruns, iar el se înfiora, 
ştiind că nu alesese calea cea bună, deşi nu-şi putea explica prin ce o insultase 
cu întrebarea lui. 

— După ce ajungem în Du Weldenvarden, îi răspunse ea, află că mă 
aştept să nu-mi mai vorbeşti cu atâta familiaritate, dacă nu vrei să mă jigneşti. 

Şi cu asta plecă, îndepărtându-se cu paşi apăsaţi. „Fugi după ea!” 
exclamă Saphira. 

„Poftim?” 

„Nu ne putem îngădui s-o ştim supărată. Du-te şi cere-ţi iertare.” 

„Nici prin gând nu-mi trece! Se supără el, simţindu-şi mândria ofensată. E 
vina ei, nu a mea.” 

„Eragon, du-te şi cere-ţi scuze sau îţi umplu cortul cu cadavre putrezite.” 

Cunoscând-o, el îşi dădu seama că vorbea foarte serios, aşa că întrebă: 
„Cum să fac?” 

Saphira se gândi o clipă, apoi îi spuse ce trebuia să facă. Fără s-o mai 
contrazică, el sări în picioare şi se năpusti spre Arya, silind-o să se oprească. Ea 
îl privea cu o expresie trufaşă. El îşi atinse buzele cu două degete. 

— Arya Svit-Kona, începu el, folosind expresia pe care tocmai o învățase, 
potrivită pentru o femeie foarte înţeleaptă, nu ţi-am vorbit cum se cuvenea, 
aşa că îţi cer cu umilinţă iertare. Eu şi Saphira eram îngrijoraţi de starea ta. 
După tot ce-ai făcut pentru noi, ni s-a părut că puteam măcar să-ţi oferim, la 
rândul nostru, ajutor, dacă ai nevoie de el. 

În cele din urmă, Arya se înduplecă şi spuse: 

— Îţi mulţumesc pentru grija pe care mi-o purtaţi. Nici eu nu ţi-am vorbit 
aşa cum se cuvenea, adăugă, lăsând ochii în jos; pe întuneric, conturul trupului 
său părea împietrit şi încordat. Mă întrebai de ce sunt neliniştită, Eragon? Chiar 
vrei să ştii? Să-ţi spun atunci, continuă ea, cu glasul slab, ca puful de păpădie 
purtat de vânt. Mi-e frică. 


Uluit, Eragon nu-i răspunse nimic, iar ea trecu pe lângă el, lăsându-l 
singur în noapte. 


Ceris 


În dimineaţa celei de-a patra zile, pe când Eragon călărea alături de 
Shrrgnien, piticul îl întrebă: 

— Spune-mi, dar, e adevărat că oamenii au zece degete la picioare, aşa 
cum se spune? Căci adevărul e că eu n-am trecut niciodată până acum de 
hotarele noastre. 

— Fireşte că atâtea avem! spuse Eragon, mirat; se aşeză mai altfel în şa, 
îşi ridică piciorul şi-şi scoase încălţarea dreaptă şi ciorapul, fluturându-şi 
degetele pe sub ochii uimiţi ai celuilalt. Voi nu? 

Shrrgnien clătină din cap. 

— Nu, noi avem câte şapte la fiecare picior. Aşa ne-a făurit Helzvog. Cinci 
sunt prea puţine, iar şase nu-i un număr potrivit, dar şapte... şapte e exact cât 
trebuie. 

Aruncă încă o privire spre piciorul lui Eragon, apoi îşi îndemnă măgarul cu 
călcâiele şi începu să discute aprins cu Ama şi cu Hedin, care sfârşiră prin a-i 
da, fiecare, câteva monede. 

„Pare-mi-se, spuse Eragon, încălţându-se la loc, că tocmai am fost 
obiectul unui rămăşag.” Din cine ştie ce pricină, Saphirei i se păru totul foarte 
caraghios. 

După ce se lăsă seara şi discul lunii pline apăru pe cer, râul Edda se 
apropie încă şi mai mult de marginea uriaşei păduri. De-acum urmau o cărare 
îngustă care-i purta printre tufişuri încâlcite de sânger şi de trandafiri înfloriţi, 
care umpleau văzduhul întunecat de mirosul puternic al florilor. 

Privind în adâncul pădurii, Eragon se simţi încântat şi nerăbdător, ştiind 
că intraseră deja în teritoriul elfilor şi că se apropiau de Ceris. El se aplecă pe 
grumazul calului, strângând hăţurile în mână. Saphira era la fel de 
nerăbdătoare ca el; le tot dădea târcoale pe deasupra, fluturând puternic din 
coadă. Lui Eragon i se părea că intraseră pe un tărâm de vis. „Nu pare aievea”, 
gândi el. 

„Aşa-i. Aici legendele străvechi păşesc încă pe pământ.” 

În sfârşit, ajunseră pe o pajişte îngustă, aflată între malul râului şi 
pădure. 

— Opriţi-vă aici, spuse Arya cu voce joasă; apoi înainta, până ce rămase 
de una singură în iarba înaltă, şi strigă în limba străveche: Arătaţi-vă, fraţii mei! 


Nu aveţi de ce să vă temeţi. Sunt eu, Arya din Ellesméra. Însoţitorii mei ne sunt 
prieteni şi aliaţi; nu vor să ne facă vreun rău. 

Mai rosti şi alte câteva cuvinte, cele mai multe străine lui Eragon. 

Trecură câteva clipe în care nu se auzi decât apa râului care susura pe 
lângă ei, apoi de sub frunzişul nemişcat se auzi un răspuns, tot în limba elfilor, 
rostit cu atâta iuţeală încât Eragon nu reuşi să-l înţeleagă. Arya răspunse: 

— Da, făgăduiesc. 

Cu un foşnet uşor, doi elfi apărură la marginea pădurii, iar alţi doi ieşiră 
dintr-odată dintre crengile unui stejar bătrân şi noduros. Cei de pe pământ 
aveau sulițe lungi cu tăişuri limpezi, iar ceilalţi purtau arcuri. Cu toţii erau 
îmbrăcaţi în tunici de culoarea muşchiului şi a scoarţei de copac, peste care 
purtau mantii ample, strânse pe umăr cu broşe de fildeş. Părul unuia dintre ei 
era la fel de negru ca al Aryei, al celorlalţi - strălucitor ca lumina stelelor. 

Elfii coborâră din copac şi o îmbrăţişară pe Arya, râzând cu glasurile lor 
limpezi şi cristaline. Se luară de mâini şi începură să dănţuiască în jurul ei ca 
nişte copii, cântând de bucurie, în timp ce se învârteau prin iarbă. Eragon îi 
privea uluit. Arya nu-l făcuse niciodată să bănuiască faptul că elfilor le plăcea 
să râdă; nici nu fusese până acum sigur că ştiau s-o facă. Era un sunet 
încântător, ca un cântec de flaut sau de harpă care tremura de plăcere, 
ascultându-şi propriul ecou. Şi-ar fi dorit să nu se oprească niciodată. 

Apoi Saphira veni în zbor peste râu şi se opri lângă el. Văzând-o, elfii 
scoaseră strigăte înfricoşate şi-şi îndreptară armele către ea. Arya le vorbi iute, 
cu glasul ei mângâietor, arătând întâi spre Saphira, apoi spre Eragon. Când ea 
se opri să-şi tragă sufletul, Eragon îşi scoase mănuşa dreaptă şi-şi răsuci 
palma, pentru ca lumina lunii să se reflecte în gedwe&y ignasia, apoi rosti, aşa 
cum îi spusese odinioară Arya, cu atâta vreme în urmă: 

— Eka fricai un Shur 'tugal. „Sunt Cavaler şi prieten.” Amintindu-şi lecţiile 
din seara precedentă, îşi atinse buzele, adăugând: Atra esterni ono thelduin. 

Elfii îşi coborâră armele, iar feţele cu trăsături ascuţite li se umplură de 
bucurie. Îşi duseră şi ei degetele la buze şi făcură o plecăciune atât lui, cât şi 
Saphirei, răspunzându-le cu glas scăzut, în limba străveche. Apoi se ridicară, 
arătând spre pitici, şi începură să râdă, ca de o glumă tăinuită. Întorcându-se 
înspre pădure, le făcură semn cu mâinile şi strigară: 

— Veniti, veniţi! 

Eragon se luă după Arya, împreună cu Saphira şi cu piticii care mormăiau 
între ei. Trecând pe sub copaci, frunzişul de deasupra capetelor îi cufundă într- 
o beznă de catifea, prin care străbăteau ici şi colo razele de lună printre frunze. 
Eragon auzea de jur împrejur şoaptele şi râsul elfilor, dar nu-i putea zări. Din 
când în când, dacă el sau piticii se rătăceau, li se dădeau indicaţii. 

În faţa lor apăru un foc care strălucea printre copaci, aruncând în jurul 
său umbre care dănţuiau ca nişte spiriduşi pe pământul acoperit de frunze. 
Intrând în zona luminată, Eragon văzu trei colibe mici înghesuite laolaltă, în 
jurul unui trunchi gros de stejar. Undeva sus, printre crengi, se afla o platformă 


acoperită, de unde un străjer putea ţine sub observaţie râul şi pădurea. Între 
două colibe fusese întins un par subţire, de care atârnau mănunchiuri de plante 
uscate. 

Cei patru elfi intrară în colibe, de unde se întoarseră cu braţele pline de 
fructe şi legume - dar fără pic de carne - şi începură să pregătească de-ale 
gurii pentru oaspeţi. Fredonau în timp ce-şi făceau treaba, trecând fără veste 
de la o melodie la alta. Când Orik îi întrebă cum se numeau, cel cu părul negru 
arătă spre sine şi spuse: 

— Sunt Lifaen, din Casa Rilvenar. Tovarăşii mei sunt Edurna, Celdin şi 
Nari. 

Eragon se aşeză lângă Saphira, bucurându-se de prilejul de a se odihni şi 
de a-i privi pe elfi. Deşi toţi patru erau bărbaţi, chipurile li se asemănau cu al 
Aryei: aveau buze subţiri, nasuri mici şi ochi mari şi migdalaţi care le străluceau 
puternic. În rest, trupurile le erau foarte asemănătoare, cu umerii înguşti şi 
braţe şi picioare zvelte. Fiecare dintre ei era cu mult mai frumos şi mai nobil 
decât toţi oamenii pe care-i cunoscuse el până atunci, cu toate că aveau o 
înfăţişare stranie şi oarecum firavă. 

„Cui să-i fi trecut prin cap că voi ajunge să văd ţinutul de baştină al 
elfilor?” se întrebă Eragon, rânjind şi sprijinindu-se cu spatele de colţul unei 
colibe, simțindu-se somnoros din pricina căldurii focului. Deasupra lui, ochii vioi 
şi albaştri ai Saphirei îi urmăreau neabătut pe elfi. 

„Neamul ăsta, conchise ea în cele din urmă, are mai multă magie în el 
decât oamenii sau piticii. Nici n-ai zice că se trag din pământ sau din piatră, ci 
dintr-un alt tărâm, de parcă ar fi şi aici, şi acolo, ca nişte umbre oglindite pe 
apă.” 

„Oricum, sunt foarte graţioşi”, răspunse Eragon. Elfii se mişcau ca nişte 
dansatori; fiecare gest era blând şi mângâietor. 

Cândva, Brom îi explicase lui Eragon că nu era politicos să vorbeşti cu 
dragonul unui Cavaler prin mijlocirea gândurilor, fără să ceri voie, iar elfii 
respectau acest obicei şi-i vorbeau Saphirei cu glas tare, după care ea le 
răspundea direct. Până atunci, ea se abţinuse să ia legătura cu oamenii sau cu 
piticii, răspunzând prin mijlocirea lui Eragon, de vreme ce nu mulţi din acele 
neamuri ştiau cum să-şi apere mintea, dacă doreau să-şi păstreze intimitatea. 
De fapt, părea exagerat să foloseşti o legătură atât de intimă pentru a 
transmite vorbe fără importanţă. Effii, în schimb, nu aveau astfel de reţineri; o 
primeau cu dragă inimă pe Saphira în gândurile lor, bucurându-se de prezenţa 
ei. 

În cele din urmă, terminând de pregătit mâncarea, o serviră pe nişte 
platouri care păreau tăiate dintr-un soi de os tare, cu toate că printre florile şi 
corzile de viţă care împodobeau marginile se zăreau noduri, ca de lemn. Lui 
Eragon i se mai oferi şi o ploscă plină cu vin de mure, cioplită din acelaşi 
material neobişnuit, pe care era sculptat un dragon. 

În timp ce mâncau, Lifaen scoase un nai din tulpini de trestie şi începu să 


cânte o melodie lentă şi curgătoare, mişcându-şi cu repeziciune degetele de pe 
o gaură pe alta. Nu trecu mult şi Nari, cel mai înalt dintre elfii cu plete argintii, 
îşi înălţă glasul şi începu să cânte: 


O! 


Ziua s-a scurs; stele lucesc 

Frunzele tac şi albă-i luna! 

Râzi acum, când duşmanii jelesc, 

Menoa a înmugurit din nou în astă noapte! 


Din codru, pruncul se pierduse, 

Fiica pădurii, ce-o crezusem moartă! 

Dar flacăra şi teama ea răpuse, 
Se-ntoarse către noi, c-un Cavaler alături! 


Dragonii iar se-nalţă-n zbor, 

Şi suferinţa lor e răzbunată, 

Cu sabia de foc mistuitor, 

Venit-a ceasul pentru-a dobori un rege! 


O! 


Adânc e râul; vântu-adie-n drum; 

Şi păsări dorm prin crengile înalte! 
Jelesc duşmanii, iar tu râzi acum, 
Venit-a ceasul pentru-a strânge bucuria! 


Eragon îşi ţinu respiraţia până ce cântecul se termină; nu mai auzise 
niciodată un asemenea glas; i se părea că elful îşi dăduse la iveală adevărata 
fire şi întregul său suflet. 

— A fost minunat, Nari-vodhr. 

— Versurile au fost cam şchioape, Argetlam, răspunse modest Nari. Dar, 
oricum, îţi mulţumesc. 

Thorv mormăi: 

— Mda, foarte drăguţ, jupâne elf Dar avem şi treburi mai serioase decât 
să spunem poezii. Mai trebuie să-l însoţim pe Eragon de-acum încolo? 

— Nu, spuse repede Arya, atrăgându-şi privirile surprinse ale celorlalţi 
elfi. Dis-de-dimineaţă vă puteţi întoarce acasă. O să avem noi grijă ca Eragon 
să ajungă în Ellesmera. 

Thorv lăsă capul în jos, în semn de supunere. 

— Atunci înseamnă că noi ne-am terminat treaba. 

Întins în aşternutul pe care i-l pregătiseră elfii, Eragon îşi încorda auzul, 


încercând să prindă vorbele Aryei, care se auzeau dintr-una dintre colibe. Cu 
toate că folosea multe cuvinte din limba străveche, care lui nu-i erau 
cunoscute, el izbuti să înţeleagă că le explica celorlalţi cum pierduse oul 
Saphirei şi tot ce se întâmplase de-atunci. După ce ea termină, se lăsă o tăcere 
îndelungată, apoi unul dintre elfi spuse: 

— E bine că te-ai întors, Arya Drâttningu. După ce-ai căzut prinsă şi oul a 
dispărut - şi încă furat de urgali -, jalea a cuprins-o aprig pe Islanzadi! Avea 
inima frântă - şi încă o mai are. 

— Taci, Edurna, taci... îl dojeni altul. Dvergar sunt mici de statură, dar au 
auzul ascuţit şi sunt sigur că ăştia de-aici o să-i spună lui Hrothgar tot ce află. 

Apoi îşi coborâră glasurile, iar Eragon nu mai izbuti să desluşească nimic 
din şoaptele care se contopiră cu susurul frunzelor, pe măsură ce somnul îl 
cuprindea. Prin visele sale răzbătu iar şi iar cântecul pe care-l auzise în timp ce 
mâncau. 

Când Eragon se trezi, privind pentru prima dată pădurea scăldată de 
razele soarelui, aerul era înmiresmat de parfumul florilor. Deasupra lui se 
arcuia o boltă din frunze tremurătoare, prinse de trunchiurile groase care se 
cufundau în pământul uscat şi gol. În umbra deasă şi verde nu puteau creşte 
decât muşchii, lichenii şi câteva tufişuri mici. Datorită lipsei vegetației, se putea 
vedea la mare distanţă printre copacii noduroşi şi se putea merge cu uşurinţă 
pe sub bolta pestriță. 

Sărind în picioare, Eragon îl găsi pe Thorv cu străjile sale gata de plecare, 
cu toate bagajele strânse. Măgarul lui Orik fusese priponit în spatele celui pe 
care călărea Ekksvar. Eragon se apropie de Thorv şi-i spuse: 

— Vă mulţumesc tuturor pentru că m-aţi apărat, pe mine şi pe Saphira. 
Te rog să-i transmiţi lui Undin recunoştinţa mea. 

Thorv îşi lovi pieptul cu pumnul. 

— Am s-o fac, răspunse el, apoi şovăi, privind colibele. Neamul elfilor este 
ciudat; au în ei atâta lumină, dar şi atâta întuneric. Dimineaţa beau cu tine la 
un loc, iar seara te lovesc cu pumnalele. Ai grijă de tine, Biruitorul-Umbrei. Sunt 
tare năzuroşi. 

— N-ai grijă, că n-am să uit. 

— Mmm, mormăi Thorv, arătând spre râu. Înţeleg că vor să străbată lacul 
Eldor cu bărcile. Ce-ai să faci cu armăsarul? Am putea să-l ducem cu noi în 
Tarnag, iar de-acolo să-l trimitem în Tronjheim. 

— Cu bărcile! strigă întristat Eragon; până atunci, avusese intenţia de a-l 
duce pe Văpaia-Zăpezii până în Ellesmera. Ar fi fost bine să aibă un cal, de câte 
ori Saphira lipsea sau se găseau într-un loc prea strâmt pentru ea. Căzând pe 
gânduri, îşi pipăi tuleiele rare, apoi răspunse: îţi mulţumesc. Te-aş ruga să aveţi 
mare grijă de Văpaia-Zăpezii. N-aş putea îndura să ştiu că i s-a întâmplat ceva. 

— Pe cinstea mea, făgădui Thorv, când te vei întoarce, îl vei găsi bine 
hrănit şi bine ţesălat. 

Eragon îl aduse şi-l dădu, cu şa cu tot, în grija piticului. Îşi luă rămas-bun 


de la fiecare dintre războinici, apoi rămase să-i privească, împreună cu Saphira 
şi cu Orik, în timp ce ei se îndepărtau pe cărarea pe care veniseră. 

Întorcându-se apoi la colibe, o porniră cu toţii pe urmele elfilor, până ce 
ajunseră la un desiş aflat pe malul râului Edda. Acolo se aflau două bărci mici, 
legate strâns de un bolovan; erau albe şi împodobite pe margini cu corzi de 
viţă. 

Eragon se urcă în cea mai apropiată şi-şi puse bagajul la picioare. 
Rămase uimit de cât era de uşoară ambarcaţiunea; ar fi putut s-o ridice cu o 
singură mână. Şi mai uimitor era faptul că părea făcută din bucăţi mari de 
scoarță de fag, lipite cine ştie cum una de alta. Ars de curiozitate, atinse barca; 
scoarţa era tare şi bine întinsă, ca o foaie de pergament, şi rece din pricina 
atingerii cu apa. O lovi cu dosul palmei, iar coaja fibroasă răsună ca o tobă 
înăbuşită. 

— Aşa-s făcute toate bărcile voastre? întrebă el. 

— Da, în afară de cele foarte mari, îi răspunse Nari, aşezându-se la prova 
celei în care se afla şi el. Pentru celelalte, descântăm lemnul celor mai buni 
cedri şi stejari şi-i dăm formă. 

Înainte ca Eragon să aibă răgazul de-a-l întreba ce voia să spună, Orik se 
urcă şi el lângă ei, în timp ce Arya şi Lifaen luară cea de-a doua barcă. Arya se 
întoarse spre Edurna şi Celdin - care rămăseseră pe mal - şi le spuse: 

— Staţi de strajă, pentru ca nimeni să nu se poată lua după noi pe acest 
drum, şi nu povestiţi nimănui despre venirea noastră. Regina trebuie să afle 
cea dintâi. O să vă trimit întăriri de îndată ce ajungem în Silthrim. 

— Arya Drottningu. 

— Fie ca stelele să vegheze asupra voastră! le răspunse ea. Aplecându- 
se înainte, Nari şi Lifaen luară de pe fundul bărcilor doi pari ţepoşi, lungi de 
zece picioare, cu care începură să tragă bărcile în susul râului. Saphira intră şi 
ea în apă şi-şi croi drum pe lângă mal, până ce-i ajunse din urmă. Când Eragon 
îşi întoarse privirea spre ea, îi făcu cu ochiul şi se scufundă, făcând apele râului 
să se umfle peste spinarea ei masivă şi osoasă. Văzând-o, elfii râseră şi o 
felicitară pentru mărimea şi puterea ei. 

După vreun ceas, ajunseră la lacul Eldor; oglinda apei era străbătută de 
valuri mici şi neregulate. Pe malul de apus se afla un şir de copaci în jurul 
cărora se învârteau păsări şi muşte, în timp ce malul de răsărit cobora în trepte 
spre câmpie. Pe acolo rătăceau sute de cerbi. 

leşind din apele râului, Nari şi Lifaen îşi puseră parii la loc pe fundul 
bărcilor şi scoaseră la iveală vâsle în formă de frunză. Orik şi Arya ştiau deja 
cum să conducă o barcă, dar lui Eragon trebui să i se explice. 

— Barca se roteşte spre partea în care vâsleşti, îi spuse elful. Aşadar, 
dacă eu vâslesc pe dreapta, iar Orik pe stânga, tu trebuie să te întorci când pe 
o parte când pe alta, altfel rătăcim drumul. 

În lumina soarelui, părul lui Nari strălucea ca aurul; fiecare şuviţă era ca o 
flacără. 


În scurtă vreme, Eragon izbuti să înveţe ce avea de făcut; pe măsură ce 
se obişnuia cu mişcarea, mintea începu să-i rătăcească şi să viseze. Aşa pluti 
pe lacul răcoros, pierdut prin lumile închipuite şi ascunse în spatele pleoapelor. 
Oprindu-se pentru a-şi odihni braţele, el scoase din nou inelul dăruit de Orik de 
la cingătoare şi începu să se chinuiască să aranjeze zalele neînduplecate de 
aur în forma cuvenită. Observându-l, Nari îi spuse: 

— Te rog, îmi dai şi mie inelul? 

Eragon i-l întinse, iar elful se întoarse cu spatele. O vreme, Eragon şi Orik 
vâsliră de unii singuri, în timp ce Nari plimba de colo-colo zalele răsucite. Apoi, 
scoțând un strigăt de încântare, elful îşi ridică braţul; inelul, refăcut, îi strălucea 
pe degetul mijlociu. 

— Minunată cimilitură, spuse Nari. Îşi scoase inelul de pe mână şi-l 
scutură, apoi i-l dădu înapoi lui Eragon exact la fel cum era la început. 

— Cum de-ai izbutit? întrebă Eragon, supărat şi invidios pentru că el 
descifrase taina cu atâta uşurinţă. Stai, stai... nu-mi spune. Vreau să-mi dau 
singur seama. 

— Fireşte, îi răspunse Nari, zâmbind. 


Râni din trecut 


Timp de trei zile şi jumătate, sătenii din Carvahall discutară despre 
ultimul atac al soldaţilor, despre tragedia morţii tânărului Elmund şi despre ce 
le rămânea de făcut pentru a scăpa din situaţia blestemată în care se găseau. 
Cearta se întindea cu o amară îndârjire în fiecare încăpere a fiecărei case. Era 
de ajuns un singur cuvânt pentru ca prietenii de-o viaţă, soţii şi soțiile, părinţii 
şi copiii să se ia la ceartă, pentru a se împăca după câteva clipe, în încercarea 
lor disperată de a găsi o cale prin care să scape de primejdie. 

Unii spuneau că, de vreme ce soarta satului era oricum pecetluită, 
puteau măcar să-i omoare pe cei doi Ra'zac şi pe soldaţii care le mai 
rămăseseră, ca să se răzbune. Alţii spuneau că, dacă soarta satului era cu 
adevărat pecetluită, atunci singura cale firească era să se predea şi să se 
încreadă în mila regelui, chiar dacă asta însemna chin şi moarte pentru Roran 
şi sclavie pentru toţi ceilalţi. Şi mai erau şi din cei care nu aveau nicio părere, ci 
se cufundau din ce în ce într-o mânie posomorâtă, îndreptată împotriva tuturor 
celor care le aduseseră pe cap această nenorocire. Cei mai mulţi se chinuiau 
din răsputeri să-şi ascundă spaima în fundul cănilor cu bere. 

Din câte se părea, până şi cei doi Ra'zac îşi dăduseră seama că, după ce 
le muriseră unsprezece soldaţi, nu mai aveau îndeajuns de mulţi oameni pentru 


a putea ataca satul, aşa că se retrăseseră undeva mai în jos pe drum, 
mulţumindu-se să pună străji în toată valea şi să aştepte. 

— Aşteaptă să le mai vină scârbe de trupe din Ceunon sau Gil'ead, eu aşa 
zic, spuse Loring la una dintre întâlniri. 

Roran asculta tot ce se spunea, păstrându-şi gândurile pentru el, şi 
judeca în tăcere diversele planuri. Toate îi păreau mult prea primejdioase. 

Pe de altă parte, tot nu-i spusese lui Sloan că se logodise cu Katrina. Ştia 
că era o prostie să tărăgăneze lucrurile, dar se temea de ce va face măcelarul 
când va afla că fiica sa şi Roran încălcaseră tradiţiile şi, făcând-o, îi încălcaseră 
şi lui autoritatea. În plus, erau foarte multe lucruri de făcut care să-i abată 
atenţia de la necazurile personale; se convinsese singur că lucrul cel mai 
important în acel moment era să se ocupe de fortificațiile din Carvahall. 

Îi venise mai uşor decât credea să obţină ajutorul oamenilor. După ultima 
luptă, sătenii erau şi mai dispuşi să-l asculte şi să i se supună - cel puţin cei 
care nu-l învinovăţeau pentru toate necazurile. Această nouă putere îl uimea, 
până ce-şi dădu seama că se datora mirării, respectului şi chiar fricii provocate 
de faptul că ucisese oameni în luptă. Îl numeau Stronghammer?. Roran 
Stronghammer. 

Numele îi făcea plăcere. 

În timp ce valea se cufunda în noapte, Roran stătea sprijinit de perete, 
într-un colţ al sălii de mese din casa lui Horst, cu ochii închişi. Toţi cei aşezaţi la 
masa luminată de flacăra lumânărilor, bărbaţi şi femei, vorbeau pe întrecute. 
Kiselt tocmai le explica în ce stare se aflau proviziile din Carvahall: 

— De foame n-o să murim, conchise el, dar dacă mai trece mult şi tot nu 
ne putem îngriji de ogoare şi de turme, putem să ne şi tăiem gâturile până la 
iarna viitoare. Am avea o soartă mai bună. 

— Prostii! se încruntă Horst. 

— Prostii sau nu, spuse Gertrude, mă îndoiesc că vom avea prilejul să 
aflăm. Eram de zece ori mai mulţi decât soldaţii, când au venit în sat. Ei au 
pierdut unsprezece oameni, noi doisprezece, şi mai am şi nouă răniţi în grijă. 
Ce-o să se-ntâmple, Horst, când vor fi ei de zece ori mai mulţi ca noi? 

— O să le dăm barzilor un motiv să-şi aducă aminte de numele noastre, 
răspunse fierarul. 

Gertrude clătină trist din cap. 

— lar eu vă spun, strigă Loring, lovind cu pumnul în masă, că e momentul 
să lovim noi, înainte să ajungem în situaţia asta. Nu ne trebuie decât câţiva 
oameni, scuturi şi sulițe, şi putem scăpa de buruienile astea. Am putea s-o 
facem chiar şi-acum. 

Roran se foi neliniştit. Auzise toate astea şi înainte şi, ca de fiecare dată, 


3 Porecla pe care o capătă Roran se poate traduce prin „ciocan puternic” sau „forţa 
ciocanului”. Având în vedere că folosirea unor astfel de nume proprii compuse este mai puţin 
frecventă şi mai complicată în limba română, am ales să păstrăm forma din original (n tr.) 


propunerea lui Loring stârni o ceartă care cuprinse tot grupul. După un ceas, 
discuţia nu dădea niciun semn că s-ar încheia şi nu apăruse nicio idee nouă, în 
afară de sugestia lui Thane cum că Gedric ar face bine să-şi tăbăcească propria 
piele, care mai că nu dusese la o bătaie. 

În cele din urmă, când strigătele se domoliră, Roran veni şchiopătând 
către masă, cât de iute îi permitea rana de la gleznă. 

— Am şi eu ceva de zis. 

Pentru el, era ca şi cum ar fi călcat pe o aşchie lungă şi apoi şi-ar fi scos-o 
brusc din carne, fără să ţină seama de durere; trebuia să o facă, şi cu cât mai 
repede, cu atât mai bine. 

Toate privirile - aprige, blânde, mânioase, binevoitoare, indiferente şi 
curioase - se îndreptară spre el; trase adânc aer în piept şi continuă: 

— Şovăiala ne va ucide fără greş, la fel ca o sabie sau o săgeată. 

Orval îşi dădu ochii peste cap, dar ceilalţi îl ascultară atenţi. 

— Nu ştiu dacă să atacăm sau să fugim... 

— Unde? pufni Kiselt. 

— ... dar ştiu un lucru: copiii, mamele şi răniții noştri trebuie duşi la 
adăpost. Cei doi Ra'zac ne-au tăiat calea spre Cawley şi spre celelalte ferme 
din vale. Ei, şi ce? Cunoaştem ţinutul ăsta mai bine decât oricare altele din 
Alaga&sia şi avem un loc... există un loc în care cei dragi vor fi în siguranţă: 
Şira. 

Roran se cutremură, auzind potopul de glasuri mânioase care se revărsă 
asupra lui. Cel mai pornit era Sloan, care striga: 

— Mai bine mă spânzur decât să pun piciorul în munţii ăia blestemaţi! 

— Roran, spuse Horst, înălţându-şi glasul peste vacarm, tu ar trebui să 
ştii mai bine ca oricine că Şira e un loc mult prea primejdios acolo a găsit 
Eragon piatra care ni i-a adus pe cap pe cei doi Ra'zac! Munţii sunt friguroşi, 
plini de lupi, urşi şi alte fiare. De ce ai mai pomenit de asta? 

„Ca s-o duc pe Katrina în siguranţă!” ar fi vrut să strige Roran. În loc de 
asta, răspunse: 

— Pentru că oricâţi soldaţi ar aduce duşmanii, nu vor îndrăzni niciodată 
să intre acolo. Nu uitaţi că Galbatorix a pierdut jumătate din armată prin munţi. 

— Asta a fost demult, spuse Morn, cu glasul şovăit, dar Roran atâta 
aştepta. 

— lar poveştile au devenit din ce în ce mai înspăimântătoare, pe măsură 
ce au trecut din gură în gură! Există deja o cărare care duce în vârful cascadei 
Igualda. Nu trebuie decât să ne trimitem copiii şi pe ceilalţi acolo. O să fie doar 
la marginea muntelui, dar măcar vor fi în siguranţă. Dacă satul e cucerit, pot să 
aştepte să plece soldaţii, apoi să se refugieze în Therinsford. 

— E prea primejdios, mârâi Sloan încleştându-şi mâinile pe marginea 
mesei cu atâta putere încât vârfurile degetelor i se albiră. Frigul, fiarele... 
Niciun om cu capul pe umeri nu şi-ar trimite familia pe acolo. 

— Dar... încercă Roran să spună, tulburat de răspunsul lui Sloan. Cu toate 


că ştia că măcelarul ura munţii mai mult decât alţii - pentru că soţia sa murise 
căzând de pe stâncile de lângă cascadă -, sperase că dorinţa sălbatică de ao 
proteja pe Katrina va fi îndeajuns de puternică pentru a-i înfrânge duşmănia. 
Acum însă, Roran înţelese că trebuia să-l câştige şi pe Sloan de partea lui, la fel 
ca pe toţi ceilalţi. Luându-şi un ton împăciuitor, spuse: 

— Nu-i chiar aşa de rău. Zăpada deja se topeşte de pe piscuri. Nu e mai 
frig în Şiră decât era aici jos, cu câteva luni în urmă. Mă îndoiesc şi că lupii sau 
urşii vor ataca un grup aşa de mare. 

Sloan se strâmbă, rânjindu-şi buzele, şi clătină din cap. 

— În Şiră nu sălăşluieşte decât moartea. 

Ceilalţi păreau a fi de acord, ceea ce nu făcu decât să întărească 
hotărârea lui Roran, convins că, dacă nu-i putea face să-şi schimbe părerile, 
Katrina avea să moară. Cercetă cu privirea şirul de chipuri, căutând măcar unul 
care să aibă o expresie binevoitoare. 

— Delwin, ştiu că-i o cruzime din partea mea s-o spun, dar dacă Elmund 
n-ar fi fost în Carvahall, ar mai fi încă în viaţă. Măcar tu trebuie să fii de acord 
că e musai s-o facem! Ai prilejul să-i cruţi pe alţi părinţi de ceea ce-ai suferit tu. 

Nu-i răspunse nimeni. 

— Şi tu, Birgit! 

Roran se îndreptă spre ea, apucând strâns spătarul unui scaun, ca să nu 
cadă. 

— Vrei ca şi Nolfavrell să aibă soarta tatălui său? Trebuie să plece. Nu 
vezi că e singura cale pentru a-l duce la adăpost? continuă el; cu toate că făcea 
eforturi să se abţină, simţea lacrimile şiroindu-i pe obraji. Pentru copiii voştri o 
faceţi! strigă, mânios. 

În încăpere se lăsă tăcerea; Roran privea fix lemnul de care se ţinea, 
încercând să se liniştească. Primul care se mişcă fu Delwin. 

— Eu, unul, n-o să plec din Carvahall, cât timp ucigașii băiatului meu sunt 
încă aici. Totuşi, continuă el după o scurtă pauză, tărăgănând cuvintele, nu pot 
să neg că e adevărat ce-a spus Roran; copiii trebuie duşi la adăpost. 

— Aşa am spus şi eu de la bun început, declară Tara. Apoi vorbi Baldor: 

— Roran are dreptate. Nu ne putem lăsa orbiţi de teamă. Cei mai mulţi 
dintre noi au urcat, măcar o dată în viaţă, până în vârful cascadei. Nu-i prea 
primejdios. 

— Şi eu zic la fel, rosti, în cele din urmă şi Birgit. 

Horst încuviinţă. 

— Aş prefera să n-o facem, dar având în vedere situaţia... nu cred că 
avem de ales. 

După câteva clipe, şi ceilalţi începură, şovăielnic, să se declare de acord 
cu propunerea. 

— Ce prostie! izbucni Sloan, ridicându-se şi îndreptând un deget spre 
Roran, în semn de acuzare. De unde o să găsească de-ale gurii ca să le ţină 
săptămâni întregi? Nu pot să care proviziile cu ei. Şi cum o să se-ncălzească? 


Dacă aprind focuri, vor fi văzuţi! Spune-mi cum, cum, cum? Dacă nu mor de 
foame, o să îngheţe. Dacă nu îngheaţă, o să-i mănânce fiarele. Şi dacă nu-i 
mănâncă... cine ştie? Pot să cadă de-acolo! 

Roran îşi desfăcu braţele. 

— Dacă punem cu toţii mâna la treabă, vor avea mâncare din belşug. Cu 
focul nu va fi nicio problemă dacă se duc mai în adâncul pădurii, ceea ce 
oricum trebuie să facă, de vreme ce nu au loc să-şi facă tabăra chiar la 
marginea cascadei. 

— Pretexte! Minciuni! 

— Şi ce-ai vrea să facem, Sloan? întrebă Morn, privindu-l curios. 

— Nu asta, răspunse măcelarul, cu un râs amar. 

— Atunci ce? 

— N-are a face. Numai că asta e o cale greşită. 

— Nu e musai să participi, îi arătă Horst. 

— Nici n-am de gând, răspunse Sloan. Faceţi aşa, dacă doriţi, dar nici eu, 
nici cei din familia mea nu o să punem piciorul în Şiră, cât timp încă-mi mai 
curge sângele prin vine. 

Şi cu asta îşi luă tichia şi plecă, aruncându-i o privire plină de venin lui 
Roran, care-i răspunse încruntându-se. Aşa cum vedea el lucrurile, Sloan o 
punea singur în pericol pe Katrina din pricina încăpăţânaţii sale prosteşti. „Dacă 
nu pot să-l facă să privească Şira ca pe un loc de refugiu, se hotărî în cele din 
urmă, atunci înseamnă că mi-a devenit duşman şi pot să iau lucrurile în 
propriile mâini.” 

Horst se aplecă înainte, cu coatele pe masă, şi-şi împleti degetele groase. 

— Aşa... dacă e să dăm curs planului lui Roran, de ce pregătiri e nevoie? 

Ceilalţi schimbară între ei priviri piezişe, apoi, încet, încet, începură să 
discute subiectul. Roran aşteptă până se convinse că îşi atinsese scopul, apoi 
se strecură afară din încăpere. Şchiopătând prin satul cufundat în amurg, îl 
căută pe Sloan de-a lungul zidului de copaci. Până la urmă, îl zări ghemuit sub 
o torţă, ţinându-şi scutul strâns pe genunchi. Roran se întoarse pe un singur 
picior şi o luă la fugă spre prăvălia celuilalt, năvălind în bucătăria din spate. 

Katrina, care tocmai punea masa, se opri şi-l privi lung, cu uimire: 

— Roran, ce cauţi aici? l-ai spus lui tata? 

— Nu. 

El înaintă şi o luă de braţ, bucurându-se de atingere. Până şi faptul că era 
în aceeaşi încăpere cu ea îl umplea de bucurie. 

— Am să-ţi cer o mare favoare. S-a hotărât ca toţi copiii, şi alţii împreună 
cu ei, să fie trimişi în Şiră, în vârful cascadei. 

Katrina scoase un oftat de uimire. 

— Vreau să mergi şi tu cu ei. 

Cu o privire tulburată, ea se desprinse din încleştarea lui şi se duse lângă 
vatră, încrucişându-şi braţele şi privind neclintit jăraticul care pâlpâia. O lungă 
vreme rămase tăcută, apoi spuse: 


— Tata mi-a interzis să mă apropii de cascadă, de când a murit mama. 
De zece ani şi mai bine, nu m-am dus mai departe de ferma lui Albem, adăugă 
ea, înfiorându-se, cu un glas care devenea din ce în ce mai acuzator. Cum poţi 
să-mi ceri să vă părăsesc şi pe tine, şi pe el? Aici e casa mea la fel de mult ca a 
voastră. Şi de ce să plec, dacă Elain, Tara, Birgit rămân? 

— Te rog, Katrina, insistă el, punându-i mâinile pe umeri, cu un gest 
şovăielnic. Cei doi Ra'zac au venit după mine, şi n-aş vrea să păţeşti ceva din 
pricina asta. Câtă vreme tu eşti în primejdie, nu pot să fiu atent la ceea ce 
trebuie făcut la apărarea satului. 

— Şi ce-o să creadă lumea, dacă fug ca o laşă? întrebă ea, ridicându-şi 
bărbia. O să-mi fie ruşine să mai dau ochii cu femeile din Carvahall şi să-mi 
spun soţia ta. 

— Ca o laşă? Nu e nicio laşitate să mergi împreună cu copiii în Şiră şi să-i 
aperi. La urma urmei, e nevoie de mai mult curaj pentru a pleca în munţi, decât 
pentru a rămâne. 

— Ce îngrozitor, şopti Katrina, răsucindu-se ca să scape din braţele lui, cu 
ochii sclipitori şi chipul împietrit. Bărbatul care urmează să-mi devină soţ nu mă 
mai vrea lângă el. 

Roran clătină din cap. 

— Nu-i aşa. Eu... 

— Ba aşa e! Şi dacă eşti ucis cât sunt eu plecată? 

— Nu spune... 

— Nu! Satul nu are prea multe şanse de scăpare, iar dacă trebuie să 
murim, prefer să murim împreună decât să fug în Şiră, cu inima frântă şi fără 
niciun motiv să mai trăiesc. Cei care au copii să le poarte de grijă. Eu rămân cu 
ai mei, sfârşi ea, în timp ce o lacrimă i se scurgea pe obraz. 

Roran se simţi plin de recunoştinţă şi de încântare, văzând tăria 
devotamentului ei. O privi adânc în ochi. 

— Tocmai în numele iubirii noastre îţi cer să pleci. Ştiu cum te simţi. Ştiu 
că este jertfa cea mai mare pe care o putem face, şi tocmai asta îţi cer acum. 

Katrina se înfiora; stătea nemişcată, ca o stană de piatră, cu mâinile albe 
încleştate pe şorţul de muselină. 

— Dacă o fac, spuse ea cu glasul tremurat, trebuie să-mi promiţi, chiar 
aici, pe loc, că n-ai să-mi mai ceri vreodată aşa ceva. Trebuie să-mi făgăduieşti 
că, şi dacă îl înfruntăm pe însuşi Galbatorix şi numai unul dintre noi poate 
scăpa cu viaţă, nu-mi vei cere să plec. 

Roran o privi neajutorat. 

— Nu pot s-o fac. 

— Atunci de ce îmi ceri să fac ceva ce tu nu poţi?! strigă ea. Asta-i preţul 
pe care ţi-l cer, şi nici aurul, nici pietrele scumpe, nici cuvintele frumoase nu 
pot ţine locul acestui jurământ. Dacă nu ţii îndeajuns la mine ca să jertfeşti şi tu 
ceva, Roran, Stronghammer, atunci pleacă şi află că nu mai vreau să te mai 
văd vreodată! 


„Nu pot s-o pierd.” Cu toate că-l durea aproape mai mult decât putea să- 
ndure, el îşi plecă fruntea şi spuse: 

— Îţi dau cuvântul meu. 

Katrina încuviinţă, se lăsă pe un scaun - cu spatele foarte drept - şi-şi 
şterse lacrimile cu mâneca, spunând, cu glas scăzut: 

— Tata mă va uri dacă plec. 

— Cum ai să faci să-i spui? 

— N-am să-i spun, răspunse ea cu îndrăzneală. N-o să mă lase niciodată 
să pătrund în Şiră, dar va trebui să înţeleagă că asta mi-e hotărârea. Oricum, 
nu va îndrăzni să vină după mine în munţi; se teme de ei mai mult ca de 
moarte. 

— S-ar putea să se teamă încă şi mai mult că te-ar putea pierde. 

— Vom vedea. Dacă - şi când - vine vremea să mă întorc, ai grijă să-i fi 
vorbit deja despre logodna noastră. Aşa, ar trebui să aibă îndeajuns timp să se 
împace cu gândul. 

Roran încuviinţă din cap, cu mintea aiurea, gândindu-se fără încetare că 
ar fi cu toţii foarte norocoşi dacă lucrurile s-ar rezolva atât de uşor. 


Răâni din prezent 


La revărsatul zorilor, Roran se trezi şi rămase întins, cu ochii la tavanul 
tencuit, ascultând zgomotul slab al propriei răsuflări. În scurtă vreme se dădu 
jos din pat, se îmbrăcă şi se duse în bucătărie, de unde-şi luă un codru de 
pâine, îl unse cu brânză moale şi ieşi în pridvorul din faţă pentru a mânca şi 
pentru a admira răsăritul. 

Sentimentul său de linişte dispăru curând, căci o turmă de copii 
nestăpâniţi se năpustiră prin grădina unei case din apropiere, zbierând, foarte 
încântați de leapşa pe care o jucau cu părinţii lor; aceştia îi urmau la mică 
distanţă, încercând să-i prindă. Roran urmări alaiul zgomotos până ce dispăru 
după un colţ, apoi înghiţi şi ultima bucăţică şi se întoarse în bucătărie, unde se 
adunaseră deja toţi ceilalţi membri ai familiei. Elain îl salută cea dintâi. 

— Bună dimineaţa, Roran, îi spuse ea, în timp ce deschidea obloanele şi 
privea cerul. lar pare c-ar sta să plouă. 

— Foarte bine, foarte bine, spuse Horst. O să ne ajute să rămânem 
ascunşi, câtă vreme urcăm muntele Narnmor. 

— De ce spui „noi”? întrebă Roran, aşezându-se lângă Albriech, care se 
ştergea cu pumnii la ochi. 

— Sloan a avut dreptate în legătură cu mâncarea şi proviziile, răspunse 


Horst. Trebuie să le dăm ajutor la cărat până la cascadă, altfel n-au să le- 
ajungă. 

— Şi o să mai rămână bărbaţi îndeajuns ca să apere satul? 

— Fireşte, fireşte. 


x k x 


După ce mâncară cu toţii, Roran, Baldor şi Albriech începură să strângă 
mâncare, pături şi provizii, legându-le în trei boccele mari pe care le luară în 
spinare pentru a le duce la capătul de miazănoapte al satului. Pe Roran încă îl 
mai durea glezna, dar putea să îndure. Pe drum se întâlniră cu cei trei fraţi, 
Darmmen, Larne şi Hamund, la fel de încărcaţi ca ei. 

Chiar la marginea şanţului care înconjura casele, Roran şi tovarăşii săi 
dădură peste un grup numeros de copii, părinţi şi bunici, cu toţii ocupați cu 
pregătirile pentru expediţie. Câteva familii îşi oferiseră măgarii pentru a căra 
lucrurile sau pe copiii cei mai mici; animalele fuseseră priponite unul lângă 
altul, în şir; răgetele lor nerăbdătoare sporeau harababura generală. 

Roran îşi lăsă bocceaua la pământ şi cercetă din priviri oamenii adunaţi. Îl 
văzu pe Svart, unchiul lui Ivor, care la aproape şaizeci de ani era cel mai bătrân 
om din sat, aşezat pe o boccea cu haine şi jucându-se cu un prunc pe care-l 
gâdila cu vârful bărbii colilii; era şi Nolfavrell, păzit de Birgit; apoi Felda, Nolla, 
Calitha şi alte multe mame, cu chipuri îngrijorate, precum şi o sumedenie de 
alţi oameni, bărbaţi şi femei, care nu păreau deloc încântați de ideea plecării. 
Prin mulţime mai era şi Katrina, care lega un pachet; ridicând ochii, ea îi zâmbi, 
apoi se întoarse la treabă. 

De vreme ce nimeni nu părea să fi preluat conducerea, Roran făcu tot ce 
putea pentru a pune lucrurile în rânduială, supraveghind aranjarea şi 
împachetarea diverselor provizii. Descoperi că erau prea puţine burdufuri 
pentru apă, dar după ce ceru să se mai aducă, se trezi cu prea multe. Cu astfel 
de întârzieri îşi pierdură câteva ceasuri; se apropiau deja de amiază. 

În mijlocul unei discuţii cu Loring despre posibilitatea să fie nevoie de mai 
multe încălțări, Roran se opri brusc, observându-l pe Sloan care apăruse la 
capătul unei ulite. Măcelarul privi grupul care muncea din greu, cu gura 
strâmbată de dispreţ. Rânjetul său se transformă într-o expresie de 
neîncredere şi mânie, atunci când o văzu pe Katrina care-şi pusese deja bagajul 
pe umeri, arătând astfel limpede că nu se afla acolo numai pentru a da ajutor. 
Pe fruntea lui 

Sloan începu să zvâcnească o venă. Roran se grăbi spre Katrina, dar 
măcelarul ajunse primul, îi apucă bagajul şi îl scutură puternic, strigând: 

— Cine te-a pus să faci asta? 

Katrina îi răspunse ceva despre copii şi încercă să scape din strânsoare, 
dar Sloan smuci puternic, răsucindu-i braţele şi făcând bretelele să-i alunece de 
pe umeri, apoi aruncă bagajul pe jos, făcând totul să se risipească. Zbierând în 


continuare, Sloan apucă braţul Katrinei şi dădu să o tragă de-acolo, dar ea se 
înfipse bine pe călcâie şi se zbătu, cu părul arămiu care-i venea peste faţă, ca 
un vârtej de praf. Mânios, Roran se aruncă spre Sloan şi-l despărţi de Katrina, 
îmbrâncindu-l în piept şi făcându-l să se împleticească şi să se dea mai mulţi 
paşi în spate. 

— Stai! Eu i-am cerut să plece. 

Sloan îl privi urât şi mârâi: 

— N-ai niciun drept. 

— Ba am toate drepturile, răspunse Roran, privind grupul de oameni 
adunaţi în jurul lor şi ridicând glasul, pentru a se face auzit de toţi. Eu şi Katrina 
ne-am logodit, şi n-am să îngădui ca viitoarea mea soţie să fie tratată aşa! 

Pentru prima dată de la începutul zilei, sătenii rămaseră complet tăcuţi; 
până şi măgăruşii se liniştiră. 

Pe chipul rănit al lui Sloan se ivi o expresie de uimire şi de durere adâncă, 
de neconsolat; în colţul ochilor îi dădură lacrimi. O clipă, lui Roran i se făcu milă 
de el, apoi chipul măcelarului începu să se strâmbe în fel şi chip, din ce în ce 
mai aprig, până ce se înroşi ca focul. Blestemă şi spuse: 

— Eşti un laş şi un prefăcut! Cum ai putut să mă priveşti în ochi şi să-mi 
vorbeşti ca un om cinstit, în timp ce, pe la spatele şi fără voia mea, îi făceai 
curte fiicei mele? Eu m-am purtat cu bună-credinţă cu tine, iar tu m-ai furat. 

— Nădăjduiam să fac asta cum se cuvine, spuse Roran, dar situaţia s-a 
întors împotriva mea. Nu am căutat niciodată să-ţi provoc suferinţă. Chiar dacă 
nu s-a întâmplat cum am vrut noi, tot îţi cer să primeşti să ne dai 
binecuvântarea. 

— Mai bine un porc păduchios ca ginere, decât tine! N-ai fermă. N-ai 
familie. Şi n-ai să mai ai nimic de-a face cu fiică-mea! zbieră măcelarul, 
blestemând din nou. lar ea n-o să pună piciorul în munţi! 

Sloan se întinse spre Katrina, dar Roran îi tăie calea, cu chipul împietrit şi 
pumnii strânşi. Faţă în faţă, cei doi se priviră drept în ochi, tremurând din 
pricina emoţiilor puternice. Ochii injectaţi ai lui Sloan sclipeau cu o intensitate 
nebunească. 

— Katrina, treci aici, porunci el. 

Roran se dădu mai în spate, aşezându-se astfel încât să-i poată vedea şi 
pe Sloan, şi pe Katrina. Chipul fetei era scăldat în lacrimi; ea se uita când la 
tatăl său, când la Roran, apoi făcu un pas în faţă, şovăi şi, scoțând un strigăt 
puternic şi plin de jale, începu să-şi smulgă părul din cap, neputându-se hotări. 

— Katrina! strigă Sloan, cu o umbră de teamă în glas. 

— Katrina, şopti şi Roran. 

Auzindu-i glasul, ea se opri din plâns şi-şi îndreptă spatele, cu mult calm, 
apoi spuse: 

— Îmi pare rău, tată, dar am hotărât să mă căsătoresc cu Roran. Şi veni 
lângă el. 

Sloan se făcu alb ca varul şi-şi muşcă buzele atât de tare încât apăru o 


picătură de sânge. 

— Nu poţi să mă părăseşti! Eşti fata mea. 

Se întinse spre ea cu braţele sale strâmbe, dar, în acea clipă, Roran 
scoase un strigăt puternic şi-l lovi cu toată forţa, lăsându-l întins pe spate în 
faţa întregului sat. Măcelarul se ridică încet, roşu la faţă din pricina umilinţei. 
Văzând-o iarăşi pe Katrina, păru să se închidă în sine, devenind mai mic şi mai 
firav, până ce lui Roran i se năzări că nu-l mai are în faţa ochilor pe adevăratul 
Sloan, ci doar fantoma lui. Aproape neauzit, măcelarul şopti: 

— Aşa-i mereu; cei mai apropiaţi îţi pricinuiesc cele mai mari dureri. 
Şerpoaico, de la mine n-ai să primeşti niciun fel de zestre, nici ce-a rămas de la 
maică-ta. 

Plângând amar, Sloan se întoarse şi o luă la fugă spre prăvălie. Katrina se 
sprijini de Roran, care o înconjură cu braţul. Rămaseră aşa îmbrăţişaţi, în timp 
ce oamenii se înghesuiau în jurul lor, oferindu-le condoleanţe, sfaturi, felicitări 
sau dojeni. În ciuda agitaţiei, Roran nu era conştient decât de femeia pe care o 
ţinea în braţe. 

Chiar atunci, Elain veni prin mulţime, pe cât de iute îi îngăduia sarcina. 

— Of, săraca, scumpa de tine! strigă ea, îmbrăţişând-o pe Katrina şi 
trăgând-o din braţele lui Roran. E adevărat că te-ai logodit? 

Katrina făcu semn că da, zâmbi, apoi izbucni într-un potop de lacrimi, pe 
umărul lui Elain. 

— Hai lasă, lasă, o mângâie aceasta din urmă, încercând în zadar s-o 
liniştească; de câte ori lui Roran i se părea că e pe punctul de a se calma, ea 
începea să plângă cu şi mai multă putere. În cele din urmă, Elain se uită la el 
peste umărul zguduit de plâns al Katrinei şi spuse: O s-o duc înapoi acasă. 

— Vin şi eu. 

— Nici să nu te gândeşti, răspunse Elain. Are nevoie de timp ca să se 
liniştească, iar tu ai treabă de făcut. Vrei să-ţi dau un sfat? 

Roran încuviinţă posomorit. 

— Las-o în pace până diseară. Îţi spun eu că până atunci va fi mult mai 
bine. Poate pleca şi mâine în munţi. 

Fără să-i mai aştepte răspunsul, Elain o luă pe Katrina, care încă suspina, 
şi o duse înspre sat, îndepărtându-se de zidul de trunchiuri ascuţite. 

Roran rămase pe loc, cu braţele atârnându-i fără vlagă pe lângă trup, 
simțindu-se ameţit şi neajutorat. „Ce-am făcut?” îi părea rău acum că nu-i 
dezvăluise mai repede adevărul lui Sloan. Îi părea rău că el şi Sloan nu puteau 
lucra împreună pentru a o apăra pe Katrina de Imperiu. Şi îi părea rău că ea 
fusese silită să renunţe la singura rudă pe care o mai avea, de dragul lui. Acum 
era de două ori răspunzător pentru ea. Nu mai aveau de ales - era obligatoriu 
să se căsătorească. „Ce-am mai încurcat lucrurile!” Oftând, strânse pumnul, 
clipind de durere din pricina vânătăilor de pe dosul palmei. 

— Ţi-e bine? întrebă Baldor, venind lângă el. 

— N-a ieşit chiar aşa cum nădăjduiam, răspunse Roran silindu-se să 


zâmbească. Când vine vorba de Şiră, cu Sloan nu te poţi înţelege. 

— Şi de Katrina la fel. 

— Da, aşa-i. Eu... începu el, dar tăcu, văzându-l pe Loring care se oprise 
în faţa lui. 

— Ce mai tâmpenie ai făcut! mâărâi pantofarul, mişcând din nas; apoi îşi 
scoase bărbia în afară şi rânji, dezgolindu-şi cioturile dinţilor care-i mai 
rămăseseră. Dar vă doresc mult noroc, şi ţie, şi fătuţei, continuă el şi clătină 
din cap. O să cam ai nevoie, Stronghammer. 

— Cu toţii o să avem nevoie, spuse răstit Thane, trecând pe lângă ei. 

Loring făcu un gest de dispreţ. 

— Mai taci, cobe. la ascultă, Roran: eu am trăit mulţi, mulţi ani de zile în 
Carvahall şi, din experienţa mea, îţi spun că-i mai bine că s-a-ntâmplat asta 
acum, decât dacă se-ntâmpla când o duceam cu toţii bine. 

Baldor încuviinţă, dar Roran îl întrebă nedumerit: 

— De ce? 

— Păi ce nu pricepi? În mod firesc, tu şi Katrina aţi fi ţinta tuturor bârfelor 
încă vreo nouă luni de-acum încolo, zise Loring, atingându-şi nasul cu degetul. 
Aşa însă, lumea o să uite repede de voi, din pricina a tot ce se-ntâmplă, şi s-ar 
putea să aveţi parte chiar de puţină linişte. 

Roran se încruntă. 

— Aş prefera să vorbească lumea de mine, decât să ştiu că bestiile alea 
două şi-au făcut cuib pe drum. 

— Cu toţii am prefera. Totuşi, ai un motiv, cât de mic, de bucurie - lucru 
de care au cu toţii nevoie la fel ca tine... mai ales după ce te-nsori, chicoti 
Loring, arătându-l cu degetul. Te-ai făcut roşu ca o pătlăgică, flăcău! 

Roran mormăi şi se apucă să adune lucrurile Katrinei de pe jos. Din când 
în când, era întrerupt de comentariile celor care se nimereau pe lângă el; 
niciunul dintre acestea nu-l ajută câtuşi de puţin să se liniştească. 

— Scârbă, murmură el ca pentru sine, la auzul unei remarci dintre cele 
mai răutăcioase. 

Deşi plecarea spre munţi fusese întârziată de scena neobişnuită la care 
sătenii tocmai fuseseră martori, nu era încă amiază când alaiul de oameni şi 
măgari porni să urce pe poteca pustie săpată în coasta muntelui Narnmor, 
îndreptându-se spre cascadă. Era o pantă abruptă şi nu puteau merge prea 
repede, din pricina copiilor şi a poverilor pe care le purtau cu toţii. 

Roran îşi petrecu majoritatea timpului ocupat cu Calitha, soţia lui Thane, 
şi cu cei cinci copii ai ei. Era bucuros de asta, căci aşa avea prilejul de a-şi cruța 
glezna rănită şi de a se gândi în linişte la ultimele întâmplări. Înfruntarea cu 
Sloan îl tulbura. „Măcar Katrina nu va mai rămâne multă vreme în Carvahall, se 
consolă el cu gândul.” Înlăuntrul său, Roran era convins că satul va fi înfrânt. 
Era un gând trist, dar de neocolit. 

Îi mai rămăsese cam un sfert din drum când se opri să se odihnească, 
sprijinindu-se cu spatele de un copac şi admirând de la înălţime valea Palancar. 


încercă să zărească tabăra celor doi Ra'zac, despre care ştia că se află chiar la 
stânga râului, pe drumul care ducea spre miazăzi, dar nu izbuti să vadă nici 
măcar un firicel de fum. 

Mugetul cascadei se auzi cu mult înainte să ajungă să o şi zărească. 
Igualda semăna cu o coamă uriaşă, albă ca zăpada, care se umfla şi cădea de 
pe vârful zgrunţuros al muntelui şi până în valea aflată dedesubt. Torentul 
puternic îşi schimba de mai multe ori direcţia în drumul său, din pricina 
vântului care bătea mereu din altă parte. 

Trecând de creasta de ardezie unde râul Anora se arunca în gol, 
coborând printr-o poiană plină de rugi de mure şi ieşind, în cele din urmă, într- 
un luminiş străjuit pe o parte de o grămadă de bolovani, Roran văzu că oamenii 
care se aflaseră în fruntea alaiului începuseră deja să facă tabăra. Pădurea 
răsuna de strigătele copiilor. 

Dându-şi bagajul jos de pe umeri, el desfăcu un topor care se afla chiar 
deasupra şi începu să curețe tufişurile din luminiş, împreună cu alţi câţiva 
bărbaţi. După ce terminară, se apucară să taie copaci, îndeajuns de mulţi 
pentru a înconjura toată tabăra. În văzduh mirosea puternic a răşină de pin. 
Roran muncea repede; aşchiile zburau în armonie cu ritmul loviturilor lui. 

Până să termine fortificațiile, în tabără fuseseră deja ridicate 
şaptesprezece corturi din pânză groasă, de lână, se făcuseră patru focuri 
pentru pregătirea mâncării şi pe chipurile tuturor, oameni şi măgari, apăruseră 
expresii posomorâte. Nimeni nu voia să plece şi nimeni nu voia să rămână. 

Roran cercetă cu privirea grupul de băieţi şi bătrâni care strângeau 
suliţele în mâini, şi gândi: „Unii au trecut prin prea multe, alţii prin prea puţine. 
Bunicii ştiu cum să înfrunte urşii şi celelalte, dar oare nepoţii vor avea puterea 
s-o şi facă?” Apoi observă sclipirile dure din ochii femeilor şi-şi dădu seama că, 
deşi ţineau pruncii în braţe sau se ocupau să îngrijească vreun braţ zgâriat, nici 
scuturile şi suliţele lor nu erau prea departe. Roran zâmbi: „Poate... poate că 
mai avem o nădejde”. 

Văzându-l pe Nolfavrell care şedea singur pe un buştean, privind înspre 
vale, se duse lângă el. Băiatul îl privi serios. 

— Plecaţi curând? întrebă el, iar Roran încuviinţă, impresionat de calmul 
şi de hotărârea lui. Ai să faci tot ce poţi, da, ca să-i omori pe Ra'zac şi să-mi 
răzbuni tatăl! Aş face-o şi eu, dar mama spune că trebuie să am grijă de fraţii şi 
de surorile mele. 

— Dacă pot, îţi aduc chiar eu testele retezate ale duşmanilor, făgădui 
Roran. 

Bărbia băiatului tremură uşor. 

— Atunci e bine! 

— Nolfavrell... zise şovăielnic Roran, căutându-şi cuvintele potrivite. Tu 
eşti singurul de-aici, în afară de mine, care a ucis un om. Asta nu te face mai 
bun sau mai rău decât ceilalţi, dar înseamnă că pot avea încredere în tine că te 
vei lupta bine dacă veţi fi atacați. Mâine, când vine Katrina, vrei tu să ai grijă să 


fie în siguranţă? 

Pieptul băiatului se umflă de mândrie. 

— O s-o păzesc oriunde s-ar duce! spuse el, apoi pe chip îi apăru o 
expresie de regret. Adică... atunci când nu trebuie să am grijă de... 

Roran înţelese. 

— Da, familia ta este pe primul loc, fireşte. Dar cine ştie, ea poate veni să 
stea în cortul vostru, cu fraţii şi cu surorile tale. 

— Da, spuse rar Nolfavrell. Da, cred că ar fi bine. Poţi să te bizui pe mine. 

— Mulţumesc, spuse Roran, bătându-l pe umăr. Ar fi putut să ceară asta 
unei persoane mai în vârstă şi mai puternice, dar adulţii erau mult prea ocupați 
cu responsabilităţile lor pentru a o apăra pe Katrina aşa cum nădăjduia el. În 
schimb, Nolfavrell avea răgazul şi disponibilitatea de a avea grijă şi de ea. „El 
îmi poate ţine locul, câtă vreme lipsesc.” Văzând-o pe Birgit apropiindu-se, 
Roran se ridică în picioare. 

Privindu-l fără nicio expresie, ea îi spuse: 

— Vino, e timpul. 

Apoi îşi îmbrăţişa fiul şi o apucă spre cascadă, împreună cu Roran şi cu 
ceilalţi săteni care se întorceau în Carvahall. În urma lor, cei din tabără se 
adunară lângă trunchiurile copacilor tăiaţi şi rămaseră cu ochii pierduţi printre 
crengile lor. 


Chipul duşmanului 


Restul zilei, în timp ce Roran îşi făcea treburile obişnuite, simţea adânc în 
suflet pustietatea din Carvahall. S-ar fi zis că îi fusese smulsă o parte din trup, 
care fusese ascunsă în Şiră. Odată copiii plecaţi, satul părea o tabără 
soldăţească. Schimbarea părea să-i fi făcut pe toţi posomorâţi şi serioşi. 

După ce soarele cobori în sfârşit între fălcile răbdătoare ale munţilor, 
Roran urcă dealul spre casa lui Horst. Se opri în faţa uşii, cu o mână pe clanţă, 
dar rămase aşa, nefiind în stare să intre. „De ce oare asta mă sperie la fel de 
mult ca o luptă?” 

Până la urmă, renunţă să intre prin faţă şi dădu ocol casei, strecurându- 
se în bucătărie unde, cu mare părere de rău, o găsi pe Elain care tricota, 
aşezată de-o parte a mesei şi vorbindu-i Katrinei care şedea în faţa ei. 
Amândouă se întoarseră spre el, iar Roran spuse, împleticit. 

— Eşti... ţi-ai... ţi-ai revenit? 

Katrina veni lângă el. 

— Sunt bine acum, îi răspunse ea, zâmbindu-i blând. A fost groaznic 


pentru mine când tata... când... Lăsă capul în jos şi continuă: Elain a fost foarte 
bună cu mine. Mă găzduieşte în noaptea asta în odaia lui Baldor. 

— Mă bucur că te simţi mai bine, spuse Roran luând-o în braţe şi 
încercând să-i transmită prin acea atingere toată dragostea pe care i-o purta. 

Elain îşi strânse lucrul de mână. 

— Haideţi, haideţi. Soarele a apus şi e momentul să treci la culcare, 
Katrina. 

Fără voia lui, Roran îi dădu drumul fetei, iar ea îl sărută pe obraz şi-i 
spuse: 

— Ne vedem mâine-dimineaţă. 

El dădu s-o urmeze, dar se opri, auzind-o pe Elain care-i rosti numele cu 
vocea aspră. Chipul ei delicat era acum serios şi încruntat. 

— Da? 

Elain aşteptă până ce auzi scârţâitul scărilor, semn că nu mai puteau fi 
auziţi de Katrina. 

— Nădâăjduiesc că ai să-ţi ţii făgăduielile făcute fetei; dacă nu, o să chem 
adunarea şi o să te trezeşti alungat din sat într-o săptămână. 

Roran rămase cu gura căscată. 

— Sigur că le ţin. O iubesc. 

— Katrina tocmai a renunţat la tot ce avea şi la tot ce-i era drag pentru 
tine, continuă Elain, privindu-l neclintită. Am mai văzut bărbaţi care amăgesc 
fetele, aruncându-le dovezi de afecţiune aşa cum dai de mâncare la pui. Fetele 
oftează şi plâng şi cred că sunt deosebite, dar pentru bărbaţi este doar o 
distracţie trecătoare. Tu ai fost întotdeauna om de onoare, Roran, dar 
instinctele pătimaşe pot schimba până şi o persoană cu capul pe umeri într-un 
prost fudul sau într-un vulpoi şiret şi abil. Tu cum eşti? Katrina nu are nevoie 
nici de un nătâng, nici de un păcălici, nici măcar de iubire; mai presus de toate 
are nevoie de un bărbat care să aibă grijă de ea. Dacă o părăseşti, va fi cea 
mai sărmană din Carvahall, silită să trăiască pe spinarea prietenilor, primul şi 
singurul nostru cerşetor de până acum. Pe sângele care-mi curge în vine, n-am 
să îngădui asta. 

— Nici eu, protestă Roran. Ar trebui să n-am inimă în piept, sau chiar mai 
rău, ca să fac aşa ceva. 

Elain îşi ridică bărbia semet. 

— Aşa-i. Nu uita că ai de gând să iei de nevastă o femeie care şi-a pierdut 
şi zestrea, şi moştenirea rămasă de la maică-sa. Înţelegi oare ce înseamnă asta 
pentru Katrina? Nu mai are argintărie, rufărie, dantelă, niciun lucru de folos 
pentru o gospodărie bine rânduită. Noi femeile numai asta avem, şi lăsăm 
lucrurile moştenire de la mamă la fiică încă din ziua în care am pus prima dată 
piciorul în Alaga&sia. Ele sunt însemnele noastre. O femeie fără moştenire este 
ca... este ca... 

— Este ca un bărbat care n-are nici fermă, nici vreo ocupaţie, spuse 
Roran. 


— Chiar aşa. A fost o cruzime din partea lui Sloan să-i refuze fetei 
moştenirea, dar de-acum nu mai e nimic de făcut. Nici tu, nici ea nu aveţi bani 
sau resurse. Viaţa e îndeajuns de grea şi fără asemenea necazuri. La început 
nu veţi avea absolut nimic. Oare perspectiva asta te sperie sau ţi se pare de 
nesuportat? Te mai întreb o dată, şi nu minţi, sau o să vă pară rău amândurora 
pentru tot restul vieţii: ai de gând să-i porţi de grijă fără ură şi fără regret? 

— Da. 

Elain oftă şi umplu două căni de pământ cu cidru dintr-un vas pe care-l 
luă de pe o policioară. Îi dădu una lui Roran şi se aşeză iar la masă. 

— Atunci te sfătuiesc să-ţi închini toată viaţa misiunii de a-i reda Katrinei 
o casă şi moştenirea, pentru ca ea şi fetele ei să poată trăi printre femeile din 
Carvahall fără să se ruşineze. 

Roran sorbi din cidrul răcoros. 

— Dacă mai ajungem să trăim atâta. 

— Da, încuviinţă ea, dându-şi la o parte o şuviţă din părul blond şi 
clătinând din cap. Ai ales o cale greu de străbătut, Roran. 

— Trebuia să mă asigur că ea va pleca din Carvahall. Elain ridică dintr-o 
sprânceană. 

— Deci asta era. Bine, n-am să te contrazic, dar atunci de ce oare nu i-ai 
spus lui Sloan de logodna voastră încă înainte de ziua de azi? Când Horst i-a 
vorbit tatălui meu, a adus în dar familiei douăsprezece oi, o scroafa şi opt 
perechi de sfeşnice din fier, înainte măcar să fie sigur că părinţii mei vor fi de 
acord. Aşa ar trebui făcute lucrurile. Cu siguranţă puteai găsi o cale mai bună 
decât să-ţi loveşti viitorul socru. 

Lui Roran îi scăpă un hohot de râs chinuit. 

— Puteam, dar din pricina atacurilor nu părea niciodată să fie vremea 
potrivită. 

— Au trecut aproape şase zile de când duşmanii n-au mai atacat. 

El se încruntă. 

— Nu, dar... era... Of, nu ştiu! sfârşi el, dând cu pumnul în masă de 
supărare. 

Elain lăsă cana jos şi-i luă mâinile în palmele sale micuţe. 

— Dacă poţi rezolva problemele dintre tine şi Sloan acum, înainte să 
treacă mai mulţi ani în care supărarea să tot crească, viaţa ta împreună cu 
Katrina va fi mult mai uşoară. Mâine ar trebui să mergi la el acasă şi să-i ceri 
iertare. 

— N-am de gând să cer nimic! Mai ales de la el. 

— Roran, ascultă-mă. Merită şi o lună de zile de rugăminţi, pentru a avea 
linişte în familie. Îţi spun din experienţă; gâlcevile nu aduc decât supărare. 

— Sloan urăşte Şira şi nu va vrea să aibă nimic de-a face cu mine. 

— Totuşi, trebuie să încerci, îi spuse Elain cu multă seriozitate. Chiar dacă 
nu te bagă în seamă, măcar nu vei putea fi învinovăţit că n-ai încercat. Dacă o 
iubeşti pe Katrina, calcă-ţi pe suflet şi fa ce e bine pentru ea. N-o face să sufere 


din pricina greşelilor tale. 

Ea îşi termină cidrul, stinse lumânările cu un degetar mic de tinichea şi-l 
lăsă pe Roran şezând singur, pe întuneric. Trecu mai multă vreme până ca el să 
se convingă să se mişte. Întinse un braţ şi căută de-a lungul unui raft până 
dădu de uşă, apoi urcă la etaj, pipăind fără încetare pereţii cu vârful degetelor 
pentru a-şi menţine echilibrul. Ajuns în odaia lui, se dezbrăcă şi se întinse de-a 
curmezişul patului. 

Îmbrăţişându-şi perna moale, rămase pe gânduri, ascultând sunetele 
slabe care răsunau prin casă în timpul nopţii; ronţăitul unui şoarece în cămară, 
care mai şi chiţăia din când în când, trosnetul bârnelor de lemn care se răceau 
în noapte, şoaptele şi mângâierile vântului care-i flutura perdeaua de la geam 
şi... târşâitul unor papuci care se auzea din coridor. 

Privi uimit cum zăvorul de deasupra uşii se eliberează din cârlig, iar uşa 
se deschide uşor, cu un zgomot aspru, ca de protest. O clipă nu se întâmplă 
nimic, apoi o siluetă întunecată se strecură înăuntru, uşa se închise, şi Roran 
simţi o perdea de păr care-i mângâia chipul, împreună cu două buze ca 
petalele de trandafir. Oftă. 

„Katrina.” 


x k x 


Roran se trezi brusc din somn, din pricina unui bubuit ca de tunet. 

În timp ce se chinuia să înţeleagă unde se afla, ca un înecat care se 
străduieşte să iasă la suprafaţa apei, o lumină puternică îi izbucni drept în faţă. 
Deschise ochii şi văzu că în uşa sa apăruse o gaură mare, cu margini zimţate. 
Prin deschizătură năvăliră şase soldaţi, urmaţi de cei doi Ra'zac care păreau să 
umple încăperea cu prezenţa lor fantomatică. Roran simţi pe gât lama unei 
săbii. Alături de el, Katrina ţipă şi-şi strânse cuverturile pe lângă trup. 

— Sscoală-te, porunci unul dintre duşmani. 

Roran se ridică în picioare cu multă grijă. Inima îi bătea să-i spargă 
pieptul. 

— Legaţi-i mâinile şşi aduceţi-l. 

Când un bărbat se apropie de Roran cu o frânghie în mână, Katrina 
scoase din nou un țipăt şi sări pe soldaţi, muşcându-i şi zgâriindu-i cu furie. 
Unghiile ei ascuţite le brăzdară feţele, umplându-i de dâre de sânge care le 
picura în ochi, orbindu-i. 

Roran se lăsă într-un genunchi şi-şi luă ciocanul de pe podea, apoi se 
înfipse bine în picioare, îl răsuci deasupra capului şi scoase un răget ca de urs. 
Soldaţii se aruncară peste el, încercând să-l dea gata prin numărul lor, dar în 
zadar. Katrina era în primejdie, iar el era de neînvins. Scuturile se sfărâmau sub 
loviturile sale, cămăşile de zale se rupeau şi coifurile se prăbuşeau în faţa 
armei sale necruțătoare. Răni doi soldaţi şi culcă la pământ alţi trei care nu se 
mai ridicară. 


Zgomotele puternice îi treziseră pe toţi cei din casă; Roran auzi vag cum 
Horst şi fiii săi strigau din coridor. Cei doi Ra'zac îşi vorbiră prin şuierături, apoi 
înaintară şi o apucară pe Katrina cu o forţă supraomenească, ridicând-o de la 
podea şi fugind din încăpere. 

— Roran! ţipă ea. 

Adunându-şi toate puterile, Roran se năpusti pe lângă cei doi bărbaţi care 
mai rămăseseră în picioare. Se împletici pe coridor şi-i văzu pe cei doi duşmani 
ieşind pe o fereastră. Roran dădu buzna spre ei şi-l lovi pe cel din spate, chiar 
când acesta se pregătea să coboare de pe pervaz. Clătinându-se, duşmanul îi 
prinse în aer încheietura mâinii şi chicoti bucuros, suflându-i în faţă respiraţia 
puturoasă. 

— Da! Tu eşşti cel pe care-l voiam. 

Roran încercă să se elibereze, dar celălalt nici nu se clinti. Cu mâna 
liberă, Roran lovi capul şi umerii făpturii, tari ca fierul. Disperat şi mânios, el 
apucă marginea glugii duşmanului şi o smuci pe spate, lăsându-i chipul la 
vedere. 

Un chip hidos, cu trăsături strâmbe, zbieră spre el. Pielea era neagră şi 
strălucitoare, precum carapacea unui cărăbuş. Nu avea pic de păr, iar fiecare 
din ochii fără pleoapă erau mari cât pumnul lui Roran şi străluceau ca un glob 
şlefuit de hematită; nu aveau nici iris, nici pupilă. În loc de nas, gură şi bărbie, 
un cioc gros se încovoia peste o deschizătură prin care ieşea limba roşie şi 
ascuţită. 

Roran scoase un strigăt şi-şi înfipse călcâiele în rama ferestrei, încercând 
să se elibereze din ghearele monstrului, dar acesta îl trase neînduplecat după 
el, scoţându-l încet-încet în afara casei. O vedea şi pe Katrina, culcată la 
pământ, zbătându-se şi ţipând. 

Chiar când Roran simţea că genunchii încep să-i cedeze, Horst apăru 
lângă el şi-l apucă de-a curmezişul pieptului cu un braţ noduros, ţinându-l în 
loc. 

— Aduceţi o suliță! strigă fierarul, mârâind, cu venele umflate pe gât, din 
pricina încordării şi a efortului de a nu-i da drumul lui Roran. Doar n-o să fie 
puiul ăsta de drac mai tare ca noi! 

Duşmanul smuci încă o dată, apoi, văzând că nu-l poate trage după el pe 
Roran, îşi lăsă capul pe o parte şi spuse: 

— Eşşti al nosstru! 

Cu o repeziciune uluitoare, el se aplecă înainte, iar Roran scoase un 
vaiet, simțind ciocul monstrului muşcându-i din umărul drept, rupându-i 
carnea. În acelaşi timp, încheietura mâinii îi trosni şi se rupse. Hohotind 
sălbatic, monstrul îi dădu drumul şi se pierdu în noapte. 

Horst şi Roran rămaseră întinşi în coridor, unul peste altul. 

— Au luat-o pe Katrina, gemu Roran. 

Încercând să se ridice, sprijinindu-se cu braţul stâng, căci cel drept îi 
atârna fără vlagă, privirea i se tulbură şi începu să vadă pete negre. Albriech şi 


Baldor ieşiră din odaia lui, împroşcaţi cu sânge. În urma lor rămăseseră numai 
trupuri fără viaţă. „De-acum am ucis opt.” Roran îşi recupera ciocanul şi merse 
împleticit pe coridor, trezindu-se faţă în faţă cu Elain, îmbrăcată în cămaşă de 
noapte. 

Ea îl privi cu ochii mari, apoi îl apucă de braţ şi-l făcu să se aşeze pe un 
cufăr de lemn de lângă perete. 

— Trebuie să te vadă Gertrude. 

— Dar... 

— O să-ţi pierzi cunoştinţa dacă nu ţi se opreşte sângerarea. 

El îşi privi trupul; toată partea dreaptă era scăldată într-o pată stacojie. 

— Trebuie s-o salvăm pe Katrina, zise el, scrâşnind din dinţi din pricina 
durerii, înainte... înainte să-i facă vreun rău. 

— Are dreptate; nu putem aştepta, spuse Horst, apărând deasupra lor. 
Leagă-i rănile cum poţi mai bine şi să mergem. 

Elain îşi subţie buzele şi se grăbi spre dulapul cu rufărie, de unde se 
întoarse cu mai multe cârpe, pe care le înfăşură strâns în jurul umărului drept 
al lui Roran şi al încheieturii frânte. Între timp, Albriech şi Baldor îi despuiau pe 
soldaţi de armură şi arme. Horst se mulţumi să ia doar o suliță. 

Elain îşi puse mâinile pe pieptul bărbatului său şi spuse: 

— Ai grijă de tine. Şi voi toţi la fel, adăugă ea, privindu-şi fiii. 

— N-o să păţim nimic, mamă, făgădui Albriech. 

Ea se sili să zâmbească şi-i sărută pe obraji. leşind din casă, o luară la 
fugă spre marginea satului, unde văzură zidul de copaci tras la o parte şi trupul 
lui Byrd, cel care stătuse de strajă. Baldor îngenunche şi cercetă cadavrul, apoi 
spuse cu un nod în gât: 

— A fost înjunghiat din spate. 

Roran de-abia îl auzi, din pricina pulsaţiilor dureroase din urechi. Ameţit, 
se sprijini de o casă şi încercă să-şi tragă sufletul. 

— Hei! Cine-i acolo? 

De la posturile lor din jurul satului, ceilalţi străjeri se adunară în jurul 
tovarăşului lor ucis, alcătuind o grămadă de lămpi cu obloanele trase. Cu voce 
scăzută, Horst le povesti despre atac şi despre răpirea Katrinei. 

— Cine ne ajută? întrebă el. 

După ce schimbară câteva vorbe, cinci bărbaţi se oferiră să vină cu ei, 
ceilalţi cinci urmând să rămână de pază la breşa din zid şi să-i trezească pe 
săteni. 

Dezlipindu-se de zid, Roran alergă în fruntea grupului care se strecura 
printre ogoare, în josul văii, îndreptându-se spre tabăra duşmană. Fiecare pas 
era un chin, dar nu mai conta; nu mai conta nimic în afară de Katrina. O dată se 
împiedică, iar Horst îl prinse şi-l ajută fără nicio vorbă. 

La ceva distanţă de Carvahall, Ivor zări un bărbat care făcea de strajă pe 
deal, ceea ce-i sili să facă un ocol larg. Nu mai trecu mult şi lumina slabă a unor 
lămpi le apăru în faţă. Roran îşi înălţă braţul sănătos, făcându-le semn să 


încetinească, apoi se aplecă şi începu să se târască prin iarba încâlcită, speriind 
un iepure. Ceilalţi se luară după el; cu toţii se îndreptară spre marginea unui 
desiş de coada-calului. Ajuns acolo, Roran se opri şi dădu la o parte perdeaua 
de frunze, ca să-i poată vedea pe cei treisprezece soldaţi rămaşi. 

„Unde e?” 

Spre deosebire de ziua în care sosiseră, soldaţii arătau acum posomorâţi 
şi murdari, cu săbiile ciobite şi armura plină de zgârieturi. Cei mai mulţi purtau 
bandaje împroşcate cu sânge uscat. Oamenii se adunaseră la un loc, în faţa 
celor doi Ra'zac, amândoi cu glugile trase, privindu-se pe deasupra unui foc 
mic. Unul dintre ei striga: 

— ... mai mult de jumătate dintre noi ucişi de o ceată de şobolani 
neputincioşi şi nătângi care habar n-au de arme şi nu pot găsi vârful unei săbii 
nici dacă le iese prin burtă, şi asta pentru că voi doi nu aveţi minte nici cât un 
amărât de stegar! Nu-mi pasă nici dacă însuşi Galbatorix se ploconeşte în faţa 
voastră, dar noi nu mai facem nimic până nu primim alt conducător. 

Ceilalţi încuviinţară. 

— Unul care să fie om! 

— Zău? întrebară cu glas scăzut cei doi Ra'zac. 

— Ne-am săturat să ascultăm de poruncile a doi cocoşaţi ca voi, care 
cloncăne şi fluieră între ei de ne fac şi scârbă! Nu ştiu ce-aţi făcut cu Sardson, 
dar dacă mai staţi pe aici şi în noaptea asta, vă străpungem noi pielea ca să 
vedem dacă vă curge sânge la fel ca nouă. Pe fată puteţi s-o lăsaţi, că va i... 

Bărbatul nu mai apucă să sfârşească, căci cel mai mare dintre Ra'zac sări 
peste foc şi ateriza pe umerii lui, ca un corb uriaş. Ţipând, soldatul se prăbuşi 
din pricina greutăţii. Încercă să-şi scoată sabia, dar celălalt îl muşcă de două ori 
de gât cu ciocul ascuns, făcându-l să rămână nemişcat. 

— Cu ăştia trebuie noi să ne luptăm? mormăi Ivor din spatele lui Roran. 

Soldaţii rămaseră împietriţi de uimire, văzându-i pe cei doi Ra'zac 
ciugulind pe rând gâtul mortului. După ce se ridicară iar în picioare, începură 
să-şi frece palmele, ca şi cum s-ar fi spălat, şi spuseră: 

— Da. Plecăm. Voi puteţi ssă rămâneţi dacă vreţi. Întăririle ssânt pe drum 
Şşi ssossessc în câteva zile. 

Dându-şi capetele pe spate, ei începură să urle către cer, din ce în ce mai 
ascuţit, până ce sunetul nici nu se mai auzi. 

Roran îşi ridică ochii la rândul său. La început nu izbuti să vadă nimic, 
apoi o spaimă îngheţată îl cuprinse, observând două siluete ghimpoase 
apărând de undeva, de peste munţi, acoperind stelele. Veneau repede, 
devenind din ce în ce mai mari, până ce ajunseră să ocupe jumătate de cer cu 
trupurile lor înfricoşătoare. Din senin se iscă un vânt aprig, care aduse cuelun 
miros puternic de sulf; Roran începu să tuşească şi să se sufoce. 

La fel păţiră şi soldaţii; de peste tot răsunară blesteme, în timp ce ei îşi 
trăgeau mânecile şi basmalele peste nas. 

Deasupra lor, cele două umbre se opriră şi începură să coboare, 


acoperind tabăra cu un con de întuneric ameninţător. Torţele firave tremurară, 
gata să se stingă, dar era încă îndeajuns de multă lumină pentru ca fiarele care 
coborau printre corturi să poată fi zărite. 

Trupurile lor erau netede, lipsite de păr, ca nişte şoareci de-abia născuţi, 
cu pielea cenuşie şi uscată, întinsă peste piepturile musculoase şi peste 
stomacuri. Aduceau cu nişte câini lihniţi de foame, doar că picioarele din spate 
erau îndeajuns de puternice pentru a sparge bolovanii. Pe spinare aveau o 
creastă îngustă, care se ridica de pe spatele craniului mic; în faţă aveau ciocuri 
lungi, drepte şi lucioase, făcute pentru a sfâşia prada, şi ochi umflaţi şi reci, 
aidoma cu cei doi Ra'zac. De pe umeri şi de pe spinare le fluturau aripi uriaşe, 
care făceau văzduhul să geamă sub greutatea lor. 

Aruncându-se cu faţa la pământ, soldaţii se ghemuiră şi îşi întoarseră 
feţele de la cei doi monştri, care răspândeau înjur senzaţia unei prezenţe 
îngrozitoare şi străine; se vedea limpede că aparţineau unui neam străvechi, cu 
mult mai puternic decât oamenii. Dintr-odată, Roran se înfricoşa că misiunea 
lui ar putea eşua. În spatele lui, Horst le vorbi în şoaptă celorlalţi, îndemnându-i 
să rămână pe loc, ascunşi, ca să nu fie ucişi. 

Cei doi Ra'zac făcură o plecăciune în faţa monştrilor zburători, apoi se 
strecurară în cort şi se întoarseră ducând-o pe Katrina, legată cu frânghii, şi 
conducându-l pe Sloan. Măcelarul mergea liber. 

Roran rămase cu gura căscată, neizbutind să înţeleagă cum de căzuse şi 
Sloan prizonier. „Casa lui nu e prin preajma celei a lui Horst.” Apoi îşi dădu 
seama: 

— Ne-a trădat, spuse el cu mirare; pumnul i se încleşta alene pe coada 
ciocanului, în timp ce oribilul adevăr i se strecura, încet, încet, în minte. L-a ucis 
pe Byrd şi ne-a trădat!! strigă el înfundat, cu lacrimi de mânie şiroindu-i pe 
chip. 

— Roran, şopti Horst, ghemuindu-se lângă el. Nu putem ataca acum; ne- 
ar sfâşia. Roran... mă auzi? 

Dar el nu mai auzea decât o şoaptă pierdută în depărtare, în timp ce-l 
privea pe cel mai mic dintre cei doi Ra'zac, sărind pe umerii uneia dintre fiarele 
zburătoare şi apucând-o pe Katrina, pe care celălalt i-o aruncă de jos. Acum, 
Sloan părea supărat şi înfricoşat. Începu să se certe cu cei doi, clătinând din 
cap şi arătând spre pământ. În cele din urmă, duşmanul îl lovi peste gură, 
lăsându-l leşinat. Urcându-se pe spinarea celeilalte fiare, cu trupul măcelarului 
atârnându-i pe umăr fără simţire, cel mai mare dintre cei doi Ra'zac spuse: 

— Ne vom întoarce când vom fi iar în ssiguranţă. Dacă-l omorâţi pe băiat, 
o ssă vă pierdeţi şi voi vieţile. 

Apoi, fiarele zburătoare îşi îndoiră labele uriaşe şi săriră în văzduh, 
devenind iarăşi umbre întunecate pe pajiştea de stele. 

Roran rămăsese fără cuvinte şi fără sentimente. Era cu totul pierdut. Nu-i 
mai rămânea decât să ucidă soldaţii. Se ridică şi înălţă ciocanul, pregătindu-se 
să dea năvală, dar, de îndată ce făcu un pas, capul îi zvăcni, în acelaşi timp cu 


umărul rănit, pământul îi dispăru de sub picioare într-o izbucnire de lumină, iar 
el se prăbuşi, în nesimţire. 


O săgeată drept în inimă 


De la plecarea din Ceris, fiecare zi trecea ca un vis tulbure despre după- 
amiezi călduroase, petrecute vâslind în susul lacului Eldor şi apoi pe râul 
Gaena. De jur împrejurul lor, apa susura pe sub tunelul de ace verzi de pin care 
pătrundea şerpuind în Du Weldenvarden. 

Pentru Eragon, călătoria cu elfii era minunată. Nari şi Lifaen zâmbeau 
întruna, râdeau şi cântau, mai ales când era şi Saphira prin preajmă. De faţă cu 
ea, nu prea vorbeau despre altceva şi nici nu-şi întorceau privirile în alte părţi. 

Şi totuşi, elfii nu erau oameni, oricât ar fi fost înfăţişarea lor de 
asemănătoare. Se mişcau prea repede, cu prea multă graţie, pentru a fi nişte 
făpturi alcătuite numai din carne şi oase. lar când vorbeau, foloseau adesea 
expresii ocolite şi cugetări care-l lăsau pe Eragon mai nedumerit decât oricând. 
Între izbucnirile lor de veselie, Lifaen şi Nari obişnuiau să rămână ceasuri 
întregi tăcuţi, cercetând împrejurimile cu o expresie de bucurie liniştită pe chip. 
Dacă Eragon sau Orik încercau să le vorbească, în timpul acestor perioade de 
meditaţie, nu primeau decât o vorbă sau două ca răspuns. 

Asta îl făcu pe Eragon să-şi dea seama, prin comparaţie, cât de directă şi 
de deschisă era Arya. De fapt, ea părea să nu se simtă în largul ei cu Lifaen şi 
cu Nari, ca şi cum n-ar mai fi fost sigură cum trebuia să se poarte cu propriul 
neam. 

De la prova bărcii, Lifaen privi peste umăr şi întrebă: 

— la spune-mi, Eragon-finiarel... Despre ce mai cântă oamenii din neamul 
tău, în aceste vremuri întunecate? Îmi aduc aminte de baladele şi de cântecele 
auzite în llirea - despre regii şi conducătorii voştri măreţi -, dar asta a fost cu 
multă, multă vreme în urmă, iar amintirile sunt ca nişte flori veştejite în mintea 
mea. Ce-au mai creat între timp cei din neamul tău? 

Eragon se încruntă, încercând să-şi amintească numele poveştilor pe care 
le recita Brom. Auzindu-le, Lifaen clătină din cap cu tristeţe şi spuse: 

— Cât de multe s-au pierdut. N-a mai rămas nicio baladă de curte şi, 
dacă tot ce mi-ai spus e adevărat, s-a pierdut şi o mare parte din istoria şi arta 
voastră, în afară de basmele fantastice pe care Galbatorix a îngăduit să le 
răspândească. 

— Brom ne-a povestit odată despre căderea Cavalerilor, spuse Eragon, 
încercând să se apere. Prin ochii Saphirei, care era plecată la vânat, văzu 


imaginea unei căprioare care sărea peste nişte buşteni putreziţi. 

— Da, un om curajos, spuse Lifaen, vâslind apoi în tăcere o vreme. Şi noi 
cântăm despre asta... dar nu foarte adesea. Cei mai mulţi dintre noi erau deja 
în viaţă când Vrael a trecut în neființă, şi jelim încă după oraşele noastre care 
au ars - după crinii roşii din Ewayena, după cristalele din Luthivira - şi după 
familiile ucise. Timpul nu poate micşora durerea acestor răni, nici dacă ar trece 
de o mie de ori o mie de ani şi soarele însuşi ar muri, lăsând pământul cufundat 
în noaptea veşnică. 

Din spatele bărcii, Orik mormăi: 

— La fel e şi cu piticii. Adu-ţi aminte, elfule, că din pricina lui Galbatorix 
am pierdut un clan întreg. 

— lar noi pe regele nostru, Evandar. 

— N-am auzit niciodată până acum de asta, spuse Eragon, uimit. Lifaen 
încuviinţă, cârmind barca pe lângă o stâncă ascunsă sub apă. 

— Numai puţini o ştiu. Dar Brom ti-ar fi putut povesti despre asta; era 
acolo când s-a dat lovitura finală. Înainte de moartea lui Vrael, elfii l-au 
înfruntat pe Galbatorix pe câmpiile din llirea, într-o ultimă încercare de a-l 
şterge de pe faţa pământului. Acolo, Evandar... 

— Unde este llirea? întrebă Eragon. 

— E Uru'baen, băiete, răspunse Orik. Pe vremuri, era un oraş de-al elfilor. 

Netulburat de întrerupere, Lifaen continuă: 

— După cum spui, llirea era un oraş de-al nostru. L-am părăsit în cursul 
războiului cu dragonii, iar apoi, după ce s-au scurs mai multe veacuri, oamenii 
şi l-au făcut capitală după alungarea regelui Palancar. 

— Regele Palancar?! exclamă Eragon. Cine a fost el? Aşa şi-a luat numele 
valea Palancar? 

De această dată, elful se întoarse şi-l privi amuzat. 

— Ai atâtea întrebări câte frunze sunt într-un copac, Argetlam. 

— Aşa zicea şi Brom. 

Lifaen zâmbi, apoi se opri ca şi cum şi-ar fi adunat gândurile. 

— Când strămoşii voştri au ajuns în Alagaăsia, acum opt sute de ani, au 
rătăcit încoace şi încolo, în căutarea unui loc potrivit pentru a se aşeza. Până la 
urmă, au ales valea Palancar - deşi atunci nu-i spunea aşa - pentru că era unul 
dintre puţinele locuri uşor de apărat pe care nu le luaserăm în stăpânire noi sau 
piticii. Acolo, regele Palancar a început să clădească un stat puternic. Încercând 
să-şi lărgească hotarele, ne-a declarat război, deşi nu-l provocaserăm în niciun 
fel. De trei ori ne-a atacat şi de trei ori l-am învins. Puterea noastră i-a 
înfricoşat pe nobilii lui Palancar, care l-au implorat pe stăpânul lor să facă pace. 
Lui nu i-a păsat de sfat. Apoi, lorzii au venit la noi cu un tratat, pe care l-am 
semnat fără ştirea regelui. Cu ajutorul nostru, Palancar şi-a pierdut tronul şi a 
fost alungat, dar nici el, nici familia şi nici vasalii lui nu au vrut să părăsească 
valea. De vreme ce nu doream să-i ucidem, am ridicat turnul de la 
Ristvak'baen, de unde Cavalerii puteau veghea asupra lui Palancar, ca să fim 


siguri că el nu se va mai ridica niciodată pe tron pentru a-i ataca şi pe alţii din 
Alagaesia. Nu a trecut mult şi Palancar a fost ucis de un fiu care n-a mai vrut să 
aştepte ca natura să-şi urmeze cursul. După aceea, politica familiei a constat 
numai în asasinate, trădări şi alte stricăciuni, iar casa lui Palancar a ajuns doar 
o umbră a fostei sale măreţii. Totuşi, urmaşii lui nu au plecat niciodată de- 
acolo, aşa că sângele regilor curge încă prin venele unora din Therinsford şi 
Carvahall. 

— Înţeleg, spuse Eragon. 

Lifaen ridică una dintre sprâncenele sale închise la culoare. 

— Chiar aşa? Lucrurile astea sunt mai importante decât crezi. Tocmai 
acest lucru l-a convins pe Anurin - cel care i-a condus pe Cavaleri înaintea lui 
Vrael - să le permită oamenilor să intre şi ei în ordin, pentru a preveni astfel de 
conflicte. Orik scoase un hohot gros de râs. 

— Pesemne că asta a iscat ceva certuri. 

— Da, hotărârea n-a fost pe placul multora, recunoscu Lifaen. Chiar şi 
acum unii îi pun la îndoială înţelepciunea. A provocat o asemenea supărare 
între Anurin şi regina Dellanir, încât Anurin s-a retras de la conducerea 
neamului nostru şi i-a dus pe Cavaleri în Vroengard, făcându-i independenţi. 

— Dar aşa, cum mai puteau menţine pacea, cum ar fi trebuit să o facă? 
întrebă Eragon. 

— Nu prea mai puteau, răspunse Lifaen, dar, până la urmă, regina 
Dellanir a înţeles că era un lucru înţelept pentru Cavaleri să nu mai atârne de 
niciun senior sau rege şi le-a îngăduit din nou să pătrundă în Du Weldenvarden. 
Totuşi, nu s-a împăcat niciodată cu gândul că există cineva cu o putere mai 
mare decât a ei. 

— Şi totuşi, se încruntă Eragon, nu aşa s-a dorit de la bun început? 

— Da... şi nu. Misiunea Cavalerilor era să lupte împotriva nedreptăţii 
diverselor conduceri şi neamuri, dar pe paznici cine să-i păzească? Tocmai asta 
a dus la căderea lor. Nu mai era nimeni care să poată observa problemele 
apărute în organizarea lor, căci erau mai presus de orice îndoială, şi aşa au 
pierit. 

Cugetând la vorbele lui Lifaen, Eragon vâslea, când pe o parte, când pe 
cealaltă. Vâsla i se mişca iute în mâini, tăind apa de-a curmezişul. 

— După Dellanir, cine s-a urcat pe tron? 

— Evandar. El a devenit rege acum cinci sute de ani - când Dellanir a 
renunţat la tron pentru a se dedica tainelor magiei - şi a rămas până la moarte. 
Acum ne conduce soţia lui, Islanzadi. 

— Dar asta e... spuse Eragon, şi rămase cu gura căscată; era pe cale să 
spună „cu neputinţă”, dar îşi dădu seama că suna caraghios şi, în loc de asta, 
întrebă: Elfii sunt nemuritori? 

Lifaen îi răspunse cu voce scăzută: 

— Cândva, eram ca voi: strălucitori, falnici şi trecători, ca roua dimineţii. 
Acum, vieţile noastre se întind la nesfârşit prin anii cenuşii. Da, suntem 


nemuritori, deşi rănile trupeşti rămân primejdioase şi pentru noi. 

— Aţi devenit nemuritori? Cum aşa? 

Elful nu-i răspunse mai departe, deşi Eragon îl tot bătu la cap, cerându-i 
detalii. În cele din urmă, îl întrebă: 

— Ce vârstă are Arya? 

Lifaen îşi întoarse spre el ochii sclipitori, sfredelindu-l cu o intensitate 
tulburătoare. 

— Arya? De ce te interesezi de ea? 

— Păi... începu Eragon, părăsit, brusc, de încrederea în propriile intenţii; 
atracţia pe care Arya o exercita asupra lui era şi mai complicată din pricină că 
ea era elfă şi, evident, cu mult mai în vârstă ca el. „Pesemne că mă consideră 
un copil.” Nu ştiu, recunoscu până la urmă. Dar ne-a salvat viaţa, şi mie, şi 
Saphirei, şi sunt curios să ştiu mai multe despre ea. 

— Mă simt ruşinat, spuse Lifaen, pronunţând cu mare grijă fiecare 
cuvânt, că ţi-am pus aşa o întrebare. Printre noi, este o mare grosolănie să-ţi 
bagi nasul în treburile altuia... totuşi trebuie să-ţi spun, şi cred că Orik va fi de 
acord cu mine, că ai face bine să-ţi păzeşti inima, Argetlam. Acum nu e 
momentul să ţi-o pierzi, şi, în cazul de faţă, nici n-ar ajunge într-un loc potrivit. 

— Aşa-i, mormăi Orik. 

Eragon se înroşi la faţă şi se simţi cuprins de un val de căldură, ca şi când 
prin trup i-ar fi curs grăsime fierbinte. Înainte să poată da vreun răspuns, 
Saphira îi pătrunse în gând şi-i spuse: „lar acum este momentul să-ţi ţii gura. 
Au intenţii bune. Nu-i insulta”. 

El trase aer adânc în piept şi încercă să-şi înfrângă stinghereala. „Eşti şi 
tu de acord cu ei?” 

„Eragon, eu cred că eşti plin de iubire şi cauţi pe cineva care să-ți 
răspundă sentimentelor. Nu-i nicio ruşine în asta.” 

El se chinui să înţeleagă ce voia să-i spună, apoi, într-un târziu, zise: „Te 
întorci repede?” 

„Sunt chiar pe drum.” 

Îndreptându-şi din nou atenţia către lumea din jur, Eragon descoperi că şi 
elful, şi piticul îl urmăreau. 

— Vă înţeleg grija... şi tot aş vrea să-mi răspunzi la întrebare. 

Lifaen şovăi o clipă. 

— Arya e îndeajuns de tânără. S-a născut cu un an înainte de distrugerea 
Cavalerilor. 

„O sută de ani!” Cu toate că se aşteptase la o asemenea veste, Eragon 
era totuşi tulburat. Încercă să o ascundă, nelăsând să i se citească nimic pe 
faţă şi gândindu-se: „Ar putea avea strănepoţi mai în vârstă ca mine!” O vreme 
rămase tăcut, întorcând problema pe toate feţele, apoi, ca să-şi ia gândul de la 
ea, spuse: 

— Ai pomenit de faptul că oamenii au descoperit Alagaësia acum opt 
sute de ani. Dar Brom a spus că am ajuns aici la trei veacuri după apariţia 


Cavalerilor, care a avut loc cu mii de ani în urmă. 

— Două mii şapte sute patru ani, după socoteala noastră, declară Orik. 
Dar Brom avea dreptate, dacă o corabie cu douăzeci de războinici poate fi 
numită „sosirea” oamenilor în Alaga&sia. Au coborât pe pământ în zona de 
miazăzi, acolo unde e acum Surda. Ne-am întâlnit în vreme ce ei erau plecaţi în 
cercetare şi am făcut schimb de daruri, dar apoi au plecat şi vreme de aproape 
două milenii nu am mai văzut nici picior de om, până ce a sosit regele Palancar, 
cu o flotă întreagă. Până atunci, oamenii uitaseră cu totul de noi, în afara unor 
poveşti tulburi despre păroşii oameni ai munţilor care furau copiii pe timpul 
nopţii. Ce să zic?! 

— Ştii de unde venea Palancar? întrebă Eragon. 

Orik se încruntă şi-şi ronţăi vârful mustăţii, apoi clătină din cap. 

— Cărţile noastre spun doar că locul său de baştină era undeva, departe, 
spre miazăzi, dincolo de munţii Beor, şi că plecarea lor de-acolo fusese 
provocată de război şi de foamete. 

Încântat de idee, Eragon bâigui: 

— Aşadar, ar putea să mai existe şi alte ţinuturi care să ne ajute 
împotriva lui Galbatorix. 

— Da, poate, spuse Orik. Dar ar fi greu de găsit, chiar şi în zbor, cu un 
dragon, şi mă îndoiesc că şi pe-acolo se vorbeşte aceeaşi limbă. Şi cine să vrea 
să ne ajute? Vardenii nu au cine ştie ce de oferit altora, şi e îndeajuns de greu 
să aduci o armată din Farthen Dur în Urû'baen, darămite de la sute, dacă nu 
mii, de mile depărtare. 

— Oricum, nu ne-am putea lipsi de tine, îi spuse Lifaen lui Eragon. 

— Şi totuşi, eu... începu acesta, dar se întrerupse, văzând-o pe Saphira 
plutind peste râu, urmată de un alai furios de rândunici şi de mierle care 
încercau s-o alunge de pe lângă cuiburile lor. În aceeaşi clipă, un cor de 
chiţăituri şi murmure izbucni de printre crengi, unde se aflau ascunse hoarde 
întregi de veveriţe. Lifaen se lumină la faţă şi spuse tare: 

— Nu-i aşa că-i minunată? Uită-te cum cade lumina pe solzii ei! Nu există 
pe lume nicio comoară pe potriva acestei privelişti. 

De peste râu se auziră exclamaţii asemănătoare din partea lui Nari. 

— De nesuportat, asta e, mormăi Orik în barbă. 

Eragon îşi ascunse un zâmbet, deşi era de acord cu piticul. Elfii păreau să 
nu obosească niciodată s-o laude pe Saphira. 

„Şi ce-are dacă îmi fac şi mie câteva complimente?” spuse aceasta din 
urmă, lăsându-se pe apă cu un pleoscăit puternic şi băgându-şi capul la fund 
pentru a scăpa de o rândunică, pornită în picaj spre ea. 

„Nimic, fireşte”, răspunse Eragon. 

Saphira îl privi de sub apă. „Încerci să fii sarcastic cu mine?” 

E| chicoti şi o lăsă în pace. Privind pe furiş spre cealaltă barcă, o văzu pe 
Arya vâslind, cu spatele perfect drept, cu chipul impenetrabil, plutind prin 
pânze ca de păianjen de lumină vărgată, pe sub copacii acoperiţi cu muşchi. 


Părea atât de întunecată şi de mohorâtă încât ar fi vrut s-o consoleze în vreun 
fel. 

— Lifaen, întrebă el cu vocea foarte scăzută, pentru ca Orik să nu-l mai 
audă, de ce Arya este atât de... nefericită? Tu şi... 

Umerii lui Lifaen se încordară pe sub tunica roşie, iar el îi răspunse printr- 
o şoaptă atât de slabă, încât Eragon de-abia izbuti să audă. 

— Suntem onoraţi să o slujim pe Arya Drottningu. Ea a suferit mai mult 
decât îţi poţi da seama, pentru neamul ei. Sărbătorim, plini de bucurie, pentru 
ce-a izbutit să facă pentru Saphira şi jelim în visele noastre pentru jertfa... şi 
pierderea ei. Totuşi, necazurile ei îi aparţin în întregime, şi nu le pot dezvălui 
fără îngăduinţă. 

Aşezat lângă foc, în tabăra pe care şi-o făcuseră pentru noapte, şi pipăind 
un petic de muşchi care aducea cu blana de iepure, Eragon auzi zgomote 
venind de undeva din adâncul pădurii. Schimbând câte o privire cu Saphira şi 
cu Orik, se strecură spre locul de unde veneau, trăgându-şi sabia. 

Se opri la marginea unei văioage şi privi pe deasupra, la un şoim cu aripa 
frântă care se zbătea într-un rug de mure. Pasărea de pradă rămase nemişcată 
la vederea lui, apoi deschise ciocul şi scoase un strigăt ascuţit şi pătrunzător. 

„Ce soartă groaznică, să nu mai poţi zbura”, spuse Saphira. 

Sosind, Arya privi şoimul, apoi îşi încorda arcul şi, ţintind fără greş, îl 
ucise cu o săgeată drept în inimă. La început, Eragon crezu că o făcuse pentru 
mâncare, dar ea nu făcu niciun gest pentru a-şi recupera nici săgeata, nici 
trupul păsării. 

— De ce? o întrebă el. 

Arya desfăcu coarda arcului, cu chipul împietrit. 

— Rana era prea gravă şi nu-l puteam vindeca. Ar fi murit în noaptea 
asta sau mâine. Aşa e firea lucrurilor. L-am salvat de la mai multe ceasuri de 
chin. 

Saphira îşi lăsă capul în jos şi o atinse pe Arya cu botul pe umăr, apoi se 
întoarse în tabără, smulgând scoarţa de pe copaci cu coada. Eragon dădu s-o 
urmeze, dar Orik îl trase de mânecă. Aplecându-se, îl auzi pe pitic spunându-i 
în şoaptă: 

— Să nu ceri niciodată ajutorul unui elf; ar putea hotărî că ţi-e mai bine 
mort, nu? 


Dagshelgr 


Deşi obosit din ziua precedentă, Eragon se sili să se trezească înainte de 


revărsatul zorilor, încercând să-l prindă pe vreunul dintre elfi încă dormind. Era 
ca un joc pentru el să afle când se trezeau elfii sau dacă dormeau vreun pic, 
dar nu reuşise încă să-l prindă pe vreunul dintre ei cu ochii închişi. Nici acea zi 
nu se dovedi altfel. 

— Bună dimineaţa, îi spuseră Nari şi Lifaen, de undeva de deasupra. 
Eragon îşi ridică imediat capul şi îi văzu pe amândoi aşezaţi pe crengile unui 
pin, la mai mult de cincizeci de picioare în aer. Sărind din creangă în creangă 
cu eleganta unor pantere, elfii coborâră pe pământ lângă el. 

— Stăteam de strajă, îi explică Lifaen. 

— De ce? 

Arya ieşi de după un copac şi spuse: 

— Din cauza temerilor mele. Du Weldenvarden ascunde multe taine şi 
primejdii, mai ales pentru un Cavaler. Noi trăim aici de mii de ani, iar vechile 
noastre vrăji dăinuie încă, pe unde nici nu te aştepţi; magia a pătruns adânc în 
văzduh, în apă şi în pământ. Pe ici, pe colo, a afectat şi animalele. Uneori găsim 
făpturi ciudate bântuind prin pădure, şi nu sunt toate prietenoase. 

— Vrei să spui că... începu Eragon, dar se opri, simțind cum palma 
însemnată cu gedwey ignasia începe să-l mănânce. Ciocanul de argint atârnat 
de lanţul pe care i-l dăduse Gannel începu să i se încălzească la piept, în timp 
ce vraja închisă în amuletă se hrănea cu puterile lui. 

Cineva încerca să-l vadă cu ajutorul magiei. 

„Să fie Galbatorix?” se întrebă el, speriat. Apucă strâns colierul în pumn 
şi-l scoase la suprafaţă, pregătit să-l smulgă de la gât dacă puterile îi slăbeau 
prea mult. Saphira veni grabnic lângă el din celălalt colţ al taberei, oferindu-i în 
ajutor propriile rezerve de energie. 

O clipă mai târziu, ciocanul se răci la loc. Eragon se jucă puţin cu el, apoi 
îl vâri din nou sub haine, iar Saphira spuse: „Duşmanii ne caută”. 

„Duşmanii? N-ar putea să fie cineva din Du Vrangr Gata?” 

„Cred că Hrothgar i-a spus Nasuadei că i-a poruncit lui Gannel să-ţi dea 
acest colier vrăjit... Cine ştie dacă nu cumva chiar ei i-a venit ideea?” 

Când Eragon îi explică ce se-ntâmplase, Arya se încruntă. 

— De-acum e şi mai important să ajungem repede în Ellesmera, ca să te 
poţi apuca din nou de învăţătură. Totul se precipită în Alagaăsia, şi mi-e teamă 
că nu vei avea timp îndeajuns pentru studiu. 

Eragon ar fi vrut să continue discuţia, dar prilejul se pierdu din pricina 
grabei de a părăsi tabăra. După ce încărcară bărcile şi stinseră focul, îşi 
continuară drumul în susul râului Gaena. Nu plecaseră de mai mult de un ceas, 
când Eragon observă că râul se lărgea şi devenea mai adânc. În scurtă vreme, 
ajunseră la o cascadă care umplea pădurea cu mugetul său. Avea cam o sută 
de picioare în înălţime şi se prăvălea de-a lungul unui perete de stâncă, înclinat 
înăuntru, pe care nimeni nu se putea căţăra. 

— De asta cum trecem? întrebă el, simțind picăturile fine care-i 
împroşcau chipul. 


Lifaen arătă spre ţărmul din stânga, aflat la ceva distanţă de cascadă, 
unde se vedea o cărare tăiată în susul crestei. 

— Trebuie să cărăm bărcile şi proviziile cu noi vreo jumătate de leghe, 
până ce râul se linişteşte. 

Toţi cinci dezlegară boccelele bine îndesate printre băncile din fiecare 
barcă şi împărţiră proviziile în mai multe grămezi pe care şi le înghesuiră în 
bagaje. 

— Off, se văită Eragon, ridicându-şi povara. Era de două ori mai grea 
decât obişnuia să care cu el, atunci când mergea pe jos. 

„AŞ putea eu să zbor cu ele în susul râului... cu toate” se oferi Saphira, 
căţărându-se pe malul noroios şi scuturându-se ca să se usuce. 

După ce Eragon repetă propunerea cu voce tare, îl văzu pe Lifaen care 
părea îngrozit. 

— Nici prin gând nu ne trece să folosim un dragon ca animal de povară. 
Ar fi o dezonoare pentru tine, Saphira - şi pentru Eragon, ca Shur'rugal -, şi ne- 
ar face ospitalitatea de ruşine. 

Saphira pufni şi o pală mică de foc îi ieşi pe nări, împrăştiindu-se pe 
suprafaţa apei şi transformându-se într-un nor de abur. „Ce prostie.” Întinzând 
un picior acoperit cu solzi pe lângă Eragon, apucă bretelele bagajului în gheare 
şi se înălţă în văzduh, peste capetele lor. „Prindeţi-mă dacă puteţi!” 

Un hohot de râs cristalin rupse tăcerea, ca trilul unei păsări cântătoare. 
Uimit, Eragon se întoarse şi o privi pe Arya. Era pentru prima dată când o auzea 
râzând şi îi plăcea la nebunie. Ea zâmbi către Lifaen. 

— Mai ai multe de învăţat, dacă încă ai pretenţia de a-i spune unui 
dragon ce să facă sau să nu facă. 

— Dar ce ruşine... 

— Nu-i nicio ruşine dacă Saphira o face din propria voinţă, declară Arya. 
Acum haideţi, să nu mai pierdem vremea. 

Nădăjduind ca efortul să nu-i reînvie durerea de spate, Eragon ridică de la 
pământ una dintre bărci, împreună cu Lifaen, şi şi-o aşeză pe umeri. Astfel, se 
văzu silit să se bizuie pe elf să-l conducă pe cărare, căci nu izbutea să mai vadă 
nimic în afara pământului pe care călca. 

Un ceas mai târziu, ajunseseră deja în vârful crestei şi treceau pe lângă 
apa înspumată şi periculoasă, îndreptându-se spre locul în care râul Gaena 
redevenea liniştit şi sticlos. Saphira îi aştepta, preocupată să prindă peşti în 
apa mică, cufundându-şi capul triunghiular în apă ca un bâtlan. 

Arya o chemă şi le spuse şi ei, şi lui Eragon: 

— După următorul cot se află lacul Ardwen, iar pe malul său de apus, 
Silthrim, unul dintre oraşele noastre cele mai mari. După aceea, între noi şi 
Ellesmera rămâne doar o fâşie mare de pădure. În apropiere de Silthrim vom 
întâlni mulţi elfi, dar nu vreau să vă arătaţi, niciunul dintre voi, până ce nu 
vorbim cu regina Islanzadi. 

„De ce?” întrebă Saphira, dând astfel glas şi gândurilor lui Eragon. Cu 


glasul ei melodios, Arya răspunse: 

— Apariţia voastră reprezintă pentru noi o schimbare mare şi 
înfricoşătoare. Astfel de lucruri sunt periculoase, dacă nu sunt tratate cu mare 
grijă. Regina trebuie să fie prima care să vă întâlnească. Doar ea are puterea şi 
înţelepciunea pentru a supraveghea această transformare. 

— Ai o părere foarte bună despre ea, observă Eragon. Auzindu-i 
cuvintele, Nari şi Lifaen se opriră şi o priviră pe Arya cu un soi de teamă. Ea 
păli, apoi îşi îndreptă trupul cu mândrie. 

— A fost o bună conducătoare... Eragon, ştiu că ai o mantie cu glugă pe 
care ai luat-o din Tronjheim. Cât încă ne poate vedea cineva, te rog s-o porţi şi 
să-ţi ţii chipul acoperit, pentru ca nimeni să nu-ţi vadă urechile şi să-şi dea 
seama că eşti om. 

El încuviinţă. 

— lar tu, Saphira, trebuie să rămâi ascunsă pe timpul zilei şi să ne ajungi 
din urmă noaptea. Ajihad mi-a spus că aşa făceai în Imperiu. 

„Da, şi fiecare clipă îmi displăcea profund”, mârâi ea, drept răspuns. 

— E vorba numai de azi şi de mâine. După aceea, vom ajunge îndeajuns 
de departe de Silthrim ca să nu mai trebuiască să ne facem griji că ne-am 
putea întâlni cu cineva important, făgădui Arya. 

Saphira îşi întoarse ochii azurii spre Eragon. „După ce-am scăpat din 
Imperiu, am jurat să fiu mereu pe-aproape să te apăr. De câte ori plec, se 
întâmplă ceva rău: Yazuac, Daret, Dras-Leona, negustorii de sclavi.” 

„În Teirm n-a fost aşa.” 

„Ştii bine ce vreau să spun! Acuma îmi vine şi mai greu să plec, ştiind că 
nu te poţi apăra din pricina rănii de la spate.” 

„Am încredere în Arya şi în ceilalţi. Ei mă vor apăra. Tu nu ai?” 

Saphira şovăi. „Da, în Arya am încredere. Apoi se răsuci şi se duse 
undeva, mai departe, pe mal, rămase o clipă pe gânduri şi se întoarse. Bine, 
primesc, spuse ea, transmiţându-i şi Aryei şi adăugând: N-o să aştept decât 
până la noapte, chiar dacă se întâmplă să vă găsesc de-a dreptul în mijlocul 
oraşului.” 

— Înţeleg, spuse Arya. Însă tot va trebui să ai grijă, chiar când zbori după 
căderea serii, căci elfii pot să vadă foarte bine, dacă noaptea nu e dintre cele 
mai negre. lar dacă eşti cumva zărită, ai putea fi atacată cu o vrajă. 

„Minunat”, comentă Saphira. 

În timp ce Orik şi elfii puseră din nou bărcile pe apă, Eragon şi Saphira 
cercetară pădurea întunecată, căutând un ascunziş potrivit. Se opriră la o 
văgăună uscată, mărginită de bolovani sfărâmaţi şi acoperită cu un strat de 
ace de pin, moi la pipăit. Saphira se încolăci pe jos şi dădu din cap. „Hai, du-te. 
N-o să păţesc nimic.” 

Eragon o îmbrăţişa - cu mare grijă să se ferească de ţepii de pe gât -, 
apoi plecă fără tragere de inimă, tot aruncând priviri înapoi. Ajuns la malul 
apei, îşi puse mantia, apoi îşi continuă călătoria. 


Când lacul Ardwen le apăru în faţa ochilor, văzduhul era nemişcat şi, 
drept urmare, întinderea vastă de apă era netedă şi liniştită, ca o oglindă 
desăvârşită pentru copaci şi nori. Imaginea era atât de asemănătoare, încât lui 
Eragon i se părea că priveşte printr-o fereastră spre altă lume şi că, dacă vor 
mai înainta, bărcile vor cădea pentru totdeauna în cerul reflectat. Gândul îl făcu 
să se înfioare. 

În depărtarea tulbure, o sumedenie de bărci albe, făcute din scoarță de 
fag, ţâşneau de-a lungul ambelor ţărmuri ca nişte scântei, împinse cu o iuţeală 
de necrezut de puterea elfilor. Eragon lăsă capul în jos şi-şi trase bine gluga, ca 
să fie sigur că-i acoperă chipul. 

Legătura dintre el şi Saphira deveni din ce în ce mai firavă pe măsură ce 
se îndepărtau unul de celălalt, până ce doar umbra unui gând mai rămăsese 
între ei. La căderea serii, deja nu-i mai putea simţi prezenţa, oricât s-ar fi 
încordat. Dintr-odată, Du Weldenvarden îi părea un loc mult mai singuratic şi 
pustiu. 

Pe măsură ce se făcea întuneric, în faţa lor, la ceva distanţă, apărură din 
ce în ce mai multe lumini albe, adunate laolaltă şi aşezate la diverse înălţimi 
prin crengile copacilor. Scânteiau în noapte precum razele argintii ale lunii 
pline, tainice şi stranii, ca de pe altă lume. 

— Acolo e Silthrim, spuse Lifaen. 

Cu un foşnet slab, o barcă întunecată trecu pe lângă ei venind din partea 
opusă, însoţită de o şoaptă venită de la elful aflat la cârmă. 

— Kvetha Fricai. 

Arya îşi apropie barca de cea în care se afla Eragon. 

— În noaptea asta ne oprim aici. 

Îşi făcură tabăra la ceva distanţă de apele lacului, unde pământul era 
îndeajuns de uscat pentru a putea dormi. Înţepăturile furioase ale ţânţarilor o 
siliră pe Arya să facă o vrajă de apărare, pentru a putea să mănânce apoi 
liniştiţi. 

După aceea, toţi cinci se aşezară în jurul focului, privind fix flăcările aurii. 
Eragon îşi sprijini capul de un copac, privind o stea căzătoare care străbătea 
cerul. Pleoapele erau cât pe ce să i se închidă, când glasul unei femei ajunse 
până la ei, din Silthrim; era o şoaptă uşoară care-i mângâia urechea precum o 
pană plutind spre pământ. Se încruntă şi-şi îndreptă spatele, încercând să audă 
mai bine tainicul murmur. 

Precum un firicel de fum care se tot îngroaşă, pe măsură ce focul de-abia 
aprins prinde viaţă, astfel glasul căpătă din ce în ce mai multă putere, până ce 
pădurea întreagă prinse să ofteze, din pricina unui cântec sprinţar care se tot 
răsucea printre copaci, urcând şi coborând cu o bucurie sălbatică. Mai multe 
glasuri se împletiră în nepământeana melodie, brodând sute de variaţiuni pe 
tema de la început. Până şi văzduhul părea să tremure din pricina 
nestăpânitului cânt. 

Sunetele stranii îl făceau pe Eragon să simtă fiori de teamă şi de bucurie 


pe şira spinării, îi tulburau simţurile şi-l atrăgeau în întunericul de catifea al 
nopţii. Vrăjit de melodia care-i bântuia gândurile, sări în picioare, gata să se 
năpustească prin pădure să găsească izvorul glasurilor, gata să danseze printre 
copaci şi muşchi, gata de orice numai să se poată alătura sărbătorii elfilor. 
Înainte să apuce însă să facă vreo mişcare, Arya îl prinse de braţ şi-l smuci cu 
faţa spre ea. 

— Eragon! Limpezeşte-ţi minţile! 

El se zbătu, încercând în zadar să scape din strânsoare. 

— Eyddr eyreya onrl „Goleşte-ţi auzul!” 

Atunci, în jurul său, totul se cufundă în tăcere, ca şi cum ar fi surzit. 
Încetă să se mai zbată şi privi în jur, întrebându-se ce se-ntâmplase. Pe cealaltă 
parte a focului, Lifaen şi Nari se luptau pe tăcute cu Orik. 

Eragon văzu cum gura Aryei se mişca, în timp ce ea rostea ceva, apoi 
auzi un trosnet puternic şi auzul îi reveni; muzica încetase. 

— Ce-a fost asta? întrebă el, uimit. 

— Jos de pe mine, mârâi Orik. 

Lifaen şi Nari îşi luară mâinile de pe el şi se traseră înapoi. 

— lertare, Orik-vodhr, spuse Lifaen. 

Arya privi în depărtare, spre Silthrim. 

— Am greşit socoteala zilelor; n-aş fi vrut să fim prin apropierea vreunui 
oraş la vreme de Dagshelgr. Dezlănţuirea sărbătorilor noastre este 
primejdioasă pentru muritori. Cântăm în limba străveche, iar versurile ţes vrăji 
pătimaşe, de dor, cărora şi nouă ne vine greu să le ţinem piept. 

Nari se foi neliniştit în loc. 

— Ar trebui să mergem într-o dumbravă. 

— Ar trebui, încuviinţă Arya, dar ne vom face datoria şi vom rămâne aici. 

Tulburat, Eragon se aşeză mai aproape de foc, tânjind după Saphira; era 
convins că ea i-ar fi putut apăra gândurile de puterea muzicii. 

— Ce scop are Dagshelgr? întrebă el. 

Arya se aşeză alături, încrucişându-şi picioarele lungi. 

— Să ţină pădurea sănătoasă şi fertilă. În fiecare primăvară, cântăm 
pentru copaci, pentru plante şi pentru animale. Fără noi, Du Weldenvarden n-ar 
fi nici pe jumătate din cât e acum. 

Ca pentru a-i întări spusele, păsări, cerbi, veveriţe roşii şi cenușii, castori, 
vulpi, iepuri, lupi, broaşte de toate felurile, printre care şi țestoase, şi toate 
animalele din împrejurimi ieşiră de prin ascunzişuri şi începură să alerge 
nebuneşte împrejurul lor, într-un vacarm de strigăte de tot soiul. 

— Îşi caută pereche, îi explică Arya. Peste tot în Du Weldenvarden, în 
toate oraşele noastre, elfii cântă acest cântec. Cu cât se alătură mai mulţi, cu 
atât vraja prinde puteri şi cu atât mai mult va creşte codrul în anul care vine. 

Eragon îşi smuci braţul, simțind trei arici care i se plimbau pe lângă 
coapsă. Pădurea întreagă răsuna de zgomot. „Am păşit într-un ţinut de basm”, 
se gândi, îmbrăţişându-şi genunchii cu braţele. 


Orik dădu ocol focului şi-şi înălţă glasul peste vacarm: 

— Pe barba şi toporul meu, n-am de gând să mă las vrăjit fără voia mea. 
Arya, dacă se mai întâmplă, îţi jur pe cingătoarea de piatră a lui Helzvog că mă 
întorc în Farthen Dur şi că va trebui să ţii piept mâniei întregului Durgrimst 
Ingeitum. 

— N-am dorit nicio clipă să aveţi de-a face cu Dagshelgr, spuse Arya. Îmi 
cer iertare pentru greşeala mea. Cu toate astea, deşi de vraja de-acum vă apăr 
eu, în Du Weldenvarden nu aveţi cum scăpa de magie; e peste tot. 

— Câtă vreme nu-mi tulbură minţile, e în regulă, murmură Orik, clătinând 
din cap şi pipăindu-şi coada toporului, cu ochii la făpturile misterioase care se 
cuibăriseră în întunericul de dincolo de ochiul de lumină. 

Nimeni nu dormi în noaptea aceea. Eragon şi Orik rămaseră treji din 
pricina zgomotului îngrozitor şi a animalelor care se tot izbeau de corturi, iar 
elfii - pentru că rămaseră cu urechile aţintite la ceea ce se cânta. Lifaen şi Nari 
începură să dea târcoale focului, fără să se oprească vreo clipă, în timp ce Arya 
privea pierdută spre Silthrim, cu o înfăţişare pătimaşă; pielea de pe chipul 
bronzat părea subţiată, scoţându-i în evidenţă pomeţii. 

Patru ceasuri după începutul nebuniei de sunet şi mişcare, Saphira se 
lăsă din văzduh, cu ochii sclipind ciudat. Ea se cutremură şi-şi dădu capul pe 
spate, gâfâind, cu fălcile deschise. „Pădurea e vie, spuse. Şi eu la fel. Sângele 
îmi fierbe cum n-a făcut-o niciodată. Fierbe cum fierbe al tău când te gândeşti 
la Arya. Acum... înţeleg!” 

Eragon îi puse o mână pe umăr, simțind cum se cutremura înfiorată. 
Şoldurile îi vibrau, iar ea torcea în ritmul muzicii. Îşi înfipsese ghearele 
puternice în pământ şi îşi încordase toţi muşchii, încercând cu disperare să 
rămână pe loc. Vârful cozii îi zvâcnea, de parcă era gata să ţâşnească. 

Arya se ridică şi veni lângă Eragon, de cealaltă parte a Saphirei, 
punându-i la rândul ei o mână pe umăr; toţi trei rămaseră aşa, cu ochii aţintiţi 
în întuneric, ca un lanţ însufleţit. 


x kK x 


La revărsatul zorilor, primul lucru pe care-l observă Eragon fu acela că 
toți copacii aveau acum muguri de un verde-aprins pe fiecare creangă. 
Aplecându-se să cerceteze căpşunile sălbatice care-i înfloriseră la picioare, 
descoperi că fiecare plantă, mare sau mică, prinsese noi puteri pe timpul 
noptii. Pădurea vibra în culori vii; totul era strălucitor, proaspăt şi curat. În 
văzduh mirosea ca după ploaie. 

Alături de el, Saphira se scutură şi spuse: „Mi-a trecut rătăcirea; acum 
sunt iar eu însămi. Ce-am mai simţit... Era ca şi cum lumea se năştea din nou, 
iar eu, cu focul care-mi arde în trup, o ajutam s-o facă”. 

„Şi cum te simţi? Pe dinăuntru, vreau să spun.” 

„O să am nevoie de ceva vreme ca să înţeleg prin ce-am trecut.” 


De când încetase muzica, Arya ridicase vraja cu care-i apărase pe Eragon 
şi pe Orik. Acum, ea spuse: 

— Lifaen, Nari. Duceţi-vă în Silthrim şi găsiţi cai pentru noi toţi. Nu putem 
merge pe jos de aici şi până în Ellesmera. Preveniţi-o şi pe dârza Damitha că e 
nevoie de întăriri în Ceris. 

Nari făcu o plecăciune. 

— Şi ce-o să-i spunem când ne întreabă de ce ne-am părăsit postul? 

— Spuneţi-i că tot ce nădăjduia odinioară - şi ce se temea că se va- 
ntâmpla - a prins viaţă într-adevăr. Şarpele şi-a muşcat propria coadă. Va 
înţelege. 

După ce descărcară proviziile din bărci, cei doi elfi plecară spre Silthrim. 
Două ceasuri mai târziu, Eragon auzi un beţişor trosnind şi ridică privirea; îi 
văzu întorcându-se prin pădure, călare pe armăsari albi şi falnici, ducând după 
ei alţi patru aidoma. Superbele făpturi se mişcau printre copaci cu o uşurinţă 
nefirească; pielea le sclipea în lumina de smarald a amurgului. Niciunul nu avea 
şa sau căpăstru. 

— Blothr, blothr, murmură Lifaen, iar calul se opri, bătând pământul cu 
copitele închise la culoare. 

— Toţi caii voştri sunt aşa de mânari ca ăştia? întrebă Eragon. 

Cu multă grijă, el se apropie de unul dintre ei, uimit de frumuseţea lui. 
Erau cu numai câteva palme mai înalţi decât un ponei, aşa că se puteau mişca 
uşor printre trunchiurile apropiate ale copacilor. Nu păreau speriaţi de Saphira. 

— Nu chiar toţi, râse Nari, dându-şi părul argintiu pe spate, dar cei mai 
mulţi. Îi creştem de multe veacuri. 

— Şi cum să fac să călăresc? 

Îi răspunse Arya: 

— Caii elfilor se supun pe dată tuturor poruncilor date în limba străveche; 
spune-le doar unde vrei să te ducă şi o vor face. Totuşi, ai grijă să nu te porţi 
urât, să nu-i loveşti şi să nu-i blestemi, căci nu sunt slujitorii, ci prietenii şi 
tovarăşii noştri. Te duc în spate numai dacă vor; e o mare cinste să ajungi să 
călăreşti aşa. Eu, una, am izbutit să salvez oul Saphirei de Durza numai pentru 
că armăsarii noştri au simţit că era ceva în neregulă şi ne-au oprit să cădem 
drept în mijlocul ambuscadei... Ei n-o să-ţi dea drumul să cazi decât dacă te 
arunci chiar tu la pământ, şi ştiu cum să aleagă drumul cel mai sigur şi mai 
scurt, prin ţinuturile primejdioase. Aşa sunt şi caprele feldânost ale piticilor. 

— Că bine zici, mormăi Orik. Feldânost te pot duce în fugă în sus pe un 
munte şi înapoi, fără să-ţi facă vreo vânătaie. Dar cum să facem să cărăm 
mâncarea şi celelalte fără şei? N-am de gând să călăresc cu bagajele în spate. 

Lifaen aruncă o grămadă de desagi de piele la picioarele lui Orik şi-i arătă 
cel de-al şaselea cal. 

— Nici nu trebuie. 

Le luă cam jumătate de ceas să-şi aranjeze proviziile în desagi şi să le 
adune grămadă pe spatele armăsarului. După aceea, Nari le spuse şi lui 


Eragon, şi lui Orik ce cuvinte să folosească pentru a conduce caii. 

— Ganga fram ca să meargă înainte, b/6thr ca să se oprească, hlaupa 
dacă trebuie s-o ia la galop şi ganga aptr ca s-o ia înapoi. Dacă mai ştiţi câte 
ceva din limba străveche, le puteţi da porunci şi mai precise. 

El îl conduse pe Eragon către unul dintre cai şi-i spuse: 

— Acesta e Folkvir. Întinde mâna. 

Eragon făcu întocmai, iar armăsarul pufni pe nările fremătânde, apoi îi 
adulmecă palma şi o atinse cu botul, permițându-i să-l mângâie pe grumazul 
gros. 

— Bun, zise Nari, pălind foarte mulţumit. Apoi îl puse pe Orik să facă 
întocmai cu următorul cal. 

Când Eragon se urcă pe spinarea lui Folkvir, Saphira veni mai aproape. El 
o privi, observând că părea încă tulburată de ce se-ntâmplase în timpul nopţii. 
„Mai e o zi”, spuse el. 

„Eragon... începu ea, apoi se opri. Cât timp am fost în puterea vrăjii 
elfilor, m-am gândit la ceva, ceva ce mi s-a părut până acum de mică 
importanţă, dar acum mă bântuie ca o fantomă întunecată şi înspăimântătoare. 
Toate făpturile, oricât ar fi de bune sau de fioroase, au o pereche aidoma lor. 
Numai eu nu.” Ea se cutremură şi închise ochii. „în privinţa asta, sunt singură.” 

Vorbele ei îi reamintiră lui Eragon că nu avea mai mult de opt luni. De 
cele mai multe ori, tinereţea ei trecea neobservată - datorită instinctelor şi 
amintirilor strămoşeşti -, dar, în această privinţă, ea era încă şi mai lipsită de 
experienţă decât el, cu încercările lui amărâte de a face curte femeilor din 
Carvahall sau Tronjheim. Eragon se simţi cuprins de milă, dar şi-o stăpâni, 
înainte să pătrundă prin legătura lor mentală. Saphira nu putea privi decât cu 
dispreţ aceste sentimente ale sale, care nici nu rezolvau problema şi nici n-o 
făceau să se simtă mai bine. În loc de asta, îi spuse: „Galbatorix mai are încă 
două ouă de dragon în stăpânire. La prima noastră întâlnire cu Hrothgar ai 
pomenit că ai vrea să le salvezi. Dacă am putea...” 

Saphira pufni amar: „Ar putea să dureze ani de zile, şi chiar dacă am lua 
ouăle înapoi, nu am de unde şti că puii vor ieşi la lumină, nici că vor fi masculi, 
nici că vor fi tovarăşi potriviţi pentru mine. Soarta mi-a condamnat neamul la 
pieire”. Ea flutură mânioasă din coadă, rupând în două trunchiul unui arbust. 
Părea pe punctul de a izbucni în lacrimi. 

„Ce pot să spun? întrebă el, tulburat de nefericirea ei. Nu-ţi pierde 
nădejdea. Mai ai încă prilejul de a-ţi găsi perechea, dar trebuie să ai răbdare. 
Chiar dacă nu merge cu ouăle pe care le are Galbatorix, trebuie să mai fie 
dragoni undeva prin lume, aşa cum sunt oameni, elfi şi urgali. În clipa în care 
scăpăm de ceea ce-avem de făcut, o să te ajut să-i cauţi. Bine?” 

„Bine, suspină ea, dându-şi capul pe spate şi slobozind o pală de fum 
albicios care se răspândi printre crengile de deasupra. N-ar trebui să-mi mai 
dau frâu liber emoţiilor, aşa cum am făcut acum.” 

„Prostii. Ar trebui să fii de piatră ca să nu te simţi întristată. E absolut 


firesc... Dar făgăduieşte-mi că n-ai să te gândeşti la asta câtă vreme rămâi 
singură.” 

Ea îndreptă asupra lui un ochi uriaş de safir. „Făgăduiesc.” Simţindu-i 
recunoştinţa pentru vorbele de încurajare şi pentru tovărăşie, Eragon se simţi 
mulţumit. Aplecându-se pe spinarea lui Folkvir, îi atinse obrazul solzos şi o 
mângâie. „Hai, du-te, micuţule, şopti ea. Ne vedem mai târziu.” 

Lui Eragon nu-i venea s-o părăsească într-o asemenea stare. Fără nicio 
tragere de inimă, pătrunse în pădure împreună cu Orik şi cu elfii, îndreptându- 
se spre apus, către inima codrului. După ce, vreme de un ceas, se tot gândise 
la necazul Saphirei, îi pomeni despre asta şi Aryei. Ea se încruntă, încreţindu-şi 
uşor fruntea. 

— Asta-i una dintre cele mai mari nelegiuiri ale lui Galbatorix. Nu ştiu 
dacă există vreo soluţie, dar putem nădăjdui. Trebuie să nădăjduim. 


Oraşul dintre pini 


Eragon era de-atâta vreme în Du Weldenvarden, încât începuse să ducă 
dorul luminişurilor, câmpiilor şi chiar munţilor, în locul şirului nesfârşit de 
trunchiuri şi al ierburilor firave de sub copaci. Zborurile sale cu Saphira nu-i 
aduceau nicio consolare, căci nu-i dezvăluiau decât alţi şi alţi copaci, care se 
întindeau neabătut în depărtare, ca o mare înverzită. 

Adesea, crengile de deasupra lor erau atât de dese, încât era cu 
neputinţă să observe din ce parte răsărea sau unde apunea soarele. Şi din 
această pricină, şi din pricina peisajului monoton, Eragon era complet pierdut, 
ori de câte ori ar fi încercat Arya şi Lifaen să-i arate o busolă şi să-i explice cum 
funcţiona. Dacă n-ar fi fost elfii, ştia că ar fi putut să rătăcească pe vecie în Du 
Weldenvarden, fără să-şi găsească drumul spre libertate. 

Când ploua, norii şi frunzişul pădurii îi cufundau într-un întuneric adânc, 
de parcă ar fi fost înmormântați undeva sub pământ. Picăturile de apă se 
adunau pe acele negre ale pinilor aflaţi deasupra lor, apoi îşi croiau drum şi 
cădeau o sută de picioare şi mai bine pe capetele lor, ca mii de mici cascade. În 
asemenea momente, Arya îşi luase obiceiul să aprindă o sferă sclipitoare şi 
verde de magie, care-i plutea deasupra palmei drepte şi era singura sursă de 
lumină în străfundurile pădurii. Se opreau cu toţii şi se înghesuiau sub un copac 
până trecea furtuna, dar chiar şi aşa, după ce o porneau din nou la drum, apa 
care rămânea prinsă în miile de crengi îi împroşca la cea mai mică atingere, 
ceasuri întregi după ce ploaia se oprise. 

Pe măsură ce înaintau spre inima pădurii, copacii deveniră mai groşi şi 


mai înalţi, lăsând ceva mai multă distanţă între ei pentru a-şi putea întinde 
crengile în voie. Trunchiurile brune, goale, care se înălţau înspre tavanul arcuit, 
vârstat cu pete de umbră, aveau mai mult de două sute de picioare în înălţime, 
mai mult decât toţi copacii din Şiră sau din munţii Beor. Eragon măsură cu 
pasul şi grosimea unuia dintre ei şi descoperi că avea şaptezeci de picioare de 
jur împrejur. 

Îi pomeni despre aceasta Aryei, iar ea încuviinţă, spunând: 

— Înseamnă că ne apropiem de Ellesméra. 

Se întinse şi mângâie uşor o rădăcină noduroasă care se întindea pe 
lângă ea, ca şi cum ar fi atins, cu nesfârşită blândeţe, umărul unui prieten sau 
iubit. 

— Aceşti copaci sunt printre cele mai vechi făpturi din Alagaesia. Elfii i-au 
iubit încă de când le-au căzut ochii pe Du Weldenvarden, şi cu toţii am făcut ce 
ne-a stat în puteri ca să-i ajutăm să crească. 

O rază firavă de lumină străpunse crengile de un verde-întunecat de 
deasupra şi-i coloră braţul şi chipul cu aur lichid, care strălucea puternic pe 
fundalul întunecat. 

— Am călătorit mult împreună, Eragon, dar acum eşti pe cale să intri în 
lumea mea. Păşeşte uşor, căci pământul şi văzduhul sunt îngreunate de 
amintiri şi nimic nu este aşa cum pare... Astăzi nu zbura cu Saphira, căci deja 
am încălcat anumite vrăji de apărare întinse în jurul oraşului. N-ar fi înţelept să 
ne abatem de la cărarea bătută. 

Eragon încuviinţă cu un semn din cap şi se întoarse la Saphira, care 
stătea încolăcită pe un pat de muşchi, amuzându-se să scoată pale de fum pe 
nări şi să le privească pierzându-se în depărtare. Fără alte vorbe, ea îi spuse: 
„De-acum am loc îndeajuns pe pământ. N-o să întâmpin nicio greutate”. 

„Bine.” 

Urcând pe Folkvir, el îi urmă pe Orik şi pe elfi şi mai departe, în pădurea 
tăcută şi pustie. Saphira venea şi ea în spatele său. Trupul ei şi cele ale 
armăsarilor sclipeau în lumina puţină. 

La un moment dat, Eragon se opri, covârşit de frumuseţea solemnă a 
ceea ce vedea înjur. Totul părea străvechi, ca şi cum acolo, sub acele dese de 
pin, nu se schimbase nimic de o mie de ani, şi nimic nu avea să se schimbe nici 
de-atunci încolo; timpul însuşi părea să fi căzut într-un somn din care nu se mai 
putea trezi în veci. 

Spre seară, întunericul se risipi uşor, dezvăluindu-le silueta unui elf care 
stătea în faţa lor, învăluit într-o rază de lumină puternică, venită de undeva de 
sus. Era înveşmântat în robe largi, cu o coroniţă de argint pe frunte. Chipul lui 
era bătrân, nobil şi liniştit. 

— Eragon, murmură Arya, arată-i palma şi inelul. Scoţându-şi mănuşa 
dreaptă, Eragon ridică palma, astfel încât se văzu mai întâi inelul lui Brom, apoi 
gedwey ignasia. Elful zâmbi, închise ochii şi-şi desfăcu braţele, semn că erau 
bine-veniţi, şi rămase aşa, nemişcat. 


— Drumul e liber, anunţă Arya. 

Dădu o poruncă şoptită, iar calul ei înainta. Trecură pe lângă elf, ca apa 
care se desparte în două din pricina unui bolovan mâncat de vreme, iar după 
ce se îndepărtară cu toţii, el se îndreptă, bătu din palme şi dispăru, în aceeaşi 
clipă în care lumina care-l învăluise se stinse. 

„Cine este?” întrebă Saphira. 

—  Gilderien cel înţelept, răspunse Arya, prinţ al casei Miolandra, 
purtătorul flăcării albe a lui Vândil şi paznicul oraşului Ellesmera încă din 
vremea războiului nostru cu dragonii, Du Fyrn Skulblaka. Nimeni nu poate intra 
fără permisiunea lui. 

Putin după aceea, pădurea se subţie, iar în tavanul de crengi apărură 
goluri, prin care razele vărgate ale soarelui puteau pătrunde, pentru a le tăia 
calea. Apoi trecură pe sub doi copaci noduroşi care se sprijineau unul de altul şi 
se opriră la marginea unei dumbrăvi pustii. 

Pământul era înţesat cu numeroase petice înflorate. Comorile trecătoare 
ale primăverii, de la trandafiri roz la albăstrele şi crini, erau îngrămădite 
împrejurul lor precum munţi de rubine, safire sau opale. Miresmele lor 
îmbătătoare adunau roiuri întregi de bondari. La dreapta, în spatele unui şir de 
tufişuri, se auzea susurul unui izvor, în timp ce două veveriţe se alergau în jurul 
unei pietre. 

La început, Eragon crezu că era un loc în care cerbii veneau să se culce 
peste noapte. Dar pe măsură ce se uita mai bine, văzu potecile ascunse printre 
tufişuri şi copaci; petele de lumină caldă, în locurile în care în mod firesc ar fi 
fost umbre stacojii; dispunerea ciudată a crengilor, a vreascurilor şi a florilor, 
care era diferită, dar într-un chip atât de subtil încât trecea aproape 
neobservată, toate erau indicii care-i spuneau că ceea ce vedea înjur nu era 
întru totul natural. Clipi, şi peisajul se schimbă dintr-odată, ca şi cum în faţa 
ochilor i s-ar fi aşezat o lentilă prin care totul prindea chip. Potecile erau într- 
adevăr poteci. Şi florile erau, într-adevăr, flori. Dar ceea ce i se păruse a fi 
grupuri de copaci cu trunchiuri noduroase şi răsucite erau, de fapt, clădiri 
fermecătoare care creşteau direct din pini. 

Un copac se umfla la bază, dând naştere unei locuinţe cu două etaje, 
înainte să-şi afunde rădăcinile în pământul mănos. Ambele niveluri aveau câte 
şase laturi, dar cel de sus era numai pe jumătate cât cel dejos, dând impresia 
unei terase. Acoperişurile şi pereţii erau alcătuiți din scânduri subţiri, sprijinite 
pe şase bârne groase. Streşinile erau pline de muşchi şi de licheni galbeni, care 
atârnau deasupra ferestrelor bogat împodobite, aflate de fiecare parte. Uşa din 
faţă era ca o umbră misterioasă, adăpostită sub o arcadă încrustată cu tot felul 
de simboluri. 

O altă casă se găsea cuibărită între trei pini, uniţi cu ea prin mai multe 
crengi răsucite. Întărită de aceste metereze înalte, casa se ridica pe cinci 
niveluri, uşoară şi zveltă. Lângă ea se afla un umbrar ţesut din crengi de salcie 
şi sânger şi împodobit cu lămpi rotunde, fără flacără. 


Fiecare clădire era diferită de celelalte şi cu toatele puneau în lumină şi 
întregeau împrejurimile, amestecându-se în mod firesc cu restul pădurii până 
ce devenea cu neputinţă de judecat unde lua sfârşit meşteşugul şi începea 
opera naturii, cele două fiind într-un echilibru perfect. În loc să pună stăpânire 
pe lumea din jurul lor, elfii hotărâseră să o ia aşa cum era şi să se adapteze ei 
înşişi la ea. 

După o vreme, locuitorii din Ellesméra se arătară şi ei, mai întâi ca o 
umbră de mişcare pe care Eragon o prinse cu coada ochiului; s-ar fi zis că, 
undeva, pe o creangă de pin, acele fluturau în bătaia vântului. Apoi începu să 
zărească detalii: o mână, un chip palid, un picior încălţat cu sandale, un braţ 
ridicat. Unul câte unul, tainicii elfi ieşiră la vedere, cu ochii lor migdalaţi aţintiţi 
asupra Saphirei, a Aryei şi a lui Eragon. 

Femeile îşi purtau părul despletit, care le cădea pe spate în valuri argintii 
sau aurii, şi îşi prindeau în el flori proaspete, ca o cascadă de grădină. Toate 
aveau un soi de frumuseţe delicată şi eterică, dincolo de care li se putea ghici 
formidabila putere; lui Eragon i se păreau desăvârşite. Bărbaţii erau la fel de 
impresionanţi, cu pomeţii lor înalţi, cu nasul bine desenat şi pleoapele grele. Şi 
unii, şi alţii purtau tunici simple, colorate în verde şi brun, împodobite cu 
desene în tonuri întunecate de roşu, portocaliu şi auriu. 

„Înţeleg de ce li se spune Neamul de Basm”, se gândi Eragon, atingându- 
şi buzele în semn de salut. 

Ca la un semnal, elfii se aplecară de mijloc. Apoi zâmbiră şi începură 
chiar să râdă de fericire, nestingheriţi. În mijlocul lor, o femeie începu să cânte: 

Gala O Wyrda brunhvitr Abr Berundal vandr-f6dhr, Burthro laufsblădar 
ekar undir, Eom kona dauthleikr... 

Eragon îşi astupă urechile cu palmele, temându-se că melodia era o vrajă 
precum cea auzită la Silthrim, dar Arya clătină din cap şi-i dădu mâinile la o 
parte. 

— Nu e magie, Îi spuse ea, apoi i se adresă calului, rostind un singur cu 
vânt: ganga. 

Armăsarul necheză şi se îndepărtă la trap. 

— Daţi-le drumul de-acum, adăugă Arya. Nu mai avem nevoie de ei, şi 
merită să se odihnească în grajdurile noastre. 

Cântecul prinse şi mai multă forţă când Arya o apucă pe o cărare 
pietruită, în care se vedeau din loc în loc bucățele de turnalină verde, care 
şerpuia printre tufele de măceş, printre case şi copaci, până ce ajungea să 
treacă peste un pârâiaş. Elfii dănţuiau în jurul grupului lor, iţindu-se ici şi colo 
după cum le era voia, râzând şi sărind chiar, din când în când, pe crengile de 
deasupra lor. O preamăreau pe Saphira, căreia i se adresau cu nume ca: 
„Gheare-Lungi”, „Fiică-a-Văzduhului-şi-a-Focului” şi „Preaputernica”. 

Eragon zâmbi, încântat şi vrăjit. „Aş putea să trăiesc liniştit aici”, se gândi 
el, îmbătat de senzaţia de linişte. Undeva, ascuns în Du Weldenvarden, 
deopotrivă afară şi înăuntru, apărat de restul lumii... Da, Ellesmera îi plăcea cu 


adevărat foarte mult, mai mult decât oricare dintre oraşele piticilor. Arătând 
spre o clădire săpată chiar într-un trunchi de pin, o întrebă pe Arya: 

— Cum e cu putinţă aşa ceva? 

— Pădurea e descântată în limba străveche şi i se dă din puterea noastră, 
pentru a putea creşte în forma pe care-o dorim. Aşa sunt făcute toate clădirile 
şi uneltele noastre. 

Cărarea se termina în faţa unor rădăcini noduroase, care alcătuiau 
trepte, ca nişte petice de pământ reavăn. Urcară până la o uşă situată într-un 
perete de trunchiuri tinere. Inima lui Eragon îşi iuți bătăile când uşa se 
deschise, părând că o face cu de la sine putere, şi dădu la iveală o sală 
presărată cu copaci. Sute de crengi se amestecau laolaltă, alcătuind tavanul ca 
un fagure din stup. Dedesubt, de-a lungul fiecărui perete se aflau rânduite câte 
douăsprezece scaune, pe care se odihneau douăzeci şi patru de nobili elfi, atât 
bărbaţi, cât şi femei. 

Erau chipeşi şi înţelepţi, cu chipurile netede, fără urme de vârstă şi cu 
ochi pătrunzători care sclipeau de încântare. Se aplecară înainte, apucând 
braţele jilţurilor, şi se uitară îndelung la grupul lui Eragon; se vedea limpede că 
erau plini de mirare şi de speranţă. Spre deosebire de ceilalţi, ei purtau şi săbii 
la cingătoare, ale căror mânere erau încrustate cu pietre de berii şi granat, şi 
coroniţe pe frunte. 

Dincolo de ei se afla un pavilion alb care adăpostea un tron alcătuit din 
rădăcini noduroase. Pe el şedea regina Islanzadi. Era frumoasă ca un amurg de 
toamnă, mândră şi semeaţă, cu sprâncenele întunecate şi ridicate ca două 
aripi, cu buzele strălucitoare şi roşii ca măceşele şi cu părul negru ca noaptea, 
prins într-o diademă de nestemate. Purta o tunică stacojie. La brâu i se vedea o 
cingătoare din fir de aur, iar pe deasupra, încheiată la gât, avea o mantie de 
catifea care cădea în falduri leneşe la pământ. În ciuda înfăţişării ei pline de 
măreție, regina părea slăbită, de parcă ţinea tăinuită în suflet o mare durere. 

Lângă mâna ei stângă se afla un stâlp mic, cu capătul răsucit, ca o bară 
de fier, pe care stătea cocoţat un corb alb ca zăpada, care se foia nerăbdător 
de pe un picior pe altul. El îşi lăsă capul pe o parte şi-l urmări pe Eragon cu o 
privire nefiresc de pătrunzătoare, apoi scoase un croncănit îndelungat şi 
înfundat şi ţipă: 

— Wyraa! 

Tăria acelui singur cuvânt, îngânat cu glas răguşit, îl făcu pe Eragon să se 
cutremure. 

Uşile se închiseră în urma lor, iar ei pătrunseră în sală şi se apropiară de 
regină. Arya îngenunche pe pământul acoperit cu muşchi şi făcu prima o 
plecăciune, apoi veni rândul lui Eragon, lui Orik, lui Lifaen şi lui Nari. Până şi 
Saphira, care nu se plecase în faţa nimănui, nici măcar a lui Ajihad sau lui 
Hrothgar, îşi aplecă fruntea. 

Islanzadi se ridică şi cobori de pe tron, cu mantia fluturându-i în urmă. Se 
opri în faţa Aryei, îi puse mâinile tremurătoare pe umeri şi spuse cu o voce 


profundă şi melodioasă: 

— Ridică-te. 

Arya făcu întocmai, iar regina îi cercetă chipul din ce în ce mai atent, de 
parcă încerca să descifreze un text învăluit în taină. 

În cele din urmă, Islanzadi scoase un strigăt uşor şi o îmbrăţişa pe Arya, 
spunându-i: 

— O, fiica mea, cât ţi-am greşit! 


Regina Islanzadi 


Eragon se plecă în faţa reginei elfilor şi a sfetnicilor ei, într-o încăpere 
minunată, făurită din trunchiuri vii de copaci, într-un ţinut feeric - dar tot ceea 
ce simţea în acele clipe era tulburare. „Arya este prinţesă!” Într-un fel, era 
firesc - ea avusese dintotdeauna o înfăţişare impunătoare -, dar îl întrista peste 
măsură, căci tocmai acum, când şi-ar fi dorit ca toate obstacolele dintre ei să 
se prăbuşească, se înălța unul nou. Acest gând îi lăsa un gust ca de cenuşă. Îşi 
aminti profeția Angelei - îi era sortit să iubească o femeie de viţă nobilă... îşi 
aminti, de asemenea, că vrăjitoarea nu fusese în stare să-i spună dacă 
povestea urma să se sfârşească bine sau rău. 

Era conştient şi de uimirea Saphirei, urmată de un soi de amuzament. 
„Se pare, spuse ea, că am călătorit alături de familia regală, fără să ne dăm 
seama.” 

„De ce nu ne-o fi spus?” 

„Poate că asta ar fi pus-o într-o primejdie şi mai mare.” 

— Islanzadi Drottning, spuse Arya, cu multă reţinere. 

Regina se trase înapoi, ca înţepată de o viespe, apoi spuse din nou, în 
limba străveche: 

— O, fiica mea, cât ţi-am greşit! Şi, acoperindu-şi chipul cu mâinile, 
continuă: De când ai dispărut, aproape că nu am mai putut dormi sau mânca. 
Soarta ta mă bântuia şi mă temeam că nu te voi mai vedea niciodată. Am făcut 
o mare greşeală, alungându-te de lângă mine. Mă poţi ierta vreodată? 

Elfii adunaţi de jur împrejur tresăriră de uimire. Arya şovăi mult înainte de 
a răspunde, dar, într-un târziu, îi spuse: 

— Timp de şaptezeci de ani am trăit şi am iubit, am luptat şi am ucis fără 
să-ţi vorbesc măcar o dată, mamă. Ne este dat să trăim mult, dar, chiar şi aşa, 
pot spune că s-a scurs multă vreme. 

Islanzadi se îndreptă, ridicându-şi privirea, străbătută de un fior. 

— Oricât mi-aş dori, Arya, nu pot răscumpăra ce-a fost. 


— lar eu nu pot uita ce mi-a fost dat să sufăr. 

— Şi nici nu trebuie, răspunse regina, apucând mâinile fiicei sale. Arya, te 
iubesc. Tu eşti toată familia mea. Dacă trebuie, pleacă, dar dacă nu hotărăşti 
să renunţi cu totul la mine, să ştii că îmi doresc ca între noi să fie iarăşi pace. 

Urmă o clipă de groază, în care se părea că Arya nu va da niciun răspuns 
sau, şi mai rău, că va refuza propunerea care i se făcuse. Eragon o văzu 
şovăind şi aruncând, pe furiş, o privire către cei care o urmăreau. Apoi, ea lăsă 
capul în jos şi spuse: 

— Nu, mamă. Nu te mai pot părăsi. 

Nesigură pe sine, Islanzadi zâmbi din nou şi-şi îmbrăţişă iarăşi fiica. De 
această dată, Arya îi răspunse, iar elfii adunaţi în jur zâmbiră uşuraţi. Corbul cel 
alb ţopăi pe stinghia sa şi cârâi: 

— Pe uşă scrie „Veşnicie” şi neamul tot atâta ştie: „O să-i iubim pentru 
vecie!” 

— Taci, Blagden, îi spuse Islanzadi. Gata cu flecăreala. Lepădându-şi 
povara de pe suflet, regina se întoarse spre Eragon şi spre Saphira: Mă iertaţi 
pentru lipsa de politeţe şi pentru că nu v-am salutat, oaspeţi de seamă. 

Eragon îşi atinse buzele, apoi îşi răsuci palma dreaptă pe piept, aşa cum 
îl învățase Arya. 

— Islanzadi Drottning. Atra esterni ono thelduin, rosti el, convins că 
trebuia să vorbească cel dintâi. 

Regina îl privi cu ochii mari şi întunecaţi. 

— Atra du evarinya ono var da. 

— Un atra mor'ranr Ufa unin hjarta onr, răspunse el, aşa cum cerea 
obiceiul. Îşi dădu seama că elfii fuseseră luaţi prin surprindere de faptul că le 
cunoştea aşa de bine tradiţiile. Cu ajutorul gândurilor, o ascultă pe Saphira care 
o saluta pe regină, la rândul ei. 

Apoi, Islanzadi întrebă: 

— Care ţi-e numele, măreţe dragon? 

„Saphira.” 

Pe chipul reginei trecu o umbră de amintire, dar ea nu făcu nicio 
observaţie, ci continuă: 

— Fii bine-venită în Ellesméra, Saphira. Dar numele tău, Cavalere? 

— Eragon Biruitorul-Umbrei, Maiestate. 

De această dată, elfii aşezaţi în jurul lor lăsară să le scape un murmur 
puternic; până şi Islanzadi părea uimită. 

— Porţi un nume măreț, spuse ea încet, unul cu care nu ne fericim pruncii 
decât rareori... Fii bine-venit în Ellesmera, Eragon, Biruitorul-Umbrei. Te-am 
aşteptat mult, încheie ea, apoi se întoarse spre Orik şi-l salută; aşezându-se la 
loc pe tron, îşi petrecu mantia de catifea peste braţ. judecând după prezenţa ta 
aici, Eragon, la aşa scurtă vreme după ce oul Saphirei a căzut în mâinile 
duşmanului, după inelul pe care-l porţi pe mână şi după sabia pe care-o ai la 
şold, înţeleg că Brom a murit şi că tu n-ai apucat să-ţi desăvârşeşti învăţătura. 


Aş vrea să aud întreaga poveste, chiar şi despre moartea lui Brom şi despre 
felul în care ai ajuns să-mi cunoşti fiica sau cum a ajuns ea să te cunoască. 
Apoi vreau să-mi spui de ce-ai venit încoace, piticule, şi despre ce-ai avut tu de 
pătimit, Arya, de când ai căzut în capcană, în Du Weldenvarden. 

Eragon îşi mai povestise deja de câteva ori aventurile, aşa că nu avu 
nicio greutate în a i le istorisi reginei. De câteva ori i se întâmplă să nu-şi mai 
amintească exact, dar Saphira izbuti, de fiecare dată, să-l scoată din 
încurcătură. Ba chiar ajunse ca, uneori, să o lase pe ea să depene povestea. 
După ce terminară, Eragon scoase din bagaj pergamentul încredinţat de 
Nasuada şi i-l oferi lui Islanzadi. 

Ea luă mesajul, rupse pecetea roşie de ceară şi, după ce-l citi, oftă uşor şi 
închise ochii pentru o clipă. 

— Acum înţeleg nesăbuinţa cu care m-am purtat. N-aş mai fi jelit atâta 
dacă nu mi-aş fi chemat războinicii înapoi şi dacă nu aş fi trecut cu vederea 
veştile de la Ajihad, după ce aflasem de prinderea Aryei. N-ar fi trebuit să-i 
învinuiesc pe vardeni pentru moartea ei. Sunt atât de bătrână, şi tot nătângă... 

Urmă o lungă tăcere, căci nimeni nu îndrăznea nici să încuviinţeze şi nici 
să o contrazică. Adunându-şi tot curajul, Eragon îi spuse: 

— De vreme ce Arya s-a întors în viaţă, oare Maiestatea Voastră nu ar 
primi să-i ajute pe vardeni, ca înainte? Altfel, Nasuada nu poate izbândi, iar eu 
m-am pus în slujba ei. 

— Reproşurile pe care le-am adus vardenilor sunt acum ca praful luat de 
vânt, răspunse Islanzadi. Nu te teme; îi vom ajuta aşa cum făceam odinioară, şi 
chiar mai mult de-atât, datorită ţie şi izbânzii pe care-ai dobândit-o în lupta cu 
urgalii. Aplecându-se spre el, regina îl întrebă: Te rog, Eragon, vrei să-mi dai 
inelul lui Brom? 

Fără şovăială, el şi-l scoase de pe deget şi i-l întinse, iar regina i-l luă din 
palmă cu degetele sale subţiri. 

— N-ar fi trebuit să-l porţi, căci nu ţie ţi-a fost hărăzit. Totuşi, datorită 
ajutorului pe care l-ai dat vardenilor şi familiei mele, te numesc Prietenul Elfilor 
şi-ţi ofer acest inel, Aren, pentru ca toţi elfii să ştie că, oriunde te-ai duce, 
trebuie să-ţi dea ajutor şi toată încrederea lor. 

Eragon îi mulţumi şi-şi puse inelul la loc pe deget; privirea pătrunzătoare 
a reginei, care zăbovea asupra lui, cercetându-l până în străfunduri, îl ardea. | 
se părea că ea ştia tot ce-ar putea spune sau face. 

— Astfel de veşti, continuă ea, nu am mai auzit de mult în Du 
Weldenvarden. Ne-am obişnuit ca vremea să se scurgă aici mai încet decât în 
restul Alaga&siei, şi mă nelinişteşte să aud că s-au putut întâmplă atât de 
multe, cu atâta iuţeală, fără ca vreo vorbă să ajungă la urechile mele. 

— Dar cum rămâne cu învăţătura mea? întrebă Eragon, aruncând o 
privire furişă spre elfii aşezaţi împrejur şi întrebându-se dacă vreunul dintre ei 
ar fi putut fi Togira lkonoka, cel care-i pătrunsese în minte şi-l izbăvise de 
influenţa lui Durza, după lupta din Farmen Dur - precum şi cel care-l încurajase 


să vină în Ellesmera. 

— Va începe la momentul potrivit. Şi totuşi, mi-e teamă că în zadar înveţi, 
câtă vreme eşti lipsit de putere. Dacă nu găseşti o cale de a înfrânge vraja 
Umbrei, nu vei putea deveni decât un simbol. Poţi încă să fii de folos, dar 
numai ca o palidă umbră a speranţei pe care-am nutrit-o vreme de atâtea 
veacuri. 

Islanzadi îi vorbea fără vreun reproş, dar cuvintele ei îl loviră pe Eragon 
până în adâncul sufletului, căci ştia că avea dreptate. 

— Nu-i vina ta că ai ajuns în această stare, şi mă doare să-ţi spun aşa 
ceva, dar trebuie să înţelegi că te afli într-o situaţie gravă... îmi pare rău, 
continuă Islanzadi, apoi i se adresă lui Orik: Piticule, a trecut mult de când unul 
din neamul tău ne-a trecut pragul. Eragon-finiarel ne-a explicat ce cauţi tu aici; 
mai ai ceva de spus? 

— Numai să vă transmit salutul frăţesc al lui Hrothgar, regele meu, 
precum şi o rugăminte de care acum nu mai este nevoie: aceea de a relua 
legăturile cu vardenii. Dincolo de asta, mă aflu aici pentru a vedea că pactul pe 
care Brom l-a izvodit, între voi şi oameni, este onorat. 

— Elfii îşi ţin făgăduiala, fie că-i dau glas în limba străveche, sau în cea 
comună. Primesc salutul lui Hrothgar şi i-l întorc cu drag. 

În cele din urmă, regina făcu un lucru pe care Eragon era convins că 
dorea să-l facă încă din prima clipă; o privi pe Arya şi i se adresă: 

— Acum, fiica mea, spune-mi ce ţi s-a-ntâmplat. 

Arya începu să vorbească, fără să ridice glasul, mai întâi despre 
prinderea ei, apoi despre întemnițarea şi chinul pe care-l suferise în Gil'ead. 
Saphira şi Eragon lăsaseră, dinadins, la o parte amănuntele despre ceea ce 
păţise ea, dar Arya însăşi părea în stare să-şi povestească păţaniile cu multă 
uşurinţă. Cuvintele sale reci izbutiră să-i trezească lui Eragon aceeaşi mânie ca 
atunci când îi zărise pentru prima dată rănile. Elfii rămaseră complet tăcuţi în 
timp ce ea povestea, deşi îşi încleştară mâinile pe mânerele săbiilor, iar pe chip 
le apărură expresii tăioase de mânie rece. Pe obrazul lui Islanzadi curse o 
lacrimă. 

La sfârşit, un nobil elf, cu trupul zvelt, înainta pe fâşia acoperită cu 
muşchi dintre două jilţuri. 

— Arya Drâttningu, ştiu că vorbesc în numele tuturor, când spun că inima 
mi se sfâşie de jale la gândul suferințelor tale. Este o crimă care nu poate fi 
iertată, micşorată sau răscumpărată, iar Galbatorix trebuie pedepsit pentru ea. 
În egală măsură, îţi suntem îndatoraţi pentru că nu i-ai dezvăluit Umbrei 
aşezarea oraşelor noastre. Nu mulţi dintre noi ar fi izbutit să-i ţină piept atâta 
vreme. 

— Îţi mulţumesc, Dăthedi-vor. 

Pe dată, Islanzadi luă cuvântul, iar glasul ei răsună ca un clopoțel printre 
copaci. 

— De ajuns. Oaspeţii noştri adastă obosiţi, în picioare, iar noi am vorbit 


mult prea mult despre cele rele. N-aş vrea ca prilejul acesta să se întunece, 
pentru că nu ne putem desprinde de nedreptăţile vremii trecute, continuă ea, 
cu un zâmbet larg şi strălucitor. Fiica mea s-a întors, un dragon şi Cavalerul său 
au apărut în mijlocul nostru, aşa că aş dori să sărbătorim aşa cum se cuvine! 

Ridicându-se, înaltă şi falnică în tunica ei stacojie, ea bătu din palme. Pe 
dată, asupra jilţurilor şi a pavilionului căzu o ploaie de flori de crin şi trandafir, 
care se iviră în văzduh, la douăzeci de picioare deasupra capetelor lor, şi plutiră 
în jos ca nişte fulgi colorați, umplând văzduhul cu mireasma lor. 

„N-a folosit limba străveche”, observă Eragon. În acelaşi timp, el o văzu 
pe Islanzadi care, în timp ce toţi ceilalţi se minunau de ploaia de flori, o atinse 
pe Arya pe umăr şi-i şopti, aproape neauzit: 

— N-ai fi suferit atâta dacă mi-ai fi urmat sfatul. Am avut dreptate când 
m-am opus hotărârii tale de a primi yawë. 

— Nimeni nu avea dreptul să decidă în locul meu. Regina tăcu, apoi 
încuviinţă şi întinse braţul. 

— Blagden. 

Dând din aripi, corbul zbură de pe stinghia lui şi i se cobori pe umăr. 
Întreaga adunare făcu o plecăciune, în timp ce Islanzadi înainta spre capătul 
încăperii şi deschidea uşile, în faţa sutelor de elfi adunaţi; în continuare, ea 
spuse câteva cuvinte în limba străveche, pe care Eragon nu izbuti să le- 
nţeleagă. Elfii izbucniră în urale şi începură să alerge de colo-colo. 

— Ce-a spus? îl întrebă în şoaptă Eragon pe Nari. 

— A spus, zâmbi acesta, să dăm cep butoaielor celor mai alese şi să 
aprindem focurile, căci noaptea aceasta va fi hărăzită ospeţelor şi cântecelor. 
Vino! 

Apucându-i braţul, elful îl trase pe urmele reginei, care păşea printre pinii 
frunzoşi şi straturile răcoroase de ferigi. Cât timp ei stătuseră înăuntru, soarele 
coborâse pe cer, scăldând pădurea într-o lumină roşiatică, ce se aşternuse 
peste copaci şi plante ca un strat sclipitor de ulei. 

„Cred că-ţi dai seama, spuse Saphira, că regele de care-a pomenit Lifaen, 
Evandar, trebuie să fi fost tatăl Aryei.” 

Eragon mai că se împiedică. 

„Aşa-i... lar asta înseamnă că a fost ucis fie de Galbatorix, fie de 
Trădători.” 

„Mereu şi mereu ajungem la asta.” 

Cu toţii se opriră pe creasta unui deluşor, unde o ceată de elfi aşezase o 
masă lungă, sprijinită pe două picioare încrucişate, şi mai multe perechi de 
scaune. De jur împrejur, pădurea forfotea. Pe măsură ce se lăsa seara, peste 
tot prin Ellesmera se iviră strălucirile voioase ale focurilor; lângă masa cea 
mare, se aprinse unul uriaş. 

Din senin, Eragon se trezi că i se întinde un pocal, făurit din acelaşi lemn 
straniu pe care-l văzuse şi în Ceris. Bău lichidul limpede dinăuntru şi rămase cu 
gura căscată, simțind cum îl ardea pe gât. Avea gust de cidru dres cu mirodenii 


şi amestecat cu mied. Îl făcea să simtă mâncărimi în vârful degetelor şi în 
urechi şi îi dădea o senzaţie fermecătoare de limpezime. 

— Ce-i asta? îl întrebă pe Nari, care izbucni în râs. 

— Faelnirv? O băutură obţinută din mure stoarse şi raze de lună. Dacă e 
nevoie, un bărbat puternic poate rezista şi trei zile fără nimic altceva. 

„Saphira, trebuie să guşti şi tu asta.” Ea adulmecă pocalul, apoi deschise 
gura şi-i dădu voie să-i toarne pe gât ce mai era înăuntru. Pe dată, ochii i se 
măriră şi coada începu să-i tresalte. 

„Ce minunat! Mai e?” 

Înainte ca Eragon să-i poată răspunde, Orik se apropie de ei cu paşi mari 
şi apăsaţi. 

— Fiica reginei, mormăi el, clătinând din cap. Aş vrea să-i pot spune lui 
Hrothgar şi Nasuadei. Cred că le-ar plăcea s-o afle. 

Islanzadi se aşeză într-un jilţ cu spătar înalt şi bătu încă o dată din palme. 
Din oraş ieşiră patru elfi, care aduceau cu ei instrumente muzicale. Doi aveau 
harpe din lemn de cireş, al treilea un nai de trestie, iar a patra nimic altceva 
decât glasul, pe care şi-l făcu de îndată auzit în ritmul unui cântec sprinţar, 
care le dănţuia pe la urechi. 

Eragon nu izbutea să priceapă mai mult de unul din trei cuvinte - 
îndeajuns pentru a-l face să rânjească larg. Era povestea unui cerb care nu 
putea bea apă din izvor, pentru că o coţofană nu-i dădea pace. Tot ascultând, îi 
căzură ochii asupra unei fetiţe care dădea târcoale prin spatele reginei. Privind- 
o iarăşi, îşi dădu seama că părul ei vâlvoi nu era argintiu, precum al celor mai 
mulţi dintre elfi, ci albit de vârstă, şi că faţa ei era încreţită şi ridată ca un măr 
învechit şi uscat. Nu era nici elfa, nici din neamul piticilor şi nici om, după cât i 
se părea lui Eragon. Ea îi zâmbi, arătându-şi o clipă şirurile de dinţi ascuţiţi. 

După ce cântecul se sfârşi, iar sunetul de nai şi de harpe îi luă locul, 
Eragon se trezi înconjurat de zeci de elfi care doreau să-l cunoască şi, încă şi 
mai mult, din câte îşi dădea seama, îşi doreau s-o întâlnească pe Saphira. Elfii 
se prezentau, făcându-i câte o plecăciune domoală şi atingându-şi buzele cu 
degetul arătător şi mijlociu, iar el le răspundea politicos, repetând la nesfârşit 
cuvintele de salut din limba străveche. Cu toţii îi adresau întrebări politicoase 
despre aventurile sale, dar cel mai mult se adresau Saphirei. 

La început, Eragon o lăsă cu drag să vorbească în locul lui, de vreme ce 
acesta era primul loc în care cineva era dornic să discute numai cu ea. În 
curând însă, se simţi iritat de faptul că nimeni nu-l mai băga în seamă; se 
obişnuise ca oamenii să-i dea ascultare, atunci când vorbea. Rânji cu o tristeţe 
prefăcută, oarecum ruşinat că ajunsese să se bizuie într-atâta pe părerea 
celorlalţi, de când li se alăturase vardenilor, şi se sili să se liniştească şi să se 
bucure de sărbătoare. 

Nu trecu mult şi mireasma mâncării umplu dumbrava; apărură mai mulţi 
elfi care aduceau cu ei platouri pline ochi de bunătăţi. În afara bucăţilor de 
pâine caldă şi a grămezilor de prăjituri mici şi rotunde cu miere, masa consta în 


întregime în fructe, printre care şi cele de pădure, şi legume. Cele mai multe 
erau fructele de pădure - de la supă de mure la sos de afine şi dulceaţă de 
fragi. Un castron plin cu felii de măr, scăldate într-un sos dulce şi însoţite de 
căpşune sălbatice se afla lângă o plăcintă cu ciuperci, garnisită cu spanac, 
cimbru şi mure. 

Nu era niciun pic de carne, nici măcar peşte sau vânat, lucru care încă îl 
mai uimea pe Eragon. În Carvahall şi peste tot în Imperiu, carnea era un simbol 
al bogăției şi al abundenței. Cu cât aveai mai mult aur, cu atât mai des îţi 
permiteai să mănânci fripturi de vițel. Dacă nu aveai aşa ceva la masă, 
însemna că nu erai prea avut. Şi totuşi, elfii nu aveau aceeaşi părere, în ciuda 
bogățiilor de care era limpede că dispuneau şi în ciuda uşurinţei cu care puteau 
vâna, folosind magia. 

Cu toţii se năpustiră să ia loc la masă, cu un entuziasm care-l umplu de 
mirare. În scurtă vreme, erau cu toţii aşezaţi: Islanzadi şedea în capul mesei, 
împreună cu corbul Blagden; la stânga ei, Dăthedr; la dreapta, Arya şi Eragon, 
iar în faţa lor, Orik; apoi toţi ceilalţi, printre care Nari şi Lifaen. La celălalt capăt 
nu fusese aşezat niciun jilţ, ci doar un platou uriaş, gravat, pentru Saphira. 

Pe măsură ce ospăţul continua, totul se topea în jurul lui Eragon într-un 
vârtej de discuţii şi veselie. Era aşa de captivat de sărbătoare, încât pierdu 
noţiunea timpului; nu mai era conştient decât de râsul şi de cuvintele ciudate 
care i se perindau pe deasupra capului, precum şi de căldura pe care băutura 
tare i-o lăsase în stomac. Muzica tremurătoare a harpelor ofta şi şoptea, abia 
auzită, la urechea lui, făcându-l să simtă fiori de încântare în trup. Din când în 
când, se simţea tulburat de privirea leneşă pe care i-o arunca printre pleoape 
femeia-copil, care nu-şi lua ochii de la el nici măcar în timp ce mânca. 

Prinzând o pauză în conversaţie, Eragon se întoarse spre Arya, care nu 
scosese până atunci decât vreo zece cuvinte. Nu-i spuse nimic, mulţumindu-se 
s-o privească şi să se întrebe cine era ea cu adevărat. Arya tresări: 

— Nu ştia nici măcar Ajihad. 

— Ce anume? 

— Plecând din Du Weldenvarden, nu mi-am dezvăluit nimănui 
identitatea. Brom ştia - căci mă văzuse mai întâi aici -, dar, la cererea mea, a 
păstrat taina. 

Eragon se întrebă dacă-i spusese toate acestea pentru că avea impresia 
că i-ar fi datoare sau pentru că se simţea vinovată că-i înşelase şi pe el, şi pe 
Saphira. 

— Brom mi-a spus cândva că e adesea mai important ceea ce nu spun 
elfii, decât ceea ce fac. 

— Înseamnă că ne înţelegea bine. 

— Şi totuşi, de ce? Ce importanţă avea dacă afla cineva? 

De această dată, Arya şovăi: 

— Când am plecat din Ellesmera, nu doream să-mi reamintească nimeni 
de rangul meu. De altfel, nu părea să aibă vreo importanţă în misiunea pe care 


o îndeplineam printre vardeni şi pitici. Nu avea nimic de-a face cu ceea ce-am 
devenit... şi sunt acum, sfârşi ea, aruncându-i o privire reginei. 

— Ai fi putut să-i spui Saphirei sau mie. 

Auzindu-i unda de reproş din glas, Arya păru să se simtă iritată. 

— Nu aveam niciun motiv să bănuiesc că Islanzadi m-ar privi cu alţi ochi 
decât până acum, aşa că nu ajuta cu nimic să-ţi spun. Eragon, gândurile mele 
nu le împart cu nimeni. 

El roşi, înțelegând ce voia, de fapt, să-i spună: „De ce ea, prinţesă elfă 
însărcinată cu o asemenea misiune de mare importanţă, mai în vârstă decât 
tatăl sau bunicul lui - oricine ar fi fost aceştia - să se încreadă în el, un bărbat 
de-abia trecut de şaisprezece ani?” 

— Măcar, murmură el, te-ai împăcat cu mama ta. 

— Crezi că am avut de ales? răspunse ea, zâmbindu-i ciudat. 

În clipa aceea, Blagden sări de pe umărul lui Islanzadi şi veni ţanţoş până 
în mijlocul mesei, plecându-şi capul în stânga şi în dreapta, ca şi cum ar fi făcut 
plecăciuni în bătaie de joc. Se opri în faţa Saphirei, cârâi aspru şi spuse: 


Şi dragonul, şi pocalul 
Au picioare, 

Şi dragonul, şi carafa 
Au gât lung. 

Dar într-unele torni bere 
Altu-ucide din plăcere! 


Elfii rămaseră cu gura căscată; pe chip li se citea îngrijorarea, în timp ce 
aşteptau răspunsul Saphirei. După un lung moment de tăcere, ea îşi ridică ochii 
din farfurie şi slobozi pe nări o pală de fum care-l învălui pe Blagden. „Şi 
mănâncă păsărele”, completă ea, făcându-şi gândurile să răsune în auzul 
tuturor. Elfii izbucniră în râs, în timp ce Blagden se dădu înapoi, împleticindu- 
se, croncănind supărat şi fluturând din aripi pentru a risipi fumul. 

— Îmi cer iertare pentru limba ascuţită a lui Blagden, spuse Islanzadi. Aşa 
a fost dintotdeauna, în ciuda încercărilor noastre de a-l pune la punct. 

„Nu m-am supărat”, spuse liniştită Saphira, întorcându-şi atenţia spre 
plăcinta pe care tocmai o înghiţea. 

— De unde vine corbul? întrebă Eragon, şi din dorinţa de a relua discuţia 
cu Arya, dar şi din pură curiozitate. 

— Blagden, spuse Arya, a salvat odată viaţa tatălui meu. Evandar tocmai 
se lupta cu un urgal, când s-a împiedicat şi şi-a pierdut sabia, înainte ca urgalul 
să-l poată lovi, un corb a venit în zbor şi i-a scos ochii. Nu ştie nimeni de ce, dar 
Evandar nu a avut nevoie de mai mult de o clipă de răgaz pentru a-şi recăpăta 
echilibrul şi a câştiga lupta. 

Tatăl meu a fost întotdeauna darnic, aşa că i-a mulţumit corbului, ţesând 
asupra lui o vrajă care să-i dea isteţime şi viaţă lungă. Totuşi, vraja a avut şi 


două urmări pe care nu le prevăzuse: penele lui Blagden au albit complet, iar el 
a căpătat puterea de a prevedea anumite întâmplări. 

— Deci poate să vadă în viitor? întrebă Eragon, uimit. 

— Să vadă? Nu. Poate, cel mult, să simtă ce e pe cale să se petreacă. 
Oricum, tot ce spune el este e o taină, iar de cele mai multe ori nu face decât 
să flecărească. Ţine minte însă că, dacă Blagden vine vreodată la tine şi-ţi 
spune ceva ce nu e nici glumă, nici batjocură, ai face bine să ţii seama de 
vorbele lui. 

După ce se sfârşi ospăţul, Islanzadi se ridică - iscând o mare agitaţie, căci 
toţi se străduiră să-i urmeze exemplul - şi spuse: 

— E târziu, sunt obosită şi vreau să mă întorc în umbrarul meu. Veniţi cu 
mine, Saphira şi Eragon, iar eu vă voi arăta unde o să dormiţi în noaptea asta. 

Cu o mână, regina îi făcu semn Aryei, apoi plecă de lângă masă. Arya o 
urmă. Pe când Eragon ocolea masa, împreună cu Saphira, el se opri lângă 
femeia-copilă, ispitit de privirea ei sălbatică. Toate amănuntele înfăţişării sale, 
de la ochi până la coama de păr şi colții albi şi ascuţiţi, îi aminteau de ceva. 

— Eşti o pisică fermecată, nu-i aşa? 

Ea clipi din ochi, apoi zâmbi fioros, arătându-şi toţi dinţii. 

— Am mai întâlnit pe cineva din neamul tău, continuă Eragon. O cheamă 
Solembum şi am văzut-o în Teirm şi în Farthen Dur. 

Rânjetul ei se lărgi. 

— Mda. Şi e de mare ispravă. Pe mine, oamenii mă plictisesc, dar lui îi 
place să călătorească împreună cu vrăjitoarea Angela. 

Apoi, privirea îi căzu asupra Saphirei, iar din gâtlej îi ieşi un sunet, pe 
jumătate mârâit, pe jumătate tors, ca de laudă. „Cum te cheamă?” întrebă 
Saphira. 

— Numele sunt ceva tare important în inima codrului Du Weldenvarden, 
aşa să ştii, dragonule. Totuşi... află că printre elfi mi se spune „Cea-Care- 
Veghează” sau „Labă-lute” sau „Dănţuitoarea-Printre-Nori”... iar voi îmi puteţi 
spune Maud, conchise ea, dându-şi pe spate coama albă şi încâlcită. Mai bine 
ţineţi-vă după regină, copii; cei leneşi şi nătângi nu-i sunt pe plac. 

— A fost o plăcere să te cunoaştem, Maud, spuse Eragon, făcându-i o 
plecăciune. 

Saphira înclină din cap la rândul ei. Eragon îi aruncă o privire lui Orik, 
întrebându-se unde urma să fie dus acesta, apoi se luă după Islanzadi. 

O ajunseră pe regină chiar atunci când ea punea piciorul pe prima dintre 
treptele săpate meşteşugit într-un trunchi de copac, care urcau în spirală către 
mai multe încăperi rotunde, aflate undeva sus, printre crengile groase. 
Islanzadi ridică un braţ grațios şi le arătă adăpostul. 

— Saphira, n-ai de ales; trebuie să zbori până acolo. Scările noastre nu au 
fost făurite pentru dragoni. Apoi i se adresă lui Eragon: Acolo obişnuia să stea 
conducătorul Cavalerilor, când venea în Ellesméra. Îţi dau ţie acum aceste 
încăperi, căci tu eşti de drept moştenitorul acestui titlu... ţi se cuvine. 


Înainte ca el să apuce să-i mulţumească, Islanzadi se întoarse pe călcâie 
şi plecă împreună cu Arya, care îl învălui o clipă cu privirea, apoi dispăru în 
oraş. 

„Ce-ar fi să vedem ce soi de camere ne-au dat?” întrebă Saphira, luându- 
şi elan şi zburând în jurul copacului, la mică distanţă, ţinându-şi echilibrul într- 
un vârf de aripă îndreptat spre pământ. 

Păşind pe prima treaptă, Eragon observă că lIslanzadi avusese dreptate: 
scările erau una cu copacul. Scoarța pe care călca era netedă şi curată, 
datorită mulţilor elfi care o călcaseră, dar făcea încă parte din trunchi, la fel ca 
balustradele răsucite, subţiri ca firul de păianjen, de-a lungul cărora îi aluneca 
mâna dreaptă. 

Pentru că scările fuseseră făurite pe măsura puterii elfilor, erau mai 
abrupte decât cele cu care era obişnuit; în scurtă vreme, gleznele şi coapsele 
începură să-l ardă. Ajuns sus, respira atât de greu - după ce se mai căţărase şi 
printr-o trapă aflată în mijlocul uneia dintre încăperi -, încât trebui să se 
odihnească puţin, aplecându-se de şale, cu mâinile pe genunchi. După ce-şi 
reveni, se îndreptă şi cercetă locul în care se afla. 

Era un vestibul de formă rotundă, având în centru un piedestal, din care 
ieşea o sculptură - două mâini şi două braţe palide, care se răsuceau una în 
jurul celeilalte fără să se atingă. Trei uşi glisante dădeau afară din vestibul - 
una ducea într-o sală sobră de mese care putea adăposti cel mult zece oameni, 
alta într-o încăpere retrasă, în mijlocul căreia se afla o gaură, pentru care 
Eragon nu vedea nicio utilitate, iar a treia într-un dormitor care dădea, şi se 
deschidea, spre întinderile pădurii. 

Luând o lampă agăţată în tavan, Eragon intră în dormitor, dând naştere 
unui joc de umbre care se alergau pe pereţi, ca nişte dansatori, în peretele care 
dădea în afară se vedea o spărtură în formă de lacrimă, prin care putea 
pătrunde un dragon. În încăpere se afla un pat, aşezat în aşa fel încât putea 
privi cerul şi luna, stând culcat pe spate. Mai erau acolo o vatră făurită din lemn 
cenuşiu, tare şi rece la atingere, ca oţelul, ca şi cum scândurile ar fi fost 
presate laolaltă cu o forţă neînchipuită, precum şi un spaţiu rotund, săpat în 
podea şi aşternut cu pături moi, în care se putea cuibări Saphira. 

Chiar atunci, ea veni în picaj şi se aşeză pe marginea deschizăturii, cu 
solzii sclipind ca o constelație de stele albastre. În spatele ei, ultimele raze ale 
soarelui se întindeau peste pădure, colorând crestele şi dealurile cu un nimb 
tulbure şi roşiatic, în care acele de pin sclipeau ca şi cum ar fi fost făurite din 
metal fierbinte, alungând umbrele îndărăt, spre orizontul violet. De la înălţimea 
la care se aflau, oraşul le apărea ca un şir de goluri săpate în umbrarul măreț, 
ca nişte petice de linişte într-o mare veşnic agitată. De-acum puteau zări 
adevărata-i mărime; Ellesmera se întindea pe mai multe mile, atât spre apus, 
cât şi spre miazănoapte. 

„Am şi mai mult respect pentru Cavaleri, dacă aşa obişnuia să trăiască 
Vrael, spuse Eragon. Nu mă aşteptam la ceva atât de modest.” 


Întreaga clădire se cutremură uşor, din pricina unei suflări de vânt. 

Saphira îşi adulmecă păturile. „Mai avem de mers în Vroengard, să 
vedem”, îl preveni ea, deşi părea să fie de acord. 

Trăgând paravanele care dădeau în dormitor, Eragon văzu în colţ ceva ce 
nu observase mai înainte: o scară răsucită care urca pe pereţii unui horn din 
lemn uscat. Ţinându-şi lampa înaintea ochilor, el urcă grijuliu, treaptă cu 
treaptă. După aproape douăzeci de picioare, ajunse într-o încăpere de lucru, în 
care se afla o masă, pe care avea pene de scris, cerneală şi hârtie, dar nicio 
bucată de pergament - precum şi altă scobitură căptuşită, numai bună pentru 
un dragon. Şi aici, unul dintre pereţi avea o deschizătură prin care se putea 
intra în zbor. 

„Saphira, vino încoace.” 

„Pe unde?” întrebă ea. 

„Pe afară.” Eragon clipi speriat, auzind straturile de scoarță care se 
sfărâmau şi trosneau sub ghearele Saphirei, până ce ea izbuti să iasă din 
dormitor şi să urce în încăperea de lucru. „Ce zici?” o întrebă el, după ce 
ajunse. Saphira îl fulgeră cu ochii săi albaştri, apoi porni să cerceteze pereţii şi 
mobila. 

„Ce nu înţeleg eu, îi spuse, este cum faci să te încălzeşti, dacă peste tot e 
deschis.” 

„Habar n-am.” 

Eragon cercetă pereţii, de o parte şi de alta a deschizăturii, pipăind 
diversele straturi ale copacului, crescute prin descântecele elfilor. Dând peste 
un şanţ vertical, săpat în scoarță, se opri şi trase de el; pe dată, o membrană 
transparentă se desfăcu din perete. Trăgând-o de-a curmezişul deschizăturii, el 
găsi o a doua nişă în care se putea prinde marginea pânzei. De îndată ce o 
închise, aerul dinăuntru se îngroşă şi se încinse. „Ei, uite răspunsul”, spuse el, 
dând drumul pânzei, care se răsuci la loc. 

Întorşi în dormitor, Eragon se apucă să-şi desfacă bagajele, în timp ce 
Saphira se încolăcea în scobitura ei. El îşi puse bine scutul, apărătorile pentru 
mâini şi picioare, gluga de zale şi coiful, apoi îşi scoase tunica şi cămaşa de 
zale, căptuşită cu piele. Gol până la brâu, se aşeză pe pat şi rămase cu ochii 
aţintiţi asupra zalelor unse cu ulei, uimit de asemănarea lor cu solzii Saphirei. 

„Uite c-am ajuns”, spuse el, tulburat. 

„Am avut mult de străbătut... dar, într-adevăr, am ajuns. Noroc că n-am 
avut niciun necaz pe drum.” 

El încuviinţă. „Acum o să vedem dacă a meritat. Uneori mă întreb dacă n- 
ar fi fost mai bine să rămânem să-i ajutăm pe vardeni.” 

„Eragon! Ştii bine că mai avem nevoie de învăţătură. Aşa ar fi vrut şi 
Brom. Ca să nu mai spun că merita să venim până aici ca s-o vedem pe 
Islanzadi şi Ellesmera.” 

„Aşa o fi, spuse el şi întrebă: Tu ce crezi despre toate astea?” 

Saphira rânji uşor, arătându-şi dinţii: „Nu prea ştiu. Elfii au mai multe 


taine chiar decât Brom, şi pot folosi magia în nişte feluri despre care nu 
credeam că ar fi cu putinţă. Habar n-am cum fac să-şi descânte copacii ca să 
crească aşa şi nici cum a făcut Islanzadi să işte ploaia de flori. E peste puterile 
mele de înţelegere”. 

Eragon se simţi uşurat că nu era singurul care se simţea copleşit. „Dar 
Arya?” 

„Ce-i cu ea?” 

„Ştii tu, mă refer la adevărata ei identitate.” 

„Ea nu s-a schimbat cu nimic, numai tu o vezi altfel.” Saphira chicoti de 
undeva, din străfundul gâtului, scoțând un sunet ca două pietre frecate între 
ele, şi îşi sprijini capul pe labe. 

De-acum, stelele străluceau pe cer, şi murmurele bufniţelor pluteau prin 
Ellesmera. Totul era liniştit şi paşnic, cufundat în noaptea adâncă. 

Eragon se strecură în aşternuturile pufoase şi dădu să stingă lampa, apoi 
se opri, cu mâna care aproape atingea oblonul. Se afla în capitala elfilor, la 
aproape o sută de picioare în văzduh, întins în patul în care obişnuia să doarmă 
Vrael. 

Gândul îl copleşi. 

Ridicându-se dintr-o mişcare, el apucă lampa într-o mână şi-şi luă sabia 
în cealaltă; Saphira tresări simţindu-l cum se strecoară în scobitura ei şi se 
cuibăreşte lângă ea. Ea începu să toarcă şi-l acoperi cu o aripă ca de catifea, 
iar el stinse lampa şi închise ochii. 

Astfel dormiră împreună, în Ellesmera, mult şi bine. 


Desprins din trecut 


Eragon se trezi în zori, bine odihnit. Mângăâie cu palma coastele Saphirei, 
iar ea îşi ridică aripa, lăsându-l să iasă. Trecându-şi mâinile prin păr, el se duse 
la deschizătura din peretele încăperii şi se sprijini de o parte a ei, simțind 
atingerea aspră a scoarţei pe umăr. Dedesubt, pădurea sclipea ca un câmp de 
diamante, fiecare copac reflectând lumina dimineţii în miile de picături de rouă 
de pe frunze. 

Tresări surprins când Saphira trecu iute pe lângă el şi plonjă în gol, 
răsucindu-se ca un burghiu spre frunzişul copacilor, înainte să se ridice şi să 
înceapă să dea târcoale prin văzduh, mugind de bucurie. „Bună dimineaţa, 
micuţule.” El zâmbi, încântat de fericirea ei. 

Dând la o parte paravanele de la uşa dormitorului, găsi două tăvi pline cu 
fructe şi cu alte câteva lucruri, care fuseseră aduse în timpul nopţii şi aşezate 


pe prag. Lângă ele era un morman de haine, de care era prins un bilet. Eragon 
se cam chinui să descifreze scrisul frumos rotunjit, de vreme ce nu mai citise 
de peste o lună şi uitase unele litere, dar până la urmă înţelese ce spunea: 


Salutări, Saphira Bjartskular şi Eragon Biruitorul-Umbrei. 

Eu, Bellaen din casa Miolandia, mă plec şi-mi cer iertare, Saphira, pentru 
acest ospăț sărăcăcios. Elfii nu vânează, iar în Ellesméra, şi în celelalte oraşe 
ale noastre, nu se găseşte carne. Dacă doreşti, poţi face la fel precum dragonii 
din vechime, şi să pleci la vânat în Du Weldenvarden. Îţi cerem doar să-ţi laşi 
prada în pădure, pentru ca aerul şi apa noastră să rămână nepătate de sânge. 

Eragon, hainele sunt pentru tine. Au fost ţesute de Niduen din casa lui 
Islanzadi, care ţi le oferă în dar. Fie să aveţi parte de soartă bună, pacea să-şi 
facă sălaş în inimile voastre şi stelele să vă vegheze. 

Bellaen du Hjodhr 


Când Eragon îi povesti Saphirei ce stătea scris în bilet, ea răspunse: „N- 
are a face; după ospăţul de ieri, o să mai treacă ceva timp până să mi se facă 
foame. Totuşi, hăpăi repede câteva plăcinte cu mac, comentând: Doar aşa, de 
politeţe”. 

După ce termină de mâncat, Eragon aşeză hainele pe pat şi le desfăcu cu 
mare grijă. Erau două tunici lungi de postav roşu, brodate cu verde-aprins, o 
pereche de pantaloni albi, subţiri şi moi, şi trei perechi de ciorapi atât de fini, 
încât la atingere păreau aproape lichizi. Fineţea ţesăturii nici nu se putea 
compara cu lucrul femeilor din Carvahall, şi nici cu hainele piticilor pe care le 
avea cu el. Se simţi recunoscător pentru noul veştmânt. Tunica şi pantalonii cu 
care venise erau tociţi de atât purtat, după ce stătuseră în soare şi în ploaie de 
când plecaseră din Farthen Dur. Dezbrăcându-se, el îşi trase pe trup una dintre 
tunicile elegante, bucurându-se de atingerea ei moale. 

De-abia apucase să-şi lege încălţările, când cineva bătu în paravanul care 
acoperea intrarea. 

— Intră, spuse el, întinzându-se după Za'roc. 

Orik îşi vâri nasul înăuntru, apoi intră cu grijă, încercând podeaua cu 
picioarele şi privind îngrijorat tavanul încăperii. 

— Prefer de mii de ori o peşteră în locul cuibului ăstuia din văzduh. Cum 
aţi dormit, Eragon, Saphira? 

— Destul de bine. Dar tu? întrebă Eragon. 

— Ca un bolovan, râse piticul, amuzat de propria glumă, apoi îşi lăsă 
capul în jos şi începu să mângâie lama toporului. Văd că aţi mâncat, aşa că 
haideţi după mine. Arya, regina şi o sumedenie de alţi elfi vă aşteaptă la 
poalele copacului, continuă el, privindu-l ţintă pe Eragon, cu o sclipire 
încăpăţânată în ochi. Se întâmplă ceva ce nu ne-au spus. Nu ştiu exact ce vor 
de la tine, dar e ceva important. Islanzadi e încordată ca un lup încolţit... m-am 
gândit că n-ar strica să te previn dinainte. 


Eragon îi mulţumi şi coborâră amândoi pe scări, în timp ce Saphira plutea 
în jos prin văzduh. Odată ajunşi, fură întâmpinați de Islanzadi, înveşmântată 
într-o mantie din pene zburlite de lebădă, ca un covor de zăpadă aşternut 
peste un câmp plin de flori stacojii. Ea îi salută şi le spuse s-o urmeze. 

Îi conduse pe un drum şerpuit către marginea oraşului, unde clădirile se 
împuţinau, iar potecile rar folosite de-abia se mai zăreau. La poalele unui 
deluşor împădurit, Islanzadi se opri şi le spuse cu un glas ameninţător: 

— Înainte să mergem mai departe, toţi trei trebuie să juraţi în limba 
străveche că nu veţi pomeni vreodată unui străin despre ceea ce veţi vedea în 
curând, fără îngăduinţa mea, a fiicei mele sau a celui care s-ar urca pe tron 
după noi. 

— Şi de ce să-mi pun singur căluşul în gură? întrebă Orik. 

„Chiar aşa, de ce? întrebă şi Saphira. Nu aveţi încredere în noi?” 

— Nu-i vorba de încredere, ci de siguranţă. E o taină care trebuie 
păstrată cu orice preţ, căci este cel mai mare avantaj al nostru în faţa lui 
Galbatorix, iar dacă vă legaţi prin cuvintele din limba străveche, atunci nu o 
veţi dezvălui niciodată de bunăvoie. Orik-vodhr, ai venit încoace ca să fii de 
faţă la instruirea lui Eragon. Dacă nu-mi dai cuvântul, nu-ţi mai rămâne decât 
să te întorci în Farthen Dur. 

În cele din urmă, Orik încuviinţă. 

— Am credinţa că nu le vreţi răul piticilor sau vardenilor, altfel nu aş 
putea să primesc aşa ceva. Dar, în numele onoarei palatului şi a clanului 
vostru, fie ca asta să nu se dovedească o capcană sau o amăgire. Spuneţi-mi 
cuvintele pe care trebuie să le rostesc. 

În timp ce regina îl învăţa pe Orik cum să pronunţe bine jurământul, 
Eragon o întrebă pe Saphira: „Ce crezi, să jur şi eu?” 

„Avem de ales?” Eragon îşi aminti că şi Arya îi spusese acelaşi lucru în 
ziua precedentă, şi începu să înţeleagă de ce: regina nu-i lăsa nicio cale de 
scăpare. 

După ce Orik isprăvi, Islanzadi se uită întrebător la Eragon, care şovăi o 
clipă, apoi rosti jurământul, urmat de Saphira. 

— Vă mulţumesc, spuse regina. Acum putem merge mai departe. 

În vârful dealului, copacii dispărură, lăsând locul unei câmpii de trifoi roşu 
care se întindea până la un prag lung de piatră; pădurea era undeva la o mie 
de picioare mai jos, revărsându-se de jur împrejur până se unea cu cerul. 
Păreau să fi ajuns la capătul lumii, în faţa unui codru nesfârşit. 

„Cunosc locul ăsta”, îşi dădu Eragon seama, amintindu-şi de viziunea cu 
Togira lkonoka. 

Se auzi un zgomot înfundat, ca de tunet. Văzduhul tremura de forţa 
impactului. Zgomotul răsună iarăşi, iar Eragon clănţăni din dinţi, izbit de un 
curent puternic de aer. Şi iarăşi. Eragon îşi acoperi urechile cu palmele, 
încercând să se apere de apăsarea dureroasă. Elfii stăteau nemişcaţi. Şi iarăşi. 
Trifoiul se culcă la pământ, din pricina unei rafale bruşte de vânt. 


Zgomotul răsună din nou. De dincolo de pragul de stâncă se înălţă un 
dragon auriu, uriaş, cu un Cavaler în spinare. 


Convingerea 


Roran îi aruncă lui Horst o privire fioroasă. Se aflau în odaia lui Baldor, iar 
Roran stătea proptit în pat, ascultând ce-i povestea fierarul. 

— Ce voiai să fac? După ce ţi-ai pierdut cunoştinţa, nu mai puteam ataca. 
Să nu mai spun că oamenii nu erau câtuşi de puţin gata de luptă. Şi nici nu-i 
vina lor. Mai că nu mi-am muşcat şi eu limba când am văzut monştrii ăia, 
continuă Horst, scuturându-şi claia de păr. Am păşit fără voia noastră într-una 
dintre poveştile de demult, Roran, şi să ştii că nu-mi place deloc. 

Chipul lui Roran rămase de piatră. 

— Uite ce-i, dacă vrei, poţi ucide soldaţii, dar mai întâi trebuie să-ți 
regăseşti puterile. O să ai o mulţime de oameni la dispoziţie; lumea te urmează 
cu încredere în luptă, mai ales după ce i-ai înfrânt pe soldaţi chiar aici, astă- 
noapte. 

Roran rămase tăcut, iar Horst oftă, îl bătu pe umărul sănătos şi plecă din 
odaie, închizând uşa după el. Roran nici nu clipi. Până acum, în viaţa lui nu 
ţinuse cu adevărat decât la trei lucruri: la familie, la casa din valea Palancar şi 
la Katrina. Familia îi fusese spulberată în anul precedent. Ferma îi fusese făcută 
bucăţi şi arsă, deşi încă îi mai rămânea pământul, care era singurul lucru cu 
adevărat important. Dar acum dispăruse şi Katrina. 

Un suspin înfundat reuşi să străpungă obstacolul ca de fier care-i 
strângea pieptul. Avea în faţă o dilemă care-i sfâşia în două sufletul; singura 
cale de a o salva pe Katrina era să izbutească să se ţină pe urma celor doi 
Ra'zac şi să părăsească valea, dar nu putea lăsa de izbelişte satul, la mila 
soldaţilor. lar pe Katrina n-o putea uita. 

„Inima sau vatra”, se gândi el cu amărăciune. Dar ele nu însemnau nimic 
una fără cealaltă. Dacă omora soldaţii, n-ar fi făcut decât să-i împiedice pe cei 
doi duşmani - şi, poate, şi pe Katrina - să se mai întoarcă. Oricum, măcelul nu 
avea niciun rost dacă întăririle erau pe aproape, căci sosirea lor ar fi însemnat, 
în mod limpede, sfârşitul satului. 

Strânse din dinţi, simțind un nou val de durere care-i izvora din umărul 
bandajat. Închise ochii. „Nădăjduiesc să-l mănânce pe Sloan ca pe Quimby.” 
Nicio soartă nu putea fi prea rea pentru trădător. Roran îi aruncă cele mai 


negre blesteme pe care le cunoştea. 

„Şi chiar dacă aş fi liber să plec din Carvahall, cum să-i găsesc pe cei doi 
Ra'zac? Cine ar putea şti unde se află? Cine ar avea îndrăzneala să dezvăluie 
tainele slujitorilor lui Galbatorix?” Disperarea îl copleşea, în timp ce răsucea 
problema pe toate feţele. Se şi văzu într-unul din oraşele mari ale Imperiului, 
căutând în zadar printre clădiri murdare şi cete întregi de străini, scormonind 
după vreun indiciu, după vreo urmă cât de mică, vreo adiere a iubirii sale. 

Era fără speranţă. 

Izbucni într-un potop de lacrimi, ghemuindu-se în pat şi gemând din 
pricina durerii şi a groazei. Se legăna înainte şi înapoi şi nu mai vedea în faţa 
ochilor decât pustietatea lumii. 


Trecu o lungă vreme până ce suspinele deveniră doar nişte gemete de 
protest. Roran se şterse la ochi şi se chinui să tragă adânc aer în piept, 
tremurând din toate încheieturile. Clipi de durere. Se simţea de parcă ar fi avut 
pieptul plin de cioburi. 

„Trebuie să mă gândesc bine”, îşi spuse. 

Se sprijini de perete şi, numai prin tăria voinţei, începu încet-încet să-şi 
pună frâu emoţiilor nestăpânite, luptându-se cu ele cu singura armă care-l 
putea scăpa de nebunie: raţiunea. Gâtul şi umerii i se cutremurau din pricina 
efortului supraomenesc. 

După ce se potoli, îşi puse cu grijă ordine în gânduri, ca un meşter care-şi 
aşază uneltele în şiruri bine organizate. „Trebuie să existe o soluţie, ascunsă 
printre faptele pe care le cunosc; trebuie numai să fiu îndeajuns de ingenios.” 

Prin văzduh nu putea găsi urmele celor doi. Asta era limpede. Ar trebui să 
i se spună unde să-i găsească, iar, dintre toţi oamenii pe care-i putea întreba, 
pesemne că vardenii ştiau cele mai multe. Numai că ei erau la fel de greu de 
găsit ca bestiile, şi nu putea să piardă vremea căutându-i. „Şi totuşi... „Ca prin 
ceaţă, îşi aminti de zvonurile pe care le auzise de la vânătorii cu capcane şi de 
la neguţători, cum că Surda îi sprijinea în taină pe vardeni. 

„Surda.” Regatul nu se găsea sub stăpânirea Imperiului, sau cel puţin aşa 
i se spusese, căci Roran nu văzuse niciodată vreo hartă a Alagassiei. Dar, chiar 
şi în cele mai bune condiţii, tot i-ar fi luat mai multe săptămâni să ajungă acolo 
călare, iar dacă trebuia să se ferească de soldaţi - încă şi mai mult. Fireşte, cea 
mai scurtă cale ar fi să navigheze spre miazăzi, de-a lungul țărmului, dar asta 
ar însemna să călătorească până la râul Toark şi apoi spre Teirm, pentru a găsi 
o corabie. Ar fi mult prea târziu. Şi tot l-ar putea prinde soldaţii. 

„Dacă, poate, cine ştie, pesemne”, mormăi el, încleştându-şi iar şi iar 
pumnul stâng. La miazănoapte de Teirm nu cunoştea să fie decât un singur 
port, Narda, dar pentru a ajunge acolo trebuia să străbată munţii în întregime - 
şi asta era o ispravă cu care nimeni, nici măcar vânătorii care puneau capcane, 
nu se putea lăuda. 

Blestemă cu glas scăzut. Situaţia era fără nicio speranţă. „Ar trebui să 


încerc să salvez satul, nu să-l părăsesc.” Necazul era că hotărâse deja în sinea 
lui că soarta satului, şi a tuturor celor care mai rămâneau acolo, era pecetluită. 
Ochii i se umplură din nou de lacrimi. „Cei care mai rămân...” 

„Dar, dacă... dacă toţi cei din Carvahall m-ar însoţi spre Narda, şi apoi 
spre Surda?” Atunci ar fi putut să-şi împlinească ambele țeluri. 

Îndrăzneala gândului îl ameti. 

Era o erezie, o blasfemie să creadă că-i putea convinge pe fermieri să-şi 
părăsească ogoarele, comercianții - prăvăliile... şi totuşi... şi totuşi nu aveau de 
ales altceva decât sclavie sau moarte. Vardenii erau singurii care-i mai 
adăposteau pe cei care fugeau de Imperiu, iar Roran era convins că le-ar fi 
făcut mare plăcere să primească oamenii dintr-un sat întreg, mai ales unii deja 
încercaţi în luptă. Mai mult, aducându-i cu el pe săteni, le-ar fi putut câştiga 
încrederea, pentru ca vardenii să-i spună apoi unde se aflau cei doi Ra'zac. 
„Poate o să-mi explice şi de ce Galbatorix e atât de hotărât să pună mâna pe 
mine.” 

Totuşi, ca planul să aibă sorţi de izbândă, trebuia pus în aplicare înainte 
ca noile trupe să ajungă în Carvahall, aşa că nu-i mai rămâneau decât câteva 
zile - poate nici atât - ca să pregătească plecarea a trei sute de oameni. Era o 
muncă într-adevăr înfricoşătoare. 

El ştia foarte bine că nu-i putea convinge pe ceilalţi să plece numai cu 
ajutorul raţiunii; i-ar fi trebuit o inspiraţie profetică pentru a putea stârni emoția 
tuturor, pentru a-i face să simtă în adâncul sufletului nevoia de a rupe lanţurile 
care-i legau de ceea ce deveniseră şi de viaţa pe care o duseseră până atunci. 
Nu era îndeajuns nici să le provoace doar teamă - căci ştia că teama îi făcea 
adesea pe cei aflaţi în primejdie să lupte cu şi mai multă îndârjire. Trebuia, mai 
degrabă, să le transmită că aveau un ţel de îndeplinit şi o soartă anume, pentru 
a-i face pe săteni să creadă, cum credea şi el, că a se alătura vardenilor şi a 
ţine piept tiraniei lui Galbatorix era fapta cea mai măreaţă cu putinţă. 

Aveau nevoie de o energie care să nu se plece în faţa greutăților, să nu 
se lase înfrântă de chin şi nici înăbuşită de moarte. 

Cu ochii minţii, Roran o văzu pe Katrina stând în picioare în faţa lui, cu 
privirea serioasă a ochilor ei de ambră. Îşi aminti căldura pielii fetei, mireasma 
părului şi ce însemna să fie doar cu ea, în întuneric. Apoi, în spatele ei, apăru 
şirul nesfârşit al neamului, al prietenilor şi al tuturor celor pe care-i cunoscuse 
în Carvahall, vii sau morţi. „Dacă nu era Eragon... şi dacă nu eram eu... cei doi 
Ra'zac n-ar fi pus niciodată piciorul aici. Trebuie să salvez satul de Imperiu, aşa 
cum trebuie să o salvez pe Katrina de cele două bestii.” 

Inspirat de tăria viziunii avute, Roran se ridică din pat, făcându-şi umărul 
rănit să-l înţepe şi să-l ardă. Se împletici şi se sprijini de un perete. „Oare o să- 
mi mai pot folosi vreodată braţul drept?” Aşteptă ca durerea să se potolească, 
dar, văzând că era în zadar, strânse din dinţi, se îndreptă de spate şi ieşi din 
odaie cu paşi mari. 

În coridor dădu peste Elain, care împăturea nişte prosoape. Ea strigă 


uimită: 

— Roran! Ce faci...? 

— Vino, mârâi el, trecând ţeapăn pe lângă ea. 

Baldor ieşi dintr-o încăpere, cu chipul îngrijorat. 

— Roran, n-ar trebui să te mişti din pat. Ai pierdut prea mult sânge. Te 
ajut eu... 

— Vino. 

Coborând scările rotunjite care duceau la intrarea casei, Roran îi auzi 
luându-se după el. Acolo îi găsi pe Albriech şi pe Horst, care stăteau de vorbă; 
cei doi îl priviră cu mirare. 

— Veniti. 

Nu luă în seamă potopul de întrebări, ci deschise uşa din faţă şi păşi 
afară, în întunericul palid al serii. Pe cer tocmai trecea un şir de nori 
impunători, cu marginile pictate în auriu şi roşu. 

În fruntea micii cete, Roran se duse cu paşi mari până la marginea satului 
- repetându-şi chemarea concisă în faţa oricăruia pe lângă care trecea - 
smulse o torţă fixată la capătul unei prăjini, în noroiul cleios, se răsuci pe 
călcâie şi se întoarse în mijlocul satului. Acolo îşi înfipse bine prăjina la picioare, 
ridică braţul stâng şi tună: 

— VENIȚI! 

Glasul îi răsună în tot satul. Îşi continuă chemarea şi pe măsură ce 
oamenii ieşeau din case sau de pe ulițele cufundate în umbră şi începeau să se 
adune în jurul său. Mulţi erau curioşi, alţii plini de milă, unii uimiţi, alţii mânioşi. 
lar şi iar, chemarea lui Roran răsuna între pereţii văii. Sosi Loring, cu băieţii 
după el. Din direcţia cealaltă veniră Birgit, Delwin şi Fisk cu nevasta lui, Isold. 
Morn şi Tara plecară împreună din cârciumă şi veniră să se înghesuie alături de 
ceilalţi. 

După ce în faţa lui se adunaseră aproape toţi sătenii, Roran tăcu şi-şi 
strânse pumnul stâng până ce unghiile îi intrară în carne. „Katrina.” Ridicându- 
şi braţul, deschise palma la loc şi le arătă tuturor picăturile stacojii, ca nişte 
lacrimi, care-i cădeau pe braţ. 

— Aceasta, spuse el, este durerea mea. Priviţi-o bine, căci va fi şi a 
voastră, dacă nu rupem blestemul pe care soarta nedreaptă ni l-a aruncat. 
Prietenii şi rudele voastre vor fi puşi în lanţuri, sortiţi să devină sclavi în ţinuturi 
străine, sau vor fi măcelăriți în faţa ochilor voştri, sfârtecaţi de săbiile 
nemiloase ale soldaţilor. Galbatorix va presăra sare pe pământul nostru, ca să 
rămână sterp pe vecie. Am văzut asta. O ştiu bine. 

Păşea de colo-colo ca un leu în cuşcă, privindu-i cu ochi sclipitori şi 
clătinând din cap. De-acum îl priveau cu atenţie. Mai trebuia să-i aprindă, să-i 
facă la fel de pătimaşi ca el. 

— Tatăl meu a fost ucis de bestii. Vărul meu a fugit. Ferma mea a fost 
rasă de pe faţa pământului. lar logodnica mea a fost răpită chiar de tatăl ei, 
care l-a ucis pe Byrd şi ne-a trădat pe toţi! Quimby a fost mâncat, hambarul cu 


fân - ars, împreună cu casele lui Fisk şi Delwin. Parr, Wyglif, Ged, Bardrick, 
Farold, Hale, Garner, Kelby, Melkolf, Albem şi Elmund - cu toţii au pierit. Mulţi 
dintre voi aţi fost răniţi, la fel ca mine, aşa că nu mai puteţi munci pentru 
familia voastră. Nu e îndeajuns că ne chinuim zi de zi pentru a ne câştiga traiul 
scormonind pământul, supuşi toanelor naturii? Nu e îndeajuns că suntem siliţi 
să plătim birurile necruțătoare ale lui Galbatorix? Mai trebuie acum să îndurăm 
şi crimele astea fără niciun sens? Izbucni într-un hohot de râs nebunesc, urlând 
la lună şi ascultându-şi patima din glas. În rândul mulţimii, nimeni nu făcu nici 
măcar o mişcare. De-acum ştiu adevărata fire a Imperiului şi a lui Galbatorix: 
sunt răul însuşi. Galbatorix este o mană nefirească abătută deasupra 
pământului. El i-a distrus pe Cavaleri şi, odată cu ei, cea mai paşnică şi mai 
prosperă vârstă pe care-am cunoscut-o vreodată. Slujitorii lui sunt nişte demoni 
monstruoşi crescuţi, pesemne, în străfundurile vreunui puț. Dar oare se 
mulţumeşte Galbatorix să ne strivească cu călcâiul? Nu! Acum caută să 
otrăvească Alaga&sia întreagă, să ne înăbuşe cu această mantie de durere. 
Copiii noştri şi copiii copiilor vor trăi în umbra aceasta până în vecii vecilor, 
ajunşi nimic altceva decât nişte sclavi, nişte viermi, nişte mizerii pe care el să 
le poată chinui după cum îi e voia. Doar dacă... Roran privi lung în ochii 
sătenilor, conştient că se aflau cu toţii în puterea lui. Nimeni nu îndrăznise 
măcar să rostească ceea ce se pregătea el să spună. Cu glasul voit răguşit şi 
aspru, spuse: Doar dacă nu avem curajul de a înfrunta răul. Ne-am luptat cu 
soldaţii şi cu cei doi Ra'zac, dar nu înseamnă nimic dacă murim singuri şi uitaţi 
de lume - sau dacă ne lăsăm mânaţi de la spate ca nişte vite. Nu putem 
rămâne aici, iar eu nu-i voi îngădui lui Galbatorix să şteargă de pe faţa 
pământului tot ce am mai de preţ. Mai degrabă m-aş lăsa să mi se scoată ochii 
şi să mi se taie mâinile, decât să-l văd ieşind învingător. Prefer să lupt! Prefer 
să mă dau la o parte de pe mormântul meu şi să-i văd pe duşmani îngropându- 
se în el! Prefer să plec din Carvahall! Am să trec munţii şi am să iau o corabie 
din Narda către Surda, unde mă voi alătura vardenilor, care s-au luptat de zeci 
de ani să ne elibereze din acest jug. 

Sătenii păreau tulburaţi la acest gând. 

— Dar nu vreau să plec singur. Veniţi cu mine. Veniţi cu mine şi prindeţi 
prilejul de a începe o viaţă mai bună. Aruncaţi cât colo cătuşele care vă ţin 
legaţi aici, continuă Roran, arătându-i cu degetul, pe care-l mişca de la unul la 
altul. Un veac de-acum încolo, ce nume vor rosti buzele barzilor? Horst... 
Birgit... Kiselt... Thane; vor cânta despre isprăvile noastre. Vor cânta Povestea 
din Carvahall, căci noi le vom fi arătat că suntem singurul sat îndeajuns de 
curajos pentru a înfrunta Imperiul. Ce faptă ar putea fi mai măreaţă, mai spuse 
el, cu lacrimi de mândrie în ochi, decât să curăţăm Alaga&sia de mizeria lui 
Galbatorix? N-am mai trăi cu teama de a ne vedea fermele distruse sau de a fi 
ucişi, măcelăriți şi chiar mâncaţi. Ne-am putea păstra recolta pentru noi, în 
afară doar de ceea ce ne prisoseşte şi ar putea fi trimis în dar regelui de drept. 
Aurul ar curge în valuri. Am fi în siguranţă, fericiţi şi îndestulaţi! Asta ne e 


soarta. 

Roran îşi ridică palma în faţa ochilor şi strânse încet degetele peste rănile 
sângerânde. Rămase în picioare, cu umărul rănit gheboşat - străpuns de zecile 
de ochi care-l priveau -, şi aşteptă să primească măcar un răspuns la 
cuvântarea pe care-o ţinuse, dar nu veni niciunul. În cele din urmă, îşi dădu 
seama că sătenii îşi doreau ca el să mai vorbească; îşi doreau să mai audă şi 
altceva despre cauza lor şi despre viitorul pe care tocmai îl schiţase. 

„Katrina.” 

Apoi, pe măsură ce întunericul se adâncea în jurul cercului de lumină al 
torţei, Roran se îndreptă de spate şi reîncepu să vorbească. Nu tăinui nimic; se 
strădui numai să-şi facă înţelese gândurile şi simţămintele, pentru ca şi ceilalţi 
să poată înţelege că aveau o datorie de îndeplinit. 

— Vremea noastră se apropie de sfârşit. Trebuie să ieşim în faţă şi să ne 
alăturăm vardenilor, dacă este să trăim liberi, împreună cu copiii noştri, mai 
spuse el, vorbind ba cu mânie, ba cu blândeţe, dar mereu cu o convingere 
pătimaşă care-i vrăjea pe ascultători; după ce nu mai avu nimic de spus, privi 
chipurile prietenilor şi ale vecinilor săi şi conchise: Eu, unul, plec în două zile. 
Dacă vreţi, veniţi cu mine, dar să ştiţi că plec oricum, şi cu voi, şi fără voi. 

Deasupra, luna, aflată în descreştere, scânteia din spatele unui strat de 
nori. Satul era străbătut de o adiere uşoară de vânt. Undeva, pe un acoperiş, se 
auzi scârţâitul rozei vânturilor, din fier, care se răsucea în direcţia din care 
bătea vântul. 

Birgit se desprinse din mulţime şi veni în lumina torţei, ţinându-şi cu o 
mână faldurile rochiei pentru a nu şi-o murdări de noroi. Îşi aranja şalul, cu o 
expresie foarte calmă, şi spuse: 

— Astăzi am văzut un... apoi se întrerupse, clătină din cap şi râse 
stânjenită. Mi se pare greu să vorbesc după Roran. Mie planul lui nu-mi place, 
dar cred că este necesar, deşi dintr-o altă pricină: aş vrea să-i urmăresc pe cei 
doi Ra'zac şi să răzbun moartea soţului meu. Eu, una, voi merge cu el. Şi-mi voi 
lua copiii. 

Apoi se dădu şi ea la o parte din cercul de lumină. Trecu o clipă de 
tăcere, apoi înaintară Delwin şi soţia sa Lenna, ţinându-se de braţ. Lenna o privi 
pe Birgit şi spuse: 

— Îţi înţeleg nevoia, soră. Şi noi vrem răzbunare, dar, mai presus de asta, 
vrem ca măcar ceilalţi copii ai noştri să fie în siguranţă. Din pricina asta, vom 
veni şi noi. 

Câteva femei rămase de curând văduve înaintară şi se declarară de 
acord cu ei. 

Sătenii vorbeau între ei pe şoptite, apoi tăcură şi rămaseră nemişcaţi. 
Nimeni nu mai părea dispus să mai spună ceva; era un subiect mult prea 
important. Roran înţelese; până şi el se străduia încă să înţeleagă urmările 
hotărârii pe care-o luase şi să se împace cu ea. În cele din urmă, Horst se 
apropie cu paşi mari de torţă şi privi flacăra cu chipul posomorit. 


— Nu mai are rost să vorbim acum... Avem nevoie de timp de gândire. 
Fiecare trebuie să hotărască pentru sine. Mâine... va fi şi mâine o zi. Poate că 
lucrurile vor fi mai limpezi atunci. 

Clătină din cap şi ridică torţa, apoi o răsuci cu vârful în jos şi o stinse pe 
pământ, lăsându-i pe toţi să-şi găsească drumul spre casă în lumina lunii. 
Roran se alătură lui Albriech şi lui Baldor, care mergeau la o oarece distanţă în 
spatele părinţilor lor, lăsându-i să vorbească nestingheriţi. Niciunul dintre fraţi 
nu se uita la Roran. Neliniştit de lipsa lor de reacţie, el îi întrebă: 

— Credeţi că va mai merge cineva? Oare am fost îndeajuns de bun? 

— Îndeajuns de bun! râse scurt Albriech. 

— Roran, spuse Baldor cu o voce ciudată, în seara asta puteai să convingi 
şi un urgal să devină fermier. 

— Nu! 

— Când ai terminat, eram gata să-mi iau sulița şi să mă năpustesc în 
munţi pe urmele tale. Şi nici n-aş fi fost singurul. Problema nu e cine va merge 
cu tine, ci cine nu o va face. Vorbele pe care le-ai spus... n-am mai auzit 
niciodată aşa ceva. 

Roran se încruntă. Ţelul lui era să-i facă pe ceilalţi să-i înţeleagă planul, 
nu să-l urmeze pe el în mod special. „Mă rog, dacă de asta-i nevoie, fie”, se 
gândi, ridicând din umeri. Totuşi gândul îl luase cam pe nepregătite. Cu ceva 
timp în urmă l-ar fi neliniştit, dar acum se simţea pur şi simplu recunoscător 
pentru oricine l-ar fi putut ajuta s-o salveze pe Katrina şi pe săteni. 

Baldor se aplecă spre fratele său. 

— Tata îşi va pierde cele mai multe dintre unelte. Albriech încuviinţă cu 
multă seriozitate. 

Roran ştia că fierarii obişnuiau să-şi făurească toate instrumentele de 
care aveau nevoie pentru a-şi duce la îndeplinire treaba cu care se ocupau la 
un moment dat, iar aceste unelte, făurite la nevoie, erau ca o moştenire 
trecută de la tată la fiu sau de la meşter la calfa. Numărul de unelte pe care-l 
avea cineva era măsura bogăției şi priceperii sale. Pentru Horst, să renunţe la 
ele ar fi... „N-ar fi mai greu decât jertfele pe care trebuie să le facă oricine 
altcineva”, se gândi Roran. Îi părea rău numai de faptul că, astfel, Albriech şi 
Baldor vor fi lipsiţi de moştenirea care li se cuvenea de drept. 

Ajungând acasă, Roran se retrase în odaia lui Baldor şi se întinse pe pat. 
Prin perete îl auzea încă, vag, pe Horst discutând cu Elain. Adormi, imaginându- 
şi celelalte discuţii asemănătoare care aveau loc în Carvahall, în care se hotăra 
soarta lui - şi a tuturor. 


Urmări 


În dimineaţa următoare, Roran privi pe fereastră şi văzu doisprezece 
bărbaţi care plecau din Carvahall, îndreptându-se spre cascada Igualda. Căscă 
şi cobori cu paşi măsuraţi în bucătărie. Horst stătea la masă, de unul singur, 
răsucind în mână o stacană cu bere. 

— Bună dimineaţa, îi spuse fierarul. 

Roran mormăi un răspuns, rupse o bucată din pâinea aflată pe masă şi se 
aşeză la celălalt capăt. În timp ce mânca, observă că Horst avea ochii roşii şi 
barba nepieptănată şi-şi dădu seama că fierarul nu închisese un ochi. 

— Ştii cumva de ce un grup de oameni se urcă pe... 

— Trebuie să le vorbească familiilor, spuse sec Horst. Încă din zori tot dau 
fuga în Şiră, unii şi alţii. Aşezându-şi cu zgomot cana pe masă, continuă: Habar 
n-ai ce-ai făcut, Roran, cerându-le să plece. Tot satul e tulburat. Ne-ai pus la 
colţ şi nu mai avem decât o cale pe care să apucăm: calea ta. Unii te urăsc 
pentru asta. Fireşte că destul de mulţi te urau şi înainte, pentru că ne-ai băgat 
în necazul ăsta. 

Pâinea pe care o mânca Roran avea gust de rumeguş din pricina 
supărării sale şi a senzaţiei că era nedreptăţit. „Eragon a adus piatra, nu eu.” 

— Dar ceilalţi? 

Horst sorbi din bere şi surâse. 

— Ceilalţi te adoră. N-am crezut vreodată să vină ziua în care fiul lui 
Garrow să-mi tulbure inima cu vorbe, dar ai făcut-o, băiete, ai făcut-o, adăugă 
fierarul, apoi ridică un braţ noduros şi făcu un gest de jur împrejur. Tot ce-i aici 
am clădit pentru Elain şi fiii mei. Mi-a luat şapte ani ca să termin casa. Vezi 
bârna aia de deasupra uşii? Mi-am rupt trei degete de la picior când am pus-o 
la locul ei. Şi mai ştii ceva? Am să renunţ la tot din pricina spuselor tale de azi- 
noapte. 

Roran rămase tăcut. Asta şi dorea să audă. Plecarea din sat era singurul 
lucru bun de făcut, şi, de vreme ce el însuşi era hotărât s-o facă, nu vedea 
niciun motiv să se chinuie din pricina vinovâăţiei şi a regretelor. „Mi-am luat 
hotărârea, şi mă voi împăca cu gândul la ceea ce va ieşi de-aici, oricât ar fi de 
greu, pentru că e singura scăpare pe care o avem.” 

— Numai că, spuse Horst, aplecându-se într-un cot, cu ochii negri şi 
arzători, să nu uiţi nicio clipă că, dacă realitatea nu se va asemăna cu visele 
avântate pe care ni le-ai perindat prin faţa ochilor, ai să ai nişte datorii de 
plătit. Când le dai oamenilor speranţe şi apoi le iei înapoi, nu scapi nevătămat. 

Asta nu izbuti să-l sperie pe Roran. „Dacă ajungem în Surda, răzvrătiţii ne 
vor întâmpina ca pe nişte eroi. Dacă nu, moartea va plăti toate datoriile.” 
Înţelegând că fierarul terminase de vorbit, Roran îl întrebă: 

— Unde-i Elain? 

— În spate, spuse Horst, încruntat, apoi se ridică şi-şi aranja tunica pe 


umerii laţi. Trebuie să mă duc la fierărie, să fac ordine şi să mă hotărăsc ce 
unelte să iau cu mine. Restul le voi ascunde sau le voi fărâma. N-am de gând 
ca Imperiul să tragă foloase din munca mea. 

— Te ajut şi eu, spuse Roran, împingându-şi scaunul în spate. 

— Nu, îl opri Horst cu voce aspră. De treaba asta nu mă pot ocupa decât 
împreună cu Albriech şi Baldor. Fierăria a fost însăşi viaţa mea şi a lor... Oricum 
n-ai putea fi de prea mare ajutor, cu braţul ăla rănit. Rămâi aici. Elain s-ar 
putea să aibă nevoie de tine. 

După ce fierarul plecă, Roran deschise uşa care dădea în curte şi o găsi 
pe Elain vorbind cu Gertrude, alături de grămada uriaşă de vreascuri pe care 
Horst n-o lăsa nicio zi să scadă. Vindecătoarea se apropie şi-i puse o mână pe 
frunte. 

— Bun, mă temeam să nu ai febră, după tot ce s-a petrecut ieri. Cei din 
neamul tău se vindecă minunat de repede. Nici nu-mi venea să-mi cred ochilor 
când Eragon s-a ridicat şi a pornit-o la drum, după ce-şi jupuise picioarele şi 
zăcuse două zile în pat. 

Roran înţepeni, auzind numele vărului său, dar ea nu păru să bage de 
seamă. 

— Hai să vedem cum e cu umărul, ce zici? 

El îşi lăsă capul în jos, pentru ca Gertrude să poată ajunge să-i desfacă 
nodul de la spate al bandajului de lână. După aceea, îşi lăsă cu mare grijă în jos 
mâna, care-i fusese prinsă cu o atelă, şi îndreptă braţul. Gertrude îşi strecură 
degetele sub cataplasma întinsă pe rană şi o ridică. 

— Vai de mine, zise ea. 

În aer se simţea un miros greu, stătut. Roran strânse din dinţi, simțind 
cum i se întoarce stomacul pe dos, apoi privi în jos. Pielea acoperită de 
cataplasma se albise şi se încreţise, ca un vierme uriaş. Rana în sine fusese 
cusută în timp ce el zăcea fără simtire, aşa că nu văzu decât o dungă zimţată, 
de culoare roz, pătată de sânge, pe partea din faţă a umărului. Din pricina 
infecţiei care făcuse carnea să se umfle, firele intraseră adânc în piele; din rană 
curgeau picături limpezi de lichid. 

Gertrude îl cercetă cu atenţie, plescăind din buze, apoi legă bandajul la 
loc şi-l privi în ochi. 

— Îţi merge îndeajuns de bine, dar s-ar putea ca umărul să ţi se 
infecteze. Încă nu-mi dau seama. Dacă-i aşa, va trebui să ardem marginile 
rănii. 

Roran încuviinţă şi întrebă, la rândul său: 

— După ce mă vindec, o să-mi mai pot folosi braţul? 

— Da, dacă muşchiul se prinde bine la loc. Depinde şi cum vrei să-l 
foloseşti. Dacă... 

— O să mai pot lupta? 

— Dacă vrei să lupţi, spuse răspicat Gertrude, te sfătuiesc să înveţi să-ţi 
foloseşti cealaltă mână. 


ÎI bătu pe obraz şi o luă repede la picior spre căsuţa ei. 

„Braţul meu.” Roran rămase cu privirea aţintită la bandajul de pe umăr, 
ca şi cum acea parte din trup nici nu-i mai aparţinea. Până atunci, nu-şi dăduse 
încă seama ce mult depindea senzaţia identităţii sale de starea trupului. Rănile 
din carne provocau răni şi în suflet, şi la fel şi invers. Roran era mândru de 
trupul lui, iar acum, văzându-l schilodit, se simţi străbătut de un fior de panică, 
mai ales că era ceva de nevindecat. Chiar dacă scăpa cu braţul întreg, tot ar fi 
rămas cu o cicatrice groasă, ca o amintire. 

Luându-l de mână, Elain în duse înapoi în casă; acolo aruncă nişte frunze 
de mentă într-un ceainic şi-l puse la fiert pe sobă. 

— Chiar o iubeşti, nu-i aşa? 

— Poftim? răspunse el, privind-o uimit. Elain îşi mângâie pântecele cu 
palma. 

— Pe Katrina, zâmbi ea. Nu sunt oarbă. Ştiu ce-ai făcut pentru ea, şi sunt 
mândră de tine. Nu toţi bărbaţii ar fi dispuşi să meargă atât de departe. 

— Dacă n-o pot elibera, nu mai contează. Ceainicul începu să şuiere 
ascuţit. 

— Ai să poţi, sunt sigură de asta - într-un fel sau altul vei izbuti, spuse 
Elain, turnând ceaiul. Ar trebui să începem să ne pregătim de drum. Mai întâi 
am să caut prin bucătărie, iar tu poţi merge sus, să-mi aduci toate hainele, 
aşternuturile şi tot ce crezi că ne-ar mai putea fi de folos. Vrei? 

— Şi unde să le pun? întrebă el. 

— În sala de mese ar fi cel mai bine. 

De vreme ce munţii erau prea abrupți - şi pădurea prea deasă - pentru 
căruţe, Roran îşi dădu seama că proviziile pe care le puteau lua cu ei se 
mărgineau la ceea ce puteau duce în spate, şi ce puteau îngrămădi pe cei doi 
cai ai lui Horst, cu toate că unul dintre aceştia trebuia lăsat cu o povară mai 
mică, pentru ca Elain să poată călări, dacă sarcina nu i-ar mai îngădui să 
meargă pe jos. 

O problemă şi mai mare era că nu toate familiile din Carvahall aveau 
animale de povară îndeajuns pentru a-şi duce şi proviziile, şi pe cei mici, pe 
bătrâni sau pe infirmii care nu puteau ţine pasul pe jos. Urma, aşadar, ca toţi 
să-şi împartă resursele. Întrebarea era însă cu cine. Tot nu ştiau cine se mai 
hotărâse să plece, în afară de Birgit şi Delwin. 

Aşa că, după ce Elain termină de strâns lucrurile care i se păreau 
esenţiale - mai ales mâncarea şi hainele -, îl trimise pe Roran să afle dacă mai 
avea cineva nevoie de loc de depozitare sau, în caz contrar, dacă putea ea 
însăşi să găsească vreun loc liber, căci erau o sumedenie de nimicuri pe care ar 
fi dorit să le ia, dar le putea şi lăsa dacă nu avea de ales. 

În ciuda oamenilor care se grăbeau încoace şi încolo pe uliţe, satul era 
cufundat într-o tăcere chinuită, un calm nefiresc care dădea de gol agitația 
dinăuntru. Nu vorbea mai nimeni, şi toţi mergeau cu ochii în jos, pierduţi în 
gânduri. 


Când ajunse la casa lui Orval, Roran trebui să bată îndelung până ca 
fermierul să-i răspundă. 

— A, tu eşti, Stronghammer, zise Orval, ieşind în pridvor. Îmi pare rău că 
te-am făcut să aştepţi, dar aveam ceva treabă. Cu ce te pot ajuta? mai întrebă 
el, lovindu-şi palma cu o pipă lungă şi neagră, pe care apoi începu să o 
răsucească nervos între degete. Dinăuntru se auzea zgomot de scaune trase 
pe podea şi de crătiţi şi tigăi care se ciocneau unele de altele. 

În câteva cuvinte, Roran îi explică propunerea şi rugămintea lui Elain. 
Orval privi chiorâş în sus, spre cer. 

— Pare-mi-se că am destul loc pentru lucrurile mele. Mai întreabă şi pe la 
alţii şi, dacă tot mai aveţi nevoie, am doi boi care încă mai pot duce câte ceva. 

— Deci veniţi cu noi? 

Orval se foi stânjenit. 

— Ei, nu sunt sigur. Doar că ne pregătim în caz că mai vine vreun atac. 

— Aha. 

Nedumerit, Roran o apucă spre casa lui Kiselt. În scurtă vreme, descoperi 
că nimeni nu era dispus să-i dezvăluie dacă se hotărâse să plece, chiar dacă 
urmele pregătirilor făcute se vedeau cu ochiul liber. 

În plus, cu toţii se purtau cu el cu o rezervă care i se păru neliniştitoare şi 
care se manifesta prin diverse gesturi neînsemnate: i se ofereau condoleanţe 
pentru nefericirile îndurate, de câte ori deschidea gura se lăsa o tăcere plină de 
respect şi, de câte ori spunea ceva, se auzeau şoapte de încuviinţare. S-ar fi zis 
că toate isprăvile sale îl făcuseră să crească în ochii celorlalţi, încât acum 
oamenii pe care-i cunoscuse din copilărie se simțeau intimidaţi şi se ţineau la 
distanţă de el. 

„Mi s-a pus o pecete”, se gândi Roran, şchiopătând prin noroi. Se opri la 
marginea unei bălți şi se aplecă să-şi cerceteze chipul reflectat în apă, curios să 
vadă dacă putea observa ce-l făcea atât de diferit. 

Văzu un bărbat îmbrăcat în haine zdrenţuite, pătate de sânge, cu spatele 
gheboşat şi cu un braţ legat de-a curmezişul pieptului. Pe gât şi pe obraji se 
vedeau urmele unui început de barbă, iar părul îi era încleiat şi răsucit şi-i 
înconjura capul ca o aură. Totuşi, lucrul cel mai înspăimântător dintre toate 
erau ochii, care i se afundaseră în orbite, dându-i o înfăţişare de om hăituit. Din 
adâncul celor două peşteri sumbre, privirea îi clocotea ca oţelul topit, arzând 
de jale, de mânie şi de patimă. 

Pe chipul lui Roran apăru un zâmbet strâmb, care-l făcea să pară şi mai 
înfricoşător. Îi plăcea cum arăta. Era aidoma cu ceea ce simţea. Acum îşi dădea 
seama cum de izbutise să-i tulbure pe săteni. Rânji. „Chipul ăsta îmi poate fi de 
folos ca să-i distrug pe cei doi Ra'zac.” 

Ridicându-şi capul, o apucă în susul uliţei, mulţumit de sine. Chiar atunci, 
Thane se apropie de el şi-l apucă strâns de braţul stâng. 

— Stronghammer! Nici nu ştii cât mă bucur să te văd. 

— Chiar aşa? spuse Roran, întrebându-se dacă nu cumva toată lumea se 


întorsese cu fundul în sus în timpul nopţii. 

Thane încuviinţă, scuturând puternic din cap. 

— De când i-am atacat pe soldaţi, totul mi s-a părut lipsit de orice 
speranţă. Mă doare să recunosc, dar aşa era. Inima îmi bătea tot timpul 
nebuneşte, de parcă mă prăbuşeam într-un puț; îmi tremurau mâinile şi mă 
simţeam îngrozitor de bolnav. Credeam că mă otrăvise cineva! Era mai rău ca 
moartea. Dar ce-ai spus ieri m-a vindecat într-o clipă şi mi-a dat din nou 
senzaţia că viaţa are un ţel şi un rost! Nici nu pot să-ţi spun din ce groază m-ai 
salvat. Îţi rămân îndatorat. Dacă ai nevoie sau doreşti ceva, cere-mi doar, şi am 
să te ajut. 

Mişcat, Roran apucă şi el braţul fermierului şi spuse: 

— Îţi mulţumesc, Thane. Îţi mulţumesc. 

Thane lăsă capul în jos, cu ochii în lacrimi, îi dădu drumul şi plecă, 
lăsându-l singur pe uliţă. „Ce-am făcut?” 


Exodul 


Un val de fum gros îl învălui pe Roran de îndată ce intră la Şapte Roţi, 
cârciuma lui Morn. Se opri dedesubtul coarnelor de urgal prinse în perete 
deasupra uşii şi stătu o clipă, pentru a-şi obişnui ochii cu semiîntunericul 
dinăuntru. 

— E cineva? strigă el. 

Uşa care ducea în spate se trânti de perete şi apăru Tara, cu paşi mari, 
urmată de Morn. Amândoi îl priviră posomoriţi şi duşmănoşi. Tara îşi puse 
mâinile voinice în şolduri şi întrebă: 

— Ce vrei de la noi? 

Roran rămase o clipă cu ochii holbaţi la ea, încercând să-şi dea seama de 
pricina supărării. 

— V-aţi hotărât dacă veniţi cu mine în Şiră? 

— Nu-i treaba ta, se răsti Tara. 

„Oho, şi-ncă cum”, gândi el, dar se abţinu şi spuse: 

— Orice gând aţi avea, dacă totuşi mergeţi, Elain ar vrea să ştie dacă mai 
aveţi loc în bagaje pentru câte ceva sau, cumva, aveţi şi voi nevoie de mai mult 
loc. A... 

— Mai mult loc! izbucni Morn, fluturând din mână către peretele din 
spatele tejghelei, unde se aflau o sumedenie de lădiţe de stejar. 

— Am aici, în culcuş de paie, douăsprezece butoiaşe din berea de iarnă 
cea mai limpede cu putinţă, ţinută cinci luni de zile la temperatura potrivită. 


Sunt ultimul transport al lui Quimby. Ce să fac cu ele? Sau cu poloboacele din 
pivniţă? Dacă le las, soldaţii o să le termine într-o săptămână, sau o să le dea 
cep şi o să verse totul pe pământ, unde numai gândacii şi viermii o să se 
bucure de ele. Off! Se văicări 

Morn,  aşezându-se, frângându-şi mâinile şi clătinând din cap. 
Doisprezece ani de muncă! De când a murit tata, am condus cârciuma la fel 
cum o făcuse şi el, zi de zi. Şi apoi tu şi Eragon ne-aţi adus pe cap necazul ăsta. 
E... 

Se opri, de-abia mai trăgându-şi sufletul, şi-şi şterse chipul răvăşit cu 
mâneca. 

— Hai, linişteşte-te, spuse Tara, înconjurându-l cu braţul şi întinzând un 
deget spre Roran. Cine ţi-a dat voie să tulburi satul întreg cu vorbele tale 
măreţe? Dacă plecăm, din ce-o să trăiască bietul meu bărbat? Nu-şi poate lua 
meşteşugul cu el, ca Horst sau Gedric. Nu poate nici să-şi găsească un ogor gol 
şi să-l cultive, ca tine! E cu neputinţă! O să plece toţi, şi-atunci o să murim aici 
de foame. Sau vom pleca şi noi, şi-atunci tot vom muri de foame! Ne-ai distrus 
vieţile! 

Roran îşi mută privirea de la faţa ei roşie de mânie la chipul răvăşit al lui 
Morn, apoi se întoarse şi deschise uşa. Se opri în prag şi spuse cu voce joasă: 

— V-am privit întotdeauna ca prieteni. N-aş vrea să ajungeţi pe mâna 
Imperiului. 

leşind din cârciuma, îşi strânse surtucul pe lângă trup şi se îndepărtă, 
cufundat în gânduri. La fântâna lui Fisk, se opri să bea un pic de apă şi dădu 
peste Birgit. Ea îl privi cum tot încerca să scoată găleata cu o singură mână, 
apoi îl ajută şi-i întinse găleata plină fără să bea. După ce sorbi o dată din apa 
limpede, Roran spuse: 

— Mă bucur că vii şi tu. 

Şi-i dădu la loc găleata. Birgit îl privi lung. 

— Înţeleg ce te mână, Roran, căci şi eu vreau acelaşi lucru - să-i găsim 
pe cei doi Ra'zac. Dar, după aceea, am să-ţi cer socoteală pentru moartea lui 
Quimby. Să nu uiţi asta. 

Ea împinse înapoi în fântână găleata plină şi o lăsă să cadă în voie, fără 
să mai aibă grijă la scripete. O clipă mai târziu, din fântână răsună un pleoscăit 
puternic. Roran zâmbi în urma ei. Era mai degrabă mulţumit decât supărat de 
ce auzise; ştia că, şi dacă toţi ceilalţi din Carvahall îl părăseau sau mureau, 
Birgit tot îl va ajuta să-i vâneze pe cei doi Ra'zac. Cu toate acestea, după ce 
totul se sfârşea, dacă se sfârşea vreodată, urma să-i plătească ceea ce-i cerea 
sau s-o omoare. Era singura cale de ieşire din asemenea situaţii. 


x kK x 


Până la căderea serii, Horst şi fiii săi se întoarseră acasă, aducând cu ei 
două boccele mici, legate în pânză unsă cu ulei. 


— Asta-i tot? întrebă Elain. Horst încuviinţă scurt din cap, puse boccelele 
pe masa din bucătărie şi le desfăcu, arătându-i patru ciocane, trei perechi de 
cleşti, o scoabă, o pereche de foaie de mărime mijlocie şi o nicovală mică. 

După ce toţi cinci se aşezară la masă, Albriech şi Baldor începură să 
vorbească despre feluriţi oameni pe care-i văzuseră făcându-şi pe ascuns 
pregătirile. Roran asculta cu atenţie, încercând să ţină minte cine cui îi 
împrumutase măgăruşii, cine nu părea să dea vreun semn de plecare şi cine ar 
fi putut avea nevoie de ajutor. 

— Problema cea mai mare, zise Baldor, este mâncarea. Nu putem căra 
foarte mult, iar în Şiră va fi destul de greu să vânăm pentru două sau trei sute 
de oameni. 

— Hmm, încuviinţă Horst, fluturându-şi mâna, cu gura plină de fasole, 
apoi înghiţi şi spuse: Nu, cu vânătoarea n-o să meargă. Trebuie să ne luăm 
turmele cu noi. La un loc, avem îndeajuns de multe oi şi capre ca să-i hrănim 
pe toţi vreme de o lună. 

Roran îşi ridică puţin cuțitul. 

— Lupii. 

— Pe mine mai mult mă îngrijorează cum să ţinem animalele laolaltă, ca 
să nu se împrăştie în pădure, răspunse Horst. O să fie tare greu să le păstorim. 

Roran îşi petrecu ziua următoare dând ajutor pe unde putea, fără să 
vorbească prea mult şi mulţumindu-se să fie văzut muncind pentru binele 
satului. Noaptea târziu se culcă, stors de puteri, dar plin de speranţă. 

lvirea zorilor îi străpunse visele şi-l trezi, cu o senzaţie de aşteptare 
înfrigurată. Se ridică şi se duse jos în vârful picioarelor, apoi ieşi din casă şi 
rămase cu ochii la munţii învăluiţi în ceaţă, absorbit de tăcerea dimineţii. Îi 
ieşeau aburi albi din gură, dar se simţea încins, căci inima îi bătea puternic din 
cauza fricii şi a nerăbdării. 

După o masă de dimineaţă tăcută, Horst aduse caii în faţa casei, iar 
Roran îi ajută pe Albriech şi pe Baldor să aşeze desagile şi celelalte boccele cu 
provizii, pe spinarea lor. Apoi îşi luă propriul bagaj, oftând de durere în clipa în 
care cureaua de piele îi atinse rana. 

Horst închise uşa casei, rămase o clipă în loc, cu mâna pe mânerul de 
oţel, apoi o luă pe Elain de mână şi spuse: 

— Să mergem. 

Străbătând satul, Roran văzu familii cu chipuri mohorâte adunându-se pe 
lângă case, cu grămezile de bagaje şi turmele zgomotoase. Văzu oi şi câini care 
aveau boccele legate pe spinare, copii înlăcrimaţi urcați pe măgăruşi şi sănii 
improvizate, legate în spatele cailor, cu lăzi pline cu găini atârnate pe fiecare 
parte. Văzu roadele izbânzii sale şi se întrebă dacă să râdă sau să izbucnească 
în lacrimi. 

Se opriră la capătul de miazănoapte al satului şi aşteptară să vadă cine 
avea de gând să vină cu ei. Trecu puţin timp, apoi, dintr-o parte, apăru Birgit, 


însoţită de Nolfavrell şi de copiii mai mici. Ea îi salută pe Horst şi pe Elain şi se 
opri undeva în apropiere. 

Ridley şi familia sa îşi făcură apariţia din spatele zidului de copaci, 
aducând peste o sută de oi din partea de răsărit a văii Palancar. 

— M-am gândit că ar fi mai bine să nu le dau drumul în Carvahall, strigă 
Ridley, pe deasupra turmei. 

— Şi bine-ai făcut! răspunse Horst. 

Apoi sosiră Delwin, Lenna şi cei cinci copii ai lor; Orval şi familia sa; 
Loring cu băieţii lui; Calitha şi Thane, care-i zâmbi larg lui Roran, precum şi tot 
neamul lui Kiselt. Femeile rămase de curând văduve, printre care Nolla, se 
adunară în jurul lui Birgit. Înainte ca soarele să fi trecut de piscurile munţilor, 
pe lângă zid se adunaseră aproape toţi sătenii. Aproape, dar nu chiar toţi. 

Morn, Tara şi alţi câţiva nu se arătaseră încă, iar Ivor sosi fără niciun fel 
de provizii. 

— Rămâi aici, observă Roran, ocolind o turmă de capre încăpăţânate pe 
care Gertrude se lupta să le stăpânească. 

— Mda, spuse Ivor, cu un aer istovit, lungind cuvintele; el se cutremură, 
îşi încrucişa braţele slăbănoage ca să se-ncălzească şi se aşeză cu faţa la 
soare, ridicându-şi chipul ca să prindă razele încă slabe. Svart n-a vrut să plece. 
Ei, ce mai! Până şi să-l duc prima dată în Şiră a fost aproape cu neputinţă. 
Trebuie să aibă cineva grijă de el, iar eu nu am copii, aşa că... mai spuse el şi 
ridică din umeri. Oricum, mă îndoiesc că mi-aş fi putut lăsa ferma. 

— Şi ce-ai să faci când vin soldaţii? 

— O să le dau o bătaie să mă ţină minte. 

Roran râse răguşit şi-l bătu pe braţ, străduindu-se să nu se gândească la 
soarta care, după cum o ştiau amândoi, îi aştepta pe toţi cei care rămâneau. 

Ethibert, un bărbat slab, de vârstă mijlocie, veni până la cei din fruntea 
alaiului şi le strigă: 

— V-aţi pierdut minţile cu toţii! 

Ca unul, oamenii se întoarseră să-l privească pe acuzator. 

— N-am zis nimic până acum şi am lăsat toată nebunia asta să meargă 
înainte, dar n-am de gând să mă iau după unul care nu mai gândeşte cum 
trebuie! Dacă n-aţi fi orbiţi de vorbele lui, aţi vedea că vă duce la pieire! Ei 
bine, eu nu plec. O să încerc să mă strecor pe lângă soldaţi şi să mă duc în 
Therinsford. Măcar acolo sunt oameni de-ai noştri, nu nişte barbari, cum o să 
găsiţi în Surda. 

Scuipă pe jos, apoi se întoarse pe călcâie şi plecă, cu paşi mari. 
Temându-se că Ethlbert i-ar fi putut convinge şi pe alţii să dea înapoi, Roran îşi 
roti privirile prin mulţime şi observă cu uşurare că nu se întâmplă altceva, în 
afara unor şoapte neliniştite. Totuşi, nu mai voia să piardă vremea, ca să le dea 
prilejul să se răzgândească. Cu voce scăzută, îl întrebă pe Horst: 

— Cât să mai aşteptăm? 

— Albriech, ia-l pe Baldor şi luaţi-o la fugă, cât puteţi de repede, ca să 


vedeţi dacă mai vine cineva. Altfel, plecăm. 

Fraţii o luară la goană, fiecare într-o parte. După o jumătate de ceas, 
Baldor se întoarse împreună cu Fisk, Isold şi calul pe care-l împrumutaseră. 
Lăsându-şi bărbatul, Isold se grăbi spre Horst, făcându-le tuturor semn să se 
dea la o parte şi fără să-şi dea seama că părul îi scăpase din coc şi îi cădea în 
dezordine peste faţă. Se opri, de-abia trăgându-şi sufletul, şi spuse: 

— Îmi pare rău că am întârziat atâta, dar Fisk tot nu izbutea să plece din 
prăvălie. Nu se hotăra ce dălţi şi ce unelte să-şi ia cu el, râse ea, nervoasă, 
pălind pe punctul de a-şi pierde stăpânirea de sine. Era ca o pisică înconjurată 
de şoareci, care nu ştia după care să alerge. Întâi ăsta, pe urmă celălalt... Horst 
zâmbi strâmb. 

— Înţeleg foarte bine. 

Roran se tot uita, sperând să-l zărească pe Albriech, dar degeaba. 
Scrâşnind din dinţi, se întrebă: 

— Unde-o fi? 

— Uite-l acolo, mi se pare, răspunse Horst, atingându-l pe umăr. Albriech 
venea printre case cu trei butoiaşe de bere în spinare şi cu o privire îndurerată, 
care-i făcu pe Baldor şi pe alţi câţiva să izbucnească în râs. Pe lângă el 
mergeau Morn şi Tara, care se împleticeau sub greutatea poverilor uriaşe, la fel 
ca măgarul şi cele două capre pe care le trăgeau după ei. Spre mirarea lui 
Roran, animalele erau încărcate cu şi mai multe butoiaşe. 

— N-o să poată merge prea mult aşa, spuse el, înfuriat de nechibzuinţa 
celor doi. Şi nici n-au prea multă mâncare cu ei. Oare se aşteaptă să-i hrănim 
noi sau... 

Horst îl întrerupse, chicotind: 

— Nu-ţi face griji de mâncare. Berea lui Morn e bună pentru moral, şi asta 
face mult mai mult decât ceva mâncare în plus. Ai să vezi tu. 

De îndată ce Albriech scăpă de povară, Roran îi întrebă pe cei doi fraţi: 

— Mai era cineva? 

Ei făcură semn că nu, iar Roran blestemă şi-şi lovi coapsa cu pumnul. În 
afară de Ivor, mai erau încă trei familii hotărâte să rămână în vale: a lui 
Ethlbert, a lui Pair şi a lui Knute. „N-am cum să-i silesc să vină.” Oftând, spuse: 

— Asta e. Nu mai are rost să aşteptăm. 

Sătenii se foiră nerăbdători; în sfârşit, sosise clipa. Horst desfăcu zidul de 
copaci, împreună cu alţi cinci bărbaţi, şi puse scânduri peste şanţul de apărare, 
pentru ca oamenii şi animalele să poată trece. Făcându-i un semn, fierarul îi 
spuse: 

— Cred că tu trebuie să treci primul, Roran. 

— Aşteaptă! 

Fisk veni în fugă spre ei şi, cu multă mândrie, îi oferi lui Roran un toiag 
lung de şase picioare, din lemn înnegrit de păducel, având în partea de sus un 
nod de rădăcini bine lustruite şi un inel albastru, de oţel, care se termina jos 
într-un vârf rotunjit. 


— Astă-noapte l-am făcut, spuse tâmplarul. M-am gândit că s-ar putea să 
ai nevoie de el. 

Roran pipăi lemnul cu mâna stângă, uimit de netezimea sa. 

— Ceva mai bun nici că puteam avea. Eşti foarte priceput... îţi 
mulţumesc. 

Fisk rânji şi se duse la locul său. Simţind cum toată lumea îl privea, Roran 
se întoarse cu faţa spre munţi şi spre cascada Igualda. Umărul îi zvâcnea pe 
sub breteaua de piele. Undeva, în urmă, se aflau osemintele tatălui său şi toată 
viaţa pe care o cunoscuse până atunci. În faţă, piscurile zimţuite se înălţau spre 
cerul palid şi-i tăiau calea, căutând să-l învingă. Dar n-avea de gând să se lase, 
şi nici să privească înapoi. 

„Katrina.” 

Ridicându-şi privirile, Roran păşi înainte. Cu toiagul bocănind pe scânduri, 
el trecu şanţul şi plecă din Carvahall, conducându-i pe săteni prin pustietate. 


Pe crestele din Iel'naeâr 


O bătaie din aripi. 

Strălucitor ca soarele de amiază, dragonul plutea în faţa lui Eragon şi a 
tuturor celor adunaţi de-a lungul Crestelor din Tel'naeir, făcându-i să se clatine 
pe picioare din cauza rafalelor stârnite de aripile sale puternice. Trupul lui 
părea să ardă, pe măsură ce lumina puternică a zorilor îi scălda solzii aurii şi 
împroşca pământul şi copacii cu stropi orbitori. Era cu mult mai mare decât 
Saphira, părând a avea mai multe sute de ani, iar gâtul, membrele şi coada 
erau şi ele mai groase, dar armonioase. Pe spinarea lui stătea Cavalerul, a 
cărui robă, albă ca laptele, se distingea pe fundalul solzilor strălucitori. 

Eragon căzu în genunchi, cu ochii ridicaţi spre el. „Nu sunt singur... „Se 
simţea cuprins de uimire şi de uşurare. De-acum nu mai trebuia să poarte de 
unul singur responsabilitatea pentru soarta vardenilor şi a lui Galbatorix. Avea 
în faţa lui pe unul dintre străvechii străjeri, reîntors la viaţă din străfundurile 
timpului pentru a-l călăuzi; era un simbol viu, o moştenire a legendelor care-i 
însoţiseră copilăria. Era învățătorul lui şi era cu adevărat o legendă! 

Când dragonul se întoarse, pentru a se apropia de pământ, Eragon 
rămase cu răsuflarea tăiată; una dintre labele sale din faţă, cea din stânga, 
fusese retezată de o lovitură înfricoşătoare, care lăsase în urmă doar un ciot 
alb şi neajutorat. Ochii lui Eragon se umplură de lacrimi. 

Peste creastă se înălţă un vârtej de frunze şi bețe uscate, când dragonul 
se lăsă pe câmpul de trifoi şi-şi strânse aripile. Cavalerul cobori cu grijă, pe laba 


din dreapta, cea neatinsă, şi se apropie de Eragon, cu braţele încrucişate pe 
piept. Era un elf cu părul argintiu, neînchipuit de bătrân, cu toate că singurul 
semn al vârstei era expresia plină de milă şi de tristeţe întipărită pe chip. 

— Osthato Chetowă, spuse Eragon. Înţeleptul-îndurerat... Am venit după 
cum mi-ai cerut, continuă el, apoi tresări vinovat, amintindu-şi regulile de 
politeţe, şi-şi atinse buzele. Atra esterni ono thelduin. 

Cavalerul zâmbi, îl luă de umeri şi-l ridică, privindu-l cu o asemenea 
blândeţe încât Eragon nu se mai putea uita în altă parte, ci rămăsese prizonier 
al adâncurilor fără fund din ochii elfului. 

— Numele meu adevărat este Oromis, Eragon Biruitorul-Umbrei. 

— Ştiai, şopti Islanzadi, cu o expresie îndurerată care însă se preschimbă 
repede într-una de mânie. Ştiai de existenţa lui Eragon şi totuşi nu mi-ai spus? 
De ce m-ai trădat, Shur'tugal? 

Oromis îşi luă privirea de la Eragon şi se întoarse spre regină. 

— N-am spus nimic pentru că nu eram sigur dacă Eragon sau Arya vor 
rămâne în viaţă îndeajuns de mult pentru a ajunge aici; nu voiam să-ţi dăruiesc 
o speranţă slabă care ţi-ar fi putut fi luată în orice clipă. 

Islanzadi se răsuci pe călcâie, cu mantia din pene de lebădă care i se 
umfla pe lângă trup ca nişte aripi. 

— N-aveai dreptul să-mi ascunzi aşa ceva! Puteam trimite războinici care 
să-i apere pe Arya, pe Eragon şi pe Saphira în Farthen Dur şi-apoi să-i aducă 
încoace. 

Oromis zâmbi cu tristeţe. 

— Nu ţi-am ascuns, Islanzadi, decât ceea ce tu însăţi hotărâseşi să nu 
vezi. Dacă ai fi cercetat cu ajutorul magiei ceea ce se-ntâmpla în lume, aşa 
cum ţi-e datoria, ai fi descoperit izvorul tulburărilor care cuprinseseră Alagaesia 
şi ai fi aflat adevărul despre Arya şi despre Eragon. Faptul că, fiind cuprinsă de 
jale, ai uitat de vardeni şi de pitici e de înţeles, dar şi de Brom? Vinr Âlfakyn? 
Ultimul dintre Prietenii Elfilor? Te-ai dovedit oarbă în faţa lumii, Islanzadi, şi 
stăpânirea ta s-a clătinat. Nu puteam să risc să te fac să se îndepărtezi şi mai 
mult, silindu-te să treci printr-o altă pierdere. 

Mânia reginei se domoli, lăsând-o albă la faţă şi cu umerii căzuţi. 

— Nu mai sunt ce eram, şopti ea. 

Un nor cald şi umed îl învălui pe Eragon, când dragonul auriu se aplecă 
să-l cerceteze, cu ochii care sclipeau şi scânteiau. „Bine te-am găsit, Eragon, 
Biruitorul-Umbrei. Eu sunt Glaedr.” Era, limpede, un mascul. Glasul său tuna şi 
răsuna prin mintea lui Eragon, precum vuietul unei avalanşe pe coasta 
muntelui. 

Eragon nu găsi nimic altceva de făcut decât să-şi atingă buzele, 
murmurând: 

— E o mare cinste. 

Apoi, Glaedr îşi îndreptă atenţia spre Saphira. Ea rămase complet 
nemişcată, cu gâtul arcuit şi încordat, în timp ce Glaedr îi adulmecă obrazul şi 


aripa stângă. Eragon văzu muşchii încordaţi de pe labele ei tremurând din 
pricina unui fior pe care nu izbuti să-l stăpânească. „Miroşi a om, spuse Glaedr, 
şi nu ştii nimic despre neamul tău, în afară de ceea ce ţi-au spus instinctele, 
dar ai sufletul unui dragon adevărat.” 

În timpul acestui schimb neauzit de cuvinte, Orik i se înfăţişă lui Oromis. 

— Asta e, cu adevărat, ceva ce întrece nădejdile şi aşteptările pe care 
îndrăzneam să mi le fac. Apariţia ta, Cavalere, este o surpriză plăcută în aceste 
vremuri întunecate, continuă el, ducându-şi pumnul la inimă. Dacă nu este prea 
mult, aş vrea să cer un răspuns, în numele regelui şi al clanului meu, aşa cum 
era obiceiul neamurilor noastre. 

— Dacă stă în puterea mea, am să-ţi răspund, încuviinţă Oromis. 

— Atunci spune-mi: De ce ai rămas ascuns atâţia ani? Era mare nevoie 
de tine, Argetlam. 

— Ah, spuse Oromis, pe lume există multe nenorociri, iar una dintre cele 
mai mari este să nu fii în stare să-i ajuţi pe cei care suferă. Dar nu puteam risca 
să părăsesc acest loc de refugiu, căci, dacă aş fi murit înainte ca vreunul dintre 
dragonii lui Galbatorix să iasă din ouă, n-ar mai fi fost nimeni care să-i 
dezvăluie tainele noastre noului Cavaler, şi ar fi fost încă şi mai greu să-l 
înfrângem pe Galbatorix. 

— Ăsta ţi-a fost motivul? scuipă Orik cuvintele. Astea sunt vorbele unui 
laş! Se prea putea ca dragonii să nu iasă niciodată din ouă. 

Peste tot se lăsă o linişte de moarte, întreruptă doar de mâărâitul slab 
care răzbătea printre fălcile lui Glaedr. 

— Dacă nu mi-ai fi fost oaspete, spuse Islanzadi, te-aş fi culcat eu însămi 
la pământ pentru aşa o insultă. 

Oromis îşi desfăcu braţele. 

— Nu, nu sunt supărat. Era firesc să reacționeze astfel. Dar, Orik, trebuie 
să înţelegi că eu şi Glaedr nu putem lupta. El nu are un picior, iar eu... continuă 
elful, atingându-şi tâmpla, sunt şi eu mutilat. Pe când eram prizonier, Trădătorii 
au făcut ceva din mine să se frângă, aşa că, deşi pot încă învăţa şi transmite şi 
altora tot ce ştiu, nu mai pot stăpâni magia, în afară de vrăjile cele mai 
mărunte. Ori cât m-aş chinui, puterea îmi scapă. În luptă aş fi mai rău decât 
nefolositor, aş fi o slăbiciune şi o primejdie, căci aş putea fi cu uşurinţă prins şi 
folosit împotriva voastră. Aşa că, pentru binele multora, m-am ascuns din faţa 
lui Galbatorix, deşi tânjeam să mă lupt cu el în văzul tuturor. 

— Schilodul-Nevătămat, murmură Eragon. 

— lartă-mă, spuse şi Orik, părând tulburat. 

— N-are importanţă, răspunse Oromis şi continuă, punându-şi o mână pe 
umărul lui Eragon. Islanzadi Droâttning, cu voia ta...? 

— Duceţi-vă, spuse ea, cu glasul istovit. Duceţi-vă şi faceţi-vă treaba. 
Glaedr se ghemui la pământ, iar Oromis se urcă sprinten pe piciorul său şi se 
instală în şa. 

— Haideţi, Eragon şi Saphira. Avem multe de vorbit. Dragonul auriu sări 


de pe stâncă şi se învârti pe deasupra, înălțându-se cu ajutorul unui curent de 
aer cald. Eragon şi Orik îşi strânseră mâinile cu gravitate. 

— Fă cinste clanului tău, spuse piticul. 

Urcându-se pe spinarea Saphirei, Eragon se simţea ca şi cum s-ar fi 
pregătit să plece într-o lungă călătorie şi ar fi trebuit să-şi ia adio de la cei 
rămaşi în urmă. În loc de asta, se uită numai la Arya şi-i zâmbi, lăsând să i se 
vadă bucuria şi încântarea. Ea se încruntă uşor, de parcă ceva ar fi neliniştit-o, 
dar în clipa următoare n-o mai zări, căci nerăbdarea Saphirei îl şi înălţase în 
văzduh. 

Împreună, cei doi dragoni o apucară de-a lungul stâncii albe, spre 
miazănoapte, şi zburară în tăcere o vreme. Nu se auzea decât zgomotul aripilor 
lor. Saphira zbura cot la cot cu Glaedr. Entuziasmul ei clocotea şi prin mintea 
lui Eragon, sporindu-i şi lui emoţiile. 

Coborâră într-un alt luminiş, aflat la marginea stâncii, chiar înainte ca 
peretele de piatră goală să o apuce din nou la vale. O cărare ducea de la 
prăpastie spre pragul unei colibe joase, crescute între trunchiurile a patru 
copaci. Trunchiul despicat al unuia dintre ei încăleca un izvor care ieşea din 
adâncurile posomorite ale pădurii. Glaedr nu avea cum să încapă înăuntru; 
coliba, în schimb, putea cu uşurinţă să încapă în stomacul său. 

— Bine aţi venit în casa mea, spuse Oromis, coborând cu mare agilitate 
la pământ. Trăiesc aici, la capătul Crestelor din Tel'naeir, pentru că aici am 
toată libertatea de a cugeta şi de a studia în linişte. Mintea mea funcţionează 
mai bine departe de Ellesmera şi de cei de pe-acolo. 

Intră în colibă şi se întoarse cu două scaune fără spătar şi cu vase pline 
de apă rece, limpede, şi pentru el, şi pentru Eragon. Acesta luă o sorbitură şi 
începu să admire priveliştea măreaţă oferită de Du Weldenvarden, încercând 
să-şi ascundă uimirea şi stinghereala şi aşteptându-l pe elf să vorbească. „Mă 
aflu alături de un alt Cavaler!” Lângă el, Saphira se ghemui la pământ cu ochii 
la Glaedr, frământând uşor pământul cu ghearele. 

Tăcerea se întindea din ce în ce mai mult. Trecură zece minute... 
jumătate de ceas... apoi un ceas întreg. Veni şi vremea când Eragon începu să 
măsoare scurgerea timpului după drumul soarelui pe cer. La început, prin 
minte îi treceau tot felul de întrebări şi de gânduri, dar până la urmă ele se 
potoliră, lăsând în loc o senzaţie de resemnare liniştită. Simplul fapt că se afla 
acolo, uitându-se în jur, îi făcea plăcere. 

Numai atunci, Oromis spuse: 

— Ai învăţat să preţuieşti răbdarea. Asta e bine. 

Dură ceva, până ce Eragon îşi regăsi glasul. Apoi, el răspunse: 

— Nu te poţi ţine pe urmele unui cerb, dacă te pripeşti. 

— E drept, replică Oromis, lăsând jos vasul din care băuse. Arată-mi 
mâinile. După părerea mea, ele spun multe despre oricine. 

Eragon îşi scoase mănuşile şi-i îngădui elfului să-l apuce de încheieturi, 
cu degetele sale subţiri şi uscate. Cercetându-i palmele bătătorite, acesta 


continuă: 

— Să-mi spui dacă greşesc. Ai ţinut coasa şi plugul în mână mai multă 
vreme decât sabia, deşi eşti îndeajuns de obişnuit cu arcul. 

— Aşa e. 

— lar de scris şi de desenat te-ai ocupat foarte puţin, sau chiar deloc. 

— Brom m-a învăţat alfabetul, pe când eram în Teirm. 

— Mmm. Dincolo de uneltele pe care le-ai mânuit, îmi pare limpede faptul 
că ai tendinţa de a fi nechibzuit şi de a nu ţine cont de propria viaţă. 

— De ce spui asta, Oromis-elda? întrebă Eragon, folosind cea mai 
respectuoasă şi cea mai sobră adresare care-i venea în minte. 

— Nu elda, îl corectă Oromis. Pe limba aceasta îmi poţi spune „maestre”, 
iar în limba străveche ebrithi/, nu altfel. Vei avea bunătatea de a i te adresa la 
fel şi lui Glaedr. Suntem învățătorii voştri, iar voi - discipoli, aşa că vă veţi purta 
cu respectul şi cu politeţea cuvenite. 

Oromis vorbea blând, dar cu autoritatea unuia care aşteaptă să i se dea 
ascultare în toate. 

— Da, maestre Oromis. 

— La fel şi tu, Saphira. 

Eragon simţi cât de greu îi veni ei să-şi calce pe suflet şi să-şi 
stăpânească mândria, pentru a încuviinţa: „Da, maestre”. Oromis dădu din cap. 

— Să ne întoarcem. Cineva care a adunat o asemenea colecţie de 
cicatrice este fie cu totul lipsit de noroc, fie se luptă ca un sălbatic, fie se 
aruncă de bunăvoie în calea primejdiei. Te lupţi ca un sălbatic? 

— Nu. 

— Nici nu pari lipsit de noroc; de fapt, s-ar zice chiar invers. Rămâne, 
aşadar, o singură explicaţie. Eşti de altă părere? 

Eragon se tot gândi la isprăvile sale de-acasă şi de pe drumuri, încercând 
să-şi aprecieze purtarea. 

— AŞ spune, mai degrabă, că, odată ce mi-am făcut un plan sau mi-am 
ales o cale, merg până la capăt, oricât m-ar costa... mai ales dacă o fiinţă la 
care ţin se află în primejdie, rosti el, aruncând o privire spre Saphira. 

— Şi ai tendinţa de a-ţi fauri planuri complicate? 

— Îmi place să depăşesc greutăţile. 

— Aşa că simţi nevoia de a înfrunta primejdia, pentru a-ţi pune la 
încercare puterile. 

— Îmi place să izbândesc, dar am trecut prin necazuri îndeajuns de multe 
ca să-mi dau seama că e o prostie să faci lucrurile mai grele decât sunt. 
Oricum, de-abia izbutesc să scap cu viaţă. 

— Şi totuşi ai ales să te iei pe urmele celor doi Ra'zac, deşi ar fi fost mai 
uşor să rămâi în valea Palancar. Şi-aşa ai ajuns aici. 

— Asta se cuvenea să fac... maestre. 

Trecură alte câteva minute de tăcere. Eragon încerca să ghicească la ce 
se gândea elful, dar nu putea zări nimic pe chipul ca o mască al acestuia. În 


cele din urmă, Oromis tresări şi spuse: 

— Se întâmplă cumva ca, în Tarnag, să ţi se fi dăruit vreun flecuşteţ, vreo 
bijuterie, vreo bucată de armură sau chiar vreo monedă? 

— Da. 

Eragon îşi vâri mâna pe sub tunică şi scoase colierul pe care atârna micul 
ciocan de argint. 

— Gannel mi-a dăruit asta, la porunca lui Hrothgar, ca să-i împiedice pe 
toţi ceilalţi să ne vadă cu ajutorul magiei, pe mine sau pe Saphira. Le era 
teamă ca nu cumva Galbatorix să fi aflat cum arăt... Dar de unde ţi-ai dat 
seama? 

— Pentru că nu mai puteam simţi pe unde ajunseserăţi, spuse Oromis. 

— Acum o săptămână, pe când eram lângă Silthrim, cineva a încercat să 
facă o vrajă pentru a mă vedea. Tu ai fost? 

Oromis clătină din cap. 

— După ce te-am zărit pentru prima dată cu ajutorul magiei, pe când te 
aflai în preajma Aryei, nu am mai avut nevoie de astfel de metode grosolane. 
Puteam pur şi simplu să-ţi ating gândurile, aşa cum am făcut pe când zăceai 
rănit în Farthen Dur. Ridicând amuleta, el şopti câteva vorbe în limba 
străveche, apoi îi dădu drumul. Nu mai există în ea nicio altă vrajă pe care s-o 
pot simţi. Păstreaz-o cu tine mereu; este un dar preţios, adăugă el, apoi îşi lipi 
vârfurile degetelor de la cele două mâini, cu unghiile lor rotunde şi strălucitoare 
ca solzii de peşte, şi rămase pe gânduri, privind orizontul alb printre arcadele 
palmelor. Eragon, de ce-ai venit încoace? 

— Ca să-mi desăvârşesc învăţătura. 

— Şi ce crezi că înseamnă asta? 

Eragon se foi stânjenit. 

— Să aflu mai multe despre magie şi despre luptă. Brom nu a avut 
răgazul să mă înveţe tot ce ştia. 

— Magia, meşteşugul sabiei şi altele asemenea nu-ţi sunt de niciun folos 
dacă nu ştii cum şi când să recurgi la ele. Asta te voi învăţa eu. 

Totuşi, aşa cum ne-a arătat Galbatorix, puterea fără forţă morală este 
lucrul cel mai primejdios din lume. Aşadar, Eragon şi Saphira, principala mea 
misiune este să vă fac să înţelegeţi principiile care vă călăuzesc, ca să nu 
ajungeţi cumva la deciziile corecte dintr-o pricină greşită. Trebuie să învăţaţi 
mai multe despre voi înşivă, cine sunteţi şi ce puteţi face. De-asta vă aflaţi aici. 

„Şi când începem?” întrebă Saphira. 

Oromis dădu să răspundă, dar dintr-odată înţepeni şi lăsă vasul să-i cadă 
din mână. Se înroşi la faţă, iar degetele i se încleştară, ca nişte gheare, pe 
pânza robei pe care-o purta. Înfricoşătoarea schimbare se petrecu într-o clipită. 
Înainte ca Eragon să apuce să facă altceva decât să tresalte speriat, elful se 
relaxa din nou, cu toate că, acum, întregul său trup îi trăda istoveala. Îngrijorat, 
Eragon îndrăzni să întrebe: 

— Te simţi bine? 


Colţurile gurii lui Oromis se ridicară uşor, într-un zâmbet. 

— Nu atâta cât mi-aş fi dorit. Noi, elfii, ne imaginăm că suntem 
nemuritori, dar nici măcar noi nu putem scăpa de anumite boli ale trupului pe 
care, chiar cu magia pe care o cunoaştem, nu le putem decât întârzia. Nu, nu 
te speria... nu e ceva contagios, dar nici nu pot scăpa de asta, oftă el. Vreme 
de zeci de ani mi-am întărit trupul cu sute de vrăji mărunte şi fără prea mare 
putere, dar care, aşternute una peste alta, au acelaşi efect precum cele 
puternice care, de-acum, sunt peste puterile mele. Am făcut-o pentru a putea 
trăi îndeajuns de mult ca să ajung să văd naşterile ultimilor dragoni şi ca să 
ajut la reapariţia Cavalerilor, din ruinele greşelilor noastre. 

— Cât mai ai până să...? 

Oromis ridică dintr-o sprânceană. 

— Cât mai am până să mor? Avem vreme, dar mult prea puţină pentru 
tine sau pentru mine, mai ales dacă vardenii se hotărăsc să-ţi ceară ajutorul. 
Din acest motiv - ca să răspund şi la întrebarea ta, Saphira - vom începe pe 
dată învăţătura, şi vom merge mai repede decât a făcut-o vreodată un Cavaler 
şi decât o va face de-acum încolo, căci zeci de ani de învăţătură trebuie 
înghesuiți în câteva luni şi săptămâni. 

— Ştii însă, spuse Eragon, luptându-se cu stânjeneala şi ruşinea care-i 
ardeau obrajii, că şi eu sunt... schilodit. 

Ultimul cuvânt îl rosti cu fălcile încleştate, urându-i până şi răsunetul. 

— Sunt la fel ca tine. 

Privirea lui Oromis îi trăda compasiunea, dar glasul îi rămăsese ferm. 

— Eragon, nu eşti schilod decât dacă aşa crezi. Înţeleg cum te simţi, dar 
nu trebuie să deznădăjduieşti, căci o viziune întunecată asupra lucrurilor este o 
piedică mai mare decât orice rană trupească. Îţi vorbesc din proprie 
experienţă. Să-ţi plângi de milă nu vă ajută nici pe tine, nici pe Saphira. Ceilalţi 
magicieni de pe-aici împreună cu mine îţi vom cerceta boala ca să vedem dacă 
putem găsi vreo cale să o uşurăm, dar, în tot acest timp, învăţătura ta va 
merge înainte ca şi cum nu ar fi nicio problemă. 

Eragon tresări şi simţi un gust amar în gură, gândindu-se la ce însemna 
asta. „Nu pot să cred că Oromis ar avea de gând să mă facă să trec din nou 
prin tot chinul acela!” 

— Durerea este de nesuportat, spuse el, cu sufletul la gură. Mă va ucide. 
Eu... 

— Nu, Eragon, nu te va ucide. Măcar atâta lucru ştiu şi eu despre acest 
blestem. Mai mult, amândoi avem o datorie de îndeplinit: tu faţă de vardeni, iar 
eu faţă de tine. Nu putem da înapoi din pricina durerii. La mijloc sunt mult prea 
multe riscuri, şi nu ne putem permite să eşuăm. 

Eragon nu mai găsi nimic de făcut decât să clatine din cap, încercând să 
nu se lase cuprins de panică. Încercă să-şi şteargă din minte vorbele lui Orik, 
dar ele nu încetau să-i răsune în urechi. 

— Trebuie să primeşti de bunăvoie această povară, Eragon. Nu există 


nimeni, nimic pentru care să fii dispus să te jertfeşti? 

Primul lui gând se îndreptă spre Saphira, dar îşi dădu seama că nu pentru 
ea făcea toate astea. Nici pentru Nasuada. Nici măcar pentru Arya. Şi-atunci, 
ce motive avea? Când îi jurase credinţă Nasuadei, o făcuse pentru Roran şi 
pentru ceilalţi oameni care rămăseseră prinşi în capcana Imperiului. Dar oare 
aceştia însemnau îndeajuns de mult pentru el, pentru a-l face să treacă prin 
asemenea chinuri? Da, hotări în cele din urmă. „Da, chiar aşa e, pentru că eu 
sunt singurul care-i poate ajuta, şi pentru că nu voi scăpa de spectrul lui 
Galbatorix până ce nu scapă şi ei. Şi pentru că acesta este singurul meu scop în 
viaţă. Altceva, ce-aş putea face?” Se cutremură din tot trupul, dar rosti 
cuvintele fatidice: 

— Primesc în numele celor pentru care lupt: lumea din Alaga&sia - 
indiferent de neam - care suferă din pricina sălbăticiei lui Galbatorix. Oricât m- 
ar durea, jur să studiez mai mult decât orice alt învățăcel pe care l-ai avut 
vreodată. 

Oromis încuviinţă cu multă gravitate. 

— Asta îţi şi cer. Rămase o clipă cu ochii la Glaedr, apoi spuse: Ridică-te 
şi scoate-ţi tunica. Hai să vedem din ce plămadă eşti făcut. 

„Aşteptaţi, spuse Saphira. Maestre, Brom ştia de existenţa ta aici?” 

Eragon se opri, gândindu-se la tot ce însemna răspunsul la întrebarea 
Saphirei. 

— Fireşte, spuse Oromis. În copilăria lui, în llirea, mi-a fost învățăcel. Mă 
bucur că l-aţi înmormântat aşa cum se cuvine, căci a avut o viaţă grea şi nu 
multă lume i-a arătat bunăvoință. Nădăjduiesc că şi-a găsit liniştea, înainte să 
pătrundă în neant. 

Eragon se încruntă uşor. 

— L-ai cunoscut şi pe Morzan? 

— Mi-a fost învățăcel înaintea lui Brom. 

— Dar pe Galbatorix? 

— Am fost unul dintre fruntaşii care au hotărât să nu-i hărăzească alt 
dragon, după ce primul îi fusese ucis, dar altfel nu, nu am avut ghinionul de a-i 
fi maestru. El şi-a urmărit toţi dascălii şi i-a ucis cu mâna lui. 

Eragon ar fi vrut să afle mai multe, dar ştia că era mai bine să aştepte, 
aşa că se ridică şi-şi desfăcu şireturile tunicii. „După cum s-ar zice, îi spuse el 
Saphirei, nu vom afla niciodată toate tainele lui Brom.” El îşi scoase tunica şi se 
cutremură din pricina aerului răcoros, apoi îşi încordă umerii şi scoase pieptul 
înainte. 

Oromis îi dădu ocol, oprindu-se cu o exclamaţie de uimire când dădu cu 
ochii de cicatricea care-i brăzda spinarea. 

— Oare nici Arya şi nici vreunul dintre vindecătorii vardenilor nu s-a oferit 
să te scape de cicatricea asta? N-ar trebui să mai rămâi cu ea. 

— Ba da, Arya s-a oferit, dar... începu Eragon, dar se opri pentru că nu 
ştia cum să-şi dea glas emoţiilor; în cele din urmă spuse pur şi simplu: De-acum 


face parte din mine, la fel cum era şi pentru Murtagh. 

— Ce-are a face Murtagh? 

— Avea şi el un semn asemănător, cu care rămăsese din copilărie, de 
când tatăl său, Morzan, aruncase în el cu sabia Za'roc. 

Oromis îl privi cu seriozitate mai multă vreme, apoi încuviinţă din cap şi 
trecu mai departe. 

— Eşti îndeajuns de musculos şi nu ai trupul aşa de asimetric precum cei 
mai mulţi luptători cu sabia. Eşti cumva ambidextru? 

— Nu chiar, dar a trebuit să învăţ să lupt cu mâna stângă după ce mi-am 
rupt încheietura, în Teirm. 

— Bun. Aşa economisim ceva vreme. Prinde-ţi mâinile una de alta, la 
spate, şi ridică-le cât poţi de mult. 

Eragon făcu aşa cum i se spusese, dar poziţia îl făcu să-l doară umerii, şi 
de-abia reuşea să-şi ţină mâinile apropiate una de alta. 

— Acum apleacă-te înainte, fără să îndoi genunchii. Încearcă să atingi 
pământul. 

Asta îi veni încă şi mai greu lui Eragon; până la urmă, rămase aplecat ca 
un cocoşat, cu braţele atârnându-i pe lângă cap, fără vreun folos; tendoanele 
de la genunchi îi ardeau din pricina efortului, dar mai avea încă destul de mult 
până să atingă pământul cu vârfurile degetelor. 

— Măcar poţi să te întinzi fără să-ţi faci vreun rău. Nici nu nădăjduiam. 
Asta înseamnă că poţi să faci exerciţii de flexibilitate fără să te istoveşti. E 
bine, comentă Oromis, apoi i se adresă Saphirei: Aş vrea să-ţi cunosc şi ţie 
puterile. 

Îi dădu de făcut o serie de exerciţii complicate, în urma cărora trebui să-şi 
răsucească fiecare colţişor al trupului şerpuit, în tot felul de chipuri, care mai 
de care mai ciudate, sfârşind cu mai multe acrobaţii aeriene, aşa cum Eragon 
nu mai văzuse în viaţa lui. Numai câteva lucruri se dovediră peste puterile ei, 
printre care, de exemplu, să facă o tumbă pe spate în timp ce se răsucea prin 
aer ca un titirez. 

La sfârşit, Glaedr comentă: „Mi-e teamă că i-am răsfăţat prea mult pe 
Cavalerii din vechime. Dacă puişorii noştri ar fi fost siliţi să se descurce singuri, 
în pustietate - aşa ca tine şi ca strămoşii noştri - poate că ar fi dobândit şi ei 
asemenea talente”. 

— Nu, spuse Oromis, chiar dacă Saphira ar fi fost crescută în Vroengard, 
după metodele tradiţionale, asta nu i-ar fi micşorat în niciun fel înzestrarea 
pentru zbor. Foarte rar am văzut un dragon atât de în largul său în văzduh. 

Saphira clipi, apoi îşi aranja aripile şi se apucă să-şi curețe o gheară, 
astfel ca botul să-i rămână ascuns vederii celorlalţi. 

— Încă mai ai ce învăţa, ca noi toţi, dar puţin, foarte puţin. 

Cu asta, elful se aşeză la loc, cu spatele foarte drept. În următoarele cinci 
ceasuri, după socoteala lui Eragon, Oromis îi trecu pe amândoi prin tot ce ştiau, 
de la botanică şi meşteşugul lemnului la metalurgie şi medicină, cu toate că se 


concentra mai ales asupra istoriei şi a limbii străvechi. Toate acestea îl mai 
liniştiră pe Eragon, aducându-i aminte de felul în care îl testa Brom, în cursul 
lungilor călătorii spre Teirm şi Dras-Leona. 

Când se opriră pentru masa de prânz, Oromis îl pofti pe Eragon în casa 
lui, lăsându-i pe cei doi dragoni singuri. Încăperile erau aproape pustii, cu 
excepţia celor necesare pentru mâncat, spălat şi pentru studiu. Doi pereţi 
întregi erau acoperiţi cu rafturi în care se aflau sute de pergamente. Lângă 
masă era atârnată o teacă aurie - de aceeaşi culoare cu solzii lui Glaedr - şi o 
sabie aidoma, a cărei lamă avea culoarea bronzului sclipitor. 

Pe partea dinăuntru a uşii, fixat în lemnul acesteia, se afla un panou 
dreptunghiular, care înfăţişa un oraş frumos, plin de turnuri, clădit pe un podiş 
şi scăldat în lumina lunii pline, din vremea recoltei de toamnă. Discul vărgat 
era tăiat în două de linia orizontului şi părea aşezat pe pământ, ca o cupolă 
pătată, mare cât un munte. Pictura era atât de limpede şi de amănunţită încât, 
la început, Eragon o luă drept o fereastră, deschisă cu ajutorul magiei; numai 
după ce văzu că înăuntrul ei nu se mişca nimic, se convinse că era, într-adevăr, 
o operă de artă. 

— Unde se află locul acesta? întrebă el. 

O clipă, faţa arcuită a lui Oromis împietri. 

— Ai face bine să ţii minte peisajul, Eragon, căci acolo se află izvorul 
nefericirii tale. lată ceea ce-a fost cândva oraşul nostru, llirea. A fost incendiat 
şi părăsit în timpul războaielor cu dragonii, apoi a ajuns capitala regatului 
Broddring, iar acum este oraşul negru, Urû'baen. 

Am făurit această fairth în noaptea în care, împreună cu ceilalţi, am fost 
silit să-mi părăsesc casa înainte de sosirea lui Galbatorix. 

— Tu însuţi ai pictat această... fairth? 

— Nu, nu am pictat-o. Fairth este o imagine care, cu ajutorul magiei, se 
imprimă pe un panou lustruit şi acoperit dinainte cu straturi de culoare. Peisajul 
de pe uşă este exact la fel cum mi s-a arătat llirea, în clipa în care am rostit 
vraja. 

— Dar, spuse Eragon, neputând să-şi ţină în frâu şuvoiul de întrebări, ce a 
fost regatul Broddring? 

Ochii lui Oromis se măriră de uimire şi de supărare. 

— Nu ştii? 

Eragon clătină din cap. 

— Cum se poate? Ţinând cont de situaţia ta şi de groaza pe care 
Galbatorix o inspiră oamenilor din locurile voastre, aş putea să înţeleg că ai fost 
crescut în întuneric, fără să-ţi cunoşti originile. Dar nu-mi vine să cred că Brom 
a putut fi atât de neglijent cu învăţătura ta, încât să omită lucruri pe care le ştiu 
până şi cei mai tineri dintre elfi şi pitici. Chiar şi copiii vardenilor ar putea să-mi 
spună mai multe despre trecut decât tine. 

— Brom se străduia mai degrabă să mă ţină în viaţă decât să mă înveţe 
despre oameni care sunt morţi de mult, replică Eragon. 


Oromis căzu pe gânduri şi, în cele din urmă, îi răspunse: 

— lartă-mă. Nu voiam să pun la îndoială judecata lui Brom, dar sunt 
peste măsură de nerăbdător; avem aşa puţină vreme, iar orice lucru nou pe 
care trebuie să-l înveţi ne îngreunează şi mai mult misiunea. 

Deschise câteva dulapuri ascunse în peretele rotunjit şi scoase de acolo 
pâine şi castroane cu fructe, pe care le aşeză pe masă. Rămase o clipă tăcut, 
cu ochii închişi, în faţa mâncării, apoi se puse pe mâncat. 

— Regatul Broddring a fost ţara în care locuiau oamenii, înainte de 
căderea Cavalerilor. După ce Galbatorix l-a ucis pe Vrael, el a zburat spre llirea 
împreună cu Trădătorii şi l-a dat jos pe regele Angrenost, luându-i tronul şi 
toate titlurile. Apoi, regatul Broddring a devenit centrul tuturor cuceririlor sale. 
l-a adăugat insula Vroengard şi alte ţinuturi de la miazăzi şi de la răsărit, 
creând astfel Imperiul pe care-l cunoşti şi tu. Teoretic, regatul Broddring există 
încă, deşi, acum, nu cred să fie mai mult decât un nume care apare pe 
decretele regale. 

Temându-se să-l mai bată pe elf la cap cu alte întrebări, Eragon îşi 
îndreptă atenţia asupra mâncării. Totuşi, pesemne că faţa îl dăduse de gol, căci 
Oromis îi spuse: 

— Îmi aminteşti de Brom, aşa cum era când l-am ales să-mi fie ucenic. 
Era mai tânăr ca tine, avea numai zece ani, dar era la fel de curios. Un an de 
zile nu cred că am auzit altceva de la el, în afară de „cum, ce, când” şi, mai 
ales, „de ce”. Nu şovăi să întrebi ce ai pe suflet. 

— Aş vrea să aflu atât de multe lucruri, şopti Eragon. Cine eşti tu? De 
unde vii?... De unde a venit Brom? Cum era Morzan? Cum, ce, când, de ce? Şi 
vreau să aflu totul despre Vroengard şi despre Cavaleri. Poate că, atunci, voi 
înţelege încotro trebuie să mă îndrept. 

Între ei se lăsă tăcerea, în timp ce Oromis desfăcea cu grijă o mură, 
mâncând-o bucăţică cu bucăţică. După ce termină, îşi frecă mâinile -” 
lustruindu-şi palmele”, cum obişnuia să spună Garrow - şi zise: 

— În acest caz, află despre mine că m-am născut cu câteva veacuri în 
urmă, în oraşul nostru Luthivira, care se afla în pădure, lângă lacul Tudosten. 
La vârstă de doisprezece ani, la fel ca toţi copiii elfilor, am fost adus lângă 
ouăle pe care dragonii le oferiseră Cavalerilor, şi Glaedr a ieşit la lumină, 
simţindu-mă aproape. Ne-am urmat învăţătura de Cavaleri şi, vreme de 
aproape un veac, am călătorit prin lume, la dorinţa lui Vrael. În cele din urmă, a 
venit ziua în care ni s-a îngăduit să ne retragem şi să ne împărtăşim 
cunoştinţele celor mai tineri, aşa că ne-am aşezat în llirea şi am început să 
instruim noi Cavaleri, câte unul sau doi în acelaşi timp, până ce Galbatorix ne-a 
distrus. 

— Dar Brom? 

— Brom se trăgea dintr-o familie de artificieri din Kuasta. Pe mama lui o 
chema Neida, iar pe tatăl său - Holcomb. Din pricina munţilor Şirei, Kuasta este 
atât de izolată de restul Alaga&siei, încât a devenit un loc ciudat, plin de 


obiceiuri ciudate şi de superstiții. Până să se obişnuiască cu viaţa din llirea, 
Brom avea obiceiul să bată de trei ori în rama uşii înainte să intre sau să iasă 
dintr-o încăpere. Ceilalţi învăţăcei din neamul oamenilor îl tot necăjeau din 
această pricină, până ce a renunţat la asta şi la alte câteva obiceiuri. Cât 
despre Morzan, el a fost cel mai mare eşec al meu. Brom îl idolatriza. Nu pleca 
niciodată de lângă el, nu-l contrazicea şi nu credea să-l poată vreodată depăşi 
în vreo privinţă. Morzan - mi-e ruşine s-o spun, căci îmi stătea în putere să pun 
capăt acestei situaţii - îşi dădea seama de asta şi profita de devotamentul lui 
Brom în tot felul de moduri. Devenise atât de mândru şi de crud încât mă 
gândeam să îl despart de Brom, dar, înainte să izbutesc s-o fac, Morzan l-a 
ajutat pe Galbatorix să fure un pui de dragon, Shruikan, pentru a-l înlocui pe cel 
pe care-l pierduse, omorându-l şi pe Cavalerul căruia dragonul îi fusese hărăzit 
mai întâi. Apoi, Morzan şi Galbatorix au fugit împreună, pecetluindu-ne soarta. 
Nici nu poţi începe să înţelegi efectul pe care trădarea lui Morzan l-a avut 
asupra lui Brom, până ce nu îţi dai seama cât era de adâncă afecțiunea pe care 
i-o purta. lar când Galbatorix şi-a dat arama pe faţă, în cele din urmă, şi 
Trădătorii i-au ucis lui Brom dragonul, el şi-a concentrat întreaga mânie şi 
durere asupra celui pe care-l învinuia de distrugerea întregii sale lumi: Morzan. 
Oromis se întrerupse şi-l întrebă pe Eragon, cu multă seriozitate: Ştii de ce, 
atunci când un Cavaler sau dragonul său mor, în general piere şi cel rămas în 
viaţă? 

— Pot să-mi dau seama, spuse Eragon, cutremurându-se la acest gând. 

— Şi durerea are importanţa ei, deşi nu este mereu aşa, dar ceea ce te 
distruge cu adevărat este senzaţia că o parte a minţii şi a înseşi firii tale a 
murit. După ce asta i s-a întâmplat lui Brom, mi-e teamă că, o vreme, a 
înnebunit. Eu am fost prins, am scăpat, şi l-am adus cu mine în Ellesmera 
pentru a-l ţine la adăpost, dar el a refuzat să rămână, şi a pornit împreună cu 
armata noastră spre llirea, unde a fost ucis regele Evandar. După aceea s-a 
iscat o tulburare de nedescris. Galbatorix era ocupat să-şi consolideze puterea, 
piticii se retrăgeau, în miazăzi era război peste tot, căci oamenii se răzvrătiseră 
şi se luptau să creeze regatul Surda, iar noi tocmai ne pierduserăm regele. 
Împins de setea de răzbunare, Brom a căutat să folosească această confuzie 
pentru a-şi atinge scopul. l-a strâns laolaltă pe mulţi dintre cei care fuseseră 
alungaţi, i-a eliberat pe cei închişi şi astfel i-a creat pe vardeni. O vreme a 
rămas în fruntea lor, apoi i-a lăsat locul altuia, pentru ca el să poată fi liber să- 
şi urmeze adevărata chemare, adică distrugerea lui Morzan. Cu mâna lui, a ucis 
trei dintre Trădători, printre care şi pe Morzan, şi a fost răspunzător pentru 
distrugerea altor cinci. În viaţa lui nu a fost prea des fericit, dar a fost un 
Cavaler şi un om bun, şi mă simt onorat să-l fi cunoscut. 

— N-am auzit niciodată numele lui pomenit în legătură cu moartea 
vreunuia dintre Trădători, protestă Eragon. 

— Galbatorix nu voia să se răspândească vestea că încă mai exista 
cineva care-i putea înfrânge slujitorii. O mare parte din puterea lui constă în 


această aparenţă de invulnerabilitate. 

O dată în plus, Eragon se văzu silit să-şi schimbe părerea despre Brom: 
de la povestitorul satului, aşa cum îl crezuse mai întâi, la războinicul şi 
magicianul împreună cu care călătorise, la Cavalerul care i se dezvăluise în 
cele din urmă, iar acum la înflăcăratul conducător al răzvrătiţilor, ajuns, în 
acelaşi timp, un asasin. Toate aceste feţe erau greu de pus laolaltă. „Mă simt 
de parcă de-abia l-aş fi cunoscut. Mi-aş dori să fi avut un prilej de a vorbi 
despre toate astea, măcar o dată.” 

— A fost un om bun, spuse şi Eragon, la rândul său. 

Privi pe una din ferestrele rotunde care dădeau spre marginea stâncii şi 
prin care căldura după-amiezii putea pătrunde în încăpere. O urmări pe 
Saphira, observând-o cum se purta cu Glaedr - părea şi timidă, dar şi cochetă. 
Ba se răsucea să privească ceva prin luminiş, ba îşi scutura aripile şi-i făcea 
avansuri celuilalt dragon, lăsându-şi capul pe o parte şi pe alta şi scuturând din 
vârful cozii, ca şi cum ar fi fost pe punctul de a sări asupra unui cerb. Îi amintea 
lui Eragon de un pisoi care încerca să-l facă pe un motan bătrân să se joace cu 
el. Glaedr, în schimb, rămânea de piatră la toate aceste manevre. 

„Saphira”, spuse Eragon. Ea îi atinse fugar gândurile, aproape fără să-l 
bage în seamă. „Saphira, răspunde-mi.” 

„Ce e?" 

„Ştiu că eşti încântată, dar nu te face de râs.” 

„Tu te-ai făcut de râs de mai multe ori”, se răsti ea. Replica era atât de 
neaşteptată, încât îl lăsă împietrit de uimire. Era genul de remarcă 
întâmplătoare şi crudă pe care o făceau adesea oamenii, dar nu se aşteptase 
să audă din partea ei aşa ceva. 

În cele din urmă, izbuti să spună: „Asta nu-i o scuză”. Ea mormăi şi îl 
alungă din gândurile sale, cu toate că rămăseseră încă legaţi prin firul 
emoţiilor. 

Eragon reveni la realitate şi văzu ochii cenuşii ai lui Oromis fixaţi asupra 
lui. Privirea elfului era atât de pătrunzătoare, încât era convins că Oromis 
înţelesese ce se petrecuse. Eragon se sili să zâmbească şi făcu un gest către 
Saphira. 

— Chiar dacă suntem legaţi unul de altul, nu pot prevedea niciodată ce 
are de gând să facă. Cu cât aflu mai multe despre ea, cu atât îmi dau seama 
cât suntem de deosebiți. 

Atunci Oromis spuse primul lucru care i se păru lui Eragon cu adevărat 
înţelept: 

— Cei pe care-i iubim ne sunt adesea şi cei mai străini. Elful tăcu o clipă, 
apoi continuă: Ea e foarte tânără, la fel ca tine. Eu şi Glaedr am avut nevoie de 
zeci de ani pentru a ne înţelege pe de-a-ntregul. Legătura dintre Cavaler şi 
dragon este ca oricare altă relaţie - se preschimbă fără încetare. Ai încredere în 
ea? 

— Deplină. 


— Dar ea în tine? 

— Da. 

— Atunci fă-i pe plac. Tu ai crescut fără părinţi, iar ea ajunsese să creadă 
că a rămas ultima făptură întreagă din neamul său. lar acum a descoperit că 
nu-i aşa. Să nu te surprindă dacă trec ceva luni până să înceteze să-l mai 
sâcâie pe Glaedr şi să-ţi acorde din nou întreaga atenţie. 

Eragon luă o mură pe care începu să o sucească între degetul mare şi 
arătător. Pofta de mâncare îi dispăruse cu totul. 

— De ce elfii nu mănâncă deloc carne? 

— Şi de ce-am face-o? întrebă Oromis, luând o căpşună şi rotind-o, astfel 
încât lumina se răsfrânse din coaja ei brobonită şi dădu la iveală perişorii care 
înconjurau fructul. Noi descântăm plantele pentru tot ce dorim sau avem 
nevoie, inclusiv mâncarea. Ar fi o cruzime să facem animalele să sufere pentru 
a putea avea la masă şi alte feluri... în scurtă vreme, ai să ne înţelegi 
hotărârea. 

Eragon se încruntă. El mâncase dintotdeauna carne şi nu era deloc 
încântat la gândul de a trăi numai cu fructe şi legume, cât timp rămânea în 
Ellesmera. 

— Nu ţi-e dor de gustul cărnii? 

— Nu-ţi poate fi dor de ceva ce n-ai cunoscut niciodată. 

— Dar cum rămâne cu Glaedr? El nu poate trăi cu iarbă. 

— Nu, dar nici nu provoacă durere dacă nu e obligat să o facă. Fiecare 
dintre noi face tot ce poate cu ce i s-a dat. Aşa ne-am născut, şi nu avem cum 
schimba asta. 

— Dar Islanzadi? Mantia ei era făcută din pene de lebădă. 

— Pene căzute de pe trupul păsărilor şi strânse ani de-a rândul. Nicio 
pasăre nu a fost ucisă pentru veşmântul ei. 

Îşi terminară masa, iar Eragon îl ajută pe Oromis să curețe castroanele cu 
nisip. În timp ce le punea la loc în dulap, elful întrebă: 

— Ai făcut baie în dimineaţa asta? 

Întrebarea îl luă prin surprindere pe Eragon, care răspunse că nu o 
făcuse. 

— Atunci te rog să faci în fiecare zi, începând de mâine. 

— În fiecare zi! Apa e prea rece, am să mă îmbolnăvesc. 

Oromis îl privi ciudat. 

— Atunci încălzeşte-o. 

Veni rândul lui Eragon să privească pieziş. 

— Nu sunt îndeajuns de puternic ca să încălzesc un râu întreg prin magie, 
protestă el. 

Toată casa răsună de râsul lui Oromis. Afară, Glaedr îşi întoarse capul 
spre fereastră şi-l privi pe elf, apoi se aşeză la loc. 

— Presupun că ţi-ai cercetat încăperile astă-noapte. Eragon făcu semn că 
da. 


— Şi nu ai văzut o cămăruţă care avea o scobitură în mijloc? 

— M-am gândit că putea fi pentru spălat haine sau aşternuturi. 

— Nu, e chiar pentru tine. În perete, deasupra scobiturii, se află două 
mânere. Dacă le răsuceşti, poţi alege temperatura apei. Mai e ceva, adăugă 
elful, arătând spre bărbia lui Eragon. Câtă vreme rămâi elevul meu, te-aş ruga 
să te bărbiereşti, până ce poţi să-ţi laşi o barbă cumsecade - dacă asta doreşti 
- şi să nu mai arăţi ca un copac căruia i-au căzut jumătate din frunze. Elfii nu se 
bărbieresc, dar am să pun pe cineva să găsească un brici şi o oglindă şi să ţi le 
trimită. 

Eragon încuviinţă, simţindu-şi mândria rănită. leşiră din nou, iar Oromis 
se uită la Glaedr, care spuse: 

„Am căzut de acord asupra programului vostru.” 

— Veţi începe... spuse elful. 

„... Mâine-dimineaţă, la un ceas de la răsăritul soarelui, în vremea 
Crinului Roşu. Atunci vă veţi întoarce aici.” 

— Adu şi şaua pe care ţi-a făcut-o Brom, Saphira, continuă Oromis. Între 
timp, puteţi face tot ce doriţi; Ellesméra ascunde multe minunăţii pentru un 
străin, dacă vreţi să le cercetaţi. 

— Am să ţin minte asta, spuse Eragon, aplecându-şi capul. Înainte să 
plec, maestre, aş vrea să-ţi mulţumesc pentru ajutorul pe care mi l-ai dat în 
Tronjheim, după ce-l omorâsem pe Durza. Nu cred că aş fi scăpat cu viaţă fără 
tine. Îţi sunt îndatorat. 

„Amândoi îţi suntem îndatoraţi”, adăugă Saphira. 

Oromis zâmbi uşor şi înclină din cap. 


Tainica viaţă a furnicilor 


În clipa în care Oromis şi Glaedr dispărură din vedere, Saphira spuse: 
„Eragon, un alt dragon! Îţi vine să crezi?” 

El o bătu pe umăr. „E minunat.” Sus, deasupra pădurii, singurul semn de 
viaţă care se vedea era o pală de fum care se înălța, din când în când, din 
coroana vreunui copac şi se risipea repede în aerul limpede. 

„Nu m-am aşteptat niciodată să întâlnesc un alt dragon, în afară de 
Shruikan. Poate să salvez ouăle de la Galbatorix, asta da, dar altceva nu mai 
nădăjduiam. Şi-acum, uite!” O simţi cutremurându-se de bucurie. „Glaedr e 
minunat, nu crezi? E aşa de bătrân şi de puternic, iar solzii lui sunt aşa de 
strălucitori. Este cam de două... nu, de trei ori mai mare ca mine. l-ai văzut 
ghearele? Sunt...” 


Şi aşa o ţinu mai multă vreme, dezbătând aprins toate amănuntele 
trupului lui Glaedr. Mai puternice decât vorbele erau însă emoţiile pe care 
Eragon le simţea trecând valvârtej prin mintea ei: nerăbdare şi entuziasm, 
adăugate uneia pe care o recunoscu drept adoraţie plină de dor. 

El încercă să-i spună ce aflase de la Oromis - căci ştia că ea nu le dăduse 
nicio atenţie -, dar se dovedi cu neputinţă să schimbe subiectul discuţiei. 
Rămase în tăcere pe spinarea ei, zburând peste oceanul de smarald al lumii de 
dedesubt, simțindu-se cel mai însingurat om de pe pământ. 

Ajuns îndărăt la locuinţa sa, Eragon se hotărî să nu mai iasă; era mult 
prea obosit din pricina tuturor emoţiilor din acea zi şi a săptămânilor de 
călătorie. Cât despre Saphira, ea era mai mult decât mulţumită să se întindă în 
pat şi să tot vorbească despre Glaedr, în timp ce Eragon cerceta misterele din 
baia elfilor. 

Sosi dimineaţa, şi odată cu ea, un pachet învelit în hârtie subţire, cât foiţa 
de ceapă, în care se aflau oglinda şi briciul făgăduite de Oromis. Lama era 
făurită de elfi, deci nu avea nevoie să fie ascuţită. Strâmbând din nas, Eragon 
făcu mai întâi o baie în apă clocotită, apoi ridică oglinda şi-şi privi chipul. 

„Arăt mai bătrân. Mai bătrân şi obosit.” Nu era numai atât, ci trăsăturile 
sale se ascuţiseră mult, dându-i o înfăţişare ascetică, de şoim. Nu arăta a elf, 
dar nici nu putea fi considerat un om ca toţi oamenii, dacă îi cerceta cineva cu 
atenţie înfăţişarea. Dându-şi părul pe spate, îşi dezveli urechile, care de-acum 
se îngustaseră uşor în partea de sus, ca o dovadă în plus a felului în care îl 
preschimbase legătura cu Saphira. Îşi atinse o ureche, pipăind cu degetele 
forma ei neobişnuită. 

Îi venea greu să se împace cu transformările suferite de trupul său. Deşi 
ştia că aşa se va întâmpla - şi, din când în când, perspectiva i se părea 
îmbucurătoare, ca ultim semn că devenise Cavaler -, vederea detaliilor îl 
tulbura. Nu-i convenea că nu avea nimic de zis în legătură cu asta, dar în 
acelaşi timp se simţea curios să afle până unde va ajunge. De asemenea, era 
conştient că se afla încă în mijlocul propriei adolescente umane, cu întregul său 
regat de taine şi de greutăţi. 

„Când am să ajung oare să aflu cine şi ce sunt?” 

Îşi apropie briciul de obraz, aşa cum îl văzuse făcând pe Garrow, şi îl 
trase pe piele. Izbuti să taie perii, dar mult prea lungi şi zdrenţuiţi. Schimbă 
unghiul în care ţinea lama şi încercă din nou, cu ceva mai mult succes. 

Cu toate acestea, în momentul în care ajunse la bărbie, briciul îi alunecă 
din mână şi-l tăie de la colţul gurii până în josul fălcii. El scoase un geamăt şi 
scăpă briciul, ducându-şi repede mâna la rană care-i umpluse tot gâtul de 
sânge. Scuipând vorbele printre dinţii încleştaţi, rosti: 

— Waise heill. 

Durerea dispăru de îndată, în vreme ce magia îi strângea la loc carnea, 
deşi inima îi bătea încă foarte tare, din pricina şocului. 

„Eragon!” strigă Saphira, chinuindu-se să-şi bage capul şi umerii în 


vestibul şi deschizând uşa cămăruţei cu botul, din pricina mirosului de sânge. 

„Sunt în viaţă”, o asigură el. 

Ea aruncă o privire spre apa însângerată. „Ai mai mare grijă. Mai bine să 
arăţi ca un cerb năpârlit decât să rămâi fără cap, de dragul bărbieritului 
proaspăt.” 

„Aşa zic şi eu. Hai, du-te, n-am păţit nimic.” 

Saphira mormăi şi se retrase, împotriva voinţei sale. 

Eragon se aşeză, uitându-se chiorâş la brici. În cele din urmă, şopti: 

— la mai dă-l încolo. 

Liniştindu-se, recapitula cuvintele din limba străveche pe care le ştia, le 
alese pe cele trebuincioase şi rosti o vrajă improvizată. Tuleiele se prefăcură în 
praf şi-i căzură de pe obraz ca o mână de pudră neagră, lăsându-i obrajii 
perfect netezi. 

Mulţumit, Eragon se duse să pună şaua pe Saphira, care se înălţă pe dată 
în zbor, apucând-o spre Crestele din Tel'naeir. În faţa colibei, Oromis şi Glaedr îi 
aşteptau. 

Oromis cercetă şaua, pipăind fiecare cureluşă, insistând asupra 
cusăturilor şi a cataramelor, apoi declară că era îndeajuns de bună şi de 
meşteşugită, ţinând cont de situaţia în care fusese făurită. 

— Brom a fost dintotdeauna descurcăreţ. Şaua asta s-o folosiţi când 
trebuie să călătoriţi cu mare iuţeală. Dar, atunci când vă permiteţi puţin 
confort... 

El intră o clipă în colibă şi ieşi cu o şa groasă, iscusit făurită şi împodobită 
cu fireturi. 

— ... folosiţi-o pe asta. Provine din Vroengard şi este întărită cu multe 
vrăji, aşa că n-o să vă lase niciodată la nevoie. 

Eragon luă şaua, împleticindu-se sub greutatea ei. În linii mari, avea 
aceeaşi formă precum cea a lui Brom, cu un şir de catarame pe fiecare parte, 
care aveau menirea de a-i ţine picioarele. Partea de sus era din piele şi astfel 
făurită încât putea zbura ceasuri în şir fără efort, fie stând drept, fie culcat pe 
gâtul Saphirei. Cât despre curelele care-i înconjurau pieptul acesteia din urmă, 
ele erau înţesate de noduri şi tăieturi, astfel încât puteau fi lărgite pe măsură 
ce creştea. Pe ambele părţi se aflau mai multe ochiuri largi care-i atraseră 
atenţia lui Eragon. 

El întrebă la ce foloseau, şi Glaedr îi răspunse, cu vocea sa de tunet: „Ca 
să-ţi prinzi încheieturile şi braţele şi să nu mori ca un şobolan scuturat în dinţi 
de o pisică, atunci când Saphira se răsuceşte prin aer”. Cu ajutorul lui Oromis, 
Eragon desfăcu şaua cu care veniseră. 

— Saphira, spuse elful, astăzi te vei duce cu Glaedr, iar eu voi lucra aici 
cu Eragon. 

„Am înțeles”, spuse ea şi scoase un mârâit ascuţit de încântare. 
Înălţându-şi trupul masiv de la pământ, Glaedr o apucă spre miazănoapte, iar 
ea îl urmă la mică distanţă. 


Oromis nu-i dădu lui Eragon prea mult răgaz să se gândească la plecarea 
ei, ci îl conduse la un loc bătătorit, de formă pătrată, aflat sub o salcie, într-un 
capăt al luminişului. Stând faţă în faţă, elful îi spuse: 

— Am să-ţi arăt ceea ce se numeşte Rimgar, Dansul Şarpelui şi al 
Cocorului. Reprezintă o serie de exerciţii pe care noi, elfii, le-am născocit 
pentru a-i pregăti pe războinici de luptă; acum însă, le folosim cu toţii pentru a 
ne menţine sănătoşi şi în formă. Rimgar are patru etape, din ce în ce mai 
dificile. Vom începe cu prima. 

Teama de urmările efortului fizic îl îmbolnăvea pe Eragon, făcându-l 
aproape să nu se mai poată mişca. El îşi încleşta pumnii şi-şi lăsă umerii în jos, 
privind chiorâş la picioare şi simțind înţepăturile cicatricei de pe spate. 

— Relaxează-te, îl sfătui Oromis. 

Eragon îşi desfăcu palmele şi le lăsă să atârne moale la capătul braţelor 
încordate. 

— Eragon, ţi-am spus să te relaxezi. Nu poţi executa mişcările dacă eşti 
înţepenit ca o bucată de piele netăbăcită. 

— Da, maestre, se supuse Eragon, strâîmbându-se. 

Fără nicio tragere de inimă, el îşi relaxa muşchii şi încheieturile, deşi în 
străfundul stomacului îi rămase un nod dureros. 

— Adu-ţi picioarele unul lângă altul, cu braţele întinse pe lângă trup. 
Privirea drept înainte. Acum inspiră adânc şi ridică-ţi braţele deasupra capului, 
astfel încât palmele să ţi se întâlnească... Da, aşa. Expiră şi apleacă-te cât poţi 
de mult, atinge pământul cu palmele, respiră din nou... şi sari în spate. Bine. 
Inspiră şi apleacă-te pe spate, privind spre cer... acum expiră şi ridică-ţi 
coapsele, alcătuind un triunghi. Inspiră prin fundul gâtului... expiră. Inspiră... 
expiră. Inspiră... 

Spre marea uşurare a lui Eragon, exerciţiile se dovediră îndeajuns de 
uşoare pentru ca el să le poată executa fără ca durerea din spate să 
izbucnească; erau totuşi şi complicate: menţinând diferitele poziţii, el transpira 
şi gâfâia. Dintr-odată, îşi reveni şi începu să rânjească fericit. Oboseala îi 
dispăru şi începu să se mişte agil dintr-o poziţie în cealaltă - deşi cele mai 
multe erau cu mult peste puterile lui - cu mai multă energie şi încredere decât 
avusese vreodată, de la plecarea din Farthen Dur. „Poate că m-am vindecat!” 

Oromis se mişca în acelaşi timp cu el, dând la iveală o putere şi o 
agilitate care-l uimiră pe Eragon, mai ales pentru cineva atât de în vârstă. Elful 
putea să-şi atingă chiar degetele de la picioare cu fruntea, în tot timpul 
exerciţiului, el rămase cu totul netulburat, de parcă nu făcea altceva decât să 
se plimbe pe o potecă din grădină. Modul în care îl instruia era mai lent şi mai 
răbdător decât cel al lui Brom, dar în acelaşi timp neînduplecat. Nu-i îngăduia 
să se abată nici cu un pas de pe calea cea bună. 

— Acum să ne curăţăm trupurile de sudoare, spuse Oromis, după ce 
terminară. 

Se îndreptară spre pârâiaşul de lângă casă şi se dezbrăcară iute. Eragon 


îl privea cu coada ochiului pe elf, arzând de curiozitatea de a-l vedea fără 
veşminte. Oromis era foarte slab, dar şi musculos; trupul său aducea cu o 
statuie perfect modelată. Nu avea păr pe piept sau pe picioare şi nici în vreo 
altă parte a corpului. Trupul lui îi părea aproape nefiresc lui Eragon, prin 
comparaţie cu bărbaţii din Carvahall, cu care era obişnuit, deşi avea o oarecare 
eleganţă, precum cel al unei feline. 

După ce se spălară, Oromis îl duse în inima pădurii, într-o văioagă în care 
copacii întunecaţi se aplecau în faţă, ascunzând cerul în spatele crengilor şi al 
perdelelor încâlcite de licheni. Picioarele li se scufundau până la glezne în 
stratul de muşchi. În jurul lor era o linişte adâncă. 

Arătându-i o buturugă albă şi lucioasă, destul de mare, care se afla în 
mijlocul văioagei, Oromis spuse: 

— Aşează-te aici. 

Eragon se supuse. 

— Încrucişează-ţi picioarele şi închide ochii. 

În jurul lui, lumea se întunecă. În urechea dreaptă auzi şoapta elfului: 

— Deschide-ţi mintea, Eragon. Deschide-ţi mintea şi ascultă lumea din 
jurul tău, ascultă gândurile fiecărei făpturi din această dumbravă, de la furnicile 
din copaci la râmele din pământ. Ascultă până ce izbuteşti să le auzi pe toate şi 
să le înţelegi firea şi năzuinţele. Ascultă, iar când vei fi auzit totul, vino şi 
spune-mi ce-ai aflat. 

Apoi în pădure se lăsă tăcerea. 

Nefiind sigur dacă Oromis plecase sau nu, Eragon făcu o încercare: îşi 
înlătură obstacolele din minte şi-şi întinse gândurile împrejur, aşa cum făcea 
atunci când încerca să dea de Saphira, de la mare depărtare. La început, se 
trezi înconjurat de vid, apoi însă, prin întuneric, începură să apară pete de 
lumină şi căldură care se tot întăriră, până ce ajunse să se găsească în mijlocul 
unei adevărate galaxii de constelații care se răsuceau în jurul său, fiecare 
punctişor aprins reprezentând o viaţă. De câte ori atinsese mintea altor făpturi, 
precum Cadoc, Văpaia-Zăpezii sau Solembum, se concentrase asupra celui cu 
care voia să comunice. Acum însă... acum se simţea de parcă şedea în mijlocul 
unei mulţimi şi, dintr-odată, începuse să audă tot şuvoiul de vorbe care 
curgeau de la unul la altul. 

Se simţi brusc foarte vulnerabil; era cu totul deschis în faţa lumii. Oricine 
sau orice putea să-i intre în minte şi să pună stăpânire pe el, dacă dorea. Fără 
să-şi dea seama, se încorda, retrăgându-se în sine, şi, pe dată, văioaga începu 
să se îndepărteze şi să-i dispară din gânduri. Amintindu-şi de una din lecţiile lui 
Oromis, îşi încetini ritmul respirației şi se concentră asupra plămânilor care i se 
umpleau periodic de aer, până ce se relaxă îndeajuns pentru a-şi deschide 
iarăşi mintea. 

Dintre toate vieţile pe care le putea simţi, cele mai multe erau, de 
departe, insecte. Numărul lor îl lăsă cu desăvârşire uluit. Într-un petic de 
muşchi vieţuiau zeci de mii, iar în restul văioagei erau de-a dreptul milioane; 


mai departe, nici nu le putea număra. Mulțimea lor ajunse să-l înspăimânte. 
Ştiuse dintotdeauna că oamenii erau rari şi izolaţi în Alaga&sia, dar nu-şi 
imaginase vreodată că erau atât de puţini, până şi prin comparaţie cu gândacii. 

Furnicile erau printre puţinele insecte pe care le cunoştea, iar Oromis le 
pomenise şi el, aşa că Eragon îşi concentra atenţia asupra unui şir de furnici 
roşii care mărşăluiau pe pământ şi printre crengile unui tufiş de trandafiri 
sălbatici. Dinspre ele nu veneau atât gânduri - erau făpturi prea simple pentru 
aşa ceva -, cât nevoi: nevoia de a găsi de mâncare şi de a ocoli primejdiile, 
nevoia de a-şi apăra teritoriul, nevoia de a-şi găsi perechea. Cercetându-le 
comportamentul, începea să le desluşească firea. 

Cu foarte multă încântare, descoperi că - în afară de câteva care 
cercetau teritoriul aflat dincolo de hotarele lor - furnicile ştiau precis încotro se 
îndreptau. Nu izbuti să afle ce le călăuzea, dar observă că ele urmau nişte 
poteci foarte bine stabilite, care duceau de la muşuroi la mâncare şi înapoi. De 
altfel, sursa de hrană era o altă surpriză. Aşa cum se şi aşteptase, furnicile 
ucideau şi prădau alte insecte mai mici, dar, cu toate acestea, efortul lor cel 
mai intens se îndrepta spre cultivarea de... ceva care împânzea tufişul de 
trandafiri. Era o formă de viaţă, dar mult prea neînsemnată ca s-o poată 
desluşi. Îşi concentra toată atenţia asupra ei, încercând să-şi dea seama ce era 
şi să-şi poată potoli curiozitatea. 

Răspunsul era atât de simplu, încât îi veni să râdă atunci când îşi dădu 
seama: purici. Furnicile erau ca nişte păstori de purici, pe care îi călăuzeau şi-i 
apărau, iar din burţile lor, pe care le masau cu antenele, îşi extrăgeau hrana. 
Aproape că nu-i venea să creadă, dar cu cât le urmărea, cu atât se convingea 
că avea dreptate. 

Urmări furnicile şi pe sub pământ, prin labirintul lor de tuneluri, şi le privi 
cum aveau grijă de anumiţi membri din neamul lor care erau de câteva ori mai 
mari decât o furnică obişnuită. Care era rolul acestora nu reuşi să-şi dea 
seama; tot ce vedea era că în jurul lor roiau slujitorii care le învârteau de colo- 
colo şi îndepărtau fărâmelele de materie pe care cele mari le dădeau la iveală 
din când în când. 

După o vreme, Eragon hotări că adunase tot ce se putea afla de la furnici 
- mai ales că nu voia să rămână acolo întreaga zi - şi tocmai se pregătea să se 
reîntoarcă în trup, când o veveriţă ieşi dintr-un salt în dumbravă. Fiind atât de 
atent la insecte, apariţia acesteia fu pentru el ca o izbucnire de lumină. 
Rămase uluit şi copleşit de un potop de senzaţii şi de simţăminte care veneau 
dinspre animal. Prin nasul acestuia, el adulmecă pădurea, simţi scoarţa care 
pârâia sub ghearele sale încovoiate şi vântul care adia prin perii cozii delicate. 
Faţă de furnici, veverița era ca un torent de energie şi chiar de inteligenţă. 

Apoi, ea sări pe o altă creangă şi dispăru din mintea lui. 

Când Eragon deschise ochii, pădurea părea mult mai întunecată şi mai 
tăcută decât înainte. El trase adânc aer în piept şi privi înjur, dându-şi pentru 
prima oară seama de cât de multă viaţă exista în lume. Întinzându-şi picioarele 


care-i amorţiseră, se apropie de tufişul de trandafiri. 

Se aplecă şi cercetă cu privirea crengile şi frunzuliţele. Era chiar aşa cum 
crezuse: pe fiecare dintre ele se vedeau puricii şi păstorii lor stacojii. lar la 
rădăcina tufişului se afla grămada de ace de pin de la intrarea în muşuroi. | se 
părea ciudat să vadă totul cu ochii lui, care nu-i spuneau nimic despre 
numeroasele şi nebănuitele activităţi pe care le descoperise mai înainte. 

Cufundat în gânduri, Eragon se întoarse în luminiş, întrebându-se la 
fiecare pas dacă nu cumva strivea ceva sub tălpi. leşind din umbra copacilor, 
observă cu uimire că soarele aproape apusese. „Pesemne că am stat acolo cel 
puţin trei ceasuri.” 

Pe Oromis îl găsi în coliba sa, scriind ceva cu o pană de gâscă. Elful 
termină rândul, apoi curăţă vârful penei, puse dopul călimării şi întrebă: 

— Şi, Eragon, ce-ai auzit? 

Eragon era nerăbdător să-i împărtăşească totul. În timp ce-şi descria 
experienţa, îşi auzi glasul care se tot înălța din pricina entuziasmului cu care 
descria organizarea furnicilor. Povesti toate amănuntele de care-şi amintea, 
până la cele mai mărunte şi mai lipsite de importanţă, mândru de toate 
informaţiile pe care le adunase. 

După ce termină, Oromis ridică dintr-o sprânceană şi întrebă: 

— Numai atât? 

— Păi... bâigui Eragon, dându-şi seama cu tristeţe că, fără să ştie de ce, 
ratase întregul exerciţiu, da, Ebrithil. 

— Dar despre celelalte făpturi din pământ şi din văzduh ce poţi să-mi 
spui? Ştii ce făceau ele în timp ce furnicile îşi vedeau de treburile lor? 

— Nu, Ebrithil. 

— Aici ai greşit. Trebuie să fii conştient de toate făpturile în mod egal şi 
să nu îţi pui singur piedici, pentru a te putea concentra asupra unui singur 
subiect. Asta e o lecţie foarte importantă şi, până ajungi s-o stăpâneşti, vei 
petrece câte un ceas în fiecare zi meditând, aşezat pe buturugă. 

— Şi de unde pot şti când ajung s-o stăpânesc? 

— Vei şti, atunci când poţi privi o singură făptură şi astfel să ajungi să le 
cunoşti pe toate. 

Oromis îi făcu semn să i se alăture la masă, îi aşeză în faţă o foaie albă, o 
pană şi o călimară şi-i spuse: 

— Până acum a trebuit să te mulţumeşti să cunoşti numai frânturi din 
limba străveche. Niciunul dintre noi nu cunoaşte toate cuvintele, dar oricum 
trebuie să te familiarizezi cu gramatica şi cu structura ei, ca să n-ajungi să te 
sinucizi din greşeală, din pricina unui verb aşezat unde nu trebuie sau a 
vreunei alte erori de felul ăsta. Nu mă aştept să ajungi să vorbeşti limba ca un 
elf - asta ţi-ar lua o viaţă întreagă -, dar vreau să o stăpâneşti fără efort. 
Trebuie să fii în stare s-o foloseşti fără să stai pe gânduri. Mai mult, trebuie să 
înveţi şi să scrii şi să citeşti în limba străveche. Asta te va ajuta să ţii minte 
cuvintele, şi este un lucru absolut necesar dacă vrei să alcătuieşti o vrajă mai 


lungă şi nu ai încredere în propria tinere de minte sau dacă dai peste o vrajă 
deja pusă pe hârtie şi vrei s-o foloseşti. Fiecare neam şi-a creat un mod propriu 
de a scrie limba străveche. Piticii folosesc alfabetul runic, la fel ca oamenii. 
Acestea sunt doar nişte meşteşuguri rudimentare, care nu izbutesc să exprime 
adevăratele subtilităţi ale limbii, la fel de bine cum o face Liduen Kvaedhi, 
Scrierea noastră Poetică. Liduen Kvaedhi a fost hărăzită să fie cât se poate de 
elegantă, de frumoasă şi de precisă. Se compune din patruzeci şi două de 
forme diferite, care reprezintă diverse sunete. Formele se pot combina într-un 
număr aproape infinit de semne, care reprezintă atât cuvinte separate, cât şi 
fraze întregi. Simbolul încrustat pe inelul tău este unul dintre ele. La fel şi cel 
de pe lama sabiei... Hai să începem: Care sunt vocalele de bază ale limbii 
străvechi? 

— Poftim? 

Faptul că Eragon habar n-avea de dedesubturile limbii străvechi ieşi 
repede la iveală. În timp ce călătorea cu Brom, bătrânul povestitor nu făcuse 
altceva decât să-l pună să înveţe pe dinafară liste de cuvinte de care ar fi putut 
avea nevoie pentru a scăpa cu viaţă şi să-i corecteze pronunția. Aici se 
descurca foarte bine, numai că, în rest, nu putea nici măcar să explice 
diferenţa dintre articolul hotărât şi cel nehotărât. Oromis nu dădu niciun semn, 
nici prin vorbă, nici prin faptă, că asemenea lipsuri l-ar fi deranjat, ci se strădui 
răbdător să le îndrepte. La un moment dat din cursul lecţiei, Eragon spuse: 

— N-am avut niciodată nevoie de prea multe vorbe în vrăjile mele. Brom 
mi-a spus că e o mare înzestrare faptul că am izbutit să fac atât de multe doar 
cu brisingr. Cred că nu am folosit atât de mult limba străveche decât atunci 
când am vorbit cu Arya în gând şi când am binecuvântat o copilă orfană pe 
care am întâlnit-o în Farthen Dur. 

— Ai binecuvântat un prunc în limba străveche? întrebă Oromis, 
îngrijorându-se brusc. Îţi mai aminteşti ce ai rostit? 

— Da. 

— Spune-mi şi mie. 

Eragon se supuse, iar pe chipul elfului apăru o expresie de adâncă 
groază. 

— Ai spus skölir, exclamă el. Eşti sigur? Nu cumva ai spus skO/iro? 

Eragon se încruntă. 

— Nu, skölir. Dar de ce nu e bine? Skölir înseamnă „ferit”. „... Fie să 
rămâi ferită de nenorociri”. A fost o binecuvântare iscusită. 

— N-a fost o binecuvântare, ci un blestem, spuse Oromis, în culmea 
tulburării. Sufixul „o" formează pasivul verbelor terminate în „r" sau „i. Sköliro 
înseamnă „să fii ferită”, dar skölir înseamnă „să fereşti”. Deci tu ai spus aşa: 
„Fie ca norocul şi fericirea să te urmeze la tot pasul şi să fereşti de nenorocire”. 
În loc s-o aperi pe copilă de loviturile sorții, ai blestemat-o să se jertfească 
pentru ceilalţi, să le absoarbă nefericirea şi suferinţa pentru ca ei să poată trăi 
în pace. 


„Nu, nu! Nu se poate!” Eragon se îngrozi la acest gând. 

— Efectul unei vrăji nu este determinat numai de sensurile cuvintelor, ci 
şi de intenţia pe care o ai, iar eu nu voiam să fac rău... 

— Nu poţi contrazice sensul pe care-l are un anumit cuvânt. ÎI poţi 
adapta. Îl poţi îndrepta în direcţia pe care o doreşti. Dar nu poţi să-l faci să 
însemne exact opusul a ceea ce înseamnă de fapt, răspunse Oromis, 
încleştându-şi palmele una de alta şi privind fix tăblia mesei, cu o expresie 
dezaprobatoare pe chip. O să te cred că nu ai avut intenţia de a face rău, căci 
altfel nu aş mai accepta să te am elev. Dacă ai fost cinstit şi cu sufletul curat, 
se poate ca această binecuvântare să facă mai puţin rău decât mă tem eu, deşi 
tot va aduce mai multă durere decât ne-am dori. 

Eragon începu să tremure din toate încheieturile, dându-şi seama cum se 
jucase cu viaţa copilei. 

— Mai e ceva, spuse el. Nu ştiu dacă asta îmi va îndrepta greşeala, dar 
poate că o va micşora; Saphira i-a făcut fetei un semn pe frunte, aidoma cu 
gedwey ignasia. 

Pentru prima dată în viaţă, Eragon văzu un elf rămas mut de uimire. Ochii 
cenuşii ai lui Oromis se căscară, gura i se deschise, iar el apucă atât de strâns 
braţele scaunului, încât îl făcu să trosnească. 

— Cineva însemnat cu pecetea Cavalerilor, fără a fi Cavaler, şopti el. De 
când m-am născut n-am văzut niciodată pe cineva asemenea vouă. Fiecare 
hotărâre pe care o luaţi pare să aibă urmări care merg mult mai departe decât 
se poate prevedea. Preschimbaţi lumea după bunul vostru plac. 

— Şi e bine sau rău? 

— Niciuna, nici alta. Aşa e şi basta. Unde este acum pruncul? 

Lui Eragon îi trebui ceva timp să-şi adune gândurile. 

— Cu vardenii, fie în Farthen Dur, fie în Surda. Crezi că semnul Saphirei o 
va ajuta? 

— Nu ştiu, răspunse Oromis. Nu s-a mai auzit niciodată de aşa ceva, aşa 
că nu avem de unde şti. 

— Trebuie să existe o cale pentru a îndepărta binecuvântarea şi a 
distruge vraja, continuă Eragon, de parcă s-ar fi rugat. 

— Da, există. Dar, pentru a izbuti, trebuie să o faci tu însuţi şi, 
deocamdată, nu ne putem lipsi de tine aici. Şi, chiar în situaţia cea mai fericită, 
fata va fi urmărită pe veci de rămăşiţele vrăjii tale. Asta este puterea limbii 
străvechi. După o clipă de tăcere, Oromis continuă: Văd că înţelegi gravitatea 
situaţiei, aşa că am să-ţi spun o singură dată: eşti pe deplin responsabil de 
soarta fetei şi, din pricina răului pe care i l-ai făcut, eşti dator s-o ajuţi dacă 
întâlneşti prilejul. După legea Cavalerilor, ea este pentru tine o pricină de 
dezonoare, ca şi cum ar fi un copil de-al tău, născut în afara căsătoriei, lucru 
care este o mare ruşine în rândul oamenilor, dacă-mi aduc aminte bine. 

— Da, şopti Eragon, înţeleg. 

„Înţeleg că am silit un prunc lipsit de apărare să aibă parte de un destin 


anume, fără să aibă niciun cuvânt de spus în această privinţă. Poate cineva să 
fie cu adevărat bun dacă nu a avut niciodată prilejul de a se comporta prost? 
Am făcut-o sclavă.” Ştia, de asemenea, că, dacă ar fi fost el în această situaţie, 
şi-ar fi urât temnicerul din străfundurile fiinţei sale. 

— Atunci nu vom mai vorbi niciodată despre asta. 

— Bine, Ebrithil. 

La sfârşitul zilei, Eragon era încă posomorât, ba chiar întristat. Când 
ieşiră afară pentru a se întâlni cu Saphira şi cu Glaedr care se întorceau, nici nu 
se uită la cer. Copacii se clătinară din pricina rafalelor puternice iscate de 
aripile celor doi dragoni. Saphira părea foarte mânară de sine; îşi undui gâtul şi 
se îndreptă ţanţoşă spre Eragon, căscându-şi fălcile într-un rânjet ca de lup. 

O piatră trosni sub greutatea lui Glaedr; bătrânul dragon îşi aţinti un ochi 
uriaş - de mărimea unui platou de ospăț - asupra lui Eragon şi-l întrebă: „Care- 
s regulile, cele trei, pentru a observa un curent de aer rece care te trage în jos 
şi care-s regulile, cele cinci, pentru a-l ocoli?” 

Trezit din amorţeală, Eragon nu izbuti decât să clipească nedumerit. 

— Nu ştiu. 

Apoi, Oromis se întoarse cu faţa spre Saphira şi o întrebă: 

— Ce făpturi păstoresc furnicile şi cum fac să-şi obţină hrana de la ele? 
„De unde să ştiu eu aşa ceva?” răspunse Saphira, părând ofensată. Pe chipul 
lui Oromis trecu o expresie mânioasă; elful îşi încrucişa braţele, dar se stăpâni 
şi spuse: 

— După toate câte aţi trecut voi doi împreună, credeam că aţi învăţat 
lucrul cel mai important al vieţii de Shur'tugal: să împărtăşeşti totul cu 
tovarăşul tău. Poţi să te descurci fără braţul drept? Poţi să zbori cu o singură 
aripă? Niciodată. Şi-atunci, de ce nu daţi atenţie legăturii care vă uneşte? 
Făcând asta, renunţaţi la darul cel mai de preţ pe care l-aţi primit şi la 
avantajele pe care le aveţi în faţa oricărui duşman care luptă de unul singur. 
Nu e suficient să vorbiţi în gând unul cu celălalt, ci trebuie să vă amestecați 
minţile, până ajungeţi să acţionaţi şi să gândiţi ca o singură făptură. De-acum 
înainte, aş vrea ca fiecare dintre voi să ştie tot ce a învăţat celălalt. 

— Şi cu intimitatea noastră ce facem? protestă Eragon. 

„Intimitate? interveni Glaedr. Ţineţi-vă gândurile fiecare pentru sine, 
dacă asta vreţi, dar numai după ce plecaţi de aici; câtă vreme rămâneţi elevii 
noştri, nu aveţi intimitate.” 

Eragon o privi pe Saphira, simțindu-se şi mai rău ca înainte. Ea îi ocoli 
privirea, apoi bătu dintr-un picior şi se întoarse drept spre el. „Ce-i?” 

„Au dreptate. Am fost leneşi.” 

„Nu e vina mea.” 

„Nici n-am spus că ar fi.” Şi totuşi, Saphira îi intuise părerea. Nu-i 
convenea faptul că ea îi acorda atâta atenţie lui Glaedr, îndepărtându-se de el. 
„De-acum înainte o să ne descurcăm mai bine, nu-i aşa?” 

„Fireşte!” se răsti ea. 


Cu toate astea, nici nu-i trecu prin cap să le ceară scuze lui Oromis şi 
Glaedr, aşa că misiunea îi reveni lui Eragon. 

— De-acum înainte veţi fi mulţumiţi de noi. 

— Aşa să fie. Mâine veţi fi întrebaţi despre lucrurile pe care le va fi 
învăţat celălalt. 

Oromis le arătă o bucată rotundă de lemn pe care o ţinea ascunsă în 
palmă. 

— Dacă aveţi grijă să-l răsuciţi cu regularitate, mecanismul acesta vă va 
trezi în fiecare dimineaţă, la ora cuvenită. Întoarceţi-vă aici de îndată ce v-aţi 
îmbăiat şi aţi mâncat. 

Eragon luă lemnul, care părea surprinzător de greu. Era cam cât o 
castană şi avea un ţumburuş de forma unui boboc de trandafir, în jurul căruia 
fusese sculptat un desen. Răsuci de el ca să vadă ce se întâmplă şi auzi trei 
clinchete, semn că undeva se afla o roată dinţată. 

— Mulţumesc, spuse el. 


La umbra copacului Menoa 


Luându-şi rămas-bun, Eragon şi Saphira se îndreptară în zbor spre casă; 
Saphira ducea în gheare şaua cea nouă, care se bălăngănea prin aer. Fără să o 
fi plănuit, amândoi îşi deschiseră minţile din ce în ce mai mult, astfel că 
legătura dintre ei se adânci şi se lărgi; cu toate acestea, niciunul nu încercă să 
pătrundă în spaţiul celuilalt cu bună ştiinţă. Oricum, emoţiile care-l străbăteau 
pe Eragon se dovediră îndeajuns de puternice pentru ca Saphira să le simtă la 
rândul său. Ea întrebă: „Şi, ce s-a-ntâmplat?” 

El îi povesti despre lucrul îngrozitor pe care-l făptuise în Farthen Dur, 
simțind o durere surdă în ochi şi în creier. Saphira se arătă la fel de tulburată. 
„S-ar putea ca darul tău să o ajute pe fată, îi spuse el, dar ceea ce-am făcut eu 
este de neiertat, şi nu-i va aduce decât rău.” 

„Vina nu e numai a ta. Ştiu tot atâtea despre limba străveche ca tine, şi 
nici eu nu mi-am dat seama de greşeală. Eragon nu răspunse, dar ea continuă: 
Măcar astăzi nu te-a durut spatele. Fii mulţumit.” 

El mormăi, de parcă nu şi-ar fi dorit să scape de starea mohorâtă în care 
se cufundase. „Dar tu, ce-ai învăţat în această minunată zi?” 

„Cum să descopăr şi să ocolesc primejdiile din văzduh.” Rostind acestea, 
Saphira părea dispusă să-i împărtăşească toate amintirile, dar el era prea 
ocupat cu grijile pe care şi le făcea în legătură cu binecuvântarea pentru a o 
mai întreba ceva. Văzându-l că tace, Saphira se posomori şi ea. 


Ajunşi îndărăt acasă, găsiră o tavă cu mâncare lângă panoul uşii, la fel ca 
în seara precedentă. Eragon luă tava şi o duse în pat - ale cărui aşternuturi 
fuseseră deja schimbate - şi se aşeză să mănânce, blestemând lipsa cărnii. Se 
simţea deja istovit din pricina exerciţiilor Rimgar, şi tocmai îşi aranjase pernele 
la spate, pregătindu-se să ia prima îmbucătură, când auzi o bătaie uşoară în 
uşa încăperii. 

— Intră, mormăi el, luând o înghiţitură de apă, şi mai că nu se înecă, 
văzând-o pe Arya care tocmai intra pe uşă. 

În locul hainelor de piele pe care le purta de obicei, elfa avea acum o 
tunică verde şi moale, strânsă la brâu cu o cingătoare împodobită cu piatră de 
lună. Îşi scosese şi bentiţa, aşa că părul i se revărsa acum pe faţă şi pe umeri. 
Cu toate acestea, cea mai mare schimbare se vădea nu în veşmintele, ci în 
purtarea ei; încordarea, care-o stăpânise încă de când se întâlnise pentru prima 
oară cu Eragon, dispăruse fără urmă. În cele din urmă, părea să se fi liniştit. 

Eragon se ridică iute în picioare, observând între timp că ea nu purta 
niciun fel de încălțări. 

— Arya! De ce-ai venit? 

— Ai de gând să rămâi în casă şi în seara asta? întrebă ea, după ce-şi 
dusese două degete la buze. 

— Păi... 

— Au trecut trei zile de când ai sosit în Ellesméra, şi tot n-ai văzut nimic 
din oraşul nostru. Ştiu că ţi-ai dorit dintotdeauna să-l vizitezi. Măcar de data 
asta uită de oboseală şi vino cu mine. 

Apropiindu-se cu paşi uşori de el, Arya îi luă sabia, pe care şi-o aşezase la 
îndemână, şi-i făcu semn. El se ridică din pat şi o urmă în coridor, apoi coborâră 
amândoi prin trapă, pe scara abruptă care se răsucea în jurul trunchiului 
puternic de copac. Deasupra lor, norii care se îndesau laolaltă străluceau din 
pricina ultimelor raze aruncate de soare, înainte ca el să se stingă dincolo de 
marginea lumii. 

În capul lui Eragon căzu o bucată de scoarță. Ridicând ochii, el o văzu pe 
Saphira care se apleca pe fereastra dormitorului, scrijelind lemnul cu ghearele. 
Fără să-şi desfacă aripile, ea sări în gol şi alunecă până jos, împroşcând cu 
noroi împrejur la aterizare. „Vin şi eu.” 

— Fireşte, spuse Arya, ca şi cum nici nu crezuse vreodată altceva. Eragon 
se strâmbă; ar fi vrut să fie singur cu elfa, dar nici prin gând nu-i trecea să se 
plângă. Îşi învățase lecţia. 

O porniră pe sub copaci, pe unde amurgul îşi întindea deja braţele, ieşind 
din buştenii putreziţi, crăpăturile adânci ale bolovanilor şi de sub coroanele 
noduroase. Pe ici, pe colo, o lampă scânteia ca o piatră prețioasă lângă vreun 
trunchi sau la capătul vreunei crengi, aruncându-şi lumina blândă pe ambele 
părţi ale cărării. 

De jur împrejurul lămpilor se zăreau elfii care-şi vedeau de treburile lor; 
cei mai mulţi erau singuri; rareori - câte doi laolaltă. Unii şedeau sus, în copaci, 


cântând melodii dulci la naiurile lor de trestie, alţii priveau cerul, cu liniştea 
întipărită pe chipuri - nici treji, nici cufundaţi în somn. Unul şedea cu picioarele 
încrucişate în faţa unei roţi de olărit care se tot învârtea într-un ritm susţinut, în 
timp ce un vas elegant prindea formă sub mâinile sale. În spatele lui, în umbră, 
stătea ghemuită Maud, pisica fermecată, care-i urmărea mişcările. Privindu-i pe 
Eragon şi pe Saphira, ochii ei argintii sclipiră. Elful îi urmări privirea şi le făcu un 
semn din cap, fără să se oprească din treabă. 

Printre copaci, Eragon văzu un alt elf - nu-şi dădea seama dacă era 
bărbat sau femeie - care stătea ghemuit pe o stâncă, în mijlocul unui pârâiaş, 
murmurând o vrajă pe deasupra unui glob de sticlă pe care îl strângea în 
palmă. Îşi răsuci gâtul cât putea de mult, încercând să-l vadă mai bine, dar 
priveliştea dispăruse deja în umbră. 

— Poţi să-mi spui, întrebă Eragon, cu glas scăzut ca să nu deranjeze pe 
nimeni, din ce-şi câştigă elfii traiul, în general? 

Arya îi răspunse, la fel de încet: 

— Faptul că ne pricepem la vrăji ne dă putinţa să avem tot răgazul pe 
care ni-l dorim. Nu vânăm şi nu muncim pământul, aşa că putem să ne 
petrecem fiecare zi ocupându-ne de ceea ce ne place cu adevărat. Nu avem 
pentru ce să trudim. 

Printr-o arcadă de sânger acoperită cu plante agăţătoare, pătrunseră cu 
toţii în incinta unei case crescute dintr-un cerc de copaci. În mijlocul incintei se 
afla un pavilion care adăpostea o fierărie, înzestrată cu tot felul de unelte la 
care Eragon ştia că până şi Horst ar fi râvnit. Acolo se afla o elfa care ţinea cu o 
mână nişte cleşti, pe care-i cufundase într-un vas cu cărbuni aprinşi, în timp ce 
cu cealaltă mânuia foalele. Cu o iuţeală nefirească, ea scoase cleştii din foc, 
dând la iveală un inel de oţel încins la alb, pe care-l potrivi într-o cămaşă de 
zale, încă neterminată, care atârna pe nicovală, apoi apucă un ciocan şi lipi 
marginile inelului una de cealaltă, cu o lovitură care făcu să izbucnească o 
ploaie de scântei. 

Atunci îndrăzni şi Arya să se apropie. 

— Atra esterai ono thelduin, spuse ea. 

Elfa se întoarse spre ei; sclipirea roşiatică a cărbunilor îi lumina de jos 
gâtul şi obrajii. Chipul ei era brăzdat de o sumedenie de riduri fine - ca nişte 
fire bine întinse, petrecute pe sub piele; era semnul cel mai limpede de 
bătrâneţe pe care Eragon îl observase până atunci la vreun elf. Străina nu 
răspunse la salutul Aryei, ceea ce, din câte ştia el, era un lucru foarte jignitor şi 
nepoliticos, mai ales că fiica reginei îi făcuse onoarea de a vorbi cea dintâi. 

— Rhunbn-elda, ţi l-am adus pe cel mai tânăr Cavaler, Eragon, Biruitorul- 
Umbrei. 

— Auzisem c-ai murit, îi spuse Rhunön Aryei, cu o voce mai şovăielnică şi 
mai răguşită decât a oricărui alt elf; auzind-o, Eragon îşi aminti de bătrânii din 
Carvahall care stăteau pe pridvor, în faţa casei, fumând pipă şi spunând 
poveşti. 


Arya zâmbi. 

— De când n-ai mai ieşit din casă, Rhunân? 

— Păi, ştii şi tu. De la Sărbătoarea Miezului de Vară la care m-ai silit să 
merg. 

— Asta a fost acum trei ani. 

— Serios? întrebă Rhunön, încruntându-se; ea lăsă cărbunii să ardă 
mocnit, acoperindu-i cu un capac făcut din drugi de fier, puşi de-a curmezişul. 
Ei şi, ce dacă? Mă oboseşte să ies în lume. Toţi vorbesc vrute şi nevrute, şi... 

Bătrâna se întrerupse şi se uită chiorâş la Arya. 

— Şi de ce vorbim între noi în limba asta scârboasă? Pare-mi-se că vrei 
să-i făuresc şi lui o sabie. Ştii bine că am jurat să nu mai făuresc nicio unealtă 
de moarte, după ce Cavalerul cel trădător a răspândit atâtea nenorociri cu 
sabia mea. 

— Eragon are deja o sabie, spuse Arya, ridicându-şi braţul şi arătându-i-o 
fierăresei pe Za'roc. 

Tulburată, Rhunsn i-o luă din mână, mângâie teaca roşie, de culoarea 
vinului, pipăi simbolul negru încrustat, o frecă puţin cu degetele, curăţându-i 
mânerul de praf, apoi o scoase din teacă, dintr-o mişcare sigură, ca de 
războinic încercat. Cercetă amănunţit fiecare părticică a lamei şi o îndoi în 
mâini, până ce Eragon începu să se teamă că o va rupe. Apoi, dintr-o singură 
mişcare, bătrâna roti sabia deasupra capului şi o prăvăli peste cleştii care 
zăceau pe nicovală, tăindu-i în două cu un zgomot răsunător. 

— Za'roc, spuse Rhunsn, te ţin minte şi-acuma. Strânse sabia la piept, de 
parcă ar fi fost un prunc de-abia născut. Eşti la fel de frumoasă ca în ziua în 
care te-am făurit, adăugă ea, întorcându-se cu spatele şi privind crengile 
noduroase, în timp ce pipăia desenele încrustate pe mâner. Mi-am petrecut 
întreaga viaţă tot bocănind fierul ca să făuresc săbiile astea. Apoi a apărut el, şi 
le-a sfărâmat. Veacuri întregi de trudă, care s-au irosit într-o clipă. Din câte 
ştiu, mai există numai patru dovezi ale meşteşugului meu. Sabia lui, cea alui 
Oromis şi încă două, aflate în stăpânirea unor familii care le-au salvat de 
Wyrdfell. 

„Wyrdfell?” îndrăzni Eragon s-o întrebe pe Arya în gând. „E un alt nume 
pentru Trădători.” Rhunön se întoarse spre Eragon. 

— Şi-acum, Za'roc s-a întors la mine. Din toate cele pe care le-am făurit, 
este cea pe care mă aşteptam cel mai puţin s-o mai văd, în afară de a /ui. De 
unde ai dobândit sabia lui Morzan? 

— Brom mi-a dăruit-o. 

— Brom? întrebă ea, cântărind sabia în mână. Brom... îl ţin minte pe 
Brom. M-a implorat să-i fac o altă sabie în locul celei pe care o pierduse. Zău că 
aş fi vrut să-l ajut, dar apucasem deja să rostesc jurământul. Refuzul meu l-a 
supărat peste măsură. Nu mai voia să plece, aşa că Oromis a trebuit să-l culce 
la pământ dintr-o lovitură. 

Auzind asta, Eragon se însufleţi. 


— Meşteşugul tău m-a ajutat mult, Rhunân-elda. Fără Za'roc, aş fi fost 
mort de mult. Cu ajutorul său, am ucis Umbra numită Durza. 

— Zău aşa? Atunci a făcut şi sabia asta ceva bun. 

Punând-o la loc în teacă, Rhunön îi dădu sabia înapoi, deşi părea să 
şovăie, apoi privi peste umărul său, observând-o pe Saphira. 

— Aha. Îmi pare bine să te văd, Skulblaka. „Şi mie, Rhunân-elda.” 

Fără să se mai obosească să ceară voie, Rhunsn se apropie de Saphira şi 
începu să-i ciocănească solzii cu unghiile tocite de la mână, răsucindu-şi gâtul 
încoace şi încolo, încercând parcă să privească în străfundurile acestora. 

— Frumoasă culoare. Nu ca dragonii ăia maronii, noroioşi şi întunecaţi. 
De fapt şi de drept, sabia unui Cavaler ar trebui să aibă aceeaşi culoare ca 
solzii dragonului, iar din albastrul ăsta ar fi ieşit una grozavă... 

Acest gând păru să-i sece toată puterea. Se întoarse la nicovală şi 
rămase cu ochii aţintiţi asupra cleştilor distruşi, ca şi cum nici nu i-ar fi trecut 
prin cap că i-ar putea înlocui. Eragon n-ar fi vrut ca discuţia să se termine într- 
un chip atât de trist, dar nici nu-i trecea prin minte cum să facă să schimbe 
subiectul fără să pară grosolan. Atenţia îi fu atrasă de cămaşa sclipitoare de 
zale; cercetând-o, observă cu uimire că fiecare inel era bine lipit, la cald. Din 
pricina faptului că inelele minuscule se răceau atât de repede, trebuia, în 
general, ca ele să fie lipite înainte de a fi petrecute printre celelalte, aşa că, 
până şi zalele cele mai fine - precum cele pe care le avea de la pitici - se 
compuneau din inele turnate şi din altele care fuseseră lipite la rece. Asta dacă 
fierarul nu avea iuţeala şi meşteşugul unui elf. 

— N-am văzut niciodată asemenea zale, spuse Eragon, nici măcar la 
pitici. Cum de poţi avea atâta răbdare să torni fiecare inel? De ce nu foloseşti 
magia, ca să nu te mai chinui atât? 

Rhunsn îi răspunse cu o însufleţire care îl luă prin surprindere: 

— Păi atunci ce plăcere aş mai avea? spuse ea, dându-şi pe spate capul 
cu păr tuns foarte scurt. Aşa-i, toţi elfii, printre care şi eu, ar putea să 
folosească magia pentru a-şi împlini toate voile; unii chiar aşa şi fac, dar atunci 
ce rost mai are să trăieşti? Cu ce ţi-ai mai umple timpul, spune-mi şi mie. 

— Nu ştiu, mărturisi el. 

— Singura cale este să te ocupi de ceea ce-ţi place. Dacă poţi obţine tot 
ce-ţi doreşti, numai cu câteva vorbe, atunci țelul nu mai contează, contează 
numai calea pe care-o apuci. Ţine minte. Dacă ajungi să trăieşti îndeajuns de 
mult, ai să ai şi tu problema asta... Şi-acum, hai, valea! Discuţia asta mă 
oboseşte. 

Şi cu asta, Rhunön scoase capacul de pe vasul cu cărbuni, găsi o nouă 
pereche de cleşti şi cufundă un alt inel în vas, mânuind foalele cu sălbăticie. 

— Rhunn-elda, nu uita că voi veni să te iau cu o zi înainte de Agaeti 
Bl&dhren, spuse Arya, dar nu primi drept răspuns decât un mormăit. 

Străbătură din nou arcadele de sânger şi ieşiră la drumul cel mare, 
însoţiţi numai de zgomotul ritmic al oţelului lovit de oţel, singuratic precum 


strigătul unei păsări răpitoare în noapte. În urma lor, Rhunân rămase doar o 
siluetă întunecată, aplecată deasupra strălucirii mohorâte a focului. 

— Ea a făurit toate săbiile Cavalerilor? întrebă Eragon. Absolut toate? 

— Da, şi chiar mai mult decât atât. Este cel mai mare meşter fierar din 
toate timpurile. Mi-am dorit să o cunoşti, şi de dragul ei, şi de dragul tău. 

— Îţi mulţumesc? 

„Întotdeauna e aşa repezită?” întrebă Saphira. 

— Da, întotdeauna, râse Arya. Pentru ea nu contează decât meşteşugul, 
şi i s-a dus buhul pentru faptul că nu are pic de răbdare pentru nimic şi nimeni 
care-i stă în cale. Cu toate astea, lumea îi rabdă toanele, datorită iscusinţei şi 
realizărilor ei nepreţuite. 

Ascultându-i vorbele, Eragon încerca să înţeleagă ce putea însemna 
Agaeti Bl&dhren. Era aproape sigur că b/6ah însemna sânge, aşa că b/6dhren 
trebuia să fie „frăţie de sânge”, dar de agaeti nu mai auzise. 

—” Sărbătoare”, îi explică Arya, după ce-o întrebă. O dată în cursul 
fiecărui veac, ţinem această Sărbătoare a Frăției de Sânge, în cinstea pactului 
pe care l-am încheiat cu dragonii. Sunteţi norocoşi să vă aflaţi aici tocmai 
acum, căci se apropie momentul... continuă ea, încruntându-se; sprâncenele i 
se întâlneau în mijlocul frunţii. Soarta a pus la cale o coincidenţă cu adevărat 
minunată. 

Luat prin surprindere, Eragon îşi dădu seama că ea îi ducea în adâncul 
pădurii, pe nişte cărări pline de scaieţi şi de rugi cu mure, până ce toate 
luminile care-i înconjurau se stinseră, iar ei ajunseră în pustietatea fără odihnă. 
Cufundat în beznă, Eragon trebui să se bizuie pe Saphira - care putea vedea 
fără probleme pe timp de noapte - pentru a nu se rătăci. Copacii noduroşi 
deveneau din ce în ce mai mari şi se strângeau mereu mai aproape, 
amenințând să devină o piedică de nestrăbătut. Chiar când părea că nu mai 
aveau unde să meargă mai departe, pădurea luă sfârşit, iar ei pătrunseră într- 
un luminiş scăldat în razele craiului nou care atârna jos, pe cer, spre răsărit. 

În mijlocul luminişului se afla un pin singuratic. Nu era mai înalt decât 
ceilalţi, dar era mai gros decât o sută la un loc; pe lângă el, toţi păreau pricăijiţi 
ca nişte puieţi bătuţi de vânt. Din trunchiul masiv se răspândea o adevărată 
pătură de rădăcini, care acopereau pământul cu braţele lor vânoase, învelite în 
scoarță; s-ar fi zis că întreaga pădure izvora din copacul acesta, de parcă el era 
chiar inima codrului. Se înălța deasupra pădurii ca o mamă blândă şi 
drăgăstoasă, care-i adăpostea pe toţi sub crengile sale. 

— lată copacul Menoa, şopti Arya. La umbra lui, sărbătorim Agaeti 
Blodhren. 

Recunoscând numele, Eragon se simţi cutremurat de un fior rece. În 
Teirm, după ce Angela îi ghicise viitorul, Solembum se apropiase de el şi-i 
spusese: „Când vine vremea să ai nevoie de o armă, caută sub rădăcinile 
copacului Menoa. Apoi, când totul pare pierdut, iar puterile nu te mai ţin, du-te 
la stânca lui Kuthian şi rosteşte-ţi numele, ca să deschizi Bolta Sufletelor”. Nici 


prin cap nu-i trecea ce armă s-ar putea găsi îngropată sub copac şi nici cum să 
facă s-o găsească. 

„Vezi ceva?” o întrebă pe Saphira. 

„Nu, dar mă îndoiesc că vorbele lui Solembum se vor lămuri până când 
nu vom avea cu adevărat nevoie de ele.” 

Eragon îi povesti Aryei despre cele două sfaturi pe care i le dăduse pisica 
fermecată, dar nu pomeni nimic despre profeția Angelei - aşa cum făcuse şi cu 
Ajihad şi cu Islanzadi - din pricină că aceasta îl privea nemijlocit şi se temea că 
ea i-ar fi putut dezvălui Aryei atracţia căreia îi căzuse pradă. După ce termină 
de vorbit, Arya îi spuse: 

— Pisicile fermecate nu-şi oferă prea des ajutorul, iar dacă o fac, trebuie 
să le dai multă atenţie. Din câte ştiu, aici nu se găseşte nicio armă, nici măcar 
cântecele şi legendele nu pomenesc despre aşa ceva. Cât despre stânca lui 
Kuthian... numele îmi răsună în minte, ca glasul dintr-un vis pe care l-am uitat 
de mult; îmi este cunoscut, dar străin în acelaşi timp. L-am mai auzit, numai că 
nu pot să-mi amintesc unde. 

Apropiindu-se de copacul Menoa, Eragon îşi îndreptă atenţia spre 
mulţimea de furnici care se strecurau de-a lungul rădăcinilor. Deşi nu izbutea 
să vadă altceva decât pete minuscule, de culoare neagră, misiunea pe care i-o 
dăduse Oromis îl făcuse să devină mai atent cu vieţile care pulsau împrejurul 
lui; simţea gândurile de-abia mijite ale furnicilor. Doborându-şi piedicile din 
minte, îşi împrăştie cugetul peste tot, atingând în treacăt mintea Saphirei şi a 
Aryei, dar trecând dincolo de ele, ca să vadă ce mai trăia prin luminiş. 

Pe neaşteptate, dădu peste o făptură uriaşă, înzestrată cu rațiune, dar 
atât de mare încât nu-i putea cuprinde sufletul nici măcar cu gândurile. Până şi 
raţiunea lui Oromis, cu care fusese în legătură pe când se afla în Farthen Dur, 
nu era nimic în comparaţie cu ceea ce simţea acum. Până şi văzduhul părea să 
vibreze din pricina puterii şi energiei care emana din... copac? 

Da, acesta era izvorul, fără nicio îndoială. 

Gândurile copacului se mişcau hotărâte şi fără şovăială, în ritmul lent al 
gheții care se scurge pe o stâncă. Eragon îşi dădu seama că nu-l băga în seamă 
nici pe el, nici vreo altă făptură din jur. Era preocupat numai de cele care 
creşteau şi înfloreau sub razele soarelui, de tufişurile de sânger şi de crini, de 
ciuboţica cucului care înflorea pe timp de seară şi de frunzele mătăsoase ale 
degetarului aflat lângă un măr pădureţ, plin de flori purpurii. 

— Trăieşte! strigă Eragon, trezit la realitate de uimire. Adică... gândeşte. 

Era limpede pentru el că Saphira simţea şi ea acelaşi lucru, din felul în 
care îşi plecase capul spre copac, ca şi cum l-ar fi ascultat. Pe dată, ea zbură 
spre una dintre crengile groase, ca drumul care ducea din Carvahall în 
Therinsford, şi se opri acolo, cu coada atârnându-i în gol, legănându-i vârful 
încoace şi încolo, cu multă graţie. Imaginea unui dragon aşezat pe o creangă 
de copac era atât de neobişnuită, încât lui Eragon aproape că-i veni să râdă. 

— Fireşte că da, spuse Arya, al cărei glas răsuna grav şi melodios prin 


noapte. Vrei să-ţi spun povestea copacului Menoa? 

— Da, te rog. 

O fulgerare albă străbătu cerul, ca o fantomă alungată din lume; era 
Blagden, care se alătură Saphirei, pe creanga copacului. Trupul firav şi gâtul 
curbat al corbului îi dădeau înfăţişarea unui cerşetor, scăldat în lucirea unei 
grămezi de aur; el îşi înălţă capul palid şi scoase un strigăt ameninţător, acelaşi 
dintotdeauna: Wyraa! 

— lată ce s-a petrecut. Cândva, în vremurile îmbelşugate de dinaintea 
războiului cu dragonii, înainte ca noi să fi ajuns nemuritori, atât cât ne îngăduie 
trupurile nevolnice, pe aici trăia o femeie pe nume Linnëa care îmbătrânise fără 
să cunoască alinarea adusă de un soţ sau de copii. Ea nu simţea nici măcar 
nevoia să-i caute, căci hotărâse să-şi închine viaţa plantelor pe care le 
descânta, cu o iscusinţă neîntrecută. Şi asta a făcut până ce un tânăra sosit la 
uşa ei şi a amăgit-o cu vorbe de dragoste. lubirea lui a trezit în Linnëa ceva 
despre care nici nu mai credea că există, un dor de a cunoaşte lucrurile pe 
care, fără să ştie, le jertfise. | se oferea o ultimă şansă, iar acesta s-a dovedit 
un prilej prea important pentru ca ea să nu-l bage în seamă. A lăsat totul de 
izbelişte şi i s-a dăruit bărbatului, alături de care, o vreme, a trăit fericită. Dar 
el era tânăr, aşa că a început să ducă dorul unei femei de vârsta lui. Găsind-o, 
a curtat-o şi a luat-o în căsătorie şi a trăit fericit şi alături de ea, o vreme. După 
ce Linnëa a aflat că fusese dispreţuită, uitată şi părăsită, a înnebunit de 
supărare. Tânărul făcuse lucrul cel mai rău din toate; o ademenise să guste din 
roadele cele mai dulci ale vieţii, apoi i le luase dinaintea ochilor fără măcar să-i 
pese, ca un cocoș care trece de la o găină la alta. Linnëa l-a prins cu cealaltă 
femeie şi, înnebunită de mânie, l-a înjunghiat. Ştiind că făptuise o ticăloşie şi că 
nu se mai putea întoarce la viaţa pe care o dusese înainte, chiar dacă ar fi fost 
absolvită de vină, după ce viaţa îşi pierduse, pentru ea, orice bucurie, Linnăa s- 
a dus la cel mai bătrân copac din Du Weldenvarden, s-a lipit de el şi, printr-un 
descântec, s-a unit cu el, părăsindu-şi neamul. Descântecul a ţinut trei zile şi 
trei nopţi; odată terminat, femeia devenise una cu plantele pe care le iubise 
atât. Şi de-atunci, timp de mii de ani, ea veghează asupra pădurii... Aşa a luat 
naştere copacul Menoa. 

După ce povestea se isprăvi, Eragon şi Arya se aşezară, unul lângă altul, 
pe o rădăcină uriaşă care se înălța la douăsprezece picioare deasupra 
pământului. Eragon îşi propti călcâiele de copac, întrebându-se dacă Arya îi 
istorisise toate acestea ca un soi de avertisment sau dacă totul era numai un 
basm nevinovat. Îndoiala i se preschimbă în siguranţă, auzindu-i întrebarea. 

— Crezi că tânărul are vreo vină în această tragedie? 

— Cred, spuse el, conştient că un răspuns pripit o putea întoarce 
împotriva lui, că el s-a arătat crud, iar Linnëa şi-a pierdut stăpânirea de sine. 
Amândoi au fost de vină. 

Arya îl privi neclintită, până ce se văzu silit să-şi întoarcă privirea. 

— Nu erau făcuţi unul pentru celălalt. 


Eragon dădu să protesteze, dar se opri, dându-i dreptate; mai mult, ea 
făcuse în aşa fel încât să-l silească să o spună cu voce tare, să o recunoască de 
faţă cu ea. 

— Aşa o fi, răspunse el în cele din urmă. 

Între ei se adună tăcerea, ca nisipul care creştea, alcătuind un zid pe 
care niciunul dintre ei nu părea dispus să-l spargă. Zgomotul ascuţit al 
greierilor răsună de la marginea luminişului. 

— Mi se pare, spuse el în cele din urmă, că îţi prinde bine viaţa de acasă. 

— Aşa e. 

Cu multă graţie, ea se aplecă şi luă o crenguţă care căzuse din copacul 
Menoa, pe care începu să o înnoade, făurind un coşuleţ din acele uscate. 
Privind-o, Eragon se înroşi puternic la faţă. Nădăjduia ca luna să nu 
strălucească îndeajuns pentru a-i dezvălui obrajii care se împurpuraseră. 

— Unde... unde locuieşti? Tu şi Islanzadi aveţi un palat sau un castel...? 

—  Locuim în Tialdari, un palat care a aparţinut de veacuri familiei 
noastre, aflat în partea de apus a oraşului. Mi-ar plăcea să ţi-l arăt. 

— Aha. 

Dintr-odată, o întrebare foarte precisă îşi croi drum prin mintea lui 
Eragon, alungându-i stânjeneala. 

— Arya, mai ai fraţi? 

Ea clătină din cap. 

— Deci eşti singura care poate moşteni tronul elfilor? 

— Fireşte. De ce mă întrebi? răspunse ea, părând uimită de curiozitatea 
lui. 

— Nu pot să înţeleg de ce ţi s-a dat voie să pleci ca sol pe lângă vardeni 
şi pitici şi să duci oul Saphirei de aici în Tronjheim. Aşa ceva e mult prea 
primejdios pentru o prinţesă, ca să nu mai vorbim de moştenitoarea tronului. 

— Vrei să spui că e mult prea primejdios pentru o femeie din neamul 
omenesc. Ti-am mai spus că eu nu sunt o fătucă neajutorată. Nu-ţi dai seama 
că noi avem altă părere despre regii noştri decât voi sau piticii. Pentru noi, cea 
mai importantă îndatorire a regelui, sau a reginei, este să-şi slujească neamul, 
atunci când este cu putinţă. lar dacă asta înseamnă să ne punem vieţile în 
primejdie, ne bucurăm că avem prilejul să ne arătăm loialitatea faţă de... vatră, 
casă şi onoare, aşa cum spun piticii. Dacă aş fi murit, făcându-mi datoria, din 
rândul Caselor noastre s-ar fi ales un alt urmaş la tron. Nici măcar acum nu mi 
s-ar putea pretinde să devin regină, dacă nu aş fi de acord. Noi nu ne alegem 
conducători care nu sunt dispuşi să se dedice pe de-a-ntregul obligaţiilor care 
le revin. Arya şovăi o clipă, apoi îşi strânse genunchii la piept şi-şi sprijini bărbia 
pe ei. Am avut mulţi ani la dispoziţie pentru a cădea la învoială cu mama în 
aceste privinţe. O vreme, în luminiş se auzi doar cântecul greierilor. Apoi, ea îl 
întrebă: Cum merge învăţătura cu Oromis? 

Eragon mormăi supărat, simțind cum se posomorăşte din nou; un val de 
amintiri neplăcute îi întunecau plăcerea de a fi împreună cu Arya. Nu-şi dorea 


decât să se bage în pat, să adoarmă şi să uite întreaga zi. 

— Oromis-elda, răspunse el, cugetând la flecare cuvânt pe care-l rostea, 
este foarte pretenţios. 

Arya îl apucă de umăr cu putere, făcându-l să strângă din dinţi. 

— Ce s-a-ntâmplat? 

— Nimic, răspunse el, încercând să scape din strânsoare. 

— Am călătorit mult alături de tine, aşa că acum ştiu când eşti fericit, 
mânios... sau îndurerat. S-a întâmplat ceva între tine şi Oromis? Dacă-i pe-aşa, 
trebuie să-mi spui, pentru ca lucrurile să poată fi îndreptate la vreme. Sau 
poate era vorba de rana ta din spate? Am putea să... 

— Nu-i vorba de învăţătură! 

În ciuda supărării, Eragon observă că ea părea cu adevărat îngrijorată, 
ceea ce-l făcea să se simtă mulţumit. 

— Întreab-o pe Saphira. O să-ţi povestească ea. 

— Vreau să aud de la tine, răspunse Arya, cu voce joasă. Eragon îşi 
încleşta dinţii, făcând să-i tremure falca. Cu glasul foarte slab, aproape în 
şoaptă, îi povesti mai întâi despre eşecul meditaţiei din dumbravă, apoi despre 
amintirea care-i otrăvea cugetul ca un şarpe ce i se cuibărise în piept: 
binecuvântarea. 

Arya îi dădu drumul braţului şi se agăţă de rădăcina copacului Menoa, ca 
şi cum şi-ar fi pierdut echilibrul. 

— Barzul. 

Blestemul care se revărsă de pe buzele ei, în limba piticilor, îl îngrijoră. 
Nu o mai auzise niciodată vorbind aşa. De altfel, era un cuvânt foarte potrivit, 
care însemna „soartă rea”. 

— Ştiam de isprava ta din Farthen Dur, fireşte, dar n-am crezut... n-am 
bănuit niciodată că s-ar fi putut întâmpla aşa ceva. Te implor să mă ierţi, 
Eragon, pentru că te-am silit să ieşi din casă în noaptea asta. Acum înţeleg de 
ce eşti stânjenit. Pesemne că vrei să fii singur. 

— Nu, spuse el. Nu, îţi mulţumesc pentru că m-ai însoţit şi pentru ceea ce 
mi-ai arătat. 

Îi zâmbi, iar ea îi răspunse, după o clipă. Rămaseră împreună, nemişcaţi, 
la rădăcina străvechiului copac, privind luna care se prelingea sus, deasupra 
pădurii liniştite, până ce dispăru în spatele norilor adunaţi. 

— Mă întreb numai ce se va întâmpla cu pruncul... 

Undeva, peste capetele lor, Blagden îşi scutură penele albe ca neaua şi 
strigă: Wyraa! 


Piedici peste piedici 


Nasuada îşi încrucişa braţele pe piept, fără să se mai obosească să-şi 
ascundă nerăbdarea, şi-i cercetă cu privirea pe cei doi bărbaţi din faţa ei. Cel 
din dreapta avea gâtul atât de gros încât capul îi ieşea dintre umeri într-un 
unghi aproape drept, dându-i o înfăţişare de om încăpățânat şi puţin la minte. 
Se adăuga şi fruntea lată, cu sprâncenele stufoase şi atât de lungi încât 
aproape îi cădeau peste ochi, şi buzele răsfrânte care, chiar şi când vorbea, 
aduceau tot cu o ciupercă roz. Totuşi, Nasuada nu se lăsa înşelată de figura lui 
respingătoare. Oricum i-ar fi fost chipul, avea limba mai agilă ca un scamator. 

Cât despre cel de-al doilea bărbat, singura lui trăsătură distinctivă era 
pielea palidă, care nu se întunecase la culoare nici măcar sub soarele nemilos 
al Surdei, deşi vardenii se aflau deja de câteva săptămâni în Aberon, capitala 
regatului. Văzându-i chipul, Nasuada deduse că se născuse undeva în părţile de 
miazănoapte ale Imperiului. El ţinea în mână o tichie împletită, de lână, pe care 
o răsucea pe toate părţile. 

— Omule, zise Nasuada, arătând spre el. Mai spune-mi o dată, câte găini 
ţi-a omorât? 

— Treisprezece, stăpână. 

Nasuada se întoarse spre bărbatul cel urât. 

— Un număr cu ghinion, după toate socotelile, jupâne Gamble. Aşa a fost 
şi pentru tine. Te-ai făcut vinovat de furt şi de distrugerea proprietăţii altuia, 
fără să-i oferi răscumpărarea cuvenită. 

— N-am zis că nu. 

— Mă întreb numai cum ai făcut să mănânci treisprezece găini în patru 
zile. Jupâne Gamble, nu te saturi niciodată? 

Bărbatul îi aruncă o privire şmecheră şi se scarpină pe obraz. Hârşâitul 
unghiilor pe barba de-abia mijită o scotea din sărite, şi-i trebui un mare efort de 
voinţă ca să nu-i ceară să termine. 

— Păi, nu vreau să fiu nepoliticos, stăpână, dar n-ar fi aşa de greu să-mi 
umplu burta dacă ne-aţi hrăni cum trebuie, după toată treaba pe care o facem. 
lo-s mare şi-mi trebe' ceva carne în burtă după ce juma' de zi am tot spart 
piatră cu barosu'. Am încercat să rezist ispitei, zău că da. Da' după trei 
săptămâni în care mâncarea a fost pe sponci şi i-am tot văzut pe fermierii ăştia 
cu turmele lor grase pe care nu voiau să le-mpartă cu nimeni, nici dacă murea 
vreunu' de foame... Ce să zic, n-am mai făcut faţă. Când e vorba de mâncare, 
n-am ce face. Îmi place să fie caldă şi multă. Şi nici nu cred c-aş fi singurul 
dispus să-şi ia fără să mai ceară voie. 

„Şi tocmai aici e problema”, se gândi Nasuada. Vardenii nu-şi puteau 
permite să-şi hrănească oamenii aşa cum se cuvenea, nici măcar cu ajutorul lui 
Orrin, regele din Surda, care le pusese la dispoziţie tezaurul, dar nici nu se 
gândise măcar să procedeze cum făcea de obicei Galbatorix când îşi transporta 


armata de-a curmezişul Imperiului, adică să le ia proviziile oamenilor de rând 
fără să le plătească. „Frumoasă purtare, dar asta îmi face şi mai grea 
misiunea.” Cu toate acestea, ştia foarte bine că tocmai astfel de fapte îi 
despărţeau pe ea, pe Orrin, pe Hrothgar şi pe Islanzadi de tirania lui Galbatorix. 
„Ar fi aşa de uşor de trecut acest hotar, fără măcar să-mi dau seama.” 

— Îţi înţeleg motivele, jupâne Gamble. Totuşi, deşi vardenii nu sunt o ţară 
şi nu răspundem în faţa nimănui decât a noastră, asta nu-ţi dă nici dumitale, 
nici nimănui altcuiva, dreptul de a încălca legea care a fost stabilită de 
predecesorul meu, sau cea de-aici, din Surda. Aşa că îţi poruncesc să plăteşti 
câte un bănuţ de aramă pentru fiecare găină furată. 

Gamble o luă prin surprindere, încuviinţând fără să obiecteze. 

— Bine, stăpână, spuse el. 

— Asta-i tot? exclamă bărbatul cel palid, strângându-şi tichia în mâini cu 
şi mai multă forţă. Nu-i un preţ bun. Dacă le vindeam la târg, aş fi... 

— Da! izbucni ea, nemaiputându-se stăpâni. Ai fi luat mai mult pe ele. 
Dar se-ntâmplă să ştiu că jupân Gamble nu-şi poate permite să-ţi dea preţul 
întreg, pentru că eu sunt cea care-l plăteşte pentru munca sa. Şi pe dumneata 
la fel. Nu uita că, dacă m-aş hotărî să-ţi cumpăr păsările pentru vardeni, n-ai 
lua mai mult de un bănuţ de aramă pe ele, şi te-ai considera norocos. Ai 
înţeles? 

— Dar nu poate să... 

— Ai înţeles? 

În scurtă vreme, bărbatul cel palid dădu înapoi şi murmură: 

— Da, stăpână. 

— Foarte bine. Acum puteţi pleca. 

Cu o expresie de admiraţie ironică pe faţă, Gamble îşi duse mâna la 
frunte şi făcu o plecăciune, apoi ieşi din încăperea de piatră împreună cu 
posomorâtul său adversar. 

— Şi voi, spuse Nasuada, adresându-se străjilor aflate de o parte şi de 
alta a uşii. 

De îndată ce aceştia plecară, ea se ghemui în scaun, oftând istovită, şi 
luă evantaiul cu care începu să-şi facă vânt, într-o încercare zadarnică de a 
risipi picăturile de sudoare care i se adunau pe frunte. Căldura neîncetată îi 
secătuia puterile şi făcea ca până şi treburile cele mai mărunte să i se pară 
istovitoare. 

De fapt, bănuia că s-ar fi simţit obosită chiar şi la vreme de iarnă. Cu 
toate că era la curent cu toate tainele vardenilor, tot îi trebuise foarte multă 
muncă pentru a-i duce pe toţi din Farthen Dur, prin munţii Beor, către Surda şi 
Aberon. Amintindu-şi de zilele lungi şi grele petrecute în şa, se cutremură. 
Fusese foarte greu să pună la cale şi apoi să ducă la îndeplinire plecarea din 
regatul piticilor, şi la fel era şi misiunea de a-i face pe vardeni să se integreze 
în noul mediu, plănuindu-şi în acelaşi timp şi atacul asupra Imperiului. „Nu-mi 
ajunge timpul pentru toate problemele care sunt de rezolvat”, se plânse ea. 


În cele din urmă, lăsă evantaiul jos şi trase de cordonul soneriei, 
chemându-şi camerista pe nume Farica. La dreapta mesei din lemn de cireş se 
afla o draperie care se umflă, când uşa ascunsă în spatele ei se deschise. 
Farica se strecură înăuntru şi veni lângă ea, cu ochii în pământ. 

— Mai sunt? întrebă Nasuada. 

— Nu, stăpână. 

încercă să nu-şi dea pe faţă uşurarea. O dată pe săptămână, avea 
audienţe în cursul cărora oricare dintre vardeni se puteau prezenta în faţa ei 
pentru a le judeca neînțelegerile. Toţi cei care se simțeau nedreptăţiţi puteau 
apela la ea pentru a-i cere părerea. Era misiunea cea mai grea şi cea mai 
ingrată din câte cunoştea. După cum obişnuia să spună tatăl său după vreo 
negociere cu Hrothgar: „După ce se cade la pace într-o privinţă, toată lumea e 
supărată”. Aşa şi părea. Întorcându-şi atenţia spre problemele de peste zi, îi 
spuse Faricăi: 

— Vreau ca omul ăsta, Gamble, să fie mutat într-un alt post. E priceput la 
vorbă - să i se dea o slujbă unde asta să-i fie de folos. Intendent, poate... în 
orice caz o slujbă unde să aibă parte de raţii întregi de mâncare. Nu vreau să-l 
mai văd iar în faţa ochilor pentru vreun furt. 

Farica încuviinţă şi se aşeză la masă, însemnând poruncile Nasuadei pe o 
foaie de pergament. Faptul că ştia să scrie o făcea de nepreţuit. 

— Unde-l găsesc? întrebă ea. 

— Printre cei care lucrează la carieră. 

— Bine, stăpână. Mai e ceva. Cât eraţi ocupată cu pricinile, a venit cineva 
din partea regelui Orrin, care vă roagă să-l întâlniți în laborator. 

— Ce-a mai făcut, şi-a pierdut vederea? 

Nasuada îşi umezi încheieturile şi gâtul cu apă parfumată cu levănţică, 
apoi îşi privi chipul într-o oglindă de argint lustruit pe care i-o dăruise Orrin şi-şi 
aranja mânecile rochiei, aducându-le la aceeaşi lungime. Mulțumită de cum 
arăta, ieşi din încăpere, urmată de Farica. Soarele ardea atât de puternic, încât 
nu era nevoie de nicio torţă pentru a lumina interiorul castelului Borromeo; mai 
mult, căldura degajată de ele ar fi fost de nesuportat. Razele de lumină 
pătrundeau prin creneluri şi sclipeau pe peretele interior al coridorului, sfâşiind 
aerul din loc în loc cu fascicule de praf auriu. Nasuada aruncă o privire spre 
poartă, unde vreo treizeci de soldaţi îmbrăcaţi în portocaliu din gărzile călare 
ale lui Orrin tocmai porneau într-una din nesfârşitele patrulări prin ţinutul care 
împrejmuia oraşul. 

„Nu că ar fi cine ştie ce ajutor, dacă Galbatorix se hotărăşte să vină chiar 
el după noi”, se gândi ea cu amărăciune. Singura apărare împotriva acelei 
posibilităţi era mândria lui Galbatorix şi, după cum nădăjduia ea, faptul că se 
temea de Eragon. Orice conducător ştia că exista oricând posibilitatea să i se ia 
tronul, dar uzurpatorii înşişi erau de două ori mai înfricoşaţi de ameninţarea pe 
care o putea reprezenta fie şi un singur om, hotărât şi curajos. Nasuada ştia 
prea bine că juca un joc foarte primejdios, împotriva celui mai puternic nebun 


din Alagae&sia. Dacă întrecea măsura, şi ea, şi restul vardenilor puteau fi 
distruşi, iar odată cu ei orice nădejde de a mai pune capăt domniei lui 
Galbatorix. 

Miresmele din castel îi aduseră aminte de vremurile copilăriei; odinioară 
locuise aici, pe când încă trăia regele Larkin, tatăl lui Orrin. Pe atunci, acesta 
din urmă nu prea era de văzut. Era cu cinci ani mai în vârstă ca ea şi deja 
foarte ocupat cu îndatoririle sale de prinţ. Cu toate acestea, de când sosise din 
nou în Surda, se simţea de parcă ea era cea mai mare. 

La uşa laboratorului, trebui să se oprească şi să aştepte ca străjerii, care 
erau mereu de veghe afară, să-l anunţe de sosirea ei. În scurtă vreme, glasul 
lui Orrin răsună pe scări: 

— Domniţă Nasuada! Îmi pare atât de bine c-ai venit. Am să-ţi arăt ceva. 

Făcându-şi curaj, Nasuada intră împreună cu Farica în laborator, în faţa 
lor apăru un labirint de mese, încărcate cu tot felul de alambicuri, carafe şi 
retorte, ca un desiş de sticlă, prin care rochiile lor se puteau agăța în orice clipă 
într-una dintre miile de crengi firave. Mirosul greu al vaporilor metalici o făcu 
pe Nasuada să-i dea lacrimile. Ridicându-şi poalele rochiei de la podea, şi ea, şi 
Farica îşi croiră drum, una în spatele celeilalte, până în fundul încăperii, trecând 
pe lângă tot felul de clepsidre şi balanţe, tomuri misterioase prinse în fier 
înnegrit, astrolaburi făurite de pitici şi grămezi întregi de prisme fosforescente 
din cristal, care sclipeau cu fulgerări albastre. 

Îl găsiră pe Orrin lângă o banchetă de marmură, amestecând într-un 
alambic cu mercur, cu un tub de sticlă închis la un capăt şi deschis la celălalt, 
care avea cel puţin un picior în lungime, dar era extrem de subţire. 

— Sire, spuse Nasuada; aşa cum era firesc pentru o persoană de rang 
egal cu al regelui, ea rămase în picioare, dar Farica făcu o plecăciune. Văd că 
v-aţi revenit după explozia de săptămâna trecută. 

Orrin făcu o strâmbătură jovială. 

— De-acum ştiu că nu e bine să combini fosfor şi apă într-un vas închis. 
Rezultatul poate fi de-a dreptul primejdios. 

— Auzul v-a revenit pe deplin? 

— Nu chiar, dar... 

Rânjind ca un băiat care tocmai a primit în dar primul său pumnal, el 
aprinse o luminare, folosindu-se de cărbunii dintr-un bazin, pe care Nasuada se 
întreba cum îi putea suporta, pe o asemenea căldură înăbuşitoare, duse 
lumânarea aprinsă înapoi la masă şi o folosi ca să-şi aprindă pipa. 

— Nu ştiam că fumaţi. 

— Nu prea fumez, mărturisi el, dar am observat că, de vreme ce timpanul 
nu mi s-a refăcut încă de tot, pot să fac asta... 

Trăgând din pipă, îşi umflă unul din obraji, până ce un firicel de fum 
începu să-i iasă din urechea stângă, ca un şarpe dintr-o văgăună, răsucindu-i- 
se în jurul capului. Era ceva atât de neaşteptat, încât Nasuada izbucni în râs, iar 
Orrin i se alătură, slobozind pe gură o trâmbă de fum. 


— E o senzaţie foarte ciudată, mărturisi el. Mă gâdilă îngrozitor. 
Redevenind serioasă, Nasuada întrebă: 

— Mai era ceva despre care voiaţi să-mi vorbiţi, Sire? 

— Fireşte, spuse el, pocnind din degete; cufundând tubul de sticlă în 
alambic, îl umplu cu mercur, apoi astupă capătul deschis cu degetul şi-i arătă 
rezultatul. Sunteţi de acord că aici nu este decât mercur? 

— Da. „Oare de-asta voia să mă vadă?” 

— Dar acum? 

Orrin răsuci tubul cu capul în jos, dintr-o singură mişcare, şi-l vâri înapoi, 
luându-şi degetul. În loc să se scurgă tot, după cum s-ar fi aşteptat Nasuada, 
mercurul din tub cobori cam până la jumătate, apoi se opri şi rămase în 
nemişcare. Orrin îi arătă porţiunea goală de deasupra. 

— Ce e acolo? întrebă el. 

— Pesemne că aer, declară Nasuada. Orrin rânji şi clătină din cap. 

— Dacă ar fi aşa, pe unde să fi intrat? Cum să fi trecut de mercur sau de 
pereţii din sticlă? Nu există nicio cale pe care să poată pătrunde. Fată, tu ce 
zici? întrebă el, arătând spre Farica. 

Ea se uită cu ochii mari la tub, apoi ridică din umeri şi spuse: 

— Nu poate fi nimic acolo, Sire. 

— Aha, păi tocmai asta cred şi eu: că nu e nimic. Cred că am rezolvat una 
dintre cele mai vechi dileme ale filosofiei naturale, făurind şi dovedind astfel 
existenţa vidului! Asta răstoarnă din temelii teoriile lui Vacher, şi înseamnă că 
Lâdin era, de fapt, un geniu. Elfii ăştia parc-ar avea mereu dreptate. 

Nasuada se forţă să rămână calmă şi întrebă: 

— Dar la ce serveşte asta? 

— La ce serveşte? repetă Orrin, privind-o cu uimire neprefăcută. Păi, la 
nimic, fireşte. Sau, cel puţin, eu nu-mi dau seama. Cu toate acestea, asta ne va 
ajuta să înţelegem cum funcţionează lumea, cum şi de ce se întâmpla lucrurile. 
E o descoperire minunată. Cine ştie la ce o să mai ducă? 

În timp ce vorbea, regele goli tubul şi-l puse la loc, cu mare grijă, într-o 
cutie căptuşită cu catifea, în care se mai aflau şi alte instrumente de acelaşi fel. 

— Ideea care mă încântă cel mai tare este folosirea magiei pentru a 
descoperi tainele lumii. Chiar ieri, de exemplu, cu o singură vrajă, Trianna m-a 
ajutat să descopăr două gaze absolut noi. Imaginaţi-vă câte s-ar putea afla, 
dacă magia ar fi folosită sistematic în cadrul filosofiei naturale. Mă gândesc să 
învăţ şi eu să fac vrăji, dacă am talent şi dacă pot să conving pe cineva să-mi 
dezvăluie tot ce ştie. Mare păcat că acel Cavaler al vostru, Eragon, nu a venit 
încoace; sunt convins că-mi putea fi de folos. 

Nasuada se uită la Farica şi-i spuse: 

— Aşteaptă-mă afară. 

Femeia făcu o plecăciune şi ieşi. După ce auzi uşa de la laborator 
închizându-se, Nasuada continuă: 

— Orrin, ţi-ai pierdut minţile? 


— Ce vrei să spui? 

— În timp ce tu îţi pierzi vremea încuiat aici şi făcând experienţe pe care 
nimeni nu le înţelege şi care-ţi mai pun şi viaţa în primejdie, ţara ta se află pe 
picior de război. O mie de probleme aşteaptă hotărârea ta, iar tu rămâi aici, 
suflând fum şi jucându-te cu mercurul! 

Chipul regelui se înăspri. 

— Îmi cunosc îndatoririle, Nasuada. Oi fi tu conducătoarea vardenilor, dar 
eu sunt încă rege în Surda, şi ai face bine să-ţi aduci aminte de asta înainte să- 
mi mai vorbeşti atât de nepoliticos. Ai uitat cumva că dreptul vostru de a 
rămâne aici depinde de bunăvoința mea? 

Nasuada ştia că nu trebuia să se teamă de o asemenea ameninţare; 
mulţi dintre oamenii din Surda aveau rude printre vardeni, şi invers. Erau mult 
prea legaţi pentru ca unii să-i părăsească pe ceilalţi. Nu, adevărata pricină 
care-l supărase pe Orrin era chestiunea autorităţii. De vreme ce era aproape cu 
neputinţă ca grupuri mari de războinici înarmaţi să fie ţinute pregătite, mai 
mult timp - Nasuada aflase pe propria piele că era un adevărat coşmar să 
trebuiască să hrăneşti atâţia oameni care nu făceau nimic -, vardenii 
începuseră să-şi ia de lucru, să muncească la ferme şi să se integreze în ţara 
care-i găzduise. „Mai devreme sau mai târziu, unde voi ajunge? Voi fi 
conducătoarea unei armate care nu mai există? General sau sfetnic al lui 
Orrin?” Poziţia ei era şubredă. Dacă se mişca prea repede sau cu prea multă 
hotărâre, regele ar fi putut s-o ia drept o ameninţare şi să se întoarcă împotriva 
ei, mai ales că acum era învăluită de prestigiul victoriei obţinute în Farthen 
Dur. Pe de altă parte, dacă zăbovea prea mult, putea irosi prilejul de a profita 
de slăbiciunea de moment a lui Galbatorix. Singurul avantaj pe care-l avea, în 
faţa atâtor piedici, era faptul că putea dispune de cei din pricina cărora 
îndrăznise să facă acest pas: Eragon şi Saphira. 

— Nu caut să te pun în umbră, Orrin, răspunse ea. N-am vrut niciodată 
una ca asta şi îmi cer iertare dacă aşa părea. 

El dădu uşor din cap, cu reţinere. Rămasă aproape fără cuvinte, Nasuada 
se sprijini de bachetă şi continuă, şovăind: 

— Doar că... sunt atâtea lucruri de făcut. Lucrez zi şi noapte - amo 
măsuţă de scris lângă pat -, şi tot nu o scot la capăt; mă simt de parcă am fi 
mereu pe marginea prăpastiei. 

Orrin luă un pisălog, înnegrit de atâta folosinţă, şi începu să-l rotească în 
mână cu mişcări regulate, ameţitoare. 

— Înainte să veniţi voi încoace... nu, nu-i aşa. Înainte ca acest Cavaler să 
apară frumos din văzduh, ca Moratensis din fântâna lui, mă aşteptam să-mi 
trăiesc viaţa aşa cum o făcuseră tata şi bunicul. Adică să mă lupt în taină 
împotriva lui Galbatorix. O să mă ierţi dacă îmi ia ceva timp ca să mă 
obişnuiesc cu schimbările astea. 

Mai mult de-atât, Nasuada nu avea ce aştepta de la el. Era dovada cea 
mai limpede că-i părea rău. 


— Înţeleg foarte bine. 

O clipă, el încetă să se mai joace cu pisălogul. 

— Tu ţi-ai obţinut rangul de puţină vreme, în timp ce eu îl deţin de câţiva 
ani. Dacă-mi pot permite aroganţa de a-ţi da un sfat, îţi pot spune că am 
descoperit un lucru foarte important pentru a-mi păstra minţile: acela că pot 
să-mi petrec o parte din zi făcând ceea ce mă pasionează. 

— Dar eu nu am cum, protestă Nasuada. Fiecare clipă pe care o irosesc 
ar putea fi tocmai cea de care este nevoie pentru a-l înfrânge pe Galbatorix. 

Pisălogul se opri din nou. 

— Dacă te mai istoveşti aşa, nu le faci vardenilor nicio favoare, ba chiar 
dimpotrivă. Nimeni nu poate munci aşa cum se cuvine fără puţină linişte şi 
pace. Nu trebuie să fie mult, poate doar cinci sau zece minute. Poţi chiar să 
tragi cu arcul, şi atunci tot ţi-ai împlini ţelurile, deşi pe o altă cale... De-asta am 
pus să mi se construiască acest laborator. De-asta scot fum şi mă joc cu 
mercurul, după cum mi-ai spus - ca să nu-mi petrec tot restul zilei urlând de 
mânie şi de neputinţă. 

În ciuda faptului că parcă nu-i convenea să-l vadă pe Orrin altfel decât ca 
pe un pierde-vară, Nasuada nu putu decât să-i dea dreptate. 

— N-am să uit ce mi-ai spus. 

— Nici nu cer mai mult, răspunse el, regăsindu-şi ceva din aerul jucăuş 
de la-nceput. 

Mergând la fereastră, ea deschise obloanele şi privi în jos, spre Aberon, 
unde negustorii cu degete iuți îşi înălţau glasurile, încercând să prindă în mreje 
vreun client mai puţin bănuitor, unde un nor de praf galben se înălța dinspre 
drumul care ducea la apus, pe care o caravană se apropia de porţile oraşului, 
unde văzduhul tremura pe deasupra acoperişurilor de ţiglă, purtând miros de 
nucşoară şi de tămâie din templele de marmură, iar ogoarele înconjurau oraşul 
ca petalele desfăcute ale unei flori. Fără se întoarcă, ea întrebă: 

— Ai primit copii după ultimele rapoarte care ne-au sosit din Imperiu? 

— Da, răspunse Orrin, venind şi el la fereastră. 

— Şi ce părere ai? 

— Sunt prea firave şi incomplete pentru a putea ajunge la vreo concluzie 
relevantă pe baza lor. 

— Şi totuşi, numai asta avem. Spune-mi ce bănuieşti şi ce intuiţii ai. 
Porneşte de la faptele cunoscute şi mergi mai departe, cum ai face într-unui 
dintre experimentele tale, continuă ea, zâmbind. Făgăduiesc că n-am să pun 
mare preţ pe ce-mi spui. 

Răspunsul se lăsă aşteptat, iar când veni, răsună ca o profeție dureroasă 
şi grea despre sfârşitul lumii. 

— Biruri mărite, garnizoane fără soldaţi, cai şi boi confiscaţi peste tot în 
Imperiu... Se pare că Galbatorix îşi adună forţele, pregătindu-se să ne înfrunte, 
deşi n-am de unde să ştiu dacă vrea să atace sau aşteaptă să o facem noi. 

Peste chipurile lor plutiră umbre răcoroase, după ce un stol de grauri se 


înălţă de la pământ, acoperind soarele. 

— Întrebarea care mă frământă acum este: Cât o să-i ia să se mobilizeze? 
De asta depind şi planurile noastre. 

— Câteva săptămâni, luni, ani. N-am cum să-i prevăd mişcările. 

El încuviinţă. 

— Agenţii tăi continuă să răspândească zvonurile despre Eragon? 

— A devenit din ce în ce mai primejdios, dar o fac. Nădejdea mea este că, 
dacă împânzim oraşe precum Dras-Leona cu zvonuri despre isprăvile lui 
Eragon, atunci când ajungem acolo şi-l văd cu ochii lor, locuitorii ni se vor 
alătura de bunăvoie şi vom putea scăpa de asediu. 

— Războiul este rareori atât de uşor. 

Ea lăsă replica să treacă fără s-o mai comenteze. 

— Dar cum merge mobilizarea armatei tale? întrebă ea, în schimb. 
Vardenii, ca întotdeauna, sunt gata de luptă. 

Orrin desfăcu braţele, de parcă îşi cerea iertare. 

— E greu să ridici la luptă un popor întreg, Nasuada. Sunt şi nobilii pe 
care trebuie să-i conving să fie de partea mea, trebuie făurite armuri şi săbii, 
trebuie adunate proviziile... 

— lar, între timp, eu cum să fac să-mi hrănesc oamenii? Ne trebuie mai 
mult pământ decât ne-ai dat... 

— Mda, ştiu, spuse el. 

— ... Şi nu-l putem obţine decât dacă invadăm hotarele Imperiului, asta 
dacă nu cumva vrei ca vardenii să rămână pentru totdeauna în Surda. Dacă-i 
pe-aşa, va trebui să găseşti case pentru miile de oameni pe care i-am adus din 
Farthen Dur, ceea ce nu le va fi pe plac cetăţenilor tăi de-acum. Orice-ai alege, 
fă-o repede; dacă mai tragi de timp, mi-e teamă că vardenii se vor răscula, 
ajungând o hoardă nestăpânită, sfârşi Nasuada, încercând să nu-i dea impresia 
că l-ar fi ameninţat. 

Cu toate acestea, era limpede că insinuarea nu-i era pe plac regelui. El îşi 
strâmbă buza de sus şi răspunse: 

— Tatăl tău nu le-a permis niciodată oamenilor să-i scape din mână. 
Nădăjduiesc că n-o vei face nici tu, dacă vrei să mai rămâi conducătoarea lor. 
Cât despre pregătirile noastre, să ştii că într-un timp atât de scurt nu se pot 
face prea multe; va trebui să aştepţi să fim gata. 

Ea apucă pervazul ferestrei cu atâta forţă încât venele de la încheieturi i 
se umflară şi unghiile i se afundară în crăpăturile dintre pietre, dar nicio undă 
de mânie nu i se strecură în glas. 

— Atunci, ne poţi împrumuta mai mult aur pentru a cumpăra de 
mâncare? 

— Nu. V-am dat tot ce puteam. 

— Şi-atunci cum o să mâncăm? 

— Îţi sugerez să faceţi singuri rost de bani. 

În culmea furiei, ea îi oferi un zâmbet foarte larg şi strălucitor, fixându-l 


cu privirea până ce el începu să se foiască stânjenit, apoi făcu o plecăciune 
adâncă, precum o slujitoare, fără ca zâmbetul nebunesc să i se şteargă de pe 
chip. 

— Atunci adio, Sire. Sper să vă bucuraţi şi de restul zilei la fel de mult ca 
de discuţia noastră. 

Orrin mormăi un răspuns de neînțeles, iar ea se îndreptă cu paşi mari 
spre ieşire. Furioasă, agăţă cu mâneca o sticluţă de jad şi o răsturnă, făcând-o 
să se crape; din sticluţă curse un lichid galben care-i pătă mâneca şi fusta. 
Nasuada îşi flutură nerăbdătoare încheietura mâinii, dar nu se opri. Afară dădu 
de Farica şi împreună străbătură labirintul de coridoare până la încăperile lor. 


Atârnând de un fir de aţă 


Trântind de perete uşile care duceau în camera ei, Nasuada se apropie 
de masa de lucru şi se prăbuşi pe un scaun, fără să mai fie atentă la ce era 
împrejur. Spatele îi era atât de încordat încât umerii nici nu atingeau spătarul. 
Se simţea neputincioasă din pricina dilemei de nerezolvat cu care se 
confruntau vardenii. Respirația i se domoli din ce în ce mai mult, de parcă i s-ar 
fi oprit. Prin minte îi trecea mereu o singură frază: „Am dat greş”. 

— Stăpână, mâneca! 

Tresărind speriată, Nasuada lăsă ochii în jos şi o văzu pe Farica lovindu-i 
braţul stâng cu o cârpă de praf. Din mâneca brodată se ridica un fir de fum. 
Alarmată, Nasuada se ridică de pe scaun şi-şi răsuci braţul, încercând să 
descopere de unde provenea acesta. Mâneca şi fusta i se topeau ca nişte 
pânze de păianjen, scoțând un fum din ce în ce mai gros şi mai acru. 

— Ajută-mă să-mi scot asta, spuse ea. 

Îşi ridică braţul afectat, ţinându-l cât mai departe de trup, şi se chinui să 
rămână nemişcată în timp ce Farica îi desfăcea rochia. Degetele cameristei 
alergau pe spinarea ei cu mare grabă, chinuindu-se cu nodurile şi, în cele din 
urmă, izbutind să scoată carapacea de lână care-i strângea pieptul. De îndată, 
Nasuada îşi scoase braţele din mâneci şi aruncă rochia cât colo. 

Răsuflând din greu, rămase în picioare lângă masă, numai în pantofi şi în 
cămăşuţa de în. Spre marea ei uşurare, lemnul preţios scăpase nevătămat, 
deşi prinsese un miros neplăcut. 

— V-a ars? întrebă Farica. 

Nasuada clătină din cap, fiind prea tulburată pentru a răspunde. Farica 
împinse rochia cu vârful pantofului. 

— Ce blestemâăţie o mai fi şi asta? 


— Una dintre licorile scârboase ale lui Orrin, răspunse Nasuada, cu voce 
răguşită. Am vărsat-o când ieşeam din laborator. 

Răsuflând adânc pentru a se linişti, ea privi îngândurată rochia distrusă. 
Fusese ţesută de femeile piticilor din Durgrimst Ingeitum şi-i fusese oferită în 
dar la ultima sa aniversare; se număra printre cele mai elegante veşminte pe 
care le avea. Nu ştia cu ce să o înlocuiască şi nici nu avea cum să comande una 
nouă, din pricina greutăților prin care treceau vardenii. „Va trebui să mă 
descurc şi fără.” 

— Ce păcat să pierzi o rochie aşa frumoasă, spuse Farica, clătinând din 
cap; ea ocoli masa, se duse la coşul de cusut şi se întoarse cu o pereche de 
foarfeci zimţate. Am face mai bine să salvăm cât putem de mult din material. 
Am să tai părţile distruse şi o să le ard. 

Nasuada se încruntă şi începu să străbată încăperea cu paşi mari, arzând 
de mânie din pricina propriei stângăcii şi pentru că acum avea o altă problemă, 
care se adăugase la numărul deja copleşitor al grijilor. 

— Ce-o să mai port de-acum la curte? se întrebă. 

Foarfecă muşcă din lâna moale cu multă fermitate. 

— Rochia de in, de exemplu. 

— Nu e îndeajuns de elegantă. Nu pot să apar aşa în faţa lui Orrin şi a 
nobililor. 

— Las' pe mine, stăpână. Pot eu s-o fac să arate aşa cum trebuie. După 
ce termin cu ea, o să fie de două ori mai frumoasă ca asta. 

— Nu, nu, nu merge. O să râdă de mine, pur şi simplu. E îndeajuns de 
greu să-i fac să mă trateze cu respect şi atunci când sunt îmbrăcată aşa cum 
se cuvine, darmite dacă mai port şi rochii peticite, care să lase să se vadă cât 
suntem de săraci. 

Camerista îi aruncă o privire severă. 

— Ba o să meargă. Nu-i nevoie să-ţi ceri iertare pentru cum arăţi. Mai 
mult, te asigur că şi celelalte doamne vor fi atât de încântate de noua modă, 
încât îţi vor urma exemplul. Aşteaptă şi-ai să vezi. 

Ducându-se la uşă, o întredeschise şi înmână materialul distrus unuia 
dintre străjerii de afară. 

— Stăpână porunceşte să ardeţi asta. S-o faceţi în taină şi să nu suflaţi 
nicio vorbă, dacă nu vreţi s-aveţi de-a face cu mine. 

Străjerul se supuse. Nasuada nu-şi putu stăpâni un zâmbet. 

— Ce m-aş face fără tine, Farica? 

— Te-ai descurca foarte bine, zic eu. 

După ce-şi îmbrăcă rochia verde, de vânătoare, a cărei fustă uşoară o 
ajuta să îndure mai bine arşiţa, Nasuada hotărî că, oricât ar fi fost de supărată 
pe Orrin, era bine să-i urmeze sfatul şi să-şi întrerupă programul obişnuit, 
nefăcând nimic altceva mai important decât s-o ajute pe Farica să desfacă în 
bucăţi rochia arsă. Gesturile repetitive i se părură un prilej foarte bun pentru a- 
şi aduna gândurile. În timp ce scotea aţele, discuta cu Farica despre dificultăţile 


vardenilor, nădăjduind că slujitoarea ar putea găsi vreo soluţie care ei îi 
scăpase. 

Până la urmă, Farica nu o ajută decât cu o observaţie. 

— Pare-mi-se că majoritatea lucrurilor din lumea asta depind de aur. 
Dacă am avea îndeajuns, am putea să cumpărăm şi tronul negru pe care stă 
aşezat Galbatorix... poate că nici n-ar mai trebui să ne luptăm cu soldaţii lui. 

„Oare chiar credeam că se poate găsi cineva să facă toată treaba în locul 
meu? se întrebă Nasuada. Eu i-am adus pe toţi aici, şi tot eu trebuie să-i scot.” 

Cu gândul de a tăia o cusătură, întinse braţul, dar vârful cuţitului i se 
prinse într-o margine de dantelă, pe care o reteză în două. Ea rămase cu ochii 
holbaţi la tăietura neregulată, la capetele zdrenţuite ale benzilor de culoarea 
pergamentului, care şerpuiau pe rochie, ca nişte viermi răsuciţi; rămase aşa, cu 
ochii în gol, simțind cum izbucneşte într-un hohot de râs nestăvilit, în timp ce 
din colţul ochiului îi curgea o lacrimă. Cât putea fi de ghinionistă?! 

Dantela era partea cea mai de preţ a rochiei. Chiar dacă era nevoie şi de 
meşteşug pentru a o fauri, ceea ce o făcea atât de rară şi de scumpă era mai 
ales timpul - timpul îndelungat, năucitor, irosit cu ea. Era atât de greu de ţesut, 
încât o singură persoană avea nevoie nu de câteva săptămâni, ci de câteva luni 
pentru a-şi face un voal. La urma urmei, ţinând cont şi de cât era de uşoară, 
dantela preţuia mai mult decât aurul sau argintul. 

Nasuada pipăi materialul, insistând asupra porțiunii sfâşiate. „Nici nu-i 
nevoie de multă putere pentru a ţese aşa ceva, ci numai de timp.” Ea, una, nu 
suporta să i se ceară să ţeasă. „Putere... putere...” în acea clipă, prin minte 
începură să-i treacă mai multe imagini: Orrin, care vorbea despre folosirea 
magiei pentru experimente; Trianna, femeia care condusese Du Vrangr Gata de 
la moartea Gemenilor; unul dintre vindecătorii vardenilor, care-i explicase 
Nasuadei principiile magiei, pe când ea avea numai vreo cinci sau şase ani. 
Imaginile disparate formară un tot, un raţionament care era atât de revoltător 
şi de improbabil, încât o ajută să-şi elibereze, în cele din urmă, hohotul de râs 
care i se oprise în gât. 

Farica o privi nedumerită, aşteptând o explicaţie. Ridicându-se, Nasuada 
aruncă o bucată de material pe jos şi spuse: 

— Adu-mi-o pe Trianna chiar în clipa asta. Nu-mi pasă ce face. Cheam-o 
încoace. 

Pielea din jurul ochilor Faricăi se încreţi, dar ea făcu o plecăciune şi 
răspunse: 

— Bine, stăpână. 

Şi plecă pe uşa tainică folosită de servitori. 

— Îţi mulţumesc, şopti Nasuada, rămasă singură în încăperea pustie. 
Şovăiala cameristei era de înţeles; nici ea nu se simţea în largul ei când trebuia 
să aibă de-a face cu magicienii. De fapt, nici în Eragon nu avea încredere decât 
pentru că era Cavaler - cu toate că asta nu era o dovadă de virtute, după cum 
le-o arătase Galbatorix - şi datorită jurământului de credinţă, pe care era 


convinsă că nu-l va încălca. Gândul că magicienii şi vrăjitorii aveau atâta putere 
o făcea să se cutremure. Gândul că o persoană care arăta la fel ca oricare alta 
putea să ucidă cu un singur cuvânt, să ţi se strecoare în minte, dacă o dorea, 
să înşele, să mintă şi să fure fără să fie prinsă, să-i sfideze pe cei din jur 
aproape fără să se teamă de urmări... Inima începu să-i bată mai tare. 

Cum să facă să impună legea, dacă o bună parte din populaţie avea 
puteri speciale? La urma urmei, războiul vardenilor împotriva Imperiului nu era 
nimic altceva decât o încercare de a face dreptate împotriva unui om care 
abuzase de puterile sale magice şi de a-l împiedica să mai comită şi alte crime. 
„Toată durerea şi distrugerea asta pentru că nimeni nu avea puterea să-l 
înfrângă pe Galbatorix, care nici măcar n-a murit la vreme, aşa cum era firesc!” 

Deşi magia nu-i era pe plac, ştia că aceasta urma să joace un rol foarte 
important în înlăturarea tiranului şi că nu-şi putea permite să-i îndepărteze pe 
cei care o practicau până ce nu dobândeau izbânda. După aceea însă, avea de 
gând să rezolve şi problema lor... 

Un ciocănit puternic la uşă o trezi din visare. Schiţând un zâmbet 
politicos şi protejându-şi mintea, aşa cum fusese învățată, Nasuada spuse: 

— Intră! 

Era important să pară politicoasă, după ce o chemase pe Trianna într-un 
chip atât de grosolan. Uşa se dădu de perete, iar vrăjitoarea cea brunetă 
pătrunse în încăpere, cu părul vâlvoi strâns în creştet, dovadă clară a grabei cu 
care venise. Arăta de parcă de-abia se ridicase din pat. Făcând o plecăciune în 
felul piticilor, ea spuse: 

— M-aţi chemat, domniţă? 

— Da. 

Aşezându-se comod pe un scaun, Nasuada o privi amănunţit pe Trianna, 
care ridică mândră capul, simțindu-se cercetată. 

— Vreau să ştiu un lucru: care este cea mai importantă regulă a magiei? 

Trianna se încruntă. 

— Faptul că orice ai face cu ajutorul ei îţi cere tot atâta putere ca şi cum 
ai face-o pe alte căi. 

— Dar ceea ce poţi face depinde numai de propria iscusinţă şi de 
cunoaşterea limbii străvechi. 

— Mai sunt şi alte cerinţe, dar, în linii mari, aşa e. Domniţă, de ce mă 
întrebaţi aşa ceva? Acestea sunt principiile de bază ale magiei care, chiar dacă 
nu sunt răspândite în tot locul, sunt sigură că Domniei Voastre îi sunt 
cunoscute. 

— Aşa e. Voiam să mă asigur că le înţeleg aşa cum trebuie. Fără să se 
ridice din scaun, Nasuada se întinse şi luă dejos bucata de material, pentru ca 
Trianna să poată observa dantela sfâşiată. 

— Asta înseamnă că, respectând aceste principii, ar trebui ca voi să 
puteţi descoperi o vrajă care să vă permită să fabricaţi dantelă cu ajutorul 
magiei. 


Pe buzele de un roşu-întunecat ale vrăjitoarei apăru un zâmbet 
dispreţuitor. 

— Du Vrangr Gata are şi îndatoriri mai importante decât să ţeasă 
veşmintele Domniei Voastre, domniţă. Meşteşugul nostru nu este unul prea 
răspândit, şi nu trebuie folosit după bunul-plac. Sunt convinsă că oricare dintre 
cusătoresele şi croitorii Domniei Voastre se vor dovedi mai mult decât capabili 
să vă îndeplinească dorinţa. Acum, cu voia Domniei Voastre, o să... 

— Taci, femeie, spuse Nasuada, fără să ridice glasul. 

Uimirea o lăsă pe Trianna cu gura căscată, drept în mijlocul frazei. 

— Pare-mi-se că trebuie ca şi Du Vrangr Gata să înveţe aceeaşi lecţie ca 
Sfatul Fruntaşilor. Oi fi eu tânără, dar nu-s un copil pe care să-l luaţi de sus. Am 
întrebat despre dantelă pentru că, dacă există o cale prin care s-o fabricaţi 
repede şi uşor cu ajutorul magiei, atunci putem să-i întreţinem pe vardeni prin 
vânzarea de produse ieftine prin toate regiunile Imperiului. Chiar oamenii lui 
Galbatorix ne vor aduce banii de care avem nevoie pentru a ne duce traiul. 

— Dar asta-i o prostie, protestă Trianna; până şi Farica părea sceptică. 
Din dantelă nu poţi să aduni bani pentru un război. 

— De ce nu? întrebă Nasuada, ridicând dintr-o sprânceană. Femeile care, 
în alte condiţii, nu şi-ar putea permite niciodată să cumpere dantelă vor sări în 
sus dacă li se oferă prilejul s-o cumpere pe-a noastră. Fiecare nevastă de 
fermier care vrea să pară mai bogată decât e o va dori. Până şi negustorii mai 
bogaţi şi nobilii ne vor plăti cu banii lor, pentru că dantela noastră va fi mai fină 
decât oricare alta ţesută de mâinile omeneşti. O să adunăm averi pe măsura 
piticilor. Asta dacă voi sunteţi îndeajuns de pricepuţi la magie pentru a face ce 
vă cer. 

— Îmi puneţi iscusinţa la îndoială? se revoltă Trianna, dându-şi părul pe 
spate. 

— Se poate face? 

Trianna şovăi, luă bucata de material din mâinile Nasuadei şi o cercetă în 
amănunt. În cele din urmă, spuse: 

— Pesemne că da, dar trebuie să fac câteva încercări înainte să vă dau 
răspunsul. 

— Apucă-te imediat de treabă. De-acum înainte, asta este misiunea cea 
mai importantă care vă revine. Găseşte pe cineva care se pricepe la dantelă şi 
care să vă sfătuiască în privinţa modelelor. 

— Am înţeles, domniţă Nasuada. 

— Bine, continuă Nasuada, cu glasul ceva mai blând. Mai vreau să-i alegi 
pe cei mai inteligenţi oameni din Du Vrangr Gata şi să lucrezi împreună cu ei, 
încercând să puneţi la punct alte meşteşuguri magice care să-i ajute pe 
vardeni. Asta e treaba voastră, nu a mea. 

— Am înţeles, domniţă Nasuada. 

— Acum poţi pleca. Să-mi dai de ştire mâine-dimineaţă. 

— Am înţeles, domniţă Nasuada. 


Mulțumită de sine, Nasuada se uită lung în urma ei, apoi închise ochii şi-şi 
îngădui să se bucure de o scurtă clipă de mândrie pentru ceea ce făcuse. Ştia 
că nici unui bărbat, nici măcar tatălui ei, nu i-ar fi trecut prin minte o asemenea 
soluţie. 

„lată darul meu pentru vardeni”, îşi spuse, dorindu-şi ca Ajihad să fi fost 
de faţă. 

— Te-am luat prin surprindere, Farica? întrebă, cu voce tare. 

— Aşa faci mereu, stăpână. 


Elva 


— Stăpână?... E nevoie de Domnia Voastră, stăpână. 

— Poftim? 

Prea obosită pentru a se mai mişca din loc, Nasuada deschise ochii şi-l 
văzu pe Jörmundur intrând. Vârstnicul războinic îşi scoase coiful, îl aşeză în 
scobitura braţului drept şi-şi croi drum spre ea, cu pumnul stâng încleştat pe 
mânerul sabiei. Zalele îi zornăiau în timp ce mergea. 

— Stăpână. 

— Bine ai venit, Jormundur. Ce mai face fiul tău? 

Nasuada era bucuroasă să-l vadă. Dintre toţi cei din Sfatul Fruntaşilor, el 
fusese primul care să o accepte drept conducătoare, şi o slujea cu acelaşi 
devotament încăpățânat şi cu aceeaşi hotărâre ca şi pe Ajihad. „Dacă toţi 
războinicii mei ar fi la fel, nu ne-ar putea opri nimeni.” 

— I s-a potolit tusea. 

— Mă bucur. Ce te aduce încoace? 

Pe fruntea bărbatului apărură cute. El îşi trecu mâna liberă prin păr, pe 
care şi-l purta legat la spate într-o coadă de cal, apoi îşi luă seama şi-şi readuse 
braţul pe lângă trup. 

— Magie din cea mai ciudată. 

— Aşa? 

— Vă aduceţi aminte de pruncul pe care l-a binecuvântat Eragon? 

— Da. 

Nasuada o văzuse o singură dată pe copilă, dar ştia foarte bine ce 
poveşti gogonate se spuneau despre ea printre vardeni, care-şi făceau mari 
nădejdi cu privire la viitorul fetei. Nasuada era ceva mai reţinută. 

Urma să mai treacă mulţi ani până ca fata să crească, iar până atunci 
lupta cu Galbatorix va fi fost câştigată sau pierdută de mult. 

— Mi s-a cerut să vă conduc la ea. 


— Ţi s-a cerut? De către cine? Şi de ce? 

— Un băiat de pe terenul de antrenament mi-a spus că ar trebui să 
treceţi să vedeţi copila. Mi-a spus că nu vă va părea rău. N-a vrut să-şi spună 
numele, dar semăna la chip cu pisica fermecată a vrăjitoarei, atunci când se 
face om, aşa că m-am gândit că... M-am gândit să vă spun, continuă 
Jörmundur, părând stânjenit. Am pus câteva întrebări despre copilă oamenilor 
mei, şi am auzit diverse lucruri... cum că ar fi deosebită. 

— Adică? 

— Cred, spuse el, ridicând din umeri, că e de ajuns să vă îndemn să faceţi 
ce-a spus pisica fermecată. 

Nasuada se încruntă. Din toate poveştile pe care le auzise, ştia că era o 
mare prostie să nesocoteşti sfatul unei pisici fermecate şi că asta te putea duce 
la pieire. Cu toate acestea, Angela, negustoreasa de leacuri, tovarăşa pisicii, 
era încă unul dintre oamenii în care nu putea avea încredere, pentru că 
foloseau magia; era mult prea nesupusă şi făcea lucruri neaşteptate. 

— Magie, spuse ea, ca şi cum ar fi rostit un blestem. 

— Magie, încuviinţă JSrmundur, dar cu un glas plin de încântare şi de 
teamă. 

— Bine, haide atunci să vedem copila. E în castel? 

— Orrin le-a oferit ei şi celei care-i poartă de grijă încăperi aflate pe 
partea dinspre apus a fortăreței. 

— Du-mă la ea! 

Suflecându-şi poalele rochiei, Nasuada îi porunci Faricăi să amâne 
întâlnirile pe care le mai avea programate în acea zi şi plecă. În urma ei, îl auzi 
pe J5rmundur care pocnea din degete, făcând semn către patru dintre străjeri 
s-o înconjoare. O clipă mai târziu, veni şi el alături de ea, arătându-i drumul. 

În castel se făcuse din ce în ce mai cald, astfel încât cu toţii se simteau 
de parcă erau prinşi în capcană, într-un cuptor uriaş de pâine. Aerul tremura ca 
o peliculă de sticlă, pe lângă pervazul ferestrelor. Cu toate că nici ea nu se 
simţea în largul său, Nasuada ştia că ţinea piept căldurii mai bine decât ceilalţi, 
datorită pielii întunecate. Cei cărora le venea cel mai greu să îndure 
temperaturile ridicate erau oamenii ca Jormundur şi străjerii ei, care trebuia să 
umble toată ziua în armură, chiar dacă erau postați afară, în bătaia razelor 
necruțătoare ale soarelui. Ea se uită cu atenţie la cei cinci bărbaţi, observând 
că pielea li se acoperea de sudoare, iar răsuflarea li se îngreuna din ce în ce 
mai mult. De când sosiseră în Aberon, mulţi dintre vardeni leşinaseră din cauza 
căldurii - doi dintre ei muriseră după un ceas sau două -, iar ea nu-şi dorea să 
mai piardă şi alţi supuşi pentru că-i muncea mai mult decât îi ţineau puterile. 
Atunci când socoti că aveau nevoie de odihnă, le făcu semn să se oprească, 
fără să le ia în seamă protestele, şi să ceară unui slujitor nişte apă. 

— Nu vreau să ajungeţi să cădeţi din picioare. 

Până să ajungă la destinaţie, se mai opriră de încă două ori. În cele din 
urmă, dădură de o uşă care nu se deosebea cu nimic de celelalte, ascunsă în 


peretele interior al unui coridor. În jurul ei, podeaua era înţesată de cadouri. 
Jârmundur bătu, iar o voce tremurată întrebă dinăuntru: 

— Cine e? 

— Domnița Nasuada a venit să vadă copila, răspunse el. 

— Aveţi inima curată şi sufletul puternic? 

De data aceasta, Nasuada răspunse ea însăşi: 

— Inima mea este pură, iar sufletul mi-e tare ca oţelul. 

— Atunci treceţi pragul şi fiţi bine-veniţi. 

Uşa se deschise şi dădu la iveală o încăpere mică, luminată de o singură 
lampă roşie, precum cele făurite de pitici. În spatele uşii nu se afla nimeni. 
înaintând, Nasuada observă că pereţii şi tavanul erau îmbrăcaţi într-o pânză 
întunecată la culoare, din pricina căreia încăperile semănau cu o peşteră sau 
cu o văgăună. Spre marea ei mirare, în jur era răcoare, aproape frig, ca într-o 
seară de toamnă. Frica îşi înfipse ghearele otrăvite în stomacul ei. „Magie.” 

În drumul ei se afla o perdea neagră, de plasă. Dând-o la o parte, ajunse 
în ceea ce fusese cândva o cameră de zi. Toate mobilele fuseseră scoase, în 
afara unui şir de scaune aşezate lângă pereţii acoperiţi cu pânză. Deasupra, 
într-o cută a pânzei, fuseseră atârnate mai multe lămpi de-ale piticilor, care 
azvârleau umbre multicolore peste tot. 

Dintr-un colţ, o privea o bătrână cocârjată, flancată de vrăjitoarea Angela 
şi de pisica fermecată, cu părul zbârlit, de parcă era pusă pe harţă. În mijlocul 
încăperii stătea în genunchi o fetiţă palidă, căreia Nasuada îi dădea trei sau 
patru ani şi care lua îmbucături rare dintr-o farfurie pe care-o ţinea în poală. 
Nimeni nu vorbea. Tulburată, Nasuada întrebă: 

— Unde este pruncul? 

Fetiţa ridică ochii. 

Nasuadei îi scăpă un oftat uşor de uimire, atunci când văzu semnul 
dragonului care strălucea pe fruntea ei şi când prinse privirea pătrunzătoare a 
ochilor violeţi. 

— Eu sunt Elva. 

Nasuada se trase înapoi fără să se gândească, încleştându-şi mâna pe 
pumnalul pe care-l ţinea prins de antebraţul stâng. Glasul care-i vorbise era 
glasul batjocoritor al unui adult trecut prin multe. Venind de la un copil, părea o 
adevărată blestemăţie. 

— Nu fugi, spuse Elva, îţi sunt prietenă. Ea dădu farfuria la o parte; era 
goală. 

— Mai vreau mâncare, îi spuse bătrânei, care ieşi iute din încăpere; Elva 
făcu un gest prin care o pofti pe Nasuada să se aşeze lângă ea, pe podea. Te 
rog, ia loc. Te-am aşteptat de când am învăţat să vorbesc. 

— Şi când a fost asta? întrebă Nasuada, aşezându-se cu grijă pe pietre, 
dar fără să-şi ia mâna de pe pumnal. 

— Săptămâna trecută. 

Elva îşi încrucişa mâinile în poală şi-şi îndreptă privirea îngheţată asupra 


Nasuadei, pironind-o în loc cu puterea sa nefirească. Nasuada se simţea de 
parcă o lance violetă i-ar fi străpuns craniul şi i s-ar fi răsucit în minte, 
sfâşiindu-i gândurile şi amintirile. De-abia se putea abţine să nu tipe. 
Aplecându-se spre ea, Elva îi mângâie obrazul cu palma sa moale. 

— Să ştii că nici Ajihad nu i-ar fi putut călăuzi pe vardeni mai bine decât 
tine. Ai ales calea cea bună. Numele tău va fi lăudat veacuri de-a rândul, 
pentru că ai avut curajul şi prevederea de a-i aduce pe vardeni în Surda şi de a 
ataca Imperiul, când toţi ceilalţi credeau că e o nebunie. 

Nasuada o privi cu gura căscată. Vorbele pe care i le spusese Elva se 
potriveau de minune cu temerile ei cele mai adânci şi mai ascunse, cu 
îndoielile care o ţineau trează toată noaptea, asudând în întuneric. Se simţi 
străbătută de un potop neaşteptat de emoţii, care-i dădeau încredere şi linişte 
sufletească, aşa cum nu mai avusese încă dinainte de moartea lui Ajihad. Din 
ochi începură să-i curgă lacrimi de uşurare, care i se scurgeau pe faţă. S-ar fi 
zis că Elva ştia exact ce să spună ca s-o liniştească. 

Şi pentru asta, o ura. În sufletul ei, bucuria nestăpânită se lupta cu 
scârba; nu-i putea ieşi din minte momentul de slăbiciune prin care trecuse şi 
cea care i-l provocase. Şi nici nu ştia ce urmărea fata. 

— Ce eşti? întrebă ea. 

— Sunt ceea ce m-a făcut Eragon să fiu. 

— Te-a binecuvântat. 

Elva clipi, ascunzându-şi o clipă privirea îngrozitoare, străveche. 

— Nici el nu ştia ce face. De când m-a vrăjit Eragon, de câte ori văd pe 
cineva, simt toate necazurile care-l înconjoară şi care-l vor înconjura în viitor. 
Când eram mai mică, nu aveam ce face. Aşa că am crescut. 

— Dar de ce...? 

— Magia din sângele meu mă împinge să-i apăr pe toţi de chin... oricât 
rău mi-aş face mie însămi şi indiferent dacă vreau sau nu să-i ajut, continuă 
fata, zâmbind amar. Dacă încerc să ţin piept acestui imbold, am multe de 
îndurat. 

Gândindu-se la ce însemna asta, Nasuada îşi dădu seama că înfăţişarea 
ciudată a fetei era doar rezultatul suferinţei pe care fusese silită să o îndure. Se 
cutremură la gândul tuturor nenorocirilor prin care trecuse Elva. „Pesemne că a 
fost groaznic să aibă asemenea imbolduri şi să nu poată face nimic.” Aproape 
fără voia ei, începu să simtă o undă de milă pentru fată. 

— De ce mi-ai spus asta? 

— M-am gândit că trebuie să afli cine şi ce sunt, răspunse Elva, apoi tăcu 
o clipă, iar focul din privire i se înteţi. Şi că voi lupta pentru tine din toate 
puterile. Foloseşte-mă ca pe un asasin pe care-l ascunzi în întuneric, ca să 
lovească fără milă. 

Ea râse, cu un glas ascuţit şi rece. 

— Te întrebi de ce; se vede limpede. O fac pentru că, dacă războiul ăsta 
nu ia sfârşit, şi repede, o să înnebunesc. Mi se pare îndeajuns de greu să am 


de-a face cu necazurile vieţii de zi cu zi şi fără să mai am pe cap şi cruzimile 
luptei. Lasă-mă să te ajut să-i punem capăt, iar eu am să fac în aşa fel ca viaţa 
ta să fie atât de fericită cât poate fi o viaţă de om. 

Chiar atunci, bătrâna se întoarse în încăpere cu paşi repezi, îi făcu Elvei o 
plecăciune şi-i oferi încă o farfurie cu mâncare. Nasuada se simţi de-a dreptul 
uşurată când fata îşi plecă ochii şi luă un picior de berbec, pe care începu să şi- 
| îndese în gură cu ambele mâini. Mânca cu mare poftă, ca un lup flămând, fără 
să-i pese de ceilalţi. Acum că ochii violeţi nu i se mai vedeau, iar semnul 
dragonului era acoperit de şuviţele negre de păr, arăta din nou ca un copil 
nevinovat. 

Nasuada aşteptă până ce se convinse că Elva îi spusese tot ce voia. Apoi 
Angela îi făcu semn să o însoţească şi ieşiră amândouă pe o uşă laterală, 
lăsând-o pe copila cu chipul palid aşezată, de una singură, în mijlocul încăperii 
întunecate şi îmbrăcate în pânză, ca un embrion înfricoşător cuibărit în 
pântecele său şi aşteptând momentul potrivit pentru a ieşi la lumină. Angela se 
asigură că uşa era închisă bine şi şopti: 

— Nu face decât să mănânce. Cu raţia de hrană care ni se dă, nu-i putem 
potoli foamea. Crezi dumneata că s-ar putea... 

— O să aibă ce mânca. Nu-ţi face griji, spuse Nasuada, frecându-şi 
braţele şi încercând să-şi scoată din minte amintirea acelor ochi îngrozitori... 

— Îţi mulţumesc. 

— E prima dată când se întâmplă aşa ceva? 

Angela încuviinţă din cap, făcându-şi pletele cârlionţate să-i tremure pe 
umeri. 

— Da, în toată istoria magiei. Am încercat să-i citesc viitorul, dar e cu 
neputinţă, e o adevărată aporie - ce cuvânt minunat, „aporie” - pentru că viaţa 
ei se întrepătrunde cu vieţile multor altor persoane. 

— E primejdioasă? 

— Cu toţii suntem primejdioşi. 

— Ştii ce vreau să spun. Angela ridică din umeri. 

— E mai primejdioasă decât unii şi mai puţin decât alţii. Dar cel mai 
probabil este că se va omori pe sine, nu pe cei din jur. Dacă se întâlneşte cu 
cineva care e pe cale să păţească ceva rău, iar vraja lui Eragon o ia pe 
nepregătite, atunci îi ia locul persoanei amenințate. De-asta nu prea iese din 
casă. 

— Cam cu câtă vreme înainte poate să prevadă ce se va-ntâmpla? 

— Cel mult două, trei ceasuri. 

Sprijinindu-se de perete, Nasuada se gândi la această nouă dificultate 
apărută în viaţa ei. Elva putea deveni o armă de temut, dacă era folosită aşa 
cum trebuia. „Cu ajutorul ei, pot să desluşesc necazurile şi slăbiciunile 
duşmanilor mei, dar şi ce le e pe plac, şi chipul în care îi pot aduce de partea 
mea.” De asemenea, într-un moment mai dificil, fata se putea dovedi un străjer 
cu neputinţă de înfrânt, dacă vreunul dintre vardeni, precum Eragon sau 


Saphira, trebuia protejat. 

„Nu pot s-o las nesupravegheată. Am nevoie de cineva care să-i poarte 
de grijă. Cineva care pricepe magia şi care se simte îndeajuns de bine în 
preajma ei, pentru a-i putea ţine piept... şi cineva în care pot avea încredere că 
nu-mi ascunde nimic.” Se gândi o clipă la Trianna, dar o dădu pe dată lao 
parte. Apoi se uită la Angela. Deşi se ferea de ea, într-o oarecare măsură, ştia 
că vrăjitoarea îi ajutase pe vardeni în nişte momente foarte delicate - precum 
atunci când îl vindecase pe Eragon - şi nu ceruse nimic în schimb. Nu-i mai 
venea nimeni în minte care să aibă vremea, dorinţa şi priceperea de a se îngriji 
de Elva. 

— Chiar dacă e un abuz din partea mea, spuse Nasuada, pentru că nu 
eşti supusă stăpânirii mele şi nu ştiu prea multe despre viaţa sau îndatoririle 
dumitale, am să-ţi cer un serviciu. 

— Zi, răspunse Angela, nepăsătoare. 

Nasuada şovăi, tulburată, apoi continuă: 

— Ai vrea să ai puţină grijă de Elva? Aş dori... 

— Da, fireşte! Şi mai multă, dacă am răgazul. De-abia aştept să am 
prilejul s-o cercetez mai în amănunt. 

— Va trebui să-mi spui şi mie ce afli, o preveni Nasuada. 

— Aha. Deci nu-i chiar totul roz. Mă rog, cred că pot s-o fac. 

— Îmi dai cuvântul? 

— Ai cuvântul meu. 

Uşurată, Nasuada oftă şi se lăsă pe unul dintre scaunele din apropiere. 

— Vai de mine, ce încurcătură. Ce dilemă. Eragon e vasalul meu, aşa că 
sunt răspunzătoare pentru faptele lui, dar n-am crezut niciodată că ar putea 
face ceva atât de îngrozitor. Asta-mi ştirbeşte şi mie onoarea, la fel ca lui. 

Auzind trosnete, îşi ridică ochii. Era Angela, care-şi dezmorţea degetele. 

— Mda. Am de gând să-i spun vreo două după ce se întoarce din 
Ellesmera. 

Chipul vrăjitoarei era atât de fioros, încât Nasuada se sperie. 

— Să nu-i faci vreun rău. Avem nevoie de el. 

— N-am să-i las urme. 


Trezirea la viaţă 


O rafală puternică de vânt îl trezi pe Eragon din somn într-o clipă. 
Păturile fremătau deasupra lui, în timp ce o furtună îi învârtejea camera, 
luându-i lucrurile pe sus şi trântind lămpile de pereţi. Afară, cerul era negru tot 


din pricina norilor groşi. Saphira îl privi cum se chinuia să se ridice şi să-şi ţină 
echilibrul, în timp ce copacul se clătina ca o corabie pe mare. El lăsă capul în 
jos ca să poată înfrunta furtuna şi-şi croi drum prin încăpere, ţinându-se de 
ziduri până ce ajunse la deschizătura în formă de lacrimă prin care vuia 
furtuna. Privi în jos, spre pământ, dincolo de podeaua care se unduia. Pământul 
părea să se clatine înainte şi înapoi. Înghiţi în sec şi încercă să nu ia în seamă 
senzaţia de greață. 

Pe pipăite, găsi marginea membranei de pânză care putea fi scoasă din 
lemn pentru a acoperi deschizătura. Se pregăti să sară, dintr-o singură mişcare, 
dintr-o parte a încăperii în cealaltă. Dacă aluneca, nu exista nimic de care să se 
prindă, aşa că ar fi căzut până jos, la rădăcina copacului. 

„Aşteaptă”, spuse Saphira. 

Ea se ridică de pe piedestalul jos pe care dormea şi-şi întinse coada pe 
lângă el, ca s-o poată folosi drept balustradă. Ţinând pânza cu o singură mână, 
lucru pentru care avea nevoie de toate puterile de care dispunea, Eragon se 
folosi de ţepii de pe coada Saphirei pentru a înainta. De îndată ce ajunse în 
partea cealaltă, apucă pânza cu ambele mâini şi o îndesă în lăcaşul care o 
ţinea strânsă. 

Înăuntru se făcu tăcere. 

Membrana se umflă din pricina furiei furtunii, dar nu dădu niciun semn de 
rupere. Eragon o pipăi cu un deget. Materialul era întins şi încordat ca o tobă. 

„Ce de minunăţii pot face elfii”, remarcă el. 

Saphira îşi lăsă capul pe o parte, apoi îl înălţă şi-l lipi de tavan în timp ce 
asculta. „Mai bine te-ai duce să închizi şi încăperea de studiu; e răvăşită toată.” 

În timp ce urca scările, copacul se cutremură din încheieturi şi-i suci 
piciorul, făcându-l să cadă într-un genunchi. 

„Arde-te-ar focul”, mărâi el. 

Încăperea de studiu era un vârtej de hârtii şi pene de scris, care zburau 
de colo-colo de parcă ar fi prins viaţă. Se afundă în rafală cu braţele ridicate 
deasupra capului. Vârfurile penelor care-l loveau păreau tari ca piatra. 

Eragon se chinui să închidă deschizătura de sus fără ajutorul Saphirei. În 
clipa în care izbuti, spatele i se sfâşie de durere - o durere nesfârşită, care-i lua 
minţile. Scoase un strigăt şi răguşi pe dată din pricina tăriei sale. Prin faţa 
ochilor îi treceau pete roşii şi galbene, apoi totul se întunecă, iar el căzu pe o 
parte. Dedesubt, auzi mugetul neputincios al Saphirei: scările erau prea 
înguste, iar afară vântul bătea prea tare pentru ca ea să poată ajunge până 
sus. Legătura mentală slăbi. Ca să scape de chin, el se lăsă pradă întunericului 
care-l aştepta. 


Se trezi cu un gust amar în gură. Nu ştia câtă vreme zăcuse ghemuit pe 
podea, dar muşchii braţelor şi ai picioarelor îi amorţiseră. Furtuna încă mai 
scutura copacul, însoţită de ploaia care răpăia puternic, în armonie cu 
bubuielile din capul lui. 


„Saphira...?” 

„Aici sunt. Poţi să cobori?” 

„O să încerc.” 

Era prea slăbit ca să se poată ridica în picioare pe podeaua care se 
clătina, aşa că se târî spre scări şi cobori treaptă cu treaptă, strângând din dinţi 
la fiecare pas. Pe la jumătatea drumului se întâlni cu Saphira, care-şi împinsese 
capul şi gâtul cât putea de sus, făcând lemnul să se crape. 

„Micuţule”, zise ea, scoţându-şi limba şi atingându-l pe mână cu vârful ei 
ascuţit. Eragon zâmbi. Apoi ea îşi dădu capul pe spate şi încercă să se tragă 
înapoi, dar degeaba. 

„Ce s-a-ntâmplat?” 

„M-am înţepenit aici.” 

„Te-ai...?” Nu se putu abtine şi izbucni în râs, deşi îl durea. Situaţia era 
mult prea absurdă. Ea mârâi şi-şi săltă întregul trup, făcând copacul să se 
clatine din rădăcini şi pe Eragon să cadă iarăşi pe o parte. Apoi se lăsă în jos, 
gâfâind. „Ştii ce, nu mai sta acolo rânjind ca o vulpe neghioabă. Ajută-mă!” 

De-abia abţinându-se să nu chicotească, el îi puse un picior pe bot şi 
începu să împingă cât de tare îndrăznea, în timp ce Saphira se răsucea şi se 
foia, tot încercând să se elibereze. În cele din urmă, izbuti, dar numai după 
ceva vreme. Abia atunci observă Eragon toate stricăciunile pe care le suferise 
scara. Gemu înfundat. Solzii ei sfâşiaseră scoarţa şi şterseseră toate desenele 
elegante încrustate în lemn. 

„Hait!” exclamă Saphira. 

„Măcar ai făcut-o tu, nu eu. Pe tine, elfii s-ar putea să te ierte. Dacă le-ai 
cere-o, ar fi în stare să-ţi cânte noapte de noapte câte o baladă de dragoste de- 
a piticilor.” 

Se întinse pe piedestal, lângă Saphira, şi se lipi de solzii ei plaţi de pe 
burtă, ascultând furtuna care vuia pe deasupra lor. Pânza întinsă devenea 
transparentă de câte ori pe cer apărea câte un fulger bifurcat. 

„Cât timp crezi că mai avem?” 

„Mai sunt vreo câteva ceasuri până să ne întâlnim cu Oromis. Hai, dormi 
şi revino-ţi. Eu am să stau de strajă.” 

Şi asta şi făcură, în ciuda cutremurului din copac. 


Pentru ce lupţi? 


Mecanismul dăruit de Oromis bâzâi ca o viespe uriaşă, spărgându-i 
urechile lui Eragon, până ce acesta îl luă şi-l opri, răsucindu-l. 


Genunchiul la care se lovise se învineţise, se simţea obosit atât din 
pricina crizei suferite în timpul nopţii, cât şi a Dansului Şarpelui şi al Cocorului 
şi avea gâtul atât de uscat încât glasul îi răsuna ca un croncănit. Dar rana cea 
mai adâncă dintre toate era spaima de o nouă criză cauzată de rana pe care i-o 
făcuse Durza. Asta îl făcea să se simtă bolnav, secându-i puterile şi voinţa. 

„Au trecut atâtea săptămâni între crize, spuse el, încât începusem să 
nădăjduiesc că poate, cine ştie cum, mă vindecasem... Pesemne că numai 
norocul a făcut să fiu cruțat atâta vreme.” 

Întinzându-şi gâtul, Saphira îl înghionti în braţ. „Ştii că nu eşti singur, 
micuţule. O să fac tot ce pot ca să te-ajut.” El răspunse printr-un surâs slab, iar 
ea îl linse pe faţă şi adăugă: „Mai bine pregăteşte-te de plecare”. 

„Da, bine.” Rămase cu privirea aţintită în podea, parcă nedorind să se 
mişte, apoi se îndreptă, în cele din urmă, spre cabinetul pentru spălat şi se 
curăţă pe tot trupul, după care se bărbieri cu ajutorul magiei. Tocmai se 
ştergea de apă, când simţi cum cineva îi atingea mintea. Fără să mai stea pe 
gânduri, se apără, concentrându-se asupra degetului mare de la picior până ce 
toate celelalte lucruri îi ieşiră din minte. Apoi auzi glasul lui Oromis: „Foarte 
bine, dar nu era nevoie. Când vii, adu-ţi şi sabia”. Şi, cu asta, prezenţa străină 
dispăru. Eragon se cutremură şi expiră adânc. „Nu trebuie să mă mai las aşa 
pe tânjală, îi spuse Saphirei. Dacă era un duşman, aş fi fost la mila lui.” 

„Nu şi dacă erai prin preajma mea.” 

Terminând cu spălatul, Eragon desfăcu pânza din cârligul din perete şi se 
urcă pe spinarea Saphirei, ţinându-şi sabia în scobitura braţului. Saphira se 
înălţă într-un vârtej de aer, îndreptându-se spre Crestele din Tel'naeir. De la 
înălţime puteau vedea cu uşurinţă stricăciunile produse de furtună în Du 
Weldenvarden. În Ellesméra nu căzuse niciun copac, dar ceva mai departe, 
acolo unde magia elfilor nu avea atâta putere, mulţi pini fuseseră scoşi din 
rădăcini. Vântul care încă mai sufla făcea crengile şi trunchiurile împletite ale 
copacilor să se frece unele de altele, iscând un cor slab de trosnete şi de 
scârţâituri. Din copaci şi din flori se înălţau nori de polen galben, gros ca praful. 

Până să ajungă, Eragon şi Saphira îşi împărtăşiră amintirile despre lecţiile 
din ziua precedentă. El îi povesti ce aflase despre furnici şi despre limba 
străveche, iar ea îi spuse despre curenţii de aer rece şi alte primejdii ale 
văzduhului şi despre cum să se ferească de ele. Astfel, după ce coborâră pe 
pământ, iar Oromis îl întrebă pe Eragon despre lecţiile Saphirei, şi Glaedr o 
chestiona pe aceasta din urmă despre lecţiile lui, izbutiră să răspundă la toate 
întrebările. 

— Foarte bine, Eragon-vodhr. 

„Da. Te-ai descurcat bine, Bjartskular”, îi spuse şi Glaedr Saphirei. 

Ca în ziua precedentă, Saphira plecă împreună cu Glaedr, iar Eragon 
rămase pe stânci. De data aceasta însă, avură grijă să rămână în legătură, 
pentru a afla ce învăţa celălalt. După ce dragonii plecară, Oromis remarcă: 

— Eşti răguşit, Eragon. Te-ai îmbolnăvit? 


— Azi-dimineaţă m-a durut iar spatele. 

— Ah. Îmi pare rău, spuse elful, făcându-i semn cu un deget. Aşteaptă 
aici. 

Eragon îl văzu intrând în colibă şi apoi ieşind din nou, cu o înfăţişare 
fioroasă şi războinică din pricina părului argintiu care flutura în vânt şi a sabiei 
arămii pe care o ţinea în mână. 

— Astăzi, spuse el, vom renunţa la Rimgar şi, în loc de asta, ne vom 
încrucişa săbiile, Naegling şi Za'roc. Scoate sabia şi acoperă-i tăişul, aşa cum 
te-a învăţat primul tău maestru. 

Eragon şi-ar fi dorit din tot sufletul să spună nu. Totuşi, nu avea de gând 
să-şi încalce jurământul şi nici să şovăie în faţa lui Oromis. 

Îşi stăpâni tremurul. „Asta înseamnă să fii Cavaler”, se gândi el. 
Adunându-şi puterile, găsi undeva, în minte, canalul care-l lega de curgerea 
nestăvilită a magiei. Se scufundă în ea, iar energia îl învălui. 

— Geuloth du knifr, spuse el, făcând ca, între degetul mare şi arătător să 
i se aprindă o scânteie albastră, pe care o plimbă de jur împrejurul tăişului. 

În clipa în care săbiile li se întâlniră, Eragon îşi dădu seama că nu-i putea 
ţine piept lui Oromis mai mult decât lui Durza sau Aryei. Ca om, el era foarte 
iscusit în mânuirea săbiei, dar nu se putea pune cu războinici prin venele 
cărora curgea magia. Braţul său era prea slab, iar reflexele mult prea încete. 
Totuşi, aceasta nu-l oprea să încerce să câştige lupta. Îşi folosi toate puterile, 
chiar dacă, la urma urmei, ştia că era în zadar. 

Oromis îl puse la încercare în toate felurile posibile, silindu-l să-şi 
folosească fiecare lovitură, fiecare ripostă şi toate şmecheriile pe care le 
cunoştea. Dar degeaba. Nu izbuti să-l atingă pe elf. Ca o ultimă încercare, se 
gândi să-şi schimbe stilul de luptă, ceea ce l-ar fi putut tulbura până şi pe cel 
mai încercat războinic. Dar nu se alese cu altceva decât cu o vânătaie pe 
coapsă. 

— Mişcă-ţi picioarele mai repede, strigă Oromis. Cine stă ca un stâlp 
moare în luptă, dar cine se unduieşte ca o trestie iese biruitor. 

Elful se lupta minunat, cu un amestec desăvârşit de stăpânire de sine şi 
sălbăticie. Ţâşnea ca o pisică, lovea ca un bâtlan şi se ferea şi se răsucea cu 
eleganța unei nevăstuici. Se duelau deja de ceva timp, când, deodată, Oromis 
şovăi, iar pe chip îi apăru o umbră de durere. Eragon recunoscu simptomele 
misterioasei boli de care suferea elful, şi se năpusti spre el, cu Za'roc în mână. 
Nu era ceva prea elegant, dar Eragon era atât de supărat şi de neputincios, 
încât era dispus să profite de orice prilej, oricât de necinstit ar fi fost, numai 
pentru a avea multumirea de a-l lovi măcar o dată pe Oromis. Dar Za'roc nu-şi 
atinse ţinta. Răsucindu-se, Eragon făcu o mişcare greşită şi-şi vătăma spatele. 
Durerea îl copleşi fără veste. Ultimul lucru pe care-l auzi fu Saphira, care îl 
striga pe nume. 

În ciuda crizei puternice şi a chinului, Eragon nu-şi pierdu cunoştinţa. Nu- 
şi mai dădea seama unde se afla şi nu se putea gândi decât la focul care-i 


ardea în carne şi făcea ca fiecare clipă să i se pară o veşnicie. Lucrul cel mai 
rău era că nu putea face nimic pentru a pune capăt suferinţei, decât să 
aştepte... 

— ... și să aştepte... 

Când îşi reveni, era întins în noroiul rece, gâfâind. Clipi des, aşteptând să- 
i revină vederea, şi îl zări pe Oromis, aşezat lângă el, pe un scăunel. Ridicându- 
se în genunchi, Eragon îşi cercetă veşmintele cele noi cu un amestec de regret 
şi dezgust. Materialul fin, de culoare roşie, era pătat de noroi, din pricină că se 
zvârcolise pe pământ. Şi părul îi era la fel de murdar. 

În minte, simţi prezenţa Saphirei, care răspândea în jur valuri de 
îngrijorare, aşteptând ca el s-o bage de seamă. „Cum de izbuteşti s-o mai duci 
aşa? se agită ea. O să te prăpădeşti.” 

îngrijorarea ei îi răpi lui Eragon şi ultimele rămăşiţe de tărie. Saphira nu 
se mai îndoise niciodată de el şi de izbânda lui, nici în Dras-Leona, în Gil'ead 
sau în Farthen Dur, în niciuna dintre primejdiile pe care le întâlniseră în cale. 
Încrederea ei îi dăduse curaj. Fără ea, era cu adevărat speriat. 

„Ar trebui să-ţi vezi de lecţie”, îi spuse el. 

„Ar trebui să-mi văd de tine.” 

„Lasă-mă în pace!” se răsti la ea, ca un animal rănit care caută să-şi lingă 
rănile în linişte şi în întuneric. Ea tăcu, menţinând însă legătura, astfel încât el 
continua să audă, de undeva, din depărtare, cum Glaedr o învăţa despre 
buruienile pe care le putea mânca pentru a o ajuta la digestie. 

Eragon îşi îndepărtă noroiul din păr cu degetele şi scuipă sânge. 

— Mi-am muşcat limba. 

Oromis încuviinţă, de parcă era de aşteptat. 

— Ai nevoie de vindecare magică? 

— Nu. 

— Bine. Atunci vezi de sabie, apoi spală-te şi du-te la buturuga din 
dumbravă. Ascultă gândurile pădurii, iar când nu mai auzi nimic, vino şi spune- 
mi ce-ai învăţat. 

— Da, maestre. 

Aşezat pe buturugă, Eragon îşi dădu seama că gândurile şi emoţiile 
puternice din mintea sa îl împiedicau să se concentreze pentru a-şi putea 
deschide conştiinţa către făpturile din văioagă. Mai mult, nu avea câtuşi de 
puţin dispoziţie pentru asta. Totuşi, liniştea desăvârşită din împrejurimi îi 
domoli, încet-încet, senzațiile de regret neputincios, de tulburare şi de mânie 
încăpăţânată. Nu-l făcu să se simtă fericit, dar îi aduse un soi de împăcare 
fatalistă. „Asta mi-e soarta, şi aş face mai bine să mă obişnuiesc cu ea, pentru 
că în viitorul apropiat nu se prevede nicio îmbunătăţire.” 

După un sfert de ceas, simţurile sale redeveniseră ascuţite ca de obicei, 
aşa că se apucă din nou să urmărească muşuroiul de furnici roşii pe care îl 
descoperise în ziua precedentă. Încercă, de asemenea, să simtă tot ce se 
întâmpla în dumbravă, aşa cum îi ceruse Oromis. 


Într-o oarecare măsură, chiar izbuti. Dacă se relaxa şi-şi deschidea 
mintea, absorbind informaţii de la toate făpturile din apropiere, era potopit de 
mii de imagini şi senzaţii care se îngrămădeau unele peste altele, străfulgerări 
de sunet şi de culoare, atingeri şi mirosuri, durere şi plăcere. Cantitatea de 
informaţie era năucitoare. Din obişnuinţă, mintea sa se îndrepta către un 
subiect sau altul, dându-le pe toate celelalte la o parte, până ce el îşi dădea 
seama că se abătuse de la ţel şi se silea să revină în starea de receptare 
pasivă. Ciclul se repeta la câteva secunde distanţă. 

Cu toate acestea, izbuti să afle mai multe despre lumea furnicilor. 
Dobândi şi primul indiciu cu privire la sexul lor, deducând că furnica uriaşă 
aflată chiar în inima sălaşului subpământean depunea ouă, câte unul pe minut, 
ceea ce însemna că era femelă. lar în timp ce însoțea o ceată de furnici care 
urcau pe tulpina tufişului de trandafiri, avu parte de o demonstraţie foarte 
vivace a înfruntărilor lor cu duşmanii: de sub o frunză ţâşni ceva, care omori pe 
dată una dintre furnicile cu care Eragon intrase în contact. Îi venea greu să 
ghicească ce fel de făptură era, căci furnicile nu puteau vedea decât bucăţi din 
trupul său şi, oricum, mirosul era, pentru ele, mai important decât văzul. Dacă 
ar fi fost vorba de oameni, ar fi zis că fuseseră atacați de un monstru îngrozitor, 
de mărimea unui dragon, cu falei la fel de puternice ca grilajul culisant al porţii 
din Teirm şi care se putea mişca de colo-colo cu iuţeala fulgerului. 

Furnicile se adunară în jurul monstrului ca nişte grăjdari care caută să 
prindă un armăsar fugit. Se năpustiră spre el fără niciun fel de teamă, 
muşcându-i picioarele noduroase şi trăgându-se înapoi cu o clipă înainte de a fi 
prinse între cleştii săi. Se adunau din ce în ce mai multe şi luptau împreună 
pentru a înfrânge intrusul, fără să şovăie nici măcar când două dintre ele fură 
capturate, iar altele căzură de pe tulpină pe pământul de dedesubt. 

Era o luptă fără speranţă, în care niciuna dintre părţi nu voia să cedeze. 
Numai fuga sau izbânda îi mai puteau salva pe luptători de la o moarte 
îngrozitoare. Eragon urmări totul cu sufletul la gură, uimit de curajul furnicilor şi 
de modul în care ele continuau să lupte, în ciuda rănilor care ar fi scos din luptă 
până şi un om. Isprăvile lor erau îndeajuns de măreţe pentru a fi cântate şi de 
barzii din întreaga lume. 

Era atât de absorbit, încât, atunci când furnicile izbutiră să-şi culce 
duşmanul la pământ, el scoase un strigăt puternic care stârni păsările cuibărite 
prin crengile copacilor. 

De curiozitate, se reîntoarse în propriul trup şi se apropie de tufişul de 
trandafiri, ca să vadă cu ochii lui monstrul cel mort. Nu văzu altceva decât un 
păianjen brun, foarte obişnuit, cu picioarele chircite sub el, pe care furnicile îl 
duceau în muşuroi pentru a-l mânca. 

„Uluitor.” 

Se pregăti să plece, dar îşi dădu seama că făcuse aceeaşi greşeală ca 
mai înainte: uitase să observe şi celelalte milioane de insecte şi animale din 
dumbravă. Închise ochii şi trecu ca un vârtej prin minţile mai multor făpturi, 


încercând să ţină minte cât mai multe amănunte vrednice de atenţie. Nu era 
deloc acelaşi lucru ca şi când ar fi petrecut mai multă vreme observându-le, 
dar îi era foame şi depăşise deja ceasul care-i fusese stabilit. 

Când se întoarse în colibă şi-l găsi pe Oromis, acesta îl întrebă: 

— Cum a mers? 

— Maestre, aş putea să stau să ascult zi şi noapte încă douăzeci de ani 
de-acum încolo, şi tot nu aş afla tot ce se întâmplă în pădure. 

Oromis ridică dintr-o sprânceană. 

— Ai progresat un pic. 

După ce Eragon îi descrise ceea ce văzuse, elful continuă: 

— Dar mi-e teamă că tot nu e de ajuns. Trebuie să munceşti mai mult, 
Eragon. Ştiu că poţi. Eşti deştept şi tenace şi ai putinţa de a ajunge un mare 
Cavaler. Oricât ar fi de greu, trebuie să înveţi să-ţi laşi necazurile la o parte şi 
să te concentrezi numai asupra a ceea ce ai de făcut. Găseşte-ţi pacea în tine 
însuţi şi lasă totul să curgă în voie, din acea clipă. 

— Fac tot ce pot. 

— Nu chiar. Când o să faci cu adevărat tot ce poţi, o să se vadă, răspunse 
Oromis, căzând pe gânduri. Poate că ar fi mai bine să mai fie şi un alt elev cu 
care să te întreci. Atunci poate că s-ar vedea într-adevăr că te străduieşti din 
răsputeri... O să mai cuget la asta. 

Elful scoase din dulapuri o pâine de-abia coaptă, un borcan din lemn plin 
cu unt de alune - pe care elfii îl foloseau în locul celui obişnuit - şi două 
castroane pe care le umplu cu o fiertură de legume din cazanul care clocotea 
mocnit deasupra unui foc de cărbuni, pe vatra din colţ. Eragon privi scârbit 
fiertura; se cam săturase de mâncarea elfilor. Îşi dorea carne, fie şi de peşte, 
sau vânat, ceva săţios, în care să-şi poată înfige dinţii, nu şirul ăsta nesfârşit de 
plante. 

— Maestre, întrebă el ca să-şi ia gândul, de ce mă pui să meditez? 
Trebuie oare să ajung să înţeleg vieţile animalelor şi ale insectelor sau este mai 
mult de-atât? 

— Nu-ţi mai vine în minte nicio explicaţie? întrebă Oromis şi oftă, 
văzându-l cum clătina din cap. Aşa e mereu cu elevii noi, mai ales cu cei din 
neamul omenesc. Mintea este ultimul muşchi pe care şi-l întăresc şi pe care-l 
pun la treabă, precum şi cel pe care-l dispreţuiesc cel mai mult. Dacă-i întrebi 
de meşteşugul sabiei, îţi pot povesti despre fiecare lovitură dintr-un duel 
desfăşurat cu o lună în urmă, dar dă-le o problemă de rezolvat sau pune-i să-ţi 
scrie o poveste cu cap şi coadă şi... mă rog, te poţi considera norocos dacă 
primeşti în schimb altceva decât o privire goală şi fără expresie. De-abia ai 
pătruns în gramarye - ăsta este numele cuvenit pentru magie -, dar tot trebuie 
să începi să înţelegi adevăratele sale legi. 

— Cum aşa? 

— Imaginează-ţi o clipă că ai fi Galbatorix, având la dispoziţie toate 
resursele de care dispune el. Vardenii tocmai ţi-au distrus o armată de urgali, 


cu ajutorul unui Cavaler rival, despre care ştii că a fost şcolit - măcar în parte - 
de unul dintre duşmanii cei mai periculoși şi neînduplecaţi - Brom. Mai ştii şi că 
duşmanii se adună în Surda, pesemne pregătindu-se să dea năvală peste tine. 
Ţinând cont de toate acestea, care ar fi calea cea mai uşoară de a face faţă 
tuturor amenințărilor, în afară de aceea de a porni tu însuţi la luptă? 

În timp ce se gândea, Eragon amesteca în fiertură ca s-o răcească. 

— Pare-mi-se, zise el cu multă grijă, că ar fi cel mai simplu să pregătesc 
un grup de vrăjitori - nici măcar nu-i nevoie de unii prea puternici - pe care să-i 
silesc să-mi jure credinţă în limba străveche, apoi să-i pun să se strecoare în 
Surda pentru a zădărnici încercările vardenilor, pentru a otrăvi fântânile şi a o 
asasina pe Nasuada, pe regele Orrin şi alţi membri de prim rang ai răzvrătiţilor. 

— Şi de ce Galbatorix n-a făcut-o încă? 

— Pentru că, până acum, Surda nu l-a preocupat mai deloc şi pentru că 
vardenii au locuit zeci de ani în Farthen Dur, unde le era cu putinţă să 
cerceteze mintea fiecărui nou-venit, ca să-i prindă pe trădători, dar în Surda n- 
o mai pot face din pricina hotarelor vaste şi a populaţiei numeroase. 

— Şi eu cred întocmai, spuse Oromis. Dacă Galbatorix nu-şi părăseşte 
bârlogul din Uri'baen, primejdia cea mai mare pe care e probabil s-o întâlneşti 
în cursul războiului iscat de vardeni va veni de la magicienii asemenea ţie. Ştii 
şi tu cât e de greu să te aperi de magie, mai ales dacă duşmanul a jurat în 
limba străveche că te va omori, cu orice preţ. În loc să caute mai întâi să te 
prindă cu ajutorul gândurilor, un asemenea duşman va face pur şi simplu o 
vrajă ca să te şteargă de pe faţa pământului, chiar dacă asta înseamnă că vei 
avea la dispoziţie câteva clipe de libertate în care să-i răspunzi, înainte de-a 
muri. Cu toate astea, nu-ţi poţi dovedi duşmanul dacă nu ştii unde şi cine e. 

— Deci uneori nu mai trebuie să te chinui să pui stăpânire pe mintea 
duşmanului? 

— Uneori, dar este un risc pe care ar trebui să-l ocoleşti, răspunse 
Oromis, apoi se opri să înghită câteva linguri de fiertură. Acuma, ca să ajungem 
direct în miezul problemei, cum te aperi de nişte duşmani fără chip, care pot 
trece peste orice obstacol material şi te pot ucide numai şoptind o vorbă? 

— Nu văd cum, decât în cazul în care... Eragon şovăi, apoi zâmbi. Decât 
în cazul în care aş putea simţi gândurile tuturor celor din jurul meu, ca să-mi 
dau seama dacă e cineva care îmi vrea răul. 

Oromis păru mulţumit de răspuns. 

— Chiar aşa, Eragon-finiarel. Şi iată şi răspunsul la întrebare. Meditaţia te 
învaţă să găseşti şi să profiţi de golurile din armura mentală a duşmanilor tăi, 
oricât de mici ar fi. 

— Dar oare, dacă ating gândurile altei persoane care ştie să folosească 
magia, nu îşi va da seama? 

— Ba da, un om de soiul ăsta da, dar nu şi ceilalţi. Cât despre magicieni, 
ei vor şti, se vor speria şi-şi vor apăra gândurile de frică, iar aşa vei ajunge să-i 
cunoşti. 


— Nu e primejdios să-ţi laşi mintea nepăzită? Dacă te atacă cineva, poţi fi 
înfrânt cu uşurinţă. 

— E şi mai primejdios să umbli orb prin lume. 

Eragon încuviinţă. O vreme mâncă în tăcere, cufundat în gânduri, apoi 
spuse: 

— Nu e bine. 

— Aşa? Şi de ce? 

— Cum rămâne cu intimitatea celorlalţi? Brom m-a învăţat să nu intru 
niciodată în mintea altora, decât dacă era absolut necesar... cred că nu-mi prea 
convine să-mi bag nasul în tainele celorlalţi, pe care au tot dreptul să le ţină 
pentru ei. De ce Brom nu mi-a povestit despre asta, continuă el, lăsându-și 
capul pe o parte, dacă e aşa de important? De ce nu m-a învăţat chiar el? 

— Brom, răspunse Oromis, te-a învăţat ceea ce se cuvenea să afli, în acel 
moment. Pătrunderea în alte minţi se poate dovedi mult prea ispititoare pentru 
cei care au o fire rea sau au prins gustul puterii. Viitorii Cavaleri nu aflau nimic 
despre asta, deşi li se cerea să mediteze, la fel ca ţie, în tot timpul învăţăturii 
lor, până când nu eram siguri că se maturizaseră îndeajuns pentru a ţine piept 
ispitei. Ai dreptate: asta este, într-adevăr, o încălcare a intimităţii, şi astfel vei 
ajunge să afli multe lucruri pe care nu le doreşti. Totuşi, este pentru binele tău 
şi al vardenilor. Pot să-ţi spun din experienţă şi din observaţiile pe care le-am 
adunat de la alţi Cavaleri, că asta te va învăţa, mai presus de toate, să înţelegi 
nădejdile care-i mână pe oameni. lar înţelegerea duce la apropiere şi 
compasiune, chiar faţă de cel din urmă cerşetor din ultimul sătuc din Alagaësia. 

O vreme mâncară în tăcere, apoi Oromis întrebă: 

— Spune-mi, care este cea mai importantă armă mentală pe care o 
stăpâneşte un om? 

Era o întrebare importantă, iar Eragon se gândi destul de mult până să 
îndrăznească să spună: 

— Hotărârea. 

Oromis rupse o bucată de pâine, cu degetele sale lungi şi albe. 

— Nu mi-e greu să înţeleg cum ai ajuns la această concluzie, căci 
hotărârea ţi-a fost de mare folos în isprăvile tale, dar nu-i aşa. Vorbeam despre 
arma cea mai necesară pentru a alege calea dreaptă în orice situaţie. Şi cei 
nătângi şi nechibzuiţi pot fi la fel de hotărâți precum cei cu minte aleasă. Aşa 
că nu, hotărârea nu este ceea ce căutăm noi. 

De această dată, Eragon luă întrebarea ca pe o ghicitoare şi începu să 
numere cuvintele, rostindu-le cu voce joasă, pentru a vedea dacă rimau, şi 
căutându-le înțelesurile ascunse. Greutatea era că nu fusese niciodată priceput 
la ghicitori şi nu se descurcase niciodată prea bine la întrecerile care se 
desfăşurau în fiecare an în Carvahall. Mintea lui era prea absorbită de 
chestiunile materiale, pentru a găsi răspunsuri la ghicitorile pe care nu le mai 
auzise până atunci - iar asta era o urmă a educaţiei de bun-simţ pe care i-o 
dăduse Garrow. 


— Înţelepciunea, spuse el în cele din urmă. Înţelepciunea este arma cea 
mai de preţ. 

— Nu e un răspuns prost, dar, iarăşi, nu e chiar cel potrivit. Răspunsul e 
logica. Sau, altfel spus, putinţa de a gândi şi de a analiza. Dacă te foloseşti cum 
trebuie de ea, poate compensa lipsa înţelepciunii, pe care nu o dobândeşti 
decât cu timpul, odată cu experienţa. 

Eragon se încruntă. 

— Bine, dar un suflet curat nu este cumva chiar mai important decât 
logica? Logica pură te poate împinge spre fapte care sunt cu totul greşite, în 
timp ce, dacă eşti drept şi corect, nu vei ajunge să te faci de ruşine prin faptele 
tale. 

Pe chipul lui Oromis se aşternu un zâmbet foarte slab, aproape nevăzut. 

— Nu gândeşti cum trebuie. Te întrebam doar care este cea mai 
folositoare armă de care dispune cineva, indiferent dacă-i vorba de un om bun 
sau ticălos. Sunt de acord că e important să ai o fire înclinată spre virtute, dar 
ţi-aş răspunde că, dacă ai avea de ales între a-i dărui unui om o fire nobilă şi a-l 
învăţa să gândească aşa cum trebuie, ai face mai bine să preferi a doua 
variantă. În lumea asta, prea multe necazuri sunt provocate de cei cu fire 
nobilă şi minte tulbure. Istoria ne învaţă multe exemple de oameni care erau 
convinşi că fac ceea ce trebuia făcut, şi astfel comiteau lucruri 
înspăimântătoare. Eragon, ţine minte că nimeni nu crede despre sine că ar fi 
un ticălos, şi nu sunt mulţi cei care iau decizii pe care să le considere greşite. S- 
ar putea să vezi pe cineva care nu-i mulţumit de ceea ce-a hotărât, dar tot nu- 
şi va schimba gândul, crezând că, la momentul respectiv, nu avea ceva mai 
bun de făcut. La urma urmei, faptul că eşti un om bun nu reprezintă o dovadă 
că vei şi acţiona aşa cum se cuvine - şi, astfel, ajungem iar la singurul mod în 
care ne putem apăra de demagogi, de impostori şi de nebunia mulţimii, la 
singura călăuză de nădejde pe care o avem în viaţă, adică gândirea limpede şi 
neabătută. Logica nu te va lăsa niciodată la greu, decât dacă nu-ţi dai seama, 
sau nu vrei să-ţi dai seama, de urmările acţiunilor tale. 

— Dacă elfii gândesc aşa de corect, spuse Eragon, atunci înseamnă că 
voi toţi trebuie să cădeţi de acord asupra a ceea ce este de făcut. 

— Nicidecum, recunoscu Oromis. Ca orice alt neam, şi noi avem o seamă 
întreagă de principii, aşa că ajungem la concluzii diferite, chiar dacă situaţia 
rămâne neschimbată. Ţine cont însă că aceste concluzii sunt, din punctul de 
vedere al fiecăruia, logice şi fireşti. Mi-aş dori să fie altfel, dar adevărul e că nu 
toţi elfii s-au învăţat să gândească aşa cum trebuie. 

— Dar pe mine cum vrei să mă înveţi asta? 

Zâmbetul lui Oromis se lărgi. 

— Pe calea cea mai veche şi cea mai bătută dintre toate: confruntarea. 
Am să-ţi pun câte o întrebare, iar tu îmi vei răspunde şi-ţi vei susţine punctul de 
vedere. Aşteptă ca Eragon să-şi umple din nou castronul, apoi întrebă: De 
exemplu, de ce lupţi împotriva Imperiului? 


Schimbarea bruscă a subiectului îl luă prin surprindere pe Eragon; îi trecu 
prin minte că Oromis tocmai ajunsese la un lucru spre care se îndreptase de la 
bun început. 

— Am mai spus-o: ca să-i ajut pe cei care se chinuie din pricina stăpânirii 
lui Galbatorix şi, într-o măsură mai mică, pentru a mă simţi şi eu răzbunat. 

— Asta înseamnă că lupţi de dragul celorlalţi? 

— Adică? 

— Lupţi pentru a-i ajuta pe cei loviți de Galbatorix şi pentru a-l opri să 
mai facă rău şi altora? 

— Chiar aşa, răspunse Eragon. 

— Bine, dar spune-mi atunci, tinere Cavaler: Oare războiul tău cu 
Galbatorix nu va isca mai multă durere decât va ajunge vreodată să aline? Cei 
mai mulţi oameni din Imperiu îşi duc traiul aşa cum se cuvine şi muncesc fără 
să fie atinşi de nebunia regelui. Şi-atunci, ce motiv ai să dai năvală pe 
pământurile lor, să le distrugi casele şi să le ucizi copiii? 

Eragon rămase cu gura căscată, nevenindu-i să creadă că Oromis l-ar fi 
putut întreba aşa ceva, căci Galbatorix era, la urma urmei, rău până în măduva 
oaselor. Pe de altă parte, nici nu ştia ce să răspundă. Era convins că are 
dreptate, dar cum s-o dovedească? 

— Deci tu nu crezi că Galbatorix trebuie dat jos de pe tron? 

— Nu asta am întrebat. 

— Dar trebuie s-o crezi, insistă Eragon. Uite ce le-a făcut Cavalerilor. 
Muindu-şi pâinea în sosul fierturii, Oromis se puse din nou pe mâncat, lăsându-l 
să spumege în tăcere. După ce termină, îşi încrucişa mâinile în poală şi întrebă: 

— Te-am tulburat? 

— Da. 

— Aşa. Păi, atunci, mai gândeşte-te, până găseşti răspunsul. Şi vezi să fie 
unul bun. 


Zoreaua neagră 


Strânseră masa şi scoaseră vasele afară, pentru a le curăța cu nisip. 
Oromis luă ce mai rămăsese din pâine şi o fărâmiţă în jurul casei, pentru 
păsări, apoi se întoarseră înăuntru. Oromis scoase pene de scris şi cerneală şi 
reîncepură lecţiile despre Liduen Kvaedhi, forma scrisă a limbii străvechi, cu 
mult mai elegantă decât rimele oamenilor sau ale piticilor. Eragon se cufundă 
în tainele literelor, bucuros de această treabă care nu-i cerea nimic mai mult 
decât să memoreze. 


După ce trecură mai multe ceasuri de când stăteau aplecaţi asupra foilor, 
Oromis făcu un gest cu mâna şi spuse: 

— Gata. Vom continua mâine. 

Eragon se lăsă pe spate, dezmorţindu-şi umerii, în timp ce elful alese 
cinci pergamente de pe rafturile din perete. 

— Două sunt în limba străveche, iar trei în limba ta maternă. O să te 
ajute să înveţi ambele alfabete şi o să-ţi ofere cunoştinţe de mare preţ, cărora 
ar fi obositor pentru mine să trebuiască să le dau glas. 

— Să le dai glas? 

Fără să şovăie nicio clipă, mâna lui Oromis se îndreptă spre raft şi scoase 
de acolo un al şaselea sul de pergament, pe care îl aşeză peste celelalte, în 
braţele lui Eragon. 

— Ăsta-i un dicţionar. Mă îndoiesc să poţi, dar încearcă să-l citeşti pe tot. 

În timp ce elful îi deschidea uşa ca să iasă, Eragon spuse: 

— Maestre? 

— Da, Eragon? 

— Când începem să lucrăm cu magia? 

Oromis se sprijini într-un braţ de tocul uşii, retrăgându-se în sine, ca şi 
cum nu mai avea puterea de a rămâne în picioare. Apoi oftă şi spuse: 

— Trebuie să ai încredere în mine, pentru a-ţi putea călăuzi învăţătura, 
Eragon. Cu toate astea, cred că ar fi o prostie să mai amân. Haide, lasă 
pergamentele pe masă şi să mergem să cercetăm tainele ascunse în gramarye. 

Pe pajiştea din faţa colibei, Oromis rămase cu spatele la Eragon, privind 
în zare, dincolo de Crestele din Tel'naeir, cu picioarele depărtate şi mâinile la 
spate. Fără să se întoarcă, îl întrebă: 

— Ce este magia? 

— Manipularea energiei prin intermediul folosirii limbii străvechi. 

Răspunsul lui Oromis veni după o scurtă pauză: 

— Teoretic, ai dreptate, şi sunt mulţi magicieni care nu ajung să 
înţeleagă mai mult de atât. Totuşi, descrierea ta nu ajunge în miezul chestiunii. 
Magia este meşteşugul gândirii - nu al puterii sau al limbii; ştii deja că un 
vocabular restrâns nu este o piedică în folosirea ei. La fel ca toate celelalte 
lucruri pe care trebuie să ajungi să le stăpâneşti, magia se bazează pe putinţa 
de a-ţi disciplina mintea. Brom a încălcat ordinea firească a lucrurilor şi n-a 
ţinut seamă de subtilităţile din gramarye, pentru a te face să dobândeşti 
calităţile de care aveai nevoie pentru a rămâne în viaţă. Şi eu trebuie să fac la 
fel, pentru a ne concentra asupra acelor lucruri de care vei avea probabil 
nevoie în luptele care vor veni. Totuşi, în timp ce Brom te-a învăţat 
meşteşugurile grosolane ale magiei, eu te voi învăţa chestiunile mai subtile, 
tainele care erau păstrate pentru cei mai înţelepţi dintre Cavaleri: cum să ucizi, 
folosind doar atâta putere cât să mişti un deget, cum să faci ca să transporţi pe 
loc un lucru dintr-o parte într-alta, o vrajă care o să-ţi permită să vezi otrăvurile 
ascunse în mâncare sau băutură, un soi de vedere la distanţă care-ţi îngăduie 


să şi auzi ce se vorbeşte, cum să faci să absorbi energie din cele ce se află 
împrejurul tău, păstrându-ţi astfel puterile, şi cum să-ţi sporeşti puterea în 
diferite moduri. Aceste meşteşuguri sunt atât de adânci şi de primejdioase 
încât nu erau niciodată dezvăluite unui învățăcel ca tine, dar împrejurările îmi 
cer să o fac şi să am încredere că le vei folosi aşa cum trebuie. 

Ridicându-şi braţul, cu degetele încovoiate ca nişte gheare, elful strigă: 

— Adurna! 

Eragon văzu cum din pârâul de lângă colibă se înalţă o minge de apă, 
care pluti prin aer până ce ajunse să se rotească între degetele lui Oromis. 
Pârâul, ascuns de crengile copacilor, avea o culoare brună, întunecată, dar 
mingea era incoloră, ca sticla. Înăuntrul ei pluteau bucăți de muşchi, praf şi alte 
rămăşiţe. Rămânând cu privirea aţintită asupra orizontului, Oromis spuse: 

— Prinde. 

Şi aruncă mingea peste umăr, către Eragon. Acesta încercă s-o prindă cu 
mâna, dar, de îndată ce-i atinse pielea, apa îşi pierdu consistenţa şi i se 
împrăştie pe piept. 

— Prinde-o cu ajutorul magiei, spuse Oromis şi strigă din nou: Adurna! 

Pe dată, altă minge de apă se înălţă de pe suprafaţa pârâului şi pluti spre 
mâna lui, ca un şoim dresat care dă ascultare stăpânului. De data aceasta, elful 
o aruncă fără să-i mai dea de veste. Dar Eragon era pregătit, şi spuse: 

— Reisa du adurna. 

Şi întinse mâna spre ea. Mingea i se opri la un fir de păr de palmă. 

— Cam stângace vorbe, spuse Oromis, dar, una peste alta, au fost de 
folos. 

Eragon rânji şi şopti: 

— Thrysta. 

Mingea o luă înapoi şi se năpusti spre ceafa lui Oromis, dar nu ajunse 
acolo unde dorea Eragon, ci trecu de elf, se răsuci şi zbură cu şi mai mare 
iuţeală îndărăt spre el. Îl lovi, dar de data aceasta rămase la fel de solidă şi de 
grea şi scoase un zgomot înfundat atunci când i se izbi de craniu. Lovitura îl 
culcă la pământ, întins pe spate, unde şi rămase o vreme, ametit, clipind ce în 
faţa ochilor îi jucau pete de culoare. 

— Mda, spuse Oromis. Ar fi fost mai bine să foloseşti /etta sau kodthr. 

În sfârşit, se întoarse cu ochii la Eragon şi ridică dintr-o sprânceană, 
părând surprins. 

— Ce tot faci? ridică-te. Pierdem vremea. 

— Da, maestre, gemu Eragon. 

După ce se ridică, Oromis îl puse să mânuiască apa în fel şi chip - să-i 
dea forme noi şi complicate, să schimbe culoarea luminii absorbite sau 
reflectate, să o oprească în loc, în anumite chipuri dinainte stabilite - dar nimic 
nu se dovedi prea greu. Exerciţiile se întinseră atât de mult, încât interesul pe 
care-l simţise Eragon la început dispăru, înlocuit de nerăbdare şi de uimire. N- 
ar fi vrut să-l supere pe Oromis, dar nu vedea niciun rost în ceea ce făcea 


acesta; s-ar fi zis că ocolea orice vrajă care i-ar fi cerut să folosească ceva mai 
multă putere. „Am arătat deja ce pot. De ce-i tot dă înainte cu lucrurile astea 
de bază?” 

— Maestre, ştiu toate astea, spuse el în cele din urmă. N-am putea trece 
mai departe? 

Gâtul lui Oromis înţepeni, iar umerii îi rămaseră nemişcaţi ca două blocuri 
şlefuite de granit; până şi răsuflarea îi încetinise. 

— N-ai de gând să înveţi ce-i respectul, Eragon-vodhr? Atunci fie cum vrei 
tu. 

Şi rosti patru cuvinte în limba străveche, cu un glas atât de adânc încât 
Eragon nu izbuti să le înţeleagă. El scoase un strigăt uşor, simţindu-şi ambele 
picioare învăluite de o apăsare care se întindea până la genunchi, care-i 
strângea pulpele şi i le ţinea în loc, astfel încât nici nu mai putea să se mişte. 
De la coapse în sus era complet liber, dar până acolo s-ar fi zis că fusese 
preschimbat în stană de piatră. 

— Eliberează-te, spuse Oromis. 

Eragon nu mai avusese niciodată de răspuns unei astfel de provocări, 
aceea de a contracara vrăjile altuia. Avea mai multe căi la dispoziţie pentru a-şi 
tăia legăturile nevăzute. Ar fi fost cel mai bine să ştie exact cum îl imobilizase 
Oromis - dacă se legase direct de trupul său, sau folosise altceva din afară - 
pentru că astfel ar fi putut să abată vraja în altă parte, pentru a o face să se 
risipească. Ar fi putut, de asemenea, să folosească o vrajă mai puţin precisă, 
pentru a-l opri pe elf din ceea ce făcea. Partea proastă ar fi fost însă că aşa ar fi 
ajuns să-şi măsoare direct puterile unul cu celălalt. „Ei, tot trebuia să se 
întâmple odată şi odată”, se gândi Eragon, fără vreo nădejde de a izbândi în 
faţa unui elf. Construi fraza de care avea nevoie şi spuse: 

— Losna kalfya iet. „Dă-mi drumul la pulpe.” 

Şuvoiul de energie care i se scurse din trup era mai mare decât se 
aşteptase: înainte se simţise oarecum obosit, din pricina durerii şi a tuturor 
eforturilor de peste zi, acum însă i se părea că de dimineaţă nu făcuse altceva 
decât să străbată cu pasul un teren foarte accidentat. Apoi apăsarea de la 
glezne îi dispăru, făcându-l să se clatine pe picioare, până ce-şi recapătă 
echilibrul. Oromis clătină din cap. 

— Ce prostie, spuse el. Mare prostie. Dacă n-aş fi dat drumul vrăjii, te-ar 
fi ucis. Niciodată să nu foloseşti vorbe fără cale de întoarcere. 

— Cum adică? 

— Niciodată să nu rosteşti vrăji care nu pot duce decât la izbândă sau 
moarte. Dacă în locul meu ar fi fost un duşman care s-ar fi dovedit mai puternic 
decât tine, ţi-ai fi secătuit toată puterea încercând să-i rupi vraja. Ai fi murit 
fără niciun prilej de a mai da înapoi, odată ce ţi-ai fi dat seama că era în zadar. 

— Şi cum să fac să scap de asta? întrebă Eragon. 

— E mai sigur să faci din vraja ta un proces căruia îi poţi pune capăt 
atunci când doreşti. În loc să spui „Dă-mi drumul la pulpe”, o frază care nu lasă 


loc de întors, puteai să spui „Slăbeşte magia care-mi ţine pulpele împietrite”. E 
drept că sunt mai multe cuvinte, dar atunci ai fi putut să hotărăşti tu însuţi cât 
de mult vrei să slăbeşti vraja duşmanului şi dacă o poţi rupe cu totul. Să mai 
încercăm o dată. 

De îndată ce Oromis îşi rosti vraja, tot cu glas scăzut, Eragon îşi simţi din 
nou picioarele împietrite. La cât era de ostenit, se îndoia să-i poată ţine piept 
elfului, dar tot încercă să o facă. Înainte chiar să apuce să rostească până la 
capăt cuvintele din limba străveche, avu o senzaţie ciudată, ca şi cum 
greutatea care-i împovăra picioarele se micşora într-un ritm constant. Îl gâdila 
şi-l făcea să se simtă ca şi cum era tras afară dintr-o groapă cu noroi rece şi 
lipicios. Aruncă o privire spre Oromis şi-i văzu chipul încrâncenat, ca şi cum se 
agăța de un lucru de mare preţ pe care nu putea îndura să-l piardă. O venă de 
la tâmplă i se umflase şi pulsa. 

După ce cătuşele nevăzute care-l ţineau pe Eragon în loc dispărură, 
Oromis dădu înapoi ca şi cum ar fi fost muşcat de o viespe şi rămase cu ochii 
aţintiţi în jos; pieptul slab îi tresaltă. Rămase aşa preţ de câteva minute, apoi 
se îndreptă de spate şi se duse chiar la marginea stâncilor - o siluetă 
singuratică, profilată pe cerul palid. 

Eragon se simţi potopit de remuşcări şi de jale - la fel ca atunci când 
văzuse pentru prima dată piciorul schilodit al lui Glaedr. Se blestemă pentru că 
fusese atât de trufaş cu Oromis, că nici nu se gândise la slăbiciunile acestuia şi 
nu avusese mai multă încredere în judecata lui. „Nu numai eu sufăr de pe urma 
rănilor din trecut.” Până acum, nu înţelesese exact la ce se gândise Oromis 
când îi spusese că până şi cele mai slabe vrăji îi scăpau din mână. Acum însă, 
pricepea totul - toată durerea pe care o resimțea acesta, mai ales că neamul 
său era născut şi crescut cu ajutorul magiei. Se apropie de Oromis şi 
îngenunche în faţa lui, aşa cum făceau piticii, atingând pământul cu fruntea 
plină de vânătăi. 

— Ebrithil, îţi cer iertare. 

Elful nu dădu niciun semn că l-ar fi auzit. Rămaseră aşa în timp ce 
soarele cobora pe cer, în faţa lor, păsările îşi cântau trilurile de seară, iar aerul 
se răcea şi se umplea de umezeală. Dinspre miazănoapte se auziră zgomotele 
înfundate ale aripilor Saphirei şi lui Glaedr, care se întorceau. Cu glasul slab şi 
îndepărtat, Oromis spuse: 

— Mâine o să începem din nou, şi cu asta, şi cu altele. Privindu-i chipul, 
Eragon îşi dădu seama că maestrul său îşi regăsise expresia obişnuită, de 
nepăsare şi de reţinere. 

— Îţi convine aşa? 

— Da, maestre, răspunse Eragon, recunoscător pentru întrebare. 

— Cred că ar fi bine ca, de-acum înainte, să încerci să vorbeşti numai în 
limba străveche. Nu avem prea mult răgaz, şi aşa poţi învăţa cel mai uşor. 

— Chiar şi când vorbesc cu Saphira? 

— Chiar şi atunci. 


— Atunci, spuse Eragon în limba elfilor, am să muncesc fără preget, până 
când ajung nu doar să gândesc, ci şi să visez în limba voastră. 

— Dacă izbuteşti, răspunse Oromis cu blândeţe, înseamnă că tot mai 
putem să ieşim învingători. Făcu o pauză, apoi continuă: Mâine-dimineaţă să nu 
vii direct aici, ci să-l însoţeşti pe elful pe care-l voi trimite să te călăuzească. O 
să te ducă la locul în care cei din Ellesmera se antrenează în mânuirea sabiei. 
Rămâi un ceas acolo, apoi o să continuăm ca de obicei. 

— Nu vrei să mă înveţi chiar tu? întrebă Eragon, simțindu-se disprețuit. 

— Nu am ce să te învăţ. Eşti unul dintre cei mai iscusiţi luptători pe care 
i-am văzut vreodată. Nu ştiu mai multe despre asta decât tine, şi nu-ţi pot oferi 
acele lucruri pe care eu le am, dar tu nu. Nu-ţi mai rămâne decât să te mentii 
la acelaşi nivel ca până acum. 

— Dar de ce nu pot face asta cu tine... maestre? 

— Pentru că nu-mi place să-mi încep ziua aşa, printr-o luptă, răspunse 
elful, apoi se uită la Eragon şi se înduplecă puţin, continuând: Şi pentru că ar fi 
bine să-i cunoşti şi pe alţii dintre cei de aici. Eu nu sunt reprezentativ pentru 
neamul meu. Dar, gata cu asta. Uite-i că vin. 

Cei doi dragoni plutiră peste discul plat al soarelui. Mai în faţă venea 
Glaedr, iscând un vârtej de vânt şi întunecând cerul cu trupul său uriaş, până 
ce se lăsă pe iarbă şi-şi strânse aripile aurii, apoi Saphira, iute şi agilă ca o 
rândunică pe lângă un vultur. 

Aşa cum făcuseră şi dimineaţa, Oromis şi Glaedr îi întrebară mai multe 
lucruri, pentru a fi siguri că Eragon şi Saphira fuseseră atenţi fiecare la lecţiile 
celuilalt. De fapt, nu o făcuseră întotdeauna, dar, lucrând împreună şi 
schimbând informaţii între ei, izbutiră să răspundă la toate întrebările. Singurul 
obstacol era faptul că trebuia să vorbească într-o limbă străină. 

„Bine, mormăi după aceea Glaedr, mult mai bine.” El îşi cobori privirea 
spre Eragon şi spuse: „În curând, va trebui să petrecem ceva vreme împreună”. 

— Fireşte, Skulblaka. 

Bătrânul dragon pufni şi se strecură spre Oromis, săltându-se pe piciorul 
din faţă pentru a compensa lipsa celuilalt. Năpustindu-se spre el, Saphira îi 
muşcă uşor vârful cozii, pe care o aruncă în sus cu o scuturare a capului, ca şi 
cum încerca să rupă gâtul unui cerb. Dădu însă înapoi când Glaedr se răsuci şi i 
se năpusti la gât, arătându-şi colții uriaşi. 

Eragon strânse din dinţi şi-şi astupă urechile, încercând să se ferească de 
răgetul lui Glaedr, dar era prea târziu. luţeala şi asprimea cu care reacţionase 
dragonul îl făceau să creadă că nu era prima dată în acea zi când Saphira îl 
supărase. lar în mintea ei, în loc de remuşcări, simţi o încântare jucăuşă - 
precum aceea a unui copil care are o nouă jucărie - şi un devotament aproape 
orb faţă de dragonul mai în vârstă. 

— Potoleşte-te, Saphira! rosti Oromis. 

Ea se retrase veselă şi se aşeză la loc, fără să dea câtuşi de puţin 
impresia că i-ar fi părut rău. Eragon mormăi o scuză şovăielnică, iar Oromis 


flutură din mână şi spuse: 

— Plecaţi, amândoi. 

Fără să mai zică nimic, Eragon se urcă pe spinarea Saphirei. Trebui să o 
îmboldească zdravăn ca să-şi ia zborul, iar după ce o făcură, ea nu se lăsă şi 
dădu de trei ori ocol luminişului, până să bine-voiască să se îndrepte spre 
Ellesmera. 

„Ce-ţi veni să-l muşti?” întrebă Eragon. De fapt, credea că ştie răspunsul, 
dar voia să-l afle chiar din gura ei. 

„Mă jucam, atâta tot.” 

Vorbeau în limba străveche, aşa că nu putea spune decât adevărul, dar el 
bănuia că este doar o părticică din adevăr. „Da, şi care e jocul?” O simţi cum se 
încordează şi continuă. „Ţi-ai uitat de datorie. Când... „Neizbutind să găsească 
vorbele potrivite în limba străveche, se întoarse la cea maternă. „Când îl 
provoci pe Glaedr, ne distragi şi pe el, şi pe Oromis, şi pe mine şi pui piedici în 
calea a ceea ce avem de făcut. N-ai mai fost niciodată aşa de nechibzuită.” 

„Să nu îndrăzneşti să-mi faci morală!” 

Atunci el începu să râdă, uitând o clipă că se afla în văzduh, printre nori, 
şi lăsându-se pe o parte, până ce era gata să cadă de pe umerii ei. 

„Ei, nu zău, după ce tu mi-ai spus de atâtea ori ce să fac. Ba îţi fac 
morală, Saphira, aşa cum şi tu îmi faci mie. Ai avut dreptate să mă previi şi să 
mă dojeneşti în trecut, iar acum trebuie să fac şi eu la fel. Lasă-l în pace pe 
Glaedr.” 

Ea rămase tăcută. 

„Saphira?” 

„Da, te-am auzit.” 

„Sper că-i aşa.” 

Zburară o vreme în tăcere, apoi ea întrebă: „Două crize într-o zi. Cum te 
simţi?” 

„Rău. Plin de vânătăi, răspunse el, cu o strâmbătură. În parte sunt de la 
Rimgar şi de la duel, dar cele mai multe sunt urmele durerii. E ca o otravă care- 
mi slăbeşte muşchii şi-mi întunecă mintea. Nădăjduiesc numai să nu 
înnebunesc înainte să-mi termin învăţătura. După aceea însă... nu ştiu ce-o să 
fac. Oricum nu pot lupta aşa pentru vardeni.” 

„Nu te mai gândi, îl sfătui ea. N-ai ce să faci în privinţa stării tale, şi n-ai 
să izbuteşti decât să te simţi şi mai rău. Trăieşte în prezent, aminteşte-ţi 
trecutul şi nu te speria de viitor, căci nu există şi nu va exista niciodată. Există 
numai clipa de faţă.” 

El o bătu pe umăr şi zâmbi, cu recunoştinţă şi resemnare. La dreapta lor, 
un uliu porumbar se înălţă pe un curent de aer cald, cercetând pădurea în 
căutarea prăzii - fie ea cu pene sau cu blană. Eragon îl urmări cu privirea, 
gândindu-se la întrebarea lui Oromis: Ce justificare avea să se împotrivească 
Imperiului, dacă asta ducea la atâta jale şi suferinţă? 

„Am eu un răspuns”, spuse Saphira. 


„Care?” 

„Galbatorix a... începu ea, apoi şovăi şi spuse: Nu, nu-ți spun. Trebuie să- 
ţi dai singur seama.” „Saphira! Fii serioasă.” 

„Sunt. Dacă nu ştii de ce e bine ceea ce facem noi, ai putea să te şi 
închini în faţa lui Galbatorix, pentru că nu vei fi de niciun folos.” Oricât se rugă 
de ea, Eragon nu reuşi să o înduplece să-i mai spună ceva şi nici să afle ce 
gândea. O parte din gândurile ei îi rămâneau tăinuite. 


x k x 


Ajuns îndărăt în locuința din copac, Eragon mâncă puţin şi tocmai se 
pregătea să deschidă unul dintre sulurile de pergament date de Oromis, când 
liniştea îi fu tulburată de cineva care ciocănea în panoul de la intrare. 

— Intră, spuse el, nădăjduind că Arya se întorsese să-l mai viziteze. Aşa şi 
era. 

Arya îi salută pe amândoi şi le spuse: 

— Cred că v-ar fi pe plac să vizitaţi palatul Tialdari şi grădinile 
dimprejurul său, de vreme ce ieri m-aţi întrebat de ele. Asta dacă nu sunteţi 
prea osteniţi. 

Era îmbrăcată cu o robă roşie şi largă, împodobită cu desene complicate 
cusute cu negru. În întregul lor, veşmintele semănau cu cele ale reginei şi 
puneau în lumină asemănarea puternică dintre mamă şi fiică. 

Eragon dădu pergamentul la o parte. 

— Aş fi încântat să le văd. 

„Adică amândoi am fi încântați”, adăugă Saphira. Arya păru surprinsă să-i 
audă vorbind în limba străveche, aşa că Eragon îi povesti despre porunca lui 
Oromis. 

— O idee foarte bună, spuse Arya, vorbindu-le şi ea la fel. De altfel, aşa 
se şi cuvine: câtă vreme vă aflaţi aici, să vorbiţi pe limba noastră. 

După ce coborâră cu toţii din copac, Arya îi conduse spre apus, către o 
zonă a oraşului în care nu mai fuseseră până atunci. Pe drum întâlniră mulţi 
elfi, care se opreau cu toţii pentru a face o plecăciune Saphirei. Eragon observă 
din nou că nu se vedea niciun copil. Îi spuse Aryei, iar ea îi răspunse: 

— Aşa e, avem foarte puţini copii. Deocamdată, în Ellesmera sunt numai 
doi, Dusan şi Alarma. Pe copii îi onorăm mai presus de orice, pentru că sunt 
atât de rari. A avea un copil este cea mai mare cinste şi cea mai mare 
responsabilitate pentru orice făptură în viaţă. 

Ajunseră în sfârşit la o arcadă zveltă, mărginită de doi copaci, prin care 
se intra într-o zonă mai largă. Folosindu-se de limba străveche, Arya spuse: 

— Copaci străvechi, sunt de sânge, lăsaţi-mă să trec. 

Uşile duble tremurară, apoi se deschiseră înspre ei, lăsând să treacă cinci 
fluturi mari, care îşi luară zborul spre cerul întunecat. Dincolo de arcadă se 
întindea o grădină mare de flori, făcută să pară aidoma unei pajişti sălbatice. 


Singurul lucru care o deosebea era numărul uriaş de varietăţi de plante; multe 
dintre ele erau înflorite, deşi vremea lor trecuse, sau veneau din regiuni mai 
reci sau mai calde, şi n-ar fi putut supravieţui fără magia elfilor. Priveliştea era 
luminată de lămpi ca nişte pietre preţioase, fără flacără, şi de roiurile de 
licurici. 

— Ai grijă să nu loveşti florile cu coada, îi spuse Arya Saphirei. Înaintând, 
străbătură grădina şi se apropiară de un şir larg de copaci. Înainte ca Eragon să 
se dumirească unde se afla, copacii se înmulţiră şi formară un adevărat zid. În 
cele din urmă, se trezi în pragul unei încăperi cu pereţi din lemn şlefuit, fără să 
poată înţelege pe unde intrase. 

Încăperea era caldă şi primitoare - un loc paşnic şi confortabil de 
meditaţie. Forma ei era dată de trunchiurile copacilor care, pe dinăuntru, 
fuseseră curățate de scoarță, lustruite şi unse cu ulei, până ce lemnul ajunsese 
strălucitor ca ambra. Spațiile goale care apăreau la intervale regulate printre 
copaci serveau drept ferestre. Văzduhul era îmbălsămat de mirosul acelor 
strivite de pin. Înăuntru se aflau mai mulţi elfi care citeau, scriau sau cântau la 
nai, într-un colţ. Cu toţii se opriră şi-şi înclinară capetele, pentru a saluta 
prezenţa Saphirei. 

— Aici ar fi trebuit să locuiţi, spuse Arya, dacă nu eraţi dragon şi Cavaler. 

— E minunat, răspunse Eragon. 

Arya îi conduse prin palat, în toate locurile în care putea intra şi un 
dragon. Fiecare încăpere era o surpriză; nu existau două aidoma, şi peste tot 
se găsiseră căi prin care pădurea să fie inclusă în construcţie, într-una dintre 
camere, un pârâiaş argintiu se scurgea pe peretele noduros şi apoi pe podea, 
printr-o albie de pietre, ieşind apoi din nou la lumină. În alta, pereţii erau 
acoperiţi de plante agăţătoare, până la podea; era o specie de plante cu multe 
frunze, de un verde-aprins, împodobite cu flori de forma unor trompete, 
colorate în nuanţe delicate de roz şi alb. Arya o numea viţa Liani. 

Văzură şi multe opere de artă - fairth, peisajele zugrăvite cu ajutorul 
magiei, picturi, sculpturi şi mozaicuri sclipitoare din sticlă pictată - toate 
inspirate din formele răsucite de animale şi de plante. 

Se întâlniră cu Islanzadi, care rămase o clipă de vorbă cu ei, într-un 
pavilion deschis, legat de două clădiri alăturate prin alei acoperite. Regina îl 
întrebă pe Eragon despre progresele pe care le făcea cu învăţătura şi despre 
starea rănii de la spate, iar el îi răspunse cu fraze scurte şi politicoase care 
părură să o mulţumească. Schimbând şi câteva vorbe cu Saphira, Islanzadi 
plecă. 

În cele din urmă, se întoarseră în grădină. Eragon mergea alături de Arya, 
vrăjit de răsunetul glasului ei, în timp ce Saphira rămăsese puţin în urmă. Elfa îi 
povestea despre feluritele tipuri de flori: de unde veneau, cum erau îngrijite şi, 
de multe ori, cum fuseseră preschimbate, cu ajutorul magiei. Le arătă şi florile 
care se deschideau numai noaptea, precum o plantă otrăvitoare, cu petale 
albe. 


— Care-ţi place cel mai mult? întrebă el. 

Arya zâmbi şi-l conduse la un copac aflat la marginea grădinii, alături de 
un iaz mărginit de trestii. Pe creanga cea mai dejos se încolăcea o tulpină de 
zorele, cu trei flori catifelate şi negre, acum închise. 

Suflând asupra lor, Arya şopti: 

— Deschide-te. 

Petalele foşniră, desfăcându-şi veşmintele de culoarea nopţii pentru a 
dezvălui comoara de nectar pe care o adăposteau. La mijloc, florile erau 
colorate într-o izbucnire de albastru-închis, care se pierdea în corola întunecată 
aşa cum ultimele urme ale zilei se cufundau în noapte. 

— Nu-i aşa că este floarea cea mai desăvârşită şi mai frumoasă dintre 
toate? întrebă Arya. 

Eragon o privi, dându-şi seama de apropierea dintre ei, şi spuse: 

— Ba da. La fel ca tine, adăugă el, înainte să-şi piardă curajul. 

„Eragon!” exclamă Saphira. 

Arya îl pironi cu privirea, cercetându-l până ce-l sili să lase ochii în jos. 
Îndrăznind să se uite din nou la ea, văzu cu durere că ea zâmbea uşor, ca şi 
cum ar fi fost amuzată de reacţia lui. 

— Îţi mulţumesc, şopti ea şi, întinzând mâna, atinse marginea unei 
petale, apoi privi din nou spre el; Făolin a creat florile astea special pentru 
mine, cândva, demult, la vremea unui solstiţiu de iarnă. 

El se foi stânjenit şi răspunse cu câteva vorbe de neînțeles, simțindu-se 
rănit şi ofensat pentru că ea nu-i luase mai în serios complimentul. Şi-ar fi dorit 
să se facă invizibil, şi chiar se gândi o clipă să facă o vrajă care să-l ajute să 
dispară pe loc. Până la urmă, se îndreptă de spate şi spuse: 

— Te rog să ne ierţi, Arya Svit-kona, dar e târziu, şi trebuie să ne 
întoarcem acasă. 

— Desigur, Eragon, răspunse ea, zâmbind şi mai larg. Înţeleg. 

Îi însoţi până la arcada principală, le deschise uşile şi le ură noapte bună. 
Saphira îi răspunse. În ciuda stânjenelii, Eragon nu se putu abtine şi întrebă: 

— Ne vedem şi mâine? 

— Cred că mâine voi fi ocupată, spuse Arya, înclinându-şi capul pe o 
parte. Apoi uşile se închiseră, ascunzând-o, în timp ce se întorcea spre clădirea 
principală. 

Ghemuindu-se pe cărare, Saphira îl înghionti pe Eragon în coastă. „Gata 
cu visarea. Urcă-te.” El îşi luă locul obişnuit pe spinarea ei şi apucă unul dintre 
tepii de pe gât, în timp ce Saphira se ridica. După câţiva paşi, ea îi spuse: „Cum 
de poţi să mă critici, pentru purtarea mea faţă de Glaedr, iar apoi să faci una ca 
asta? Ce-ţi trecea prin cap?” 

„Ştii ce simt pentru ea”, mormăi el. 

„Of! Dacă tu eşti îndreptăţit să-mi faci morală, şi eu ţie la fel, atunci 
trebuie să te previn când te porţi ca un vițel tălâmb. Gândeşte logic, aşa cum 
te tot îndeamnă Oromis. Ce te aştepţi să fie între tine şi Arya? Ea e prinţesă!” 


„lar eu sunt Cavaler.” 

„Ea e elfa, tu eşti om!” 

„Cu fiecare zi care trece, aduc mai mult a elf.” 

„Eragon, dar are peste o sută de ani!” 

„Şi eu am să trăiesc la fel de mult ca ea sau ca un elf.” 

„Da, numai că încă n-ai apucat să trăieşti atâta. Nu poţi să treci peste 
asemenea diferenţă de vârstă. Ea e o femeie matură, cu un veac de experienţă 
în spate, iar tu... „ 

„Ce? Ce sunt eu? se răsti el. Un copil? Asta voiai să spui?” 

„Nu, nu un copil. Nu mai eşti copil după tot ce-ai văzut şi ai făcut de când 
suntem împreună. Dar tot eşti tânăr, chiar şi după socoteala scurtelor vieţi ale 
neamului vostru, ca să nu mai spun de pitici, dragoni şi elfi.” 

„Aşa eşti şi tu.” 

Replica lui o reduse la tăcere o clipă. Apoi însă ea continuă: „Nu încerc 
decât să te apăr, Eragon. Atâta tot. Vreau să fii fericit, şi mi-e teamă că n-ai să 
fii, dacă o să continui să te ţii după Arya”. 

Tocmai se pregăteau să treacă amândoi la culcare, când auziră trapa din 
coridor deschizându-se cu zgomot şi un clincănit de zale. Cineva urca spre ei. 
Cu sabia în mână, Eragon dădu panoul la o parte, gata să înfrunte intrusul. 
Lăsă mâna în jos, văzându-l pe Orik aşezat pe podea. Piticul trase o duşcă bună 
din sticla pe care o avea în mâna stângă, apoi se uită spre Eragon cu ochii 
mijiţi. 

— Fir-ar să fie, unde-mi eşşti? Aha, iată-te. Chiar mă-ntrebam unde eşşti. 
Nu te găseam aşa că m-am gândit şă vin şă te caut în noaptea asta superbă şi 
triştă... şşi iată-te! Şşi despre şce şă discutăm noi, tu şşi cu mine, acu' că ne- 
am întâlnit în cuibuşşorul ăsta frumuşşel? 

Apucându-l pe pitic de mâna liberă, Eragon îl trase în sus, surprins, ca 
întotdeauna, de greutatea lui; Orik era ca un bolovan în miniatură. Rămas fără 
sprijin, piticul se clătină pe picioare, gata să cadă la cea mai mică atingere. 

— Intră, spuse Eragon pe limba sa maternă, şi închise trapa. Aici e frig. Ai 
să răceşti. 

Orik îl privi, clipind din ochii săi rotunzi şi înfundaţi în orbite. 

— Nu prea te-am văzut prin şălaşşul meu frunjoş, deloc. M-ai părăsit 
printre elffi... vai, şşi ce tovarăşşi plicticoşşi şşi posomoriţi. 

Simţindu-se uşor vinovat, Eragon zâmbi stângaci. Adevărul era că, printre 
toate cele care se întâmplaseră, chiar uitase de pitic. 

— Îmi pare rău că nu am trecut pe la tine, Orik, dar am fost ocupat cu 
învăţătura. la dă-mi mantia. Ajutându-l pe pitic să-şi scoată mantia brună de pe 
el, îl întrebă: Ce bei? 

—  Faelnirv, răspunse Orik. O băutură minunată, care te gâdilă pe 
dinăuntru. Cea mai grozavă şşi cea mai folositoare dintre toate găselniţele 
elffilor; îţi dă drumul la gură. Cuvintele îţi curg de pe limbă ca nişşte bancuri de 
plătici, ca nişşte roiuri de păsări cântătoare, ca nişşte râuri de şşerpi 


strecurători... Se opri, pesemne uimit de măreţia comparaţiilor pe care le 
făcuse. După ce Eragon îl aduse în dormitor, piticul o salută pe Saphira, 
ridicând sticla, şi spuse: Salutări, O, Colţ-de-Oţel. Fie ca şoljii tăi şă ştrăluşeaşcă 
aşşa precum cărbunii din vatra lui Morgothal. 

„Salutări, Orik, răspunse Saphira, culcându-şi capul pe marginea patului. 
Ce-ai păţit de-ai ajuns aşa? Parcă nu eşti tu însuţi.” Eragon repetă întrebarea. 

— Şe-am păţit? întrebă Orik, prăvălindu-se în scaunul pe care i-l adusese 
Eragon, cu picioarele atârnându-i mult deasupra podelei şi clătinând din cap. 
Tichii roşşii, tichii verji, elffi în şuss şşi elffi în joss. Peşte tot sunt elffi, cu 
politeţea lor blestemată cu tot. Parcă n-au sânge în vine. Nu scot o vorbă. Da, 
domnu'; nu, domnu'; trei desagi, domnu'; da altşeva nu mai pot şă scot de la 
ei, continuă el, privindu-l jalnic pe Eragon. Şe-ar trebui eu şă fac în timp ce tu-ţi 
veji de învăţătură? Şă stau degeaba şşi şă-mi ffrec palmele, până împietresc şşi 
mă duc alături de ştrămoşşii mei? la spune, işteţule Cavaler. 

„N-ai niciun meşteşug sau o pasiune cu care să-ţi omori timpul?” întrebă 
Saphira. 

— Ba da, răspunse Orik, sunt un fierar foarte priceput, aşşa jice lumea. 
Dar de ce să făuresc eu arme şşi armuri pentru şei cărora nu le paşă de ele? N- 
am nişi un folos aişi. Parc-aşş fi un feldunoşt cu trei pişioare. 

Eragon întinse o mână spre sticlă. 

— Îmi dai voie? 

Orik îşi mută privirile de la el la sticlă, apoi se strâmbă şi i-o dădu. Eragon 
luă o înghiţitură de fae/nirv, rece ca gheaţa, care-l înţepa şi-l făcea să se 
înăbuşe. Clipi repede, simțind cum îi dădeau lacrimile. 

Se mai servi cu încă o duşcă, apoi îi dădu sticla înapoi lui Orik, care părea 
dezamăgit că rămăsese atât de puţină licoare. 

— Şşi şe-aţi mai scos, întrebă piticul, de la Oromis şşi din pădurea asta 
frumuşşică? 

Eragon îi povesti despre ceea ce învăţa, despre binecuvântarea nereuşită 
din Farthen Dur, despre copacul Menoa, despre spatele lui şi tot ce se mai 
întâmplase în ultimele zile, iar Orik răspunse prin chicoteli şi gemete succesive. 
La urmă, Eragon ajunse la subiectul care-i era pentru moment cel mai drag: 
Arya. Încurajat de băutură, îi mărturisi cât de mult ţinea la ea şi-i povesti cum 
ea îl pusese la punct. 

Ameninţându-l cu degetul, Orik îi spuse: 

— Ştânca de sub tine e crăpată, Eragon. Nu te pune cu soarta. Arya... 
începu el, dar se întrerupse, scoase un mârâit şi mai luă o gură de fa/enirv. Ah, 
dar e prea târjiu pentru discuţia asta. Şine-ş eu şă spun şe e şşi şe nu e bine...? 

Saphira închisese de mult ochii. Fără să-i deschidă, întrebă: „Orik, eşti 
căsătorit?” întrebarea îl luă prin surprindere pe Eragon, care nu se gândise 
nicio clipă la viaţa personală a piticului. 

— Eta, spuse Orik. Dar sunt logodit cu frumoasa Hvedia, fiica lui Thorgerd 
Chioru' şi a Himingladei. Trebuia şă ne căsătorim primăvara asta, dar apoi au 


venit urgalii şşi Hrothgar m-a trimişş în călătoria asta blestemată. 

— E tot din Durgrimst Ingeitum? întrebă Eragon. 

— Fireşte! tună Orik, lovind cu pumnul în braţul scaunului. Chiar creji că 
m-aş însura cu şineva care nu-i din clan? Este nepoata mătuşşii mele Vardrûn, 
verişşoara de-a doua a lui Hrothgar, şşi are glejne albe şşi rotunde, netede ca 
mătasea, obrajii roşşii ca merele şşi este cea mai drăguță fetişşcană care-a 
existat vreodată. 

„Fără discuţie”, spuse Saphira. 

— Sunt sigur că n-o să mai treacă mult până să o revezi, spuse Eragon. 

— Hm, răspunse Orik, uitându-se pieziş la el. Creji în uriaşşi? Uriaşşi 
înalţi, puternici, mari şşi bărboşşi, cu degetele ca nişşte lopeţi? 

— Nu i-am văzut şi n-am auzit niciodată de ei, spuse Eragon, decât în 
poveşti. Dacă există, oricum nu sunt în Alaga&sia. 

— A, ba da, ba da! strigă Orik, fluturând sticla pe deasupra capului. la 
spune, Cavalere, dacă un uriaşş fioroşş ţi-ar ieşşi înainte pe vreo alee, cum ţi-ar 
spune, dacă nu „cină”? 

— Eragon, cred. 

— Nu, nu. Ţi-ar spune, Piticule!”, căşi pentru el nu ai fi decât un pitic. Orik 
se cutremură de râs şi-l înghionti în coaste pe Eragon cu cotul său ascuțit. 

— Acuma veji? Oamenii şşi elffii sunt uriaşşii. Peşte tot e plin de ei, peşte 
tot şe tot plimbă cu pişcioarele lor mari, şşi ne bagă pe noi în umbră. 

Continuă să râdă, clătinându-se înainte şi înapoi pe scaun, până ce-l 
răsturnă şi căzu la podea, cu o bufnitură. Ajutându-l să se ridice, Eragon îi 
spuse: 

— Mai bine rămâi aici în noaptea asta. Nu mai poţi să cobori scările pe 
întuneric. 

Orik încuviinţă, voios şi nepăsător. Îl lăsă pe Eragon să-i scoată zalele şi 
să-l culce pe o latură a patului. După aceea, Eragon oftă, stinse lămpile şi se 
întinse şi el pe saltea, în partea cealaltă. Adormi auzindu-l pe pitic mormăina: 

— Hvedia... Hvedia... Hvedia... 


Originea răului 


Dimineaţa strălucitoare sosi mult prea repede. 

Trezit din somn de ţâărâitul mecanismului dăruit de Oromis, Eragon 
înşfacă pumnalul de vânătoare şi sări din pat, aşteptând un atac. Apoi oftă 
dureros: corpul resimțea din plin chinul din zilele precedente. 

Ştergându-şi lacrimile de durere din colţul ochilor, răsuci la loc 


mecanismul de trezire. Orik dispăruse: pesemne că se strecurase acasă înainte 
de revărsatul zorilor. Cu un geamăt, Eragon şontâcăi până la încăperea de 
spălat, ca un bătrân suferind de reumatism. 

El şi Saphira aşteptară lângă copac până ce le veni în întâmpinare un elf 
cu părul negru şi chipul solemn. Acesta făcu o plecăciune, îşi duse două degete 
la buze, imitat pe dată de Eragon, apoi i-o luă înainte şi rosti: 

— Fie să ai parte de soartă bună. 

— Şi stelele să vegheze asupră-ţi, răspunse Eragon. Te-a trimis Oromis? 

Elful nu-l băgă în seamă şi-i spuse Saphirei: 

— Te salut, Skulblaka. Eu sunt Vanir din casa Haldthin. Eragon se 
încruntă de supărare. 

„Te salut, Vanir”, răspunse Saphira şi, doar atunci, elful se întoarse spre 
Eragon. 

— O să-ţi arăt locul în care te poţi antrena în mânuirea sabiei. 

Şi porni la drum cu paşi mari, fără să-l mai aştepte. Curtea în care se 
desfăşurau antrenamentele era plină de elfi, bărbaţi şi femei, care se luptau doi 
câte doi sau în grupuri mai mari. Datorită înzestrărilor fizice ieşite din comun, 
loviturile lor curgeau cu atâta iuţeală, încât răsunau ca grindina care loveşte un 
clopot de fier. Pe sub copacii care mărgineau curtea, câte un elf singuratic 
făcea exerciţiile Rimgar, cu mai multă eleganţă şi agilitate decât putea 
nădăjdui Eragon să dobândească vreodată. 

După ce toţi cei aflaţi pe câmp se întrerupseră şi-i făcură Saphirei o 
plecăciune, Vanir îşi scoase sabia îngustă din teacă. 

— Te rog să-ţi acoperi tăişul, Palmă-Argintie, ca să putem începe. Eragon 
aruncă o privire neliniştită către luptele măiestre dintre ceilalţi elfi. „De ce 
trebuie să trec prin asta? se întrebă el. Am să fiu umilit.” 

„Te descurci tu”, spuse Saphira, deşi părea şi ea puţin îngrijorată. „Mda.” 

În timp ce-şi pregătea sabia, mâinile îi tremurau de spaimă. În loc să se 
apropie de Vanir, încercă să-l ţină la distanţă, ferindu-se, păşind în lateral şi 
făcând tot ce-i stătea în putinţă ca să nu declanșeze o criză, în ciuda iscusinţei 
lui Eragon, Vanir îl atinse de patru ori la rând, foarte iute - în coaste, la gleznă 
şi la umeri. 

Curând, expresia de resemnare şi nepăsare de pe chipul elfului se 
transformă într-una de dispreţ limpede exprimat. Plutind spre Eragon, îşi făcu 
sabia să alunece de-a lungul celeilalte, răsucind-o şi sucindu-i încheietura. 
Văzând că nu poate ţine piept puterii celuilalt, Eragon îşi lăsă sabia să cadă. 
Vanir îi duse tăişul la gât şi spuse: 

— Eşti mort. 

Dându-l la o parte, Eragon se chinui să-şi recupereze sabia. 

— Eşti mort, repetă Vanir. Aşa ai de gând să-l înfrângi pe Galbatorix? Mă 
aşteptam la mai mult, chiar de la un prăpădit de om. 

— Atunci de ce nu te lupţi chiar tu cu Galbatorix, în loc să te ascunzi în 
Du Weldenvarden? 


Insultat, Vanir înţepeni. 

— Pentru că, spuse el trufaş şi rece, nu sunt Cavaler. Dar, dacă aş fi, nu 
aş fi aşa laş ca tine. 

Pe câmp nu se mai auzi nicio vorbă şi nicio mişcare. Cu spatele la Vanir, 
Eragon se sprijini în sabie şi-şi ridică ochii spre cer, urlând în sinea lui. „Nu ştie 
nimic. E doar o încercare prin care trebuie să trec.” 

— Laş, aşa am spus. Sângele tău e la fel de subţire ca al tuturor celor din 
neamul omenesc. Cred că Saphira a avut minţile rătăcite din pricina vrăjilor lui 
Galbatorix şi şi-a ales greşit Cavalerul. 

Elfii din jur rămaseră cu gura căscată la auzul acestor vorbe şi începură 
să şuşotească între ei; era limpede că nu le era pe plac o asemenea încălcare a 
politeţii. Eragon scrâşni din dinţi. Insultele care-i erau adresate le putea îndura, 
dar nu şi pe cele îndreptate împotriva Saphirei. Ea era deja în mişcare, când 
furia, durerea şi mânia neputincioasă care i se adunaseră în suflet dădură pe 
dinafară şi-l făcură să se răsucească pe călcâie, cu vârful săbiei vâjâind prin 
aer. Lovitura l-ar fi ucis pe Vanir, dacă acesta nu ar fi parat-o în ultima clipă. 
Părea surprins de sălbăticia atacului. Fără vreo reţinere, Eragon îl împinse spre 
mijlocul curţii, lovind ca un nebun, în toate felurile pe care le cunoştea - 
hotărât să-l rănească într-un fel sau altul. lzbuti să-l atingă pe şold, atât de tare 
încât elfului începu să-i curgă sânge, în ciuda faptului că ambele săbii aveau 
tăişul acoperit. 

În acea clipă, spinarea începu să-l doară într-atât de tare încât agonia i se 
resimțea în tot trupul: în auz, ca o cascadă bubuitoare de zgomot; pe limbă, ca 
un gust metalic şi amar; în nări, ca un miros foarte puternic, acru, ca de oţet, 
care-l făcea să lăcrimeze; în faţa ochilor, prin pete de culoare; şi, mai presus de 
toate, prin senzaţia că Durza tocmai îi despicase din nou spatele. 

Deasupra lui îl văzu pe Vanir, care rânjea dispreţuitor, şi-şi dădu seama 
că elful era încă foarte tânăr. 

După trecerea crizei, Eragon îşi şterse sângele de la gură cu dosul 
palmei, pe care i-o arătă lui Vanir, întrebându-l: 

— i se pare subţire? 

Elful nu catadicsi să răspundă, ci îşi puse sabia în teacă şi dădu să se 
îndepărteze. 

— Unde pleci? întrebă Eragon. Nu ne-am terminat încă treaba. 

— În starea asta, nu te mai poţi duela. 

— la să vedem. 

Chiar dacă era mai slab decât elfii, Eragon nu dorea să le dea satisfacția 
de a-l dispreţui. Voia să le câştige respectul măcar prin hotărârea de care 
dădea dovadă, dacă altfel nu se putea. Ţinu neapărat să se lupte un ceas 
încheiat, aşa cum îi spusese Oromis; la sfârşit, Saphira se apropie de Vanir şi-l 
atinse pe piept cu vârful uneia din ghearele sale de culoarea fildeşului. „Eşti 
mort”, îi spuse ea. Vanir păli. Ceilalţi elfi se îndepărtară de el. 

După ce se înălţară în văzduh, Saphira spuse: „Avea dreptate Oromis”. 


„Adică?” 

„Dai mai mult din tine când ai un adversar.” 

Ajunşi la coliba lui Oromis, ziua îşi reluă curgerea obişnuită: Saphira plecă 
împreună cu Glaedr, iar Eragon rămase cu Oromis. El se îngrozi pe dată, când 
elful îi porunci să înceapă cu exerciţiile Rimgar, în ciuda eforturilor pe care le 
făcuse mai devreme. Îi trebui tot curajul pe care-l avea ca să se supună, dar 
temerile sale se dovediră neîntemeiate, căci Dansul Şarpelui şi al Cocorului era 
prea blând pentru a-i face rău. 

Din ziua precedentă, Eragon nu mai avusese niciun prilej de a-şi pune 
ordine în gânduri şi de a cântări întrebarea pe care i-o pusese Oromis. Acum 
însă, datorită exerciţiilor fizice şi a ceasului de meditaţie din dumbrava tăinuită, 
izbuti s-o facă. 

Cufundat în gânduri, observă furnicile roşii care tocmai invadau un 
muşuroi duşman, ceva mai mic, năvâălind peste cele care locuiau acolo şi 
furându-le proviziile. La sfârşitul masacrului, nu mai rămăseseră în viaţă decât 
câteva dintre furnicile duşmane, risipite şi rătăcind fără ţel printre mormanele 
ostile de ace de pin. 

„Ca dragonii din Alaga&sia”, se gândi Eragon. Contactul cu furnicile se 
risipi, în timp ce el se gândea la soarta crudă a dragonilor. Pas cu pas, 
descoperi un răspuns la întrebarea care-l frământa, unul cu care se putea 
împăca şi în care putea crede. 

Îşi termină meditaţia şi se întoarse la colibă. De data aceasta, Oromis 
păru destul de mulţumit de ceea ce izbutise Eragon. În timp ce elful întindea 
masa, Eragon îi spuse: 

— Ştiu de ce merită să mă lupt cu Galbatorix, deşi pot muri mii de 
oameni. 

— Aşa? întrebă Oromis, aşezându-se. Spune-mi. 

— Pentru că Galbatorix a provocat deja mai multă suferinţă în ultimii o 
sută de ani decât am putea noi s-o facem într-o singură generaţie. Şi, spre 
deosebire de un tiran obişnuit, nu-l putem aştepta să moară de moarte bună. 
Ar putea să mai domnească încă mai multe veacuri sau milenii - persecutându- 
i şi chinuindu-i pe ceilalţi - dacă nu-i punem capăt. Dacă ar deveni îndeajuns de 
puternic, ar putea să pornească împotriva piticilor şi a voastră aici, în Du 
Weldenvarden, şi să ucidă sau să ia în robie ambele neamuri. Şi... continuă 
Eragon, frecându-şi podul palmei de tăblia mesei, pentru că singura cale de a 
salva dragonii este de a recupera cele două ouă aflate încă în stăpânirea 
regelui. 

În acel moment, îi întrerupse şuieratul ascuţit al ceainicului lui Oromis, 
care răsună din ce în ce mai tare, până ce lui Eragon începură să-i ţiuie 
urechile. Ridicându-se, Oromis luă ceainicul de pe foc şi turnă apă pentru ceaiul 
de mure. Ridurile din jurul ochilor i se mai destinseră. 

— Acum, în sfârşit, ai înţeles, spuse el. 

— Am înţeles, dar nu mă bucur deloc. 


— Nici nu trebuie. Acum însă, putem avea încredere că nu te vei abate 
de la această cale, din pricina nedreptăţilor şi a cruzimilor pe care vardenii le 
vor face, fără putinţă de tăgadă. Nu ne putem permite ca tu să fii sfâşiat de 
îndoieli, tocmai atunci când e mai mare nevoie de puterea şi de atenţia ta. 

Oromis îşi lipi palmele una de alta şi rămase cu privirea aţintită în oglinda 
întunecată a ceaiului, contemplând ceea ce vedea în străfundurile întunecate 
ale licorii. 

— Crezi că Galbatorix este cu adevărat rău până în măduva oaselor? 

— Fireşte! 

— Dar crezi că el se consideră aşa? 

— Nu, mă îndoiesc. 

Oromis bătu uşor din degete. 

— Atunci crezi, pesemne, că şi Durza era rău până în măduva oaselor? 
Mintea lui Eragon zbură spre crâmpeiele de amintiri pe care le dobândise de la 
Durza în timp ce se luptau, în Tronjheim. Îşi aminti la rândul său cum, în 
tinereţe, Umbra, care atunci se numea Carsaib, căzuse în stăpânirea spectrelor 
pe care le chemase pentru a răzbuna moartea învățătorului său, Haeg. 

— El nu era rău în sine, ci numai spiritele care-l stăpâneau. 

— Cât despre urgali? întrebă Oromis, sorbind din ceai. Ei cum sunt? 
Eragon apucă lingura cu atâta forţă încât falangele i se albiră. 

— De câte ori mă gândesc la moarte, văd chipul unui urgal. Sunt mai răi 
ca fiarele. Tot ce-au făcut... începu el, dar nu izbuti să-şi ducă fraza până la 
capăt. 

— Eragon, ce părere ai avea despre oameni dacă nu ai şti nimic despre ei 
în afară de isprăvile războinicilor de pe câmpul de luptă? 

— Nu-i... dădu să răspundă Eragon, apoi răsuflă adânc şi continuă: Nu-i 
acelaşi lucru. Urgalii merită să fie şterşi de pe faţa pământului, cu toţii. 

— Chiar şi femeile şi copiii? Cei care nu ţi-au făcut niciun rău şi probabil 
n-o vor face niciodată? Cei nevinovaţi? Ai vrea să-i omori şi pe ei şi să duci la 
pieire un neam întreg? 

— Dacă li s-ar da prilejul, nici ei nu ne-ar cruța. 

— Eragon! exclamă Oromis pe un ton muşcător. Să nu te mai aud 
folosind acest pretext, şi anume că, dacă cineva a făcut - sau crezi că va face - 
un anumit lucru înseamnă că trebuie s-o faci şi tu. Este o dovadă de lene, o 
scuză odioasă, semn al unei minţi de calitate inferioară. E limpede? 

— Da, maestre. 

Elful îşi duse cana la buze şi bău, fără să-şi ia ochii de la Eragon. 

— De fapt, ce ştii despre urgali? 

— Le cunosc puterile, slăbiciunile şi ştiu cum să-i omor. Îmi ajunge. 

— Dar de ce-i urăsc pe oameni şi de ce luptă împotriva lor? Ce ştii despre 
istoria şi legendele lor sau despre felul lor de viaţă? 

— Are vreo importanţă? 

Oromis oftă. 


— Aminteşte-ţi numai, spuse el cu blândeţe, că, la un moment dat, s-ar 
putea ca un duşman să trebuiască să-ţi devină aliat. Aşa e viaţa. 

Lui Eragon îi venea să protesteze, dar se abţinu. În loc de asta, învârti 
cana de ceai, iscând un vârtej întunecat, în mijlocul căruia plutea o pată albă 
de spumă. 

— De-asta Galbatorix i-a luat pe urgali în serviciul său? 

— Nu e tocmai exemplul pe care l-aş fi ales, dar aşa e. 

— Pare ciudat că s-a apropiat de ei. La urma urmei, ei i-au ucis dragonul. 
Când te gândeşti ce ne-a făcut nouă, Cavalerilor, care nici măcar nu eram 
răspunzători pentru pierderea lui... 

— Ah, spuse Oromis, o fi Galbatorix nebun, dar a rămas viclean ca o 
vulpe. Cred că şi-a dorit să-i folosească pe urgali pentru a-i distruge pe vardeni 
şi pe pitici - şi pe alţii, dacă ar fi dobândit izbânda în Farthen Dur -, 
îndepărtând astfel doi duşmani şi, în acelaşi timp, slăbind puterile urgalilor 
pentru a putea scăpa şi de ei, oricând şi-ar fi dorit. 

Studiul limbii străvechi le răpi după-amiaza, iar apoi trecură la exerciţiile 
de magie. Multe dintre învăţăturile lui Oromis se refereau la felul corect în care 
trebuia stăpânită energia, în diferitele sale forme, precum lumina, căldura, 
electricitatea şi chiar gravitația. El îi explică lui Eragon că, de vreme ce toate 
acestea istoveau puterea unui om mai repede decât orice alt tip de vrajă, era 
mai sigur să le găseşti întâi în natură, şi-apoi să le dai formă prin gramarye, 
decât să încerci să le creezi din nimic. 

În cele din urmă, schimbând subiectul, Oromis întrebă: 

— Cum faci să omori pe cineva cu ajutorul magiei? 

— Am făcut-o în multe chipuri, răspunse Eragon. Am vânat cu ajutorul 
unei pietricele - pe care o mişcăm şi o trimiteam la ţintă prin magie - şi am 
folosit cuvântul jierda, pentru a rupe picioarele şi gâturile urgalilor. Odată am 
folosit şi thrysta, pentru a face inima cuiva să se oprească. 

— Există metode şi mai folositoare, îi dezvălui Oromis. De ce e nevoie 
pentru a omori pe cineva, Eragon? Să-i înfigi sabia în piept? Să-i frângi gâtul? 
Să-i verşi sângele? Află că nu-i nevoie decât ca o singură arteră din creier să 
plesnească sau ca un nerv să se desprindă de la locul lui. Folosind vraja 
potrivită, poţi şterge o întreagă armată de pe faţa pământului. 

— Trebuia să mă gândesc la asta în Farthen Dur, spuse Eragon, scârbit 
de sine însuşi. „Şi nu numai în Farthen Dur, ci şi în deşertul Hadarac, pe când 
ne fugăreau kullii.” Dar, întreb încă o dată, de ce Brom nu m-a învăţat şi asta? 

— Pentru că nu se aştepta să înfrunţi o întreagă armată, înainte să mai 
treacă luni şi chiar ani întregi. Nu e un lucru pe care să-l încredinţăm 
Cavalerilor încă neîncercaţi. 

— Dar, dacă e atât de uşor să ucizi, ce rost mai are ca noi, sau 
Galbatorix, să strângem armatele? 

— Într-un cuvânt, e vorba de tactică. Câtă vreme sunt cufundaţi în luptele 
lor cu ajutorul gândurilor, magicienii sunt vulnerabili în faţa unui atac. Aşa că 


au nevoie de războinici, ca să-i apere. lar războinicii trebuie şi ei apăraţi, măcar 
în parte, de atacurile magice, altfel ar fi ucişi în câteva clipe. Aceste piedici fac 
ca, atunci când două armate sunt faţă în faţă, magicienii să fie răspândiţi pe ici, 
pe colo, în mijlocul mulţimii, aproape de margine, dar nu într-atât de aproape 
încât să fie în primejdie. Magicienii din ambele tabere îşi deschid minţile şi 
încearcă să simtă dacă altcineva foloseşte magia sau se pregăteşte s-o facă. 
De vreme ce duşmanii pot fi la mare depărtare, neputând astfel fi ajunşi cu 
mintea, magicienii ţes în jurul lor, şi al războinicilor, vrăji de apărare, pentru a 
opri sau a micşora atacurile de la distanţă, precum o pietricică trimisă în zbor 
spre fruntea lor de la mare depărtare. 

— Dar nu cred că un singur om poate înfrânge o armată întreagă, spuse 
Eragon. 

— Singur, nu, dar, dacă ai destui magicieni, te poţi apăra îndeajuns de 
bine. Cea mai mare primejdie într-o astfel de luptă este că un magician isteţ 
poate pune la cale un atac nemaivăzut, care poate trece prin vrăjile de 
apărare, fără ca acestea să reacționeze. S-ar putea să nici nu fie nevoie de mai 
mult, pentru a câştiga o bătălie. Mai trebuie să ţii minte, continuă Oromis, şi că 
înzestrările magice sunt ceva foarte rar în lume. Şi la noi, la elfi, e cam tot aşa, 
deşi avem ceva mai mulţi magicieni decât alţii, datorită legămintelor pe care 
le-am făcut de veacuri. Oricum, majoritatea celor înzestrați cu darul magiei nu 
au prea mult meşteşug; le ia mult până şi să vindece o vânătaie. 

Eragon încuviinţă, gândindu-se că văzuse astfel de magicieni în rândul 
vardenilor. 

— Şi totuşi, pentru a duce la îndeplinire un lucru, e nevoie de la fel de 
multă putere pentru toţi. 

— De putere, da, numai că magicienii de rang mai mic nu izbutesc la fel 
de uşor ca tine sau ca mine să simtă curgerea magiei şi să se cufunde în ea. Nu 
sunt mulţi cei care pot fi o adevărată ameninţare pentru o armată întreagă. lar 
aceştia îşi petrec în general majoritatea timpului ferindu-se, urmărindu-i sau 
luptându-se cu cei asemenea lor, ceea ce, din punctul de vedere al războinicilor 
obişnuiţi, e bine, altfel ar pieri cu toţii foarte curând. Tulburat, Eragon spuse: 

— Vardenii nu au prea mulţi magicieni. 

— De-asta eşti tu atât de important. 

Eragon căzu pe gânduri, cugetând la ceea ce aflase. 

— Vrăjile de apărare îţi seacă puterile numai atunci când cineva încearcă 
să te atace? 

— Da. 

— Atunci, dacă ai vreme, ai putea să dobândeşti vrăji peste vrăji. Te-ai 
putea face... se bâlbâi el, chinuindu-se să găsească vorbele potrivite în limba 
străveche... de neatins... neînfrânt... invulnerabil în faţa oricărui atac, fie el de 
natură magică sau fizică. 

— Vrăjile de apărare, răspunse Oromis, depind tot de forţa trupească. 
Dacă eşti depăşit în această privinţă, mori. Oricâte vrăji de apărare ai avea, nu 


vei putea opri atacurile decât atâta vreme cât trupul poate ţine piept pierderii 
de energie. 

— Dar puterea lui Galbatorix sporeşte an de an... Cum se poate aşa 
ceva? 

Era o întrebare care nu aştepta răspuns, dar, văzându-l pe Oromis că 
tace, cu ochii pironiţi asupra a trei rândunele care le dădeau târcoale pe 
deasupra capului, Eragon îşi dădu seama că elful cugeta, căutând să găsească 
vorbele cele mai potrivite. Păsările se fugăriră una pe alta vreme de câteva 
minute. După ce dispărură din vedere, Oromis spuse: 

— Nu se cuvine să discutăm acum despre asta. 

— Deci ştii? întrebă uluit Eragon. 

— Da. Dar va trebui să mai aştepţi să mai înveţi câte ceva. Deocamdată 
nu eşti pregătit să afli. 

Oromis îl privea de parcă se aştepta să-l audă protestând, dar Eragon nu 
făcu decât o plecăciune. 

— Cum ţi-e voia, maestre. 

Ştia că nu poate scoate nimic de la Oromis dacă acesta nu voia să-i 
spună, aşa că nu avea niciun rost să încerce. Totuşi, se întreba ce putea fi atât 
de primejdios, pentru ca elful să nu îndrăznească să-i spună, şi de ce li se 
tăinuise până şi vardenilor acest lucru. Îi trecu prin minte şi altceva, aşa că 
spuse: 

— Dacă luptele cu magicienii se desfăşoară după cum mi-ai spus, de ce 
Ajihad m-a lăsat să lupt fără vrăji de apărare, în Farthen Dur? Nu ştiam nici 
măcar că trebuie să-mi deschid mintea, pentru a-mi căuta duşmanii. lar Arya... 
de ce nu i-a ucis pe toţi urgalii, sau măcar pe cei mai mulţi dintre ei? Nu era 
niciun vrăjitor care să i se opună, în afară de Durza, iar el nu-şi putea apăra 
soldaţii, câtă vreme se afla sub pământ. 

— Vrei să spui că nici Ajihad, nici Arya nu au pus pe nimeni din Du Vrangr 
Gata să-ţi ţeasă vrăji de apărare împrejur? întrebă Oromis. 

— Nu, maestre. 

— Şi aşa te-ai luptat? 

— Da, maestre. 

Oromis se retrase în sine, rămânând nemişcat pe pajişte, cu privirea 
pierdută în depărtare. Apoi spuse fără veste: 

— Am întrebat-o pe Arya, iar ea spune că li se poruncise celor doi Gemeni 
ai vardenilor să te pună la încercare. Se pare că ei i-au spus lui Ajihad că eşti 
priceput la toate felurile de magie, inclusiv vrăjile de apărare. Nici Ajihad, nici 
Arya nu le-au pus judecata la îndoială. 

— Ce câini păduchioşi, chelboşi, ticăloşi şi trădători! izbucni Eragon. 
Voiau să mă vadă mort! 

Dând-o din nou pe limba sa maternă, mai rosti încă vreo câteva blesteme 
bine simţite. 

— Gata cu vorbele astea murdare, spuse Oromis, fără să se mânie. Nu-ţi 


fac cinste. Oricum, eu bănuiesc că Gemenii te-au lăsat să intri neprotejat în 
luptă nu ca să te vadă mort, ci pentru ca Durza să poată pune mâna pe tine. 

— Poftim? 

— Tu însuţi mi-ai spus că Ajihad bănuia că vardenii fuseseră trădaţi, 
pentru că Galbatorix începuse să-i persecute pe aliaţii lor din Imperiu, lovindu-i 
fără greş. Gemenii ştiau cine sunt colaboratorii vardenilor. Tot ei te-au atras în 
inima oraşului, te-au despărţit de Saphira şi te-au adus aproape de Durza. 
Explicaţia logică este că tocmai ei erau trădătorii. 

— Şi dacă erau, spuse Eragon, acum nu mai contează. Sunt morţi de 
mult. 

Oromis înclină din cap. 

— Chiar aşa. Arya mi-a spus şi că urgalii aveau cu ei în Farthen Dur 
magicieni şi că a trebuit să se lupte cu mulţi dintre ei. Pe tine nu te-a atacat 
niciunul? 

— Nu, maestre. 

— E şi mai limpede atunci că tu şi Saphira trebuia să rămâneţi pentru 
Durza. Capcana era întinsă cu grijă. 

În următorul ceas, Oromis îi arătă douăsprezece căi prin care să ucidă; 
niciuna dintre ele nu-i cerea mai multă putere decât pentru a ridica o pană 
muiată în cerneală. După ce termină şi cu ultima, prin mintea lui Eragon trecu 
un gând care-l făcu să rânjească. 

— Data viitoare când îmi ies în cale cei doi Ra'zac, n-o să mai aibă nicio 
nădejde să-mi scape. 

— Totuşi, ai grijă cu ei, îl preveni Oromis. 

— De ce? Doar trei cuvinte să rostesc, şi gata cu ei. 

— Ce mănâncă vidrele? 

Eragon clipi surprins. 

— Peşte, desigur. 

— lar dacă un peşte ar fi ceva mai iute şi mai isteţ decât semenii lui, crezi 
că ar putea să scape din ghearele unei vidre care-l urmăreşte? 

— Mă îndoiesc, spuse Eragon. Oricum, nu prea multă vreme. 

— Aşa cum vidrele sunt făcute să fie cele mai bune vânătoare de peşti, 
lupii sunt făcuţi să fie cei mai buni vânători de cerbi şi de alte animale mari, şi 
fiecare făptură este înzestrată cu ceea ce-i este mai de folos pentru a-şi atinge 
țţelurile. Aşa sunt şi făpturile numite Ra'zac - ei au fost făcuţi pentru a vâna 
oameni. Sunt monştrii care te-aşteaptă în întuneric, coşmarurile înfiorătoare 
care vă bântuie neamul. 

Părul de pe ceafa lui Eragon se zbârli de groază. 

— Ce fel de făpturi sunt? 

— Nu-s nici elfi, nici oameni, nici pitici, nici dragoni, nici animale cu blană, 
cu solzi, cu pene, nici reptile, nici insecte, nici vreo altă făptură de soiul ăsta. 

Eragon râse chinuit. 

— Atunci or fi plante? 


— Nu, nici asta. Se înmulţesc prin ouă, ca dragonii. Când ies la lumină, 
puii lor - larvele, de fapt - se învăluie cu excrescenţe osoase, negre, care imită 
forma omenească. Nu seamănă cine ştie ce, dar asta le permite să se apropie 
de prada lor fără să o sperie. În toate privinţele în care oamenii sunt slabi, ei 
sunt puternici. Pot să vadă chiar şi într-o noapte înnorată, simt mirosurile la fel 
de bine ca nişte ogari, sar mai mult în înălţime şi se mişcă mai iute. Cu toate 
astea, lumina puternică le provoacă durere şi au o teamă bolnăvicioasă de apa 
adâncă, pentru că nu ştiu să înoate. Cea mai de temut armă a lor este 
răsuflarea otrăvită, care le tulbură minţile oamenilor şi pe mulţi îi lasă fără 
puteri; asupra piticilor nu are însă acelaşi efect, iar pe elfi nu-i afectează deloc. 

Eragon se cutremură, amintindu-şi de prima dată când îi zărise pe cei doi 
Ra'zac în Carvahall şi despre faptul că nu izbutise să fugă, după ce ei îl 
pironiseră cu privirea. 

— Mă simţeam ca într-un vis, în care voiam să fug, dar nu mă puteam 
mişca, oricât m-aş fi străduit. 

— Da, e o descriere bună, spuse Oromis. Cu toate că ei nu pot folosi 
magia, nu trebuie subestimaţi. Dacă ştiu că eşti pe urmele lor, nu se vor arăta, 
ci vor rămâne ascunşi în umbră, unde se simt în largul lor, şi vor încerca să te 
prindă în capcană, aşa cum au făcut în Dras-Leona. Nici măcar Brom, care avea 
atâta experienţă, nu s-a putut feri de ei. Să nu te încrezi prea mult în puterile 
tale, Eragon. Să nu devii arogant, căci atunci vei ajunge şi nechibzuit, iar 
duşmanii vor profita de slăbiciunile tale. 

— Da, maestre. 

Oromis îl sfredeli cu privirea. 

— Făpturile din această specie rămân larve timp de douăzeci de ani, 
până cresc. Odată cu prima lună plină din anul al douăzeci şi unulea, îşi dau jos 
carapacea, îşi desfac aripile şi ies la iveală ca adulţi, gata să vâneze orice altă 
făptură, nu doar oamenii. 

— Atunci bestiile pe care călăresc cei doi, pe care zboară, sunt, de fapt... 

— Da, sunt părinţii lor. 


Imaginea desăvârşirii 


„În sfârşit, înţeleg adevărata fire a duşmanilor mei”, se gândi Eragon. Se 
temuse de Ra'zac încă de când apăruseră pentru prima dată în Carvahall, nu 
doar din pricina ticăloşiilor comise, ci şi pentru că nu ştia aproape nimic despre 
ei. În neştiinţa sa, le atribuia mai multe puteri decât aveau de fapt şi îi privea 
cu o groază aproape superstiţioasă. „Adevărat coşmar...” Acum însă, după ce 


explicaţia lui Oromis făcuse aura de mister să se risipească, nu mai păreau aşa 
de înfricoşători. Faptul că erau vulnerabili la lumină şi la apă îi întărea lui 
Eragon convingerea că, atunci când îi va întâlni din nou, va izbuti să distrugă 
bestiile care-i omorâseră pe Garrow şi pe Brom. 

— Şi părinţilor li se spune tot Ra'zac? întrebă el. 

Oromis clătină din cap. 

— Nu, îi numim Lethrblaka. Cei tineri sunt destul de înguşti la minte, deşi 
posedă o anumită şiretenie, dar Lethrblaka sunt la fel de inteligenţi ca un 
dragon. Un dragon crud, stricat şi pervers. 

— Şi de unde provin? 

— De pe tărâmul, necunoscut nouă, pe care l-au părăsit strămoşii voştri. 
S-ar putea ca, tocmai din pricina lor, regele Palancar să fi fost silit să plece. 
Atunci când noi, Cavalerii, am aflat de prezenţa lor nefastă în Alagaăsia, am 
făcut tot ce-am putut ca să-i ştergem de pe faţa pământului, ca pe o mană. Din 
păcate, nu am izbutit decât în parte. Doi au scăpat cu viaţă, şi ei, dimpreună cu 
larvele lor, sunt cei care ţi-au provocat atâta suferinţă. După ce l-a ucis pe 
Vrael, Galbatorix i-a căutat şi le-a tocmit serviciile, în schimbul protecţiei sale şi 
a făgăduinţei că vor avea mereu la dispoziţie hrana lor preferată. De-asta le şi 
îngăduie să trăiască pe lângă Dras-Leona, unul dintre oraşele cele mai mari ale 
Imperiului. Eragon se crispa. 

— Au multe pentru care să dea socoteală. „Şi o să dea, dacă e după voia 
mea.” 

— Aşa e, încuviinţă Oromis. 

Întorcându-se în colibă, elful dispăru prin uşa întunecată, apoi se întoarse 
cu şase tăblițe, nu foarte mari. Pe una i-o dădu lui Eragon. Hai să lăsăm 
deocamdată subiectele astea neplăcute. Cred că ţi-ar plăcea să înveţi cum să 
creezi o fairth. Este un mod foarte bun de a te concentra. Tăbliţa a fost 
îmbibată cu cerneală, îndeajuns pentru a crea orice combinaţie de culori. Nu 
trebuie decât să te concentrezi asupra imaginii pe care doreşti s-o reproduci şi 
să spui: „Fie ca tot ceea ce văd cu ochiul minţii să apară pe suprafaţa acestei 
tăblițe”. 

În timp ce Eragon cerceta tăbliţa netedă din ceramică, Oromis îi făcu 
semn către luminiş. 

— Uită-te în jurul tău şi găseşte ceva vrednic de a fi păstrat. Primele 
lucruri pe care le observă Eragon îi păreau prea evidente şi prea banale: un 
crin galben de la picioarele sale, coliba acoperită de vegetaţie a lui Oromis, 
pârâiaşul alb, precum şi ceea ce se vedea în depărtare. Niciunul dintre ele nu 
era unic. Niciunul nu-i putea da privitorului vreo indicație despre tema acelei 
fairth sau despre cel care o făurise. „Lucrurile care se schimbă şi se pierd, 
acestea sunt vrednice de păstrat”, se gândi el. Ochiul îi căzu pe mugurii de un 
verde-deschis care apăruseră, odată cu primăvara, în vârful crengilor unui 
copac, iar apoi pe crăpătura îngustă şi adâncă din trunchi, din locul în care 
fusese o creangă, ruptă de furtună, împreună cu o bucată de scoarță. 


Crăpătura era înconjurată de picături translucide de răşină, care prindeau şi 
reflectau lumina. 

Eragon se duse alături de trunchi, într-un loc din care picăturile rotunde 
din sângele închegat al copacului ieşeau în evidenţă, înconjurate de un 
mănunchi de ace noi şi strălucitoare. Apoi îşi întipări în minte imaginea cât 
putu de bine şi rosti vraja. 

Pe dată, suprafaţa cenuşie a tăbliţei se lumină, în vreme ce pe ea 
înfloreau pete de culoare, care se amestecau şi se suprapuneau pentru a crea 
nuanțele potrivite. După ce vopselurile încetară, în cele din urmă, să se mai 
mişte, Eragon se trezi privind o copie ciudată a imaginii pe care dorise s-o 
reproducă. Răşina şi acele erau pictate în amănunt, având contururi foarte 
puternice, dar tot restul imaginii era întunecat şi tulbure, ca şi cum ar fi fost 
ceva văzut cu ochii întredeschişi. Era cu totul altceva faţă de limpezimea acelei 
fairth în care Oromis reprodusese llirea. 

La un semn din partea elfului, Eragon îi dădu tăbliţa. Oromis o cercetă un 
timp, apoi spuse: 

— Ai un mod ciudat de a gândi, Eragon-finiarel. Cei mai mulţi oameni 
întâmpină greutăţi în a dobândi concentrarea necesară pentru a crea o imagine 
uşor de recunoscut. Tu, pe de altă parte, pari să observi aproape totul în 
legătură cu ceea ce te interesează. Dar viziunea e totuşi îngustă. Ai aceeaşi 
problemă aici ca şi în cazul meditaţiei. Trebuie să te calmezi, să-ţi lărgeşti 
câmpul vederii şi să faci în aşa fel încât să absorbi totul din jur, fără să mai 
judeci dacă este sau nu important. Lăsând pictura la o parte, Oromis luă o a 
doua tăbliță goală de pe iarbă şi i-o dădu. Încearcă din nou, aşa cum ţi-am... 

— Salutări, Cavalere! 

Uimit, Eragon se întoarse, şi îi zări pe Arya şi pe Orik care ieşeau din 
pădure, mergând alături. Piticul îşi înălţă braţul în semn de salut. Avea barba 
proaspăt tunsă şi împletită, părul strâns într-o codiţă şi purta o tunică nouă - 
vreun dar de-al elfilor - roşu cu maroniu, brodată cu fir de aur. Înfăţişarea lui nu 
lăsa să se bănuiască nimic despre noaptea precedentă. 

Eragon, Oromis şi Arya schimbară saluturile tradiţionale, apoi, renunțând 
la limba străveche, Oromis întrebă: 

— Cărui fapt i se datorează vizita voastră? Sunteţi bine-veniţi în coliba 
mea, dar, după cum vedeţi, tocmai lucram împreună cu Eragon, şi ăsta este 
lucrul cel mai important dintre toate. 

— Îmi cer iertare pentru că te-am deranjat, Oromis-elda, spuse Arya, 
dar... 

— Vina este a mea, spuse Orik şi continuă, aruncându-i o privire lui 
Eragon. Hrothgar m-a trimis aici ca să mă asigur că Eragon primeşte învăţătura 
care i se cuvine. Nu am nicio îndoială că-i aşa, dar sunt nevoit să văd cu ochii 
mei, pentru ca, atunci când mă întorc în Tronjheim, să-i pot povesti regelui 
întocmai cum stăteau lucrurile. 

— Ceea ce-l învăţ pe Eragon, spuse Oromis, nu trebuie să ajungă la 


urechile nimănui altcuiva. Tainele Cavalerilor sunt numai pentru el. 

— Înţeleg. Totuşi, trăim vremuri tulburi; piatra care stătea cândva bine 
înfiptă la locul ei acum se clatină. Trebuie să ne adaptăm, ca să putem rămâne 
în viaţă. De Eragon depind atâtea, încât şi noi, piticii, avem dreptul să ne 
asigurăm că învăţătura sa merge înainte aşa cum trebuie. Crezi că cerem prea 
mult? 

— Ai vorbit bine, jupâne pitic, spuse Oromis, lovindu-şi degetele de la 
cele două mâini, cu chipul impenetrabil ca de obicei. Să înţeleg, dar, că asta 
este pentru tine o datorie? 

— O datorie şi o onoare. 

— Şi niciuna din acestea nu-ţi îngăduie să dai înapoi? 

— Mi-e teamă că nu, Oromis-elda, spuse Orik. 

— Foarte bine. Poţi rămâne să urmăreşti cum se desfăşoară lecţia de azi. 
Eşti mulţumit? 

Orik se încruntă. 

— Vă apropiaţi cumva de sfârşit? 

— De-abia am început. 

— Atunci, da, sunt mulţumit. Cel puţin pentru moment. 

În timpul acestui schimb de cuvinte, Eragon încercă să prindă privirea 
Aryei, dar ea se uita numai la Oromis. 

— ... Eragon! 

El clipi repede, trezit din visare. 

— Da, maestre? 

— Fii atent, Eragon. Vreau să creezi o altă fairth. Deschide-ţi mintea, aşa 
cum îţi spuneam mai devreme. 

— Da, maestre. 

Eragon ridică tăbliţa, cu palmele uşor umezite, la gândul că Orik şi Arya 
erau acolo ca să vadă cum se descurca. Îşi dorea să iasă bine, pentru a 
demonstra că Oromis era un profesor bun. Chiar şi aşa, nu se putea concentra 
asupra acelor de brad şi a picăturilor de răşină; Arya îi rămăsese în minte ca o 
povară, făcându-l să-şi îndrepte atenţia către ea, ori de câte ori se gândea la 
altceva. În cele din urmă, îşi dădu seama că era zadarnic să încerce să ţină 
piept atracției. Îşi întipări în minte o imagine a ei - lucru care-i luă numai o 
clipă, pentru că-i cunoştea trăsăturile mai bine decât pe ale sale - şi rosti vraja 
în limba străveche, revărsând toată adoraţia, iubirea şi teama de ea în 
vârtejurile sălbatice ale magiei. 

Rezultatul îl lăsă fără grai. 

Pictura înfăţişa chipul şi umerii Aryei, pe un fundal întunecat şi tulbure. 
Ea era scăldată în lumină pe partea dreaptă şi privea drept înainte cu ochi 
ştiutori; nu era exact ca în realitate, ci mai degrabă aşa cum o vedea el: plină 
de taine, străină, cea mai frumoasă femeie pe care o văzuse în toată viaţa lui. 
Era o imagine nedesăvârşită, plină de greşeli, dar atât de intensă şi de 
pătimaşă, încât Eragon simţi o tresărire în stomac. „Oare chiar aşa o văd?” 


Femeia, oricine ar fi fost, era atât de înţeleaptă, puternică şi ispititoare, încât 
putea distruge orice bărbat care nu se ridica la înălţimea ei. 

De la mare distanţă, auzi şoapta Saphirei: „Fii atent...” 

— Ce-ai izbutit să faci, Eragon? întrebă Oromis. 

— Nu... nu ştiu. 

Când Oromis întinse mâna după fairth, Eragon şovăi; parcă nu-i venea să- 
i lase şi pe alţii să-i vadă opera, mai ales pe Arya. După o pauză lungă, 
înfricoşătoare, îşi descleştă degetele de pe tăbliță şi i-o dădu elfului. Acesta se 
încruntă privind imaginea, apoi se uită iar la Eragon, care se făcu mic sub 
greutatea privirii. Fără nicio vorbă, Oromis îi dădu tăbliţa Aryei. 

Ea se aplecă s-o cerceteze, cu chipul ascuns de părul care i se revărsă 
peste faţă. Chiar şi aşa, Eragon observă venele care-i pulsau, încordate, pe 
mâinile tremurătoare în care ţinea strâns tăbliţa. 

— Ei, cum e? întrebă Orik. 

Ridicând pictura deasupra capului, Arya o trânti de pământ şi o frânse în 
bucățele. Apoi se ridică şi, cu mare demnitate, trecu pe lângă Eragon, străbătu 
luminişul şi se pierdu în străfundurile încâlcite ale pădurii. Orik ridică una dintre 
bucăţile de ceramică. Era albă. Imaginea dispăruse odată cu spargerea tăbliţei. 
Piticul se trase de barbă. 

— De atâtea zeci de ani de când o cunosc, n-am văzut-o niciodată pe 
Arya să se piardă aşa cu firea. Niciodată. Eragon, ce-ai făcut? 

Tulburat, Eragon îi răspunse: 

— l-am făcut portretul. 

Orik se încruntă, vizibil uimit. 

— Portretul? Dar de ce asta s-o fi... 

— Cred că ar fi mai bine să pleci acum, spuse Oromis. Oricum, lecţia s-a 
terminat. Vino mâine sau poimâine, dacă vrei să vezi mai îndeaproape cum 
merge învăţătura lui Eragon. 

Piticul îl privi pe Eragon cu ochii mijiţi, apoi încuviinţă şi-şi scutură praful 
de pe mâini. 

— Bine, atunci aşa am să fac. Îți mulţumesc pentru timpul acordat, 
Oromis-elda. Îţi sunt recunoscător. 

În timp ce se îndrepta spre Ellesméra, întoarse capul peste umăr şi-i 
spuse lui Eragon: 

— Dacă vrei să vorbeşti cu mine, mă găseşti în sala cea mare din palatul 
Tialdari. 

După ce plecă Orik, Oromis îşi suflecă poalele tunicii, îngenunche şi 
începu să adune rămăşiţele tăbliţei. Eragon îl privea, fără să se poată urni din 
loc. 

— De ce? întrebă el în limba străveche. 

— Poate că, spuse Oromis, Arya s-a speriat de tine. 

— Să se sperie? Ea nu se sperie niciodată. 

Chiar în timp ce rostea cuvintele, Eragon îşi dădu seama că nu era aşa. 


Doar că ea îşi ascundea frica mai bine decât alţii. Lăsându-se într-un genunchi, 
luă o bucată de ceramică pe care i-o puse lui Oromis în palmă. 

— Dar de ce să se fi speriat? întrebă. Te rog, spune-mi. 

Oromis se ridică şi se duse la malul puiului, unde risipi bucăţile tăbliţei, 
lăsându-le să i se fărâmiţeze printre degete. 

— O astfel de fairth înfăţişează numai ce vrea creatorul ei. E cu putinţă să 
minţi şi să creezi o imagine falsă, dar pentru asta e nevoie de mai multă 
iscusinţă decât ai tu acum. Arya ştie. Şi asta înseamnă că ştie şi că această 
pictură a fost o reprezentare corectă a sentimentelor tale faţă de ea. 

— Dar de ce să se sperie de asta? 

Oromis zâmbi trist. 

— Pentru că a dezvăluit atracţia profundă pe care o resimţi pentru ea, 
zise el, împreunându-şi palmele. Hai să cercetăm situaţia, Eragon. Chiar dacă, 
printre ai tăi, eşti îndeajuns de în vârstă pentru a fi considerat bărbat, în ochii 
noştri eşti numai un copil. 

Eragon se încruntă, auzind ecouri ale discuţiei cu Saphira din noaptea 
precedentă. 

— În mod normal, nu aş compara vârstă unui om cu cea a unui elf, dar, 
dat fiind că eşti înzestrat cu o viaţă la fel de lungă ca a noastră, trebuie să fii 
judecat după aceleaşi standarde. Mai mult, eşti Cavaler. Cu toţii ne bizuim pe 
tine să ne ajuţi să-l înfrângem pe Galbatorix; ar fi o nenorocire pentru toţi cei 
din Alagaăsia dacă te-ai lăsa abătut de la învăţătură. Acuma spune, cum ar fi 
putut Arya să reacționeze la ceea ce-a văzut? E limpede că tu ai anumite 
gânduri în legătură cu ea, dar - cu toate că n-am nicio îndoială că ţine la tine - 
orice legătură între voi este cu neputinţă, din pricina vârstei, a culturii, a 
neamului şi a responsabilităţilor tale. Afecţiunea ta a pus-o într-o poziţie foarte 
neplăcută. Nu îndrăzneşte să te pună la punct, de teamă să nu-ţi întrerupă 
învăţătura. Dar, ca fiică a reginei, nu poate nici să nu te bage în seamă, riscând 
să supere un Cavaler - mai ales unul de care depind atât de multe... Chiar dacă 
ai fi omul potrivit pentru ea, tot nu te-ar încuraja pentru a putea să te 
concentrezi numai asupra a ceea ce ai de făcut. Şi-ar sacrifica fericirea pentru 
binele celorlalţi. Trebuie să înţelegi, Eragon, continuă Oromis cu glasul şi mai 
profund, că uciderea lui Galbatorix este mai importantă decât soarta oricărei 
persoane. Nimic altceva nu contează. În această situaţie, încheie el, după o 
scurtă pauză, privindu-l cu ochi blânzi, ţi se mai pare ciudat că Arya s-a 
înfricoşat că sentimentele tale pentru ea pot pune în primejdie toate lucrurile 
pentru care am luptat? 

Eragon clătină din cap. Se simţea ruşinat pentru că purtarea lui o 
întristase pe Arya şi tulburat de cât de nechibzuit şi de copilăros se arătase. „N- 
aş fi intrat într-o asemenea încurcătură dacă aş fi izbutit să mă stăpânesc mai 
bine.” 

Atingându-l pe umăr, Oromis îl conduse îndărăt în colibă. 

— Să nu crezi că nu te înţeleg, Eragon. Oricine cunoaşte o astfel de 


pasiune, mai devreme sau mai târziu, în cursul vieţii. Asta înseamnă să creşti. 
Ştiu şi cât ţi-e de greu să te lipseşti de consolările obişnuite, dar asta trebuie să 
faci, dacă e să izbândim. 

— Da, maestre. 

Se aşezară la masa din bucătărie, iar Oromis începu să scoată diverse 
lucruri, pentru ca Eragon să poată repeta ce învățase din Liduen Kvaedhi. 

— Nu merg până acolo încât să-ţi cer să uiţi de farmecul pe care-l 
exercită Arya asupra ta, dar te-aş ruga să nu-l mai laşi să-mi tulbure lecţiile. Îmi 
făgăduieşti? 

— Da, maestre, făgăduiesc. 

— Dar Arya? Care ar fi soluţia onorabilă pentru necazul ei? 

Eragon şovăi. 

— Nu vreau să pierd prietenia ei. 

— Fireşte că nu. 

— Atunci... am să o caut şi am să-mi cer iertare, şi am s-o asigur că nu 
am de gând să-i mai fac vreodată astfel de greutăţi. 

Îi venea greu s-o spună, dar, odată ce-o făcu, se simţi uşurat, ca şi cum 
recunoaşterea greşelii l-ar fi curăţat. Oromis păru mulţumit. 

— Fie şi numai prin asta, şi tot îmi dovedeşti că te-ai maturizat. Eragon 
simţea netezimea foilor de hârtie pe care le apăsa cu mâinile pe tăblia mesei. 
O clipă, rămase cu ochii aţintiţi asupra pustietăţii albe, apoi înmuie o pană în 
cerneală şi începu să transcrie o coloană de semne. Fiecare linie ascuţită era ca 
un fulger de întuneric pogorât pe hârtie, ca o prăpastie în care se putea pierde 
de sine şi putea încerca să-şi uite tulburarea. 


Distrugătoarea 


În dimineaţa următoare, Eragon se duse în căutarea Aryei, ca să-şi ceară 
iertare. O căută peste un ceas fără s-o găsească, de parcă ar fi pierit printre 
multele colţuri tăinuite din Ellesmera. Pe când trecea pe lângă intrarea în 
palatul Tiandari, izbuti s-o zărească şi o strigă, dar ea dispăru înainte s-o poată 
ajunge. „Mă ocoleşte”, înţelese el în cele din urmă. 

Pe măsură ce zilele treceau, Eragon se cufundă în învăţăturile lui Oromis 
cu un zel pe care Cavalerul bătrân nu şovăia să-l laude şi se dedică studiilor, 
pentru a-şi lua gândurile de la Arya. Muncea zi şi noapte pentru a ajunge să 
stăpânească ceea ce învăţa. Memora cuvintele necesare pentru a fauri diverse 
lucruri, a le lega în loc sau a le chema la el, adevăratele nume ale plantelor şi 
ale animalelor, apoi cercetă primejdiile transmutaţiei, învăţă să cheme vântul şi 


marea şi dobândi miile de înzestrări necesare pentru a înţelege puterile lumii. 
Era foarte bun la vrăjile care se ocupau cu cele mai importante forme de 
energie - precum lumina, căldura sau atracţia magnetică - pentru că avea 
talentul de a judeca aproape fără greş de câtă putere avea nevoie pentru câte 
o misiune şi dacă aceasta era, sau nu, pe măsura lui. 

Din când în când, Orik venea să-l vadă, rămânând tăcut, în picioare, la 
marginea luminişului, în timp ce Oromis îi explica răbdător ceva sau Eragon se 
zbătea cu vreo vrajă mai dificilă. 

Elful îi dădu o sumedenie de sarcini. Îl puse să gătească prin vrăji, pentru 
a ajunge să stăpânească şi aspectele mai subtile din gramarye. La primele 
încercări, Eragon nu obţinu decât nişte rămăşiţe carbonizate. Oromis îi mai 
arătă şi cum să descopere otrăvurile de orice fel şi să le evite; de atunci încolo, 
Eragon trebui să-şi cerceteze fiecare masă în căutarea feluritelor otrăvuri pe 
care elful putea oricând să i le strecoare. De mai multe ori rămase nemâncat, 
pentru că nu descoperise nimic sau nu izbutise să contracareze efectele. De 
două ori se îmbolnăvi atât de rău, încât Oromis trebui să-l vindece. În sfârşit, 
elful îl puse să facă mai multe vrăji în acelaşi timp, lucru care-i cerea o mare 
putere de concentrare, pentru a le trimite pe fiecare la ţintă şi a nu le lăsa să 
se încurce printre obiectele pe care dorea să le afecteze. 

Cei doi petrecură multe ceasuri discutând meşteşugul de a îmbiba 
materia cu energie, fie pentru a o elibera mai târziu, fie pentru a-i da unui 
obiect anumite calităţi. 

— Aşa a făcut Rhunon cu săbiile Cavalerilor, pentru ca ele să nu se 
sfărâme şi să nu se tocească niciodată; la fel, noi descântăm plantele, pentru a 
le face să crească după cum dorim; putem ascunde o capcană într-o cutie, care 
să se declanşeze numai odată cu deschiderea acesteia. Aşa ne făurim lămpile 
Erisdar, pe care le folosesc şi piticii, şi tot aşa izbuteşti să vindeci rănile. lar 
astea sunt numai câteva foloase. Acest soi de vrăji sunt dintre cele mai 
puternice, pentru că ele pot să zacă adormite cu miile de ani, şi sunt greu de 
observat şi de evitat. Ele se întâlnesc prin multe locuri din Alagas&sia, 
influențând pământul şi soarta celor care trăiesc acolo. 

— Asta înseamnă că se pot folosi asemenea vrăji şi pentru a-ţi schimba 
trupul, nu-i aşa? întrebă Eragon. Sau e prea primejdios? 

Oromis zâmbi slab. 

— Vai, tocmai ai descoperit cea mai mare slăbiciune a elfilor: vanitatea. 
Noi iubim frumuseţea în toate formele ei, şi căutăm să încarnăm acel ideal în 
înfăţişarea noastră. De aceea ni se spune Neamul de Basm. Fiecare elf arată 
exact aşa cum doreşte. Când învaţă vrăjile necesare pentru a face lucrurile să 
crească sau pentru a le da formă, mulţi hotărăsc să-şi schimbe înfăţişarea, 
pentru a le scoate mai bine la lumină personalitatea. Câţiva au mers chiar şi 
mai departe, dincolo de prefacerile de natură estetică, şi şi-au transformat 
însăşi alcătuirea trupului, pentru a se adapta în felurite medii, aşa cum vei 
vedea în cursul Sărbătorii Frăției de Sânge. Adesea sunt mai mult animale, 


decât elfi. Totuşi, transmiterea puterii către o făptură vie este altceva decât 
transmiterea ei înspre un obiect neînsufleţit. Foarte puţine materiale sunt bune 
pentru păstrarea energiei; cele mai multe fie îi permit să se risipească, fie se 
încarcă într-atât încât, de îndată ce atingi obiectul, te străbate un fulger. Din 
acest punct de vedere, cele mai bune materiale pe care le-am găsit sunt 
pietrele preţioase. Toate sunt potrivite, deşi bucăţile de cuarţ, de agată sau 
celelalte pietre mai puţin importante nu sunt atât de folositoare precum, să 
zicem, un diamant. De-asta săbiile Cavalerilor au întotdeauna o piatră 
prețioasă încrustată în mâner. Şi de-asta colierul pe care ţi l-au dăruit piticii, şi 
care este făurit în întregime din metal, trebuie să-ţi absoarbă puterile pentru a- 
şi ţese vraja, pentru că nu poate conţine energie proprie. 

Atunci când nu era cu Oromis, Eragon îşi desăvârşea educaţia citind 
numeroasele suluri de pergament pe Care i le dădea elful, un obicei de care 
deveni, în scurtă vreme, dependent. Felul în care fusese crescut şi puţinele 
informaţii pe care le dobândise de la Garrow îl pregătiseră numai pentru a avea 
grijă de o fermă. Acum, cunoştinţele pe care le descoperea în cărţi se revărsau 
în mintea lui ca ploaia care cade pe pământul pustiu şi crăpat, săturându-i 
setea de care de-abia devenise conştient. El înghiţea pe nerăsuflate texte de 
geografie, biologie, anatomie, filosofie şi matematică, precum şi memorii, 
biografii şi tratate de istorie. Lucrul cel mai important nu era atât numărul mare 
de cunoştinţe acumulate, cât faptul că intra în legătură cu felurite moduri de a 
gândi, care-i puneau la încercare credinţele şi-l sileau să-şi schimbe părerea 
despre toate, de la drepturile unei persoane în societate până la pricina pentru 
care soarele se mişca pe cer. 

Observă că multe pergamente se refereau la urgali şi la cultura acestora. 
Le citi, dar nu pomeni nimic despre ele, şi nici Oromis nu aborda subiectul. 

Din lecturi, Eragon află multe despre elfi, un subiect pe care-l urmărea cu 
îndârjire, în nădejdea că-l va ajuta să o înţeleagă mai bine pe Arya. Spre marea 
lui mirare, află că elfii nu se căsătoreau, ci îşi alegeau o pereche alături de care 
rămâneau atâta cât doreau, fie o zi, fie un veac. Copiii erau rari, iar naşterea 
unuia era privită de elfi ca un jurământ suprem de iubire. 

Află, de asemenea, că, de când se întâlniseră cele două neamuri, 
existaseră numai câteva perechi de oameni şi elfi: în general, era vorba de 
Cavaleri din neamul omenesc care-şi găsiseră perechea potrivită printre elfi. 
Totuşi, din câte îşi dădea seama din felurite aluzii misterioase, cele mai multe 
relaţii de acest fel sfârşiseră tragic, fie pentru că îndrăgostiţii nu se puteau 
înţelege pe deplin, fie pentru că oamenii înaintau în vârstă şi mureau, în timp 
ce elfii erau la adăpost de vitregiile timpului. 

Pe lângă toate aceste tratate, Oromis îi dădu lui Eragon pergamente cu 
cele mai faimoase cântece, poeme şi epopei ale elfilor, care-i înflăcărară 
imaginaţia, căci singurele poveşti pe care le ştia erau cele recitate de Brom în 
Carvahall. Se bucura de epopei ca de o masă copioasă, pierzând multă vreme 
cu /sprăvile lui Geda sau Balada lui Umhoadan, de parcă nu-i mai venea să le 


lase din mână. 

Învățătura Saphirei mergea în acelaşi ritm. Fiind legat de ea prin gânduri, 
Eragon vedea cum Glaedr o supunea unui regim de exerciţii la fel de drastic ca 
al său. Trebuia, de exemplu, să plutească în aer cărând în gheare un bolovan 
sau să zboare cu iuţeala fulgerului, să vină în picaj, precum şi alte acrobaţii. 
Pentru a-i întări rezistenţa, Glaedr o puse să scuipe foc ore în şir, încercând să 
topească un stâlp de piatră. La început, nu izbuti să ţină flacăra vie mai mult de 
câteva minute, dar cu timpul ajunse că pălălaia să i se reverse din gură fără 
întrerupere timp de jumătate de ceas, încălzind piatra până ajungea albă. 
Eragon află şi poveştile pe care Glaedr i le împărtăşea Saphirei, amănunte 
despre viaţa dragonilor şi despre istoria lor, care se alăturau celor pe care ea le 
cunoştea din instinct. Multe dintre ele erau de neînțeles pentru un om, iar 
Eragon bănuia că Saphira îi mai şi ascundea anumite lucruri, anumite taine ale 
neamului său pe care dragonii nu le împărtăşeau decât între ei. Izbuti totuşi să 
afle ceva, pe care Saphira punea mare preţ, şi anume numele tatălui şi al 
mamei ei - lormungr şi Vervada, care, în limba străveche, însemna Cea-Care- 
Aduce-Furtuna. lormungr fusese dragonul unui Cavaler, dar Vervada îşi dusese 
traiul în sălbăticie şi depusese multe ouă, dintre care unul singur fusese 
încredinţat Cavalerilor. Amândoi pieriseră din pricina lui Galbatorix. 

Din când în când, Eragon şi Saphira o porneau în zbor, împreună cu 
Oromis şi Glaedr, exersând luptele prin văzduh sau vizitând ruinele ascunse 
prin diverse cotloane din Du Weldenvarden. Alteori, schimbau ordinea firească 
a lucrurilor, iar Eragon pleca împreună cu Glaedr şi Saphira rămânea cu Oromis 
pe Crestele din Tel'naeir. 

În fiecare dimineaţă, Eragon trebuia să se dueleze cu Vanir şi, inevitabil, 
avea parte de una sau mai multe crize. Mai mult decât atât, elful continua să-l 
trateze cu condescendenţă şi superioritate. Făcea aluzii piezişe care, pe 
dinafară, nu încălcau regulile politeţii şi nu se lăsa înfuriat, oricât l-ar fi înţepat 
Eragon care, îl ura şi pe el, şi purtarea lui rece şi distantă. | se părea că nu 
trecea o clipă fără ca Vanir să-l insulte. lar tovarăşii acestuia - care, din câte îşi 
putea da Eragon seama, făceau cu toţii parte dintr-o generaţie mai tânără de 
elfi - îi împărtăşeau disprețul ascuns, deşi faţă de Saphira se purtau mereu cu 
respect. 

Rivalitatea dintre ei ajunse la culme când, după ce-l învinsese de şase ori 
la rând, Vanir îşi cobori sabia şi spuse: 

— lar ai murit, Biruitorul-Umbrei. Ce plictisitor! Vrei să mai continuăm? 

Tonul pe care-l folosise lăsa să se-nţeleagă că era zadarnic. 

— Mda, mormăi Eragon, care trecuse deja printr-o criză şi nu avea 
dispoziţia potrivită pentru vorbe muşcătoare. 

Totuşi, după ce Vanir întrebă: 

— la spune, sunt curios, cum de ai izbutit să-l omori pe Durza, când eşti 
atât de lent? Nu-mi dau seama cu niciun chip. 

Eragon se simţi silit să răspundă: 


— L-am luat pe nepregătite. 

— lartă-mă; trebuia să-mi dau seama că e la mijloc o înşelăciune. Eragon 
se luptă din greu să nu scrâşnească din dinţi. 

— Dacă aş fi eu elf sau tu om, nu mi-ai putea ţine piept. 

— Poate că nu, încuviinţă Vanir, luându-şi poziţia de luptă; în câteva 
clipe, din două lovituri, îl şi dezarma pe Eragon. Dar nu sunt chiar sigur. N-ar 
trebui să te făleşti în faţa unuia mai priceput ca tine, de teamă să nu se 
hotărască să te pedepsească pentru îndrăzneala ta. 

Atunci, Eragon îşi pierdu firea şi se cufundă în sine, căutând şuvoiul de 
magie. Dădu drumul energiei zăgăzuite, împreună cu una dintre cele 
douăsprezece vrăji mai uşoare pentru a ţintui pe cineva în loc, strigând: 

— Malthinae! 

Cu asta, braţele şi picioarele lui Vanir rămaseră împietrite, şi la fel şi 
falca, pentru ca el să nu poată răspunde printr-o vrajă. Eragon îi spuse: 

— Nici tu n-ar trebui să te făleşti în faţa unuia care este mai priceput la 
magie. 

Vanir încruntă din sprâncene. Fără veste şi fără să răsune vreo şoaptă, o 
putere nevăzută îl înghionti pe Eragon în piept şi-l aruncă prin aer, la câţiva 
metri, trântindu-l pe o parte şi lăsându-l cu răsuflarea tăiată. Lovitura îl făcu să 
piardă controlul magiei şi-l eliberă pe Vanir. 

„Cum o fi făcut aşa ceva?” 

Venind spre el, Vanir spuse: 

— Neştiinţa ta te dă de gol, omule. Habar n-ai despre ce vorbeşti. Şi când 
te gândeşti că ai fost ales să-i urmezi lui Vrael, că ţi s-a dat casa lui, că ai 
onoarea să-l slujeşti pe înţeleptul-îndurerat..., continuă el, clătinând din cap. Mă 
îmbolnăveşte să văd că astfel de daruri i-au fost hărăzite unuia atât de 
nevrednic. Nu pricepi nici măcar ce este magia şi cum funcţionează ea. 

Mânia îl potopi pe Eragon ca un val de culoarea sângelui. 

— Cu ce ţi-am greşit? întrebă el. De ce mă dispreţuieşti aşa? Ai vrea mai 
degrabă să nu existe niciun Cavaler care să-i ţină piept lui Galbatorix? 

— Nu are importanţă ce cred eu. 

— Aşa e, dar tot vreau s-aud. 

— Ascultarea, aşa cum a scris Nuala în Chemările sale, este calea spre 
înţelepciune numai dacă este urmarea unei hotărâri conştiente, şi nu semnul 
unei minţi goale. 

— Ai grijă cum vorbeşti, Vanir, şi răspunde-mi cinstit! 

Vanir zâmbi distant. 

— Cum porunceşti, Cavalere! 

Apropiindu-se, pentru ca nimeni în afară de Eragon să nu-l poată auzi, el 
spuse: 

— Vreme de optzeci de ani după căderea Cavalerilor, nu am avut nicio 
nădejde de izbândă. Am scăpat cu viaţă ascunzându-ne, prin înşelătorii şi vrăji, 
ceea ce este numai o măsură temporară, căci până la urmă Galbatorix va 


ajunge îndeajuns de puternic pentru a veni peste noi şi a ne distruge toate 
mijloacele de apărare. Apoi, multă vreme după ce ne împăcaserăm cu soarta, 
Brom şi Jeod au salvat oul Saphirei, şi a apărut din nou o nădejde de a-l 
înfrânge pe nemernicul uzurpator. Imaginează-ţi bucuria şi încântarea noastră. 
Ştiam că, pentru a-i ţine piept lui Galbatorix, noul Cavaler trebuia să fie mai 
puternic decât toţi predecesorii lui, mai puternic chiar decât Vrael. Şi unde ne-a 
dus răbdarea noastră? Ne-am ales iar cu un om, asemenea lui Galbatorix. Și 
mai rău... cu un schilod. Eragon, în clipa în care ai atins oul, ne-ai pecetluit 
tuturor soarta. Să nu te aştepţi să te primim cu urale. 

Vanir îşi atinse buzele cu două degete, apoi păşi peste Eragon şi plecă de 
pe câmpul de antrenament, lăsându-l pironit în loc. 

„Are dreptate, se gândi Eragon. Nu sunt potrivit pentru treaba asta. 
Oricare dintre elfii aceştia, chiar şi Vanir, ar fi un Cavaler mai bun decât mine.” 

Mânioasă foc, Saphira îşi făcu loc în mintea lui şi îi răspunse: „Aşa puţin 
preţ pui pe judecata mea, Eragon? Ai uitat că, pe când eram încă în ou, Arya mi 
i-a arătat pe toţi elfii, şi pe mulţi dintre copiii vardenilor, şi niciunul nu mi-a fost 
pe plac? N-aş fi ales să-mi fie Cavaler decât pe cineva care poate fi de folos şi 
neamului tău, şi neamului meu şi elfilor, căci noi avem aceeaşi soartă. Tu ai 
fost omul potrivit, la locul şi la vremea potrivită. Nu uita asta”. 

„Chiar dac-ar fi adevărat, spuse el, asta era înainte ca Durza să mă 
rănească. Acum nu văd în viitorul nostru decât întuneric şi nenorocire. Nu 
vreau să dau înapoi, dar mi-e teamă că nu vom izbândi nimic. Poate că 
misiunea noastră nu este să-l dăm jos pe Galbatorix, ci să pregătim calea 
pentru următorul Cavaler, ales de dragonii care încă mai sunt în ouă.” 

Ajuns la Crestele din Tel'naeir, Eragon îl găsi pe Oromis aşezat la o masă, 
în coliba sa, şi pictând cu cerneală neagră un peisaj, în josul unui pergament pe 
care tocmai îl terminase de scris. Cu o plecăciune, îngenunche în faţa lui. 

— Maestre. 

Trecu un sfert de ceas până ce Oromis termină de pictat mănunchiurile 
de ace de pe un tufiş de ienupăr, apoi dădu la o parte călimara, îşi curăţă 
pensula de negreală cu apa dintr-un castron de ceramică şi i se adresă: 

— De ce-ai ajuns aşa devreme? 

— Îmi cer iertare pentru că te deranjez, dar Vanir m-a lăsat singur înainte 
să treacă timpul hărăzit, şi nu ştiam încotro să mă duc. 

— De ce-a plecat Vanir, Eragon-vodhr? 

Oromis îşi împreună mâinile în poală, în timp ce Eragon îi povesti cum 
decursese întâlnirea, sfârşind cu următoarele cuvinte: 

— N-ar fi trebuit să-mi pierd cumpătul, dar am făcut-o, şi m-am făcut şi 
mai rău de râs. Nu ţi-am făcut cinste, maestre. 

— Nu, nu mi-ai făcut, încuviinţă Oromis. Chiar dacă Vanir te-a provocat, 
ăsta nu era un motiv să-i răspunzi cu aceeaşi monedă. Trebuie să-ţi stăpâneşti 
mai bine emoţiile, Eragon. Te-ar putea costa viaţa dacă îngădui ca mânia să-ţi 
influenţeze judecata, în cursul unei lupte. Ca să nu mai spun că astfel de 


purtări copilăreşti nu fac decât să le dea dreptate elfilor care-ţi sunt potrivnici. 
Planurile noastre sunt subtile, şi nu îngăduie astfel de greşeli. 

— Îmi cer iertare, maestre. N-am s-o mai fac. 

Văzând că Oromis părea dispus să nu se ridice de pe scaun până ce nu 
venea vremea pentru Rimgar, Eragon profita şi-l întrebă: 

— Cum de-a izbutit Vanir să facă vrăji fără să vorbească? 

— Crezi că aşa s-a-ntâmplat? Poate că vreun alt elf s-a hotărât să-l ajute. 

— Nu, clătină Eragon din cap. Şi în prima zi după ce-am ajuns în 
Ellesméra, am văzut-o pe Islanzadi cum a iscat o ploaie de flori, numai bătând 
din palme. lar Vanir mi-a spus că nu înţeleg cum funcţionează magia. Ce-a vrut 
să zică? 

— larăşi vrei să afli lucruri pentru care nu eşti pregătit, spuse Oromis, 
resemnat. Totuşi, în această situaţie, nu te pot refuza. Află doar atât: răspunsul 
la întrebarea ta nu le era dat Cavalerilor - şi nici magicienilor noştri - până ce 
nu stăpâneau toate aspectele magiei, căci aceasta este taina adevăratei sale 
alcătuiri, şi a limbii străvechi. Cei care-o cunosc pot dobândi o mare putere, e 
adevărat, dar şi riscă foarte mult. Cum se face că limba străveche este legată 
de magie, Eragon-vodhr? Continuă el după o clipă de tăcere. 

— Cuvintele din limba străveche pot elibera energia conținută în trup şi 
astfel pot declanşa o vrajă. 

— Aşa? Deci vrei să spui că anumite sunete, anumite vibrații ale aerului 
ajung cumva în contact cu această energie? Sunete care pot fi produse la 
întâmplare de orice făptură şi chiar de orice lucru? 

— Da, maestre. 

— Nu pare absurd? 

Tulburat, Eragon spuse: 

— N-are a face dacă pare absurd, maestre, doar că aşa este. Ar trebui 
oare să mi se pară absurd că luna creşte şi descreşte, sau că anotimpurile vin 
unul după altul, sau că păsările zboară spre miazăzi în timpul iernii? 

— Fireşte că nu. Dar cum să poată nişte simple sunete să facă aşa ceva? 
Chiar crezi că ele pot declanşa reacţiile care ne permit să manipulăm energia? 

— Păi, aşa şi e. 

— Sunetul n-are nimic de-a face cu magia. Important este nu să rosteşti 
un cuvânt sau o frază în această limbă, ci să le gândeşti aşa. 

Fluturându-şi încheietura mâinii, Oromis făcu să-i apară pe palmă o 
flacără aurie, care dispăru de îndată. 

— Totuşi, dacă nu suntem la mare ananghie, cu toţii preferăm să rostim 
vrăjile cu voce tare, pentru ca gândurile rătăcite să nu le tulbure; până şi cei 
mai încercaţi vrăjitori se tem de asta. 

Eragon rămase cu gura căscată, gândindu-se la tot ce însemna asta. Îşi 
aminti de clipa în care aproape că se înecase în cascada de pe lacul K6stha- 
merna şi despre cum nu putuse să folosească magia, din pricină că se afla sub 
apă. „Dacă aş fi ştiut asta atunci, mă puteam salva de unul singur”, se gândi el. 


— Dar, maestre, dacă sunetul nu afectează direct magia, atunci 
gândurile cum de pot s-o facă? 

Oromis zâmbi larg. 

— Chiar aşa, cum? Trebuie să-ţi spun mai întâi că magia nu izvorăşte din 
fiinţa noastră, ci poate exista şi de una singură, fără vreo vrajă. Aşa ne arată 
flăcările tainice din mlaştinile din Aroughs, fântână viselor din peştera lui Mani, 
din munţii Beor, sau cristalul plutitor de pe Eoam. În starea aceasta pură, 
magia este primejdioasă, neprevăzută şi adesea mai puternică decât orice 
putem face noi. Cu multe veacuri în urmă, era toată aşa. Pentru a o folosi nu 
trebuia decât s-o simţi în minte - un meşteşug pe care orice magician trebuie 
să-l stăpânească - şi să ai dorinţa şi puterea de a o face. Totuşi, fără rânduielile 
limbii străvechi, vrăjitorii nu-şi puteau stăpâni meşteşugul, drept pentru care 
au iscat multe nenorociri, ucigând mii de oameni. Cu timpul, ei au descoperit 
că, dacă-şi dădeau glas gândurilor în limba străveche, asta-i ajuta să fie 
ordonaţi şi să nu comită vreo greşeală care să-i coste scump. Dar nici măcar 
această cale nu era întru totul sigură. În cele din urmă, s-a întâmplat un 
accident îngrozitor, care aproape că a şters de pe faţa pământului toate 
făpturile din lume. Ştim că s-a-ntâmplat aşa din fragmentele de manuscrise 
care au ajuns până la noi, dar nu şi cine sau ce a ţesut vraja fatală. 
Manuscrisele spun că, după aceea, un neam cunoscut drept „cenuşiu” - nu 
elfii, căci noi eram pe-atunci încă nevârstnici - şi-a adunat puterile laolaltă şi a 
dat naştere unui farmec, poate cel mai măreț care a fost sau va fi vreodată, 
împreună, cenuşiu au schimbat însăşi alcătuirea magiei. Au făcut în aşa fel 
încât limba lor, limba străveche, putea controla efectul oricărei vrăji... o putea 
menţine pe calea cea dreaptă, astfel încât, dacă spuneai „fa uşa să ardă”, în 
timp ce te uitai şi te gândeai la mine, magia să se abată totuşi asupra uşii, nu a 
mea. Tot ei i-au dat limbii străvechi cele două calităţi unice, putinţa de a-i 
împiedica să mintă pe cei care-o vorbesc şi cea de a descrie adevărata 
alcătuire a lucrurilor. Cum au făcut-o rămâne o taină. Manuscrisele ne oferă 
mai multe variante despre ce s-a-ntâmplat cu cenuşiu după ce şi-au desăvârşit 
opera; se pare totuşi că vraja le-a secătuit toată puterea şi i-a preschimbat într- 
o umbră a ceea ce fuseseră. Astfel că ei s-au topit, hotărând fie să-şi petreacă 
viaţa în oraşele lor, până ce acestea s-au năruit, fie să-şi găsească perechi 
printre cei din neamurile mai noi, pierzându-se printre ele. 

— Atunci, spuse Eragon, e cu putinţă încă să foloseşti magia fără limba 
străveche? 

— Altfel cum crezi că poate Saphira să scuipe foc? Ca să nu mai spun că 
tu însuţi mi-ai povestit că ea nu a rostit niciun cuvânt pentru a preschimba 
mormântul lui Brom în diamant sau pentru a binecuvânta pruncul din Farthen 
Dur. Mintea dragonilor este altfel decât a noastră; ei nu au nevoie să se apere 
de magie. Nu pot s-o folosească după bunul lor plac, în afară de momentele în 
care scuipă foc, dar când darul se pogoară asupra lor, au o putere de 
necrezut... Eragon, pari tulburat. Ce este? 


Eragon rămase cu privirea aţintită în jos. 

— Ce înseamnă asta pentru mine, maestre? 

— Înseamnă că vei continua să studiezi limba străveche, pentru că astfel 
poţi realiza multe lucruri care altfel ar fi mult prea complicate şi primejdioase. 
Înseamnă că, dacă eşti prins şi legat cu un căluş la gură, poţi totuşi să chemi 
magia pentru a te elibera, aşa cum a făcut Vanir. Înseamnă că, dacă eşti 
prizonier şi eşti silit să bei o licoare din pricina căreia nu-ţi mai poţi aminti 
vorbele străvechi, chiar şi atunci ai avea posibilitatea să faci o vrajă, deşi 
numai în împrejurările cele mai grave cu putinţă. Şi înseamnă că, dacă vrei să 
faci o vrajă pentru ceva care nu are nume în limba străveche, poţi să reuşeşti. 
Dar, încheie elful după o clipă de tăcere, fereşte-te de ispita de a te folosi de 
asemenea puteri. Nici pentru cei mai înţelepţi dintre noi ele nu sunt o joacă. 
Până şi ei se tem de moarte, sau de ceva încă şi mai rău. 

În dimineaţa următoare, şi în toate dimineţile pe care le mai petrecu în 
Ellesmera, Eragon se duela cu Vanir, dar nu-şi mai pierdu niciodată firea, orice 
i-ar fi făcut sau spus elful. Mai mult, parcă nu mai simţea nicio duşmănie pentru 
el. Spatele îl durea din ce în ce mai tare şi mai des, aducându-l la capătul 
puterilor. Crizele istovitoare îl făcură mai sensibil; mişcările care înainte nu-i 
provocau nicio dificultate îl puteau acum face să se zvârcolească pe pământ de 
durere. Până şi exerciţiile Rimgar începură să-i provoace crize, după ce trecu la 
etapele mai grele. De-acum ajunsese ceva obişnuit să aibă trei sau patru 
atacuri pe zi. 

Chipul i se înăsprise. Mergea încovoiat, încet şi cu multă grijă, pentru a-şi 
păstra puterile. Începu să-i vină greu să mai gândească limpede sau să fie 
atent la lecţiile lui Oromis; avea momente în care nu-şi mai amintea ce făcuse, 
şi pe care nu le putea explica. În timpul liber, se apucă din nou să dezlege taina 
inelului lui Orik, preferind să se concentreze asupra misterioaselor zale încâlcite 
decât să se mai gândească la starea lui. Când era împreună cu Saphira, 
aceasta insista ca el să i se urce în spinare şi făcea tot ce-i stătea în putinţă 
pentru a-l face să se simtă bine şi a-l scuti de orice efort. 

Într-o dimineaţă, ţinându-se de unul din ţepii de pe gâtul ei, Eragon 
spuse: „Am descoperit un nou nume pentru durere”. „Care?” 

„Distrugătoarea. Pentru că, atunci când suferi, nu mai poate exista nimic. 
Niciun gând. Nicio emoție. Numai dorinţa de a scăpa de durere. Atunci când e 
îndeajuns de puternică, Distrugătoarea ne lipseşte de tot ceea ce suntem, până 
când ajungem nişte făpturi mai prejos decât animalele, care au o singură 
dorinţă şi năzuinţă: scăparea.” 

„E un nume potrivit.” 

„Saphira, simt că mă pierd, ca un cal bătrân care a arat prea multe 
ogoare. Ţine-mă cu tine în gânduri, ca să nu mă rătăcesc şi să uit cine sunt.” 

„N-am să te părăsesc niciodată.” 

Nu mult după aceea, Eragon trecu prin trei crize în timp ce se lupta cu 
Vanir, şi încă două în cursul exerciţiilor Rimgar. În timp ce se ridica de la 


pământ, unde se chircise sub povara durerii, Oromis îi spuse: 

— Încă o dată, Eragon. Trebuie să-nveţi să-ţi ţii echilibrul. 

Eragon clătină din cap şi mârâi cu glas scăzut: 

— Nu. 

Şi îşi încrucişa braţele, pentru a-şi ascunde tremuratul. 

— Poftim? 

— Nu. 

— Ridică-te, Eragon, şi încearcă încă o dată. 

— Nu! Fă-o tu. Eu nu vreau. 

Oromis îngenunche lângă el şi-i puse palma rece pe obraz, privindu-l cu 
atâta blândeţe încât Eragon înţelese cât de adâncă era mila pe care i-o purta 
elful şi că, dacă ar fi fost cu putinţă, el şi-ar fi luat durerea asupra sa, pentru a-i 
alina suferinţa. 

— Nu deznădăjdui, spuse Oromis. Niciodată să nu-ți pierzi speranţa. 

Dinspre el păru să plutească o undă de tărie. 

— Noi suntem Cavalerii. Stăm la pragul dintre lumină şi întuneric, şi le 
ţinem în echilibru. Neştiinţa, teama, ura - aceştia sunt duşmanii noştri. 
Împotriveşte-te cât poţi de mult, Eragon, altfel nu vom izbândi. 

Elful se ridică şi-i întinse mâna. 

— Hai, ridică-te, Biruitorul-Umbrei, şi demonstrează-mi că-ţi poţi stăpâni 
instinctele trupului. 

Eragon răsuflă adânc şi se sprijini pe un braţ, oftând din cauza efortului. 
Îşi adună picioarele sub el, se opri o clipă, apoi se ridică de tot şi-l privi pe 
Oromis în ochi. Elful îi făcu un semn de încuviinţare din cap. Eragon nu mai 
scoase nicio vorbă până nu terminară exerciţiile şi se duseră să se spele la 
pârâu. Apoi zise: 

— Maestre? 

— Da, Eragon. 

— De ce trebuie să trec prin tot chinul ăsta? Ai putea folosi magia pentru 
a-mi hărăzi toate cele de care am nevoie, pentru a-mi face trupul să crească, 
aşa cum faceţi cu copacii şi plantele. 

— Aş putea, dar atunci n-ai mai înţelege cum te-ai ales cu trupul pe care-l 
ai, nu ţi-ai mai cunoaşte puterile şi nici cum să le menţii. Pe calea pe care-ai 
apucat-o tu, Eragon, nu există scurtături. 

Eragon se ghemui în apa rece a pârâiaşului şi lăsă capul în jos, apucând o 
piatră în mână pentru a nu fi luat de curent. Rămase întins pe fundul albiei, 
simțindu-se ca o săgeată care zbura prin apă. 


Narda 


Roran se lăsă într-un genunchi şi-şi scărpină barba pe care şi-o lăsase să 
crească, privind în jos, spre Narda. 

Orăşelul era întunecat şi adunat, ca o coajă de pâine de secară înfiptă 
într-o crevasă de-a lungul coastei. Dincolo de el, marea roşie ca vinul sclipea în 
ultimele raze ale soarelui la asfinţit. Apa îl fascina; era cu totul altfel faţă de 
peisajul cu care era obişnuit. 

„Am ajuns.” 

Părăsind promontoriul, Roran se întoarse la cortul improvizat, trăgând cu 
nesaţ în piept aerul sărat. Îşi făcuseră tabăra sus, în munţi, pentru a nu fi 
depistaţi de nimeni care ar fi putut da de ştire Imperiului unde se aflau. 

Păşind printre sătenii înghesuiți sub copaci, Roran îi privi cu jale şi cu 
mânie. Drumul străbătut din valea Palancar îi lăsase bolnavi, slabi şi istoviţi, 
traşi la faţă din cauza lipsei de hrană şi cu hainele ponosite. Aproape toţi se 
legaseră la cap cu fâşii de pânză, pentru a nu degera în nopţile geroase din 
munţi. Poverile pe care le duseseră în spate săptămâni întregi le încovoiaseră 
umerii falnici. Priveliştea cea mai jalnică erau copiii, slabi şi nefiresc de liniştiţi. 

„Merită mai mult, se gândi Roran. Dacă ei nu m-ar fi apărat, aş fi acum în 
ghearele celor doi Ra'zac.” 

Mulţi oameni se apropiară de el, dorind doar o atingere pe umăr sau o 
vorbă de încurajare. Unii îl îmbiară cu câte ceva de mâncare, dar el nu primi; 
dacă insistau, lua mâncarea şi o dădea altcuiva. Cei care rămăseseră la 
distanţă îl priveau cu ochii mari şi pierduţi. Ştia ce spuneau despre el: că era 
nebun, stăpânit de duhuri şi că nici măcar cei doi Ra'zac nu-l puteau înfrânge în 
luptă. 

Traversarea munţilor fusese chiar mai grea decât crezuse. Singurele 
poteci erau cele croite de animale, prea înguste, abrupte şi ocolite pentru ei. 
Prin urmare, sătenii se văzuseră adesea siliţi să o apuce printre copaci şi prin 
ierburi, o treabă istovitoare, care nu era pe placul nimănui, mai ales pentru că 
astfel Imperiul îi putea urmări cu mai mare uşurinţă. Singurul folos al acestei 
trude se dovedise acela că umărul rănit al lui Roran se vindecase şi se 
refăcuse, deşi încă nu putea să-şi ridice cu uşurinţă braţul în anumite poziţii. 

Şi alte greutăţi se adăugaseră celor deja ştiute. Se aflau într-o trecătoare 
pustie, pe unde nu mai creştea nimic, când îi surprinsese furtuna. Trei oameni 
îngheţaseră de frig în zăpadă: Hida, Brenna şi Nesbit, cu toţii în vârstă. În 
noaptea aceea, Roran se gândise pentru prima oară că toţi sătenii aveau să 
moară pentru că se luaseră după el. Nu mult după aceea, un băiat îşi rupsese 
braţul, căzând pe o pantă, iar Southwell se înecase într-un izvor. Lupii şi urşii le 
prădau animalele cu regularitate, fără să ţină seama de focurile de strajă pe 
care le aprindeau, după ce se îndepărtaseră de valea Palancar şi de nemiloşii 
soldaţi ai lui Galbatorix. Foamea se ţinea scai de ei, ca un parazit neînduplecat, 


rozându-le stomacul, secându-i de puteri şi răpindu-le voinţa de a merge 
înainte. 

Şi totuşi scăpaseră cu viaţă, dând dovadă de aceeaşi încăpățânare şi 
aceeaşi tărie care-i ţinuse pe strămoşii lor în valea Palancar, în ciuda foametei, 
a războiului şi a bolilor. Chiar dacă oamenilor din Carvahall le lua o mie de ani 
să ia o hotărâre, odată ce o făcuseră, nimic nu-i mai putea abate din drum. 

Acum că ajunseseră în Narda, în tabără se strecurase o undă de 
speranţă, la gândul reuşitei. Nimeni nu ştia ce urma să se întâmple, dar faptul 
că ajunseseră atât de departe le dădea încredere. 

„N-o să fim în siguranţă până ce nu părăsim Imperiul, se gândi Roran. lar 
eu trebuie să am grijă să nu fim prinşi. Am devenit responsabil pentru toţi cei 
de-aici...” Era o răspundere pe care şi-o luase fără reţineri pe umerii săi, căci îi 
îngăduia şi să-i apere pe săteni de Galbatorix, şi să-şi urmeze țelul de a o salva 
pe Katrina. „A trecut atât de mult de când a fost prinsă. Cum să mai fie în 
viaţă?” Se cutremură şi alungă gândul. Dacă o ţinea tot aşa, îl aştepta cu 
adevărat nebunia. 


x kK x 


În zori, Roran, Horst, Baldor, cei trei fii ai lui Loring şi Gertrude plecară 
înspre Narda. Coborâră dealurile până la drumul principal care ducea în oraş, 
având grijă să rămână ascunşi până ce se apropiară. Aici, în zonele mai joase, 
aerul i se părea lui Roran mai dens, de parcă încerca să respire sub apă. În 
timp ce se apropiau de poartă, el strânse în pumn coada ciocanului pe care-l 
purta la cingătoare. Acolo se aflau doi soldaţi, care stăteau de strajă. Ei îi 
cercetară pe toţi cu o privire rece, uitându-se atent la hainele lor ponosite, apoi 
îşi coborâră halebardele şi-i împiedicară să intre. 

— De unde-oţi fi? întrebă bărbatul din dreapta, care nu putea avea mai 
mult de douăzeci şi cinci de ani, deşi era complet cărunt. 

Umflându-şi pieptul, Horst îşi încrucişa braţele şi spuse: 

— De pe lângă Teirm, cu voia dumitale. 

— Şi ce v-aduce aici? 

— Negoţul. Am fost trimişi de prăvăliaşii care vor să cumpere bunuri 
direct din Narda, fără să mai aibă nevoie de negustorii obişnuiţi. 

— Aşa să fie? Ce bunuri? 

Horst şovăi, dar Gertrude răspunse pe dată: 

— Eu caut ierburi şi leacuri. Plantele pe care le-am primit până acum 
erau fie prea vechi, fie mucegăite şi stricate. Trebuie să-mi refac proviziile. 

— lar fraţii mei şi cu mine, spuse Darmmen, am venit să ne tocmim cu 
pantofarii voştri. Încălţămintea din miazănoapte e foarte căutată prin Dras- 
Leona şi Uru'baen, continuă el cu o strâmbătură. Sau cel puţin aşa era când am 
plecat. 

Horst încuviinţă, de parcă îi revenise încrederea în sine. 


— Da. lar eu am venit să preiau un transport de fier pentru stăpânul meu. 

— O fi. Dar ăsta? Ăsta ce face? întrebă soldatul, arătând spre Roran cu 
vârful halebardei. 

— Ceramică, spuse Roran. 

— Ceramică? 

— Ceramică. 

— Atunci ce-i cu ciocanul? 

— Păi şi cum crezi că se crapă lacul de pe sticle sau borcane? Că doar nu 
se-ntâmplă aşa, de la sine. Trebuie lovit, răspunse Roran. 

Bărbatul cu părul alb îl privi uluit, dar el îi întoarse privirea fără nicio 
expresie, de parcă-l provoca să spună ceva. Soldatul mormăi şi se uită din nou 
la ei. 

— O fi cum o fi, dar mie nu-mi păreţi neguţători. Mai degrabă nişte 
vagabonzi. 

— Am avut greutăţi pe drum, spuse Gertrude. 

— Mda, aşa s-ar zice. Dar dacă aţi venit din Teirm, unde vă sunt caii? 

— l-am lăsat în tabără, răspunse Hamund, arătând spre miazăzi, în 
partea opusă celei în care se ascundeau, de fapt, sătenii. 

— N-aveti bani să înnoptaţi în oraş? comentă soldatul, chicotind 
dispreţuitor, apoi ridică halebarda şi-i făcu semn şi celuilalt să facă la fel. Bine, 
treceţi, dar să nu faceţi vreun necaz, că o să aveţi parte de bice sau chiar mai 
rău. 

După ce trecură de poartă, Horst îl luă la o parte pe Roran şi-i mârâi 
furios în ureche: 

— Ce greşeală să inventezi ceva aşa de prostesc. Se crapă lacul! Chiar 
vrei să te iei la bătaie? Nu putem să... 

Dar se opri, când Gertrude îl trase de mâneca. 

— Priviţi, şopti ea. 

La stânga intrării se afla un panou, înalt de aproape doi metri, cu un 
acoperiş îngust din şindrilă care apăra foile îngălbenite de dedesubt. Pe o parte 
a panoului se găseau diverse anunţuri şi proclamaţii ale oficialităților. Pe 
cealaltă parte, erau mai multe afişe cu chipul feluriţilor răufăcători. La loc de 
frunte printre ele se afla un portret al lui Roran, fără barbă. 

Uimit, Roran aruncă o privire înjur, ca să se asigure că nu era nimeni pe 
stradă prea aproape pentru a-i compara chipul cu portretul, apoi se apucă să-l 
cerceteze. Se aşteptase ca Imperiul să-i urmărească, dar faptul că acum avea 
dovada continua să-l tulbure. „Pesemne că Galbatorix cheltuieşte o avere ca să 
ne prindă.” Câtă vreme se aflaseră în munţi, îi venise uşor să uite de existenţa 
lumii din jur. „Pun pariu că sunt portrete de-ale mele atârnate prin toate 
colţurile Imperiului.” Rânji, bucuros că nu se mai bărbierise şi că fuseseră cu 
toţii de acord să folosească nume false, câtă vreme se aflau în Narda. 

În josul afişului era anunţată şi o recompensă. Garrow nu-i învățase pe 
Roran şi pe Eragon să citească, dar le explicase cum să recunoască cifrele 


pentru că, după cum le spusese el, „trebuie să ştiţi cât aveţi, cât face şi cât 
primiţi în schimb, ca să nu fiţi traşi pe sfoară de vreun şarlatan”. Astfel că 
Roran îşi dădu seama că Imperiul oferise pe el zece mii de coroane, o sumă 
îndeajuns de mare pentru un trai liniştit vreme de zeci de ani. Suma îi crea o 
senzaţie ciudată de bucurie, făcându-l să se simtă important. 

Apoi îi căzură ochii pe afişul următor. 

Era Eragon. 

Stomacul lui Roran se strânse de parcă l-ar fi lovit cineva, şi răsuflarea i 
se opri pentru câteva clipe. „E în viaţă!” 

După ce prima senzaţie de uşurare se domoli, se mânie din nou, 
amintindu-şi despre rolul jucat de Eragon în moartea lui Garrow şi despre 
distrugerea fermei; în acelaşi timp, ardea de dorinţa de a şti de ce Imperiul îl 
urmărea pe vărul său. „Pesemne că are de-a face cu piatra albastră şi cu prima 
sosire a celor doi Ra'zac în Carvahall.” Încă o dată, Roran se întrebă în ce soi de 
încurcătură se treziseră implicaţi el şi sătenii. 

În loc de recompensă, pe afişul cu Eragon se puteau citi două rânduri de 
rune. 

— De ce crimă e acuzat? o întrebă Roran pe Gertrude. 

Ridurile din colţurile ochilor ei se adânciră, în timp ce privea mijit afişul. 

— Trădare, şi tu, şi el. Spune că Galbatorix îl va răsplăti pe cel care-l 
prinde cu titlul de conte, dar că trebuie avută mare grijă pentru că e foarte 
primejdios. 

Roran clipi uimit. „Eragon?” Părea de neconceput, până ce-şi aminti cât 
de mult se schimbase şi el în ultimele săptămâni. „Prin vene ne curge acelaşi 
sânge. Cine ştie, poate că Eragon a făcut la fel de multe ca mine, de când a 
plecat. Şi poate şi mai mult.” 

Cu glas scăzut, Baldor spuse: 

— Dacă de pe urma uciderii soldaţilor şi a faptului că i-ai sfidat pe cei doi 
Ra'zac meriţi numai zece mii de coroane - chiar dacă şi asta e mult -, atunci ce 
trebuie să faci ca să valorezi cât un titlu de conte? 

— Să-l scoţi din sărite chiar pe rege, sugeră Larne. 

— Terminaţi, spuse Horst. Ţine-ţi gura, Baldor, sau o s-o sfârşim în 
lanţuri. lar tu, Roran, să nu mai atragi atenţia asupra ta. Cu o asemenea 
răsplată, pesemne că toţi sunt cu ochii în patru după străinii care se potrivesc 
descrierii. 

Trecându-şi o mână prin păr, Horst îşi ridică pantalonii şi spuse: 

— Bun. Hai că avem treabă. Ne întâlnim aici la amiază, ca să vedem ce- 
am izbutit să facem. 

Se despărţiră în trei grupuri, iar Darmmen, Larne şi Hamund plecară să 
cumpere de mâncare pentru săteni, atât pentru zilele următoare, cât şi pentru 
restul călătoriei, Gertrude - după cum îi spusese străjerului - se duse să 
găsească ierburi, alifii şi tincturi, în timp ce Roran, Horst şi Baldor se îndreptară 
spre docuri, apucând-o pe străzile care coborau, cu nădejdea de a închiria o 


corabie care să-i transporte în Surda, sau măcar în Teirm. 

Ajuns la podeţul de scânduri învechite de vreme care acoperea plaja, 
Roran se opri şi privi lung oceanul, cenuşiu din pricina norilor joşi şi presărat cu 
spumă de la vântul care sufla din când în când. Nu-i trecuse niciodată prin 
minte că orizontul putea fi atât de plat. Zgomotul înfundat al valurilor care se 
loveau de stâlpii de sub tălpile lui îl făcea să se simtă de parcă se afla pe o tobă 
uriaşă. Mirosul peştelui - proaspăt, curăţat sau putrezit - se simţea puternic în 
aer. 

Privind de la Roran la Baldor, care era la fel de vrăjit, Horst spuse: 

— Ce mai privelişte, aşa-i? 

— Da, răspunse Roran. 

— Te face să te simţi mic şi pricăjit, nu credeţi? 

— Ba da, răspunse şi Baldor. 

— Îmi amintesc, încuviinţă Horst, când am văzut pentru prima dată 
oceanul. Aşa m-am simţit şi eu. 

— Şi când a fost asta? întrebă Roran. 

Pe lângă stolurile de pescăruşi care se roteau în zbor pe deasupra 
golfului, observă mai multe păsări ciudate care se lăsaseră pe stâlpi. Aveau 
trupul îndesat şi ciocul dungat pe care-l ţineau adunat la piept, ca nişte bătrâni 
făloşi, capul şi gâtul albe şi pieptul cenuşiu. Una dintre păsări îşi ridică ciocul, 
dând la iveală o guşă mare. 

— Bartram, fierarul dinaintea mea, povesti Horst, a murit când aveam 
cincisprezece ani, cu un an înainte să-mi termin ucenicia. A trebuit să găsesc 
un alt fierar, care să fie dispus să termine treaba începută de celălalt, aşa că 
am mers în Ceunon, undeva pe coasta Mării de la Miazănoapte. Acolo l-am 
întâlnit pe Kelton, un bătrân odios, dar priceput. A acceptat să mă ia ucenic, iar 
după ce-am terminat, nu ştiam dacă să-i mulţumesc sau să-l blestem. 

Fierarul râse. 

— Mai degrabă să-i mulţumeşti, răspunse Baldor. Altfel nu te-ai fi însurat 
cu mama. 

Roran se încruntă, cercetând golful. 

— Nu sunt prea multe corăbii, observă el. 

La capătul de miazăzi al portului erau ancorate două, iar încă una se afla 
în capătul opus, dar între ele nu erau decât bărcuţe de pescuit mai mici sau 
mai mari. Dintre cele de la miazăzi, una avea catargul frânt. Roran nu se 
pricepea la corăbii, dar tot îşi dădea seama că niciuna dintre ele nu era 
îndeajuns de mare pentru a duce aproape trei sute de pasageri. 

Trecând de la o corabie la alta, cei trei aflară în scurtă vreme că toate 
aveau alte treburi. Cea cu catargul frânt nu putea fi gata în mai puţin de o lună. 
Cea de alături, Că/ărețul Valurilor, ridicase deja pânzele şi se pregătea să plece 
spre miazănoapte, către insulele pline de primejdii unde creşteau plantele 
seithr. În sfârşit, cea de-a treia, A/batrosul, de-abia sosise din îndepărtatul 
Feinster şi îşi repara pânzele pentru a pleca din nou, încărcată cu lână. 


Auzind întrebările lui Horst, un lucrător de la docuri râse. 

— Aţi ajuns prea târziu, şi în acelaşi timp prea devreme. Cele mai multe 
dintre corăbiile de primăvară au sosit şi au şi plecat acum fo' două, trei 
săptămâni. Peste fo' lună, o să-nceapă să sufle vântoasele de la miazănoapte, 
iar atunci s-o întoarce şi vânătorii de foci şi morse, şi o s-apară fel şi fel de 
corăbii din Teirm şi din restu' Imperiului, ca să adune pieile, carnea şi grăsimea. 
Atunci s-ar putea să găsiţi şi fun' căpitan cu nimic în cală. Între timp, nu trec 
mai multe decât vedeţi aici. 

Disperat, Roran întrebă: 

— Nu există nicio altă cale de a transporta bunuri de-aici până în Teirm? 
Nu trebuie să fie prea rapidă şi nici prea confortabilă. 

— Păi, zise bărbatul ridicându-şi povara pe umeri, dacă nu tre' să fie iute, 
şi mergeţi numa' în Teirm, încercaţi cu Clovis. Uite-l acolo. 

Le arătă un spaţiu închis, în care se puteau adăposti mai multe bărci. 

— Are el şi câteva barje, cu care duce grânele la vreme de toamnă, în 
restu' anului, trăieşte din pescuit, ca aproape toţi oamenii din Narda, continuă 
omul, apoi se încruntă. Da' ce soi de bunuri aveţi? Oile deja au fost tunse, iar 
recoltele încă nu s-au strâns. 

— Ei, una şi alta, răspunse Horst, aruncându-i un bănuţ. Celălalt îl băgă 
repede în buzunar, făcându-le cu ochiul. 

— Aşa o fi, domnu'. Una ş-alta. Lasă că ştiu eu când cineva se fereşte să 
răspundă. Dar de bătrânu' Ulric n-aveţi a vă teme. Ştiu să-mi ţin gura. Ne mai 
vedem, domnilor, încheie el şi plecă fluierând. 

Până la urmă, Clovis nu era la docuri. Întrebând din om în om, le luă cam 
jumătate de ceas să ajungă la casa lui, aflată în cealaltă parte a oraşului. ÎI 
găsiră în curte, plantând irişi de-al lungul cărării care ducea la uşă. Era un 
bărbat îndesat, cu obrajii arşi de soare şi cu o barbă vârstată cu fire cărunte. 
Mai trecu un ceas până să-l convingă pe marinar că erau cu adevărat interesaţi 
de barjele lui, în ciuda anotimpului, şi până să se întoarcă în port, unde acesta 
le arătă cele trei barje aidoma, Merrybe!//, Edeline şi Mistreţul Roşu. 

Fiecare dintre ele avea şaptezeci şi cinci de picioare în lungime, douăzeci 
în lăţime şi era vopsită într-o culoare ruginie. Aveau punți neacoperite, peste 
care se puteau întinde corturi de pânză, în mijloc, un catarg pe care se putea 
prinde o singură velă şi câteva cabine în spate - sau la pupa, cum spunea 
Clovis. 

— S-afundă în apă mai mult ca o corabie obişnuită, le spuse marinarul, 
aşa că n-aveţi a vă teme că s-ar putea răsturna pe vreme rea, deşi aţi face mai 
bine să nu vă lăsaţi prinşi într-o furtună adevărată. Barjele astea nu-s făcute 
pentru largul mării, ci tre' să rămână pă lângă țărm. lar acu' e momentul cel 
mai prost pentru drum. Pă onoarea mea, dă o lună de zile n-am avut decât 
furtuni, în fiecare după-amiază. 

— Ai oameni pentru toate trei? întrebă Roran. 

— Păi, vedeţi... aci-i problema. Cei mai mulţi din oamenii pă care-i 


folosesc dă obicei au plecat acu' câteva săptămâni să vâneze foci, cum le e 
datu'. Fin'că n-am nevoie de ei decât după recoltă, sunt liberi să facă ce vor în 
restu' anului... Sunt sigur că nişte oameni de ispravă ca Domniile Voastre 
înţeleg ce vreau să spun. 

Clovis încercă să zâmbească, apoi îşi plimbă privirea între Roran, Horst şi 
Baldor, de parcă nu ştia cui să se adreseze. 

Roran se plimbă în lungul lui Ede/ine, cercetându-i stricăciunile. Barja 
părea veche, dar lemnul era zdravăn şi vopseaua proaspătă. 

— Dacă-ţi înlocuim noi oamenii din echipaj, cât o să ne coste să mergem 
până în Teirm cu toate trei? 

— Depinde, răspunse Clovis. Marinarii câştigă pe zi cinşpe' bănuţi de 
aramă, plus mâncare bună, cât încape, şi un dram de tărie pă deasupra. Ce 
câştigă oamenii Domniilor Voastre nu mă priveşte. Pă ei nu-i iau la socoteală. 
Avem obiceiu' să angajăm şi străji pentru fiecare barjă, dar cu toţii sunt... 

— Da, sunt plecaţi la vânătoare, spuse Roran. Aducem tot noi şi străjile. 

Clovis înghiţi în sec. 

— Mda, asta-i grozav... zău aşa. Pă lângă ce primeşte echipaju' mai vreau 
două sute de coroane, plus plata tuturor stricăciunilor pe care le fac oamenii 
Domniilor Voastre, plus doişpe la sută din tot profitu' dă pă urma vânzării 
încărcăturii, ca proprietar şi căpitan. 

— N-o să iasă niciun profit. 

Asta păru să-l pună în încurcătură pe Clovis, mai mult decât orice 
altceva. Îşi frecă bărbia despicată cu degetul mare de la mâna stângă, dădu de 
două ori să vorbească, se opri, apoi, în cele din urmă, spuse: 

— Dacă-i p-aşa, încă patru sute de coroane la capătu' drumului. Şi ce 
doriţi să transportaţi, dacă-mi daţi voie să-ntreb? 

„Se teme de noi”, se gândi Roran. 

— Turme. 

— Să fie oi, vite, cai, capre, boi...? 

— Mai multe soiuri de animale. 

— Şi de ce vreţi să le duceţi în Teirm? 

— Avem motivele noastre, răspunse Roran, căruia îi venea să zâmbească 
văzându-l pe celălalt în încurcătură. Ai vrea să mergi şi mai departe de Teirm? 

— Nu! Acolo mă opresc, orice-ar fi. Nu cunosc apele de dincolo de oraş, şi 
nici nu vreau să lipsesc prea mult de lângă nevastă-mea şi fiică-mea. 

— Când poţi fi gata? 

Clovis şovăi şi făcu doi paşi în lături. 

— În cinci sau şase zile. Nu... nu, mai bine o săptămână; mai am nişte 
treburi înainte de plecare. 

— Încă zece coroane dacă plecăm poimâine. 

— Nu pot să... 

— Douăsprezece. 

— Atunci rămâne pe poimâine, se învoi Clovis. Fac eu ce-oi face şi sunt 


gata pân-atunci. 

Pipăind parapetul barjei, Roran încuviinţă, fără să se uite la celălalt, şi 
spuse: 

— Dă-ne voie să vorbim puţin între noi. 

— Fireşte, domnu'. Mă duc să mă învârt pă chei până terminaţi, răspunse 
Clovis, grăbindu-se spre uşă; înainte să iasă, întrebă: Cu voia dumneavoastră, 
cum ziceaţi că vă cheamă? Teamă mi-e că înainte n-am înţeles; ţinerea mea de 
minte să cam duce. 

— Stronghammer. Mă cheamă Stronghammer. 

— A, da. Frumos nume. 

Odată ce uşa se închise în urma lui, Horst şi Baldor se întoarseră către 
Roran. 

— Nu ne permitem să-l tocmim, spuse Baldor. 

— N-avem de ales, răspunse Roran. N-avem bani să-i cumpărăm barjele, 
şi nici nu mă văd învățând să le conduc şi punând în primejdie vieţile tuturor. E 
mai simplu şi mai sigur să angajăm un echipaj. 

— Dar preţul e tot prea mare, spuse Horst. Roran bătu darabana în 
parapet. 

— Putem plăti cât ne-a cerut pentru început - două sute de coroane. Dar, 
după ce-ajungem în Teirm, propun fie să furăm barjele, folosindu-ne de ce vom 
fi învăţat în cursul călătoriei, fie să-i punem pe Clovis şi pe oamenii lui la 
păstrare, până ce izbutim să scăpăm pe altă cale. Aşa, nu mai plătim nici cele 
patru sute de coroane, nici simbria marinarilor. 

— Nu-mi place să înşel oamenii care muncesc cinstit, spuse Horst. Nu-mi 
stă în fire. 

— Nici mie, dar îţi trece altceva prin minte? 

— Şi cum să facem să-i urcăm pe toţi pe barje? 

— O să ne-ntâlnim cu Clovis undeva în josul coastei, la distanţă de Narda. 

— Bine, o s-o facem şi p-asta, oftă Horst, deşi mă lasă cu un gust amar. 
Cheamă-l îndărăt pe Clovis, Baldor, ca să-ncheiem târgul. 

În seara aceea, sătenii se adunară în jurul unui foc mic, ca să audă ce se- 
ntâmplase în oraş. Îngenuncheat pe jos, Roran rămăsese cu privirea aţintită la 
tăciunii care ardeau mocnit, ascultând-o pe Gertrude şi pe cei trei fraţi 
povestind ce făcuseră. Veştile despre afişele cu chipurile lui Roran şi Eragon 
stârniră şoapte neliniştite printre ascultători. 

După ce termină Darmmen, veni rândul lui Horst, care, cu fraze scurte şi 
seci, le spuse că în Narda nu se afla nicio corabie potrivită, că lucrătorul de la 
docuri le recomandase să-l găsească pe Clovis şi că ajunseseră la o învoială. Cu 
toate acestea, de îndată ce auziră cuvântul „barje”, sătenii începură să scoată 
strigăte de mânie şi de nemulţumire. leşind în faţă, Loring ridică braţele, 
cerând să i se dea atenţie. 

— Barje? întrebă pantofarul. N-avem nevoie de mizeriile astea de barje! 

Şi scuipă, în timp ce alţii încuviinţau prin strigăte. 


— Tăcere! spuse Delwin. Dacă o ţinem tot aşa, o să fim auziţi. După ce-i 
potoli, şi se auzi numai trosnetul focului, continuă, cu voce mai calmă: Sunt de 
acord cu Loring. Barjele nici nu intră în discuţie. Sunt încete şi vulnerabile. 
Unde mai pui că am fi cu toţii înghesuiți laolaltă, fără pic de intimitate şi fără 
vreun adăpost, cine ştie câtă vreme. Horst, Elain e însărcinată în şase luni. 
Doar nu vrei ca ea şi alţii care sunt bolnavi sau neputincioşi să zacă sub arşiţa 
soarelui săptămâni întregi. 

— Peste punți se pot întinde apărători din pânză, spuse Horst. Nu-i cine 
ştie ce, dar o să fim la adăpost de soare şi de ploaie. 

Glasul lui Birgit se făcu auzit peste murmurele joase ale celorlalţi: 

— Mai e o problemă. 

Oamenii îi făcură loc să vină lângă foc. 

— Cu cele două sute de coroane pentru Clovis şi cu ce-au cheltuit 
Darmmen şi fraţii lui, am rămas aproape fără bani. Averea noastră nu se 
măsoară în aur, ca a celor din oraşe, ci în animale şi pământ. Pământ nu mai 
avem, şi nici animale prea multe. Chiar dacă ne transformăm în pirați şi punem 
mâna pe barje, cum să mai cumpărăm provizii în Teirm şi cum să ne plătim 
drumul mai departe spre miazăzi? 

— Contează mai mult, mormăi Horst, să ajungem întâi în Teirm. După 
aceea o să ne gândim ce e de făcut... s-ar putea să trebuiască să facem lucruri 
şi mai urâte. 

Chipul osos al lui Loring se transformă într-o mască de riduri. 

— Urâte? Cum adică urâte? Am făcut deja lucruri urâte. Toată treaba asta 
e urâtă. Nu-mi pasă ce ziceţi voi; n-am de gând să mă urc pe vreo nenorocită 
de barjă, după toate greutăţile prin care am trecut în Şiră. Barjele sunt pentru 
grâne şi animale. Nouă ne trebuie o corabie cu cabine şi punți, pe care putem 
dormi comod. De ce să nu mai aşteptăm vreo săptămână, ca să vedem dacă 
nu vine vreo corabie pe care s-o putem închiria? Care-ar fi problema? Sau de ce 
nu... 

O ţinu aşa încă vreun sfert de ceas, adunând un munte de piedici, apoi le 
lăsă locul lui Thane şi lui Ridley, care începură să brodeze pe marginea 
argumentelor sale. 

Discuţia încetă când Roran se întinse şi se ridică în picioare, reducându-i 
pe toţi la tăcere cu prezenţa sa. Aşteptară cu sufletul la gură, nădăjduind să 
aibă parte de încă unul dintre discursurile sale pătimaşe. 

— Ori asta, ori mergem pe jos, spuse el. Apoi se duse la culcare. 


Cade ciocanul 


Luna plutea sus, printre stele, când Roran ieşi din cortul improvizat pe 
care-l împărțea cu Baldor, se duse tiptil până la marginea taberei şi-l înlocui pe 
Albriech, care stătea de strajă. 

— Nu s-a-ntâmplat nimic, şopti Albriech, şi apoi se pierdu în noapte. 

Roran îşi încorda arcul şi înfipse trei săgeți cu pene de gâscă undeva la- 
ndemână, apoi se înfăşură într-o pătură şi se ghemui lângă stânca din stânga 
sa. Poziţia îi îngăduia să vadă limpede în jos, dincolo de dealurile întunecate. 

După cum îi era obiceiul, împărţi priveliştea în mai multe zone, 
cercetându-le cu privirea pe fiecare câte un minut întreg, fiind mereu cu ochii 
în patru după o umbră de mişcare sau o pată de lumină care ar fi putut 
însemna apropierea duşmanilor. Curând, mintea începu să-i rătăcească de la 
un subiect la altul, în logica tulbure a viselor, distrăgându-i atenţia de la treaba 
pe care-o avea de făcut. Îşi muşcă obrazul, pe dinăuntru, ca să se forţeze să 
rămână treaz, dar era foarte greu, pe aşa o vreme plăcută. Măcar era mulţumit 
că sorții nu-i hărăziseră ultimele două perioade de veghe de dinaintea zorilor, 
căci atunci nu ar mai fi avut niciun prilej de dormit, şi s-ar fi simţit obosit toată 
ziua. 

O pală de vânt şuieră pe lângă el, gâdilându-i urechea şi zbârlindu-i părul 
pe ceafa, de parcă s-ar fi temut de ceva rău. Atingerea persistentă îl înfricoşa, 
ştergându-i din minte orice altceva în afară de convingerea că el şi restul 
sătenilor erau în primejdie de moarte. Tremura de parcă avea friguri, inima îi 
bătea puternic şi de-abia se abţinea să nu iasă din ascunzătoare şi s-o ia la 
fugă. 

„Ce-o fi cu mine?” Până şi pentru a pune o săgeată în arc îi trebui mult 
efort. 

Înspre răsărit, de la orizont se desprinse o umbră. Nu se vedea decât ca o 
pată care ascundea stelele şi plutea pe cer ca un văl sfâşiat, până ce acoperi 
luna şi rămase acolo, dând târcoale. În lumina care bătea din spate, Roran 
distinse aripile transparente ale uneia dintre făpturile zburătoare pe care 
călăreau cei doi Ra'zac. 

Bestia cea neagră îşi căscă ciocul şi scoase un strigăt lung, sfâşietor. Era 
atât de ascuţit şi de intens, încât Roran se strâmbă de durere. Parcă-i sfredelea 
timpanele şi-i îngheţa sângele în vine; toată bucuria şi nădejdea se 
preschimbaseră în disperare. Vaietul trezi la viaţă toată pădurea. În toate 
părţile, până în depărtări, păsările şi animalele izbucniră într-un cor de jale; 
printre ele, spre neliniştea lui Roran, şi ce mai rămăsese din turmele sătenilor. 

Furişându-se de la un copac la altul, Roran se întoarse în tabără, şoptind 
tuturor celor pe care-i întâlnea în cale: 

— Au venit cei doi Ra'zac. Rămâneţi pe loc şi tăceţi. 

Văzu şi alte străji strecurându-se printre sătenii înspăimântați, 


răspândind vestea. 

Fisk ieşi din cort cu o suliță în mână şi tună: 

— Suntem atacați? Ce le-a apucat pe nenoro... 

Roran se aruncă asupra lui şi-l culcă la pământ pentru a-l face să tacă, 
gemând înfundat, pentru că aterizase pe umărul drept şi-l străbătuse un fulger 
de durere. 

— Ra'zac, mormăi el în urechea lui Fisk. Tâmplarul tăcu brusc şi întrebă 
pe şoptite: 

— Ce să fac? 

— Ajută-mă să liniştesc animalele. 

Străbătură tabăra unul lângă altul şi ajunseră pe pajiştea alăturată, unde 
dormeau caprele, oile, măgarii şi caii. Fermierii care aveau cele mai multe 
turme dormeau şi ei acolo, aşa că erau deja în picioare şi se străduiau să 
liniştească animalele. Roran se simţi recunoscător în sinea lui pentru teama 
bolnăvicioasă care-l făcuse să insiste ca ele să fie împrăştiate pe la marginea 
poienii, acolo unde copacii şi tufişurile le ajutau să se ascundă de privirile 
duşmănoase. Încercând să facă o ceată de oi să se oprească din behăit, aruncă 
o privire spre înfricoşătoarea umbră neagră care încă acoperea luna, ca un 
liliac uriaş. Spre groaza lui, aceasta începu să se mişte înspre ascunzătoarea 
lor. „Dacă ţipă iarăşi, nu mai avem cum scăpa.” 

Până când duşmanul ajunse deasupra lor şi începu să dea târcoale, cele 
mai multe dintre animale tăcuseră, în afară de un singur măgar care zbiera 
răguşit şi fără încetare. Fără să şovăie, Roran se lăsă într-un genunchi, puse 
săgeata în arc şi-l ţinti între coaste. Săgeata zbură drept la ţintă, iar animalul 
se prăbuşi la pământ, fără niciun sunet. 

Dar era prea târziu; ţipetele atrăseseră deja atenţia duşmanului. Monstrul 
îşi întoarse capul înspre luminiş şi începu să coboare cu ghearele pregătite; 
mirosul său oribil se simţea din ce în ce mai puternic. 

„A venit vremea să vedem dacă putem ucide un coşmar”, se gândi 
Roran. Fisk, întins pe iarbă lângă el, îşi apucă sulița, pregătindu-se s-o arunce 
de îndată ce fiara ajungea mai aproape. 

Chiar când Roran îşi încorda arcul, încercând să înceapă şi să termine 
lupta pe dată, cu o săgeată bine ţintită, atenţia îi fu atrasă de o mare tulburare 
în pădure. O ceată de cerbi năvăli pe sub copaci şi trecu în goană pe pajişte, 
printre ierburi; erau atât de înfricoşaţi, şi nu-şi doreau decât să scape de 
monstrul din cer, aşa că trecură pe lângă săteni şi animale fără să-i bage câtuşi 
de puţin în seamă. Se scurse aproape un minut până ce trecură toţi, 
frământând pământul cu copitele lor ascuţite şi reflectând lumina lunii în ochii 
mari, înconjurați cu peri albi. Se apropiară atât de mult, încât Roran îi auzea 
până şi cum răsuflau greu, din pricina efortului. 

Pesemne că mulţimea cerbilor îi ascunsese pe săteni, pentru că, după un 
ultim ocol pe deasupra pajiştii, monstrul înaripat se întoarse spre miazăzi şi 
pluti în josul munţilor Şirei, pierzându-se în noapte. Roran şi tovarăşii săi 


rămaseră împietriţi în loc, ca iepurii, temându-se ca plecarea duşmanului să nu 
fie doar o înşelăciune menită să-i facă să iasă la lumină sau ca perechea 
monstrului să nu fie şi ea, cumva, pe aproape. Rămaseră mai multe ceasuri în 
aşteptare, încordaţi şi grijulii, fără să facă aproape nicio mişcare în afară de a-şi 
încorda arcurile, din vreme în vreme. 

Pe când luna se pregătea să apună, ţipătul înfricoşător al celor doi Ra'zac 
răsună undeva, la mare distanţă... apoi se lăsă tăcerea. 


x k x 


„Am avut noroc, hotărî Roran, când se trezi a doua zi de dimineață. Dar 
nu ne mai putem baza pe el să ne salveze şi data viitoare.” 

După apariția duşmanului, niciunul dintre săteni nu mai protestă 
împotriva călătoriei cu barjele. Dimpotrivă, erau aşa de dornici să o ia din loc, 
încât mulţi îl întrebară pe Roran dacă era cu putinţă să plece chiar în ziua 
aceea, în loc de următoarea. 

— Bine ar fi să putem, spuse el, dar mai sunt multe de făcut. Sărind 
peste masa de dimineaţă, el, Horst şi alţi câţiva bărbaţi se duseră din nou în 
oraş. Deşi ştia că, însoţindu-i, era în primejdie de a fi recunoscut, treaba pe 
care o aveau de făcut era mult prea importantă şi nu-şi putea permite s-o lase 
doar în seama lor. Mai mult, era încrezător că înfăţişarea lui de-acum nu mai 
semăna deloc cu cea de pe afişul pus de Imperiu, aşa încât nimeni nu putea să 
vadă cu uşurinţă asemănările. 

La poartă nu întâmpinară nicio greutate, căci de strajă erau alţi doi 
soldaţi, aşa că se duseră la docuri şi-i dădură cele două sute de coroane lui 
Clovis, care tocmai supraveghea un grup de oameni care pregăteau barjele 
pentru drum. 

—  Mulţumescucţi, Stronghammer, spuse el, legându-şi punga la 
cingătoare. Strălucirea aurului e numai bună pentru a-ţi însenina ziulica. 

Ducându-i spre o masă de lucru, desfăşură o hartă a apelor dimprejurul 
oraşului, pe care însemnase şi puterea feluriţilor curenţi, locurile în care se 
aflau stânci, bancuri de nisip sau alte primejdii, şi măsurători care îi luaseră 
pesemne ani şi ani de zile. Trasând cu degetul o linie dinspre Narda spre un 
golfuleţ aflat chiar la miazăzi de oraş, spuse: 

— Aici o să urcăm turmele la bord. La vremea astea, valurile-s blânde, 
dar tot nu vrem s-avem de-a face cu ele, nicidecum, aşa că va trebui să plecăm 
imediat după flux. 

— După flux? întrebă Roran. N-ar fi mai simplu să aşteptăm refluxul, ca 
să ne ducă în larg? 

Clovis îl privi cu un aer ştiutor şi înţelept. 

— Aşa ar fi, ş-aşa mi-am început multe drumuri. Da' ceea ce nu vreau eu 
să văd este cum mă prinde fluxu' pe plajă, în vreme ce încărcăm animalele, şi 
mă împinge în susul țărmului. Aşa cum zic eu nu-i nicio primejdie, dar tre' să ne 


mişcăm repede şi cu isteţime, ca să nu rămânem pe uscat când se retrage apa. 
Dacă izbutim, marea o să ne-ajute, nu crezi? 

Roran încuviinţă, încrezător în experienţa celuilalt. 

— Şi de câţi oameni o să ai nevoie în echipaj? 

— Păi, am izbutit io să găsesc şapte flăcăi, zdraveni, de ispravă, şi cu toţii 
marinari buni, care-au primit slujba, chiar aşa ciudată cum e. La drept vorbind, 
mulţi dintre băieţii ăştia erau cu chef mare când i-am încolţit astă-noapte, că 
tocmai îşi beau banii luaţi pe ultima călătorie, dar, mâine în zori o să fie treji şi 
gata de drum, îţi făgăduiesc. Dar, cum numai şapte am găsit, aş mai vrea încă 
patru. 

— Atunci patru rămâne, spuse Roran. Oamenii mei nu ştiu prea multe 
despre navigaţie, dar sunt zdraveni şi dornici să înveţe. 

— Oricum, mormăi Clovis, la fiecare drum am obiceiu' să iau cu mine câţi 
va băieţi noi. Dacă fac ce li se zice, o să se descurce; iar dacă nu, o să ia două 
după ceafa, ascultă la mine. Cât despre străjeri, aş vrea nouă - câte trei la 
fiecare barjă. Şi bine-ar fi să nu-mi aduci şi-aici nişte nepricepuţi, că nu mă 
mişc de pe chei nici pentru tot rachiul din lume. 

Roran îşi îngădui un zâmbet mohorât. 

— Toţi cei care sunt cu mine au trecut prin multe bătălii. 

— Şi toţi ascultă de mătăluţă, tinere Stronghammer? întrebă Clovis, 
aruncând o privire spre Gedric, Delwin şi ceilalţi care nu mai fuseseră în Narda. 
Şi câţi oameni ai după tine? 

— Destuli. 

— Destui, zici. Ca să vezi... continuă marinarul, apoi flutură din mână a 
nepăsare. Da' nu mă băgaţi în seamă. Merge gura fără mine, aşa-mi spunea 
taică-meu. Secundu' meu, Torson, s-a dus chiar acuşica la prăvălie să cumpere 
tot ce trebuie. Înţeleg că aveţi voi nutreţ pentru animale. 

— Printre altele. 

— Atunci bine-ar fi să-l aduceţi. După ce ridicăm catargele, putem deja 
să-l încărcăm. 

Tot restul zilei, Roran şi sătenii trudiră pentru a încărca la bord proviziile 
pe care le adunaseră fiii lui Loring, mutându-le din hambarul în care se aflau. O 
dată, după ce Roran se urcă la bordul lui 

Edeline şi-i dădu un sac de faină marinarului care aştepta în cală, Clovis 
remarcă: 

— Nu prea-i nutreţ ăsta, Stronghammer. 

— Nu, dar sunt lucruri de folos, răspunse Roran, mulţumit că marinarul se 
abţinu să mai pună şi alte întrebări. 

După ce terminară, Clovis îi făcu semn şi-i spuse: 

— De-acu' puteţi merge. Dă restu' mă ocup eu cu băieţii. Numa' aveţi 
grijă să fiţi aici trei ceasuri după ivirea zorilor, cu toţi flăcăii pă care mi i-ai 
făgăduit, altfel pierdem fluxu'. 

— O să fim aici. 


Reîntors în tabără, Roran o ajută pe Elain şi pe ceilalţi să se pregătească 
de plecare. Nu le luă mult, căci se obişnuiseră să-şi strângă tabăra în fiecare 
dimineaţă. Apoi alese doisprezece bărbaţi care să-l însoţească a doua zi în 
Narda. Cu toţii erau luptători buni, dar celor mai buni dintre ei, precum Horst 
sau Delwin, le ceru să rămână cu sătenii, în caz că-i găseau soldaţii sau se- 
ntorceau cei doi Ra'zac. 

La căderea nopţii, cele două grupuri se despărţiră. Roran se ghemui pe 
un bolovan şi se uită după Horst, care călăuzea şirul de oameni în josul 
dealurilor, spre golfuleţul în care urma să aştepte barjele. Orval veni în spatele 
lui şi-şi încrucişa braţele la piept. 

— Crezi că o să fie bine, Stronghammer? îl întrebă el, cu glasul încordat 
ca o sfoară întinsă între doi copaci. 

Deşi era şi el îngrijorat, Roran spuse: 

— Da, cred. Pariez pe un butoi de cidru că mâine când tragem la mal ei o 
să fie încă adormiţi. O să ai plăcerea s-o trezeşti pe Nolla. Ce zici? 

Orval zâmbi, auzind numele nevestei sale, şi încuviinţă din cap, părând 
încurajat. 

„Nădăjduiesc să fie aşa.” Roran rămase ghemuit pe bolovan, ca un gargui 
posomorât, până ce şirul de săteni dispăru, pierzându-se în noapte. 

Se treziră cu un ceas înaintea zorilor, când cerul de-abia începuse să se 
lumineze, colorându-se într-un verde-pal, iar degetele le erau amorţite de aerul 
umed al nopţii. Roran se spălă pe faţă şi-şi pregăti arcul şi tolba, precum şi 
nelipsitul ciocan, un scut de-al lui Fisk şi o suliță de-a lui Horst. Ceilalţi făcură la 
fel, având în plus şi săbiile de care făcuseră rost după luptele din Carvahall. 

Alergând cât puteau de repede în josul dealurilor pline de gropi şi de 
movilite, cei treisprezece bărbaţi ajunseră curând la drumul care ducea spre 
Narda şi, apoi, la poarta oraşului. Spre regretul lui Roran, de strajă erau tot cei 
doi soldaţi care le făcuseră necazuri în prima zi. La fel ca mai înainte, ei îşi 
coborâră halebardele pentru a le tăia calea. 

— Acu' sunteţi mai multicei, observă bărbatul cu părul alb. Şi nu sunteţi 
tot ăia de-acu' câteva zile. Numai tu ai rămas, adăugă el, arătând spre Roran. 
Ş-acu' vrei să-mi zici că sulița şi scutu' sunt tot pentru olărit, nu? 

— Nu. Clovis ne-a angajat să-i apărăm barjele pe drumul spre Teirm. 

— Voi? Mercenari? comentă soldatul, izbucnind în râs împreună cu 
tovarăşul său. Păi, ziceaţi că sunteţi meseriaşi. 

— les bani mai buni. 

— Minţi, se încruntă bărbatul cu păr alb. Am încercat şi io să fac asta, mai 
înainte vreme, şi-am flămânzit o groază. Şi cât de mare-i ceata voastră de 
meseriaşi, că veni vorba? leri şapte, azi doişpe', chiar treişpe' cu tine. Cam 
mulţi pentru unii trimişi la drum de nişte prăvăliaşi. 

Privindu-l pe Roran, ochii i se îngustară. 

— Parcă te-aş cunoaşte. Cum îţi zice, hm? 


— Stronghammer. 

— Nu cumva Roran, nu-i... 

Dar Roran îl lovi cu sulița, străpungându-i beregata. Sângele ţâşni 
stacojiu din rană. Dând drumul suliţei, Roran scoase ciocanul şi se răsuci, 
oprind halebarda celui de-al doilea străjer cu ajutorul scutului. Răsucindu-şi 
ciocanul prin aer, îl lovi în creştet, strivindu-i coiful. 

Rămase în picioare, între cele două cadavre, gâfâind. „De-acum am ucis 
zece.” 

Orval şi ceilalţi rămaseră cu ochii holbaţi la el, din pricina şocului. 
Nemaiputând să le îndure privirile, Roran le întoarse spatele şi făcu semn spre 
şanţul care mărginea drumul. 

— Ascundeţi trupurile, până nu le vede cineva, porunci el, cu glasul aspru 
şi sec. 

În timp ce ei se grăbeau să-i dea ascultare, cercetă parapetul de 
deasupra, cu ochii după străjeri. Din fericire, nu era nimeni la vedere nici acolo, 
nici pe stradă, dincolo de poartă. Se aplecă şi-şi luă sulița, ştergând-o de sânge 
pe un petic de iarbă. 

— Gata, spuse Mandel, ieşind din şanţ; în ciuda bărbii pe care-o purta, 
tânărul părea palid la faţă. 

Roran încuviinţă şi, adunându-şi toate puterile, se întoarse cu faţa la 
oamenii săi. 

— Ascultaţi. Mergem la docuri, iute, dar fără să atragem atenţia. Nu o 
luăm la fugă. Dacă sună alarma - s-ar putea ca vreunul să fi auzit zgomotele 
de-adineauri -, trebuie să părem luaţi pe nepregătite şi curioşi, dar nu 
înfricoşaţi. Orice-aţi face, nu daţi motive de bănuială. De asta depind vieţile 
familiilor şi prietenilor voştri. Dacă suntem atacați, singura voastră misiune 
este să vă asiguraţi că barjele au fost lansate la apă. Nimic altceva nu 
contează. Aţi priceput? 

— Da, Stronghammer, răspunseră ei. 

— Atunci haideţi după mine. 

Mergând cu paşi mari prin oraş, Roran se simţea atât de încordat încât îi 
era teamă să nu plesnească, făcându-se fărâme. „Ce-am făcut din mine?” se 
întrebă. Îşi rotea privirile de la bărbaţi la femei, de la copii la bărbaţi, de la 
bărbaţi la câini, încercând să-şi descopere posibilii duşmani. Totul înjur părea 
nefiresc de strălucitor şi foarte amănunţit, de parcă putea zări cu ochiul liber 
fiecare fir din veşmintele oamenilor. 

Ajunseră fără probleme la docuri, iar Clovis spuse: 

— Ai ajuns mai devreme, Stronghammer, aşa-mi place. Aşa o să putem 
să punem totu' la locu' lui, până să plecăm. 

— Nu putem pleca acum? întrebă Roran. 

— Nici vorbă. Tre' s-aşteptăm până se sfârşeşte fluxu', n-avem de ales. 

Apoi, Clovis se opri şi se uită pentru prima dată cu atenţie la cei 
treisprezece, zicând: 


— Valeu, da' ce păţirăţi, Stronghammer? Arătaţi cu toţii de parc-aţi fi 
văzut strigoiu' lu' moş Galbatorix, pă cinstea mea. 

— Ne trece după câteva ore pe mare, spuse Roran. 

În starea în care se afla, nu putea zâmbi, dar încercă să-şi mai 
îmblânzească expresia de pe chip pentru a nu-l speria pe căpitan. 

Cu un fluierat, Clovis chemă doi marinari care coborâră de pe barje. 
Amândoi erau bronzaţi, cu pielea arămie. 

— Ăsta-i Torson, secundu' meu, zise Clovis, arătând spre bărbatul din 
dreapta lui, pe umărul căruia se putea vedea un tatuaj răsucit care înfăţişa un 
dragon în zbor. El e căpitan pe Merrybell. lar lupu' ăsta dă mare d-aici e Flint. El 
comandă pă puntea lu' Ede/ine. Cât sunteţi la bord, nu ieşiţi din cuvântu' lor, 
nici din al meu, dacă sânteţi pă Mistreţu ' Roşu. Răspundeţi în faţa lor şi-a mea, 
nu a lu' Stronghammer... Păi, dacă m-aţi priceput, spuneti-mi „Da, căpitane”, 
ca nişte marinari adevăraţi. 

— Da, căpitane, răspunseră ceilalţi 

— Şi care-mi sunt oamenii din echipaj, care străjerii? Pă cinstea mea că 
nu văd nicio diferenţă. 

Trecând peste avertismentul lui Clovis, cum că el era şeful, sătenii se 
uitară la Roran, ca să vadă dacă să se supună. El încuviinţă, iar ei se împărţiră 
în două cete, pe care Clovis le împărţi la rândul său în grupuri şi mai mici, 
trimiţându-i pe fiecare la câte o barjă. 

În următoarea jumătate de ceas, Roran trudi la un loc cu marinarii pentru 
a termina pregătirile pe Mistreţul Roşu, cu ochii în patru după cel mai mic semn 
de primejdie. „Dacă mai stăm mult, o să fim prinşi sau ucişi”, se gândi el, 
cercetând cât se mai înălţase apa pe lângă stâlpi şi ştergându-şi sudoarea de 
pe frunte. 

Când Clovis îl apucă de braţ, tresări şi, înainte să se poată stăpâni, îşi 
scoase pe jumătate ciocanul de la cingătoare. Văzându-i reacţia, Clovis ridică 
dintr-o sprânceană. 

— Te-am tot urmărit, Stronghammer, şi tare-aş vrea să ştiu cum ţi-ai 
câştigat din partea băieţilor tăi aşa un devotament. lo am slujit multor căpitani, 
iar pă unii nici nu mai vreau să mi-i amintesc, şi tot n-am văzut pă vreunu' să 
se bucure de-atâta respect, fără măcar să-şi folosească biciu'. 

Roran nu se putu abţine şi izbucni în râs. 

— Să-ţi spun eu cum; datorită mie n-au fost luaţi ca sclavi sau mâncaţi. 

Sprâncenele lui Clovis se ridicară aproape până în mijlocul frunţii. 

— Ei nu zău! Aş vrea s-aud şi eu povestea asta. 

— Nu, nu ţi-ai dori. 

După o clipă de tăcere, Clovis adăugă: 

— Nu, poate că ai dreptate. Apoi, aruncând o privire în jur, adăugă: Ei, să 
mor io. Cre' că putem pleca. Şi uite-o şi pe micuța mea Galina, soseşte ca 
întotdeauna la vreme. 

Bărbatul cel îndesat sări pe podeţ şi apoi pe docuri, ducându-se să ia în 


braţe o fetiţă brunetă, de vreo treisprezece ani, şi o femeie despre care Roran 
ghici că era mama acesteia. Clovis ciufuli părul fetiţei şi spuse: 

— Să fii cuminte până mă-ntorc, Galina. 

— Da, tată. 

Văzându-l pe Clovis cum îşi lua rămas-bun de la familie, Roran se gândi la 
cei doi soldaţi morţi, lângă poartă. „Pesemne că şi ei aveau familii. Soții şi copii 
care-i iubeau şi o casă la care se-ntorceau în fiecare seară...” Simţi un gust 
amar şi trebui să-şi adune gândurile, ca să nu i se facă rău. 

Bărbaţii de pe barje păreau neliniştiţi. Temându-se ca ei să nu-şi piardă 
stăpânirea de sine, Roran începu să se plimbe pe punte, în văzul tuturor, 
întinzându-se şi făcând tot ce putea pentru a părea liniştit. În cele din urmă, 
Clovis sări pe puntea Mistreţului Roşu şi strigă: 

— Daţi-i bătaie, băieţi. Valurile ne-aşteaptă. 

În scurtă vreme, scândurile fură trase la bord, parâmele dezlegate şi 
pânzele ridicate pe toate cele trei barje. În văzduh răsunau poruncile şi 
opintelile marinarilor, care trăgeau de frânghii. 

În spatele lor, Galina şi maică-sa rămaseră cu ochii la ei, privind barjele 
care se îndepărtau, nemişcate şi tăcute, cu glugile trase peste ochi şi cu 
tristeţe în priviri. 

— Avem noroc, Stronghammer, spuse Clovis, bătându-l pe umăr. Avem 
şi-un pic de vânt să ne împingă. S-ar putea să nu trebuiască să tragem la vâsle 
ca s-ajungem în golfuleţ până se schimbă fluxu', ce zici? 

Tocmai când Mistreţul Roşu ajunse în mijlocul golfului din Narda şi mai 
avea doar zece minute până să scape şi să iasă în larg, se întâmplă lucrul de 
care se temea Roran: peste valuri răsună zgomot de clopote şi de trompete, 
venind dinspre clădirile de piatră. 

— Ce-i asta? întrebă el. 

— Habar n-am, răspunse Clovis, uitându-se încruntat spre oraş, cu 
mâinile în şolduri. Ar putea fi un incendiu, dar nu să vede pic de fum. Pesemne 
c-o fi descoperit ceva urgali prin apropiere... adăugă el, părând îngrijorat. Să- 
ntâmplă să fi văzut pă cineva pă drum, azi-dimineaţă? 

Roran clătină din cap pe tăcute; nu se simţea îndeajuns de sigur pentru a 
deschide gura. Flint îşi aduse barja lângă a lor şi strigă: 

— Căpitane, ne-ntoarcem? 

Roran apucă parapetul atât de strâns încât îi intrară aşchii sub unghii, 
gata să intervină, dar temându-se să nu pară prea neliniştit. Luându-şi ochii de 
la oraş, Clovis răspunse, tot printr-un strigăt: 

— Nu. Pierdem fluxu'. 

— Bine, căpitane. Dar ce n-aş da să aflu de ce s-a iscat aşa o tulburare. 

— Şi io la fel, murmură Clovis. 

În timp ce clădirile dispăreau în urma lor, Roran se ghemui la pupa barjei, 
îşi înconjură genunchii cu braţele şi se sprijini de peretele unei cabine. Se uită 
la cer, uimit de adâncimea, culoarea şi limpezimea lui, apoi îşi cobori privirea 


înspre valurile care rămâneau în urma M;strețului Roşu, împestriţate de panglici 
de alge. Legănarea barjei îl trăgea la somn, de parcă era un copil în pătuţul 
său. „Ce zi frumoasă”, se gândi el, simțindu-se recunoscător că se afla acolo s- 
o privească. 

După ce, spre marea lui uşurare, ieşiră din golf, Roran urcă scara care 
ducea la puntea de la pupa, aflată în spatele cabinelor, unde îl găsi pe Clovis cu 
o mână pe cârmă, ţinându-i pe drumul cel bun. Căpitanul spuse: 

— Of, prima zi de călătorie e aşa de plăcută... numai că după aia-ţi dai 
seama cât de scârboasă e mâncarea, şi-ncepe să-ţi fie dor de casă. 

Amintindu-şi că trebuia să înveţe cât putea de multe despre barjă, Roran 
îl întrebă despre numele şi rostul feluritelor obiecte de la bord, şi se alese cu o 
predică însufleţită despre alcătuirea barjelor, a corăbiilor şi despre meşteşugul 
navigaţiei în general. Două ceasuri mai târziu, Clovis îi arătă o peninsulă 
îngustă care apăruse în faţa lor. 

— După ce trecem de asta, apare şi golfuleţu'. 

Roran dădu drumul parapetului şi-şi întinse gâtul cât putea de mult, 
nerăbdător să afle dacă sătenii păţiseră ceva. După ce M;streţul Roşu trecu de 
un cap stâncos, în faţa lor apăru o plajă albă, aflată la mijlocul golfuleţului; pe 
ea se adunaseră refugiații din valea Palancar. Mulțimea izbucni în urale şi le 
făcu semne cu mâna, când barjele apărură de după stânci. 

Roran se linişti. 

În spatele lui, Clovis blestemă aprig: 

— Ştiam io că e ceva în neregulă, de când mi-au picat ochii pe tine, 
Stronghammer. Ce să zic... turme. Of! M-ai tras pe sfoară ca pă un nătâng. 

— N-ai dreptate, răspunse Roran. Nu te-am minţit; asta-i turma mea, şi 
eu le sunt păstorul. Vrei să spui că n-am dreptul să-i numesc aşa? 

— Spune-le cum vrei, dar io nu oameni m-am învoit să duc în Teirm. Şi 
mă-ntreb, de ce nu mi-oi fi spus tu adevăru' despre încărcătură, şi singuru' 
lucru care-mi vine în minte este că voi aveţi ceva necazuri... şi dacă-i pă-aşa, 
vasăzică am şi io necazuri. Ar trebui să v-arunc peste bord şi să mă-ntorc în 
Narda. 

— Dar n-ai s-o faci, zise foarte liniştit Roran. 

— Zău? Şi de ce nu? 

— Pentru că am nevoie de barjele tale, Clovis, şi o să fac orice ca să nu le 
pierd. Orice. Ţine-ţi făgăduiala, şi o să ai parte de o călătorie liniştită, şi ai s-o 
revezi pe Galina. Dacă nu... 

Amenințarea sună mai rău decât şi-ar fi dorit; de fapt, nu avea nicio 
intenţie de a-l ucide pe Clovis; dacă trebuia, avea de gând să-l lase undeva în 
josul coastei. 

Căpitanul se înroşi la faţă, dar, spre surprinderea lui Roran, mârâi şi 
răspunse: 

— Mda, aşa-i cinstit, Stronghammer. 

Mulţumit de sine, Roran îşi îndreptă din nou atenţia spre plajă, în spatele 


lui, auzi un clinchet. 

Din instinct, se răsuci, se ghemui la pământ şi-şi acoperi capul cu scutul. 
Braţul i se cutremură, când un piron pe care se înfăşurau frânghiile i se frânse 
de scut. El lăsă scutul în jos şi-l pironi cu privirea pe Clovis, care se dădea 
înapoi pe punte, înfricoşat. Clătină din cap, fără să-şi ia ochii de la el: 

— Nu mă poţi înfrânge, Clovis. Aşa că te mai întreb o dată: ai de gând să- 
ţi ţii făgăduielile? Dacă nu, te dau jos, pun mâna pe barje şi silesc echipajul să 
mă urmeze. Nu vreau să-ţi stric viaţa, dar dacă mă obligi... Haide, gândeşte-te. 
Călătoria asta poate fi foarte uşoară şi lipsită de orice necazuri, dacă te 
hotărăşti să mă ajuţi. Nu uita că deja ţi-ai luat banii. 

Ridicându-se, foarte demn, Clovis spuse: 

— Dacă mă învoiesc, tre' să-mi faci onoarea şi să-mi explici de ce a fost 
nevoie de şmecheria asta, şi de ce-s oamenii ăştia aici, şi de unde vin. Oricât 
aur mi-ai făgădui, n-am de gând să fiu de ajutor la o treabă care nu mi-e pe 
plac. Zău că nu. Ce sunteţi, tâlhari? Sau sunteţi în slujba ticălosului de rege? 

— S-ar putea ca, dacă afli povestea, să fii într-o primejdie şi mai mare. 

— Totuşi ţin neapărat. 

— Ai auzit de satul Carvahall, din valea Palancar? întrebă Roran. 

— Mda, în treacăt, răspunse Clovis, cu un semn de nepăsare. Ce-i cu el? 

— Îl vezi acum pe plajă. Soldaţii lui Galbatorix ne-au atacat fără să le 
facem nimic. Ne-am luptat cu ei şi, după ce-am văzut că nu le mai puteam ţine 
piept, am trecut munţii şi am coborât pe coastă înspre Narda. Galbatorix a 
făgăduit că fiecare bărbat, femeie sau copil din Carvahall va fi ucis sau luat în 
sclavie. Singura noastră speranţă este să ajungem în Surda. 

Roran nu pomeni nimic de cei doi Ra'zac, căci nu voia să-l înfricoşeze 
prea mult pe Clovis, mai ales că încercatul marinar pălise deja la faţă. 

— Şi mai sunteţi urmăriţi? 

— Da, dar Imperiul nu ne-a descoperit. 

— Şi din cauza voastră s-a dat alarma? 

Cu glasul foarte scăzut, Roran răspunse: 

— Am omorât doi soldaţi care mă recunoscuseră. 

Această descoperire îl tulbură pe Clovis; cu ochii mari, el se trase înapoi 
şi-şi încleşta pumnii, încordându-şi muşchii de pe braţe. 

— Hai, Clovis, hotărăşte-te; ne apropiem de mal. 

Văzându-l pe căpitan cu umerii căzuţi şi lăsând la o parte orice încercare 
de a se arăta curajos, Roran îşi dădu seama că partida fusese câştigată. 

— Of, lua-te-ar boala, Stronghammer. lo nu ţin cu regele. O să vă duc în 
Teirm, dar după aia nu mai vreau să am de-a face cu voi. 

— Îmi dai cuvântul că n-ai să încerci să te strecori şi să ne laşi baltă la 
vreme de noapte, sau vreo altă înşelăciune? 

— Da. Ai cuvântu' meu. 

Nisipul şi pietrele scrâşniră sub chila Mistretului Roşu, când barja trase la 
mal pe plajă, urmată de celelalte două, care veneau pe o parte şi pe alta. 


Zgomotul neîncetat şi ritmic al valurilor care se izbeau de țărm era ca 
răsuflarea unui monstru uriaş. Odată pânzele strânse şi pasarelele coborâte pe 
nisip, Torson şi Flint urcară pe puntea Mi;strețului şi-l luară pe Clovis la o parte, 
întrebându-l ce se-ntâmpla. 

— S-au mai schimbat planurile, răspunse acesta. 

Roran îl lăsă singur să explice situaţia - fără să pomenească de 
adevăratele pricini pentru care sătenii plecaseră din valea Palancar - şi sări pe 
plajă, pornind în căutarea lui Horst printre oamenii adunaţi laolaltă. Găsindu-l 
pe fierar, îl trase la o parte şi-i povesti ce se petrecuse în oraş. 

— Dacă se descoperă că am plecat cu Clovis, s-ar putea să trimită după 
noi soldaţi călare. Trebuie să-i urcăm pe toţi pe barje cât mai repede. 

Horst îl privi adânc în ochi. 

— Te-ai schimbat, Roran. Ai ajuns un om neînduplecat, mai dur decât aş 
putea fi eu vreodată. 

— A trebuit. 

— Ai grijă să nu uiţi cine eşti de fapt. 


x kK x 


Roran îşi petrecu următoarele trei ceasuri transportând şi depozitând 
bagajele sătenilor pe puntea M;strețului Roşu, până ce Clovis se declară 
mulţumit. Era nevoie ca boccelele să fie bine legate, ca să nu alunece pe 
neaşteptate, rănind pe cineva, şi împărţite, pentru ca barja să nu se lase pe 
nicio parte - grea treabă, dat fiind că erau de mărimi şi de greutăţi felurite. 
Apoi, trebuia să le fixeze în loc, cu ajutorul unor frânghii petrecute prin inele de 
fier. 

Oamenii se urcară ultimii; la fel ca încărcătura, şi ei erau nevoiţi să se 
rânduiască pe punte de aşa natură încât să nu răstoarne vasul. Până la urmă, 
Clovis, Torson şi Flint se văzură siliţi să rămână la prova, răstindu-se la sătenii 
aflaţi undeva dedesubt. 

„Acum ce-o mai fi?” se întrebă Roran, auzind o ceartă izbucnită pe plajă. 
Croindu-şi drum pentru a descoperi ce se întâmplă, o văzu pe Calitha, 
îngenuncheată lângă Wayland, tatăl său vitreg, şi încercând să-l liniştească. 

— Nu! Nu mă urc eu pe spinarea monstrului ăstuia! Nu mă poţi sili, striga 
bătrânul, dând din mâini şi din picioare şi încercând să se smulgă din braţele 
Calithei, scuipând salivă în toate părţile. Lasă-mă. Ti-am zis să-mi dai drumul! 

— O ţine aşa de când ne-am făcut tabăra, astă-noapte, spuse fata, 
încasând resemnată loviturile. 

„Era mai bine pentru toţi să fi murit în munţi, după câte necazuri ne-a 
făcut”, se gândi Roran. Alăturându-se Calithei, izbuti să-l liniştească pe 
Wayland, făcându-l să nu mai ţipe şi să nu mai lovească. Drept răsplată pentru 
buna purtare, Calitha îi dădu o bucată de carne afumată, către care bătrânul îşi 
îndreptă întreaga atenţie. În timp ce el era ocupat cu mestecatul cărnii, Roran 


şi Calitha izbutiră să-l urce pe puntea lui Ede/ine şi să-l aşeze într-un cotlon, de 
unde să nu supere pe nimeni. 

— Mişcaţi-vă mai repede, moliilor, strigă Clovis. Se schimbă fluxu'. Hai, 
hai. 

După un ultim avânt, pasarelele fură trase la bord; pe plajă rămaseră 
câte douăzeci de bărbaţi, adunaţi în faţa fiecărei barje. Cele trei grupuri se 
strânseră la prova şi se pregătiră să împingă vasele îndărăt în larg. 

Roran era în fruntea celor de pe Mistreţul Roşu. Ţinând ritmul, el şi 
oamenii săi se încordară, împingând uriaşa barjă; nisipul cenuşiu scrâşnea sub 
picioarele lor, scândurile şi frânghiile scârţâiau, iar în aer plutea miros de 
sudoare. O clipă li se păru că se zbăteau degeaba, apoi Mistreţul se clătină şi 
se mişcă un pic. 

— Hai înc-o dată! strigă Roran. 

Pas cu pas, înaintară înspre largul mării, până ce apa rece le ajunse la 
brâu. Un val se prăvăli peste Roran, umplându-i gura cu apă sărată, pe care o 
scuipă repede, scârbit de gustul sării; era mult mai puternic decât crezuse. 

După ce barja se depărta de mal, Roran înotă pe lângă ea şi se caţără pe 
una dintre frânghiile coborâte peste bord. Între timp, marinarii scoaseră nişte 
prăjini mari, cu ajutorul cărora împinseră M;streţul încă şi mai mult spre larg, 
însoţit de Merrybell şi Edeline. 

De îndată ce se îndepărtară îndeajuns de mult de țărm, Clovis le porunci 
să pună prăjinile deoparte şi să scoată vâslele, cu ajutorul cărora marinarii 
îndreptară prova Mistreţului spre ieşirea din golf. Desfăşurară şi pânza, o 
îndreptară de aşa natură încât să prindă vântul uşor şi porniră, în fruntea 
celorlalte, către Teirm, spărgând valurile. 


Începutul înţelepciunii 


Zilele pe care Eragon le petrecea în Ellesmera se topeau una într-alta 
fără deosebire; timpul nu părea a avea vreo putere în oraşul dintre pini. 
Anotimpul rămânea neschimbat, cu toate că după-amiezile şi serile se lungeau, 
umplând pădurea de umbre dese. Florile de toate soiurile se deschideau la 
îndemnul magiei elfilor, hrănite de farmecele care se ţeseau prin văzduh. 
Eragon începu să iubească Ellesmera, cu frumuseţea şi pacea ei: clădirile 
elegante, care se desprindeau din trunchiurile copacilor, cântecele care-ţi 
rămâneau în auz, răsunând în amurg, operele de artă ascunse prin tainicele 
locuinţe şi elfii înşişi, ba retraşi şi închişi în ei, ba izbucnind în ris, plini de 
veselie. 


Animalele sălbatice din Du Weldenvarden nu se temeau de vânători. De 
multe ori, privind din încăperile sale, Eragon vedea câte un elf mângâind un 
cerb sau o vulpe sau vorbindu-i cu glas scăzut vreunui urs mai timid, care 
dădea târcoale luminişului, fără să îndrăznească să se arate. Unele animale 
erau de nerecunoscut pentru el. Apăreau la vreme de noapte, mişcându-se şi 
mormăind prin tufişuri şi luând-o la fugă dacă îndrăznea să se apropie de ele. 
Odată izbuti să zărească o făptură ca un şarpe cu blană, iar altă dată - o 
femeie, al cărui trup se şterse şi dispăru, lăsând în loc o lupoaică. 

Eragon şi Saphira continuară să cerceteze oraşul, de câte ori aveau 
răgaz. Mergeau singuri sau împreună cu Orik, căci Arya nu-i mai însoțea; de 
fapt, Eragon nici nu-i mai vorbise, din momentul episodului cu portretul. O 
vedea când şi când, plutind printre copaci, dar de câte ori se apropia, cu gândul 
de a-şi cere iertare, ea se retrăgea, lăsându-l singur printre pinii străvechi. În 
cele din urmă, Eragon înţelese că trebuia să ia iniţiativa, dacă voia să mai aibă 
vreodată prilejul de a o împăca. Aşa că, într-o seară, adună un buchet de flori, 
din cele pe care le găsi pe cărare, şi se duse încet spre palatul Tialdari. Ajuns 
acolo, ceru să i se spună unde se afla iatacul Aryei şi obţinu informaţii de la un 
elf aflat în sala mare. 

Când ajunse la locul potrivit, găsi panoul care astupa uşa dat la o parte. 
Ciocăni, dar nu-i răspunse nimeni. Păşi înăuntru, cu urechea ciulită ca să audă 
dacă se apropia cineva, şi se uită prin camera cea mare de zi, acoperită cu 
corzi de viţă, care se deschidea pe de o parte într-un mic dormitor, iar pe de 
alta într-o încăpere de studiu. Pe perete se aflau două fairth: un portret al unui 
elf cu chipul grav, falnic şi cu părul argintiu, despre care ghici că era pesemne 
regele Evandar, şi altul, al unui elf mai tânăr pe care nu-l recunoscu. 

Se plimbă prin iatac, privind în jur fără să atingă nimic, bucurându-se de 
această scurtă privire aruncată în viaţa Aryei şi încercând să afle tot ce putea 
despre interesele şi pasiunile ei. Lângă pat, văzu un glob de sticlă în care se 
afla o floare pusă la păstrare: era una dintre zorelele negre; pe masa de lucru 
erau teancuri ordonate de pergamente cu titluri precum: Os i lon. Dare de 
seamă privind recolta sau Activitățile observate de turnul de strajă din Gil 'ead; 
pe pervazul unei ferestre rămase deschisă erau trei copaci în miniatură, care 
creşteau în forma unor simboluri din limba străveche - cuvintele pentru „pace”, 
„putere” şi „înţelepciune”, iar lângă ei se afla o bucată de hârtie care conţinea 
un poem neterminat, acoperit de ştersături şi corecturi. Spunea aşa: 


Sub lumina lunii, lumina albă a lunii 

Se întinde un lac, oglindă argintie, liniştită 
Printre crengi şi ciulini 

Şi pini cu scoarţa întunecată 


Cade o piatră, o piatră vie 
Luna se crapă, luna cea albă, sclipitoare 


Printre crengi şi ciulini 
Şi pini cu scoarţa întunecată 


Cioburi de lumină ca nişte săbii 
Plutesc peste oglinda lacului 
Apa cea calmă, unda tăcută 

A lacului singuratic 


În noapte, în noaptea neagră şi grea 
Plutesc umbre, umbre tulburi 
Pe unde cândva... 


Apropiindu-se de măsuţa de la intrare, Eragon lăsă buchetul şi dădu să 
plece, dar rămase îngheţat în loc, văzând-o pe Arya care stătea în prag. Părea 
tulburată de prezenţa lui acolo, apoi îşi ascunse emoția în spatele unui chip 
lipsit de expresie. 

Rămaseră tăcuţi, cu privirea aţintită unul asupra celuilalt. 

El ridică buchetul, dând să i-l ofere. 

— Nu ştiu să descânt florile, ca să se deschidă pentru tine, ca Făolin, dar 
ţi le-am adus pe cele mai frumoase pe care le-am putut găsi, din cele care deja 
existau. 

— Nu le pot primi, Eragon. 

— Nu e vorba... nu e vorba de un cadou, spuse el, după o clipă de tăcere. 
Ştiu că nu-i o scuză, dar nu-mi dădusem seama în ce situaţie grea te va pune 
portretul pe care l-am făcut. Pentru asta mă simt vinovat, şi îţi cer iertare din 
adâncul sufletului... încercam doar să învăţ să făuresc o fairth, nu să fac 
necazuri. Înţeleg importanţa învăţăturii mele, Arya, şi nu trebuie să te temi că 
aş putea s-o las baltă ca să mă ţin după tine ca un vițel. Se clătină şi se sprijini 
de perete; era prea ameţit pentru a se mai ţine pe picioare fără sprijin. Asta-i 
tot. 

Ea îl privi lung, apoi întinse uşor mâna şi luă buchetul, pe care-l duse la 
nas, fără să-şi ia ochii de la el. 

— Sunt frumoase şi sincere, într-adevăr, recunoscu ea; îl privi din cap 
până în picioare, apoi întrebă: Ai fost bolnav? 

— Nu. Doar spatele... 

— Auzisem câte ceva, dar nu am crezut că... 

El se desprinse de perete. 

— Ar trebui să plec. 

— Aşteaptă, spuse Arya; şovăi puţin, apoi îl conduse spre fereastră, 
făcându-i semn să se aşeze pe bancheta moale care se unduia pe lângă perete. 

Luând dintr-un dulap două pocale, ea fărâmă în ele frunze uscate de 
urzică, le umplu cu apă şi, spunând: „Fierbe”, pregăti ceaiul. Îi dădu un pocal 
lui Eragon, care-l luă cu ambele mâini, lăsând căldura să-i pătrundă în trup. El 


privi pe fereastră, către pământul aflat la douăzeci de picioare dedesubt, unde 
elfii se plimbau prin grădina regească, vorbind şi cântând, iar licuricii pluteau 
prin văzduhul întunecat. 

— AŞ vrea... spuse Eragon. Aş vrea să fie mereu aşa. E aşa linişte şi bine. 

— Cum îi merge Saphirei? întrebă Arya, amestecând în ceai. 

— La fel. Dar ţie? 

— Mă pregătesc să mă întorc la vardeni. 

— Când? întrebă el, străbătut de un fior de nelinişte. 

— După Sărbătoarea Frăției de Sânge. Şi-aşa am zăbovit prea mult pe 
aici, dar parcă nu-mi venea să plec, iar Islanzadi îşi dorea să mai stau. În plus... 
eu n-am participat niciodată la o astfel de sărbătoare, care este cea mai 
importantă dintre toate pe care le avem. 

Uitându-se la el pe deasupra buzei pocalului, îl întrebă: 

— Oromis nu poate face nimic să te-ajute? 

— A încercat tot ce ştia, răspunse Eragon, ridicând ostenit din umeri şi 
încercând să se arate nepăsător. 

Sorbiră din ceai, uitându-se la perechile care se plimbau agale pe 
potecile şerpuite ale grădinii. 

— Dar învăţătura merge bine? întrebă ea. 

— Da. 

În tăcerea care urmă, Eragon luă foaia de hârtie dintre cei trei copăcei şi-i 
cercetă strofele, ca şi cum le-ar fi citit pentru prima dată. 

— Scrii des poezii? 

Arya întinse mâna, parcă cerându-i hârtia, o luă şi o răsuci, astfel încât nu 
se mai vedea niciun cuvânt. 

— Obiceiul este ca toţi cei prezenţi la Sărbătoarea Frăției de Sânge să 
aducă o poezie, un cântec sau vreo altă operă de artă pe care au făurit-o şi s-o 
împărtăşească celorlalţi adunaţi acolo. De-abia am început să lucrez la asta. 

— Eu zic că e bună. 

— Dac-ai fi citit multă poezie... 

— Am citit. 

Arya se opri, apoi îşi aplecă fruntea şi spuse: 

— lartă-mă. Nu mai eşti cel pe care l-am întâlnit în Gil'ead. 

— Nu. Eu... începu el, dar şovăi, răsucind pocalul în mâini, căutându-şi 
cuvintele potrivite. Arya... în scurtă vreme ai să pleci. Mi s-ar părea o ruşine să 
fie asta ultima oară când te văd. Nu ne-am mai putea întâlni din când în când, 
cum făceam înainte, ca să ne mai arăţi, Saphirei şi mie, câte ceva din 
Ellesméra? 

— N-ar fi înțelept, spuse ea, cu glasul blând, dar ferm. 

El ridică privirea spre ea. 

— Trebuie oare ca prostia pe care-am făcut-o să mă coste însăşi prietenia 
noastră? N-am cum uita de ce simt pentru tine, dar aş prefera încă o rană 
precum cea făcută de Durza, decât să îngădui ca prostia mea să strice 


tovărăşia care exista între noi. Pun prea mult preţ pe ea. 

Ridicând pocalul, Arya îşi termină ceaiul, apoi îi răspunse: 

— Prietenia noastră va dăinui, Eragon. Dar să ne petrecem timpul 
împreună..., continuă ea, zâmbind slab... poate vom face şi asta. Totuşi, trebuie 
să mai aşteptăm şi să vedem ce ne aduce viitorul, căci am multe lucruri de 
făcut şi nu pot făgădui nimic. 

Eragon ştia că mai mult de-atât nu putea nădăjdui să obţină, ca vorbe de 
împăcare, aşa că se simţi recunoscător. 

— Fireşte, Arya Svit-kona, spuse şi-şi plecă fruntea. 

Mai schimbară câteva replici politicoase, dar era limpede că Arya nu voia 
să meargă mai departe de atât, în acea zi, aşa că Eragon se întoarse la 
Saphira, cu speranţa renăscută datorită izbânzii obţinute. „De-acum, soarta să 
hotărască încotro ne-ndreptăm”, se gândi el, aşezându-se în faţa ultimului sul 
de pergament pe care i-l dăduse Oromis. 

Din punga de piele pe care o purta la brâu, Eragon scoase o cutiuţă din 
steatit în care se afla na/gask - un amestec de ceară şi unt de alune - şi-şi unse 
buzele, pentru a se apăra de vântul rece care-i şfichiuia faţa. Închise punga, 
apoi îmbrăţişa gâtul Saphirei şi-şi ascunse faţa, pentru a scăpa de vârtejurile 
care se-nălţau din norii duşmănoşi de dedesubtul lor. Bătaia neobosită a 
aripilor Saphirei îi umplea auzul; era mai puţin înfundată şi mai iute decât 
bătaia aripilor lui Glaedr, care zbura înaintea lor. 

Din zori şi până la începutul după-amiezii zburară spre miazăzi şi spre 
apus, oprindu-se adesea pentru ca Saphira şi Glaedr să se înfrunte prin aer, 
pentru a se antrena; în aceste momente, Eragon trebuia să-şi lege şi braţele de 
şa, pentru a nu cădea din pricina acrobaţiilor care-i întorceau stomacul pe dos. 
Când venea momentul să se elibereze, dezlega nodurile cu dinţii. 

Călătoria luă sfârşit când ajunseră la un grup de patru piscuri care se 
înălţau deasupra pădurii, primii munţi pe care-i văzuse Eragon de când se afla 
în Du Weldenvarden. Cu vârful acoperit de zăpadă, bătuţi de vânturi, ei sfâşiau 
perdeaua norilor şi-şi înălţau frunţile încreţite şi golaşe spre soarele sclipitor, 
care la o asemenea înălţime nu încălzea deloc. 

„Par aşa de mici faţă de munţii Beor”, remarcă Saphira. 

După cum se obişnuise în timpul săptămânilor de meditaţie, Eragon îşi 
întinse mintea în toate direcţiile, atingând gândurile tuturor făpturilor 
dimprejurul lui în căutarea posibililor vrăjmaşi. Simţi o marmotă aflată la 
căldură, în bârlogul său, corbi, ciocănitori şi şoimi, multe veveriţe care alergau 
pe sub copaci şi, ceva mai în josul muntelui, şerpii de stânca, strecurându-se 
printre tufişuri în căutarea şoarecilor cu care se hrăneau, precum şi hoardele 
de insecte, care păreau a se găsi peste tot. 

Când Glaedr cobori pe un prag golaş de piatră, pe primul pisc ieşit în 
calea lor, Saphira trebui să aştepte ca el să-şi strângă aripile uriaşe, neavând 
altfel loc să se aşeze şi ea. Câmpul de piatră, presărat cu bolovani, era galben- 
strălucitor datorită păturii de licheni groşi şi neregulaţi. Deasupra lor se înălța o 


stânca neagră şi abruptă, care servea drept suport şi baraj pentru o cornişă de 
gheaţă albastră, care gemea şi se sfărâmă în bătaia vântului, slobozind bucăţi 
care se spărgeau de granitul de dedesubt. 

„Piscul se numeşte Fionula, spuse Glaedr, iar fraţii săi sunt Ethrundi, 
Merogoven şi Griminsmal. Fiecare are povestea lui, şi am să vi le spun pe 
drumul de întoarcere. Deocamdată, să ne ocupăm de telul acestei călătorii, 
anume de alcătuirea legăturii dintre dragoni şi elfi şi, mai târziu, oameni. 
Amândoi ştiţi câte ceva despre asta - iar Saphirei i-am spus şi eu câteva lucruri 
despre adevăratele sale consecinţe -, dar a venit acum momentul să înţelegeţi 
natura măreaţă şi adâncă a tovărăşiei voastre, pentru a o putea menţine atunci 
când eu şi Oromis nu vom mai fi.” 

— Maestre! începu Eragon, strângându-şi mantia în jurul trupului, de frig. 

„Da, Eragon.” 

— De ce nu e şi Oromis aici cu noi? 

„Pentru că, spuse Glaedr cu vocea lui tunătoare, este de datoria mea - 
aşa cum a fost mereu de datoria dragonilor mai în vârstă, în veacurile străvechi 
- să fac în aşa fel încât noua generaţie de Cavaleri să înţeleagă adevărata 
importanţă a poziţiei lor. Şi pentru că Oromis nu se simte atât de bine precum 
pare.” 

Stâncile trosniră înfundat, când Glaedr se încolăci, cuibărindu-se printre 
pietre şi lăsându-şi capul uriaş pe jos, drept în faţa lui Eragon şi a Saphirei, pe 
care-i urmărea cu un ochi auriu, mare cât un scut lustruit şi de două ori mai 
strălucitor. O pală de fum cenuşiu îi ieşi pe nări şi pluti în sus, împrăştiată de 
vânt. 

„Anumite părţi din ceea ce vă voi spune erau cunoscute tuturor elfilor, 
Cavalerilor, şi oamenilor învăţaţi, dar multe lucruri erau ştiute doar de 
conducătorul Cavalerilor, de foarte puţini elfi, de regele care stăpânea în acel 
moment peste oameni şi, fireşte, de dragoni. Ascultaţi-mă, puişorilor. Când s-a 
terminat războiul, iar elfii şi dragonii au făcut pace, ei i-au creat pe Cavaleri 
pentru a face în aşa fel încât între cele două neamuri să nu se mai iste 
vreodată vreun conflict. Regina Tarmunora a elfilor şi dragonul care fusese ales 
pentru a ne reprezenta, al cărui nume... - Aici el se întrerupse şi-i transmise lui 
Eragon un şirag de senzaţii şi imagini: colţ lung, colţ alb, colţ ciobit; lupte 
câştigate, lupte pierdute; nenumărați shrrg şi narga devoraţi; părinte a 
douăzeci şi şapte de pui, dintre care nouăsprezece deja ieşiseră din ouă şi 
ajunseseră la maturitate -... nu poate fi exprimat în nicio limbă, au hotărât că 
un simplu tratat nu ar fi de ajuns. Pentru un dragon, hârtiile iscălite nu 
înseamnă nimic. Sângele nostru e fierbinte şi gros, aşa că, dacă era vărsat prea 
multă vreme, era limpede că ne-am fi ridicat din nou împotriva elfilor, aşa cum 
făcuserăm cu piticii, vreme de mai multe mii de ani. Dar, spre deosebire de 
pitici, nici noi, nici elfii nu ne puteam îngădui un alt război. Amândouă 
neamurile erau prea puternice, şi ne-am fi distrus unii pe ceilalţi. 

Singura cale pentru a evita asta şi pentru a pecetlui o înţelegere 


adevărată era să unim cele două neamuri cu ajutorul magiei.” 

Eragon se înfiora, iar Glaedr spuse, cu o urmă de ironie: „Saphira, ai fi 
înţeleaptă să încălzeşti una dintre stâncile astea cu focul din tine, ca să nu-ţi 
îngheţe Cavalerul de frig”. 

Pe dată, Saphira îşi arcui gâtul, iar dintre colții ei zimţaţi izbucni un şuvoi 
de flăcări, care lovi stâncile, pârlind lichenii care ardeau cu un miros puternic şi 
neplăcut. Văzduhul se înfierbântă într-atât, încât Eragon se văzu silit să-şi 
întoarcă faţa în altă parte. Simţi cum insectele de sub stânci erau pârjolite de 
incendiu. După o scurtă vreme, Saphira îşi încleşta fălcile la loc, lăsând în urmă 
un brâu de stânci, de cinci picioare în diametru, care sclipeau, roşii ca para. 

„Îţi mulţumesc”, îi spuse Eragon, ghemuindu-se lângă bolovanii pârjoliţi şi 
încălzindu-şi palmele deasupra lor. 

„Nu uita, Saphira, să-ţi foloseşti limba pentru a abate focul în direcţia 
dorită, o dojeni Glaedr. Acum, să continuăm... nouă ani le-au trebuit celor mai 
înţelepţi dintre magicienii elfilor pentru a alcătui vraja trebuincioasă. După 
aceea, ei şi dragonii s-au întâlnit la llirea. Elfii au adus cu ei structura vrăjii, iar 
dragonii puterea şi, împreună, au pecetluit legătura dintre sufletele lor. Asta 
ne-a schimbat pe toţi. Noi, dragonii, am învăţat să folosim limba, precum şi alte 
aspecte ale vieţii civilizate, în timp ce elfii au început să se bucure de o viaţă 
lungă, precum a noastră; până atunci, ei trăiau numai cât un om. Până la urmă, 
ei au fost cei mai afectaţi. Magia noastră, magia dragonilor, care ne umple 
până în străfundurile fiinţei noastre, s-a transmis elfilor şi, cu timpul, le-a dat 
puterea şi agilitatea cu care se fălesc atât. Oamenii nu au fost atât de puternic 
influenţaţi, de vreme ce ei au fost implicaţi mai târziu, după ce vraja fusese 
tesută, astfel că ea nu a avut răgazul să-i preschimbe aşa cum se întâmplase 
cu elfii. Totuşi, spuse Glaedr cu o sclipire în ochi, până şi neamul vostru a 
evoluat, faţă de barbarii neciopliţi care au pus prima dată piciorul în Alagaăsia, 
chiar dacă aţi început să daţi înapoi, odată cu Căderea.” 

— Piticii n-au făcut niciodată parte din această unire? întrebă Eragon. 

„Nu, şi de aceea nu a existat niciodată un Cavaler din rândurile lor. 
Dragonii nu le sunt pe plac, şi nici noi nu-i plăcem pe ei, aşa că gândul de a ne 
uni nu le-a convenit. Şi poate că au avut noroc să n-o facă, pentru că aşa au 
scăpat de declinul elfilor şi al oamenilor.” 

„Declin, maestre?” întrebă Saphira, pe un ton despre care Eragon ar fi 
băgat mâna în foc că era ironic. 

„Da, declin. Dacă unul dintre cele trei neamuri suferă, o resimt toate. 
Ucigând dragonii, Galbatorix a făcut rău şi neamului său, nu numai elfilor. Voi 
n-aţi apucat încă să vedeţi, pentru că nu sunteţi de mult în Ellesméra, dar elfii 
sunt pe ducă; puterea lor nu mai este ce era. Şi oamenii şi-au pierdut mult din 
cultura lor şi au căzut pradă haosului şi stricăciunii. Numai atunci când se va 
restabili echilibrul dintre cele trei neamuri, ordinea se va întoarce în lume. 
Bătrânul dragon sfărâmă pietrele cu ghearele, pentru a se putea aşeza mai 
comod pe ele. Undeva, în străfundurile vrăjii ţesute prin grija reginei 


Tarmunora, se afla şi procedeul prin care un pui de dragon se unea cu 
Cavalerul său. Când un dragon hotărăşte să dăruiască un ou Cavalerilor, asupra 
acestuia se rostesc anumite vorbe, pe care am să vi le spun mai târziu, care-l 
împiedică pe pui să iasă la lumină până ce nu intră în legătură cu persoana cu 
care se hotărăşte să se unească. Dragonii pot rămâne oricât de mult în ouăle 
lor, aşa că n-are importanţă cât timp se scurge, puiul nefiind vătămat în niciun 
fel. Tu eşti o dovadă vie, Saphira. Unirea dintre Cavaler şi dragon este o formă 
şi mai puternică a unirii care există deja între neamurile noastre. Omul, sau 
elful, devine mai puternic şi mai frumos, iar unele trăsături mai aprige ale firii 
dragonului se îmblânzesc, el devenind mai înţelegător şi mai raţional... Văd că 
te frământă un gând, Eragon. Ce este?” 

— Păi... şovăi el, nu prea văd cum tu sau Saphira aţi putea fi şi mai aprigi 
decât sunteţi deja. Nu că asta ar fi ceva rău, se grăbi să adauge. 

Pământul se cutremură ca de pe urma unei avalanşe, când Glaedr 
chicoti, dându-şi ochii peste cap. „N-ai mai spune asta, dacă ai fi văzut 
vreodată un dragon care a trăit în sălbăticie. Unul ca el nu răspunde în faţa 
nimănui, îşi ia tot ce pofteşte şi nu se gândeşte cu bunăvoință decât la prietenii 
şi la neamurile lui. Dragonii sălbatici erau falnici şi mândri, chiar trufaşi... 
Femelele erau atât de înfricoşătoare, încât, printre dragonii Cavalerilor, era 
socotită o mare ispravă să-şi găsească perechea printre ele. Lipsa acestei 
legături fermecate este pricina pentru care tovărăşia lui Galbatorix cu 
Shruikan, cel de-al doilea dragon al său, este aşa o stricăciune ticăloasă. 
Shruikan nu l-a ales pe Galbatorix să-i fie tovarăş - a fost silit prin magie 
neagră să slujească nebuniei sale. Galbatorix a făurit o imagine deformată a 
ceea ce aveţi voi doi, Eragon şi Saphira, căci pe aceasta a pierdut-o, când 
urgalii i-au măcelărit primul dragon.” 

Glaedr se opri din vorbă şi-şi plimbă privirea de la unul la celălalt, în afara 
ochiului său, în jur nu se mai mişca nimic. „Ceea ce vă uneşte, continuă el, nu 
este o simplă legătură dintre două minţi. Până şi sufletele, identitățile voastre, 
spuneţi-le cum vreţi, au fost legate laolaltă în străfundurile lor. Crezi că sufletul 
este separat de trup?” întrebă el, uitându-se spre Eragon. 

— Nu ştiu, răspunse acesta. Odată, Saphira m-a scos din trupul meu şi m- 
a lăsat să văd lumea prin ochii ei... Mi se părea că nu mai eram câtuşi de puţin 
legat de trup. lar dacă strigoii pe care-i cheamă în ajutor unii magicieni pot 
exista cu adevărat, atunci poate că şi sufletele noastre sunt într-adevăr 
separate de corp. 

Cu vârful ascuţit ca un ac al unei gheare, Glaedr dădu la o parte o stânca, 
dând la iveală un şobolan ghemuit în fundul văgăunii sale. Limba sa roşie ieşi 
ca un fulger dintre colţi şi-l ucise. Eragon clipi de durere, simțind stingerea 
vieţii animalului. 

„Când trupul este distrus, piere şi sufletul”, spuse Glaedr. 

— Dar animalul nu este o persoană, obiectă Eragon. 

„După toate clipele de meditaţie, mai poţi să crezi că vreunii dintre noi 


sunt atât de deosebiți de un şobolan? Că suntem, cumva, dăruiţi cu vreo 
înzestrare miraculoasă de care alte făpturi nu se bucură şi care ne poate salva 
fiinţa, dincolo de moarte?” 

— Nu, şopti Eragon. 

„Fireşte că nu. Pentru că suntem atât de strâns uniţi, atunci când un 
dragon sau Cavalerul său sunt răniţi, ei trebuie să fie tari şi să reteze legăturile 
dintre ei, pentru a se apăra unul pe celălalt de o suferinţă zadarnică, şi chiar de 
nebunie. lar, pentru că sufletul nu poate fi rupt de trup, trebuie să încercaţi să 
ţineţi piept ispitei de a adăposti sufletul tovarăşului în trupul vostru, căci asta 
v-ar duce pe amândoi la moarte. Chiar dacă ar fi cu putinţă, ar fi ceva 
monstruos şi înfricoşător ca într-un singur trup să existe mai multe minţi.” 

— Ce groaznic, spuse Eragon, să mori singur, despărţit chiar şi de făptura 
cea mai apropiată. 

„Oricine moare singur, Eragon. Şi regele, pe câmpul de luptă, şi ţăranul 
de rând, zăcând în pat printre rudele sale. Nimeni nu te poate însoţi în neant... 
Hai, acum vreau să exersaţi modul în care să vă separați gândurile unul de 
altul. Începeţi prin a...” 


Eragon privi pieziş tava cu mâncarea de seară, care-i fusese lăsată în 
anticamera locuinţei sale din copac, trecându-i conţinutul în revistă: pâine şi 
unt de alune, fructe de pădure, fasole, un castron cu legume, două ouă fierte 
tari - care, din pricina credințelor elfilor, nu erau din cele deja fertilizate - şi o 
carafa cu apă proaspătă de izvor, acoperită la gură. Ştia că fiecare fel era 
pregătit cu cea mai mare grijă, că elfii îşi dădeau toată silinţa pentru a-i găti şi 
că nici măcar Islanzadi nu mânca mai bine ca el. 

Şi totuşi nici nu putea vedea tava în ochi. 

„Vreau carne”, mârâi el, întorcându-se cu paşi mari în dormitor. Saphira îl 
privi, încolăcită pe piedestalul ei. „M-aş mulţumi şi cu peşte sau pasăre, orice, 
numai nu potopul ăsta nesfârşit de legume. Nu mă satur cu ele. Nu sunt cal; de 
ce să mă hrănesc ca şi cum aş fi?” 

Saphira se ridică, se duse la fereastra care dădea înspre Ellesmera şi 
spuse: „Şi mie mi-e cam foame, de câteva zile încoace. Vrei să vii cu mine? Poţi 
să-ţi frigi câtă carne vrei, şi elfii nu vor afla niciodată”. 

„Zău c-aş vrea, zise el, înveselindu-se. Să aduc şaua?” 

„Nu-i nevoie, nu mergem departe.” 

Eragon îşi aduse proviziile de sare, ierburi şi alte condimente, pe care le 
purta în desagi, apoi, cu mare grijă ca să nu-şi provoace o criză, se urcă în 
scobitura dintre ţepii de pe spinarea Saphirei. 

Ridicându-se de la pământ, ea găsi un curent de aer cald care o duse 
mult deasupra oraşului; ajunsă acolo, pluti mai departe, coborând şi urmând 
cursul unui pârâu care străbătea Du Weldenvarden, până ce ajunse la un iaz 
situat la mică distanţă de oraş. Se lăsă la pământ şi se ghemui cât mai jos, 
pentru ca Eragon să poată cobori cu uşurinţă. 


„În iarbă, pe malul apei, sunt iepuri, îi spuse ea. Încearcă să-i prinzi. Între 
timp, eu mă duc să prind cerbi.” 

„Adică nu-mi dai şi mie din prada ta?” 

„Nu, răspunse ea morocănoasă. Nu-ţi dau, decât dacă şoarecii ăia umflaţi 
îţi scapă printre degete.” 

El rânji, văzând-o cum pleacă în zbor, apoi se întoarse spre peticele 
încâlcite de iarbă şi buruieni care înconjurau iazul şi porni în căutarea mesei de 
seară. 

Nu trecu mai mult de-un minut, şi se întoarse cu doi iepuri morţi, pe care- 
i luase din cuibul lor. Îi luase doar o clipă să-i găsească, folosindu-se de 
gânduri, şi apoi să-i omoare cu una din cele douăsprezece vrăji pe care le- 
nvăţase de la Oromis. Dar asta îi înlăturase toate dificultăţile vânătorii, răpindu- 
i astfel şi toată bucuria. „Nici măcar n-a trebuit să stau la pândă”, se gândi, 
amintindu-şi de anii pe care-i petrecuse desăvârşindu-şi iscusinţa de a descifra 
urmele animalelor. Se strâmbă, cu un zâmbet amar. „În sfârşit, pot să prind 
orice vânat, dar asta nu mai înseamnă nimic pentru mine. Măcar atunci când 
Brom mă învăţa să vânez cu o pietricică, mai era cât de cât o greutate, dar 
acum... e un măcel în toată puterea cuvântului.” 

Atunci îşi aminti de avertismentul lui Rhunön, făuritoarea de săbii: „Când 
poţi avea tot ce doreşti numai prin rostirea câtorva vorbe, nu mai contează 
țelul, ci calea pe care ajungi la el”. 

„Ar fi trebuit să fiu mai atent la ce-mi spunea”, îşi dădu Eragon seama. 

Cu mişcări abile, îşi scoase vechiul cuţit de vânătoare, jupui şi curăţă 
iepurii, apoi, punând la o parte inimile, plămânii, rinichii şi ficaţii, îngropa 
rămăşiţele, pentru ca mirosul să nu atragă animalele de pradă. Apoi săpă o 
groapă, o umplu cu lemne şi aprinse un foc mic, cu ajutorul magiei, de vreme 
ce uitase să-şi ia cremenea şi amnarul. Se ocupă de foc, până ce obţinu un 
strat de cărbuni, apoi, tăind o creangă de sânger, o curăţă de coajă şi o pârli 
puţin, ca să usuce răşina cea amară la gust, apoi înfipse pe ea cele două 
animale şi o atârnă pe două bețe despicate, pe care le înfipsese în pământ. 
Organele le aşeză pe o piatră plată, pe care o unsese cu grăsime, 
transformând-o într-o tigaie improvizată, deasupra unui colţ al stratului de 
cărbuni. 

Întorcându-se, Saphira îl găsi ghemuit lângă foc, răsucind uşor ţepuşa 
pentru a frige carnea pe toate părţile. Ea venise cu un cerb mort care-i atârna 
din fălci şi cu rămăşiţele altuia în gheare. Întinzându-se cât era de lungă în 
iarba proaspătă, începu să se înfrupte, mâncând tot, inclusiv pielea. Oasele 
trosneau sub colții ei ascuţiţi ca briciul, precum crengile bătute de furtună. 

După ce iepurii fură gata, Eragon îi flutură prin aer ca să-i răcească, apoi 
rămase cu privirea aţintită la carnea aurie, sclipitoare, al cărei miros i se părea 
aproape de nesuportat, la cât de aţâţător era. 

Deschizând gura să ia prima îmbucătură, îşi aminti fără să vrea de 
ceasurile de meditaţie şi de incursiunile sale prin minţile păsărilor, veveriţelor 


şi şoarecilor, care erau atât de plini de energie şi se luptau din toate puterile 
pentru dreptul lor de a scăpa cu viaţă din calea primejdiei. „Şi dacă viaţa asta e 
tot ce au...” 

Scârbit, aruncă iepurii cât colo, îngrozit de faptul că-i omorâse, ca şi cum 
ar fi ucis doi oameni. Stomacul i se întoarse pe dos, şi era mai-mai să-i vină 
rău. 

Saphira se opri din mestecat şi-l privi îngrijorată. 

Trăgând adânc aer în piept, Eragon îşi apăsă pumnii pe genunchi, 
încercând să-şi vină în fire şi să înţeleagă de ce fusese atât de tulburat. Toată 
viaţa mâncase carne, peşte şi pasăre. Îi plăcea. Acum însă, se simţea rău 
numai la gândul de a se hrăni cu cei doi iepuri. O privi pe Saphira. „Nu pot”, îi 
spuse. 

„E în firea lucrurilor ca animalele să mănânce alte animale. De ce te 
împotriveşti?” 

El cântări întrebarea. Nu-i ţinea de rău pe cei care se înfruptau cu carne - 
ştia că, pentru mulţi fermieri săraci, era singura cale de a-şi duce traiul. Dar el 
însuşi nu mai era în stare s-o facă, decât dacă murea pur şi simplu de foame. 
După ce fusese în mintea unui iepure şi ştia ce gândeşte... a-l mânca i se părea 
acelaşi lucru cu a se mânca pe sine. „Pentru că putem deveni mai buni decât 
eram, îi răspunse Saphirei. Trebuie oare să cedăm imboldului de a lovi sau de a 
ucide pe cei care ne supără, de a lua tot ce dorim de la cei mai slabi şi, în 
general, de a nu da doi bani pe ceea ce simt ceilalţi? Nu suntem desăvârşiţi, 
aşa că trebuie să ne păzim de defectele noastre, ca să nu ne ducă la pieire. Aşa 
cum spunea Oromis, de ce să provocăm suferinţă fără rost?” conchise el, 
arătând spre iepuri. 

„Şi-atunci ai de gând să-ţi înăbuși toate dorinţele?” 

„Numai pe cele care duc la distrugere.” 

„Eşti ferm hotărât?” 

„Da.” 

Atunci, zise Saphira venind către el, ăştia o să fie numai buni de desert.” 
într-o clipă, ea hăpăi iepurii şi linse piatra pe care se aflau organele, curăţând-o 
şi scrijelind-o cu limba ei aspră. „Eu, una, nu pot trăi numai cu plante - asta-i 
hrană pentru pradă, nu pentru dragon. Şi n-am de gând să mă ruşinez de felul 
în care trebuie să-mi duc traiul. Totul are locul său în lume. Până şi iepurii ştiu 
asta.” 

„Nu încerc să te fac să te simţi vinovată, spuse el, mângâind-o pe picior. 
Asta-i numai hotărârea mea. N-am de gând să silesc pe nimeni să facă la fel.” 

„Foarte înţelept”, răspunse ea, cu o umbră de ironie. 


Ouă sfărâmate, cuiburi distruse 


— Concentrează-te, Eragon, îi spuse Oromis, fără asprime. Eragon clipi şi 
se şterse la ochi, încercând să se gândească numai la simbolurile care 
împodobeau pergamentul pe care-l avea în faţă. 

— lartă-mă, maestre. 

Oboseala îl împovăra, de parcă avea greutăţi de plumb legate la mâini şi 
la picioare. Se uită cu ochii mijiţi la simbolurile răsucite şi ascuţite, ridică pana 
de gâscă şi reîncepu să le copieze. 

Prin fereastra din spatele lui Oromis se vedea întinderea verde din vârful 
Crestelor din Tel'naeir, împânzită de umbrele aruncate de soarele la asfinţit. 
Dincolo de ea, cerul era acoperit de nori pufoşi. 

Fără veste, mâna lui Eragon alunecă pe hârtie, atunci când el simţi o 
străfulgerare de durere în picior, făcându-l să rupă vârful penei şi să împroaşte 
hârtia cu cerneală, distrugând tot ce scrisese. În faţa lui, Oromis tresări şi el, 
apucându-şi braţul drept. 

„Saphira!” strigă Eragon, întinzându-şi gândurile spre ea; spre marea lui 
uimire, se lovi de obstacolele de netrecut pe care şi le ridicase împrejur, pentru 
a se apăra. De-abia mai putea s-o simtă, de parcă încerca să prindă între 
degete o bucată rotundă de granit, unsă cu ulei. Oricât ar fi încercat, ea îi 
scăpa întotdeauna. Îl privi pe Oromis şi întrebă: 

— S-a-ntâmplat ceva, nu-i aşa? 

— Nu ştiu. Glaedr se întoarce, dar nu vrea să-mi vorbească. 
Desprinzându-şi din perete sabia, pe nume Naegling, Oromis ieşi cu paşi mari 
din colibă şi rămase în picioare, la marginea stâncilor, cu capul ridicat, 
aşteptând ivirea dragonului auriu. Eragon veni lângă el; 

Prin minte îi treceau tot felul de gânduri - posibile şi imposibile - cu 
privire la ceea ce i s-ar fi putut întâmpla Saphirei. Cei doi dragoni plecaseră la 
amiază, către un loc numit Stânca Ouălor Sfărâmate, unde dragonii din 
vechime îşi făcuseră cuibul. Era o călătorie lipsită de greutăţi. „Nu poate fi 
vorba de urgali; elfii nu le îngăduie să pătrundă în Du Weldenvarden.” 

În sfârşit, Glaedr apăru, undeva sus, pe cer, ca o pată slabă de culoare 
printre norii care se-ntunecau. Când dragonul se lăsă la pământ, Eragon 
observă că avea o rană la piciorul sănătos din faţă, care-i sfâşia solzii, lată cât 
palma sa. Şănţuleţele dintre solzii dimprejur erau pline de sânge stacojiu. 

În clipa în care Glaedr atinse pământul, Oromis se repezi spre el, oprindu- 
se însă, din pricina unui mârâit puternic scos de dragon. Ţopăind pe piciorul 
rănit, Glaedr se târî spre marginea pădurii şi se încolăci sub umbrarele întinse, 
cu spatele la Eragon, începând să-şi curețe rana cu limba. 

Oromis se duse spre el şi îngenunche în câmpul de trifoi, rămânând la 
distanţă, cu multă răbdare. Era limpede că avea de gând să aştepte cât trebuia 
de mult. Pe măsură ce clipele treceau, Eragon începu să se foiască. În cele din 


urmă, ca la un semnal neauzit, Glaedr îi permise lui Oromis să se apropie şi să-i 
cerceteze rana. Elful atinse uşor solzii sfâşiaţi; în palmă îi sclipea gedwëy 
ignasia. 

— Cum îi este? întrebă Eragon, după ce Oromis se retrase. 

— Pare o rană adâncă, dar pentru unul atât de mare ca Glaedr este o 
simplă zgârietură. 

— Dar cum rămâne cu Saphira? Tot nu pot să dau de ea. 

— Trebuie să mergi acolo, răspunse Oromis. Suferă, în felurite moduri. 
Glaedr nu mi-a spus prea multe despre ce s-a-ntâmplat, dar, din câte am putut 
ghici, cred că ai face bine să te grăbeşti. 

Eragon aruncă o privire înjur, căutând o cale prin care să ajungă mai 
repede, şi gemu îngrijorat, văzând că nu avea cum. 

— Dar cum să fac să ajung acolo? E prea departe, nu pot alerga, nu 
există nicio cărare şi nu pot să... 

— Linişteşte-te, Eragon. Cum se numea armăsarul care te-a adus din 
Silthrim? 

— Folkvir, îşi aminti el, după un scurt răgaz de gândire. 

— Cheamă-l, cu toată iscusinţa pe care-ai dobândit-o când vine vorba de 
gramarye. Spune-i numele şi de ce ai trebuinţă de el, în această limbă care 
este cea mai puternică dintre toate, şi îţi va veni în ajutor. 

Lăsând magia să i se strecoare în glas, Eragon îl strigă pe Folkvir; 
rugămintea lui, rostită cu toată însufleţirea cu putinţă, răsună peste dealurile 
împădurite, până în Ellesmera. 

Oromis încuviinţă, mulţumit. 

— Bine. 

Douăsprezece minute mai târziu, Folkvir ieşi ca un spectru argintiu dintre 
umbrele întunecate ale copacilor, scuturându-şi coama şi nechezând vioi. 
Pieptul animalului se umfla în timp ce respira adânc, din pricina iuţelii cu care 
venise. 

Încălecând pe spinarea micuţului armăsar al elfilor, Eragon spuse: 

— Mă întorc de îndată ce pot. 

— Fă ce ai de făcut, răspunse Oromis. 

Eragon îmboldi calul cu călcâiele şi strigă: 

— Fugi, Folkvir, fugi! 

Calul se năpusti la galop şi dădu năvală în Du Weldenvarden, croindu-şi 
drum cu o agilitate de necrezut printre trunchiurile noduroase de pini. Cu 
ajutorul imaginilor din minte, Eragon îl conduse spre locul în care se afla 
Saphira. 

Fără vreo cărare croită printre ierburi şi tufişuri, unui cal precum Văpaia- 
Zăpezii i-ar fi trebuit trei sau patru ceasuri ca să ajungă la Stânca Ouălor 
Sfărâmate, dar Folkvir izbuti să facă drumul în puţin mai mult de-un ceas. Ajuns 
la poalele stâncii de bazalt - care se înălța din pădure precum o coloană verde 
şi împestriţată, la mai bine de o sută de picioare deasupra copacilor -, Eragon 


şopti: 

— Opreşte-te. 

Şi sări la pământ, cu ochii aţintiţi spre vârful îndepărtat al stâncii. Tocmai 
acolo se afla Saphira. El dădu ocol locului, căutând o cale de-a ajunge sus, dar 
în zadar, căci stânca străveche era de necucerit. Nu avea şanţuri, spărturi sau 
alte porţiuni sfărâmate undeva aproape de pământ, aşa că el nu se putea 
căţăra pe nicăieri. 

„S-ar putea să fie cam dureros”, se gândi, apoi îi spuse lui Folkvir: 

— Stai aici. Paşte iarbă dacă vrei, adăugă, după ce calul îi aruncă o 
privire adâncă şi ştiutoare, dar nu te mişca din loc, bine? 

Folkvir necheză şi-l înghionti în braţ cu botul său moale. 

— Bravo, bravo. Te-ai descurcat bine. 

Aţintindu-şi privirile spre vârful stâncii, Eragon îşi adună toate puterile şi 
rosti în limba străveche: - Sus! 

Ceva mai târziu, îşi dădu seama că, dacă n-ar fi fost obişnuit să zboare 
împreună cu Saphira, senzaţia i s-ar fi putut părea cam tulburătoare şi, 
pesemne, l-ar fi făcut să piardă stăpânirea vrăjii şi să se prăbuşească în gol. 
Pământul i se afundă sub picioare cu repeziciune, în timp ce trunchiurile 
copacilor se îngustau, iar el plutea către crengile cele mai de sus şi către cerul 
întunecat al nopţii, aflat dincolo de ele. Crengile îl strângeau ca nişte degete 
încleştate pe chipul şi umerii săi, până ce izbuti să se elibereze. Spre deosebire 
de clipele în care se prăbuşea în gol împreună cu Saphira, îşi păstrase simţul 
greutăţii, de parcă se afla tot cu picioarele pe pământ. 

înălțându-se deasupra Stâncii Ouălor Sfărâmate, Eragon înainta şi dădu 
drumul magiei, coborând pe un petic de muşchi. Era stors de puteri, şi rămase 
o clipă în aşteptare, ca să vadă dacă nu cumva i se declanşa o nouă criză din 
cauza efortului; nu se întâmpla aşa, iar el oftă uşurat. 

În vârf, stânca era alcătuită din creste zimţate, despărțite de văi largi şi 
adânci, pe unde nu creşteau decât câteva buruieni rătăcite. Crestele erau 
împânzite de peşteri, unele săpate de natură, altele de gheare groase cât 
coapsa unui om. Ele erau pline de oase acoperite cu licheni, rămăşiţe ale 
străvechilor prăzi ale dragonilor. În locul lor, pe acolo îşi făcuseră cuib felurite 
păsări - şoimi, ulii şi vulturi, care-l priveau din înalt, gata să-l atace dacă le-ar fi 
primejduit ouăle. 

Îşi croi drum prin locul neprimitor, cu mare grijă pentru a nu-şi suci 
glezna, alunecând pe pietrele care se clătinau, şi pentru a nu se apropia de 
hăurile care apăreau din loc în loc. Dacă ar fi căzut în vreunul dintre acestea, 
nu mai avea unde să se oprească. De câteva ori trebui să se caţere peste nişte 
movile înalte, iar de alte două ori nu avu cum să treacă decât săltându-se din 
nou cu ajutorul magiei. 

Peste tot se vedeau urme ale prezenţei dragonilor, de la zgârieturile 
adânci din stâncile de bazalt până la blocurile de piatră topită, şi numeroșii 
solzi lipsiţi de culoare prinşi printre sfărâmături, împreună cu alte rămăşiţe. La 


un moment dat, calcă de-a dreptul peste ceva ascuţit care, după ce se aplecă 
să vadă, se dovedi a fi o bucată dintr-un ou verde de dragon. 

Pe partea de răsărit a stâncii se înălța creasta cea mai mare dintre toate, 
la mijlocul căreia, ca un puț întunecat, culcat pe o parte, se afla 

O peşteră foarte largă. Acolo o zări în cele din urmă pe Saphira, încolăcită 
într-o scobitură de lângă peretele din fund, cu spatele la intrare. Ea tremura din 
toate încheieturile. Pereţii peşterii aveau urme proaspete lăsate de flăcări, iar 
grămezile de oase sfărâmate se împrăştiaseră, ca în urma unei lupte. 

— Saphira, rosti Eragon cu voce tare, pentru că mintea ei rămânea 
închisă. 

Ea îşi înălţă capul cu o mişcare bruscă şi-l privi lung, ca şi cum ar fi fost 
un străin; pupilele i se îngustară, devenind nişte şanţuri întunecate şi subţiri, în 
timp ce ochii i se obişnuiau cu lumina soarelui care apunea în spatele lui. Ea 
mârâi ca un câine turbat, apoi se răsuci. Făcând-o, îşi ridică aripa stângă, 
lăsând să se vadă o rană lungă şi neregulată care îi şerpuia pe coapsă. Eragon 
simţi că inima i se opreşte în piept. 

Ştiind că n-avea de gând să-l lase să se apropie, făcu precum Oromis cu 
Glaedr; îngenunche printre oasele sfărâmate şi se puse pe aşteptat. Nu spuse 
niciun cuvânt şi nu se mişcă, până ce-i amorţiră picioarele, iar braţele îi 
îngheţară de frig. Dar nici nu-i păsa de toate acestea. Era gata să plătească 
oricât, cu bucurie, dacă putea să-i fie de folos Saphirei. 

După o vreme, ea spuse: „Ce proastă am fost”. 

„Ni se întâmpla tuturor.” 

„Dar asta nu ajută, când îţi vine vremea să te faci de râs.” 

„Aşa o fi.” 

„Întotdeauna am ştiut ce aveam de făcut. După ce-a murit Garrow, ştiam 
că trebuia să ne luăm pe urmele celor doi Ra'zac. După ce-a murit Brom, ştiam 
că trebuia să mergem în Gil'ead şi apoi la vardeni. Când a murit şi Ajihad, ştiam 
că trebuie să juri credinţă Nasuadei. Mi-a fost întotdeauna limpede pe ce cale s- 
o apuc. Acum însă, nu. Este singura privinţă în care mă simt rătăcită.” 

„Dar ce s-a-ntâmplat, Saphira?” 

În loc să răspundă, ea schimbă subiectul: „Ştii de ce se numeşte asta 
Stânca Ouălor Sfărâmate?” 

„Nu.” 

„Pentru că, în vremea războiului dintre dragoni şi elfi, ei ne-au urmărit 
până aici şi ne-au ucis în timp ce dormeam. Ne-au distrus cuiburile şi ne-au 
sfărâmat ouăle, prin vrăji. În acea zi, în pădurea de dedesubt a plouat cu 
sânge. De-atunci, aici n-a mai vieţuit niciun dragon.” 

Eragon rămase tăcut. Nu de-asta venise. Era dispus să aştepte până ce 
ea se hotăra să vorbească despre ceea ce se-ntâmplase. „Spune ceva!” îi ceru 
Saphira. „Mă laşi să-ţi vindec rana de la picior?” „Lasă-mă în pace, că n-am 
nimic.” 

„Arunci am să stau aici, mut ca o statuie, şi am să aştept să mă fac praf 


şi pulbere, căci am o răbdare de dragon, datorită ţie.” 

După un lung răstimp, ea vorbi cu obidă şi amărăciune, de parcă-şi bătea 
joc de sine însăşi: „Mi-e ruşine s-o recunosc. Când am ajuns aici şi l-am privit 
pe Glaedr, am fost atât de bucuroasă că mai era cineva în viaţă din neamul 
meu, în afara lui Shruikan. Nu mai văzusem niciodată un alt dragon, decât în 
amintirile lui Brom. Aşa că am crezut... am crezut că Glaedr e la fel de bucuros 
de existenţa mea, pe cât eram eu de alui”. 

„Dar aşa şi e.” 

„Nu pricepi. Am crezut că el va fi perechea pe care nu mă aşteptam s-o 
mai găsesc, şi că împreună ne vom putea readuce neamul la viaţă. Ea pufni, 
suflând pe nări o pală de fum. M-am înşelat. Nu mă vrea.” 

Eragon îşi alese vorbele cu grijă, încercând să n-o rănească şi să-i ofere o 
cât de mică alinare. „Pentru că ştie că eşti hărăzită altcuiva: unuia dintre 
dragonii care vor ieşi din ouăle care au mai rămas. Şi nici nu se cuvine să 
devină perechea ta, câtă vreme îţi este dascăl.” 

„Sau poate că nu-i sunt pe plac.” 

„Saphira, nu există dragoni urâţi, iar tu eşti cea mai frumoasă dintre 
toţi.” 

„Sunt o proastă”, răspunse ea, dar îşi ridică aripa stingă şi o ţinu sus, ca 
şi cum i-ar fi dat voie s-o vindece. El veni lângă ea, cu paşi mici, şi cercetă rana 
împurpurată, mulţumit că Oromis îi dăduse să citească atâtea tratate de 
anatomie. Nu se vedea limpede dacă era urmă de gheară sau de colţ; muşchiul 
de sub pielea Saphirei era sfâşiat, dar nu până la os. Nu era de ajuns să închidă 
marginile rănii, aşa cum făcuse de-atâtea ori. Trebuia ca muşchiul să fie pus la 
loc pe de-a-ntregul. 

Eragon folosi o vrajă lungă şi complicată, pe care nici măcar elnu o 
înţelegea cu totul, căci o învățase pe dinafară dintr-un text străvechi, în care nu 
găsise alte explicaţii în afara faptului că, dacă nu erau oase rupte şi dacă 
organele interne erau nevătămate, „farmecul va vindeca orice suferinţă 
rămasă de pe urma unei lupte, în afară de moartea cea sumbră”. Odată rostite 
vorbele, el privi vrăjit cum muşchii Saphirei începură să tremure sub palma sa, 
în timp ce venele, nervii şi fibra se legau la loc şi se refăceau. Fiind o rană atât 
de adâncă, nu îndrăznise s-o vindece folosindu-şi numai propriile puteri, ci 
luase şi din cele ale Saphirei. 

„Mă gâdilă”, spuse ea, după ce totul se termină. 

Eragon oftă şi se sprijini cu spatele de stânca aspră de bazalt, privind 
printre gene apusul de soare. „Mi-e teamă că va trebui să mă duci tu până jos. 
Nici nu mă mai pot mişca de osteneală.” 

Cu un foşnet sec, ea se foi în loc şi-şi lăsă capul pe oasele dimprejurul 
său. „M-am purtat urât cu tine de când am sosit în Ellesméra. N-am ţinut 
seama de sfatul tău, deşi ar fi trebuit să te-ascult. M-ai prevenit în legătură cu 
Glaedr, dar eram prea trufaşă pentru a înţelege că aveai dreptate... Nu ţi-am 
fost o tovarăşă de nădejde, am trădat toate ţelurile dragonilor şi am pătat 


onoarea Cavalerilor.” 

„Nu, nu-i aşa, protestă el aprins. Saphira, nu ţi-ai încălcat îndatoririle. Ai 
făcut, e adevărat, o greşeală, dar a fost de bună-credinţă; în situaţia ta, oricine 
putea s-o facă.” 

„Asta nu-i o scuză pentru felul în care m-am purtat cu tine.” 

El încercă să-i prindă privirea, dar Saphira îl ocoli, până ce-o mângâie pe 
gât şi-i spuse: „Saphira, rudele se iartă între ele, chiar dacă nu înţeleg 
întotdeauna de ce unul sau altul se poartă într-un anume fel... lar tu faci parte 
din familia mea, la fel ca Roran, şi chiar mai mult. Orice-ai face, asta nu se va 
schimba. Niciodată”. 

Văzând că nu-i răspunde, el întinse mâna şi îi scarpină peticul de piele 
uscată de sub o ureche. „Auzi ce-ţi spun? Niciodată.” 

Amuzată fără voie, Saphira mârâi din străfunduri, apoi îşi arcui gâtul şi-şi 
înălţă capul, ca să scape de insistența degetelor lui. „Dar cum să mai dau ochi 
cu Glaedr? S-a supărat groaznic... Stânca se clătina din temelii din pricina 
mâniei lui.” 

„Măcar i-ai ţinut piept când a sărit la tine.” 

„Nu, nu. A fost invers.” 

Luat prin surprindere, Eragon ridică dintr-o sprânceană. „Oricum ar fi, 
acum trebuie să-ţi ceri iertare.” 

„Să-mi cer iertare!” 

„Da. Du-te şi spune-i că-ţi pare rău, că n-ai să mai faci şi că vrei să-ţi 
continui învăţătura cu el. Sunt convins că se va arăta înţelegător, dacă-i dai 
prilejul.” 

„Bine, bine”, spuse ea cu voce joasă. 

„O să te simţi şi tu mai bine după ce-o faci, rânji el. Ţi-o spun din 
experienţă.” 

Saphira mormăi şi se duse la marginea peşterii, apoi se culcă la pământ, 
cu ochii aţintiţi asupra pădurii. „Mai bine plecăm. În curând se întunecă.” 
Scrâşnind din dinţi, el se sili să se ridice în picioare - trupul îl durea la fiecare 
mişcare - şi i se caţără în spinare, de două ori mai încet decât de obicei. 

„Eragon?... îţi mulţumesc că ai venit. Ştiu cât de mult ai riscat, din pricina 
spatelui.” 

El o mângâie pe umăr: „Deci suntem din nou unul şi-acelaşi?” 

„Suntem unul şi-acelaşi.” 


Darul dragonilor 


Zilele care se scurseră până la Agaeti Bl5dhren se dovediră pentru 
Eragon cele mai frumoase, dar şi cele mai grele dintre toate. Spatele îl chinuia 
mai mult ca oricând, distrugându-i sănătatea, rezistenţa şi liniştea sufletească; 
trăia în permanenţă cu teama de a nu i se declanşa o nouă criză. Şi totuşi, el şi 
Saphira nu fuseseră niciodată mai apropiaţi, de parcă trăiau deopotrivă în 
ambele suflete. lar, din când în când, Arya obişnuia să vină să-i caute, la casa 
din copac, şi să se plimbe împreună cu ei prin Ellesmera. Totuşi, nu venea 
singură, ci împreună cu Orik sau cu Maud, pisica fermecată. 

În timpul acestor plimbări, Arya le prezentă câţiva elfi de prim rang; 
războinici, poeţi şi artişti. Îi duse la concertele care aveau loc sub crengile 
răsfirate ale pinilor şi le arătă multe dintre minunile tăinuite ale oraşului. 

Eragon profita de fiecare prilej pentru a-i vorbi. Îi povesti despre copilăria 
sa din valea Palancar, despre Roran, Garrow şi mătuşa sa, Marian, despre 
Sloan, Ethlbert şi ceilalţi săteni şi despre dragostea pe care le-o purta munţilor 
dimprejurul satului, şi razelor sclipitoare de lumină care luceau pe cer, noaptea, 
la vreme de iarnă. Îi povesti despre vulpea care căzuse odată în cazanele de 
tăbăcărie ale lui Gedric, pe care trebuiseră s-o scoată cu o plasă de pescuit. Îi 
povesti despre bucuria pe care-o simţea plantând ogoarele, plivindu-le şi 
îngrijindu-le şi văzând mlădiţele fragede şi verzi crescând sub ochii lui - o 
bucurie despre care ştia că ea trebuia s-o împărtăşească, mai mult decât 
oricine altcineva. 

La rândul său, ajunse să afle câte ceva despre viaţa ei. O auzi pomenind 
de copilărie, despre prietenii şi familia sa, despre ceea ce văzuse în rândul 
vardenilor, lucruri de care-i povestea cu însufleţire, descriindu-i expedițiile şi 
luptele la care luase parte, tratatele care se încheiaseră cu ajutorul ei, certurile 
cu piticii şi evenimentele importante la care fusese martoră, de-a lungul 
timpului petrecut printre ei. 

Cu ajutorul ei şi al Saphirei, în viaţa lui Eragon se strecură o umbră de 
linişte; era totuşi un echilibru fragil, pe care şi cel mai mic necaz îl putea rupe. 
Timpul însuşi îi era duşman, căci Arya trebuia să plece din Du Weldenvarden, 
după Agaeti Blodhren. Aşa că fiecare clipă petrecută împreună cu ea era o 
comoară, şi Eragon se gândea cu groază la momentul sărbătorii care stătea să 
vină. 

Întregul oraş fierbea de însufleţire, în timp ce elfii se pregăteau pentru 
Agaeti Bl&dhren. Eragon nu-i mai văzuse până atunci atât de încântați. Ei 
împodobeau pădurea cu ghirlande şi lămpi, mai ales împrejurul copacului 
Menoa; copacul însuşi fusese decorat cu lămpi care atârnau în vârful fiecărei 
crengi, ca nişte lacrimi sclipitoare. El observă că până şi plantele îşi luaseră o 
înfăţişare sărbătorească, dând la iveală flori proaspete şi strălucitoare. Adesea, 
îi auzea pe elfi descântându-le, până târziu în noapte. 

Cu flecare zi, în Ellesméra soseau sute de elfi, veniţi din oraşele 
răspândite prin pădure, căci nimerii nu voia să piardă sărbătorirea încă unui 
veac scurs de la încheierea pactului cu dragonii. Eragon îşi dădu seama că 


mulţi veneau şi pentru a o cunoaşte pe Saphira. „Cât despre mine, parcă n-aş fi 
bun decât să le răspund la salut”, se gândi el. Elfii care lipseau, din pricina 
îndatoririlor, se pregăteau să sărbătorească şi ei, în acelaşi timp, şi să participe 
la ceremoniile din Ellesmera privind de la depărtare, cu ajutorul magiei, prin 
oglinzile fermecate care înfăţişau portretul privitorului, astfel că nimeni nu se 
simţea urmărit fără voia lui. 

Mai era o săptămână până la Agaeti Bl&dhren, iar Eragon şi Saphira se 
pregăteau să plece de pe Crestele din Tel'naeir şi să se întoarcă acasă, când 
Oromis spuse: 

— Ar trebui să vă gândiţi amândoi ce puteţi aduce la Sărbătoarea Frăției 
de Sânge. Vă sugerez să nu recurgeţi la gramarye, decât dacă nu se poate 
altfel. Nimeni nu va pune preţ pe înfăptuirile voastre dacă ele sunt rezultatul 
unei vrăji, şi nu al propriilor eforturi. Vă sugerez, de asemenea, ca fiecare să 
făurească de unul singur câte ceva. Aşa e obiceiul. 

În văzduh, Eragon o întrebă pe Saphira: „Te-ai gândit la ceva?” 

„Da, cred că am ceva în minte. Dar, dacă nu te superi, aş prefera să văd 
dacă iese, înainte să-ţi spun.” El izbuti să-i zărească în minte imaginea unei 
ridicături de piatră care ieşea la iveală din pământul de sub copaci, apoi însă ea 
îşi ascunse gândurile. 

„Haide, dă-mi măcar un indiciu”, rânji el. 

„Flăcări. Flăcări multe.” 

Ajuns îndărăt în locuinţa sa, Eragon îşi trecu în revistă talentele şi se 
gândi: „Despre munca la fermă ştiu mai multe decât despre orice altceva, dar 
nu văd la ce mi-ar folosi asta. Nici nu pot nădăjdui să mă întrec cu elfii în privita 
magiei sau să mă ridic la înălţimea lor în meşteşugurile pe care le cunosc. Sunt 
mai iscusiţi decât toţi cei din Imperiu la un loc.” 

„Dar ai ceva ce nu mai are nimeni”, spuse Saphira. 

„Zău?” 

„Propria fiinţă. Trecutul, faptele şi situaţia ta. Foloseşte-le pentru a-ţi fauri 
opera, şi vei izbuti să faci ceva fără asemănare. Şi, orice-ai face, bizuie-te pe 
lucrul care contează cel mai mult pentru tine. Numai atunci va avea rost şi preţ 
şi numai atunci va ajunge să însemne ceva şi pentru ceilalţi.” 

El o privi surprins. „Habar n-aveam că ştii atâtea despre artă.” 

„Nici nu ştiu, răspunse ea. Dar ai uitat că am petrecut o după-amiază 
întreagă privindu-l pe Oromis pictând, în timp ce tu zburai cu Glaedr? A vorbit 
mult despre asta.” 

„A, da. Uitasem.” 

După ce Saphira plecă pentru a-şi vedea de treabă, Eragon începu să se 
plimbe încoace şi încolo pe lângă fereastra dormitorului, cântărind ceea ce-i 
spusese ea. „Şi ce contează pentru mine? se întrebă. Saphira şi Arya, fireşte, şi 
faptul de a fi un bun Cavaler, dar ce pot spune despre asta în afară de nişte 
lucruri foarte banale? Îmi place frumuseţea naturii, dar şi despre asta elfii au 
spus tot ce era cu putinţă. Ellesmera însăşi este un monument al 


devotamentului lor.” întorcându-şi privirea asupra propriului suflet, se strădui 
să afle ce-l tulbura cu adevărat, în străfundurile cele mai întunecate ale fiinţei 
sale. Exista oare vreun lucru pe care fie să-l îndrăgească, fie să-l urască 
îndeajuns pentru a se simţi ars de dorinţa de a-l împărtăşi cu ceilalţi? 

În minte îi apărură trei lucruri: rana pe care i-o făcuse Durza, teama că 
într-o zi trebuia să-l înfrunte pe Galbatorix şi epopeile elfilor, care-l absorbeau 
pe de-a-ntregul. 

Dintr-odată, se simţi cuprins de un fior de însufleţire, gândindu-se la o 
poveste care îmbina toate cele trei elemente. Cu paşi sprinteni, sări două câte 
două treptele care duceau la încăperea de studiu şi se aşeză la masa de scris, 
înmuie pana în cerneală şi, tremurând, o ridică deasupra unei foi albe de hârtie. 

Vârful scârţâi, în timp ce el aşternu primele versuri: 


În regatul dintre mări, 
Printre munţii azurii... 


Vorbele se revărsau pe hârtie din propria voinţă. Se simţea de parcă nu 
plăsmuia el însuşi povestea, ci era doar o albie prin care ea se revărsa în lume, 
gata închegată. Nu mai scrisese niciodată nimic, aşa că se simţea însufleţit de 
emoția descoperirii care însoţeşte isprăvile nebănuite până atunci - mai ales că 
nici nu-i trecuse prin cap că s-ar fi putut simţi bine ca bard. 

Trudi fără preget şi nu se opri nici măcar ca să mănânce sau să bea, cu 
mânecile cămăşii suflecate până la cot, pentru a nu se stropi cu cerneală, din 
pricina sălbăticiei cu care scria. Era atât de concentrat, încât nu mai auzea 
nimic, în afară de ritmul poemului, nu mai vedea în faţa ochilor decât hârtia 
albă şi nu se mai gândea decât la frazele întipărite cu litere de foc în spatele 
pleoapelor. 

După un ceas şi jumătate, lăsă pana din mâna care deja îi amorţise, îşi 
îndepărtă scaunul de masă şi se ridică. În faţa lui se aflau paisprezece pagini. 
Nu mai scrisese niciodată atât de mult dintr-o suflare. Ştia bine că poemul său 
nu se ridica la înălţimea celor ale marilor autori din neamul elfilor sau al 
piticilor, dar nădăjduia că era îndeajuns de sincer pentru ca elfii să nu râdă de 
munca lui. 

După ce Saphira se întoarse, îi citi şi ei versurile. „Vai, Eragon, răspunse 
ea, ce mult te-ai schimbat de când am plecat din valea Palancar. Cred că nici tu 
nu l-ai mai recunoaşte pe băiatul firav care a plecat să se răzbune. Acel Eragon 
nu ar fi izbutit să scrie o baladă în stilul elfilor. De-abia aştept să văd ce-ai s- 
ajungi în cincizeci sau o sută de ani.” 

„Dacă mai am atâta de trăit”, zâmbi el. 

— Cam stângaci, dar sincer, spuse Oromis, când Eragon îi citi poemul. 

— Deci îţi place? 

— Este o imagine bună a stării tale de spirit de-acum, şi totodată o 
lectură plăcută, dar nu o capodoperă. Nădăjduiesc că nu la asta te-aşteptai. 


— Cred că nu. 

— Ceea ce mă surprinde este că poţi să-l reciţi în această limbă. Când 
scrii ceva imaginat în limba străveche nu întâmpini niciun obstacol, dar 
problema e când încerci să rosteşti ceea ce-ai scris, pentru că asta ar însemna 
că trebuie să spui un neadevăr, ceea ce magia nu îngăduie. 

— Pot să rostesc versurile, răspunse Eragon, pentru că, pentru mine, sunt 
adevărate. 

— lar asta dă mult mai multă putere scrierii tale... Eragon-finiarel, sunt 
impresionat. Poemul tău va fi la mare cinste la Sărbătoarea Frăției de Sânge. 

Ridicând un deget, Oromis băgă mâna într-un buzunar al robei şi-i dădu 
lui Eragon un sul de pergament, legat cu o panglică. 

— Ai aici nouă vrăji de apărare, pe care vreau să le teşi împrejurul tău şi 
al lui Orik, piticul. După cum ai văzut în Silthrim, sărbătorile noastre sunt 
profunde, şi nu sunt bune pentru cei mai slabi din fire. Fără apărare, rişti să te 
rătăceşti prin plasa vrăjilor noastre. Am mai văzut-o. Chiar şi cu aceste măsuri 
de prevedere, trebuie să ai grijă să nu te laşi tulburat de tot soiul de închipuiri, 
purtate pe aripile vântului. Fii cu băgare de seamă, căci în timpuri ca acestea, 
noi, elfii, ne putem pierde minţile - e o nebunie minunată şi fermecătoare, dar 
tot nebunie se cheamă. 


În seara în care sărbătoarea, care urma să dureze trei zile, trebuia să 
înceapă, Eragon, Saphira şi Orik se duseră, împreună cu Arya, la copacul 
Menoa, unde se adunaseră o mulţime de elfi, ale căror plete negre sau argintii 
sclipeau în lumina lămpilor. Islanzadi stătea în picioare pe una dintre rădăcinile 
înălțate ale copacului, înaltă, palidă la faţă şi frumoasă ca un mesteacăn. 
Blagden se aşezase pe umărul stâng al reginei, iar Maud, pisica fermecată, se 
ascundea în umbră în spatele ei. Erau acolo şi Glaedr împreună cu Oromis, 
îmbrăcat în roşu şi negru, precum şi alţi elfi pe care Eragon îi recunoscu, printre 
care Lifaen, Nari şi, spre marea sa neplăcere, Vanir. Deasupra, stelele 
străluceau pe cerul de catifea. 

— Aşteptaţi aici, spuse Arya; ea se strecură prin mulţime şi se întoarse 
împreună cu Rhunön. Fierăreasa clipea mărunt, ca o burniţă, uitându-se 
împrejur. Eragon o salută, iar ea le făcu un semn din cap şi lui, şi Saphirei. 

— Bine v-am găsit, Solzi-Sclipitori, Biruitorul-Umbrei. 

Apoi îl zări pe Orik şi i se adresă în graiul piticilor, iar el îi răspunse cu 
însufleţire, fiind limpede că era încântat să discute cu cineva în graiul aspru al 
ținutului său natal. 

— Ce-a spus? întrebă Eragon, aplecându-se. 

— M-a poftit la ea să văd ce lucrează şi să discutăm despre meşteşugul 
prelucrării metalelor, răspunse Orik, cu o expresie de uimire şi respect pe chip. 
Eragon, îţi dai seama că ea a învăţat meşteşugul pentru prima dată de la 
Futhark însuşi, unul dintre şefii legendari ai clanului Dârgrimst Ingeitum! Ce n- 
aş da să-l fi întâlnit şi eu! 


Aşteptară cu toţii până se făcu miezul nopţii, apoi Islanzadi ridică braţul 
stâng, gol, aţintindu-l spre discul lunii noi ca o suliță de marmură. Deasupra 
palmei ei se adună un glob moale şi alb, alcătuit din lumina lămpilor atârnate în 
copacul Menoa. Apoi regina păşi pe lângă rădăcină, către trunchiul masiv, şi 
aşeză globul într-o scorbură, unde acesta rămase plutind în aer şi pulsând. 

Eragon se întoarse spre Arya. 

— A început? 

— A început! râse ea. Şi se va termina când lumina fermecată se stinge. 
Elfii se împărţiră în cete vesele prin pădure şi prin luminişurile care 
împrejmuiau copacul Menoa. Ca din senin, aduseră mese încărcate până sus cu 
tot felul de mâncăruri uimitoare, care, judecând după aspectul lor 
nepământean, erau atât rodul muncii vrăjitorilor, cât şi al bucătarilor. 

Apoi, începură să cânte cu glasurile lor limpezi, ca de flaut. Cântară 
multe cântece, dar fiecare dintre acestea făcea parte dintr-o melodie mai 
lungă, care ţesea o vrajă peste noaptea de vis, ascuţind simţurile, dând la o 
parte orice reţinere şi arzând sufletele cu puterea sa sălbatică. Versurile erau 
despre fapte eroice şi călătorii cu corăbiile sau caii până în ţinuturi uitate, şi 
despre jalea pierderii frumuseţii. Ritmul muzicii îl învălui pe Eragon, care simţi 
cum punea stăpânire pe el o stare de abandon nestăvilit, o dorinţă de a alerga, 
scăpând din chingile propriei vieţi, şi de a dansa pentru vecie prin dumbrăvile 
elfilor. Alături de el, Saphira fredona şi ea melodia, din fundul gâtului, cu ochii 
pe jumătate închişi. 

Ce se întâmpla după aceea Eragon nu izbuti niciodată să-şi amintească 
limpede, de parcă ar fi avut febră şi şi-ar fi pierdut din când în când cunoştinţa. 
Anumite lucruri îi reveneau în minte foarte clar - imagini strălucitoare, vii, pline 
de voioşie. - Dar îi era cu neputinţă să reconstituie ordinea în care se 
întâmplaseră. Pierdu şirul zilelor şi al nopţilor, căci, în orice clipă, pădurea 
părea cufundată în amurg. Nu-şi mai aminti nici măcar dacă, în cursul celor trei 
zile de sărbătoare, dormise vreun pic sau simţise nevoia să moţăie. 


Îşi amintea cum se învârtea în cerc, ţinând de mână o elfa cu buze roşii 
ca cireşele, simțind pe limbă gust de miere şi în aer mireasmă de ienupăr... 


Îşi amintea de elfii adunaţi pe crengile întinse ale copacului Menoa, ca un 
stol de grauri, strunindu-şi harpele de aur şi strigându-i ghicitori lui Glaedr aflat 
dedesubt; din vreme în vreme, ei arătau cu degetul spre cer şi, pe dată, în faţa 
lor apărea o explozie de scântei colorate, care luau felurite chipuri şi apoi 
dispăreau... 


Îşi amintea cum stătea pe o pajişte, sprijinit de Saphira, şi o privea pe 
aceeaşi elfa, plutind prin faţa ascultătorilor vrăjiţi şi cântând: 


Departe, departe, vei zbura departe 


Peste munţi şi văi 

Spre pământuri de-apoi. 

Departe, departe, vei zbura departe, 
Şi la mine n-ai să mai vii. 


Pierdut! Pierdut pentru mine vei fi 
Şi n-am să te mai văd nicicând. 
Pierdut! Pierdut pentru mine vei fi 
Deşi pe vecie am să te-aştept. 


Îşi amintea poeme nesfârşite, unele triste, altele vesele - cele mai multe 
şi, şi. Ascultase tot poemul compus de Arya şi i se păruse într-adevăr reuşit, şi 
pe-al lui Islanzadi, care era mai lung, dar la fel de frumos. Pentru acestea două, 
toţi elfii se adunaseră să asculte... 


Îşi amintea minunăţiile pe care elfii le făuriseră pentru sărbătoare, dintre 
care multe i s-ar fi părut înainte cu neputinţă, chiar şi cu ajutorul magiei. 
Enigme şi jucării, opere de artă şi arme, precum şi alte obiecte pe care nu le 
cunoştea. Un elf ţesuse o vrajă asupra unui glob de sticlă astfel că, la câteva 
clipe, înăuntru înflorea mereu altă floare. Altul îşi petrecuse zeci de ani 
călătorind prin Du Weldenvarden şi adunând cele mai frumoase şoapte ale 
pădurii, cărora le dăduse acum glas cu ajutorul a o sută de crini albi. 

Rhun6n adusese un scut care nu se putea sfărâmă, o pereche de mănuşi 
din fir de oţel, care-i permiteau celui care le purta să mânuiască plumbul topit, 
şi alte obiecte de felul acesta, nevătămătoare, precum şi o sculptură mică, 
reprezentând o pitulice în zbor, tăiată dintr-un singur bloc de metal şi pictată 
cu atâta meşteşug încât pasărea părea vie. 

Darul lui Orik se dovedise a fi o piramidă micuță, cu opt trepte, făurită din 
cincizeci şi opt de piese care se petreceau una prin alta. Elfii se declaraseră 
încântați de aceasta, şi se apucaseră să o desfacă şi să o pună la loc, de câte 
ori le dădea el voie. 

— Jupân Barbă-Lungă, îi strigaseră ei, degetele iscusite arată o minte 
isteaţă... 

Îşi amintea cum Oromis îl trăsese la o parte, departe de muzică, iar el îl 
întrebase: 

— Ce s-a-ntâmplat? 

— Trebuie să-ţi limpezeşti mintea, îi răspunsese elful, conducându-l spre 
un buştean prăbuşit şi silindu-l să se aşeze. Rămâi puţin aici. Ai să te simţi mai 
bine. 

— Dar n-am nimic. N-am nevoie de odihnă, protestase Eragon. 

— Nu gândeşti limpede şi n-ai de unde să-ţi dai seama. Rămâi aici până 
ce izbuteşti să-ţi aduci aminte vrăjile de transformare, şi cele mari, şi cele mici, 
iar apoi te poţi întoarce. Făgăduieşte-mi că aşa vei face... 


Îşi amintea făpturi întunecate şi stranii, care se apropiau pe nesimţite din 
adâncul pădurii. Cele mai multe erau animale care fuseseră atinse de vrăjile 
adunate în Du Weldenvarden, iar acum se simțeau atrase spre Agaeti Blödhren 
ca un om înfometat către locul în care se află mâncarea. S-ar fi zis că 
apropierea de magia elfilor le ajuta să-şi aline chinul. Multe nu îndrăzneau să se 
arate altfel decât sub chipul unei perechi de ochi strălucitori, care sclipeau 
undeva, dincolo de cercurile de lumină. Printre cele care ieşiseră cu totul la 
iveală se număra lupoaica pe care Eragon o mai văzuse cândva, sub chipul 
unei femei în veşminte albe. Ea se aţinea prin spatele unui tufiş de sânger, cu 
colții ca nişte pumnale dezveliţi într-un soi de rânjet amuzat, plimbându-şi 
privirile de jur împrejur. 

Totuşi, nu toate făpturile erau animale. Câteva erau elfi care-şi 
preschimbaseră chipurile pentru a dobândi noi puteri sau pentru a atinge un alt 
ideal de frumuseţe. Unul dintre ei, un elf acoperit cu blană dungată, făcuse un 
salt pe deasupra lui Eragon şi începuse să ţopăie primprejur, fie în picioare, fie 
în patru labe. Avea capul îngust şi alungit, cu urechi ca de pisică, braţele îi 
atârnau până la genunchi, iar mâinile sale cu degete lungi aveau palmele 
acoperite cu pernuţe aspre. 

Ceva mai târziu, două femei elfe, aidoma la chip, i se înfăţişaseră 
Saphirei. Mişcările lor erau leneşe şi elegante, iar când îşi duseseră degetele la 
buze, pentru a saluta aşa cum cerea tradiţia, Eragon observase că acestea 
erau unite printr-o membrană transparentă, ca o pânză. 

„Venim de departe”, şoptiseră ele. În timp ce vorbeau, pe gâturile frumos 
arcuite li se deschideau trei şiruri de branhii, care dădeau la iveală carnea 
trandafirie de dedesubt. Pielea le sclipea ca şi cum ar fi fost unsă cu ulei. Părul 
lung şi lins le cădea mai jos de umerii înguşti. 

Eragon întâlnise şi un elf înveşmântat în solzi care se încălecau, arătând 
precum un dragon, cu o creastă osoasă pe cap, un şir de ţepi care-i cobora pe 
spinare şi două flăcărui palide care sclipeau mereu în străfundurile nărilor sale 
căscate. 

Şi întâlnise şi alţii, care nu erau atât de uşor de recunoscut: elfi ale căror 
siluete tremurau, ca şi cum s-ar fi uitat la ei prin apă; elfii care, dacă nu se 
mişcau, nu puteau fi deosebiți de copaci; elfi înalţi cu ochii complet negri, fără 
pupile, de o frumuseţe aprigă şi sălbatică, de care Eragon se simţi înfricoşat şi 
care, dacă atingeau vreun obiect din jurul lor, treceau prin el ca nişte umbre. 

Exemplul cel mai grăitor al acestor preschimbări era copacul Menoa, cel 
care, cândva, fusese Linnëa, femeia elfă. Copacul părea să se înfioare din 
rădăcini, din pricina agitaţiei din luminiş. Crengile îi tresăltau, deşi nu sufla 
niciun pic de vânt, iar, din când în când, trunchiul îi trosnea uşor, în ritmul 
muzicii, iar din el se răspândea o aură de blândeţe şi bunăvoință, care se 
aşternea asupra celor aflaţi în apropiere... 


Şi îşi mai amintea şi de două crize de durere, din pricina cărora ţipa şi 
gemea, întins printre umbre, în timp ce elfii cu minţile rătăcite benchetuiau 
fără încetare împrejurul lui, şi numai Saphira venise să-l vegheze... 


În cea de-a treia zi a sărbătorii, după cum i se spusese mai târziu, îi veni 
rândul să-şi recite poemul în faţa elfilor. Se ridică şi spuse: 

— Nu sunt nici meşter făurar, nici priceput la sculptură, ţesut, ceramică, 
pictură sau vreo altă artă. Nici nu pot nădăjdui să mă compar cu voi la 
mânuirea magiei. Aşa că nu mi-au rămas decât propriile experienţe, pe care 
am încercat să le potrivesc cu ajutorul unei poveşti, deşi nici bard nu sunt. 

Apoi, aşa cum făcea Brom când le depăna câte o poveste în Carvahall, 
Eragon declamă: 


În regatul dintre mări, 
Printre munţii cenușii, 

În ziua cea din urm-a iernii, 
Veni pe lume un copil 

Ce-n viaţ-avea un singur ţel: 


să-l omoare pe duşmanul 
Din ţinutul plin de umbre, 
Din ţinutul tainic Durza. 


Creşte-n pace şi în farmec, 
Sub stejari străvechi ca timpul, 
Printre cerbi şi urşi puternici, 
Şi de la strămoşi învaţă 
Dobândindu-şi iscusinţa 


să-l omoare pe duşmanul 
Din ţinutul plin de umbre, 
Din ţinutul tainic Durza. 


Să-i zărească urma neagră, 
Când el vine să răpească 

Pe cei slabi, pe cei puternici; 
Şi cu orice fel de armă 

Să se lupte, să-l înfrunte, 


să-l omoare pe duşmanul 
Din ţinutul plin de umbre, 
Din ţinutul tainic Durza. 


Anii au trecut ca vântul, 
Şi-a crescut măreț bărbatul, 
Plin de patimă arzânaă; 
Sângele-i pulsa în vene 
Tânăr, aprig şi năvalnic. 


Şi-a-ntâlnit apoi o fată, 

Bună, blândă şi-nţeleaptă, 

Ce purta pe frunte steaua G&da, 
Rază Sclipitoare, 

Ce-o scălda cu-a ei lumină. 


Şi în ochii cei albaştri, 
În adâncuri tăinuite, 
El văzu o altă soartă, 
Liberă şi fericită, 

Şi ştiu că împreună 


N-aveau teamă de duşmanul 
Din ţinutul plin de umbre, 
Din ţinutul tainic Durza. 


Mai departe, istorisi cum bărbatul se dusese în ţinutul Durza, unde-şi 
găsise duşmanul şi se luptase cu el, în ciuda fiorilor de gheaţă din inimă. Şi, cu 
toate că la sfârşit dobândise izbânda, nu-i dăduse lovitura hotărâtoare, căci, 
odată înfrânt duşmanul, el nu se mai temea de soarta omenească. Nu mai 
simţea nevoia de a-l omori pe duşmanul întâlnit în Durza. Aşa că bărbatul îşi 
pusese sabia în teacă şi se întorsese acasă şi se căsătorise cu iubita lui, într-o 
noapte de vară. Trăise multă vreme fericit, alături de ea, până ce-i crescuse o 
barbă lungă şi albă. Numai că: 


Pân' să se reverse zorii, 

Pe când el dormea în pace, 
Lângă pat veni duşmanul, 
Printre umbre să-l privească, 
Pe măreţul său potrivnic, 


Cel acum slăbit de vârstă. 
El, din somn, deschise ochii 
Şi privi fără de teamă 
Chipul gol şi rece-al Morţii, 
Rege-al nopţii nesfârşite. 


Împăcat cu sine însuşi, 
Dup-atâţia ani de zile, 

Nu se mai temea de Moarte 
Şi de-mbrăţişarea rece, 
Cea din urmă-mbrăţişare. 


Ca o blândă adiere, 
Se-aplecă duşmanu-asupră-i 
Sufletul să i-l adune, 

Ca scânteia unei flăcări. 

Şi plecară împreună 


Să trăiască pe vecie, 
În ţinutul plin de umbre, 
În ţinutul tainic Durza. 


Eragon tăcu şi, simțind privirile tuturor aţintite asupra sa, lăsă capul în jos 
şi se întoarse iute la locul său. Se simţea stânjenit pentru că le dezvăluise atât 
de multe lucruri despre sine. Dăthedr, un nobil elf, îi spuse: 

— Eşti prea modest, Biruitorul-Umbrei. S-ar zice că ţi-ai descoperit un nou 
talent. 

Islanzadi îşi ridică braţul alb. 

— Eragon-finiarel, poemul tău se va adăuga celor din marea bibliotecă 
din palatul Tialdari, pentru ca toată lumea care doreşte să se bucure de el să-l 
poată citi. Cu toate că este o alegorie, cred că i-a ajutat pe mulţi dintre noi să 
înţeleagă mai bine greutăţile pe care le-ai avut de înfruntat, de când oul 
Saphirei a ajuns la tine, greutăţi pentru care suntem şi noi, în mare măsură, 
răspunzători. Îţi cer să-l mai reciţi o dată, ca să putem cugeta mai adânc la 
toate acestea. 

Mulţumit, Eragon îşi plecă fruntea, apoi făcu după cum i se ceruse. După 
aceea, veni momentul ca Saphira să-şi prezinte şi ea opera. Dispăru în noapte, 
apoi se întoarse, aducând în gheare o piatră întunecată la culoare, de trei ori 
cât un om. Ridicându-se pe picioarele din spate, ea aşeză piatra pe pajişte, 
drept în mijloc, de unde cu toţii puteau să o vadă. Stânca şlefuită fusese topită 
şi modelată într-un fel aparte, alcătuind o serie de linii curbe, care se 
încolăceau una peste alta, ca nişte valuri îngheţate. Limbile aspre de piatră 
teseau un model atât de complicat, încât privirea nu le putea urmări de la un 
capăt la celălalt, ci aluneca de la una la alta. 

Eragon privi sculptura cu ochii mari şi cu un interes la fel de mare ca al 
elfilor, pentru că era prima dată când o vedea. „Cum ai făcut asta?” o întrebă 
pe Saphira. 

„Am topit piatra şi i-am dat formă cu limba”, răspunse ea, amuzată, apoi 
se aplecă şi suflă o pălălaie de foc peste sculptură, scăldând-o într-o văpaie 


care se înălța spre cer, de parcă dădea să apuce stelele cu degetele sale 
sclipitoare. La urmă, sculptura se înroşise şi sclipea stacojiu, iar în scobiturile şi 
colţişoarele tăinuite ale pietrei ardeau flăcări mici. În lumina tremurătoare, 
întreaga alcătuire părea să se mişte. 

Elfii scoaseră strigăte de uimire şi admiraţie, bătând din palme şi 
dănţuind în jurul sculpturii. Unul dintre ei strigă: 

— Admirabil meşteşug, Solzi-Sclipitori! 

„E minunată”, spuse Eragon. 

Saphira îl atinse cu botul pe braţ. „Mulţumesc, micuţule.” 

Apoi veni rândul lui Glaedr să-şi arate opera: o bucată mare din lemn 
roşu de stejar, pe care, cu vârful unei gheare, incrustase o vedere de sus a 
oraşului. Oromis îşi aduse şi el contribuţia, sub forma pergamentului la care 
Eragon îl surprinsese adesea lucrând, în timpul lecţiilor. De-a lungul jumătăţii 
de sus a sulului de pergament se afla un text - Balada lui Vestari marinarul -, în 
timp ce partea de jos era împodobită cu un peisaj fantastic, înfăţişat cu mult 
meşteşug şi cu o amănunţime care-ţi tăia răsuflarea. 

Apoi, Arya îl luă pe Eragon de mână şi-l trase prin pădure până la copacul 
Menoa, unde spuse: 

— Priveşte cum scad luminile fermecate. Mai avem doar câteva ceasuri 
până în zori, când trebuie să ne întoarcem în lumea rece a raţiunii. 

În număr foarte mare, elfii se adunară în jurul copacului, cu chipurile 
arzând de nerăbdare. Islanzadi ieşi cu mare demnitate din rândurile lor şi păşi 
pe lângă o rădăcină lată ca o alee, care la un moment dat se răsucea în sus şi 
se întorcea pe unde venise. Regina se urcă pe braţul noduros, privindu-i pe toţi 
elfii aflaţi în aşteptare. 

— După cum ne e obiceiul, şi după cum s-a convenit la sfârşitul războiului 
cu dragonii de către regina Tarmunora, primul Eragon şi dragonul alb care 
vorbea în numele neamului său - cel al cărui nume nu poate fi rostit nici în 
această limbă, nici în vreo alta - când soarta elfilor a fost unită cu cea a 
dragonilor, ne-am întâlnit pentru a sărbători frăţia de sânge cu cântece şi 
dansuri şi cu roadele muncii noastre. La sărbătoarea precedentă, acum mulţi 
ani, situaţia noastră era cu adevărat deznădăjduită. De-atunci, s-a mai 
îmbunătăţit puţin, mulţumită trudei noastre, a piticilor şi a vardenilor, cu toate 
că Alaga&sia este cufundată încă în umbra întunecată a Trădătorilor, iar noi 
trebuie să trăim în continuare cu ruşinea de a nu-i fi putut ajuta pe dragoni. 
Dintre Cavalerii din vechime au rămas numai Oromis şi Glaedr. Printre mulţi 
alţii, şi Brom a părăsit lumea în veacul care-a trecut. Cu toate acestea, ni s-a 
dat o nouă speranţă prin Eragon şi Saphira, drept pentru care este firesc să fie 
şi ei aici acum, când ne pecetluim din nou jurământul dintre cele trei neamuri. 

La un semn al reginei, elfii eliberară o porţiune largă la poalele copacului 
Menoa, pe care o împrejmuiră cu lămpi aşezate în vârful unor ţăruşi sculptați, 
în timp ce mai mulţi muzicieni cu flaute, harpe şi tobe se înşirară de-a lungul 
unei rădăcini. Arya îl conduse pe Eragon la marginea cercului, unde se trezi 


aşezat între ea şi Oromis, în timp ce Saphira şi Glaedr se ghemuiseră de-o 
parte şi de alta, ca nişte movile de pietre preţioase. Adresându-se lui Eragon şi 
Saphirei, Oromis spuse: 

— Priviţi cu atenţie, căci veţi vedea ceva foarte important pentru 
moştenirea voastră de Cavaleri. 

După ce toţi elfii se aşezară, două tinere păşiră în mijlocul împrejmuirii şi 
rămaseră în picioare, cu spatele una la alta. Erau răpitor de frumoase şi 
semănau leit, numai că una avea plete lungi şi negre, ca adâncul unui hău, în 
timp ce părul celeilalte sclipea precum o cascadă de argint poleit. 

— Iduna şi Neya, Păstrătoarele, şopti Oromis. 

— Wyrda! cârâi Blagden, de pe umărul lui Islanzadi. Mişcându-se la 
unison, cele două elfe îşi duseră mâinile la broşele de la gât pe care le 
desfăcură, lăsându-şi robele albe să cadă la o parte. Pe dedesubt nu mai 
purtau nimic, dar erau ca şi înveşmântate într-un tatuaj sclipitor care 
reprezenta un dragon. Coada acestuia începea pe glezna stângă a ldunei, apoi 
desenul se urca pe pulpa şi coapsa ei, pe piept, apoi pe spatele Neyei, şi se 
termina cu capul dragonului de pe pieptul acesteia din urmă. Fiecare solz al 
dragonului avea o altă culoare; nuanțele vii făceau ca tatuajul să semene cu un 
curcubeu. 

Păstrătoarele îşi uniră palmele şi braţele, astfel încât desenul părea un 
întreg, care aluneca fără veste de pe un trup pe celălalt. Apoi, amândouă 
ridicară câte un picior şi loviră pământul cu tălpile goale, cu un zgomot uşor şi 
înfundat. 

Şi din nou. 

La cel de-al treilea pas, muzicienii începură să bată tobele, ţinând ritmul. 
Îi urmară harpiştii, ciupind corzile instrumentelor lor poleite, apoi şi flautiştii, 
care se alăturară melodiei sacadate. 

La început mai încet, apoi din ce în ce mai iute, Iduna şi N&ya începură să 
danseze, bătând ritmul cu picioarele pe pământ şi unduindu-se, astfel încât 
părea că nu ele se mişcau, ci dragonul de pe trupurile lor. Se răsuciră iar şi iar, 
în timp ce dragonul tremura pe pielea lor. 

Apoi, cele două gemene începură şi să cânte, punctând ritmul însufleţit 
cu strigăte sălbatice, rostind cuvintele unei vrăji atât de complicate încât 
Eragon nu izbuti s-o înţeleagă. Ca vântul care suflă, anunțând furtuna, elfii 
ţineau isonul vrăjii, cântând într-un glas, într-un gând şi cu un singur ţel. 
Eragon nu ştia cuvintele, dar se trezi că le rostea şi el împreună cu elfii, răpit în 
vârtejul neînduplecat. Îi auzi şi pe cei doi dragoni îngânând melodia, fără 
cuvinte, scoțând din fundul girurilor un zgomot adânc şi intens, care-i 
pătrundea vibrând în oase, îi furnica pielea şi făcea văzduhul să tremure şi să 
sclipească. 

Iduna şi N&ya se roteau din ce în ce mai iute, până ce mişcările lor de 
veniră o ceaţă tulbure, iar părul începu să le fluture împrejur; erau acoperite de 
o peliculă subţire de sudoare. Astfel ajunseră la momentul culminant, 


răsucindu-se cu o iuţeală nefirească, în ritmul delirant al muzicii şi al 
incantaţiei. Apoi, un fulger de lumină străbătu tatuajul, dinspre capul 
dragonului spre coadă, iar acesta tresări. La început, Eragon crezu că nu vedea 
bine, dar apoi făptura clipi din ochi, îşi desfăcu aripile şi-şi încleşta ghearele. 

Din botul dragonului izbucni o pală de foc, iar el se năpusti înainte şi se 
eliberă de pe trupurile elfelor, înălțându-se în aer şi rotindu-se pe deasupra, 
bătând din aripi. Vârful cozii îi rămăsese lipit de cele două gemene, ca un 
cordon ombilical sclipitor. Uriaşa fiară se îndreptă spre discul întunecat al lumii 
şi scoase un răget sălbatic, venit de dincolo de veacuri, apoi se întoarse şi-şi 
aruncă privirile asupra elfilor adunaţi. 

Când dragonul îşi aţinti asupra lui ochii întunecaţi şi înfricoşători, Eragon 
îşi dădu seama că nu era o simplă iluzie, ci o fiinţă conştientă, care trăia şi se 
hrănea cu ajutorul magiei. Torsul Saphirei şi cel al lui Glaedr deveniră din ce în 
ce mai puternice, până ce Eragon ajunse să nu mai audă nimic, în afara lui. 
Spiritul încarnat al neamului lor dădu târcoale pe deasupra, apoi pluti în jos, 
peste creştetele elfilor, mângâindu-i cu aripile sale imateriale. Se opri în faţa lui 
Eragon, învăluindu-l în vârtejul fără fund al privirii sale. Îmboldit de instinct, 
Eragon îşi ridică mâna dreaptă, simțind furnicături în palmă. 

În mintea sa răsună un glas de foc: „lată darul nostru, ca să poţi face 
ceea ce trebuie”. 

Dragonul îşi aplecă botul şi atinse gedwëy ignasia din palma lui Eragon. 
Izbucni o scânteie, iar Eragon împietri în loc, în timp ce prin trup îi curgea un 
şuvoi de foc mistuitor, care-l ardea pe dinăuntru. În faţa ochilor începură să-i 
joace pete negre şi roşii, iar cicatricea de pe spate îl fulgera de parcă ar fi fost 
însemnat cu fierul roşu. Înfricoşat, se retrase în siguranţă, undeva în 
străfundurile fiinţei sale, unde îl învălui o beznă căreia nu mai avea puterea să-i 
ţină piept. 

În cele din urmă, auzi din nou glasul de foc: „lată darul nostru”. 

În dumbrava înstelată Eragon se trezi singur. 

Deschise ochii şi rămase cu privirea aţintită la tavanul sculptat al casei 
din copac pe care o împărțea cu Saphira. Afară era încă noapte, iar zgomotele 
veseliei elfilor urcau spre el din oraşul plin de lumini aflat dedesubt. 

Înainte să apuce să observe mai mult, Saphira năvăli în mintea lui, plină 
de grijă şi de nelinişte. Prin faţa ochilor îi trecu o imagine, în care o văzu alături 
de Islanzadi, lângă copacul Menoa. „Cum te simţi?” îl întrebă ea. 

„Mă simt... bine. Cum nu mai m-am simţit de multă vreme încoace. Cât 
am...?” 

„Numai vreun ceas. Aş fi stat cu tine, dar de Oromis, de Glaedr şi de mine 
era nevoie pentru ultima parte a sărbătorii. Trebuia să vezi cum au reacţionat 
elfii când ai leşinat. Nu s-a mai întâmplat niciodată aşa ceva.” 

„Tu ai iscat asta, Saphira?” 

„Nu, nu a fost doar opera mea, şi nici a lui Glaedr. Amintirile neamului 
nostru, care au prins chip şi viaţă datorită magiei elfilor, ţi-au dăruit puterile pe 


care le avem noi, dragonii, căci în tine stă nădejdea noastră de a scăpa de la 
pieire.” 

„Nu înţeleg.” 

„Uită-te în oglindă, îi sugeră ea. Apoi odihneşte-te, recapătă-ţi puterile, şi 
ne întâlnim la revărsatul zorilor.” 

Saphira se retrase, iar Eragon se ridică în picioare şi se întinse, uimit de 
cât de bine se simţea. Ducându-se în încăperea pentru spălat, luă oglinda pe 
care o folosea pentru bărbierit şi o aduse la lumina unei lămpi din apropiere. 

Apoi rămase împietrit de uimire. 

S-ar fi zis că toate procesele care, de-a lungul timpului, îi schimbau 
înfăţişarea unui Cavaler provenit din neamul omenesc, şi pe care Eragon deja 
începuse să le observe de când se unise cu Saphira, se desăvârşiseră în timp 
ce zăcea fără cunoştinţă. Chipul lui era acum la fel de neted şi de ascuţit ca al 
unui elf, urechile ascuţite şi ochii migdalaţi, iar pielea îi era palidă ca alabastrul 
şi părea să strălucească uşor, ca şi cum ar fi fost acoperită cu o peliculă de 
vrajă. „Arăt ca un prinţişor.” Nu mai folosise niciodată acest termen în legătură 
cu un bărbat, mai ales cu el însuşi, dar acum nu se putea descrie altfel decât ca 
„frumos”. Totuşi, nu era pe de-a-ntregul elf. Avea bărbia mai puternică, fruntea 
mai lată, chipul la fel. Era mai frumos decât orice om, dar cu trăsăturile mai 
accentuate decât orice elf. 

Cu degetele tremurânde, îşi pipăi ceafa, căutându-şi cicatricea. 

Nu găsi nimic. 

Smulgându-şi tunica de pe el, se răsuci în faţa oglinzii pentru a-şi vedea 
spinarea. Era netedă la fel ca înaintea bătăliei din Farthen Dur. Ochii i se 
umplură de lacrimi în timp ce-şi trecea mâna peste locul în care îl lovise Durza. 
Ştia că de-acum se terminase cu crizele de durere. 

Nu numai acea cicatrice, de care el hotărâse cândva să nu se atingă, îi 
dispăruse de pe trup, ci la fel şi toate celelalte vânătăi şi urme de lovituri; de- 
acum, trupul său era la fel de curat ca al unui nou-născut. Îşi pipăi încheietura, 
în locul în care se tăiase în timp ce ascuţea o coasă de-a lui Garrow. Rana 
dispăruse fără urmă. Porţiunile umflate şi vinete de pe interiorul coapselor, 
rămăşiţe ale primului zbor pe spinarea Saphirei, se topiseră şi ele. O clipă le 
simţi lipsa, ca unor amintiri despre viaţa sa de până atunci, dar asta nu dură 
mult, căci îşi dădu seama că toate neajunsurile de care suferise, oricât de mici 
ar fi fost, fuseseră vindecate. 

„Am ajuns ceea ce-mi era sortit”, se gândi el, şi trase adânc aer în piept, 
îmbătându-se de mireasma acestuia. 

Aruncând oglinda pe pat, se îmbrăcă în cele mai frumoase veşminte: o 
tunică stacojie, cu fireturi de aur; o cingătoare bătută cu bucăţi albe de jad; 
pantaloni lungi, căptuşiţi; o pereche de încălțări de pânză care le plăceau 
elfilor, iar, pe braţe, apărătorile de piele pe care i le dăruiseră piticii. 

Coborând din copac, rătăci printre umbrele din oraş şi-i urmări pe elfi 
sărbătorind, cuprinşi de însufleţirea nopţii. Niciunul nu-l recunoscu, deşi îl 


salutau ca pe unul de-al lor şi-l pofteau să ia parte la pătimaşele ritualuri. 

Se plimbă din loc în loc, cu toate simţurile ascuţite la maximum, 
îmbătându-se cu mulţimea de imagini, sunete, mirosuri şi senzaţii care-l 
copleşeau. Putea vedea prin bezna care, nu cu mult înainte, l-ar fi orbit 
complet. Dacă atingea o frunză, putea număra fiecare perişor care creştea pe 
suprafaţa ei. Recunoştea mirosurile care pluteau spre el la fel de bine ca un lup 
sau un dragon. Auzea zgomotele şoarecilor care se strecurau prin ierburile de 
sub tălpile lui, precum şi zgomotul unei bucăţi de scoarță căzute la pământ; 
bătăile inimii îi răsunau în urechi ca o tobă. 

Plimbarea sa fără ţel îl duse spre copacul Menoa, unde se opri o clipă s-o 
privească pe Saphira, aflată în mijlocul sărbătorii; totuşi, nu se înfăţişă şi 
celorlalţi din poiană. 

„Unde te duci, micuţule?” îl întrebă ea. 

O văzu pe Arya ridicându-se de la locul ei, de lângă regină, şi 
strecurându-se printre elfii adunaţi, apoi, ca un spirit al pădurii, pierzându-se pe 
sub copacii aflaţi dincolo de împrejmuire. „Păşesc între lumină şi întuneric”, îi 
răspunse Saphirei, apoi se luă pe urmele elfei. 

Reuşi s-o găsească luându-se după mirosul slab al acelor de pin pe care 
ea le strivea sub tălpi, după atingerea uşoară a piciorului ei pe pământ şi după 
tremurul pe care-l lăsa prin văzduh. O găsi la marginea unui luminiş, cu trupul 
încordat, ca un animal sălbatic al pădurii, privind stelele care se roteau pe cer, 
deasupra ei. 

Când Eragon ieşi la lumină, Arya îl privi, iar el se simţi de parcă era 
pentru prima dată când îl vedea. Făcu ochii mari şi şopti: 

— Eragon, tu eşti? 

— Da. 

— Ce ti-au făcut? 

— Nu ştiu. 

Se apropie de ea şi plecară împreună să rătăcească prin desişurile care 
răsunau de frânturi de cântece şi glasuri, din pricina sărbătorii. 

Schimbat cum era, Eragon era foarte conştient de prezenţa Aryei, de 
foşnetul uşor al veşmintelor care i se frecau de piele, de gâtul său alb şi moale, 
de sprâncenele acoperite cu un strat de ulei care le făcea să sclipească şi să se 
curbeze ca nişte petale negre, ude de ploaie. 

Se opriră pe malul unui pârâiaş atât de limpede încât nici nu se vedea în 
lumina slabă. Singurul lucru care-i trăda prezenţa era susurul înfundat al apei 
care curgea peste pietre. În jurul lor, crengile groase de pin alcătuiau o 
peşteră, în care cei doi se ascundeau de lume, părăsind văzduhul răcoros şi 
nemişcat. Văgăuna părea veşnică, de parcă ar fi fost în afara lumii, apărată 
prin vreo vrajă de vitregiile timpului. 

În acel loc de taină, Eragon se simţi dintr-odată aproape de Arya, şi toată 
pasiunea pentru ea îi năvăli în minte. Era atât de îmbătat de puterea şi de 
vitalitatea care-i curgeau prin vine - ca şi de magia sălbatică de care era 


A 


îmbibată pădurea -, încât lăsă la o parte orice chibzuinţă şi spuse: 

— Cât sunt de înalţi copacii, cât sunt de strălucitoare stelele... şi cât eşti 
de frumoasă, o, Arya Svit-kona. 

În mod normal, una ca asta i s-ar fi părut culmea neghiobiei, dar în acea 
noapte dezlănţuită şi nebună părea un lucru cu totul firesc. 

— Eragon... murmură ea, încordându-se, dar el nu băgă în seamă dojana 
şi continuă. 

— Arya, aş face orice ca să te pot lua de soţie. Te-aş urma până la 
capătul pământului. Ţi-aş construi un palat cu mâinile goale. Aş... 

— Dar să mă laşi în pace? Asta ai putea să-mi făgăduieşti? Văzându-l 
şovăind, Arya veni mai aproape şi-i spuse, cu glas scăzut şi blând: Eragon, nu e 
cu putinţă. Tu eşti tânăr, iar eu sunt bătrână, şi asta nu se va schimba 
niciodată. 

— Nu simţi nimic pentru mine? 

— Te consider prieten, răspunse ea, şi nimic mai mult. Îți sunt 
recunoscătoare pentru că m-ai salvat din Gil'ead şi-mi place să-ţi fiu alături. 
Atâta tot... Renunţă la ceea ce ţi-ai pus în gând, căci n-o să-ţi aducă decât 
suferinţă, şi găseşte-ţi pe cineva de vârsta ta care să te-nsoţească în anii lungi 
care vor urma. 

Ochii lui se umplură de lacrimi. 

— Cum poţi să fii atât de crudă? 

— Nu sunt crudă, ci-ţi vreau binele. Noi nu suntem făcuţi unul pentru 
celălalt. 

Disperat, el îi propuse: 

— Ai putea să-mi dai amintirile tale, iar apoi aş avea la fel de multă 
experienţă şi aş şti la fel de mult ca tine. 

— Ar fi ceva oribil, răspunse Arya, ridicând fruntea, cu chipul grav şi 
solemn, vârstat cu argintiu de la stelele sclipitoare de deasupra şi vorbindu-i cu 
glas oţelit. Ascultă-mă, Eragon. Asta nu e cu putinţă şi nu se va-ntâmpla. lar 
până ce nu te stăpâneşti, prietenia noastră trebuie să înceteze, căci emoţiile 
tale nu fac altceva decât să ne abată de la datorie. La revedere, Eragon, 
Biruitorul-Umbrei, sfârşi ea, făcându-i o plecăciune, şi dispăru apoi în Du 
Weldenvarden. 

Obrajii lui Eragon se udară de lacrimi, care picurau în muşchiul de 
dedesubt şi zăceau neabsorbite, ca nişte perle răspândite pe o pătură de 
catifea verde. Amorţit, el se aşeză pe un buştean putrezit şi-şi îngropa faţa în 
palme, plângând pentru că iubirea pentru Arya era sortită să rămână 
neîmplinită, şi plângând pentru că nu făcuse decât s-o îndepărteze şi mai mult. 

În câteva clipe, Saphira veni lângă el. „Of, micuţule, îi spuse ea, 
înghiontindu-l cu botul. De ce nu te-ai abținut şi te-ai băgat de unul singur în 
asta? Ştiai ce se va-ntâmpla dacă încerci iarăşi s-o cucereşti pe Arya.” 

„N-am putut ţine piept dorinţei.” El îşi cuprinse stomacul cu braţele şi se 
legănă înainte şi înapoi pe bolovan, suspinând întretăiat din cauza jalei care-i 


potopea sufletul. Acoperindu-l cu una din aripile ei calde, Saphira îl trase mai 
aproape, ca pe un puişor de şoim. El se ghemui lângă ea şi rămase acolo în 
timp ce noaptea se topea în zi, iar Agaeti Blödhren lua sfârşit. 


Coborârea la țărm 


Roran stătea pe puntea de la pupa a Mi;strețului Roşu, cu braţele 
încrucişate pe piept şi cu picioarele depărtate pentru a-şi ţine echilibrul pe 
barja care se clătina. Vântul sărat îi răvăşea părul, îi umfla barba deasă şi-i 
gâdila părul de pe braţele dezvelite. 

Lângă el, Clovis stătea la cârmă. Marinarul bătut de vreme arătă spre 
mal, către o stâncă acoperită de pescăruşi care se vedea în vârful unui deluşor 
ce se întindea spre ocean. 

— Acolo e Teirm, chiar dincolo de vârfu' ăla. 

Roran îşi miji ochii, din pricina soarelui de după-amiază, care se reflecta 
în ocean ca o panglică de lumină orbitoare. 

— Atunci deocamdată ne oprim aici. 

— Nu vrei să intrăm încă în oraş? 

— Nu toţi deodată. Strigă-i pe Torson şi pe Flint şi pune-i să tragă barjele 
acolo, pe țărm. Pare un loc bun pentru tabără. 

Clovis se strâmbă. 

— Fir-ar. Speram şi io să iau în seara asta o masă caldă. 

Roran îl înţelegea întru totul; mâncarea proaspătă luată din Narda se 
terminase de mult, lăsându-i numai cu carne sărată de porc şi de hering, varză 
murată, biscuiţi pe care-i copseseră sătenii din faina cumpărată şi, doar din 
când în când, câte o bucată de carne proaspătă, atunci când se tăia vreunul 
dintre puţinele animale rămase sau când izbuteau să vâneze câte ceva prin 
locurile de popas. 

Pe deasupra valurilor, răsună glasul aspru al lui Clovis care le striga 
căpitanilor de pe celelalte două barje. Când aceştia se apropiară, el le porunci 
să tragă la mal, iar ei începură pe dată să protesteze vehement. La fel ca toţi 
ceilalţi marinari, plănuiseră să ajungă în Teirm chiar în ziua aceea şi să-şi 
cheltuiască banii bucurându-se de plăcerile oraşului. 

După ce barjele fură aduse pe plajă, Roran începu să se plimbe printre 
săteni, dându-le câte o mână de ajutor pe ici, pe colo la ridicatul cortului, la 
descărcarea poverilor, la adusul apei de la un pârâu din apropiere şi pe unde 
mai era nevoie, până ce-i văzu pe toţi aşezaţi la locurile lor. Se opri puţin să 
schimbe câteva vorbe de îmbărbătare cu Morn şi cu Tara, care păreau 


deznădăjduiţi, şi primi de la ei un răspuns reţinut. Cârciumarul şi nevastă-sa se 
ţinuseră departe de el de când plecaseră din valea Palancar. Una peste alta, 
sătenii erau într-o stare mai bună decât la ajungerea în Narda, datorită odihnei 
de pe drum, dar grijile neîncetate şi vitregiile traiului îi împiedicaseră să se 
refacă pe cât ar fi dorit Roran. 

— Stronghammer, vii să cinezi în cortul nostru diseară? îl întrebă Thane, 
apropiindu-se. 

Roran refuză cât putu de politicos şi, întorcându-se, se găsi faţă în faţă cu 
Felda, cea al cărei soţ, Byrd, fusese ucis mişeleşte de Sloan. Ea îi făcu o 
plecăciune grabnică, apoi îi spuse: 

— Roran, fiu al lui Garrow, pot să-ţi vorbesc? 

— Desigur, Felda, îi răspunse el, zâmbind. Ştii bine. 

— Îţi mulţumesc. 

Cu o expresie stingherită, ea îşi pipăii franj urii şalului pe care-l purta pe 
umeri şi aruncă o privire furişă spre cortul în care stătea. 

— Aş vrea să-ţi cer un serviciu. E vorba de Mandel... 

Roran încuviinţă; fiul ei cel mare se numărase printre cei pe care el Îi 
alesese să-l însoţească în Narda, în ziua fatală în care îi omorâse pe cei doi 
străjeri. Mandel se comportase foarte bine şi atunci, şi în săptămânile în care 
făcuse parte din echipajul de pe Ede/ine şi învățase tot ce se putea despre 
navigaţie. 

— S-a împrietenit la cataramă cu neisprăviţii de marinari de pe barja 
noastră şi a început să joace zaruri cu ei. Nu pe bani, căci nu mai avem deloc, 
ci pe obiecte mărunte, de care avem nevoie. 

— Nu i-ai cerut să înceteze? 

— Mi-e teamă, spuse Felda, răsucind franj urii între degete, că, de când a 
murit taică-său, nu mă mai respectă ca pe vremuri. S-a sălbăticit şi face numai 
ce vrea. 

„Cu toţii ne-am sălbăticit”, se gândi Roran. 

— Şi ce-ai vrea să fac eu? întrebă el cu blândeţe. 

— Te-ai purtat mereu foarte frumos cu el. Te admiră. Dacă-i vorbeşti tu, o 
să te-asculte. 

Roran rămase o clipă pe gânduri, apoi răspunse: 

— Bine, am să fac tot ce pot. 

Felda răsuflă uşurată. 

— Spune-mi totuşi, ce-a pierdut la zaruri? 

— Mai ales de-ale gurii, şovăi femeia, apoi adăugă: Dar ştiu că o dată a 
pus ca gaj brăţara de la bunică-mea, pentru un iepure pe care-l prinseseră 
marinarii cu capcanele. 

Roran se încruntă. 

— Linişteşte-te, Felda. O să mă ocup de asta îndată ce-o să am răgaz. 

— Îţi mulţumesc. 

Felda îi făcu o nouă plecăciune şi se strecură spre corturile improvizate, 


lăsându-l să cântărească ceea ce-i spusese. 

În mers, Roran îşi scărpina distrat barba. Problema cu Mandel şi marinarii 
avea două feţe; băgase de seamă că, în cursul călătoriei, unul dintre oamenii 
lui Torson, Frewin, se împrietenise cu Odele - o tânără, prietenă cu Katrina., 
Asta s-ar putea să iste ceva necazuri când ne despărţim de Clovis.” 

Având grijă să nu atragă prea multă atenţie, el străbătu tabăra şi-i adună 
pe sătenii în care avea cea mai mare încredere, pe care-i luă cu el în cortul lui 
Horst, unde le spuse: 

— Cei cinci pe care i-am ales trebuie să plece acum, înainte să se facă 
prea târziu. Horst o să-mi ţină locul cât lipsesc. Nu uitaţi că lucrul cel mai 
important este să aveţi grijă ca nu cumva Clovis să plece cu barjele sau să le 
strice în vreun fel. S-ar putea să fie singurele noastre mijloace de a ajunge în 
Surda. 

— Şi asta, dar şi să avem grijă să nu fim descoperiţi, completă Orval. 

— Fireşte. Dacă niciunul dintre noi nu se întoarce până poimâine, la 
căderea nopţii, înseamnă că am fost prinşi. Luaţi barjele şi porniţi spre Surda, 
dar nu vă opriţi în Kuasta după provizii; pesemne că Imperiul vă va aştepta 
acolo. Va trebui să găsiţi de-ale gurii în altă parte. 

În timp ce tovarăşii săi se pregăteau, Roran se duse în cabina lui Clovis, 
de pe puntea M;strețului Roşu. 

— Numai voi cinci plecaţi? întrebă căpitanul, după ce află ce puseseră la 
cale. 

— Da, răspunse Roran, sfredelindu-l cu privirea, până când acesta începu 
să se foiască stingherit. lar când mă întorc, mă aştept să vă găsesc tot aici pe 
tine, pe oamenii tăi şi barjele. 

—  Îndrăzneşti să-mi pui onoarea la-ndoială, după ce mi-am ţinut 
făgăduiala până acum? 

— Nu pun la îndoială nimic; ţi-am spus numai ce mă aştept să găsesc. E 
prea mult la mijloc. Dacă ne trădezi acum, ne condamni tot satul la pieire. 

— Ştiu asta, mormăi Clovis, ocolindu-i privirea. 

— Oamenii mei o să se apere singuri, cât lipsesc eu. N-o să se lase prinşi, 
înşelaţi sau părăsiţi, câtă vreme le mai rămâne un strop de putere. lar dacă ar 
fi să li se întâmple într-adevăr vreo nenorocire, i-aş răzbuna, chiar dacă ar 
trebui să străbat o mie de leghe pe jos şi să mă lupt cu însuşi Galbatorix. 
Ascultă ce-ţi spun, jupâne Clovis, căci nu glumesc. 

— Nu suntem nici noi aşa de morţi după Imperiu, cum pari a crede, 
protestă Clovis. Nu m-aş prea îndemna să le dau vreo mână de ajutor. 

Roran zâmbi posomorât. 

— Oamenii ar face orice ca să-şi apere familiile şi casele. 

Pe când el trăgea zăvorul, pregătindu-se să iasă, Clovis îl întrebă: 

— Şi ce-o să fie când ajungi în Surda? 

— Vom... 

— Nu, nu voi toţi. Ci tu. Te-am urmărit, Roran, şi te-am ascultat. Pari un 


om de ispravă, deşi nu-mi place cum te-ai purtat cu mine. Da' parcă nu-mi vine 
să cred că, odată ajuns în Surda, ai să laşi jos ciocanul şi-ai să te înhami iară la 
plug. 

Roran apucă zăvorul atât de strâns, încât dosul palmei i se albi. 

— După ce-i duc pe săteni în Surda, spuse el, cu o voce pustiită ca un 
deşert bătut de soare, eu am să plec la vânat. 

— Aha. Te duci după fătuca cea roşcată? Am auzit io câte ceva, dar n-am 
dat... 

Uşa se trânti în urma lui Roran, care părăsi cabina ca o furtună. O clipă se 
lăsă ars şi pârjolit de mânie, bucurându-se de emoţiile nestăvilite, apoi se 
chinui să-şi ţină din nou patimile în frâu. Se duse spre cortul Feldei şi-l găsi pe 
Mandel care arunca la ţintă cu un cuţit de vânătoare, într-o buturugă. 

„Are dreptate Felda; trebuie să-i bage cineva minţile-n cap.” 

— Nu-ţi mai pierde vremea, îi spuse Roran. 

— De ce spui asta? îl întrebă tânărul, răsucindu-se uimit pe călcâie. 

— Într-o luptă adevărată, ai mai multe şanse să-ţi scoţi ochiul decât să-ţi 
atingi duşmanul. Dacă nu ştii precis ce distanţă e între tine şi ţintă... continuă 
Roran, ridicând din umeri, mai bine arunci cu pietre. 

Cu un interes moderat, îl privi pe Mandel care se umfla în pene de 
mândrie. 

— Gunnar mi-a povestit de un om din Cithri pe care-l ştia el şi care lovea 
un corb în zbor cu cuțitul, de opt ori din zece. 

— Da, iar de celelalte două ori, poţi să şi mori. Într-o luptă, nu-i o idee 
prea bună să-ţi arunci arma din mână. 

Mandel dădu să protesteze, dar Roran flutură din mână a nepăsare. 

— Hai, adună-ţi lucrurile şi vino într-un sfert de ceas pe deal, dincolo de 
pârâu. Am hotărât să vii şi tu cu noi în Teirm. 

— Da, de îndată! 

Rânjind însufleţit, Mandel se năpusti în cort şi începu să-şi strângă 
lucrurile. 

Plecând, Roran se întâlni cu Felda, care-şi ţinea în poală copila cea mai 
mică. Ea îşi plimbă privirea de la el la Mandel, care se agita în cort, şi pe chip îi 
apăru o expresie încordată. 

— Ai grijă de el, Stronghammer. 

Aşezând fata pe pământ, se grăbi şi ea să-i sară în ajutor tânărului, 
pentru a aduna cele trebuincioase. 

Roran ajunse cel dintâi la locul de întâlnire de pe deal. Se aşeză pe o 
stânca albă şi rămase cu ochii la mare, pregătindu-se pentru ceea ce avea de 
făcut. După ce sosiră şi Loring, Gertrude, Birgit şi fiul acesteia, Nolfavrell, sări 
de pe stânca şi spuse: 

— Trebuie să-l aşteptăm pe Mandel; vine şi el cu noi. 

— De ce? întrebă Loring. 

Birgit se încruntă şi ea. 


— Parcă ne înţeleseserăm că n-ar mai trebui să vină nimeni. Mai ales 
unul ca Mandel, care a fost văzut în Narda. Şi-aşa e primejdios să fiţi şi tu cu 
Gertrude cu noi, iar Mandel nu face decât să sporească şansele să fim 
recunoscuţi. 

— O să riscăm, spuse Roran, privindu-i pe fiecare în parte. Trebuie musai 
să vină şi el. 

Până la urmă, cu toţii îi dădură ascultare şi, după ce sosi şi Mandel, 
porniră tusşase spre miazăzi, îndreptându-se spre Teirm. 


Teirm 


În acea regiune, coasta se alcătuia din dealuri joase, frumos arcuite, 
acoperite cu iarbă mănoasă şi verde şi, din când în când, cu tufe de măceş, 
sălcii şi plopi. Înaintau greu, căci tălpile li se afundau în pământul moale şi 
noroios. La dreapta lor se întindea oglinda sclipitoare a mării. La stânga se 
vedea conturul roşiatic al munţilor Şirei. Lanţul de piscuri acoperite de zăpadă 
era învăluit în nori şi în ceaţă. 

Când cei şase ajunseră la locuinţele care împrejmuiau oraşul - fie ferme 
mai mici, fie adevărate moşii întinse - făcură tot ce se putea pentru a nu fi 
descoperiţi. Când întâlniră drumul care lega Narda de Teirm, îl trecură în goană 
şi-şi continuară drumul spre răsărit, către munţi; numai după ceva vreme se 
întoarseră din nou spre miazăzi. Convinşi că dăduseră cu adevărat ocol 
oraşului, o apucară spre mal, până ce întâlniră drumul care venea din miazăzi 
pe lângă coastă. 

În timpul petrecut pe mare, Roran îşi dăduse seama că, pesemne, 
autorităţile din Narda ajunseseră la concluzia că ucigaşul celor doi străjeri se 
afla printre cei plecaţi pe barjele lui Clovis. În acest caz, soldaţii din Teirm 
fuseseră şi ei preveniţi să fie cu ochii în patru după unii care să semene cu 
sătenii. lar dacă prin Narda trecuseră şi cei doi Ra'zac însemna că soldaţii ştiau 
şi că nu căutau doar o ceată de ucigaşi, ci chiar pe Roran Stronghammer şi pe 
refugiații din Carvahall. În Teirm îi putea aştepta o uriaşă capcană. Pe de altă 
parte, nu puteau să nu intre în oraş, căci aveau nevoie de provizii şi de un 
mijloc cu care să-şi continue călătoria. 

Roran hotărâse că cea mai bună cale pentru a nu fi prinşi era să trimită în 
Teirm numai persoane care nu fuseseră zărite în Narda, în afară de Gertrude şi 
de el însuşi: Gertrude pentru că era singura care se pricepea la leacuri, şi 
numai ea ştia de ce avea nevoie, iar Roran pentru că, deşi era cel mai uşor de 
recunoscut, nu avea încredere în nimeni să facă ceea ce trebuia. Ştia că el 


avea tăria de a trece la fapte, atunci când ceilalţi şovăiau, ca atunci când 
ucisese străjerii. Restul fuseseră aleşi pentru a da cât mai puţin de bănuit. 
Loring era bătrân, dar un luptător aprig şi un mincinos nemaipomenit, Birgit se 
dovedise iscusită şi tare din fire, iar fiul ei, Nolfavrell, ucisese deja în luptă un 
soldat, în ciuda vârstei fragede. Cu puţin noroc, aveau să pară doar o familie 
ceva mai numeroasă, care pornise la drum. „Asta dacă Mandel nu ne strică 
planurile”, se gândi Roran. 

Tot lui îi trecuse prin minte să intre în Teirm pe la miazăzi, ca să pară 
încă şi mai greu de crezut că veneau din Narda. 

Se lăsa seara când ajunseră, în sfârşit, aproape de oraşul care se vedea, 
alb şi fantomatic, printre umbrele amurgului. Roran se opri să cerceteze ce se 
întindea în faţa lor. Împrejmuit de ziduri, oraşul singuratic se afla la marginea 
unui golf întins; era bine fortificat şi de necucerit, în faţa oricărei încercări de 
atac cu putinţă. Printre creneluri ardeau torţe care luminau totul înjur, în timp 
ce soldaţi înarmaţi cu arcuri patrulau peste tot. Deasupra zidurilor se înălța o 
fortăreață, iar apoi un far care-şi plimba leneş raza de lumină peste apele 
întunecate. 

— Ce mare e, spuse Nolfavrell. 

Loring dădu din cap, fără să-şi ia ochii de la Teirm. 

— Mda, de mare-i mare. 

O corabie ancorată la unul dintre docurile de piatră care se întindeau în 
mare ca nişte degete îi atrase atenţia lui Roran. Vasul cu trei catarge era mai 
mare decât cele văzute în Narda, cu o punte înaltă, două rânduri de vâsle şi 
douăsprezece baliste mari în fiecare bord, gata de tragere. Măreaţa corabie 
părea potrivită la fel de bine pentru negoţ, cât şi pentru luptă. Şi, ceea ce era 
încă şi mai important, părea - doar părea - cu putinţă ca la bordul ei să urce 
toţi sătenii. 

— De asta avem nevoie, spuse el, arătând-o cu degetul. Birgit murmură 
acru: 

— Ca să ne permitem să călătorim la bordul monstrului ăstuia, ar trebui 
să ne vindem cu toţii ca sclavi. 

Clovis îi prevenise că oraşul îşi închidea porţile la asfinţit, aşa că o luară 
la pas, ca să nu fie nevoiţi să-şi petreacă noaptea pe coclauri. 

Pe măsură ce se apropiară de zidurile palide, drumul se umplu de oameni 
înşiraţi pe două părţi, grăbindu-se fie să intre, fie să plece din Teirm. 

Roran nu se aşteptase la asemenea mulţime, dar îşi dădu curând seama 
că asta le putea fi de ajutor, ferindu-i de atenţiile nedorite. Făcându-i semn lui 
Mandel, îi spuse: 

— Rămâi puţin în urmă şi ia-te după altcineva când intri pe poartă, ca 
străjerii să nu creadă că eşti cu noi. Te aşteptăm pe partea cealaltă. Dacă 
întreabă ceva, spune-le că ai venit încoace ca să te faci marinar. 

— Voi face întocmai. 

După ce Mandel rămase în urma lor, Roran îşi gheboşă spatele, începu să 


meargă şchiopătat şi se apucă să repete în minte povestea pe care o născocise 
Loring pentru a da seama de venirea lor în Teirm. Când un bărbat trecu pe 
lângă el, mânând din urmă o pereche de boi care păşeau agale, el se dădu la o 
parte de pe drum, recunoscător pentru umbrele care-i ascundeau chipul. 

Poarta se înălța în faţa lor, scăldată în lumina tremurândă şi portocalie a 
torţelor înfipte în suporturile lor din zid, de-o parte şi de alta. Dedesubt stăteau 
doi soldaţi, cu însemnele lui Galbatorix, flacăra răsucită, brodate pe pieptul 
tunicilor stacojii. Niciunul dintre ei nu catadicsi să le arunce măcar o privire, 
când Roran şi tovarăşii săi se înghesuiră pe dedesubtul dinţilor ascuţiţi ai porţii 
şi prin tunelul mic aflat dincolo de ea. 

Odată intrat, Roran îşi îndreptă spatele şi se simţi puţin mai liniştit. Cu 
toţii se adunară la colţul unei case, iar Loring murmură: 

— Pân-aici e bine. 

După ce veni şi Mandel, porniră în căutarea unui han ieftin unde să poată 
găsi o cameră. Pe măsură ce înaintau, Roran cercetă oraşul, cu casele sale bine 
apărate, care creşteau în înălţime odată cu apropierea de fortăreață, şi cu 
străzile frumos ordonate. Unele dintre ele porneau drept de la fortăreață, ca 
nişte raze, în timp ce altele, cu care se încrucişau, erau uşor curbate, alcătuind 
un model ca o pânză de păianjen, cu multe locuri în care se puteau ridica 
baricade şi puteau fi puşi străjeri. 

„Dacă ar fi fost aşa şi satul nostru, se gândi el, nu ne putea înfrânge 
decât regele însuşi.” 

Până la căderea nopţii, izbutiră să găsească nişte camere la Castana 
Verde, o cârciuma mizerabilă, unde se vindea bere îngrozitoare la gust, iar 
paturile erau pline de purici. Singurul lucru bun era că nu-i costa aproape 
nimic. Se duseră la culcare fără să mai mănânce, pentru a-şi economisi banii 
de care duceau mare lipsă, şi se înghesuiră laolaltă ca, nu cumva, vreunul 
dintre ceilalţi oaspeţi ai hanului să le fure pungile de la cingătoare. 

A doua zi, Roran şi tovarăşii săi plecară de la Castana Verde înainte de 
revărsatul zorilor, pentru a căuta provizii şi o cale de transport. 

— Am auzit de o negustoreasă faimoasă de leacuri, spuse Gertrude, pe 
nume Angela, care locuieşte aici şi face, din câte se zice, nişte lucruri cu totul 
ieşite din comun, poate chiar ajutându-se puţin şi de magie. Aş merge s-o caut, 
căci, dacă e să aibă cineva ce caut eu, ea e aceea. 

— N-ar trebui să mergi singură, spuse Roran, şi se uită la Mandel. Du-te 
cu Gertrude, ajut-o să cumpere ce-i trebuie şi fa tot ce poţi ca s-o aperi dacă 
sunteţi atacați. S-ar putea să tragi câte o sperietură din când în când, dar să nu 
faci nimic care să sară în ochi, dacă nu vrei să-ţi trădezi prietenii şi familia. 

Mandel îşi duse mâna la frunte şi încuviinţă ascultător, apoi plecă 
împreună cu Gertrude pe una dintre străzile drepte, în timp ce Roran şi ceilalţi 
o porniră iarăşi în recunoaştere. 

Roran avea o răbdare ca a unui animal de pradă, dar până şi el începu să 
tresalte de îngrijorare după ce şi dimineaţa şi după-amiaza se scurseră fără 


veste, fără ca ei să fi găsit o corabie care să-i poată duce în Surda. Despre 
corabia cu trei catarge, Aripa de Dragon, aflaseră că de-abia fusese construită 
şi se pregătea să plece în prima sa călătorie, şi că n-aveau nicio şansă s-o 
închirieze de la proprietarii ei, Compania de Navigaţie Blackmoor, fără o 
cantitate uriaşă de aur roşu de-al piticilor; mai mult decât atât, aflară că nu 
aveau bani nici pentru cea mai amărâtă bărcuţă. Nici dacă luau barele lui 
Clovis nu scăpau de necazuri, căci le rămânea problema alimentelor de care 
aveau trebuinţă pe drum. 

— Ar fi greu, spuse Birgit, foarte greu să furăm ceva de pe-aici; sunt o 
groază de soldaţi, iar casele sunt foarte apropiate şi poarta păzită bine. Dacă 
am încerca să scoatem atâtea provizii din Teirm, cu toţii vor vrea să ştie ce 
facem. 

Roran încuviinţă. „Da, încă o problemă.” 

Cu ceva timp în urmă, el îi spusese lui Horst că, dacă s-ar fi văzut siliţi să 
plece din Teirm fără nimic în afară de proviziile care le mai rămăseseră, puteau 
să prade satele peste care dădeau în cursul călătoriei. Ştia însă că aşa ceva ar 
fi însemnat că ajunsese şi el la fel de nemilos ca aceia pe care-i ura, şi nu se 
putea împăca cu gândul ăsta. Una era să te lupţi şi să-i omori pe cei care-l 
slujeau pe Galbatorix - sau chiar să furi barjele lui Clovis, pentru că acesta avea 
şi alte mijloace de a-şi câştiga traiul - şi cu totul alta să iei avutul unor fermieri 
nevinovaţi, care trudeau la fel de mult cum o făcuseră şi ei, în valea Palancar. 
Ar fi fost o adevărată crimă. 

Toate aceste gânduri îl apăsau pe Roran ca o povară. Încercarea lor 
fusese de la bun început primejdioasă; cu toţii se lăsaseră mânaţi pe rând de 
teamă, de disperare, de nădejdea înspre mai bine şi de inspiraţia de ultim 
moment. Acum, Roran se gândea cu groază că-i adusese pe săteni drept în 
bârlogul duşmanilor, legaţi fedeleş cu lanţurile propriei sărăcii. „Aş putea să fug 
singur şi să continui să o caut pe Katrina, dar ce mai izbândă ar fi asta, dacă 
mi-aş lăsa prietenii să cadă în robia Imperiului? Oricare ne-ar fi soarta în Teirm, 
o să rămân alături de cei care au avut îndeajuns de multă încredere în mine 
pentru a-şi părăsi casele la un simplu cuvânt de-al meu.” 

Pentru a-şi domoli foamea, se opriră la o brutărie şi cumpărară o pâine 
proaspătă de secară şi un borcănel de miere cu care s-o ungă. În timp ce 
plătea, Loring îi spuse ucenicului brutarului că erau în căutare de corăbii şi de 
alte provizii de tot felul. 

Roran se întoarse, simțind cum cineva îl bătea pe umăr, şi văzu un bărbat 
cu părul negru şi încâlcit, şi cu o burtă umflată, care-i spuse: 

— lertaţi-mă că am tras cu urechea la ce discutaţi cu domnişorul de colo, 
dar dacă umblaţi după corăbii şi altele asemenea, la un preţ onorabil, cred eu 
că aţi face bine să participaţi la licitaţie. 

— Ce licitaţie? întrebă Roran. 

— Ah, e o poveste tristă, dar foarte des întâlnită în zilele noastre. Un 
neguţător de pe aici, unul Jeod - Jeod Degşiratul, cum îi spunem noi pe la spate - 


a avut în ultima vreme un ghinion teribil. În mai puţin de un an, şi-a pierdut 
patru corăbii, iar când a încercat să trimită bunurile pe uscat, caravana a fost 
atacată şi spulberată de nişte nemernici de tâlhari. Cei care-l finanţaseră l-au 
silit să se declare scăpătat, iar acum o să-i vândă tot ce i-a mai rămas, ca să-şi 
scoată banii pierduţi. De provizii nu-ş' ce să zic, dar aproape tot ce mai căutaţi 
o să puteţi cumpăra la licitaţie. 

În sufletul lui Roran se aprinse o umbră de speranţă. 

— Şi când se ţine licitaţia? 

— Păi, scrie pe toate afişele puse prin oraş. Poimâine, fireşte. 

De fapt, tocmai ăsta era motivul pentru care nu aflaseră până atunci 
nimic despre licitaţie: făcuseră tot ce puteau pentru a ocoli panourile cu afişe, 
temându-se ca, nu cumva, cineva să-l recunoască pe Roran drept cel pentru 
prinderea căruia se oferea recompensă. 

— Mulţumesc frumos, îi spuse el bărbatului. S-ar putea să ne fi scutit de 
multă trudă. 

— Cu mare plăcere. 

După ce ieşiră din prăvălie, se adunară cu toţii pe marginea străzii. 

— Ce credeţi? Să aruncăm o privire? întrebă Roran. 

— Păi, altceva n-avem de făcut, mârâi Loring. 

— Birgit? 

— Mai întrebi? E limpede că da. Totuşi, nu putem aştepta până poimâine. 

— Nu. Eu aş zice să ne-ntâlnim cu acest Jeod şi să vedem dacă nu putem 
cădea la învoială, înainte să înceapă licitaţia. Sunteţi de acord? 

Cu toţii erau de acord, aşa că porniră spre casa lui Jeod, cerând indicaţii 
de la un trecător. Casa - sau, mai degrabă, conacul - era undeva în partea de 
apus a oraşului, aproape de fortăreață, printre multe altele la fel de măreţe, 
împodobite cu frize meşteşugite, porţi ferecate în fier, statui şi fântâni 
arteziene. Lui Roran asemenea bogății i se păreau de necrezut; era uimitor cât 
de diferită era viaţa oamenilor de pe-aici de viaţa celor din sat. 

Bătu în poarta conacului lui Jeod, care se afla alături de o prăvălie 
părăsită. După o clipă, un majordom îndesat, cu dinţi foarte albi şi strălucitori, 
le deschise uşa. El îi privi dezaprobator pe cei patru străini din prag, apoi le 
zâmbi larg şi întrebă: 

— Domnilor, doamnă, cu ce vă pot fi de ajutor? 

— Am vrea să vorbim cu neguţătorul Jeod, dacă se poate. 

— Sunteţi aşteptaţi? 

Roran se gândi că, pesemne, majordomul ştia foarte bine că nu erau. 

— Am venit de prea puţină vreme în Teirm, şi nu am avut răgazul să ne 
anunţăm vizita aşa cum se cuvine. 

— Ah, dacă-i pe aşa, îmi pare rău să vă spun, dar aţi face mai bine să nu 
vă pierdeţi vremea pe aici. Stăpânul meu are multe lucruri pe cap. Nu-şi poate 
îngădui să piardă timpul cu toate cetele de vagabonzi în zdrenţe care-i bat la 
uşă ca să-i ceară de pomană, spuse majordomul, zâmbindu-le încă şi mai larg 


şi dând să se retragă înăuntru. 

— Aşteaptă! strigă Roran. Nu vrem de pomană; avem de discutat o 
afacere. 

Majordomul ridică dintr-o sprinceană. 

— Aşa să fie? 

— Da, aşa-i. Te rog să-l întrebi dacă ne poate primi. Am venit de foarte, 
foarte departe, şi e musai să discutăm chiar astăzi cu el. 

— Pot să întreb despre ce fel de afacere e vorba? 

— Nu putem vorbi despre asta decât cu el. 

— Prea bine, domnule, spuse majordomul. O să-i transmit mesajul, dar vă 
previn că stăpânul meu este foarte ocupat acum, şi mă îndoiesc că va avea 
timp de pierdut. Cum vă cheamă, domnule, ca să vă pot anunţa? 

— Spune-mi Stronghammer. 

Buzele majordomului fluturară, ca şi cum numele i s-ar fi părut amuzant, 
apoi se strecură în spatele uşii şi o închise. 

— Să nu-i plesnească burtoiul, de-atâtea aere câte are în el, mormăi 
Loring din colţul gurii, făcându-l pe Nolfavrell să chicotească. 

— Să sperăm că nu-i şi stăpânul ca servitorul, spuse Birgit. 

Nu trecu mult timp, şi uşa se deschise din nou, iar majordomul le spuse, 
cu o înfăţişare puţin posomorâtă: 

— Stăpânul meu a fost de acord să vă primească în încăperea de lucru. El 
se dădu la o parte şi le făcu semn cu braţul să intre. 

— Pe aici. 

După ce intrară cu toţii în vestibulul elegant, majordomul se strecură pe 
lângă ei şi o apucă pe un coridor din lemn lăcuit, cu multe uşi. Alese una dintre 
ele, o deschise şi-i pofti înăuntru. 


Jeod Deşiratul 


Dacă Roran ar fi ştiut să citească, pesemne că ar fi fost mai impresionat 
de uriaşul număr de cărţi care se întindeau de-a lungul pereţilor încăperii de 
lucru. Aşa însă, îşi păstră atenţia concentrată asupra bărbatului înalt, care 
începuse să încărunţească şi care stătea în picioare în spatele unei mese ovale 
de scris. Bărbatul - despre care Roran presupuse că era chiar Jeod - părea 
aproape la fel de obosit pe cât se simţea şi el. Avea chipul ridat, marcat de griji 
şi trist, iar când se întoarse spre ei, cu toţii văzură o cicatrice urâtă, albă, care-i 
sclipea pe frunte, înspre tâmpla stângă. Pentru Roran, asta însemna că 
bărbatul avea un miez de oţel, chiar dacă acesta era undeva în fundul 


sufletului, adânc îngropat. 

— Vă rog, aşezaţi-vă, spuse Jeod. În căminul meu nu ţin la politeţuri. 

Îi privi curios, în timp ce se aşezară cu toţii în jilţurile moi de piele. 

— Pot să vă ofer o mică gustare şi un păhărel de rachiu de caise? N-am 
prea multă vreme de stat la vorbă, dar văd că aţi făcut cale lungă şi-mi aduc 
bine aminte cum mi se mai usca şi mie gâtul după asemenea călătorii. 

— Mda, rânji Loring. O picăturică de rachiu ar fi cu adevărat bine-venită. 
Vă mulţumesc, domnule. 

— Pentru băiatul meu, doar un pahar cu lapte, spuse Birgit. 

— Fireşte, doamnă. 

Jeod sună după majordom, îi dădu poruncile cuvenite, apoi se lăsă pe 
spătarul jilţului. 

— Să facem totuşi prezentările. Domniile Voastre cred că ştiţi cine sunt, 
dar eu nu ştiu cine sunteţi. 

— Stronghammer, sluga dumneavoastră, spuse Roran. 

— Madra, sluga dumneavoastră, spuse Birgit. 

— Kell, sluga dumneavoastră, spuse Nolfavrell. 

— lar eu mi-s Wally, sluga dumneavoastră, sfârşi Loring. 

— Şi eu, sluga dumneavoastră, le răspunse Jeod. Rolf mi-a pomenit ceva 
de un târg pe care-aţi dori să-l faceţi cu mine. Mi se pare cinstit să vă spun că 
nu pot cumpăra şi nu pot vinde nimic, nu am bani de investit, nu am corăbii 
falnice cu care să transport lână şi provizii, pietre preţioase şi mirodenii pe 
marea fără odihnă. În cazul ăsta, mai pot face ceva pentru Domniile Voastre? 

Roran îşi lăsă coatele pe genunchi, îşi încleşta palmele una de alta şi 
rămase cu privirea în jos, rânduindu-şi gândurile. „Orice scăpare ne poate costa 
viaţa”, îşi aminti sieşi. 

— Pe scurt, domnule, suntem aici în numele unui grup de oameni care, 
din felurite pricini, trebuie să cumpere o cantitate mare de provizii cu foarte 
puţini bani. Ştim că averea Domniei Voastre va fi scoasă la mezat poimâine, 
pentru a vă putea plăti datoriile, şi vrem de pe-acum să vă oferim un târg 
pentru ceea ce ne trebuie. Am fi aşteptat până la ziua hotărâtă, dar 
împrejurările ne zoresc şi nu mai putem zăbovi atâta. Dacă este să facem 
târgul, trebuie s-o facem azi sau mâine, nu mai târziu. 

— Şi ce soi de lucruri vă trebuie? întrebă Jeod. 

— Mâncare, şi toate cele de trebuinţă pe o corabie, sau pentru vreun alt 
vas, pentru o călătorie lungă pe mare. 

Pe chipul ostenit al lui Jeod se ivi o umbră de interes. 

— Vă gândiţi la vreo corabie anume? Să ştiţi că eu cunosc toate vasele 
care-au trecut prin aceste ape de douăzeci de ani încoace. 

— Nu ne-am hotărât încă. 

Jeod înghiţi răspunsul fără să clipească. 

— Acum înţeleg de ce-aţi venit la mine, dar mi-e teamă că e o mică 
neînțelegere la mijloc, continuă el, desfăcându-şi braţele slabe şi arătând înjur. 


Nimic din ce vedeţi aici nu mai este al meu, ci al celor cărora le sunt datornic. 
Nu mai am niciun drept să-mi vând lucrurile, iar dacă aş face-o fără voie, aş 
putea intra în închisoare pentru că mi-am tras pe sfoară creditorii şi nu le-am 
plătit suma pe care le-o datorez. 

Neguţătorul se opri o clipă, când Rolf intră cu spatele în încăperea de 
lucru, aducând o tavă mare, de argint, cu prăjituri, pocale de cristal, un pahar 
cu lapte şi o carafa de rachiu. Majordomul aşeză tava pe un scăunel jos, tapiţat, 
apoi trecu la servit gustarea. Roran îşi luă pocalul şi sorbi din rachiul dulceag, 
întrebându-se cât de repede le permiteau regulile de politeţe să-şi ia rămas- 
bun, ca să se poată apuca din nou de căutat. 

După ce plecă Rolf, Jeod îşi goli pocalul dintr-o sorbitură şi spuse: 

— Chiar dacă eu însumi nu vă pot fi de folos, cunosc o seamă de oameni, 
tot neguţători, care ar putea să vă ajute. Nu spun că-i sigur însă. Dacă mi-aţi 
putea da ceva mai multe amănunte despre ce vreţi să cumpăraţi, aş şti la cine 
să vă trimit. 

Roran nu văzu nimic rău în asta, aşa că începu să depene o listă de 
lucruri care erau cu adevărat de trebuinţă, altele care le-ar fi putut fi de folos în 
anumite situaţii şi altele pe care sătenii le doreau, dar nu aveau cum să şi le 
permită, decât dacă norocul le zâmbea cu adevărat. Din când în când, Birgit şi 
Loring pomeneau şi ei de ceva ce el uitase, precum uleiul de lampă, iar Jeod le 
arunca o privire, apoi îşi întorcea din nou ochii înfundaţi în orbite spre Roran, 
sfredelindu-l cu privirea. Era foarte interesat de el, de parcă ştia, sau bănuia, că 
i se tăinuieşte ceva. 

— Pare-mi-se, spuse el, după ce Roran îşi sfârşi de depănat lista, că 
proviziile astea ar fi de ajuns pentru a transporta mai multe sute de oameni 
până în Feinster sau în Aroughs... sau şi mai departe. E adevărat că în ultimele 
săptămâni am fost cam prins cu treburile, dar n-am auzit de o aşa mulţime prin 
ţinutul nostru, şi nici nu-mi trece prin cap de unde ar putea să fi apărut. 

Cu chipul lipsit de expresie, Roran prinse privirea neguţătorului, dar nu-i 
răspunse. În sinea lui, era sfâşiat de furie şi de dispreţ, pentru că fusese atât de 
neîndemânatic şi-i dăduse celuilalt prilejul să ajungă la acea concluzie. 

Jeod ridică din umeri. 

— Ei, oricum, asta nu mă priveşte. Vă propun să mergeţi să-l căutaţi pe 
Galton, care locuieşte pe Uliţa Târgoveţilor, în legătură cu mâncarea, şi pe 
bătrânul Hamill de la docuri, pentru toate celelalte. Sunt oameni cinstiţi şi o să 
se poarte bine cu Domniile Voastre. 

Întinzându-şi braţul, el luă o prăjitură de pe tavă, muşcă din ea, apoi, 
după ce termină de mestecat, îl întrebă pe Nolfavrell. 

— Şi ia spune, tinere Kell, ţi-a plăcut şederea în Teirm? 

— Da, domnule, spuse rânjind băiatul. N-am văzut niciodată ceva aşa de 
mare, domnule. 

— Aşa? 

— Da, domnule. Eu... 


Simţind că se aflau pe un tărâm primejdios, Roran îl întrerupse: 

— lertaţi-mă, domnule, dar aş fi curios să ştiu ce soi de prăvălie era aici, 
lângă Domnia Voastră. Pare ciudat să găseşti una aşa de amărâtă printre toate 
conacele. 

Pentru prima dată, pe chipul lui Jeod apăru un zâmbet, chiar dacă nu 
foarte larg, care-l făcu să pară cu mult mai tânăr decât până atunci. 

— Ei, şi femeia care ţinea prăvălia era cam ciudată: o anume Angela, 
meşteră în ierburi, una dintre cele mai pricepute vindecătoare pe care le 
cunosc. A ţinut prăvălia vreo douăzeci de ani, apoi, acum câteva luni, a strâns 
tot, a vândut-o şi a plecat cine ştie unde. Mare păcat, era o vecină interesantă, 
oftă el. 

— Pe ea voia s-o întâlnească Gertrude, nu-i aşa? spuse Nolfavrell, 
uitându-se la maică-sa. 

Roran îşi înăbuşi un mâărâit şi-i aruncă o privire dojenitoare care se dovedi 
îndeajuns pentru a-l face pe băiat să se ghemuiască în jilţ. Numele nu putea 
însemna nimic pentru Jeod, dar dacă Nolfavrell nu-şi ţinea gura, putea să 
pomenească şi alte lucruri, cu mult mai primejdioase. „Gata, la drum”, se gândi 
Roran şi lăsă pocalul jos. 

Numai atunci observă că numele lui Gertrude chiar însemna ceva pentru 
neguţător. El îi privea cu ochi mari şi surprinşi şi-şi încleştase mâinile pe braţele 
jilţului. 

— Nu-i cu putinţă! șuieră Jeod, privindu-l fix pe Roran, de parcă încerca 
să şi-l imagineze fără barbă, apoi şopti: Roran... Roran, fiul lui Garrow. 


Un aliat neaşteptat 


Roran îşi scosese deja ciocanul de la cingătoare şi aproape că se ridicase 
din jilţ, când auzi numele tatălui său. Acesta se dovedi singurul lucru care-l opri 
să se năpustească la Jeod pentru a-l lăsa lat pe podea.” De unde ştie cine a fost 
Garrow?” Alături de el, Loring şi Birgit săriră şi ei în picioare şi-şi scoaseră 
pumnalele din mâneci, şi până şi Nolfavrell se pregăti de luptă, apucându-şi 
cuțitul. 

— Roran te cheamă, nu-i aşa? întrebă liniştit Jeod, care nu părea deloc 
speriat de armele lor. 

— De unde-ai ghicit? 

— Am ghicit pentru că Brom l-a adus pe Eragon încoace, iar tu semeni 
mult cu vărul tău. Când ţi-am văzut portretul, alături de cel al lui Eragon, mi-am 
dat seama că, pesemne, Imperiul încearcă să te ia prizonier, iar tu ai scăpat. Cu 


toate că, sfârşi Jeod, uitându-se la ceilalţi trei, nici nu mi-a trecut prin cap că ai 
luat cu tine şi restul oamenilor din sat. 

Uluit, Roran se aşeză la loc în jilţ şi-şi puse ciocanul pe genunchi, la- 
ndemână. 

— Eragon a fost aici? 

— Da. Şi el, şi Saphira. 

— Saphira? 

Pe chipul lui Jeod apăru din nou o expresie de mirare. 

— Deci nu ştii povestea? 

— Ce să ştiu? Jeod îl privi lung. 

— Cred că a venit timpul să jucăm cu cărțile pe masă, Roran, fiu al lui 
Garrow; să vorbim deschis şi fără ocolişuri. Pot să-ți dau multe răspunsuri la 
întrebările care pesemne te frământă - de exemplu, de ce te vrea Imperiul -, 
dar, în schimb, trebuie să aflu şi eu de ce-aţi venit... cu adevărat... în Teirm. 

— Şi de ce, mă rog, s-avem încredere în tine, Deşiratule? întrebă Loring. 
Cine ne spune nouă că nu eşti în slujba lui Galbatorix? 

— Am fost prieten cu Brom vreme de mai bine de douăzeci de ani, 
înainte să se stabilească în Carvahall, ca povestitor, răspunse Jeod, şi am făcut 
tot ce mi-a stat în putinţă ca să-i ajut, pe el şi pe Eragon, cât au stat la mine în 
casă. Dar, fiindcă niciunul din ei nu se află acum aici, ca să depună mărturie 
pentru mine, îmi pun viaţa în mâinile voastre, şi puteţi face cu ea ce doriţi. Aş 
putea să strig după ajutor, dar n-am s-o fac. Nici n-am să mă lupt. Nu vă cer 
decât să-mi spuneţi povestea voastră şi s-o ascultați pe a mea. Apoi puteţi să 
hotărâți şi singuri ce se cuvine să faceţi. Nu sunteţi în nicio primejdie 
deocamdată, aşa că o discuţie n-are ce rău să vă facă. 

Birgit îi atrase atenţia lui Roran, printr-un semn din cap. 

— Poate că încearcă numai să-şi scape pielea. 

— Poate, răspunse Roran, dar trebuie musai să aflăm ce ştie. Apucând 
spătarul jilţului cu braţul, îl târâi prin încăpere şi-l sprijini de uşă, apoi se aşeză 
pe el, ca nimeni să nu poată da buzna, luându-i pe neaşteptate. Îi făcu şi lui 
Jeod un semn, cu ciocanul. 

— Bine. Vrei să vorbim? Atunci hai să vorbim, noi doi. 

— Ar fi bine să începi tu. 

— Dacă-i pe-aşa, iar apoi răspunsurile tale nu ne mulţumesc, o să fie 
nevoie să te omorâm, îl preveni Roran. 

— Aşa să fie, răspunse Jeod, încrucişându-şi braţele. 

Fără voia lui, Roran se simţi impresionat de curajul neguţătorului; lui Jeod 
părea să nu-i pese de soarta lui, cu toate că gura i se strânsese puţin, din 
cauza încordării. 

— Aşa să fie, îl îngână el. 

Cu toate că retrăise de multe ori întâmplările din Carvahall, de după 
sosirea celor doi Ra'zac, nu le povestise până atunci vreunei alte persoane. În 
timp ce o făcea, îşi dădu seama de cât de multe lucruri li se întâmplaseră lui şi 


sătenilor într-un timp atât de scurt, şi cât îi venise de uşor Imperiului să le 
distrugă traiul din valea Palancar. Era dureros pentru el să readucă la viaţă 
vechile spaime, dar avu parte măcar de plăcerea de a-l vedea pe Jeod dându-şi 
uimirea pe faţă, auzind de felul în care sătenii îi alungaseră pe soldaţi şi pe cei 
doi Ra'zac din tabăra lor, apoi de asediul satului, de trădarea lui Sloan şi de 
răpirea Katrinei, despre cum Roran îi convinsese pe toţi să fugă şi despre 
greutăţile îndurate în drumul spre Teirm. 

— Pe regii pierduţi! strigă neguţătorul. Ce poveste minunată. Minunată! 
Când te gândeşti că aţi izbutit să-i stricaţi planurile lui Galbatorix şi că toţi 
locuitorii din Carvahall sunt, acum chiar, ascunşi în împrejurimile unuia dintre 
cele mai mari oraşe din Imperiu, iar regele habar n-are... 

El clătină din cap, plin de admiraţie. 

— Mda, asta-i situaţia, mârâi Loring, şi e cel puţin primejdioasă, aşa că ai 
face bine să te străduieşti să ne convingi că merită să riscăm să-ţi cruţăm 
viaţa. 

— Asta mă pune într-o... 

Dar Jeod se opri, când cineva începu să tragă de clanţa din spatele jilţului 
lui Roran, încercând să deschidă uşa; după aceea, se auziră bătăi puternice în 
uşa de stejar şi glasul unei femei care striga din coridor: 

— Jeod! Jeod, dă-mi drumul înăuntru! Nu te mai ascunde în văgăuna aia. 

— Îmi daţi voie? întrebă Jeod cu glas scăzut. 

Roran pocni din degete înspre Nolfavrell, iar băiatul îi aruncă pumnalul; 
cu el în mână, se strecură pe după masa de scris şi apăsă lama pe gâtul 
neguţătorului. 

— Fă-o să plece. 

Ridicând glasul, Jeod spuse: 

— Nu pot să stau de vorbă acum. Am o întâlnire. 

— Mincinosule! Nu mai ai nimic de muncă! Ai scăpătat! leşi afară şi 
vorbeşte cu mine, laşule! Mai zici că eşti bărbat, şi nici măcar nu eşti în stare 
să-ţi priveşti nevasta în ochi! Strigătele încetară o clipă, de parcă femeia 
aştepta un răspuns, apoi reîncepură şi mai puternice: Laşule! Eşti un şobolan 
jegos, cu burdihanul galben, care muşcă oile şi le otrăveşte, şi n-ai minte nici 
cât să ţii o prăvălie, darmite o întreagă flotă de negoţ! Fără tine, taică-meu n-ar 
fi pierdut atâţia bani! 

Roran strânse din dinţi, auzind insultele care se ţineau lanţ. „Dacă nu se 
potoleşte, nu-l mai pot stăpâni pe Jeod.” 

— Taci odată, femeie! se răsti acesta, făcând să se lase liniştea. S-ar 
putea ca soarta noastră să se schimbe în mai bine, dacă ai şi tu atâta minte să- 
ţi ţii gura şi să nu mai urlii ca o zarzavagioaică. 

Cu multă răceală în glas, ea îi răspunse: 

— Atunci, dragă bărbate, am să te aştept în sala de mese, până 
binevoieşti să vii, dar dacă nu catadicseşti să mi te alături la cină şi să-mi 
explici totul, am să plec din casa asta blestemată şi n-am să mă mai întorc. 


Zgomotul paşilor ei se pierdu în depărtare. 

După ce se asigură că ea se îndepărtase, Roran ridică pumnalul de la 
gâtul lui Jeod şi-i dădu arma înapoi lui Nolfavrell, apoi se aşeză la loc în jilţul 
împins în faţa uşii. 

Jeod îşi frecă gâtul cu palmele, apoi spuse, cu o privire puţin rătăcită: 

— Dacă nu facem niciun târg, mai bine omorâţi-mă; ar fi mai uşor aşa, 
decât să-i explic lui Helen că m-am răstit la ea degeaba. 

— Te compătimesc, Deşiratule, spuse Loring. 

— De fapt... nu e chiar vina ei. Numai că nu pricepe de ce ne-a lovit atâta 
ghinion, oftă Jeod. Poate că-i vina mea că n-am îndrăznit să-i spun. 

— Ce să-i spui? ciripi Nolfavrell. 

— Că lucrez pentru vardeni, rosti Jeod, apoi se opri puţin, văzându-le 
chipurile uluite. Mai bine să încep cu începutul. Roran, ai auzit cumva în 
ultimele luni zvonuri că a apărut un nou Cavaler care îl înfruntă pe Galbatorix? 

— Da, nişte şoapte pe ici, pe colo, dar nimic vrednic de crezare. 

Jeod şovăi: 

— Păi..., nu ştiu cum să-ţi spun, Roran, dar chiar există în Alagas&sia un 
nou Cavaler, care e chiar Eragon, vărul tău. Piatra pe care o găsise el în Şiră 
era un ou de dragon, care i-a fost furat lui Galbatorix acum mulţi ani de zile. 
Am dat şi eu o mână de ajutor. Dragonul a ieşit din ou, la întâlnirea cu Eragon, 
iar el i-a spus Saphira. De-asta au venit cei doi Ra'zac în valea Palancar, prima 
dată. lar de întors, s-au întors pentru că Eragon a ajuns un duşman de temut al 
Imperiului, iar Galbatorix nădăjduia că, dacă te prinde pe tine, ar putea să-l 
facă şi pe Eragon să-i dea ascultare. 

Roran îşi dădu capul pe spate şi izbucni în hohote de râs, până ce ochiii 
se umplură de lacrimi şi începu să-l doară şi stomacul. Loring, Birgit şi 
Nolfavrell îl priveau aproape cu teamă, dar nu-i păsa de ce credeau ei. Râdea 
de absurditatea spuselor lui Jeod. Râdea de îngrozitoarea posibilitate ca totul 
să fie adevărat. Răsuflând adânc, se calmă încet, încet, cu toate că încă mai 
chicotea posomorât. Îşi şterse lacrimile cu mâneca şi-l privi pe neguţător, 
zâmbindu-i amar. 

— Mda, pare că s-ar potrivi; recunosc. Dar mi-au mai trecut prin minte şi 
multe alte explicaţii la fel de bune. 

— Dar dacă piatra lui Eragon era un ou de dragon, interveni Birgit, de 
unde a apărut? 

— A, răspunse Jeod, aici vă pot lămuri, pentru că ştiu totul foarte bine... 

Aşezat confortabil în jilţ, Roran ascultă cu neîncredere cum Jeod îi depănă 
o poveste de necrezut, despre Brom - mohorâtul moş Brom! - Care fusese 
cândva Cavaler şi care, chipurile, pusese umărul la apariţia vardenilor, şi 
despre Jeod, care descoperise o intrare tăinuită în Urû'baen, despre vardeni 
care puseseră la cale să sustragă ultimele trei ouă de dragon de sub nasul lui 
Galbatorix şi despre cum un singur ou fusese salvat, după ce Brom se luptase 
cu Trădătorul Morzan şi-l omorâse. Şi, ca şi cum toate astea nu ar fi fost 


îndeajuns de caraghioase, Jeod se apucă să le povestească despre o înţelegere 
încheiată între vardeni, elfi şi pitici, după care oul să fie plimbat între Du 
Weldenvarden şi munţii Beor, asta fiind pricina pentru care oul şi purtătorii săi 
se aflau la marginea uriaşei păduri, când fuseseră atacați de o Umbră. 

„O Umbră, nu zău!” se gândi Roran. 

Cu toate că nu-i venea să creadă, ascultă cu şi mai mare interes când 
Jeod aduse vorba despre Eragon care găsise oul şi crescuse dragonul, pe nume 
Saphira, în pădurea de lângă ferma lui Garrow. Pe atunci, el fusese prins cu 
treburi - se pregătea să plece în Therinsford, la moara lui Dempton -, dar tot îşi 
amintea că Eragon era mereu cu minţile aiurea, mai mereu se plimba pe afară 
şi făcea cine ştie ce... 

După ce Jeod le explică de ce şi cum murise Garrow, sufletul lui Roran se 
umplu de mânie, la gândul că Eragon îndrăznise să păstreze taina despre 
dragon, deşi era atât de limpede că-i punea pe toţi în primejdie. „Din vina lui a 
murit tata!” 

— Ce i-o fi trecut prin minte? izbucni el. 

ÎI scotea din sărite modul în care îl privea Jeod, calm şi înţelegător. 

— Nici Eragon însuşi nu cred că ştia prea bine. Cavalerii şi dragonii lor 
sunt atât de strâns uniţi, încă adesea e greu să-i deosebeşti. Mai degrabă decât 
să-i facă rău Saphirei, el şi-ar fi putut tăia singur piciorul. 

— Mai bine-o făcea, mormăi Roran. Din pricina lui, a trebuit să fac şi eu 
lucruri la fel de dureroase şi ştiu... că putea să le facă şi el. 

— Nu zic că nu eşti îndreptăţit să crezi asta, spuse Jeod, dar nu uita că 
Eragon a plecat din valea Palancar tocmai pentru a vă apăra pe tine şi pe toţi 
ceilalţi. Cred că i-a venit foarte greu să ia hotărârea asta. Din punctul lui de 
vedere, s-a jertfit pe sine pentru a te pune pe tine în siguranţă şi pentru a-ţi 
răzbuna tatăl. Şi chiar dacă plecarea lui nu a dus tocmai la ce trebuia, dacă ar 
fi rămas, ar fi fost cu siguranţă şi mai rău. 

Roran nu mai zise nimic, până ce Jeod pomeni de pricina pentru care 
Brom şi Eragon trecuseră prin Teirm: încercau să folosească registrele de negoţ 
ale oraşului pentru a da de bârlogul celor doi Ra'zac. 

— Au izbutit? întrebă Roran, ţâşnind în picioare. 

— Da, i-am ajutat şi eu, şi am izbutit. 

— Păi, spune, unde sunt? Zi-mi odată, omule, te implor; ştii cât de mult 
contează asta pentru mine! 

— Din registre părea limpede că bârlogul în care se ascund cei doi este 
muntele numit Helgrind, de lângă Dras-Leona; după o vreme, am primit chiar o 
veste de la vardeni, conform căreia Eragon izbutise să se convingă cu ochii lui 
de asta. 

Roran apucă ciocanul de coadă, plin de însufleţire. „Până în Dras-Leona e 
cale lungă, dar din Teirm se poate ajunge în singura trecătoare liberă dintre 
ţinutul de aici şi cel de la capătul de miazăzi al Şirei. După ce-i trimit pe toţi în 
siguranţă în josul coastei, pot să plec să găsesc muntele ăsta, Helgrind, să o 


salvez pe Katrina, dacă-i acolo, şi să urmez apoi cursul râului Jiet până în 
Surda.” 

Pesemne că gândurile i se citeau pe chip, căci Jeod îi spuse: 

— Nu, Roran, nu e cu putință. 

— Ce anume? 

— Nimeni nu poate cuceri piscul Helgrind. E înalt, pustiu, e doar un vârf 
de stâncă întunecată pe care nimeni nu se poate urca. Gândeşte-te la făpturile 
scârboase pe care călăresc cei doi Ra'zac; pare probabil ca ele să-şi fi făcut un 
cuib undeva aproape de vârf, nu de pământ, unde să fie uşor de ajuns. la zi, 
cum ai de gând să faci? Şi chiar dacă ai izbuti să urci, chiar crezi că i-ai putea 
înfrânge pe amândoi duşmanii, şi cele două fiare, dacă nu cumva or fi mai 
multe? Nu pun la îndoială că eşti un războinic de temut, că doar eşti din acelaşi 
sânge cu Eragon, dar asemenea duşmani sunt mai presus de un simplu om. 

Roran clătină din cap. 

— Nu pot s-o părăsesc pe Katrina. O fi zadarnic, dar trebuie să încerc s-o 
eliberez, chiar dacă plătesc cu viaţa. 

— Dacă mori şi tu, pe Katrina n-o s-o ajute cu nimic, îl dojeni Jeod. la 
ascultă puţin: încearcă să ajungi în Surda, după cum plănuiseşi, iar apoi ai să 
poţi cu siguranţă să dobândeşti ajutorul lui Eragon. Nici măcar cei doi Ra'zac nu 
pot ţine piept unui Cavaler cu un dragon, în luptă dreaptă. 

Cu ochii minţii, Roran văzu uriaşele fiare cu pielea cenuşie pe care 
călăreau cei doi. Nu-i venea să recunoască, dar ştia că nu are puterea de a 
ucide asemenea făpturi, oricât de hotărât ar fi fost. În clipa în care se simţi 
împăcat cu acest gând, Roran se convinse şi că Jeod le spusese adevărul - 
altfel, ar fi însemnat că o pierduse pe vecie pe Katrina. 

„Eragon, se gândi el, of, Eragon! Pe sângele pe care l-am vărsat şi pe 
mâinile mele pătate, şi pe mormântul tatălui meu, îţi jur că am să te pun să 
plăteşti pentru ce-ai făcut, cucerind alături de mine muntele Helgrind. Tu ai 
iscat totul, tu să mă scoţi din necaz.” 

Făcându-i semn lui Jeod, îi spuse: 

— Hai, continuă povestea. Să auzim şi sfârşitul poveştii ăsteia, până nu 
se face prea târziu. 

Atunci, neguţătorul le vorbi despre moartea lui Brom, despre Murtagh, 
fiul lui Morzan, despre prinderea şi evadarea din Gil'ead, despre fuga disperată 
pentru a salva viaţa unei elfe, despre urgali, pitici şi o luptă aprigă dintr-un loc 
pe nume Farthen Dur, în care Eragon învinsese o Umbră. Apoi le mai spuse şi 
cum vardenii plecaseră din munţii Beor în Surda, iar Eragon se dusese în Du 
Weldenvarden, unde se afla chiar atunci, învățând de la elfi tainele magiei şi 
ale războiului, dar pregătit să se întoarcă dintr-o clipă într-alta. 

După ce Jeod tăcu, Roran se duse într-un colţ al încăperii de lucru, 
împreună cu Loring, Birgit şi Nolfavrell, şi-i întrebă ce părere aveau. Cu glas 
scăzut, Loring îi răspunse: 

— Nu-mi dau seama dacă minte sau nu, dar orice om care poate născoci 


aşa ceva, cu cuțitul la gât, merită să trăiască. Auzi... un nou Cavaler! Eragon, 
nici mai mult, nici mai puţin! sfârşi el, clătinând din cap. 

— Birgit? întrebă Roran. 

— Nu ştiu ce să zic. Pare totul atât de straniu... şovăi ea. Totuşi, trebuie 
să fie adevărat. Apariţia unui nou Cavaler este singurul lucru care putea 
îmboldi Imperiul să se ţină cu atâta îndârjire pe urmele noastre. 

— Aşa-i, încuviinţă Loring, cu multă însufleţire în priviri. Fără să ştim, 
eram implicaţi într-o poveste mult mai încâlcită şi mai importantă. la gândiţi- 
vă... un nou Cavaler! Vechea noastră lume e pe punctul să se prăbuşească, 
ascultaţi-mă pe mine. Ai avut dreptate de la bun început, Roran. 

— Nolfavrell? 

Băiatul părea foarte serios la gândul că i se ceruse părerea. Îşi muşcă 
buzele, apoi spuse: 

— Jeod pare îndeajuns de cinstit. Eu zic că... putem avea încredere în el. 

— Bine, atunci, spuse Roran, ducându-se cu paşi mari înapoi spre Jeod şi 
aplecându-se peste masă, către el. Mai am doar două întrebări, Deşiratule. 
Cum arată Brom şi Eragon? Şi de unde ai recunoscut numele de Gertrude? 

— Ştiam de Gertrude pentru că Brom a pomenit ceva despre o scrisoare 
pentru tine, lăsată în grija ei. Cât despre înfăţişarea lor... Brom era puţin mai 
scund ca mine, avea o barbă deasă şi nasul încovoiat şi purta cu el un toiag. Ca 
să nu mai spun că deseori se arăta supărăcios şi posomorât. 

Roran încuviinţă; aşa fusese Brom. 

— Eragon este... tânăr, cu părul castaniu, ochii căprui, are o cicatrice la 
încheietura mâinii şi mereu pune câte-o întrebare. 

Roran încuviinţă din nou; era leit vărul său. El îşi puse ciocanul la loc la 
cingătoare, iar Birgit, Loring şi Nolfavrell îşi băgară pumnalele în teacă. Apoi 
trase jilţul de lângă uşă şi se aşezară toţi patru la locurile lor, ca nişte oameni 
foarte cuviincioşi. 

— la zi, Jeod, continuă Roran, poţi să ne ajuţi? Ştiu că şi situaţia ta e grea, 
dar noi... suntem deznădăjduiţi şi nu avem încotro să ne îndreptăm. Dacă spui 
că eşti în slujba vardenilor, poţi să ne asiguri de sprijinul lor? Suntem gata să le 
dăm ascultare, dacă ne apără de mânia lui Galbatorix. 

— Vardenii, spuse Jeod, ar fi mai mult decât mulţumiţi să vă primească. 
Ascultaţi ce vă spun! De fapt, cred că vă dăduserăţi şi singuri seama de asta. 
Cât despre ajutor... 

El îşi trecu palma peste faţă, şi rămase cu ochii aţintiţi undeva dincolo de 
Loring, către rafturile pline cu cărţi. 

— De mai bine de un an, ştiu că adevărata mea identitate, precum şi a 
multor altor neguţători de-aici şi de-aiurea care i-au ajutat pe vardeni le-au fost 
dezvăluite Imperiului. Din pricina asta nici nu am încercat să fug în Surda. Dacă 
o făceam, aş fi fost arestat, iar atunci cine ştie ce chinuri m-ar fi aşteptat! A 
trebuit să stau cu braţele încrucişate şi să văd cum negoţul meu se prăbuşeşte, 
fără să pot face nimic pentru a mă împotrivi sau a scăpa de asta. Mai rău, 


acum că nu le mai pot trimite vardenilor nimic, iar ei nu îndrăznesc să ia 
legătura cu mine, mă tem că Seniorul Risthart mă va arunca în lanţuri şi mă va 
închide în fortăreață, de vreme ce Imperiului nu-i mai pasă câtuşi de puţin de 
mine. De când am scăpătat, mă aştept în fiecare zi la aşa ceva. 

— Poate că aşteaptă să încerci să fugi, sugeră Birgit, ca să pună mâna şi 
pe cei pe care vrei să-i iei cu tine. 

— Poate, zâmbi Jeod. Dar acum că aţi venit voi, am o cale de scăpare la 
care nu se aşteaptă nimeni. 

— Asta înseamnă că te-ai gândit la ceva? întrebă Loring. 

— Oh, da, chiar m-am gândit, răspunse neguţătorul, cu o sclipire de 
bucurie pe chip. Mă întreb dacă aţi văzut o corabie ancorată în port, zisă Aripa 
de Dragon? 

— Da, spuse Roran, cu gândul la vasul pe care-l urmărise. 

— Corabia aparţine Companiei de Navigaţie Blackmoor, care lucrează în 
taină în slujba Imperiului. Transportă provizii pentru armată, care în ultima 
vreme s-a mobilizat îngrijorător; ţăranii au început să fie luaţi cu arcanul, şi 
caii, măgarii şi boii să fie confiscaţi. Nu ştiu sigur ce înseamnă asta, continuă 
Jeod, ridicând dintr-o sprânceană, dar e cu putinţă ca Galbatorix să plănuiască 
să dea năvală în Surda. Oricum ar fi, Aripa de Dragon trebuie să ridice ancora 
săptămâna viitoare, ca să plece în Feinster. E o corabie minunată, construită 
după cele mai noi idei ale meşterului constructor Kinnell. 

— Şi vrei să pui mâna pe ea, conchise Roran. 

— Chiar aşa. Nu numai pentru a face în ciudă Imperiului, sau pentru că se 
spune că e cea mai iute corabie cu pânze pătrate, dintre cele mari, ci pentru că 
e deja încărcată ca pentru o călătorie lungă. Şi, de vreme ce e încărcată cu de- 
ale gurii, asta înseamnă că vom avea destul pentru toţi sătenii. 

Lui Loring îi scăpă un hohot înăbuşit. 

— Apăi, Deşiratule, nădăjduiesc să poţi tu însuţi s-o conduci, fiindcă 
niciunul dintre noi nu se pricepe la un vas mai mare decât o barjă. 

— Încă mai sunt prin Teirm câţiva băieţi din echipajele de pe corăbiile 
mele, care o duc la fel ca mine, adică nu pot nici să se lupte, nici să fugă. Sunt 
sigur că o să sară în sus de bucurie, dacă li se oferă un prilej să ajungă în 
Surda. Pot să vă înveţe şi pe voi cum să vă descurcaţi la bord. N-o să fie uşor, 
dar nu prea văd să aveţi de ales. 

Roran rânji; planul îi era pe plac - rapid, hotărâtor şi neaşteptat. 

— Parcă ziceai, spuse Birgit, că de vreun an încoace niciuna dintre 
corăbiile tale, nici cele ale altor neguţători aflaţi în slujba vardenilor nu au ajuns 
la capătul călătoriei. Ce te face să crezi că vom izbuti acum, după ce tu ai eşuat 
de atâtea ori? 

Răspunsul lui Jeod veni pe dată: 

— Pentru că, acum, surpriza este de partea noastră. Legea obligă 
corăbiile care fac negoţ să-şi declare itinerarul în faţa mai-marilor peste port, 
cu cel puţin două săptămâni înainte de plecare. Pregătirea unei corăbii cere 


foarte multă vreme, aşa că, dacă plecăm fără veste, ar putea să treacă mai 
bine de o săptămână până ca Galbatorix să poată trimite vase care să ne iasă 
înainte. Dacă avem puţin noroc, n-o să zărim din urmăritori nici vârful 
catargelor. Aşa că, mai spuse el, dacă sunteţi dispuşi să încercăm, iată ce 
trebuie făcut... 


Fuga 


După ce răsuciră pe toate feţele propunerea lui Jeod şi se puseră de 
acord să se ţină de ea, cu doar câteva modificări, Roran îl trimise pe Nolfavrell 
să-i aducă pe Gertrude şi pe Mandel de la Castana Verde, căci neguţătorul le 
oferise găzduire tuturor. 

— Acum, iertaţi-mă, vă rog, spuse Jeod, ridicându-se, dar trebuie să mă 
duc să-i dezvălui soţiei mele nişte lucruri pe care n-ar fi trebuit să i le tăinuiesc 
şi să o întreb dacă vrea să vină cu mine în Surda. Alegeţi-vă ce încăperi doriţi la 
catul al doilea. Când e gata masă, Rolf o să vă cheme. 

Şi cu asta, el ieşi din încăpere cu paşi mari şi măsuraţi. 

— Credeţi că e bine să-l lăsăm să-i spună zgripţuroaicei? întrebă Loring. 

— Că e sau că nu e, tot nu-l putem opri, răspunse Roran, ridicând din 
umeri. Şi nu cred că-şi poate găsi liniştea, până ce n-o face. 

În loc să-şi caute o încăpere de dormit, el prinse să rătăcească prin 
conac, ocolindu-i din instinct pe servitori şi cântărind ce-i spusese Jeod. Se opri 
la o firidă în peretele căreia se afla o fereastră deschisă spre grajdurile din 
spatele casei şi trase în piept aerul înţepător şi plin de fum, în care se simţea 
mirosul bine cunoscut al bălegarului. 

— Simţi că-l urăşti? 

Roran tresări şi se întoarse pe călcâie, zărind într-o arcadă silueta lui 
Birgit. Ea se apropie, trăgându-şi şalul pe umeri. 

— Pe cine? întrebă el, deşi ştia foarte bine. 

— Pe Eragon. Simţi că-l urăşti? 

Roran se uită în sus, către cerul care se întuneca. 

— Nu ştiu. Îl urăsc pentru că din pricina lui a murit tata, dar îmi e totuşi 
rudă, şi pentru asta îl iubesc... Dar cred că, dacă n-aş avea nevoie de el ca s-o 
salvez pe Katrina, n-aş vrea să-l văd încă multă vreme de-acum înainte. 

— Aşa am şi eu nevoie de tine, Stronghammer, şi-n acelaşi timp te urăsc. 

— Aşa e, pufni el, cu un zâmbet mohorât. Suntem în aceeaşi situaţie, nu? 
Şi tu trebuie să-mi dai ajutor ca să-l găsesc pe Eragon, pentru a te putea 
răzbuna pe cei doi Ra'zac pentru moartea lui Quimby. 


— Şi apoi şi pe tine. 

— Da, şi pe mine. 

O clipă, Roran privi drept în ochii ei neabătuţi, pecetluind legătura care-i 
unea. Într-un fel ciudat, i se părea încurajator să ştie că aveau amândoi acelaşi 
imbold, aceeaşi mânie pârjolitoare care-i făcea să grăbească pasul, când 
ceilalţi şovăiau. Privind-o, îşi dădea seama că erau făcuţi din aceeaşi plămadă. 

În drumul său prin conac, se opri şi lângă uşa sălii de mese, auzind glasul 
lui jJeod. Mort de curiozitate, îşi lipi ochiul de o crăpătură de la balamaua din 
mijloc şi-l zări pe neguţător, faţă în faţă cu o femeie mărunţică şi blondă, 
despre care presupunea că era Helen. 

— Dacă-i adevărat ce-mi spui, cum să mai pot avea încredere în tine? 

— Nu mai poţi, răspunse Jeod. 

— Şi totuşi îmi ceri să fug alături de tine? 

— Cândva mi-ai propus să-ţi părăseşti familia şi să rătăceşti împreună cu 
mine prin lume. M-ai rugat să te duc departe de Teirm. 

— Cândva. Pe-atunci îmi păreai de-a dreptul răpitor, cu sabia şi cu 
cicatricea ta. 

— Pe astea încă le mai am, răspunse el slab. Ţi-am greşit mult, Helen; 
acum pricep. Dar încă te iubesc şi vreau să fii în siguranţă. Aici eu nu am niciun 
viitor. Dacă rămân, familia ta va avea parte numai de necazuri. Poţi să te 
întorci la taică-tău sau să vii cu mine. Fă cum crezi, numai să fii fericită. Cu 
toate astea, te implor să-mi mai dai o şansă, să-ţi găseşti curajul de a pleca de 
aici şi de a lăsa în urmă amintirile despre traiul chinuit de care am avut parte. 
În Surda, o putem lua de la capăt. 

Ea rămase multă vreme pe gânduri. 

— Şi spui că tânărul care a trecut pe aici era cu adevărat Cavaler? 

— Da. Bate vântul schimbării, Helen. Vardenii se pregătesc să atace, 
piticii se adună, până şi elfii s-au pus în mişcare, în tainiţele lor străvechi. 
Războiul e aproape, şi, dacă avem noroc, Galbatorix se va prăbuşi. 

— Deţii un loc de frunte printre vardeni? 

— Mă bucur de ceva respect, după rolul pe care l-am jucat în obţinerea 


oului. 
— Asta înseamnă că vei avea parte de cinstire, după ce ajungi în Surda? 
— Cred că da. 
Bărbatul îşi puse mâinile pe umerii ei, iar ea nu se trase la o parte, ci 
şopti: 


— Jeod, Jeod, nu mă forţa. Încă nu pot să mă hotărăsc. 

— Dar îmi făgăduieşti să te gândeşti bine? 

— Fireşte, răspunse ea, cutremurată de un fior. O să mă gândesc. În timp 
ce se îndepărta, Roran simţi că-l durea sufletul. „Katrina.” În seara aceea, la 
cină, el observă că Helen îl sfredelea adesea cu privirea, cercetându-l şi 
cântărindu-l; era convins că femeia îl compara cu Eragon. După masă, îi făcu 
semn lui Mandel şi se duse cu el în curtea din spatele casei. 


— Ce s-a-ntâmplat? întrebă tânărul. 

— Voiam să-ţi vorbesc între patru ochi. 

— Despre ce? 

Roran îşi pipăi ciocanul zgrunţuros şi se gândi că se simţea aidoma lui 
Garrow, atunci când acesta îi ţinea câte o predică despre responsabilităţile 
sale; parcă îi veneau în minte şi aceleaşi fraze., Aşa se schimbă o generaţie cu 
alta”, se gândi el. 

— În ultima vreme, te-ai cam împrietenit cu marinarii. 

— Dar nu ne sunt duşmani, protestă Mandel. 

— Deocamdată, cu toţii ne sunt duşmani. Clovis şi oamenii lui s-ar putea 
întoarce într-o clipă împotriva noastră. Mă rog, asta nici n-ar fi o problemă dacă 
apropierea de ei nu te-ar fi făcut să-ţi uiţi îndatoririle. 

Mandel se încorda şi roşi în obraji, dar nu încercă să nege nimic. Mulţumit 
pentru că tânărul nu scăzuse în ochii lui, Roran îl întrebă: 

— Care-i lucrul cel mai important pe care-l avem de făcut acum, Mandel? 

— Să ne apărăm familiile. 

— Aşa-i. Şi mai ce? 

Mandel şovăi, încurcat, şi mărturisi: 

— Nu ştiu. 

— Să ne ajutăm unul pe celălalt. Numai aşa putem scăpa cu viaţă. Am 
fost foarte trist să aflu că ai pus rămăşag cu marinarii pe mâncare, pentru că 
asta pune tot satul în primejdie. Mai bine ţi-ai fi petrecut timpul la vânătoare, 
decât jucând zaruri sau învățând să arunci cu pumnalul la ţintă. Acum că tatăl 
tău s-a dus, e treaba ta să ai grijă de mama şi de fraţii tăi mai mici. Cu toţii se 
bizuie pe tine. M-ai priceput? 

— Am priceput totul, răspunse Mandel, cu glasul întretăiat. 

— Şi o să se mai repete? 

— Nici vorbă. 

— Bun. Dar să ştii că nu te-am adus aici numai ca să te dojenesc. Pari un 
om de viitor, aşa că am să-ţi dau de făcut ceva foarte important. 

— Prea bine! 

— Mâine-dimineaţă, trebuie să te întorci în tabără şi să-i duci un mesaj lui 
Horst. jJeod crede că Imperiul a pus oameni care să-i ţină casa sub observaţie, 
aşa că e musai să te asiguri că nu eşti urmărit. Aşteaptă să ieşi din oraş, apoi fă 
în aşa fel încât să-i abaţi pe căi greşite, prin pustietăţi, pe cei care te urmăresc. 
Dacă trebuie, omoară-i. După ce-l găseşti pe Horst, spune-i... 

Pe măsură ce Roran îi depăna poruncile, pe chipul lui Mandel se oglindea 
o expresie din ce în ce mai uluită. 

— Dar dacă Clovis se opune? întrebă el. 

— Atunci, noaptea, sfărâmaţi cârmele barjelor, ca să nu mai poată fi 
stăpânite. Nu-i prea frumos, dar ar fi o nenorocire ca Clovis, sau vreunul dintre 
oamenii lui, să ajungă în Teirm înaintea voastră. 

— N-o să se întâmple aşa ceva, făgădui Mandel. 


— Bine, zâmbi Roran, mulţumit pentru că rezolvase problema purtărilor 
tânărului şi pentru că era convins că acesta era gata să facă tot ce-i stătea în 
putinţă pentru a-i da de veste lui Horst. Aşa că se întoarse înăuntru şi-şi luă 
noapte bună de la gazdă, apoi se duse la culcare. 


x k x 


În cursul zilei următoare, Roran şi tovarăşii săi, cu excepţia lui Mandel, nu 
părăsiră conacul, ci profitară de răgaz pentru a se odihni, pentru a-şi îngriji 
armele şi a trece din nou în revistă ce puseseră la cale. Din zori şi până în seară 
o văzură de câteva ori pe Helen care se agita pe ici şi pe colo prin casă, ceva 
mai des pe Rolf, cu dinţii săi ca nişte perle şlefuite, dar deloc pe Jeod, căci 
neguţătorul încărunţit plecase să se plimbe prin oraş şi să se întâlnească, 
chipurile din întâmplare, cu câţiva lupi de mare în care putea avea încredere 
pentru a le dezvălui intenţiile lor. 

La întoarcere, îi spuse lui Roran: 

— Mai avem încă cinci oameni pe care ne putem baza. Să sperăm că e de 
ajuns. 

Apoi rămase încuiat în încăperea de lucru tot restul serii, întocmind 
diverse înscrisuri şi văzându-şi de treburile lui. 

Cu trei ceasuri înainte de revărsatul zorilor, Roran, Loring, Birgit, 
Gertrude şi Nolfavrell se treziră şi, căscând de-i dureau fălcile, se adunară în 
vestibulul conacului, învăluindu-se în mantii lungi pentru a-şi ascunde chipurile. 
Jeod li se alătură, având la şold o sabie subţire; lui Roran îi trecu prin minte că 
arma cea zveltă se potrivea de minune cu silueta deşirată a bărbatului, de 
parcă acesta ar fi fost din nou întreg. 

Jeod luă o lampă cu ulei şi o ridică pentru a-i putea vedea. 

— Suntem gata cu toţii? întrebă el. 

Ceilalţi încuviinţară, aşa că neguţătorul trase zăvorul uşii. leşiră pe rând 
şi se înşirară de-a lungul străzii pietruite. În urma lor, Jeod zăbovi o clipă în 
prag, aruncând o privire plină de dor spre scările din dreapta, dar Helen nu 
apăru. Străbătut de un fior, neguţătorul ieşi şi închise uşa. 

Roran îi puse o mână pe braţ. 

— Ce-i făcut e bun făcut. 

— Ştiu. 

Se strecurară împreună prin oraşul cufundat în întuneric, luând-o la pas 
de câte ori întâlneau vreun străjer sau vreo altă făptură a nopţii; cei mai mulţi 
dintre aceştia se trăgeau în umbră la vederea lor. La un moment dat, auziră 
zgomot de paşi de pe acoperişul unei clădiri din apropiere. 

— Aşa cum e făcut oraşul, le explică Jeod, tâlharilor le vine uşor să se 
caţere de pe un acoperiş pe altul. 

Ajunşi la poarta de răsărit, îşi încetiniră din nou mersul. Din pricină că 
poarta dădea înspre port, ea nu rămânea închisă decât patru ceasuri pe 


noapte, pentru ca negoţul să nu fie încetinit. De fapt, în ciuda orei timpurii, 
erau deja câţiva oameni care tocmai ieşeau. 

Cu toate că Jeod îi prevenise că se putea întâmplă aşa ceva, Roran simţi 
un fior de teamă când străjerii îşi încrucişară halebardele şi-i întrebară ce 
treburi aveau prin acele locuri. El îşi umezi buzele şi încercă să nu se foiască, în 
timp ce soldatul mai în vârstă cerceta un pergament pe care i-l dăduse Jeod. 
După un lung răstimp, străjerul încuviinţă şi le dădu documentul înapoi. 

— Puteţi să treceţi. 

Odată ajunşi pe chei, de unde nu mai puteau fi auziţi de pe ziduri, Jeod 
spuse: 

— Bine că nu ştia să citească. 

Toţi se puseră să aştepte pe scândurile umede, până ce bărbaţii tocmiţi 
de neguţător începură să apară, unul câte unul, din ceața ce învăluia ţărmul. 
Erau posomorâţi şi tăcuţi, cu părul împletit care le atârna până la şolduri, cu 
mâini pătate de smoală şi tot felul de cicatrice de care până şi Roran se simţi 
impresionat. Îi plăcea ce vedea, şi îşi dădea seama că şi el le era pe plac. 
Numai că nu şi Birgit. 

Unul dintre marinari, un ditamai muntele de om, arătă cu degetul spre ea 
şi strigă la Jeod: 

— Da' n-ai spus că o să ia şi o muiere parte la luptă. Cum să fiu atent la 
ce am de făcut, când mi se-ncurcă printre picioare o vagaboandă? 

— Ai grijă cum vorbeşti, şuieră Nolfavrell printre dinţii încleştaţi. 

— Şi şi-a adus şi plodu'? 

Cu mult calm, Jeod le răspunse: 

— Birgit s-a luptat împotriva celor doi Ra'zac. lar băiatul ei a ucis deja 
unul dintre cei mai buni soldaţi ai lui Galbatorix. la zi, Uthar, poţi să te masori 
cu ea? 

— Nu se cuvine, spuse un alt bărbat. Nu m-aş putea simţi în siguranţă 
alături de o femeie; femeile aduc numai ghinioane. O doamnă n-ar trebui să... 

Dar nu mai izbuti să-şi ducă vorba până la capăt, căci Brigit făcu ceva 
destul de nefiresc pentru o doamnă. Înainta şi-i dădu lui Uthar un şut între 
picioare, apoi îl apucă pe celălalt bărbat şi-i lipi cuțitul de beregată. Îl ţinu aşa o 
clipă, pentru ca fiecare să vadă ce făcuse, apoi îi dădu drumul. Uthar se 
rostogolea pe scânduri la picioarele ei, ghemuit şi blestemând neîncetat. 

— Mai protestează cineva? întrebă Birgit. 

Nolfavrell, aflat în apropierea mamei sale, se holba la ea cu gura căscată. 

Roran îşi trase gluga peste faţă ca să-şi ascundă rânjetul. „Bine că n-au 
observat-o şi pe Gertrude”, se gândi el. 

După ce văzu că nimeni nu mai avea de gând s-o provoace pe Birgit, Jeod 
întrebă: 

— Aţi adus ce v-am cerut? 

Toţi marinarii îşi desfacură surtucele şi-i arătară câte o bâtă scurtă, 
ţintuită şi un colac de funie. Astfel înarmaţi, se strecurară prin port către Aripa 


de Dragon, dându-şi silinţa să nu fie descoperiţi. Tot drumul, Jeod tinu lampa 
acoperită. Ajunşi lângă docuri, se ascunseră în spatele unui depozit şi se uitară 
la cei doi străjeri care se plimbau pe puntea corăbiei, pe care-i puteau vedea 
mulţumită lămpilor pe care le purtau cu ei. Pasarela fusese trasă pe chei, 
pentru noapte. 

— Nu uitaţi, şopti Jeod, lucrul cel mai important este să nu se dea alarma 
până ce nu suntem gata de plecare. 

— Sunt doi sus şi doi jos, da? întrebă Roran. 

— Aşa-i obiceiul, răspunse Uthar. 

Roran şi Uthar se dezbrăcară până la brâu, se legară cu frânghiile de 
mijloc, luându-şi bâtele - Roran îşi lăsă însă ciocanul -, apoi o luară la fugă în 
jos, pe chei, până într-un loc din care nu puteau fi zăriţi de străjeri, unde intrară 
în apa rece ca gheaţa. 

— Văleleu, ce nu-mi place să fac asta, spuse Uthar. 

— Ai mai făcut-o vreodată? 

— De patru ori până acum. Mişcă-te fără încetare, ca să nu îngheţi. 
Ţinându-se de stâlpii alunecoşi ai pontonului, înotară înapoi pe unde veniseră, 
până ce ajunseră la cheiul de piatră care ducea la Aripa de Dragon, apoi o luară 
spre dreapta. Uthar îşi apropie buzele de urechea lui Roran şi-i şopti: 

— lau eu ancora de la babord. 

Roran încuviinţă, şi amândoi se scufundară în apa întunecată, apoi se 
despărţiră. Uthar înota ca o broască, strecurându-se pe sub chila corăbiei, în 
timp ce Roran se duse drept la ancora de la tribord şi se agăţă de lanţul ei gros. 
Îşi desfăcu bâta de la brâu şi o luă în dinţi - şi ca să se oprească din tremurat, 
dar şi ca să aibă mâinile libere - şi se puse pe aşteptat. Metalul aspru era rece 
ca gheaţa. 

Nu trecură mai mult de trei minute, şi Roran auzi pe deasupra lui 
zgomotul paşilor lui Birgit, care veni până la capătul pontonului de piatră, 
ajungând până la mijlocul corăbiei, şi începu să-i ţină de vorbă pe străjeri. 
Căzuseră de acord ca ea să încerce, cu puţin noroc, să le distragă atenţia. 

„Acum!” 

Roran începu să se caţere în mâini pe lanţul ancorei. Umărul drept îl 
ardea, acolo unde fusese muşcat de Ra'zac, dar nu se lăsă. Ajuns la hubloul 
prin care lanţul ancorei pătrundea înăuntru, se caţără pe stinghiile care 
susțineau prova sculptată, apoi pe balustradă, şi sări pe punte. Uthar era deja 
acolo, ud până la piele şi gâfâind. Cu bâtele în mână, se strecurară spre pupa, 
ascunzându-se pe unde puteau. Se opriră la mai puţin de zece picioare de 
străjeri. Cei doi bărbaţi stăteau aplecaţi peste balustradă, schimbând vorbe cu 
Birgit. 

Într-o clipă, Roran şi Uthar ieşiră la iveală şi le traseră una în cap, înainte 
ca ei să-şi poată scoate săbiile. Dedesubt, Birgit îi făcu semn lui Jeod, care veni 
cu restul grupului şi, cu toţii laolaltă, apucară pasarela şi o ridicară până la 
punte, unde Uthar o legă de parapet. 


Când Nolfavrell veni în fugă la bord, Roran îi aruncă frânghia şi-i spuse: 

— Leagă-i pe ăştia doi şi pune-le căluş. 

Apoi, cu toţii în afară de Gertrude coborâră sub punte pentru a-i găsi pe 
ceilalţi marinari. Erau încă patru - intendentul, şeful echipajului, bucătarul şi 
ajutorul acestuia. Cu toţii fură daţi jos din pat, loviți în cap, dacă opuneau 
rezistenţă, apoi legaţi fedeleş. Şi aici Birgit îşi dovedi curajul, capturând ea 
însăşi doi dintre bărbaţi. 

Jeod porunci ca nefericiţii prizonieri să fie înşiruiţi pe punte, ca să poată fi 
supravegheați permanent, apoi spuse: 

— Roran, sunt multe de făcut şi vreme puţină. Uthar este căpitan pe 
Aripa de Dragon. Tu şi ceilalţi veţi asculta de poruncile lui. 

În următoarele două ceasuri, trudiră fără încetare. Marinarii se ocupau de 
pânze şi de frânghii, în timp ce Roran şi cei din Carvahall goleau cala de toate 
proviziile care nu le erau de trebuinţă, precum baloturile de lână neprelucrată. 
Pe toate acestea le coborau peste bord, astfel încât nimeni de pe uscat să nu 
audă vreun zgomot. Dacă era să încapă toţi sătenii pe Aripa de Dragon, aveau 
nevoie de cât mai mult loc cu putinţă. 

Roran tocmai lega un butoiaş cu o frânghie, când auzi un strigăt răguşit. 

— Vine cineva. 

Cu toţii, în afară de Jeod şi Uthar, se trântiră pe burtă şi-şi traseră armele 
la îndemână. Cei doi care rămăseseră în picioare se plimbau de colo-colo, ca şi 
cum ar fi stat de strajă. Roran stătea nemişcat, cu inima bătând să-i spargă 
pieptul, întrebându-se ce urma să se petreacă, îşi ţinu răsuflarea auzindu-l pe 
Jeod adresându-se celui care se apropia, apoi zgomotul paşilor pe pasarelă... 

Era Helen. 

Purta o rochie foarte simplă, avea părul legat cu o basma şi un sac de 
pânză groasă pe un umăr. Nu spuse niciun cuvânt, ci doar îşi duse bagajul în 
cabina principală şi se întoarse lângă Jeod, care părea peste măsură de fericit. 

Cerul tocmai începuse să se lumineze, pe deasupra munţilor Şirei, aflaţi 
în depărtare, când unul dintre marinarii căţăraţi pe parâmele groase arătă spre 
miazănoapte şi fluieră, ca să le dea de ştire că-i zărise pe săteni. 

Roran îşi iuți mişcările. De-acum, nu mai aveau pic de răgaz. Dădu buzna 
pe punte şi îşi miji ochii, privind şirul întunecat de oameni care înainta în josul 
coastei. Acea parte a planului lor se baza pe faptul că, spre deosebire de alte 
oraşe de coasă, Teirm nu avea zidul de incintă deschis spre mare; acesta 
înconjura oraşul de la un capăt la altul, ca să-l apere de piraţii care atacau 
deseori. Asta însemna că acele clădiri care înconjurau portul erau descoperite 
şi că sătenii puteau veni pe jos chiar până la Aripa de Dragon. 

— Hai, iute, iute! spuse Jeod. 

La porunca lui Uthar, marinarii pregătiră mai multe mănunchiuri de săgeți 
groase, pentru marile baliste de pe punte, şi butoiaşe pline cu smoală urât 
mirositoare, pe care le deschiseră şi le folosiră pentru a unge vârfurile 
săgeţilor. Apoi încordară şi încărcară balistele de pe latura dinspre port; era 


nevoie de doi bărbaţi care să tragă de coarda groasă, până s-o prindă la loc în 
cârligul ei. 

Sătenii mai aveau cam o treime din drum, când soldaţii care patrulau pe 
zidurile oraşului îi văzură şi începură să sune goarnele, în semn de alarmă. Nici 
nu se stinsese în văzduh primul sunet, când Uthar tună: 

— Daţi-le foc şi trageţi! 

Trăgând oblonul lămpii lui Jeod, Nolfavrell trecu în goană de la o balistă la 
alta, ridicând flacăra până la vârful săgeţii, până ce smoala se aprindea. De 
îndată ce flecare balistă era pregătită, bărbatul care o mânuia trăgea piedica, 
iar săgețile îşi luau zborul cu un zgomot înfundat. Cu totul, de la bordul Aripi; de 
Dragon porniră douăsprezece săgeți, care străpunseră corăbiile şi clădirile de 
pe mal ca o ploaie de foc, căzută din adâncul cerurilor. 

— Încărcaţi la loc! strigă Uthar. 

Peste tot răsună scârţâitul lemnului, pe măsură ce bărbaţii trăgeau de 
corzile răsucite. Se aduse un alt transport de săgeți. Nolfavrell trecu din nou în 
fugă cu lampa. Roran simţea puntea tremurându-i sub picioare, când balistă 
din faţa lui îşi trimise încărcătura aducătoare de moarte, vâjâind prin văzduh. 

Focul se răspândi cu iuţeală pe mal, alcătuind un obstacol de netrecut 
care-i împiedica pe soldaţi să ajungă la corabie pe poarta de răsărit a oraşului. 
Roran nădăjduise şi ca perdeaua de fum să-i ascundă de arcaşii de pe ziduri, 
dar nu scăpară chiar aşa uşor; înainte ca focul să se întindă peste tot, un val de 
săgeți se abătu asupra lor, iar una dintre ele se înfipse chiar în lemnul punţii, în 
faţa lui Gertrude. 

Uthar strigă de la cârmă: 

— Foc de voie! 

De-acum, sătenii fugeau în dezordine pe plajă. Ajunseră la capătul de 
miazănoapte al pontonului, iar câţiva dintre ei se împiedicară şi căzură, când 
soldaţii din Teirm îşi schimbară ţinta şi începură să tragă. Se auziră strigătele 
îngrozite ale copiilor. Apoi, sătenii îşi recăpătară energia, năvălind pe ponton, 
trecând de un depozit cuprins de flăcări şi ajungând la corabie, înghesuindu-se 
care mai de care să urce pe punte. 

Birgit şi Gertrude conduseră şuvoiul de oameni către bocaporturile de la 
prova şi de la pupa. Nu trecu mult timp şi toate nivelurile corăbiei se umplură 
până la refuz, de la cală şi până la cabina căpitanului. Cei care nu mai încăpură 
dedesubt rămaseră ghemuiţi pe punte, apărându-şi capetele cu scuturile 
făurite de Fisk. 

Aşa cum le trimisese vorbă Roran, toţi bărbaţii în putere din Carvahall se 
adunară în jurul catargului mare, aşteptând poruncile. Roran îl văzu printre ei 
pe Mandel şi-l salută cu mândrie. 

Apoi Uthar îi făcu semn unui marinar şi tună: 

— Hei, Bonden! Du-i pe amărâţii ăştia la cabestane şi la ancore, apoi jos 
la vâsle. Cart dublu! 

Celorlalţi bărbaţi care mânuiau balistele le porunci: 


— Jumate' dintre voi treceţi la bordul celălalt şi aveţi grijă să nu încerce 
careva să ne abordeze. 

Roran se numără printre cei care-şi schimbară postul. În timp ce 
pregătea balistele, câţiva întârziaţi veniră împleticindu-se prin perdeaua groasă 
de fum şi urcară pe punte. Alături de el, Jeod şi Helen îi împinseră pe cei şase 
prizonieri, unul câte unul, rostogolindu-i pe ponton. 

Înainte să apuce să se dezmeticească, ancorele fuseseră deja ridicate, 
pasarela înlăturată şi, de undeva, începu să răsune bătaia unei tobe, care 
dădea tonul pentru vâslaşi. Încet, foarte încet, Aripa de Dragon se întoarse spre 
larg, apoi, căpătând viteză, se îndepărtă de docuri. 

Roran se duse împreună cu Jeod pe puntea de la pupa, privind potopul de 
foc care înghiţea totul, între ocean şi zidurile oraşului. Printre vârtejurile de 
fum, soarele care se înălța pe cer părea un disc plat, pătat şi sângeriu. 

„De-acum, câţi am ucis oare?” se întrebă Roran. 

Jeod remarcă, de parcă îi ghicise gândurile: 

— Mulţi oameni nevinovaţi vor avea de suferit din asta. Vinovăţia îl făcu 
pe Roran să răspundă cu mai multă asprime decât şi-ar fi dorit: 

— Şi ce preferai, să putrezeşti în închisorile lordului Risthart? Nu prea 
cred să fie mulţi vătămaţi din cauza focului, iar pe cei care scapă nu-i aşteaptă 
moartea, ca pe noi, dacă ne prinde Imperiul. 

— Nu-mi mai ţine predici, Roran, ştiu şi eu foarte bine pricinile. Am făcut 
ce-a trebuit. Numai nu-mi cere să mă bucur de suferinţa pe care-am provocat- 
O, ca să scăpăm noi cu bine. 

Până la amiază, vâslele fuseseră ridicate, iar corabia naviga numai cu 
ajutorul pânzelor, împinsă de vânturile prielnice de la miazănoapte. Rafalele 
făceau frânghiile de deasupra să zbârnâie înfundat. 

Corabia era plină până la refuz, dar Roran era încrezător că, dacă aveau 
puţină grijă, puteau ajunge în Surda fără multe neajunsuri. Necazul cel mai 
mare era mâncarea care trebuia împărţită şi economisită; dacă era să nu 
ajungă să moară de foame, trebuia ca toţi să se mulţumească cu puţin. Fiind 
atât de înghesuiți, era, de asemenea, cu putinţă să apară boli. 

După ce Uthar le ţinu o scurtă cuvântare despre importanţa disciplinei pe 
o corabie, sătenii se apucară de treburile care nu mai sufereau amânare, adică 
să se ocupe de răniţi, să-şi despacheteze cele câteva lucruri pe care le mai 
aveau şi să se hotărască asupra celui mai economic mod de dormit pentru 
fiecare punte. Mai aveau de ales şi oamenii care să îndeplinească feluritele 
slujbe de la bord - cine să gătească şi cine să-şi facă ucenicia de marinar cu 
oamenii lui Uthar, şi aşa mai departe. 

Roran tocmai o ajuta pe Elain să întindă un hamac, când se trezi 
amestecat într-o dispută aprigă între Odele, familia ei şi Ferwin, care, din câte 
se părea, părăsise echipajul lui Torson pentru a rămâne cu fata. Cei doi voiau 
să se căsătorească, dar părinţii lui Odele se opuneau cu îndârjire, pe motivul că 
tânărul marinar nu avea familie, o slujbă respectabilă şi mijloacele de a-i 


asigura fetei lor o viaţă cât de cât bună. Lui Roran i se părea mai bine ca 
îndrăgostiţii să rămână împreună - părea cu neputinţă să încerci să-i separi 
câtă vreme se aflau cu toţii înghesuiți la bord -, dar părinţii lui Odele nici nu 
voiau să audă. 

În cele din urmă, nervos şi încurcat, Roran spuse: 

— Şi atunci ce e de făcut? N-o puteţi încuia pe nicăieri, iar eu zic că 
Ferwin şi-a dovedit devotamentul mai mult decât... 

— Ra'zac! Se auzi un strigăt venind de la omul din vârful catargului. Fără 
să pregete nici măcar o clipă, Roran îşi smulse ciocanul de la cingătoare, se 
răsuci şi se caţără pe scăriţa care ducea la bocaport, lovindu-se la gleznă. Veni 
în fugă spre ceata de oameni de pe puntea din faţă şi se opri lângă Horst. 

Fierarul îi arătă cu degetul în depărtare. 

Una dintre bestiile zburătoare plutea ca o umbră zdrenţuită peste coastă, 
cu un Ra'zac în spinare. Chiar dacă-i vedea în plină zi, Roran se simţi cuprins de 
aceiaşi fiori de groază. Se cutremură, auzind zbieretul înfricoşător al monstrului 
înaripat, şi apoi glasul şuierat al duşmanului, care răsună peste apă, slab, dar 
pătrunzător: 

— N-aveţi cum ssă sscăpaţi! 

Roran se uită spre baliste, şi observă că nu se puteau răsuci de aşa 
natură încât să ţintească înspre cei doi. 

— Are cineva un arc? 

— Da, am eu, răspunse Baldor, care se şi lăsă într-un genunchi şi începu 
să-l încordeze. Aveţi grijă să nu mă vadă. 

Toţi cei de pe punte se strânseră în jurul lui, apărându-l cu trupurile lor 
de privirea rea şi pătrunzătoare a duşmanilor. 

— De ce nu ne atacă? mâărâi Horst. 

Uimit şi el, Roran căută o explicaţie, dar nu găsi niciuna. Până la urmă, 
Jeod sugeră: 

— Poate că e prea senin pentru ei. Cei doi Ra'zac vânează noaptea şi, din 
câte ştiu, nu prea le convine să iasă din bârlog până nu apune soarele. 

— Nu-i numai asta, spuse încet Gertrude. Cred că le e teamă şi de ocean. 

— Teamă de ocean? pufni Horst. 

— Uită-te la ei; nu se îndepărtează aproape deloc de țărm. 

— Aşa e, are dreptate, spuse Roran. „În sfârşit, o slăbiciune de care mă 
pot folosi împotriva lor.” 

Câteva clipe mai târziu, Baldor spuse: 

— Sunt gata! 

Pe dată, şirul de oameni care stăteau în faţa lui se dădu la o parte, 
făcându-i loc. Baldor sări în picioare şi, dintr-o singură mişcare, trase săgeata 
până lângă obraz şi apoi îi dădu drumul. 

Lovitura se dovedi măiastră. Monştrii se aflau la o distanţă până la care 
de-abia putea ajunge un arc din cele lungi, de luptă - Roran nu văzuse 
niciodată pe cineva care să nimerească ţinta atât de departe -, şi totuşi 


săgeata lui Baldor îşi atinse țelul. Bestia zburătoare, lovită în şoldul drept, 
zbieră de durere, atât de tare încât toată sticlăria de pe punte se sparse şi 
bolovanii de pe țărm se fărâmară în bucățele. Roran îşi acoperi urechile cu 
palmele, ca să se apere. Zbierând neîncetat, monstrul se îndepărtă de coastă şi 
dispăru în spatele unor dealuri acoperite de ceaţă. 

— L-ai ucis? întrebă Jeod, palid la faţă. 

— Mi-e teamă că nu, răspunse Baldor. De-abia de l-am zgâriat puţin. 
Loring, care se apropiase şi el, observă cu mulţumire: 

— Mda. Dar măcar l-ai rănit, aşa că acum pun rămăşag că o să se 
gândească de două ori până să vină peste noi. 

Roran se posomori. 

— Loring, nu cred că e momentul să ne bucurăm. N-a fost nicio izbândă 
asta. 

— Şi de ce nu? întrebă Horst. 

— Pentru că acum Imperiul ştie precis unde ne aflăm. 

Pe punte se lăsă liniştea, pe măsură ce cu toţii îşi dădură seama de 
însemnătatea vorbelor sale. 


Joacă de copil 


— lar ăsta, spuse Trianna, este ultimul model pe care l-am născocit. 
Nasuada luă din mâinile vrăjitoarei bucata neagră de voal şi o pipăi, 
minunându-se de fineţea ei. Niciun om nu putea ţese dantelă atât de fină. Plină 
de mulţumire, privi şirul de cutii de pe masa ei de lucru, în care se aflau mostre 
din multele modele pe care începuse să le fabrice Du Vrangr Gata. 

— V-aţi descurcat bine, spuse ea. Cu mult mai bine decât nădăjduiam. 
Spune-le oamenilor tăi că sunt foarte mulţumită de munca lor şi că înseamnă 
mult pentru vardeni. 

Auzindu-şi laudele, Trianna lăsă fruntea în jos: 

— Am să le transmit, domniţă Nasuada. 

— Ştii cumva dacă... 

Auzind zgomote la uşă, Nasuada se întrerupse. Răsunară blestemele şi 
vorbele răstite ale străjerilor, apoi ţipete de durere. Se auzi zăngănit de metal 
pe metal. Speriată, Nasuada se îndepărtă de uşă, scoţându-şi pumnalul din 
teacă. 

— Fugi, domniţă! strigă Trianna, aşezându-se în faţa ei şi suflecându-şi 
mânecile, pregătindu-se să rostească o vrajă. Pe la uşa servitorilor. 

Înainte ca Nasuada să apuce să facă vreo mişcare, uşa se dădu de 


perete, iar o siluetă mică năvăli înăuntru şi se aruncă la picioarele ei, făcând-o 
să cadă la podea. Pe dată, un obiect mic şi argintiu pluti prin văzduh, exact prin 
locul în care se aflase ea cu puţin mai înainte, şi se înfipse cu un zgomot 
înfundat în peretele din fund. 

Apoi intrară cei patru străjeri, şi urmă un moment de tulburare în care 
aceştia se chinuiră să-l prindă pe agresor. Când izbuti să se ridice în picioare, 
Nasuada o văzu pe Elva, zbătându-se în braţele lor. 

— Ce înseamnă asta? întrebă Nasuada. 

Fetiţa cu părul negru zâmbi, apoi se îndoi de şale şi vomită pe preşul 
împletit, după care se uită la Nasuada cu ochii ei violeţi şi spuse, cu glasul său 
înfricoşător şi atotştiutor: 

— Pune-ţi vrăjitoarea să cerceteze peretele, o, fiică a lui Ajihad, şi vezi 
dacă mi-am ţinut sau nu făgăduiala faţă de tine. 

Nasuada îi făcu semn Triannei, care se duse cu paşi uşori până la gaura 
din perete şi murmură o vrajă. Când se întoarse, avea în mână o săgeată mică, 
de metal. 

— Am găsit asta îngropată în lemn. 

— Dar de unde a venit? întrebă Nasuada, uluită. 

Trianna făcu un semn spre fereastra deschisă care dădea în Aberon. 

— Cred că de-acolo, de pe undeva. 

— Ce ştii despre asta, Elva? întrebă Nasuada, întorcându-se spre copila 
care aştepta, răbdătoare. 

Zâmbetul ei înfricoşător se lărgi. 

— A fost un asasin. 

— Cine l-a trimis? 

— A fost un asasin, instruit de însuşi Galbatorix, care ştie căile întunecate 
de a folosi magia, răspunse fata, cu ochii arzători pe jumătate închişi, de parcă 
se afla în transă. E cineva care te urăşte şi vrea să te omoare. Şi ar fi făcut-o, 
dacă nu-l împiedicam eu. 

Se împletici înainte şi vomită din nou, umplând podeaua de mâncare pe 
jumătate digerată. Nasuada înghiţi în sec de scârbă. 

— Şi e pe cale de a îndura o mare durere. 

— De ce? 

— Pentru că eu vă voi spune că locuieşte într-un han de pe strada Fane, 
în ultima încăpere de la catul cel mai de sus. Grăbiţi-vă, sau o să scape... o să 
scape, continuă Elva, strângându-şi stomacul cu braţele şi gemând ca o fiară 
rănită de moarte. Grăbiţi-vă, înainte ca vraja lui Eragon să mă silească să vă 
împiedic să-l vătămaţi. Atunci o să vă pară rău! 

Trianna pornise deja, când Nasuada îi spuse: 

— Povesteşte-i lui Jörmundur ce s-a-ntâmplat, apoi luaţi cu voi cei mai 
puternici vrăjitori şi duceţi-vă după omul ăsta. Dacă puteţi, prindeţi-l viu, dacă 
nu, omorâţi-l. 

După ce plecă vrăjitoarea, ea îşi privi oamenii şi văzu că picioarele lor 


erau pline de tăieturi mici, din care le curgea sânge. Îşi dădu seama cât de 
mult se chinuise Elva, pentru a le face rău. 

— Duceţi-vă, le spuse ea, şi căutaţi un vindecător să se ocupe de voi. 
Războinicii clătinară din cap, iar căpitanul lor îi răspunse: 

— Nu, domniţă. O să rămânem aici până ce ne asigurăm că totul e bine. 

— Cum crezi, căpitane. 

Oamenii ferecară ferestrele - făcând ca atmosfera dinăuntrul castelului 
să devină şi mai înăbugşitoare decât până atunci -, apoi se retraseră cu toţii într- 
o încăpere mai ferită. Nasuada începu să se plimbe de colo-colo, cu inima 
bătând să-i spargă pieptul, din pricina şocului întârziat, gândindu-se cât de 
aproape fusese de moarte. „Ce s-ar fi întâmplat cu vardenii dacă muream eu?” 
se întrebă. „Cine ar fi venit după mine?” O cuprinse o tulburare adâncă; nu 
luase nicio măsură pentru eventualitatea dispariţiei ei, o scăpare care părea 
acum o greşeală monumentală. „N-am de gând să permit ca vardenii să cadă 
pradă haosului pentru că eu m-am comportat cu nechibzuinţă!” 

Se opri în loc, şi-i spuse copilei: 

— Elva, îţi sunt îndatorată. 

— Acum şi pentru totdeauna. 

Nasuada şovăi, descumpănită, aşa cum se întâmpla adesea când auzea 
răspunsurile fetei, apoi continuă: 

— Îmi cer iertare pentru că nu le-am spus străjerilor să te lase să treci, zi 
şi noapte. Trebuia să mă gândesc la ceva de felul ăsta. 

— Trebuia, încuviinţă Elva, pe un ton batjocoritor. Netezindu-şi pieptarul 
rochiei, Nasuada începu din nou să se plimbe, atât pentru a scăpa de imaginea 
chipului alb ca marmura şi însemnat cu pecetea dragonului, cât şi pentru a-şi 
consuma energia izvorâtă din spaimă. 

— Cum de-ai scăpat neînsoţită din încăperile tale? 

— l-am spus Gretei, cea care are grijă de mine, ceea ce voia să audă. 

— Asta-i tot? 

— Am făcut-o foarte fericită, clipi Elva. 

— Dar Angela? 

— A plecat azi-dimineaţă, cu o treabă. 

— Ei, oricum ar fi, îţi rămân recunoscătoare pentru că mi-ai salvat viaţa. 
Cere-mi orice vrei, şi, dacă e cu putinţă, ai să dobândeşti. 

Elva aruncă o privire prin încăperea de dormit, frumos împodobită, apoi 
spuse: 

— Aveţi ceva de mâncare? sunt lihnită. 


Amenințarea războiului 


Două ceasuri mai târziu, Trianna se întoarse, aducând cu ea doi 
războinici care cărau un leş. La porunca vrăjitoarei, bărbaţii trântiră cadavrul 
pe podea. 

— Am găsit asasinul exact acolo unde ne-a trimis Elva, spuse Trianna. ÎI 
chema Drail. 

împinsă de o curiozitate bolnăvicioasă, Nasuada privi chipul bărbatului 
care încercase s-o omoare. Era mic de statură, bărbos şi avea un chip foarte 
banal, care nu se deosebea prin nimic de mii de alţi bărbaţi din oraş. Se simţea 
cumva legată de el, de parcă încercarea de asasinat şi faptul că ea, la rândul 
ei, poruncise uciderea lui îi unea strâns. 

— Cum a murit? întrebă ea. Nu văd să aibă niciun semn pe trup. 

— S-a omorât cu ajutorul magiei, când am reuşit să-i înlăturăm 
obstacolele din minte şi să-i pătrundem în gânduri, înainte însă de a-i putea 
stăpâni mişcările. 

— Aţi izbutit totuşi să aflaţi ceva folositor înainte să moară? 

— Da. Drail făcea parte dintr-o reţea de spioni aflaţi aici, în Surda, care-i 
sunt credincioşi lui Galbatorix. Se numesc Braţul-întunecat. Ne spionează, 
sabotează pregătirile de război şi - din câte ne-am putut da seama dintr-o 
singură privire aruncată în gândurile lui Drail - sunt răspunzători pentru o 
mulţime de crime petrecute în rândul vardenilor. După toate aparențele, au 
aşteptat un prilej bun să te omoare încă de când am sosit din Farthen Dur. 

— Şi de ce Braţul-întunecat nu l-a lovit încă pe regele Orrin? 

— N-am de unde să ştiu, răspunse Trianna, ridicând din umeri. S-ar putea 
ca Galbatorix să te considere o ameninţare mai mare decât pe Orrin. Dacă-i 
aşa, de îndată ce oamenii din Braţul-întunecat îşi dau seama că eşti la adăpost 
de atacurile lor... continuă ea, aruncând o privire spre Elva,... Orrin n-o să mai 
aibă nicio lună de trăit, dacă nu va fi apărat zi şi noapte de magicieni. Sau 
poate că Galbatorix s-a abținut de la măsuri prea directe pentru că dorea ca 
Braţul-întunecat să rămână o taină. Surda a rămas în picioare numai datorită 
nepăsării lui. Acum, dacă regatul devine o ameninţare... 

— Poţi să-l aperi şi pe Orrin? întrebă Nasuada, întorcându-se spre Elva. 

— Poate, răspunse copila, cu o sclipire în ochii violeţi, dacă mă roagă 
frumos. 

Tot felul de gânduri se adunară în mintea Nasuadei, care căuta să 
găsească o soluţie pentru noua problemă. 

— Oare toţi cei din slujba lui Galbatorix pot folosi magia? 

— Gândurile lui Drail erau tulburi, aşa că e greu de spus, răspunse 
Trianna. Totuşi, aş înclina să cred că mulţi pot s-o facă. 

„Magia”, îşi spuse Nasuada, blestemând în sinea ei. Cea mai mare 
primejdie pentru vardeni, care venea din partea vrăjitorilor, sau a celor care 


ştiau să-şi folosească minţile aşa cum trebuia, nu era moartea, ci spionajul. 
Magicienii puteau citi gândurile altora, adunând informaţii care puteau duce la 
distrugerea vardenilor. Tocmai din această pricină, Nasuada şi toţi ceilalţi 
fruntaşi ai lor învăţaseră să-şi dea seama când cineva le atingea minţile şi să se 
apere de asemenea încercări. De altfel, ea bănuia că şi Orrin, şi Hrothgar 
luaseră astfel de măsuri, împreună cu sfetnicii lor. 

Cu toate acestea, având în vedere că nu era cu putinţă ca oricine era 
părtaş la sfaturile tainice să dobândească meşteşugul, una dintre multele 
sarcini ale celor din Du Vrangr Gata era să fie cu ochii în patru după oricine 
care părea să culeagă veşti din minţile celorlalţi. Asemenea grijă se plătea 
scump, căci, până la urmă, vrăjitorii ajungeau să-i spioneze pe vardeni la fel de 
mult ca pe duşmani - un fapt pe care Nasuada îl ascunsese cu multă grijă faţă 
de oamenii ei, căci n-ar fi făcut decât să semene ură, neîncredere şi revoltă în 
rândurile lor. Nici ei nu-i era pe plac, dar nu vedea nicio alternativă. 

Ceea ce tocmai aflase despre Braţul-întunecat îi întări convingerea că era 
absolut necesar ca vrăjitorii să fie cumva stăpâniţi. 

— Cum se face, întrebă ea, că nu aţi descoperit asta până acum? Înţeleg 
să vă scape un asasin singuratic, dar chiar şi o întreagă reţea de vrăjitori, care 
pun la cale pieirea noastră? Ce poţi să-mi spui, Trianna? 

În ochii vrăjitoarei se aprinse un fulger de mânie, la auzul acestor 
acuzaţii. 

— Aici nu e ca în Farthen Dur; nu putem cerceta minţile tuturor, căutând 
semnele trădării. Sunt pur şi simplu prea mulţi oameni pentru ca noi, vrăjitorii, 
să-i putem urmări. De-asta n-am ştiut până acum de Braţul-întunecat, domniţă. 

Nasuada rămase tăcută, apoi încuviinţă din cap. 

— Am priceput. Aţi mai descoperit pe cineva care să facă parte din 
Braţul-întunecat? 

— Da, câţiva. 

— Bun. Folosiţi-vă de ei pentru a-i scoate şi pe ceilalţi din bârlog. Trianna, 
vreau să vă ocupați de distrugerea acestui grup. Stârpiţi-i fără milă, ca pe nişte 
şobolani. Îţi dau toţi oamenii de care aveţi nevoie. 

— Mă supun, domniţă, răspunse Trianna, cu o plecăciune. Auzind bătăi în 
uşă, străjerii îşi scoaseră săbiile şi se aşezară de o parte şi de alta a uşii, pe 
care căpitanul o deschise fără veste. Afară se afla un paj tânăr, cu braţul 
ridicat, pregătindu-se să bată din nou. El privi uimit cadavrul de pe podea, apoi 
tresări, auzind întrebarea căpitanului: 

— Ce s-a-ntâmplat, băiete? 

— Am o veste pentru domniţa Nasuada, de la regele Orrin. 

— Spune mai repede, porunci Nasuada. Pajul zăbovi o clipă, pentru a-şi 
veni în fire. 

— Maiestatea Sa vă roagă să veniţi pe dată în sala sfatului, pentru că a 
primit veşti despre Imperiu care trebuie să ajungă cât mai repede la cunoştinţa 
Domniei Voastre. 


— Atâta tot? 

— Atât, domniţă. 

— Trebuie să mă ocup de asta. Trianna, ai auzit ce ţi-am poruncit. 
Căpitane, te rog să pui un om să se ocupe de Drail. 

— Desigur, domniţă. 

— De asemenea, pune-l, te rog, s-o găsească pe camerista mea, Farica, 
şi să-i ceară sa curețe încăperea de lucru. 

— Dar cu mine cum rămâne? întrebă Elva, lăsându-şi capul pe o parte. 

— Tu vii cu mine, răspunse Nasuada. Dacă te simţi în putere, fireşte. 
Copila îşi dădu capul pe spate şi slobozi un hohot de râs îngheţat. 

— Eu, una, da, Nasuada. Dar tu? 

Fără să bage în seamă întrebarea, Nasuada o porni iute pe coridor, cu 
toţi străjerii adunaţi în jurul ei. Din pricina căldurii, piatra castelului emana un 
miros reavăn, ca de pământ. În urma ei auzi paşii grabnici ai Elvei şi se simţi 
mulţumită, într-un fel crud, că fioroasa fetiţă trebuia să fugă pentru a ţine pasul 
cu adulţii. 

Ajunşi în anticamera sălii sfatului, străjerii rămaseră în urmă, iar Nasuada 
intră, împreună cu Elva. Încăperea era aproape lipsită de mobilier, ceea ce 
arăta menirea războinică a regatului. Regii din Surda se preocupaseră numai 
să-şi apere poporul şi să-l răstoarne pe Galbatorix, nu să adune bogății 
zadarnice cu care să împodobească pereţii castelului Borromeo, aşa cum 
făcuseră piticii în Tronjheim. 

În încăperea principală se afla o masă grosolană, lungă de douăsprezece 
picioare, pe care era întinsă o hartă a Alagaësiei, fixată, la cele patru colţuri, cu 
nişte pumnale. După cum era obiceiul, Orrin şedea în capul mesei, în timp ce 
feluriţi sfetnici - dintre care mulţi erau foarte porniţi împotriva Nasuadei, aşa 
cum ea ştia bine - şedeau pe scaunele de pe laturi. Erau acolo şi cei din Sfatul 
Fruntaşilor. Nasuada observă îngrijorarea de pe chipul lui JSrmundur, atunci 
când acesta o privi, şi-şi dădu seama că Trianna îi povestise, într-adevăr, 
despre Drail. 

— Sire, aţi trimis după mine? 

— Da, am făcut-o, spuse Orrin, ridicându-se. Avem... Dar, observând-o pe 
Elva, el se întrerupse şi i se adresă: 

— Aha, Frunte-Sclipitoare. N-am găsit până acum prilejul de a-ţi acorda o 
audienţă, deşi mi-au ajuns la urechi veşti despre isprăvile tale şi trebuie să 
mărturisesc că am fost foarte curios să te întâlnesc. Locuinţa pe care ţi-am 
oferit-o îţi este pe plac? 

— Da, Maiestate. E foarte potrivită. Mulţumesc. 

La auzul glasului său atât de nefiresc şi de matur, toţi cei din jurul mesei 
tresăriră. 

Prim-ministrul, Irwin, sări în picioare şi întinse spre Elva un deget 
tremurător. 

— De ce a fost adusă aici această... blestemăţie? 


— Domnule, unde vă sunt manierele? răspunse Nasuada, cu toate că-i 
înţelegea foarte bine sentimentele. 

— Da, mai abţine-te, Irwin, se încruntă şi regele. Şi totuşi, Nasuada, să 
ştii că are dreptate; copilei nu-i este îngăduit să fie de faţă la sfatul nostru. 

— Imperiul, răspunse Nasuada, tocmai a încercat să mă asasineze. Prin 
toată încăperea răsunară exclamaţii de uimire. 

— Dacă Elva nu ar fi acţionat cu iuţeală, acum aş fi fost moartă. Drept 
pentru care, i-am încredinţat viaţa mea. Unde merg eu, vine şi ea. „E foarte 
bine aşa. Să se întrebe în sinea lor oare ce poate face Elva, mai precis.” 

— Ce veşti! exclamă regele. Sunt cu adevărat tulburătoare. Aţi izbutit să-l 
prindeţi pe ticălos? 

Observând chipurile nerăbdătoare ale sfetnicilor, Nasuada şovăi. 

— Cred că ar fi mai bine să vorbim despre asta între patru ochi, Sire. 
Orrin păru descumpănit de răspunsul ei, dar nu insistă. 

— Cum doreşti. Dar staţi jos odată! Tocmai am primit un raport foarte 
neliniştitor. După ce Nasuada îşi ocupă locul obişnuit, în faţa lui, cu Elva 
ghemuită undeva în fundul sălii, Orrin continuă: Se pare că spionii noştri din 
Gil'ead au fost înşelaţi cu privire la situaţia armatei lui Galbatorix. 

— Cum aşa? 

— Ei credeau că armata se află chiar în oraş, dar tocmai am primit o 
veste de la unul dintre oamenii noştri din Uru'baen, care spune că a văzut cu 
ochii lui un număr uriaş de soldaţi mărşăluind spre miazăzi, undeva pe lângă 
capitală, acum vreo zece zile. Era noapte, aşa că nu putea fi sigur câţi erau, dar 
era convins că numărul lor trecea de cele şaisprezece mii care alcătuiesc 
nucleul armatei lui Galbatorix. Puteau fi şi o sută de mii, dacă nu chiar mai 
bine. 

„O sută de mii!” Stomacul Nasuadei se strânse dureros. 

— Sursa este demnă de crezare? 

— Veştile primite de la el s-au dovedit mereu adevărate. 

— Nu înţeleg, spuse Nasuada. Cum de-a izbutit Galbatorix să pună în 
mişcare atâţia oameni, fără ca noi s-o ştim dinainte? Numai şirul de căruţe cu 
provizii s-ar întinde pe o distanţă uriaşă. Era limpede că Imperiul îşi aduna 
ostile, dar nu părea nici pe departe gata să pornească la atac. 

Atunci interveni Falberd, care lovi puternic cu pumnul în masă pentru a-şi 
sublinia spusele. 

— Am fost traşi pe sfoară. Pesemne că spionii noştri au fost înşelaţi, cu 
ajutorul vreunei vrăji, şi făcuţi să creadă că armata era încă în barăcile din 
Gil'ead. 

Nasuada simţi că ameţeşte. 

— Singura persoană în stare să menţină o iluzie de o asemenea 
intensitate şi durată... 

— Este chiar Galbatorix, completă Orrin. Asta a fost şi concluzia noastră. 
Înseamnă că el şi-a părăsit în cele din urmă bârlogul şi a trecut la luptă pe faţă. 


Chiar în clipa asta, înspăimântătorul duşman se apropie. 

Irwin se aplecă înainte. 

— Acum, întrebarea este ce avem noi de făcut. Fireşte că trebuie să ne 
pregătim pentru a ţine piept acestei ameninţări, dar cum? Unde, când şi cum? 
Oamenii noştri nu sunt pregătiţi pentru o campanie de asemenea dimensiuni în 
timp ce ai Domniei Voastre, domniţă Nasuada, adică vardenii, sunt deja 
obişnuiţi cu sălbăticia războiului. 

— Şi ce vreţi să spuneţi cu asta? „Că ar trebui să ne dăm vieţile pentru 
voi?” 

— Nimic. Era doar o observaţie. Luaţi-o cum vreţi. 

—  Singuri, interveni Orrin, o să fim striviţi de o armată atât de 
numeroasă. Ne trebuie aliaţi şi, cu siguranţă, ne trebuie Eragon, mai ales dacă 
este să-l înfruntăm pe însuşi Galbatorix. Nasuada, ce-ar fi să trimiţi după el? 

— Aş face-o dacă aş putea, dar, până nu se întoarce Arya, nu am cum să 
iau legătura cu elfii sau să-l chem pe Eragon. 

— Atunci, spuse Orrin cu multă gravitate, să nădăjduim că se va întoarce 
până nu e prea târziu. Cât despre elfi, din partea lor nu cred că ne putem 
aştepta la vreun ajutor. Un dragon poate străbate distanţa dintre Aberon şi 
Ellesméra cu iuţeala unui şoim, dar elfii nu se pot pregăti şi ajunge încoace 
înaintea Imperiului. Rămân, aşadar, numai piticii. Ştiu că voi sunteţi de mulţi 
ani prieteni cu Hrothgar. Ce-ar fi să-i trimiţi din partea noastră o rugăminte de 
ajutor? Piticii au făgăduit întotdeauna că vor lupta, atunci când vine vremea. 
Nasuada încuviinţă. 

— Du Vrangr Gata are o înţelegere cu anumiţi magicieni de-ai piticilor, 
care ne permite să le trimitem veşti într-o clipă. O să le transmit solicitarea 
voastră... mă rog, a noastră. Şi am să-i cer lui Hrothgar să trimită un sol la 
Ceris, pentru a le comunica elfilor situaţia, ca măcar să fie preveniţi. 

— Bine. Până în Farthen Dur e cale lungă, dar, dacă putem ţine piept 
Imperiului măcar o săptămână, piticii ar putea să ajungă la timp. 

Discuţia care urmă fu una foarte sumbră. Existau mai multe căi pentru a 
înfrânge o armată mai numeroasă, deşi nu neapărat mai bine pregătită, dar 
nimănui dintre cei de la masă nu-i trecea prin cap cum putea fi înfrânt 
Galbatorix, mai ales că Eragon era încă atât de neputincios pe lângă bătrânul 
rege. Singurul plan care putea avea sorţi de izbândă era să-l înconjoare pe 
Eragon cu cât mai mulţi magicieni cu putinţă, oameni şi pitici, apoi să încerce 
să-l silească pe Galbatorix să le ţină piept de unul singur. „Singura problemă, 
se gândi Nasuada, este că Galbatorix a ieşit deja învingător din luptele cu nişte 
duşmani mult mai de temut, în vremea distrugerii Cavalerilor, iar de-atunci 
încoace, puterea lui a crescut fără încetare.” Era convinsă că şi ceilalţi se 
gândiseră la asta. „Măcar dacă am avea printre noi vrăjitorii elfilor, poate că 
atunci am avea la ce să nădăjduim. Dar fără ei... Dacă nu-l putem răsturna pe 
Galbatorix, singura cale rămasă ar fi să fugim din Alaga&sia, traversând mările, 
şi să găsim un nou tărâm pe care să ne putem duce traiul. Acolo putem aştepta 


până ce el nu va mai fi. N-are cum să trăiască o veşnicie. Singurul lucru sigur 
din viaţa noastră este că, până la urmă, totul se sfârşeşte.” 

De la chestiunile legate de tactică trecură la unele mai concrete, iar aici 
discuţia deveni cu mult mai aprinsă, căci Sfatul Fruntaşilor începu să se certe 
cu sfetnicii lui Orrin cu privire la împărţirea sarcinilor între vardeni şi oamenii 
din Surda: cine să plătească pentru una sau alta, cine să asigure mâncarea 
pentru lucrătorii care trudeau în folosul ambelor părţi, cine să aibă grijă de 
proviziile pentru războinici şi cum să rezolve alte nenumărate probleme. 

În mijlocul disputei, Orrin îşi scoase de la cingătoare un sul de pergament 
şi-i spuse Nasuadei: 

— Că veni vorba de bani... te-aş ruga să-mi explici o problemă destul de 
ciudată care mi-a fost adusă la cunoştinţă. 

— Am să încerc, Sire. 

— Am aici o plângere de la breasla ţesătorilor, care pretinde că ţesătorii 
din întregul regat au pierdut o bună parte din profituri din pricina faptului că 
piaţa a fost invadată cu dantelă extrem de ieftină - dantelă care, se jură ei, 
provine de la vardeni. Pare o prostie, continuă regele, cu o expresie îndurerată, 
să te întreb, dar oare plângerea lor este întemeiată şi, dacă da, de ce să facă 
vardenii aşa ceva? 

Nasuada nici măcar nu încercă să-şi ascundă zâmbetul. 

— Vă aduceţi aminte, Sire, când v-am cerut să ne mai împrumutaţi bani 
şi aţi refuzat, sfătuindu-mă să ne găsim o altă cale pentru a ne asigura traiul? 

— Da. Şi ce-i cu asta? întrebă Orrin, privind-o cu ochii mijiţi. 

— Atunci mi-a trecut prin cap o idee: dantela fabricată de mână ia foarte 
mult timp, şi de aceea este şi aşa de scumpă, dar este foarte uşor de ţesut cu 
ajutorul magiei, pentru că nu cere prea multă putere. Ca naturalist, ar trebui ca 
Maiestatea Voastră să fie primul care să înţeleagă asta. Prin vânzarea dantelei, 
aici şi în Imperiu, am izbutit să facem faţă tuturor cheltuielilor. De-acum, 
vardenii nu mai duc lipsă de mâncare sau de adăpost. 

Puţine lucruri în viaţă o făcuseră pe Nasuada mai fericită decât expresia 
de neîncredere care se aşternu în acel moment pe chipul lui Orrin. EI 
încremenise cu sulul de pergament la jumătatea distanţei dintre bărbie şi 
masă, cu gura întredeschisă şi cu fruntea încruntată; toate acestea îi dădeau 
înfăţişarea uluită a unui om care tocmai a auzit ceva ce nu izbuteşte să 
priceapă. Era o privelişte minunată. 

— Dantelă? izbucni el. 

— Da, Sire. 

— Păi, doar nu putem să-l înfruntăm pe Galbatorix cu dantelă! 

— Şi de ce nu, Sire? 

Orrin şovăi o clipă, încurcat, apoi mârâi: 

— Pentru că... pentru că nu se cuvine, iată de ce. Ce bard s-ar găsi să 
compună o epopee despre faptele noastre, dacă trebuie să pomenească despre 
dantelă? 


— Dar nu luptăm pentru a ni se închina poeme de laudă. 

— Atunci la naiba cu poemele! Dar cum să răspund plângerii ţesătorilor? 
Dacă dantela voastră se vinde atât de ieftin, puneţi în primejdie veniturile 
oamenilor şi ne subminaţi economia. Nu-i bine. Nu-i bine deloc. 

Zâmbind dulce şi cald, cum se pricepea mai bine, Nasuada răspunse cu 
tonul cel mai prietenos cu putinţă: 

— Vai de mine şi de mine. Dacă asta e o povară prea mare pentru 
visteria voastră, vardenii sunt oricând dispuşi să vă ofere un împrumut, drept 
răsplată pentru bunătatea pe care ne-aţi arătat-o... cu dobânda cuvenită, 
fireşte. 

Membrii Sfatului Fruntaşilor izbutiră să-şi ţină firea şi să rămână demni, 
dar Elva, din spatele Nasuadei, scoase un hohot scurt de râs. 


Tâişul roşu, tâişul alb 


În clipa în care soarele apăru la orizont, printre copaci, Eragon îşi iuți 
răsuflarea, îi porunci inimii să-şi înteţească bătăile şi deschise ochii, trezindu-se 
pe deplin. Nu dormise, căci din momentul transformării nu mai simţise nevoia. 
Când se simţea ostenit şi se întindea să se odihnească, intra într-o stare care 
era ca un vis cu ochii deschişi, în care avea parte de viziuni uluitoare, se plimba 
printre umbrele cenuşii ale amintirilor, dar rămânea mereu conştient de ceea 
ce se afla împrejurul său. 

Privi răsăritul, şi imaginea Aryei îi veni în minte, aşa cum se întâmplase 
mereu în cele două zile care trecuseră de la Agaeti Bl&dhren. În dimineaţa de 
după sărbătoare se dusese s-o caute în palatul Tialdari, cu gândul de a-şi cere 
iertare pentru purtarea sa, dar aflase că ea plecase deja înspre Surda. „Oare 
când o s-o mai văd?” se întrebă. În lumina limpede a zilei, îşi dăduse seama în 
ce măsură magia elfilor şi a dragonilor îl tulburase, în timpul sărbătorii. „M-oi fi 
purtat eu ca un prost, dar nu a fost pe de-a-ntregul vina mea. Nu ştiam ce fac, 
de parcă aş fi fost beat.” 

Şi totuşi, fiecare vorbă pe care i-o spusese Aryei venea din suflet, chiar 
dacă, în mod firesc, nu i-ar fi trecut prin cap să dezvăluie atâtea lucruri despre 
sine. Însă refuzul ei îl trezise la realitate. Scăpat de vrăjile care-i tulburaseră 
minţile, se văzuse silit să recunoască faptul că ea avea pesemne dreptate şi că 
diferenţa de vârstă dintre ei era cu neputinţă de depăşit. Nu-i venise uşor să se 
împace cu gândul, iar, după ce-o făcuse, tristeţea lui se adâncise. 

Mai auzise şi altă dată expresia „cu inima fiinţă”, dar, până atunci, o 
considerase pur şi simplu o metaforă, nu o senzaţie reală. Acum însă, simţea o 


durere în adâncul pieptului - ca şi cum l-ar fi durut un muşchi - şi fiecare bătaie 
a inimii îl chinuia. 

Singura sa consolare era Saphira. În cele două zile care trecuseră, nu-l 
dojenise câtuşi de puţin pentru purtarea sa, şi nu plecase de lângă el mai mult 
de câteva minute, sprijinindu-l cu prezenţa ei şi vorbindu-i mult, ca şi cum s-ar 
fi străduit să-l scoată din carapacea de tăcere cu care se învăluise. 

Ca să-şi ia mintea de la Arya, Eragon căută inelul dăruit de Orik şi începu 
să-l joace printre degete, minunându-se de ascuţimea simţurilor sale. Numai 
prin pipăit ajunsese să descopere fiecare adâncitură, cât de mică. Cercetând 
inelul, descoperi că zalele aurite erau împodobite cu un anumit model, care-i 
scăpase până atunci, încrezându-se în instinct, le mişcă în ordinea pe care i-o 
sugera ceea ce observase şi, spre marea sa încântare, cele opt piese se 
aliniară perfect, alcătuind un întreg. Îşi strecură inelul pe un deget de la mina 
dreaptă, bucurându-se de felul în care reflecta lumina. 

„Înainte n-ai izbutit asta”, remarcă Saphira din adâncitură de pe podea în 
care dormea. 

„Acum văd multe lucruri care-mi erau odinioară tăinuite.” 

Ducându-se în cămăruţa pentru spălat, Eragon se pregăti, ca în fiecare 
dimineaţă, făcând şi o vrajă pentru a-şi înlătura tuleiele de pe obraz. În ciuda 
faptului că semăna de-acum foarte bine cu un elf, barba continua să-i crească. 

Când ajunse împreună cu Saphira pe terenul de antrenament, îl găsi pe 
Orik care-i aştepta. Ochii piticului se luminară, când Eragon îşi ridică mâna şi-i 
arătă inelul refăcut. 

— Aşadar, i-ai dat de cap? 

— Mi-a luat cam mult, recunoscu Eragon, dar am izbutit. Ai venit şi tu să 
te antrenezi? 

— Păi... m-am luptat puţin cu toporul împotriva unui elf căruia i-a cam 
plăcut să mă trosnească peste cap. Dar nu pentru asta am venit, ci ca să te 
văd luptând. 

— Dar m-ai mai văzut până acum, observă Eragon. 

— A trecut ceva vreme de atunci. 

— Adică vrei să spui că eşti curios cât de tare m-am schimbat. Drept 
răspuns, Orik ridică din umeri. Chiar atunci, Vanir veni spre ei, străbătând 
terenul, şi strigă: 

— Eşti gata, Biruitorul-Umbrei? 

Purtarea trufaşă a elfului se mai îmblânzise puţin de la ultima luptă de 
dinaintea sărbătorii, dar nu prea mult. 

— Sunt gata. 

Eragon şi Vanir se postară faţă în faţă într-un colţ neocupat al terenului. 
Golindu-şi mintea de gânduri, Eragon apucă mânerul sabiei şi o scoase din 
teacă cât putu de iute. Spre marea sa uimire, ea îi părea la fel de uşoară ca o 
crenguţă de salcie. Nemaiîntâlnind rezistenţa obişnuită, braţul lui Eragon 
tresaltă dureros, iar sabia îi scăpă din mână şi se duse învârtindu-se prin aer, 


mai bine de douăzeci de iarzi, înfigându-se în trunchiul unui pin. 

— Nici sabia nu ţi-o poţi ţine în mână, Cavalere? îl întrebă Vanir. 

— Îmi cer iertare, Vanir-vodhr, spuse Eragon printre dinţi, frecându-şi 
încheietura cu degetele celeilalte mâini, pentru a-şi uşura durerea. Mi-am 
judecat greşit puterile. 

— Ai grijă să nu se mai întâmple. 

Apropiindu-se de copac, Vanir apucă mânerul săbiei şi încercă s-o scoată 
la lumină. Za'roc nici nu se clinti. Vanir îşi încruntă sprâncenele, privind tăişul 
stacojiu care se încăpăţâna să rămână înfipt, ca şi cum ar fi bănuit că era la 
mijloc o înşelătorie. Proptindu-se bine, elful se aplecă în spate şi smulse sabia 
din trunchi, făcând lemnul să trosnească. 

Eragon primi sabia pe care Vanir i-o oferi şi o ridică în văzduh, uimit de 
cât era de uşoară. „E ceva în neregulă”, se gândi el. 

— Treci la loc! 

De data aceasta, Vanir porni primul la luptă. Dintr-o singură săritură, 
parcurse distanţa dintre ei şi-şi îndreptă sabia spre umărul drept al lui Eragon. 
Acestuia i se părea că elful se mişca mai lent decât de obicei, ca şi cum 
reflexele lui Vanir ar fi devenit aidoma celor ale unui om. Îi veni foarte uşor să 
pareze lovitura. Săbiile se întâlniră în aer, făcând să izbucnească o ploaie de 
scântei. 

Vanir ateriza cu o expresie de uimire. Atacă iarăşi, iar Eragon se feri, 
aplecându-se în spate, ca un copac în bătaia vântului. Cu repeziciune, Vanir 
revărsă asupra lui o ploaie de lovituri aprige, dar Eragon se feri sau le pară, 
folosind adesea nu doar tăişul, ci şi teaca săbiei. În scurtă vreme, el îşi dădu 
seama că dragonul fantomatic apărut la sărbătoare nu-i schimbase numai 
înfăţişarea, ci îi dăduse şi puterile unui elf. De-acum se putea măsura chiar şi 
cu cel mai atletic dintre ei, în privinţa puterii şi a iuţelii. 

Însufleţit de această descoperire, şi dornic să-şi pună la încercare 
puterile, el sări în sus cât putu de mult. Za'roc sclipea stacojiu în lumina 
soarelui, în timp ce el zbura spre cer, înălțându-se la mai bine de zece picioare 
deasupra pământului, înainte să se răsucească precum un acrobat şi să se 
prăvălească spre Vanir, cu faţa înspre locul din care plecase. 

De pe buze îi scăpă un hohot sălbatic. Nu mai era de-acum neajutorat în 
faţa elfilor, a Umbrelor şi a altor făpturi magice. Nu mai avea de ce să îndure 
disprețul elfilor. Nu mai trebuia să se bizuie pe Saphira sau pe Arya pentru a-l 
salva de duşmani asemenea lui Durza. 

Se năpusti spre Vanir, şi întregul luminiş se umplu de zgomot, pe măsură 
ce se ei se duelau, sărind înainte şi înapoi pe iarba călcată în picioare. Forţa 
loviturilor isca vârtejuri de vânt care le făcea părul să zboare în toate direcţiile. 
Copacii de deasupra se cutremurau şi-şi pierdeau acele. Lupta dură multă 
vreme, căci, în ciuda noilor puteri ale lui Eragon, Vanir rămăsese un adversar 
de temut. Totuşi, până la urmă, Eragon se dovedi de neoprit. Răsucindu-şi 
sabia, el izbuti să-l surprindă pe elf şi-l lovi în braţ, mai jos de umăr, rupându-i 


osul. 

Vanir scăpă sabia din mână, palid din pricina tulburării. 

— Ce iute ţi-e sabia, spuse el, iar Eragon recunoscu un vers celebru din 
Balada lui Umhodan. 

— Pe zei! exclamă Orik. N-am mai văzut niciodată asemenea măiestrie, şi 
doar eram acolo când te-ai luptat cu Arya în Farthen Dur. 

Apoi Vanir făcu un lucru la care Eragon nu s-ar fi aşteptat niciodată; 
răsucindu-şi palma în semn de supunere, îşi atinse pieptul şi făcu o plecăciune. 

— Îmi cer iertare pentru purtarea mea de mai înainte, Eragon-elda. 
Credeam că, din pricina ta, neamul meu este sortit să piară, aşa că, de teamă, 
m-am purtat într-un chip ruşinos. Se pare totuşi că originea ta nu mai pune în 
primejdie cauza noastră. De-acum eşti vrednic să te numeşti Cavaler, adăugă 
el, cam fără tragere de inimă. La rândul său, Eragon făcu o plecăciune. 

— E o mare cinste să aud asta. Îmi pare rău că te-am rănit atât de grav. 
Vrei să-mi permiţi să-ţi vindec braţul? 

— Nu. Am să las natura să-şi urmeze cursul, ca o amintire a faptului că 
odată am încrucişat săbiile cu Eragon Biruitorul-Umbrei. Să nu te temi însă că 
asta ne-ar putea împiedica să ne duelăm şi mâine; sunt la fel de priceput şi cu 
stânga. 

După ce îşi mai făcură fiecare o plecăciune, Vanir plecă. Orik îşi lovi 
coapsele cu palma şi spuse: 

— Acum chiar avem o şansă să ieşim învingători, pe cinstea mea! O simt 
în oase. Oasele-s ca piatra, aşa se zice. Mamă, mamă, ce-o să le mai placă asta 
Nasuadei şi lui Hrothgar. 

Eragon rămase tăcut, preocupându-se de îndepărtarea vrăjii de pe tăişul 
săbiei, dar îi spuse Saphirei: „Dacă numai de putere ar fi fost nevoie pentru a-l 
da jos pe Galbatorix, elfii ar fi făcut-o de mult”. Cu toate acestea, noile puteri 
pe care le dobândise îi făceau plăcere, la fel ca faptul că scăpase de chinul 
durerilor de spate. S-ar fi zis că, odată izbăvit de durerile neîncetate, ceața 
care-i acoperise mintea se risipise, permițându-i din nou să gândească limpede. 

Rămăseseră câteva minute până când trebuia să ajungă la întâlnirea cu 
Oromis şi cu Glaedr, aşa că Eragon îşi luă arcul şi tolba, pe care le atârnase pe 
spinarea Saphirei, şi se duse în locul în care elfii se antrenau pentru tragerea la 
ţintă. De vreme ce arcurile elfilor erau cu mult mai puternice decât al său, sacii 
care le slujeau drept ţintă erau şi mai mici şi plasați la mai mare distanţă. El 
trebuia să tragă de la jumătatea distanţei. 

Luându-şi locul, puse o săgeată în arc şi trase încet coarda, bucuros de 
cât de uşoară devenise. Ţinti, dădu drumul săgeţii şi rămase pe loc, aşteptând 
să vadă dacă lovea sau nu ţinta. Ca o viespe sălbăticită, săgeata zbârnâi prin 
văzduh şi se înfipse drept în mijloc. Eragon rânji. Trase iar şi iar, din ce în ce 
mai iute, pe măsură ce devenea mai sigur pe sine, ajungând la treizeci de 
săgeți pe minut. 

La cea de-a treizeci şi una, trase de coardă ceva mai tare decât o făcuse 


vreodată - de fapt, decât fusese în stare s-o facă până atunci. 

Cu un trosnet puternic, arcul de tisă se rupse în două în mâna lui stângă, 
jupuindu-i degetele şi făcând să se risipească înjur un nor de aşchii. Mâna îi 
amorţi pe dată, din cauza loviturii. 

Eragon rămase cu ochii aţintiţi la rămăşiţele arcului, întristat de 
pierderea lui. Era un cadou de la Garrow, care i-l dăruise cu mai bine de trei ani 
în urmă. De-atunci, nu trecuseră prea multe săptămâni în care să nu-l fi folosit 
deloc. Îl ajutase să găsească de-ale gurii pentru ai săi, cu multe prilejuri, în care 
altfel ar fi rămas flămânzi. Cu ajutorul lui, ucisese primul cerb. Cu ajutorul lui, 
ucisese primul urgal. Şi tot prin el ajunsese să folosească prima dată magia. 
Pierderea arcului era ca pierderea unui vechi prieten pe care se putea baza 
chiar şi în situaţia cea mai grea. 

Saphira adulmecă cele două bucăţi de lemn care-i atârnau din mână şi 
spuse: „Pare-mi-se că-ţi trebuie alt aruncător de bețe”. El mormăi - n-avea 
niciun chef să vorbească - şi se duse cu paşi apăsaţi să-şi adune săgețile. 

Plecând din luminiş, el şi Saphira zburară spre Crestele Albe din Tel'naeir 
şi se înfăţişară înaintea lui Oromis, care şedea pe un scăunel în faţa colibei, 
privind dincolo de stânci cu ochii săi pătrunzători. 

— Te-ai refăcut pe de-a-ntregul, Eragon, de pe urma puternicelor vrăji ale 
Sărbătorii Frăției de Sânge? întrebă el. 

— Da, maestre. 

Urmă un lung moment de tăcere, în care Oromis bău dintr-o cană cu ceai 
de mure şi se puse din nou să contemple pădurea străveche. Eragon aşteptă 
fără să se plângă; era obişnuit cu asemenea pauze, de când îl cunoscuse pe 
bătrânul Cavaler. În cele din urmă, Oromis spuse: 

— Glaedr mi-a explicat cât a putut de bine ce ţi s-a făcut în timpul 
sărbătorii. Aşa ceva nu s-a mai întâmplat niciodată în toată istoria Cavalerilor... 
încă o dată, dragonii s-au dovedit capabili de mult mai mult decât ne imaginam 
noi. Sorbi din ceai şi continuă: Glaedr nu ştia precis ce schimbări vei avea de 
suferit, aşa că aş vrea să-mi descrii chiar tu, în amănunt, cum te-ai 
transformat, inclusiv la chip. 

Pe dată, Eragon îi povesti pe scurt amănuntele pe care le observase, 
insistând asupra faptului că toate simţurile i se ascuţiseră, apoi sfârşi cu 
povestea luptei sale cu Vanir. 

— Şi ce crezi despre asta? îl întrebă Oromis. Eşti supărat pentru că trupul 
ţi-a fost preschimbat fără voia ta? 

— Nu, nu, câtuşi de puţin. Poate că înainte de bătălia din Farmen Dur m- 
ar fi supărat, acum sunt doar recunoscător pentru că nu mă mai doare spatele. 
M-aş fi supus de bunăvoie şi unor schimbări mai profunde, numai să scap de 
blestemul lui Durza. Nu, singurul meu răspuns este recunoştinţa. 

Oromis încuviinţă. 

— Mă bucur că eşti îndeajuns de înţelept pentru a gândi aşa, căci darul 
pe care l-ai primit valorează mai mult decât tot aurul din lume. Acum, cred că 


în sfârşit am pornit-o pe drumul cel bun, adăugă el sorbind din ceai. Să 
începem. Saphira, Glaedr te aşteaptă la Stânca Ouălor Sfărâmate. Eragon, 
astăzi vei începe cea de-a treia etapă din Rimgar, dacă poţi. Vreau să aflu tot 
ce eşti în stare să faci. 

Eragon porni spre peticul de pământ bătătorit pe care îl foloseau de 
obicei pentru Dansul Şarpelui şi al Cocorului, apoi şovăi, văzând că elful cu păr 
argintiu nu-l urma. 

— Maestre, nu mi te alături? 

Pe chipul lui Oromis trecu un zâmbet trist. 

— Astăzi nu, Eragon. Vrăjile pe care a trebuit să le fac în cursul Sărbătorii 
Frăției de Sânge m-au costat mult. Asta, dar şi... starea mea. De-abia am mai 
avut putere să ies din casă. 

— Îmi pare rău, maestre. 

„Oare e supărat că dragonii n-au hotărât să-l vindece şi pe el?” se întrebă 
Eragon, dar alungă pe dată gândul; Oromis nu putea fi atât de meschin. 

— Să nu-ţi fie. Nu e vina ta că sunt schilod. 

Pe măsură ce Eragon se chinuia să ducă la bun sfârşit cea de-a treia 
etapă din Rimgar, deveni limpede că încă îi lipseau echilibrul şi agilitatea elfilor, 
două calităţi pe care până şi aceştia trebuiau să se chinuiască pentru a le 
dobândi. Într-un fel, aceste lipsuri îi făceau plăcere, căci, dacă ar fi fost 
desăvârşit, ce i-ar mai fi rămas de făcut? 

Săptămânile care urmară se dovediră grele. Pe de o parte făcu progrese 
uriaşe în privinţa învăţăturii, izbutind să stăpânească, unul după altul, tot felul 
de lucruri care se dovediseră până atunci peste puterile lui. Lecţiile lui Oromis i 
se păreau încă dificile, dar nu se mai simţea de parcă s-ar fi înecat în oceanul 
propriilor lipsuri. Îi venea mai uşor să citească şi să scrie, iar cu ajutorul 
puterilor sale sporite izbutea să facă vrăji foarte dificile, specifice elfilor, care 
pe un om l-ar fi omorât. Puterea lui îl făcuse să-şi dea seama şi cât era Oromis 
de slab, faţă de ceilalţi elfi. 

Cu toate acestea, în ciuda tuturor realizărilor, Eragon se simţea din ce în 
ce mai nemulţumit. Oricât de mult se străduia s-o uite pe Arya, fiecare zi care 
trecea făcea dorul să-i crească; chinul era şi mai mare pentru că ştia că ea nu 
voia să-l vadă sau să-i vorbească. Mai mult decât atât, i se părea că dincolo de 
orizont se pregătea o furtună aprigă, care ameninţa să se dezlănţuie în fiecare 
moment şi să se abată asupra pământului, distrugând totul în cale. 

Saphira îi împărtăşea neliniştea. „Lumea e din ce în ce mai încordată, 
Eragon, spuse ea. În curând va plesni, iar atunci se va dezlănţui nebunia. Acum 
simţi şi tu ceea ce simt dragonii şi elfii - apropierea neînduplecată a sorții crude 
şi a sfârşitului epocii noastre. Plânge pentru cei care vor muri în haosul care va 
cuprinde Alagaăsia. Şi speră că vom putea câştiga un viitor mai senin, prin 
puterea sabiei şi a scutului tău şi prin colții şi ghearele mele.” 


Viziuni de peste tot 


Veni şi ziua când Eragon se duse în dumbrava de lângă coliba lui Oromis, 
se aşeză pe buturuga albă şi netedă din mijlocul văioagei pline de muşchi şi, 
deschizându-şi mintea pentru a urmări făpturile din jurul său, izbuti să simtă nu 
numai păsările, fiarele şi insectele, dar şi plantele. 

Gândurile acestora erau diferite de cele ale animalelor: erau lente, 
profunde şi descentralizate, dar, în felul lor, ele erau la fel de conştiente în 
privinţa a ceea ce le înconjura ca Eragon însuşi. Luminiţele slabe şi 
intermitente care reprezentau gândurile plantelor scăldau galaxia de stele care 
se răsuceau în faţa ochilor săi închişi, din care fiecare scânteie reprezenta o 
viaţă, într-o strălucire slabă, dar omniprezentă. Până şi peticul cel mai sterp de 
pământ gemea de organisme vii; pământul însuşi era viu şi înzestrat cu 
rațiune. 

Eragon ajunse la concluzia că viața inteligentă exista peste tot. 

Pe măsură ce se cufundă în gândurile şi în simțămintele făpturilor din 
jurul său, izbuti să atingă o stare de pace interioară atât de adâncă, încât, în 
acel moment, încetă să mai existe ca individ. Ajunse astfel să devină opusul 
unei fiinţe, un vid, un receptacul pentru toate glasurile lumii. Nimic nu-i mai 
scăpa atenţiei, căci atenţia lui nu era concentrată pe nimic. 

Devenise una cu pădurea şi cu locuitorii săi. 

„Oare aşa se simte un zeu?” se întrebă Eragon, întorcându-se în sine. 

Părăsi dumbrava, îl căută pe Oromis în coliba sa şi îngenunche în faţa lui, 
spunându-i: 

— Maestre, am făcut după cum mi-ai spus. Am ascultat, până ce n-am 
mai auzit nimic. 

Oromis se opri din scris şi, cu o expresie gânditoare, îl privi. 

— Spune-mi. 

Un ceas şi jumătate, Eragon vorbi pe larg despre toate amănuntele din 
viaţa plantelor şi a animalelor care locuiau în dumbravă, până când Oromis 
ridică mâna şi-l întrebă: 

— M-ai convins; ai auzit tot ce era de auzit. Dar oare ai înţeles totul? 

— Nu, maestre. 

— Aşa şi trebuie. Înțelegerea vine odată cu vârsta... Te-ai descurcat bine, 
Eragon-finiarel. Cu adevărat bine. Dacă ai fi fost elevul meu în llirea, înainte ca 
Galbatorix să urce pe tron, tocmai ţi-ai fi terminat ucenicia, urmând a fi 
considerat un membru cu drepturi depline al ordinului nostru, cu aceleaşi 
drepturi şi privilegii ca şi cel mai în vârstă Cavaler. 

Oromis se ridică din jilţ cu greutate şi rămase în picioare, clătinându-se. 


— Eragon, împrumută-mi umărul tău şi ajută-mă să ies. Trupul mi se 
împotriveşte voinţei. 

Grăbindu-se să vină lângă maestrul său, Eragon îl ajută să se sprijine; era 
foarte uşor. Împreună, ei se duseră încet până la malul pârâului care se 
prăvălea din înaltul Crestelor din TeFnaeir. 

— Acum că ai atins acest stadiu al învăţăturii tale, pot să-ţi dezvălui una 
dintre cele mai mari taine ale magiei, pe care s-ar putea ca nici măcar 
Galbatorix să n-o ştie. Cu ajutorul ei, putem nădăjdui să ne măsurăm cu el. 

Elful îl privi şi mai pătrunzător decât până atunci. 

— Eragon, care este preţul magiei? 

— Energia. O vrajă îţi răpeşte tot atâta energie câtă ţi-ar cere şi 
îndeplinirea misiunii respective prin alte mijloace. 

Oromis încuviinţă. 

— Şi de unde vine energia? 

— Din trupul celui care face vraja. 

— E obligatoriu? 

Cântărind implicaţiile întrebării lui Oromis, prin mintea lui Eragon trecu 
un vârtej de gânduri. 

— Vrei să spui că poate veni şi din altă parte? 

— Asta se şi întâmplă de câte ori Saphira te ajută să faci o vrajă. 

— Da, numai că noi împărtăşim o relaţie unică, protestă Eragon. Unirea 
noastră este pricina pentru care mă pot ajuta de puterea ei. Pentru a face asta 
şi cu altcineva, ar trebui să intru... 

Dându-şi seama la ce făcea aluzie Oromis, el se întrerupse în mijlocul 
frazei. 

— Da, ar trebui să intri în mintea acelei făpturi, sau a mai multor făpturi, 
care să-ţi dea energie, completă elful. Astăzi ai demonstrat că poţi face asta, 
până şi în cazul celei mai mărunte forme de viaţă. Acum... începu el, apoi se 
opri şi începu să tuşească, ducându-şi mâna la piept, după care continuă: Acum 
te rog să scoţi un glob de apă din pârâu, folosind numai energia pe care o poţi 
aduna din pădurea care te-nconjoară. 

— Da, maestre. 

Când Eragon se întinse în căutarea plantelor şi animalelor din jurul său, 
simţi mintea lui Oromis atingându-se de a lui; elful îl urmărea şi-i cântărea 
mişcările. Încruntându-se concentrat, Eragon încercă să stoarcă forţa necesară 
din ceea ce se afla împrejurul său şi să o adune în propriul trup, pregătindu-se 
să-i dea drumul... 

— Eragon! Nu lua şi de la mine. Sunt şi aşa destul de slab. Uimit, Eragon 
îşi dădu seama că, fără să vrea, îl indusese şi pe Oromis în căutarea sa. 

— Îmi cer iertare, maestre, spuse el spăşit, apoi reluă încercarea, cu grijă 
să ocolească fiinţa elfului, iar când se consideră pregătit, porunci: Sus! 

Tăcut ca noaptea, un glob de apă, destul de mare, se înălţă din pârâu, 
până ce ajunse să plutească în faţa ochilor săi. Cu toate că simţea încordarea 


firească, urmare a efortului intens pe care-l făcuse, vraja însăşi nu-l costase 
nicio fărâmă de putere. 

Nu trecuse mai mult de o clipă de când globul se afla în aer, când un val 
de moarte se abătu asupra făpturilor mai mici cu care Eragon se afla în 
legătură. Un şir de furnici căzură nemişcate pe o parte. Un pui de şoarece 
inspiră adânc şi pieri, pierzându-şi puterea necesară pentru a-şi face inima să 
bată. Nenumărate plante se uscară şi se fărâmiţară, preschimbându-se în praf. 

Eragon clipi speriat şi îngrozit de ceea ce făcuse. Din pricina respectului 
pe care ajunsese să-l nutrească pentru fiecare formă de viaţă, se consideră 
vinovat de o crimă oribilă. Şi mai rău era că se afla într-o legătură foarte 
strânsă cu fiecare făptură care înceta să mai existe, şi astfel se simţea ca şi 
cum murea chiar el, de mai multe ori la rând. Reteză curgerea magiei, lăsând 
globul de apă să se împrăştie pe pământ, apoi se întoarse spre Oromis şi 
mârâi: 

— Ştiai că aşa se va întâmpla! 

Pe chipul bătrânului Cavaler se aşternu o expresie de profund regret. 

— Era de neocolit, răspunse el. 

— Moartea atâtor făpturi era de neocolit? 

— Trebuia ca tu să înţelegi preţul îngrozitor pe care-l cere acest fel de a 
folosi magia. Cuvintele în sine nu pot reda senzaţia morţii celor cu care eşti în 
legătură mentală. Trebuia s-o trăieşti chiar tu. 

— N-o să mai fac asta niciodată, făgădui Eragon. 

— Nici nu va mai trebui. Dacă eşti chibzuit, poţi alege să iei putere numai 
de la acele plante sau animale care o pot îndura. În luptă nu e prea uşor, dar în 
cuprinsul lecţiilor tale e cu putinţă. 

Oromis îi făcu semn, iar Eragon, încă fierbând de mânie, fi î 
sprijine de el pentru a se întoarce în colibă. 

— Înţelegi acum de ce Cavalerii tineri nu învățau acest meşteşug. Dacă el 
ar fi devenit cunoscut unui magician înclinat spre rău, acesta ar fi putut 
distruge totul în jurul său, pentru că o persoană care are la dispoziţie atâta 
putere este foarte greu de oprit. 

Odată ajunşi înăuntru, elful oftă, se aşeză cu greu într-un jilţ şi-şi încleşta 
palmele una de alta. Eragon se aşeză la rândul său. 

— De vreme ce e cu putinţă să absorbi energie de la... începu el, 
fluturând din mână... de la formele de viaţă, este oare cu putinţă şi să o iei 
direct din lumină, foc, sau din altele asemenea? 

— Ah, Eragon, dacă ar fi aşa, l-am putea distruge pe Galbatorix într-o 
clipă. Putem face schimb de energie cu alte făpturi vii, putem folosi acea 
energie pentru a ne mişca sau pentru a alimenta o vrajă, putem chiar s-o 
depozităm într-un anumit obiect, pentru a o folosi mai târziu, dar nu putem 
recurge pentru asta la forţele primordiale ale naturii. Mintea ne spune că este 
cu putinţă, dar nimeni nu a izbutit să creeze o vrajă care să-i permită. 


ngădui să se 

Nouă zile mai târziu, Eragon i se înfăţişă lui Oromis şi-i spuse: 

— Maestre, tocmai mi-am dat seama astă-noapte că nici tu, nici sutele de 
opere ale elfilor pe care le-am citit nu pomenesc nimic despre religia voastră. 
În ce cred elfii? 

Primul răspuns al lui Oromis fu un oftat. Apoi: 

— Noi credem că lumea se mişcă după nişte legi care nu pot fi încălcate 
şi că, prin trudă şi stăruinţă, putem descoperi aceste legi şi le putem folosi 
pentru a prezice anumite întâmplări, atunci când situaţiile se repetă. 

Eragon clipi mirat. Nu aflase ceea ce voia. 

— Dar pe cine sau ce venerati? 

— Nimic. 

— Adică veneraţi „nimicul”? 

— Nu, Eragon. Pur şi simplu nu avem un cult. Descoperirea îi era atât de 
străină, încât îi luă câteva minute până să înţeleagă ce voia Oromis să spună. 
Sătenii din Carvahall nu aveau o singură doctrină care să le domine pe toate 
celelalte, dar împărtăşeau o varietate de superstiții şi ritualuri, cele mai multe 
menite a ţine la distanţă ghinionul. În timpul învăţăturii, Eragon îşi dăduse 
seama că multe dintre fenomenele pe care sătenii le atribuiau unor cauze 
supranaturale erau de fapt procese fireşti în natură - de exemplu, în cursul 
meditaţiilor sale, aflase că anumiţi viermi ieşeau din ouă şi nu apăreau de la 
sine în praf, aşa cum crezuse mai înainte. De asemenea, pentru el nu mai avea 
niciun sens ideea de a lăsa câte ceva de mâncare pentru spiriduşi, pentru ca 
aceştia să nu acrească laptele, atâta vreme cât ştia că acrirea se datora unor 
organisme extrem de mici care se înmulţeau în lichid. Cu toate acestea, 
rămăsese convins că puteri din lumea de dincolo influenţau lumea pe căile lor 
nebănuite, o credinţă întărită de faptul că ajunsese să cunoască religia piticilor. 

— Şi atunci, spuse el, dacă lumea nu a fost creată de zei, de unde credeţi 
că a apărut? 

— Ce zei, Eragon? 

— Zeii voştri, sau ai piticilor, sau ai noştri... trebuie s-o fi făurit cineva. 

Oromis ridică dintr-o sprânceană. 

— N-aş fi neapărat de acord cu tine. Oricum ar fi însă, n-am cum să 
dovedesc că zeii nu există. Nici că lumea, şi tot ce e în ea, nu au fost create de 
vreo făptură sau mai multe din trecutul îndepărtat. Pot să-ţi spun totuşi că în 
miile de ani în care noi, elfii, am cercetat natura, nu am întâlnit niciodată vreo 
situaţie în care legile care stăpânesc lumea să fie încălcate. Adică nu am văzut 
niciodată o minune. Multe întâmplări s-au dovedit peste putinţa noastră de 
înţelegere, dar suntem convinşi că nu am izbutit s-o facem pentru că suntem 
încă nespus de neştiutori în privinţa universului, şi nu pentru că vreo zeitate a 
schimbat lucrările firii. 

— Un zeu nu trebuie să schimbe natura pentru a-şi îndeplini voinţa, 


declară Eragon. Ar putea să o facă folosind sistemul care deja există... De 
exemplu, ar putea folosi magia, pentru a schimba desfăşurarea evenimentelor. 

Oromis zâmbi. 

— Foarte adevărat. Dar, Eragon, întreabă-te aşa: Dacă zeii există, crezi 
oare că au fost nişte buni străjeri ai Alagaăsiei? Pământul este cotropit de 
moarte, boală, sărăcie, tiranie şi nenumărate alte nenorociri. Dacă aceasta este 
opera unor făpturi divine, atunci trebuie să ne răzvrătim împotriva lor şi să le 
răsturnăm, nu să le dăm ascultare, să le facem plecăciuni şi să le închinăm 
respectul nostru. 

— Piticii cred... 

— Tocmai! Piticii cred. Când vine vorba de anumite lucruri, ei se bazează 
mai ales pe credinţă, nu pe rațiune. Se cunosc cazuri în care ei au trecut cu 
vederea anumite fapte dovedite, care le contrazic dogmele. 

— De exemplu? întrebă Eragon. 

— Preoţii piticilor folosesc coralul drept exemplu că piatra este vie şi 
creşte, ceea ce sprijină şi povestea că Helzvog a dat naştere neamului lor din 
granit. Dar noi, elfii, am descoperit că, de fapt, coralul este un înveliş pe care îl 
dezvoltă nişte făpturi foarte, foarte mici, care trăiesc înăuntrul lui. Orice vrăjitor 
le poate simţi, dacă-şi deschide minţile. Le-am explicat asta şi piticilor, dar ei 
nu au vrut să asculte, spunându-ne că viaţa pe care am simţit-o există în 
fiecare tip de piatră, deşi numai preoţii lor sunt, zice-se, în stare să o descopere 
înăuntrul pietrelor întâlnite pe uscat. 

O lungă vreme, Eragon rămase cu privirile pierdute pe fereastră, 
cântărind în minte vorbele lui Oromis. 

— Atunci înseamnă că nu credeţi nici în viaţa de apoi. 

— Din ce mi-a spus Glaedr, ştiai asta deja. 

— Şi nu daţi doi bani pe zei. 

— Avem încredere numai în ceea ce putem dovedi că există. De vreme 
ce nu avem dovezi că zeii, miracolele şi alte lucruri supranaturale există cu 
adevărat, nu ne batem capul cu ele. Dacă ar fi ca situaţia să se schimbe şi 
Helzvog să ni se arate în faţa ochilor, atunci am accepta noutatea şi ne-am 
modifica poziţia. 

— Lumea pare rece fără ceva... mai mult. 

— Dimpotrivă, răspunse Oromis, este mai bună aşa. Este un loc în care 
suntem răspunzători pentru faptele noastre, în care putem fi buni unii cu alţii 
pentru că aşa vrem şi pentru că aşa e corect, în loc să o facem din pricina fricii 
de pedeapsa divină. N-am să-ţi spun ce să crezi, Eragon. E mult mai bine să fii 
învăţat să gândeşti logic şi apoi să ţi se permită să hotărăşti singur, decât să ţi 
se bage în cap cu forţa ideile altuia. M-ai întrebat despre religia noastră şi ţi-am 
răspuns sincer. De-acum, fă cum vrei. 

Discuţia lor - împreună cu grijile de mai înainte - îl tulbură atât de tare pe 
Eragon, încât el nu mai izbuti să se concentreze asupra studiilor, în zilele 
următoare, nici chiar când Oromis începu să-i arate cum să descânte plantele, 


un lucru pe care dorise de mult să-l afle. 

Îşi dădea seama că propriile experienţe îl conduseseră deja către o 
atitudine mai puţin încrezătoare şi, în principiu, era de acord cu multe din ce-i 
spusese Oromis. Cu toate acestea, problema care-l chinuia era că, dacă effii 
aveau dreptate, asta însemna că aproape toţi oamenii şi piticii se amăgeau, şi 
îi venea greu să creadă aşa ceva. „Nu se poate să greşească atât de mulţi 
oameni”, insistă el în sinea lui. 

Când o întrebă pe Saphira, ea îi răspunse: „Pentru mine, n-are prea mare 
importanţă asta, Eragon. Dragonii nu au crezut niciodată în puterile superioare. 
Şi de ce-am face-o, când cerbii şi alte animale pe care le vânăm ne cred chiar 
pe noi o putere superioară?” Auzind asta, el râse. „Ai grijă numai, continuă ea, 
să nu treci cu vederea realitatea, numai pentru a-ţi fi ţie bine, căci, odată ce-ai 
apucat-o pe calea asta, te laşi cu atât mai uşor amăgit de ceilalţi.” 

În noaptea aceea, toată nesiguranța lui Eragon izbucni în visele sale cu 
ochii deschişi, care-i răvăşeau gândurile ca un urs lovit de moarte, smulgând 
imagini disparate din amintirile sale şi amestecându-le într-un asemenea vârtej 
încât se simţea de parcă fusese transportat înapoi în mijlocul bătăliei din 
Farthen Dur. Îl văzu pe Garrow zăcând mort în casa lui Horst, apoi pe Brom, 
mort şi el, în peştera singuratică de gresie, apoi chipul Angelei, negustoreasa 
de ierburi, care-i şoptea: „Ai grijă, Argetlam, e limpede că vei fi trădat. Şi încă 
de cineva din neamul tău. Ai grijă, Biruitorul-Umbrei!” Apoi, cerul stacojiu se 
frânse în două, şi Eragon văzu din nou cele două armate care-i apăruseră în 
viziunea avută în munţii Beor. Raidurile de războinici se înfruntau pe un câmp 
portocaliu şi galben, însoţite de strigătele ascuţite ale corbilor care se hrăneau 
cu cadavre şi de şuieratul săgeţilor negre. Pământul însuşi părea să ardă: 
flăcări verzi erupeau din gropile pârjolite presărate peste tot, incendiind 
trupurile mutilate rămase în urma celor două armate. Auzi şi răgetul unei fiare 
uriaşe care se apropia cu iuţeală pe deas... 

Eragon se ridică dintr-o mişcare în capul oaselor şi pipăi colierul piticilor, 
care-i ardea la gât. Învelindu-şi mâna în tunică, îşi îndepărtă ciocanul de argint 
de pe piele, apoi rămase în aşteptare, în întuneric, cu inima bătând să-i spargă 
pieptul din pricina uimirii. Simţi cum puterile începeau să-i scadă, pe măsură ce 
vraja lui Gannel îl împiedica pe duşmanul necunoscut să-i vadă de la distanţă 
pe el şi pe Saphira. Şi de această dată se întrebă dacă vraja o făcuse Galbatorix 
însuşi sau careva dintre magicienii aflaţi în slujba lui. 

După ce ciocanul se răci din nou, Eragon îi dădu drumul şi se încruntă. 
„Ceva nu e în ordine. Măcar atâta ştiu, şi am ştiut-o de ceva vreme, la fel ca 
Saphira.” Mult prea neliniştit pentru a intra din nou în starea de transă cu care 
îşi înlocuise somnul, se strecură afară din încăperea de dormit, fără s-o 
trezească pe Saphira, şi se urcă pe scara în spirală, până în camera de lucru. 
Acolo trase oblonul unei lămpi cu lumină albă şi rămase până în zori să citească 
o epopee de-a lui Analisia, încercând să se liniştească. 

Tocmai când strângea sulul de pergament, Blagden veni în zbor prin 


deschizătura din peretele de răsărit şi, fluturând din aripi, se aşeză pe colţul 
mesei sculptate de scris. Corbul cel alb îşi îndreptă ochii sticloşi asupra lui 
Eragon şi croncăni: 

— Wyraa! 

Eragon înclină din cap. 

— Şi fie ca stelele să vegheze asupra ta, jupân Blagden. 

Corbul se apropie ţopăind, îşi lăsă capul pe o parte şi tuşi aspru, de 
parcă-şi dregea glasul, apoi recită, cu vocea sa răguşită: 


Pe cioc şi oase, bolovanul 
Negru de anii cu toptanul, 
Vede ciori şi luptători 

Şi sânge-n apa de izvor! 


— Ce înseamnă asta? întrebă Eragon. 

Blagden făcu un semn, de parcă ar fi ridicat din umeri, şi repetă strofa. 
Văzându-l pe Eragon care-l tot bătea la cap să-i explice, pasărea îşi scutură 
penele, părând nemulțumită de ceva şi chicoti spart: 

— Tată şi fiu aidoma, amândoi nişte orbeţi. 

— la stai! exclamă Eragon, sărind în picioare. Îl cunoşti pe tatăl meu. Cine 
e? 

Blagden chicoti din nou. De data asta părea de-a dreptul că râde. 


Doi pot avea tot doi, 
lar unul din doi este limpede unul, 
Şi-atunci unul poate fi şi doi. 


— Un nume, Blagden. Spune-mi un nume! 

Corbul rămase tăcut, iar Eragon se întinse spre el cu ajutorul gândurilor, 
vrând să smulgă informaţia din amintirile sale. Dar Blagden era prea iscusit. 
Ducându-l pe o cale greşită, izbuti să se ferească din calea sa, apoi, strigând 
ascuţit „Wyrda!”, îşi luă zborul, culese un dop sclipitor de sticlă de pe o 
călimară şi dispăru în zare, cu prada strânsă în cioc, înainte ca Eragon să apuce 
să facă o vrajă pentru a-l aduce înapoi. 

Încercând să descâlcească cele două ghicitori, Eragon simţi un nod în 
stomac. Ultimul lucru la care se aştepta era să audă pomenindu-se în Ellesmera 
de tatăl său. În cele din urmă, murmură: 

— Gata. „O să-l găsesc eu pe Blagden mai târziu, ca să scot adevărul de 
la el. Acuma, însă... ar trebui să fiu nătâng să nu bag în seamă toate semnele 
astea.” 

Sări în picioare şi o luă la fugă pe scări, trezind-o şi pe Saphira cu ajutorul 
gândurilor şi povestindu-i ce se-ntâmplase în cursul nopţii. Luându-şi oglinda pe 
care o folosea la bărbierit de la locul ei, se aşeză între labele din faţă ale 


Saphirei, pentru ca ea să poată privi peste capul lui. 
„Aryei n-o să-i placă dacă-i încălcăm intimitatea”, î 
„Trebuie să aflu dacă e în siguranţă.” 

Saphira nu mai protestă. „Şi cum ai de gând s-o găseşti? Spuneai că, 
după ce-a fost luată prizonieră, şi-a ţesut vrăji de apărare, precum colierul tău, 
care să împiedice pe oricine s-o vadă de la distanţă.” 

„Dacă pot să-i văd pe oamenii lângă care se află, poate izbutesc să-mi 
dau seama cum îi merge.” Concentrându-se asupra chipului Nasuadei, Eragon 
îşi trecu palma pe deasupra oglinzii şi murmură cuvintele bine-cunoscute: 

— Privire de vis. 

Oglinda sclipi şi se făcu albă ca laptele, în afara imaginii a nouă persoane 
aşezate în jurul unei mese nevăzute. Printre ei, Eragon o recunoscu pe 
Nasuada şi pe cei din Sfatul Fruntaşilor, dar nu izbuti să-şi dea seama cine era 
copila cu mantie şi glugă neagră care se aţinea în spatele Nasuadei. Rămase 
foarte mirat, căci un vrăjitor nu putea vedea cu ajutorul magiei decât ceea ce 
mai văzuse deja, măcar o dată în viaţă, iar el era convins că pe copilă nu o mai 
zărise niciodată. Uită însă de ea când observă că şi bărbaţii, şi chiar şi 
Nasuada, erau înarmaţi ca pentru luptă. 

„Să auzim ce spun”, propuse Saphira. 

În clipa în care Eragon modifică vraja, aşa cum se cuvenea, din oglindă 
răsună glasul Nasuadei: 

— ... Şi neorânduiala ne va distruge. Războinicii noştri trebuie să aibă un 
singur comandant în luptă. Orrin, trebuie să te hotărăşti, şi încă repede. 

Eragon auzi un oftat care venea de nicăieri. 

— Cum doreşti; misiunea îţi revine. 

— Dar, Sire, ea n-are pic de experienţă! 

— Gata, Irwin, porunci regele. Are mai multă experienţă în luptă decât 
oricine din Surda. lar vardenii sunt singurii care au în frânt vreuna dintre 
armatele lui Galbatorix. Dacă Nasuada ar fi un general din regatul nostru - 
ceea ce-ar fi cam ciudat, recunosc -, n-ai şovăi nicio clipă să o propui pentru 
această funcţie. După aceea, dacă se iveşte vreo problemă de autoritate, voi fi 
foarte fericit să mă ocup de ea, pentru că asta va însemna că voi fi încă pe 
picioarele mele şi nu întins în mormânt. Oricum, suntem atât de depăşiţi ca 
număr, încât mi-e teamă că suntem pierduţi dacă Hrothgar nu vine până la 
sfârşitul săptămânii. Acuma, unde este nenorocitul de pergament cu veştile 
despre convoiul cu provizii?... A, mulţumesc, Arya. Încă trei zile fără... 

Văzând că discuţia se îndreptase către lipsa corzilor de arc, şi nu mai 
avea ce informaţie folositoare să dobândească, Eragon puse capăt vrăjii. 
Oglinda se limpezi şi-i arătă din nou propriul chip. „Trăieşte”, îşi spuse el. 
Uşurarea pe care o simţea era, totuşi, umbrită de celelalte veşti pe care le 
primise. 

Saphira îl privi. „E nevoie de noi.” 

„Aşa-i. De ce oare Oromis nu ne-a spus? Pesemne că ştie despre asta.” 


| preveni Saphira. 


„Poate că nu a dorit să ne întrerupem învăţătura.” 

Tulburat, Eragon se întrebă dacă nu cumva, prin Alagae&sia, se mai 
întâmplau şi alte lucruri importante de care el habar nu avea. „Roran.” Cu o 
tresărire de vinovăţie, îşi dădu seama că trecuseră săptămâni întregi de când 
nu se mai gândise la vărul său, şi încă şi mai mult de când îl privise cu ajutorul 
magiei, pe drumul spre Ellesmera. 

La porunca lui, oglinda îi dezvălui două persoane care stăteau în picioare, 
pe un fond complet alb. Îi luă destul de mult până să-l recunoască pe Roran, în 
bărbatul aflat în dreapta imaginii. Acesta purta veşminte ponosite, avea la 
cingătoare un ciocan şi chipul ascuns de o barbă deasă. Pe chip avea o 
expresie hăituită, care sugera deznădejdea. La stânga se afla Jeod. Cei doi 
bărbaţi se legănau în sus şi în jos, însoţiţi de mugetul asurzitor al valurilor, care 
nu lăsa să se audă nimic din ce vorbeau. După puţin timp, Roran se întoarse şi 
păşi, după cum presupuse Eragon, pe puntea unei corăbii; pe lângă el apărură 
mulţi alţi săteni pe care-i cunoştea. 

„Unde-or fi, şi ce caută Jeod cu ei?” se întrebă Eragon, nedumerit. 

Schimbând vraja, privi pe rând în Teirm, observând cu uimire că docurile 
fuseseră distruse, în Therinsford, la vechea fermă a lui Garrow, şi apoi în 
Carvahall; ajuns aici, scoase un strigăt de durere. 

Satul dispăruse. 

Fiecare clădire, inclusiv minunata casă locuită de Horst, fusese arsă din 
temelii. Carvahall nu mai exista decât ca o pată acoperită de funingine, pe 
malul râului Anora. Singurii locuitori rămaşi erau patru lupi cenuşii care se 
furişau printre dărâmături. 

Oglinda îi scăpă din mâini şi se sparse de podea. El se sprijini de Saphira, 
cu ochii plini de lacrimi fierbinţi, jelind din nou casa pe care o pierduse. Saphira 
începu să toarcă adânc şi-i mângâie braţul cu botul, acoperindu-l cu pavăza 
călduroasă a solidarităţii ei. „Linişteşte-te, micuţule. Măcar prietenii tăi au 
scăpat cu viaţă.” 

El se cutremură şi simţi un sâmbure tare de siguranţă care i se adunase 
în stomac. „Am rămas prea mult timp izolaţi de lume. A venit vremea să 
plecăm din Ellesméra şi să ne înfruntăm destinul, oricare ar fi el. Deocamdată, 
Roran trebuie să se descurce singur, dar pe vardeni... pe vardeni îi putem 
ajuta.” 

„A venit vremea să luptăm, Eragon?” întrebă Saphira, în glasul căreia se 
strecurase o undă stranie de solemnitate. 

El înţelese la ce se referea întrebarea: Venise oare vremea să înfrunte 
Imperiul faţă în faţă, să ucidă şi să pustiască din toate puterile de care 
dispuneau, destul de multe de-acum, să-şi dea frâu liber mâniei până ce 
ajungeau să-l vadă pe Galbatorix zăcând mort în faţa lor? Venise oare vremea 
să se dedice unei campanii care le putea lua zeci şi zeci de ani? 

„A venit vremea.” 


Daruri 


Eragon îşi strânse lucrurile în mai puţin de cinci minute. Luă şaua pe care 
le-o dăruise Oromis şi o fixă pe spinarea Saphirei, apoi îşi agăţă desagii şi 
prinse totul bine. Saphira scutură din cap, îşi umflă nările şi spuse: „Am să te 
aştept pe pajişte”. Scoţând un răget, ea sări în văzduh, îşi desfăcu aripile la 
jumătatea mişcării şi îşi luă zborul, peste vârfurile copacilor. 

lute ca un elf, Eragon alergă la palatul Tialdari, unde-l găsi pe Orik în 
colţul său obişnuit, jucând rune. Piticul îl salută cu o palmă zdravănă pe braţ. 

— Eragon! Ce te-aduce aici aşa dimineaţă? Credeam că te trosneşti în 
săbii cu Vanir. 

— Eu şi Saphira plecăm, spuse Eragon. 

Orik se opri cu gura deschisă, apoi deveni serios şi întrebă, îngustându-şi 
ochii: 

— Aţi primit vreo veste? 

— Îţi spun mai târziu. Vrei să vii? 

— În Surda? 

— Da. 

Pe faţa păroasă a lui Orik se lăţi un zâmbet. 

— Ar trebui să fiu pus în fiare ca să nu vin. În Ellesmera n-am făcut nimic 
altceva decât să mă îngraş şi să lenevesc. O să-mi facă bine puţină agitaţie. 
Când plecăm? 

— Cât se poate de repede. Adună-ţi lucrurile şi vino la terenul de 
antrenament. Poţi să faci rost de provizii pentru noi doi, cam pentru o 
săptămână? 

— O săptămână? Dar n-o să... 

— Zburăm cu Saphira. 

Chipul lui Orik păli, acolo unde nu era acoperit de păr sau barbă. 

— Eragon, noi, piticii, n-o ducem prea bine cu înălțimile. Chiar deloc. Ar fi 
mai bine să plecăm călare, cum am venit. 

Eragon clătină din cap. 

— Ne-ar lua prea mult. În plus, e mai uşor să mergem cu Saphira. Dacă 
pici, te prinde ea. 

Orik mormăi, părând nu prea convins şi cam scârbit. Părăsind palatul, 
Eragon iuți pasul prin oraşul plin de copaci până ce se întâlni din nou cu 
Saphira, apoi zburară împreună spre Crestele din Tel'naeir. 

Când coborâră în luminiş, îl găsiră pe Oromis şezând pe piciorul drept, din 
faţă, al lui Glaedr. Solzii dragonului sclipeau, azvârlind în jur nenumărate 


scântei de lumină aurie. Niciunul nu se mişcă. Dându-se jos de pe spinarea 
Saphirei, Eragon făcu o plecăciune. 

— Maestre Glaedr, maestre Oromis. 

Glaedr spuse: „V-aţi hotărât să vă reîntoarceţi la vardeni, aşa-i?” 

„Aşa e”, răspunse Saphira. 

Senzaţia că fusese trădat îl cuprinse din nou, şi Eragon nu se mai putu 
stăpâni. 

— De ce ne-aţi ascuns adevărul? Sunteţi atât de hotărâți să ne ţineţi aici 
încât trebuie să recurgeţi la asemenea înşelătorii josnice? Vardenii sunt pe cale 
să fie atacați, iar voi nici nu ne-aţi pomenit! 

Liniştit ca întotdeauna, Oromis întrebă: 

— Vrei să afli de ce? 

„Te rugăm, maestre”, spuse Saphira, înainte ca Eragon să apuce să 
răspundă. Fără să audă ceilalţi, ea îl dojeni, mârâind: „Fii politicos!” 

— V-am ascuns veştile din două pricini. Cea mai importantă era că nici 
noi nu am ştiut până acum nouă zile că vardenii erau ameninţaţi, iar adevărata 
mărime, aşezare, precum şi mişcările trupelor Imperiului ne-au rămas ascunse 
încă trei zile după aceea, până ce Lordul Dăthedr a izbutit să străpungă vrăjile 
tesute de Galbatorix pentru a ne înşela. 

— Asta tot nu justifică faptul că n-aţi pomenit nimic, se încruntă Eragon. 
Nu doar atât, dar, odată ce aţi descoperit că vardenii sunt în primejdie, de ce 
regina Islanzadi nu i-a ridicat pe elfi la luptă? Nu suntem aliaţi? 

— Chiar asta a făcut, Eragon. Pădurea răsună de zâăngănitul ciocanelor, 
de tropăitul încălţărilor de luptă şi de jalea celor care vor fi în curând despărțiți. 
Pentru prima dată, de un veac încoace, neamul nostru e hotărât să iasă din Du 
Weldenvarden şi să-l înfrunte pe cel mai aprig duşman. A venit vremea ca elfii 
să iasă iarăşi la lumină, în Alaga&sia. Cu multă blândeţe, Oromis adăugă: în 
ultima vreme, Eragon, ai fost tulburat, şi înţeleg şi de ce. Acum trebuie să 
priveşti dincolo de persoana ta. Lumea are nevoie de tine. 

Ruşinat, Eragon nu izbuti să spună decât: 

— Îmi pare rău, maestre. Aducându-şi aminte de vorbele lui Blagden, îşi 
îngădui un zâmbet amar. Sunt un orbete. 

— Nici vorbă, Eragon. Te-ai descurcat bine, dacă ţinem seama de 
răspunderile uriaşe pe care ţi-am cerut să ţi le asumi, răspunse Oromis, 
privindu-l grav. Aşteptăm ca, în câteva zile, să primim o veste de la Nasuada, 
care cere ajutor de la Islanzadi şi întoarcerea ta printre vardeni. Plănuiam să-ţi 
vorbesc atunci despre greutăţile vardenilor - ai mai fi avut încă timp pentru a 
ajunge în Surda înainte ca lupta să înceapă. Dacă ţi-aş fi spus mai devreme, te- 
ai fi simţit obligat să-ţi părăseşti învăţătura şi să te grăbeşti să-ţi aperi seniorul, 
pe Nasuada. De-asta eu şi Islanzadi am păstrat tăcerea. 

— Dacă vardenii pier, învăţătura mea nu mai contează. 

— Aşa-i. Dar s-ar putea ca tu să fii singurul care-i poate salva, căci există 
o şansă - mică, dar îngrozitoare - ca Galbatorix să fie de faţă la această luptă. 


E mult prea târziu pentru ca războinicii noştri să-i ajute pe vardeni, ceea ce 
înseamnă că, dacă Galbatorix este într-adevăr acolo, o să-l înfrunţi de unul 
singur, fără ajutorul magicienilor noştri. Aşa stând lucrurile, părea foarte 
important ca învăţătura ta să continue cât mai mult posibil. 

Într-o clipă, mânia lui Eragon se topi; înțelegând că Oromis nu avusese de 
ales, începu să gândească la rece, concentrându-se numai asupra aspectelor 
practice. Într-o situaţie atât de primejdioasă, sentimentele personale nu mai 
aveau nicio importanţă. Cu glasul foarte calm, el spuse: 

— Ai avut dreptate. Jurământul de credinţă mă sileşte să-i apăr pe 
Nasuada şi pe vardeni. Totuşi, nu sunt pregătit să-l înfrunt pe Galbatorix. Cel 
puţin, nu încă. 

— Îţi propun, zise Oromis, ca, dacă Galbatorix apare, să faci tot ce poţi 
pentru a-i distrage atenţia de la vardeni, până ce soarta bătăliei, oricare-ar fi 
ea, se decide, dar să nu-l înfrunţi direct. Înainte să plecaţi, vă cer un singur 
lucru: ca tu şi Saphira să-mi juraţi că, dacă situaţia vă îngăduie, vă veţi întoarce 
aici pentru a vă desăvârşi învăţătura, căci mai aveţi încă multe de aflat. 

„Ne vom întoarce”, făgădui Saphira, legându-se cu jurământ în limba 
străveche. 

— Ne vom întoarce, o îngână şi Eragon, pecetluindu-le soarta 
amândurora. 

Părând mulţumit, Oromis duse o mână la spate şi scoase o pungă roşie, 
brodată, pe care o desfăcu. 

— Pregătindu-mă pentru plecarea voastră, am adunat pentru tine, 
Eragon, trei daruri. Mai întâi, continuă el, scoțând o sticluţă argintie, un pic de 
faelnirv căruia i-am adăugat câteva farmece de-ale mele. Licoarea asta îţi 
poate da puteri când nu mai ai la ce apela, şi s-ar putea să-ţi folosească şi în 
alte situaţii. Bea cu măsură, căci n-am avut timp să pregătesc decât câteva 
înghiţituri. 

Îi dădu sticluţa, apoi scoase din pungă o cingătoare lungă, negru cu 
albastru. Eragon o luă şi o pipăi, părându-i-se neobişnuit de groasă şi de grea. 
Era făurită din fâşii de pânză, ţesute laolaltă, sub forma unei corzi răsucite de 
liani. La îndemnul lui Oromis, trase de un franjure de la capătul ei şi rămase cu 
gura căscată când o bucată aflată la mijloc se dădu la o parte, dând la iveală 
douăsprezece diamante măricele. Patru erau albe, patru negre, iar celelalte 
roşu, albastru, galben şi brun. Aruncau sclipiri reci, ca bucăţile de gheaţă în 
lumina zorilor, revărsând un curcubeu de scântei multicolore pe mâinile lui 
Eragon. 

— Maestre... spuse el, clătinând din cap, rămas câteva clipe fără cuvinte. 
Crezi că e bine să-mi dăruieşti asta? 

— Păzeşte-o bine, ca să nu fie nimeni ispitit să ţi-o fure. Este cingătoarea 
lui Beloth cel înţelept - despre care ai citit în istoria Anului întunecimii -, şi este 
una dintre cele mai scumpe comori ale Cavalerilor. Astea sunt pietrele cele mai 
desăvârşite pe care le-au găsit vreodată. Unele le-am obţinut de la pitici, şi ne- 


am tocmit pentru ele. Pe altele le-am câştigat în lupte sau le-am scos noi înşine 
din pământ. Pietrele nu posedă niciun farmec propriu, dar le poţi folosi pentru 
a-ţi depozita puterea şi pentru a apela la ele la nevoie. Împreună cu rubinul 
încrustat în plăselele săbiei Za'roc, astea îţi vor îngădui să aduni o rezervă de 
energie, ca să nu-ţi iroseşti puterile făcând vrăji într-o luptă şi nici măcar 
înfruntând adversari magicieni. 

În cele din urmă, Oromis scoase la iveală un sul subţire de pergament, 
închis într-un tub de lemn, împodobit cu un desen care reprezenta copacul 
Menoa. Desfăcându-l, Eragon văzu poemul pe care-l recitase la Agaeti 
BlSdhren. Era scris chiar de mâna lui Oromis, cu o caligrafie minunată, şi 
împodobit cu desene foarte amănunțite pictate cu cerneală. În interiorul 
primului semn al fiecărei strofe se vedeau imagini de animale şi de plante 
răsucite; versurile, ca şi aceste imagini, erau încadrate de margini foarte fine. 

— M-am gândit că ti-ar face plăcere să ai şi tu o copie, spuse Oromis. 
Eragon rămase în picioare, cu douăsprezece diamante nepreţuite într-o mână şi 
cu pergamentul în cealaltă, şi ştiu că tocmai pe acesta din urmă îl socotea mai 
de preţ. Făcu o plecăciune şi, pentru că recunoştinţa îl făcea să nu-şi mai 
găsească decât cele mai simple cuvinte, spuse doar: 

— Îţi mulţumesc, maestre. 

Atunci Oromis îl luă prin surprindere, rostind prima formulă din salutul 
tradiţional al elfilor, şi arătând astfel respectul pe care i-l purta: 

— Fie să ai parte de soartă bună. 

— lar stelele să vegheze asupră-ţi. 

— Şi pacea să-şi facă sălaş în inima ta, sfârşi elful cu plete argintii, apoi 
repetă salutul împreună cu Saphira. Duceţi-vă, acum, şi zburaţi iute ca vântul 
de miazănoapte, ştiind că amândoi - Saphira, Solzi-Sclipitori şi Eragon, 
Biruitorul-Umbrei - purtaţi cu voi binecuvântarea lui Oromis, ultimul vlăstar al 
casei Thrândurin, cel care este şi Înţeleptul-Îndurerat, şi Schilodul-Nevătămat. 

„Şi binecuvântarea mea, de asemenea”, adăugă Glaedr, întinzându-şi 
gâtul şi atingându-şi vârful nasului de al Saphirei; ochii săi aurii sclipeau ca 
nişte vârtejuri de tăciuni aprinşi. „Saphira, nu uita să-ţi aperi inima.” Drept 
răspuns, ea scoase un muget înfundat. 

După aceste cuvinte solemne de rămas-bun, plecară. Saphira se înălţă 
deasupra crengilor încâlcite ale pădurii, iar Oromis şi Glaedr, rămaşi în urma 
lor, singuri pe stânci, se făcură din ce în ce mai mici. În ciuda greutăților din 
timpul şederii sale în Ellesmera, Eragon simţea că o să-i lipsească traiul printre 
elfi, căci aici se simţise aproape ca acasă, ceea ce nu i se mai întâmplase de la 
plecarea din valea Palancar. 

„Plec altfel decât am venit”, se gândi el, şi închise ochii, ţinându-se 
strâns de Saphira. 

Înainte să meargă la întâlnirea cu Orik, se mai opriră încă o dată în 
palatul Tialdari. Saphira se lăsă la pământ în grădinile împrejmuite, cu mare 
grijă să nu lovească plantele cu coada sau cu ghearele. Fără s-o mai aştepte să 


se ghemuiască, Eragon sări direct la pământ - ceea ce, mai înainte, i-ar fi fost 
cu neputinţă fără să se rănească. 

Din palat ieşi un elf care-şi atinse buzele cu două degete şi întrebă dacă 
le putea fi de folos cu ceva. Eragon răspunse că dorea s-o vadă pe regină, iar 
elful îi spuse: 

— Te rog să aştepţi aici, Palmă-Argintie. 

Nu trecură mai mult de cinci minute şi Islanzadi ieşi chiar ea din 
adâncurile verzi ale palatului Tialdari; tunica ei stacojie era ca o picătură de 
sânge printre lorzii elfi, îmbrăcaţi numai în alb, care o însoțeau. După ce 
schimbară saluturile cuvenite, ea îi spuse: 

— Oromis mi-a spus că doreşti să ne părăseşti. Asta nu-mi place, dar 
nimeni nu se poate împotrivi voinţei sorții. 

— Nu, Maiestate... Am venit să ne luăm rămas-bun. V-aţi purtat cu multă 
bunăvoință faţă de noi, şi vă mulţumim, atât Maiestăţii Voastre, cât şi Casei din 
care faceţi parte pentru veşmintele, locuinţa şi hrana primite. Vă suntem 
îndatoraţi. 

— Nu, Cavalere, nu-i vorba de datorie. N-am făcut decât să plătim o mică 
parte din ceea ce noi vă datorăm vouă şi dragonilor, pentru că nu ne-am putut 
împotrivi Căderii. Cu toate acestea, sunt mulţumită să văd că ospitalitatea 
noastră v-a fost pe plac. Când ajungeţi în Surda, continuă ea după o scurtă 
pauză, transmiteţi salutul meu regal domniţei Nasuada şi regelui Orrin şi 
spuneţi-le că războinicii noştri vor ataca în scurtă vreme jumătatea de 
miazănoapte a Imperiului. Dacă norocul ne zâmbeşte, o să-l luăm pe Galbatorix 
pe nepregătite şi, cu timpul, o să-l silim să-şi dezbine trupele. 

— Cum doriţi. 

— De asemenea, să ştii că am trimis doisprezece dintre cei mai buni 
magicieni ai noştri în Surda. Dacă mai sunteţi în viaţă când sosesc, se vor pune 
la dispoziţia ta şi vor face tot ce pot pentru a te apăra de orice primejdie, zi şi 
noapte. 

— Vă mulţumesc, Maiestate. 

Islanzadi întinse o mână, iar unul dintre lorzii elfi îi dădu o cutie de lemn, 
groasă, fără niciun însemn. 

— Oromis ţi-a dăruit câte ceva, şi la fel vreau să fac şi eu. Fie ca aceste 
daruri să-ţi amintească despre vremea petrecută printre noi, pe sub coroanele 
întunecate ale pinilor. 

Ea deschise cutia şi dădu la iveală un arc lung şi închis la culoare, foarte 
meşteşugit, răsucit la capete, culcat pe o bucată de catifea. Era împodobit cu 
fir de argint şi cu frunze de sânger. Alături, se afla o tolbă cu săgeți nou-nouţe, 
cu pene de lebădă la capăt. 

— Acum că eşti la fel de puternic ca noi, pare firesc să ai şi un arc de-al 
nostru. Eu însămi l-am descântat dintr-un trunchi de tisă. Coarda nu se va rupe 
niciodată. lar, atâta vreme cât foloseşti aceste săgeți, nu vei putea greşi ţinta, 
nici măcar dacă se porneşte vijelia în timp ce tragi. 


Încă o dată, Eragon se simţi copleşit de generozitatea elfilor. Făcu o 
plecăciune şi zise: 

— Ce pot să spun, doamnă? Mă onorează faptul că aţi binevoit să-mi 
dăruiţi ceva ieşit chiar din mâinile Maiestăţii Voastre. 

Islanzadi încuviinţă, de parcă se arăta de acord cu el, apoi trecu mai 
departe şi spuse: 

— Saphira, pentru tine nu am niciun dar, căci nu mi-a trecut prin minte 
vreun lucru pe care să-l doreşti sau de care să ai nevoie, dar dacă totuşi vrei 
ceva de la noi, spune-ne şi-l vei primi. 

„Dragonii, răspunse Saphira, nu au nevoie de averi pentru a fi fericiţi. Ce 
nevoie avem noi de comori, când pielea noastră e mai frumoasă decât orice 
tezaur de pe lume? Nu, mă mulţumesc cu bunătatea pe care i-aţi arătat-o lui 
Eragon.” 

Apoi, Islanzadi le dori o călătorie lipsită de primejdii şi, întorcându-se pe 
călcâie, cu mantia roşie care-i flutura pe umeri, dădu să plece din grădină, dar 
se opri la marginea unei alei şi spuse: 

— Încă ceva, Eragon. 

— Da, Maiestatea Voastră? 

— Când o vezi pe Arya, te rog să-i transmiţi urările mele de bine şi să-i 
spui că în Ellesméra i se duce dorul. 

Exprimarea era greoaie şi formală. Fără să mai aştepte răspuns, regina 
plecă şi dispăru printre ramurile umbroase care străjuiau interiorul palatului 
Tialdari, urmată de suită. 

Saphirei nu-i trebui mai mult de un minut pentru a ajunge la terenul de 
antrenament, unde-l găsiră pe Orik aşezat pe bagajul său voluminos, 
aruncându-şi toporul de război dintr-o mână în alta şi încruntându-se groaznic. 

— Era şi timpul să apăreţi, mormăi el, apoi se ridică şi-şi petrecu coada 
toporului la cingătoare. 

Eragon îşi ceru iertare pentru întârziere, apoi legă bagajul lui Orik în 
spatele şeii. Piticul trase cu ochiul la umerii Saphirei, care se înălţau mult 
deasupra lui. 

— Pe barba neagră a lui Morgothal, cum să fac să ajung acolo? Saphira, 
până şi pe o stâncă te poţi căţăra mai uşor decât pe trupul tău. 

„la stai”, zise ea, şi se culcă pe burtă, întinzându-şi piciorul drept din 
spate cât putea de mult, ca o rampă noduroasă. Oftând din toţi rărunchii, Orik 
se caţără pe glezna ei, folosindu-se de mâini şi de picioare. Saphira pufni, 
scoțând pe nas o pală subţire de fum. „Hai mai repede... mă gâdili!” 

Orik se opri puţin pe coapsă, apoi, proptindu-se bine pe picioare, merse 
cu grijă pe spinarea ei până la şa. Pipăind unul din ţepii lucioşi dintre picioarele 
lui, spuse: 

— Numai buni ca să te trezeşti că nu mai eşti bărbat când te dai jos. 
Eragon rânji. 

— Păi, vezi atunci să nu aluneci. 


După ce piticul se aşeză pe partea din faţă a şeii, Eragon se urcă şi el şi 
se aşeză în spate. Pentru a-l ţine pe Orik pe loc atunci când Saphira se întorcea 
sau se răsucea, el desfăcu toate curelele care ar fi trebuit să-i ţină braţele şi-l 
puse pe Orik să-şi petreacă picioarele prin ele. 

Saphira se ridică în picioare, iar Orik se clătină, apucă strâns unul din 
tepii din faţa lui şi spuse: 

— Văleleu! Eragon, nu mă lăsa să deschid ochii până nu ajungem în 
văzduh, altfel mi-e frică să nu mi se facă rău. Nu-i a bună asta, zău aşa. Piticii 
nu-s făcuţi să călărească pe spinarea dragonilor. Nu s-a mai întâmplat 
niciodată. 

— Niciodată? 

Orik scutură din cap fără să răspundă. 

Mai multe grupuri de elfi ieşiră din Du Weldenvarden, se adunară la 
marginea terenului şi, cu chipuri solemne, o priviră pe Saphira care-şi ridica 
aripile translucide, pregătindu-se să se înalțe. 

Eragon se încorda, simţindu-i muşchii puternici care fremătau sub 
picioarele lui. Luându-şi avânt, Saphira se ridică spre cerul albastru, bătând 
puternic şi iute din aripi pentru a trece de copacii uriaşi. Se roti pe deasupra 
măreţei păduri, înălțându-se în spirală din ce în ce mai mult, apoi se întoarse 
spre miazăzi, către deşertul Hadarac. 

Cu toate că vântul bătea cu putere în urechile lui Eragon, el auzi o elfa 
din Ellesmera care începuse să cânte cu glasul limpede, la fel ca atunci când 
sosiseră: 

Departe, departe, vei zbura departe Peste munţi şi văi Spre pământuri 
de-apoi. Departe, departe, vei zbura departe, Şi la mine n-ai să mai vii... 


Burta oceanului 


Apele întunecate se umflau sub Aripa de Dragon, ridicând corabia mult în 
văzduh. Acolo, ea se clătină pe creasta abruptă a unui val încununat de spumă, 
înainte să plonjeze şi să se năpustească pe suprafaţa lui în hăul negru de 
dedesubt. Prin văzduhul îngheţat pluteau nori înţepători de ceaţă, în timp ce 
vântul gemea şi urla ca un spirit monstruos. 

Roran se agăţă de cordajul de la tribord, undeva pe la mijlocul corăbiei, şi 
se aplecă peste bord, gemând şi scuipând ca şi cum i s-ar fi făcut rău, dar nu 
vomită. Cât timp se aflaseră la bordul barjelor lui Clovis, se mândrise că 


stomacul nu-l supărase niciodată, dar furtuna care-i împingea era atât de 
puternică, încât până şi oamenii lui Uthar - cu toţii nişte adevăraţi lupi de mare 
- de-abia izbuteau să-şi ţină rachiul în stomac. 

Când un val lovi corabia dintr-o parte, inundând puntea şi scurgându-se 
apoi prin parapetul din bordul opus, în oceanul înspumat şi mânios din care 
venise, lui Roran i se păru că un bolovan de gheaţă îl lovise drept între umeri. 
El îşi şterse apa sărată din ochi, cu degete neîndemânatice, ca nişte bucăţi de 
lemn îngheţat, şi-şi miji ochii, încercând să zărească totuşi ceva la orizontul de 
culoarea cernelii, din spatele lor. 

„Poate că asta îi va face să ne piardă urma”, se gândi el. Trei corăbii mai 
mici, cu pânze negre, îi urmăriseră încă de când trecuseră de Piscurile de Fier 
şi ocoliseră ceea ce Jeod numea Edur Carthungavă, iar Uthar - Pintenul lui 
Rathbar. 

— Ăsta-i osul din coada Şirei, să ştii, îi spusese Uthar, rânjind. 

Corăbiile duşmane erau mai iuți decât Aripa de Dragon, încărcată cu 
pasageri cum era, şi o ajunseseră din urmă în scurtă vreme, venind în bătaia 
săgeţilor. Mai rău de-atât, se părea că la bordul celei din frunte se afla un 
magician, căci săgețile erau nefiresc de precise: rupeau funiile, distrugeau 
balistele şi înfundau scripeţii. De pe urma acestor atacuri, Roran ajunse la 
concluzia că Imperiul nu mai dorea să-l prindă viu, ci numai să-l împiedice să-şi 
găsească adăpost printre vardeni. Pe când tocmai îi instruia pe săteni, 
pregătindu-i pentru abordaj, norii de deasupra lor se coloraseră într-un roşu- 
vânăt, împovăraţi de ploaie, iar dinspre miazănoapte şi apus izbucnise o 
furtună aprigă. Uthar întorsese corabia pe jumătate în bătaia vântului, 
îndreptându-se spre Insulele de la Miazăzi, unde nădăjduia să scape de 
duşmani printre golfuleţele şi plajele insulei Beirland. 

Printre doi nori umflaţi, de furtună, se strecură un fulger, iar totul în jur se 
lumină o clipă, scăldat într-o lumină marmoreeană, înainte ca bezna să se 
înstăpânească din nou. Fiecare din aceste fulgere orbitoare imprima pe retina 
lui Roran un tablou nemişcat care pâlpâia încă multă vreme după ce fulgerul se 
stinsese. 

Trăsni din nou, iar Roran văzu - ca într-un şir de picturi într-o singură 
culoare - cum catargul de la prova se răsuceşte, crapă şi se prăbuşeşte înspre 
marea agitată, cu vârful înclinat. Apucând o secure, Roran se târî pe punte şi, 
împreună cu Bonden, începu să taie parâmele care încă mai legau catargul de 
Aripa de Dragon, făcându-l să se piardă printre valuri. Parâmele tăiate se 
încolăceau prin aer ca nişte şerpi. 

După aceea, Roran se prăbuşi pe punte, cu braţul drept agăţat de 
balustradă, pentru a nu cădea în mare, în timp ce corabia se prăbuşea 
douăzeci... chiar treizeci de picioare, între două valuri. Unul dintre acestea se 
revărsă peste el, făcând frigul să-i pătrundă în oase. Începu să tremure din tot 
trupul. 

„Nu mă lăsaţi să mor aici, se rugă el, deşi nu ştia cui se adresează. Nu 


vreau să mor în valurile astea sălbatice. Nu mi-am terminat încă treaba.” În 
cursul acelei lungi nopţi se refugie în amintirile despre Katrina, consolându-se 
cu ele atunci când puterile îl părăsiră, şi deznădejdea ameninţa să-l cuprindă. 


x k x 


Furtuna dură două zile întregi şi se potoli noaptea, în ceasurile de 
dinaintea zorilor. Dimineaţa următoare aduse cu ea un cer limpede şi colorat în 
nuanţe de verde la revărsatul zorilor şi trei pânze negre la miazănoapte, 
aproape de linia orizontului. Spre miazăzi şi apus, conturul tulbure al insulei 
Beirland zăcea dedesubtul unui prag de nori adunaţi în jurul piscului abrupt 
care domina întreaga insulă. 

Roran, Jeod şi Uthar se întâlniră într-o cabină mică de la prova - pentru că 
aceea în care stătea căpitanul fusese cedată răniților -, iar Uthar desfăcu pe 
masă o hartă a apelor şi arătă cu degetul un loc de deasupra insulei. 

— Pe-aici am fi noi acum, spuse el. 

Luă apoi o hartă mai mare, care înfăţişa coastele Alaga&siei, şi arătă spre 
gurile râului Jiet. 

— lar aici trebuie s-ajungem, fiindcă mâncarea nu e suficientă până la 
Reavstone. Dar cum să facem să răzbim, fără să fim copleşiţi de duşmani, 
habar n-am. Fără catargul de la prova, corăbiile alea blestemate o să ne ajungă 
până mâine la amiază, hai să zicem seara, dacă mânuim cu pricepere pânzele. 

— Nu putem înlocui catargul? întrebă Jeod. Pe corăbiile mari, cum e asta, 
se află rezerve pentru asemenea cazuri. 

Uthar ridică din umeri. 

— Am putea, dac-am avea cu noi un dulgher iscusit, care să ştie cum e 
alcătuită o corabie. Dar, cum nu avem, aş prefera să nu lăsăm treaba pe 
mâinile unui nepriceput, care să ridice un catarg care să se prăbuşească de 
îndată pe punte, poate şi rănind pe cineva. 

— Dacă n-ar fi magicianul... sau magicienii, spuse Roran, aş zice să-i 
aşteptăm şi să trecem la luptă, pentru că suntem cu mult mai numeroşi decât 
ei. Aşa însă, mi-e teamă de o bătălie. Nu pare cu putinţă să izbândim, de vreme 
ce atâtea corăbii trimise în ajutorul vardenilor au dispărut. 

Mormăind, Uthar trasă un cerc cu degetul împrejurul locului în care se 
aflau. 

— Cam atât putem înainta până mâine-seară, dacă vântul rămâne de 
partea noastră. Am putea să tragem la mal undeva pe Beirland sau pe Nia, 
dacă vrem, dar nu văd la ce ne-ar servi asta. Am fi prinşi în capcană. Soldaţii 
de pe corăbiile alea, sau cei doi Ra'zac, sau Galbatorix însuşi ne-ar putea vâna 
după bunul lor plac. 

Gândindu-se la ce le rămânea de făcut, Roran se încruntă; lupta cu 
corăbiile duşmane părea de neocolit. În cabină domni pentru multă vreme 
tăcerea, întreruptă doar de zgomotul uşor scos de valurile care se loveau de 


bord. Apoi Jeod îşi puse degetul pe hartă, undeva între Beirland şi Nia, se uită 
la Uthar şi-l întrebă: 

— Ce zici de Ochiul Mistreţului? 

Spre uimirea lui Roran, chipul brăzdat de cicatrice al marinarului se albi 
de-a dreptul. 

— N-aş risca aşa ceva, jupâne Jeod, pe viaţa mea că nu. Mai degrabă aş 
înfrunta duşmanii, ca să mor în larg, decât să ajung în locul ăla blestemat. 
Acolo au pierit de două ori mai multe corăbii decât are întreaga flotă a lui 
Galbatorix. 

— Mi-aduc aminte c-am citit undeva, spuse Jeod, lăsându-se pe spate în 
scaun, că nu-i nicio primejdie când apele ajung în punctul cel mai de sus sau 
cel mai dejos. Nu-i aşa? 

Fără nicio tragere de inimă, Uthar recunoscu: 

— Aşa-i. Dar Ochiul e atât de mare, încât e nevoie de un calcul foarte 
precis ca să treci nevătămat. Cu duşmanii pe urmele noastre, n-o să ne vină 
uşor să ne mişcăm în voie. 

— Dar dacă am izbuti, insistă Jeod, dacă am putea calcula totul cum se 
cuvine, duşmanii ar fi aruncaţi pe țărm sau, dacă-i părăseşte curajul, ar fi siliţi 
să ocolească Nia. Aşa am avea răgaz să găsim un ascunziş pe coastele insulei 
Beirland. 

— Dacă şi dacă... Ne trimiţi la moarte în adâncuri, să ştii. 

— Ei, haide, Uthar, gata cu teama şi gândeşte la rece. Recunosc că 
propunerea mea este primejdioasă, dar la fel a fost şi când am fugit din Teirm. 
Oare n-ai încredere în propria iscusinţă de cârmaci? Sau nu eşti îndeajuns de 
bărbat ca s-o faci? 

Uthar îşi încrucişa braţele goale la piept. 

— N-ai văzut niciodată Ochiul, aşa-i, jupâne? 

— Nu pot zice că l-aş fi văzut. 

— Nu-i vorba că eu n-aş fi bărbat, numai că Ochiul este peste puterile 
unui om; face de ruşine şi corăbiile cele mai mari, clădirile cele mai înalte, orice 
v-ar putea trece prin cap. Fapta asta ar fi ca şi cum am încerca să fugim din 
calea unei avalanşe; poţi să izbândeşti, sau, dacă nu, te faci praf 

— Ce-i Ochiul ăsta al Mistreţului? întrebă Roran. 

— Burta fără fund a oceanului, declară Uthar. Pe un ton mai blând, Jeod 
spuse: 

— E un vârtej, Roran. Ochiul se formează din pricina curenților de coastă 
care se lovesc unul de altul între Beirland şi Nia. La reflux, se roteşte de la 
miazănoapte spre apus, iar când vine fluxul, de la miazănoapte spre răsărit. 

— Nu pare aşa primejdios. 

Uthar scutură din cap, râzând şi făcând să-i fluture codiţa împletită de la 
ceafa. 

— Nu pare primejdios! Auzi la el! 

— Ceea ce nu pricepi, continuă Jeod, este că-i vorba de un vârtej uriaş. În 


medie, în centrul Ochiului, diametrul său este cam de o leghe, dar curentul te 
poate prinde oriunde împrejur, pe o rază de zece sau cincisprezece mile. 
Corăbiile care au ghinionul să fie prinse în Ochi sunt târâte pe fundul oceanului 
şi izbite de stâncile ascuţite din adâncuri. Adesea, rămăşiţele lor ajung, duse de 
valuri, pe plajele celor două insule. 

— Şi credeţi că s-ar aştepta cineva să o luăm pe calea asta? întrebă 
Roran. 

— Nu, şi pe bună dreptate, mârâi Uthar, iar Jeod clătină din cap în acelaşi 
timp. 

— Dar este cu putinţă să trecem pe acolo? 

— Ar fi o prostie, şi nimic mai mult. 

Roran încuviinţă. 

— Înţeleg că nu vrei să rişti, Uthar, dar nu prea avem de ales. Eu nu-s 
marinar, aşa că trebuie să mă bizui pe judecata ta: este cu putinţă sau nu? 

Căpitanul şovăi. 

— O fi, n-o fi. Oricum, ar trebui să fii nebun de legat ca să te-apropii la 
mai puţin de cinci mile de monstrul ăla. 

Scoţându-şi ciocanul, Roran lovi tăblia mesei, lăsând o urmă adâncă. 

— Atunci sunt nebun de legat! rosti el, prinzând privirea marinarului, 
până ce acesta începu să se foiască stingher. Oare ai uitat că am ajuns până 
aici numai făcând ceea ce alţii, cărora le ţâţâia fundul de frică, spuneau că nu 
trebuie făcut sau nu e cu putinţă? Noi, cei din Carvahall, am avut îndrăzneala 
de a ne părăsi casele şi de a străbate Şira. Jeod a îndrăznit să pună la cale 
furtul corăbiei. Tu, Uthar, îndrăzneşti? Dacă izbutim să trecem de Ochi şi să 
scăpăm cu viaţă, o să ţi se ducă vestea ca unul dintre cei mai iscusiţi marinari 
din toate timpurile. Acuma, răspunde-mi, şi spune drept: este cu putinţă sau 
nu? 

Uthar îşi trecu palma peste faţă şi răspunse în cele din urmă, cu glas 
stins, de parcă izbucnirea lui Roran l-ar fi făcut să nu se mai codească. 

— Nu ştiu, Stronghammer... Dacă aşteptăm ca Ochiul să dea înapoi, 
corăbiile duşmane s-ar putea apropia într-atât încât să scape şi ele odată cu 
noi. lar dacă scade vântul, rămânem prinşi la mijloc, şi nu mai putem trece. 

— Dar, ca un căpitan ce te afli, eşti dispus să încerci? Nici Jeod şi nici eu 
nu putem lua comanda în locul tău. 

Multă vreme, Uthar rămase cu ochii aţintiţi la hărţi şi cu mâinile 
încleştate. Apoi trase vreo două linii din locul în care se aflau şi începu nişte 
calcule din care Roran nu pricepea nimic. În cele din urmă, zise: 

— Teamă mi-e că mergem la pieire, dar fie, am să fac tot ce pot ca să 
trecem. 

Mulţumit, Roran îşi puse ciocanul deoparte. 

— Aşa să fie. 


Străbătând Ochiul Mistreţului 


În tot cursul zilei, corăbiile duşmane se apropiară din ce în ce mai mult de 
Aripa de Dragon. Roran le privea de câte ori avea răgaz, îngrijorat la gândul că 
puteau să ajungă îndeajuns de aproape pentru a-i ataca înainte că ei să fi intrat 
în Ochi. Totuşi, Uthar părea în stare să menţină distanţa, măcar pentru o 
vreme. 

La poruncile căpitanului, Roran şi ceilalţi săteni se apucară să curețe 
nava după furtună şi să o pregătească pentru chinul care-o aştepta. Truda lor 
luă sfârşit numai la căderea nopţii, când stinseră toate luminile de la bord, 
încercând să-i înşele pe urmăritori cu privire la locul către care se îndreptau de 
fapt. Vicleşugul se dovedi, într-o oarecare măsură, reuşit, căci la răsăritul 
soarelui Roran văzu că duşmanii rămăseseră ceva mai în urmă spre 
miazănoapte şi apus, cu toate că, în scurtă vreme, izbutiră să recupereze. 

Ceva mai târziu, el se caţără pe catargul mare până în vârf, la o sută 
treizeci de picioare deasupra punţii, atât de sus încât oamenii de dedesubt 
păreau înalţi numai cât degetul său mic de la mână. Apa şi cerul se clătinau 
primejdios în jurul lui, pe măsură ce corabia se lăsa de pe o parte pe alta. 

Scoţând ocheanul pe care-l adusese cu el, Roran îl duse la ochi şi-l 
potrivi, până ce izbuti să-i zărească pe duşmani. Corăbiile lor erau numai la 
vreo patru mile în urmă, şi se apropiau mai iute decât şi-ar fi dorit. „Pesemne 
că şi-au dat seama ce avem de gând”, îşi spuse el. Rotind ocheanul, căută pe 
întinderea oceanului vreun semn că se apropiau de Ochiul Mistreţului, şi se 
opri, văzând un cerc mare de spumă, cam cât o insulă, care se rotea dinspre 
miazănoapte spre răsărit. „Am întârziat”, îşi dădu el seama, simțind un gol în 
stomac. Punctul cel mai înalt al fluxului trecuse deja, iar iuţeala şi puterea 
Ochiului creşteau, pe măsură ce oceanul se trăgea înapoi de pe uscat. Mută din 
nou ocheanul şi văzu că frânghia înnodată pe care Uthar o legase la tribord, 
alături de cârmă, pentru a observa când intrau în zona vârtejului, plutea de- 
acum pe lângă corabie, în loc să rămână în urma ei, aşa cum ar fi fost firesc. 
Singurul lucru bun era că navigau în direcţia curentului Ochiului, şi nu împotriva 
lui. Dacă ar fi fost invers, n-ar fi avut de ales, şi ar fi trebuit să aştepte până se 
schimba fluxul. 

Dedesubtul lui, Roran îl auzi pe Uthar care le striga sătenilor să treacă la 
vâsle. O clipă mai târziu, de-o parte şi de alta a corăbiei apărură cele două 
şiruri de pari, care o făceau să arate întocmai ca un uriaş care păşea pe mare. 
În ritmul tobei acoperite cu piele de bou, însoţit de cântecul sacadat al lui 
Bogden, care conducea totul, vâslele se arcuiră înainte, se cufundară în 
adâncurile verzi ale mării şi reapărură apoi la suprafaţa apei, lăsând în urma lor 


şiruri de bule albe. Aripa de Dragon pluti mai iute, întrecând de-acum corăbiile 
duşmane, care erau încă în afara Ochiului. 

Roran privea vrăjit şi îngrozit în acelaşi timp piesa care se desfăşura 
împrejurul său. Elementul esenţial, cel de care depindeau toate celelalte, era 
timpul. Oare Aripa de Dragon, cu toate că sosise prea târziu, era în stare să 
traverseze Ochiul, folosindu-se în acelaşi timp de pânze şi de vâsle? Şi oare 
duşmanii, care de-acum îşi scoseseră şi ei vâslele la iveală, puteau să reducă 
îndeajuns de mult distanţa pentru a fi siguri că erau, la rândul lor, în afara 
primejdiei? El, unul, nu-şi putea da seama. Bătaia tobei măsura curgerea 
minutelor, iar Roran simţea fiecare clipă care trecea. 

Tresări uimit atunci când văzu un braţ care se înălța peste marginea 
coşului din vârful catargului, şi apăru Baldor, care-l privea ţintă. 

— Ce-ar fi să-mi dai o mână de ajutor? Mă simt de parc-aş fi pe punctul 
să cad. 

Încordându-se, Roran îl ajută să se urce alături de el. Baldor îi dădu un 
biscuit şi un măr uscat, apoi îi spuse: 

— Mă gândeam că ţi-ar prinde bine ceva de mâncare la amiază. Făcându- 
i cu capul un semn de mulţumire, Roran înghiţi biscuitul dintr-o îmbucătură şi 
se reîntoarse la ocheanul prin care privea. 

— Se vede Ochiul Mistreţului? întrebă Baldor, iar Roran îi dădu ocheanul 
şi-şi îndreptă atenţia asupra mâncării. 

În următoarea jumătate de ceas, cercul de spumă începu să se rotească 
din ce în ce mai iute, până ce ajunse ca un titirez. Împrejurul său, apa se umfla 
şi începu şi ea să se ridice, în timp ce spuma dispăru din vedere, căzând pe 
fundul unui puț uriaş, care se tot lărgea şi se adâncea. Văzduhul se umplu de 
fuioare de ceaţă care se roteau şi ele, iar din gâtlejul de abanos al hăului se 
înălţă un geamăt chinuit, precum cel al unui lup rănit de moarte. 

luţeala cu care se forma Ochiul Mistreţului îl tulbura pe Roran. 

— Mai bine du-te şi spune-i lui Uthar, zise el. Baldor se pregăti să coboare 
de pe catarg. 

— Leagă-te cu ceva, ca să nu cazi. 

— Aşa am să fac. 

Legându-se de mijloc, Roran îşi lăsă braţele libere, asigurându-se că, 
dacă era nevoie, putea să-şi scoată cuțitul pentru a tăia funiile. Pe măsură ce 
cerceta situaţia, se simţea din ce în ce mai îngrijorat. Aripa de Dragon nu 
trecuse mult de punctul central al vârtej ului, duşmanii erau numai la vreo 
două mile în urmă, iar Ochiul se rotea din ce în ce mai iute, pregătindu-se să 
atingă punctul culminant. Şi mai rău, vântul, tulburat de vârtej uri le de apă, 
sufla ba dintr-o parte, ba din cealaltă, împrăştiind apa în toate părţile. O clipă, 
marea se învolbura, apoi se liniştea, apoi se umfla la loc, pe măsură ce vântul 
ameţit se răsucea împrejurul corăbiei. 

„Poate că avea dreptate Uthar, se gândi Roran. Poate că am mers prea 
departe şi m-am pus cu un duşman care nu poate fi înfrânt numai prin 


hotărâre. Poate că acum i-am trimis pe săteni la moarte.” Forţele naturii nu se 
lăsau intimidate. 

Centrul căscat al Ochiului avea acum mai mult de nouă mile, şi nimeni nu 
putea ghici cât era de adânc, în afară de cei care fuseseră prinşi înăuntru. 
Vârtejul se înclina la patruzeci şi cinci de grade, iar pereţii lui erau presăraţi cu 
adâncituri, ca lutul moale căruia i se dă formă pe roata olarului. Mugetul 
înfundat deveni din ce în ce mai puternic, până ce lui Roran i se păru că lumea 
întreagă trebuie să se prăbuşească din pricina vibraţiilor puternice. Din ceaţă 
apăru un curcubeu superb, care se întinse peste hăul rotitor. 

Curentul era din ce în ce mai iute, împingând corabia într-un ritm 
ameţitor, pe măsură ce se apropia de marginea vârtejului. Părea de-acum cu 
neputinţă ca Aripa de Dragon să scape prin marginea de miazăzi; ea se mişca 
atât de repede, încât se apleca mult pe o parte, înspre tribord, făcându-l pe 
Roran să spânzure undeva deasupra apelor tunătoare. 

Cu toate acestea, corăbiile duşmane câştigau în continuare distanţă; ele 
pluteau una lângă alta, la o depărtare mai mică de o milă; vâslele li se mişcau 
într-o armonie deplină, făcând ca apa să se înalțe ca o pânză, de-o parte şi de 
alta a provei, pe măsură ce brăzdau întinderea oceanului. În pofida primejdiei, 
Roran se simţi plin de admiraţie la vederea lor. 

Nemaiavând nevoie de ochean, îl strânse şi-l vâri în sân. De-acum, 
duşmanii se vedeau cu ochiul liber, în timp ce vârtejul era din ce în ce mai bine 
ascuns de norii albi azvârliţi peste buza pâlniei. Atras în adâncuri, aburul 
alcătuia o lentilă spiralată care acoperea hăul, imitând chipul vârtejului. 

Apoi, corabia se răsuci, abătându-se de la direcţia curentului, la porunca 
lui Uthar, care încerca să scape în largul mării. Chila trosni din pricina valurilor 
nemiloase, iar viteza cu care se mişcau scăzu cam la jumătate. Aripa de 
Dragon începu să se lupte cu îmbrăţişarea mortală a Ochiului Mistreţului. 
Catargul se cutremură, făcându-l pe Roran să-i clănţăne dinţii, iar coşul în care 
se afla se răsuci în direcţia cea nouă, făcându-l să ameţească. 

Văzând că se mişcau tot mai încet, el se înfricoşa. Îşi tăie legăturile şi, 
fără să ţină cont de primejdia care-l ameninţa, sări din coş, apucă frânghiile de 
dedesubt şi se cobori pe ele atât de iute încât, la un moment dat, îşi pierdu 
echilibrul şi căzu o bună bucată, înainte să izbutească să se prindă la loc. Sări 
pe punte, fugi la bocaport şi cobori în primul rând de vâslaşi, unde li se alătură 
lui Baldor şi lui Albriech care mânuiau o vâăslă de stejar. 

Nimeni nu vorbea, căci trudeau cu toţii în ritmul deznădăjduit al propriei 
răsuflări, al bătăii însufleţite a tobei, al strigătelor răguşite ale lui Bonden şi în 
ritmul mugetului care se înălța din vârtej. Roran simţea Ochiul Mistreţului care i 
se împotrivea fiecărei mişcări a văslei. 

În ciuda tuturor eforturilor, Aripa de Dragon ajunsese, practic, să se 
oprească în loc. „N-o să scăpăm”, se gândi Roran. Spatele şi picioarele îl 
ardeau din pricina încordării. Plămânii îl înjunghiau. Printre bătăile tobei, îl auzi 
pe Uthar, care le poruncea celor de pe punte să ridice pânzele, ca să profite cât 


puteau de mult de vântul înşelător. 

La două bănci în faţa lui Roran, Darmmen şi Hamund lăsară locul lui 
Thane şi lui Ridiey, apoi se întinseră între cele două şiruri de vâsle, tremurând 
din tot trupul. Nu trecu mai mult de un minut şi altcineva, aflat mai în fund, se 
prăbuşi; pe dată, Birgit, împreună cu o altă femeie, îi luară locul. 

„Dacă scăpăm cu viaţă, se gândi Roran, o să fie numai pentru că avem 
oameni îndeajuns pentru a menţine ritmul cât e nevoie.” 

Părea o veşnicie de când mânuia vâsla în încăperea mohorâtă şi plină de 
fum, împingând şi trăgând de ea, încercând din răsputeri să nu bage în seamă 
durerea care-i cuprindea trupul. Gâtul îl durea pentru că se ghemuise sub 
tavanul jos. Lemnul întunecat al vâslei era pătat cu sânge, în locurile în care 
pielea îi crăpase. Îşi smulse cămaşa de pe el, făcând ocheanul să cadă pe jos, 
apoi o înfăşură în jurul vâslei şi continuă să tragă. 

În cele din urmă, puterile îl părăsiră. Picioarele îi alunecară, iar el căzu pe 
o parte, rostogolindu-se pe podea, pentru că era leoarcă de sudoare. Orval îi 
luă locul. Roran zăcu, întins pe spate, până ce-şi recapătă suflul, apoi se ridică 
în patru labe şi se târî până la bocaport. 

Ca un beţiv cuprins de delir, se târî pe scară, clătinându-se din pricina 
mişcărilor corăbiei şi sprijinindu-se adesea de perete, pentru a se odihni. Ajuns 
pe punte, se opri puţin pentru a se bucura de aerul proaspăt, apoi se împletici 
până la cârmă, temându-se la fiecare pas să nu se prăbuşească. 

— Cum merge? îl întrebă gâfâind pe Uthar, care stătea la cârmă. 

Acesta clătină din cap. 

Uitându-se în jos, Roran văzu cele trei corăbii urmăritoare, aflate cam la 
jumătate de milă în urma lor şi ceva mai spre apus, mai aproape de mijlocul 
Ochiului. Păreau nemişcate faţă de Aripa de Dragon. 

Sub privirile lui, situaţia rămase o vreme neschimbată. Apoi simţi cum 
Aripa de Dragon începe să se mişte puţin mai iute, de parcă ar fi trecut de un 
prag hotărâtor, iar puterile care-o strângeau în gheare s-ar fi domolit. Era o 
diferenţă foarte mică - nu mai mult de câteva picioare pe minut -, dar era 
îndeajuns pentru ca distanţa dintre ei şi urmăritori să crească. Aripa de Dragon 
îşi lua avânt cu fiecare bătaie de vâsle. 

În schimb, duşmanii nu puteau înfrânge puterea înfricoşătoare a 
vârtejului. Vâslele lor încetiniră treptat, până ce, una câte una, corăbiile 
rămaseră în urmă, atrase către vălul de ceaţă, dincolo de care le aşteptau 
pereţii rotitori de apă întunecată şi stâncile necruțătoare de pe fundul 
oceanului. 

„Nu mai pot vâsli, îşi dădu seama Roran. Echipajele sunt prea mici şi prea 
ostenite.” În ciuda voinţei lui, simţi un fior de milă pentru soarta celor aflaţi la 
bordul celor trei corăbii. 

Chiar în acea clipă, de pe corabia cea mai apropiată ţâşni o săgeată care 
izbucni în flăcări verzui pe măsură ce se apropia de Aripa de Dragon. Pesemne 
că numai cu ajutorul magiei izbutise să zboare atât de mult. Ea lovi pânza de la 


prova şi făcu să izbucnească o ploaie de foc lichid, care se lipea de tot ce 
atingea. În câteva clipe, de-a lungul catargelor, al pânzelor şi al punţii se 
întinseră vreo douăzeci de focuri mici. 

— Nu putem să le stingem, strigă un marinar, cu spaimă în glas. 

— Tăiaţi tot ce arde şi aruncaţi în ocean! Tună Uthar, drept răspuns. 
Scoţându-şi pumnalul din teacă, Roran trecu la treabă, scoțând un glob de foc 
verde din scândurile de sub tălpile lui. Trecură câteva minute de încordare, 
până când terminară cu toate flăcările acelea nefireşti şi se convinseră că nu 
mai era nicio primejdie pentru corabie. 

După ce răsună un strigăt care anunţa că totul era în ordine, Uthar lăsă 
cârma pe care o ţinuse încleştată în pumn. 

— Dacă vrăjitorul lor nu s-a priceput la mai mult de-atât, aş zice că nu 
mai avem de ce să ne temem. 

— O să scăpăm din Ochi, aşa-i? întrebă Roran, nerăbdător să-şi audă 
speranţele confirmate. 

Uthar îşi îndreptă umerii şi-i aruncă un rânjet scurt, mândru şi 
neîncrezător în acelaşi timp. 

— Nu chiar pe dată, dar suntem aproape. N-o să ne îndepărtăm de 
monstrul ăsta căscat până ce nu scade fluxul. Du-te şi spune-i lui Bonden să 
mai încetinească puţin ritmul; nu vreau să-mi leşine oamenii pe la vâsle, dacă 
am de ales. 

Şi aşa se termină. Roran trecu iarăşi la vâsle, o tură, iar până să se 
întoarcă pe punte, vârtejul începuse să se domolească. Mugetul său înfricoşător 
se topi, lăsând loc zgomotelor obişnuite ale vântului; apa se linişti, nelăsând la 
vedere nici măcar un semn al dezlănţuirii de mai înainte, iar ceața răsucită care 
se învârtise pe deasupra hăului se topi sub razele calde ale soarelui, lăsând 
văzduhul limpede ca o sticlă unsă cu ulei. Din Ochiul Mistreţului nu mai rămase 
decât cercul de spumă galbenă care se rotea pe ape - aşa cum observă Roran, 
după ce-şi recuperase ocheanul. 

O clipă numai, i se păru că în mijlocul spumei se întrezăreau trei catarge 
sfărâmate şi o pânză neagră care pluteau în cerc, fără încetare. Dar putea să fi 
fost numai o părere. 

Sau, cel puţin, aşa îşi spuse. 

Elain veni lângă el, cu o mână pe pântecele său umflat. Cu glasul stins, 
ea îi spuse: 

— Am avut mare noroc, Roran, mai mare decât eram îndreptăţiţi să 
nădăjduim. 

— Aşa-i, încuviinţă el. 


Drumul spre Aberon 


Dedesubtul Saphirei, pădurea nepătrunsă se întindea cât vedeau cu 
ochii; verdele-intens pălea şi se preschimba într-un roşu-tulbure şi pal. Peste 
vârfurile pinilor noduroşi pluteau lăstuni, ciori şi alte păsări de pădure, care 
scoteau strigăte de spaimă la vederea Saphirei. Ea zbura jos pe deasupra 
crengilor, pentru a-şi apăra cei doi pasageri de temperaturile scăzute din înaltul 
cerului. 

În afară de momentul în care se ascunseseră în Şiră, fugind de cei doi 
Ra'zac, era prima oară când Eragon şi Saphira aveau prilejul să zboare atât de 
mult împreună, fără să trebuiască să se oprească pentru a-i aştepta pe 
tovarăşii care mergeau pe jos. Saphira, mai ales, era foarte mulţumită de 
călătorie şi încântată că-i putea arăta lui Eragon cât de puternică şi de 
rezistentă devenise, sub îndrumarea lui Glaedr. 

După ce-i trecuse stânjeneala, Orik îi spuse lui Eragon: 

— Mă îndoiesc că mă voi simţi vreodată în largul meu în văzduh, dar pot 
să înţeleg de ce vă place asta aşa tare, ţie şi Saphirei. Zborul te face să te simţi 
liber şi neîngrădit, ca un şoim cu ochi ageri care-şi vânează prada! Parcă şi 
inima îmi bate mai tare, să ştii. 

Ca să nu se plictisească, Orik şi Saphira începură să-şi spună unul 
celuilalt cimilituri. Eragon nu se prinse în joc, pentru că nu fusese niciodată 
prea iscusit la asta; pentru a le dezlega, avea nevoie de un alt mod de a gândi, 
care părea să-i scape mereu. Saphira era cu mult mai bună în această privinţă. 
Ca mulţi alţi dragoni, era înnebunită după mistere, iar cimiliturile i se păreau 
foarte uşor de dezlegat. 

— Singurele cimilituri pe care le ştiu, spuse Orik, sunt în limba piticilor. 
Am să mă străduiesc să le traduc, dar s-ar prea putea să-mi iasă unele 
grosolane şi greu de priceput. 

Apoi rosti următoarele: 


Înaltă, mi-s tânără, 

Scundă-s bătrână, 

Când strălucesc de viaţă, 
Suflarea lui Urur mă-ngheaţă. 


„Nu-i cinstit, mărâi Saphira. Nu ştiu mare lucru despre zeii voştri.” Nu mai 
era nevoie ca Eragon să-i repete spusele, căci Orik îi dăduse voie să intre direct 
în gândurile lui. 

— Te dai bătută? râse piticul. 

„Nici vorbă.” Trecu o vreme, în care nu se mai auzi altceva decât fâlfâitul 
aripilor ei, apoi veni şi răspunsul: „Să fie lumânarea?” 

— Că bine zici. 


Ea pufni, scoțând o pală de fum care pluti în bătaia vântului, drept în 
nasul lui Eragon şi al lui Orik. „Nu mă descurc prea bine cu cimilituri dintr- 
astea. N-am mai intrat într-o casă de când am ieşit din ou, iar cele care se 
referă la obiecte din gospodărie mi se par grele.” Apoi, la rândul ei, întrebă: 


Ce iarbă-i bună la orice stricăciune? 


Cimilitura se dovedi mult prea încâlcită pentru Orik, care mormăi, gemu 
şi scrâşni neputincios din dinţi. Eragon, aflat în spatele lui, rânjea fără să se 
poată abţine, căci vedea limpede din mintea Saphirei care era răspunsul. În 
cele din urmă, piticul spuse: 

— Ei, care e? Mă declar învins. 


Piele de bou şi corn de zimbru, 
Răspunsul e cimbru?. 


Acum veni rândul lui Orik să strige: 

— Nu-i cinstit! Limba asta nu-i limba mea maternă. De unde să fiu eu în 
stare să înţeleg asemenea jocuri de cuvinte? 

„Ba-i foarte cinstit. Asta da, cimilitură.” 

Când piticul îşi dădu capul pe spate, Eragon văzu cum muşchii de la 
ceafa i se încordează puternic. 

— Dacă-i pe-aşa, stimată Colţ-de-Fier, atunci dezleag-o rogu-te pe asta, 
pe care o ştie orice copil din neamul piticilor. 


Mi-s cuptorul lui Morgothal şi pântecele lui Helzvog. 
Înăbuş fiica lui Nordvig şi aduc cu mine moarte cenuşie. 
Cu sângele lui Helzvog, fac lumea să renască. 

Ce-oi fi? 


Şi aşa merseră mai departe, schimbând între ei cimilituri din ce în ce mai 
greu de dezlegat, în timp ce Du Weldenvarden aluneca pe dedesubtul lor. 
Adesea, prin spaţiile goale dintre ramuri zăreau petice argintii, bucăţi din 
numeroasele râuri care brăzdau pădurea. În jurul Saphirei, norii se umflau, ca 
nişte palate măreţe, cu arcade avântate, cupole şi coloane, balustrade 
crenelate şi turnuri înalte cât un munte, şanţuri şi văi scăldate într-o lumină 
aurie, care-l făceau pe Eragon să se simtă de parcă zburau printr-un vis. 

Zborul Saphirei era atât de iute încât, la căderea serii, trecuseră deja de 
marginea codrului şi pătrunseseră în câmpiile arămii care îl despărţeau de 


4 Jocul de cuvinte, care de altfel îl nemulţumeşte şi pe Orik, este intraductibil. Cimilitura 
poate fi înţeleasă în două feluri. „Ce iarbă vindecă orice boală?” şi „Ce iarbă conservă orice 
aliment?”. Fireşte, răspunsul este potrivit pentru a doua variantă, (n.tr.) 


deşertul Hadarac. Îşi făcură tabăra în iarbă şi se ghemuiră în jurul focului mic, 
singuri-singurei în acel loc întins şi plat. Erau posomorâţi şi nu spuneau prea 
multe, căci orice vorbă n-ar fi făcut decât să le reamintească de cât erau de 
mici, în acel ţinut pustiu şi fără viaţă. 

Eragon profită de popas pentru a aduna ceva energie, pe care o vărsă în 
rubinul care împodobea plăselele săbiei sale. Nestemata sorbi totul, atât 
energia lui, cât şi pe cea a Saphirei, care-i dădu o mână de ajutor. Eragon 
ajunse la concluzia că puteau trece mai multe zile până să umple şi rubinul, şi 
cele douăsprezece nestemate din cingătoarea lui Beloth cel înţelept. 

Obosit, el se înfăşură în pături, se întinse lângă Saphira şi se cufundă în 
somnul său uşor, lăsând iluziile nopţii să plutească peste marea de stele de 
deasupra. 

Nu mult după ce porniseră din nou la drum, în dimineaţa următoare, 
iarba verde şi mănoasă dispăru, lăsând în loc tufişuri brune, care se răreau şi 
ele până ce, la rândul lor, dispărură lăsând locul pământului ars de soare, în 
care nu creşteau decât plantele cele mai zdravene. În depărtare apărură dune 
roşietice. De sus, de pe spinarea Saphirei, ele păreau nişte valuri care pluteau 
către un țărm îndepărtat, tară să-l ajungă vreodată. 

Când soarele începu să coboare la orizont, Eragon observă un mănunchi 
de piscuri aflate undeva, în depărtare, spre răsărit, şi-şi dădu seama că acolo 
se afla Du Fells Nangorsâth, locul în care dragonii sălbatici se duseseră pentru a- 
şi găsi perechea, pentru a-şi creşte puii şi, în cele din urmă, pentru a muri. 
„Trebuie să mergem cândva pe-acolo”, spuse Saphira, urmărindu-i privirea. 

„Da.” 

În noaptea aceea, Eragon se simţi şi mai conştient de singurătatea lor, 
căci îşi făcuseră tabăra în cea mai pustie parte a deşertului Hadarac, unde în 
văzduh exista atât de puţină umezeală, încât buzele îi crăpară aproape 
imediat, cu toate că şi le ungea foarte des cu na/gask. În pământ simţea puţină 
viaţă - erau numai nişte plante amărâte, printre care se strecurau câteva 
insecte şi câteva şopârle. 

Aşa cum făcuse atunci când fugiseră din Gil'ead, apucând-o prin deşert, 
Eragon scoase apă din pământ, pentru a-şi umple burdufurile, iar înainte ca 
apa să se scurgă la loc, făcu o vrajă pentru a o privi de la distanţă pe Nasuada, 
ca să afle dacă vardenii fuseseră deja atacați. Spre uşurarea lui, nu se 
întâmplase aşa. 

În a treia zi de când plecaseră din Ellesméra, în urma lor se iscă un vânt 
care o purtă pe Saphira mult mai departe decât ar fi putut zbura de una 
singură; astfel, trecură şi de deşert. 

Chiar în apropierea hotarului acestuia, pe dedesubtul lor apăru un şir de 
nomazi călare, purtând veşminte largi, care să-i apere de arşiţă. Bărbaţii 
începură să strige în limba lor aspră, scuturându-şi săbiile şi suliţele înspre 
Saphira, deşi niciunul nu îndrăzni să tragă în ea cu săgețile. 

Cei trei se opriră pentru noapte la capătul de miazăzi al Pădurii de Argint, 


aflată la malul lacului Tudosten, numită aşa pentru că era alcătuită numai din 
fagi, sălcii şi plopi. Spre deosebire de amurgul nesfârşit care se întindea pe 
dedesubtul pinilor străvechi din Du Weldenvarden, Pădurea de Argint era 
scăldată într-o lumină puternică, era plină de ciocârlii, iar frunzele verzi foşneau 
uşor în bătaia vântului. Lui Eragon, copacii i se părură tineri şi fericiţi; se simţi 
mulţumit că se afla acolo. Şi, cu toate că deşertul se pierduse undeva, în urma 
lor, vremea era în continuare mult mai călduroasă decât cea cu care era 
obişnuit, în acea perioadă a anului. Părea mai degrabă vară decât primăvară. 

De-acolo, zburară drept spre Aberon, capitala regatului Surda, călăuziţi 
de indicaţiile pe care Eragon le aflase din minţile păsărilor întâlnite în drum. 
Saphira nu încercă nicio clipă să se ascundă, aşa că adesea le fu dat să audă 
strigătele de uimire şi de teamă ale sătenilor peste care treceau în zbor. 

Când ajunseră la Aberon era după-amiază târziu; era un oraş nu foarte 
înalt, cu ziduri de jur împrejur şi întins pe un deal singuratic, înconjurat de 
câmpie. În vârful dealului se afla castelul Borromeo. Fortăreaţa era apărată de 
trei rânduri de ziduri, de o mulţime de turnuri şi, după cum observă Eragon, de 
sute de baliste făcute special pentru a lovi un dragon. Lumina bogată şi arămie 
a soarelui care se apropia de asfinţit scotea puternic în evidenţă clădirile din 
Aberon şi o coloană de praf care se înălța de la poarta de apus a oraşului, unde 
se afla un şir de soldaţi care doreau să pătrundă. 

Pe măsură ce Saphira cobora înspre curtea interioară a castelului, Eragon 
începu să simtă gândurile locuitorilor din oraş. La început, zgomotul îl asurzi - 
cum era să ciulească urechile după duşmani, dar să-şi şi vadă de treabă în 
acelaşi timp? - Până ce îşi dădu seama că, aşa cum făcea de obicei, se 
concentra prea mult asupra amănuntelor. Nu trebuia decât să simtă în mare 
intenţiile celorlalţi. Se relaxa puţin, iar zgomotele care îi răsunau în minte, 
cerându-i să le dea atenţie, se topiră într-un fundal de emoţii care-l împrejmuia. 
Era ca o perdea de apă care acoperea peisajul înconjurător, unduindu-se odată 
cu emoţiile oamenilor, care se însufleţeau sau se linişteau, şi ţâşnind în sus de 
câte ori cineva cădea pradă unor sentimente foarte intense. 

Astfel că Eragon îşi dădu seama cât de neliniştiţi erau cei de jos, pe 
măsură ce veştile despre Saphira se răspândeau. „Ai grijă, îi spuse. Doar nu 
vrei să ne atace.” 

Cu fiecare bătaie a puternicelor aripi ale Saphirei, în jurul lor se înălța 
praful, până când ea se lăsă în mijlocul curţii, înfigându-şi ghearele în pământul 
pustiu pentru a-şi menţine echilibrul. Caii priponiţi acolo începură să necheze 
de spaimă, făcând un asemenea zgomot încât Eragon trebui, în cele din urmă, 
să intre în gândurile lor şi să-i liniştească, folosindu-se de cuvintele din limba 
străveche. 

El cobori în urma lui Orik, trăgând cu ochiul la numeroşii soldaţi care se 
înşirau pe ziduri şi la balistele gata pregătite pe care le aveau în grijă. Nu se 
temea de arme, dar nici nu voia să se ia la harţă cu aliaţii lui. 

Doisprezece bărbaţi, printre care şi nişte soldaţi, se grăbiră să iasă din 


fortăreață, îndreptându-se spre Saphira. Erau conduşi de un om înalt, cu pielea 
la fel de întunecată precum a Nasuadei; era numai a treia persoană pe care o 
cunoscuse până acum cu aşa o culoare. Oprindu-se la zece paşi de ei, bărbatul 
făcu o plecăciune, la fel ca toţi cei care-l urmau, şi spuse: 

— Bine ai venit, Cavalere! Eu sunt Dahwar, fiul lui Kedar, seneşalul 
regelui Orrin. 

Eragon îşi înclină fruntea. 

— lar eu sunt Eragon, Biruitorul-Umbrei, fiul nimănui. 

— Eu, Orik, fiul lui Thrifk. 

„lar eu, Saphira, fiica Vervadei”, spuse Saphira, cu ajutorul lui Eragon. 

Dahwar se înclină din nou. 

— Îmi cer iertare pentru că nu e nimeni aici de rang mai mare decât al 
meu pentru a întâmpina asemenea oaspeţi nobili, dar regele Orrin, domniţa 
Nasuada şi toţi vardenii au plecat de mult pentru a ieşi în calea armatelor lui 
Galbatorix. 

Eragon încuviinţă din cap. Se aşteptase să audă aşa ceva. 

— Au lăsat porunci ca, dacă vii în căutarea lor, să te duci pe dată după ei, 
căci izbânda nu e cu putinţă fără tine. 

— Poţi să ne arăţi pe o hartă unde-i găsim? întrebă Eragon. 

— Desigur, seniore. Până se aduce harta, n-aţi vrea să veniţi mai la 
umbră şi să luaţi ceva răcoritor? 

Eragon clătină din cap. 

— Nu avem vreme de pierdut. Mai mult, nu eu trebuie să văd harta, ci 
Saphira, şi mă îndoiesc că ea ar încăpea în palat. 

Seneşalul păru luat prin surprindere. El clipi şi o măsură pe Saphira cu 
privirea, apoi spuse: 

— Ai dreptate, seniore. Oricum, suntem în slujba Domniilor Voastre. Dacă 
doriţi ceva, nu trebuie decât să cereţi. 

Prima dată în viaţă, Eragon îşi dădu seama că putea da porunci, care să 
fie şi îndeplinite. 

— Avem nevoie de provizii pentru o săptămână. Pentru mine numai 
fructe, legume, faină, brânză, pâine - şi altele asemenea. Şi burdufurile trebuie 
umplute cu apă. 

Observă cu mulţumire că Dahwar nu-i pusese nicio întrebare cu privire la 
lipsa cărnii. În schimb, Orik ceru, la rândul său, carne uscată, şuncă şi felurite 
altele. 

Pocnind din degete, Dahwar trimise doi servitori care o luară la fugă 
înspre fortăreață pentru a aduce proviziile. În timp ce cu toţii aşteptau ca 
aceştia să se întoarcă, întrebă: 

— Acum că te afli aici, Biruitorul-Umbrei, să înţeleg că ţi-ai desăvârşit 
învăţătura printre elfi? 

— Voi avea mereu ceva de învăţat, cât trăiesc. 

— Aşa... îngână Dahwar, apoi continuă, după câteva clipe de tăcere: Te 


rog să-mi ierţi neobrăzarea; nu cunosc mare lucru despre Cavaleri, dar... nu 
eşti din neamul omenesc? Aşa mi se spusese că ai fi. 

— Aşa şi e, mârâi Orik. A fost... preschimbat. Şi ar trebui să fii fericit că s- 
a-ntâmplat aşa, altfel situaţia noastră ar fi mult mai rea. 

Dahwar se dovedi a avea îndeajuns tact pentru a nu insista, dar, din 
gândurile lui, Eragon înţelese că seneşalul ar fi plătit bani frumoşi pentru a 
obţine mai multe amănunte - veştile despre Eragon sau Saphira erau la mare 
preţ printre sfetnicii lui Orrin. 

În scurtă vreme, doi paji cu ochii holbaţi de uimire aduseră mâncarea, 
apa şi o hartă. La porunca lui Eragon, lăsară totul lângă Saphira, părând foarte 
speriaţi, apoi se retraseră în spatele lui Dahwar. Îngenunchind pe jos, acesta 
desfăcu harta, care înfăţişa Surda şi ţinuturile învecinate, şi trase o linie cu 
degetul dinspre Aberon spre Cithri. 

— Ultimele veşti pe care le-am primit, spuse el, arătau că regele Orrin şi 
domniţa Nasuada s-au oprit aici pentru aprovizionare. Totuşi, nu aveau de gând 
să rămână prea multă vreme, căci Imperiul înaintează de-a lungul râului Jiet, 
iar ei doreau să ajungă într-un loc anume, pentru a întâmpina armatele lui 
Galbatorix. Acum ar putea fi oriunde între Cithri şi râul Jiet. Dacă-mi îngăduiţi 
să-mi dau cu părerea, aş spune că locul cel mai potrivit în care să-i căutaţi ar fi 
Câmpiile înflăcărate. 

— Câmpiile înflăcărate? 

Dahwar zâmbi. 

— S-ar putea să le ştiţi după vechiul nume, atunci, numele pe care-l 
folosesc elfii: Du Völlar Eldrvarya. 

— Aşa e, spuse Eragon, amintindu-şi că citise despre ele într-una dintre 
istoriile pe care i le dăduse Oromis. 

Câmpiile - care conţineau zăcăminte uriaşe de turbă - se întindeau pe 
malul de răsărit al râului Jiet, acolo unde acesta trecea hotarul regatului, şi 
fuseseră locul unei lupte între Cavaleri şi Trădători, în cursul căreia dragonii, 
fără să vrea, aprinseseră turba cu focul pe care-l scoteau pe nări. Flăcările se 
îngropaseră în pământ şi arseseră mocnit de-atunci încoace. Regiunea 
devenise de nelocuit din pricina fumului înăbuşitor care ieşea din găurile 
căscate în pământul pârjolit. 

Eragon se simţi străbătut de un fior, amintindu-şi viziunea: rânduri întregi 
de războinici care se luptau pe o câmpie portocalie şi galbenă, croncănitul 
răguşit al corbilor care se hrăneau cu cadavre şi şuieratul săgeţilor întunecate. 
Se cutremură din nou. „Soarta ne ajunge din urmă, îi spuse Saphirei şi adăugă, 
arătându-i harta: Te-ai lămurit?” 

„Da.” 

Fără să pregete, Eragon şi Orik strânseră proviziile, se urcară din nou în 
şa şi-i mulţumiră lui Dahwar pentru că fusese de ajutor. Tocmai când Saphira 
se pregătea să-şi ia din nou zborul, Eragon se încruntă, simțind o undă de 
nemulţumire care se strecurase în minţile pe care le urmărea. 


— Dahwar, doi grăjdari s-au luat la ceartă, iar unul dintre ei, Tathal, are 
de gând să-l ucidă pe celălalt. Dacă-ţi trimiţi oamenii chiar acum, poţi să-l 
opreşti. 

Dahwar îl privi cu ochii mari de uimire, şi chiar şi Orik se răsuci, ca să se 
uite la el. 

— Cum de ştii asta, Biruitorul-Umbrei? întrebă seneşalul. 

— Pentru că sunt Cavaler, răspunse simplu Eragon. 

Apoi Saphira îşi desfăcu aripile şi toţi cei rămaşi pe pământ se traseră 
înapoi, pentru ca vârtejurile de aer să nu-i răstoarne. Ea flutură uşor din aripi şi 
se înălţă în văzduh. După ce castelul rămase în urma lor, Orik întrebă: 

— Eragon, mie poţi să-mi citeşti gândurile? 

— Vrei să încerc? Să ştii că n-am făcut-o până acum. 

— Încearcă. 

Încruntându-se, Eragon îşi îndreptă atenţia spre mintea piticului, şi 
observă cu surprindere că gândurile lui Orik erau bine apărate şi ferecate. 
Simţea prezenţa lui, dar nimic altceva. 

— Nu izbutesc. 

— Buun, rânji Orik. Voiam doar să fiu sigur că n-am uitat lecţiile pe care 
le-am învăţat demult. 

Înţelegându-se fără să-şi vorbească, nu se mai opriră pentru noapte, ci 
zburară mai departe prin cerul întunecat. Nu se vedea niciun semn de lună sau 
de stele, niciun fulger şi nicio strălucire palidă care să străpungă bezna 
apăsătoare. Ceasurile moarte se prelungeau şi se umflau, de parcă se ţineau 
cu dinţii de fiecare clipă şi nu voiau să se plece şi să se piardă în trecut. 

În cele din urmă, când soarele apăru din nou, aducând cu el bine-venitele 
raze de lumină, Saphira se lăsă pe marginea unui lac mic, pentru ca Eragon şi 
Orik să-şi poată dezmorţi picioarele, să se uşureze şi să-şi ia masa de 
dimineaţă fără să mai aibă parte de mişcările neîncetate de pe spinarea ei. 

De-abia porniseră din nou la drum, când la orizont apăru un nor lung şi 
jos, de culoare brună, ca o pată de cerneală pe o foaie albă. Norul se lărgi din 
ce în ce, pe măsură ce Saphira se apropia; pe la mijlocul dimineţii, ajunse să 
umbrească tot ce se afla dedesubt, cu fuioarele sale de aburi înecăcioşi. 

Ajunseseră la Câmpiile înflăcărate. 


Câmpiile înflăcărate 


Eragon începu să tuşească pe măsură ce Saphira cobora printre fuioarele 
de fum, îndreptându-se către râul Jiet, ascuns undeva, în negură. Clipi şi-şi 


şterse lacrimile de la ochi. Fumul era înţepător. 

Mai aproape de pământ, aerul se limpezi, îngăduindu-i lui Eragon să vadă 
unde trebuia să ajungă. Perdeaua tremurătoare de fum negru şi stacojiu 
preschimba razele soarelui astfel încât totul dedesubt era scăldat într-un 
portocaliu sumbru. Când şi când, peticele de cer care rămăseseră neacoperite 
de fum îngăduiau trecerea unor raze de lumină care cădeau pe pământ, ca 
nişte stâlpi de sticlă translucidă, până ce erau retezate de norii plutitori. 

În faţa lor se întindea râul Jiet, umflat şi gros ca un şarpe bine îndopat; 
suprafaţa sa vărgată reflecta aceeaşi nuanţă spectrală care scălda Câmpiile 
înflăcărate. Chiar când se întâmplă ca o rază de lumină să cadă direct pe apă, 
aceasta părea de un alb-mat, opac şi sticlos, ca laptele unei bestii îngrozitoare, 
de parcă în străfundurile ei se ascundea ceva care răspândea o lumină palidă şi 
stranie. 

Pe malul de răsărit al râului care curgea leneş se aflau rânduite două 
armate. Spre miazăzi erau vardenii şi oamenii din Surda, apăraţi de mai multe 
rânduri de tranşee; se vedea un şir impresionant de stindarde meşteşugit 
tesute, rânduri întregi de corturi falnice şi caii soldaţilor din cavaleria lui Orrin, 
priponiţi alături. Oricât de puternici păreau, numărul lor nu însemna nimic pe 
lângă forţele uriaşe adunate la miazănoapte. Armata lui Galbatorix era atât de 
numeroasă, încât şirul din faţă avea cam trei mile în lăţime, iar întinderea ei 
era cu neputinţă de judecat, căci, în depărtare, nu se mai vedeau siluete 
distincte, ci doar o masă întunecată. 

La mijloc se afla un loc gol care avea cam două mile. Pământul, atât cel 
rămas liber, cât şi cel pe care se aflau taberele, era presărat cu nenumărate 
gropi neregulate în străfundurile cărora dănţuiau limbi verzi de flăcări. Din 
aceste sumbre torţe se înălţau fuioare de fum care întunecau soarele. Nu se 
vedea nici urmă de vegetaţie, în afara peticelor de licheni negri, portocalii şi 
verzi care, privite din văzduh, păreau crustele unor răni infectate şi pline de 
puroi. 

Era peisajul cel mai respingător pe care Eragon îl văzuse în viaţa lui. 

Saphira apăru deasupra spaţiului liber dintre cele două armate şi apoi se 
răsuci şi cobori către vardeni cât putea de iute, căci, atâta vreme cât rămâneau 
descoperiţi în faţa celor din tabăra Imperiului, puteau fi atacați de vrăjitorii 
duşmani. Eragon îşi întinse gândurile cât mai mult cu putinţă în toate direcţiile, 
căutând minţile răuvoitoare care-i puteau simţi atingerea şi puteau răspunde la 
rândul lor, adică minţile vrăjitorilor şi ale celor instruiți să-i înfrunte. 

Totuşi, primul lucru pe care-l simţi se dovedi a fi panica de care se 
lăsaseră cuprinşi străjerii vardenilor, pentru că mulţi dintre ei, din câte îşi dădu 
el seama, n-o mai văzuseră până atunci pe Saphira. Frica îi făcu să uite ce-i 
învățase bunul-simţ, aşa că sloboziră un val de săgeți ghimpate care se înălţară 
spre ei. 

Ridicând mâna dreaptă, Eragon strigă: 

— Letta orya thorna! Săgeţile împietriră în aer. 


— Ganga, mai rosti el şi, cu un semn din încheietură, le abătu şi le trimise 
către locul liber, lăsându-le să se îngroape în pământul sterp fără să facă vreun 
rău. 

Totuşi, o săgeată căreia i se dăduse drumul din arc la câteva clipe după 
primul val, îi scăpă. Atunci, el se aplecă spre dreapta cât putea de mult şi, mai 
iute decât un om obişnuit, o prinse din aer când Saphira zbură pe lângă ea. 

Ajunsă la numai o sută de picioare deasupra pământului, Saphira îşi 
flutură aripile pentru a-şi încetini coborârea abruptă şi se lăsă jos, atingând 
pământul mai întâi cu picioarele din spate, apoi şi cu cele din faţă şi oprindu-se, 
după ce alergase puţin, printre corturile vardenilor. 

— Werg, mormăi Orik, dezlegând curelele care-i ţineau picioarele în loc. 
Aş prefera să mă lupt cu o duzină de kulli decât să mai am parte încă o dată de 
o asemenea cădere. 

Se lăsă să atârne pe o parte a şeii, apoi sări pe piciorul din faţă al 
Saphirei şi direct pe pământ. Eragon nici nu apucase bine să coboare, când în 
jurul Saphirei se şi adunară mai mulţi războinici, profund impresionați. Din 
mijlocul lor apăru un bărbat mătăhălos pe care Eragon îl recunoscu: Fredric, 
responsabilul cu armele vardenilor din Farthen Dur, înveşmântat tot în armura 
sa păroasă, din piele de bou. 

— la mişcaţi-vă, păduchioşilor! tună el. Nu mai staţi acolo cu gura 
căscată; treceţi la posturi, sau o să faceţi de strajă încă de două ori pe-atât! 

La porunca lui, bărbaţii începură să se risipească, mormăind în surdină şi 
aruncându-i peste umăr priviri duşmănoase. Fredric se apropie şi Eragon îşi 
dădu seama că era uimit peste măsură, văzându-l atât de schimbat. Bărbosul 
se strădui să-şi ascundă reacţia, atingându-şi fruntea şi spunând: 

— Bine ai venit, Biruitorul-Umbrei. Ai picat la ţanc... Nici nu pot să-ţi spun 
cât mi-e de ruşine că ai fost atacat. Toţi cei de-aici şi-au pierdut onoarea din 
pricina acestei greşeli. A fost vreunul dintre voi rănit? 

— Nu. 

Pe chipul lui Fredric se aşternu o expresie de uşurare. 

— Ei, măcar atât. Am poruncit ca vinovaţii să fie reţinuţi. O să pun să-i 
biciuiască şi o să-i trec la munca dejos... Te mulţumeşte pedeapsa, Cavalere? 

— Vreau să-i văd, răspunse Eragon. 

Fredric păru dintr-odată foarte îngrijorat; era limpede că se temea că 
Eragon voia să se răzbune pe străjeri într-un chip groaznic şi nefiresc. Totuşi, 
nu-şi exprimă temerile, ci zise: 

— Atunci haideţi după mine. 

Îi conduse prin tabără către un cort vopsit în dungi, unde înjur de 
douăzeci de bărbaţi, cu feţe triste, tocmai îşi dădeau jos armele şi armurile, sub 
privirile vigilente ale celor puşi să-i păzească. Văzându-i pe Eragon şi pe 
Saphira, prizonierii se lăsară într-un genunchi şi rămaseră aşa, cu privirile în 
pământ. 

— Te salutăm, Biruitorul-Umbrei! strigară ei. 


Eragon nu spuse nimic, ci păşi de-a lungul şirului şi le cercetă minţile; la 
fiecare pas, încălţările i se scufundau în pământul pârjolit, cu un zgomot sec. În 
cele din urmă, zise: 

— Puteţi fi mândri pentru că aţi reacţionat atât de iute la vederea 
noastră. Dacă vă atacă Galbatorix, tocmai asta trebuie să faceţi, deşi nu prea 
cred să aveţi mai mulţi sorţi de izbândă împotriva lui decât împotriva Saphirei 
şi a mea. 

Străjerii îl priviră cu neîncredere, ridicându-şi spre el feţele colorate în 
arămiu din pricina luminii roşietice. 

— Pe viitor, tot ce vă cer este să vă luaţi un răgaz de o clipă pentru a 
vedea în cine trageţi. Poate că data viitoare am să fiu prea prins pentru a mai 
putea să vă opresc săgețile. Aţi înţeles? 

— Da, Biruitorul-Umbrei! strigară ei. 

Oprindu-se în faţa penultimului bărbat din şir, Eragon îi arătă săgeata pe 
care o prinsese din aer. 

— Cred că asta îţi aparţine, Harwin. Foarte uimit, acesta luă săgeata. 

— Aşa e! lată dunga albă cu care îmi însemn toate săgețile ca să le pot 
găsi după aceea. Îţi mulţumesc, Biruitorul-Umbrei. 

Eragon încuviinţă şi-i spuse lui Fredric cu voce tare, ca să-l audă cu toţii. 

— Sunt oameni buni şi de ispravă, şi nu vreau să li se întâmple nimic din 
cauza a ceea ce au făcut. 

— Am să veghez eu însumi să fie aşa, zâmbi Fredric. 

— Acum te rog să ne duci la domniţa Nasuada. 

— Desigur, pe dată. 

Plecând de lângă străjeri, Eragon îşi dădu seama că bunătatea de care 
dăduse dovadă îi câştigase pe vecie de partea lui şi că veştile despre ceea ce 
făcuse aveau să se răspândească printre vardeni cu iuţeala vântului. 

Drumul ales de Fredric, printre corturi, îl aduse în legătură cu mai multe 
minţi decât atinsese vreodată. În minte îi apărură sute de gânduri, de imagini şi 
de senzaţii. În ciuda efortului său de a le ţine la distanţă, nu izbuti să nu 
absoarbă câteva amănunte disparate din vieţile oamenilor. Unele i se părură 
tulburătoare, altele lipsite de importanţă, altele mişcătoare sau, dimpotrivă, 
dezgustătoare, şi multe dintre ele - stânjenitoare. Câţiva oameni priveau lumea 
într-un chip atât de special, încât minţile lor ieşeau în evidenţă tocmai din 
pricina aceasta. 

„Ce uşor e să-i vezi pe toţi ca pe nişte obiecte, pe care eu şi alţi câţiva le 
putem mânui după cum dorim. Şi totuşi, fiecare are vise şi speranţe, 
posibilitatea de a realiza ceva în viaţă şi amintirile despre ceea ce au făcut. Și 
cu toţii simt durerea.” 

Câteva dintre minţile pe care le atinse erau conştiente de asta şi se 
traseră înapoi, ascunzându-şi gândurile în spatele unor obstacole mai tari sau 
mai slabe. La început, Eragon se îngrijoră - crezând că descoperise o 
sumedenie de duşmani care se strecuraseră printre vardeni -, apoi însă îşi 


dădu seama dintr-o ochire că erau cei care făceau parte din Du Vrangr Gata. 

Saphira spuse: „Pesemne că sunt speriaţi de moarte, crezând că sunt pe 
cale de-a fi atacați de cine ştie ce vrăjitor străin”. 

„Dacă mă ţin la distanţă în felul ăsta, nu pot să-i conving că nu-i aşa.” 

„Ar trebui să te duci să-i vezi, şi-ncă repede, înainte să se hotărască să se 
strângă laolaltă şi să atace.” 

„Aşa-i, deşi nu cred că sunt cine ştie ce ameninţare pentru noi... Du 
Vrangr Gata - până şi numele le trădează neştiinţa. În limba străveche, corect 
ar fi Du Gata Vrangr.” 

Drumul lor luă sfârşit undeva în spatele taberei, la un pavilion mare şi 
roşu, pe care flutura un stindard, brodat cu un scut negru şi două săbii 
paralele, care arătau în jos. Fredric dădu pânza la o parte, iar Eragon şi Orik 
pătrunseră înăuntru. Saphira îşi vâri şi ea capul prin deschizătură şi se uită 
peste umerii lor. 

În mijlocul cortului se afla o masă mare. La un capăt şedea Nasuada, 
sprijinită în mâini, studiind un vraf de hărţi şi pergamente. Eragon simţi că i se 
strânge stomacul, văzând-o şi pe Arya în faţa ei. Ambele femei erau în armură 
de luptă, la fel ca bărbaţii. 

Nasuada îşi întoarse spre el chipul oval. 

— Eragon? șopti ea. 

Nu se aştepta să fie atât de bucuros s-o vadă. Cu un rânjet larg, îşi răsuci 
palma şi şi-o aşeză pe piept, imitând semnul de supunere al elfilor, şi făcu o 
plecăciune. 

— La ordin. 

— Eragon! repetă Nasuada, părând încântată şi uşurată în acelaşi timp; 
până şi Arya părea mulţumită. Cum de-ai primit vestea aşa de repede? 

— N-am primit-o; am aflat despre armata lui Galbatorix când am privit în 
depărtare cu ajutorul magiei, şi am plecat din Ellesméra chiar în aceeaşi zi, 
răspunse el, zâmbindu-i din nou. Mă bucur să fiu iar printre vardeni. 

În timp ce vorbea, Nasuada îl cerceta cu o expresie uluită. 

— Eragon, ce ţi s-a-ntâmplat? 

„Pesemne că Arya nu i-a povestit”, spuse Saphira. 

Aşa că Eragon trebui să-i povestească pe larg tot ce i se întâmplase lui şi 
Saphirei din ziua în care plecaseră din Farthen Dur, cu atât de mult timp în 
urmă. Pe măsură ce vorbea, avu impresia că Nasuada ştia multe din ceea ce-i 
povestea, fie de la pitici, fie de la Arya, şi totuşi ea nu-l întrerupse. În privinţa 
învăţăturii, îşi alese cuvintele cu grijă, căci făgăduise să nu dezvăluie existenţa 
lui Oromis, fără să i se fi dat voie, iar cele mai multe dintre lecţii nu puteau fi 
împărtăşite străinilor, dar se strădui din răsputeri să-i facă Nasuadei o imagine 
cât mai completă a puterilor pe care le dobândise şi a primejdiilor care izvorau 
de aici. Despre Agaeti Blodhren spuse numai: 

— ... lar, în timpul sărbătorii, dragonii m-au preschimbat aşa cum vezi, 
dăruindu-mi înzestrările fizice ale unui elf şi vindecându-mi rana de la spate. 


— Cicatricea ta a dispărut? întrebă Nasuada. 

El încuviinţă. Îşi termină povestirea din câteva fraze, pomenindu-i pe 
scurt pricina pentru care plecaseră din Du Weldenvarden şi apoi chipul în care 
decursese călătoria. 

— Ce mai poveste! Clătină ea din cap. Tu şi Saphira aţi trecut prin multe 
de când aţi plecat din Farthen Dur. 

— La fel ca tine, răspunse el, arătând spre cort. E uimitor ce-ai izbutit să 
faci. Pesemne că ţi-a luat foarte mult efort să-i duci pe vardeni în Surda... 
Spune-mi, Sfatul Fruntaşilor ţi-a mai făcut necazuri? 

— Câteva, dar nimic ieşit din comun. Par să se fi împăcat cu ideea că eu 
conduc, şi nu ei. 

Cu un clinchet de zale, Nasuada se aşeză într-un jilţ mare, cu spătar înalt, 
şi se întoarse spre Orik, care nu scosese încă nicio vorbă, îl salută, apoi întrebă 
dacă avea ceva de adăugat la povestea lui Eragon. Orik ridică din umeri şi le 
povesti câteva anecdote despre şederea în Ellesmera, dar Eragon bănui că 
piticul îşi păstra adevăratele gânduri pentru a i le împărtăşi regelui său. 

După ce el termină, Nasuada spuse: 

— Mă bucur să aflu că, dacă putem ţine piept acestui atac, o să-i avem 
pe elfi de partea noastră. Se întâmplă cumva ca vreunul dintre voi să-i fi văzut 
pe războinicii lui Hrothgar, în timpul zborului din Aberon încoace? Ne bizuim pe 
ei. 

„Nu, răspunse Saphira prin intermediul lui Eragon. Numai că era întuneric 
şi adesea eram deasupra sau printre nori, aşa că puteam cu uşurinţă să trec cu 
vederea o tabără de războinici. Oricum, mă îndoiesc că am fi avut cum să ne 
întâlnim, de vreme ce am zburat drept din Aberon, în timp ce piticii pesemne 
că vor alege o altă cale - poate pe drumurile mari şi bătute - şi n-o vor lua prin 
pustietăţi.” 

— Şi care e situaţia aici? întrebă Eragon. 

Nasuada oftă şi le povesti cum ea şi Orrin aflaseră despre armata lui 
Galbatorix, şi măsurile disperate la care recurseseră de-atunci, pentru a ajunge 
la Câmpiile înflăcărate înaintea soldaţilor regelui. La sfârşit, spuse: 

— Imperiul a sosit acum trei zile. De atunci, am primit o singură veste de 
la ei. Ne-au cerut să ne predăm, ceea ce noi am refuzat, iar acum aşteptăm 
răspunsul. 

— Cât de mulţi sunt? mârâi Orik. Păreau destui, de pe spinarea Saphirei. 

— Aşa-i. Din câte credem, Galbatorix a adunat cam o sută de mii. Eragon 
nu se putu stăpâni. 

— O sută de mii? De unde atâţia? Pare cu neputinţă ca el să fi găsit mai 
mult de o mână de oameni gata să-l slujească. 

— Au fost luaţi cu arcanul. Putem doar să nădăjduim că bărbaţii luaţi cu 
de-a sila de-acasă n-o să fie prea dornici să lupte. Dacă-i speriem îndeajuns de 
tare, pot să rupă rândurile şi s-o ia la fugă. lar noi suntem mai mulţi decât în 
Farthen Dur, pentru că regele Orrin ni s-a alăturat, şi am primit un adevărat 


potop de voluntari de când am început să răspândim vorba despre tine, 
Eragon. Totuşi, încă suntem mai slabi decât Imperiul. 

Apoi Saphira puse o întrebare îngrozitoare, pe care Eragon se văzu silit s- 
o repete cu glas tare: 

— Ce şanse avem să ieşim învingători? 

— Asta, spuse Nasuada răspicat, depinde în mare măsură de tine şi de 
Eragon, şi de numărul de vrăjitori răspândiţi printre trupele lor. Dacă puteţi să-i 
găsiţi şi să-i distrugeţi pe aceştia, duşmanii vor rămâne fără apărare şi îi veţi 
putea măcelări în voie. Nu prea cred că, aşa cum stau lucrurile, putem dobândi 
o adevărată izbândă, dar pesemne că i-am putea ţine în frâu până ce rămân 
fără provizii sau până ce lIslanzadi ne vine în ajutor. Asta... dacă nu intră şi 
Galbatorix în luptă, căci atunci mi-e teamă că singura soluţie rămâne 
retragerea. 

Tocmai atunci, Eragon simţi apropierea unei făpturi necunoscute, care 
ştia că mintea îi este supravegheată, dar nu căuta să evite contactul. O minte 
rece şi aspră, foarte calculată. Atent la orice primejdie, Eragon îşi întoarse 
privirea spre fundul pavilionului, văzând-o acolo pe fetiţa cu părul negru care-i 
apăruse în faţa ochilor atunci când o privise de la distanţă pe Nasuada, în 
Ellesméra. Fata îl privea fix, cu ochii săi violeţi, şi-i spuse: 

— Fii bine-venit, Biruitorul-Umbrei! Fii bine-venită, Saphira! Auzindu-i 
glasul, un glas de adult, Eragon se cutremură. Umezindu-şi buzele care i se 
uscaseră, întrebă: 

— Cine eşti? 

Fără să-i răspundă, fata îşi dădu pletele lucioase pe spate şi-i arătă 
fruntea însemnată cu o pecete albă, care sclipea uşor, precum o gedwëy 
ignasia. Atunci el îşi dădu seama pe cine avea în faţă. 

Nimeni nu se mişcă, atunci când Eragon se apropie de fată, însoţit de 
Saphira, care-şi vâri capul şi mai adânc în pavilion. Lăsându-se într-un 
genunchi, el îi luă mâna dreaptă în a lui; pielea fetei ardea de parcă ar fi avut 
febră. Nu i se opuse, ci-şi lăsă mâna moale, în strânsoarea lui. Folosind limba 
străveche, dar şi gândurile, pentru ca ea să-l poată înţelege, Eragon spuse: 

— Îmi pare rău. Mă poţi ierta pentru ceea ce ţi-am făcut? 

Privirea fetei se îmblânzi, iar ea se aplecă înainte şi-l sărută pe frunte. 

— Te iert, îi şopti, cu un glas care, pentru prima dată, părea potrivit 
pentru vârstă ei. Cum aş putea să nu te iert? Tu şi Saphira m-aţi făcut ceea ce 
sunt, şi ştiu că nu aveaţi intenţii rele. Te iert, dar nu uita ce-ţi voi spune acum, 
şi fie ca asta să-ţi chinuie conştiinţa: M-ai blestemat să cunosc toată suferinţa 
din jurul meu. Chiar şi acum, vraja ta mă împinge să fug în ajutorul bărbatului 
care tocmai s-a tăiat la mână, şi se află la nici trei corturi depărtare, al 
tânărului stegar care şi-a rupt arătătorul prinzându-l în spiţele de la roata unei 
căruţe, şi pentru a-i ajuta pe nenumărați alţii care suferă sau sunt pe cale să 
sufere. Mă costă foarte mult să ţin piept acestor imbolduri, şi chiar şi mai mult 
să fac rău cuiva în mod intenţionat, aşa cum fac acum, povestindu-ţi toate 


astea... Nici noaptea nu pot dormi din pricina puterii imboldului. Asta ţi-e 
moştenirea pe care mi-ai lăsat-o, o, Cavalere! 

Spre sfârşit, glasul ei îşi recăpătase amărăciunea şi batjocura. 

Saphira veni între ei şi o atinse cu botul pe fetiţă, drept în mijlocul 
semnului de pe frunte. „Linişteşte-te, Preschimbato. Multă mânie mai ai în 
suflet.” 

— Nu trebuie să trăieşti aşa pe vecie, spuse Eragon. Elfii m-au învăţat să 
rup o vrajă, şi cred că te pot elibera de acest blestem. Nu va fi uşor, dar e cu 
putinţă. 

O clipă, fata păru să-şi piardă îngrozitoarea stăpânire de sine. De pe buze 
îi scăpă un oftat uşor, mâna îi tremură în mâna lui Eragon, iar ochii i se umeziră 
de lacrimi. Apoi, la fel de iute, îşi ascunse adevăratele emoţii în spatele unei 
măşti amuzate şi cinice. 

— O să mai vedem. Oricum, n-ar trebui să încerci până după luptă. 

— Te-aş putea scăpa de un mare chin. 

— N-ar fi bine să rămâi fără puteri, când vieţile noastre depind de 
iscusinţa ta. Nu vreau să mă păcălesc singură; tu eşti mai important ca mine. 
Pe chip îi apăru un rânjet viclean. În plus, dacă rupi vraja acum, nu voi mai 
putea să-i ajut pe vardeni dacă sunt ameninţaţi. Doar nu vrei ca Nasuada să 
moară din pricina asta, nu-i aşa? 

— Nu, recunoscu Eragon, apoi căzu îndelung pe gânduri, cântărind 
problema, şi spuse: Bine, am să mai aştept. Dar, îţi jur, dacă ieşim învingători, 
am să-mi repar greşeala. 

Fata îşi lăsă capul pe-o parte. 

— Am să-ţi amintesc de făgăduială, Cavalere. 

Ridicându-se din jilţ, Nasuada zise: 

— Elva a fost cea care m-a salvat de un asasin din Aberon. 

— Chiar aşa? Atunci... Elva, îţi rămân îndatorat pentru că mi-ai salvat 
seniorul. 

— Acum haideţi, spuse Nasuada. Trebuie să vă prezint lui Orrin şi 
sfetnicilor lui. L-ai mai întâlnit vreodată pe rege, Orik? 

— Nu, răspunse piticul clătinând din cap. N-am mai fost niciodată atât de 
departe înspre apus. 

Când plecară din pavilion, cu Nasuada în frunte şi cu Elva alături de ea, 
Eragon încercă să se apropie de Arya, pentru a-i putea vorbi, dar ea iuți pasul, 
până ce ajunse alături de Nasuada. În timpul drumului nu-l privi deloc, ceea ce-i 
provocă mai multă durere decât orice rană trupească pe care o avusese 
vreodată. Elva îi aruncă o privire, şi el îşi dădu seama că fata îi simţea chinul. 

Ajunseră curând la un alt pavilion mare, de data aceasta alb cu galben - 
cu toate că adevăratele nuanţe erau greu de observat, din pricina sclipirilor 
portocalii care înecau totul, pe Câmpiile înflăcărate. După ce li se dădu voie să 
intre, Eragon observă cu uimire că în cort erau înghesuite tot felul de flacoane, 
alambice, retorte şi alte unelte bune pentru un naturalist. „Cine s-ar chinui să 


târâie toate astea pe un câmp de bătălie?” se întrebă el, uluit. 

— Eragon, spuse Nasuada, iată-l pe Orrin, fiul lui Larkin, regele din Surda. 

Din spatele mormanelor de sticlă ieşi un bărbat îndeajuns de înalt, 
chipeş, cu părul până la umeri, dat pe spate cu ajutorul coroanei pe care o 
avea pe cap. Mintea lui, la fel cu a Nasuadei, era apărată ca de nişte pereţi de 
fier; era limpede că fusese bine instruit în acel meşteşug. Din discuţia lor, Orrin 
se dovedi un om plăcut, deşi puţin cam nepriceput şi neîncercat când venea 
vorba de conducerea unei lupte şi cu nişte idei mai mult decât ciudate. Una 
peste alta, Eragon avea mai multă încredere în Nasuada. 

După ce trebui să răspundă, cât mai scurt cu putinţă, nenumăratelor 
întrebări puse de Orrin despre şederea sa la elfi, se trezi zâmbind şi dând 
politicos din cap, pe măsură ce pe lângă el treceau un conte după altul, fiecare 
ţinând neapărat să-i strângă mâna şi să-i spună ce mare onoare era pentru ei 
să întâlnească un Cavaler şi să-l invite pe moşia fiecăruia. Supus, Eragon ţinu 
minte multele lor nume şi titluri, după cum ştia că ar fi vrut Oromis, şi făcu tot 
posibilul pentru a rămâne cât mai calm, în ciuda senzaţiilor de mânie şi de 
neputinţă. 

„Suntem pe punctul de a înfrunta una dintre cele mai mari armate din 
istorie, şi uită-te la noi, am rămas aici să schimbăm politeţuri.” 

„Răbdare, îl sfătui Saphira. Nu mai sunt chiar aşa de mulţi... în plus, 
gândeşte-te aşa; dacă ieşim învingători, după toate făgăduielile pe care le-au 
făcut, o să ne datoreze câte un ospăț pe zi, vreme de un an.” 

El pufni în râs, apoi se stăpâni. „Cred că s-ar speria să afle de câtă hrană 
ai tu nevoie. Ca să nu mai spunem că ai fi în stare să le goleşti pivnita de bere 
şi de vin într-o singură noapte.” 

„Nici pomeneală, pufni ea, mândră, apoi dădu înapoi. Ei, poate în două.” 

După ce scăpară, în cele din urmă, din cortul lui Orrin, Eragon o întrebă 
pe Nasuada: 

— Şi-acum eu ce să fac? Cum să te slujesc? 

Nasuada îl privi cu o expresie ciudată pe chip. 

— Tu cum crezi că mă poţi sluji mai bine, Eragon? Doar îţi cunoşti puterile 
mult mai bine decât mine. 

Acum, până şi Arya îşi întoarse privirile spre el, aşteptându-i răspunsul. 
Cântărind întrebarea, Eragon îşi ridică ochii spre cerul însângerat. 

— Am să preiau şefia celor din Du Vrangr Gata, aşa cum mi-au cerut-o 
cândva, şi am să-i organizez de aşa natură încât să-i pot conduce în bătălie. 
Dacă lucrăm împreună, avem cele mai bune şanse să-i înfrângem pe vrăjitorii 
lui Galbatorix. 

— Pare o idee foarte bună. 

„Există vreun loc în care Eragon să-şi poată lăsa bagajele? întrebă 
Saphira. Nu vreau să le mai târâi după mine mai mult decât e nevoie. Şi nici 
şaua.” 

După ce Eragon repetă întrebarea, Nasuada spuse: 


— Fireşte. Le poţi lăsa în pavilionul meu, iar eu am să pun să ţi se ridice 
un cort, Eragon, unde să le duci după aceea. Totuşi, te sfătuiesc să-ţi pui 
armura înainte să-ţi laşi bagajele deoparte. S-ar putea să ai nevoie de ea în 
orice clipă... Şi, că veni vorba, Saphira, armura ta este cu noi. Am să pun să fie 
desfăcută şi să-ţi fie adusă. 

— Şi cu mine cum rămâne, domniţă? întrebă Orik. 

— Avem cu noi câţiva knurlan din Dûrgrimst Ingeitum care ne-au dat o 
mână de ajutor la construirea valurilor de apărare. Dacă vrei, poţi să te pui în 
fruntea lor. 

Orik păru să se însufleţească la gândul de a vedea pe cineva din neamul 
lui, mai ales din acelaşi clan. Se bătu cu pumnul în piept şi spuse: 

— Cred că-i numai bine. Dacă-mi permiteţi, mă duc pe dată la ei. Fără să 
mai arunce măcar o privire înapoi, el străbătu tabăra cu paşi hotărâți, 
îndreptându-se spre miazănoapte, către marginea ei. Întorcându-se în dreptul 
pavilionului cu cei patru care rămăseseră, Nasuada îi spuse lui Eragon: 

— După ce te înţelegi cu Du Vrangr Gata, întoarce-te şi dă-mi de ştire. 

Apoi ea dădu la o parte pânza de la intrare şi dispăru în întunericul 
dinăuntru, împreună cu Elva. Arya dădu să le urmeze, dar Eragon o apucă de 
braţ şi-i spuse în limba străveche: 

— Aşteaptă. 

Elfa se opri şi-l privi, cu chipul ca de piatră. El îi susţinu privirea fără să 
şovăie, uitându-se adânc în ochii ei care reflectau lumina stranie dimprejur. 

— Arya, n-am de gând să-mi cer iertare pentru ceea ce simt pentru tine. 
Totuşi, aş vrea să ştii că regret cu adevărat purtarea mea din timpul Sărbătorii 
Frăției de Sânge. În noapte aceea, n-am fost eu însumi, altfel nu mi-aş fi 
îngăduit să-ţi vorbesc atât de deschis. 

— Şi n-ai s-o mai faci? 

El îşi înăbuşi un hohot de râs mohorât. 

— Păi, dac-aş face-o, nu mi-ar fi de niciun folos, aşa-i? o întrebă şi, 
văzând-o că nu răspunde, continuă. N-are a face. Nu vreau să te supăr, chiar 
dacă tu... 

Dar lăsă fraza neterminată, preferând să nu facă vreo remarcă de care 
ştia că va ajunge să-i pară rău. Chipul Aryei se îmblânzi. 

— Nu încerc să te fac să suferi, Eragon. Trebuie să înţelegi. 

— Înţeleg, răspunse el, dar fără convingere. 

O tăcere stânjenită se lăsă între ei. În cele din urmă, Arya întrebă: 

— Să înţeleg că zborul a decurs bine? 

— Destul de bine. 

— N-aţi avut necazuri în deşert? 

— De ce să avem? Trebuia? 

— Nu. Întrebam doar, spuse Arya, apoi cu un glas încă şi mai blând 
continuă: Şi cu tine ce e, Eragon? Cum ţi-a mers, de la sărbătoare încoace? Am 
auzit ce i-ai spus Nasuadei, dar n-ai pomenit decât de rana de la spate. 


— Păi... 

Încercă să mintă, căci nu voia ca ea să afle cât de mult îi dusese dorul, 
dar limba străveche îi opri vorbele şi-l lăsă mut. În cele din urmă, recurse la un 
meşteşug de-al elfilor, acela de a spune numai o parte din adevăr, pentru a 
crea o impresie cu totul opusă celei adevărate. 

— Mi-e mai bine ca înainte, spuse el, gândindu-se, în sinea lui, la rana de 
la spate. 

În ciuda şiretlicului, Arya nu părea convinsă, dar nu insistă asupra 
subiectului, ci zise: 

— Îmi pare bine. 

Din pavilion se auzi glasul Nasuadei, iar Arya aruncă o privire într-acolo, 
apoi se întoarse din nou spre el. 

— Eragon, e nevoie de mine în altă parte... Şi de tine e nevoie undeva. 
Lupta e pe cale să înceapă, continuă ea, ridicând pânza şi păşind pe jumătate 
în cortul întunecat, apoi şovăi şi adăugă. Ai grijă de tine, Eragon, Biruitorul- 
Umbrei. 

Şi dispăru. 

Eragon rămase împietrit în loc, din cauza deznădejdii. Izbutise ceea ce 
dorea, dar parcă între el şi Arya nu se schimbase nimic. Îşi strânse pumnii şi-şi 
lăsă umerii în jos şi privi urât spre pământ fără să-l vadă, fierbând neputincios. 

Când Saphira îl înghionti în umăr, tresări. „Haide, micuţule, îi spuse ea 
blând. Nu poţi să stai aici pe vecie, iar pe mine şaua asta începe să mă 
mănânce.” 

Apropiindu-se de ea, Eragon îi scoase curelele de la gât, mormăind ceva 
cu glas scăzut când acestea se prinseră într-o cataramă. Aproape că nădăjduia 
ca bucata de piele să se rupă. Desfăcând şi celelalte curele, lăsă şaua şi toate 
cele legate de ea să cadă grămadă la pământ. „Ce bine-i fără ea”, spuse 
Saphira, dezmorţindu-şi umerii uriaşi. 

Scoţându-şi armura din desagi, Eragon se înveşmântă în haina sclipitoare 
a războiului. Mai întâi îşi trase cămaşa de zale peste tunica de la elfi, apoi îşi 
strânse pulparele şi apărătorile pentru braţe. Pe cap îşi puse gluga de piele 
căptuşită, apoi pe cea de zale, din oţel călit, şi la urmă coiful împodobit cu aur 
şi argint. Ca un ultim detaliu, îşi înlocui mănuşile pe care le purta de obicei cu 
cele din fier. 

Folosindu-se de cingătoarea lui Beloth cel înţelept, îşi atârnă sabia pe 
şoldul stâng. Pe spate îşi luă tolba cu săgeți cu pene albe de lebădă pe care i-o 
dăruise Islanzadi şi în care, după cum descoperi cu mulţumire, încăpea şi arcul 
pe care i-l descântase regina elfilor, chiar şi încordat. 

După ce lăsă în pavilion bagajele lui şi ale lui Orik, se duse, împreună cu 
Saphira, în căutarea Triannei, conducătoarea celor din Du Vrangr Gata. Nu 
făcuseră decât câţiva paşi, când Eragon simţi în apropiere pe cineva care-şi 
ferea mintea de iscoade. Presupunând că era vreun vrăjitor de-al vardenilor, se 
duseră într-acolo. 


Nu prea departe, dădură peste un cort mic şi verde, în faţa căruia era 
priponit un măgar. La stânga cortului, un ceaun vechi de fier atârna de un 
tripod de metal aşezat deasupra uneia dintre flăcările puturoase care ieşeau 
din pământ. În jurul ceaunului erau întinse corzi pe care atârnau flori de zârnă, 
cucută, smârdar, sabină, coajă de tisă şi felurite ciuperci, precum pălăria-morţii 
sau cap-pătat; toate acestea îi erau cunoscute lui Eragon din lecţiile despre 
otrăvuri ale lui Oromis. În picioare, lângă ceaun, înarmată cu o lingură lungă de 
lemn cu care amesteca fiertura, era Angela. La picioarele ei şedea întins 
Solembum. 

Pisica fermecată scoase un miorlăit îndurerat, iar Angela ridică ochii. 
Părul său des şi cârlionţat îi înconjura faţa sclipitoare ca un nor de furtună. Ea 
se încruntă, arătând de-a dreptul ca o fantomă, luminată cum era de dedesubt, 
de flăcările verzi şi tremurătoare. 

— Aşa, deci v-aţi întors. 

— Da, răspunse Eragon. 

— Numai atâta ai de spus? Ai văzut-o pe Elva? Ai văzut ce i-ai făcut 
sărmanei fete? 

— Da. 

— Da! zbieră Angela. Că mut te-ai mai făcut. Atâta timp petrecut în 
Ellesméra, sub îndrumarea elfilor, şi altceva nu poţi să scoţi pe gură decât 
„da”? la ascultă, cap sec, toţi cei care sunt atât de proşti încât să facă ce-ai 
făcut tu merită... 

Eragon îşi duse mâinile la spate şi aşteptă, în timp ce Angela îl informă cu 
nişte vorbe limpezi, amănunțite şi foarte inspirate cam cât era de dobitoc, 
precum şi ce mai strămoşi pesemne că avea, de ajunsese un dobitoc atât de 
mare - merse până acolo încât să dea de înţeles că una dintre bunicile sale se 
încurcase cu vreun urgal - şi ce pedepse absolut oribile ar fi trebuit să 
primească pentru o aşa prostie. Dacă l-ar fi insultat altcineva aşa cum o făcuse 
ea, Eragon l-ar fi provocat la duel, dar ei îi îndură dojenile ştiind că nu-i putea 
judeca purtarea la fel cu a altora şi că supărarea ei era de înţeles; făcuse cu 
adevărat o greşeală îngrozitoare. 

În cele din urmă, când Angela se opri să-şi tragă sufletul, îi spuse: 

— Ai dreptate întru totul, şi am de gând să încerc să rup vraja, după ce se 
termină lupta. 

Angela clipi de trei ori, foarte iute, rămânând o clipă cu gura deschisă de 
uimire, apoi îşi luă seama şi o închise. Privindu-l bănuitoare, îl întrebă: 

— Nu spui numai ca să-mi faci pe plac, nu? 

— N-aş face asta niciodată. 

— Şi chiar ai de gând să rupi blestemul? Credeam că asta-i cu neputinţă. 

— Elfii au descoperit multe căi de a folosi magia. 

— Aha... bine, păi atunci aşa rămâne, da? continuă ea, zâmbindu-i larg şi 
trecând pe lângă el ca s-o mângâie pe Saphira pe bot. Mă bucur să te revăd, 
Saphira. Ai crescut. 


„Şi eu mă bucur, Angela.” 

După ce vrăjitoarea se apucă din nou să-şi amestece fiertura, Eragon îi 
spuse. 

— Ce mai discurs mi-ai ţinut! 

— Mulţumesc. Mi-a luat câteva săptămâni să-l alcătuiesc. Păcat că n-ai 
ajuns să auzi sfârşitul. E de neuitat. Aş putea să ţi-l spun, dacă vrei. 

— Nu, mulţumesc, pot să-mi închipui, răspunse repede Eragon, apoi, 
privind-o cu coada ochiului, adăugă: Nu pari prea surprinsă de cum m-am 
schimbat. 

Vrăjitoarea ridică din umeri. 

— Am şi eu sursele mele de informaţii. După părerea mea, e mai bine 
aşa. Înainte erai cam... of, cum să zic?... Neterminat. 

— Asta aşa-i. Dar cu toate astea, ce-ai de gând? întrebă el, arătând spre 
plantele atârnate. 

— A, am eu o mică idee... un experiment, dacă vrei. 

— Hmmm. 

Cercetând culorile unei ciuperci uscate care atârna în faţa lui, Eragon 
întrebă: 

— Până la urmă, ţi-ai dat seama dacă există sau nu broaşte râioase? 

— Ca să vezi, da! Se pare că toate broaştele râioase sunt broaşte, dar nu 
toate broaştele sunt râioase. Aşa că, dacă o luăm aşa, broaştele râioase chiar 
nu există, ceea ce înseamnă că am avut dreptate de la bun început. 

Brusc, ea se opri din vorbă, se aplecă într-o parte, luă o cană de pe o 
băncuţă aflată alături şi i-o dădu lui Eragon. 

— Poftim, ia nişte ceai. 

Eragon aruncă o privire spre plantele otrăvitoare atârnate împrejur, apoi 
la chipul binevoitor al Angelei, înainte să primească băutura. Cu glasul foarte 
scăzut, pentru ca ea să nu-l audă, murmură trei vrăji pentru descoperirea 
otrăvurilor. Nu îndrăzni să bea decât după ce se asigură că nu era nimic cu 
ceaiul, care, de altfel, se dovedi delicios, cu toate că nu-i putea recunoaşte 
ingredientele. 

În acea clipă, Solembum se duse uşor lângă Saphira şi începu să-şi 
arcuiască spatele şi să se frece de piciorul ei, la fel ca o pisică obişnuită. 
Răsucindu-şi gâtul, Saphira se aplecă şi-l mângâie pe spinare, până în vârful 
cozii, cu botul. „Am întâlnit în Ellesmera pe cineva care te cunoaşte”, spuse ea. 

Solembum se opri în loc şi-şi înălţă botul spre ea. „Nu, zău?” 

„Ba da. O cheamă Labă-lute şi Dănţuitoarea-printre-Nori şi, de asemenea, 
Maud.” 

Ochii aurii ai lui Solembum se măriră. El începu să toarcă adânc şi răguşit 
şi să se frece şi mai tare de Saphira. 

— Aşa, zise Angela, deci presupun că aţi vorbit deja cu Nasuada, cu Arya 
şi cu regele Orrin. 

El încuviinţă. 


— Şi ce zici de drăguţul de Orrin? 

Eragon îşi alese cu grijă cuvintele, căci îşi dădea seama că vorbeau 
despre un rege. 

— Păi..., pare să aibă multe interese. 

— Da, e cu totul lunatic, nebun de legat. Dar toată lumea e aşa, într-un 
fel sau altul. 

Amuzat de sinceritatea ei, Eragon spuse: 

— Pesemne că-i nebun, dacă a adus cu el atâta sticlărie tocmai din 
Aberon. 

— Cum adică? întrebă Angela, ridicând dintr-o sprânceană. 

— Păi, nu ai fost în cortul lui, să vezi? 

— Spre deosebire de alţii, pufni ea, eu nu sunt în legături strânse cu regii 
pe care-i întâlnesc în cale. 

Aşa că el trebui să-i descrie numeroasele instrumente pe care Orrin le 
adusese pe Câmpiile înflăcărate. În timp ce vorbea, Angela încetă să mai 
amestece în ceaun şi-l ascultă cu mare interes. De cum se opri, ea începu să se 
agite împrejurul ceaunului, adunând plantele atârnate peste tot - adesea 
folosindu-se de cleşti, ca să nu le atingă cu mâna goală - şi spuse: 

— Cred că ar fi bine să-i fac o vizită lui Orrin. Voi doi va trebui să-mi 
povestiţi altă dată despre călătoria în Ellesméra... Ei hai, la drum. Dispăreţi de- 
aici! 

Eragon clătină din cap, văzând-o pe micuța femeie care-i alunga pe el şi 
pe Saphira de lângă cort, fără măcar să-i ia din mână cana cu ceai. „Discuţiile 
cu ea sunt de fiecare dată...” 

„Speciale?” completă Saphira. 

„Chiar aşa.” 


Norii războiului 


De unde se aflau, le luă aproape jumătate de ceas să ajungă la cortul 
Triannei, care, după toate aparențele, slujea drept cartier general pentru Du 
Vrangr Gata. Nu-l găsiră prea uşor, pentru că nu mulţi ştiau de existenţa lui şi 
încă şi mai puţini aveau habar unde se afla - era ascuns după un pinten de 
stânca, pentru a se apăra de privirea vrăjitorilor duşmani, din armata lui 
Galbatorix. 

Când Eragon şi Saphira se apropiară de cortul cel negru, pânza de la 
intrare se dădu brusc la o parte şi apăru Trianna, cu braţele goale până la cot, 
pregătindu-se să facă o vrajă. În spatele ei se adunaseră mai mulţi magicieni 


hotărâți, deşi înfricoşaţi, iar pe mulţi dintre ei Eragon îi văzuse în timpul bătăliei 
din Farthen Dur, fie luptând, fie vindecându-i pe răniţi. 

Eragon se uită amuzat cum Trianna şi ceilalţi rămaseră surprinşi de 
schimbarea neaşteptată a înfăţişării sale. Coborându-şi braţele, vrăjitoarea 
spuse: 

— Biruitorul-Umbrei, Saphira. Trebuia să ne spuneţi mai din timp că aţi 
venit. Tocmai ne pregăteam să înfruntăm şi să ne luptăm cu un duşman de 
temut - sau, cel puţin, aşa credeam. 

— N-am vrut să vă supăr, răspunse Eragon, dar a trebuit să mergem mai 
întâi la Nasuada şi la regele Orrin, de cum am ajuns. 

— Şi-acum, de ce ne onoraţi cu prezenţa? N-ai binevoit s-o faci niciodată, 
deşi noi îţi suntem mai apropiaţi decât oricare alţii dintre vardeni. 

— Am venit să preiau conducerea grupului vostru. 

Vrăjitorii adunaţi împrejur scoaseră murmure de uimire, la auzul acestui 
anunţ, iar Trianna împietri. Eragon simţi cum câţiva dintre ei încercau să-i intre 
în gânduri, pentru a-i afla adevăratele intenţii. În loc să încerce să se ferească, 
rămânând astfel orb în faţa oricărui atac, el ripostă atacând la rândul său 
minţile adversarilor, îndeajuns de tare pentru a-i face să se retragă în spatele 
propriilor bariere. După ce o făcu, observă cu mulţumire că doi bărbaţi şi o 
femeie clipiră speriaţi şi-şi întoarseră privirea în altă parte. 

— Din a cui poruncă? întrebă Trianna. 

— A Nasuadei. 

— Aha, spuse vrăjitoarea cu un zâmbet victorios, dar Nasuada nu are 
putere directă asupra noastră. Îi ajutăm pe vardeni din proprie voinţă. 

Opoziția ei îl uimi pe Eragon. 

— Sunt sigur că Nasuada ar fi mirată să afle asta, după tot ce-au făcut 
pentru Du Vrangr Gata, ea şi tatăl ei. S-ar putea să aibă impresia că nu mai 
doriţi sprijinul şi protecţia vardenilor. 

Tăcu o clipă, lăsându-i să cugete la ameninţarea implicită. 

— În plus, parcă-mi amintesc că eraţi dornici să-mi oferiţi asta acum ceva 
timp. De ce nu şi acum? 

Trianna ridică dintr-o sprânceană. 

— Atunci m-ai refuzat, Biruitorul-Umbrei... sau ai uitat? 

Cu toate că era foarte stăpână pe ea, în glasul ei se strecură o undă de 
neîncredere, ceea ce-l făcu pe Eragon să bănuiască faptul că nu putea rămâne 
mult pe poziţii. Îi părea mult mai matură decât atunci când se întâlniseră prima 
dată şi-l făcu să se gândească la toate greutăţile pe care le avusese de 
înfruntat: plecarea în Surda, supravegherea vrăjitorilor din Du Vrangr Gata şi 
pregătirile de război. 

— Atunci nu puteam primi. Nu era momentul potrivit. Schimbând brusc 
subiectul, ea întrebă: 

— Şi, la urma urmei, ce-o face pe Nasuada să creadă că tu ar trebui să ne 
conduci? Nu-i aşa că tu şi Saphira aţi fi mai de folos în altă parte? 


— Nasuada vrea ca eu să conduc Du Vrangr Gata în lupta care urmează, 
şi aşa voi face, răspunse Eragon, considerând că era mai bine să nu 
menţioneze că fusese ideea lui. 

Trianna se încruntă, luându-şi o înfăţişare sălbatică, şi arătă spre grupul 
de vrăjitori din spatele ei: 

— Noi ne-am închinat vieţile acestui meşteşug, iar tu foloseşti magia de 
mai puţin de doi ani. Ce te face să crezi că eşti mai potrivit pentru a ne 
conduce decât oricare dintre noi?... Dar, fie. Spune-mi ce planuri ai. Cum vrei 
să te foloseşti de noi? 

— E simplu, spuse el. Voi toţi vă veţi împreuna minţile şi veţi căuta 
vrăjitorii duşmani. Când găsiţi pe cineva, o să-mi unesc şi eu puterile cu voi, 
pentru ca, împreună, să izbutim să-i distrugem mijloacele de apărare. Apoi 
putem ucide soldaţii pe care încerca să-i protejeze. 

— Şi în restul timpului ce-ai să faci? 

— Am să lupt împreună cu Saphira. 

După un moment stânjenitor de tăcere, unul dintre bărbaţii din spatele 
Triannei zise: 

— Planul e bun. 

Dar el se înfiora pe dată, când Trianna îi aruncă o privire mânioasă. Cu 
mişcări lente, vrăjitoarea se întoarse din nou spre Eragon. 

— De când au murit Gemenii, eu am condus Du Vrangr Gata. Călăuziţi de 
mine, ei au făcut rost de bani pentru a plăti proviziile vardenilor, au scos la 
lumină Braţul-întunecat, reţeaua de iscoade a lui Galbatorix care încerca s-o 
ucidă pe Nasuada, şi au făcut şi nenumărate alte servicii. Sunt sigură că pot 
obţine aceleaşi rezultate şi în continuare... Şi-atunci, de ce vrea Nasuada să mă 
dea jos? Cu ce-am supărat-o? 

În acel moment, totul se limpezi în mintea lui Eragon. „S-a obişnuit cu 
puterea, şi nu mai vrea să renunţe la ea. Nu numai atât, dar crede şi că faptul 
că o înlocuiesc este o critică la adresa ei.” 

„Trebuie să rezolvi problema, şi încă repede, spuse Saphira. Nu mai 
avem vreme.” 

Eragon îşi scormoni mintea pentru a găsi o cale de a dobândi autoritate 
asupra celor din Du Vrangr Gata, fără s-o îndepărteze încă şi mai mult pe 
Trianna. În cele din urmă, adresându-se tuturor, dar privind-o numai pe ea, 
spuse: 

— N-am venit aici să vă fac necazuri. Am venit să vă cer ajutorul. Sunt 
puternic, e adevărat, iar eu şi Saphira am putea, pesemne, înfrânge oricâţi 
dintre vrăjitorii din slujba lui Galbatorix. Dar nu-i putem apăra pe toţi vardenii. 
Nu putem fi peste tot. lar dacă magicienii Imperiului îşi unesc forţele împotriva 
noastră, până şi noi va trebui să ne luptăm ca să scăpăm cu viaţă... Nu putem 
câştiga bătălia asta de unii singuri. Trianna, ai dreptate întru totul: te-ai 
descurcat bine cu Du Vrangr Gata, iar eu n-am venit încoace ca să-ţi iau 
puterea cu forţa. Numai că, în calitate de vrăjitor, trebuie să mă alătur vouă, iar 


în calitate de Cavaler s-ar putea să trebuiască să vă dau şi porunci, despre care 
e musai să ştiu că vor fi îndeplinite fără discuţie. Trebuie să stabilim o ierarhie. 
După aceea, vă puteţi menţine multă libertate de mişcare. De cele mai multe 
ori, voi fi mult prea ocupat pentru a-mi îndrepta atenţia spre voi. N-am de gând 
nici să nu vă iau în seamă sfaturile, căci îmi dau seama că aveţi mult mai multă 
experienţă decât mine... Aşa că vă întreb din nou, vreţi să ne ajutaţi, spre 
binele vardenilor? 

Trianna şovăi, apoi făcu o plecăciune. 

— Fireşte, Biruitorul-Umbrei, pentru binele vardenilor. O să fim onorati ca 
tu să conduci Du Vrangr Gata. 

— Atunci să începem. 

În următoarele ceasuri, Eragon vorbi cu fiecare dintre vrăjitorii adunaţi - 
deşi mulţi dintre ei lipseau, fiind ocupați cu felurite treburi printre vardeni. Făcu 
tot ce-i stătea în putere ca să îşi dea seama de cât de multe ştiau despre 
magie. Află că majoritatea dobândiseră primele noţiuni de la vreo rudă şi, 
adesea, în mare taină, ca să nu atragă atenţia celor care se temeau de magie 
şi, fireşte, a lui Galbatorix. Doar câţiva îşi făcuseră ucenicia aşa cum trebuia. 
Drept urmare, cei mai mulţi nu ştiau mai nimic despre limba străveche, şi 
nimeni n-o putea vorbi fluent, iar credinţele lor despre magie erau adesea 
împletite cu tot felul de superstiții religioase; cât despre numeroasele căi de a 
folosi gramarye - habar n-aveau. 

„Nu-i de mirare că Gemenii erau aşa dornici să afle ce cuvinte din limba 
străveche ştiai, când te-au pus la încercare în Farthen Dur, remarcă Saphira. Cu 
ajutorul lor, puteau să-i înfrângă uşor pe vrăjitorii ăştia de doi bani.” 

„Numai că alţii nu avem.” 

„Aşa-i. Nădăjduiesc că acum vezi că aveam dreptate cu Trianna. Pune 
dorinţele ei înaintea binelui celorlalţi.” 

„Aveai dreptate, încuviinţă el. Dar n-o ţin de rău. Trianna îi înfruntă cum 
poate mai bine, la fel ca noi toţi. Înţeleg asta, chiar dacă nu sunt de acord, iar 
înţelegerea, după cum spunea Oromis, duce la milă şi la solidaritate.” 

Ceva mai mult de o treime dintre vrăjitori se ocupau cu vindecarea. Pe 
aceştia, Eragon îi trimise la treburile lor, după ce le dădu de învăţat vreo cinci 
vrăji noi care să le permită să se ocupe de mult mai multe feluri de răni. 
Împreună cu restul însă, el puse la punct o strategie foarte limpede, numind-o 
pe Trianna aghiotanta lui, urmând ca ea să aibă grijă ca poruncile să fie duse la 
îndeplinire. Se strădui mult pentru a-i face să se unească, transformându-şi 
feluritele personalităţi într-o forţă unitară. După cum îşi dădu seama repede, 
încercarea de a-i convinge pe magicieni să colaboreze era ca şi cum s-ar fi 
străduit să facă o haită de câini să-şi împartă un os. Nici faptul că erau pe 
deplin impresionați de el nu era de vreun folos, căci nu găsea nicio cale de a-şi 
folosi influenţa pentru a-i face să se împace între ei. 

Pentru a-şi face o idee clară despre puterile lor, îi puse să facă mai multe 
vrăji. Privindu-i cum se chinuiau cu unele care lui i se păreau de-acum simple, 


îşi dădu seama de cât de mult îi crescuse puterea şi-i spuse Saphirei, 
minunându-se: „Când te gândeşti că odinioară de-abia puteam să ridic o 
pietricică în aer”. 

„Şi când te gândeşti, răspunse ea, că Galbatorix a avut mai mult de un 
veac la dispoziţie pentru a-şi desăvârşi înzestrările.” 

Soarele coborâse înspre apus, scăldând totul înjur într-un portocaliu şi 
mai aprins, până când tabăra vardenilor, apele palide ale râului Jiet şi întreaga 
întindere a Câmpiilor înflăcărate începură să sclipească ciudat, marmorat, ca o 
scenă din visul unui lunatic. Aproape că asfinţise de tot, când la cort sosi un 
mesager, care-i spuse lui Eragon că Nasuada îi poruncise să vină pe dată. 

— Şi cred c-ai face bine să te grăbeşti, Biruitorul-Umbrei, te rog să nu te 
superi că-ţi spun. 

Obţinând făgăduiala celor din Du Vrangr Gata că vor fi gata şi dornici de 
luptă atunci când va avea nevoie de ajutorul lor, Eragon o luă la fugă, alături de 
Saphira, printre şirurile de corturi cenuşii, către pavilionul Nasuadei. Un zgomot 
puternic de deasupra lor îl făcu să-şi ridice ochii din pământul plin de gropi, 
pentru a arunca o privire. 

Văzu un stol uriaş de păsări care dădeau târcoale celor două armate. 
Erau acolo vulturi, şoimi şi ulii, precum şi nenumărate ciori lacome şi verii lor 
mai mari, cu ciocurile ca nişte pumnale, negri ca noaptea şi cruzi - corbii. 
Fiecare pasăre ţipa după sângele cu care să-şi ude gâtlejul, şi după carnea 
aburindă cu care să-şi umple stomacul şi să-şi ostoiască foamea. Din 
experienţă şi din instinct, ştiau că, de câte ori apărea în Alaga&sia o armată, se 
puteau aştepta la un ospăț bogat de cadavre. 

„Se adună norii războiului”, remarcă Eragon. 


Nar Garzhvog 


Eragon intră în pavilion, iar Saphira îşi băgă şi ea capul după el, fiind 
întâmpinați cu un scrâşnet de oţel, când Jârmundur şi alţi şase dintre 
comandanții Nasuadei îşi scoaseră săbiile din teacă, pentru a-i întâmpina pe 
intruşi. Bărbaţii lăsară armele în jos, auzind-o pe Nasuada spunând: 

— Vino încoace, Eragon. 

— Care-ţi este porunca? întrebă el. 

— Străjerii noştri mi-au dat de ştire că dinspre miazănoapte şi răsărit se 
apropie o ceată de vreo sută de kulli. 

Eragon se încruntă. Nu se aşteptase să întâlnească urgali în această 
luptă, pentru că ei nu se mai aflau sub stăpânirea lui Durza, iar în Farthen Dur 


fuseseră ucişi foarte mulţi. Dar, dacă veniseră, foarte bine. Se simţi dintr-odată 
însetat de sânge şi-şi îngădui un rânjet sălbatic, gândindu-se cum avea să-i 
ucidă cu noua sa putere. Încleştându-şi pumnul pe mânerul sabiei, spuse: 

— Va fi o plăcere pentru mine să vă scap de ei. Eu şi Saphira ne putem 
ocupa singuri de asta, dacă vrei. 

Nasuada îl privi cu atenţie, spunându-i: 

— Nu, Eragon, nu putem face asta. Au cu ei steagul alb, şi au cerut să-mi 
vorbească. 

Eragon rămase cu gura căscată la ea: 

— Şi doar n-ai de gând să le acorzi o întâlnire. 

— Am să mă port cu ei la fel cum m-aş purta cu orice duşman care vine 
sub acest steag. 

— Dar ei sunt fiare. Monştri! E o nebunie să le îngădui să intre în tabără... 
Nasuada, eu am văzut cruzimile pe care le comit urgalii. Ei se bucură să 
provoace durere şi suferinţă şi nu merită mai multă milă decât un câine turbat. 
Nu-ţi mai pierde timpul cu asta - precis e o capcană. Spune doar o vorbă, iar 
eu, împreună cu toţi războinicii tăi, vom fi mai mult decât fericiţi să omorâm 
făpturile astea scârboase. 

— Aici, spuse Jormundur, sunt de acord cu Eragon. Dacă pe noi nu vrei să 
ne asculţi, Nasuada, atunci măcar pe el. 

Mai întâi, Nasuada îi spuse lui Eragon într-o şoaptă pe care nimeni 
altcineva n-o putea auzi: 

— Dacă eşti atât de orb, înseamnă că într-adevăr mai ai de învăţat. Apoi 
ridică glasul, folosind acelaşi ton poruncitor şi neînduplecat pe care-l avusese şi 
tatăl ei: 

— Uitaţi cu toţii că eu am luptat în Farthen Dur, la fel ca voi, şi că am 
văzut sălbăticia urgalilor... Cu toate astea, i-am văzut şi pe oamenii noştri 
comiţând fapte la fel de crude. N-am să neg ce-am suferit din pricina urgalilor, 
dar nici n-am de gând să trec cu vederea nişte posibili aliaţi, când suntem atât 
de puţini faţă de soldaţii Imperiului. 

— Domniţă, e prea primejdios să te întâlneşti cu un kull. 

— Prea primejdios? întrebă Nasuada, ridicând dintr-o sprânceană. Atunci 
când îi am în jurul meu, ca să mă apere, pe Eragon, Saphira, Elva şi toţi ceilalţi 
războinici? N-aş prea crede. 

Eragon scrâşni din dinţi, mânios, simțind că n-are ce face. „Spune ceva, 
Saphira. Tu poţi s-o convingi să renunţe la ideea asta proastă.” 

„Nu, nici vorbă. În privinţa asta, nu gândeşti cum trebuie.” 

„Doar nu eşti de acord cu ea! exclamă Eragon, îngheţat de uimire. Ai fost 
cu mine în Yazuac, ştii ce le-au făcut urgalii celor de-acolo. Şi ce mai zici despre 
plecarea din Teirm, despre prinderea mea în Gil'ead şi despre Farthen Dur? De 
câte ori ne ies în cale, urgalii încearcă să ne ucidă, sau şi mai rău. Nu sunt 
decât nişte fiare scârboase.” 

„Elfii credeau acelaşi lucru despre dragoni, în timpul lui Du Fyrn 


Skulblaka.” 

La porunca Nasuadei, străjerii dădură la o parte pereţii pavilionului, 
lăsându-l deschis şi permițându-i Saphirei să se ghemuiască lângă Eragon. 
Apoi, Nasuada se aşeză în jilţul cu spătar înalt, iar Jormundur şi ceilalţi 
comandanţi se înşiruiră pe două rânduri, pentru ca oricine ar fi dorit să-i 
vorbească să fie silit să păşească printre ei. Eragon stătea în dreapta, Elva în 
stânga. 

Nu trecură cinci minute şi, la marginea de răsărit a taberei, izbucniră 
strigăte mânioase. Furtuna de insulte şi huiduieli deveni din ce în ce mai 
puternică, până ce în faţa lor apăru un kull, singur, îndreptându-se spre 
Nasuada, în timp ce o mulţime de vardeni îl blestemau în toate felurile. Urgalul 
- sau „berbecul”, după cum îşi aminti Eragon că-şi spuneau între ei - ţinea 
capul sus şi-şi arăta colții galbeni, dar nu reacţiona în niciun fel la insultele care 
i se aruncau. Arăta impresionant - era înalt de opt picioare şi jumătate, cu 
trăsături puternice şi semeţe, deşi groteşti, coarne groase care i se încolăceau 
pe ambele părţi ale capului şi o musculatură extraordinară, care-l făcea să pară 
în stare să omoare un urs dintr-o singură lovitură. Purta doar o pânză înnodată 
în jurul şalelor, câteva bucăţi de armură grosolană de fier, ţinute laolaltă cu 
petice de zale, şi un cerc scobit de metal, aşezat între cele două coarne, pentru 
a-şi apăra creştetul. Pletele lungi şi negre erau strânse într-o coadă. 

Eragon simţi buzele strâmbându-i-se în semn de ură. Trebui să-şi 
stăpânească impulsul de a scoate sabia din teacă şi de a sări la atac. Totuşi, 
fără voia lui, nu putu să nu admire curajul urgalului, care înfrunta singur şi 
neînarmat întreaga armată duşmană. Spre mirarea lui, descoperi că mintea 
urgalului era foarte bine apărată. 

Când urgalul se opri în faţa intrării în pavilion, neîndrăznind să se mai 
apropie, Nasuada le porunci străjilor să ceară mulţimii să facă linişte. Cu toţii se 
uitară la nou-venit, întrebându-se ce avea de gând să facă. 

Urgalul îşi ridică braţele puternice spre cer, trase adânc aer în piept, apoi 
deschise botul şi urlă înspre Nasuada. Într-o clipă, un desiş de săbii se 
îndreptară spre el, dar nu le dădu nicio atenţie, ci îşi continuă urletul 
tremurător, până când rămase fără suflu. Apoi o privi pe Nasuada, fără să-i 
pese de sutele de oameni care, era limpede, îşi doreau să-l omoare, şi mârâi, 
cu un accent puternic şi gutural: 

— Ce trădare e asta, Domniţă-Noptatică? Mi se făgăduise liberă trecere. 
Aşa uşor îşi încalcă oamenii cuvântul? 

Unul dintre sfetnicii Nasuadei, aplecându-se spre ea, îi spuse: 

— Stăpână, să-l pedepsim pentru neobrăzare. După ce-l vom fi învăţat ce 
înseamnă respectul, de-abia atunci să-i dăm ascultare. 

Eragon ar fi vrut să nu spună nimic, dar îşi cunoştea datoria faţă de 
Nasuada şi de vardeni, aşa că se aplecă şi-i spuse la ureche: 

— Nu te simţi insultată. Aşa îşi salută ei căpeteniile de război. Răspunsul 
cuvenit ar fi să-ţi loveşti fruntea de a lui, dar nu cred că-i bine să încerci. 


— Asta ai aflat-o de la elfi? șopti ea, fără să-şi ia ochii de la urgalul care 
aştepta. 

— Da. 

— Şi ce-ai mai aflat despre kulli? 

— Multe, recunoscu el, fără tragere de inimă. 

Apoi Nasuada îi spuse şi solului, dar şi bărbaţilor adunaţi împrejur: 

— Vardenii nu sunt mincinoşi ca Galbatorix şi Imperiul. Spune ce ai de 
spus; nu te teme de vreo primejdie, câtă vreme ţinem sfat sub steagul alb al 
păcii. 

Urgalul mormăi şi-şi ridică bărbia osoasă, dezvelindu-şi beregata, un gest 
pe care Eragon îl recunoscu a fi unul de prietenie. În neamul lor, aplecarea 
capului era o ameninţare, pentru că însemna că urgalul respectiv avea de gând 
să împungă cu coarnele. 

— Eu sunt Nar Garzhvog din tribul Bolvek, şi vorbesc în numele poporului 
meu, spuse el, părând că mestecă fiecare cuvânt, înainte să-l scuipe afară. 
Urgalii sunt priviţi cu ură, mai mult decât oricare alt neam. Elfii, piticii, oamenii, 
cu toţii ne urmăresc, ne dau foc şi ne alungă din sălaşurile noastre. 

— Şi pe bună dreptate, îi răspunse Nasuada. 

— Cu dreptate, încuviinţă Garzhvog. Ai noştri iubesc războiul. Dar, spune- 
mi, nu se întâmpla ca şi voi să ne atacați numai pentru că ne consideraţi la fel 
de pociţi cum vă considerăm şi noi? De la căderea Cavalerilor, ne-am înmulţit. 
Acum, triburile noastre sunt aşa de numeroase, încât ţinutul aspru în care trăim 
nu ne mai poate hrăni pe toţi. 

— Aşa că aţi încheiat un pact cu Galbatorix. 

— Da, Domniţă-Noptatică. El ne-a făgăduit pământ mai bun, dacă-i 
omorâm duşmanii. Dar ne-a înşelat. Şamanul lui cu păr de foc, Durza, le-a luat 
minţile căpeteniilor noastre de război şi ne-a silit triburile să trudească 
împreună, aşa cum nu ne stă în obicei. După ce am aflat asta, în muntele 
scobit al piticilor, femelele care ne conduc, şi pe care noi le numim Herndall, au 
trimis-o chiar pe perechea mea la Galbatorix să-l întrebe de ce a făcut asta cu 
noi, spuse Garzhvog, clătinându-şi capul uriaş. Ea nu s-a mai întors. Cei mai 
buni dintre ai noştri au murit pentru Galbatorix, apoi el ne-a aruncat ca pe-o 
sabie frântă. Este un draj! cu limbă de şarpe şi un trădător fără coarne. 
Domniţă-Noptatică, acum suntem mai puţini, dar o să luptăm alături de voi, 
dacă ne îngădui. 

— Şi cu ce preţ? întrebă Nasuada. Pesemne că vreţi şi ceva în schimb. 

— Sânge. Sângele lui Galbatorix. lar, dacă Imperiul cade, vă cerem să ne 
daţi pământ ca să creştem şi să ne-nmulţim şi să nu mai trebuiască să ne 
luptăm, pe viitor. 

Eragon ghici intenţiile Nasuadei numai din expresia care i se aşternuse 
pe chip, înainte ca ea să rostească vreo vorbă. Pesemne că şi Jörmundur la fel, 
căci se aplecă spre ea şi-i spuse cu glas scăzut: 

— Nasuada, nu poţi face asta. E împotriva firii. 


— Firea nu ne poate ajuta să înfrângem Imperiul. Avem nevoie de aliaţi. 

— Oamenii n-o să vrea să lupte alături de urgali. O să dezerteze. 

— Asta o putem rezolva. Eragon, crezi că o să-şi ţină cuvântul? 

— Doar atâta vreme cât avem un duşman comun. 

Dând hotărâtă din cap, Nasuada vorbi din nou cu glas tare: 

— Prea bine, Nar Garzhvog. Tu şi războinicii tăi puteţi să vă aşezaţi pe 
flancul de răsărit al armatei noastre, la ceva distanţă, iar apoi vom discuta 
condiţiile pactului nostru. 

— Ahgrat ukmar, mormăi urgalul, ducându-şi pumnul la frunte. Eşti 
înţeleaptă ca o adevărată Herndall, Domniţă-Noptatică. 

— De ce-mi spui aşa? 

— Herndall? 

— Nu, Noptatică. 

Garzhvog scoase un sunet înăbuşit, din fundul gâtului, pe care Eragon îl 
înţelese ca un hohot de râs. 

— Aşa i-am spus părintelui tău, Noptaticul, pentru că ne-a urmărit prin 
tunelele întunecate din muntele piticilor şi din pricina culorii pielii sale. Ca pui 
al lui, eşti vrednică să primeşti acelaşi nume. 

Şi, cu asta, se întoarse pe călcâie şi plecă din tabără cu paşi mari. 
Ridicându-se în picioare, Nasuada spuse răspicat: 

— Oricine-i atacă pe urgali va fi pedepsit ca şi cum ar fi atacat un om. 
Aveţi grijă să răspândiţi această veste în toate companiile. 

De-abia terminase de vorbit, când Eragon îl observă pe regele Orrin care 
se apropia grăbit, cu mantia fluturându-i pe lângă trup. Ajuns în apropiere, el 
strigă: 

— Nasuada! E adevărat că te-ai întâlnit cu un urgal? Ce înseamnă asta şi 
de ce nu mi s-a dat de ştire mai devreme? Nu vreau să... 

Un străjer care ieşi dintre şirurile de corturi cenușii îl întrerupse: 

— Se apropie un călăreț din tabăra Imperiului! 

Pe dată, regele uită de orice pricină şi i se alătură Nasuadei, care se 
grăbea spre primele rânduri ale armatei, urmată de cel puţin o sută de 
persoane. Eragon nu se pierdu în mulţime, ci preferă să ajungă la destinaţie pe 
spinarea Saphirei. 

Când ea se opri lângă şanţurile, movilele şi rândurile de pari ascuţiţi care 
apărau tabăra vardenilor, Eragon zări un soldat singuratic, care venea călare, 
într-un galop furios, străbătând locul gol şi sumbru dintre cele două tabere. 
Păsările de pradă zburau jos, pe deasupra lui, ca să vadă dacă nu cumva 
ospăţul lor începuse deja. 

Soldatul trase de frâie şi se opri la ceva distanţă de şanţuri, încercând să 
nu se apropie prea mult de vardeni, apoi strigă: 

— Regele Galbatorix v-a propus cu generozitate să vă predaţi, în condiţii 
bune, dar l-aţi refuzat, alegând moartea în loc. De-acum nu mai avem ce 
negocia. Mâna întinsă în semn de prietenie s-a preschimbat în pumnul care 


loveşte! Dacă vreunii dintre voi încă îi mai poartă respect suveranului de drept, 
atotştiutorul şi atotputernicul rege Galbatorix, atunci fugiţi! Nimeni nu ne poate 
ţine piept, odată ce ne-am hotărât să curăţăm Alagasăsia de toţi necredincioşii, 
trădătorii şi răzvrătiţii. Şi, cu toate că asta îl îndurerează pe stăpânul nostru, 
care ştie că această răzvrătire este iscată de conducători invidioşi şi cu minţile 
rătăcite, vom pedepsi cu blândeţe şi milă ţinutul nelegiuit numit Surda, şi-l vom 
aduce iarăşi sub stăpânirea luminată a regelui Galbatorix, cel care se jertfeşte 
zi şi noapte pentru binele poporului său. Aşa că, vă mai spun o dată: fugiţi, sau 
veţi avea soarta solului vostru. 

Cu asta, soldatul desfăcu un sac de pânză, din care scoase un cap 
retezat, pe care-l aruncă în sus, îl privi căzând printre vardeni şi, îmboldindu-şi 
calul cu pintenii, o luă la galop înspre armata lui Galbatorix, care se vedea în 
depărtare ca o pată întunecată. 

— Să-l omor? întrebă Eragon. 

Nasuada clătină din cap. 

— O să ne răzbunăm în curând. Eu n-am de gând să iau viaţa trimişilor, 
chiar dacă Imperiul a făcut-o. 

— Cum vrei... începu el, apoi scoase un strigăt scurt de uimire şi se agăţă 
de gâtul Saphirei ca să nu cadă, când ea se ridică pe deasupra meterezelor, 
lăsându-se cu picioarele din faţă pe valul de culoare gălbuie. Desfăcându-şi 
fălcile, Saphira scoase un răget lung şi înfundat, aşa cum făcuse Garzvhog, dar 
o făcu în semn de sfidare la adresa duşmanilor, amintindu-le de mânia pe care 
o iscaseră şi dând un semnal tuturor celor care-l urau pe Galbatorix. 

Răsunetul chemării ei îl sperie atât de tare pe armăsarul trimisului, încât 
acesta se aplecă spre dreapta, alunecă pe pământul încins şi căzu pe o parte. 
Soldatul, aruncat din şa, căzu într-o groapă de foc, care se înălţă chiar în acea 
clipă. Scoase un strigăt scurt, atât de îngrozitor încât lui Eragon i se ridică părul 
în cap, apoi amuţi pe vecie. 

Păsările începură să coboare. 

Vardenii izbucniră în urale, văzând isprava Saphirei. Până şi Nasuada îşi 
îngădui un zâmbet fugar, apoi bătu din palme şi spuse: 

— Cred că vor ataca odată cu zorii. Eragon, adună-i pe cei din Du Vrangr 
Gata şi pregăteşte-te de luptă. Am să-ţi dau poruncile de îndeplinit, în mai 
puţin de un ceas. 

Luându-l pe Orrin de umăr, ea îl conduse îndărăt spre mijlocul taberei, 
spunându-i: 

— Sire, trebuie să luăm nişte hotărâri. Eu am un plan, dar va fi nevoie 
de... 

„Să vină, spuse Saphira; vârful cozii îi zvâcnea, precum cel al unei pisici 
care urmăreşte un şoarece. O să ardă cu toţii.” 


Licoarea vrăjitorească 


Pe Câmpiile înflăcărate se lăsase noaptea. Perdeaua groasă de fum 
acoperea luna şi stelele, cufundând pământul într-o beznă adâncă, pe care o 
risipeau numai sclipirile posomorâte şi rare ale flăcărilor de turbă şi miile de 
torţe aprinse de fiecare armată. Din locul în care şedea Eragon, aproape de 
primul rând al vardenilor, tabăra Imperiului părea o plasă deasă de lumini 
portocalii şi tremurătoare, mare cât un oraş. 

După ce Eragon termină de prins armura Saphirei, închise ochii, pentru a 
ţine mai bine legătura cu vrăjitorii din Du Vrangr Gata. Trebuia să înveţe să dea 
de ei într-o clipă; viaţa lui depindea de putinţa de a-i contacta iute, fără nicio 
întârziere. La rândul lor, ceilalţi trebuiau să înveţe să recunoască atingerea 
minţii lui, ca să nu-l respingă tocmai când ar fi avut nevoie de ajutorul lor. 

Eragon zâmbi şi spuse: 

— Salutări, Orik. 

Deschise ochii şi-l văzu pe pitic cățărându-se pe pintenul jos de stâncă pe 
care se aşezaseră el şi Saphira. Orik era îmbrăcat în armură şi avea în mâna 
stângă arcul său din corn de urgal. Ghemuindu-se lângă Eragon, el îşi şterse 
fruntea şi clătină din cap. 

— De unde ştiai că sunt chiar eu? Îmi apăram mintea. 

„Gândurile fiecărei persoane sunt diferite, explică Saphira, aşa cum şi 
glasurile sună mereu altfel.” 

— Aşa... 

— Ce te-aduce pe aici? întrebă Eragon. 

Orik ridică din umeri. 

— M-am gândit că ţi-ar prinde bine puţină tovărăşie în noaptea asta 
sumbră. Mai ales că Arya e ocupată în altă parte, şi nu-l mai ai pe Murtagh cu 
tine înainte de bătălie. 

„Şi ce mi-aş dori să-l am”, se gândi Eragon. Din toţi oamenii pe care-i 
cunoscuse, numai Murtagh ştia să mânuiască sabia la fel de bine ca el, cel 
puţin înainte de Agaeti Bl&dhren. Întrecerile cu el se numărasem printre 
puţinele plăceri ale lui Eragon, din timpul petrecut împreună. „Mi-ar fi plăcut să 
mă lupt iarăşi cu tine, vechi prieten.” 

Amintindu-şi cum pierise Murtagh - târât sub pământ de urgali, în 
Farthen Dur -, Eragon fu silit să înfrunte un adevăr trist: chiar şi în cazul 
războinicilor înzestrați, de multe ori numai soarta hotărăşte cine scapă cu viaţă 
şi cine moare într-un război. 

Pesemne că Orik îi simţise starea de spirit, căci îl bătu pe umăr şi spuse: 

— Lasă, c-o să fie bine. Gândeşte-te ce simt soldaţii de-acolo, ştiind că 
peste puţină vreme trebuie să aibă de-a face cu tine. 


Recunoştinţa îl făcu pe Eragon să zâmbească din nou. 

— Mă bucur că ai venit. 

Vârful nasului lui Orik se înroşi, iar el lăsă ochii în jos, jucându-se cu arcul 
în mâinile sale noduroase. 

— Păi, da, mormăi el, lui Hrothgar nu i-ar prea plăcea dacă aş îngădui să 
ţi se întâmple ceva. În plus, acum suntem fraţi de cruce, nu? 

Cu ajutorul lui Eragon, Saphira întrebă: „Şi cum rămâne cu ceilalţi pitici? 
Nu eşti tu comandantul lor?” 

— Ba da, chiar aşa, răspunse Orik, cu o sclipire poznaşă în ochi. Şi o să 
vină şi ei încoace în scurtă vreme. Acum că Eragon face parte din Durgrimst 
Ingeitum, se cuvine să ne luptăm împreună împotriva Imperiului. Aşa, voi doi n- 
o să fiţi atât de vulnerabili; puteţi să vă concentrați pe găsirea vrăjitorilor lui 
Galbatorix, în loc să vă apăraţi mereu de vreun atac. 

— E o idee bună. Mulţumim. 

Orik mormăi câteva vorbe de încuviinţare. 

— Ce crezi despre Nasuada şi despre urgali? întrebă apoi Eragon. 

— A făcut ce trebuia. 

— Adică eşti de acord cu ea? 

— Da. Nu-mi place, aşa cum nu-ţi place nici ţie, dar sunt de acord. 

După aceea se lăsă tăcerea. Eragon se sprijini de Saphira şi rămase cu 
ochii aţintiţi asupra taberei Imperiului, încercând să nu se lase cuprins de 
neliniştea care creştea fără încetare înăuntrul lui. Trecu vremea. Aşteptarea 
nesfârşită de dinaintea unei bătălii i se părea la fel de tulburătoare ca bătălia în 
sine. Dădu şaua Saphirei cu ulei, îşi lustrui cămaşa de zale, apoi reîncepu să 
treacă prin minţile celor din Du Vrangr Gata, orice, numai să treacă timpul. 

Mai mult de un ceas mai târziu, se opri, simțind două făpturi care se 
apropiau de ei, străbătând locul gol dintre armate. „Angela? Solembum?” Uimit 
şi neliniştit, îl trezi pe Orik, care aţipise, şi-i spuse ce descoperise. 

Piticul se încruntă şi-şi scoase toporul de la cingătoare. 

— Am întâlnit-o numai de vreo câteva ori, dar nu părea trădătoare. A fost 
bine-venită printre vardeni vreme de zeci de ani. 

— Totuşi, ar trebui să aflăm ce făcea, spuse Eragon. Împreună, îşi croiră 
drum prin tabără pentru a-i întâlni pe cei doi, care se apropiau de fortificaţii. În 
curând, Angela îşi făcu apariţia, cu Solembum pe urme. Vrăjitoarea era 
învăluită într-o mantie lungă şi neagră, cu ajutorul căreia se topea în peisajul 
slab luminat. Spre surprinderea lor, ea să caţără cu mult zel, putere şi agilitate 
peste rândurile de şanţuri săpate de pitici, sărind de pe o prăjină pe alta, 
căţărându-se şi, în cele din urmă, coborând în fugă ultima pantă, pentru a se 
opri, gâfâind, în faţa Saphirei. Dându-şi gluga pe spate, ea le zâmbi larg. 

— Vai, ce drăguţ. Mi-aţi ieşit în întâmpinare! 

În timp ce Angela vorbea, pisica fermecată tremură din tot corpul, 
scuturându-şi blana. Apoi silueta ei se tulbură, de parcă ar fi fost văzută printr- 
o apă agitată, preschimbându-se într-un băiat gol-goluţ, cu părul vâlvoi. Angela 


căută într-o pungă de piele şi-i dădu o tunică de copil şi o pereche de pantaloni, 
precum şi pumnalul mic şi negru pe care-l folosea în luptă. 

— Ce făceaţi pe aici? întrebă Orik, privindu-i bănuitor. 

— Ei, una şi alta. 

— Mai bine spune-ne, zise Eragon. 

— Măi să fie, răspunse ea, cu o faţă foarte serioasă. N-ai încredere în 
Solembum şi în mine? 

Pisica fermecată îşi arătă dinţii ascuţiţi. 

— Nu prea, recunoscu Eragon, zâmbind slab. 

— Bravo, zise Angela, şi-l bătu pe obraz. Aşa o să ai o viaţă mai lungă. Mă 
rog, dacă insistaţi, aflaţi că făceam tot posibilul ca să înfrângem Imperiul, 
numai că metodele alese de mine nu se bazează pe ţipete şi pe alergatul de 
colo-colo cu o sabie în mână. 

— Şi care-ar fi, mă rog, metodele astea? mârâi Orik. 

Angela se opri pentru a-şi strânge mantia, pe care o înghesui în pungă. 

— Prefer să nu vă spun; vreau să fie surpriză. Dar nu va trebui să 
aşteptaţi prea mult. O să înceapă în câteva ceasuri. 

Orik se trase de barbă. 

— Ce o să înceapă? Dacă nu ne spui cinstit, va trebui să te ducem la 
Nasuada. Poate că va izbuti ea să-ţi bage minţile în cap. 

— N-are niciun rost, spuse Angela. Nasuada mi-a dat voie să trec în 
tabăra cealaltă. 

— Zici tu, ripostă Orik, din ce în ce mai pus pe harţă. 

— Şi zic şi eu, declară Nasuada însăşi, apropiindu-se de ei, prin spate, aşa 
cum Eragon aflase deja de câtva timp, simțind şi că era însoţită de patru kulli, 
printre care şi Garzhvog. Încruntându-se, el se întoarse cu faţa spre ei, fără să 
încerce să-şi ascundă mânia care-l cuprinsese din pricina urgalilor. 

— Domniţă, murmură Eragon. 

Orik nu se arătă la fel de liniştit; el sări înapoi, trăgând un blestem bine 
simţit şi înşfăcându-şi toporul. După ce-şi dădu seama că nu erau atacați, o 
salută şi el în treacăt pe Nasuada, fără să-şi ia însă mâna de pe coada toporului 
şi nici ochii de la mătăhăloşii urgali. Angela nu părea să aibă vreo reţinere, ci o 
salută aşa cum se cuvenea pe Nasuada, apoi se adresă urgalilor în limba lor 
aspră, iar ei îi răspunseră cu evidentă plăcere. 

Nasuada îl trase pe Eragon la o parte, unde puteau vorbi mai puţin 
stingheriţi, şi-i spuse: 

— Vreau să-ţi laşi sentimentele deoparte, câteva clipe, şi să judeci logic şi 
limpede ce-am să-ţi spun. Poţi s-o faci? 

Cu chipul ca de piatră, el încuviinţă. 

— Bine. Eu fac tot ce pot ca să mă asigur că n-o să pierdem bătălia de 
mâine. Dar nu contează cât de bine luptăm, sau cât de bine îi conduc eu pe 
vardeni, şi nici măcar dacă punem Imperiul pe fugă, dacă tu ai fi omorât. 
înţelegi? continuă ea, împungându-l cu un deget în piept; el încuviinţă din nou. 


Dacă apare Galbatorix, nu pot face nimic ca să te apăr - ai să-l înfrunţi de unul 
singur. Nici pentru el Du Vrangr Gata nu este o ameninţare mai mare decât 
pentru tine, şi n-am de gând să-i lasă să piară fără pricină. 

— Am ştiut mereu, răspunse Eragon, că pe Galbatorix îl voi înfrunta 
numai împreună cu Saphira. 

Pe buzele Nasuadei trecu un surâs trist; în lumina tremurată a torţelor, 
părea foarte obosită. 

— Bine, dar nu avem de ce să inventăm necazuri, dacă ele nu există. 
Poate că Galbatorix nici măcar nu-i aici, mai zise ea, deşi parcă nu credea ce 
spune. Oricum, măcar pot să fac în aşa fel încât să fiu sigură că nu mori cu o 
sabie înfiptă în stomac. Am auzit ce au de gând piticii, şi mi-a trecut prin cap că 
se poate face şi mai mult. L-am rugat pe Garzhvog, cu încă trei masculi de-ai 
lui, să te păzească, numai cu condiţia, pe care au acceptat-o, să te lase să le 
citeşti minţile. 

Eragon rămase împietrit. 

— Doar nu crezi că am să lupt alături de bestiile astea. Ca să nu mai spun 
că deja am primit propunerea să ne apere piticii. Nu s-ar simţi foarte bine dacă 
i-aş prefera pe urgali. 

— Atunci pot să participe cu toţii, răspunse Nasuada; o lungă vreme ea îl 
sfredeli cu privirea, căutând să înţeleagă ceea ce el nu putea spune cu voce 
tare. Of, Eragon, nădăjduiam să poţi să uiţi de ura pe care le-o porţi. În locul 
meu, tu ce-ai fi făcut? El nu avu ce să-i răspundă, iar ea oftă. Eu sunt cea mai 
îndreptăţită să-i detest pe urgali. Ei mi-au ucis tatăl. Dar nu pot să îngădui ca 
asta să mă împiedice să iau hotărârile cele mai bune pentru vardeni... înainte 
să spui da sau nu, măcar cere părerea Saphirei. Pot şi să-ţi poruncesc să 
primeşti ajutorul urgalilor, dar aş prefera să n-o fac. 

„Te porţi ca un nătâng”, comentă Saphira, fără să o fi întrebat cineva. 

„De ce? Pentru că nu vreau să-mi apere spatele nişte kulli?” 

„Nu de asta, ci pentru că refuzi ajutorul care ţi se oferă, deşi, în situaţia 
în care ne aflăm, nu mai are importanţă de unde vine. Gândeşte-te. Ştii ce-ar 
face Oromis şi ştii şi ce-ar zice. N-ai încredere în judecata lui?” 

„Dar nici măcar el nu poate avea dreptate în toate privinţele”, spuse 
Eragon. 

„Ăsta nu-i un argument... Cântăreşte bine, Eragon, şi spune-mi dacă am 
dreptate sau nu. Ştii care este drumul cel bun. Aş fi foarte dezamăgită dacă n- 
ai izbuti să te hotărăşti să-l urmezi.” 

Dojenile Saphirei şi ale Nasuadei îl făcură pe Eragon încă şi mai puţin 
dispus să accepte, numai că ştia că nu avea de ales. 

— Bine, am să-i primesc să mă apere, dar numai dacă nu găsesc nimic în 
minţile lor care să-mi dea de bănuit. Vrei să-mi făgăduieşti că, după bătălia 
asta, n-ai să mă mai sileşti să mă alătur vreodată urgalilor? 

— Nu pot să fac asta, răspunse Nasuada, clătinând din cap. Ar putea să 
fie rău pentru vardeni. A, Eragon, şi mai e ceva, adăugă ea după o scurtă 


pauză. 

— Da, domniţă? 

— În caz că eu mor, te-am ales să-mi urmezi. Şi, dacă o fi să fie aşa, te-aş 
sfătui să te bizui pe sfaturile lui Jârmundur - e cel mai experimentat din Sfatul 
Fruntaşilor -, şi îţi cer să pui binele celor mulţi deasupra oricărui alt lucru. M-ai 
înţeles, Eragon? 

Vestea îl luă pe nepregătite. Pentru ea nimic nu era mai important decât 
vardenii. Faptul că-i oferise lui conducerea era cea mai mare dovadă de 
încredere pe care i-o putea da. Asta îl impresiona şi-l făcea să se simtă ruşinat. 

— Dacă o fi să fie, spuse el cu capul plecat, am să mă străduiesc să fiu un 
conducător la fel de bun ca tine şi ca Ajihad. Îmi faci o mare cinste, Nasuada. 

— Aşa e, răspunse ea şi se întoarse lângă ceilalţi. 

Copleşit încă de dezvăluirea Nasuadei şi simțind că supărarea începea 
să-i treacă, Eragon se întoarse cu paşi mici la Saphira. Se uită lung la Garzhvog 
şi la ceilalţi urgali, încercând să ghicească ce simțeau, dar trăsăturile lor erau 
atât de diferite de cele cu care era obişnuit, încât nu putea citi aproape nimic 
pe chipurile lor. De asemenea, nu izbutea să simtă niciun pic de solidaritate cu 
urgalii; pentru el, erau nişte fiare sălbatice, mereu gata să-l omoare, şi nu erau 
în stare de iubire, de bunătate şi nici măcar nu puteau gândi cum trebuia. Pe 
scurt, erau nişte făpturi inferioare. 

Undeva, în străfundurile minţii sale, Saphira şopti: „Precis că şi Galbatorix 
crede la fel”. 

„Şi pe bună dreptate”, mârâi el, dorindu-şi s-o tulbure. Apoi, stăpânindu- 
şi dezgustul, spuse cu voce tare: 

— Nar Garzhvog, mi s-a spus că voi patru aţi fost de acord să mă lăsaţi să 
vă citesc în minte. 

— Aşa e, Sabie-de-Foc. Domniţa-Noptatică ne-a spus că trebuia. Suntem 
onoraţi să avem prilejul de a ne lupta alături de un războinic aşa de măreț şi 
care a făcut atât de multe pentru noi. 

— Ce vrei să spui? Am ucis nenumărați din neamul vostru. Fără veste, 
Eragon îşi aminti de ceea ce-i dăduse Oromis să citească: 

Urgalii, atât masculii, cât şi femelele, îşi dobândeau poziţia în societatea 
lor prin luptă, şi tocmai din această pricină se iscaseră atât de multe conflicte 
între ei şi celelalte neamuri. Îşi dădu seama că, de vreme ce îl admirau pentru 
ceea ce făcuse în luptă, pesemne că-l priveau ca pe o căpetenie de război. 

— Ucigându-l pe Durza, ne-ai eliberat de el. Îţi suntem îndatoraţi, Sabie- 
de-Foc. Niciunul dintre noi nu te va provoca vreodată la luptă, iar dacă treci 
cândva pe la noi, şi tu, şi dragonul Limbă-de-Foc veţi fi primiţi mai bine decât 
orice străin. 

Recunoştinţa lor era răspunsul cel mai neaşteptat din toate câte îi 
trecuseră prin minte, şi nu era câtuşi de puţin pregătit să-i facă faţă. 
Nemaigăsind altceva de spus, Eragon rosti numai: 

— N-am să uit. 


Îi privi şi pe ceilalţi urgali, apoi se întoarse din nou spre Garzhvog, cu 
ochii săi galbeni. 

— Eşti gata? 

— Da, Cavalere. 

Când dădu să intre în mintea lui Garzhvog, Eragon îşi aminti de clipa în 
care Gemenii îi făcuseră şi lui acelaşi lucru, la sosirea în Farmen Dur, dar 
amintirea pieri de îndată ce se cufundă în fiinţa urgalului. Având în vedere ce 
căuta, adică să descopere dacă nu cumva în trecutul lui Garzhvog se ascundea 
vreo intenţie rea, trebuia să-i cerceteze în amănunt amintirile de ani întregi. 
Spre deosebire de Gemeni, el se feri să provoace durere, dar nici nu se arătă 
nefiresc de blând. Din când în când, simţi cum Garzhvog tresărea din pricina 
fiorilor de durere. La fel ca în cazul elfilor sau al piticilor, mintea unui urgal era 
altfel decât cea a oamenilor. Se punea mare preţ pe un sistem ierarhic rigid, 
din cauza organizării în triburi, dar gândurile erau aspre şi crude, brutale şi 
viclene: era mintea unui animal sălbatic. 

Deşi nu se strădui să afle prea multe despre Garzhvog ca persoană, nu 
avu cum să nu dea peste anumite amănunte din viaţa acestuia. Urgalul nu se 
opuse, părând chiar dornic să-şi împărtăşească experienţele, pentru a-l 
convinge pe Eragon că el şi cei din neamul lui nu-i erau duşmani pe viaţă. „Nu 
putem îngădui să apară un alt Cavaler care să încerce să ne şteargă de pe faţa 
pământului, îi spuse Garzhvog. Priveşte cu atenţie, Sabie-de-Foc, şi află dacă 
suntem într-adevăr nişte bestii, aşa cum ne spui tu... ,, 

Cufundat într-un adevărat potop de imagini şi de senzaţii, Eragon 
aproape că se rătăci. Văzu copilăria lui Garzhvog, petrecută alături de alţi 
membri ai familiei sale, într-un sat dărăpănat aflat undeva departe, în inima 
munţilor Şirei; o văzu pe mama sa, care-l pieptăna cu un pieptene din coarne 
de cerb, cântându-i cu voce joasă; îl văzu învățând să vâneze cerbi şi alte 
animale, cu mâinile goale, apoi crescând din ce în ce mai mare, până ce 
devenise limpede că în venele lui curgea încă sângele străvechi şi că avea să 
ajungă un adevărat kull, mult mai înalt decât cei din jurul lui; îl văzu trecând 
prin zeci de lupte, unele iscate de el, altele de alţii, toate câştigate, apoi 
plecând din sat pentru a-şi câştigă faimă şi a-şi putea găsi perechea şi 
începând să privească lumea, care-i condamnase neamul la pieire, cu ură, 
neîncredere şi teamă - da, teamă; îl văzu luptând în Farthen Dur, apoi 
descoperind că fuseseră cu toţii înşelaţi de Durza şi că singura nădejde pentru 
o viaţă mai bună era să lase la o parte vechile neînţelegeri, să se alăture 
vardenilor şi să-l vadă pe Galbatorix dat jos de pe tron. Nicăieri nu se afla vreun 
semn că Garzhvog ar fi minţit. 

Eragon nu mai înţelegea nimic din ceea ce vedea. Smulgându-se din 
mintea lui Garzhvog, trecu rând pe rând la ceilalţi trei urgali. Amintirile lor se 
potriveau cu cele deja aflate. Nu făcură nicio încercare de a ascunde faptul că 
uciseseră oameni, dar o făcuseră la porunca lui Durza, atunci când se aflau în 
stăpânirea vrăjitorului sau când se luptau cu oamenii pentru hrană sau 


pământuri. „Am făcut ce-a trebuit pentru familiile noastre”, spuseră ei. 

După ce isprăvi, Eragon rămase în picioare în faţa lui Garzhvog, ştiind de- 
acum că sângele urgalului era la fel de nobil ca al unui prinţ şi că, deşi 
needucat, el era un foarte bun comandant şi un gânditor şi un filosof la fel de 
profund ca Oromis însuşi. „Oricum e mai deştept ca mine”, recunoscu Eragon, 
în faţa Saphirei. Ridicându-şi bărbia şi arătându-şi beregata în semn de respect, 
el începu: 

— Nar Garzhvog... 

Era pentru prima dată când îşi dădea seama că „nar” era un titlu foarte 
important în lumea urgalilor. 

— Nar Garzhvog, sunt mândru să vă am alături. Puteţi să le spuneţi 
conducătoarelor voastre că atâta vreme cât urgalii îşi ţin cuvântul şi nu se 
întorc împotriva vardenilor, eu, unul, n-am să vă fac niciun rău. 

Ştia că, probabil, nu avea cum să ajungă să-i placă pe urgali cu adevărat, 
dar prejudecățile în care crezuse cu tărie numai cu câteva clipe în urmă păreau 
o prostie, şi renunţă la ele cu conştiinţa împăcată. Saphira îl atinse pe braţ cu 
limba ei despicată, făcându-i zalele să clincăne. „E nevoie de curaj pentru a 
recunoaşte că ai greşit.” 

„Numai dacă ţi-e frică să nu pari prost, iar eu aş fi părut mult mai nătâng 
dacă m-aş fi încăpățânat în părerile mele greşite.” 

„Vai, micuţule, tocmai ai spus ceva înţelept.” 

În ciuda tonului glumeţ, Eragon simţi că ea era cu adevărat mândră de 
ceea ce făcuse. 

— Din nou îţi suntem îndatoraţi, Sabie-de-Foc, spuse Garzhvog, ducându- 
şi pumnul la fruntea proeminentă, imitat şi de ceilalţi urgali. 

Eragon îşi dădu seama că Nasuada ar fi vrut să afle amănunte despre 
ceea ce se întâmplase, dar se abţinu să întrebe. 

— Bine. Acum, că am rezolvat cu asta, trebuie să plec. Eragon, o să 
primeşti o veste de la mine, prin Trianna, când vine vremea. 

Şi, cu asta, ea plecă prin întuneric, cu paşi mari. Eragon se aşeză lângă 
Saphira, iar Orik se apropie de el. 

— Ce noroc că suntem aici şi noi, piticii. O să-i supraveghem pe kulli cu 
ochi de vultur, să ştii. N-o să-i lăsăm să te ia pe nepregătite. Dacă te atacă, le 
tăiem picioarele pe dată. 

— Credeam că erai de părerea Nasuadei, că trebuia să primesc 
propunerea lor. 

— Asta nu înseamnă că aş avea încredere în ei sau că mi-aş dori să fiu 
prin preajma lor, nu? 

Eragon zâmbi. Era cu neputinţă să-l convingă pe Orik că urgalii nu erau 
nişte ucigaşi nemiloşi, când el însuşi crezuse la fel, până să dobândească 
amintirile lor. 

Noaptea grea zăcea de jur împrejurul lor, în timp ce toţi aşteptau venirea 
zorilor. Orik îşi scoase o bucată de gresie din buzunar şi începu să-şi ascută 


tăişul toporului. De îndată ce sosiră, şi ceilalţi şase pitici făcură la fel, iar 
zgomotul metalului frecat de piatră umplu văzduhul. Kullii şedeau spate în 
spate, cântând în surdină cântece de - moarte. Eragon îşi petrecu timpul 
țesând vrăji de apărare pentru el, Saphira, Nasuada, Orik şi chiar Arya. Ştia că 
e primejdios să încerce să apere atâta lume, dar n-ar fi putut îndura să-i vadă 
răniţi. După ce termină, umplu cu energie nestematele din cingătoarea lui 
Beloth cel înţelept, atât cât îndrăzni. 

O urmări cu mare interes şi pe Angela, care se îmbrăcă în armură verde 
cu negru, apoi, scoțând la iveală o cutie din lemn sculptat, îşi pregăti toiagul- 
sabie, din două bucăţi de lemn care se uneau la mijloc şi două lame de oţel 
călit, care se înfipseră în capetele lor. După ce termină, roti arma de câteva ori 
pe deasupra capului, ca să se convingă că nu se va rupe. 

Piticii o priveau duşmănos, iar Eragon îl auzi pe unul din ei mormăind: 

— ... Ce blasfemie să vezi pe cineva care nu-i din Durgrimst Quan 
înarmat cu huthvir. 

După aceea, nu se mai auzi decât melodia scârţâită a gresiei cu care 
piticii îşi ascuţeau topoarele. 

Zorii deja se apropiau, când începură strigătele. Eragon şi Saphira le 
auziră primii, datorită simţurilor foarte fine, dar în scurtă vreme ele se înteţiră, 
devenind îndeajuns de puternice pentru a fi auzite de toţi. Ridicându-se în 
picioare, Orik se uită spre tabăra duşmanilor, de unde începuseră să răsune. 

— Ce făpturi o fi chinuind, ca să le facă să scoate asemenea urlete? Zău 
că parcă îmi îngheaţă şi sângele în vine. 

— V-am spus că nu vom avea prea mult de aşteptat, spuse Angela; 
veselia îi dispăruse cu totul - era palidă şi trasă la faţă, ca şi cum ar fi fost 
bolnavă. 

Din locul lui de lângă Saphira, Eragon întrebă: 

— Adică vrei să spui că asta-i din pricina ta? 

— Da. Le-am otrăvit fierturile, pâinea, băutura - toate lucrurile pe care- 
am putut pune mâna. Unii o să moară acum, alţii mai târziu, pe măsură ce 
feluritele otrăvuri îşi fac efectul. Comandanţilor le-am dat zârnă şi altele 
asemenea, ca să aibă năluciri în timpul luptei, adăugă ea, încercând să 
zâmbească, dar fără niciun spor. N-o fi ceva foarte onorabil, dar prefer să fac 
asta, decât să mă las omorâtă. Să ne zăpăcim duşmanii, şi alte alea... 

— Numai laşii şi hoţii folosesc otravă! strigă Orik. Dacă înfrângi un 
duşman bolnav, nu capeţi niciun pic de glorie! 

Strigătele otrăvirilor deveniră încă şi mai puternice, în timp ce el vorbea. 

Angela scoase un hohot de râs aspru. 

— Glorie? Dacă vrei glorie, mai sunt mii de soldaţi pe care nu i-am 
otrăvit. Precis că până diseară o să te umpli de gloria asta... 

— De-asta aveai nevoie de toate instrumentele din cortul lui Orrin? 
întrebă Eragon. 

Fapta ei i se părea oribilă, dar nu pretindea că ar şti dacă era bună sau 


rea. Era necesară. Angela otrăvise soldaţii din acelaşi motiv pentru care 
Nasuada primise propunerea urgalilor - pentru că asta putea fi singura lor 
nădejde de a scăpa cu viaţă. 

— Exact. 

Urletele deveniră şi mai numeroase, până ce Eragon ajunse să-şi 
dorească să-şi bage degetele în urechi, ca să nu le mai audă. Îl făceau să 
tresară, să se foiască în loc şi să-i clănţăne dinţii. Cu toate acestea, se sili să 
asculte. Acesta era preţul luptei împotriva Imperiului. Ar fi fost o greşeală să 
nu-l bage de seamă. Aşa că rămase pe loc, cu pumnii şi fălcile încleştate 
dureros, în timp ce Câmpiile Înflăcărate răsunau de urletele celor care mureau, 
undeva, în depărtare. 


Izbucneşte furtuna 


Deja, primele raze ale zorilor străbăteau pământul, când Trianna îi spuse 
lui Eragon: „E vremea”. El se trezi din visare, simțindu-se plin de energie. 
Sărind în picioare, le strigă vestea tuturor celor din jurul său, chiar în timp ce se 
căţăra în şaua Saphirei, scoţându-şi din tolbă arcul cel nou. Kullii şi piticii o 
înconjurară pe Saphira şi împreună se grăbiră către metereze, până ce 
ajunseră la deschizătura care fusese făcută în timpul nopţii. 

Vardenii se scurgeau pe acolo, cât puteau de liniştiţi. Şir după şir, 
războinicii treceau, cu armura şi armele căptuşite cu cârpe pentru ca niciun 
sunet să nu vestească Imperiului apropierea lor. Saphira se alătură şi ea şirului, 
când Nasuada apăru, călare pe un armăsar murg de luptă, în mijlocul 
oamenilor ei, cu Arya şi Trianna alături. Toţi cinci se salutară cu câte o privire 
furişată, nimic mai mult. 

În cursul nopţii, aburul înălţat din pământ se adunase jos, iar acum, 
lumina tulbure a zilei care se năştea bătea în norii umflaţi, făcându-i opaci. 
Astfel, vardenii izbutiră să străbată trei sferturi din distanţă, înainte să fie 
surprinşi de străjerii duşmanilor. Când în faţa lor răsunară cornurile de alarmă, 
Nasuada strigă: 

— Acum, Eragon! spune-i lui Orrin să lovească. Oameni ai vardenilor, la 
mine! Luptaţi ca să vă câştigaţi înapoi casele. Luptaţi ca să vegheaţi asupra 
nevestelor şi a copiilor! Luptaţi să-l daţi jos pe Galbatorix! Atacaţi şi scăldaţi-vă 
tăişul săbiei în sângele duşmanilor, înainte! 

Ea îşi îmboldi calul cu călcâiele şi, cu un strigăt asurzitor, ceilalţi o 
urmară, agitându-şi armele deasupra capului. 

Eragon transmise porunca Nasuadei către Barden, vrăjitorul care călărea 


alături de Orrin. O clipă mai târziu, auzi zgomot de copite, când regele şi 
cavalerii săi, însoţiţi de kullii rămaşi, care alergau la fel de iute ca un cal, veniră 
în galop dinspre răsărit. Ei se aruncară drept în coasta armatei Imperiului, 
împingându-i pe soldaţi către râul Jiet şi distrăgându-le atenţia îndeajuns de 
mult, pentru ca vardenii să poată străbate restul distanţei, fără vreo 
împotrivire. 

Cele două armate se ciocniră cu un zgomot asurzitor. Suliţele se loviră de 
sulițe, ciocanele de scuturi, săbiile de coifuri, iar pe deasupra tuturor se roteau 
corbii înfometați, scoţându-şi croncănitul aspru, îmbătaţi de mirosul cărnii 
proaspete de jos. 

Inima lui Eragon începu să bată mai tare. „Acum trebuie să ucid sau să 
cad ucis.” Pe dată, simţi vrăjile de apărare care-i sorbeau puterea, respingând 
atacurile asupra Aryei, a lui Orik, a Nasuadei şi a Saphirei. 

Saphira se ţinu la distanţă de primul rând de războinici, căci acolo ar fi 
fost prea expuşi vrăjitorilor lui Galbatorix. Inspirând adânc, Eragon începu să-i 
caute pe aceştia cu mintea, trăgând în acelaşi timp, fără încetare, cu arcul. 

Du Vrangr Gata îl găsi pe primul magician duşman. În clipa în care i se 
dădu de ştire, Eragon se întinse spre femeia care făcuse descoperirea, iar apoi 
spre duşmanul cu care ea se înfrunta. Adunându-şi toate puterile, el înfrânse 
rezistenţa celuilalt, îi intră în minte şi o luă în stăpânire, făcând tot ce putea ca 
să nu se lase impresionat de groaza lui, descoperi soldaţii pe care îi apăra cu 
vrăjile sale şi apoi îl ucise cu una dintre cele douăsprezece vorbe de moarte. 
Fără preget, găsi şi minţile fiecăruia dintre soldaţii rămaşi acum fără apărare şi- 
i ucise şi pe ei. Vardenii izbucniră în urale, când un întreg grup de bărbaţi căzu 
la pământ. 

Uşurinţa cu care îi ucisese îl ameţi pe Eragon. Soldaţii nu avuseseră nicio 
şansă să scape sau să lupte. „Ce diferenţă faţă de Farthen Dur”, se gândi el. Cu 
toate că se minuna de iscusinţa lui, moartea îl îmbolnăvea, dar nu avea vreme 
să se gândească la asta. 

Revenindu-şi de pe urma primului atac al vardenilor, soldaţii Imperiului 
începură să mânuiască maşinile de război: catapultele care aruncau în jur 
proiectile de ceramică întărită în foc, altele înarmate cu butoiaşe de foc lichid şi 
balistele care-i potopeau pe atacatori cu o grindină de săgeți, lungi de şase 
picioare. Mingile de ceramică şi focul lichid făceau prăpăd acolo unde cădeau. 
Una lovi pământul foarte aproape de Saphira. Când Eragon se apără cu scutul, 
o bucată ascuţită se roti prin aer către capul său, oprindu-se însă în văzduh, 
datorită vrăjilor de apărare. Pierderea bruscă de energie îl făcu să tresară. 

În scurtă vreme, maşinile opriră înaintarea vardenilor, semănând prăpăd 
acolo unde ţinteau. „Trebuie să le distrugem, ca să putem rezista îndeajuns 
pentru a seca puterile Imperiului”, îşi dădu Eragon seama. Saphirei i-ar fi venit 
uşor să le sfărâme, dar nu îndrăznea să zboare în mijlocul soldaţilor, de teama 
unui atac cu ajutorul magiei. 

Trecând printre şirurile de vardeni, opt soldaţi se năpustiră spre Saphira, 


încercând s-o străpungă cu suliţele. Înainte ca Eragon să apuce să-şi tragă 
sabia din teacă, piticii şi kullii culcară întreaga ceată la pământ. 

— O luptă pe cinste! tună Garzhvog. 

— O luptă pe cinste! încuviinţă Orik, cu un rânjet sângeros. 

Eragon nici nu se gândi să folosească vrăjile împotriva maşinilor, ştiind că 
erau, pesemne, apărate împotriva oricăror farmece imaginabile. „Doar dacă 
nu... „întinzându-şi mintea, el dădu peste cea a unui soldat care mânuia o 
catapultă. Cu toate că era convins că acesta era apărat de vreun magician, 
Eragon izbuti să se înstăpânească pe gândurile lui şi să-i conducă acţiunile de 
la distanţă. Îl duse în apropierea catapultei, care tocmai era încărcată la loc, şi-l 
puse să-şi folosească sabia pentru a tăia frânghia răsucită care o punea în 
mişcare. Aceasta era prea groasă pentru a izbuti s-o reteze înainte ca soldatul 
să fie târât de-acolo de tovarăşii săi, dar răul fusese deja făcut. Cu un trosnet 
puternic, frânghia subţiată se rupse, iar braţul catapultei zbură în spate, rănind 
mai mulţi bărbaţi. Cu un zâmbet amar pe buze, Eragon trecu la cea de-a doua 
şi, în scurtă vreme, distruse toate maşinile care mai rămăseseră. 

Întorcându-se în sine, observă dintr-odată zeci de vardeni căzând, în jurul 
Saphirei; unul dintre cei din Du Vrangr Gata fusese înfrânt. Blestemă îngrozitor 
şi se aruncă imediat pe urma vrăjii mortale, căutându-l pe cel care o făcuse, 
lăsându-şi trupul în grija Saphirei şi a străjilor sale. 

Mai bine de un ceas el urmări vrăjitorii lui Galbatorix, dar nu cu prea mult 
folos, căci erau vicleni şi pricepuţi şi nu-l atacau direct. Reţinerea lor îl miră pe 
Eragon, până când izbuti să smulgă din mintea unuia, cu câteva clipe înainte ca 
omul să se sinucidă, un gând: „... poruncă să nu te ucidem nici pe tine, nici 
dragonul... nici pe tine, nici dragonul”. 

„Acum m-am lămurit, îi spuse Saphirei, dar cum se face că Galbatorix 
încă mai vrea să ne lase în viaţă? Doar i-am arătat limpede că-i sprijinim pe 
vardeni.” 

Înainte ca ea să-i poată răspunde, Nasuada le ieşi în faţă, cu chipul 
murdar şi însângerat, cu scutul plin de urme de lovituri şi cu o rană la coapsă 
din care îi curgea sânge pe tot piciorul stâng. 

— Eragon, gâfâi ea, am nevoie de voi amândoi să luptaţi, să vă arătaţi şi 
să-i încurajați pe ai noştri... băgaţi spaima în duşmani. 

Starea ei îl tulbură pe Eragon. 

— Stai întâi să te vindec, îi strigă el, temându-se să nu leşine. „Trebuia 
să-i fac mai multe vrăji de apărare.” 

— Nu! Eu mai pot s-aştept, dar dacă nu stăvileşti potopul de duşmani, 
suntem pierduţi, continuă ea, privindu-l cu ochi încercănaţi şi goi, ca două găuri 
negre pe chip. Avem nevoie... de un Cavaler, sfârşi Nasuada, clătinându-se în 
şa. 

— La dispoziţia Domniei Voastre, o salută Eragon cu sabia scoasă. 

— Duceţi-vă, spuse ea, şi fie ca zeii, dac-or fi existând, să vegheze asupra 
voastră. 


Aşezat în şaua Saphirei, Eragon era prea sus pentru a-şi lovi duşmanii, 
aşa că se dădu jos şi se duse lângă laba ei dreaptă. Lui Orik şi lui Garzhvog le 
spuse: 

— Apăraţi-o pe Saphira pe partea stângă. Orice-aţi face, nu ne staţi în 
cale. 

— Ai să fii copleşit, Sabie-de-Foc. 

— Nu, răspunse Eragon, n-am să fiu. Acum treceţi la locurile voastre! 
După ce se supuseră, el mângâie piciorul Saphirei şi privi în adâncurile unui 
ochi limpede şi albastru. „Să dănţuim, prietenă dragă?” „Să dănţuim, 
micuţule.” 

Atunci, ei îşi uniră sufletele mai profund decât de obicei, uitând de toate 
deosebirile dintre ei şi devenind o singură făptură. Scoţând un urlet sălbatic, se 
năpustiră înainte şi-şi croiră drum prin primul şir de soldaţi. Odată ajuns acolo, 
Eragon nici nu-şi mai dădu seama a cui gură se căscă şi scoase o pală de foc 
mistuitor, care ucise o duzină de soldaţi, prinşi ca într-o capcană în armurile 
încinse, nici al cui braţ o răsuci pe Za'roc prin aer, sfărâmând coiful unui 
duşman. 

În văzduh se înălţă mirosul înecăcios al sângelui, iar peste Câmpiile 
înflăcărate începură să plutească perdele de fum, care ba ascundeau, ba 
dădeau la iveală trupurile care se zvârcoleau la pământ, din ce în ce mai multe. 
Pe deasupra, păsările de pradă îşi aşteptau ospăţul, iar soarele se târa pe cer 
către amiază. 

Din minţile celor din jurul lor, Eragon şi Saphira aflară cum îi vedeau 
ceilalţi. Prima era observată Saphira: o făptură uriaşă, înfricoşătoare, cu gheare 
şi colţi roşii de sânge, care ucidea totul în cale lovind cu labele, cu coada şi cu 
valuri de flăcări puternice care prindeau soldaţii cu zecile. Solzii ei strălucitori 
sclipeau ca nişte stele şi aproape că-şi orbeau duşmanii, reflectând lumina. 
Apoi, apărea şi Eragon, alergând pe lângă ea. Se mişca mai iute decât puteau 
reacţiona duşmanii şi, cu o putere supraomenească, sfărâmă scuturile dintr-o 
singură lovitură, îndoia armurile şi rupea în două săbiile celor care-i stăteau în 
cale. Orice săgeată îndreptată spre el cădea la pământ, fără să-l poată atinge, 
oprită de vrăjile de apărare. 

Pentru Eragon şi, din pricina lui, şi pentru Saphira, era mult mai greu să 
se lupte împotriva propriului neam decât fusese să ucidă urgalii din Farthen 
Dur. De câte ori zărea un chip speriat sau intra în mintea vreunui duşman, se 
gândea: „Puteam să fiu eu”. Dar nu-şi îngăduiau niciun pic de milă, nici el, nici 
Saphira; dacă un soldat le ieşea în cale, trebuia să moară. 

De trei ori se năpustiră înainte, ucigându-i pe toţi cei din primele rânduri 
ale Imperiului, apoi întorcându-se la vardeni pentru a nu fi înconjurați. După 
aceea, Eragon se văzu nevoit să rupă câteva dintre vrăjile de apărare din jurul 
Aryei, al Nasuadei, al lui Orik, al Saphirei şi al lui însuşi, pentru a nu-i seca 
puterile prea repede. Deşi avea multă energie, bătălia era prea aprigă. 

„Gata?” o întrebă pe Saphira după un scurt moment de linişte. Ea 


încuviinţă printr-un mărâit. 

În clipa în care Eragon se năpusti din nou în luptă, în jurul lui şuieră un 
nor de săgeți. lute ca un elf, el se feri de cele mai multe dintre ele, căci vrăjile 
nu-l mai apărau, prinse o duzină în scut, apoi se împiedică, atunci când una îl 
lovi în stomac şi alta în şold. Nu-i străpunseră armura, dar îl lăsară tară suflu şi 
îi făcură nişte vânătăi uriaşe. „Nu te opri! Ai avut de-a face cu dureri şi mai 
mari, la viaţa ta”, îşi spuse. 

Năvălind peste un grup de opt soldaţi, el sări de la unul la altul, dându-le 
suliţele la o parte şi mânuind sabia ca pe un fulger de lumină. Numai că lupta îi 
amorţise reflexele, iar unul dintre duşmani izbuti să-i străpungă cămaşa de 
zale, rănindu-l la braţul stâng. 

În acea clipă, Saphira scoase un răget, iar soldaţii se cutremurară. 

Eragon profită de zăpăceala lor pentru a mai absorbi din energia 
depozitată în rubinul din plăselele săbiei şi a-i ucide pe cei trei duşmani care 
mai rămăseseră. 

Fluturându-şi coada peste creştetul lui, Saphira culcă la pământ încă vreo 
douăzeci. Urmă o clipă de linişte, în care Eragon îşi privi braţul care pulsa 
dureros şi spuse: 

— Waise heill. 

Îşi vindecă, de asemenea, şi vânătăile, bizuindu-se pe rubinul săbiei şi pe 
nestematele de la cingătoare. Apoi, amândoi porniră mai departe. 

Împreună, ei ridicară munţi de trupuri pe Câmpiile înflăcărate, şi totuşi 
Imperiul nu şovăi şi nu dădu înapoi. În locul fiecărui soldat pe care-l omorau, 
apărea altul să-i ia locul. Pe Eragon îl cuprinse deznădejdea, pe măsură ce 
valurile de duşmani îi siliră pe vardeni să se retragă pas cu pas înspre tabăra 
lor. Văzu acelaşi lucru şi pe chipul Nasuadei, al Aryei, al regelui Orrin şi chiar al 
Angelei, atunci când trecu pe lângă ei, în focul luptei. 

„Am învăţat atâtea lucruri şi tot nu putem opri armata Imperiului, urlă 
Eragon. Sunt prea mulţi, pur şi simplu. N-o putem ţine aşa la nesfârşit. lar 
nestematele mele sunt aproape goale.” 

„Dacă n-ai de ales, poţi lua energie din ceea ce te-nconjoară.” 

„N-am s-o fac, decât dacă ucid alt vrăjitor duşman şi o pot lua de la 
soldaţii lui. Altfel, n-aş face decât să-i rănesc pe ceilalţi vardeni, de vreme ce 
pe-aici nu sunt plante şi animale de care să mă pot folosi.” 

Pe măsură ce ceasurile nesfârşite se scurgeau, Eragon începu să 
obosească şi, lipsit de-acum de multe dintre vrăjile care-l apărau, adună zeci 
de răni uşoare. Braţul stâng îi amorţi din pricina nenumăratelor lovituri care i se 
abăteau asupra scutului. O zgârietură de pe frunte îl tot orbea cu pârâiaşe de 
sânge cald, amestecat cu sudoare. | se păru şi că avea un deget rupt. 

Nici Saphira n-o ducea mai bine. Armura soldaţilor îi făcea răni în gură, 
zeci de săgeți şi săbii îi străpunseseră aripile, lipsite de apărare, iar o suliță 
mare îi străpunsese una din plăcile care-o acopereau, rănind-o la umăr. Eragon 
o văzuse venind, şi încercase s-o abată cu o vrajă, dar se mişcase prea încet. 


La fiecare mişcare, Saphira împroşca înjur o ploaie de picături de sânge. 

Lângă ei, trei dintre războinicii lui Orik şi doi kulli muriseră. 

lar soarele începu să coboare spre asfinţit. 

Când Eragon şi Saphira se pregăteau pentru a şaptea năvală, ultima, 
înspre răsărit răsună o trompetă, limpede şi puternică, iar regele Orrin strigă: 

— Au venit piticii! Au venit piticii! 

„Piticii?” Eragon clipi şi privi năuc în jurul lui. Nu văzu decât soldaţi. Apoi 
înţelese, şi îl străbătu un fior de bucurie. „Piticii!” Se caţără pe spinarea 
Saphirei, iar ea îşi luă avânt în văzduh, lăsându-se să plutească o clipă pe 
aripile zdrenţuite, în timp ce se uitau peste câmpul de luptă. 

Era adevărat - dinspre răsărit apăru o armată numeroasă care se 
îndrepta spre Câmpiile înflăcărate. În fruntea ei mergea regele Hrothgar, 
înveşmântat în armură aurie, cu coiful său plin de nestemate şi cu străvechiul 
ciocan Volund încleştat în pumnul său de fier. Regele îşi ridică arma în semn de 
salut, văzându-i pe cei doi. 

Eragon strigă din toţi rărunchii şi făcu la fel, ridicându-şi sabia în sus. O 
revărsare de energie îl făcu să uite de răni şi să se simtă iarăşi hotărât şi plin 
de avânt. Saphira mugi şi ea, iar vardenii se uitară la ei plini de speranţă, în 
timp ce soldaţii Imperiului şovăiau, cuprinşi de teamă. 

— Ce-ai văzut? întrebă Orik, când Saphira se lăsă din nou la pământ. E 
Hrothgar? Câţi războinici a adus? 

Îmbătat de uşurare, Eragon se ridică în şa şi strigă: 

— Curaj, a sosit regele Hrothgar! Şi pare-se că şi-a adus cu el toţi piticii! 
O să rupem Imperiul în bucăţi! 

După ce uralele se potoliră, el adăugă: 

— Acum luaţi-vă din nou săbiile şi amintiţi-le laşilor ăstora nenorociţi de 
ce trebuie să le fie frică de noi. Înainte! 

Tocmai când Saphira se năpustea spre soldaţi, Eragon auzi un al doilea 
strigăt, de data aceasta dinspre apus: 

— O corabie! Pe râu urcă o corabie! 

— Arde-o-ar focul, mârâi el. „Nu putem s-o lăsăm să tragă la mal, dacă 
aduce întăriri pentru Imperiu.” Căutând-o pe Trianna cu mintea, îi spuse: „Zi-i 
Nasuadei că eu şi Saphira ne vom ocupa de asta. O să scufundăm corabia, 
dacă vine de la Galbatorix”. 

„Fireşte, Argetlam”, veni răspunsul. 

Fără să şovăie, Saphira îşi luă zborul, rotindu-se sus, deasupra câmpiei 
călcate în picioare şi pârjolite. Pe măsură ce zgomotul neîncetat al luptei se 
pierdu în depărtare, Eragon începu să respire mai adânc, simţindu-şi mintea 
mai limpede. Privind de sus, rămase surprins să vadă cât se împuţinaseră cele 
două armate. Imperiul şi vardenii se dizolvaseră în mai multe grupuri mici, care 
se luptau unele cu altele pe întreaga întindere a Câmpiilor înflăcărate. Piticii 
intrară şi ei în această luptă încâlcită, luându-i pe soldaţii Imperiului dintr-o 
parte, aşa cum făcuse mai devreme Orrin, cu cavaleria sa. 


Când Saphira se întoarse spre stânga şi se înălţă printre nori, 
îndreptându-se spre râu, Eragon nu mai izbuti să zărească lupta. O pală de 
vânt risipi fumul de turbă care le stătea în cale şi dădu la iveală o corabie 
mare, cu trei catarge, care plutea pe apa portocalie, vâslind împotriva 
curentului cu două rânduri de vâsle. Corabia era prăpădită şi nu avea niciun 
stindard după care să fie recunoscută. Totuşi, Eragon se pregăti să o distrugă. 
În timp ce Saphira venea în picaj spre ea, el îşi ridică sabia deasupra capului şi 
îşi slobozi strigătul sălbatic de luptă. 


Întâlnirea 


Roran stătea în picioare, la prova Aripii de Dragon, şi asculta vâslele care 
spărgeau valurile foşnitoare. Tocmai se ridicase de la vâslit, şi, ca urmare, în 
umărul drept îi pătrunsese un fior rece şi tăios de durere. „Oare n-o să scap 
niciodată de amintirea pe care mi-au lăsat-o cei doi Ra'zac?” Îşi şterse 
sudoarea de pe faţă şi încercă să nu bage de seamă senzaţia neplăcută, 
concentrându-se în schimb asupra râului care i se întindea în faţă, ascuns de o 
pătură de norii cenuşii. 

Elain veni alături de el, lângă parapet, mângâindu-şi pântecele umflat. 

— Apa asta pare amenințătoare, spuse ea. Poate c-ar fi trebuit să 
rămânem în Dauth, în loc să ne târâim în căutarea altor necazuri. 

Roran se gândi cu teamă că era posibil ca ea să aibă dreptate. După ce 
scăpaseră din Ochiul Mistreţului, navigaseră spre răsărit, dinspre Insulele de 
Miazăzi înapoi spre coastă, apoi intraseră pe gura râului Jiet până la Dauth, 
oraşul port din Surda. Până să tragă la mal, proviziile li se terminaseră, şi mulţi 
săteni erau bolnavi. 

Roran era gata să rămână în Dauth, mai ales după primirea călduroasă 
pe care le-o făcuse guvernatoarea, domniţa Alarice. Dar asta numai până ce 
aflase de armata lui Galbatorix. Dacă vardenii ieşeau înfrânți însemna să n-o 
mai vadă niciodată pe Katrina. Astfel, cu ajutorul lui Jeod, îi convinsese pe Horst 
şi pe mulţi alţi săteni că, dacă voiau să trăiască în Surda, la adăpost de 
Imperiu, trebuia musai să navigheze în susul râului şi să-i ajute pe vardeni. 
Misiunea se dovedise grea, dar în cele din urmă izbutise. lar după ce-i 
spuseseră şi domniţei Alarice ce aveau de gând, ea le dăduse toate proviziile 
de care aveau nevoie. 

De arunci, Roran se întrebase adesea dacă făcuse alegerea corectă. De- 
acum, cu toţii se saturaseră de viaţa de la bordul corăbiei. Oamenii erau 
încordaţi şi ţâfnoşi, iar apropierea de locul bătăliei făcea situaţia încă şi mai 


grea. „Oare n-a fost decât o dovadă de egoism din partea mea? se întreba 
Roran. Am făcut-o într-adevăr spre folosul sătenilor sau pentru că asta mă va 
aduce cu un pas mai departe spre a o găsi pe Katrina?” 

— Poate aşa ar fi trebuit, îi răspunse el lui Elain. 

Priviră împreună cum deasupra lor se adună o pătură groasă de fum care 
întuneca cerul, ascundea soarele şi filtra razele de lumină, astfel încât tot ceea 
ce se afla dedesubt era scăldat într-o nuanţă bolnăvicioasă de portocaliu. 
Aceasta dădea naştere unui soi de amurg straniu, aşa cum Roran nu şi-l 
imaginase niciodată. Marinarii de pe punte priveau cu teamă împrejurul lor şi 
murmurau descântece de apărare, dând la iveală amulete de piatră cu ajutorul 
cărora să scape de ghinion. 

— Ascultă, spuse Elain, lăsându-şi capul pe o parte. Ce-i asta? 

Roran îşi încorda auzul şi prinse un zgomot slab de metal lovit de metal. 

— Asta, spuse el, e vocea sorții noastre. Răsucindu-se, strigă peste umăr: 
Căpitane, puţin mai în faţă se dă o luptă. 

— La baliste, tună Uthar. Mai vioi cu vâslele, Bonden. Şi toţi bărbaţii în 
puteri să fie gata, dacă nu vreţi să vă spintec maţele. 

Roran rămase pe loc, în timp ce pe punte începu vânzoleala. În ciuda 
zgomotului, izbutea încă să audă săbiile şi scuturile care se loveau unele de 
altele, undeva, în depărtare. Începuseră să se audă şi strigătele oamenilor, 
precum şi mugetele unei fiare uriaşe. 

Îl privi pe Jeod, care venise la prova, alături de ei. Neguţătorul era alb la 
faţă. 

— Ai mai fost vreodată într-o luptă? întrebă Roran. 

Jeod înghiţi în sec şi clătină din cap. 

— Împreună cu Brom am avut parte de multe confruntări, dar niciuna 
atât de mare. 

— Atunci şi pentru tine e prima dată. 

Pe dreapta, perdeaua de fum se rărea, permițându-le să zărească un 
tărâm întunecat, unde focul şi aburul portocaliu şi puturos ţâşneau din pământ, 
acoperit de grupuri de bărbaţi încleştaţi în luptă. Era cu neputinţă de văzut care 
erau vardenii şi care soldaţii Imperiului, dar pentru Roran era limpede că 
bătălia putea fi câştigată de ambele părţi. „Putem să ieşim noi învingători.” 

Apoi, peste râu răsună glasul unui bărbat care striga: 

— O corabie! Pe râu urcă o corabie! 

— Ar trebui să cobori sub punte, îi spuse Roran lui Elain. Aici nu eşti în 
siguranţă. 

Ea încuviinţă şi se grăbi spre bocaportul deschis, cobori scara şi-l închise 
în urma ei. O clipă mai târziu, Horst veni grăbit la prova şi-i dădu lui Roran unul 
dintre scuturile făurite de Fisk. 

— Cred că o să-ţi prindă bine, zise Horst. 

— Mulţumesc. Eu... 

Dar Roran se opri, când văzduhul începu să tremure împrejurul lor, de 


parcă cineva îl lovea cu putere. Se auzi un zgomot înfundat, care-i făcu dinţii să 
clănţăne. Zgomotul se auzi din nou, iar urechile începură să-l doară din cauza 
presiunii. Pe dată, zgomotul se auzi a treia oară, iar odată cu el veni un strigăt 
sălbatic pe care Roran îl recunoscu, fiindcă îl auzise de multe ori în copilărie. El 
ridică privirea şi văzu un dragon uriaş şi albastru care venea în picaj printre 
norii plutitori. lar pe spinarea dragonului, în locul în care gâtul se întâlnea cu 
umerii, stătea vărul său, Eragon. 

Nu era cel pe care şi-l amintea; s-ar fi zis că un artist schiţase trăsăturile 
vărului său, iar apoi le accentuase şi le scosese în evidenţă, făcându-i chipul 
mai nobil, dar şi mai sălbatic şi mai straniu. Eragon cel nou era îmbrăcat ca un 
prinţ, în veşminte frumoase şi cu o armură de preţ, deşi pătată de mizeria 
luptei, iar în mâna dreaptă avea o sabie de un roşu-strălucitor. Eragon cel nou 
putea ucide fără să şovăie - era limpede. Eragon cel nou era puternic şi 
neînduplecat... Eragon cel nou putea să-i omoare pe cei doi Ra'zac şi bestiile lor 
şi să-l ajute s-o salveze pe Katrina. 

Fluturându-şi aripile transparente, dragonul se apropie iute şi rămase în 
văzduh, dinaintea corăbiei. Apoi Eragon întâlni privirea lui Roran. 

Până atunci, Roran nu crezuse pe deplin povestea lui Jeod, despre Eragon 
şi Brom. Acum, privindu-şi vărul, se simţi străbătut de un potop de emoţii 
tulburi. „Eragon e Cavaler!” Părea de necrezut că băiatul firav, închis în el şi cu 
mintea avântată, împreună cu care crescuse să fi devenit acest războinic 
măreț. Sufletul lui Roran se umplu de o bucurie neaşteptată, când îl văzu din 
nou în viaţă. În acelaşi timp însă, o mânie puternică şi cu care ajunsese să se 
obişnuiască îl cuprinse în gheare, din pricina rolului pe care-l jucase Eragon în 
moartea lui Garrow şi în asediul satului. În acele câteva clipe, Roran nu-şi dădu 
seama dacă-l ura sau îl iubea. 

Când o făptură uriaşă şi străină îi pătrunse în minte, el îngheţă de 
spaimă. Apoi, în cap îi răsună vocea lui Eragon: „Roran?” 

— Da. 

„Nu-i nevoie să vorbeşti. Gândeşte numai, şi am să te înţeleg. Toţi cei din 
Carvahall sunt împreună cu tine?” 

„Cam aşa.” 

„Dar cum... Nu, n-avem timp de asta acum. Rămâneţi pe loc până ce se 
hotărăşte soarta bătăliei. Sau, şi mai bine, coborâţi din nou pe râu şi puneţi-vă 
la adăpost de Imperiu.” 

„Eragon, avem de vorbit. Ai multe de dat socoteală.” 

Tulburat, Eragon şovăi, apoi spuse: „Ştiu. Dar mai târziu, nu acum”. Fără 
să fi fost îmboldit prin vreun gest, dragonul dădu ocol corăbiei şi zbură spre 
răsărit, dispărând în ceața care acoperea Câmpiile înflăcărate. 

Cu uimire şi admiraţie în glas, Horst spuse: 

— Un Cavaler! Un Cavaler adevărat! N-am crezut niciodată să apuc ziua 
asta, şi cu atât mai puţin să fie chiar Eragon. S-ar zice că nu ne-ai minţit, nu, 
Deşiratule? sfârşi el, clătinând din cap. 


Drept răspuns, Jeod zâmbi, ca un copil fericit. 

Vorbele lor ajunseră cu greu până la Roran, care privea ţintă puntea, 
simțind că e pe cale să plesnească din cauza încordării. Un potop de întrebări la 
care nu se putea răspunde îi dădeau târcoale, dar se sili să nu le bage în 
seamă. „Acum nu mă pot gândi la Eragon. Trebuie să luptăm. Vardenii trebuie 
musai să înfrângă Imperiul.” 

Îl cuprinse un val de furie. Mai trecuse şi altă dată prin asta: era o mânie 
sălbatică şi oarbă, care-i dădea puterea de a trece peste aproape orice 
obstacol, de a mişca obiecte pe care în mod firesc nici nu le putea clinti, de a 
înfrunta în luptă un duşman, fără pic de teamă. 

Acum îl cuprinse din nou, ca o febră care-i curgea prin vene, lăsându-l 
fără suflare şi făcându-i inima să bată mai tare. 

Se desprinse de parapet, fugi pe corabie până ce ajunse la puntea de la 
pupa, unde-l găsi pe Uthar la cârmă, şi spuse: 

— Trage la mal. 

— Poftim? 

— Trage la mal, am spus! Rămâi aici cu restul soldaţilor şi foloseşte-ţi 
balistele pentru a distruge ce poţi, ai grijă să nu fiţi abordaţi şi păzeşte-ne 
familiile cu preţul vieţii. Pricepi? 

Uthar îl privi cu ochii goi, iar Roran se temu că nu va primi porunca. Apoi, 
marinarul cel plin de cicatrice mormăi şi spuse: 

— Mă supun, Stronghammer. 

Horst ajunse şi el pe punte, cu paşii săi apăsaţi. 

— Ce ai de gând, Roran? 

— Ce am de gând? răspunse el, râzând şi răsucindu-se pe călcâie, ca să 
ajungă faţă în faţă cu fierarul. Ce am de gând? Păi... să schimb soarta 
Alagaesiei! 


Primul născut 


Eragon de-abia băgă de seamă când Saphira îl duse înapoi în încleştarea 
tulbure a bătăliei. Ştiuse că Roran era pe mare, dar nici nu-i trecuse prin cap că 
s-ar fi putut îndrepta spre Surda sau că urma să se reîntâlnească în acest fel. 
lar ochii lui! Ochii lui păreau să-l sfredelească pe Eragon, întrebători, uşuraţi, 
mâniaţi... acuzatori. În ei, Eragon văzuse că vărul său aflase adevărul despre 
moartea lui Garrow şi nu-l iertase încă. 

Numai când o sabie se izbi de pulparele sale şi sări cât colo, Eragon se 
trezi din visare. Scoase un strigăt răguşit şi lovi cu sabia în jos, tăindu-l în două 


pe soldatul care-l lovise. Blestemându-se pentru neatenţie, Eragon o căută cu 
mintea pe Trianna şi-i spuse: „Nimeni de pe corabie nu ne este duşman. 
Răspândeşte vestea că nu trebuie atacați. Şi cere-i Nasuadei, ca o favoare, să 
trimită un herald acolo pentru a le explica situaţia şi a se asigura că ei rămân 
departe de luptă”. 

„Desigur, Argetlam.” 

Din marginea de apus a câmpului de luptă, acolo unde se lăsase la 
pământ, Saphira străbătu Câmpiile înflăcărate din câteva salturi uriaşe, 
oprindu-se în faţa lui Hrothgar şi a piticilor. Coborând din şa, Eragon se duse la 
rege, care-i spuse: 

— Salutări, Argetlam! Salutări, Saphira! S-ar zice că elfii au făcut pentru 
voi mai mult decât făgăduiseră. 

Orik se afla alături de el. 

— Nu elfii, Maiestate, dragonii. 

— Aşa? Trebuie să-mi povesteşti aventurile voastre, după ce terminăm 
aici ce avem de făcut. Mă bucur că ai primit propunerea mea de a deveni 
Dârgrimst Ingeitum. E o mare cinste să ştiu că suntem rude. 

— Şi pentru mine la fel. 

Hrothgar râse, apoi se întoarse către Saphira şi spuse: 

— Tot n-am uitat de făgăduinţa ta de-a vindeca Isidar Mithrim, Skulblaka. 
Chiar acum, meşterii noştri fac la loc Steaua de Safir, în mijlocul oraşului. De- 
abia aştept s-o văd iar întreagă. 

Ea îşi plecă fruntea. „Cum am făgăduit, aşa va fi.” 

După ce Eragon îi repetă vorbele cu glas tare, Hrothgar întinse un deget 
noduros şi ciocăni într-una dintre bucăţile de metal de pe trupul ei. 

— Văd că porţi armura de la noi. Nădăjduiesc că ţi-a fost de folos. „M-a 
ajutat foarte mult, Maiestate, spuse Saphira cu ajutorul lui Eragon. M-a scutit 
de multe răni.” 

Hrothgar se îndreptă de spate şi ridică ciocanul Volund; în priviri îi licărea 
o sclipire. 

— Atunci, ce-ar fi să pornim şi s-o punem din nou la încercare în cuptorul 
războiului? Akh sartos oen durgrimst! strigă el, privindu-şi războinicii. 

— Vor Hrothgarz kor dai Vor Hrothgarz korda! Eragon îl privi pe Orik, care 
traduse cu glas răsunător: 

— Pe ciocanul lui Hrothgar! 

Alăturându-se strigătelor, Eragon alergă împreună cu regele către 
rândurile stacojii de soldaţi, cu Saphira alături. 

În cele din urmă, cu ajutorul piticilor, victoria se înclină înspre partea 
vardenilor. Împreună, ei izbutiră să împingă îndărăt soldaţii Imperiului, 
despărţindu-i şi culcându-i la pământ, silind uriaşa armată a lui Galbatorix să-şi 
părăsească poziţiile pe care se aflaseră încă de dimineaţă. Se dovedi de folos şi 
faptul că otrăvurile Angelei începuseră iar să-şi facă efectul. Mulţi dintre ofiţerii 
Imperiului se purtau ciudat, dând porunci care-i ajutau pe vardeni să pătrundă 


mai adânc în rândurile lor, lăsând prăpăd pe unde treceau. Soldaţii păreau să-şi 
fi dat seama că soarta nu le mai zâmbea, căci se predau cu sutele sau dezertau 
de-a dreptul şi îşi atacau foştii tovarăşi, sau îşi aruncau armele la pământ şi o 
luau la fugă. 

Şi astfel se făcu după-amiază târziu. 

Eragon tocmai se lupta cu doi soldaţi, când pe deasupra capului îi trecu 
zbârnâind o suliță aprinsă, care se înfipse într-unui din corturile în care se aflau 
comandanții Imperiului, ceva mai în faţă, făcându-l să ia foc. Scăpând de 
adversarii săi, Eragon privi îndărăt şi văzu zeci de proiectile care se înălţau de 
pe corabia ancorată pe apele râului. „De-a ce te joci, Roran?” se întrebă el, 
înainte să dea năvală în următorul grup de soldaţi. 

Nu mult după aceea, din ultimele rânduri ale armatei Imperiului răsună 
un sunet de corn, apoi încă unul şi încă unul. Cineva începu să bată într-o tobă 
mare; zgomotele aduseră tăcerea pe câmpul de luptă, căci toţi începură să-şi 
rotească privirile împrejur, căutând să vadă de unde venea. Chiar sub ochii lui 
Eragon, dinspre miazănoapte, dinspre linia orizontului se desprinse o siluetă 
amenințătoare, care se înălţă pe cerul fantomatic, deasupra Câmpiilor 
înflăcărate. Păsările de pradă se risipiră dinaintea umbrei negre şi ţepoase, 
care plutea nemişcată pe curenţii de aer cald. La început, Eragon crezu că era 
un lethrblaka, bestia zburătoare a celor doi Ra'zac. Apoi, o rază de lumină 
străbătu norii şi căzu de-a curmezişul pe ea, dinspre apus. 

Pe deasupra lor plutea un dragon roşu, care sclipea şi strălucea în bătaia 
razei de soare ca un strat de tăciuni de culoarea sângelui. Membranele aripilor 
sale erau de culoarea vinului ţinut în faţa unei lămpi. Colţii, ghearele şi ţepii de 
pe spinare erau albi ca zăpada. În ochii săi de un roşu-aprins ardea o bucurie 
sălbatică. Pe spinare avea o şa, iar în şa se afla un bărbat înveşmântat în 
armură de oţel, bine lustruită, înarmat cu o sabie lungă. 

Eragon se îngrozi. „Galbatorix a izbutit să facă un alt dragon să iasă din 
ou!” 

Apoi, omul în armură ridică mâna stângă şi un fulger rubiniu de energie îi 
ţâşni din palmă şi-l lovi pe Hrothgar în piept. Vrăjitorii pitici scoaseră un geamăt 
de durere, încercând să respingă atacul care le secătuia puterile. Apoi ei se 
prăbuşiră la pământ, morţi, iar Hrothgar duse mâna la inimă şi căzu şi el. Piticii 
scoaseră un geamăt deznădăjduit văzându-şi regele doborât. 

— Nu! strigă Eragon, iar Saphira scoase un muget de ură; privindu-l cu 
duşmănie pe celălalt Cavaler, el gândi: „Pentru asta am să te omor”. 

Ştiind că, pe moment, el şi Saphira erau prea osteniţi pentru a înfrunta 
un duşman atât de puternic, privi înjur, până ce dădu cu ochii de un cal care 
zăcea în noroi, cu o suliță înfiptă în trup. Armăsarul era încă viu. Eragon îl 
mângâie pe gât şi-i şopti: „Dormi, frate”. Apoi transferă ceea ce mai rămăsese 
din energia animalului în trupul său şi în cel al Saphirei. Nu era îndeajuns 
pentru a le reface întreaga putere, dar le mai dezmorţi muşchii dureroşi şi-i 
făcu să nu mai tremure din tot trupul. 


Prinzând puteri, Eragon sări pe spinarea Saphirei, strigând: 

— Orik, ia comanda piticilor! 

Undeva, în apropiere, o văzu pe Arya care-l privea îngrijorată, dar nu se 
mai gândi la ea, ci îşi legă picioarele în curele. Apoi, Saphira se înălţă spre 
dragonul cel roşu, bătând furioasă din aripi pentru a prinde viteza 
trebuincioasă. 

„Sper că-ţi aduci aminte ce-ai învăţat de la Glaedr”, spuse el, apucându- 
şi mai strâns scutul. 

Saphira nu-i răspunse, ci începu să strige la celălalt dragon, cu ajutorul 
gândurilor: „Trădătorule! Sfărâmător de ouă, necredinciosule, ucigaşule!” Apoi, 
împreună, ea şi Eragon atacară minţile adversarilor, încercând să-i înfrângă. 
Gândurile Cavalerului îi dădeau lui Eragon o senzaţie ciudată, de parcă în ele 
erau închise o mulţime de glasuri care şopteau din străfunduri, ca nişte spirite 
prizoniere care se rugau în genunchi să fie eliberate. 

În clipa în care se atinseră, Cavalerul ripostă cu o explozie de energie 
pură, mai intensă chiar decât cele ale lui Oromis. Eragon se retrase în spatele 
propriilor obstacole de apărare, recitându-şi în gând, fără încetare, o poezie pe 
care Oromis îl învățase s-o folosească în asemenea momente: 


Sub cerul rece şi pustiu de iarnă 
Stătea un om mărunt şi prăpădit 

În mână cu o sabie-argintie. 

Sărea pe loc şi împungea cu ură, 
Luptând cu umbrele-adunate în faţa-i... 


Atacul asupra minţii lui Eragon încetă, când Saphira şi dragonul cel roşu 
se loviră unul de celălalt, ca doi meteori incandescenţi care se izbeau în 
văzduh. Ei se încleştară în luptă, lovindu-se în stomac cu picioarele din spate. 
Ghearele le scârţâiau înfricoşător, zgâriind armura Saphirei şi solzii dragonului 
roşu. Acesta era mai mic decât ea, dar cu picioare şi umeri mai groşi. O clipă, el 
izbuti s-o dea la o parte, apoi se încleştară din nou, încercând fiecare să-l apuce 
pe celălalt de gât. 

Eragon de-abia izbuti să nu scape sabia din mână, când cei doi dragoni 
se prăvăliră spre pământ, lovindu-se aprig cu picioarele şi cozile. Erau gata să 
lovească pământul când se despărţiră, străduindu-se să se înalțe din nou. 
Ajunsă la înălţime, Saphira îşi dădu capul pe spate, ca un şarpe pregătindu-se 
să lovească, şi slobozi un potop de foc. 

Acesta însă nu ajunse la destinaţie; undeva, în faţa dragonului roşu, 
flăcările se despărţiră în două şi se scurseră pe-o parte şi pe alta, fără să-i facă 
vreun rău. „La naiba”, se gândi Eragon. Chiar când dragonul cel roşu îşi căscă 
fălcile ca să riposteze, el strigă: 

— Skölir nosu fra brisingr! 

O făcu tocmai la vreme. Şuvoiul de flăcări se răsuci împrejurul lor, dar 


nici măcar nu atinse solzii Saphirei. 

Apoi, ea şi adversarul ei începură să se urmărească prin vârtejurile de 
fum, înspre cerul limpede şi rece de deasupra, năpustindu-se înainte şi înapoi, 
încercând să se ridice mai sus decât celălalt. Dragonul cel roşu prinse coada 
Saphirei cu colții, iar ea şi Eragon scoaseră un strigăt scurt, simțind amândoi 
durerea. Gâfâind din pricina efortului, Saphira se răsuci pe spate, într-un cerc 
strâns, ajungând în spatele celuilalt, care, la rândul său, se răsuci spre stânga 
şi încercă să se înalțe în spirală. 

În timp ce dragonii se luptau, cu mişcări din ce în ce mai complicate, 
Eragon îşi dădu seama că jos, pe Câmpiile înflăcărate, se întâmplă ceva: 
vrăjitorii din Du Vrangr Gata erau asediați de doi vrăjitori ai Imperiului, care nu 
mai luptaseră până atunci. Aceştia erau cu mult mai puternici decât cei de 
dinaintea lor. Îl omorâseră deja pe unul dintre magicienii vardenilor, şi tocmai 
încercau să distrugă obstacolele celui de-al doilea. În mintea lui Eragon răsună 
strigătul Triannei: „Biruitorul-Umbrei! Trebuie să ne ajuţi! Nu-i putem opri. O 
să-i omoare pe toţi vardenii. Ajută-ne, sunt...” 

Glasul ei se pierdu în depărtare, când celălalt Cavaler dădu să-i pătrundă 
în minte. 

— Trebuie să pun capăt luptei, scuipă Eragon printre dinţi, chinuindu-se 
să ţină piept asaltului. Peste gâtul Saphirei, văzu dragonul cel roşu venind în jos 
spre ei, îndreptându-se undeva dedesubt. Nu îndrăzni să-şi deschidă mintea 
pentru a vorbi cu Saphira, aşa că spuse tare: 

— Prinde-mă! 

Şi, răsucindu-şi sabia, tăie curelele cu care-şi legase picioarele şi sări de 
pe spinarea ei. 

„Ce nebunie”, se gândi el, râzând ameţit, când îl cuprinse senzaţia lipsei 
de greutate. Vârtejul de aer îi smulse coiful şi-i făcu ochii să se umple de 
lacrimi înţepătoare. Dând drumul scutului, îşi desfăcu braţele şi picioarele, aşa 
cum îl învățase Oromis, pentru a se echilibra. Dedesubtul lui, Cavalerul în 
armură îl observă. Dragonul cel roşu se trase spre stânga, dar nu izbuti să-l 
ocolească. Plutind pe lângă trupul acestuia, Eragon lovi cu sabia, simțind cum 
aceasta intră adânc în coapsa dragonului, înainte ca greutatea să-l tragă în jos. 

Dragonul scoase un răget de durere. 

Impactul loviturii îl făcu pe Eragon să se răsucească prin aer, în sus, în jos 
şi de pe o parte pe alta. Când izbuti în cele din urmă să se oprească, văzu că 
străbătuse deja pătura de nori şi se îndrepta spre Câmpiile Înflăcărate; la o 
asemenea viteză, căzătura l-ar fi ucis. Dacă era musai, putea să facă o vrajă 
care să-l oprească de tot, dar asta i-ar fi secătuit toate puterile. Privind peste 
un umăr, apoi peste celălalt, se întrebă: „Hai, Saphira, unde eşti?” 

Ca la comandă, ea veni în picaj prin fumul urât mirositor, cu aripile 
strânse pe lângă trup. Trecu pe lângă el şi-şi deschise puţin aripile, pentru a-şi 
opri căderea. Cu mare grijă, pentru a nu se înfige într-unui din ţepii ei, Eragon 
se strecură înapoi în şa, bucurându-se când ea se înălţă din nou, iar senzaţia de 


plutire dispăru. 

„Să nu-mi mai faci asta vreodată”, se răsti ea. 

Privindu-şi tăişul săbiei pătate de sânge, el îi răspunse: „Dar a mers, nu-i 
aşa?” 

Mulţumirea de sine îi dispăru, când îşi dădu seama că isprava lui o 
adusese pe Saphira la mila celuilalt dragon, care se năpusti spre ea de 
deasupra, atacând-o când pe o parte când pe alta şi silind-o să coboare. 
Saphira încercă să scape de sub el, dar de câte ori dădea să se înalțe, el se 
năpustea, muşcând-o şi bătând-o cu aripile, ca s-o facă să schimbe direcţia. 

Atâta se răsuciră şi se întinseră unul spre celălalt, încât amândoi dragonii 
se istoviră: limbile le atârnau pe afară, îşi lăsaseră cozile în jos şi nu mai 
fluturau din aripi, ci pluteau pur şi simplu unul deasupra celuilalt. 

Ferecându-şi din nou mintea, astfel încât nici prietenii, nici duşmanii nu-l 
mai puteau atinge, Eragon spuse cu glas tare: 

— Saphira, coboară. N-are rost. Am să mă lupt cu el pe pământ. 

Mormăind obosită şi resemnată, Saphira cobori în apropiere, pe un platou 
mic de piatră care se întindea pe malul de apus al râului Jiet. Apa se înroşise 
din pricina sângelui care se scurgea de pe câmpie. Eragon sări jos de îndată ce 
Saphira atinse pământul şi pipăi cu piciorul în jur. Platoul era tare şi neted şi nu 
avea nicio denivelare. Mulţumit, el dădu aprobator din cap. 

Câteva clipe mai târziu, dragonul cel roşu veni în zbor pe deasupra şi se 
lăsă şi el, în capătul celălalt al platoului. Îşi ţinea un picior din spate ridicat, ca 
să nu-şi adâncească rana: o tăietură lungă, care aproape că-i retezase 
muşchiul. Dragonul tremura din tot trupul, ca un câine rănit. Încercă să ţopăie, 
apoi se opri şi îşi arătă colții înspre Eragon. 

Cavalerul duşman se desprinse din şa şi cobori pe piciorul nevătămat al 
dragonului. Apoi se apropie de el şi-i cercetă rana. Eragon îl lăsă s-o facă; ştia 
câtă durere îi provoca celuilalt vederea tovarăşului său rănit. Numai că îi 
îngădui un răgaz prea mare, căci, pe dată, Cavalerul murmură câteva vorbe de 
neînțeles şi, în numai trei secunde, rana dragonului se închise. 

Eragon se cutremură de teamă. „Cum o fi făcut-o aşa de iute, şi cu o 
vrajă aşa de scurtă?” Oricum, oricine-ar fi fost, noul Cavaler nu era, cu 
siguranţă, Galbatorix, al cărui dragon era negru. 

Eragon se agăţă cu disperare de acest gând, înaintând pentru a-l 
înfrunta. Se întâlniră în mijlocul platoului, în timp ce Saphira şi dragonul cel 
roşu dădeau târcoale în spate. 

Cavalerul îşi apucă sabia cu ambele mâini şi o flutură pe deasupra 
capului, înspre Eragon, care o ridică pe Za'roc pentru a se apăra. Cele două 
săbii se ciocniră într-o izbucnire de scântei stacojii. Apoi Eragon îşi împinse 
adversarul şi începu o înşiruire complicată de lovituri, împungea şi para, 
mişcându-se cu agilitate şi silindu-l pe Cavalerul în armură să dea înapoi spre 
marginea platoului. 

Ajuns chiar pe muchie, celălalt rămase pe loc, respingând atacurile lui 


Eragon, oricât de iscusite ar fi fost. „S-ar zice că-mi ghiceşte fiecare mişcare”, 
se gândi acesta, descumpănit. Dacă ar fi fost odihnit, i-ar fi venit uşor să-l 
înfrângă, dar aşa nu izbutea să o facă. Celălalt nu avea iuţeala şi puterea unui 
elf, dar era mai iscusit decât Vanir şi la fel de bun ca Eragon. 

Eragon se cam îngrijoră, când simţi că puterile încep să-i scadă iarăşi, 
fără să fi izbutit altceva decât să zgârie puţin platoşa strălucitoare a 
adversarului. Puterea care mai rămăsese în rubinul din plăselele săbiei şi în 
nestematele de la cingătoare era îndeajuns pentru încă un minut de trudă. 
Apoi, Cavalerul făcu un pas înainte şi încă unul, până ce, aproape fără ştirea lui 
Eragon, ajunseseră din nou în centrul platoului, unde rămaseră faţă în faţă, 
încleştaţi în luptă. 

Sabia îi atârna atât de greu în mâini, încât de-abia mai putea s-o ridice. 
Umărul îl ardea, răsufla întretăiat şi era scăldat în sudoare. Nici măcar dorinţa 
de a-l răzbuna pe Hrothgar nu-l mai putea ajuta să-şi înfrângă osteneala. 

În cele din urmă, alunecă şi căzu la pământ. Hotărât să nu moară aşa, se 
ridică iarăşi în picioare şi îşi flutură sabia spre celălalt Cavaler, care o dădu la o 
parte cu o mişcare leneşă din încheietură. 

Apoi, felul în care celălalt îşi roti sabia, într-un cerc îngust, pe lângă corp, 
îi păru dintr-odată cunoscut lui Eragon - la fel ca toate mişcările de până 
atunci. Rămase cu ochii aţintiţi la sabia lungă din mâna adversarului, din ce în 
ce mai îngrozit, apoi privi spre fantele pentru ochi din coiful sclipitor şi strigă: 

— Ştiu cine eşti! 

Cu asta, se aruncă spre celălalt, prinzând săbiile la mijloc, între cele două 
trupuri, îşi strecură degetele pe sub coif şi-l smulse. lar acolo, în mijlocul 
platoului, la marginea Câmpiilor înflăcărate din Alaga&sia, îl văzu pe Murtagh. 


Moştenirea 


Murtagh rânji, apoi spuse: 

— Thrysta vindar. 

Pe dată, o minge tare de aer se strânse între ei şi-l lovi pe Eragon în 
piept, aruncându-l mai departe, pe platou. 

Când căzu la pământ, lungit pe spate, Eragon o auzi pe Saphira mârâind. 
Prin faţa ochilor îi jucau pete roşii şi albe; se ghemui pe jos şi aşteptă să-i 
treacă durerea. Bucuria pe care o simţise văzându-l iarăşi pe Murtagh era 
înăbuşită de împrejurările îngrozitoare ale întâlnirii. În suflet îi clocotea un 
amestec confuz de durere, derută şi mânie. 

Lăsându-şi sabia în jos, Murtagh arătă spre el cu mănuşa de fier, 


strângând pumnul, dar lăsându-şi întins degetul arătător. 

— Niciodată n-ai ştiut să renunţi. 

Eragon simţi un fior rece pe şira spinării, recunoscând scena din viziunea 
pe care o avusese, în timp ce urcau cu plutele pe Az Ragni, către Hedarth: în 
noroiul întărit zăcea un bărbat, purtând un coif ciobit şi armură însângerată, cu 
chipul ascuns de brațul ridicat, în faţa ochilor îi apăru un braț acoperit de zale, 
care se îndrepta spre omul prăbuşit, într-un gest imperios, ca şi cum soarta 
însăşi l-ar fi silit să privească. Trecutul şi viitorul se întâlniseră. Soarta lui era pe 
cale să fie pecetluită. 

Ridicându-se cu greu în picioare, el tuşi şi spuse: 

— Murtagh... cum de eşti în viaţă? l-am văzut pe urgali târându-te sub 
pământ. Am încercat să te găsesc cu ajutorul magiei, dar n-am văzut decât 
bezna. 

— N-ai văzut nimic, răspunse Murtagh cu un râs amar, aşa cum nici eu n- 
am văzut nimic, de câte ori am încercat s-o fac, în timp ce mă aflam în 
Urû'baen. 

— Dar ai murit! strigă Eragon, aproape incoerent. Ai murit în Farthen Dur. 
Arya ţi-a găsit hainele pline de sânge în tunele. 

Pe chipul lui Murtagh trecu o umbră. 

— Nu, n-am murit. A fost lucrătura Gemenilor, Eragon. Au pus mâna pe 
un grup de urgali şi au plănuit ambuscada, pentru a-l ucide pe Ajihad şi a mă 
lua pe mine prizonier. Apoi m-au vrăjit, ca să nu pot scăpa, şi m-au dus pe sus 
în Urâ'baen. 

Eragon clătină din cap, neputând să priceapă ce se întâmplase. 

— Dar de ce ai primit să-l slujeşti pe Galbatorix? Mi-ai spus că-l urăşti. Mi- 
ai spus... 

— Să primesc?! râse iarăşi Murtagh, iar de data aceasta izbucnirea lui 
ascundea o undă de nebunie. N-am primit. Mai întâi, Galbatorix m-a pedepsit 
pentru că-mi bătusem joc de anii în care crescusem în Uri'baen, iar el mă 
ţinuse la adăpost de primejdii, pentru că-l sfidasem şi fugisem. Apoi a scos de 
la mine tot ce ştiam despre tine, despre Saphira şi despre vardeni. 

— Ne-ai trădat! Eu te jeleam, iar tu ne-ai trădat! 

— N-am avut de ales. 

— Ajihad avea dreptate să te ţină închis. Ar fi trebuit să te lase să 
putrezeşti în temniţă, şi-atunci nimic nu... 

— N-am avut de ales! se răsti Murtagh. lar după ce Thorn” a ieşit din ou, 
pentru a-mi fi tovarăş, Galbatorix ne-a silit pe amândoi să-i jurăm credinţă în 
limba străveche. De-acum nu-i mai putem ieşi din cuvânt. 

În sufletul lui Eragon, mila se lupta cu dezgustul. 

— Ai ajuns ca tatăl tău. 
> Dragonul lui Murtagh poartă numele de Thorn, „Ghimpe"; la sfîrşitul capitolului, acest nume 
va fi folosit pentru un joc de cuvinte. Cu toate acestea, am ales să păstrăm numele în varianta 


sa originală, avînd în vedere că aşa s-a întîmplat cu toate numele dragonilor apăruţi pînă acum. 
(n.tr.) 


În ochii lui Murtagh apăru o sclipire stranie. 

— Nu, nu ca tatăl meu. Sunt mult mai puternic decât a fost Morzan 
vreodată. Galbatorix m-a învăţat nişte lucruri despre magie la care nici n-ai 
visat... Vrăji atât de puternice, încât elfii, ca nişte laşi ce sunt, nici nu 
îndrăznesc să le rostească. Cuvinte din limba străveche care se pierduseră, 
până ce Galbatorix le-a scos la lumină. Căi de a mânui energia... Taine, taine 
înfricoşătoare, care-ţi pot distruge duşmanii şi-ţi pot îndeplini orice dorinţă. 

Eragon îşi aminti de lecţiile lui Oromis şi replică: 

— Lucruri care ar trebui să rămână ascunse. 

— Dacă le-ai cunoaşte, n-ai mai vorbi aşa. Brom era un lăutar care cânta 
după ureche, atât şi nimic mai mult. lar elfii... să fim serioşi! Tot ce ştiu să facă 
este să se ascundă în pădurea lor şi să aştepte să fie cuceriţi. Şi tu arăţi acum 
ca un elf. Asta ţi-a făcut-o Islanzadi? întrebă Murtagh, plimbându-şi privirea 
peste trupul lui Eragon, apoi, văzând că el nu răspundea nimic, zâmbi şi ridică 
din umeri. N-are a face. O să aflu curând adevărul. 

Ajuns aici, se opri şi privi încruntat spre răsărit. Urmărindu-i privirea, 
Eragon îi văzu pe Gemeni care ieşiseră în primele rânduri ale soldaţilor 
Imperiului, aruncând mingi de energie în mijlocul vardenilor şi al piticilor. Era 
greu de spus, din pricina perdelei de fum, dar Eragon era convins că vrăjitorii 
spâni rânjeau şi hohoteau, măcelărindu-i pe oamenii cu care, odinioară, se 
legaseră prin jurăminte solemne de prietenie. Ceea ce Gemenii nu observaseră 
- dar Eragon şi Murtagh, de la locul lor, puteau zări fără greş - era că Roran se 
târa spre ei dintr-o parte. 

Recunoscându-şi vărul, inima lui Eragon îşi încetă o clipă bătăile. 
„Prostule! Pleacă de-acolo! Ai să mori.” 

Tocmai când el deschidea gura pentru a face o vrajă care să-l ia pe Roran 
din mijlocul primejdiei, oricât l-ar fi costat, Murtagh îi spuse: 

— Aşteaptă. Vreau să văd ce are de gând. 

— De ce? 

Pe chipul lui Murtagh trecu un zâmbet amar. 

— Cât am fost în puterea lor, Gemenilor le-a făcut mare plăcere să mă 
chinuiască. 

Eragon îl privi bănuitor. 

— N-ai să-i faci rău? N-ai să-i previi pe Gemeni? 

— Vel eânradhin iet ai Shur 'tugal. Pe cuvântul meu de Cavaler. Priviră 
împreună la Roran, care se ascundea în spatele unei movile de cadavre. Eragon 
împietri, când Gemenii se uitară înspre movilă. 

O clipă, păru că l-ar fi zărit, apoi se întoarseră iarăşi cu spatele, iar Roran 
sări la ei. Învârtindu-şi ciocanul, el îl lovi pe unul din Gemeni în moalele capului, 
sfărâmându-i craniul. Cel de-al doilea căzu pe jos, tremurând, şi scoase un 
strigăt nearticulat, până ce îşi găsi şi el sfârşitul în acelaşi chip. Apoi Roran îşi 
puse piciorul pe trupurile duşmanilor săi, ridică ciocanul deasupra capului şi-şi 
trâmbiţă izbânda. 


— Şi-acum? întrebă Eragon, întorcându-şi faţa de la câmpul de luptă. Ai 
venit să mă ucizi? 

— Fireşte că nu. Galbatorix te vrea viu. 

— De ce? 

Buzele lui Murtagh se strâmbară. 

— Nu ştii? Ha! Ce glumă bună. Nu-i din pricina ta, ci a ei, continuă el, 
arătând-o cu degetul pe Saphira. Dragonul din ultimul ou rămas, ultimul ou de 
dragon din lume, este mascul. Saphira este singura femelă care mai există. 
Dacă îşi găseşte perechea, va deveni mama întregului său neam. Acum 
înţelegi? Galbatorix nu vrea să şteargă dragonii de pe faţa pământului. Vrea s-o 
folosească pe Saphira pentru a-i reface pe Cavaleri. Pentru a-şi îndeplini visul, 
nu vă poate ucide pe niciunul din voi... Şi ce vis, Eragon. Ar trebui să-l auzi cum 
vorbeşte despre asta, poate că atunci n-ai mai avea aşa o părere proastă 
despre el. E aşa de rău că vrea să unească Alagassia sub un singur steag, să 
facă uitat războiul şi să-i aducă din nou la lumină pe Cavaleri? 

— Dar el e cel care i-a distrus, atunci! 

— Şi pe bună dreptate, declară Murtagh. Erau bătrâni, leneşi şi corupți. 
Elfii îi stăpâneau şi-i foloseau pentru a-i subjuga pe oameni. Trebuia să fie 
îndepărtați, pentru a o putea lua de la început. 

Chipul lui Eragon se schimonosi fioros. El începu să se plimbe de colo- 
colo pe platou, respirând greu, apoi arătă spre câmpul de luptă şi spuse: 

— Cum poţi să justifici faptul că s-a provocat atâta suferinţă, numai din 
pricina închipuirilor unui nebun? Galbatorix n-a făcut nimic altceva decât să 
ardă şi să măcelărească, pentru a-şi aduna cât mai multă putere. Minte. Ucide. 
Înşală. Ştii că-i aşa! De-asta ai refuzat să-l slujeşti şi prima oară. Făcu o pauză, 
apoi continuă pe un ton mai blând: înţeleg că ai fost silit să acţionezi împotriva 
voinţei tale şi că nu eşti răspunzător pentru uciderea lui Hrothgar. Dar poţi să 
încerci să scapi. Sunt convins că eu şi Arya putem găsi o cale pentru a rupe 
lanţurile cu care te-a legat Galbatorix... Vino cu mine, Murtagh. Ai putea face 
atâtea pentru vardeni. Cu noi ai fi slăvit şi admirat, nu blestemat, temut şi 
privit cu ură. 

O clipă, cât Murtagh rămase cu ochii plecaţi, privindu-şi sabia ciobită, 
Eragon nădăjdui să-l audă încuviinţând. Apoi, el spuse cu glas scăzut: 

— Nu mă poţi ajuta, Eragon. Numai Galbatorix ne poate elibera de 
jurământ, iar el n-o va face niciodată... Eragon, ne cunoaşte adevăratele 
nume... Suntem sclavii lui pentru totdeauna. 

Împotriva voinţei sale, Eragon se simţi înduioşat de situaţia în care se afla 
celălalt. Cu cea mai mare seriozitate, îi spuse: 

— Atunci lăsaţi-ne să vă ucidem pe-amândoi. 

— Să ne ucideţi? Şi de ce, mă rog? 

Eragon îşi alese cu grijă cuvintele: 

— Aşa aţi putea scăpa de Galbatorix. Şi aţi cruța vieţile a sute, dacă nu 
mii de oameni. Nu-i o cauză îndeajuns de nobilă pentru a te jertfi? 


— Poate pentru tine, răspunse Murtagh clătinând din cap, dar pentru 
mine viaţa este încă prea dulce ca să mă despart de ea aşa uşor. Viaţa nici 
unui străin nu este mai importantă decât a lui Thorn sau a mea. 

Oricât de rău i-ar fi părut, în legătură cu tot ce se întâmplase, Eragon ştia 
ce avea de făcut. Atacându-l din nou pe Murtagh, cu gândurile, se năpusti 
înainte, desprinzându-şi tălpile de pământ, şi se întinse spre celălalt, dând să-l 
străpungă în inimă. 

— Letta! lătră Murtagh. 

Eragon căzu din nou la pământ, când nişte legături invizibile îi prinseră 
braţele şi picioarele, imobilizându-l. La dreapta lui, Saphira slobozi un şuvoi de 
foc şi sări la Murtagh, ca o pisică la un şoarece. 

— Risa! porunci Murtagh, ridicând o mână ca o gheară, ca şi cum ar fi 
vrut s-o prindă. 

Saphira scoase un strigăt de uimire, când vraja o opri în văzduh şi o ţintui 
acolo, făcând-o să plutească la câţiva paşi deasupra platoului. Oricât s-ar fi 
zbătut, nu izbutea să atingă pământul şi nici să zboare mai sus. 

„Cum de are asemenea puteri, fiind încă om? se întrebă Eragon. Până şi 
cu noile mele înzestrări, asemenea efort m-ar lăsa fără suflu şi neputincios.” 
Bizuindu-se pe experienţa pe care o dobândise combătând vrăjile lui Oromis, el 
spuse: 

— Brakka du vanyali sem huildar Saphira un eka! 

Murtagh nu făcu nicio încercare să-l oprească, aruncându-i numai o 
privire rece, ca şi cum eforturile lui Eragon i s-ar fi părut o bătaie inutilă de cap. 
Desfăcându-şi buzele, Eragon se strădui şi mai tare. Mâinile îi îngheţară, oasele 
începură să-l doară, iar pulsul îi încetini, pe măsură ce magia îi sorbea puterile. 
Fără să i-o ceară, Saphira îşi uni puterile cu el, oferindu-i rezervele de temut ale 
trupului său. 

Trecură cinci secunde... 

Douăzeci de secunde... Pe gâtul lui Murtagh pulsa o venă groasă. Un 
minut... 

Un minut şi jumătate... Pe Eragon începură să-l străbată fiori. Muşchii 
braţelor şi ai coapselor îi tremurau; dacă s-ar fi putut mişca, picioarele i s-ar fi 
desprins de trup. 

Trecură două minute... 

În cele din urmă, Eragon se văzu silit să dea drumul magiei, altfel era în 
primejdie de a-şi pierde cunoştinţa şi de a se risipi în neant. Stors de puteri, el 
rămase întins pe jos. 

Şi înainte îi fusese frică, dar numai pentru că se gândea că putea eşua. 
Acum, se temea pentru că nu ştia de ce era în stare Murtagh. 

— Nu poţi să te masori cu mine, spuse Murtagh. Nimeni nu-mi poate ţine 
piept, în afară de Galbatorix. 

Apropiindu-se de Eragon, îi lipi sabia de gât, înţepându-i pielea; lui 
Eragon îi veni să închidă ochii, dar se abţinu. 


— Ar fi aşa de uşor să te duc în Uri'baen. 

Eragon îl privi adânc în ochi. 

— N-o face. Dă-mi drumul. 

— Tocmai ai încercat să mă omori. 

— Şi tu ai fi făcut la fel, în situaţia mea. Văzându-l pe celălalt rămas pe 
gânduri, cu chipul împietrit, adăugă: Am fost prieteni cândva. Am luptat 
împreună. Nu e cu putinţă ca Galbatorix să te fi preschimbat într-atât încât să fi 
uitat... Dacă o faci, Murtagh, vei fi pierdut pe vecie. 

Trecu o lungă vreme, în care nu se mai auzi decât zgomotul armatelor 
care se înfruntau. Lui Eragon îi curgea sânge pe gât, din locul în care vârful 
sabiei îi pătrunsese în piele. Saphira dădea din coadă, plină de mânie 
neputincioasă. 

În cele din urmă, Murtagh spuse: 

— Mi s-a poruncit să încerc să vă iau prizonieri. Am încercat... continuă el, 
după o scurtă pauză. Ai grijă să nu-mi mai ieşi altă dată în cale. Sunt sigur că 
Galbatorix mă va pune să rostesc alte jurăminte în limba străveche, care să mă 
împiedice să mă arăt la fel de milos, când va fi să ne întâlnim din nou. 

Cu aceste cuvinte, el lăsă sabia în jos. 

— Ai făcut un lucru bun, spuse Eragon, încercând să se îndepărteze, dar 
era încă țintuit în loc. 

— Poate. Totuşi, înainte să-ţi dau drumul... 

Întinzând mâna, Murtagh o smulse pe Za'roc din pumnul lui Eragon şi-i 
desfăcu teaca roşie, de pe cingătoarea lui Beloth cel înţelept. 

— Dacă tot am ajuns ca taică-meu, atunci vreau şi sabia lui. Dragonul 
meu este Thorn, şi va fi ca un ghimpe pentru toţi duşmanii mei. Ce poate fi mai 
potrivit, atunci, decât o sabie numită „Jale”? Jalea şi ghimpele, ce potriveală. Ca 
să nu mai spun că Za'roc ar fi trebuit oricum să ajungă la fiul cel mare al lui 
Morzan, nu la cel mic. Este a mea de drept. 

Eragon simţi cum i se strânge stomacul de durere. „Nu e cu putinţă.” Pe 
chipul lui Murtagh apăru un zâmbet crud. 

— Nu ţi-am spus până acum numele mamei mele, nu-i aşa? Şi nicitu. O 
să-l rostesc acum: Selena. Selena a fost mama ta şi a mea. Suntem fiii lui 
Morzan. Gemenii şi-au dat seama de legătura asta, pe când îţi scormoneau prin 
minte. Galbatorix a primit vestea cu mult interes. 

— Minti! strigă Eragon. 

Gândul că ar fi putut fi fiul lui Morzan era de nesuportat. „Oare Brom 
ştia? Oare Oromis ştie?... De ce nu mi-au spus?” Îşi aminti, atunci, că Angela îi 
prezisese că va fi trădat de cineva din familie. „Avea dreptate.” 

Murtagh se mulţumi să clatine din cap, apoi îşi repetă vorbele în limba 
străveche şi, apropiindu-şi buzele de urechea lui Eragon, şopti: 

— Noi suntem la fel, Eragon. Fiecare este oglinda celuilalt. Nu ai cum să 
negi. 

— Greşeşti, mârâi Eragon, zbătându-se să scape de vrajă. Nu suntem 


câtuşi de puţin la fel. Eu nu mai am nicio cicatrice pe spate. 

Murtagh se trase înapoi, de parcă l-ar fi muşcat ceva, cu chipul aspru şi 
rece. Ridică Za'roc şi o ţinu dreaptă pe lângă trup. 

— Aşa să fie. Mi-am luat moştenirea de la tine, frate. Adio. 

Apoi îşi luă şi coiful de pe jos şi se urcă pe spinarea lui Thorn. Nu-i mai 
aruncă nici măcar o privire lui Eragon, pe când dragonul se ghemui, îşi desfăcu 
aripile şi plecă în zbor de pe platou, înspre miazănoapte. Numai după ce Thorn 
dispăru dincolo de linia orizontului, plasa vrăjită care-i ţinea pe Eragon şi pe 
Saphira se risipi. 

Ghearele Saphirei atinseră cu zgomot pământul. Ea se târî spre Eragon 
şi-l atinse pe braţ cu botul. „Eşti bine, micuţule?” 

„Sunt bine.” Dar nu era, iar ea o ştia. 

Apropiindu-se de marginea platoului, Eragon privi Câmpiile Înflăcărate şi 
urmările luptei. Căci aceasta se terminase cu adevărat. La moartea Gemenilor, 
vardenii şi piticii recuperaseră terenul pierdut şi izbutiseră să pună pe fugă 
cetele de soldaţi ameţiţi, aruncându-i în râu sau alungându-i îndărăt de unde 
veniseră. 

Deşi grosul armatei scăpase nevătămat, Imperiul dăduse semnul de 
retragere, fără îndoială pentru a se regrupa şi a se pregăti pentru o nouă 
încercare de a invada Surda. În urma lor, rămaseră mormane de trupuri 
mutilate, din ambele tabere, oameni şi pitici îndeajuns de mulţi pentru a umple 
un întreg oraş. De la trupurile care căzuseră în gropile de flăcări se înălța un 
fum gros şi negru. 

Acum că lupta se terminase, şoimii şi vulturii, ciorile şi corbii se lăsară la 
pământ, ca un giulgiu. 

Eragon închise ochii, simțind lacrimile care-i udau pleoapele. 

Câştigaseră lupta, dar el pierduse totul. 


Din nou alături 


A 


Eragon şi Saphira îşi croiră drum printre cadavrele care umpleau 
Câmpiile înflăcărate, mişcându-se încet din pricina rănilor şi a oboselii, întâlniră 
şi alţi supraviețuitori care şontâcăiau peste câmpul pârjolit, bărbaţi cu ochi goi 
care priveau fără să vadă nimic, cu privirile aţintite undeva în depărtare. 

Acum că setea de sânge i se domolise, Eragon simţea doar jale. Lupta i 
se părea fără niciun sens. „Ce tragedie că trebuie să moară atâţia pentru a 
pune capăt nebuniei unuia singur.” Se opri ca să ocolească un desiş de săgeți 
înfipte în noroi şi observă rana de pe coada Saphirei, acolo unde o muşcase 


Thorn, precum şi celelalte tăieturi mai puţin adânci. „Hai, dă-mi din puterea ta, 
să te vindec.” 

„Ocupă-te mai întâi de cei care sunt în primejdie de moarte.” 

„Eşti sigură?” 

„Foarte sigură, micuţule.” 

Încuviinţând, el se aplecă şi vindecă un soldat al Imperiului, care avea 
gâtul sucit, apoi trecu la un varden. Nu făcu nicio deosebire între prieten şi 
duşman, ci-i trată pe toţi cât putea de bine. 

Era atât de preocupat de gândurile sale, încât aproape că nu era atent la 
ce făcea. Îşi dorea să fi putut uita de veştile lui Murtagh, numai că tot ce-i 
spusese acesta despre mama sa - mama lor, mai bine zis - se potrivea cu 
puţinele lucruri pe care le ştia şi Eragon: Selena plecase din Carvahall cu vreo 
douăzeci de ani în urmă, se întorsese o singură dată, pentru a-i da naştere, şi 
nu mai fusese văzută de atunci. Îşi aminti de momentul în care el şi Murtagh 
ajunseseră pentru prima dată în Farthen Dur. Atunci, Murtagh îi povestise cum 
mama sa dispăruse din castelul lui Morzan, în timp ce acesta din urmă îi 
urmărea pe Brom şi pe Jeod, care fugiseră cu oul Saphirei. „După ce Morzan a 
aruncat cu sabia în Murtagh şi aproape că l-a ucis, pesemne că mama şi-a 
tăinuit sarcina şi a plecat în Carvahall, ca să mă apere de Morzan şi de 
Galbatorix.” 

Eragon se simţi încurajat să ştie că Selena ţinuse atât de mult la el. Pe de 
altă parte, îl îndurera să ştie că murise şi că nu se mai puteau întâlni niciodată, 
căci trăise cu nădejdea, chiar firavă, că părinţii săi ar fi putut fi încă în viaţă. Cu 
tatăl său nu mai avea nicio dorinţă să se cunoască, dar îl durea că fusese lipsit 
de prilejul de a trăi împreună cu mama sa. 

De când ajunsese îndeajuns de mare să priceapă că era orfan, se 
întrebase cine-i era tatăl şi de ce maică-sa îl lăsase în grija fratelui ei, Garrow, 
şi a soţiei acestuia, Marian. Aflase răspunsurile brusc, într-un chip atât de 
neaşteptat şi într-un loc atât de puţin prielnic, încât pe moment nici nu-şi putea 
da bine seama de ele. Numai după mai multe luni, dacă nu ani, putea să se 
împace cu gândul descoperirii făcute. 

Îşi imaginase întotdeauna că s-ar fi bucurat să afle cine-i era tatăl. Acum 
că aflase, era numai revoltat. Când era mai tânăr, se jucase adesea cu gândul 
că era fiul unui personaj măreț şi important, cu toate că ştia că era mai 
probabil să fie exact pe dos. Cu toate acestea, nu-i trecuse prin cap, nici măcar 
în visurile cele mai nebuneşti, că ar fi putut fi fiul unui Cavaler, cu atât mai 
puţin al unuia dintre Trădători. 

Visul se transformase în coşmar. 

„Tatăl meu a fost un monstru... Tatăl meu a fost cel care i-a trădat pe 
Cavaleri lui Galbatorix.” Gândul îl făcea să se simtă murdar. 

„Dar, nu...” în timp ce vindeca un om care-şi frânsese şira spinării, începu 
să vadă situaţia cu alţi ochi, regăsindu-şi într-o oarecare măsură încrederea în 
sine: „Oi fi din sângele lui Morzan, dar el nu e tatăl meu. Garrow mi-a fost tată. 


El m-a crescut. El m-a învăţat cum să trăiesc bine şi cu cinste şi să nu mă abat 
de la calea pe care trebuie s-o urmez. Datorită lui sunt ceea ce sunt. Până şi 
Brom mi-a fost tată mai mult ca Morzan. Şi Oromis la fel. lar fratele meu este 
Roran, nu Murtagh”. 

Eragon încuviinţă din cap, hotărât să nu mai privească altfel lucrurile. 
Până atunci, nu putuse să-l accepte pe deplin pe Garrow ca tată. Şi chiar dacă 
el era mort, faptul că o făcuse acum îi uşura sufletul lui Eragon, îi dădu o 
senzaţie de desăvârşire şi-l ajută să-şi aline jalea în legătură cu Morzan. 

„Ai devenit un înţelept”, remarcă Saphira. 

„Înţelept? răspunse el clătinând din cap. Nu, doar am învăţat să gândesc. 
Măcar atât mi-a dăruit Oromis.” 

Ştergând praful de pe chipul unui stegar căzut la pământ, Eragon se 
asigură că murise, apoi se ridică, strângând din dinţi din pricina mușchilor care- 
| dureau la fiecare mişcare. „Cred că-ţi dai seama că e cu neputinţă ca Brom să 
nu fi ştiut. Altfel, de ce-ar fi venit să se ascundă în Carvahall, aşteptând ca tu 
să ieşi din ou?... Voia să-l aibă sub ochi pe fiul duşmanului său.” Gândul că 
Brom l-ar fi putut considera o ameninţare îl neliniştea. „Dar avea dreptate. 
Uită-te unde-am ajuns până la urmă!” 

Saphira îi dădu părul pe spate, suflând pe nări aer fierbinte. „Nu uita că 
Brom, oricare i-ar fi fost motivele, a încercat întotdeauna să ne apere de 
primejdii. A murit salvându-te de cei doi Ra'zac.” 

„Ştiu... Crezi că nu mi-a spus nimic pentru că se temea să nu-i calc pe 
urme lui Morzan, cum a făcut Murtagh?” 

„Fireşte că nu.” 

El o privi curios. „De unde eşti aşa sigură?” Ea îşi înălţă capul mult 
deasupra lui şi refuză să-i întâlnească privirea sau să-i răspundă. 

„Fie cum vrei tu, atunci.” Îngenunchind lângă unul dintre oamenii regelui 
Orrin, care avea o săgeată în stomac, Eragon îl apucă de braţe ca să-l facă să 
nu se mai zbată. 

— la-o încetişor. 

— Apă, gemu rănitul. Apă, vă implor. Gâtul mi-e uscat ca nisipul. Te rog, 
Biruitorul-Umbrei. 

Avea faţa scăldată de sudoare. Eragon zâmbi, încercând să-l liniştească. 

— Pot să-ţi dau ceva de băut, dar ar fi mai bine să aştepţi să te vindec. 
Poţi s-o faci? Dacă poţi, îţi promit că vei primi toată apa de care ai nevoie. 

— Făgăduieşti, Biruitorul-Umbrei? 

— Îţi dau cu vântul. 

Bărbatul se chinui în mod vizibil, din pricina unui alt val de durere, apoi 
spuse: 

— Fie, dacă trebuie. 

Cu ajutorul magiei, Eragon scoase săgeata, apoi el şi Saphira se străduiră 
să facă la loc măruntaiele omului, folosind câte ceva şi din puterea acestuia 
pentru a ţese vraja. Le luă câteva minute. După ce terminară, bărbatul îşi privi 


trupul, pipăindu-şi stomacul pe care nu se mai vedea nicio rană, apoi se uită la 
Eragon cu ochii plini de lacrimi. 

— Eu... Biruitorul-Umbrei, tu... 

Eragon îi dădu burduful cu apă. 

— la şi păstrează-l. Ai mai mare nevoie decât mine. 

Ceva mai încolo, Eragon şi Saphira străbătură o perdea de fum acru. Apoi 
dădură peste Orik şi peste alţi zece pitici, printre care şi femei, rânduiţi în jurul 
trupului lui Hrothgar, care zăcea pe patru scuturi, strălucind în armura sa aurie. 
Piticii îşi smulgeau părul din cap, se băteau cu pumnii în piept şi boceau, 
strigându-şi jalea către cer. Eragon lăsă capul în jos şi murmură: 

— Stydja unin mor 'ranr, Hrothgar Könungr. 

După o vreme, Orik îl observă şi se ridică; era roşu la faţă de plâns şi 
avea barba desfăcută, nu împletită ca de obicei. Se împletici până la Eragon şi-l 
întrebă direct: 

— L-ai omorât pe laşul care-a făcut asta? 

— Mi-a scăpat. 

Nu avea tăria să-i spună că străinul era tocmai Murtagh. Orik îşi lovi 
palma cu pumnul de la cealaltă mână. 

— Barziln! 

— Dar îţi jur pe fiecare piatră din Alaga&sia că, aşa cum se cuvine să facă 
un membru al clanului Durgrimst, o să fac tot ce pot ca să răzbun moartea lui 
Hrothgar. 

— Da, tu eşti singurul, în afară de elfi, care are puterea de a face 
dreptate împotriva acestui ucigaş mârşav. lar când îl găseşti, Eragon... fă-l una 
cu pământul! Scoate-i dinţii şi umple-i venele cu plumb topit; fă-l să sufere 
pentru fiecare minut din viaţa lui Hrothgar pe care i l-a furat! 

— Dar n-a fost o moarte onorabilă? Oare Hrothgar n-ar fi vrut să moară în 
luptă, cu Volund în mână? 

— În luptă, da, faţă în faţă cu un duşman onest, care să aibă curajul să 
stea drept şi să lupte ca un bărbat. Nu culcat la pământ de vicleşugul unui 
vrăjitor... Clătinând din cap, Orik se uită iarăşi la Hrothgar, apoi îşi încrucişa 
braţele şi-şi lăsă bărbia în piept, răsuflând întretăiat de câteva ori. Când părinţii 
mei au murit de ciumă, Hrothgar mi-a dăruit din nou o viaţă. M-a luat în casa lui 
şi m-a făcut moştenitor. Pierderea lui... continuă piticul, ciupindu-se de nas cu 
degetul mare şi cel mijlociu şi ascunzându-şi faţa... pierderea lui mă doare ca şi 
cum mi-aş fi pierdut iarăşi tatăl. 

Jalea din glasul lui era atât de limpede încât Eragon simţi că o 
împărtăşeşte. 

— Înţeleg, spuse el. 

— Ştiu că înţelegi, Eragon... ştiu. 

După câteva clipe, Orik îşi şterse ochii şi făcu un semn spre cei zece 
pitici. 

— Înainte de orice, trebuie să-l ducem pe Hrothgar îndărăt în Farthen 


Dur, ca să poată fi înmormântat alături de predecesorii săi. Dârgrimst Ingeitum 
trebuie să aleagă un nou grimstborith, apoi cei treisprezece şefi de clan, printre 
care cei pe care-i vezi aici, vor alege dintre ei noul rege. Mai departe nu ştiu ce 
se va întâmpla. Această tragedie va da îndrăzneală anumitor clanuri şi-i va face 
pe alţii să se întoarcă împotriva cauzei noastre... sfârşi el, clătinând iarăşi din 
cap. 

Eragon îi puse mâna pe umăr. 

— Nu te mai îngrijora acum pentru asta. Nu trebuie decât să ceri, şi 
braţul şi voinţa mea îţi stau la dispoziţie... Dacă vrei, vino în cortul meu, şi vom 
împărţi un butoiaş cu mied în amintirea lui Hrothgar. 

— Mi-ar plăcea. Dar nu încă. Întâi trebuie să obţinem de la zei favoarea 
de a-i dărui lui Hrothgar o călătorie lipsită de primejdii în lumea de dincolo. 

Lăsându-l pe Eragon, Orik se întoarse în cercul de pitici şi începu să 
bocească alături de ei. 

Mergând mai departe prin Câmpiile înflăcărate, Saphira spuse: „Hrothgar 
a fost un rege mare”. 

„Da, şi un om bun, oftă Eragon. Hai să le găsim pe Arya şi pe Nasuada. 
Acum nu mai pot vindeca nicio zgârietură, iar ele trebuie să afle despre 
Murtagh.” 

„De acord.” 

O luară spre miazăzi, către tabăra vardenilor, dar nu apucară să facă mai 
mult de câţiva paşi, când Eragon îl văzu pe Roran apropiindu-se dinspre râu, 
ceea ce-l umplu de nelinişte. Roran se opri drept în faţa lor, cu picioarele 
crăcănate şi bine înfipte în pământ, şi rămase cu ochii aţintiţi la Eragon, 
mişcând din falci de parcă ar fi vrut să spună ceva, dar nu izbutea să deschidă 
gura. 

Apoi îi trase lui Eragon un pumn în bărbie. 

Acestuia din urmă i-ar fi venit uşor să se ferească de lovitură, dar n-o 
făcu, mişcându-şi doar puţin capul pentru ca Roran să nu-şi rupă încheietura. 

Şi tot îl duru. 

Strângând din dinţi, Eragon îşi privi vărul. 

— Cred că meritam asta. 

— Aşa e. Avem de vorbit. 

— Acum? 

— Nu mai poate aştepta. Cei doi Ra'zac au prins-o pe Katrina, iar eu am 
nevoie de ajutorul tău ca s-o salvez. O ţin cu ei de când au plecat din Carvahall. 

„Deci asta e.” Într-o clipă, Eragon îşi dădu seama de ce Roran părea atât 
de mohorât şi de hăituit şi de ce adusese tot satul în Surda. „Brom a avut 
dreptate. Galbatorix i-a trimis pe cei doi Ra'zac îndărăt în valea Palancar.” Se 
încruntă, sfâşiat între responsabilităţile pe care le avea faţă de Roran şi datoria 
de a se înfăţişa Nasuadei. 

— Trebuie să fac ceva mai întâi, iar apoi putem vorbi. Bine? Dacă vrei, 
poţi veni cu mine... 


— Vin. 

Pe măsură ce străbăteau terenul plin de gropi, Eragon tot trăgea cu 
coada ochiului la Roran. În cele din urmă, îi spuse cu glas scăzut: 

— Mi-a fost dor de tine. 

Roran şovăi, apoi răspunse printr-o scurtă încuviinţare din cap. După 
câţiva paşi, întrebă: 

— Asta-i Saphira, nu? Jeod mi-a spus că aşa o cheamă. 

— Da. 

Saphira îl privi pe Roran cu unul din ochii săi sclipitori. El nu-şi întoarse 
faţa de la ea, îndurându-i privirea mai bine decât mulţi alţii. 

„Mi-am dorit dintotdeauna să-l cunosc pe cel cu care Eragon a împărţit 
cuibul.” 

— Vorbeşte! exclamă Roran, când Eragon îi repetă ce spusese ea. 

De data asta, Saphira i se adresă direct: „Păi, ce credeai, că sunt mută ca 
o şopârlă de stâncă?” 

Roran clipi. 

— Îmi cer iertare. Nu ştiam că dragonii sunt atât de inteligenţi. Mai întâi 
cei doi Ra'zac şi vrăjitorii, acum pitici, Cavaleri şi dragoni vorbitori. Parcă a 
înnebunit toată lumea, sfârşi el cu un zâmbet posomorât pe buze. 

— Aşa s-ar zice. 

— Te-am văzut luptându-te cu celălalt Cavaler. L-ai rănit? De-asta a 
fugit? 

— Aşteaptă. O să afli. 

Când ajunseră la pavilionul pe care-l căuta Eragon, el dădu pânza la o 
parte şi se strecură înăuntru, urmat de Roran şi de Saphira, care-şi vâri capul şi 
gâtul înăuntru. În mijlocul cortului, Nasuada şedea la marginea mesei, în timp 
ce o cameristă îi scotea armura strâmbată, şi purta o discuţie încinsă cu Arya. 
Cineva îi vindecase tăietura de pe coapsă. 

Văzându-i, ea se opri în mijlocul frazei. Fugi către ei, îl îmbrăţişa pe 
Eragon şi strigă: 

— Unde-ai fost? Am crezut că ai murit, sau chiar mai rău. 

— Nu, n-am murit. 

— Lumânarea arde încă, murmură Arya. Făcând un pas înapoi, Nasuada 
spuse: 

— După ce aţi coborât pe platou, nu te mai puteam vedea nici pe tine, 
nici pe Saphira. lar când dragonul cel roşu a plecat şi voi n-aţi apărut, Arya a 
încercat să ia legătura cu tine şi n-a simţit nimic, aşa că am presupus... 
continuă ea, apoi se întrerupse. Tocmai ne sfătuiam cum să-i ducem pe cei din 
Du Vrangr Gata şi o companie întreagă de războinici peste râu. 

— Îmi pare rău. N-am vrut să vă îngrijorez. Numai că după luptă eram 
atât de obosit, încât am uitat să-mi deschid mintea, răspunse Eragon, apoi îl 
prezentă pe Roran. Nasuada, iată-l pe vărul meu, Roran. Poate că Ajihad ţi-a 
vorbit de el. Roran, domniţa Nasuada, conducătoarea vardenilor şi stăpână 


mea. lar aici este Arya Svit-kona, trimisa elfilor. 

Roran făcu fiecăreia câte o plecăciune. 

— E o mare cinste să-l întâlnesc pe vărul lui Eragon, spuse Nasuada. 

— Aşa e, adăugă Arya. 

După ce se salutară, Eragon le explică faptul că toţi sătenii din Carvahall 
sosiseră la bordul Aripi; de Dragon şi că Roran fusese cel care-i omorâse pe 
Gemeni. Nasuada ridică una din sprâncenele ei negre. 

— Vardenii îţi sunt îndatoraţi, Roran, pentru că ai pus capăt prăpădului. 
Cine ştie cât rău ar mai fi făcut, înainte ca Eragon sau Arya să-i poată înfrunta. 
Ne-ai ajutat să câştigăm lupta. N-am să uit. Deşi proviziile noastre sunt 
limitate, voi avea grijă ca toţi cei de pe corabie să fie bine hrăniţi şi îmbrăcaţi şi 
ca bolnavii să fie vindecaţi. 

Roran făcu o plecăciune şi mai adâncă. 

— Îţi mulţumesc, domniţă Nasuada. 

— Dacă n-aş fi aşa grăbită, aş insista să aflu cum şi de ce tu şi toţi cei din 
satul tău au scăpat de oamenii lui Galbatorix, au venit în Surda şi ne-au găsit. 
Până şi simpla poveste a călătoriei voastre este extraordinară. Am de gând 
oricum să aflu amănunte, mai ales pentru că bănuiesc că e implicat şi Eragon, 
dar deocamdată am alte treburi mai urgente. 

— Desigur, domniţă. 

— Atunci poţi pleca. 

— Te rog, spuse Eragon, dă-i voie să rămână. Trebuie să audă ce am de 
spus. 

Nasuada îl privi bănuitor. 

— Foarte bine, dacă aşa vrei tu. Dar gata cu flecăreala. Treci direct la ce 
ne interesează - Cavalerul. 

Eragon începu cu o scurtă poveste despre cele trei ouă de dragon 
rămase - din care ieşiseră deja doi pui, apoi despre Morzan şi Murtagh, pentru 
ca Roran să înţeleagă importanţa veştilor. Apoi începu să descrie lupta lui şi a 
Saphirei cu Thorn şi cu Cavalerul cel misterios, insistând asupra puterilor ieşite 
din comun ale acestuia. 

— De îndată ce a început să-şi răsucească sabia, mi-am dat seama că mă 
mai luptasem cândva cu el, aşa că m-am aruncat asupra lui şi i-am smuls 
coiful. 

Ajuns aici, Eragon se opri. 

— Era Murtagh, nu-i aşa? întrebă încet Nasuada. 

— Cum...? 

— De vreme ce Gemenii scăpaseră cu viaţă, oftă ea, pare firesc să fi 
scăpat şi Murtagh. Ţi-a povestit ce s-a-ntâmplat, de fapt, în Farthen Dur, în ziua 
aceea? 

Astfel că Eragon le povesti cum Gemenii îi trădaseră pe vardeni, găsiseră 
urgalii şi-l răpiseră pe Murtagh. Pe obrazul Nasuadei curse o lacrimă. 

— Ce păcat că i s-a-ntâmplat asta tocmai lui Murtagh, după ce trecuse 


deja prin atâtea greutăţi. În Tronjheim, îmi făcea plăcere să discut cu el, şi 
credeam că este aliatul nostru, în ciuda originii sale. Îmi vine greu să-l privesc 
ca pe un duşman. Se pare, continuă ea, întorcându-se către Roran, că şi eu 
însămi îţi sunt îndatorată pentru că i-ai ucis pe trădătorii care mi-au ucis tatăl. 

„Taţi, mame, fraţi, veri, se gândi Eragon. Mereu este vorba despre 
familie.” Adunându-şi tot curajul, sfârşi povestea, spunându-le cum Murtagh 
furase sabia Za'roc şi, în cele din urmă, taina îngrozitoare pe care i-o 
dezvăluise. 

— Nu se poate, şopti Nasuada. 

Eragon văzu pe chipul lui Roran o expresie de tulburare şi de scârbă, 
înainte ca el să-şi poată stăpâni emoţiile, lucru care îl răni mai mult decât orice 
altceva. 

— E cu putinţă ca Murtagh să te fi minţit? întrebă Arya. 

— Nu văd cum. Când i-am pus întrebări, mi-a spus acelaşi lucru în limba 
străveche. 

În pavilion se lăsă o tăcere lungă şi stânjenită. Apoi Arya spuse: 

— Nimeni nu are voie să afle despre asta. Vardenii sunt şi-aşa 
demoralizaţi de apariţia unui nou Cavaler. O să fie şi mai supăraţi să afle că e 
vorba de Murtagh, alături de care au luptat şi în care au ajuns să aibă 
încredere, în Farthen Dur. Dacă se răspândeşte vestea că Eragon Biruitorul- 
Umbrei este fiul lui Morzan, oamenii îşi vor pierde nădejdea şi nu vor mai vrea 
prea mulţi să ni se alăture. Nici măcar regelui Orrin nu ar trebui să i se spună. 

Nasuada îşi frecă tâmplele cu degetele. 

— Mi-e teamă că ai dreptate. Un alt Cavaler... rosti ea, clătinând din cap. 
Ştiam că era cu putinţă să se întâmple aşa ceva, dar n-am crezut-o cu 
adevărat, de vreme ce puii lui Galbatorix n-au ieşit de atâta vreme la lumină. 

— Se potriveşte, oarecum, spuse Eragon. 

— De-acum, misiunea noastră este de două ori mai grea. l-am fi ţinut noi 
piept astăzi, dar Imperiul are încă mult mai mulţi soldaţi decât noi, iar acum 
avem de înfruntat nu unul, ci doi Cavaleri, amândoi mai puternici decât tine, 
Eragon. Crezi că l-ai putea învinge pe Murtagh cu ajutorul magicienilor elfi? 

— Poate. Dar mă îndoiesc să fie aşa de neghiob încât să se lupte şi cu ei, 
şi cu mine. 

Încă vreo câteva minute discutară despre urmările pe care apariţia lui 
Murtagh le putea avea asupra campaniei lor şi despre strategiile prin care să 
micşoreze sau să înlăture efectele negative. În cele din urmă, Nasuada spuse: 

— Gata. N-avem cum să luăm vreo decizie, câtă vreme suntem plini de 
sânge, obosiţi şi cu mintea tulbure din cauza luptei. Duceţi-vă şi odihniţi-vă, şi o 
să mai vorbim iarăşi despre asta mâine. 

Când Eragon dădu să plece, Arya se apropie şi-l privi drept în ochi. 

— Nu lăsa ca asta să te tulbure prea tare, Eragon-elda. Tu nu eşti nici 
tatăl, nici fratele tău. Ruşinea lor nu este şi ata. 

— Aşa e, încuviinţă Nasuada. Să nu crezi că asta ne-a făcut să ne 


schimbăm părerea despre tine, completă ea, întinzând mâna şi mângâindu-l pe 
obraz. Te cunosc, Eragon. Ai inima bună. Numele tatălui tău nu poate schimba 
asta. 

Eragon se simţi însufleţit. Îşi mută privirile de la o femeie la alta, apoi îşi 
duse mâna răsucită la piept, copleşit de dovezile de prietenie. 

— Vă mulţumesc. 

După ce ieşiră, Eragon îşi puse mâinile în şolduri şi trase adânc în piept 
aerul plin de fum. Era târziu, iar portocaliul aprins al amiezii se transformase 
într-o lumină aurie şi tulbure care umplea câmpia şi teatrul bătăliei, dându-le o 
frumuseţe ciudată. 

— Deci acum ştii, spuse el. 

— Sângele apă nu se face, răspunse Roran, ridicând din umeri. 

— Nu spune asta, mârâi Eragon. Să n-o mai spui niciodată. 

Roran îl privi lung. 

— Aşa e; a fost urât din partea mea. N-am vrut. 

Se scarpină în barbă şi îşi miji ochii, uitându-se către soarele umflat care 
se odihnea la orizont. 

— Nasuada nu e aşa cum mă aşteptam. 

Auzindu-l, Eragon scoase un hohot de râs ostenit. 

— Te aşteptai să vezi pe cineva ca tatăl ei, Ajihad. Totuşi, e o 
conducătoare la fel de bună ca el, dacă nu şi mai şi. 

— Pielea ei... e vopsită? 

— Nu, aşa s-a născut. 

Chiar atunci, Eragon îi simţi pe Jeod, pe Horst şi mai mulţi bărbaţi din 
Carvahall care se grăbeau spre ei. Sătenii încetiniră când ocoliră un cort şi 
dădură cu ochii de Saphira. 

— Horst! strigă Eragon, apropiindu-se de el şi strângându-l puternic în 
braţe. Mă bucur să te revăd. 

Horst se holbă la el, apoi pe chip i se întinse un rânjet de încântare. 

— Arde-m-ar focul dacă nu mă bucur şi eu, Eragon. Te-ai mai împlinit de 
când ai plecat. 

— Adică de când am fugit. 

Întâlnirea cu sătenii se dovedi o experienţă ciudată. Greutățile îi 
schimbaseră într-atât pe unii dintre ei încât de-abia de-i mai recunoştea. lar ei 
se purtau altfel decât înainte, cu un amestec de teamă, admiraţie şi respect. Îi 
amintea de un vis pe care-l avusese, în care toate lucrurile obişnuite 
deveniseră străine. Era tulburat să constate că nu se simţea deloc în largul lui 
printre ei. 

Când ajunse la Jeod, Eragon se opri. 

— Ai aflat de Brom? 

— Ajihad mi-a dat de veste, dar aş vrea să aflu ce s-a-ntâmplat direct de 
la tine. 

Eragon încuviinţă, îngândurat. 


— De îndată ce am răgaz, o să stăm undeva împreună şi o să vorbim pe 
îndelete. 

Apoi Jeod se apropie de Saphira şi-i făcu o plecăciune. 

— Toată viaţa am aşteptat să văd un dragon, iar acum am văzut doi în 
aceeaşi zi. Sunt de-a dreptul norocos. Cu toate astea, tu eşti dragonul pe care 
doream cu adevărat să-l întâlnesc, nu celălalt. 

Îndoindu-şi gâtul, Saphira îl atinse pe frunte, iar Jeod se cutremură. 
„Mulţumeşte-i pentru că a ajutat la salvarea mea din ghearele lui Galbatorix. 
Fără el, aş fi încă închisă în vistieria regelui. A fost prietenul lui Brom, aşa că 
acum este şi al nostru.” 

După ce Eragon îi repetă spusele, Jeod zise, luându-i pe toţi prin 
surprindere cu cunoştinţele sale de limbă străveche: 

— Atra esterni ono thelduin, Saphira Bjartskular. 

— Şi tu unde-ai fost? îl întrebă Horst pe Roran. Te-am tot căutat, după ce- 
ai luat-o pe urmele celor doi vrăjitori. 

— Nu contează asta acum. Întoarceţi-vă pe corabie şi spuneţi-le tuturor 
să coboare. Vardenii o să ne trimită de mâncare şi o să ne ofere adăpost. În 
noaptea asta, dormim pe uscat! 

Bărbaţii izbucniră în urale. Eragon îl urmări cu interes pe Roran care-şi 
împărțea poruncile, iar după ce Jeod şi sătenii plecară, îi spuse: 

— Au încredere în tine. Până şi Horst îţi dă ascultare fără preget. De- 
acum tu vorbeşti în numele tuturor celor din Carvahall? 

— Da. 

Până ce ajunseră la cortul micuţ, de două persoane, pe care vardenii i-l 
hărăziseră lui Eragon, Câmpiile înflăcărate se cufundaseră în beznă. Saphira 
nu-şi putea vâri capul prin deschizătură, aşa că se încolăci pe pământ, alături, 
şi se pregăti să stea de strajă. 

„De îndată ce-mi recapăt puterile, am să mă ocup de rănile tale”, făgădui 
Eragon. 

„Ştiu. Nu sta prea mult la discuţii.” 

În cort, Eragon găsi o lampă cu ulei, pe care o aprinse folosindu-se de 
cremene şi de amnar. El, unul, vedea foarte bine şi fără ea, dar Roran avea 
nevoie de lumină. 

Se aşezară faţă în faţă: Eragon pe păturile aşternute pe o latură a 
cortului, iar Roran pe un scăunel pe care-l găsise într-un colţ. Eragon nu ştia 
cum să înceapă, aşa că rămase tăcut, cu privirile aţintite asupra flăcării 
tremurătoare a lămpii. 

Niciunul nu făcu vreo mişcare. 

După o tăcere prelungită, Roran spuse: 

— Povesteşte-mi cum a murit tata. 

— Tatăl nostru, completă Eragon, rămânând foarte liniştit, când chipul lui 
Roran se înăspri; cu un glas mai blând, el adăugă: Am la fel de multe drepturi 
ca tine să-i spun aşa. Priveşte-ţi în suflet; ştii că-i adevărat. 


— Bine. Tatăl nostru... cum a murit? 

Eragon mai povestise asta de câteva ori, dar de această dată nu ascunse 
nimic. În loc să înşiruie pur şi simplu faptele, descrise în amănunt tot ce 
gândise şi simţise de la găsirea oului Saphirei, încercând să-l facă pe Roran să 
înţeleagă pricinile pentru care acţionase aşa. Nu mai fusese niciodată atât de 
îngrijorat. 

— Am greşit, ascunzând-o pe Saphira de voi, sfârşi el, dar mi-era teamă 
că mi-aţi putea cere s-o omor, şi nu mi-am dat seama în ce primejdie eram din 
pricina ei. Dacă aş fi făcut-o... După ce-a murit Garrow, m-am hotărât să plec 
ca să-i urmăresc pe cei doi Ra'zac, dar şi ca să nu mai fac alte necazuri celor 
din sat. Scoase un hohot trist de râs şi continuă: N-a mers, dar, dacă aş fi 
rămas, soldaţii ar fi venit mult mai devreme. Şi-apoi, cine ştie? Poate că 
Galbatorix ar fi venit chiar el în valea Palancar. Poate că într-adevăr Garrow - 
tata - a murit din pricina mea, dar nu asta mi-am dorit şi nici ca tu şi toţi ceilalţi 
din Carvahall să suferiţi de pe urma hotărârilor mele... Am făcut ce-am crezut 
că era mai bine, Roran, sfârşi el, cu un gest neajutorat. 

— Dar restul - faptul că Brom era Cavaler, salvarea Aryei din Gil'ead, 
uciderea Umbrei în capitala regatului piticilor -, toate astea s-au întâmplat cu 
adevărat? 

— Da. 

Cât putu de repede, Eragon povesti ce se-ntâmplase de când el şi 
Saphira plecaseră cu Brom, mergând până la şederea în Ellesméra şi 
preschimbarea lui din timpul sărbătorii. 

Aplecându-se înainte, Roran îşi puse coatele pe genunchi, îşi încleşta 
palmele şi rămase cu ochii aţintiţi la pământul dintre ei. Eragon nu izbuti să 
înţeleagă emoţiile prin care trecea fără să-i citească în minte, dar nici prin cap 
nu-i trecu să o facă, ştiind că ar fi fost o mare greşeală să-i invadeze 
intimitatea. Roran tăcu atât de mult încât Eragon începu să se întrebe dacă mai 
avea de gând să-i vorbească vreodată, apoi spuse: 

— Ai făcut greşeli, dar nu mai mari ca ale mele. Garrow a murit pentru că 
nu ne-ai vorbit despre Saphira. Şi mai mulţi au murit pentru că eu n-am vrut să 
mă predau Imperiului... Suntem la fel de vinovaţi, continuă el, ridicând ochii, 
apoi întinzându-i încet mâna dreaptă. Fraţi? 

— Fraţi, zise şi Eragon. 

Apucă antebraţul lui Roran şi-l strânse într-o îmbrăţişare puternică, 
legănându-se într-o parte şi în alta, aşa cum obişnuiau să facă acasă. După ce 
se despărţiră, trebui să se şteargă la ochi cu dosul mâinii. 

— Acum că ne-am întâlnit din nou, Galbatorix ar trebui să se predea, 
glumi el. Cine ni se poate împotrivi amândurora? Acum, spune-mi, cum au 
prins-o cei doi Ra'zac pe Katrina? întrebă el, aşezându-se iarăşi pe pături. 

De pe chipul lui Roran dispăru orice urmă de bucurie. El începu să 
vorbească, cu glasul scăzut şi monoton, iar Eragon ascultă din ce în ce mai 
uimit toată povestea despre atacuri, asedii, trădare, despre plecarea din 


Carvahall, despre traversarea Şirei şi despre distrugerea docurilor din Teirm, 
apoi despre străbaterea uriaşului vârtej marin. 

După ce termină, Eragon îi spuse: 

— Eşti mai grozav ca mine. Eu n-aş fi putut face nici jumătate din toate 
astea. Să lupt, da, dar nu să-i şi conving pe toţi să mă urmeze. 

— N-am avut de ales. Când au luat-o pe Katrina... începu Roran, cu un 
tremur în glas, puteam fie să renunţ şi să mor, fie să încerc să scap din 
capcana lui Galbatorix, oricât m-ar fi costat. Aţintindu-şi ochii arzători asupra 
lui Eragon, continuă: Am minţit, am ars şi-am ucis ca să ajung aici. Nu mai 
trebuie să-mi fac griji cum să-i apăr pe săteni; de asta o să se ocupe vardenii. 
Acum mai am un singur ţel în viaţă, s-o găsesc şi s-o salvez pe Katrina, dacă nu 
cumva a murit deja. Eragon, vrei să mă ajuţi? 

Întinzându-se, Eragon îşi luă desagii din colţul cortului, unde-i lăsaseră 
vardenii, şi scoase de acolo o strachină de lemn şi sticluţa argintie care 
conţinea fae/nirv vrăjit, pe care i-o dăduse Oromis. Luă o înghiţitură mică, 
pentru a mai prinde puteri, şi gemu când lichidul i se scurse pe gâtlej, făcându-l 
să se cutremure de fiori de gheaţă. Apoi turnă fae/nirv în strachină, cam cât 
putea să-i încapă în căuşul palmei. 

— Priveşte. 

Adunându-şi puterile reînnoite, Eragon spuse: 

— Draumr k6pa. 

Lichidul sclipi, apoi se întunecă. După câteva clipe, în mijloc apăru o 
geană de lumină, dând-o la iveală pe Katrina. Ea zăcea lângă un perete 
nevăzut, cu mâinile atârnate deasupra capului cu cătuşe nevăzute şi cu părul 
arămiu răsfirat pe spate, ca un evantai. 

— Trăieşte! 

Roran se aplecă asupra străchinii, strângând-o tare, de parcă i-ar fi trecut 
prin cap să se cufunde în fae/nirv şi să i se alăture Katrinei. Speranţa şi 
hotărârea se împleteau cu o expresie atât de caldă şi de iubitoare, încât Eragon 
îşi dădu seama că numai moartea îl putea împiedica să încerce s-o elibereze. 

Nemaiputând să menţină vraja, o lăsă să se topească şi se sprijini de 
peretele cortului. 

— Da, spuse el cu trudă, e în viaţă. Şi pesemne că e întemniţată în 
Helgrind, bârlogul celor doi Ra'zac. Răspunsul la întrebarea ta, frate, continuă 
el, apucându-l pe Roran de braţ, este da. Am să merg cu tine în Dras-Leona, 
am să te ajut s-o salvezi pe Katrina, iar apoi, împreună, îi vom ucide pe cei doi 
şi ne vom răzbuna tatăl. 


SFÂRŞITUL CĂRŢII A DOUA Povestea va merge mai departe în cartea a 
treia din MOŞTENIREA 


Glosar 


Limba Străveche 


Adurna - apă 

Agaceti Bl&dhren - Sărbătoarea sângelui 

Aiedail - Luceafărul de dimineaţă Argetlam - Mână-Argintie 

Atra esterniono thelduin/ Mor'ranr Ufa unin hjarta onrlUn du evarinya ono 
varda - Fie să ai parte de soartă bună, pacea să-şi facă sălaş în inima ta şi 
stelele să vegheze asupră-ţi. 

Atra gulia un ilian tauthr ono un atra ono waise skölir fr a rauthr - Fie să 
ai parte de noroc şi fericire, iar ghinionul să te ocolească. 

Atra nosu waise vardofra eld hârnya - Să fim feriţi de oricine vrea să 
asculte. 

Blothr - opreşte 

Bjartskular - Solzi-Sclipitori 

Brakka du vanyali sem huildar Saphira un eka! - Fă ca magia care ne 
înlănţuie pe Saphira şi pe mine să se micşoreze! 

Dagshelgr - Ziua Sfinţilor 

draumr kôpa - privire de vis 

Du Fym Skulblaka - Războiul cu dragonii. 

Du Vollar Eldrvarya - Câmpiile înflăcărate 

Du Vrangr Gata - Cărarea şerpuită. 

Ebrithil - maestru, stăpân 

edur - pisc 

Eka fricai un Shur'tugal. - Sunt cavaler şi-ţi sunt prieten, 

elda - un titlu foarte respectuos, pentru ambele sexe 

Eydar eyreya onr! - Goleşte-ţi auzul! 

Fairth - pictură realizată cu ajutorul magiei 

finiarel - un titlu foarte respectuos adresat unui tânăr 

Fricai Andlât - tovarăş de moarte (o ciupercă otrăvitoare) 

Ganga aptr - a merge înapoi gânga fram - a merge înainte 

Gath sem oro un lam iet. - Adu-mi săgeata în mână. 

Gedwey ignasia - palmă strălucitoare 


Ge&uloth du knifr. - Acoperă tăişul. 

Haldthin - laur 

Helgrind - Porţile Morţii 

hlaupa - fugi 

hljödhr - linişte 

jierda - loveşte 

kodhr - prinde 

Kvetha Fricai. - Salutări, prieteni. 

Lethrblaka - liliac; forma matură a unui Ra'zac (de fapt: „aripi de piele”) 

Letta! - Opreşte! 

Letta orya thoma! - Opreşte săgețile! 

Liduen Kvaedhi - poezie 

Losna kalfya iet. - Eliberează-mi picioarele malthinae - a reţine 

Osthato Chetowă - înţeleptul-îndurerat 

Reisa du adurna - Ridică-te 

Risa! - Ridică! 

Sé mor 'ranr ono finna. - Fie să-ţi găseşti liniştea. 

Sé oriim thornessa havr sharjalvi lifs - Fie ca şarpele să prindă viaţă şi să 
se mişte. 

Skölir - scut 

SKOlir nosu fra brisingr! - Apără-ne de foc! 

Skulblaka - dragon 

Stydja unin mor'ranr, Hrothgar KOnungr. - Odihneşte-te în pace, rege 
Hrothgar. 

Svit-kona - titlu foarte respectuos adresat unei elfe sau unui mare 

înţelept thrysta - strânge 

Thrysta vinar. - Strânge aerul. 

Vel einradhin iet ai Shur 'tugal - Pe cuvântul meu de Cavaler. 

Vinr Alfakyn - Prieten elf 

vor - titlu foarte respectuos adresat unui prieten 

Waise heil! - Să se vindece. 

Wiol ono. - Pentru tine 

wyrda - soartă, destin 

yawă - legământ de credinţă 

za 'roc - suferinţă 


Limba Piticilor 


Akh sartos oen duirgrimst! - Pentru familie şi clan! 
Ascidgamin - pumni de oţel 
Astim Hefthyn - Straja privirilor (inscripţia de pe colierul primit în dar de 


Eragon) 

Az Ragni - Râul 

Az Sweldn rak Anhûin - Lacrimile lui Anhûin 

Azt jok jordn rast - Atunci puteţi trece. 

Barzul knurlari - Blestemaţi să fie! 

Barzuln - a arunca felurite blesteme asupra cuiva 

dărgrimst - clan 

eta -nu 

Etzi| nithgech! - Opreşte aici! 

Formv Hrethcarach... formv Jurgencarmeitder nos eta goroth bahst 
Tarnag, dur encesti rak kythn! Jok is warrev az barzileguăr dur dirgrimst, AZ 
Sweldn rak Anhûin, m6gh tor rak Jurgenvren? Né ûdim etal os rast knurlag. 
Knurlag ana... - Opriţi-vă! Acest... Biruitorul-Umbrei, acest Cavaler nu are ce 
căuta în Tamag, oraşul cel mai sfânt dintre toate! Aţi uitat de blestemul pe care 
clanul nostru, Lacrimile lui Anhûin, îl poartă pe umeri din timpul războaielor cu 
dragonii? Nu-l vom lăsa să treacă. Este... 

Farthen Dur - Tatăl nostru 

Feldûnost - barbă de chiciură (o specie de capre din munţii Beor) 

Guntera Arina - să-l binecuvânteze Guntera 

Hert dărgrimst? Fila rastm? - Ce clan? Cine trece? 

Hirna - statuie 

hăthvir - toiag prevăzut cu două lame, folosit de Dârgrimst Quan 

Ignh az vothl - Aduceţi mâncarea! 

Uf gauhnith! - O expresie specifică piticilor, care înseamnă „E sigur şi 
gustos.” în general, este rostită de gazda unui ospăț, şi este o amintire din 
vremurile în care otrăvirea unui oaspete era un lucru des întâlnit printre 
clanuri. 

Ingeitum - meşteri ai focului; fierari 

Isidar Mithrim - Steaua de Safir 

Jok is frekk durgrimstvren? - Vrei să se iste un război între clanuri? 

Knuri - piatră; stânca 

knurla - pitic (de fapt, „făptură de piatră”) 

Knurlag qana girână Dirgrimst Ingeitum! Qarzil ana Hrothgar oen 
volfild... - A fost adoptat în clanul Ingeitum! Blestemat fie Hrothgar şi toţi cei 
care... 

Knurlagn - oameni 

Knurlhiem - cap de piatră 

oei - da; o întărire a vorbelor rostite 

Orik Thrifkz menthiv oen Hrethcarach Eragon rak Dârgrimst Ingeitum. 
Wharn, az vanzali-carharig Arya. Né oc Undinz grimstbelardn. - Orik, fiul lui 
Thrifk şi Biruitorul-Umbrei, Eragon, din clanul Ingeitum. De asemenea, Arya, 
mesagera elfilor. Suntem oaspeţi în palatul lui Undin. 

Os îl dom girână corn dur thargen, zeitmen, oen grimst vorformv edaris 


rakskiliz. Narho is belgond... - Fie ca trupul, cinstea şi sălaşul nostru să devină 
una prin sângele pe care-l vărs. Mă leg cu jurământ... 

Ragni Hefthyn - Straja râului 

Smer voth. - Serviţi carnea. 

Tronjheim - Căpetenia uriaşilor 

van yali - elf 

Vor Hrothgarz kordal - Pe ciocanul lui Hrothgar! 

Vrron - gata 

wer g - o exclamaţie de dezgust 


Limba Urgalilor 


Ahgrat ukmar - Aşa să fie! 
Drajl - larvă de vierme 
nar - titlu onorific, foarte important, acordat indiferent de sex. 


Mulţumiri 
Kvetha Fricâya. 


Aşa cum se întâmpla cu mulţi autori care plănuiesc o scriere de 
dimensiunile trilogiei Moştenirea, am descoperit că redactarea lui Eragon şi, 
apoi, a cărţii a doua din trilogie a devenit pentru mine o adevărată aventură, 
care m-a transformat la fel de mult ca şi pe Eragon. 

Când am conceput primul volum aveam cincisprezece ani - nu mai eram 
chiar un băiat, dar nici bărbat nu eram, aproape terminasem liceul, nu ştiam pe 
ce drum s-o apuc şi ajunsesem dependent de farmecul puternic al cărţilor 
fantasy care-mi împodobeau rafturile bibliotecii. Scrierea lui Eragon, apoi 
promovarea cărţii peste tot în lume şi, în cele din urmă, terminarea Eragon IlI: 
Cartea primului născut m-au adus la maturitate. Acum am douăzeci şi unu de 
ani şi am publicat deja două cărţi, lucru care nu încetează să mă uimească. 
Fireşte că s-au întâmplat şi alte lucruri mai ciudate în lume, mie însă, nu. 

Călătoria lui Eragon a fost şi a mea: mi-am părăsit copilăria liniştită, 
petrecută într-o zonă rurală şi paşnică, şi am fost silit să rătăcesc peste tot, 
într-o cursă contra cronometru; am suferit un proces intens şi dur de instruire; 
am dobândit succesul, în ciuda aşteptărilor; a trebuit să învăţ să mă descurc cu 
urmările celebrităţii şi, în cele din urmă, am dobândit o oarecare linişte. 

La fel ca în roman, unde protagonistul, hotărât şi bine intenţionat, dar 
care, s-o recunoaştem, nu este atât de deştept, este ajutat în drumul său de o 
mulţime de personaje mai înțelepte, la fel şi eu am fost călăuzit de un număr 


de oameni uluitor de talentaţi. lată-i: 

Acasă: mami, care m-a ascultat de câte ori aveam nevoie să vorbesc 
despre vreo problemă cu povestea sau cu personajele şi care mi-a dat curajul 
să arunc la coş douăsprezece pagini şi să rescriu momentul intrării lui Eragon în 
Ellesmera (dureros); tati, care, ca întotdeauna, mi-a corectat textul cu multă 
grijă; şi draga mea soră, Angela, care a fost de acord să-şi „reia” rolul de 
vrăjitoare şi a contribuit la replicile dublului ei. 

La Writers House: agentul meu, marele şi puternicul Stăpân al Virgulei, 
Simon Lipskar, care face totul posibil (Mervyn Peake!); şi curajosul său ajutor, 
Daniel Lazăr, care are grijă ca Stăpânul Virgulei să nu fie îngropat de viu sub o 
grămadă de manuscrise nesolicitate, multe dintre care, mă tem, sunt urmările 
lui Eragon. 

La Knopf: redactorul meu, Michelle Frey, care a făcut tot ce trebuia şi 
încă mai mult de-atât pentru ca această carte să devină mult mai bună decât 
ar fi fost în mod normal; Judith Haut, director de marketing, care a dovedit din 
nou că nicio promoţie nu este peste puterile ei (ascultaţi-o cum tună şi 
fulgeră!); Isabel Warren-Lynch, un director artistic incomparabil, care, cu 
Eragon II, şi-a depăşit toate performanţele anterioare; John Jude Palencar, 
pentru o copertă care-mi place chiar mai mult decât cea a lui Eragon; Artie 
Bennett, care a făcut o treabă excelentă, verificând cu dicţionarul toate 
cuvintele obscure din textul meu, şi pesemne că ştie mai mult decât mine 
despre limba străveche, deşi nu stă la fel de bine cu dialectul urgalilor; Chip 
Gibson, şeful cel mare al Departamentului pentru copii de la Random House; 
Nancy Hinkel, un extraordinar director editorial; Joan DeMayo, director de 
vânzări (aplauze, urale, plecăciuni!), şi echipa sa; Daisy Kline, cea care, 
împreună cu echipa, a conceput minunatele materiale de promovare care-ţi iau 
ochii; Linda Palladino, Rebecca Price şi Timothy Terhune, pentru producţie; o 
plecăciune de mulţumire pentru Pam White şi pentru echipa ei, care au ajutat 
la răspândirea lui Eragon în toate colţurile lumii; Melissa Nelson, design; Alison 
Kolani, redactorul meu de carte; Michelle Burke, ajutorul devotat al lui Michelle 
Frey, precum şi toţi ceilalţi de la Knopf care m-au susţinut. 

La Listening Library: Gerard Doyle, care însufleţeşte lumea din Alaga&sia; 
Taro Meyer, care a pus la punct pronunția limbilor din cărţile mele; Jacob 
Bronstein, care a strâns toate componentele într-un tot, şi Tim Ditlow, editorul 
de la Listening Library. 

Vă mulţumesc tuturor. 

Încă un volum, şi vom ajunge la sfârşitul poveștii. Încă un manuscris, plin 
de durere, de extaz şi de perseverenţă... încă un volum de vise. 

Rămâneţi cu mine, dacă vă este pe plac, şi haideţi să vedem încotro ne 
va duce această cărare şerpuită, atât prin lumea noastră, cât şi prin Alagaësia. 

Sé onr sverdar sitja hvass! 

Christopher Paolini 23 august 2005 


Cuprins 
Rezumatul volumului întâi al trilogiei 


Nenorociri îngemănate 
Sfatul Fruntaşilor 
Adevărul iese la lumină 
Roran 

Vânătorul devine vânat 
Făgăduinţa Saphirei 
Recviem 

Jurământul de credinţă 
Vrăjitoarea, şarpele şi pergamentul 
Darul lui Hrothgar 
Ciocan şi cleşte 

Riposta 

Az Sweldn rak Anhuin 
Celbedeil 

Sclipiri în noapte 

Sub cerul întunecat 

În jos pe râu 

Duşi de ape 

Arya Svit-Kona 

Ceris 

Răni din trecut 

Răni din prezent 

Chipul duşmanului 

O săgeată drept în inimă 
Dagshelgr 

Oraşul dintre pini 
Regina Islanzadi 
Desprins din trecut 
Convingerea 

Urmări 

Exodul 

Pe crestele din Tel'naeir 
Tainica viaţă a furnicilor 
La umbra copacului Menoa 
Piedici peste piedici 
Atârnând de un fir de aţă 
Elva 

Trezirea la viaţă 


Pentru ce lupti? 
Zoreaua neagră 
Originea răului 
Imaginea desăvârşirii 
Distrugătoarea 

Narda 

Cade ciocanul 

Cade ciocanul 
Începutul înţelepciunii 
Ouă sfărâmate, cuiburi distruse 
Darul dragonilor 

În dumbrava înstelată 
Coborârea la țărm 
Teirm 

Jeod Deşiratul 

Un aliat neaşteptat 
Fuga 

Joacă de copil 
Amenințarea războiului 
Tăişul roşu, tăişul alb 
Viziuni de peste tot 
Daruri 

Burta oceanului 
Străbătând Ochiul Mistreţului 
Drumul spre Aberon 
Câmpiile înflăcărate 
Norii războiului 

Nar Garzhvog 
Licoarea vrăjitorească 
Izbucneşte furtuna 
Întâlnirea 

Primul născut 
Moştenirea 

Din nou alături 


Glosar 
Mulţumiri 


Cuprins 


Aventura lui Gragon continuă... 

„Cea mai așteptată carte fantasy.” 

